
». . .  Naš  narod  nije  ni  šaka  pustolova,  ni  skup  zlo¬ 
činaca,  ni  četa  hajduka,  a  nije  ni  hrpa  drva,  da  si 
njetko  njim  ogrije  svoje  stare  kosti ,  ni  meka  glina,  da 
tko  mu  drago  pravi  od  njega  figurice  za  svoju  šarenu 
šahovicu;  živ  je  to,  jak  i  zdrav  organizam  sa  starom, 
tisućljetnom  kulturom,  s  velikim  idealom  društvene 
pravednosti  i  reda,  s  nesavladivom  vjerom  u  pobjedu 
pravice  i  dobra  . . .« 

St.  Radić:  Iz  tudjine.  —  Hrvatska  Misao«  g.  1902. 

TISAK  TIPOGRAFIJA  D.  D.,  ZAGREB 


HRVATI  I  NOVE  SNAGE  EUROPSKOG 
DUHA  U  18.  STOLJEĆU 


Život  je  struja  neprekidnoga  gibanja.  Gledajući  mu  prošlost 
kao  i  sadašnjost  oko  ljudsko  vidi  tek  površinu:  duboke,  odlučne 
struje,  njihovi  izvori  manje  su  vidljivi  —  tu  je,  kao  i  svagdje, 
mukotrpno  doći  do  jezgre. 

Promatrajući  povjestnu  prošlost  ljudima  udaraju  u  oči  bučni, 
materijalno  dramatski  dogodjaji  —  po  njima  je  oni  dijele.  Po¬ 
razne  svršetke  ratova,  skončanja  vladara-predvodnika  medju- 
narodnih  sukoba  ljudi  smatraju  medjašima  povjestnih  razdoblja; 
to  nije  točno,  ali  je  prirodno:  posljedice  zbivanja  svak  vidi 
i  ćuti,  uzroke  teško  dokučuje. 

Nova  poglavlja  života  ne  začinju  se  ni  u  grmljavini  topov¬ 
skoj,  ni  u  sjaju  diplomatskih  svečanosti;  u  samotnim  ćelijama 
mislilaca,  učenjaka,  radionicama  obretnika  radjaju  se  uzroci,  koji 
mijenjaju  uvjete  života,  tamo  se  javljaju  snage  koje  oblikuju  čo¬ 
vjeka.  Biva  to  nevidljivo,  suvremenicima  obično  neznano.  Spo¬ 
znaje  polako  dozrijevaju,  sporo  oslobadjaju  nove  snage,  no  onda 
nastupi  čas  kad  izbiju  tako  reći  iznenada,  elementarno.  Takav 
čas  nastupio  je  po  prilici  u  polovici  18.  stoljeća. 

Spremao  se  taj  čas  već  kroz  cijelo  17.  stoljeće. 

Danas  —  kao  i  u  drevnom  Misiru  —  matematika  je  tajnovita 
i  prosječnom  inteligentu,  ezoterična  vlasnost  je  šake  ljudi,  koji 
jedini  razumiju  njezin  nemušti  govor.  U  drugoj  polovici  17.  sto¬ 
ljeća  zbio  se  upravo  na  području  matematike  velik  preokret,  ja¬ 
mačno  najveća  revolucija  u  povijesti  ljudstva:  uskrs  snaga 
koje  će  preobraziti  svijet.  Mozak  francuskoga  filo¬ 
zofa  i  matematičara  Descartesa  stvara  posve  nov  vijek.  Sa  svo¬ 
jom  spoznajom  da  o  svemu  treba  sumnjati,  dakle  misliti,  vodi 
ljudski  duh  na  nova  područja,  daje  neslućene  poticaje  njegovoj 
smionosti.  Descartes  sam  stvara  novu  znanost:  analitičnu  geome¬ 
triju.  Postignut  je  preduvjet  gospodstva  ljudskoga  mozga  nad 
materijom.  Razmjerno  brzo,  ali  nepoznato  za  99.9%  ljudi,  rastu 
nove  snage  duha.  Descartov  zemljak,  m/stik  i  učenjak  Blaise 
Pascal  vodi  matematiku  do  novog  odsjeka:  on  otkriva  račun 
vjerojatnosti,  »Pascalov  trokut«,  načela  hidrostatike;  pola  vijeka 

kasnije  Leibnitz  razotkriva  tajnu  integrala  i  diferencijala,  prvi 
nalazi  formulu  energije  gibanja  —  rodila  se  tako  moderna  matema¬ 
tika  primijenjena  na  fiziku  i  skovan  instrumenat  bez  kojega  nema 
sve  do  naših  dana  nijedne  tvorevine  tehnike,  a  ni  bilo  kakovo  op¬ 
sežnije  djelo  tvome  organizacije.  Djeca  matematike  i  fizike  —  stro¬ 
jevi  počinju  mijenjati  lice  zemlje  a  time  i  uvjete  života  čovjeka. 
Čovjek  ćuti  kako  postaje  gospodar  svih  prirodnih  sila,  pa  sve  više 
raste  njegova  sebesvijest;  nikad  dosad  nije  spoznao  toliku  snagu 
znanja  svoga  duha.  Ali  i  ljudsko  društvo,  njegova  organizacija, 
postaju  sve  više  srodni  zamršenom  mehanizmu  stroja. 

Polovicom  18.  stoljeća  već  vidljivo  djeluju  nove  oslobodjene 
snage.  1750.  Benjamin  Franklin  hvata  munju.,  James  Watt  vrši 
pokuse  s  prvim  parostrojem,  otkrićem  vodika  i  kisika  rodila  se 
moderna  kemija.  Arkwrightova  mehanička  preslica  prva  je  sta¬ 
nica  suvremene  tvornice.  Prirodno  je  da  se  i  oslobodjeno  znanje 
širi  —  dobra  učenjačkih  kabineta  postepeno  postaju  imovinom 
sviju.  1751.  počinje  izlaziti  Francuska  Enciklopedija,  zbroj  svega 
dotadašnjega  čovječjeg  oslobodilačkog  znanja,  koje  otkriva  sva¬ 
kome  sasvim  nove  vidike  i  mogućnosti  —  utvrdjujući  u  prvom  redu 
načelo  ravnopravnosti  u  medjuljudskim  odnošajima.  Mijenja  se  do¬ 
tadašnji  svijet,  a  kad  1762.  izlazi  »Društveni  ugovor«,  djelo  Jean 
Jacquesa  Rousseau-a,  kojem  izriče  da  je  država  organizirana  dru¬ 
štvena  zajednica  stvorena  uzajamnim  sporazumom  izmedju  vlada 
i  naroda,  u  svijet  je  izbila  ideja  narodnog  vrhovničtva,  kako 
Ranke  reče,  »najsnažniji  i  najdinamičniji  ferment  modernoga 
svijeta«. 

Kako  dočekuju  Hrvati  porod  novog  vijeka,  koliko  ih  je 
uopće? 

Brojidba  je  čedo  novoga  vijeka.  Kod  Hrvata  je  razmjerno 
vrlo  mlad  ogranak  te  pomoćne  znanosti,  bez  koje  je  uvijek  vrlo 
teško  stvoriti  približno  pouzdanu  sliku  o  bilo  kojemu  dijelu  života 
naroda,  a  pogotovo  utvrditi  njegovu  brojčanu  snagu  u  ona  vre¬ 
mena.  Prvi  podatci  o  broju  pučanstva  u  hrvatskim  povjestnim 
zemljama  potiču  iz  Vojne  Krajine.  Vojne  oblasti  moraju  znati  s 
kolikima  ljudskim  snagama  mogu  računati  i  počinju  se  su¬ 
stavno  baviti  brojidbom  početkom  18.  stoljeća,  kad  se  sabiru  prve 
veće  stalne  vojske,  jednolično  organizirane,  preteče  modernih 
armada.  No  ti  prvi  podatci  još  su  netočni,  jer  vojne  vlasti  broje 
samo  borce-ratnike.  Tek  za  godinu  1776.  postoji  već  službeni  popis 
sveukupnoga  pučanstva  Vojne  Krajine.  U  gradjanskoj  Hrvatskoj 
i  Slavoniji  prvi  popisi  pučanstva  provedeni  su  godina  1785.  i  1787. 

za  vladavine  cara  Josipa  II.;  tad  je  jamačno  većina 
hrvatskog  svijeta  doživjela  prvi  neposredni 
dodir  s  oblicima  života  novoga  doba.  Za  ostale 
krajeve  u  kojima  živu  Hrvati  izračunati  su  podatci  o  broju  pu¬ 
čanstva  prema  opažanju  i  podatcima  različitih  putopisaca  i 
zemljopisaca.  Na  temelju  svih  tih  dosad  otkrivenih  podataka  dr. 
Mladen  Lorković  procijenio  je  u  svom  djelu  »Narod  i  zemlja 
Hrvata«  (izdanje  »Matice  Hrvatske«  1939.)  da  je  oko  godine 
1785.  broj  pučanstva  u  hrvatskim  povjestnim  zemljama,  a  to  su 
uz  tadašnju  Bansku  Hrvatsku  i  Slavoniju  s  Vojnom  Krajinom, 
Dalmacija,  Bosna  i  Hercegovina  i  Istra,  mogao  iznositi  oko 
2,272.000  duša.  Ta  nam  brojka  kazuje  već  koješta  o  tadašnjem  po¬ 
ložaju  Hrvata  u  svijetu  i  o  njihovim  snagama,  a  ujedno  osvjet¬ 
ljuje  mogućnosti  i  snage  njihovoga  budućeg  razvitka.  U  usporedbi 
s  pučanstvom  drugih  naroda  i  tadašnjih  država  u  Europi  hrvatske 
su  zemlje  po  broju  pučanstva  bile  tad  blizu  Pruskoj  (2,300.000)  i 
Ćeskoj  (2,266.000),  a  svakako  iznad  Portugala  (2,000.000),  Nizo¬ 
zemske  (2,000.000),  te  Švicarske  (1,874.000),  dok  dvaput  više  ži¬ 
telja  od  hrvatskih  zemalja  imaju  Njemačke  Habsburške  Zemlje 
(4,637.000),  triput  više  Madžarska  s  Erdeljom  (6,458.0000),  tri  i 
pola  puta  više  Španija  (8,000.000),  četiri  puta  više  čitava  Italija 
(9,000.000),  dok  Francuska  u  ono  vrijeme  broji  18,000.000  žitelja. 
Polovicom  18.  stoljeća  svakako  broj  Hrvata  premašuje  2  milijuna 
duša. 

Živu  Hrvati  na  neprekinutom  etnografskom  području,  no  to 
područje  sijeku  naj  različiti  je  granice,  što  ih  stvori  priroda  i  ljudi, 
granice,  koje  tad  mjestimično  neprolazno  dijele  čovjeka  od  čo¬ 
vjeka.  Prvo  tu  su  tri  jaka  bedema  granica  triju  različitih  državnih 
vlasti.  Poslije  vjekovnoga  hrvanja  Istoka  i  Zapada  upravo  na 
početku  18.  stoljeća  one  se  ustališe  donekle  i  dijele  hrvatski  svijet 
pod  vlast  habsburške  države,  otomanskoga  carstva  i  mletačke 
republike.  Tek  jedan  presitan  iver  hrvatskih  ljudi  svoj  je  go¬ 
spodar  na  svome  u  Dubrovačkoj  Republici.  Ali  i  dalje  dijele  gra¬ 
nice  živalj  Hrvata  na  odsjeke,  koji  svaki  manje  više  živi  svojim 
životom.  Različita  upravna  područja  cijepaju  ga  na  sedam  dije¬ 
lova:  uz  dijelove,  koji  se  nalaze  pod  osmanlijskom  i  mletačkom 
upravom,  pokraj  dubrovačke  republike  samo  područje  Hrvatske 
i  Slavonije,  kuda  se  uslijed  političkoga  razvitka  prenijelo  težište 
hrvatske  državne  misli,  rasječeno  je  ponovno  na  četiri  dijela,  od 
kojih  svaki  ima  svoga  gospodara,  svoj  sustav  uprave.  Od  istar¬ 
ske  granice  do  Baga  proteže  se  »Austrijsko  Primorje«  kao  po¬ 

sebno  tijelo,  podvrgnuto  upravno  posebnoj  »Intendanzi«  u  Trstu, 
a  gospodarski  ovisno  od  »C.  kr.  dvorskog  trgovačkog  vijeća« 
osnovanog  1754.  u  Beču;  to  »Austrijsko  Primorje«  živi  u  glavnom 
kao  upravna  jedinica  trideset  godina,  od  1749.  pa  do  1779.,  kad 
bude  Rijeka  sa  svojim  kotarom  proglašena  posebnim  tijelom  pod¬ 
vrgnutim  »Ugarskom  namjestničkom  vijeću«,  da  1786.  uz  obalni 
kraj  sve  do  Senja  postane  pod  vladavinom  Josipa  II.  »Ugarsko 
Primorje«.  Drugo  je  posebno  upravno  tijelo  Vojna  Krajina,  koja 
stiče  svoje  uredjenje  upravo  oko  1750.  Napokon  su  tu  »reliquiae 
reliquiarum  olim  regni  Croatiae«,  ostanci  Hrvatske  i  Slavonije 
pod  banskom  vlašću;  no  sveza  izmedju  Hrvatske  i  Slavonije  pri¬ 
lično  je  krhka,  uslijed  zapuštenih  prometnih  veza  stvarno  su 
Hrvatska  i  Slavonija  dva  posebna  upravna  područja,  što  će  i  for¬ 
malno  postati  u  predposljednjem  desetljeću  18.  stoljeća  za  velike 
upravne  reforme  Josipa  II.  Banska  pak  Hrvatska  i  Slavonija  u 
užem  smislu  dijele  se  na  »varmedjije«,  županije  praktički  auto¬ 
nomne  jedinice  koje  žive  svojim  samostalnim  unutrašnjim  živo¬ 
tom.  Područje  Dalmacije  mali  je  mozaik  upravnih  sustava 
gotovo  svaki  je  grad  za  se  mala  republika,  dok  se  zaledje  prema 
slijedu  raznih  tekovina  dijeli  na  »Acquisto  Nuovo«  i  »Acquisto 
Nuovissimo«  sa  posebnim  nijansama  uprave.  Hrvatsko  je  po¬ 
dručje  upravno  i  životno  atomizirano. 

No  postoji  još  jedan  sustav  razgraničenja  hrvatske  povjestne 
zemlje,  koji  nije  ubilježen  ni  u  kojoj  političkoj  karti.  Tu  je  diobu 
izvršila  priroda,  relief  same  zemlje,  njihov  uticaj  na  oblikovanje 
života.  Granice  su  vjekovne,  a  omedjuju  područja  velikih  jedinica 
kultura  u  Europi,  ukrštavajući  se  mnogostruko 
upravo  na  hrvatskom  narodnom  području,  sije- 
kući  ga  na  četiri  velika  dijela. 

Prvo  tu  je  područje  sredozemne  kulture,  kolijevka  europske 
uljudbe.  Kroz  tisućljeća  djeluju  prirodne  snage  toga  kulturnoga 
područja  na  uvijek  nove  slojeve  ljudi  uskladjujući  njihova  raz¬ 
nolika  podrijetla,  sklonosti,  potrebe,  navike,  naziranja,  dapače 
mijenjajući  tokom  stoljeća  i  njihov  antropološki  tip.  Vjekovima 
dolaze  u  mediteransko  ozemlje  uvijek  novi  narodi  preobrazujući 
se  u  mediteranskoga  čovjeka.  Isti  način  života:  materijal  gradnje 
ljudskog  stana,  plodovi  zemlje:  maslina,  loza;  fauna,  podneblje, 
darovi  mora  i  njegova  prometna  funkcija  zbližuju  ljude  različitog 
podrijetla,  izgradjuju  kod  njih  slične  poglede,  duhovno  ih  uskla- 
djujući.  Od  istarskih  obala  pa  do  Albanije  na  protegu  od  blizu 
šest  stotina  kilometara  hrvatski  je  svijet  dio  mediteranske  kul- 


12 


turne  zone;  duga  je  to  ali  viska  pruga  zemlje  prodirući  u  kopne 
mjestimično  tek  par  kilometara.  No  uticaj  toga  područja  tako  je 
moćan  na  taj  hrvatski  živalj,  koji  tu  sjedi  čvrsto  već  preko  dva¬ 
naest  stoljeća,  da  je  u  mnogom  postao  drugojačiji  od  svoje  braće 
po  krvi,  od  koje  ga  dijele  tek  nekoliko  stotina  metara  široki  gor¬ 
ski  lanci  protegnuti  usporedo  s  morskim  žalom.  Stekao  je  nova 
svojstva  uslijed  načina  života,  drugi  su  mu  interesi,  drugoj ačije 
gleda  na  svijet  i  život,  more  ga  je  povezalo  sa  cijelim  svijetom, 
prvi  je  od  svoje  braće  upio  stečevine  baština  stare  europske  kul¬ 
ture.  Stoljećima  mediteranska  kultura  najodlučnije  djeluje  na 
oblikovanje  života  Hrvata,  odredjujući  im  smjernice  razvitka, 
postavivši  pravac  i  političkom  i  kulturnom  iživljavanju. 

Sa  sjeverozapada  poput  klina  zabio  se  u  hrvatsko  etničko 
područje  uticaj  druge,  prostorno  manje,  ali  u  pojedina  razdoblja 
još  snažnije  geokulturne  zone,  koju  bi  se  moglo  nazvati  alpin- 
skom.  Počinje  ta  zona  kod  Basela  pa  se  stere  sve  do  Dunava  kod 
Beča,  dopire  na  istok  do  Lajte  i  prelijeva  preko  Sutle,  gornje 
Save  i  Une.  I  to  je  svijet  za  sebe  kao  i  mediteransko  područje, 
jedinstvenost  njegova  udara  u  oči  još  i  danas.  I  ovdje  oblik  tla, 
podneblje,  flora  i  fauna  udaraju  poseban  biljeg  čovjeku  i  njego¬ 
vom  načinu  života  od  tipa  gradnje  kuća  pa  do  onog  prvotnog 
izražaja  osjećaja,  koji  se  otkriva  u  melodiji.  Ćud  i  naziranja  življa 
iz  toga  područja  drugojačiji  su  nego  u  mediteranskom  kraju.  Po¬ 
gled  ljudski  obuhvaća  tu  uži  obzor,  koji  je  u  toku  godine  pre¬ 
težno  zamagljen,  klima  sili  čovjeka  živjeti  pretežno  u  kući.  Bi¬ 
strina  mediteranske  atmosfere,  jake  suprotnosti  sunca  i  sjene, 
razmjerno  lak  život  i  podneblje,  koje  nameće  laku  hranu,  odre- 
djuju  svakako  u  mnogom  pogledu  shvaćanja  čovjeka  s  područja 
Sredozemlja.  Mediteranac  živi  pretežno  pod  vedrim  nebom, 
mjestni  trg  njegova  je  zbornica,  društvovan  je  i  razgovorljiv.  Kao 
pogled  tako  mu  ni  misao  ne  nalazi  zapreka,  u  jarkom  svijetlu  sve 
mu  je  pristupačno,  jasno,  opipljivo,  misao  i  osjećaji  tu  su  raz¬ 
mjerno  najmanje  sputani.  On  je  čovjek  razbora  i  stvarnosti.  Al- 
pinski  čovjek  u  neprekidnom  hrvanju  s  prirodom  više  je  povučen 
u  sebe.  Kao  što  mu  je  korak  morao  postati  polagan  i  uporan,  takvi 
su  mu  nastali  i  ćud  i  mišljenje.  Nemiran  i  nejasan  obzor  stalno 
uzbudjuje  duh,  drži  ga  u  napetosti;  neposredne  blizine  često  su 
mu  nepristupačne,  volja  tako  reći  na  svakom  koraku  udara  na 
zapreke  —  i  mozak  neprestano  mora  domišljati  kako  će  ih  uklo¬ 
niti,  i  mašta  neprekidno  radi.  Život  sveudilj  nameće  probleme 
koje  treba  riješiti,  a  svaki  je  problem  vezan  s  procesom  sumnje. 

koja  često  poprima  arealne  razmjere  kao  i  planine  u  igri  svijetla 
i  sjene.  Samo  alpinski  je  kraj  mogao  roditi  Zwinglia,  najupornijeg, 
najdosljednijega  apostola  reformacije,  a  isto  tako  i  političke  no¬ 
sioce  protureformacije.  Iz  alpinskog  područja  vuku  lozu  Habs- 
burgi,  alpinske  zemlje  temelj  su  njihovog  političkog  uspona  i 
vlasti.  Habsburgi  unose  u  razdoblje  baroka  kruta  svojstva  alpin¬ 
skog  čovjeka,  prožimlju  njime  cio  svoj  državni  sustav.  Taj  su¬ 
stav  prodire  u  područje  Hrvata  svojom  snagom  u  organizmu 
Vojne  Krajine  koja  mu  služi  kao  podatna  skretnica,  širi  se  u  kop¬ 
nene  hrvatske  krajeve  snažno  djelujući  na  život  Hrvata  upravo  u 
18.  stoljeću. 

Južno  od  Save  i  Une,  istočno  od  Dinare  prostire  se  geokul- 
turna  zona  Balkana.  Područje  oštrih  suprotnosti;  na  oblik  nepra¬ 
vilnog  rešeta  ispresjekli  su  ga  visoki,  prečesto  neprolazni  gorski 
lanci  opasujući  otoke  plodne  zemlje,  ali  s  oskudnima  i  teškim 
prometnim  svezama  medju  sobom.  Suprotnosti  zaoštrije  geopoli¬ 
tički  položaj;  to  područje  vječan  je  most  izmedju  Istoka  i  Za¬ 
pada  i  bojište  njihovog  hrvanja.  Stoljećima  prolaze  ovuda  bujice 
najrazličitijih  naroda,  a  kad  spadne  njihova  plima,  u  nizinama 
medju  gorama  ostaju  etnički  taloži.  Rascjepkanost  tla  stvara  pri¬ 
rodno  i  etničku  rascjepkanost,  jer  bedemi  prirode  priječe  nji¬ 
hovo  uskladjivanje  i  stapanje.  Više  nego  u  kojem  drugom  dijelu 
Europe  pojedina  narodna  naplavina  postaje  objektom  sila  zemlje. 
Odijeljene  od  glavnih  linija  europskih  kulturnih  i  političkih  stru¬ 
janja  te  pojedine  zone  balkanskoga  svijeta  predaju  se  tlu,  po 
njemu  živu  u  primitivnosti;  u  njima  nesputano  djeluju  nagoni, 
stara  vjerovanja  i  navike  prilagodjuju  se  diktatu  jednostavnih  ži¬ 
votnih  uvjeta;  ostanci  spomenika  i  ideja  kulture  nekadašnjih  go¬ 
spodara  zemlje,  dodiri  s  vlašću  na  Bosporu,  radjaju  u  pojedinim 
ličnostima  težnju  raskinuti  okove  sila  tla,  povezati  u  jedno  sve  te 
etničke  razlomke,  ali  to  su  uvijek  pokušaji  s  kratkotrajnim  uspje¬ 
hom.  Ni  vlast  političkih  gospodara  Balkana  u  Carigradu  nije  ni¬ 
kad  uspjela  izravnati  razlike  kulture;  etnički  kantoni  Balkana  živu 
svojim  životom  izgradivši  kroz  vjekove  žilavu  snagu  konzervati¬ 
vizma,  sačuvavši  time  bit  svoje  društvovne  i  po  tom  duhovne 
samosvojnosti.  To  je  njihova  jedina  zajednica  interesa.  Bosanska 
Hrvatska  dio  je  te  geokulturne  zone  Balkana,  divovski  snažna  u 
svom  latentnom  otporu  protiv  svih  silovitih  stranih  uticaja.  i  u 
kao  da  su  zastali  vjekovi  starina  i  duhovnih  i  društvo vnih  i  tehnič¬ 
kih.  Borbenom  upornošću  odbija  Bosna  sve  što  je  novo,  pokora¬ 
vajući  se  svojoj  dojakošnjoj  sudbini,  diktatu  oblika  zemlje. 

Hrvatske  krajeve  od  Save  na  sjever  zahvatio  je  panonski 
geokultumi  krug.  Velika  ravan  opasana  Karpatima  i  izdancima 
Alpi  te  vodenom  sjevernom  granicom  Balkana,  od  davnine  je 
poljodjelska  zemlja,  bez  oštrih  geografskih  med  ja  u  sebi  izmje- 
šala  je  i  u  mnogom  pogledu  stopila  odvjetke  različitih  naroda, 
koji  živu  u  približnom  istom  društvovnom  poredku,  u  istoj  vjeri, 
istom  zvanju,  dakle  i  s  istim  interesima.  Još  u  polovici  18.  stoljeća' 
jezične,  dakle  narodne  razlike  u  tom  podunavskom  području  ne 
znače  mnogo.  Zemlje  je  dovoljno,  opstanak  životni  razmjerno 
lakši  nego  drugdje,  živalj  ovdje  nema  potrebe  mijenjati  svoj  na¬ 
čin  života,  pa  nema  u  njega  kao  cjeline  životne  borbenosti. 

Uza  sva  ova  geokulturna  područja,  koja  dijele  Hrvate  medju 
sobom,  postoje  i  daljnja  cijepanja  u  njihovom  društvovnom  sa¬ 
stavu.  Svagdje  se  penje  piramida  društvovne  zgrade.  Izmedju  po¬ 
jedinih  društvovnih  slojeva  postoje  suprotnosti  interesa,  svagdje 
manje  više  oštre,  ali  svagdje  drugojačije  osjetljive.  O  tom  odlu¬ 
čuju  i  dotadašnji  političko-društvovni  razvitak,  vjera,  stupnji  civi¬ 
lizacije,  plodnost  tla,  kao  i  moć  vlasti.  U  pojedinim  zonama  polo¬ 
vicom  18.  stoljeća  društvovne  se  suprotnosti  pretvaraju  već  u  otvo¬ 
rene  sukobe,  u  drugima  društvene  razlike  koje  postoje  primaju 
kao  prirodan  poredak.  Ali  te  društvovne  suprotnosti  su  latentne, 
treba  samo  doći  jedan  poticaj  pa  će  započeti  njihovo  vrijenje. 

Raznolikost  geokultumih  područja,  suprotnost  njihovih  sila 
odlučno  počinju  djelovati  na  hrvatsko  područje  upravo  polovicom 
18.  stoljeća,  jer  je  tad  i  Srednja  Europa  iz  političke  i  duhovne  za- 
stalosti  prešla  u  gibanje  pod  udarcem  novih  ideja  i  novih  teh¬ 
ničkih  stečevina.  Država  i  njezina  vlast  stiču  novu  misao,  nov 
sastav,  nove  zadatke.  Habsburgi  prihvaćaju  misao  apsolutne,  cen¬ 
tralističke  monarhije,  primjenjuju  iskustva  organizacije  Colberta 
ministra  francuskog  kralja  Ljudevita  XIV.,  koji  prvi  daje  mo¬ 
dernoj  državi  ideju  gospodarske  zajednice.  Apsolutna  centrali¬ 
stička  vlast  prima  tu  ideju,  jer  po  njoj  tek  može  steći  sredstva 
za  budući  opstanak.  Tu  je  ona  sila,  koja  je  polovi¬ 
com  18.  stoljeća  pokrenula  i  život  Hrvata  na 
nove  puteve. 

Rascjepkanost  hrvatskog  područja  po  geokultumim  zonama 
u  tom  času  sudbonosna  je  za  budućnost  hrvatskoga  naroda.  Svaka 
od  tih  zona  a  njihove  se  granice  donekle  podudaraju  i  s  poli¬ 
tičkima  i  upravnim  granicama  osim  ponešto  u  području  vojne 
Krajine,  —  ima  svoj  gospodarsko-društvovni  ustroj,  svoje  predaje, 
svoja  vjerovanja  i  naziranja,  svoje  interese,  svaka  od  njih  dje- 

luje  centrifugalno.  To  centrifugalno  djelovanje  jačat  će  politički 
dogadjaji  koji  nameću  gospodarske  promjene.  Centralistički 
habsburški  apsolutizam  neminovno  počinje  slijediti  formule  Col- 
bertove  gospodarske  organizacije  države,  započinje  postepeno 
gospodarsko-političku  ofenzivu,  jednako  sudbonosnu  za  razvitak 
Hrvata  kao  što  su  bile  vojničke  ofenzive  Osmanlijskoga  Carstva. 
Prijeti  novo  sakaćenje  Hrvatstva  upravo  zato 
jer  to  gospodarsko-političko  osvajanje  ima 
moćnog  saveznika  u  centrifugalnim  silama  što 
ih  stvori  geokulturna  rascjepkanost  hrvatske 

zemlje.  , 

Toj  opasnosti  suprotstavlja  se  gotovo  nevidljiva,  nečujna,  od 
malo  koga  pripoznata,  ali  ipak  zato  snažna  centripetalna  sila.  Ta 
sila  je  spoznaja  narodne  istobitnosti.  Neizmjerne  su  u  svome  la¬ 
tentnom  djelovanju  snage  geokulturnih  zona,  ujednačuju  svoje 
ljudstvo  i  fizički  i  duhovno;  no  uticaj  njihov  ima  granica  u  čo¬ 
vjeku  pojedincu.  Pojedinac  ih  svladava,  izdiže  se  nad  njih,  duhom 
hvata  visine  s  kojih  prima  i  svijetlo  novih  zora,  i  vidi  preko  uskih 
granica  svoga  područja  i  u  prošlost  i  u  budućnost.  Vrhovi 
hvataju  svijetlo  dok  su  doline  još  u  tami.  Tek 
nekoliko  je  pojedinaca  znalo  za  narodnu  istobitnost,  primili  je 
predajom  od  pojedinaca  prošlih  naraštaja.  Ali  iskra  je  njezina  tu 
—  pojedinci  je  nastoje  sačuvati  i  ojačati.  Ima  ta  spoznaja  i  svojih 
pasivnih  saveznika:  ideju  hrvatske  državnosti  sačuvanu  u  formu¬ 
lama  hrvatskog  državnog  prava  i  —  onaj  najniži  sloj  društvovne 
piramide,  koji  je  jedini  medjusobno  povezan  svojom  sudbinom, 
tegobom  života,  živim  jezikom,  predajama  i  maštama  sloj  ra¬ 
tara,  koji  se  zalijepio  uz  rodnu  zemlju,  ostao  primitivan.  U  toj 
primitivnosti  u  to  doba  upravo  je  sva  njegova  snaga.  Konzervati¬ 
vizmom  primitivca  u  odnosu  prema  duhu  i  stečevinama  vremena 
on  isprva  odbija,  a  onda  tek  polaganim  oprezom  prima  strujanja 
novoga.  Spoznaja  narodne  istobitnosti  radja  upravo  mističnu  moć, 
koja  će  se  razvijati,  roditi  moderni  hrvatski  nacionalizam,  koji 
premostuje  razlike  geokulturnih  područja,  društvovnih  suprot¬ 
nosti  u  višem  interesu  cjeline  narodnoga  organizma. 

U  rasponu  zbroja  tih  centrifugalnih  i  centripetalnih  sila  od¬ 
vija  se  život  Hrvata  upravo  sve  do  nedavnih  dana.  Traži  se  psiho¬ 
fizička  formula  koja  će  uspjet  uskladiti  djelovanje  tih  suprotnih 
sila,  postići  njihovu  ravnotežu.  Sluti  se,  zna  se  od  polovice  18. 
stoljeća  pa  do  danas,  kad  je  nadjena  formula  koja  izravnjava 
djelovanje  tih  sila,  riješena  je  povoljno  sudbina  Hrvatske. 

STALEŽI  I  REDOVI  I  PUK  HRVATSKI 


1648.  sklopljen  je  westfalski  mir,  kojim  je  dokrajčen  30-go- 
dišnji  europski  rat.  Hrvatske  vojske,  brojne  katkad  i  do  30.000 
ljudi  sudjelovale  su  takodjer  u  tom  ratu,  po  prvi  puta 
izvan  svoje  zemlje,  mimo  njezinoga  neposrednog  inte¬ 
resa,  kao  vojnici  zvanjem,  dio  armade  Habsburškoga  Carstva 
kojemu  se  Hrvatska  priklonila  pod  uvjetom  odredjenoga  vojno- 
političkoga  cilja:  obrane  od  osmanlijskih  osvajanja.  Westfalski 
mir  ne  donosi  odiha,  mijenja  samo  fronte.  Kroz  slijedećih 
stotinu  godina,  od  polovice  17.  pa  do  polovice 
18.  stoljeća  kad  nastaje  velik  preokret  u  europ¬ 
skom  životu,  hrvatski  svijet,  bez  obzira  na  po¬ 
litičke  granice  koje  ga  cijepaju,  živi  daljnjih 
šezdeset  i  pet  godina  u  ratu,  bilo  da  mu  je  područje 
bojište,  bilo  da  kao  vojnik  ratuje  pod  habsburškim  stijegom.  Ni 
preostalih  trideset  i  pet  godina  ne  mogu  se  nazvati  stanjem  či¬ 
stoga  mira,  tih  trideset  i  pet  godina  uostalom  nijesu  jedna  vre¬ 
menska  cjelina,  nego  više  kraća  nego  dulja  razdoblja  mirovanja 
izmedju  dva  rata  —  uz  rascjepkanost  oblika  života 
to  je  drugi  odlučan  momenat,  koji  odredjuje 
snagu  Hrvata  u  doba  velike  kulturno-političke 
preobrazbe  Europe. 

Rat  za  ratom  slijedi  stalnije  od  mijene  godišnjih  doba.  Do 
vašvarskoga  mira  1664.  vodi  se  čas. većom  čas  manjom  žestinom 
turski  rat,  u  kojemu  su  upravo  hrvatske  zemlje  područje  ratnih 
operacija.  Slijedi  sedam  godina  uzbudljivog  naoružanog  mira  do 
zrinsko-frankopanske  urote,  koja  u  dijelu  hrvatskih  zemalja  ra- 
dja  stanje  slično  ratu.  Već  1674.  kao  poslijedica  urote  počinje  u 
Madžarskoj  buna,  koju  vodi  Tokoli  do  1682.  kao  uporan  protu- 
habsburški  rat,  a  koja  je  zametak  poslijednje  velike  ofenzive 
Osmanskoga  Carstva  na  zapad.  U  tom  je  ratu  hrvatska  zemlja  od 
Podravine  preko  Kupe  sve  do  Dalmacije  stožerna  os  cijele  kam¬ 
panje;  sve  do  mirovnoga  ugovora  u  Karlovcima  1699.,  Slavonija, 
Lika,  Dalmacija  važna  su  pozornica  vojnih  operacija;  hrvatske 
čete  odgone  osmanlijsku  vlast,  ali  na  mjesto  nje  u  oslobodjenim 

krajevima  dolazi  vlast  novih  gospodara.  Dvije  godine  poslije  kar¬ 
lovačkog  mira  počinje  t.  zv.  rat  za  španjolsku  baštinu  usporedno 
s  ratom  mladoga  Franje  Rakoczya,  sina  Jelene  Zrinske,  kad  po¬ 
staju  bojište  Medjumurje  i  Donja  Slavonija.  Ni  szatmarski  mir 
1711.  ni  rastadski  mirovni  ugovor  od  1714.  godine  ne  donose  Hrva¬ 
tima  mira.  1715.  počeo  je  već  mletačko-turski  rat,  zvan  »morejski«, 
koji  se  1716.  pretvorio  u  veliki  istočni  rat.  Sve  do  mira  u  Poža- 
revcu  1718.  opet  su  dijelovi  hrvatskoga  zemljišta  ratište.  Poslije 
požarevačkoga  mira  pravno  dolazi  osamnaest  godina  mirovanja, 
stvarno  mira  nema  za  Hrvate:  godine  su  to  vivisekcije  hrvatskoga 
tijela,  stvaranje  Vojne  Krajine  uz  krvav  otpor  naroda.  1737.  po¬ 
činje  nov  dvogodišnji  austro-turski  rat,  za  Austriju  nesretan,  a 
za  ovim  slijedi  namah  nakon  smrti  Karla  III.  austrijski  nasljedni 
rat,  koji  Marija  Terezija  formalno  završuje  1748.  mirom  u 
Aachenu. 

Ako  igdje  ikad  a  ono  za  hrvatski  svijet  već  od  15.  stoljeća 
sve  do  tih  vremena  polovice  18.  stoljeća  vrijedi  riječ  da  je  rat 
normalno  stanje  čovječanstva.  Rat  je  jedina  sila,  koja  oblikuje  u 
tim  vi  jekovima  sveukupan  život  Hrvata:  i  samu  sliku  zemlje  i 
politički  sustav,  gospodarske  prilike  i  oblike  društva.  Jednako  je 
to  manje  više  svagdje  gdje  obitavaju  Hrvati,  bilo  pod  okriljem 
habsburškog  orla,  mletačkoga  lava  ili  polumjeseca.  Stalan  je  tu 
samo  danak  ili  u  krvi  ili  u  raboti. 

Zemlja  je  opustjela,  podivljala  »osiromašila.  Tako  je  na  svoj 
prugi  bojišta,  koje  se  u  Banskoj  Hrvatskoj  protezalo  od  Obro- 
vačkog  kanala  po  kosama  Velebita  i  Kapele  na  Kupu  i  Savu  kod 
Siska  pa  dalje  uz  Čazmu  na  Dravu,  a  u  Dalmatinskoj  Hrvatskoj 
već  na  par  kilometara  od  obale.  Državna  vlast  upravo  preporučuje 
i  provodi  stvaranje  »deserta«  sred  hrvatske  zemlje,  pustoši  pro¬ 
strane  nekoliko  dana  hoda,  ne  bi  li  njome  neprijatelju  zapriječila 
najezdu.  Prometnih  sveza  nema,  a  u  koliko  postoje,  svak  ih  se 
kloni  jer  po  njima  uvijek  može  doći  protivnik;  sredovječne  ko¬ 
munikacije,  dijelom  na  starim  rimskim  cestama,  ili  su  zapuštene 
ili  razorene,  guštara  ih  stalno  rastače.  Staza,  kojom  može  proći 
konj,  —  konj  je  jedino  prometalo  —  dovoljna  je  tom  svijetu, 
kojemu  je  ratovanje  zatomilo  sve  više  potrebe;  živi  se  u  planini 
ili  u  šumi  od  danas  na  sutra. 

Skrajnji  zapadni  dio  hrvatske  zemlje  još  se  je  najmanje  pro¬ 
mijenio.  To  je  uska  pruga  uz  more  i  područje  zrinsko-frankopan- 
skoga  veleposjeda.  I  tu  se  ćutio  rat,  ali  bogatstvo  gospodara, 
baština  prošlosti  ili  stečevine  ratnog  plijena  i  odkupa  sužnjeva. 

—  to  je  jedini  priliv  gotovoga  kapitala  —  održaše  razmjeran 
standart  života.  No  nakon  likvidacije  zrinsko-frankopanske  urote 
tu  je  gospodar  ugarsko-habsburška  komora,  koja  zahvaća  gra¬ 
dove,  rudnike,  šume,  luke,  hrvatske  izlaze  na  more.  Prirod  toga 
područja  kroz  izvjestno  vrijeme  izgubljen  je  za  hrvatske  interese. 

Kraj  od  Kupe  i  Save  na  sjever  pruža  drugojačiju  sliku.  Trokut 
Hrvatskoga  Zagorja  sa  svojim  prigorjem  nalik  je  na  veliku  pri¬ 
rodnu  utvrdu.  Kroz  vrijeme  osmanlijskih  ofenziva  bjegunci  ovdje 
traže  zaklonište.  Mnogo  je  tu  svijeta  na  malom  prostoru.  Zemlja 
teško  prehranjuje  preobilje  svoga  ljudstva  i  u  mimo  doba,  a  po¬ 
gotovo  u  ratno;  taj  malen  kus  zemlje  mora  kroz  dva  stoljeća 
finansirati  i  hrvatsku  vojsku  i  uzdržavati  ostale  potrebe  zemlje. 
Mukotrpan,,  naporan  tu  je  gospodarski  život,  uz  povremene  na¬ 
vale  glada  uslijed  nerodica  i  epidemije  —  dvaju  anonimnih,  ali 
jamačno  mnogoput  odlučnih  čimbenika  u  svakom  povjestnom 
zbivanju.  Uz  činjenicu  da  to  područje  jedino  ima  izravnu  svezu 
sa  srednje-europskim  životom,  prirodno  se  tu  radjaju  prve  brit- 
kije  opreke  med  ju  društvovnim  slojevima.  U  ovom  odsjeku 
hrvatskoga  područja  najprije  postaju  vidljive  društvovne  pro¬ 
mjene,  koje  polagano  donose  ratovi  i  uticaji  izvana. 

Sva  tri  glavna  društvovna  sloja  u  hrvatskim  zemljama:  plem¬ 
stvo  visoko  i  niže  zajedno  s  višim  svećenstvom,  povlaštenim  ne 
po  rodu  već  po  položaju,  gradjanstvo  te  seljačtvo,  slobodno  i 
neslobodno,  mijenjaju  u  svoj  broj,  sastav  i  medjusobne  odnošaje 
pod  uticajem  ratnih  zbivanja  posljednjih  vjekova.  Bez  obzi¬ 
ra  na  politički  položaj,  svaki  društvovni  raz¬ 
red  čimbenik  je  u  povjestnom  zbivanju,  jer  su 
sudbinski  povezani,  nijednom  društvovnom 
sloju  nije  uloga  ni  manje  odlučna.  Tek  su  uloge 
jednih  više  vidljive,  a  drugih  manje. 

Plemstvo  je  ratovanjima  i  diljem  svojih  seoba  promijenilo 
svoj  sastav.  Još  uvijek  je  jedino  plemstvo  politički  narod,  ali 
»plemeniti  ljudi«,  ljudi  starih  plemena  dobrano  su  se  prorijedili, 
već  nestaju  postepeno.  »Staleži  i  redovi«,  nosioci  hrvatske  poli¬ 
tike,  politički  i  gospodarski  povlaštenici  dobrim  dijelom  već  su 
nov  živalj.  Održali  su  se  tek  najmoćniji  i  najsretniji,  većina 
starih  plemenitih  rodova  ili  je  izginula,  ili  se  iselila,  većinom  u 
Madžarsku,  ili  —  da  spase  goli  i  život  i  kakav  takav  ekonomski 
opstanak  —  postepeno  pšla  u  kmetski  stalež;  staro  hrvatsko 
plemstvo  prorijedjeno  je,  te  duhovno  i  materijalno  iscrpljeno. 
Ali  to  plemstvo  unatoč  svoga  zanimanja  izvršilo  je  veliko  po- 

slanje:  sačuvalo  je  misao  hrvatske  državnosti  Životnom  izmo- 
renošću  mehanički  slijedi  pravce  starih  političkih  utremka,  ah 
barjak  ideje  ne  predaje  usprkos  svih  nedaća.  Sigurno  ima  Kod 
toga  i  mnogo  sebičnosti,  ali  braneći  svoje  privilegije,  plemstvo 
spašava  i  kontinuitet  hrvatske  državnosti.  Plemstvo  podrzaje 
zgradu  stare  hrvatske  državne  organizacije,  vlast  sabora  i  vod¬ 
stvo  bana.  Oblik  nastoji  sačuvati,  ali  sadržaj  postepeno  postaje 
nov:  kraj  odvijetaka  starih  plemena  u  redove  hrvatskoga  po¬ 
litičko«  naroda  počinju  ulaziti  došljaci  najprije  iz  Madžarske  a 
onda  postepeno  iz  drugih  strana  habsburške  države,  kraj  plem¬ 
stva  po  krvi  počinje  se  množiti  plemstvo  po  milosti  kraljevoj. 
Naročito  jak  je  priliv  stranih  aristokratskih  rodova  u  18.  stoljeću, 
kad  se  u  hrvatske  zemlje  pod  habsburškom  vlascu  doseljuju 
Mosconi,  Bengeri,  Kulmeri,  Auerspergi,  Trencki  Eltzi,  dok  su 
stariji  i  mladji  doseljenici  rodovi  Batthyanyi;  Nadasdy,  Rauchi, 
Sermage-i,  Nitzky,  Perlesi,  Pongraczi,  Klobušicki,  Kanotayi,  Pa- 
szotryi,  Hohenzreiteri,  Szalle  i  Fana.  Došljaci,  gospodarski  moćniji 
od  starosjedilaca  lasno  stiču  indigenat,  postaju  sami  članovi  sta¬ 
leža  i  redova  i  mnogi  od  njih  se  osjećajem  posvema  pohrvaćuju, 
vežu  sa  sudbinom  hrvatskog  naroda. 

Plemstvo  do  početka  18.  stoljeća  poznaje  samo  jedno  zvanje, 
koje  mu  nameću  prilike:  vojnički  zanat.  Tek  oni  njegovi  članovi, 
koji  ni  jesu  za  nj  sposobni  sklanjaju  se  u  crkvenu  službu.  Poli¬ 
tičko  je  stvaranje  postepeno  domena  nekolicine  izdanaka  ista¬ 
knutih  rodova  i,  naravski,  i  crkvenih  ljudi.  Naobrazba  za  više 
političko  vodstvo  teško  se  stiče  u  domovini,  gdje  zapravo  uopće 
nema  visokih  nastavnih  zavoda,  tek  sinovi  najbogatijih  rodova, 
kakvi  su  bili  Zrinski,  Frankopani,  Draškovići  mogu  na  nauke  u 
strani  svijet.  Stranac-došljak  s  višom  naobrazbom  lako  stiče  u 
Hrvatskoj  istaknuta  mjesta.  Dnevni  život  većine  plemstva 
jednoličan  je  i  jednostavan,  sve  da  i  ima  viših  potreba  nema  im 
mogućnosti  udovoljiti,  ni  materijalnima  ni  duhovnima.  Poznat 
je  samo  ratnički  luksus  —  konji,  orma,  oružje,  a  to  namiče  rato¬ 
vanje.  Dnevne  potrebe  namiruje  zemlja,  koju  obradjuje  kmet, 
a  te  dnevne  potrebe  plemića  nijesu  mnogo  više  od  potreba  se¬ 
ljaka.  Sve  živi,  kako  bi  se  danas  kazalo,  u  autarkiji. 

Slom  zrinsko-frankopanske  urote,  taj  neuspjeli  pokušaj  po¬ 
novno  potražiti  novu  političku  orijentaciju  Hrvata,  slijedeći  kao 
neko  sjećanje  primjer  iskustva  i  zamisli  političke  Gjure  Utieše- 
novića-Martinusiusa,  a  koji  je  pokušaj  takodjer  posljedica  rat¬ 
ničke  sudbine  hrvatske  zemlje,  nesumnjivo  je  snažno  djelovao  na 

oblikovanje  i  naziranje  hrvatskoga  plemstva.  Plemstvo  posavskih 
krajeva  bilo  je  protivno  dinastima-velikašima  već  po  onom  za¬ 
konu  ljudske  naravi  da  niži  i  siromašniji  uvijek  zlurado  gleda 
slom  mogućnika-bogataša,  priželjkujući  barem  malen  udio  u  nje¬ 
govoj  baštini.  No  tu  je  moralo  doživjeti  i  teško  iskustvo:  po  prvi 
puta  je  hrvatsko  plemstvo  osjetilo  izravan  ofenzivan  udarac 
habsburške  snage.  Učinak  nije  mogao  izostati.  Ta  snaga  Habs- 
burga  raste  uslijed  ratnih  poraza  Turaka  i  uspjeh  bečke  politike 
protiv  urotnika-velikaša  1671.  radja  1712.  hrvatsku  pragmatičku 
sankciju,  kojom  se  sudbina  i  hrvatskog  plemstva  i  političke 
Hrvatske  za  dva  stoljeća  bezuvjetno  veže  uz  kuću  Habsburg. 
Znatan  dio  plemstva  dolazi  tako  u  magičan  krug  bečkoga  baroka, 
njegovog  naziranja  i  načina  života:  političko  njegovo  stvaralačtvo 
malakše,  od  staleža  postepeno  se  pretvara  u  kastu,  društvovni 
svijet  za  sebe,  koja  zazire  od  dodira  s  ostalim  staležima.  No 
s  druge  strane  sve  bliži  dodir  plemstva  sa  životom  srednje- 
europskoga  bečkoga  baroka,  povisuje  njegov  standart,  profinjuje 
potrebe  i  dovodi  barem  pojedince  do  viših  vidika  u  europsko 
zbivanje:  plemstvo  postaje  prvim  prenosnikom 
novih  iskustava. 

Život  hrvatskoga  plemstva  u  Bosni  u  glavnom  je  istovjetan 
sa  životom  plemstva  u  Banskoj  Hrvatskoj,  društvovno  su  isto- 
bitni. 

Odvijetci  hrvatskih  plemenitih  rodova,  koji  poprimiše  islam, 
takodjer  poznaju  isključivo  ratničko  zvanje.  I  oni  su  naslijedni 
feudalci,  jedini  u  osebujnoj  vjerskoj  demokraciji  Osmanlijskog 
Carstva.  Njihov  dnevni  život  i  potrebe  gotovo  su  na  vlas  iste 
kao  i  kod  hrvatskoga  plemstva  s  ovu  stranu  granice:  život  u 
tvrdim  gradovima,  »kulama«,  oružje  i  konji,  tekstil,  ćilimi  jedini 
su  predmet  luksusa;  i  njima  dnevne  potrebe  namiruje  kmet;  i 
njih  sa  carstvom  pod  koje  su  potpali  veže  staleški  interes  i  vjera. 
Ivan  Kukuljević,  kad  polovicom  19.  stoljeća  putuje  prviput  po 
Bosni,  zapanjen  je  istovjetnostima  oblika  života  s  ovu  i  s  onu 
stranu  Une  i  Save.  Dapače  ga  institucija  medžlisa,  skupština 
upravnih  jedinica,  potsjeća  živo  na  županijska  »spravišća« 
u  Banskoj  Hrvatskoj.  I  plemstvo  u  Bosni  konzervativno  je  kao  i 
plemstvo  u  Hrvatskoj. 

Tek  jedna  razlika  postoji  i  pored  vjerske  pripadnosti  islamu! 
Hrvatsko  plemstvo  u  Bosni  čuva  neprikosnoven  svoj  narodni 
jezik:  ni  arapski,  jezik  religije,  ni  turski  jezik  uprave  uslijed  svoje 
stranosti  nikad  ne  postahu  jezikom  bosanske  vlastele  kao  latin- 

ština  i  kasnije  nijemština  jezikom  plemstva  u  Banskoj  Hrvatskoj. 
Ali  kod  plemstva  u  Bosni  nije  preostao  pokretljiv  ni  najsićušniji 
dijelak  stare  misli  državnosti;  njime  vlada  vjerski  momenat,  po 
vjerskoj  pripadnosti  bosanski  koljenovići  smatraju  se  Osmanli- 
jama,  Turcima  —  premda  zaziru  od  došljaka,  rodjenih  Turaka- 
Anatolaca,  kao  i  njihova  braća  u  Banskoj  Hrvatskoj  od  stranih 
došljaka.  Istančana  je  kod  plemstva  u  Bosni  suprotnost  prema 
svijetu  onkraj  Save  i  Une,  uz  vjerski  momenat  baštinjena  ja¬ 
mačno  iz  starih  vremena  bosanskoga  otpora  prema  svemu  što 
dolazi  sa  sjeverozapada,  odakle  su  nadirale  u  14.  i  15.  stoljeću 
intervencionističke  vojne  protiv  Bosne. 

Plemstvo  u  Dalmatinskoj  Hrvatskoj  po  svom  životu,  na¬ 
obrazbi,  osjećanju  mnogo  se  razlikuje  od  plemstva  u  Banskoj 
Hrvatskoj  i  Bosni.  Tvore  ga  odvijetci  starih  hrvatskih  pleme¬ 
nitih  rodova  često  pod  novim  talijanskim  imenom  (kao  što  su 
primjerice  Tartaglie  od  starog  hrvatskog  roda  Jakulića),  potomci 
drevnih  romanskih  patricijskih  rodova  po  gradovima,  koji  su 
takodjer  već  duboko  srodjeni  s  hrvatskom  krvi,  i  obitelji,  koje 
su  se  doselile  iz  Italije  i  saživjele  s  dalmatinskim  ambijentom. 
I  to  je  plemstvo  feudalan  zemljo  vlasnik,  ali  živi  u  gradovima, 
sudjeluje  u  njihovoj  upravi,  a  tek  pojedini  sinovi  ulaze  u  crkveno 
zvanje  ili  vojničku  službu,  većinom  Venecije  ali  i  Habsburga.  Po 
rodbinstvu  i  naobrazbi  živu  vjekovima  pretežnom  većinom  u 
kulturnom  krugu  Italije,  naobrazba  im  je  visoka  kao  i  standard 
života,  istovjetan  s  načinom  života  manje  više  u  svima  grado¬ 
vima  na  Sredozemnom  moru.  Političko  vrhovničtvo  Venecije  pri¬ 
maju  kao  prirodno  stanje,  ali  bez  obzira  na  pripadnost  medite¬ 
ranskom  kulturnom  krugu  svijest  o  hrvatskom  podrijetlu  nije 
nestala:  podržaju  stalan  dodir  sa  zaledjem  i  —  žene.  Svi  puto- 
pisci  po  Dalmatinskoj  Hrvatskoj  18.  stoljeća  zapažaju  kako 
ženski  svijet  svih  staleža  slabo  ili  nikako  ne  umije  talijanski. 
Misao  o  hrvatskoj  državnosti  moguće  je  i  kod  istaknutih  poje¬ 
dinaca  potisnuta  u  pozadinu  uslijed  političke  stvarnosti,  ali  svi¬ 
jest  zajedinstva  uvijek  se  utvrdjuje  iz  nova.  Plemstvo  Dubro¬ 
vačke  Republike  ne  pozna  vojničkoga  zvanja:  uz  upravu  svoje 
male  države  posvetilo  se  isključivo  pomorstvu  i  trgovini.  Misao 
narodnog  zajedinstva,  istina  lišena  državopravnog  značaja,  tu 
je  kod  pojedinaca  uvijek  budna  kao  sinteza,  kao  ideal. 

Gradovi  Dalmatinske  Hrvatske,  stapaju  život  plemstva  i 
gradjanstva,  društvovnoga  razreda,  koji  je  u  hrvatskom  području 
18.  stoljeća  najmalobrojniji.  Prometne  sveze  uvijek  su  stvaraoci 

gradova,  gdje  njih  nema,  nema  ni  većih  naselja.  Blizina  stalnoga 
ratišta  ne  prudi  stvaranju  ni  razvitku  gradova,  koji  prometnim 
svezama  postaju  središta  obrta,  trgovine  i  civilizacije.  Stare  grad¬ 
ske  općine  u  Banskoj  Hrvatskoj,  kojima  u  srednjem  vijeku  kra¬ 
ljevi  kao  promicatelji  trgovine  i  obrta  dadoše  samoupravne  po¬ 
vlastice  »slobodnih  kraljevskih  gradova«,  (Varaždin  1209.,  Zagreb 
1242.,  Križevci  1252.,  Koprivnica  1356.,  Senj  1483.)  upravo  koncem 
17.  i  početkom  18.  stoljeća  dostigli  su  najniži  stupanj,  jer  su  na¬ 
činu  života  zemlje  malo  potrebni.  Plemstvo  živi  u  svojim  tvrdim 
gradovima,  kmet  udovoljuje  njegovim  potrebama  i  to  ne  samo 
poljodjelskim  nego  i  obrtnima,  seljaku  takodjer  sii  nepotrebne 
tvorevine  gradskog  obrta.  Gradska  proizvodnja  zadovoljava  tek 
onaj  najsitniji  postotak  potreba  ugodnosti,  u  koliko  ih  uopće 
dopuštaju  opće  prilike.  Te  potrebe  namiruju  gradski  godišnji 
sajmovi,  koji  su  gotovo  jedini  gospodarski  razlog  opstanka  gra¬ 
dova  uz  činjenicu,  da  su  gradovi  središta  crkvenog  i  po  tom  kul¬ 
turnog  života.  Nesigurne  prilike  razlog  su  da  se  pučanstvo  gra¬ 
dova  uz  činjenicu,  da  su  gradovi  središta  crkvenog  i  po  tom  kul- 
ske  ne  može  se  stvoriti  viši  sloj  gradjanstva,  iz  kojih  bi  nikli 
patricijski  rodovi  nosioci  gradske  civilizacije,  kao  i  političke  pri¬ 
like  gradova,  krutost  njihovih  statuta,  koje  gradjani  ljubomorno 
čuvaju  iz  društvovnih  i  gospodarskih  interesa,  a  konačno  je  sigurno 
razlog  tome  i  siromaštvo.  Ti  gradjani  načinom  života  su  većinom 
polu  seljaci,  koji  uz  obradjivanje  zemlje  tjeraju  i  obrt.  Pove¬ 
zani  su  u  cehove,  čuvaju  njihove  statute  koji  im  siguraju  život 
i  od  medjusobne  konkurencije  i  od  konkurencije  došljaka;  po¬ 
stati  pripadnikom  ceha  gotovo  je  jednako  teško  kao  i  postati 
članom  plemstva.  Sva  politička  briga  gradjana-obrtnika  svodi  se 
nato  da  sačuvaju  neokrnjena  svoja  cehovska  i  gradska  prava, 
narodna  svijest  kod  njih  tako  reći  ne  postoji  jer  većinom  su  mje¬ 
šavina  domaćeg  svijeta  s  došljacima  iz  austrijskih  i  madžarskih 
strana,  ali  koji  ubrzo  poprimaju  jezik  dnevnoga  života  svoga 
grada.  Trgovina  je  neznatna;  obrtnik-proizvodnik  sam  je  ujedno 
i  trgovac  svoje  robe;  trgovina  je  ograničena  na  neznatan  uvoz 
kolonijalne  robe,  tekstila,  predmeta  luksusa.  Trgovina  se  ne  može 
razviti,  jer  su  potrebe  malene,  prometne  sveze  više  nego 
oskudne. 

Život  gradova  i  njihovog  pučanstva  u  Bosanskoj  Hrvatskoj 
ima  prilično  srodnih  crta  s  razvitkom  života  gradova  u  Banskoj 
Hrvatskoj.  No  s  jednom  razlikom.  Gradovi  u  Bosni  pripadnici 
su  carstva,  koje  se  je  tri  stotina  godina  izgradjivalo  kao  po- 

bjednik.  Pobjede  donose  sigurnost  i  staloženost,  a  to  je  povoljna 
klima  za  razvitak  gradskog  života.  Na  hrvatskom  kopnenom 
prostoru  samo  Bosanska  Hrvatska  ima  velikih  gradova  s  više 
desetaka  tisuća  stanovnika  u  razdoblju  od  16.  do  19.  stoljeća.  U 
neprekidnima  pobjedonosnim  ratovima  gomila  se  bogatstvo  i  kod 
ljudi  radjaju  potrebe  iznad  dnevnoga  prosjeka.  Osim  toga  hrvat¬ 
ski  krajevi  pod  osmanlijskom  vlasti  u  to  pobjedničko  doba  imaju 
bolju  organizaciju  nego  što  je  u  Banskoj  Hrvatskoj,  koja  je  ratna 
etapa,  a  konačno  neprekinuta  je  i  osigurana  njihova  prometna 
veza  sa  civilizacijom  Bliskog  Istoka  i  njegovima  proizvodnim 
iskustvima,  tad  još  u  mnogom  pogledu  nadmoćnijima  onima  u 
Zapadnoj  Europi.  U  gradovima  Bosanske  Hrvatske,  stvarno  u 
gradovima  u  potpunom  smislu  riječi  i  tehnički  i  društvovno,  stvo¬ 
renima  već  po  formulama  urbanizma,  koje  osmanlijska  država 
baštini  od  Bizanta,  obrt  i  trgovina  u  17.  i  18.  stoljeću  u  cvatu  su 
nepoznatom  ostalima  hrvatskim  zemljama.  I  tu  vojnički  i  vjerski 
momenti  daju  glavni  pravac  razvitku  obrta;  osobito  je  razvijen 
kovni  obrt,  poglavito  oružarstvo,  onda  kožni  obrt  —  u  16.  sto¬ 
ljeću  konjska  oprema,  sedla,  najdragocijeniji  je  plijen  za  ratnike 
iz  Banske  Hrvatske;  luksusna  tekstilna  roba  za  bosansku  vlastelu, 
ćilimi  potrebni  su  za  vjerske  obrede  klanjanja,  ures  bogomolja 
opet  su  važan  ogranak  obrta.  U  Bosni  je  obrt  slično  organiziran 
kao  i  u  Banskoj  Hrvatskoj:  cehovi  su  tu  esnafi,  organizacije  po¬ 
jedinih  vrsta  obrta,  kao  cehovi  imaju  i  esnafi  svoje  barjake, 
znakove,  pečate,  kao  što  cehovi  imaju  sveca-zaštitnika  tako  i 
esnafi  svoju  godišnju  svetkovinu;  esnafima  je  kao  i  cehovima 
povjeren  nadzor  nad  odgojem  obrtničkoga  podmladka,  a  što  je 
najvažnije  u  njihovoj  organizaciji,  njihovo  vodstvo  zastupa  inte¬ 
rese  obrta  pred  upravnim  vlastima;  obrt  i  trgovina  imaju  tako 
neposredan  uticaj  na  politički  život.  I  trgovina  Bosne  razvijenija 
je  nego  u  Banskoj  Hrvatskoj:  stari  karavanski  putevi  prema  Dal¬ 
matinskoj  Hrvatskoj  pored  svih  četovanja  uvijek  su  manje  više 
otvoreni,  gospodarski  momenat  odlučniji  je  od  strateško-politi- 
čkoga:  Bosna  dobrim  dijelom  prehranjuje  Dalmaciju  svojom 
stokom  i  poljodjelskim  proizvodima  u  zamjenu  za  sol.  Bosanska 
Hrvatska  stvarno  je  gospodarsko  zaledje  Dalmatinske  Hrvatske. 
No  razdoblje  osmanlijskih  poraza  i  u  životu  gradova  Bosne,  uz 
konzervativizam  balkanskoga  kruga  nepristupačan  istodobnim 
uticaj  ima  novog  vremena  tehnike,  donijet  će  početke  malaksanja. 

Najčišći  oblik  gradske  civilizacije  zapadnjačkoga  tipa  u 
hrvatskim  zemljama  stvoren  je  u  gradovima  Dalmatinske  Hrvat- 

ske  i  njezinog  otočja.  Predaje  gradskog  života  tu  su  tisućljetne, 
još  iz  grčkih  i  rimskih  vremena.  Kopnenu  Dalmaciju  pod  mleta¬ 
čkom  vlasti  do  konca  17.  stoljeća  tvore  samo  gradovi.  Svaki  grad 
u  bitnosti  je  samostalna  republika,  koja  živi  po  svojima  vjekov¬ 
nima  zasebnim  zakonima  samo  pod  političkim  nadzorom  Mle¬ 
tačke  Republike.  U  stilu  života  izmedju  plemstva  i  pučana  nema 
velikih  razlika:  plemstvo  ima  u  svojim  rukama  upravnu  vlast, 
ali  u  nekim  gradovima  i  pučani  imaju  svoj  udio  u  upravi.  Borba 
za  političku  upravu  izmedju  plemstva  i  pučana  ispunjava  na 
mahove,  sve  od  16.  stoljeća  dalje,  unutrašnji  politički  život  gra¬ 
dova.  Dalmatinski  gradovi  uživaju  blagodat  zamjernoga  mira 
zahvaljujući  zaštiti  vrhovničtva  Mletaka,  ali  plaćaju  to  posebnom 
cijenom.  Taj  tribut  kroz  vjekove  nepovoljno  djeluje  na  gospo¬ 
darski  život  dalmatinskih  Hrvata.  Cijela  je  Dalmacija  gospodar- 
sko-trgovinski  rezervat  Venecije.  Dalmatinska  Hrvatska  nema 
gospodarske  samostalnosti.  Svu  svoju  proizvodnju,  osim  vina, 
Dalmacija  smije  prodavati  samo  Veneciji,  samo  u  Veneciji  smije 
namirivati  svoje  potrebe  —  uz  utvrdjene  cijene.  Isto  tako  je  ste¬ 
gnuta  samostalna  obrtnička  djelatnost;  gradovi  Dalmacije  sto¬ 
ljećima  razvili  su  neke  grane  obrta  kao  suknarstvo,  brodogradnju 
i  preradbu  ribe;  mletačka  vlast  ograničuje  tu  proizvodnju:  domaće 
sukno  smije  se  proizvoditi  ali  bojadisati  samo  u  Veneciji,  izvoz 
pak  sukna  u  susjedne  krajeve  Osmanlijskoga  Carstva,  staro  trži¬ 
šte  dalmatinskih  gradova,  povremeno  je  zabranjeno;  brodogra¬ 
dilištima  dalmatinskih  gradova  dopušteno  je  koncem  17.  stoljeća 
graditi  brodove  samo  do  500  vagana  zapremnine,  čime  je  praktički 
dopuštena  samo  mala  obalna  plovidba;  zabranjeno  je  graditi 
brodove  za  račun  stranih  država  —  te  mjere  osim  trgovinsko- 
gospodarskih  ciljeva  imaju  svrhu  prinužditi  pomorce  Dalmatin¬ 
ske  Hrvatske  služiti  isključivo  na  mletačkim  brodovima  i  za 
mletački  račun.  Proizvodnja  soljene  ribe,  nekoć  važno  vrelo  pri¬ 
hoda,  glavna  izvozna  roba  za  zaledje,  ograničena  je  na  taj  način, 
da  se  konzervirana  riba  smjela  trgovati  isključivo  na  mletačkom 
tržištu,  gdje  joj  mletački  solničari  odredjuju  cijenu.  Stari  pak 
gajevi  maslina  u  okolici  dalmatinskih  gradova  posječeni  su  iz 
strategijskih  razloga.  Takvo  stanje  u  Dalmatinskoj  Hrvatskoj  pod 
mletačkom  vlašću  objašnjuje  u  velikoj  mjeri  trgovinske  moguć¬ 
nosti  i  blagostanje  Dubrovnika;  sve  što  je  mletačka  vlast  u  Dal¬ 
maciji  branila,  bilo  je  neograničeno  slobodno  u  Dubrovačkoj  Re¬ 
publici.  Usporedo  s  ekonomskim  životarenjem  Dalmatinske 
Hrvatske  pod  mletačkom  vlasti  teče  i  njezina  kulturna  zaliire- 

nost  u  poredbi  s  ostalim  zemljama  mediteranskoga  zapadnog 
kulturnog  područja;  tek  pojedinci,  snažnije,  izgradjenije  ličnosti 
uspiju  svladati  politički  i  ekonomski  pritisak  prilika,  segnuti  okom 
dalje  od  zidina  rodnoga  grada  i  svakidašnjeg  naziranja. 

Tokom  stoljeća  pomiču  se  granice  carstva,  upravnih  područja, 
kulturnih  zona  mijenjajući  životne  uvjete,  donoseći  pojedinima 
narodnim  i  društvovnim  skupinama  bilo  uspon  bilo  pad,  pojedi¬ 
nim  krajevima  blagostanje  ili  zamiranje.  Sva  ta  pomicanja  svih 
mogućih  granica  medjutim  bitno  ne  mijenjaju  uvjete  života  naj¬ 
brojnijega  društvovnog  razreda:  seljaka,  bio  on  slobodnjak  ili 
kmet.  Svakako  i  on  ćuti  i  snosi  ratove,  gospodarske  krize,  ele¬ 
mentarne  nevolje,  ali  ti  svi  uzročnici  promjena  za  druge  dru- 
štvovne  razrede,  njegovom  položaju  i  načinu  života  ne  donose 
promjene. 

Površnom  oku  učinit  će  se  da  povijestno  zbivanje  prolazi 
mimo  toga  društvovnoga  sloja,  da  on  uopće  nema  povijesti.  No 
tko  dublje  zagleda  opazit  će  da  je  taj  društvovni  razred  isto 
tako  snažan  čimbenik  povjestni  kao  i  drugi  društvovni  razredi, 
kao  i  oni  jednako  odlučan  za  konačnosti  narodne  cjeline.  Premda 
bez  političkih  prava,  svojom  brojčanom  premoći,  gospodarskom 
svojom  funkcijom,  svojim  tjelesnim  i  duhovnim  svojstvima  on 
je  latentna  snaga,  koja  odlučuje  sudbinom  ostalih  društvovnih 
razreda  i  po  tome  narodne  zajednice.  Nove  europske 
snage,  koje  počinju  snažnim  zamahom  djelo¬ 
vati  polovicom  18.  stoljeća,  najviše  će  uticati 
upravo  na  usud  toga  društvovnoga  razreda, 
stubokom  izmijeniti  sveukupan  njegov  polo¬ 
žaj  i  time  dati  životu  naroda  nove  oblike  i 
mogućnosti. 

SELJAK  U  POVJESTNOM  RAZVITKU 

HRVATA 


Potreba,  a  to  je  zbroj  političkih  i  gospodarskih  prilika  uz 
organiziranu  silu,  koja  je  opet  svagdje  zbroj  fizičkih  i  duhovnih 
snaga,  stvaraju  oblike  društvovnih  slojeva.  Potreba  i  sila  vjeko¬ 
vima  oblikuju  seljačtvo  i  njegovu  sudbinu. 

Početak  18.  stoljeća  dočekuje  premoćna  većina  seljaka,  ljudi 
koji  izravno  obradjuju  zemlju,  u  staležu  kmetskom.  Taj  poli- 
tičko-društvovni  oblik  u  kojemu  živi  seljak  stvarao  se  i  izgra- 
djivao  kroz  četiri  stotine  godina.  Kako  je  seljak  živio  prije  nije 
lasno  dokučiti;  podaci  bo  su  iz  tih  stoljeća  više  nego  oskudni. 
Izvori  iz  11.  i  12.  stoljeća  svjedoče  da  je  tad  postojalo  mnoštvo 
slobodnih  župa,  sa  svojim  seljačkim  plemenitim  »bratstvima«,  da 
je  bilo  slobodnih  seljaka,  te  ratara  na  tudjem  zemljištu  koji  su 
radili  u  sadovno  ime  ili  iz  dijela,  ali  drugojačije  bili  slobodni.  U 
cvatu  stare  hrvatske  plemenske  države  pretežan  dio  seljaštva 
bio  je  očito  slobodan.  Postojala  je  tad  i  institucija  robova  — 
Hrvati  su  je  zatekli  pri  dolasku  u  novu  postojbinu  medju  ostan- 
cima  rimskoga  društvovnog  ustroja  —  ti  robovi  su  takodjer  obra- 
djivali  zemlju  za  svoje  gospodare,  i  hrvatska  plemenska  država 
prihvatila  je  sustav  robova,  popunjujući  jamačno  njihov  broj 
ratnim  sužnjevima.  No  postepeno  nestaje  ropstva  pod  uticajem 
crkve,  koja  je  prema  načelima  kršćanske  etike  svagdje  u  Europi 
pobornica  ukidanja  robstva,  tek  ograničujući  u  prvo  vrijeme  rob- 
stvo  na  nekršćanski  živalj.  Crkva  nastoji  bespravno  roblje,  davši 
mu  stalno  naselje,  pretvoriti  u  okućenog  rabotnika,  urediti  njegov 
odnošaj  prema  gospodaru  i  ishoditi  mu  ljudska  prava  u  skladu 
s  evandjeoskom  naukom.  Tu  se  jamačno  krije  začetak  i  sustava 
kmetstva,  koje  od  polovice  13.  stoljeća  postaje  postepeno  sve 
ustaljenijim  oblikom  odnosa  medju  plemićem-zemljovlastnikom 
i  seljakom-zemljoradnikom,  postaje  javnopravnim  sustavom. 

Kmetstvo  stvaraju  dvije  vrste  potreba:  vojničko-obranbene 
i  gospodarske,  koje  su  opet  posljedica  vojno-političkih  promjena. 
Te  dvije  vrste  potreba  rastaču  takodjer  staru  plemensku  organi¬ 
zaciju  Hrvata. 

Tatarska  najezda  stubokom  je  izmijenila  i  u  hrvatskim  ze¬ 
mljama  državni  obranbeni  a  po  tom  i  društvovni  sustav.  Tad 
zapadno-europski  feudalizam,  koji  se  počinje  javljati  već  u  doba 
posljednjih  hrvatskih  narodnih  vladara,  dijelom  kao  kopija  stra¬ 
nih  uzora,  dobiva  svoje  opravdanje.  Najezdi  neprijatelja  mogu 
odoliti  samo  tvrdi  gradovi.  Tvrdi  grad  pak  mogu  sagraditi,  odr¬ 
žavati  samo  najmoćniji,  najbogatiji,  koji  su  već  i  prije  nastojali 
podbiti  pod  svoju  vlast  u  dosegu  svoje  interesne  sfere  sve  fizički 
i  gospodarski  slabije  elemente.  Najmanjom  silom  pak  raspolaže 
onaj,  koji  obradjuje  zemlju,  bio  to  pojedinac  ili  rodbinski  skup, 
jer  obradjivanje  zemlje  niti  ne  pruža  ratnog  iskustva  niti  moguć¬ 
nosti  za  stvaranje  oružja.  Upravo  pak  u  13.  stoljeću  i  oružje  po¬ 
staje  tehnički  sve  dotjerani  je,  skuplje,  strategija  zamršenijom  — 
za  podrug  stoljeća  barut  revolucionizira  oružanu  tehniku,  a  to 
novo  oružje,  opet  je  pristupačno  samo  gospodarski  najjačima. 
Sigurno  je  bilo  i  prije  tatarske  najezde  pokušaja  jakih  podvlastiti 
slabije.  Ali  tatarski  je  rat  upravo  kod  slabijih  izrodio  potrebu 
pojačati  sigurnosti.  Živalj,  koji  se  bavi  ratarstvom  nakon  iskustva 
i  pod  dojmom  tatarskoga  rata,  spoznaje  da  mora  sebi  naći  brani¬ 
telja  za  časove  budućih  kriza.  Obranu  mu  pak  može  dati  samo 
onaj,  koji  je  vojnički  jak  i  spreman  i  koji  mu  je  na  dohvatu;  u 
hrvatskoj  državi  kraljevska  vlast  to  nije,  već  moć  nove  feudalne 
gospode.  I  tako  izmedju  onih,  koji  raspolažu  s  organiziranom 
obranbenom  silom  i  onih  koji  je  nemaju,  a  medju  tima  ima  i 
slobodnih  seljaka,  njihovih  bratstava  kao  i  gospodarski  slabe 
plemenite  braće,  postepeno  se  sklapaju  ugovori,  kojima  je  te¬ 
melj  jednostavna  formula  diktata  potrebe:  feudalni  mogućnik, 
profesionalni  ratnik,  gospodar  tvrdih  gradova  obvezuje  se  svoj 
kraj  braniti  od  neprijatelja,  u  času  nove  ratne  opasnosti  njegovi 
će  tvrdi  gradovi  biti  zaklonište  svega  pučanstva,  za  uzvrat  pak 
onaj,  koji  će  uživati  zaštitu  oružane  snage  feudalnoga  gospodara, 
plaćat  će  mu  zato,  danas  bismo  rekli  , povišeni  vojni  porez.  No 
kako  je  novca  bilo  malo  , davat  će  mu  dio  svoga  prihoda,  slično 
kao  što  daje  crkvi  desetinu  za  njezinu  moralnu  zaštitu,  ali  sam 
ne  će  morat  učiti  vojničku  vještinu  niti  ići  u  rat,  odnosno  skrbit 
za  novu  skupu  vrstu  oružja.  Neratnički  živalj  kupuje  si  u  neku 
ruku  sigurnost  mira  uz  cijenu  podavanja,  koja  su  djelomice  fe¬ 
udalna  gospoda  tražila  od  njega  već  prije  velikoga  tatarskoga 
rata.  Jamačno  nije  slučaj  da  je  kod  Hrvata  prvo 
nam  poznat  takav  ugovor  izmedju  feudalne 
ratničke  gospode  i  onih,  koji  obradjuju 

zemlju,  vinodolski  zakon  potpisan  128  8.  da¬ 
kle  neposredno,  odnosno  u  živom  sjećanju 
na  tatarski  rat. 

U  14.  stoljeću  Anžuvinci  učvršćuju  i  izgradjuju  feudalni 
sustav  iz  gospodarsko-vojničkih  razloga,  te  uzakonjuju  kmetstvo. 

Drugi  čimbenik,  odlučan  za  izgradjivanje  i  proširavanje  su¬ 
stava  kmetstva  u  Banskoj  Hrvatskoj,  pojavio  se  opet  kao  poslje¬ 
dica  vojno-političkih  prilika,  ali  on  nosi  i  izrazito  naglašenu 
gospodarsku  potrebu. 

Osmanlijski  ciklon,  koji  ruši  samostalnost  Bosne  i  prodire 
u  pogranična  područja  Banske  Hrvatske  izazivlje  bujice  narodnih 
seoba,  koje  stalno  teku  kroz  blizu  podrug  stoljeća  ne  šuštavši  ni 
do  polovice  19.  stoljeća.  Prvo  se  cijeli  rodovi  plemenitih  ljudi,  a 
onda  i  drugi  slobodni  življi  sklanjaju  na  područje  Hrvatske  pod 
banskom  vlašću.  Sa  sobom  nose  samo  dio  spašenoga  pokretnoga 
imanja,  svakako  vrlo  malen  dio  svoga  imetka,  koji  je  u  ono  doba 
svagdje  u  zemlji.  Za  sudbinu  svih  bjegunaca  svih  vjekova  odlu¬ 
čan  je  gospodarski  momenat.  Došljaci-bjegunci  traže  nove  mo¬ 
gućnosti  života,  nov  dom.  Pretežna  većina  tih  bjegunaca  nema 
kapitala  —  novčani  kapital  uopće  je  najveća  rijetkost  u  tadašnjici 
hrvatske  zemlje.  Kapital  je  prvenstveno  nekretnina  i  —  rad. 
Bjegunac-došljak  može  steći  sebi  nov  dom  samo  na  taj  način  da 
ga  kupi  odnosno  unajmi  svojim  radom.  Vlastnici  zemlje  raspo¬ 
ložive  za  nove  doseljenike  isključivo  su  opet  feudalna  gospoda. 
Primaju  bjegunce-naseljenike,  daju  im  zemlju  uz  izvjestne  po¬ 
godbe,  sklapaju  s  bjeguncima  privatno-pravni  ugovor.  Nastaje 
niz  različitijih  tipova  ugovora,  ovisi  to  i  o  potrebama  i  nazira- 
njima  feudalnih  vlastnika  zemlje  i  o  svojstvima  bjegunaca.  Tako 
na  pr.  Frankapani  dobrim  dijelom  naseljuju  plemenite  bjegunce 
dajući  im  naselja  uz  uvjet  da  im  ovi  za  uzvrat  daju  vojnu  službu. 
Ti  došljaci  tokom  godina  stiču  i  nove  pogodnosti  od  svojih  vrhov¬ 
nih  gospodara  i  vojnom  službom  neki  uspijevaju  sačuvati  svoje 
političke  pogodnosti  plemića.  Pretežni  dio  došljaka-bjegunaca 
traži  samo  ekonomski  obstanak.  Ti  doseljenici-bjegunci  stvaraju 
nov  sloj  podložnika-kmetova.  Tu  izgradnju  kmetstva  moguće  je 
naročito  slijediti  u  karlovačkom  kraju,  gdje  se  mogu  lučiti  kme- 
tovi-starosjedioci  i  kmetovi  novi  doseljenici.  Doseljenici  bi  dobi¬ 
vali  od  vlastnika  zemlje  selište,  iz  feudalčeve  šume  drvni  materi¬ 
jal  za  gradnju  kuće  i  gospodarskih  zgrada.  Pogodba  je  bila:  dok 
si  doseljenik  uredjuje  gospodarstvo  ne  treba  ništa  davati  vlaste¬ 
linu  za  dobiveno  zemljište  i  gradivo;  prema  pogodbi  trajalo  je 

takvo  stanje  tri  do  četiri  godine  —  tek  onda  bi  doseljenik  plaćao 
za  unajmljeni  kapital  najamninu,  a  ta  se  sastojala,  jer  novčano 
gospodarstvo  bješe  nepoznato,  u  radnoj  snazi  i  dijelu  prihoda. 

Dio  nekadašnjih  slobodnih  seljaka  i  plemenitih  ljudi  sačuvao 
je  i  u  sustavu  kmetstva  ostanke  svoje  nekadašnje  slobode  —  ali 
samo  slobodu  kretanja.  Uz  kmetove,  koji  su  stalno  naseljeni 
na  tudjoj  vlastelinskoj  zemlji,  ima  i  seljaka  ili  kako  ih  nazivaju 
u  karlovačkoj  okolici  u  17.  i  18.  stoljeću  »frajmana«.  Ti  seljaci 
nijesu  uživali  stalna  selišta,  unajmljivali  bi  se  za  rad,  sklapali  s 
vlastelinom  zemlje  privremen  ugovor,  vršili  sve  dužnosti  kao  i  ostali 
kmetovi-seljaci,  samo  seljak  i  »frajman«  mogao  je  napustiti  ze¬ 
mlju,  uskočiti,  a  da  ga  vlasnik  zemlje  nije  smio  hvatati  ni  kažnja¬ 
vati.  Naravski,  takvi  seljari,  »f  raj  mani«  dolazili  bi  na  manje 
plodna  tla,  napuštena  selišta,  za  njihov  rad  protuvrijednost  bila 
je  malena  sezonska  —  bili  su  neka  vrst  pomoćne  radne  snage, 
zato  ni  zemljovlastnik  nema  spram  seljara  onoliko  prava  kao 
prema  seljacima-kmetovima  koji  dobiše  stalna  dobra  zemljišta. 

U  krajevima,  do  kojih  nije  trajno  neposredno  dopro  rat,  saču¬ 
vali  su  se  ostanci  drevnih  plemenskih  organizacija,  slobodni  seljač¬ 
kih  bratstva  kao  »plemenite  općine«.  To  su  rodbinski  skupovi,  od¬ 
nosno  gospodarske  zajednice  koje  su  ili  kao  korporacija  sačuvale 
plemstvo  kao  plemenita  općina  Turopolje,  ili  se  morale  uporno 
boriti  sa  susjednim  feudalcima  za  spasti  ostanke  svojih  gospo¬ 
darskih  i  đruštvovnih  prava  zajednice  kao  plemenite  općine  Dra- 
ganići  i  Cvetkovići.  Po  svom  načinu  života,  zanimanju,  naobrazbj 
sve  su  to  plemenitaši  u  seljačkoj  surini,  zgoljni  seljaci. 

Kmetstvo  je  dakle  po  svom  postanku  stanje  prvobitno  stvo¬ 
reno  privatno-pravnim  ugovorima,  tek  postepeno  se  pretvorivši 
u  javno-pravni  sustav.  Zemljovlastnik  želi  osigurati  sebi  stalnu 
radnu  snagu  kmetstva,  vladari  im  idu  na  ruku  u  tim  težnjama,  na 
račun  seljaka  stvaraju  kompromise  u  svojim  sporovima  s  feudal¬ 
cima  pogotovo  nakon  češćih  buna  seljaka:  prvotno  privatno¬ 
pravni  ugovor  izmedju  zemljovlastnika  i  zemljoradnika  postaje 
neotkazivim  i  nepromjenjivim,  zemljoradnik  postaje  početkom 
16.  stoljeća  prikovanim  uz  zemlju,  »glebae  adscripta«.  Kad  Ver- 
boczy  početkom  16.  stoljeća  izradjuje  svoj  »Tripartit«,  sustavni 
prikaz  običajnoga  prava  zemalja  ugarske  krune,  bilježi  običajno 
pravo  plemstva  i  naravski  i  prava  prema  podložnicima.  Premda 
Verboczyeva  kodifikacija  prava  nije  nikad  dobila  potpunu  sank¬ 
ciju  vladarsku,  s  vremenom  i  praksom  stekao  je  taj  popis  pravu 
snagu  zakona.  1574.,  godinu  dana  iza  velike  seljačke- 

bune  pod  Mafijom  Gubcom,  Pergošić  prevodi 
i  izdaje  na  hrvatskom  Verboczyjev  »Tripar- 
tit«  —  jamačno  se  upravo  u  to  doba  osjetila 
potreba  njegovog  argumenta  povodom  istraga 
o  buni,  naredjenih  sa  strane  carske  vlasti.  Jer 
s  jedne  strane  gubilo  se  sjećanje  na  prvo¬ 
bitna  utanačenja  prigodom  naseljavanja  pre¬ 
daka  kmetova  na  zemljovlastnička  selišta,  a 
s  druge  strane,  uvijek  promjena  snaga  jedno¬ 
ga  ugovornika  nastoji  mijenjati  prvobitna 
utanačenja  ili  novim  tumačenjem  ili  dikta¬ 
tom  puke  sile  —  u  takvom  slučaju  pozivalo  se 
na  pisano  slovo  pravnog  zbornika. 

Pored  svih  nastojanja  da  se  jednolično  po  Verboczyju  pri¬ 
mjenjuju  i  tumače  prava  plemstva-zemljovlastnika  prema  kme¬ 
tovima,  javno-pravni  sustav  kmetstva  ostao  je  sve  do  18.  sto¬ 
ljeća  zbroj  privatno-pravnih  utanačenja,  kodificiranih  u  različitim 
»urbarima«,  ispravama-popisima  dužnosti  i  prava  zemljovlastnika 
i  zemljoradnika.  Ti  urbari  potiču  iz  različitih  vremena,  različiti 
su  već  prema  mjestnim  prilikama,  vrstama  kulture  tla,  snazi  i 
stupnju  kulture  zemljovlastnika  kao  i  zemljoradnika,  političkima 
i  gospodarskim  prilikama  u  času  postanka  »urbara«,  baštini  obi¬ 
čaja.  Po  tome  su  ti  urbari,  a  sabrao  ih  je  pretežnim  dijelom  i 
izdao  u  znanstvenoj  obradbi  pokojni  hrvatski  povjestnik  Rado-' 
slav  Lopašić,  glavno  i  najvažnije  vrelo  za  upoznati  društvovni 
život  Hrvata  od  16.  do  19.  stoljeća,  pogotovo  seljačtva  u  svima 
njegovim  tančinama. 

Bune  stvaraju  etape  u  odnosima  izmedju  zemljovlastnika  i 
seljaka-kmeta.  Bune  su  posljedice  teških  životnih  prilika,  bilo 
uslijed  nasilne  samovolje  pojedinih  zemljovlastnika  i  njihovih 
područnih  ljudi,  bilo  uslijed  općega  položaja.  16.  stoljeće  s  odra¬ 
zima  rata  protiv  Osmanlija  klasično  je  stoljeće  seljačkih  buna. 
Bune  katkad  donose  poboljšanje  seljaku-kmetu.  Takva  je  buna 
bila  u  Grižanskom  kotaru  sredinom  16.  stoljeća  dakle  već  tri  deset¬ 
ljeća  prije  Gubčeve  bune,  kad  se  je  grižanski  puk,  kmetovi  fran- 
kapanske  gospode,  pobunio  radi  nasilja  frankapanskoga  upravi¬ 
telja  Ivana  Gusića:  uspjeh  bune  bio  je  urbar  kriški  sastavljen 
1545.  u  tribaljskom  polju  pred  crkvicom  Sv.  Marije,  gdje  su  se 
od  vajkada  sakupljali  stari  Vinodolci  na  zborove  i  spravišća  za¬ 
kone^  tvoriti  i  pravdu  krojiti.  U  tom  je  urbaru  obuhvaćen  sav 
odnošaj  medju  vlastelom  i  pukom,  naznačujući  ukupne  dužnosti 

kmetova.  Gubčeva  buna  posljedica  je  i  lične  samovolje  zemljo- 
vlastnika,  ali  i  posljedica  općih  prilika,  kaotičnih  uslijed  stalnog 
ratovanja  te  mjestnih  odnošaja  -  bune  se  redovito  javljaju  u 
razmjerno  jako  napučenim  krajevima  gdje  je  malo  zemlje  Se¬ 
ljačke  se  bune  poklapaju  s  razdobljima  prelaza  iz  samoobskrb- 
noga  gospodarstva  na  tržno  novčano  gospodarstvo,  kad  nastane 
potreba  gotovine.  Dok  kmet  daje  podavanja  u  naravi  obično  se 
ne  buni,  već  onda  kad  mora  davati  novac.  Takav  slučaj  bio  je 
za  vrijeme  Gubčeve  bune  uslijed  povišenja  ratnih  daća  (pokraj 
proglašene  »insurekcije«,  kad  je  i  seljak-kmet  morao  u  vojničku 
službu!)  što  je  seljak-kmet  naročito  teško  podnosio  jer  su  po¬ 
sljednje  godine  prije  bune,  kako  bilježi  Vramec  u  svojoj  »Kro¬ 
nici«,  bile  neplodne  uslijed  elementarnih  katastrofa,  susa  i  po¬ 
plava.  I  poznije  bune  za  vladanja  Marije  Terezije^  javljaju  se 
usporedno  s  ratovima,  dakle  s  porastom  ratnih  troškova  i  tro¬ 
škova  nove  uprave,  koju  uvodi  reformatorni  sustav  njezine  vla¬ 
davine. 

Kmetski  odnošaj  zemljovlastnik  ne  sklapa  s  pojedincem  nego 
s  rodom.  Kmetski  posjed,  t.  zv.  selište  dobiva  rod  seljaka,  koji 
živi  u  zadruzi.  Glavar  zadruge  odgovoran  je  predstavnik  zadruge 
prema  vlastniku  zemlje.  Zemlju  su  dobivali  seljački  rodovi  prema 
svojoj  brojčanoj  snazi  i  po  tom  sustavu  dijele  se  kmetovi,  a  i 
broji  gospodarska  snaga  jednoga  zemljovlastnika:  vrijednost  ima¬ 
nja  ocjenjuje  se  po  broju  kmetskih  selišta.  Taj  način  ocjene 
održao  se  je  sve  dok  nije  ukinuto  kmetstvo  1848.  Ima  kmetova 
cjelo-selaca,  poluselaca  i  t.  zv.  kmetića.  Cjeloselci  uživali  su  cijelo 
jedno  selište,  koje  iznosi  po  prilici  20  jutara  zemlje;  poluselci  su 
uživali  polovicu  te  mjere,  pol  selišta,  a  kmetići  živjeli  su  od  ze¬ 
mljišta  manjeg  od  pol  selišta  t.  j.  na  zemljištu  ispod  10  jutara. 
Selištna  zemlja  bile  su  oranice,  vrt,  voćnjak,  dijelom  livada.  Ze¬ 
mljovlastnik  nije  svu  svoju  raspoloživu  zemlju  pretvorio  u  kmet¬ 
ska  selišta  —  posjed  nenaseljen  kmetovima  zvao  se  alodijem, 
alodijalnim  zemljištem,  koje  predstavlja  izravnu  glavnicu  pleme¬ 
nitoga  roda.  S  tim  zemljištem,  koje  je  feudalni  zemljovlastnički 
rod  sticao  odnosno  proširivao  kupom,  mogao  je  slobodno  raspo¬ 
lagati,  bilo  da  ga  sam  iskorišćuje,  naravno  kmetskom  snagom, 
bilo  da  ga  daje  u  zakup,  dok  je  urbarska  selišta  po  starom  pravu 
morao  prepustiti  kmetovima  na  uživanje.  Dakako  brojni  su 
bili  slučajevi  da  su  i  kmetovi  uzimali  alodijalnu  zemlju  u  zakup. 
Uz  iskorišćivanje  selišta  kmet  je  imao  pravo  damu  zemljo¬ 
vlastnik  prema  prilikama  i  potrebama  otvara  i  pašnjake,  u  18. 

stoljeću  nastalo  je  pravilo  da  jedno  selište  dobije  na  uživanje 
barem  4  a  najviše  22  jutara  pašnjaka  (jutro  računano  po  1200 
četvornih  hvati),  a  isto  tako  gdje  je  zemljovlastnik,  »zemaljski 
gospodin«  imao  šuma,  kmet  je  imao  pravo  na  besplatnu  ogrje¬ 
vnu  drvariju,  dok  je  pravo  na  gradjevno  drvo  bilo  ograničeno 
na  drvo  za  krovišta  i  staje.  To  u  pojedinim  krajevima  dijelom 
odredjuje  i  tip  seljačke  kuće.  Osim  toga,  gdje  je  bilo  šuma, 
seljaku-kmetu  pripadalo  je  i  pravo  žirovine  u  vlastelinskoj  šumi, 
t.  j.  pravo  tovljenja  svinja  žirom,  ali  za  koje  je  pravo  morao 
posebno  plaćati  u  novcu. 

Slika  kmetskih  naselja  do  naših  dana  nije  se  mnogo  promi¬ 
jenila.  Ta  i  danas  ima  još  u  nekim  krajevima  seljačkih  domova 
sagradjenih  prije  dva  i  pol  stoljeća  (vidi  si.  br.  168.),  domova  do 
danas  još  bitno  netaknutih  u  obliku,  konstrukciji  »rasporedu,  ži¬ 
votnim  uvjetima.  A  pogotovo  nutrašnjost  nekadašnje  kmetske 
kuće  u  glavnim  obrisima  sačuvana  je  do  naših  dana  (vidi  si.  br. 
182.).  Kmetsko  selište  obično  ima  više  zgrada.  Najveća  bila  je 
zgrada  u  kojoj  je  prebivala  kmetska  porodica.  Ova  je  zgrada 
imala  veliku  kuhinju  s  niskim  ognjištem,  povrh  kojega  visi  o 
lancu  kotao,  i  veliku  sobu  u  kojoj  domari  zadruge  spavaju.  Klima 
i  svojstva  tla  odredjuju  naravno  i  tančine  u  gradnji  kuće. 
Seljačke  kuće  izmedju  Kupe  i  Save  još  početkom  19.  stoljeća  ne 
poznaju  dimnjaka  —  kraj  je  močvaran  i  nadimljena  kuća  bez 
dimnjaka  ne  navlači  vlagu.  Pred  kućom  je  podstrešje,  t.  j.  pri¬ 
lično  uski  natkriveni  hodnik.  Gdje  se  kmetska  zadruga  umnožila 
i  gdje  je  bilo  prilike,  posagradile  bi  si  pojedine  obitelji  posebne 
manje  zgrade,  »komore«.  Malo  podalje  od  glavne  zgrade  bile  su 
staje,  sjenik,  kukuružnjak,  svinjac  i  kokošinjac.  U  sredini  dvo¬ 
rišta  je  gumno,  zemljom  ilovačom  nabijeni  prostor,  gdje  se  vrši 
različito  žito  osim  raži,  koja  se  je  mlatila  da  se  ne  pokvari  slama, 
potrebna  u  prvom  redu  za  pokrivanje  krova.  Razumije  se,  sve 
zgrade  i  u  glavnom  sav  alat,  seljak-kmet  izradjuje  sam. 

Prava  i  dužnosti  seljaka-kmeta,  a  i  prava  i  dužnosti  zemljo- 
vlastnika,  zemaljskoga  gospodina,  različita  su  i  prema  mjestnim 
prilikama,  različita  u  različita  vremena.  Ono  što  seljak-kmet  daje 
zemaljskom  gospodinu  za  uživanje  zemlje  nazivlje  se  različito  u 
različita  vremena.  Do  16.  stoljeća  dužnosti  kmetske  nazivlju  se 
u  starim  hrvatskim  ispravama  »gospošćinom«,  te  »rabotom«,  koja 
se  kasnije  nazivlje  u  gornjohrvatskim  stranama  »robotom«,  te 
»tlakom«,  koja  riječ  znači  i  zemlju  od  koje  se  mora  davati  rad, 
koju  se  tlači,  gazi.  Podavanja,  koja  seljak-kmet  daje  za  uživanje 

zemlje  vlastniku  zemlje,  bila  su  dijelom  podavanja  u  radu  a  di¬ 
jelom  podavanja  u  stvarima;  podavanja  u  stvarima  pretežno  su 
se  sastojala  od  davanja  prirodnina,  manje  u  gotovom  novcu.  Da¬ 
kako,  te  daće  kmetske  vlasteli  bijahu  različite  u  različito  doba, 
mijenjale  se  prema  urbarima,  prema  običajima,  u  starije  vrijeme 
i  kraljevskim  povlasticama.  Najvažnija  i  najobćenitija  daća,  koju 
je  kmet  u  pravilu  imao  davati  od  svojega  selišta  zemljo  vlastniku 
bijaše  devetina  u  naravi,  u  koliko  nije  devetina  bila  po  običaju 
ili  pogodbi  zamijenjena  inom  daćom  ili  desetinom;  negdje  bilo  je 
uobičajeno  u  18.  stoljeću  da  se  devetina  plaća  i  u  gotovom.  Od 
svoga  žitnog  priroda  kmet  je  najprije  odračunao  zemljoposjed¬ 
niku  njegov  dio  devetine.  Devetina  se  nije  davala  od  podkućnoga 
zemljišta  t.  j.  obradjenog  tla  u  neposrednoj  blizini  doma  a  ni 
od  selištnih  livada.  Način  davanja  bješe  stvar  ugovora:  davala 
se  stalno  količina  bilo  u  snopu  bilo  u  zrnju.  Od  lana  i  konoplje 
devetina  se  je  davala  u  naravi  ili  šest  funti  prediva  na  godinu. 
Od  pravila  daće  devetine  i  desetine,  bilo  je  i  izuzetaka,  nastalih 
vjerojatno  u  vremena  kad  je  već  bila  oskudica  na  slobodnim  seli¬ 
štima,  pa  se  po  zakonu  ponude  i  potražnje  preuzimalo  selišta  i 
pod  cjenijima  uvjetima.  Tako  se  na  pr.  razabire  iz  urbara 
božjakovačkoga  od  godine  1685.  da  su  tamošnji  kmetovi  davali 
zemljo  vlastniku  dapače  četvrtinu  svoga  priroda. 

Sasvim  je  posebno  opet  podavanje  u  naravi  od  vinograda. 
Vinogradi  nijesu  u  pravilu  spadali  u  pojam  selištne  zemlje,  vino¬ 
grad  kao  plemenitija  i  najunosnija  kultura  bješe  priuzdržan  za 
zemljovlastnika.  Ali  kako  vinograd  zahtijeva  osobito  brižljiv 
rad  uz  veliku  radnu  snagu,  zemljovlastnik  davao  je  dio  svojih 
vinograda  opet  u  vrstu  stalnog  najma  seljaku-kmetu,  koji  ga  je 
obradjivao  uz  obvezu  zemljo  vlastniku  dati  od  priroda  izvjestan 
dio,  u  pravilu  opet  devetinu.  To  je  t.  zv.  »gornica«,  daća  od 
»gornih  zemalja«,  »gorica«,  kako  još  danas  u  sjevernim  hrvat¬ 
skim  krajevima  nazivlju  vinograde,  vjerojatno  za  to,  jer  su  ve¬ 
ćinom  sadjeni  po  sunčanim  obroncima,  brežuljcima,  malim  go¬ 
rama. 

»Gornica«  se  redovito  davala  u  vinu  odnosno  moštu,  ali 
negdje  se  je  ta  daća  plaćala  i  u  žitu  ili  u  gotovom,  bila  je  to 
stvar  ugovora.  U  karlovačkom  kraju  ako  je  kmet  imao  vinograd 
na  »gornom  zemljištu«  gospodina  plaćao  j.e  gornicu  prema  veli¬ 
čini  i  plodnosti  posjeda  od  pol  do  tri  vedra  dobroga  mošta  u  je¬ 
seni,  jednoga  do  tri  kopuna  ili  tri  do  pet  pogačica,  t.  j.  bijelog 
pšeničnog  brašna  za  tri  do  devet  pogačica. 

Kraj  tih  daća  bila  je  još  i  obveza  »časti«,  »darova«  koje  su 
podanici  davali  redovno  o  Vazmu,  Miholju,  Božiću  a  sastojale  su 
se  nešto  u  novcu,  a  ponajvećma  u  podavanju  različitih  jestvina, 
pečenja,  suhog  mesa,  kruha  i  jaja  —  sve  namijenjeno  časti  vla¬ 
stelinske  kuhinje.  Ti  su  podavci  bili  uobičajeni  i  svuda  na  za¬ 
padu,  osobito  su  kmetovi  bili  obvezani  davati  takve  darove  crkvi 
i  samostanima. 

Nakon  što  je  odmjerena  bila  devetina  odnosno  desetina, 
plaćao  je  kmet  crkvenu  desetinu,  prastaru  daću  osnovanu  na 
crkvenom  pravu,  s  pozivom  na  neke  izreke  evandjelja.  Tu  su 
daću  Hrvati  već  zatekli  došavši  u  svoju  današnju  postojbinu  i 
jamačno  je  ta  daća  bila  jedan  razlog  glavnih  sporova  ljudi  ple¬ 
mena  stare  hrvatske  države  sa  crkvom.  Uz  to  seljak-kmet  daje 
župniku  svoje  župe  posebnu  daću  »lukno«,  podavanje  u  prirod¬ 
nim  plodovima.  S  prihodom,  koji  je  seljaku-kmetu  preostao  nakon 
što  je  dao  dužne  daće  u  naravi,  smio  je  raspolagati  slobodno, 
prodavati  svoje  plodine  na  veliko  i  malo,  ali  nije  smio  držati 
dućana. 

Uz  daće  zemljovlastniku  i  crkvi  seljak-kmet  plaća  i  daće 
državi.  Od  tih  daća  državi  plaćao  je  kmet-seljak  u  prvom  redu 
kralju  ratnu  daću  za  uzdržavanje  stalnih  vojnih  četa  (dica,  con- 
tributio),  redovito  dvaput  godišnje,  na  proljeće  i  jesen  i  to  po 
dukat  od  selišta.  Druga  je  kraljevska  daća  bila  tridesetnica  (har¬ 
mica,  tricesima)  od  vrijednosti  svake  robe,  najprije  samo  strane, 
a  poslije  i  domaće.  Osim  tih  daća  kralju,  kmet  je  plaćao  i  daće 
za  potrebe  kraljevine,  a  to  je  t.  zv.  dimnica,  dimarina,  kućarina, 
koju  je  plaćala  svaka  kmetska  kuća;  taj  porez  nije  uvijek  bio 
jednak,  odredjivao  ga  je  hrvatski  sabor  —  početkom  18.  stoljeća 
iznosila  je  dimnica  godišnje  jednu  forintu. 

Seljak-kmet  redovno  je  teže  osjećao  od  podavanja  u  naravi 

(tu  je  konačno  davao  razmjerno  prema  svome  prirodu)  — 
podavanja  u  radnoj  snazi,  jer  tu  je  prečesto  odlučivala  sila  samo¬ 
volje  zemaljskoga  gospodina  odnosno  njegovih  ljudi;  podavanja 
u  radnoj  snazi  glavni  su  izvor  sporova  i  sukoba  izmedju  zemljo- 
vlastnika  i  seljaka-kmeta.  Kod  tih  podavanja  ima  najviše  razlika, 
podavanja  opet  ovise  o  kulturama  tla,  potrebama  zemljovlastnika 
i  kmeta,  stalno  se  mijenjaju  tokom  vremena. 

»Tlaka«  davala  se  prema  veličini  kmetskoga  selišta  i  prema 
broju  članova  u  kmetskoj  zadruzi,  a  iznosila  je  izvjestan  broj 
radnih  snaga  muških  i  ženskih  na  tjedan  ili  na  mjesec  ili  na  go¬ 
dinu.  Tlaka  se  obavljala  ili  pješice  t.'  j.  kmet  je  morao  raditi  ze- 

mljovlastniku  na  njegovoj  alod  i  jalnoj  zemlji  na  polju,  u  vino¬ 
gradu  ili  gdje  drugdje  bez  tegleće  marve,  kmetsko  selište  davalo 
je  ručne  težake,  ili  pak  s  teglećom  marvom,  dakle  vozne  težake. 
Seljaci-kmetovi  imali  su  kao  domaću  tegleću  životinju  većinom 
goveda,  konje  su  hranila  više  vlastela,  kmetovi  su  rijetko  kadkad 
držali  konje,  jer  su  iskusili  da  su  volovi  za  poljski  rad  bolji  od 
konja. 

Tako  je  u  stvari  i  bilo,  a  bješe  to  posljedica  primitivnoga 
gospodarskog  orudja;  ralo  je  obično  drveno,  a  zemlja  tvrda,  po¬ 
trebna  je  velika  snaga  povlake,  koju  ne  može  dati  konj,  već  go¬ 
vedo.  Vozni  težaci  orali  su,  dovozili  ljetinu  s  polja  i  vinograda, 
dovozili  drvo  iz  šume,  gnoj  na  polje.  U  Banskoj  Hrvatskoj  po¬ 
četkom  18.  stoljeća  jedan  kmet-cjeloselac,  dakle  seljačka  zadruga 
na  cijelom  selištu  od  cca  20  jutara  selištne  zemlje  daje  zemljo- 
vlastniku  nedeljno  jednoga,  dakle  godišnje  52  vozna  težaka  ili 
ako  je  zemljovlastniku  bilo  pogodnije  tjedno  po  dva  ručna,  od¬ 
nosno  godišnje  104  ručna  težaka.  Kmetovi-želiri,  koji  su  samo 
imali  kuće  i  okućje,  bez  selištne  zemlje,  davali  su  godišnje  18 
ručnih  težaka. 

Vršenje  tlake  bilo  je  potanko  uredjeno  i  obzirom  na  radno 
vrijeme  i  obzirom  na  eventualne  zaostatke  u  radu.  Rabota  je  tra¬ 
jala  od  izlaza  do  zalaza  sunca  s  vremenom  za  jelo  i  odmor  te 
hranjenje  i  napajanje  blaga;  ljeti  se  u  rabotu  računa  i  put  na 
mjesto  rada,  zimi  pak  ne.  Za  zaostale  rabotnike  i  to  najviše  za 
28  voznih  ili  56  ručnih  mogao  je  vlastelin  tražiti  i  otkup  u  novcu. 
Ako  kmetsko  selište  uskrati  ili  zanemari  dati  dužnoga  težaka, 
zemljovlastnik  može  unajmiti  drugoga  radnika  ali  na  trošak 
kmetske  zadruge,  a  osim  toga  mora  ova  naknadno  dati  zaosta¬ 
loga  težaka.  Prkosne  kmetove  može  vlastnik  globiti;  kako  je  sva 
sudska  vlast  nad  kmetom  usredotočena  u  zemljovlastniku,  takvu 
kaznu  izriče  sam  zemljovlastnik,  teoretski  prethodno  saslušavši 
krivca  u  prisutnosti  dvojice  seoskih  starješina  ili  barem  nepo- 
ročnih  svjedoka.  Ako  bi  osudjenik  bio  nezadovoljan  s  osudom, 
mogao  je  apelirati,  ali  parbe  zemljovlastnika  i  kmeta  bjehu  pro¬ 
ces  dugotrajan,  skupocjen,  obične  nepristupačan  seljaku-kmetu, 
nad  kojim  je  zemljovlastnik  stvarno  pravni  gospodar  njegove 
sudbine.  Osim  spomenute  rabote,  kmetska  selišta  imaju  dužnost 
davati  hajkače  za  trodnevni  lov  na  štetnu  zvjerad  godišnje  i  to 
jednoga  hajkača  po  selištu,  odnosno  osam  »želira«  po  jednoga 
hajkača. 

Vrijeme  postepeno  umrtvljuje  mnoga  podavanja  u  radnoj 
snazi.  U  doba  općega  patrijarhalnoga  života  prije  18.  stoljeća 
seljak-kmet  vršio  je  za  zemljovlastnika  kao  i  za  se  i  različite 
obrtničke  radove.  Kasnije,  kad  potrebe  postaju  više,  život  vla¬ 
stele  profinjeniji,  zemljoposjednik  se  više  ne  zadovoljuje  ruko¬ 
tvorinama  svojih  kmetova-obrtnika,  nego  namiruje  svoje  potrebe 
u  gradu  kod  stručnjaka-obrtnika.  Neke  vrste  obrta,  poglavito 
obrta  namijenjenog  vojničkim  potrebama,  u  opće  izumiru. 

Čini  se  da  su  razmjerno  najpovoljnije  prilike  za  seljaka- 
kmeta  bile  u  području  frankapanskoga  vladanja.  Barem  u  narod¬ 
nom  sjećanju,  nakon  zrinsko-frankapanske  katastrofe,  nekada¬ 
šnja  frankapanska  vlast  ukazuje  se  seljaku-kmetu  kao  zlatni  vijek. 
Vlast  komore  koja  preuzima  frankapanska  imanja,  svakako  je 
kruća,  njezini  područnici,  većinom  stranci,  bezobzirniji  su  prema 
pučanstvu.  U  frankapanskoj  modruškoj  gospočiji  primjerice  nema 
traga  vinskoj  gorici,  premda  su  i  tamo  nekoć  morali  biti  brojni 
vinogradi,  kako  to  još  danas  odaju  nazivi  mjesta  kao  Vinovo, 
Vinogradište,  Vinogradine.  I  tlaka  bila  je  u  frankapanskom  po¬ 
dručju  ograničena,  daće  se  plaćale  u  gotovini,  a  službe  vršile  je¬ 
dino  u  gospodskom  gradu.  Medjutim  u  frankapanskoj  vladavini 
kmetovi  su  opet  imali  dužnosti,  manje  poznate  drugim  stranama, 
postojala  je  tako  posebna  dužnost  »povoza«,  »tovara«  —  seljak- 
kmet  mora  davati  mnogo  podvoza  za  dovoz  žita,  gradjevnog  ma¬ 
terijala  kao  i  za  trgovinski  promet.  Frankapani  kao  i  Zrinjski 
bavili  se  i  veleobrtom  i  trgovinom,  u  njihovoj  vladavini  bile  su 
razmjerno  najbolje  ceste  u  Hrvatskoj  onoga  vremena,  što  je  bilo 
trgovine,  odvijala  se  većinom  tuda  kao  tranzit.  Zanimljivo  je  da 
su  se  bivši  frankapanski  podanici  onih  krajeva  specijalizirali  za 
»kirijašenje«,  vršeći  ga  sve  do  polovice  19.  stoljeća.  Kmetovi  su 
u  frankapanskoj  vladavini  morali  takodjer  služiti  na  moru.  Opće 
gospodarske  potrebe  odredjuju  vrstu,  oblik  i  težinu  kmetskih 
podavanja,  kao  što  i  danas  odredjuju  vrste  i  visinu  poreza. 

Granice  sijeku  hrvatsko  područje,  političke,  upravne,  vjerske, 
na  njima  se  neprestano  hvataju  u  koštac  vojske  pod  različitim 
stjegovima,  ore  se  suprotne  ratne  lozinke,  ali  jednaka  je  sudbina 
većine  onoga  hrvatskog  pučanstva  koji  teži  zemlju  s  ovu  i  s  onu 
stranu  pograničnog  bojišta.  Njegov  društvovni  položaj  i  uvjeti 
života  u  glavnom  su  jednaki  i  u  hrvatskim  krajevima  Bosne  i  u 
dalmatinskoj  Hrvatskoj.  Kakogod  se  promijenila  granica  uslijed 
bojne  sreće,  zemljoradnik  ne  osjeća  velike  promjene.  I  zato  je 
prirodna  pojava,  koja  se  može  slijediti  kroz  cijelo  vrijeme  ratova. 

da  se  seljačko  pučanstvo  seli  preko  granice  u  oba  pravca;  ovisi 
to  i  časovitim  prilikama,  ćudi  i  postupcima  pojedinih  zemljo- 
vlastnika,  jamačno  i  momentima  procjene  konjukturnih  sigurno- 
sti;  oni,  koji  obradjuju  zemlju  prilično  su  ravnodušni  prema  rat¬ 
nim  lozinkama,  ne  osvrću  se  mnogo  na  ideju,  jer  poznaju  samo 
stvarnost. 

Seljački  stalež  u  hrvatskim  zemljama  pod  osmanlijskom  vla¬ 
šću  živi  u  istim  prilikama  kao  i  seljački  stalež  u  banskoj  Hrvat¬ 
skoj.  U  samostalnoj  Bosni  društvovni  sustav  bio  je  jednak  kao  i 
u  Hrvatskoj,  kmetstvo  već  je  postojalo.  S  osmanlijskom  pobje¬ 
dom  nijesu  nastupile  bitne  promjene.  Pogrešno  je  zamišljati 
osmanlijska  osvajanja  kao  neki  sverazorni  ciklon,  kao  što  bijaše 
primjerice  provala  barbara  u  rimsko  carstvo.  Osmanlije  u  zemlji, 
koju  su  zadobili  na  sablji,  zadovoljili  bi  se  uspostavom  svoga 
vrhovničtva  i  primjene  upravnih  i  sudskih  zasada,  koje  proizlaze 
iz  Korana.  Osmanlije  su  poštivale  jezik  zemlje,  koju  bi  osvojili, 
njezinu  društvovnu  organizaciju,  društvovnei  vjerske uredjaje,  au 
prvom  redu  agrarni  sustav.  U  Istanbulu  postojala  je  na  sultano¬ 
vom  dvoru  posebna  »slavenska«  kancelarija,  a  službeni  jezik 
osmanlijske  vlasti  s  pučanstvom  ostao  je  jezik  dotične  zemlje. 
Osmanlijska  državna  uprava  bila  je  u  tom  pogledu  vrlo  elastična: 
»teoretski«  prema  načelima  Korana  sva  je  osvojena  zemlja  Božja, 
to  će  reći  sultanova,  ali  u  Bosni  osmanlijska  vlast  ostavlja  feudal¬ 
ni  sustav,  feudalni  zemljovlastnik,  naravski  ako  primi  islam,  za- 
držaje  svoje  zemlje,  hrvatski  knezovi  i  župani  u  Bosni  postaju 
begovi  i  age,  ostaje  nepromijenjen  njihov  odnošaj  prema  zemljo- 
radniku-kmetu.  Plemstvo  zadržaje  svoju  vojničku  zadaću,  vojni¬ 
čkom  službom  plaća  svoje  društvovno-gospodarske  pogodnosti 
kao  i  feudalac  u  kršćanskoj  Hrvatskoj.  Feudalci-vojnici  su  sp» 
hije-zemljovlastnici.  Na  one  zemlje,  s  kojih  je  nestalo  starih 
feudalnih  gospodara,  koji  su  odbjegli,  izginuli  ne  primivši  islam, 
turska  vlast  naseljuje  zaslužne  vojskovodje  različitoga  podrijetla, 
ali  razmjerno  malo  Turaka-Anatolaca;  zemljovlastnički  stalež  u 
Bosni  ostaje  u  glavnom  domaći,  etnički  hrvatski.  Zemlja,  koja 
nije  u  vlasti  spahije,  ili  je  izravno  sultanova,  državna  ili  vjer¬ 
skih  organizacija,  u  upravi  kojih  služi  za  prosvjetne  i  dru¬ 
štvene  svrhe.  Sva  zemlja  ima  svoje  kmetove,  raju.  U  šestnaestom 
i  sedamnaestom  a  još  i  do  polovice  osamnaestoga  stoljeća  prije 
no  što  su  se  počele  osjećati  posljedice  vojničkih  neuspjeha,  po¬ 
ložaj  kmetova  u  Hrvatskoj  Bosni  bio  je  čini  se  snošljiviji  nego 
u  ostalima  hrvatskim  zemljama,  pogotovo,  jer  se  raju-seljaka  nije 

nikad  gonilo  u  vojničku  službu,  čega  je  u  Hrvatskoj  bivalo. 
Hrvatski  staleži  i  redovi  prečesto  brinu  brigu  kako  će  spriječiti 
bijeg  svojih  kmetova  pod  osmanlijsku  vlast,  a  bježali  su  sigurno 
ti  kmetovi  pod  bolje  životne  uvjete.  U  Bosni  kmet  je  slično  kao 
i  u  Hrvatskoj  davao  u  ona  vremena  zemljovlastniku  desetinu  od 
brutto  priroda,  a  drugu  desetinu  državi;  nije  morao  prirod  sam 
dovesti  u  dom  svojih  zemaljskih  gospodara.  Državna  vlast  nije 
trebala  gotovoga  novca,  kao  ni  zemljovlastnici-ratnici,  zlato  stiču 
ratovanjem,  plijenom  ili  otkupninom  za  sužnjeve.  Tek  postepeno, 
u  početku  18.  stoljeća,  pod  pritiskom  novih  prilika,  kad  ratovi 
nijesu  više  unosni,  zemljovlastnici  počinju  tražiti  od  zemljorad- 
nika-kmeta  trećinu  ili  dapače  polovicu  priroda  uz  obvezu  dopre¬ 
miti  podavanje  u  dom  zemljovlastnikov,  a  osim  toga  počelo  se 
tražiti  i  tlaku  i  dva  do  četiri  dana  na  tjedan.  Posljedice  ne  izo¬ 
staju:  u  18.  stoljeću  počinju  bune  raje  i  seobe 
kmetova  u  obratnom  pravcu  do  dosadašnjega, 
raja  traži  snošljivije  prilike  za  život  u  kršćan¬ 
skim  dijelovima  hrvatskih  zemalja:  seljak- 
kmet  načinje  t.  zv.  istočno  pitanje  velike  europ¬ 
ske  politike. 

U  Dalmatinskoj  Hrvatskoj,  koja  je  pod  vlašću  Venecije,  po¬ 
ložaj  seljaka  donekle  je  drugoj ačij i  nego  u  ostalim  hrvatskim 
krajevima.  Dva  su  tome  poglavita  uzroka:  prvo,  razmjerno  ma¬ 
lene  količine  raspoložive  plodne  zemlje  što  je  posljedica  vjetrova, 
klime  i  kraške  formacije  tla,  radi  toga  Dalmatinska  Hrvatska 
stalno  je  prenapučena,  kao  i  činjenica  da  na  koncu  17.  stoljeća 
mletačka  Dalmatinska  Hrvatska,  ograničena  na  gradove  i  otoke, 
ima  razmjerno  neznatno  zaledje;  drugo,  sama  kultura  tla,  koje 
prvenstveno  rodi  lozu,  maslinu  i  povrće,  sve  vrste,  koje  zahtije¬ 
vaju  brižljivo  obradjivanje.  Ta  su  dva  uzroka  poglavito  obli¬ 
kovala  ovdje  sudbinu  seljaka-zemljoradnika.  U  Dalmatinskoj 
Hrvatskoj  preteže  sistem  kolonata,  odnošaj  doduše  sličan  kmet¬ 
stvu  ali  ipak  različit.  Obilježje  kolonatu  daje  njegov  privatno¬ 
pravni  značaj.  Zemljovlastnik  sklapa  pogodbu  sa  zemljoradnikom, 
ali  ta  je  pogodba  i  po  sadržaju  i  po  trajanju  i  po  opsegu  promjen¬ 
ljiva;  kolonat  je  po  postanku  svome  zakup,  dok  je  kmetstvo  ne- 
otkazivo  i  nepromjenljivo.  Trajanje  kolonatskoga  odnošaja  izme- 
dju  zemljovlastnika  i  zemljoradnika,  »težaka«,  različito  je  prema 
kraju  i  prema  vrsti  kulture.  Gdje  bi  težak  došao  na  zemljište  već 
pogodno  za  obradjivanje  žitarica,  kolonatski  odnošaj  sklapao  se 
na  jednu  do  četiri  godine,  i  naravski  opet  mogao  obnoviti.  Gdje 

se  je  zemlja  morala  tek  krčiti  i  prirediti  za  kulturu  maslina  ili 
vinove  loze,  kolonat  se  je  sklapao  na  20  do  50  godina,  t.  j.  na  takc 
dugo  dok  nasad  još  rodi.  Iz  takvoga  se  odnosa  rodio  kolonat 
s  nasljednim  pravom.  Podavanja,  »prava«,  na  temelju  kolonat- 
skog  odnošaja  bila  su  različita;  kod  kulture  žitarica  iznosila  su 
desetinu,  kod  trajnih  kultura  dapače  dosižu  prava  i  do  polovice 
brutto-prihoda.  Uz  kolonat,  i  uz  kmetstvo  čistoga  tipa,  u  dalma¬ 
tinskoj  Hrvatskoj  bilo  je  i  drugih  oblika  davanja  zemlje  na 
trajno  uživanje,  na  pr.,  tako  zvani  »livel«;  u  tom  odnosu  zemljo- 
vlastnika  i  zemljoradnika  utvrdjivala  se  zakupnina  unaprijed  bez 
obzira  na  visinu  stvarnoga  priroda  i  to  ili  u  novcu  ili  prirodu  ili 
radnom  podavanju;  porodica  težaka  u  tom  slučaju  naseljena  je 
na  neodredjeno  vrijeme,  dok  se  zemljište  drugojačije  ne  raspo¬ 
redi  ili  dok  težak  ne  otkaže  pogodbu  zemljovlastniku.  Kolonatski 
odnos  na  oko  je  povoljniji  za  zemljoradnika  od  kmetstva;  težak 
u  kolonatu  može  mijenjati  gospodara,  ali  stvarno  bila  je  za  to  raz¬ 
mjerno  slaba  prilika  radi  oskudnosti  zemlje;  kmet  u  Hrvatskoj 
naprotiv  bijaše  »pripisan«  zemlji,  ali  sa  zemlje  ga  redovno  zemljo¬ 
posjednik  nije  mogao  ukloniti,  životni  minimum  bio  je  osiguran 
za  pokoljenja  unaprijed,  tim  više  što  je  zemljoposjednik  morao  u 
vlastitom  probitku  da  ne  oslabi  i  prorijedi  kmetsku  radnu  snagu 
u  godinama  krize  pomoći  kmetu  i  prehranom  i  sjetvom. 

U  dubrovačkoj  republici  seljak-zemljoradnik  živio  je  u  težim 
prilikama  nego  kmet  u  Bosni  i  Hercegovini.  Aristokratska  uprava 
Dubrovačke  Republike  kruto  postupa  sa  svojim  kmetovima  za- 
dirući  u  slobodno  raspolaganje  stvarno  i  osobno;  polovica  pri¬ 
roda  s  kmetske  zemlje  pripada  zemljovlastniku,  kmet-zemljorad- 
nik  mora  davati  radna  podavanja  zemljoposjedniku,  služeći  mu 
u  kući,  davajući  povoz,  služeći  u  mornarici,  mora  plaćati  i  za  na- 
stanbu  u  vlastelinskim  zgradama  —  na  otocima  republike  mora 
kmet  sam  graditi  zgrade,  koje  prelaze  u  vlasničtvo  zemljovlast- 
nika. 

Uvjeti  života  seljaka-kmeta,  i  materijalni  i  pravni  i  moralni, 
bili  su  u  glavnom  jednaki  u  svima  dijelovima  hrvatskoga  podru¬ 
čja.  Pogotovo  ona  krilatica  »kadija  tuži,  kadija  sudi«  vrijedila  je 
i  na  kršćanskoj  i  na  muslimanskoj  strani. 

Kakav  bijaše  dnevni  život  seljaka-kmeta,  kako  je  djelovao 
na  gospodarski  razvitak  i  snagu  zajednice,  na  odsjeke  njezinih 
borbi  sa  stranim  uticajima? 

Glavno  je  zanimanje  kmetova  poljski  rad.  Od  ranoga  pro¬ 
ljeća  do  kasne  jeseni  radili  su  u  polju,  vinogradu,  na  sjenokoši. 

Zimi,  kad  se  nije  moglo  raditi  izvan  kuće  osim  šumskoga  posla, 
priredjivali  bi  poljsko  orudje,  grablje  ili  zupce,  roglje  ili  vile, 
lopate,  motike,  plug,  pa  drvene  žlice,  gajbe,  metle  i  t.  d.;  šume 
daju  vaskoliko  gradivo  i  za  orudje  i  za  zgrade.  Po  koji  se  u  pro¬ 
ljeće  i  jesen  bavio  lončarijom  na  isti  jednostavan  način  kakav  se 
još  i  danas  može  susresti  u  hrvatskim  selima  (vidi  si.  br.  212).  I 
žena  je  radnik,  jamačno  zaposleniji  od  muškoga:  uz  poljski  rad 
obavlja  sav  kućni  posao,  nijeti  vatru  kućnog  ognjišta  (vidi  si.  br. 
179.),  putem  na  polje  opet  radi  —  na  njezinim  ledjima  počiva 
opskrba  ruhom,  tkalački  stan  daje  kmetu-seljaku  svu  odjeću 
(vidi  si.  br.  207.).  Seljak-kmet  živi  u  potpunoj  autarkiji.  Rad  je 
ogroman  kao  cjelina.  No  njegov  intenzitet,  plodonosnost,  razvi¬ 
tak,  oblik  odredjuju  mu  i  stupanj  prosvjete,  oblik  tla,  klima,  sam 
sustav  kmetstva,  a  pogotovo  komponenta  ljudskih  vrijednota  u 
njemu. 

Prosvjeta  uvijek  zastaje  na  rubovima  ratnih  područja.  Od 
sredovječja  do  početka  18.  stoljeća  školstvo  u  hrvatskim  zemlja¬ 
ma  nije  skoro  ništa  uznapredovalo,  u  pojedinim  područjima  bli¬ 
skima  bojištu  posvema  zahirilo,  puk  živi  u  tami.  Škole  za  nj  nema, 
tek  po  koji  župnik  uči  tajnu  čitanja  i  pisanja  pojedinoga  daro¬ 
viti  jeg  kmetskog  sina  —  ali  i  župe  su  rijetko  posijane  u  kmet¬ 
skim  naseljima.  Znanje,  pogotovo  gospodarsko,  ne  stiču  ni  ze¬ 
maljska  gospoda;  zaokupljena  ili  ratovanjem  ili  osigurana  priho¬ 
dom  svoje  zemlje,  bez  većih  su  potreba.  A  zemlja  se  obradjuje 
kao  u  pradavna  vremena;  gospodarsko  orudje:  plug,  kola,  od  reda 
je  drveno,  bez  ijednoga  komadića  željeza,  istoga  tipa  kakav  se 
susreće  na  reliefima  Trajanovoga  spomenika  u  Rimu  gdje  je  pri¬ 
kazan  poljodjelski  život  podunavskih  zemalja.  Uvoz  kovnoga 
gospodarskog  orudja  ne  postoji;  u  hrvatskim  stranama  izradjuju 
ga  u  17.  stoljeću  jedino  Zrinske  i  frankapanske  željeznare;  zna  se 
da  su  Zrinski  imali  trgovinu  svoje  željezne  robe  u  Zagrebu,  a  od 
bivše  frankapanske  željezare  u  Čabru  sačuvana  su  dva  primjerka 
robe,  željezno  ralo  i  sjekira  (vidi  si.  br.  14.),  no  ta  proizvodnja 
bila  je  jamačno  skromna,  a  roba  slabo  pristupačna  kmetu-seljaku, 
zemlja  slabo  plužena  daje  tek  minimum  priroda.  Vrste  i  način 
poljodjelstva  takodjer  su  u  hrvatskim  stranama  u  glavnom  ne¬ 
promijenjeni  od  rimskih  vremena  sve  do  početka  18.  stoljeća. 
Seljak-kmet  sije  raž  ne  samo  radi  brašna  nego  i  radi  slame,  ko¬ 
jom  pokrivaju  krovove  i  kmetovi  i  zemaljska  gospoda;  osim  raži 
sije  ječam,  zob,  proso  te  pir,  najslabiju  žitaricu,  koji  je  u  nekim 
razdobljima  i  u  nekim  područjima  glavna  hrana  seljaka.  Pšenica 


je  u  glavnom  gospodski  žitak.  Od  povrća  sadi  kupus  i  repu,  tek 
u  18.  stoljeću  počet  će  u  gornje  hrvatske  strane  dopirati  krumpir. 
Sije  uz  to  konoplju,  lan  za  tkivo.  Glavna  domaća  životinja  seljaka- 
kmeta  je  govedo  i  svinja,  u  gorskim  krajevima  koza,  te  manje 
ovca,  dakako  goji  se  i  perad.  Tipovi  stoke  su  prastari,  isti  koji 
se  javljaju  još  u  doba  kulture  sojenica  i  u  rimsko  doba.  Do  po¬ 
četka  18.  stoljeća  samo  u  hrvatskim  krajevima  pod  osmanlijskom 
vlašću  nastoje  oplemeniti  domaće  životinje  i  biljnu  proizvodnju: 
osmanlijska  vlast  oplemenjuje  soj  konja  arapskom  krvi,  preko 
Bosne  dolazi  u  hrvatske  strane  kukuruz,  koji  se  kroz  dugo  raz¬ 
doblje  nazivlje  »turščicom«,  islam  radi  svojih  vjerskih  propisa 
jača  gajenje  šljive  —  pravovjerni  musliman,  kojemu  vjera  uskra¬ 
ćuje  uitak  vina,  smije  piti  šljivovicu  —  te  vrste  povrća  i  voća 
s  Istoka. 

Zemlja  se  iskorišćuje  dok  ne  bude  sasvim  iscrpljena  —  onda 
je  bacaju  na  ugar.  Gnojenje  zemlje  u  glavnom  je  nepoznato. 
40-tih  godina  19.  stoljeća  hrvatski  preporoditelji  osnovavši  »Go¬ 
spodarsko  društvo«  u  svojoj  gospodarskoj  pouci  morat  će  sav 
naglasak  udariti  upravo  na  prva  načela  gnojenja  zemlje.  O  ka¬ 
kvoj  njegi  stoke  ne  može  biti  govora,  stoka  se  hrani  isključivo 
oskudnom  pašom  iscrpljene  zemlje,  u  planinskim  krajevima  stoka 
se  goji  na  način  pradavnih  nomada  —  početak  stajskoga 
gojenja  stoke  u  18.  stoljeću  bit  će  jedna 
najvećih  revolucija  u  životu  seljačkoga  go- 
spadarenja.  Obradjivanje  vinograda,  vinarstvo  jednako  je 
kao  i  u  homerska  vremena,  pogotovo  u  primorskim  stranama. 

Sam  sustav  kmetstva  bio  je  prečesto  uzrok  da  seljak-kmet  ne 
iskorišćuje  zemlju  do  posljednjih  mogućnosti,  te  odklanja  b®lje 
načine  rada.  Čim  se  zaoštre  odnosi  izmedju  zemljovlastnika  i 
zemljoradnika,  proizvodnja  pada  —  u  svojoj  borbi  kmet-zemljo- 
radnik  provodi  pasivni  otpor,  radi  za  svoj  skromni  minimum 
opstanka  kako  bi  oslabio  svoga  protivnika.  Pogotovo  se  to  pro¬ 
vodilo  u  Bosanskoj  Hrvatskoj  od  18.  stoljeća  dalje,  kad  je  zemljo- 
vlastnik  oduzimao  raji  silom  sve  veći  udio  podavanja  u  naravi; 
čim  bi  kmet  više  privrijedio,  tim  bi  više  morao  davati  zemljopo¬ 
sjedniku,  poticaj  privredjivanja  time  je  posvema  otupio.  Posti¬ 
zavao  je  to  i  na  taj  način,  da  je  sve  više  zemlje  bacao  na  ugar. 
Nema  sumnje  da  se  je  sustav  kmetstva  uslijed  toga  odrazio  i  na 
skupnoj  radnoj  sposobnosti  i  radnoj  volji  seljaka;  kroz  naraštaje 
kmetstva  seljak  se  —  jer  mu  to  redovno  bijaše  jedino  sredstvo 
otpora  protiv  pritiska  —  odvikao  raditi.  Zamijetili  su  tu  pojavu 

i  pozabavili  se  njome  stranci  u  18.  stoljeću  putujući  hrvatskim 
stranama,  kao  na  pr.  Nijemac  Taube,  koji  promatrajući  hrvatskog 
seljaka  izravno  tvrdi  da  je  lijen.  Medjutim  njegov  suvremenik, 
poučni  pjesnik  Vid  Došen  u  svojemu  alegoričnom  spjevu  »Aždaja 
sedmoglava«  odgovara  na  te  prijekore  konstatacijom,  koja  tumači 
mišljenje  seljaka-kmeta,  utvrdjuje  djelovanje  sustava  kmetstva 
na  proizvadjalačku  volju  seljakovu: 

Bi  li  pravdi  milo  bilo, 
da  se  kore  u  linosti 
mimo  veće  ljudi  prosti, 
koje  kada  sunce  žeže, 
tad  u  lađu  veći  leže; 
koje  kada  kiša  pere, 
veći  jato  oblo  ždere; 
koji  kada  blato  gaze, 
veći  ni  van  ne  izlaze; 
koje  kada  zima  kolje, 
većim  nije  nikad  bolje; 
koji  kad  snig  teško  prte, 
veći  bisno  kolo  vrte? 

Manji  zemlju  kad  prevrću, 
veći  svilu  tad  razgrću; 
manji  kad  se  najveć  znoje, 
tad  se  veći  upokoje; 
manjim  manjka  pregršt  slame 
za  naslonit  trudno  rame, 
pod  većim  se  dušak  muća 
kad  miša  ju  led  ja  vruća. 

Manji  sebi  i  rad  veći 
sve  moraju  trudno  steći; 
veći  kad  je  sve  gotovo 
samo  vele:  »Meni  ovo!« 

Taj  odraz  doba  kmetovanja  ćuti  se  sve  do  naših  dana;  dr  S. 
Poštić  u  svojima  istraživanjima  u  nekim  krajevima  Podravine 
ustanovio  je,  da  se  još  nedavno  od  raspoloživih  radnih  dana  isko- 
rišćuje  tek  26  postotaka.  Cjelokupna  gospodarska  za¬ 
ostalost  zemlje  na  početku  18.  stoljeća  bit  će 
sudbonosna  za  budući  razvitak  u  času  prođi- 

ranja  novih  sila  vremena,  koje  preobrazuju 
uvjete  općeg  života. 

Seljak-kmet  u  svojoj  napuštenosti  uspio  je  sačuvati  na  životu 
glavne  oblike  i  shvaćanja  drevnoga  narodnoga  života,  koje  ze¬ 
maljska  gospoda  postepeno  već  napuštaju.  Jedno  kmetsko  se¬ 
lište  po  svojoj  unutrašnjoj  organizaciji  ostalo  je  stara  zadruga  s 
načelima  plemenske  organizacije.  »Gospodar«,  »gazda«,  »starje¬ 
šina«  zadruge  njezin  je  predstavnik  prema  vani, izabran  slobod¬ 
nim  izborom,  ali  prema  unutri  samo  je  prvi  medju  ravnima,  on 
ne  zapovijeda,  već  stvara  zaključke  u  vijeću  s  ostalim  članovima 
zadruge,  od  kojih  ima  svaki  svoj  djelokrug  posla.  U  zadruzi  postoji 
dioba  rada,  gazdu  redovno  slušaju  instinktivno  osjećajući  snagu 
u  solidarnosti.  U  kući  je  gospodar  »gazdarica«,  koja  se  bavi  kućan¬ 
stvom  uz  suradnju  reduša.  Unutrašnjost  zadružne  kuće  sačuvana 
je  do  naših  dneva  (vidi  si.  br.  197.).  U  velikoj  zajedničkoj  sobi  za- 
stanovanje  —  strop  je  od  hrastovih  dasaka,  pod  od  utoptane  gline 
—  kraj  velike  peći  su  klupe,  a  odmah  tu  su  kreveti  za  oženjene 
parove,s  kojima  spavaju  djeca  sve  do  osme  i  desete  godine;  sta¬ 
riji  dječaci  spavaju  ili  u  staji  ili  na  sjeniku,  a  u  većim  zadrugama 
muški  su  imali  posebne  izbe,  kao  i  djevojke.  Zadruga  ne  raste  u 
neizmjemost,  ostaje  ograničena  na  onaj  broj  ljudi,  koji  može 
okućiti;  u  pravilu  su  bile  zadružne  kuće  sa  četiri  do  pet  oženjenih 
parova,  ali  bilo  je  i  zadruga  od  40  do  60  duša.  Zadruga  je  kao  neka 
matična  košnica,  koja  radja  uvijek  nove  rojeve,  nove  zadružne 
stanice.  Postane  li  zadruga  pretijesna,  mladji  članovi  obitelji  do¬ 
brovoljno  se  izdvajaju  i  —  u  sporazumu  sa  zemljovlastnikom  i 
mogućnostima  naseljavanja  —  stvaraju  novu  zadrugu,  novo  se¬ 
lište.  To  stvaranje  novih  selišta  uzrokom  je  tipa  sela  u  većini 
hrvatskih  krajeva  gdje  nije  bilo  zakonodavstva  Vojne  Krajine. 
Sela  su  male  skupine,  koje  žele  živjeti  svojim  osobnim  živo¬ 
tom.  Vlast  Vojne  Krajine  nije  dopuštala  takvog  tipa  razasutog 
naseljavanja,  želeći  uvijek  imati  narod  na  oku  i  okupu.  Do  polo¬ 
vice  19.  stoljeća  i  u  najneposrednijoj  blizini  Zagreba  neokrnjeno 
se  očuvalo  iživljavanje  zadruga.  Fran  Folnegović  u  svojim  me¬ 
moarskim  »Doživljajima  i  dojmovima«  pripovijeda  posljednji 
odsjek  života  jednog  takvog  zadružnog  selišta:  ». . .  Selo  Sla- 
novac  kraj  Zagreba  sačinjavaju  tri  kmetske  porodice,  koje  su  se 
razgranile  na  šest  zadruga  sa  blizu  dvjesta  duša.  Svaka  zadruga 
sačinjava  za  sebe  posebno  selo,  a  u  sredini  tih  malih  sela  leži  ple- 
mićko  imanje  Slanovac,  sa  malenim  drvenim  dvorcem  na  bre¬ 
žuljku,  okruženom  ovećim  vinorodnim  i  šumovitim  bregovima  . .  ~ 

Dobro  Slanovac  pripadalo  je  obitelji  Macekovićevoj . . .  Stjepan 
Maceković  prodaje  Slanovac  1848.  najstarijem  Folnegoviću  Stje¬ 
panu  (bivšem  kmetu)  . . .« 

Kmetski  narod  jednoga  zemljovlastnika  bio  je  podijeljen  na 
»kmetske  sučije«,  koje  su  stvarno  temeljne  upravne  jedinice 
hrvatskoga  državnoga  uredjenja.  Sučija  se  sastoji  od  nekoliko  se¬ 
lišta,  zadruga;  starješine  zadruga  biraju  medju  sobom  suca,  koji 
nije  neki  upravnik,  već  voditelj  poslova  u  zajednici  se  svima  star¬ 
ješinama.  Starješine  drže  svoje  sastanke  dva  puta  mjesečno, 
obično  na  klupama  kraj  crkve  u  svetačke  dane,  zadaća  im  je  ure¬ 
diti  različita  privatno-pravna  pitanja  sučije,  odlučivati  u  najrazli- 
čitij  im  sporovima  izmedj  u  stanovnika  te  male  političko-društvovne 
zajednice.  Bio  je  to  u  prvom  redu  sud  dobrih  ljudi,  koji  odlučuju 
samo  svojim  autoritetom,  jer  seljački  suci  nemaju  nikakve 
kaznene  vlasti.  Sav  život  seljaka-kmeta  povezan  je  s  pitanjem 
vlastnosti,  odnosno  uživanjem  zemlje  i  starješine  sučije  imaju 
tu  odlučnu  ulogu.  I  u  kmetskom  sustavu  postojao  je  promet 
nekretninama,  seljak-kmet  mogao  je  prekupiti  koje  drugo  selište 
ili  njegov  dio,  ali  naravski  s  obvezama,  koje  su  vezane  sa  zemljom, 
ti  su  se  poslovi  stoga  mogli  obavljati  samo  s  privolom  i  znanjem 
zemljovlastnika,  no  kupoprodaja  se  vršila  samo  posredovanjem 
sučije.  U  tom  postupku  oko  prodaje  i  kupovanja  zemlje,  kmetske 
sučije  sačuvale  su  najčišće  i  duh  i  oblik  pravnih  načela  još  iz  stare 
plemenske  državne  organizacije  Hrvata.  Nitko  ne  smije  otudjiti 
zemlju  da  je  prije  ne  ponudi  u  prvom  redu  krvnim  rodjacima,  a 
onda  susjedima  —  tek  kad  je  ovi  ne  bi  htjeli  kupiti,  mogao  je 
nuditi  drugim  ljudima  iste  sučije.  I  sam  postupak  kupoprodaje 
teče  u  skladu  sa  stoljetnima  plemenskim  predajama:  prodaja  se 
mora  triput  oglasiti  pred  crkvom  kako  ne  bi  nitko  mogao  biti  ošte¬ 
ćen  dotičnom  kupoprodajom  u  interesima  svojima  i  svoga  roda. 
Sam  čin  predaje  nekretnine  iz  ruku  prodavačevih  u  kupčeve  vrši 
se  posebnim  obredom,  jamačno  ostatkom  pradavnih,  valjda  još 
poganskih  ceremonija.  Uz  svjedoke  koji  se  nazivlju  ovodnici  ili 
aldomašnici  —  ti  najprije  pregledaju  i  točno  utvrde  sve  medje 
zemlje,  koja  se  prodaje  —  prolaze  stranke  na  čelo  zemlje,  najviše 
mjesto,  gdje  predvodnik  ovodnika  prvo  izmoli  molitvu,  onda 
blagoslovi  zemlju  u  znak  blagoslova  izlivši  na  nju  čašu  vina  da 
konačno  izvrši  zagovor  i  —  formulom  sličnom  kao  na  Baščanskoj 
Ploči  —  zazove  kazan  na  stranku,  koja  bi  pogovorila  ugovor. 
Kazne  bile  su  razmjerno  velike:  morala  se  plaćati  globa  zemljo- 
vlastniku,  dati  crkvi  odredjena  količina  voska,  ovodnicima  vedro 


45 


vina  i  peć  kruha,  a  uz  to  krivac  bio  bi  proglašen  nevrijednim, 
»za  čovika  da  ni!«  —  a  to  bješe  najteža  kazan  po  hrvatskom 
shvaćanju,  utvrditi  za  nekoga  da  nije  čovjek,  da  nema  čovječjega 
dostojanstva  ni  časti. 

Zadruge,  selišta,  sučije,  sve  su  manje  više  vezane  krvnom 
vezom  kao  i  stare  hrvatske  plemenske  župe.  Pomnjivo  se  pazi 
da  stranac  ne  ud  je  u  taj  krug,  još  do  nedavna  seljaci  bez  veće 
potrebe  nijesu  se  ženili  iz  drugih  »fara«  župa.  Krvna  sveza 
podržaje  živu  solidarnost  upirući  se  na  drevne  predaje  iskustva. 
Neosporno  snažna  je  i  izgradjena  društvovna  etika  hrvatskih 
seljačkih  naselja:  pomažu  slabijega,  brinu  brigu  za  sirote,  za¬ 
jednica  skrbi  za  sve  —  ostatak  tih  uobičajenih  skupnih  napora 
sačuvan  je  u  običaju  mobe,  kad  se  raspoložive  radne  snage 
sastaju  obaviti  velik  posao  u  korist  pojedinca,  bez  naplate,  samo 
uz  cijenu  prehrane. 

Kmetska  selišta  većinom  živu  odsječena  od  svijeta,  svakako 
u  materijalnoj  primitivnosti,  mukotrpan  je  život  kmeta-seljaka 
kad  ga  gledamo  iz  današnjeg  vidika,  mjerimo  današnjim  shva¬ 
ćanjima.  Taj  način  mijene,  koju  sad  proživljuje,  dospjeli  su 
umjetnički  fiksirati  Mile  Budak,  Slavko  Kolar  i  Miškina  u  svojima 
dokumentarnim  djelima.  No  matetrijalna  zaostalost  hrvatskih 
seljačkih  naselja  ima  i  svoje  pozitivno  naličje  za  vjekovni  raz-  • 
vitak  narodni.  Kmetska  selišta,  ostavljena  sama  sebi  u  svom 
intimnom  živovanju,  čuvari  su  imanentnih  vrednota  narodne 
zajednice:  jezika,  predaja,  običaja,  običaja,  naziranja,  sveudilj 
ih  izradjujući  po  sebi  bez  stranih  uticaja,  koji  bi  ih  okmjili,  pro¬ 
mijenili.  Prvi  pak  i  najmoćniji  čuvar  tih  vrednota  je  žena. 

Kmetska  je  žena  i  prvi  odgojitelj  i  regulator  medjuljudskih 
odnosa  u  obitelji,  i  radnik  i  umjetnik.  U  glavnom  žena  stvara 
ruho  seljačkoga  svijeta  i  predmete  njegovog  skromnog  luksusa, 
onih  ugodnosti  koje  su  iznad  dnevne  potrebe.  U  tkalačke  svoje 
tvorevine  ulaže  svoje  naziranje,  osjećanje  prostora,  sigurnost  u 
komponiranju  svedjer  novih  omamentalnih  oblika,  istančan  ukus 
za  bolje  i  materijal.  Žena  je  i  učitelj  i  pjesnik,  središte  duhovnog 
života  naselja.  Kmetska  selišta  poznaju  malo  zabave,  ali  u  njih 
unose  punom  intenzivnošću  svoja  društvovna,  etička  i  estetska 
naziranja.  O  velikim  crkvenim  godovima  mladež  pleše  uz 
glazbala,  koje  je  seljak  sam  izdjelao,  uz  pjesme  baštinjene  od 
djedova.  Seljački  plesovi  počinju  kad  svrši  crkvena  služba  i  traju 
obično  do  noći,  kad  seljački  svijet  ne  pleše.  Kad  nema  plesa, 
a  tako  je  u  obične  neradne  dane,  sastaju  se  seljaci  u  hla- 

dovini,  pričajući  stare  doživljaje  ili  pretresajući  svoje  brige. 
Podalje  od  njih  djevojke  i  mlade  snahe  pjevaju,  a  sve  te  zabave 
tijesno  su  povezane  pogotovo  s  radnim  životom,  svetkuje  se 
sjetva  i  žetva,  dok  se  u  zimska  povečerja  uz  preslicu  i  ručni 
rad  sastaje  mladež  na  razgovor  i  zabavu.  Razumije  se,  život 
kmetskih  naselja  nije  pusta  idila,  i  tu  plamsaju  strasti  i  slabosti 
toče  ljude,  izgrizaju  ih  sporovi  i  hukte  katkad  i  krvave  borbe, 
ništa  ljudsko  nije  strano  ni  kmetu-seljaku,  mržnja  je  motor 
mnogih  postupaka  —  ali  sukobi  ostaju  u  kmetskom  krugu, 
zakoni  zajednice  obuzdavaju  pokušaje  iznijeti  sporove  pred  ne- 
seljački  svijet  —  jer  prema  svemu  što  je  izvan  njegovog  svijeta, 
selište  je  u  stavu  obrane. 

Odbojan  je  kmet-seljak  u  prvom  redu  prema  zemljovlastniku, 
jer  zemljovlastnik  za  nj  je  izvor  i  utok  vlasti.  Sve  što  vlast  nosi, 
seljak-kmet  upoznaje  preko  svojega  zemaljskoga  gospodina  — 
stoljećima  se  izgradjuje  nepovjerenje  i  načelna  otpornost 
protiv  vlasti,  od  nje  dolazi  za  seljaka,  kmeta  redovito  samo  zlo: 
nova  podavanja,  strani  običaji,  koje  sila  nameće,  svjesne  i  ne- 
svjestne  povrede  seljakovoga  shvaćanja  pravde,  sva  ograničenja, 
vlast  —  to  je  u  gledanju  seljaka-kmeta  njegov  zemaljski  gospo¬ 
din  —  slijepa  je  sila  koja  djeluje  nepredvidivim  ispadima.  S  ne¬ 
povjerenjem  stoga  prima  od  vlasti  i  ono  što  je  dobronamjerno  i 
koristno.  Sustav  kmetski  kao  produkt  djelatnih  društvo vnih  i  po¬ 
litičkih  snaga,  kao  svaki  politički  sustav,  apsolutno  nije  ni  dobar 
ni  zao,  ovisi  sve  o  ljudskim  vrjednotama  njegovih  nosilaca,  o 
onom  vrhovnom  regulatoru,  koji  se  zove  kultura  srca,  koji  može 
ublažiti  i  učiniti  snošljivima  i  dapače  stvaralačkima  sve  političke 
sustave  i  medjuljudske  odnošaje.  O  stepenu  kulture  srca  ovise 
u  različita  razdoblja  odnosi  zemljovlastnika  i  seljaka-kmeta.  U 
pravilu,  uslijed  uzgoja  i  općeg  naziranja  zemljovlastnik  kao  dru- 
štvovni  sloj,  u  duhu  svoga  vremena,  gleda  u  seljaku  niže  stvo¬ 
renje,  prema  kojemu  je  većinom  ili  ravnodušan,  ili  ga  prezire  ili 
ga  se  boji.  Izmedju  kmeta  i  ne-kmeta  stoje  u  17.  stoljeću  nepro¬ 
lazne  granice  kasta,  izmedju  njih  ne  može  postojati  ženidbena 
veza.  Kmetski  sustav  primalo  se  kao  nešto  prirodna  i  Imbro  Tka¬ 
lac  u  svojima  »Uspomenama  iz  mladosti«  u  prvim  desetljećima 
19.  stoljeća  veli:  »Prije  1839.  živio  sam  u  pravoj  rajskoj  neduž- 
nosti.  Da  moj  otac  ima  zemlje  i  kuću,  da  naši  podanici  za  nas 
obavljaju  besplatno  poljske  radove  tri  do  šest  dana  u  tjednu  i 
da  od  prihoda  zemlje  koju  obradjuju  za  sq  moraju  zemljovlast¬ 
niku  dati  devetinu  a  od  vinograda  desetinu,  smatrao  sam  nečim 

što  se  razumije  samo  po  sebi . . .«  Za  zemljovlastnički  stalež  kmet 
je  »muž«,  ali  malen,  neznatan,  zato  »mužek«,  i  to  prost,  glumpast, 
tupat,  ali  i  —  podmukal,  a  u  najboljem  slučaju  podanici  su  »ubogi 
kmeti,  ubogi  muži,  priprosti  puk«.  Iz  vremena  oštrih  sporova 
zemljovlastnika  i  kmetova  u  18.  stoljeću  sačuvane  su  jamačno  i 
krilatice  o  kmetu,  koji  da  je  kao  vrba:  čim  ga  bolje  kljaštriš,  tim 
se  ljepše  zeleni,  riječ  je  »rustica  gens  optima  flens,  pessima  ri- 
dens«  —  s  kmetom  je  najbolje  kad  plače,  najgore  kad  se  smije. 
Ali  nije  bilo  tako  samo  u  Hrvatskoj;  još  oko  1780.  engleski  pisac 
Arthur  Young  putujući  po  Irskoj  iznenadio  se  zapazivši,  da  u 
Irskoj  »gentleman«  može  izbiti  ili  išibati  seljaka  jer  mu  se  nije 
uklonio  s  puta  ili  dolično  s  njim  razgovarao,  ogorčio  se  videći 
kad  bi  gospodski  sluge  izvrnuli  u  jarak  cijeli  niz  seljačkih  kola 
da  učine  slobodan  put  gospodskoj  kočiji  a  da  jadni  podanici  ni 
ne  pomišljaju  prosvjedovati.  Postupak  zemaljske  gospode  u 
Hrvatskoj  prema  seljacima-kmetovima  nije  bio  u  pravilu  loš. 
Najbolji  dokaz  je  tome  da  se  već  pod  konac  17.  stoljeća  opaža 
pojava  da  se  neki  kmetovi  obogaćuju,  stiču  tolik  imutak,  da  mogu 
uzajmljivati  gotovinu  vlasteli,  koja  im  u  zalog  daje  zemljišta  i 
druge  kmetove.  Obogatiti  se  pako  značilo  je  steći  siguran  put  u 
slobodu.  Čini  se  da  to  nijesu  bile  osamljene  pojave,  jer  se  već 
Habdelić  u  svom  djelu  »Pervi  o*-cza  nashega  Adama  greh«  žigo- 
šući  društvovne  prilike  iz  polovice  17.  stoljeća,  zaustavlja  oso¬ 
bito  na  seljacima-kmetovima,  koji  su  se  uspjeli  pogospoditi: 
» . . .  ne  govorim  toliko  za  mužake,  doklam  su  u  muškom  stališu, 
ni  za  siromahe,  doklam  se  s  siromaštvom  bore . . .  nego  za  onoga 
govorim,  ki  se  z  nevolje  skopa  i  z  muža  postane  gospodin . . . 
kak  je  nekterem  zmegj  oveh  teško  vgoditi.  Ali  zverina  je  prešla, 
ptice  diše,  ali  ribe  nesu  friške,  ali  kruh  ne  bel,  ali  vino  ne  čisto, 
jako,  žmahno,  ali  jestvine  su  prestare,  nesu  dobro  kuhane,  nesu 
začinjene . . . «  Uzrok  tima  očito  prvim  društvovnim  mijenama 
bio  je  gospodarski:  hrvatska  su  zemaljska  gospoda  bila  prečesto 
loši  gospodari,  isprva  trošili  mnogo  za  vojničke  svrhe,  a  kad  osman- 
lijska  pogibao  jenjava,  život  postaje  lakši,  luksusniji  —  troškovi 
rastu.  Kad  su  se  vlastela  odviše  zadužila  kod  svojih  kmetova, 
oslobadjala  su  ih  postepeno  od  tlake,  desetine  i  drugih  podava¬ 
nja  —  gospodarskom  evolucijom  teče  otkupljivanje  kmetova,  koji 
postaju  slobodnjaci,  i  idu  svojim  zasebnim  društvovnim  razvit¬ 
kom.  Pogotovo  je  u  snošljivija  vremena  odnošaj  zemljovlastnika 
i  kmeta  bio  protkan  patrijarhalnošću,  naročito  kad  bi  i  stupnjevi 
potreba  i  naobrazbe  bili  izjednačeni.  Uvijek  i  prvo  odlučivala  je 

kultura  srca.  Tako  na  pr.  Ante  Radić,  izvješćujući  o  svojemu 
putu  po  Bosni  i  Hercegovini  1899.  posjetivši  s  Jusuf-begom  Re- 
sulbegovićem-Kapetanovićem,  klasičnim  odvijetkom  hrvatskoga 
feudalca  u  selu  Police  blizu  Trebinja  dom  njegovoga  kmeta  Puše 
Bokonjića,  zadivljen  je  susretom,  razgovorom  i  općenjem  izme- 
dju  feudalaca  i  kmeta,  osjetivši  intuitivno  da  je  tu  ostao  u  obli¬ 
cima  sačuvan  drevni  hrvatski  društvovni  život  pa  veli:  »Ja  ne 
bih  znao  kazati  primjera  i  zgode,  u  kojoj  bi  se  seljak  u  ovim 
ovamo  stranama  ovako  vladao  dočekao  naime  njekoga  kao  go¬ 
spodara,  a  razgovarao  s  njim  kao  sa  susjedom  ili  starim  znan¬ 
cem.  Meni  je  njekako  sinulo  u  misli:  nije  li  to  biljeg  patrijarhal¬ 
nih  prilika,  gdje  je  kultura  gospodara  i  podložnika  jednaka?« 

O  sustavu  kmetstva  danas  se  drugojačije  sudi  nego  prije  par 
desetljeća,  kad  se  ocjenjivala  prošlost  isključivo  mjerom  poli¬ 
tičkoga  liberalizma  19.  stoljeća,  ne  lomi  štap  nad  svima  njegovim 
ustanovama.  Sustav  kmetstva  imao  je  u  usporedbi  s  liberalističkim 
razdobljem  za  život  seljaka  i  pozitivnih  vrjednota.  Dr.  Vladko 
Maček  u  svojoj  raspravi  »Bit  hrvatskoga  seljačkog  pokreta«  (Spo- 
men-knjiga  »Obzora«  1935.)  spominje  kako  je  liberalistička  drža¬ 
va  »najveći  pritisak  na  selo  učinila  uvadjanjem  sve  većih  poreza 
u  novcu,  dok  je  za  feudalnog  doba  seljak  davao  teške  daće,  ali 
ih  je  davao  od  svoga  priroda,  to  jest  od  onoga  što  je  imao«. 
»Feudalac  —  veli  dalje  dr.  Maček  —  bio  je  bliži  seljaku  nego  gra- 
djanin,  jer  je  feudalac  zajedno  s  kmetom  živio  na  zemlji  i  od 
zemlje.  Feudalac  je  imao  interesa,  da  seljak  bude  sposoban  obra- 
djivati  zemlju,  jer  je  s  njim  činio  jednu  ekonomsku  zajednicu, 
dok  naprotiv  gradjanina  sa  seljakom  nije  vezivao  nikakav  životni 
zajednički  interes.« 

Jednolično  teče  život  seljačkoga  kmetskog  staleža.  Površina 
mu  je  na  oko  nepromjenljiva.  U  dubinama  duše  djeluju  virovi, 
nastanci  novih  struja.  Od  pokoljenja  do  pokoljenja  prenose  se  sje¬ 
ćanja  na  bolja  vremena  kad  je  bilo  više  slobode,  kako  reče  Vla¬ 
dimir  Mažuranić,  »svi  ovi  u  žaru  ljutih  jada  i  patnja  čvrsto  sva- 
reni  življi  nakon  nekoliko  pokoljenja  osjećaju  jednako,  pak  sa¬ 
njaju  svi  o  slobodi  i  o  slavi,  o  zlatnoj  drevnoj  dobi  »stare  pravde«, 
obćinskog  luga  i  paše,  bune  se,  srču  u  boj,  a  poraženi  pogibaju  na 
groznih  stratištih«.  U  Banskoj  Hrvatskoj  i  kod  zemaljske  go¬ 
spode  i  kod  zemljoradnika-kmeta  kroz  stoljeća  ćuti  se  oganj 
bune  Matije  Gubca,  pokoljenja  izgradjuju  ideal  »stare  pravde«.  I 
pored  obilne  sačuvane  povjestne  gradje,  moguće  je  samo  doku- 
civati  opseg  i  zamašaj  Gubčevoga  pokreta,  protiv  kojega  se 

prema  povjestnim  podatcima  morala  dići  vojska  brojčano  veća 
nego  što  je  obično  ratovala  protiv  osmanlijske  vlasti,  ćuti  se  da 
to  nije  bila  samo  običajna  revolta,  već  pokret  neslućenoga  za¬ 
maha  s  političko-društvovnim  programom  jasnim,  stvarnim  i  zato 
silno  prodornim:  da  svaki  čovjek  i  onaj  na  najnižem  mjestu  dru- 
štvovne  ljestvice  ima  pravo  na  život,  pravo  da  suodlucuje  u  stva¬ 
ranju  i  oblikovanju  života  zajednice.  Još  1713.  neko  neznano 
gospodsko  društvo  izdaje  latinskim  jezikom  pisani  letak-pamilet 
protiv  Gubca  kao  »Gornje  i  Dolnje  Stubice  i  susjednih  joj  strana 
najglavnijega  bunitelja  i  varalice,  napastnika  mira  i  poštenja« 
—  dokaz  kako  je  Gubčev  pokret  duboko  zasjekao  u  pamćenje 


zemaljske  gospode.  .  . 

Za  domjenaka  blagdanskih  odmaranja  seljački  svijet,  po¬ 
tomci  Gubčevih  boraca  sigurno  su  isto  tako  budili  stare  uspo¬ 
mene,  koje  se  kao  kmetska  povijest  predavala  od  djeda  na  srna. 
Drugojačije  nije  moglo  biti  —  još  su  stajale  razvaline  stubič  'oga 
grada,  kako  ih  razvalila  Gubčeva  vojska(  vidi  si.  br.  2.),  a  oko 
prastare  lipe  u  Stubici  (vidi  si.  br.  1.)  spliće  se  legenda,  živa  do 
naših  dana,  da  je  u  njezinom  prisoju  vodio  kmetski  predvodnik 
dogovore  sa  svojima,  da  ju  je  on  sam  odnjegovao.  Staro  drvo 
postaje  simbolom  neumrtvljene  težnje  za  obnovom  ideje  stare 
ljudske  pravde. 

VOJNE  KRAJINE 


Zrinsko-frankapanski  slom  godine  1671.  n e 
bijaše  samo  finale  hrvatskih  feudalaca-di- 
nasta.  Bio  je  to  istodobno  začetak  političko¬ 
ga,  financijalnoga  i  gospodarskog  prodiranja 
habsburške  vlasti  u  Hrvatsku. 

Hrvatski  sabor  1660.  posljednji  je  sabor  gdje  hrvatsko  plem¬ 
stvo  pod  predvodničtvom  najmoćnijih  rodova  odlučuju  još  slo¬ 
bodno  i  o  načinu  i  odmjeri  carina  i  daća  što  ih  državna  zajednica 
ili  kralj  ugarsko-hrvatski  traži  za  vojničke  potrebe,  i  o  načinu 
kako  te  daće  valja  ubirati.  Pozniji  sabori  gube  najhitniji  dio  poli¬ 
tičke  slobode  —  samostalno  odredjivanje  prihoda  zemlje  i  raspo¬ 
laganje  s  njima  —  gube  vlast  nad  financijama  Hrvatske:  u  budu¬ 
ćim  ratnim  razdobljima  sve  do  požarevačkoga  mira  vojska  ubire 
ratne  kontribucije  ne  hajući  za  bansku  vlast,  a  sabor,  koliko  i 
odlučuje  o  daćama,  odluka  je  njegova  formalna,  on  prima  finan- 
cijalni  diktat  bez  pogovora:  politički  najvažniji  čimbenik,  visoko 
plemstvo,  pretežnim  dijelom  užitnik  zrinsko-frankapanske  kata¬ 
strofe,  već  je  dvorska,  kraljevska  stranka,  svjestan  ili  nesvjestan 
izvršilac  zahtjeva  bečke  politike.  Vrhunac  uspjeha  bečkoga  dvora 
hrvatska  je  pragmatična  sankcija.  Ti  uspjesi  nijesu  samo  na  po¬ 
dručju  čiste  politike,  još  zamašniji  su  na  polju  gospodarskoga 
života.  Zahvativši  zrinsko-frankapansko  vla¬ 
danje,  habsburška  politika  stiče  za  se  poli¬ 
ti  č  k  o- g  o  s  p  o  d  a  r  s  k  i  najvažniji  dio  hrvatskih 
zemalja,  koji  uključuje  u  sebi  čvorište  pro¬ 
metnih  pruga  za  jadransko,  srednje-e  u  ropsko 
i  balkansko  područje.  Predobiveno  je  uporište  odakle 
može  nesmetano  teći  prodiranje  i  gospodarskih  i  političkih  inte¬ 
resa  habsburške  moći.  Od  zrinsko-frankapanske  drame  pa  do  po¬ 
lovice  18.  stoljeća  —  dakle  upravo  u  doba  kad  se  u  svoj  Europi 
sve  više  utvrdjuje  merkantilizam  —  habsburška  politika  na  od¬ 
sjeke  učvršćuje  svoju  vlast  u  tom  uporištnom  području,  osigura¬ 
vajući  sebi  i  političku  i  gospodarsku  premoć. 


51 


1671.  zapljenom  dolazi  zrinsko-frankapansko  vladanje  pod 
Ugarsku  komoru,  koja  već  1692.  prodaje  za  500.000  forinti 
Unutrašnjo-austrijskoj  komori  u  Grazu  sva  nekadašnja  primor¬ 
ska  imanja  urotnika  zajedno  s  Brodom  na  Kupk  Ozljem,  Ribni- 
kom  i  Čabrom,  gdje  se  nalaze  razmjerno  velike  željezare;  čitavo 
Hrvatsko  Primorje  od  Karlobaga  do  Rijeke  izmiče  hrvatskoj 
vlasti.  1749.  sve  to  područje,  osim  Broda  koji  je  već  prije  prodan 
grofovima  Batthyany,  kupuje  »Bečka  bankovna  komisija«,  i  to 
područje  bude  1754.  podvrgnuto  novom,  tad  osnovanom  »C.  kr. 
dvorskom  trgovačkom  vijeću«.  Te  su  promjene  odlučne  za  razvi¬ 
tak  političkoga,  gospodarskoga,  a  po  tom  i  društvovnoga  života 
Hrvata  u  buduća  dva  stoljeća. 

Zahvativši  zapadno-hrvatski  teritorij,  zatvorivši  time  Hrvat¬ 
skoj  izlaz  u  zapadni  svijet,  izlaz  slobodan  od  tudje  kontrole, 
habsburška  vlast  može  nesmetano  mimo  volje  hrvatskih  staleža 
i  redova  iskorišćivati  sve  teritorijalne  tekovine  t.  zv.  oslobodi¬ 
lačkih  ratova.  U  tim  ratovima  protiv  Osmanlijskoga  Carstva  su¬ 
djeluje  i  hrvatska  staležka  banska  vojska  i  sam  narod  sa  svojim 
četama  pod  vodstvom  »hajduka«.  Vjekovne  lozinke  borbe  protiv 
nekrsta  stekoše  novu  snagu;  ali  ima  još  jedan  snažan  poticaj,  koji 
kreće  hrvatske  ljude  dobrovoljno  u  rat.  Življi,  koji  se  tokom  16. 
i  17.  stoljeća  skloniše  u  krajeve  Banske  Hrvatske,  nijesu  zabo¬ 
ravili  svoju  djedovinu,  individualno  nije  ugasla  svijest  o  pravu 
na  izvjestne  zemlje,  koje  treba  oslobadjati.  Odvjetci  plemenitih 
rodova,  polazeći  u  rat  dižu  ne  samo  oružje,  nego  i  stare  plemen¬ 
ske  isprave,  dokazala  svojih  prava  na  zemlju. 

Ratovi  svršavaju  pobjedom.  Osmanlijska  je  vlast  potisnuta 
iz  Slavonije,  iz  Like,  iz  Dalmacije.  Ali  pobjeda  ne  dopada  Hrva¬ 
tima,  njihovi  su  probitci  proigrani.  Pavao  Ritter-Vitezović,  glaso¬ 
noša  hrvatskih  težnja,  gorko  nariče  nad  posij edcima  vojne,  uzalud 
noseći  pred  bečki  dvor  dokazala  starih  hrvatskih  prava,  moljaka¬ 
jući,  zaklinjući.  Tek  glas  mu  živi  preko  smrti,  njegova  misao  sve¬ 
ukupnosti  hrvatskih  zemalja  postat  će  program  budućih  nara¬ 
štaja.  Staleži  i  redovi  imaju  jedino  pravo  prosvjedovati  i  moliti 
»neka  se  stara  banska  vlast  sudačka  i  vojnička  po  starodrevnih 
zakonih  i  pravih  kraljevstva  obnovi  od  Drave  do  Jadranskoga 
mora«.  Za  ojačati  svoju  vlast  i  medju  staležima  i  redovima  bečki 
dvor  iznalazi  nadomjestak  za  bansku  vlast:  čast  banskoga  na- 
mjestnika.  Taj  vrhovni  nosilac  egzekutive,  osoba  imenovana 
mimo  volje  sabora,  postaje  punomoćnim  izvršiteljem  habsburških 
probitaka. 

Oslobodjena  zemlja  dolazi  pod  izravnu  vlast  carsku  koja 
njome  raspolaže  prema  svojim  probitcima.  Jalovi  su  svi  dokazi 
na  stara  prava  i  cjeline  i  pojedinaca.  1702.  u  oslobođjenoj  Slavo¬ 
niji  vrši  se  popis  zemalja,  ispituju  prava  na  nju;  hotice  se  uvijek 
stavljala  pitanja  da  li  se  nedvoumno  zna  za  predturskoga  gospo¬ 
dara;  dakako  da  je  odgovor  uvijek  bio  dvojben,  pa  bečka  komora 
uzima  sebi  pravo  raspolagati  zemljom  dijeleći  je  od  reda  tudjin- 
cima.  Tako  knez  Livije  I.  Odeschalchi  dobiva  cijeli  Srijem  kao 
»Ducatus  Svrmii«  s  pravom  nasljedstva  i  u  ženskoj  lozi  kao  uz- 
darje  za  ratni  zajam  u  visini  od  336.000. —  forinti,  pružen  caru 
Leopoldu.  Borci  za  oslobodjenje  Like  i  Krbave,  skupa  sa  svojim 
predvodnikom  popom  Mesićem,  uzalud  se  pozivaju  na  svoje  za¬ 
sluge  » . . .  vavike  mi  Hrvati  jesmo  glave  gubili  za  obranu  svete 
vere  kršćanske  i  vazda  mi  sami  vas  konfin  (granicu)  čuvali  i 
stražili  jesmo«,  bez  uspjeha  su  svi  dokazi  o  pravu  vlasničtva  na 
zemlju  u  oslobodjenim  krajevima. 

Vinko  barun  Knežević,  sam  austrijski  general,  odvijetak  sta¬ 
rog  roda  plemenite  Like,  bilježi  u  svojim  zapiscima,  kako  su  se 
nakon  rata  javljali  ratnici,  potomci  starih  rodova  donoseći  ispra¬ 
ve,  dokaze  o  pravu  posjeda  iz  predturskoga  doba,  kako  austrijski 
Feldzeugmeister  Beck  u  Karlovcu  tima  ljudima  varkom  oduzima 
isprave  pod  izlikom  da  ih  mora  ovjeroviti,  a  onda  spaljuje  sva 
ta  dokazala  hrvatskoga  prava  na  posjede  u  ličkoj  zemlji. 

Zemlja  postaje  carskim  vlasničtvom  i  carska  vlast  smišljeno 
naselju  je  ljude,  koji  ne  mogu  imati  nikakvih  mjestnih  pre¬ 
daja,  koji  ne  traže  nikakva  politička  prava,  koji  će  biti  podatni 
i  tvoriti  pouzdanu  okosnicu  novoga  sustava.  1700.  preuzima  dvor¬ 
ska  komora  »sub  titulo  emptiiet  venditi«  cijelu  Liku  i  Krbavu  te 
Zvonigrad,  Senj,  Karlobag,  Kraljevicu.  U  Zvonigrad  dolaze  habs¬ 
burške  posade.  Na  prazna  selišta  naseljuju  se  prebjezi  iz  Bosne, 
najrazličitiji  svijet,  ali  većinom  t.  zv.  Vlasi,  oni  potomci  staroga 
romanskoga  življa,  koji  se  diljem  vjekova  od  nomada-stočara 
prometnuo  u  profesionalnoga  vojnika-plaćenika,  te  Srbi.  U  Sla¬ 
voniji,  u  mjestima  Hrtkovci,  Nikinci  i  u  okolišnjim  selima  carska 
vlast  naseljuje  dapače  i  katoličke  Albance  iz  plemena  Klementi- 
naca.  Prebjege,  te  nove  naseljenike  privlači  vlast  obećanjem  razli¬ 
čitih  pogodnosti,  poglavito  obećanjem  da  naseljenici  ne  će  morati 
kroz  izvjestan  broj  godina  plaćati  nikakvih  daća,  ni  vršiti  drugih 
podavanja  osim  vojničke  službe. 

Veliki  je  oslobodilački  rat  svršio,  a  njegovim  svršetkom  po¬ 
činje  posljednji  čin  one  velike  borbe  izmedju  hrvatskih  i  carsko- 

habsburških  interesa  začet  još  na  cetinskom  saboru.  Cetinski  sa¬ 
borski  zaključak  bio  je  pogodba:  Hrvati  primaju  Habsburga  za 
vladara  uz  protučinidbu,  da  Habsburgi  sa  svojim  nasljednim  ze¬ 
mljama  pruže  Hrvatima  pomoć  u  novcu  i  oružanoj  snazi  za  obra¬ 
nu  od  osmanlijske  ofenzive.  Pomoć  bila  je  praktički  slaba,  aU 
pomoćne  habsburške  čete  sve  čvršće  zasjedoše  na  hrvatsku  ze¬ 
mlju  pod  naslovom  obranbenih  zadaća.  Sve  veći  dijelovi  hrvat¬ 
ske  zemlje  izmiču  ispod  banske  i  saborske  vlasti,  osnivaju  se  dva 
generalata,  karlovački  pa  varaždinski,  a  banska  vlast  na  borbe¬ 
nom  otsjeku  ograničena  je  na  t.  zv.  Bansku  Krajinu  izmedju  Une 
i  Kupe.  Učvršćivanje  moći  habsburških  generala  u  hrvatskoj  ze¬ 
mlji,  prirodna  suprotnost,  koja  se  radja  u  svim  pitanjima  izmedju 
njih  i  predstavnika  političke  Hrvatske,  jedan  je  uzrok  i  zrinsko- 
frankapanskoga  pokreta.  Habsburški  generali  drastično  likvidi¬ 
raju  moć  velikaških  rodova  da  do  kraja  unište  mogućnosti  otpora 
političke  Hrvatske  prema  osnovama  habsburške  politike.  Nakon 
oslobodilačkih  ratova  dalje  se  širi  vlast  generala,  osniva  za  hrvat¬ 
sku  zemlju  u  Slavoniji  treći  generalat  u  Osijeku,  (kasnije  pre¬ 
mješten  u  Petrovaradin),  koji  obuhvaća  područje  od  Jase¬ 
novca  pa  sve  do  Zemuna:  podijeljena  je  oslobodjena  Slavonija 
izmedju  nadarenih  doseljenih  stranih  feudalaca  i  vojničke  habs¬ 
burške  vlasti  na  granici.  Napokon,  kad  je  dioba  izvršena,  i  Ban¬ 
ska  Krajina  dolazi  pod  bečku  vlast  posljedicom  spletaka  posi¬ 
janih  medju  saborske  ljude. 

Pet  desetljeća,  upravo  do  polovice  18.  stoljeća  traje  grupi¬ 
ranje,  ustrajanje,  preobličavanje  oslobodjene  hrvatske  zemlje 
u  zasebno  tijelo  Vojne  Krajine.  T.aj  proces  teče  bez  sudjelova¬ 
nja  političke  Hrvatske:  staleži  ga  i  redovi  nemoćno  moraju  gle¬ 
dati.  Ratovi  su  ih  sigurno  iscrpili  materijalno,  bolji  dio  svladala 
je  duševna  klonulost,  posljedica  iznevjerenih  nada;  medjusobni 
njihovi  odnošaji  većinom  su  otrovani  u  utakmici  za  sklonost 
carske  moći,  e  bi  sačuvali  svoje  pogodnosti,  svoje  materijalne 
probitke,  a  ti  sve  više  rastu  u  svojim  potrebama,  djeluje  već 
tjesniji  dodir  sa  srednje-europskom  civilizacijom;  dolazi  lagodniji 
život,  nasljedjuju  se  običaji  carskoga  Beča.  Otpor  protiv  organi¬ 
ziranja  Vojne  Krajine  pokazuje  samo  narod  njezinoga  područja, 
nagonski  sluteći  da  mu  se  i  kao  cjelini  i  svakom  pojedincu  kuje 
sudbina  za  dugu  budućnost. 

Nakon  pobjedonosnoga  rata  s  Osmanlijskim  carstvom  prvo¬ 
tni  zadatak  granice,  obrana,  dolazi  u  drugi  red;  snuju  se  doduše 
još  uvijek  planovi  za  nove  protu-turske  ofenzive,  no  za  carsku 

habsburšku  vlast  Vojna  Krajina  ima  postati  u  prvom  redu  ne¬ 
presušan  izvor  dobre  i  jeftine  vojničke  snage,  koju  će  se  moći 
upotrebljavati  svagdje  gdje  to  zatraže  probitci  carstva  i  dinastije, 
a  ti  leže  jednako  na  jugoistoku  kao  i  na  zapadu  Europe.  U  toku 
već  je  rat  za  španjolsku  baštinu,  prvi  europski,  svjetski  rat,  kojim 
začinje  hrvanje  za  gospodstvo  u  cijeloj  Europi  i  u  novom  svijetu 
kolonija.  Ti  ratovi  po  prvi  puta  u  novovjekoj  povijesti  ratovi  su 
velike  potrošnje  materijala,  proždirući  sve  više  sve  veća  nov¬ 
čana  sredstva;  vojske  su  još  dinastičke,  ali  uzdržavati  ih  može 
samo  gospodarski  napor  cijele  državne  zajednice,  pa  to  impera¬ 
tivno  nalaže  preustrojbu  cijelog  državnog  stroja.  U  habsburškoj 
državi  Vojna  Krajina  ima  postati  stoga  ne  samo  stalnim  izvorom 
poslušnoga  ljudskoga  materijala,  već  i  čuvarem  interesa  nove 
ekonomske  države  uslijed  svoga  gospodarsko-geografskoga  po¬ 
ložaja. 

Osnove  habsburške  politike  završuju  u  Hrvatskoj  knez  Josip 
Sachsen-Hildburghausen,  a  u  Slavoniji  grof  Ferdinand  Antun  Khe- 
venhiiller  prema  uputama  bečkoga  Hofkriegsratha.  Od  1734. 
nakon  što  su  uslijed  neprekidnih  buna  pučanstva  zatajili  dota¬ 
dašnji  pokusi  —  Krajina  je  proglašena  carskom  zemljom,  sva 
zemlja,  sav  imutak,  carsko  je  vlasničtvo,  narod  je  uživa  samo  po 
carskoj  milosti. 

U  prelazno  doba,  do  reforme  princa  Hildburghausena,  carska 
vlast  u  Vojnoj  Krajini,  u  novooslobodjenim  zemljama  pazi  samo 
na  jedno  —  kako  će  iz  zemlje  izvući  čim  više  ljudskoga  materi¬ 
jala  potrebnoga  i  za  španjolski,  a  kasnije,  dolaskom  Marije  Te- 
rezije  na  prijestolje  1740.  za  austrijski  nasljedni  rat.  Mobilizirano 
je  sve,  u  vojsku  primaju  i  razbojnike,  koji  dobivaju  oprost  kazne 
uz  uvjet  vojevanja;  iz  takvih  razbojnika  sastavljena  je  pandur¬ 
ska  četa  baruna  Trencka  (vidi  si.  br.  4.).  Habsburške  posade  u 
Krajini  imaju  zadaću  prvenstveno  držati  u  stegi  narod,  kojemu 
je  priznata  vlastita  uprava.  Ne  dira  se  u  običaje  novih  naselje- 
nika,  po  selima  su  ostali  seoski  starješine,  knezovi,  sudi  se  po 
običajnom  pravu.  Poglavito  se  naglašuje  svakom  zgodom  kako  su 
krajišnici  carski  ljudi,  koji  nemaju  drugog  gospodara  do  cara, 
kako  ne  će  nikome  kmetovati.  Služba  je  kruta,  čuva  se  granica 
i  sve  češće  odlazi  na  vankrajiška  ratišta.  Krajiška  vojska  sama 
se  hrani  i  odijeva,  ratuje  svojim  oružjem  i  konjem,  samo  streljivo 
daje  car.  Tek  Hildburghausenovom  reformom  Krajina  postaje 
čvrsta  organizacija,  koja  zadire  do  u  najsitniji  detalj  života  sva¬ 
koga  pojedinca.  Nestaje  starih  privilegija  i  stare  organizacije, 

dotadašnje  čete  i  vojvodstva  postaju  bataljuni  i  pukovnije,  a 
općine  i  knežije  satnije  ili  kumpanije,  ne  satno  vojničke,  nego  i 
upravne  i  sudske  jedinice.  Varaždinski  generalat  seli  u  Zagreb, 
a  područje  Like  i  Krbave  dijeli  se  na  četiri  pukovnije:  ličku, 
otočku,  ogulinsku  i  slunj sku,  dok  grad  Senj,  kao  trgovinsko  upo¬ 
rište  prelazi  1752.  pod  upravu  dvorske  komore;  banska  krajina 
dijeli  se  na  prvu  bansku  pukovniju,  glinsku,  i  drugu  bansku,  pe- 
trinjsku,  stari  varaždinski  generalat  daje  križevačku  i  belovarsku 
pukovniju,  dok  je  pod  osječkim  generalatom  brodska  pukovnija 
sa  sjedištem  u  Vinkovcima  i  gradiškanska  sa  sjedištem  u  Novoj 
Gradiški;  u  sklop  Vojne  Krajine  ulaze  još  njemačka  banatska 
pukovnija  u  Pančevu  i  šajkaški  bataljun  u  Titelju. 

Stvaranje  Vojne  Krajine  u  prvom  je  redu  jedan  društvovni 
pokus,  sasvim  zaseban  u  povijesti.  Zadatak  mu  je  stopiti  u  jedno 
dvije  najveće  društvovne  suprotnosti:  seljaka  i  vojnika  zva¬ 
njem.  Povjestnici-kritičari  sustava  Vojne  Krajine  obično  uspo- 
redjuju  Hrvatsku  Krajinu  bilo  s  vojskom  najstarijega  Rima,  bilo 
s  organizacijom  rimskoga  »limesa«;  usporedba  je  točna  samo  pri¬ 
bližno.  Gradjani  najstarijega  Rima  doista  su  bili  i  vojnici  i  se¬ 
ljaci,  ali  točnije  rečeno  selski  gospodari  koji  sigurno  nijesu  sami 
težili  zemlju  imajući  na  raspolaganje  u  robovima  dovoljno  bes¬ 
platne  radne  snage;  sigurno  su  iste  prilike  bile  i  kasnije  kad  je 
organiziran  »limes«:  legije  imaju  svoja  gospodarstva,  ali  opet 
radnu  snagu  daju  robovi  ili  barbari.  I  društvovni  sastav  limesa  je 
raznolik:  uz  vojsku  i  njihovo  gospodarstvo  postoje  i  veliki  gra¬ 
dovi  s  razgranatim  gradjanskim  življem,  postoji  društvovni  sloj 
nalik  aristokraciji  u  grupi  naseljenih  rimskih  viših  zapovjedni- 
čtava,  upravnika. 

Vojna  Krajina  kako  je  postepeno  izradjuje  Hildburghause- 
nova  organizacija  sasvim  je  drugojačija.  Krajišnik  je  seljak,  koji 
sam  svojim  rukama  obradjuje  zemlju  i  istodobno  je  stalni  vojnik 
u  najčvršćoj  vojničkoj  organizaciji,  koju  je  moguće  zamisliti. 
Osim  seljaka-krajišnika  svi  su  drugi  staleži  isključeni  iz  Vojne 
Krajine.  Članovi  stališa  i  redova,  u  koliko  su  imali  posjeda  u  po¬ 
dručju  priklopljenom  Vojnoj  Krajini,  uklonjeni  su  na  taj  način 
da  im  je  dana  odšteta  u  obliku  posjeda  u  drugim  područjima 
izvan  Vojne  Krajine  kao  primjerice  zagrebačkoj  biskupiji,  rodo¬ 
vima  Peharnik,  Keglević,  Erdody,  Vojkffy,  koji  dobivaju  nove 
posjede  preko  Drave  u  Banatu  i  Vojvodini.  Stvarno  je  iz  Vojne 
Krajine  prvobitno  isključen  i  slobodan  gradjanski  stališ;  gradova 
ima  razmjerno  malo,  a  naseljivanje  i  razvitak  gradova  pod  naj- 


56 


strožim  je  nadzorom  vojnih  vlasti,  koje  ograničuju  i  broj  gra- 
djana  i  njihovo  zvanje;  dopušteni  su  samo  obrti  u  svezi  s  vojnim 
potrebama,  o  nekoj  slobodnoj  pobudi  i  razvitku  gradjanstva 
ne  može  biti  govora. 

Seljak-vojnik  u  Vojnoj  Krajini  u  najčišćem  je  obliku  objekt 
vladanja.  Zemljiište  koje  obradjuje  nije  njegovo  već  carsko,  ne 
može  ga  ni  onoliko  otudjiti,  koliko  smije  kmet  unutar  kmetske 
sučije;  isto  je  sa  šumama  i  pašnjacima  —  smije  se  služiti  s  nji¬ 
hovim  prirodom,  ali  samo  u  obsegu  kako  je  propisala  odluka  kra¬ 
jiške  uprave.  Način  obradjivanja  zemlje  takodjer  odredjuju  do 
u  tančine  propisi  vojne  uprave,  prvenstveno  u  interesu  Vojne 
Krajine,  carske  vlasti.  Seljak  je  prvo  i  prvo  vojnik;  vojničkoj 
zadaći  podvrgnut  je  cijeli  njegov  život,  a  ne  gospodarskim  po¬ 
trebama.  Ako  vojničke  potrebe  zahtijevaju,  obradjivanje  zemlje 
dolazi  u  drugi  red,  moraju  je  obradjivati  žene,  djeca  i  starci.  Kra¬ 
jišnik  uvijek  mora  biti  spreman  krenuti  na  vojničku  službu;  kad 
nije  na  bojištu,  izvjestne  dane  u  mjesecu,  svaku  nedelju  i  blagdan, 
mora  učiti  i  vježbati  vojnički  zanat.  Osim  vojničkoga  podavanja, 
krajišnik  daje  rabotu  i  državi,  vojnoj  vlasti  i  općini.  U  »carsku 
rabotu«  spadala  je  gradnja  vojničkih  zgrada,  pečenje  i  dovoz 
vapna,  sječa  gorivog  drveta  i  doprema  njegova  u  stanove  časnika, 
dužnost  podvoza,  izradba  i  dovoz  drvenih  topova  za  vježbu, 
paljenje  i  dovoz  ugljena,  sabiranje  i  dovoz  žira.  U  opću  pak  je 
rabotu  spadalo:  gradnja  ceste,  mostova,  sadnja  i  uzdržavanje 
drvoreda,  prenošenje  pošte,  gradnja  i  popravak  pograničnih  čar¬ 
daka,  dovoz  vode  za  glavne  straže,  dovoz  drveta  za  krajiške 
vlasti,  gradnja  puteva  za  teglenje  duž  rijeka;  u  općinsku  robotu 
pak  spadalo  je:  izradjivanje  uljišta,  sadjenje  dudova,  uzgoj  du¬ 
dovog  svilca,  općinsko  stražarenje,  sijanje  ječma  i  zobi  za  carske 
pastuharnice,  njegovanje  livada  za  carske  pastuhe,  nadzor  nad 
plotovima  i  živicama,  gradnja  i  održavanje  riječnih  nasipa,  gra¬ 
dnja  i  izdržavanje  mjestnih  stražamica,  čuvanje  pašnjaka,  gra¬ 
dnja  i  održavanje  zdenaca,  gradnja  i  popravak  crkvi,  župnih 
stanova  i  škola. 

Misao  je  vodilja  Vojne  Krajine  učiniti  svakoga  pojedinca 
bezuvjetno  pokornim  đijelkom  cijeloga  stroja.  Krajišnik  nema 
misliti  svojom  glavom  —  za  njega  misli  vojna  uprava.  Krajišnikovi 
osjećaji  ne  smiju  doći  do  izražaja  ni  u  kojem  pogledu  u  kojem 
bi  dirali  interese  krajiškoga  poretka.  Da  ne  presahne  ljudski  re¬ 
zervoar,  vojna  krajiška  vlast  strogo  nadzire  i  promiče  sklapanje 
brakova,  odredjuje  godine  do  kojih  se  djevojke  moraju  udati; 

strogo  su  odredjeni  dapače  i  oblici  udvaranja  i  prosidbe,  visina 
novca  koji  po  drevnom  običaju  momak  stavlja  u  jabuku  dajući 
je  svojoj  odabranici  —  ako  stavi  u  jabuku  vise  od  20  krajcara, 
čeka  ga  globa  i  šibe.  Ni  djevojke  ne  smiju  primiti  od  momka  da¬ 
rova  pa  onda  ne  poći  za  nj;  jedna  naredba  veli:  »daklem  se  opet 
najstrože  zapovida,  da  osobito  divojke  mloge  stvari  uzimati  ne 
smiju,  pa  onda  od  potlim  smitnju  i  kavgu  čine  i  ostavljaju.  Koja 
se  ovako  našla  bude,  hoće  sa  25  kandžija  kaštigovana  biti«.  Na 
svakom  koraku  krajišniku  prijete  stroge  kazne  već  u  mimo 
doba:  trčanje  kroz  šibe,  batinjanje,  kopanje  šančeva,  konfinira- 
nje,  degradiranje,  kasiranje  —  a  u  doba  rata:  strijeljanje.  Kazna 
šibanja  vršila  se  na  taj  način  da  se  sto  ljudi  sa  šibama  postavilo 
u  dva  reda,  izmedju  kojih  je  osudjenik  morao  prolaziti,  već 
prema  visini  kazne,  po  nekoliko  puta;  svaki  graničar  morao  je 
osudjenika  svaki  put  na  prolazu  ošinuti  šibom  po  ledjima;  šibalo 
se  po  golim  ledjima,  osudjenik  nije  smio  trčati,  nego  ići  odmje¬ 
renim  korakom  da  ga  svaki  momak  može  udariti;  za  batinanje 
bile  su  i  posebne  sprave,  kao  uostalom  i  kod  sudova  u  gradjan- 
skoj  Hrvatskoj  sve  do  daleko  u  polovicu  19.  stoljeća  (vidi  si.  br. 
7.);  na  kaznu  šibanja  osudjivalo  se  i  žene,  u  kojem  su  slučaju 
kaznu  izvršivale  obično  ciganke.  No  bilo  je  slučajeva  da  su  nad 
ženama  vršili  kaznu  i  muški;  zabilježeni  su  slučajevi  zloporaba 
pojedinaca  baš  u  tom  pogledu. 

Krajiška  vojna  uprava  odredjuje  i  tip  gradnje  kuća,  oblik 
naselja.  I  tu  je  sve  smišljeno  da  ne  presahne  izvor  ljudskoga 
materijala  i  da  krajišnik  bude  čim  bliži  kontroli  i  podesni j i  za 
vojne  potrebe.  Ti  propisi  o  naseljivanju  uspješe  poglavito  u  Sla¬ 
voniji.  Naselja  tu  su  zasnovana  uz  ceste,  zabranjeno  je  osnivati 
sela  na  slabo  pristupačnim  mjestima,  čak  u  šumama;  odatle  tip 
slavonskih  sela  protegnutih  sva  u  jednu  ulicu;  vlast  Vojne  Kra¬ 
jine  spoznaje  koristi  zadružnoga  života,  učvršćuje  ga  i  veže 
željeznom  stegom:  krajišnik  mora  živjeti  na  okupu  da  bi  se  više 
množio  i  bio  stalno  pod  okom  vlasti;  velika  su  skupna  naselja 
osim  toga  pogodnija  od  raštrkanih  selišta  za  slučajeve  uzbune  i 
mobilizacije.  Ona  crta  individualizma,  kojim  je  hrvatski  seljak 
osnivao  svoje  naselja  kad  se  selišta  dijelila,  odupire  se  krajiškim 
propisima  u  Lici,  pomaže  mu  tamo  i  sam  relijef  tla,  a  i  živa  pre¬ 
daja  prošlosti  i  otpornija  ćud. 

Svakoj  pukovniji  stoji  na  čelu  pukovnik,  on  je  i  vojnički  za¬ 
povjednik  i  vrhovni  upravnik  i  sudac,  neograničen  gospodar  kra¬ 
jiškoga  naroda;  uz  bok  mu  stoji  krajiški  upravni  častnik,  sudske 

poslove  pukovnije  vodi  satnik-auditor,  šumama  pukovnije  upra¬ 
vlja  posebni  šumarski  častnik;  gradjevne  poslove  nadzire  že- 
nijski  častnik,  a  čisto  vojničke  poslove  obavlja  pukovnijski  po¬ 
bočnik.  Općenje  krajiških  vlasti  s  krajišnicima  odvijalo  se  je 
strogo  prema  formulama  istoga  onog  ceremonijala,  koji  je  vladao 
na  dvoru,  a  uprava  razvila  se  po  uzoru  činovničkog  stroja,  koji 
se  izgradio  u  Beču.  Najvećom  pedantnošću  vrše  se  propisi  iz 
dana  u  dan  i  u  »štopu«  sijelu  zapovjednika  pukovnije  i  u  mjestu 
svake  kumpanije.  Svakog  tjedna  održaje  se  parada  izmjene 
straža,  podjeljuje  prijavak  gdje  zapovjednik  kumpanije  saslu¬ 
šava  želje  krajišnika,  izriče  kazne,  izdaje  naloge  —  kod  svakog 
prijavka  čitaju  se  strogi  ratni  članci  službovnika,  da  se  svakom 
i  posljednjem  krajišniku  usadi  u  glavu  bezuvjetna  poslušnost. 
Ogroman  je  utrošak  papira  u  Vojnoj  Krajini,  birokratske  metode 
zahtijevaju  vječno  piskaranje;  svaka  kumpanijska  kancelarija 
mora  voditi  46  zapisnika;  izvadci  iz  zapisnika  o  dogadjajima. 
pogotovo  o  stanju  na  Kordunu,  mora  se  trideset  i  sedam  puta 
podastirati  pukovnijskom  zapovjedničtvu  u  obliku  izvještaja; 
izvanredni  dogadjaji  moraju  se  smjesta,  najhitnije  dojaviti  pu¬ 
kovnijskom  zapovjedničtvu.  Sasvim  jedan  nov  način  života 
prodro  je  u  staru  hrvatsku  zemlju. 

Čim  je  Hildburghausenova  organizacija  Vojne  Krajine  stu¬ 
pila  na  snagu,  Vojna  uprava  počinje  uvoditi  poseban  školski  su¬ 
stav.  Osniva  pučke  škole  i  posebne  pukovnijske  škole,  kojima  je 
zadatak  stvoriti  pouzdan  dočasnički  podmladak  iz  domaćega 
življa.  Na  početku  vojna  vlast,  kao  svagdje  drugdje,  prepušta 
školstvo  svećenstvu,  podupire  njegov  školski  rad.  No  svećenstvu 
stran  je  duh  sustava,  svećenici  većinom  su  domaći  sinovi  i  ubrzo 
školstvo  prelazi  sasvim  u  vojničke  ruke.  Nastavni  jezik  sad  je 
njemački,  a  glavno  sredstvo  pedagogije  šiba.  »Hoćete  li  postati 
sretnim  —  ponavljali  su  učenicima  učitelji,  većinom  isluženi  pod- 
častnici,  propisanu  temeljnu  nastavnu  misao,  —  morate  marljivo 
učiti  njemački.  Ako  ne  razumijete  zapovjedi,  čeka  vas  25  batina, 
uvijek  ćete  ostati  prosti  graničari,  ne  ćete  moći  napredovati,  ni¬ 
kako  postati  častnici«.  Upravo  na  području  školstva  osjetio  se 
urodjeni  otpor  pučanstva  protiv  toga  sustava;  pojedinci  su  na¬ 
učili  njemački,  ali  i  ti  su  uvijek  sačuvali  poseban  »grencerski«  iz¬ 
govor,  no  jezik  dnevnoga  života  uvijek  je  ostao  hrvatski,  premda 
je  graničarski  sustav  živio  blizu  podrug  stoljeća. 

Vojna  Krajina,  taj  prvi  pokušaj  dosljednoga  praktičnog  eta¬ 
tizma  u  novovjekoj  Europi,  zamašno  je  djelovala  na  razvitak  ži- 


59 


vota  Hrvata  u  svakom  pogledu.  Dio  hrvatske  zemlje^  prirodno 
najbogatiji,  prometno  najvažniji  odijeljen  je  od  središta  narod¬ 
noga  iživljavanja  neprolaznim  bedemom,  dolazi  u  vlast,  koja 
upravlja  njime  lih  prema  svojim  probitcima.  Krajiška  vlast  na 
hrvatsku  zemlju  znatno  naseljuje  strani  etnički  elemenat,  a  cijeli 
sustav  ima  zadatak  sav  živalj  Vojne  Krajine  narodno  pre¬ 
obličiti,  ugasiti  mu  predaje,  nametnuti  nov  jezik,  ucijepiti  mu 
svoj  način  mišljenja,  izbrisati  ime,  s  vremenom  se  krajišnici  po¬ 
činju  ćutjeti  kao  carski  ljudi,  nazivi  »krajišnik«,  »graničar«,  isti¬ 
skuju  ime  narodnosti.  Krajišnik  postaje  nadničar  na  svojoj  ze¬ 
mlji,  koja  prestaje  biti  njegova.  Vojna  Krajina  u  prvom  odsjeku 
svoga  života  umrtvljuje  gospodarski  razvitak  Banske  Hrvatske 
podsijecajući  joj  prirodne  pravce  širenja.  Za  društvovnu  evolu¬ 
ciju  Banske  Hrvatske  Vojna  Krajina  takodjer  je  smetnja,  sva 
društvovna  komešanja  u  Hrvatskoj  18.  stoljeća  redovno  izviru 
iz  zapovjedničtava  Vojne  Krajine,  koja  se  upliću  u  unutrašnje 
političke  prilike  Banske  Hrvatske,  podstičući,  kadkad  i  izravno 
izazivljući  sporove  izmedju  zemljovlastnika  i  zemljoradnika. 
Banska  Hrvatska  stvarno  je  pod  nadzorom  krajiških  generala. 

Uvadjanje  krajiškoga  sustava  teklo  je  s  velikim  krvavim 
žrtvama.  Otpor  je  stalan,  čas  jači,  čas  slabiji,  ovisi  o  političkim 
i  gospodarskim  prilikama;  službu  na  kordunu  krajišnici  vrše 
zdušno,  prirodna  im  je,  u  krvi  i  u  interesu,  njome  čuvaju  svoje 
domove  i  svoja  imanja.  No  polazak  u  rat  izvan  hrvatske  zemlje 
uvijek  rad  ja  bune:  i  sam  krut  krajiški  zapt  imao  je  granice  moći. 
Bune  se  tako  hrvatski  vojnici  u  španjolskom  nasljednom  ratu 
1742.,  jednostavno  napuštaju  bojište  u  Italiji  i  okreću  kući;  1744. 
odlazeći  u  rat  u  Bavarsku  na  putu  već  u  Štajerskoj  dolazi  do  bune 
radi  toga  jer  su  hrvatski  vojnici  opazili  da  su  slabije  plaćeni  nego 
habsburške  redovite  čete.  Buni  se  Krajiški  svijet  i  na  domu,  jer 
krajiška  vlast  odvodi  u  rat  previše  ljudi  —  cijela  naselja  opustiše; 
pučanstvo  Krajine,  koje  je  brojilo  blizu  milijun  duša,  u  punoj 
snazi  krajiškog  sustava,  moralo  je  davati  do  60.000  ratnika;  dok 
je  u  drugim  dijelovima  habsburškoga  carstva  na  64  muških  do¬ 
lazio  jedan  vojnik,  u  Krajini  je  na  6 — 7  muških  dolazio  po  jedan 
vojni  obvezanik.  Naročito  bunile  bi  se  krajiške  čete  kad  su  u 
tudjem  svijetu  saznale  da  doma  ima  poteškoća  bilo  radi  slabe 
ljetine,  ili  napadaja  iz  Bosne.  Bune  se  radjale  u  svim  dijelovima 
Krajine.  Najveća  buna  bila  je  1746.  zahvativši  ogulinsku  pukov¬ 
niju,  Senj,  okolicu  Brinja  i  jedan  dio  Like.  Uzrok  buni  bile  su 
Hildburghausenove  reforme,  poglavito  zapovijed  da  krajišnici 

moraju  skinuti  svoje  narodno  odijelo  i  navući  carsku  odoru 
skrojenu  po  kalupu  ugarske  regulaške  vojske.  U  Jezeranah  sasta- 
doše  se  vodje  pobune,  pozvavši  svu  Krajinu  pod  oružje;  Brinjani 
prvi  protjeraju  strane  častnike,  dočastnicima  polamaju  batine, 
koje  su  nosili  po  novom  propisu  u  znak  da  imaju  pravo  batinati, 
razbiju  kola,  koja  su  imala  dovesti  novu  odoru,  protjeraju  redo¬ 
vitu  vojsku  iz  Brinja.  Skupila  se  ustaška  vojska  u  snazi  od  dvije 
hiljade  boraca,  prozvavši  se  »božjom  vojskom«,  zazivajući  pomoć 
nebesa  da  im  zaštite  »stare  pravice«.  »Stare  pravice«  vjekovno 
žive  u  svijesti  naroda  i  ovkraj  i  onkraj  Save  i  Kupe!  Pokret  nije 
uspio,  čini  se  nije  bio  dobro  organiziran,  jer  je  ustaškoj  vojsci 
ponestalo  hrane  —  kad  se  redovita  vojska  digla  protiv  ustaša, 
razišli  su  se  ovi  već  svojim  kućama.  Nezadovoljni  krajišnici  odlu- 
čiše  odaslati  u  Beč  pred  carsko  prijestolje  izaslanstvo  od  sedam 
ljudi,  u  kojem  se  stavio  na  čelo  major-auditor,  Senjanin,  prijatelj 
puka  i  pjesnik  Mateša  Antun  Kuhačević. 

Izaslanstvo  nije  dospjelo  pred  carsko  lice;  Hildburghausen 
dade  Kuhače vića  uhititi,  staviti  pred  ratni  sud,  koji  ga  osudi  na 
doživotnu  tamnicu  u  špilberškim  kazematama;  tek  nakon  dva¬ 
deset  i  šest  godina  Kuhačević  je  dočekao  pomilovanje  i  malo 
zatim  umro  kao  75-godišnji  starac.  Premda  se  krajišnici  smirili, 
vodje  ustanka  budu  nesmiljeno  kažnjeni:  desetorici  odrubiše 
glavu,  trojicu  smrviše  na  kolo  a  glave  im  istakoše  na  kolce, 
sedam  častnika  i  podčastnika  bude  osudjeno  na  doživotnu  ta¬ 
mnicu,  petoricu  poslaše  na  prisilan  rad  u  tvrd  jave.  No  buntov- 
nost  krajišnika  nije  zato  ipak  nestala,  ni  primjeri  okrutnosti  ni- 
jesu  je  mogli  slomiti.  Već  za  par  godina,  1751.,  buknu  opet  nova 
buna  u  Banskoj  Krajini,  gdje  se  pobuniše  ne  podnoseći  nove  re¬ 
forme  Vlasi-krajišnici  pod  vodstvom  jednoga  svoga  svrgnutoga 
kneza  i  popa  Filipa  Trbuhovića. 

Otpor  je  latentan  ali  kroz  desetljeća  postepeno  uspijeva  Kra¬ 
jiškoj  Upravi  ipak  promijeniti  navike  krajiškoga  naroda,  kao  što 
mijenja  i  sam  krajobraz.  Nestaje  starih  gradova,  koji  su  dobrim 
dijelom  osvojeni  neoštećeni,  nestaje  starih  samostana  i  crkvi  — 
gradovi  i  samostani  opustiše,  stao  ih  trti  zub  vremena,  a  velik 
dio  njih  razara  Krajiška  Uprava  da  dobije  gradjevni  materijal 
za  častničke  stanove,  skladišta  i  tamnice,  za  taracanje  cesta. 
Drugi,  treći  naraštaj  krajišnika  nakon  Hildburghausenove  reforme 
već  se  pomalo  stišao,  stare  sloboštine,  koje  nije  sam  doživio, 
živu  još  kao  priča,  i  krajiški  svijet  se  postepeno  prilagodjuje 
novom  poretku.  Za  stotinu  godina  saživjet  će  se  s  njime,  a  kad 

dodje  čas  rastanka  s  Vojnom  Krajinom,  dijelovi  se  bivše  Kra¬ 
jine  odupiru  pripasti  pod  gradjansku  vlast.  Kao  svaki  sustav, 
tako  je  i  sustav  Vojne  Krajine,  pokraj  svojih  negativnihi  strana 
imao  i  pozitivnih.  Prije  od  Banske  Hrvatske  upoznaje  Vojna 
Krajina  stečevine  civilizacije  svoga  vremena,  pogotovo  na  go¬ 
spodarskom  području.  Upoznaje  nove  kulture:  krumpir,  svilu, 
nove  pasmine  stoke,  nove  metode  gospodarenja  uči  se  su¬ 
stavnom  radu.  Krajina  prva  upoznaje  suvremenu  zdrav¬ 
stvenu  službu,  kordun  nije  samo  strategijska  crta  obrane,  nego  i 
brana  protiv  azijatskih  zaraza  i  pomagalo  trgovini.  Krajiška 
vlast  gradi  prvu  modernu  cestovnu  mrežu  u  Hrvatskoj  zemlji, 
prirodno  ne  u  interesu  njezinom  već  prema  strategijskim  potre¬ 
bama  carstva. 

Pa  ipak  taj  prvi  pokus  modernoga  etatizma  nije  uspio  do 
kraja,  premda  je  vlast  imala  na  raspolaganje  i  neograničenu  silu 
i  tako  reči  jednu  »tabulu  rasu«  barem  u  nekim  dijelovima  zemlje, 
bivšim  bojištima  gdje  su  bili  izbrisani  svi  tragovi  civilizacije  i 
premda  je  živio  taj  krajiški  sustav  etatizma  punih  podrug  sto¬ 
ljeća.  Ljudska  narav  sa  svojima  imanentnim  duhovnim  snagama 
oduprijela  se  je  uniformnosti,  za  kojom  je  sustav  težio.  Jači  su 
bili  bilježi  narodne  individualnosti.  Većina  i  onih  sinova  Vojne 
Krajine  koji  su  uspjeli  dovinuti  se  najviših  mjesta  u  carskoj  voj¬ 
noj  hijerarhiji  nijesu  zaboravili  svoje  narodne  pripadnosti  a 
pogotovo  krajiški  narod,  naučio  je  egzercir,  postao  istina  drugo- 
jačiji  u  nekim  navikama  i  shvaćanjima  od  svoje  braće  pod  ban¬ 
skom  vlašću,  ali  u  svima  osudnim  trenutcima  uvijek  bi  kroz  sav 
tudjinski  nanos  izbio  narodni  duh  i  narodno  osjećanje.  Pola  vi¬ 
jeka  poslije  ukinuća  Vojne  Krajine  nestaje  u  ljudima  svakog 
njezinog  traga.  i 

Sličan  udes,  ali  u  mnogom  ipak  drugojačiji  snašao  je  na  po¬ 
četku  18.  stoljeća  i  narod  Dalmatinske  Hrvatske.  Venecija  u  ra¬ 
tovima  s  Osmanlijskim  Carstvom  u  tri  etape  osvaja  zaledje  dal¬ 
matinskih  gradova.  Poslije  »kandijskoga  rata«  1669.  Venecija  do¬ 
biva  obalu  od  Novigrada  do  Omiša,  od  Zrmanje  do  Cetine,  ma- 
karsko  primorje,  koje  se  zajedno  s  Poljičkom  Knežijom  tokom 
rata  odmetnulo  od  osmanlijske  vlasti,  doduše  mirovnim  ugovo¬ 
rom  nije  pripalo  Veneciji,  ali  ni  Turska  nije  tu  vršila  svoja  vrhov¬ 
nička  prava.  U  ratu  od  1683.  do  1699.,  za  Dalmatinsku  Hrvatsku 
bijaše  to  oslobodilački  rat,  —  kao  u  Slavoniji  i  Lici  »hajduci« 
pod  vodstvom  Stojana  Jankovića  izgone  tursku  vlast  i  karlova¬ 
čkim  mirom  1699.  Venecija  dobiva  novu  granicu,  zvanu  »Linea. 

Grimani«,  po  providuru  Grimaniu,  koji  je  provodio  razgraničenja 
s  turskim  povjerenikom:  granicu  su  odredili  da  su  ravnom  crtom 
spojili  Medvjedju  Glavicu,  Knin,  Vrliku,  Sinj,  Zadvarje,  Vrgorac 
s  Galebom  na  Neretvi  ali  tako,  da  je  oko  svakoga  mjesta  učinjen 
polukrug  od  sata  hoda;  osim  toga  proširen  je  i  venecijanski  po¬ 
sjed  u  Boci  Kotorskoj.  Taj  dobitak  u  prostoru  od  5.000  četvornih 
kilometara  nazvan  je  »acquisto  nuovo«  za  razliku  od  »acquisto 
vecchio«  koji  je  stečen  poslije  kandijskoga  rata.  U  slijedećem 
ratu,  požarevačkim  mirom  1718.,  Venecija  ponovno  proširuje  gra¬ 
nicu  na  istok;  nova  granica,  »Linea  Mocenigo«  teče  od  hrvatsko- 
bosansko-dalmatinske  tromedje  na  Strmicu  i  Plavno  pa  jugo¬ 
istočnim  smjerom  na  Imotski,  Vrgorac  i  Metković;  kod  Imotsko¬ 
ga  i  Vrgorca  medja  je  odredjena  polukrugom  dosega  topovskoga 
hitca:  pruga  od  Gabele  zajedno  s  Gabelom,  koja  je  po  »Linea 
Grimani«  pripala  Dalmaciji,  vraćena  je  sad  Turskoj,  dok  je  Me¬ 
tković  ostao  Dalmaciji;  u  Boci  Kotorskoj  dobiva  Venecija  Kri- 
vošije  i  ispod  Kotora  Župu;  u  svemu  se  njezin  posjed  uvećao  za 
daljnih  1.720  četvornih  kilometara. 

Venecija  je  oduvijek,  a  osobito  nakon  uspješnih  ratova  pro¬ 
tiv  Osmanlijskoga  Carstva,  imala  za  Dalmaciju  tek  pasivan  in¬ 
teres,  za  nju  kao  izrazito  pomorsku  i  trgovinsku  vlast,  Dalmacija 
bijaše,  kako  reče  Pisani,  samo  negativno  važna.  »Venecija  je  lju¬ 
bomorno  držala  Dalmaciju,  ali  samo  zato  da  netko  drugi  u  njoj 
ne  zasjedne;  da  su  Turci  ili  Austrija  izbili  na  Jadran  u  Zadru  ili 
Splitu,  bilo  bi  svršeno  s  trgovinskim  monopolom,  na  koji  je 
Venecija  smatrala  da  ima  pravo  u  moru  pogotovo  potpuno  mle- 
taškom;  Veneciji  je  previše  bilo  vej  i  Trsat  i  Dubrovnika«.  Taj 
trgovinsko-prometni  momenat  odredjuje  i  cjelokupnu  unutraš¬ 
nju  politiku  mletačke  vlasti  u  Dalmaciji,  pogotovo  u  novo  steče¬ 
nima  njezinim  dijelovima. 

Krševiti,  slabo  plodni  krajevi  zaledja  imaju  za  Veneciju  lih 
vojničko  značenje,  imaju  biti  obrana  od  eventualne  nove  turske 
ofenzive.  Venecija  ih  stoga  uredjuje  po  uzoru  habsburške  Vojne 
Krajine.  Samo  venecijanska  politika  nema  tu  ni  iskustva,  ni  snage, 
kojom  raspolažu  habsburški  reformatori,  a  djeluje  i  predaja  ve¬ 
necijanske  politike,  koja  je,  kako  je  rečeno,  imala  za  Dalmaciju 
samo  negativni  interes.  Uz  to  je  već  i  cijeli  venecijanski  državni 
sustav  dotrajao  i  u  vrijednosti  ljudi  i  u  metodama.  Po  habsbur¬ 
škom  uzoru  sva  je  zemlja  novih  krajeva  proglašena  državnim 
vlastničtvom;  begovi-zemljovlastnici  su  odbjegli,  a  zemljoradnik- 
kmet  potpao  pod  izravnu  ovisnost  države.  Novi  krajevi  dijele  se 

na  okružja,  samo  predstavnik  vlasti  nije  conte  kao  u  gradovima 
i  na  otocima,  već  providur,  a  sjedišta  providura  su  Obrovac,  Knin. 
Sinj,  Klis  i  Imotski,  dok  vrgoračko  i  neretljansko  okružje  za  zasluge 
stečene  u  oslobodilačkom  ratu  stiču  pravo  birati  sebi  vojnog  uprav¬ 
nika  iz  domaćih  rodova  Nonkovića  i  Deskovića;  Poljička  Krajina 
dalje  živi  po  svom  vjekovnom  statutu.  Seljak  dobiva  zemlju  na 
uživanje,  on  je  kolon,  ali  državni.  Za  uzvrat  za  pravo  uživanje 
zemlje  daje  državi  podavanja;  u  mirno  doba  ta  podavanja  nijesu 
teška:  izvjestan  broj  zemljoradnika  služi  kao  pandur  u  teritori¬ 
jalnoj  miliciji,  koja  nadzire  granicu,  brine  se  za  unutrašnju  sigur¬ 
nost,  prati  trgovinske  karavane  koje  dolaze  iz  Bosne  i  Hercegovine 
i  koje  valja  pratiti  do  karantenskih  lazareta  u  Šibeniku  ili  Splitu. 
Osim  toga  služi  u  mletačkim  dalmatinskim  pukovnijama,  prozva¬ 
nima  »slovinskima«  (Schiavoni),  ali  ta  je  služba  dobrovoljna; 
mladost  dalmatinske  Zagore  rado  služi  u  tim  pukovima,  siromašna 
zemlja  tako  se  oslobadja  od  suviška  svoga  pučanstva.  No  kad  su 
kasnije  Austrija  i  Francuzi  pokušali  uvesti  obvezatnu  vojnu 
službu,  izrodile  se  bune.  Razumije  se,  za  slučaj  rata  s  Turcima, 
Venecija  je  u  tim  krajevima  mogla  računati  uvijek  na  obranbenu 
snagu  već  zato,  jer  su  ljudi  jednostavno  branili  svoje  domove.  Uz 
podavanja  u  pandurskoj  službi  zemljoradnik  je  davao  državi- 
zemljovlastniku  još  i  uobičajenu  desetinu. 

Usud  seljaka-zemljoradnika  u  tim  krajevima  Dalmatinske 
Hrvatske  nesumnjivo  bijaše  mnogo  povoljniji  od  života  njihove 
braće  i  u  Banskoj  Hrvatskoj  i  u  Vojnoj  Krajini.  Kao  što  nije  ni 
u  gradovima  ni  na  otocima  Venecija  bez  prijeke  potrebe  dirala 
u  mjestne  običaje,  stare  statute,  domaće  pravo,  još  manje  se 
upliće  u  život  seljaka-zemljoradnika  u  unutrašnjosti.  Naselja  živu 
po  svojemu,  poznaju  samo  vlast  domaćega  seoskoga  starješine, 
koji  ima  naslov  »harambaša«,  taj  je  i  upravnik  i  vojnički  zapo¬ 
vjednik  svojega  malog  područja.  Daleko  je  glavni  providur  dal¬ 
matinski  u  Zadru  i  kad  selj  ani-zemljoradnici  slučajno  dolaze  pred 
njegovo  lice,  klecaju  pred  njim  na  koljena.  Čudesan  mora  se  uka¬ 
zivati  oku  priprostih  seljaka  taj  zadarski  providur,  okružen  svima 
atributima  suverene  apsolutne  vlasti,  slikovitom  stražom,  sjajem 
dvora,  sam  u  svečanim  zgodama  odjeven  skrletnom  odjećom  na 
vlas,  istu  kakvu  je  nosio  i  »privedri  dužde«  u  Mletcima.  U  toj 
nebrizi  mletačke  uprave  za  život  ljudi  unutrašnje  Dalmatinske 
Hrvatske  po  sudu  nekih  povjestnika  bilo  je  i  mnogo  političkoga 
računa.  Mletačka  politika  —  vele  oni  —  svjedostno  je  držala  na¬ 
rod  daleko  od  novih  tečevina  civilizacije,  umjetno  uzgajala  nje- 

govu  primitivnost,  koju  sam  Pisani  često  nazivlje  poludivljačtvom 
e  bi  tako  sačuvala  njegova  ratnička  svojstva,  održala  ga  posluš¬ 
nim  i  kako  ne  bi  procvatom  zemlje  stvorila  meku  za  ofenzivne 
pothvate  iz  Bosne.  Taj  sud  ne  će  biti  sasvim  točan.  Venecija  se 
već  po  predajama  svoje  politike  nije  mnogo  zanimala  za  unu¬ 
trašnji  život  svojih  podanika;  ali  upravo  u  Dalmatinskoj  Hrvat¬ 
skoj  polovicom  18.  stoljeća  tadašnji  generalni  providur  Francesko 
Grimani  osobno  kuša  provesti  cijeli  niz  reformi  sasvim  u  suvre¬ 
menom  duhu,  urediti  agrarno  pitanje,  uvesti  prisilno  cijeli  niz 
novih  načina  gospodarenja.  Grimanijeve  reforme  nijesu  uspjele 
—  nasukale  su  i  na  mekušnoj  bezvoljnoj  upravi  a  još  više  na 
otporu  samih  zemljoradnika,  koji  i  tu,  kao  i  Banskoj  Hrvatskoj 
i  u  Vojnoj  Krajini  odbijaju  s  nepovjerenjem  sve  što  im  nosi 
strana  vlast,  pa  makar  bilo  i  njima  na  korist. 

Je  li  mletačka  uprava  bila  pogubna  za  Dalmatinsku  Hrvatsku 
ili  ne,  s  tim  pitanjem  bavili  su  se  i  suvremenici  i  pozniji  povje- 
stnici.  Danas  se  to  pitanje  proširuje,  pitanje  je  da  li  je  mletačka 
uprava  bila  pogubna  ili  ne  za  razvitak  hrvatske  narodne  cjeline? 
Već  je  prvi  kritični  povjesnik  Hrvatske  Dalmacije  prije  pola 
stoljeća,  Francuz  abbe  Paul  Pisani,  rasčinjajući  suprotne  sudove 
starijih  povjestnika  Garagnina,  Kreglianovicha,  Dandola  došao 
do  zaključka,  da  je  mletačka  uprava  u  Dalmatinskoj  Hrvatskoj 
bila  u  stvari  mudra:  poštivala  je  u  načelu  domaća  politička  prava, 
ne  kušajući  ih  mijenjati,  gradovi  i  općine  uživaju  tako  reći  apso¬ 
lutnu  nezavisnost,  u  koliko  ona  nije  na  uštrb  trgovinskim  intere¬ 
sima  Venecije;  prema  seljaku- zemljoradniku  zauzima  ulogu  dobro¬ 
namjernog  skrbnika.  Sama  uprava  nije  ni  brojna  ni  skupa,  nega¬ 
tivna  je  njezina  strana  korupcija  —  ali  u  glavnom  misao  je  vodilja 
venecijanske  politike  u  Dalmatinskoj  Hrvatskoj  izbjegavati  čim 
više  sporove  s  domaćim  pučanstvom.  S  gledišta  interesa  razvitka 
hrvatske  cjeline  mletačka  uprava  bila  je  plodonosna  upravo  na 
onim  područjima,  gdje  joj  povjestnici  stavljaju  zamjerke.  Ne 
namećući  nove  reforme,  ne  brineći  se  za  intimni  život  podanika 
narod  je  doduše  ostao  primitivan,  ako  se  mjeri  njegov  razvitak 
mjerilom  suvremenoga  gospodarskog  napretka,  ali  sačuvao  je 
svoju  svu  samobitnost,  svoj  jezik,  svoje  običaje,  svoja  naziranja 
—  duhovno  njegovo  iživljavanje  ostalo  je  nedirnuto.  Škole  tako 
reći  ne  postoje,  duhovno  se  bave  s  narodom  samo  franjevci,  od 
reda  sinovi  naroda.  Pojedinci  medju  njima,  gledajući  život  naroda 
s  višega  stajališta  kao  fratar  Filip  Grabovac  bune  se  nad  njego¬ 
vom  hudom  kobi  koja  ga  učini  slugom  tudjih  gspodara  —  no  sam 

narod  ne  ćuti  jaram  toga  usuda.  U  času  sloma  Mletačke  Repu¬ 
blike,  dalmatinske  čete  posljednja  su  njezina  pouzdana  vojska, 
a  puk  se  kasnije  spominje  mletačke  vladavine  kao  zlatnoga  doba. 
jer  mu  je  ona  još  ponajmanje  namitala  svoju  volju,  makar  i  u 
njegovom  interesu,  kao  pozniji  gospodari.  Kasnije  su  i  om  osjetih 
pogrješnost  primjene  mnogih  svojih  i  dobronamjernih  nastojanja 
—  i  tu  se  pokazalo  da  dobronamjerne  reforme^  redovno  vode  u 
pakao.  Svakako  taj  je  narod  sačuvao  pod  mletačkom  vladavinom 
svoj  individualni  život,  svoje  pravo,  svoj  uredjaj,  s  kojim  se  sa¬ 
živio  i  promjenu  kojega  je  ćutio  kao  gubitak  i  povredu.  Sam 
maršal  Marmont  pišući  svoje  memoare  govoreći  na  pr.  o  staro¬ 
drevnom  životu  Poljica  priznaje:  »Nesumnjivo  je,  slika  te  male 
zemlje  govori  u  korist  sustava  njezine  uprave,  nema  nešto  ure- 
djenijeg  od  njegovih  kultura  i  ništa  ljepšega  od  njihovih  sela«. 

Nepismen  je  narod  unutrašnjosti  Dalmatinske  Hrvatske,  ali 
zato  ipak  bujan,  dubok  njegov  je  duhovni  život.  Kakav  to  bijaše 
život  u  prvoj  polovici  18.  stoljeća  kad  se  organizira  i  učvršćuje 
Mletačka  Krajina,  može  se  naslutiti  upravo  iz  Kačićevog  »Razgo¬ 
vora  ugodnog  naroda  slovinskog«.  Kačic  se  nadahnjuje  narodnom 
pjesmom,  skuplja  je,  jamačno  onaj  dio  njegove  pjesmarice  koji 
opisuje  junake  i  borbe  kandijskoga  i  morejskoga  rata,  dakle  ne¬ 
posrednu  prošlost,  niti  nije  njegov  umotvor,  već  vjerojatno  tek 
pribilježene  pjesme  samoga  naroda  —  on  će  ih  samo  umetnuti 
u  svoju  povjestnicu  svih  narodnih  ogranaka.  Te  ili  slične  pjesme 
svjedoče,  kako  je  u  tom  narodu  vjekovima  izgradjen  duhovni 
život  na  strogim  načelima  etike,  kako  su  mu  izgradjeni  pojmovi 
časti  —  uvijek  i  svagdje  biljeg  najvišega  stepena  kulture  —  kako 
su  mu  istančani  osjećaji  pravde,  kako  mu  je  živa  svijest  o  potrebi 
skupnosti,  taj  temelj  svakog  društvovnog  razvitka.  Narod  za- 
led  ja  Dalmatinske  Hrvatske  tako  donosi  do  novih  vremena 
preokreta  najčišće  vjekovne  vrjednote  hrvatstva. 

PRODOR  NOVIH  GOSPODARSKIH  SILA 


Francuska,  kolijevka  i  uzgajalište  novovjeke  civilizacije,  prva 
je  država  na  europskom  kontinentu  gdje  je  već  u  17.  stoljeću 
uspješno  potpuno  dovršen  proces  borbi  izmedju  kraljevske  vlasti 
i  vlasti  feudalne  gospode.  Kad  Ljudevit  XIV.  izjavljuje:  »Država, 
to  sam  ja!«  svršeno  je  djelo,  koje  su  začeli  kardinali  državnici 
Richelieu  i  Mazarin.  Kopnena  Europa  dobila  je  nov  tip  države, 
apsolutističku  monarhiju,  koja  se  razilikuje  od  despocije  time, 
što  je  posljedica  stečevine  novog  racionalizma,  a  ne  hirovite 
volje  pojedinaca.  Snaga  razuma,  probudjena,  zavrela,  oslobodjena 
u  razdoblju  renesanse  postaje  temeljem  i  službenicom  nove  apso¬ 
lutne  kraljevske  države. 

U  kraljevskim  kabinetima  odlučuju  sad  suvereno  o  sudbini 
naroda  veći  ili  manji  skupovi  državnika,  izabranih  voljom  vlada¬ 
revom.  Ta  apsolutna  kraljevska  vlast  može  se  trajno  održavati 
lih  novim  sredstvima  što  ih  je  izrodila  tehnika,  čedo  matematike. 
Organi  su  apsolutne  kraljevske  vlasti  činovničtvo,  redarstvo  i 
stalna  vojska.  Nove  metode  cestogradnje,  koje  u  Francuskoj 
stvaraju  chaussee-e,  gradjene  ceste,  omogućuju  činovničtvu  i  re¬ 
darstvu  sapeti  i  držati  u  stezi  i  ljudstvo  u  najudaljenijim  djelo- 
vima  države,  gdje  su  još  nazad  par  desetljeća,  uslijed  pomanjka¬ 
nja  prometnih  veza,  neograničeno  od  vladarske  vlasti  mogli  slo¬ 
bodno  gospodariti  feudalni  mogućnici  kao  njezini  ravni,  opasni 
takmaci.  Po  novima  prometnim  sredstvima  kraljevska  stalna  voj¬ 
ska  postaje  brzom,  neslućeno  djelotvornom,  svugdašnjom  kao  i 
redarstvo  i  činovničtvo. 

Samo  sav  taj  novi  državni  stroj  skupa  je  stvar.  Ni  najbo¬ 
gatiji  kralj  ne  može  ga  izdržati  sam,  potrebna  su  zato  sredstva 
cijele  države,  državu  valja  stoga  tako  urediti,  da  uzmogne 
davati  čim  veće  prihode.  Kao  što  su  francuski  vojni  tehničari  i 
organizatori  Vauban  i  Louvois  udarili  temelj  organizaciji  oružane 
snage  moderne  države,  tako  je  ministar  Ljudevita  XIV.  Colbert 
—  opet  služeći  se  stečevinama  nove  tehnike  —  osnovao  novu  go¬ 
spodarsku  organizaciju  države,  do  njegovog  vremena  nepoznat 

pojam.  Ta  Colbertova  formula  organizacije  države  sve  do  naših 
dneva  nije  izgubila  svoju  životnu  snagu. 

Polazna  je  točka  Colbertove  reforme  nastojati  svim  sred¬ 
stvima  do  vrhunca  povećati  poreznu  snagu  države  razvijajući 
i  promičući  sve  ogranke  proizvodnje:  poljodjelstvo,  obrt, 
veleobrt,  promet  i  trgovinu.  Za  postići  taj  zadatak  Colbert  osniva 
u  Francuskoj  u  prvom  redu  gospodarske  i  graditeljske  škole, 
gradi  ceste  i  kanale,  pomaže  stvarati  tvornice,  upravlja  veleobrt 
tako  da  je  djelo  Colbertovo  temelj  sveukupnoga  veleobrtničkoga 
razvitka  Francuske  do  današnjice:  on  je  utemeljio  prve  tvornice 
svile,  čipaka,  galanterijske  robe,  pokućtva,  odjeće,  parfimerije. 
Kako  bi  proizvodnja  Francuske  dobila  prvo  unutrašnji  polet  i 
mogućnost  razvitka  Colbert  ukida  sve  nutarnje  carinske  pre¬ 
grade  koje  je  stvorio  stari  feudalni  sustav,  promiče  porast  pučan¬ 
stva  posebnim  nagradama  za  obitelj  s  velikim  brojem  djece  i 
porezom  na  neženje,  pogoduje  useljivanju  strane  radne  snage, 
braneći  uz  to  iseljivanje  domaćega  življa.  Colbert  uredjuje  sud¬ 
stvo  e  bi  stvorio  pravnu  sigurnost,  neophodno  potrebnu  trgovanju 
i  gospodarskom  razvitku.  Samu  pak  trgovinu  Colbert  stavlja  pod 
vodstvo  države,  jer  glavni  je  zadatak  cjelokupnoga  njegovog 
sustava  dati  zemlji  aktivnu  trgovinsku  bilancu  kako  bi  država 
došla  do  čim  većih  količina  zlata,  toga  tadašnjega  temelja  i  mjerila 
bogatstva.  Za  to  Colbert  odredjuje  visoke  izvozne  carine  za  sve 
surovine,  koje  moraju  ostati  u  zemlji  za  domaću  veleobrtničku 
proizvodnju,  odredjuje  visoke  uvozne  carine  za  tudje  proizvode, 
dok  izvoz  gotove  robe  iz  Francuske  pogoduje  svima  mogućim 
sredstvima  počamši  od  izvoznih  premija,  zajmova  veleobrtu,  oslo- 
badjanja  veleobrta  od  poreza  pa  do  podjeljivanja  plemstva  podu¬ 
zetnim  priradnicima.  Taj  sustav  merkantilizma  nailazio  je  u 
različita  vremena  na  kritike  ekonomista,  velika  politička  hrvanja 
izmedju  Francuske  i  Engleske  bit  će  u  stvari  borba  dvaju  ekonom¬ 
skih  načela,  merkantilizma  i  slobodne  trgovine,  no  u  17.  stoljeću 
a  pogotovo  u  prvoj  polovici  18.  stoljeća  francuski  merkantilizam 
zatravljuje  svijet.  Organizacija  francuske  države  postaje  uzorom 
za  vladare  kontinentalne  Europe  onoga  vremena,  a  Habsburgi 
prihvaćaju  potpuno  francusku  političko-gospodarsku  školu.  Već 
u  prvim  desetljećima  18.  stoljeća  i  Hrvatska  po¬ 
staje  objektom  colbertističkih  pokušaja,  upra¬ 
vo  u  doba  posljednjega  odsjeka  i  nakon  oslo¬ 
bodilačkih  ratova  protiv  Osmanlijskoga  Car- 

stva,  kad  je  hrvatski  svijet  do  kraja  iscrpljen 
i  politički  i  gospodarski. 

Pomalo  nužda  a  pomalo  i  smišljen  plan  nameću  habsburškoj 
vlasti  prve  političko-gospodarske  intervencije  u  hrvatskom  po¬ 
dručju.  Već  je  car  Maksimilijan  I.  u  16.  stoljeću  snovao  u  Austriji 
feudalni  sustav  zamjeniti  činovničkim  sustavom,  e  bi  ojačao  vla¬ 
darsku  moć  i  stvorio  jedinstvenu,  centralističku  državu.  Borba 
Habsburga  s  ugarskim  i  hrvatskim  feudalcima  ima  isti  sadržaj; 
stvoriti  jedinstvenu  državu  s  apsolutnom  kraljevskom  vlasti. 
Vrhunac  tih  težnja  sadržan  je  u  planu  tajnika  dvorske  komore 
Julija  von  Schirrendorfa  1705.  koji  težeći  stvoriti  jedinstvenu  apso¬ 
lutnu  monarhiju  želi  slomiti  feudalne  otpore  davanjem  izvjestnih 
političkih  prava  puku,  kmetu,  koji  bi  izašiljao  svoje  zastupnike 
u  zajednički  austrijski  sabor,  dok  bi  Austrija  i  Ugarska  postale 
jedinstveno  državno  tijelo  po  uzoru  ujedinjenja  Škotske  i  Engle¬ 
ske;  smiona  zamisao,  koja  nije  mogla  oživjeti  jer  još  nije  došlo 
njezino  vrijeme,  no  srž  njezina:  slabiti  feudalnu  gospodu  ustup¬ 
cima  puku  uvijek  se  krije  na  odlomke  u  reformnim  težnjama  i 
Marije  Terezije  i  Josipa,  nje  će  se  latiti  i  sam  Franjo  Josip  I.  u 
prvom  desetljeću  XX.  stoljeća,  lomeći  otpor  gentryske  Madžar¬ 
ske  protiv  jedinstva  vojske  prijetnjom  uvadjanja  općeg  prava 
glasa.  No  1701.  godine  počinje  rat  za  španjolsku  baštinu  i  Gornja 
Italija  prvi  puta  je  bojište  gdje  će  se  odlučivati  o  prevlasti  Habs¬ 
burga  na  europskom  kopnu,  pa  time  prometno-gospodarski 
položaj  zapadnih  hrvatskih  zemalja  mahom  stiče  važnu  ulogu  i 
kao  zemlja,  koja  će  snabdjevati  vojsku  u  Italiji  i  kao  zemlja  tran¬ 
zita  žitka  iz  Podunavlja.  Deset  godina  kasnije  slijedi  promjena 
na  prijestolju,  vladarem  postaje  Karlo  III.,  pod  njim  nove  osnove 
dobivaju  snažne  poticaje.  Više  Španjolac  nego  Nijemac,  po  svom 
odgoju  i  boravku  u  Španiji  prožet  je  Karlo  III.  imperij skom  ide¬ 
jom  Španije,  kolonizacionom  politikom  koju  nastoji  nakalamiti 
na  srednje-europsku  habsburšku  vlast.  Kolonijalna  ekspanzija 
europskih  država  već  je  u  toku  u  krupnim  crtama,  more  je  steklo 
političko-gospodarsku  važnost  kakvu  nije  imalo  kroz  hiljadu  go¬ 
dina  sve  od  sloma  antike;  Habsburgi  u  Španiji  pioniri  su  europske 
kolonizacione  politike  i  sad,  kad  je  osmanlijska  opasnost  počela 
slabiti,  Habsburgi  u  Beču  počinju  takodjer  snivati  kolonijalne 
snove.  Uz  tršćansko  primorje  jedino  preko  hrvatske  zemlje 
mogu  Habsburgi  postati  pomorska  i  po  tome  kolonijalna  vlast. 
Doduše  u  vlasti  Habsburga  je  i  dio  Nizozemske,  ali  nizozemska 
obala  daleko  je  od  središta  države  u  Beču,  nema  do  nje  nepre- 

kidnoga  teritorijalnog  dodira,  na  Sjevernom  Moru  i  La  Mancheu 
ćute  da  je  Habsburška  moć  u  otkazu  —  ostaje  samo  učvrstiti  se 
na  Jadranu  i  Mediteranu,  odakle  je  slobodan  put  u  Levant. 

1718.  sklopljen  je  požarevački  mir,  27.  svibnja  1719.  osnovana 
je  »Caesarea  privilegiata  societas  comerciorum  orientalium«, 
»Kaiserlich  privilegierte  Compagnie«,  koja  će  biti  nosilac  novih 
smionih  političko-gospodarskih  težnja  Karlova  vladanja.  Kompa¬ 
nija  je  osnovana  kao  dioničarsko  društvo  s  glavnicom  od  75.000 
rajnskih  forinti.  Upisivanje  dioničke  glavnice  nije  proteklo  glatko 
uslijed  posebnih  društvovno-vjerskih  prilika  u  habsburškom  car¬ 
stvu.  U  pravilu  je  svatko  mogao  kupiti  dionice  po  1.000  rajnskih 
forinti,  ali  onaj  elemenat,  koji  bi  podhvatu  mogao  najviše  koristiti 
svojim  iskustvom,  vezama  i  kapitalom,  praktički  je  ipak  bio  isklju¬ 
čen  od  poslovanja.  Bio  je  to  sloj  levantinskih  trgovaca,  većinom 
Grka,  koji  je  pod  kraj  turskih  ratova  prebjegao  u  habsburšku 
državu,  a  kojima  se  radi  njihove  vjeroispovjesti  činile  poteškoće 
u  poslovanju.  Velik  dio  dioničarske  glavnice  namaknuo  je  sam 
car.  U  poslovima,  koje  kasnije  pokreće  kompanija,  sudjeluje  i 
kapital  iz  habsburške  Nizozemske.  Privilegirana  kompanija  na¬ 
dahnjuje  i  provodi  nove  reforme  i  političko-gospodarske  zahvate, 
sve  u  idejama  colbertizma.  U  interesu  kompanije  grade  se  ceste, 
pokušavaju  sredidbu  rijeka,  uskladjuju  zakonodavne  reforme, 
provedi  tarifalna  politika,  —  a  sve  je  to  usredotočeno  upravo  u 
onom  dijelu  hrvatske  zemlje,  koji  je  nakon  zrinsko-frankopanske 
urote  dospio  pod  neposrednu  vlast  carske  komore.  Kompanija 
stiče  već  narednih  godina  brojne  mjestne  pogodnosti  —  izaziva¬ 
jući  naravski  otpor  i  iz  samih  austrijskih  korporacija,  kao  na  pr. 
gradačke  »Innerosterreichische  Commercien-Hauptcommision« 
i  naravski  ostanaka  vlasti  stališa. 

Već  prvi  zahvat,  koji  vrši  habsburška  vlast  u  hrvatskom 
području  odlučan  je  ne  samo  po  budući  gospodarski,  već  i  dru- 
štvovni  i  politički  život  Hrvata;  počinje  gospodarska  ofenziva, 
teška  tim  više  po  hrvatske  interese  jer  je  zemlja  i  siromašna  i 
primitivna  i  jer  zamašaj  te  ofenzive  nije  jasan  političkim  pred¬ 
stavnicima  Hrvata.  U  stvari  već  prvi  zahvat  habsburške 
ofenzive  odredjuje  cjelokupnu  buduću  gospo¬ 
darsku  orijentaciju  Hrvata,  njihovu  ovisnost,  djelo¬ 
mično  podsjelcavši  dotadašnje  prirodne  pravce  njihovoga  gospo¬ 
darskog  iživljavanja,  kako  ih  je  odredio  geografski  položaj  zemlje, 
oblik  tla  i  tok  rijeka.  Te  prve  zahvate  diktiraju  potrebe  habs¬ 
burške  vojske  u  sjevernoj  Italiji  i  gospodarske  težnje  bečke  kom- 

panije.  Preduvjet  je  za  uspjeh  te  politike  stvoriti  dobra  pomorska 
i  trgovinska  uporišta  na  hrvatskoj  obali.  Kolika  se  važnost  prida¬ 
vala  tom  problemu  najbolje  svjedoči  činjenica  da  je  car  Karlo  III. 
sam  proputovao  zapadne  hrvatske  zemlje  prije  no  što  će  pasti 
konačne  odluke  o  zasnovanim  podhvatima.  1716.  poštanski  pro¬ 
met,  do  tad  slab,  rascjepkan,  dijelom  u  posebničkim  rukama,  i  usljed 
toga  kaotičan,  dobiva  konačno  uredjenje,  koje  će  u  glavnim 
smjernicama  dočekati  prve  parobrode  i  željeznice.  1717.  Karlo  III. 
proglašuje  Trst  i  Rijeku  slobodnim  lukama  koje  postaju  glavnim 
stovarištem  za  robu  austrijskih  zemalja  namijenjenu  Levantu, 
koji  privilegirana  kompanija  namjerava  osvojiti  gospodarski.  Po¬ 
morski  trgovinski  promet  treba  ratnu  mornaricu.  Zamisao  je 
vladavine  Karla  III.  Kraljevicu  izgraditi  kao  središtnu  ratnu  luku 
s  brodogradilištem  za  buduću  flotu.  Uz  to  se  izgradjuju  luke  u 
Bakru,  Bagu  i  Senju  sa  zadaćom  primati  izvoz  iz  zaledja. 

Prva  potreba  habsburške  politike  bila  je  preko  gornje  zapad¬ 
ne  Hrvatske  stvoriti  prometna  sredstva,  kojima  će  sav  izvoz  iz 
Podunavlja,  poglavito  iz  južnoga  i  istočnog  njegovog  žitorodnog 
dijela  skrenuti  u  nove  habsburške  luke,  povezati  sve  u  jedan  pro¬ 
metni  sustav.  U  taj  sustav  imao  se  ukopčati  gospodarski  život  ne 
samo  Hrvatske,  Ugarske  nego  i  Balkan  učiniti  habsburškim  trži¬ 
štem.  Zamisao  je  to  velikoga  gospodarskoga-političkoga  proširi¬ 
vanja,  koja  u  toku  vremena  mijenja  sredstva  svoje  djelatnosti, 
ali  tvori  temelj  cjelokupne  buduće  željezničke  politike  u  19.  sto¬ 
ljeću,  živi  doista  do  sloma  habsburške  države.  Zadaća  je  te  osnove 
promijeniti  dotadašnje  strujanje  hrvatskoga  i  ugarskoga  gospo¬ 
darskog  područja  prema  istoku  i  jugoistoku  prirodnim  putevima 
podunavskoga  područja.  Jer  i  pokraj  ratova  s  Osmanlijskim  Car¬ 
stvom  trgovinsko  težište  hrvatskih  i  ugarskih  zemalja  bilo  je  do 
tad  na  Istoku.  Bosna  je  za  Hrvatsku  u  17.  stoljeću  važniji  izvor 
trgovinskoga  života  od  austrijskih  nasljednih  zemalja,  ona  dobav¬ 
lja  Hrvatskoj  ne  samo  poljodjelske  proizvode  nego  još  više  ma¬ 
nufakturu,  dapače  i  kolonijalna  roba  dolazila  je  u  hrvatske  i  ma¬ 
džarske  krajeve  pretežno  iz  Turske,  a  ne  iz  srednjeeuropskih  ili 
talijanskih  zemalja. 

Kad  je  1726.  udario  prvi  budak  na  gradnji  nove  ceste  koja  će 
vezati  podunavski  istok  s  habsburškim  Jadranom,  započelo  je 
stvaranje  nove  gospodarske  zone,  novog  usjeka  u  područje  Hrva¬ 
ta,  zaštićenoga  sustavom  Vojne  Krajine  —  stvara  se  razdjelnica 
izmedju  sjevernih  i  južnih  dijelova  hrvatskoga  područja,  jamačno 
odlučnija  za  zbivanje  buduća  dva  stoljeća  od  drevne  vjekovne 

medje  istoka  i  zapada,  koja  je  cijepala  hrvatski  svijet.  Ta  habs¬ 
burška  političko-trgovinska  zamisao  upravo  nije  bila  ni  sasvim 
nova,  jer  politički  priključci  uvijek  stvaraju  i  gospodarske,  dapače 
i  u  primitivnom  gospodarstvu.  Već  u  16.  stoljeću,  par  desetljeća 
nakon  odluke  cetinskoga  sabora,  bečka  politika  pokušava  ograni¬ 
čiti  slobodu  tadašnje  skromne  hrvatske  trgovine,  nametnuti  joj 
reorijentaciju;  brani  Hrvatima  trgovati  s  Turskom,  brani  izvoz 
žitka  u  prekomorske  tj.  talijanske  zemlje,  čemu  se  sabori  16.  sto¬ 
ljeća  odupiru  jer  te  zabrane  nijesu  vrijedile  ni  za  njemačke  habs¬ 
burške  zemlje,  ni  za  Madžarsku. 

Ipak  postepeno  ta  politika  nosi  ploda  uslijed  općeg  stanja. 
Na  domaku  18.  stoljeća  Banska  Hrvatska,  a  poglavito  Zagreb 
sa  svojim  zaledjem  Hrvatskoga  Zagorja,  pretežno  postaju  trgo¬ 
vinski  zavisni  od  Graza  i  Ljubljane.  Put  u  Ljubljanu  vodi  Savom 
i  uz  nju;  ovuda  dolazi  kolonijal  i  manufaktura,  ovaj  put  ima 
prvenstveno  uvozni  zadatak.  Zagrebački  trgovci  dobavljaju  robu 
dijelom  iz  same  Ljubljane,  dijelom  preko  Ljubljane  iz  Venecije 
i  Bologne,  gdje  imaju  svoje  komitente.  Trgovac  u  Zagrebačkom 
Kaptolu  Lenard,  poslovanje  kojega  je  i  kulturno-historijsko  zna¬ 
čenje  njegove  ličnosti  obradio  dr.  Matasović  u  »Narodnoj  Sta¬ 
rini«,  nesumnjivo  je  prva  pojava  trgovca  europskih  razmjera  u 
hrvatskim  stranama;  taj  »Knez  Lenard«  velika  je  tvrdka,  koja 
radi  s  tvrdkama  zapadne  Europe,  pomnjivo  slijedi  trgovinske  i 
gospodarske  pojave  svoga  vremena,  prati  štampane  valutarne  te¬ 
čajnice,  ima  svoju  dojavnu  službu,  čita  očito  i  »Theatrum 
Europeaeum«,  zbornik,  vrstu  novina  koje  izlaze  u  Frankfurtu.  No 
za  trgovinski  promet  na  početku  18.  stoljeća  važniji  je  od  Za¬ 
greba  Varaždin,  gdje  je  i  sijelo  sabora  i  vlasti  sve  do  1772.  kad 
oblasti  nakon  velikoga  požara  sele  u  Zagreb.  Varaždin  je  središte 
izvozne  trgovine  iz  Hrvatske,  a  ima  i  povoljnije  prometne  sveze 
nego  Zagreb.  Veže  ga  sa  Štajerskom  najstarija  poštanska  linija, 
koja  vodi  uz  Dravu  na  Ludbreg  i  Koprivnicu,  onda  iz  Ptuja  preko 
Krapine — Stubice — Rakitja —  u  Jastrebarsko,  gdje  se  sastaje  sa 
cestom  Karlovac — Zagreb — Bjelovar — Sv.  Tri  Kralja  (Komin) — 
Varaždin.  Preko  toga  prometnoga  sustava,  izgradjenoga  prven¬ 
stveno  za  vojničke  svrhe,  odvija  se  skromna  hrvatska  trgovina. 
Ti  putevi  nijesu  izgradjene  ceste,  već  više  prolazi  stvoreni  za 
jahača  i  vojnički  povoz.  Po  popisu  robe,  koja  se  promeće  na  tim 
putevima,  moguće  je  stvoriti  sliku  i  o  gospodarskom  životu  i  po¬ 
trebama  Gornje  Hrvatske  na  početku  18.  stoljeća.  Proizvadjač 
je  u  glavnom  zagorski  vlastelin,  koji  šalje  na  gradačko  tržište 

vino,  med,  konje  i  stoku;  značajno  je  da  već  na  početku  18.  sto¬ 
ljeća  hrvatsko  vino  teško  takmiči  štajerskom,  jer  je  nejednake 
vrsnoće,  loša  mirisa  i  teka  —  sve  posljedice  primitivnih  metoda 
gospodarstva;  važna  izvozna  roba  su  svinje  iz  Turopolja,  hra¬ 
njene  na  veliko  u  turopoljskim  hrastovim  lugovima.  Uvoz  obu¬ 
hvaća  tekstil,  špeceraj,  kolonijalnu  robu,  južno  voće,  sušenu  mor¬ 
sku  ribu  (riba  se  mnogo  troši  radi  strogog  poštivanja  crkvenih 
propisa  o  postu),  papir,  sudje,  posude  (»bilikume«  —  naziv  stvo¬ 
ren  u  hrvatskoj  latinštini  od  »Willkommen«,  čaše-dobrodošlice) 
te  orudje. 

Oslobodjenjem  Slavonije  na  starim  putevima  niču  nove  ceste, 
dakako  i  ove  u  prvom  redu  ne  iz  gospodarskih  nego  iz  vojničkih 
upravnih  potreba.  Nova  cestovna  mreža  proteže  se  na  istok  u 
dva  ogranka,  od  kojih  prvi,  podravska  cesta,  teče  od  Maribora 
na  Varaždin — Ludbreg — Koprivnicu — Kutinu — Kraljevu  Veliku — 
Ivanić — Križevci — Gradišku,  pa  na  Novigrad — Viroviticu — Val¬ 
povo  od  Osijeka,  odakle  ide  dalje  pravcem  Sarvaš — Vukovar — 
Ilok — Kamenica  na  liniju  Petrovaradin — Zemun.  Drugi  ogranak 
cestovne  mreže  vodi  Posavinom,  i  ta  posavska  cesta  ide  od  Za¬ 
greba  na  Ivanić — Daruvar — Pakrac — Požegu — Brod  dok  njezina 
usporednica  ima  kao  glavno  ishodište  Karlovac  odakle  vodi  na 
Vojnić  —  Glinu — Petrinju  —  Kostajnicu  —  Dubicu  —  Jasenovac^ 
Novsku  —  Gradišku  —  Oriovac  —  Podvinje — Topolje  —  Dobsin  te 
odavle  izbija  na  Osijek,  ali  tek  etatizam  18.  stoljeća  s  novim 
sredstvima  tehnike  počinje  voditi  k  cilju  habsburške  interese: 
učiniti  hrvatske  zemlje  svojim  gospodarsko-trgovinskim  rezer¬ 
vatom.  Uprava  nove  Vojne  Krajine  dobiva  prvenstveni  zadatak 
graditi  daljnje  nove  ceste. 

Prva  cesta  u  Hrvatskoj  gradjena  u  tu  svrhu  po  novima  isku¬ 
stvima,  po  caru  prozvana  »Karolinškom«,  započeta  je  1726.  Pri¬ 
preme  za  gradnju  te  ceste  trajale  su  par  godina.  Polazna  točka 
za  gradnju  te  ceste  bio  je  predlog  činovnika  te  komore  nekog 
Herz  von  Loewenecka,  koji  je  obnašao  čast  »Rentmeistera  von 
Buccari«,  da  se  Kraljevicu,  gdje  je  zasnovana  luka  za  habsburšku 
ratnu  mornaricu,  spoji  s  Brodom  na  Kupi  i  tako  Banska  Hrvatska 
poveže  s  Primorjem.  Ta  se  osnova  pokazala  neizvedivom.  1725. 
godine,  kako  je  ustanovio  dr.  J.  Matasović  u  svojoj  studiji 
o  banovinskoj  trgovini  u  17.  stoljeću,  povjereno  je  nadinžiniru 
Weissu  izraditi  osnovu  za  novu  cestu.  Weiss  je  izradio  tri 
varijante  osnove.  »Mogla  bi,  veli,  ići  cesta  s  Rijeke  na  Lju¬ 
bljanu  i  odavle  na  Savu,  pa  bi  roba  išla  ladjama  do  Kar- 

lovca.  Drugi  plan  vodi  cestu  od  Bakra  u  Fužine,  Delnice, 
Brod  Kroatisch  Moravice  i  do  Podbrežja,  odakle  bi  roba  Kuponi 
išla  na  Karlovac  i  onda  dalje  do  Siska.  Treća  osnova  je  smjerala, 
da  se  cesta  izgradi  do  Bakra  u  Fužine,  Mrkopalj,  Vrbovsko, 
Bosiljevo  i  Novigrad  u  Karlovac.  Prvu  osnovu  zabace  radi  veli¬ 
koga  zaobilaženja.  Drugu  odbiju,  jer  je  Kupa  tek  kod  Karlovca 
brodiva,  a  kod  Ozlja  je  veliki  slap.  Taj  Weiss  kaže  o  potonjem, 
kako  je  opažao,  da  Kupa  kod  Ozlja  »iiber  einen  Felsen  von  mehr 
als  z\viilf  Schuhen  pracipitirt,  nach  diesen  continuirte  den  Fluss 
iiber  eine  gegen  hundert  Klafter  sich  erstreckenden  Felsenbank 
seinen  Lauff  staffehveis,  also  das  er  von  dem  Niveau  des  ICulpa- 
fluss  ober  dem  Fali  bis  auf  dem  Niveau  unter  dem  volligen  Fali 
jeine  Differenz  von  30  Schuhen  gefunden«.  Ni  na  koji  način  ne  da 
se  ni  jedan  kanal  »abzapfen«,  jer  je  Kupa  izmedju  brda  stis¬ 
nuta.  Izvjestitelj  je  osim  toga  čuo,  da  voda  poplavom  skoci 
deset  i  dvanaest  stopa  nad  samu  obalu,  no  kod  Podbrežja  mogao 
je  na  konju  pregaziti,  a  ribari  uvjeravaju,  da  voda  ljeti  još  po 
stopu  niže  opadne,  i  to  traje  nekoliko  mjeseci.  »Unter  Ozail  za 
Machichna  fliesse  die  Kulpa  iiber  eine  Felsenbank  von  300  Klafter 
Lange,  so  dass  kein  Fischerschifft  dariiber  fahren  konne;  cbenso 
finden  sich  auch  bei  dem  Kiirchel  S.  Margareta  grossere  Felsen- 
banke«.  Weiss  je  proračunao  da  bi  se  cesta  mogla  dovršiti  u  dvije 
godine  s  troškom  od  svojih  70.000  rajnskih  forinti.  VVeissova  spo¬ 
menica  o  iskorišćivanju  toka  Kupe  zainteresirala  je  tehničare 
onoga  vremena  —  za  četrdeset  godina  postat  će  problem  opet 
suvremen,  tvoreći  nesumnjivo  najsmioniju  graditeljsku  osnovu 
onoga  vremena. 

Po  trećoj  inačici  počelo  se  graditi  »Karolinu«.  Trošak  gra¬ 
dnje  imale  su  dijeliti  Kraljevine  Ugarska  i  Hrvatska,  carski  erar 
i  trgovci.  Oberinginieru  Weissu  povjeren  je  vrhovni  nadzor  gra¬ 
dnje,  a  Hofkriegsrath  imao  se  brinuti  za  sigurnost  jer  je  cesta 
zasnovana  većinom  kroz  krajeve  neprohodnih  šuma;  po  osnovi 
se  posao  imao  započeti  na  pet  mjesta  pojednako  s  1.500  radnika 
za  kruh  i  par  krajcara  nadnice.  Polazna  točka  nove  ceste  bio  je 
Karlovac  odakle  je  tekla  pravcem;  Dubovac— Novigrad— Bosilje- 
vo_Vrbovsko— Ravna  Gora— Stari  Laz— Mrkopalj— Fužine— Zlo- 
bin — Meja  s  odvojcima  na  Bakar  i  Rijeku,  duga  u  svemu  nešto 
preko  105  kilometara. 

Cesta  nije  uspjela  postići  svrhu.  Cesta  prolazi  pretežno  vrlo 
teškim  tlom,  pustim  klancima  i  prodolinama,  uspinje  na  visoke 
planine  i  prijevoje  (Stari  Laz  preko  780  m  visine!)  podalje  od  po- 

kupskoga  korita.  Predaja  veli,  da  je  njezin  graditelj  hotimično  iz¬ 
bjegavao  područje  Kupe  —  svakako  to  je  samo  predaja,  rodjena 
u  nezadovoljstvu  neuspjeha.  Cesta  je  gradjena  troškom,  ogrom¬ 
nim  za  ona  vremena,  pa  je  graditelj  radi  toga  morao  nastojati 
skratiti  njezinu  duljinu;  od  svih  cesta  na  Jadran  Karolinška  je 
najkraća  po  svom  protegu.  Cesta  je  uska,  sa  čestim  naglim  strmim 
usponima  i  oštrim  zavojima,  pa  stoga  vrlo  naporna  za  kolni  pro¬ 
met.  Uz  štednju  na  duljini  bit  će  to  posljedica  tadanjih  općih 
prometnih  prilika:  kola  su  u  gorskim  krajevima  oduvijek  bila 
tek  drugorazredno  prometalo,  a  osim  toga  kola  su  bila  neobično 
primitivna  tipa,  spora,  kod  njih  veći  ili  manji  uspon  nije  mnogo 
odlučivao  za  vrijeme  puta.  Promet  se  u  gorskim  krajevima  od 
vajkada  vršio  konjima,  magarcima  i  mazgama.  Uza  sve  to  cesta 
ipak  služi  preko  trideset  godina  i  za  svoje  vrijeme  odgovara  svrsi. 
Da  »Karolina«  ipak  nije  donijela  očekivane  gospodarske  uspjehe 
za  prva  tri  desetljeća  svoga  života  bit  će  to  manje  posljedica 
njezinih  tehničkih  nedostataka,  koliko  tarifalne  politike  i  osta- 
naka  feudalnog  sistema  maltarina,  kao  i  nevještva  maltarinskoga 
osoblja,  koje  ne  razlikuje  surovine  od  gotove  robe,  vrije¬ 
dni  ju  robu  od  manje  vrijedne.  Taj  sustav  uklanjao  se  tek  poste¬ 
peno,  ali  opet  neracionalno,  većinom  u  korist  privilegirane  kom¬ 
panije. 

Karolinška  cesta  imala  je  biti  jedno  glavnih  sredstava  iz  isko- 
rišćivanja  pogodnosti  kompanije.  Te  pogodnosti  nijesu  bile  ma¬ 
lene,  a  predočuju  prvi  pokušaj  podržavljivanja  privrede  u  hrvat¬ 
skim  stranama.  Jedna  od  najvažnijih  tih  pogodnosti,  koja  se  ticala 
hrvatskoga  svijeta,  bijaše  pogodnost  isključivoga  trgovanja  s  Tur¬ 
skim  Carstvom.  Osnutkom  kompanije  zabranjeno  je  »posebničko 
trgovanje«  u  Hrvatskoj  s  Turskom;  trgovati  se  smjelo  samo  na 
veliko,  a  tu  monopolsku  pogodnost  uživala  je  kompanija  —  svako 
trgovanje  mimo  nje  smatralo  se  kriomčarenjem.  Trgovanje  kom¬ 
panije  uživalo  je  osim  toga  carinske  pogodnosti,  kao  i  pogodnost 
prvokupa,  a  osim  toga  bilo  je  izuzeto  od  svake  zapljene,  oslobo- 
djeno  od  poreza  i  nameta.  Druga  velika  pogodnost  kompanije 
bijaše  pravo  graditi  tvornice  one  robe,  kakve  još  nema  u  habs¬ 
burškoj  državi,  a  posebne  pogodnosti  uživala  je  kod  kupnje  do¬ 
tadašnjih  tvornica,  te  uopće  nekretnina.  Kompanija  se  koristi 
svojim  pogodnostima  i  osniva  niz  prvih  veleobrta  na  hrvatskom 
tlu.  Osnova  za  gradnju  mornarice,  trgovačke  kao  i  ratne,  na¬ 
metnula  je  sama  po  sebi  potrebu  gradnje  nekih  veleobrtničkih 
podhvata,  kao  tvornicu  užeta,  sidra,  katrana.  Osoblje  tvornica 

dolazi  iz  Nizozemske,  hanseatskih  gradova  i  Švedske.  U  Rijeci 
je  tako  1722.  osnovana  tvornica  užeta  uz  pomoć  stručnjaka  iz 
Venecije.  Grade  se  nadalje  tvornice  za  iskorišćivanje  surovina 
zaledja.  Vosak  bijaše  važna  izvozna  roba  Hrvatske,  obično  se 
otpremao  u  Mletke  za  proizvodnju  svijeća.  Na  ustuk  mletačkim 
tvornicama  svijeća  osniva  se  1721.  na  Rijeci  tvornica  svijeća, 
koja  svojim  proizvodima  brzo  osvaja  tržište,  ne  samo  u  Italiji 
nego  i  u  Portugalu  i  Španiji.  Grade  se  velike  osnove  o  osnutku 
tvornice  šećera,  predvidjen  je  za  riječku  rafineriju  šećera  mono- 
polni  položaj,  ali  do  njezinog  osnutka  dolazi  tek  1751.  Dalje  je 
kompanija  stekla  monopol  za  trgovanje  bakrenim  posudjem  i 
monopol  za  trgovanje  sa  zapadnim  zemljama. 

Ne  može  se  oporeći  zamašaj  smišljenosti  gospodarskih  osno¬ 
va  razdoblja  vladavine  Karla  III.,  poduzetnost  i  izdržljivost.  Ipak 
osnove  nijesu  dospjele  do  cilja,  orijentalna  kompanija  poglavito 
nije  ispunila  očekivanja.  Razlozi  su  višestruki  i  očevidni.  Ti  go¬ 
spodarski  pokušaji  teku  usporedno  s  političkim  krizama  radi 
habsburškog  nasljedstva,  borbama  za  pragmatičnu  sankciju,  stva¬ 
ranjem  Vojne  Krajine,  nesretnim  ratovima  s  Osmanlijskim  Car¬ 
stvom  i  latentnim  otporom  stališkoga  upravnog  sustava  u  Banskoj 
Hrvatskoj  i  Madžarskoj.  Osim  toga  svoje  je  učinio  i  sve  zamrše¬ 
niji  habsburški  birokratizam,  čvrst  i  djelotvoran  u  upravnima  i 
vojničkim  područjima,  ali  spor  i  nedostižan  na  gospodarskom 
polju.  U  dinamici  gospodarskog  stvaranja  etatistička  birokracija 
morala  je  zatajiti,  priroda  ni  tu  ne  podnosi  silovite  korekture. 
Neuspjesi  izazivlju  birokratske  ankete,  koje  medju  ostalim  spo¬ 
minju:  »Dok  se  češki  i  austrijski  seljak  ne  mora  odijevati  i  hra¬ 
niti  izvan  zemlje,  ugarski  i  hrvatski  moraju  svoje  aba-sukno  do¬ 
bavljati  iz  Turske.  Gradjanin  nema  opet  vunenih  i  pamučnih  tka¬ 
nina,  pa  vuče  iz  inozemstva,  kao  što  plemići  opet  rade  po  običaju 
i  dosta  nuždom.  Postoje  evo  tolike  tvornice  u  Linzu.  Ali  što  se 
zbiva?  Trgovci  se  tuže  na  skupoću  te  robe  i  ne  mogu,  vele,  da 
je  zato  uzimaju,  no  komisija  mora  konstatirati,  kako  ugarski, 
erdeljski  i  »racki«  trgovci  ne  idu  doduše  u  Linz,  Graz  ili  Krems, 
već  u  Leipzig,  ali  ne  idu  zato  što  robe  nema«.  Vječni  zakoni  trgo¬ 
vine  o  cijenama,  ponudi  i  potražnji  jači  su  od  habsburških  poli- 
tičko-gospodarskih  i  carinskih  mjera,  pored  svih  zabrana  uvoza, 
carina,  otešćavanja  putovanja  na  sajmove  u  Frankfurt  i  u  Leipzig, 
gdje  je  najvažnije  središte  snabdijevanja  manufakturom  za  po¬ 
dunavske  zemlje.  Karolinški  podhvat  pionirski  je  rad,  koji  izrav- 
njuje  puteve  razdoblju  odlučnijeg  i  djelotvornijega  političkoga, 


76 


gospodarskog  i  društvenog  reformnog  oblikovanja  marijaterezi- 
janskog  doba. 

Karolinško  doba  uza  sve  to  već  znatno  mijenja  život  hrvat¬ 
skog  područja.  Upravo  gradnja  karolinške  ceste  otkriva  nastanak 
i  razvitak  tih  promjena,  koje  —  potrebno  je  uvijek  držati  u  vidu 
—  teku  usporedno  s  organiziranjem  Vojne  Krajine  i  političkim 
otporom  Banske  Hrvatske,  izazivljući  neminovno  mukotrpna 
oblikovanja  života  u  svima  društvo vnim  razredima  i  radjajući 
prirodno  nove  napetosti  i  sukobe.  Svaka  prometna  pruga,  u  ko¬ 
liko  ne  hvata  stara  naselja,  stvara  nova,  a  umrtvi  ju  je  ona,  koja 
su  od  nje  podaleko.  Karolinškom  cestom  promet  se  odvijao  pre¬ 
težno  prenosom,  na  konjima,  magarcima,  i  mazgama,  t.  zv.  tur- 
marenjem  i  kakogod  je  taj  promet  bio  u  današnjem  mjerilu  skro¬ 
man,  izmijenio  je  ipak  i  pučanstvo  i  gospodarski  život  cijeloga 
kraja.  Sama  gradnja  ceste  izazvala  je  nove  seobe.  Cestu  grade  u 
glavnom  Primorci,  nakon  izvršenoga  rada  znatan  dio  njihov  na- 
seljuje  se  uz  cestu  u  naseljima,  novim  postajama  upravnih  i  pro¬ 
metnih  organa  kao  što  su  Vrbovsko,  Ravna  Gora  i  Sušica.  Isto¬ 
dobno  vlast  uklanja  iz  neposrednoga  susjedstva  ceste  dotadašnji 
živalj,  većinom  Vlahe  i  Srbe,  kako  spominje  Radoslav  Lopašić, 
»kao  pogibeljne  javnoj  sigurnosti«.  Vlasi,  stari  ratnički  elemenat 
uslijed  nestanka  neposredne  turske  opasnosti  i  organizacije  Vojne 
Krajine  gube  svoj  raison  d’etre;  navikli  samo  ratnom  zanatu  teško 
se  snalaze  u  novom  mirnom  stanju,  u  oskudnoj  zemlji  ne  pre- 
ostaje  im  drugo  nego  svoja  iskustva  četo  van  ja  prenijeti  na  trgo¬ 
vinski  promet.  Još  1758.  vlast  u  bakarskom  kotaru  prisiljena  je 
poduzeti  oštre  mjere  protiv  vlaških  razbojnika,  koji  sistematski 
napadaju  trgovinske  prevoze.  —  Vlahe  vlast  goni  u  Vojnu 
Krajinu.  Još  početkom  19.  stoljeća  putopisci  prolazeći  bakar¬ 
skom  okolicom  bilježe  opasnosti  od  razbojnika.  Novi  naseljenici 
iz  Primorja  donose  svoje  običaje,  svoj  mentalitet,  ali  ti  vrstni 
radnici  sa  sjećanjima  na  blagosti  frankapanskoga  režima,  u  no¬ 
vom  ambijentu,  novom  gospodarskom  području  teže  se  snalaze, 
pogotovo  jer  vlast  komore  sve  kruće  primjenjuje  na  njih  kmetski 
sustav,  s  osobito  teškim  podavanjima  u  radnoj  snazi  za  održa¬ 
vanje  ceste  —  i  tu  se  radjaju  napetosti,  klijališta  povremenih 
sukoba  i  buna,  novih  zapreka  razvitku  trgovine.  Gradnja  Karo¬ 
linške  ceste  stvara  još  zamašnije  gospodarske  i  društvovne  pro¬ 
mjene  na  svojima  izlaznim  i  zalaznima  točkama.  Forsiranje  prvih 
pokušaja  veleobrta  na  Rijeci  i  u  Bakru  stvara  neosporno  nove 
društvovne  snage  u  hrvatskom  življu,  koje  će  tokom  budućih 

podrug  stoljeća  igrati  zamašnu  ulogu  i  u  gospodarskom  i  u  dru- 
štvovnom  i  u  političkom  životu  Hrvata.  Do  požarevačkoga  mira 
1718.  na  gornjem  dijelu  Jadrana  mornarica  Venecije  uživa  mo¬ 
nopolski  položaj.  1727.  usporedno  sa  stvaranjem  svojih  prirad- 
nih  uporišta  na  hrvatskim  morskim  obalama  bečka  dvorska  ko¬ 
mora  iznudjuje  za  svoje  podanike  od  Venecije  priznanje  prava 
pomorskoga  trgovanja  na  Jadranu,  poštivanje  brodova  pod  car¬ 
skom  zastavom,  izuzimanje  od  pregleda  mletačkih  pomorskih 
vlasti.  Nov  veleobrt  na  Rijeci  i  u  Bakru  uz  Senj  rad  ja  prve 
skromne  glavnice,  koji  se  redovito  ulažu  u  pomorstvo.  Stvoren 
je  temelj  nove  trgovinske  mornarice,  koja  je  pretežnim  dijelom 
u  hrvatskim  rukama,  stvara  se  nov  krjepak  sloj  gradjanstva,  koji 
postepeno,  pored  svih  političkih  kriza  razvija  poduzetnost,  stiče 
imetke,  daje  biljeg  životu  cijeloga  svog  područja  sve  do  naših 
dana.  Sličan  proces  zbiva  se  i  na  polaznoj  točki  Karolinške  ceste, 
u  Karlovcu.  Grad,  osnovan  lih  u  strategijske  svrhe,  nestankom 
osmanlijske  opasnosti,  gubi  svoju  vojničku  zadaću  i  vrijednost, 
ali  gradnjom  karolinške  ceste  uslijed  svojega  položaja  na  Kupi, 
na  najzapadnijoj  točki  podunavskoga  prometnog  sklopa,  stiče 
najistaknutiji  trgovinski  položaj  medju  svim  gradovima  gornjih 
hrvatskih  strana.  Već  na  domaku  18.  stoljeća  Karlovac  uz  voj¬ 
ničku  svoju  ulogu  ima  razmjerno  znatan  gradjanski  stalež,  raz¬ 
vijen  obrt  i  trgovinu,  naravski  sve  podredjeno  vojničkim  potre¬ 
bama.  U  cehove  su  organizirani  lončari,  čizmari,  kovači,  tkalci, 
krojači,  mesari,  puškari  i  sabljari,  bravari,  zlatari  i  stolari,  veći¬ 
nom  domaći  ljudi,  osim  što  je  medju  trgovcima,  zlatarima,  bra¬ 
varima  bilo  ponijertičenih  Slovenaca  i  po  koji  Dalmatinac  ili 
Istranin.  Najvažniji  je  medjutim  bio  ceh  laojara.  Još  za  ratova 
s  Osmanlijama  taj  ladjarski  ceh  radi  kao  prevoznik  i  za  trgo¬ 
vanje  i  za  vojničke  potrebe.  Ta  riječna  flota  morala  je  biti  ve¬ 
lika,  jer  se  spominje  da  su  karlovački  ladjari  samo  1717.  za  tur¬ 
skoga  rata  izgubili  više  od  30  ladja.  Posao  je  cvao  unatoč  bro- 
darina  i  obalarina,  pristojba  koje  je  valjalo  plaćati  feudalnoj  go¬ 
spodi,  Nadasdyima,  i  Draškovićima,  vlastelinima  Steničnjaka  i 
Rečice,  te  zagrebačkom  biskupu  i  kaptolu  zagrebačkome,  koji  su 
imali  obalu  kod  Pokupskoga.  Te  takse  za  pravo  brodarenja  bile 
su  prilično  visoke;  kako  spominje  Lopašić  prema  ispravama  iz 
svoje  zbirke,  karlovački  trgovci  davali  su  na  pr.  1727.  od  svojih 
malih  ladja  na  Kupi  u  Rečici  grofu  Draškoviću  6  krajcara,  u  Po- 
kupskom  zagrebačkom  biskupu  6  forinti,  u  Letovaniću  grofu 
Erdodyju  15  krajcara,  u  Petrinji  krajiškom  zapovjedničtvu  36 

krajcara,  dok  su  carski  mitničari  u  Gradiškoj  i  u  Brodu  uzimali 
od  svake  forinte  vrijednosti  tovara  4  i  pol  krajcara;  u  svemu  se 
plaćalo  od  jedne  malene  ladje  10  forinti  i  44  i  pol  krajcara.  No 
ipak,  Karlovac  kao  raskršće  trgovinskoga  prometa  iz  primorskih 
strana  i  prema  Slavoniji  i  prema  gornjoj  Hrvatskoj  postaje  sve 
bogatiji,  i  tu  se  stvara  jak  gradjanski  sloj,  etnički  čisto  hrvatski 
s  izgradjenim  predajama  i  zamjernim  trgovinskim  iskustvom;  taj 
gradjanski  stalež  nosit  će  kroz  šest  desetljeća  borbu  da  se  Kar¬ 
lovac  izuzme  ispod  vojničkoga  zapovjedničtva  i  da  postane  slo¬ 
bodan  grad.  Kad  mu  to  uspije  postići  1777.,  Karlovac  je  već  naj¬ 
važnije  trgovinsko-prometno  središte  u  Gornjoj  Hrvatskoj.  Ko- 
njuktura  privlačit  će  desetljećima  u  Karlovac  poduzetan  svijet 
iz  svih  društvenih  razreda:  jednako  članove  visokoga  plemstva 
kao  i  kmetske  sinove,  a  bogatstvo  stvarat  će  nove  potrebe  ne  samo 
tvarne  nego  i  duhovne.  Ti  plodovi  prirodno  kasno  dozrije¬ 
vaju,  vrhunac  svoj  će  postići  tek  za  stotinu  godina,  u  petom  deset¬ 
ljeću  19.  stoljeća.  Stečevine  materijalne  i  duhovne  kulture,  koje 
omogućuju  nezavisnost  u  akcijama  i  manifestacijama,  donijet  će 
u  19.  stoljeću  Karlovcu  častan  nadimak  »najrodoljubivijega  hrvat¬ 
skoga  grada«. 

U  isto  vrijeme,  iste  političko-gospodarske  snage  stvaraju  u 
Hrvatskom  Primorju  i  na  Kupi  nov  sloj  građjanstva,  no  njihov 
razvitak  bit  će  svagdje  drugojačiji,  uslijed  uticaja  različitih  geo- 
grafsko-kulturnih  zona,  koje  je  stvorio  velebitsko-kapelski  gorski 
lanac.  Gradjanstvo  u  gradovima  Hrvatskoga  Primorja  stvara  se 
gotovo  isključivo  od  življa  neposredne  okoline;  ono  ostaje  uslijed 
toga  tijesno  svezano  s  rodnim  krajem,  živi  u  njegovim  vjekov¬ 
nim  narodnim,  etičkim  i  karakternim  predajama,  unoseći  ih  kao 
moralnu  glavnicu  u  svoj  novi  đruštvovni  oblik.  Prvi  imutci  toga  gra- 
djanstva  stečeni  su  trgovinom,  dalje  se  ulažu  i  promiču  brodo¬ 
gradnjom  i  pomorstvom.  Trgovinsku  dobit  pruža  tranzitna  trgo¬ 
vina,  jer  mjestna  proizvodnja  jedva  podmiruje  domaće  potrebe; 
trguje  se  desetljećima  u  glavnom  uvijek  istom  robom,  žitkom  i 
drvetom,  kasnije  zaradjuje  pomorskom  trgovinom,  plovidbom. 
Mornarica  brodovlastnika  iz  Hrvatskoga  Primorja  vrši  obalnu 
plovidbu,  podržavajući  svezu  izmedju  svojih  domaćih  luka  i 
Trsta,  Venecije,  kasnije  do  luka  papinske  države;  tek  pod  konac 
18.  stoljeća  proširit  će  se  pomorsko  poslovanje  na  Dalmaciju  i 
na  Mediteran.  Novo  gradjanstvo,  premda  dolazeći  postepeno  sve 
više  u  dodir  sa  stranim  svijetom,  ostaje  vjerno  svojim  preda¬ 
jama  i  običajima.  Oskudnost  zemlje  i  krutost  prijašnjih  prilika 

izoštrile  su  u  njemu  radišnost,  trijeznost  i  štedljivost  gotovo  do 
granica  skuposti;  taj  svijet  kad  i  stekne  imutke  ostaje  skroman 
i  suzdržljiv  u  svojim  potrebama.  Konzervativizam  mu  je  obilježje 
sa  svojim  pozitivnim  i  negativnim  posljedicama:  osjetiti  će  se  to 
kasnije  u  krizama  pod  konac  18.  i  polovicom  19.  stoljeća,  no 
svojom  izdržljivošću  zna  taj  svijet  i  nakon  teških,  katastrofalnih 
poraza  opet  naći  snage  početi  rad  iznova. 

Gradjanstvo  u  Karlovcu  nastaje  iz  pripadnika  različita  po- 
rijetla  a  dijelom  i  različitih  narodnosti,  premda  već  pohrvaćenih 
barem  u  drugom  koljenu,  i  to  već  daje  bujnost  njegovom  raz¬ 
vitku.  Primorski  krug  gradjanstva  nerado  prima  strane  došljake, 
pa  stoga  poduzetni  došljaci  preko  Primorja  dolaze  većinom  do 
Karlovca  udarivši  tu  svoje  sjedište.  I  poslovanje  i  život  u  Kar¬ 
lovcu  lagodniji  su  nego  u  primorskim  gradovima,  a  život  susjed¬ 
nog  plemstva  i  aristokracije  već  od  postanka  vrši  svoj  pobudljiv 
uticaj  na  novo  gradjanstvo.  Ovo  nastoji  oponašati  i  doseći 
standart  i  način  života  plemstva,  imućni  gradjanin  ima  prilike 
steći  imanja  i  dvorove  u  pokupskom  kraju;  slobodniji  običaji  i 
raskoš,  koji  polovicom  18.  stoljeća  zahvaćaju  plemstvo  Gornje 
Hrvatske,  uz  stalnu  konjukturu,  postepeno  prelaze  i  na  gradjan¬ 
stvo,  samo  neprekidni  priliv  svježe  krvi  održaje  gradjanstvu 
Karlovca  životnu  snagu  i  onda  kad  se  kod  plemstva  počinju  za- 
pažati  znakovi  klonuća. 

Političko-gospodarski  pokušaji  vladavine  Karla  III.  ne  odra- 
zuju  se  jače  u  životu  Banske  Hrvatske,  barem  ne  tako  vidljivo. 
Drugim  putem  dolaze  postepeno  strani  uticaj  i.  Habsburški  col- 
bertizam  mora  zastati  na  granicama  Banske  Hrvatske,  jer  banska 
vlast  i  sabor  u  granicama  snaga  nastoje  sačuvati  svoju  političku 
osobnost.  Te  granice  postaju  sve  uže:  nelagodnost  se  još 
uvijek  ćuti  izmedju  dva  rata  s  Turcima,  nelagodnost  pojačana 
sa  čisto  političkom  problematikom,  nastalom  stvaranjem  Vojne 
Krajine,  otporom  dvora  da  oslobodjenu  Slavoniju  vrati  pod  ban¬ 
sku  vlast,  borbom  protiv  nastojanja  dvora  i  Madžara  da  sprave 
Hrvatsku  pod  ugarsko  namjesničtvo.  To  političko  iživljavanje 
otešćava  sve  veći  razdor  izmedju  višeg  i  nižeg  plemstva.  Oprjeke 
medju  njima  postaju  sve  to  veće,  a  nijesu  samo  političke  nego 
i  gospodarske  naravi.  Visoko  plemstvo  sve  više  se  otudjuje 
zemlji;  prorijedili  su  se  stari  bogati  domaći  rodovi  visokoga 
plemstva,  njihovi  ostanci  uslijed  rodbinskih  sveza  s  madžarskim 
i  austrijskim  visokim  plemstvom  sve  više  dolaze  u  krug  tudjih 
probitaka,  množi  se  broj  aristokracije  tudjeg  porijetla,  koja  dobiva 

indigenat  od  sabora  gdje  vlada  aristokracija,  pretvarajući  se 
sve  većma  u  zatvorenu  kastu,  počinje  se  sušiti  korijen,  koji  je 
do  tad  visoko  plemstvo  imalo  u  narodnoj  društvo vnoj  zajednici 
i  time  ono  prestaje  osjećati  opći  probitak  i  počinje  upotrebljavati 
svoj  položaj  za  osobnu  potrebu,  za  interes  svoje  kaste.  Visoko 
plemstvo  postaje  izvršilac  bečke  politike,  dok  je  niže  plem¬ 
stvo,  maloposjednici,  koji  se  po  načinu  života  mnogo  ne  razlikuju 
od  svojim  podložnika,  prinuždeno  na  politički  pasivni  otpor.  Beč 
sve  više  odred j uje  i  političko  držanje  visokoga  plemstva  i  način 
života.  Zamah  to  je  društvovne  evolucije  u  Hrvatskoj  pod  utica- 
jem  habsburškoga  baroka.  Otmjeni  krugovi  prvo  počinju  opo¬ 
našati  zapadno-europsku  modu  u  običajima  i  u  nošnji.  Na  pod 
nožju  napuštenih  tvrdih  gradova  niču  novi  dvorovi  plemstva,  sve 
same  male  stanice  srednjoeuropskih  uticaja.  Taj  nov  način  ži¬ 
vota  traži  nova  uvećana  sredstva,  radjajući  izmedju  dijela  višeg 
plemstva  i  ostaloga  svijeta  u  Banskoj  Hrvatskoj  sve  veće  su¬ 
protnosti.  Dok  u  zapadno-hrvatskim  stranama  austrijski  colber- 
tizam  stvara  gospodarsku  revoluciju,  u  Hrvatskom  Zagorju  niče  i 
napitničko  društvo  Pinta,  ali  i  zavjetna  crkva  izumrlih  rodova 
hrvatskoga  plemstva  u  Belcu,  svjedočanstvo  visokoga  stupnja  estet¬ 
ske  kulture,  a  iste  godine,  na  puškomet  od  Belca,  puk  pali  desetke 
svojih  nesretnih  kćeri  pod  optužbom  da  su  vještice.  Na  izmaku 
vladavine  Karla  III.  sve  oštrije  su  kulturne  i  društvovne  suprot¬ 
nosti,  nosioci  sukoba  i  kriza,  koji  će  svom  snagom  izbiti  polo¬ 
vicom  stoljeća  za  vladavine  Marije  Terezije. 

Apsolutna  monarhija  po  francuskom  uzoru  pod  njezinom 
vladom  moći  će  upravo  radi  društvovnih  suprotnosti  utvrdji- 
vati  svoje  snage  na  svima  područjima  javnoga  života,  u  životu 
Hrvata  stvoriti  oštru  razdjelnicu  izmedju  staroga,  formiranog  u 
srednjem  vijeku  i  novoga  što  oblikuju  uticaji  sa  zapada. 

SUDBONOSNA  SELJAČKA  BUNA  1755. 


Prvi  nalet  habsburških  etatističkih  reforma  pod  Karlom  III., 
usredotočenih  upravo  u  hrvatskoj  zemlji,  morao  je  nasukati  na 
vanjsko-političkom  položaju  države  kao  i  na  njezinom  nutra- 
šnjem  sastavu.  Mehaničkom  prenosu  francuskoga  sustava  nije 
pogodovala  ni  opća  klima  ni  tlo.  Dinastija,  koja  je  dobi  im  dije¬ 
lom  stekla  moć  svojom  plodnošću,  u  času  velikoga  europskoga  pre¬ 
okreta,  izumiranjem  u  izravnoj  muškoj  lozi  dovodi  svoju  državnu 
tvorevinu  u  životnu  krizu.  Karlu  III.  uspjelo  je  učiniti  pragma¬ 
tičku  sakciju  temeljnim  zakonom  unutar  svoje  države,  ali  jedno¬ 
dušnog  medjunarodnoga,  ili  točnije  rečeno,  medjudinastičkog 
priznanja  pragmatične  sankcije  nije  postigao.  Prevelika  je  habs¬ 
burška  baština  i  u  Srednjoj  Europi,  u  njoj  je  sadržan  temelj  za 
europsku  kopnenu  prevlast,  protiv  koje  već  pola  vijeka  ju¬ 
riša  Francuska,  čas  diplomatski  čas  vojnički.  Time  se  za  Habs- 
burge  otvara  —  uz  frontu  protiv  Osmanlijskog  Carstva  i  druga 
fronta  borbe  za  predvodničtvo  u  kopnenoj  Europi.  Uz  Fran¬ 
cusku  ulazi  postepeno  u  tu  arenu  i  nov  takmac:  Prusija.  Načinje 
se  borba  koja  će  ispunjati  europski  život  sve  do  naših  dana. 
Kakogod  je  ta  bitka  za  održavanje  habsburške  države  u  Srednjoj 
Europi  bila  poticaj  i  polazna  točka  etatističkih  reformi,  bila  je 
ujedno  i  težak  teret  njihov,  jednako  težak  kao  i  sastav  države, 
koja  je  ne  samo  mozaik  različitih  narodno-kulturnih  jedinica, 
nego  i  državo-pravnih  područja.  U  svakom  tom  području,  pogo¬ 
tovo  u  Madžarskoj  i  Hrvatskoj,  upravni  sustav,  stupnjevi  civili¬ 
zacije,  interesi  pojedinih  društvovnih  razreda,  uz  zbroj  psiholo¬ 
ških  snaga  predaja  tvore  jače  ili  slabije  zapreke  habsburškim 
reformama. 

Samo  za  godinu  dana  preživio  je  Karlo  III.  rat  s  Osmanlij- 
skim  Carstvom,  započet  1736.  na  temelju  savezničkog  ugovora 
s  Rusijom.  Habsburško  carstvo  namjeravalo  je  osvojiti  cijelu 
Bosnu,  Srbiju,  Vlašku,  ali  princ  Eugen  Savojski,  Francuz,  geni¬ 
jalni  strateg,  koji  je  donio  Habsburgima  najveće  ratne  stečevine, 
koji  je  snovao  svojoj  drugoj  domovini,  nakon  što  ga  Francuska  i 
njezin  kralj  odagnaše,  dati  pravac  širenja  na  jugoistok  Europe, 

nadahnuti  joj  novo  povjestno  poslanje  —  Princ  Eugen  nije  više 
medju  živima  i  u  ratu  protiv  Turske  habsburška  država  gubi  ono 
što  je  dobila  požarevačkim  mirom,  i  Sava  opet  postaje  medja 
izmedju  Turske  i  Hrvatske.  Tmurnim  raspoloženjem  dočekuje 
Hrvatska  promjenu  na  prijestolju;  sabor,  a  to  je  šaka  viših  sta¬ 
leža  i  redova,  vjeran  pragmatičnoj  sankciji,  već  1.  prosinca  1740. 
(Karlo  II.  je  umro  20.  listopada  1740.)  pozdravlja  adresom  novog 
vladara  Mariju  Tereziju,  ali  ne  izašilje  po  običaju  kakvo  sjajnije 
izaslanstvo  osobno  pozdraviti  novoga  kralja.  Politički  ljudi  u 
Hrvatskoj,  a  pogotovo  narod,  ravnodušni  su  prema  promjeni  na 
prijestolju,  ne  vide  da  bi  se  išta  moglo  promjeniti  u  bolje.  Staleži 
nose  na  svečanost  krunisanja  u  Budirnu  —  svečanost  priredjenu 
punim  baroknim  sjajem  —  uz  pozdrave  cijeli  niz  tegoba  i  zahtje¬ 
va,  koji  se  svi  stiču  u  jednom:  ukidanju  svih  dotadašnjih  reforma. 
Traže  utjelovljenje  Vojne  Krajine  i  oslobodjene  Slavonije  Ban¬ 
skoj  Hrvatskoj,  i  staleži  i  redovi  zahtijevaju  svoje  »stare  pra¬ 
vice«.  26.  lipnja  1741.  obavljeno  je  budimsko  krunidbeno  slavlje, 
ali  još  22.  svibnja  sklopljen  je  u  Nimphenburgu  pod  vodstvom 
Francuske  savez  s  Bavarskom,  Španijom,  Falačkom,  Kolnom,  Ša¬ 
škom  i  Pruskom  protiv  Marije  Terezije,  kojoj  saveznici  pristaju 
priznati  samo  unutarnje  austrijske  zemlje,  Ugarsku  i  Hrvatsku. 
Rat  je  već  u  toku,  Prusi  provaljuju  u  Šlesku  i  Moravsku,  fran¬ 
cuska  i  bavarska  vojska  napreduje  prema  Beču,  za  bečku  politiku 
odlučan  je  samo  vojnički  problem,  staleški  zahtjevi  »starih  pra¬ 
vica«  moraju  ad  acta.  U  tom  kritičnom  času  Mariji  Tereziji 
uspjeva  remek-djelo  političke  psihologije.  Od  onih,  koji  su  predlo¬ 
žili  najveći  nutarnje-politički  račun,  umije  zadobiti  podpunu 
potporu  u  krvi  i  novcu  bez  ijedne  veće  koncesije.  Sve  do  svršetka 
habsburške  države,  dapače  su  pučkoškolske  knjige  ganutljivo  ve¬ 
ličale  prizor  požunskoga  sabora  od  11.  rujna  1741.  prizor  uprizoren 
po  svim  pravilima  krepkih  kazališnih  efekata.  Kraljica  se  poja¬ 
vila  pred  saborom  u  crnoj  korotnoj  haljini,  noseći  na  ruci  svoga 
maloga  sina  Josipa,  progovorivši  glasom  punim  tuge  i  bola,  na 
latinskom  jeziku:  kako  se  pola  svijeta  diglo,  da  joj  skine  krunu 
s  glave,  njezinu  sinu  skrši  prijestolje  a  vjerne  joj  narode  sebi 
podjarmi;  a  kad  ih  opomenu  neka  se  dignu  na  obranu  svete 
krune,  osjećajni  momenat  svladao  je  stališe,  bljesnuše  sablje  iz 
korica  uz  poklik  »Moriamur  pro  rege  nostro  Maria  Theresia«. 
Predaja  veli  da  se  čulo  i  gundjanje  protiv  njemačkih  ministara, 
ali  sabor  prista  dati  »vitam  et  sanguinem«  —  život  i  krv  —  za 
dom  Habsburga.  Prince  de  Ligne  u  svojim  memoarima,  prema 

navodnom  pričanju  svoga  prijatelja  cara  Josipa  II.,  iznosi  naličje 
požunske  epizode:  da  pojača  dojam  svoga  govora  Marija  je  Te- 
rezija  u  najpatetičnijem  trenu  svoje  besjede  stala  štipati  straž¬ 
njicu  svoga  malog  sina  u  naručju,  kako  bi  njegov  plač  i  suze  raz¬ 
mekšali  madžarsko-hrvatske  saborske  ljude.  Jedna  i  druga  le¬ 
genda  utvrdjuje  sud  što  ga  je  izrekao  o  političkoj  umjesnosti  Ma¬ 
rije  Terezije  poslanik  Venecije  u  jednom  svojem  izvještaju:  »Ca¬ 
rica  umije  sebi  proširivati  prava  i  ima  tu  sreću  kao  i  u  drugim 
stvarima.  Narodi  laglje  podnose  gubitak  svoga  prava,  ako  dobiju 
udarac  od  ruke  slabijega  spola,  kao  da  se  uzdaju  u  slabiju  pamet 
žensku,  da  se  ženske  ne  treba  toliko  bojati,  da  bi  im  mogla  prava 
pogaziti.  Bečki  dvor  nastoji  predobiti  za  sebe  odlikovanjima  naj- 
možnije  obitelji,  najodličnijim  osobama  daje  velike  redove.« 

Austrijski  nasljedni  rat,  (vidi  si.  br.  3.)  kojim  Marija  Tere- 
zija  gubi  Šlesku,  Parmu,  Piacenzu  i  Guastalu,  traje  do  1748. 
Hrvati  su  kroz  tih  sedam  godina  ratovanja  na  svim  habsburškim 
bojištima  po  Europi  doslovno  davali  »vitam  et  sanguinem«  i  u 
sklopu  Hildburghaussenove  i  Khevenhullerove  graničarske  vojske 
kao  i  u  vojsci  Banske  Krajine;  u  samoj  Khevenhiillerovoj  vojsci 
1743.  broje  oni  17.000  momaka.  Na  koncu  rata  dijele  se  kolajne, 
naslovi,  izrazi  carske  milosti  i  obećanja.  Stvarnost  vojne  slave 
Hrvata  u  austrijskom  nasljednom  ratu,  osim  gubitaka  u  ljudskom 
mesu,  pokazuje  tragičnu  bilancu.  1742.  pobuna  je  hrvatskih  ban- 
derijalista  na  talijanskom  ratištu  u  Roveru,  vojska  se  digla  i  pošla 
kući;  general  von  Traun  nije  mogao  spriječiti  odlazak  buntovne 
vojske,  kojoj  je  dovoljno  ratovanja,  ali  na  povratku  kući  grani¬ 
čaru  Martinu  Guzanu,  navodnom  kolo  vod  j  i  bune,  sijeku  glavu, 
izlažu  je  kao  primjer  zastrašivanja  u  rodnoj  mu  Kostajnici,  dru¬ 
gima  sijeku  glave  i  ruke,  većina  je  osudjena  na  kazan  hoda  kroz 
stotinu  šiba;  iste  godine  buknula  je  i  mala  buna  u  Vojnoj  Krajini 
radi  novih  ratnih  poreza.  1743.  diglo  se  u  Slavoniji  oko  Virovitice, 
Požege  Pakraca,  Pletemice,  Podvorja,  Cemika,  Sirca  i  Subotske 
četiri  hiljade  seljaka  na  oružj-e  i  proti  vlasteli  i  proti  komor¬ 
skoj  upravi,  ne  mogavši  više  snositi  tereta  i  poreza.  Ti  se¬ 
ljaci  —  kazuju  službena  izvješća  —  hoće  pod  krajišku  vlast; 
sigurno  je  taj  zahtjev  prišapnut  nesretnim  seljacima  kao  taktičko 
sredstvo  protiv  zahtjeva  »staleža  i  redova«  da  se  Slavonija  pri¬ 
ključi  Banskoj  Vlasti;  krajiški  se  naime  generalitet  volio  služiti 
nezadovoljstvom  seljaka  u  provedbi  svoje  politike  protiv  banske 
vlasti.  Da  je  bilo  tako  svjedoči  to  što  deputacija  seljačka  u  Beču, 
podnijevši  svoj  zahtjev,  ništa  ne  opravi,  a  na  povratku  seljački 

ustaše  održe  svoj  sabor,  koji  proglašuje  svoju  upravu,  imenuje 
svoje  seljačke  kapetane,  izdaje  na  narod  pismo,  kojim  se  ukidaju 
porezi  i  daće.  Na  buntovnike,  premda  su  za  kraljicu,  diže  se  voj¬ 
ska,  kojoj  se  seljaci  na  drugom  svom  saboru  odluče  oduprijeti 
pod  vodstvom  nekoga  Milankovića.  Do  sukoba  vojske  i  seljaka 
nije  došlo  —  varkom  je  državna  vlast  izvojštila  pobjedu.  Na 
seljačkom  se  saboru  našao  neki  »stranjski«,  koji  je  stao  razlagati 
seljacima  kako  su  preslabi  oduprijeti  se  redovnoj  vojsci;  agitacija 
uspije  —  seljačka  vojska  se  razidje,  odlučivši  poslati  u  Beč  Mi¬ 
lankovića  s  par  drugova  da  još  jednom  podnesu  carici  narodne 
tegove  i  želje.  Čim  je  nestala  opasnost  od  seljačke  bune,  počinju 
kažnjavanja,  stvaranje  »primjera  zastrašivanja«.  Jednom  vodji 
seljaka  Mati  Lučiću  odsijeku  glavu,  truplo  raščetvere,  jedan  nje¬ 
gov  drug  bude  obješen,  drugi  strijeljan,  a  trideset  i  tri  seljaka 
budu  poslani  na  galije.  Milankovića  i  drugove  na  putu  u  Beč 
takodjer  uhite,  glave  im  posijeku  i  istaknu  na  zidine  grada  u 
Pakracu;  mnoštvo  pak  seljaka  na  silu  uvrste  u  vojsku  i  otjeraju 
s  pandurima  u  Bavarsku  i  Moravsku.  1744.  dolazi  do  nove  bune; 
banska  vojska  dobiva  zapovijed  u  buduće  vojevati  pod  carskim 
a  ne  banskim  hrvatskim  stijegom,  u  carskim  a  ne  narodnim  odo¬ 
rama;  staleži  su  ogorčeni,  ali  izašilju  u  vojsku  novih  2.100  pješaka  i 
400  konjanika,  koji  se  putem  na  ratište  pobune  u  Štajerskoj  manje 
radi  stijega  i  odore,  koliko  radi  toga  jer  im  nijesu  potpuno  ispla¬ 
ćivali  dnevnicu.  1744.  bilježi  opet  Krčelić  u  svojem  nastavku  Vite- 
zovićeve  kronike:  »8  Dan  szechna  vu  Zagrebu,  na  piaczu  szv. 
Marka,  med  Simiem  tekuch,  od  Orszaga  kastigani  jeszu  voiniki 
Horvatczki,  koi  prez  dopuschenya  iz  Italie  domom  povernuliszusze 
bili«.  I  na  samom  bojištu  dolazi  do  pobuna  hrvatske  vojske;  te 
hrvatske  vojnike  vrijedja  nejednakopravnost,  koju  im  daju  osje¬ 
titi  u  svakoj  zgodi.  U  »Punctima«  koje  su  hrvatski  vojnici,  u  po- 
vrijedjenoj  svojoj  ljudskoj  časti  uputili  iz  Braunaua  1744.  na  bana, 
cvile  med  ju  ostalim:  ». . .  ovde  tak  na  kvarteru  kad  na  straža  ni- 
kakove  provižije  nimamo,  najmre  da  nas  je  na  kvarteru  vu  jedni 
hiži  po  60  kadi  niti  sviće  ni  tople  kuće.  Kadi  bi  si  mogli  obuću 
sušiti  mokru,  nimamo,  kada  iz  straže  dojdemo  nikaj  ne  moremo 
dobiti,  niti  drvi  pri  čemu  bi  si  mogli  što  skuhati,  nego  kada  pro¬ 
simo  drvi,  tak  nas  špotaju  i  iz  nas  norca  delaju;  niti  na  kvarteru 
ne  moremo  se  od  nesnage  čistiti,  ali  skoro  jedan  na  drugom 
leži . . .  kada  kakovu  tužbu  ali  posel  pri  Nemci  imamo,  tak  već 
verovano  je  jednomu  nemškomu  prostomu  soldatu,  nego  oficiru 
njih  ekselencije . . .  kada  hoće  koji  imati  mesa,  pive  ili  kruha,  tak 

veli  da  nima  za  nas  ništa,  ako  pako  dojde  Nimac,  on  taki  dobi 
kuliko  hoće  imati.  Mi  pako  za  gotove  novce  nemoremo  dobiti,  ako 
vse  dobimo,  tak  moramo  prositi  Nimca  da  on  kakti  za  se  naj- 
vuzme,  da  mu  mi  hoćemo  povrnuti  novce  a  drugač  ako  vse  što  do¬ 
bimo,  tak  kaj  Nemcem  ostane,  i  za  nje  ni,  tak  ono  da  nam . . . 
Ovdi’z  nami  je  Nemcev  dva  bataljona,  nas  pako  ni  nego  jeden, 
ter  vendar  naš  već  ide  na  službu  svetle  kralice  nego  Nemcev . . . 
Kada  koj  paur  donese  na  prodaj  zelja,  repe  ali  kakvoga  sočiva, 
tak  nedaju  nam  ni  pristupiti  blizu,  doklam  Nemac  ne  uzme  kaj 
je  njemu  potrebno,  ako  njemu  kaj  ostane,  i  za  njega  ni,  onda 
stoparv  nami  da...«  Aleksandar  Patačić,  jedan  od  zapovjednika 
te  hrvatske  vojske  piše:  »da  od  početka  kolovoza  1744.  sve  do 
kasne  zime,  danju  i  noću,  bez  čadora  katkad  i  bez  kruha,  lišeni 
odore  i  novaca,  moradoše  podnositi  sve  ratne  poteškoće.  Pa  ipak 
ih  i  sada  po  najvećoj  zimi  neće  da  namjeste  u  mirne  stanove, 
nego  ih  stavljaju  na  skrajnju  granicu  pred  neprijatelja  i  to  u 
zemlji  poharanoj,  lišenoj  svake  hrane,  gdje  moraju  pogibati  od 
nevolje.  Zato  da  vole  kući  poći  nego  sveudilj  stradati  i  držati 
stražu  proti  neprijatelju  u  pustoj  zemlji«.  1746.  buknu  buna  kra¬ 
jišnika  u  Jezeranama,  1747.  drama  Mateše  Kuhačevića  završuje 
stvarnu  bilancu  sudjelovanja  hrvatskih  ljudi  u  austrijskom  na¬ 
sljednom  ratu.  Na  završnoj  paradi,  gdje  časnici  dobivaju  darove  u 
novcu,  carica  izrazuje  banu  Batthyanyu  priznanje  riječima: 
»Habes  puchros  homines,  nobis  placent«  (Imate  lijepe  ljude,  svi¬ 
djeli  nam  se).  Nakon  osamgodišnjih  ratnih  tereta  vraćaju  se  i 
Hrvati  kući  s  dva  osvojena  (sad  poklonjena)  topa  i  hrvatskim 
prevodom  reglamana«.  (Matasović:  Die  Briefe  des  Grafen 
Sermage). 

Politički  epilog  slijedi  nakon  rata  1749.  Predstavnik  carske 
politike  u  Hrvatskoj  barun  Kleefeld,  podpukovnik  i  banov  po¬ 
bočnik  uspio  je  na  taštini  i  razrožnosti  hrvatskih  političkih  ljudi 
osnovati  dvorsku  stranku  na  čelu  s  podbanom  Ivanom  Rauchom 
(vidi  si.  br.  17),  koja  poče  dokazivati  staležima,  kolika  će  sreća 
biti  za  Hrvatsku,  ako  se  i  Banska  Krajina  izmedju  Kupe  i  Une 
uredi  na  način  ostale  Vojne  Krajine,  Beč  da  će  Krajinu  izdrža¬ 
vati,  a  ban  da  će  imenovati  častnike.  Sabor  prihvati  taj  predlog,  na 
plemstvo  djeluju  mogućnosti  da  će  mnogi  steći  čin  i  plaću  carskih 
častnika  dok  Rauch  vjeruje  da  će  doseći  bansku  čast,  i  ban  saopći 
dvoru  da  Hrvati  prose  novo  uredjenje  svoje  Krajine.  Stvoriti  je¬ 
dinstvenu  Vojnu  Krajinu,  cilj  kojim  je  bečki  Hofkriegsrath  mislio 
da  će  izazvati  tešku  političku  krizu,  rješava  se  kao  milost  na  vla- 

štitu  molbu  Hrvata.  Samo  odluka  je  drugojačija  nego  što  su  sta¬ 
leži  očekivali.  Veoma  slatkim  i  laskavim  pismom  odgovori  ban 
staležem,  koliko  je  kraljicu  obradovala  ova  prošnja  sabora  hrvat¬ 
skoga,  uvjerava  ih  da  su  u  velikoj  milosti  kod  kraljice,  koja  će 
ne  samo  potvrditi  već  i  raširiti  prava  i  povlastice  njihove.  Kraljev¬ 
stvo  da  će  si  slobodno  birati  »kapetana  kraljevstva«,  koja  je  čast 
već  dugo  s  banskom  spojena.  Tako  zvani  »stožerni  častnici«  bit 
će  imenovani  na  predlog  banov  od  kraljice  i  dobivat  će  dekrete 
od  ratnoga  vijeća.  Nespretno  bi  bilo,  da  staleži  za  ta  mjesta 
predloge  čine,  jer  se  može  biti  ne  bi  mogao  sastati  sabor  upravo 
onda,  kad  bi  takov  čovjek  brzo  i  nužno  imao  stupiti  na  svoje 
mjesto.  Odbijajući  mehko  i  ljubazno  njihovu  tražbinu,  da  zrinsko- 
frankopanska  dobra  padnu  pod  vlast  staleža,  pripovijeda  im,  kako 
se  kraljica  nada,  da  će  oni  pristati  na  nove  uredbe  radi  koristi, 
što  će  bolje  uredjena  krajina  biti  jača  obrana  domovine,  a  sino¬ 
vom  njihovim  da  će  biti  prilika  uzpinjati  se  do  visokih  vojnih 
časti.  Staleži  da  će  tim  radje  dati  veću  novčanu  pomoć 
za  uzdržavanje  krajine,  što  će  svu  korist  od  toga  po¬ 
birati  njihovi  sinovi.«  (Smičiklas).  Nakon  toga  preostao  je  samo 
uzmak  —  Banska  Krajina  nesmetano  bude  podijeljena  u  glinsku 
i  kostajničku  pukovniju,  potpade  sasvim  pod  krajiški  sustav. 

U  svakom  mirovnom  ugovoru  zapretana  je  barem  jedna  iskra 
novoga  rata,  svaki  mirovni  ugovor  u  jednom  sudioniku  rad  ja  misao 
odmazde.  Nasljedni  rat  započela  je  Marija  Terezija  bez  novaca, 
vojske  i  savjeta,  čim  je  svršen,  počinju  pripreme  za  nov  rat,  i  s 
njima  nastavak  osnova  Karla  III.  na  stvaranju  apsolutne  monar¬ 
hije  po  francuskom  uzoru.  Kako  bi  uspjelo  presaditi  u  habsburšku 
državu  iskustva  colbertizma  koji  ima  dati  sredstva  za  uspješnu 
vanjsku  politiku,  treba  najprije  ukloniti  ostatke  feudalnoga  su¬ 
stava,  izjednačiti  državu  upravnim  i  prosvjetnim  reformama. 
Reformatorska  djelatnost  marij  etezij  anskoga 
režima  nastavak  je  u  velikom  mjerilu  pionir¬ 
skih  pokušaja  vladavine  Karla  III.  s  izvjest- 
nim  ispravcima;  u  drugi  red  su  naročito  potisnute  osnove 
o  primjeni  čistoga  merkantilizma,  vanjsko-trgovačka  ekspanzija 
—  težište  reformatorske  akcije  položeno  je  na  to  da  se  poveća 
proizvodnja  zemlje  kako  bi  se  mogli  povećati  prihodi  države  po¬ 
višenjem  poreza,  stvorilo  jednolični  je,  društvovno  ujednačeno 
pučanstvo,  koje  će  poznavati  samo  volju  bečkoga  dvora  i  bez 
roptanja  davati  čim  više  vojnika. 

Za  te  reforme,  koje  su  doista  počele  odmah  nakon  nasljed¬ 
noga  rata,  bilo  je  hrvatsko  područje  najmanje  pripravljeno.  Už 
ljudske  žrtve  i  podavanja  u  novcu  upravo  hrvatsko  područje 
poharala  je  1745.  još  i  kuga.  Porezni  vijak  dosegao  je  već  do 
maksimuma,  a  teret  je  stvarno  snosio  seljak-kmet.  Kakvi  su  bili 
tih  godina  porezni  tereti  najbolje  se  vidi  iz  predloga  državnog 
proračuna,  koji  je  prihvatio  hrvatski  sabor  1753.  za  godinu  1754. 
Troškovi  Banske  Hrvatske  bili  su  slijedeći:  plaća  banova  4.000 
forinti,  namjestnik  banske  časti  dobivao  je  2.000  fr.,  banski  stol 
17.000  forinti;  častničke  plaće  hrvatske  milicije  iznosile  su  34.000 
forinti,  honorar  vojnih  komesara  kraljevstva  700  forinti,  podbana 
300  forinti,  protonotara  kraljevstva  300,  financijalne  uprave  900 
forinti.  K  tomu  su  dolazili  troškovi  zdravstvene  službe  (Ta- 
bulae  Regni  Medicorum)  1.000  forinti,  onda  nagrada  bilježnika, 
30-torice  sudaca  plemstva,  državnih  tajnika,  sirotinjskih  odvjet¬ 
nika,  27-morice  vice-sudaca  100  forinti,  dvojice  liječnika  kralje¬ 
vine  1.000  forinti,  onda  prinosi  (elemosina)  za  kapucine  u  Za¬ 
grebu  i  Varaždinu  80  forinti,  za  krvnike  u  Zagrebu  200  a  u  Va¬ 
raždinu  100  forinti.  Kao  izvanredni  izdatci  prihvaćene  su  plaće 
državnih  auditora  300  forinti,  bečkoga  agenta  200,  kralj  evinskog 
kirurga  140,  medicusa  Degoya  100  i  Castellanusa  Civitatis  12  fo¬ 
rinti,  sve  u  svemu  56.184  forinti.  Ti  su  se  izdatci  uglavnom  pokri¬ 
vali  s  t.  zv.  dimnicom,  porezom  od  kmetskih  selišta,  i  od  plemića 
jednoselaca,  kojih  je  »dimova«  bilo  prema  proračunu  1.260  i  pol, 
a  svaki  je  plaćao  34  rajnskih  forinti;  uz  to  su  prihode  davali  neki 
mali  porezi  iz  Primorja,  700  forinti  plaćao  je  u  državnu  blagajnu 
zagrebački  kaptol  i  biskup,  a  315  forinti  vlastelinstvo  Steničn jak. 

K  tomu  valja  još  pridati  troškove  županijske  vlasti,  poda¬ 
vanja  crkvi,  podavanja  zemaljskom  gospodinu,  —  dažbinsko  opte¬ 
rećenje  došlo  je  do  skrajnih  granica.  U  Vojnoj  Krajini  nije  bilo 
ništa  bolje  i  tamo  neprestano  niču  nove  daće.  Na  požunskom 
saboru  1751.  Beč  izlazi  sa  zahtjevom  opet  novih  daća;  da  po¬ 
stigne  svrhu,  ako  već  ne  skrši,  a  ono  oslabi  otpor  stališa,  uspijeva 
dvoru  naći  sebi  eksponente  medju  izaslanicima  slavonskih  župa¬ 
nija.  Podžupan  virovitički  Antun  Špišić,  kojega  Tadija  Smičiklas 
u  svojoj  povijesti  prozva  »kukavnim«,  stane  dokazivati  da  Sla¬ 
vonske  županije  moraju  podpasti  pod  Madžarsku,  pod  vlast  pa- 
latina  a  ne  hrvatskoga  bana  —  madžarski  velikaši  to  naravski 
objeručke  prihvate,  slavonske  županije  stanu  izravno  izašiljati 
svoje  odaslanike  na  požunski  sabor  mjesto  da  ove  županije  za¬ 
stupa  u  Požunu  jedan  »nuncij«  izabran  na  hrvatskom  saboru. 

Pojavio  se  je  prvi  »madžaron«,  pojava,  koja  se  ne  može  jedno¬ 
stavno  tumačiti  samo  sebičnošću  pojedinca,  nego  je  uz  psihološke 
momente  i  umnožak  općih  prilika  borbe  hrvatskoga  ustavnjačkog 
tradicionalizma  s  bečkim  zapadnjačkim  centralizmom.  Konac  sa¬ 
borskoga  zasjedanja  bio  je  da  je  požunski  sabor  konačno  morao 
pristati  na  povišenje  daća,  za  jednu  trećinu  onoga  što  je  kraljica 
prvobitno  zahtijevala. 

Porezna  reforma,  koja  je  predvidjala  popis  zemlje,  visina 
dotadašnjih  plaća,  sve  veći  standart  života  plemstva,  koji  opet 
traži  sve  veća  podavanja,  vjerske  razlike,  nemir  i  strah  pred  bu¬ 
dućnosti  radjaju  ono  što  je  neminovno:  bune.  Za  svima  se  tim 
bunama  pak  ćuti  uticaj  ljudi  Vojne  Krajine,  u  računu  je  habs¬ 
burške  politike  svim  sredstvima  lomiti  politički  otpor  staleža  i 
redova,  ma  i  seljačkim  bunama.  U  svim  tim  bunama  na  završetku 
javlja  se  kao  arbiter  carska  vlast,  konačno  odlučujući  sukobe  u 
interesu  carske  državne  politike. 

Prvo  se  rodila  buna  u  Banskoj  Krajini  1751.  U  tabor  bun¬ 
tovnika  dodje  istražno  povjerenstvo  sabora  ispitati  tegobe,  naj¬ 
bolji  dokaz,  koliko  je  jak  bio  buntovni  pokret  kad  ga  se  odmah 
nije  pokušalo  svladati  silom.  Pritužbe  su  buntovnika  značajne 
za  stanje  naroda:  tuže  se  na  nasilja  i  otimačinu  častnika,  radi 
kojih  su  već  godinama  dana  slali  svoje  poslanike  u  Beč,  gdje  su 
ih  medjutim  uhvatili,  u  Zagreb  poslali  i  u  tamnicu  bacili;  povri- 
jedjen  osjećaj  pravde  u  svim  tim  bunama  najjači  je  ferment. 
Tuže  se  buntovnici  krajišnici  da  moraju  tolikim  častnicima  gra¬ 
diti  kuće  na  najljepšim  mjestima,  od  svoje  zemlje  davati  im  naj¬ 
bolje  dijelove.  Buni  ih  nov  popis,  boje  se  da  će  ih  još  veći  broj 
morati  u  vojsku,  a  ne  mogu  ni  dosadašnje  vojnike  pravo  opremiti 
Osim  toga  pročulo  se  da  će  morat  plaćati  i  daće  kao  kmetovi,  a 
uz  to  vlast  da  gazi  njihovu  vjeru  —  većina  buntovnika  bili  su 
pravoslavni  Vlasi.  Buna  je  svršila  kao  obično:  s  mnoštvom  obe¬ 
ćanja  razoružaše  buntovnike,  a  onda  kolovodje  pohvataše,  od 
smrti  ih  spasila  samo  tvrdnja  da  su  spriječili  buntovnike  da  ne 
prebjegnu  u  Bosnu  pod  tursku  vlast,  što  je  i  vjerojatno.  U  svim 
bunama  posljednji  je  izlaz  pobunjenika  bijeg  u  Bosnu;  ta  pri¬ 
jetnja  najjače  djeluje,  vlast  se  ozbiljno  boji  raseljivanja  pu¬ 
čanstva. 

1753.  počinje  najavljena  porezna  reforma.  Umjesto  stare 
»dimnice«  uvodi  se  nov  porezni  sustav,  sigurno  pravedniji,  su¬ 
vremeniji,  ali  izazivlje  prirodno  otpor  i  »staleža«  i  kmeta.  Kako 
bi  se  provela  pravednija  razdioba  poreza  predvidjeno  je  najprije 

provesti  t.  zv.  konskripciju,  t.  j.  popis  zemlje,  naroda,  njegova 
imetka,  cilj  je  popisati  sve  gibivo  i  negibivo  imanje,  te  ustanoviti 
odnose  izmedju  zemljovlastnika  i  zemljoradnika.  Taj  posao, 
sastav  nove  brojidbe  obavljen  već  je  u  svim  dijelovima  države 
osim  u  Hrvatskoj,  gdje  mu  se  susprotstavlja  bijes  zemljovlastnika 
i  strah  zemljoradnika.  1754.  počinje  nakon  jalovog  otpora  pro¬ 
vedba  popisa.  Povjerenstva  prolaze  zemljom  popisujući  je,  dije¬ 
leći  prema  plodnosti  u  tri  razreda,  zatim  posebno  livade,  šume 
i  krčevine;  osobita  je  pozornost  posvećena  vinogradima,  kojima 
zemlja  obiluje.  Svatko  i  plemić  i  seljak,  slobodnjak  i  kmet  mora 
izjaviti  kolik  mu  je  prihod  po  jednom  jutru;  kod  popisivanja  pu¬ 
čanstva  pazi  se  prvenstveno  na  radnu  i  gospodarsku  snagu,  po¬ 
sebno  se  bilježi,  koliko  tko  ima  kmetova;  trgovce  i  obrtnike  ka¬ 
tegoriziraju  prema  tome  da  li  živu  u  većem  ili  manjem  mjestu, 
s  koliko  pomoćnika  rade;  konačno  popisan  je  i  broj  stoke. 

Samo  popisivanje  proteklo  je  uz  pasivni  otpor,  ali  bez  otvo¬ 
renoga  sukoba.  Reforme  dozrijevaju,  nastoje  ih  nadovezati  na 
pripravni  rad  vladavine  Karla  III.  i  sama  kraljica  odluči  slijediti 
primjer  očev  i  posjetiti  hrvatske  zemlje,  u  prvom  redu  primorske 
gradove.  U  osnovi  je  naime  —  namjesto  nestale  orijentalne  kom¬ 
panije  utemeljene  1723.  a  razriješene  16.  III.  1731.  na  temelju 
sporazuma  s  Engleskom,  za  cijenu  priznanja  pragmatičke  sankci¬ 
je,  —  stvoriti  novu  državnu  trgovinsku  ustanovu;  Hrvatsko  Pri¬ 
morje  od  1749.  u  posjedu  je  »Bečke  bakovne  komsiije«,  no  već 
je  dovršen  plan  za  »c.  kr.  dvorsko  trgovačko  vijeće«  koje  će  od 
1754.  upravljati  primorskim  područjem  pod  vodstvom  posebne 
»intendanze«  u  Trstu.  Priprave  za  posjet  vladaričin  medjutim  su 
izazvale  novu  pobunu  i  to  u  varaždinskom  generalatu,  gdje  je  već 
godinama  vladalo  napeto  stanje  radi  vjerskih  prilika,  koje  zamu- 
tiše  katolički  staleži  u  borbi  izmedju  pravoslavnih  i  unijata  za 
sjedište  biskupije  u  Marči.  Varaždinski  general  Guicciardi,  na¬ 
tječući  se  s  plemstvom  u  što  sjajnijem  dočeku  vladarice  udario 
je  na  svoje  krajišnike  nove  daće  za  novu  sjajnu  odoru.  I  ova  se 
buna  razvijala  kao  i  sve  dotadašnje:  buntovnici  pod  vodstvom 
svoga  kapetana  Petra  Ljubojevića  ustanu  na  oružje,  održe  sabor 
u  Severinu,  stanu  goniti  častnike,  uspostave  staru  vlast  svojih 
knezova  i  šalju  deputaciju  u  Beč.  Dolazi  istražno  povjerenstvo, 
koje  Ljubojevića  baci  u  tamnicu,  nekoliko  kolovodja  bune  po- 
smica  a  narod  smiri  obećanjima.  No  sve  te  bune  bijahu  samo 
uvod  u  veliki  seljački  pokret,  koji  planu  1755.  sigurno  pod  uti- 
cajem  buna  u  Krajini. 

Seljačka  buna  1755.  po  svom  značeneju  i  zamašaju  nimalo  ne 
zaostaje  za  Gubčevim  pokretom  1573.,  a  po  svojim  posljedicama 
sticajem  prilika  dapače  je  premašuje,  jer  donosi  uspjeh:  prvi  po¬ 
kušaj  pravednijega  uredjenja  položaja  seljaka.  Od  1755.  seljačko 
pitanje  ne  silazi  više  s  dnevnoga  reda  hrvatskoga  javnog  života, 
svaki  naraštaj  znači  novu  etapu  k  njegovom  uredjenju.  Znani  i 
neznani  učesnici  te  krvave  drame  s  ove  i  one  strane  borbene 
fronte  nesvjesni  su  pioniri  izgradnje  novoga  poretka  u  hrvatskom 
životu. 

Zamršeno  je  klupko  uzroka  i  povoda  seljačke  bune  1755. 
Nekoji  uzroci  su  vidljivi  i  utvrdjeni,  nekoji  se  mogu  tek  naslu¬ 
ćivati,  povodi  su  pak,  kao  u  svima  dogadjajima  većinom  ne¬ 
vidljivo  zapretani  u  igri  slučaja,  skrivenosti  ljudske  naravi.  Ni 
sud  suvremenika  ni  poznijih  povjestnika  nije  jedinstven.  Oni 
nalaze  uzroke  i  u  općim  političkim  prilikama  stvorenima  refor¬ 
matorskim  nastojanjima,  u  pritisku  gospodarske  nužde,  nazri- 
jevaju  spletkarske  prste  vlasti  vojne  krajine,  suvremeni  doku¬ 
menti  gledaju  u  dogadjajima  anarhičku  »mušku  puntariju«  bez 
ikakve  ideje,  puku  raskorlaćenost  nagona  za  plačkanje,  od  Smi- 
čiklasa  dalje  istraživaoci  prošlosti  nalaze  u  buni  1755.  izbitak  ideje 
Gubčevoga  pokreta  za  »staru  pravdu«. 

U  buni  je  sudjelovalo  preko  20.000  naoružanih  seljaka,  ogro¬ 
man  broj  obzirom  na  razmjereno  malu  površinu  područja  bune. 
Sigurno  su  se  u  tako  velikom  broju  sakupili  svi  mogući  elementi 
ljudski,  ali  isto  tako  je  sigurno  da  taj  silni  ljudski  talas  nijesu 
mogli  ganuti  samo  nagoni.  Spisi  o  istrazi  daju  naslutiti  da  je  buna 
1755.,  kao  i  pokret  Gubčev,  imala  svoju  ideju,  istu  ideju:  pobje¬ 
dom  pokreta  stvoriti  poredak  u  kojemu  će  zemljoradnik-kmet 
biti  ravnopravan  s  ostalim  staležima,  u  kojem  će  biti  stvorena 
društvovna  i  gospodarska  pravda  pod  carskom  vlasti,  jednake 
mjere  za  plemstvo  i  za  seljaka. 

Značajno  je  da  je  seljačka  buna  1755.  uslijedila  u  mjesecu 
veljači,  dok  je  Gubčeva  buna  počela  u  posljednjim  danima  si¬ 
ječnja.  Za  zimskih  mjeseci  seljaci  su  manje  zaposleni,  prilika  je 
i  za  razmišljanje  i  za  sastanke,  a  u  te  mjesece  i  najmukotrpnije 
seljak  gleda  u  budućnost.  Gubčeva  buna  uslijedila  je  nakon  uza¬ 
stopnih  godina  nerodice,  buna  1755.  nakon  godina  ratova,  zaraz¬ 
nih  bolesti,  političkih  eksperimenata,  porasta  daća,  a  vjerojatno 
takodjer  oskudice.  Popisivanja  su  takodjer  učinila  svoje;  novo¬ 
tarija  je  to  u  kojoj  gonetaju  zlo,  vjestnika  novih  daća.  Dotadašnjih 
već  je  bilo  dovoljno,  a  upravo  prije  par  godina  uvedeno  je  novo 

podavanje  prema  reformatorskim  namjerama  iz  Beča:  kako  bi 
se  pridigao  prirod  žita  naredjeno  je  tamaniti  vrapce  i  svako 
kmetsko  selište  moralo  je  predati  godišnje  300  vrapčjih  glava, 
obično  se  pak  od  kmetskog  selišta  tražilo  mjesto  vrapčje  glave 
po  jednu  krajcaru.  To  novo  podavanje  svrhu  kojega  nije  mogao 
dokučiti,  jer  mu  je  vjerojatno  nitko  nije  protumačio,  seljak  je 
shvatio  kao  izrugivanje.  Kao  uzročnika  svega  zla  kmetski  svijet 
naravno  je  gledao  svoga  zemaljskog  gospodina,  koji  osim  toga 
sve  više  treba  i  sve  više  traži  uslijed  novog  raskošnijega  života. 
Zemaljska  gospoda  ni  jesu  milovala  kmetove:  doduše  sama  go¬ 
spoda  većim  dijelom  živu  već  u  svojim  novim  domovima  po  gra¬ 
dovima,  ali  vlastelinski  činovnici  tim  nesmetanije  vladaju  nad 
kmetovima,  jer  i  kod  njih  se  postepeno  diže  standart  života,  po 
vječnom  društvovnom  zakonu  javlja  se  i  mjestna  korupcija.  Se¬ 
ljaci  oko  Kalnika  imaju  dio  svojih  selištnih  zemalja  na  području 
varaždinskoga  generalata  i  vide  da  tamo  nema  zemaljske  go¬ 
spode;  nevidljiva  je  za  njih  vlast  krajiških  vojnih  oblasti,  nijesu 
je  iskusili,  vide  samo  ono  što  njih  smeta  i  boli  i  tako  se  u  cijeli 
zbir  nezadovoljstva  upliće  težnja  doći  pod  Krajinu  gdje  nema 
kmetovanja  sa  zbrojem  svih  mogućih  podavanja.  Krajiška  vlast 
pogoduje  tome  raspoloženju,  istraga  je  kasnije  ustanovila,  da 
su  u  pokretu  bili  kompromitirani  i  neki  krajiški  častnici.  Osim 
toga  upravo  1754.  radi  dolaska  vladarice  kmetovi  su  osjetili  teret 
još  novoga  podavanja,  koje  se  do  tad  nije  tako  strogo  primje¬ 
njivalo,  a  koje  je  učinilo  suvremeno  kraljičino  putovanje  i  osnove 
za  pojačanje  trgovine:  kmetovi  su  morali  više  nego  ikad  prije 
raditi  na  cestama  i  na  gradnji  mostova.  I  onda  su,  kako  to  uvijek 
biva,  nastale  uzbudljive  glasine  povodom  novog  popisivanja:  do 
sad  se  moralo  davati  vlasti  vrapčje  glave,  sad  će  biti  udareno 
podavanje  i  na  volove,  konje,  vinograde.  Psihološki  ugodjaj  već 
je  blizu  vrelištu.  Zagrebački  kanonik  i  hrvatski  kroničar  Baltazar 
Adam  Krčelić  (vidi  si.  br.  16.)  u  svojim  »Annuama«  potanko  je 
opisao  seljačku  bunu  1755.  kao  što  je  opisao  i  svih  sedam  usta¬ 
naka  puka  onih  godina  u  različitim  krajevima  Banske  Hrvatske 
i  Vojne  Krajine.  Uz  svoje  lične  zgode  i  afere  Krčelić  se  u  svojoj 
kronici  najpodrobnije  pozabavio  upravo  s  tim  bunama,  najbolji 
dokaz  koliko  su  se  snažno  dojmile  javnog  života  Hrvatske  i  kako 
su  duboko  zadri jele  u  svačije  interese.  Krčelićevi  podatci  su 
obilni  i  čini  se  u  glavnom  pouzdani  jer  nijesu  jednostrani;  sam 
je  doduše  spadao  med  ju  staleže  i  redove,  zgrozila  ga  je  pobuna 
naroda,  ali  istodobno  nije  slijep  niti  za  spletke  krajiških  oblasti 

—  premda  je  sam  suradnik  i  pobornik  kraljičine  reformatorske 
politike  —  niti  za  grijehe  staležke  gospode. 

Iz  Krčelićevih  zapisaka  proizlazi  da  je  pobuna  bila  vrlo 
dobro  pripravljena  i  organizirana  i  to  upućuje  na  varaždinski  ge¬ 
neralat  kao  zamašnjak  dogadjaja.  Buna  je  počela  24.  veljače  1755. 
u  Ravenu,  na  zajedničkom  imanju  obitelju  Raffay,  Kazsner  i 
Jelačić.  Počela  su  udarati  zvona  u  stranu,  njihov  uzbučni  glas 
širio  se  odmah  dalje  po  drugim  župama  kalničke  okolice,  dakle 
po  neposrednom  susjedstvu  Varaždinske  Vojne  Krajine.  Od  Kal¬ 
nika  se  buna  širi  na  jug,  duž  područja  Lonje  prema  Zagrebu. 
Zanimljivo  je  da  je  opaženo  gibanje  i  medju  seljačtvom  u  Hrvat¬ 
skom  Zagorju,  ali  tamo  do  većega  pokreta  ne  dolazi,  opet  mali 
dokaz  kako  je  ustanak  pokrenut  iz  Vojne  Krajine  i  kako  su  ve¬ 
liku  ulogu  morali  igrati  u  pobuni  radovi  na  gradnji  cesta  i  mo¬ 
stova;  Zagorjem  nije  tekao  kraljičin  put  a  niti  je  kroz  Zagorje 
zasnovana  nova  trgovinska  prometna  veza.  Buna  nema  u  prve 
dane  onaj  jedinstven  idejni  značaj  kakav  se  zapaža  u  Gubčevoj 
buni  i  iz  sačuvanih  jednostranih  podataka.  Buna  1755.  obiluje  i 
onim  neminovnim  ekscesima,  koji  se  uvijek  javljaju  kad  se  zata¬ 
lasaju  gomile:  buntovnici  jurišaju  na  gospodske  dvorove,  pale 
zgrade,  nište  imutak,  opijaju  se,  bacaju  u  vlastelinske  tamnice 
gospodske  činovnike.  No  ima  i  tragova  jedne  više  organizacije. 
Kao  vodje  bune  spominju  se  neki  Štefić  Stanko,  podanik  grofice 
Keglević,  koji'  dobiva  čast  kapetana  seljačke  vojske,  zatim  Miško 
Kušić,  špan  vlastelinstva  Raffayevih  iz  Ravena,  koji  je  čini  se 
bio  glavni  organizator  pokreta,  njegov  ideolog  koji  —  kako  se 
razabire  iz  istražnih  spisa  —  nastupa  kao  govornik  i  tumač  ciljeva 
bune.  U  istrazi  se  tvrdi,  da  su  si  seljaci  izabrali  i  svojega  »selja¬ 
čkoga  kralja«,  a  jednoga  seljaka  da  su  odredili  za  »seljačkoga 
biskupa«.  Te  optužbe  sigurno  su  ishitrene,  uvijek  su  staleži  i  re¬ 
dovi  kod  seljačkih  buna  nastojali  ih  u  prvom  redu  optužiti  s  anti- 
dinastičnosti  i  protucrkvenosti  e  bi  oteščali  položaj  uhvaćenih 
seljaka,  kompromitirali  ih  pred  dvorskim  oblastima.  Ali  kao  što 
te  optužbe  nijesu  odlučivale  kod  Gubčevog  pokreta,  tako  nijesu 
bile  od  zamašaja  ni  kod  istrage  od  dogadjajima  1755.  Iz  samih 
dogadjaja,  osnove  vojne  seljačke  vojske  kao  i  izjava  njezinih 
vod  ja  udara  u  oči  jedan  važan  momenat,  a  to  je  uticaj  predaja 
o  Gubčevoj  buni;  seljačka  vojska  1755.  prihvaća  u  cjelini  i  takti¬ 
čku  osnovu  ustanka  Matije  Gubca  i  njegovu  ideologiju.  Osnova 
je  vojskom  udariti  na  Zagreb,  osvojiti  ga,  postaviti  vladu  seljaka 
i  onda  postati  carski  ljudi,  priznati  carsku  krajišku  vlast,  gdje 

nema  tlake,  nema  zemaljske  gospode.  Osnova  vojne  seljačke 
išla  je  »na  Varaždin,  od  Varaždina  na  Zagorje  i  odonud  vu  Za¬ 
greb,  kojega  bi  podseli,  razmetali,  gospodu  potukli  i  onda  bi  to 
vse  spravili  pod  krajinu«,  jer  iz  Zagreba  »izlaze  sve  nevolje,  koje 
taru  siromašni  puk«.  Kao  uzroke  bune  navode  seljaci  u  istrazi: 

» ...  da  se  njim  velike  krivice  delaju,  što  njihove  pravice  zatrga- 
vaju  —  što  svako  leto  skoro  sve  povekšaju,  vrapče  glave  kaj  od 
starine  nije  bilo  moraju  vu  orsag  davati,  zvan  toga  da  su  letos 
na  novo  popisani  i  da  polag  novoga  popisanja  morali  bi  plaćati  i 
od  zemlje  od  koje  tlaku  delaju,  i  od  vola,  krave,  konja,  trs  ja, 
žene,  detce,  od  svoje  glave,  s  jednum  rečum  vsega  kaj  siromah 
človek  ima  i  zato  da  njim  ni  moguće  tulikeh  terhov  orsažkih  i 
gospodskih  podnašati,  sbog  toga  da  su  se  oni  kak  i  križevačka 
krajina  suprot  stavili  —  da  nigdar  već  gospodskih  kudelj  preli 
nebudu,  nego  rajše  hote  svi  do  noge  poginuti«.  Miško  Kušić  pako 
je  u  Kalniku  navodno  govorio  svojim  seljacima:  »Ne  bojte  se 
ma  deca,  budete  vsi  pod  krajinu,  i  tlaku  već  nebuste  delali,  ove 
kopunare  treba  vse  požgati«.  Opominjući  svoje  neka  se  junački 
drže,  veli:  »  Iako  se  vezda  nebudu  vereno  držali,  jaj  jošče  i  onomu 
detetu,  koje  je  v  materine  utrobe  —  sbog  punte  ove  trpeti  moral 
bude«.  Dijagnoza  seljačkih  vodja  je  točna,  dalekovidna  i  odluč¬ 
nost  krepka,  sve  odaje  najbolje  nesnosnost  prilika,  s  kojima  žude 
konačno  obračunati. 

U  ustanku  nijesu  sudjelovali  samo  kmetovi;  bilo  je  u  nji¬ 
hovoj  vojsci  i  krajišnika,  i  plemića  i  jednoselaca,  a  kroz  sve  te 
bune  i  na  Krajini  i  u  Banskoj  Hrvatskoj  upliće  se  ime  Stjepana 
pl.  Domjanića  lik  d  uloga  kojega  nije  sasvim  jasna  unatoč  mno¬ 
štva  podataka  kod  Krčelića  i  činjenice  da  je  bio  kasnije  kruto 
osudjen.  Nije  sasvim  jasno  da  li  -je  slučajno  upao  u  spletke  oko 
bune  ili  je  bio  doista  prijatelj  puka,  preteča  budućih  prosvjeti¬ 
teljskih  naraštaja. 

Zagreb  je  doznao  vijest  o  seljačkoj  buni  u  mamurluku  nakon 
bučnih,  galantnih  pokladnih  zabava.  Grad  je  za  posljednjih  pe¬ 
deset  godina  već  prilično  izmijenio  lice.  Društvovna  evolucija  u 
Zagrebu  i  Varaždinu  jako  se  već  osjeća,  Zagreb  kao  sjedište 
biskupskog  dvora  postaje  središte  i  društvovnog  okupljanja,  po¬ 
stepeno  počinje  nadmašivati  ulogu  Varaždina.  Sve  odličnije  ple¬ 
mićke  obitelji  počinju  graditi  u  Zagrebu  svoje  domove,  to  ba¬ 
rokno  plemstvo  zapravo  stvara  novi  Zagreb,  daje  mu  i  arhitek¬ 
tonski  oblik  i  društvovni  biljeg.  Plemićke  kuće  potiskuju  gra- 
djanske  drvenjare  i  zemljanice  koje  se  sve  više  gube  u  prilazne 

ulice,  gotovo  svaka  je  kuća  zidanica  plemićka  —  plemstvo  izgra- 
djuje  u  drugoj  polovici  19.  pa  do  30-tih  godina  19.  stoljeća  zagre¬ 
bački  gornji  grad,  daje  mu  lik  koji  ima  do  danas.  Vijest  o  buni 
je  iznenadila,  stvorila  paniku.  Namjestnik  banske  časti  bježi  u 
krajinu.  Barunica  Tereza  Batthyany  rodjena  Illeshazy,  motor 
nove  društvovnosti  bježi  iz  Zagreba,  biskup  Thauszy,  rektor  isu¬ 
sovaca  Galjuf  traži  sigurnost  čak  u  Štajerskoj,  gradjani  skrivaju 
svoje  dragocjenosti  u  crkve,  Zagreb  kao  i  za  Gubčeve  bune 
postaje  zborištem  banske  vojske. 

Do  velikog  sukoba  izmedju  banske  i  seljačke  vojske  nije 
došlo.  Koncem  veljače  započele  su  jake  neprekidne  kiše  izazi- 
vljući  poplave,  većina  se  seljačkih  ustaša  radi  toga  razišla  ku¬ 
ćama.  Pacifikaciju  zemlje  provodile  su  dvije  vojske.  Iz  Vara¬ 
ždina  je  krenuo  u  pobunjeno  područje  Josip  grof  Drašković  i 
razmjerno  brzo  uspostavio  mir:  one,  koji  su  proglašeni  kolovo- 
djama  objesi  na  licu  mjesta,  dvadesetak  manjih  vodja  baci  u 
tamnicu  u  varaždinski  grad,  kod  ostalih  seljaka  pak  zadovolji 
se  novom  prisegom  vjernosti.  U  poredbi  s  vojskom,  kojom  je 
krenuo  u  pobunjeno  područje  podban  Ivan  Rauch,  bila  je  to 
čovjekoljubiva  pacifikacija.  Rauchova  vojska  provodila  je  opću 
masakraciju,  klalo  se  bez  ikakve  istrage  i  suda.  I  nije  se  mnogo 
pravilo  razlike  izmedju  kmetskih  selišta  i  plemićke  zemlje  — 
akcija  za  pacifikaciju  pretvorila  se  u  pljačkanje  velikih  razmjera. 
Stoku,  bez  razlike  bila  pobunjenička  ili  ne,  kmetska  ili  plemićka, 
u  povorkama  od  stotinu  i  hiljadu  glava  gonila  je  banska  vojska 
u  Zagreb.  Posebno  je  oplijenjeno  imanje  isusovaca,  koji  se  odmah 
tuže  izravno  kraljici.  Samo  oni  pobunjenici  nailaze  na  milost, 
koji  bi  se  izjavili  spremnima  vršiti  krvnički  posao.  U  ekspediciji 
protiv  pobunjenih  krajeva  sudjelovali  su  dobrim  dijelom  i  kra¬ 
jišnici,  koji  su  jednostavno  primjenjivali  metode  četovanja  i 
haranja  kao  kod  prepada  u  Bosnu.  I  opet  se  pojavila  opasnost 
da  cijeli  krajevi  opuste. 

Kalnička  buna  nije  bila  jedina  1755.  Usporedno  s  njom  do¬ 
lazi  i  do  pobune  u  karlovačkom  generalatu,  neposredno  nakon 
kalničke  bune  narod  se  diže  na  ustanak  u  moslavačkom  kraju 
radi  popisa,  jer  su  krajiški  častnici  mjereći  zemlju  najbolje  dije¬ 
love  zapisivali  pod  krajišku  vlast.  Do  bune  dolazi  u  cijeloj  viro¬ 
vitičkoj  županiji,  na  području  bivšega  vladanja  baruna  Trenka, 
koji  je  svršio  život  još  1749.  u  tamnici  u  Spielbergu,  dok  je  ko¬ 
mora  njegove  posjede  rasprodala;  novi  gospodari,  u  skladu  sa 
smjernicama  državne  politike,  počinju  provoditi  intenzivno  go- 

spodarenje,  krče  šume,  nasadjuju  vinograde,  ogromne  šljivike  i 
pri  tom  gone  podanike  na  posao  preko  reda,  traže  povišena  po¬ 
davanja.  I  dalje  sve  do  1765.  kao  odrazi  velikoga  potresa,  godi¬ 
mice  dolazi  do  manjih  seljačkih  buna  i  ustanaka,  sedmogodišnji 
rat,  od  1756.  dalje,  traži  nove  danke  u  krvi  i  novcu. 

Bečka  politika  okorišćuje  se  kalničkom  pobunom.  Upravo 
kalnička  pobuna  tvori  razdjelnicu  u  reforma¬ 
torskoj  politici  marijaterezijanskog  vlada¬ 
nja  u  Hrvatskoj.  Od  svršetka  nasljednoga  rata  pa  do 
seljačke  bune  1755.  reformna  je  djelatnost  u  pripravnom  stadiju 
u  Banskoj  Hrvatskoj,  reforme  se  najavljuju,  ali  se  s  njima  vodi 
politička  taktika,  od  kalničke  bune  dalje  reforme  diktiraju.  N  a 
kalničkoj  se  buni  počinje  rušiti  staro  zdanje 
plemićkih  povlastica  i  otpor  staleža  i  redova. 

24.  veljače  1755.  udarila  je  u  Ravenu  prva  zvonjava  na  uz- 
buku,  23.  travnja  1755.  u  Zagrebu  je  već  povjerenstvo  za  istragu 
hrvatskih  prilika.  Povjerenstvo  je  od  reda  sastavljeno  od  samih 
stranaca;  predsjednik  je  povjerenstva  Mihajlo  grof  Althan,  čako- 
vački  vlastelin  i  potpredsjednik  češke  kancelarije,  osoba  kralji¬ 
činoga  osobnog  povjerenja,  a  članovi  su  povjerenstva  Ceh  Mil- 
lersdorff,  savjetnik  češke  kancelarije,  Gabor  Pechi,  protonotar 
palatinski  i  savjetnik  ugarske  kancelarije,  kao  tajnik  povjeren¬ 
stva  vršio  je  službu  Ladislav  Bisztriczey,  bilježnik  ugarske  kan¬ 
celarije  u  Beču,  kako  Krčelie  primjećuje  »lingvaegnaris  Croati- 
cae«,  dakle  službeni  tumač  hrvatskog  jezika;  povjerenstvu  je  bio 
pridijeljen  i  protonotar  kraljevstva  Adam  Najšić  kao  jedini  do¬ 
maći  čovjek  u  istražnom  kolegiju.  Bilo  je  to  prvi  puta  u  povijesti 
Hrvata  posljednjih  vjekova  da  jedno  povjerenstvo  stranaca  s  ne¬ 
ograničenim  punomoćima  vodi  postupak  na  hrvatskom  tlu.  Po¬ 
vjerenstvo  bilo  je  providjeno  dotle  nečuvenim  punomoćima;  vlast 
bude  oduzeta  namjestniku  banske  časti,  koji  je  morao  bez  pogo¬ 
vora  vršiti  naredbe  predsjednika  povjerenstvo.  Na  optuženičku 
klupu  nijesu  izvedeni  samo  pobunjeni  seljaci-kmetovi  —  oni  se 
dapače  u  tom  procesu  iz  optuženih  pretvaraju  u  tužitelje  —  uspo¬ 
redno  s  njima  dolaze  na  optuženičku  klupu  zemljovlastnici,  sta¬ 
leži  i  redovi,  cijeli  hrvatski  politički  i  društvovni  sustav.  Dolazak 
i  postupak  izvanrednog  povjerenstvo  izazvao  je  u  redovima  plem¬ 
stva  zaprepaštenje.  »Država  staleža  i  red  ova«  izravno 
se  sudara  s  novim  vremenom,  ljudi  i  vrijeme 
ulaze  u  tajnoviti  obračun. 

»Staleži  i  redovi«,  —  ta  formula  političke  i  društvovne  Hrvat¬ 
ske  živjet  će  još  skoro  stotinu  godina,  —  staleži  i  redovi  saču¬ 
vaše  do  polovice  18.  stoljeća  netronut  svoj  oblik,  no  u  tim  for¬ 
mama  već  je  sasvim  nov  ljudski  osjećaj  u  usporedbi  sa  stanjem 
od  prije  osam  desetljeća.  Zrinsko-frankapanski  slom  i  tu  se  uka¬ 
zuje  kao  međjaš  izmedju  dva  razdoblja.  Duboka  se  promjena 
zbila  za  tih  osamdeset  godina.  Rodovi  feudalaca-dinasta  nesum¬ 
njivo  su  dominirali  politički,  gospodarski  i  društvovno  životom 
države  staleža  i  redova,  njihova  je  moć  budila  mnoge  zavisti  i 
mržnje,  ali  oni  su  davali  sustavu  snagu  održavanja,  slobodu 
opredjeljivanja,  inicijativu  djelovanja,  bili  regulatori  cjelokupno¬ 
ga  života  Hrvata,  po  njima  su  Hrvati  bili  gospodari  svoji  na 
svom,  s  njima  je  preostao  gospodstveni  narod.  Ni  za  trenutak 
nije  u  njihovima  postupcima  ugasla  svijest  da  su  odvjetci  drevnih 
dinasta,  suvrsnici  kraljevske  moći.  Njihov  primjer  podržavao  je 
ideju  plemstva  koje  je  po  sebi  ostanak  religije  poštivanja  i  deifi- 
ciranja  predaka  i  po  tom  živ  nosilac  slijeda  predaja.  U  politici, 
koju  su  oni  podržavali,  plemstvo  je  značilo  pripadnost  plemenu, 
narod  koji  je  suveren  u  svojem  životu,  koji  žive  po  svojoj  snazi 
to  mu  je  jedina  odlika  nad  drugima,  rod  je  plemenit  jer  je 
plemenski,  jer  je  neprekidno  na  svojoj  zemlji,  a  ne  po  milosti 
vladarevoj;  pripadnost  narodnom  plemenu,  a  ne  grb  i  povelja, 
koju  podjeljuje  neki  vladar,  svejedno  bio  to  ugarski  kralj,  habs¬ 
burški  car,  mletačka  signoria  ili  rimski  papa  ne  za  zasluge  uči¬ 
njene  na  djedovskoj  zemlji,  već  u  službi  njegovih  probitaka.  To 
plemstvu  daje  snagu  svijesti.  Zato  stari  sabori,  kao  i  davna  ple¬ 
mena,  strogo  paze  koga  će  primiti  u  svoj  krug,  priznati  za  svo¬ 
jega,  do  zrinsko-frankapanske  katastrofe  hrvatski  su  sabori  škrti 
s  podjeljivanjem  indigenata.  Nestankom  zrinsko-frankapanskih 
rodova  »staleži  i  redovi«  gube,  da  to  sami  jamačno  ne  spoznaše, 
ne  samo  svoje  predvodnike  i  s  njima  snagu,  koja  je  čuvala  sustav, 
mozak,  koji  je  vodio,  gube  s  njima  i  slobodu  pobude  i  opre¬ 
djeljivanja.  Plemstvo  počinje  služiti,  dobiva  gospodara,  a  time  i 
zemlju.  Katastrofa  zrinsko-frankapanska  djelovala  je  na  staleže 
i  redove  prvo  porazno  psihološki;  njome  je  slomljena  i  sama  po¬ 
misao  na  mogućnost  otpora,  a  kad  toga  nema,  preostaje  samo 
tražiti  sigurnost  u  milosti  vladara.  Za  staleže  i  redove  postaju 
odlučniji  znaci  vladarske  milosti  od  pripadnosti  plemenu.  I  sad 
se  medju  staležima  i  redovima  sve  više  umnaža  broj  stranih  do¬ 
šljaka,  koji  barem  u  prvom  naraštaju,  ne  mogu  imati  ni  znanja 
ni  osjećanja  za  predaje  hrvatske  državnosti  i  njezine  slobode 

opredjeljivanja  u  političkim  postupcima.  Došljaci  su  od  reda 
velikaši,  oni  počinju  davati  ton  hrvatskom  javnom  životu.  Niže 
plemstvo,  naviklo  prije  slijediti  velike  rodove  našlo  se  sad  u 
prvoj  polovici  18.  stoljeća  bez  orijentacije;  jaz  izmedju  njega  i 
visokog  plemstva  postaje  dubok,  ne  samo  radi  porijetla  i  kom¬ 
promisne  politike  koju  provodi,  već  i  radi  sve  većih  razlika  u 
načinu  života,  gospodarskih  protivština;  to  niže  plemstvo  pre¬ 
daje  se  više  nagonu  negu  političkom  razboru,  koliko  mu  snage 
dopuštaju  uporno  nastoji  čuvati  makar  samo  oblike  staroga  su¬ 
stava.  No  sve  više  se  množe  slučajevi  da  i  odvijetci  starih  ple¬ 
mena  traže  novu  potvrdu  svojih  starih  prava,  traže  plemstvo  po 
kraljevskoj  milosti,  jer  to  otvara  siguran  put  položajima,  imutku, 
karijeri  —  i  sve  većma  se  gubi  veza  s  baštinom  predaka.  Plemstvo 
postaje  kasta,  vodi,  moglo  bi  se  reći,  isključivo  društvovnu  poli¬ 
tiku  svoje  kaste.  No  društvovna  politika  jedne  kaste,  ma  koliko 
ona  bila  moćna,  ne  može  ispuniti  sadržaj,  dati  smisao  životu  ni 
jednoj  društvovnoj  vrsti,  a  kamo  li  cijelom  narodu;  društvovni 
momenat  in  ultima  linea  pitanje  je  interesa  trbuha,  a  takav  inte¬ 
res  umrtvljuje  osjećaj  savjesti  iz  kojega  proizlazi  svjestnost  o 
dužnostima,  sposobnost  za  žrtvu,  u  čemu  je  zbir  održanja  i  na- 
predka  —  stalež,  odnosno  narod,  postaje  barem  za  izvjestno  vri¬ 
jeme  neosjetljiv,  nepristupačan  za  ideje  i  njihove  vrijednote. 
Prvi  su  to  bilježi  zamiranja  i  umiranja. 

Ti  bilježi  udaraju  u  oči  iz  držanja  i  djelovanja  hrvatskih 
staleža  i  redova  u  prvoj  polovici  18.  stoljeća,  prate  ih  manje  više 
vidljivo  sve  do  njihovoga  skončanja.  Vrsta  plemstva  dobiva  u 
18.  stoljeću  u  znatnoj  mjeri  oznake  đruštvovnih  polutana;  a  svi 
polutani  sa  stidom  se  odriču  svoga  dojučerašnjega  stanja  iz  ko¬ 
jega  su  potekli  i  njegovih  zdravih  snaga,  oponašaju  slijepo  svijet, 
u  koji  su  dospjeli,  nasljeduju  mehanički  vanjštinu  njegovu, 
gube  osjećaj  za  etičke  vrjednote,  podredjujući  sve  materijalnom 
interesu. 

Materijalni  je  probitak  temelj  sklapanja  pretežnoga  broja  bra¬ 
kova  kod  hrvatskoga  plemstva  18.  stoljeća,  na  obiteljskim  mate¬ 
rijalnim  interesima  formira  se  nešto  slična  političkim  strankama. 
Prof.  dr.  J.  Matasović,  istražujući  genealogije  hrvatskoga  plem¬ 
stva  18.  stoljeća,  upozorava  na  taj  materijalistički,  gospodarski 
*  momenat  kod  sklapanja  većine  brakova  medju  hrvatskim  plem¬ 
stvom  —  sklapaju  se  brakovi  medju  najbližim  rodjacima  e  bi 
se  održali  i  zaokružili  posjedi,  dovodi  to  do  rodbinskih  brakova 
sve  do  granica  incesta,  po  zakonima  nasljedstva  rod  duhovno  i 

tjelesno  slabi.  Procesi  radi  ostavština,  kod  kojih  se  pokreću  sve 
moguće  svez^e,  većinom  odred  ju  ju  političko  okupljanje  plemstva, 
naravno  uz  utrku  kod  sticanja  služba,  probitaka,  odlikovanja. 
Politička  je  vlast  u  Hrvatskoj  polovicom  18.  stoljeća  na  pr.  u 
rukama  »Bogova  Hrvatske«,  kako  ih  nazivali  protivnici:  podbana 
Ivana  Raucha,  protonotara  Adama  Najšića,  varaždinskoga  pod¬ 
župana  Josipa  Raffaya  i  državnog  blagajnika,  neke  vrste  državnog 
rizničara  Ivana  Bužana,  koji  svi  medju  sobom  po  ženama  stoje 
u  rodbinstvu,  u  interesu  svojem  i  svoje  rodbinske  grupe  vodeći 
politiku,  pasivnu  rezistenciju  prema  kraljevskim  reformama  u 
koliko  su  pogadjale  te  reforme  njihove  interese,  ili  ih  prihvaća¬ 
jući  ako  ni  jesu  bili  neposredno  zainteresirani,  ili  ako  su  reforme 
nosile  neke  probitke  (likvidacija  Banske  Krajine)! 

Gradovi,  Varaždin  a  još  više  Zagreb,  postaju  pozornicama 
društvovne  izmjene.  Izmedju  vlasteoskoga  dvora  na  imanju  i 
kuće  u  gradu  odvija  se  život  plemstva.  Gradovi  su  retorta  kroz 
koju  prolazi  destilat  strane  civilizacije,  koju  plemstvo  žedno 
prima,  jer  ga  čini  ravnim  mogućnicima  dvorskog  kruga.  Ti  uticaji 
prvenstveno  su  materijalni,  a  njihovi  prenosnici  su  od  reda  nova 
strana  aristokracija  i  predstavnici  vojske.  Donose  oni  nove  obi¬ 
čaje,  nove  zabave,  nove  lagodnosti  —  ali  nova  duhovna  zbivanja 
u  europskom  svijetu  ostaju  tada  još  nepoznata  pretežnoj  većini 
hrvatskih  ljudi.  Nastaje  manija  zabavljanja  unatoč  prvotne 
oporbe  crkvenih  vlasti.  Grofica  Marija  Erdody,  rodjena  grofica 
Stubenberg  uvodi  u  Zagrebu  prve  krabuljne  plesove.  1749.  Zagreb 
dobiva  prvu  kavanu,  u  modu  dolazi  uživanje  burmuta.  U  intim¬ 
nim  društvima  igra  se  tombola  s  dragocjenim  zgoditcima:  zlatnim 
resama,  burmuticama,  srebrenim  i  zlatnim  soljenkama  s  obscenim 
plastikama.  Kazalište,  koje  su  još  početkom  17.  stoljeća  uveli  u 
Zagrebu  isusovci  kao  orudje  prosvjetno- vjerske  djelatnosti,  pre¬ 
tvara  se  u  društvo vnu  amatersku  igru  često  razuzdana  sadržaja. 
18.  stoljeće  naizmjence  vijek  je  ženske  vladavine,  počamši  od 
Engleske  preko  Austrije  do  Rusije.  Svaki  društvovni  krug  ima 
svoju  ženu-diktatora  društvovnosti.  U  Zagrebu  motor  je  društvov- 
nosti  žena  locumtenensa  Adama  grofa  Batthyanyia,  grofica  Te¬ 
reza  rodjena  Illeshazyi  uvevši  konačno  u  hrvatsko  plemstvo  ga¬ 
lantne  manire.  I  sama  muška  moda  se  efeminizira  u  duhu  europ¬ 
ske  ženske  vladavine,  nestaju  tradicionalni  hrvatski  brci  (vidi 
si.  br.  20.);  brijanje  i  nošenje  vlasulje,  perčina  u  vojsci,  uz  fran¬ 
cuski  kostim  nije  samo  moda  nego  i  oznaka  političke  orijenta¬ 
cije.  Ideal  plemića  je  kavalir,  tom  idealu  postaje  sve  podredjeno 

i  odgoj  i  zanimanje.  Životni  cilj  plemstva  postaje  ugodna  razbi¬ 
briga  u  sjeni  dvora. 

Taj  način  života,  upravljen  sav  na  izvanjsko,  ima  dapače 
uticaja  i  na  život  hrvatskoga  sela.  Gospoda  u  svojim  zabavama 
priredjuju  kao  igru  »Pauern  Hochzeit«  prerušavajući  se  u  seljački 
kostim;  pojedina  pak  vlastela  svoje  kmetove-službenike  unifor¬ 
miraju,  unoseći  u  narodnu  nošnju  boje  svoga  grba,  ornamentiku 
baroka.  Danas  se  još  razabire,  kako  je  ustanovio  prof.  VL  Tkalčić, 
da  su  izvjestne  značajke  seljačke  nošnje  u  Banskoj  Hrvatskoj 
ostanci  propisanih  oznaka  pripadnosti  nekadašnjih  podanika  ra¬ 
zličitih  plemićkih  porodica.  Prema  kazivanju  starine  Jakoba  Vi- 
dovića  (v.  VI.  Tkalčić:  Seljačke  nošnje  u  području  zagrebačke 
gore,  Narodna  starina  br.  10.)  imali  su  kmetovi,  koji  su  podpa- 
dali  pod  pavlinski  samostan  u  Lepoglavi  bijele  surine  s  uresom 
od  gajtana,  kmetovi  grofova  Draškovića-Trakošćanskih  sivkaste 
škure,  sa  zelenim  gajtanima,  a  kmetovi  grofova  Oršića  tamno- 
smeđ  je  sa  crvenim  gajtanima;  Šestiučani  pod  kraj  19.  stoljeća 
nose  male  okrugle  klobuke  po  uzoru  uniformnih  klobuka  gospo- 
štinskih  »inoša«.  Grof  Miroslav  Kulmer  još  se  sjeća  iz  dana  svoga 
djetinjstva  starih  bivših  kmetova  koji  su  nosili  perčine,  ostanke 
uticaja  mode  18.  stoljeća. 

Oponašanje  stranih  uzora  ostalo  je  samo  na  izvanjskom. 
Bijaše  to  posljedica  općega  njegovog  prosvjetnog  stanja.  Zrin- 
sko-frankapanski  rodovi  školuju  svoje  sinove  većinom  u  Italiji, 
na  najboljim  učilištima  onoga  vremena  u  Bologni  i  Padovi,  gdje 
uz  najpotpuniju  naobrazbu  svoga  vremena,  poznavanje  stranih 
jezika  i  književnosti  stiču  i  široke  vidike.  Gospodarski  mome- 
nat,  uz  političke  prilike,  takodjer  utječe  na  naobrazbu  plemstva 
u  prvoj  polovici  18.  stoljeća;  školuju  se  većinom  na  domu,  a 
kakvo  je  to  školovanje  bilo  još  pod  kraj  18.  stoljeća,  svjedoči 
Adam  grof  Oršić  u  svojima  uspomenama,  pripovijedajući  kako 
je  u  Zagrebu  imao  za  kućnog  učitelja  nekog  graničara,  grubog 
čovjeka,  odanog  pijanstvu,  koji  mu  nije  mogao  dati  nikakvu  na¬ 
obrazbu  jer  je  sam  nije  imao.  Postoje  od  16.  stoljeća  odnosno 
17.  učilišta,  u  Lepoglavi  pavlinsko,  u  Zagrebu  isusovačko,  koje  se 
pretvara  u  akademiju  poglavitom  zaslugom  velikog  predstavnika 
zagrebačkoga  kaptola  Nikole  Dianeževića,  stiče  od  Leopolda  I.  sve 
pogodnosti  sveučilišta  u  njemačkom  carstvu,  naročito  glede  po¬ 
djeljivanja  akademskih  stupnjeva,  ali  koja  pogodnost  osta  mrtvo 
slovo  jer  su  isusovci  zahtijevali  da  povelju  potvrdi  i  general  nji¬ 
hovoga  reda  u  Rimu,  što  staleži  i  redovi  odbiše  postavivši  se  na 

stanovište  da  nitko  jošte  iznad  kralja  ne  može  imati  neku  vlast 
u  hrvatskoj  zemlji.  Oba  učilišta  udaraju  temelje  duhovnom  životu 
u  Hrvatskoj  18.  stoljeća,  ali  prvenstveno  su  namijenjena  onima 
pitomcima,  koji  se  žele  posvetiti  svećeničkom  staležu,  odnosno 
obučavaju  i  svjetovnjake  u  pravnim  znanostima,  a  to  je  bio  Ver- 
boczy,  po  skroz  shematičnim  metodama;  uče  pravo  jer  je  pred¬ 
uvjet  za  vršenje  upravnih  poslova. 

Značajno  je  za  stanje  naobrazbe  Hrvatske  u  prvoj  polovici 
18.  stoljeća  potpun  zastoj  u  umjetnoj  književnosti.  Pjesme  i  pre¬ 
vodi  Krste  Frankapana,  »Adrianskoga  mora  sirena«  Petra  Zrin- 
skoga  posljednji  s.u  beletristički  radovi  u  Hrvatskoj  nakon  kojih 
slijedi  pustoš.  Spisi  Pavla  Rittera  Vitezovića  političke  su  raspra¬ 
ve,  takodjer  odraz  zbivanja  konca  17.  stoljeća.  Nema  nikoga  tko 
bi  osjetio  potrebu  književnoga  stvaranja  —  pisanje  se  ograničuje 
na  rugalačke  paskvile  i  stereotipne  prigodnice.  Nema  ni  ljubavne 
lirike,  te  prvotne  književne  vrste,  kao  da  i  nema  ljubavi  same. 
Ljubav  zaista  igra  u  prvoj  polovici  18.  stoljeća  (ne  samo  u  Hrvat¬ 
skoj),  nuzgrednu  ulogu  u  životu,  nije  važna,  sami  brakovi  se 
sklapaju  pretežno  prema  gospodarskim  interesima.  Rousseau  će 
tek  otkriti  veliku  ljubavnu  strast,  dati  ljubavi  mistiku  romantičkih 
zanosa,  učiniti  stanjem,  za  kojim  ljudi  hlepte.  Nitko  u  tom  dru¬ 
štvu  ništa  ne  čita  tih  godina,  kad  već  počinje  izlaziti  Francuska 
Enciklopedija,  a  poznavanje  strane  suvremene  književnosti  si¬ 
gurno  bi  dalo  poticaja  domaćem  nasljedovanju.  Književni  život 
isključivo  je  ograničen  na  svećenstvo,  koje  daje  u  Jurju  Mulihu, 
porijetlom  turopoljskom  seljaku  gorljivom  isusovcu-revnitelju  je¬ 
dinu  snažnu  duhovnu  ličnost.  Mulih,  učenik  Habdelićev  ćuti  sav 
hrvatski  jad  svoga  vremena,  prosvjetni  kao  i  etički,  sam  kuša 
pokrenuti  preporodno  djela,  ali  namijenjeno  ne  plemstvu,  već 
puku.  Djeluje  riječju  i  perom;  jedan  je  od  najneumomijih  pro¬ 
povjednika  i  pisaca  40-tih  godina  18.  stoljeća,  sastavlja  »Školu 
Kristuševu«,  vrst  katekizma  (u  koji  štampa  i  pravila  o  pristoj¬ 
nom  vladanju),  »Bogoljubne  pisme«,  »Pisanicu  duhovnu  krstjan- 
skoga  nauka«,  »Posel  apostolski«,  slaže  prvu  abecedarku,  koju 
kao  misionar  širi  po  Slavoniji.  Mulih  je  žudio  poći  kao  misionar 
u  Indiju,  ali  i  tadašnje  vjerske  prilike  u  Hrvatskoj  trebale  su 
misionarski  rad.  Dok  je  više  svećenstvo,  sinovi  plemstva,  bilo  ve¬ 
ćinom  zaokupljeno  politikom,  položaj  nižega  klera  je  oskudan  i 
težak,  jer  slabo  nalazi  potporu  u  svojoj  pastvi.  Ratovi  su  raskor- 
latili  opći  moral,  dobrih  uzora  nema  u  višim  društvovnim  slojevi¬ 
ma.  »Ima  ljudi,  koji  ne  iskazuju  nikakvo  poštivanje  svećeniku 

kad  nosi  posljednje  sakramente.  Radi  se  i  po  nedjeljama  i  blag¬ 
danima!  Gospoštijske  uprave  uzimlju  u  službu  otvorene  heretike, 
psovače  i  bogohulnike,  lihvare,  svodnike  i  slične  griješnike  ali 
rijetkokad  kažnjavaju,  niti  dopuštaju  župnicima  kažnjavati.  U 
mnogim  mjestima  ima  kršćana,  koji  se  o  Uskrsu  niti  ne  ispovi¬ 
jedaju  ni  pričešćuju,  radije  odlaze  različitim  patrima,  ne  htijući 
se  podvrgavati  vjeronauku  nadležnoga  župnika.  Fratri  i  vojnički 
kapelani  vjenčavaju  i  pokapaju  na  svoju  ruku.  Fratri  su  uopće 
nametljivi  kod  pisanja  oporuka.  Plemićki  kolatori  ne  popravljaju 
ni  crkve  ni  župne  dvorove,  ali  si  daju  točno  isplaćivati  dohodak 
od  milostinje  a  na  crkvene  glavnice  ne  plaćaju  nikakve  kama¬ 
te ... «  (Matasović:  Die  Briefe  des  Grafen  Sermage).  Mulih  mi¬ 
sionarski  nastoji  podići  ćudoredje  i  vjeru,  vjersko-odgojne  su 
njegove  knjige,  ali  uz  to  jedini  u  svoje  doba  spoznaje  potrebu 
čuvanja,  izgradnje  i  upotrebe  narodnog  jezika.  U  svojem  djelu 
»Posel  apostolski«  izdanom  1742.  daje  plastičnu  sliku  stanja  na¬ 
obrazbe  hrvatskih  zemalja  onoga  doba,  stanje,  koje  je  upoznao 
na  licu  mjesta  na  svojim  putovanjima,  veleći  doslovce: 

»Pokehdob  čast  poslenika  apoštolskoga,  ovo  na  šesnajsto 
leto,  po  več  biškupijah  jesem  obnašal,  gde  sem  dosta  mogel  spo¬ 
znati,  i  videti,  kulika  negde  je  med  ljudstvom,  vu  duhovnom  du¬ 
govanju  priprestoča,  sada  i  navuka  kršćanskoga  velika  potre- 
boča.  Ter  iz  toga  zroka  —  Kajti  ga  i  knigoznanci  ne  imaju  od- 
kude  čitati,  i  druge  navučati:  ar  se  našega  jezika  malo  knig  najde, 
koje  bi  navuk  kršćanski  vu  sebe  zadržavale.  Zato  ja  duhovnem 
pastirom,  knigoznancem  i  vsem  ostalem  vernem  krščenikom  na 
pomoć  šetajuči  jesem  se  na  ove  knig  složenje  rad  postavi! . . .  zato 
ja,  ostavivši  diačke  reči,  jesem  (kak  sem  najbolje  znal)  samo  po 
naški  ovde  hotel  govoriti,  da  me  bolje  razmeti  more  vsa  opći¬ 
na  . . .  Ne  morem  toga  tajiti;  nego  rad  valujem:  da  se  ovde  najdu 
vnoga  koja  vsem  pcveljna  ne  budu,  kajti  me  i  je  od  ovoga  truda 
nekuliko  odvraćalo,  da  budem  na  miru,  kak  su  vnogi.  drugi,  od 
mene  vnogo  vredneši.  —  To  dobro  znajući:  da  našega  naroda 
ljudem,  vu  izgovarajnu,  i  pisanju  rečih,  vsem  ne  moguće  vgoditi 
ar  se  nekoji  osmehavaju  iz  rečih,  da  nesu  prave  horvatske,  ne¬ 
koji  sude,  da  nesu  pravo  pisane;  nego  bi  se  drugač  pisati  mogle: 
a  nekoji  druga  prigovarjanja  izmišljavaju,  ter  suproti  postavlaju. 
Ali  ja  takoveh  nesem  se  bojal:  kajti  sem  iz  jedne  strane  to  spo¬ 
znah  da  se  jošče  na  ov  svet  ne  rodil,  ki  bi  vsem  ljudem  vgodil. 
Ar  iz  druge  strane,  jesem  premislil  duhovnu  hasen,  ar  se  ufam 
da  se  najdu  vnogi  krščeniki,  koji  ne  samo  vu  svetek;  nego  negda 

i  vu  delatnik,  budu  ove  knige  veselo  čtali,  i  druge  marljivo  navu- 
čali.  I  takovi  znavši,  da  sem  se  ja  vu  izgovarjanju  rečih,  moral 
prilagoditi  samo  u  Zagrebem,  pri  kojeh  ovo  pišem,  a  ne  Karlov- 
čanom,  niti  Varaždincem,  niti  Požežanom,  kaj  vezda  ne  more 
biti . . .  Kajti  sem  dobro  spoznal,  ne  samo  vu  onom  našem  slavnom 
orsagu,  nego  i  drugdje  stojeće  naše  drage  Horvate,  vu  knigah 
svojega  lastovitoga  jezika  osebujno  zapuščane,  kojeh  zato  isto- 
vnoga  pobožna  zdihavanja,  jesem  milo  poslušal,  ki  su  večkrat 
valuvali:  da  bi  kruto  radi  sami  čtali,  i  druge  marlivo  navučali,  da 
bi  otkuda,  kad  dobra  imali . . .« 

Politički  i  društvovni  razvitak  kod  Hrvata  prve  polovice  18. 
stoljeća  odrazio  se  je  i  u  jeziku.  U  17.  stoljeću  u  gornjim  hrvat¬ 
skim  stranama  izumire  glagolica,  naslon  na  habsburške  zemlje 
donosi  upotrebu  madžarskoga  ili  njemačkog  pravopisa  za  »ć,  č, 
š,  ž,  lj  i  nj«,  iz  početka  17.  stoljeća  ima  dapače  cijelih  listina  kao 
i  pismo  Jurja  Frankapana  pisano  goticom.  Seobe  mijenjaju  na¬ 
rječja  čitavog  kraja;  kad  na  pr.  Nikola  Zrinski  i  Stjepan  Franka¬ 
pan  naseljuju  1544.  na  svojim  selištima  Prilišću,  Vukovoj  Gorici  i 
Rosopajniku  bjegunce  iz  Bosne,  utvrdjuju  oni  tamo  svoje  bosan- 
sko-čakavsko  narječje,  koje  se  je  održalo  —  kako  tvrdi  R.  Strohal 
—  do  početka  20.  stoljeća  u  području  Vukove  Gorice.  U  17.  sto¬ 
ljeću  dolaze  nove  jezične  struje  s  juga  i  istoka  te  sa  sjevera;  prva 
mijenja  malo  čakavsko  narječje,  samo  ga  donekle  pomladjuje, 
mjesto  »ča«  dolazi  »što«.  18.  stoljeće  jača  kajkavštinu,  put  joj 
utiru  nove  ceste  kad  se  uz  njih  naseljuju  elementi  iz  Slovenije,  a 
plemstvo  takodjer  se  služi  još  na  početku  18.  stoljeća  kajkav- 
štinom,  koja  radije  upija  u  se  riječi  novoga  života  nego  zastarjelu 
čakavštinu.  S  političkim  i  društvo vnim  uticajima,  stvaranjem 
Vojne  Krajine  i  sve  većom  ovisnošću  od  dvorske  politike  plem¬ 
stvo  prianja  uz  nijemštinu,  u  kajkavštinu  se  naseljuju  i  pojedine 
madžarske  riječi  i  cijele  fraze  (za  riječ  »gospodjica«  upotrebljuje 
se  na  pr.  »kišazonka«,  pohrvaćena  madžarska  riječ  »kiss  aszonya«) 
Upotreba  latinštine  kao  političkoga  jezika  utječe  na  sintaksu  kaj- 
kavštine,  susreću  se  već  i  tragovi  francuskog  uticaja  u  uvodnim  i 
završnim  formulama  pisama,  pojedinim  rečenicama,  donesenima 
iz  ratovanja  po  zapadnim  stranama.  Ali  jedno  ipak  udara  u  oči; 
svi  ti  uticaji,  pomodne  sklonosti  i  obziri  ne  mogu  ni  kod  plem¬ 
stva  zatrijeti  vjekovne  povezanosti  s  rodnim  jezikom.  Kad  ta  ple¬ 
menita  gospoda  i  gospodje  žele  izreći  svoje  najintimnije  osjećaje, 
spontano  se  predaju  sred  pisanja  stranim  jezikom  domaćoj  riječi. 
1758.  grof  Sermage  u  pismu  s  ratišta  svojoj  ženi,  pisanom  nje- 

mačkim  jezikom  protkanim  francuštinom  na  završetku  kliče: 
». . .  womit  herzlich  Ambrasirend  Dich  kissend  in  dein  beglik. 
Nestl  meine  Liebe  K  v  o  č  k  i  c  a  dein  Mouchek  (mužek)  . . .«;  neki 
sudac  sastavljajući  našastar  na  službenom  latinskom  jeziku,  na¬ 
brojivši  niz  predmeta  iznenada  prelazi  iz  latinštine  na  hrvatski: 
»Item  kokuruza  pun  koš.«  Cijeli  niz  gospodja  pak  dopisuje  s  ka¬ 
nonikom  Krčelićem  isključivo  u  kajkavštini.  Grofica  Juliana 
Sermage  u  jednom  pismu  koje  joj  je  hrvatski  napisao  »diak«,  do¬ 
daje:  »Ich  hatte  selbst  geme  geschrieben,  habe  mich  aber  nich 
getraut  kroatisch,  Jen  krat  bum  vender  probovala  z  mojim  hor- 
vackim  konceptom  napervo  dojti.  Itak  sin  majku  ne  srne  zme- 
havati.«  Jezik  dnevnoga  života  svakako  je  hrvatski  i  u  najvišim 
društvenim  slojevima. 

Negativne  pojave,  koje  se  susreću  u  prvoj  polovici  18.  sto¬ 
ljeća  kod  hrvatskog  plemstva  kao  društvovnoj  vrsti,  materija¬ 
listička  sebičnost,  klonulost  etičkog  osjećaja,  mlohavost  karaktera, 
oskudnost  vidokruga,  kulturna  ravnodušnost  nijesu  uvijek  još 
znaci  propadanja  već  previranja  pod  udarcima  novih  općih  pri¬ 
lika.  I  to  vrijedi  za  društvovnu  vrstu  a  ne  za  pojedince.  Tako 
Adam  Patačić  od  Za  jezde,  uzgojen  u  domaćoj  samostanskoj  školi, 
pobornik  je  glazbe,  pjesnik,  govornik,  organizator  bogate  knjiž¬ 
nice  za  učitelje  i  djake,  istina  ne  u  hrvatskoj  zemlji,  već  u  Veli¬ 
kom  Varadinu  gdje  postaje  biskupom.  Arhitektura,  koja  je  više 
od  ostalih  umjetnosti  izraz  idealne  volje  svoga  vremena,  upravo 
u  18.  vijeku  područje  je  stvaralačkih  težnja  pojedinaca  hrvatskoga 
plemstva,  o  čemu  svjedoči  niz  dvorova  i  crkvi  posebice  u  Hrvat¬ 
skom  Zagorju.  Baltazar  Krčelić,  koji  gordo  ističe  svoje  porijetlo 
hrvatskoga  praplemstva  iz  Krbave,  jedan  je  od  najobrazovanijih 
ljudi  svoga  vremena,  doktor  bogoslovlja  i  filozofije,  te  apsolvent 
pravih  nauka,  koji  umije  i  služiti  se  uz  hrvatski,  latinski  i  nje¬ 
mački  jezik  i  talijanskim  i  francuskim.  Već  u  drugoj  polovici  18. 
stoljeća  plemstvo  kao  društvovna  vrsta  jedinstvenije  je  u  svom 
mišljenju,  postaje  nosilac  duha  vremena,  (taj  je  pak  pretežni  broj 
ljudi  koji  jednako  misle),  pionirom  materijalne  obnove  zemlje, 
postaje  nacionalno  svjestnije,  etički  krepče.  I  uticaj  bečkoga  baroka 
imat  će  pozitivnih  posljedica:  istančuje  shvaćanje  časti,  koja  na¬ 
meće  dužnosti,  obnavlja  duh  viteštva,  koje  obvezuje  svojim  mo¬ 
ralnim  kodeksom,  stvara  ličnosti,  koje  će  pod  kraj  stoljeća  dati 
nove  vidike,  nove  težnje  i  nove  mogućnosti  životu  Hrvatske.  Već 
1769.  Ivan  će  Patačić  od  Za  jezde  u  Vrbovcu  utemeljiti  školu,  za 
kmetsku  djecu  obojega  spola,  dati  joj  zemljište  za  uzdržavanje 


104 


školnika,  jedan  Kušević  1801.  na  svojem  imanju  dati  cijepiti  protiv 
boginja  sve  svoje  kmetove  —  pet  godina  nakon  prvih  Jennerovih 
pokusa! 

No  1755.  nakon  kalničke  bune  hrvatsko  plemstvo  moralo  je 
podnijeti  teške  udarce  za  svoje  društvovne  krivice.  Vlada  »hrvat¬ 
skih  bogova«  Raucha,  Raffaya  bude  srušena;  spasio  se  tek  Adam 
Najšić,  uskočivši  iz  dosadašnje  stranke,  koji  bi  se  moglo  nazvati 
autonomističkom,  u  stranku  dvorsku,  centralističku,  za  nagradu 
postavši  Rauchov  nasljednik  kao  viceban.  Na  seljačkoj  buni  1755. 
dvor  ruši  hrvatsku  konzervativnu  stranku,  koja  je  istina  štitila 
svoje  materijalne  interese,  ali  radi  njih  branila  politička  prava 
kraljevine,  premda  lošim  preživjelim  konzervativnim  metodama. 

Althanovo  povjerenstvo  ima  dalekosežniji  značaj  nego  što 
je  bila  istraga  radi  seljačke  bune.  Imala  je  potanko  ispitati  cjelo¬ 
kupan  položaj  Hrvatske,  izraditi  osnovu  i  naći  ljude,  koji  će  pro¬ 
vesti  reforme  u  interesu  habsburške  državne  misli,  koja  ide  za 
ujednoličenjem  svih  zemalja  carstva.  Temelj  za  te  reforme  ima 
biti  nov  poredak  u  odnosima  zemljovlastnika  i  zemljoradnika, 
dakle  riješenje  agrarnoga  pitanja  i  novo  upravno  uredjenje  hrvat¬ 
ske  zemlje.  Na  tom  temelju  namjera  je  državne  politike,  poja¬ 
čati  gospodarsku  snagu  Hrvatske  kako  bi  mogla  davati  državi  čim 
veća  novčana  sredstva.  Za  taj  cilj  se  uvode  trgovinske,  gospodar¬ 
ske,  prosvjetne  reforme,  jer  pred  vratima  je  nov  rat  habsburške 
dinastije  za  prevlast  u  kontinentalnoj  Europi  i  za  vodstvo  u  nje¬ 
mačkom  carstvu.  1756.  počinje  sedmogodišnji  rat  Habsburga  pro¬ 
tiv  Prusije  Friedricha  II.  za  kojim  stoji  kao  novčar  Engleska. 


105 


HRVATSKI  SVIJET  PRED  REFORMNIM 

OFENZIVAMA 


Habsburška  država  sprovodi  svoje  reforme  smišljeno  prema 
osnovi  izradjenoj  na  temelju  suvremenih  iskustava.  Reforme  su 
svezane  idejom,  protkanom  privlačnošću  duha  napretka,  a  pro¬ 
vodi  ih  jedinstveno  vodstvo  čvrstom  voljom,  svom  državnom 
moći  i  organiziranim  aparatom.  Toj  reformnoj  ofenzivi  stoji  na¬ 
suprot  hrvatski  svijet  bez  jedinstvenoga  vodstva,  bez  povezane 
materijalne  organizacije,  društvovno  rascjepkan,  bez  dosežnih 
vidika  i  sposobnosti  ocjenjivanja  njezinih  koristi  i  šteta.  Otpor 
mu  je  više  instinktivan  nego  proračunan. 

Vladavina  Marije  Terezije  provodi  svoje  reforme  pronica- 
vije  od  režima  Karla  III.  Ne  zadovoljava  se  mehaničkim  stečevi¬ 
nama  već  nastoji  i  duhovno  preobličiti  cijelo  hrvatsko  područje 
e  bi  postalo  pristupačnije  i  podatnije  novom  poretku. 

Prvo  učvršćuju  i  izgradjuju  položaje  koje  je  stvorilo  karo¬ 
linško  gospodarsko  i  vojničko  prodiranje.  Pokraj  svega  odpora  i 
staleža  i  redova  i  samoga  naroda,  Vojna  Krajina  sve  to  više  po¬ 
staje  podatan  organizam.  Orijentalna  kompanija  doduše  je  pre¬ 
stala  bitisati,  ali  u  hrvatskim  stranama  nastavlja  se  njezina  poli¬ 
tika.  Napuštene  su  osnove  maglovitih  kolonijalnih  ekspanzija, 
zadržaje  i  izgradjuje  ono  što  je  imalo  biti  njezin  temelj;  na  hrvat¬ 
skom  tlu,  na  Rijeci,  osniva  se  1750.  jedno  od  najvećih  veleobrt- 
ničkih  poduzeća  tadašnje  Europe,  rafinerija  šećera,  s  kapitalom  iz 
Anversa,  obasuta  svima  mogućim  pogodnostima  klasičnoga  mer- 
kantilizma.  Jedina  je  to  tvornica  ove  vrste  u  cijelom  habsburškom 
području  snabdijevajući  svojom  robom  Austrijske  Zemlje,  Ugar¬ 
sku,  Hrvatsku,  veći  dio  Gornje  Italije,  Napulj  i  Papinsku  Državu, 
trošeći  godišnje  do  1,000.000  kvintala  sirovine  sladorne  trske, 
koja  dolazi  preko  Marseillea,  Bordeauxa,  la  Rochelle,  Havrea  i 
Hamburga,  koristeći  se  ostancima  organizacije  stare  levantinske 
kompanije  i  njezinih  novčarskih  poslovnica  u  Livornu  i  Londonu. 
Riječka  rafinerija  šećera  prehranjuje  izravno  200,  a  neizravno 
400  obitelji,  stvarajući  tako  prvu  ćeliju  radničkoga  staleža  u 
Hrvatskoj.  Podhvat  cvate  kroz  cijelo  18.  stoljeće  sve  do  napo- 

ieonskih  ratova  kad  zapada  u  tešku  krizu  uslijed  britanske  blo¬ 
kade,  koja  je  presjekla  dovoz  šećerne  trske.  Uz  riječku  tvornicu 
šećera  niču  zametci  i  drugih,  pomoćnih  veleobrta;  potrebe  ri¬ 
ječke  tvornice  šećera  na  početku  19.  stoljeća  dat  će  poticaj  za  ru¬ 
darska  istraživanja,  otkrivanje  ugljenika  u  istarskom  području, 
na  veleobrt  riječkoga  kraja  nadovezuje  se  dobrim  dijelom 
i  razvitak  pomorstva  Hrvatskoga  Primorja.  Sve  poznije  gospo¬ 
darske  reforme  koje  začinje  marijeterezijanska  vladavina  imaju 
cilj  dati  državi  čim  jači.  veleobrt. 

Na  hrvatskom  području  mogao  se  taj  cilj  dostići  samo  refor¬ 
mom  cjelokupne  uprave,  a  ovo  pak  reformom  agrarnoga  pitanja. 
Tako  postaje  seljačka  buna  1755.  godine  polaznom  točkom  mari- 
jaterezijanskih  reformi  u  Hrvatskoj,  jer  je  agrarni  poredak  naj- 
neposrednije  povezan  s  upravnim  ustrojstvom  kraljevskih  stališa 
i  redova,  tvoreći  temelj  njihove  snage  i  glavnu  zapreku  reformnim 
namjerama,  ali  i  najosjetljivije  mjesto  cijeloga  hrvatskoga  su¬ 
stava.  Formula  Schirrendorffove  spomenice  da  treba  lomiti  moć 
staleža  pogodovanjem  podaničkim  masama,  dosljedno  se  primje¬ 
njuje  u  Hrvatskoj.  Usporedno  ide  tako  državna  vlast  i  k  poli¬ 
tičkom  i  ka  gospodarskom  cilju:  poboljšanje  položaja  podanika 
slabi  politički  odpor  staleža  i  redova,  time  se  izravnava  tlo  za 
upravnu  reformu,  koja  će  pojačati  političku  moć  centralne  vlasti 
u  Hrvatskoj,  a  ova  će  slobodno  provodeći  novu  prosvjetnu  poli¬ 
tiku,  dignuvši  razinu  naobrazbe  prosjeka  pučanstva  omogućiti  go¬ 
spodarsku  reformu,  preobrazbu  cjelokupnoga  gospodarstva:  po¬ 
ljodjelstva  i  stočarstva,  stvaraoca  sirovina  za  nove  veleobrte  — 
programatskom  dosljednošću  počinju  se  u  Hrvatskoj  primjenji¬ 
vati  zasade  merkantilizma  . . . 

Povjerenstvo  grofa  Althana  radi  prodornim  tempom.  Istragi 
očito  nije  svrha  samo  ustanoviti  neprijeporne  činjenice  seljačke 
bune,  ma  da  su  i  njezine  posljedice  u  tom  pogledu  dalekosežne: 
oborena  je  vlada  Rauchova  a  oteto  vraćeno  vlastnicima.  Važ¬ 
nija  bila  je  psihološka  svrha  istrage  i  tu  je 
postigla  svoj  uspjeh:  dokazala  je  staležima  i 
redovima  njihovu  nemoć,  a  istodobno  podani¬ 
cima,  da  zemaljska  gospoda  ni  jesu  njihovi 
bezgranični  gospodari.  Nije  bila  svrha  istražnog  po¬ 
vjerenstva  niti  proučiti  agrarne  odnose,  i  ti  su  bili  dobro  poznati 
centralnoj  vlasti.  Još  1737.  vladavina  Karla  III.  izradila  je  nov 
urbar,  koji  će  odnose  zemljoradnika  i  zemljoposjednika  postaviti 
na  jedinstven  temelj,  samo  što  je  ta  osnova  tad  propala  uslijed 

otpora  staleža  i  redova,  sklonost  kojih  je  bila  tad  potrebna  cen¬ 
tralnoj  vlasti  radi  rata  s  Turskom.  Zadatak  Althanov  bio  je  upo¬ 
znati  u  Hrvatskoj  političke  ljude  i  osobno  ih  odabrati  i  predobiti 
za  reformnu  djelatnost. 

Već  studenog  1755.  izlazi  uredba  Marije  Terezije  o  lakšanju 
podaničkih  odnošaja,  da  se  »podrobno  urede  uzajamna  prava  i 
dužnosti  vlastele  i  kmetova«.  Carski  patent,  da  još  jače  bude  na¬ 
značen  njegov  značaj,  upravljen  je  izravno  na  bana,  a  ne  na 
sabor  staleža  i  redova  kraljevine.  Cilj  je  patenta  Marije  Tere¬ 
zije  postepeno  likvidirati  dotadašnje  odnošaje  zemljovlastnika  i 
zemljoradnika,  cijeli  niz  pojedinačnih  njihovih  utanačenja,  sklop¬ 
ljenih  u  davnini  a  izrodjenih  vremenom,  ukloniti  stvarni  mozaik 
jurisdikcija.  Patent  Marije  Terezije  ne  lomi  radikalno  sa  proš¬ 
lošću,  ali  postavlja  granice  urbarskim  odnošajima  i  udara  smjer¬ 
nice  za  ujedinjenje  agrarnih  odnosa.  Kmetske  dužnosti  po  prvi 
puta  su  maksimirane  u  skladu  s  duhom  vremena,  kmetski  tereti 
nijesu  mogli  biti  veći  od  onih  predvidjenih  u  urbarima.  Osim 
toga  važno  je  da  su  marijaterezijanskom  urbarskom  politikom 
postavljene  neke  temeljne  opće  zasade,  kao  na  pr.  veličina 
kmetskoga  selišta  —  cjelokupni  život  seljačtva  u  Hrvatskoj  time 
je  dobio  čvrst  temelj  za  daljni  svoj  imućtveni  razvitak.  Patentom 
je  dalje  uredjen  stalan  broj  dana  podavanja  u  radnoj  snazi,  za¬ 
branjeni  su  svi  izvanredni  i  prekobrojni  dani  rabote,  osobito  je 
zabranjena  rabota  na  blagdane;  podavanje  u  radnoj  stazi  ure- 
djena  su  prema  godišnjim  dobama  tako,  da  se  na  pr.  zaostali 
broj  radnih  dana  nije  smio  prenositi  iz  zimske  sezone  u  ljetnu. 
Uveden  je  i  izvjestan  sustav  u  podavanja  u  naravi;  zemljo- 
vlastnici  na  pr.  nijesu  smjeli  ostavljati  prirod  vina  u  klijetima 
kmetskima  jer  obično,  kad  bi  se  to  vino  pokvarilo,  obnovili  bi 
podavanje  od  nepokvarenog  vina;  desetinu  u  naravi  zabranjeno 
je  pretvarati  u  novčano  podavanje,  izdan  je  propis  da  vlaste¬ 
linstva  moraju  voditi  točne  knjige  o  kmetskim  podavanjima,  a 
osim  toga  smanjena  je  jurisdikcija  vlastele  nad  kmetom,  odre- 
djene  norme  za  kazne,  novčane  kazne  su  teoretski  ukinute  tako, 
da  je  kmet  za  nepovlastno  zaostalu  rabotu  imao  dati  naknadno 
dvostruku. 

Kraljičin  patent  izazvao  je  razumljiv  otpor  vlastele, 
vlast  koje  se  postepeno  krši  uvadjanjem  nove  upravne  reforme, 
kojoj  je  smisao  da  vlast  zemaljske  gospode  u  upravi  preuzimlje 
kraljevsko  činovništvo.  Staleži  i  redovi  postepeno  osporavaju  za¬ 
konitost,  jer  nije  odobren  po  saboru.  Urbarsko  uredjenje,  pro- 

šavši  kroz  daljnju  evoluciju  dobiva  sankciju  zajedničkog  sabora 
tek  1791. 

Savjetnikom  marijeterezijanske  upravne  reforme  u  Hrvat¬ 
skoj  postaje  zagrebački  kanonik  Baltazar  Krčelić.  Krčelić  je 
neosporno  reprezentativan  hrvatski  čovjek  polovice  18.  stoljeća, 
i  po  svojim  vrlinama  i  po  svojim  slabostima,  koje  prilično 
iskreno  priznaje  u  svojima  memoarskim  »Annuama«,  premda 
ih  uvijek  nastoji  ispričati.  U  svakom  slučaju  Krčelić  je  neobična 
ličnost,  sigurno  najnaobraženiji  Hrvat  svojeg  vremena,  jak  poli¬ 
tički  mozak,  neobično  djelatan  u  javnim  poslovima  premda  su 
velikim  dijelom  taština  i  sebičnost  bile  motor  njegove  dje¬ 
latnosti.  Krčelić  jedan  je  od  rijetkih  ljudi  u  tadašnjoj  Hrvatskoj, 
koji  je  zahvaljujući  svojoj  naobrazbi  na  stranim  učilištima 
mogao  osjetiti  duh  novoga  vremena  koje  dolazi  nastojeći  ga 
svojom  djelatnošću  prilagoditi  hrvatskim  potrebama.  U  tada¬ 
šnjem  hrvatskom  ambijentu  bio  je  jamačno  najmrskiji  čovjek, 
na  njega  su  rušili  drvlje  i  kamenje,  i  radi  njegove  političke 
orijentacije  a  još  više  radi  temperamentne  ambicioznosti.  Bio  je 
spletkar,  sebičnjak,  ali  ni  drugi  prvaci  hrvatskoga  javnog  života 
onoga  vremena  nijesu  ništa  krjepostniji  od  Krčelića.  Zalagao  se 
je  za  politiku  oportunizma  prema  bečkom  centralizmu,  ali  tu  su 
vodili  i  drugi;  igrale  se  u  njegovom  slučaju  kod  toga  ulogu  i 
nade  u  ličnu  korist,  koju  su  drugi  požnjeli  mnogo  unosnije,  dok 
je  Krčelića  dijelom  pri  tome  vodilo  uvjerenje  u  izvjestnu  korist 
reformatorskoga  djelovanja  za  Hrvatsku  i  politički  razbor;  do- 
godjaji  su  dali  pravo  njegovoj  ocjeni  položaja,  za  njegova  života 
nije  bilo  društvovnih  ni  političkih  snaga,  koje  bi  se  mogle 
izravno,  borbeno  oduprijeti  reformnoj  ofenzivi.  Bio  je  strastven 
čovjek,  koji  nije  mjerio  riječi,  nije  umio  stvarati  si  prijatelja, 
ostao  cijeli  život  zlosreća,  dok  su  drugi,  intelektualno  niži  od 
njega  sticali  probitke;  to  objašnjuje  žuči j ive  stranice  njegovih 
memoara,  koji  ipak  ostaju  pronicava  slika  hrvatskoga  društva  u 
18.  stoljeću.  A  da  nije  bio  ukorjenjeni  sebičnjak  najbolje  svjedoči 
da  je  bogatu  svoju  knjižnicu  namro  narodnoj  zajednici,  udarivši 
time  temelj  zagrebačkoj  sveučilištnoj  knjižnici. 

Althan,  boraveći  u  Zagrebu  u  poslu  istrage  radi  seljačke  bune 
mnogo  konferira  s  Krčelićem.  Dobio  je  sigurno  takvu  uputu  iz 
Beča  gdje  je  Krčelić  poznat  kao  rektor  hrvatskoga  kolegija,  ličnost 
poštivana  u  dvorskim  krugovima,  sama  kraljica  mu  povjerila  na¬ 
pisati  povijest  koja  će  suzbijati  Lucićevu  tvrdnju  da  Venecija 
zakonito  posjeduje  Dalmaciju,  Krčelić  je  u  Beču  poznat  kao 

pristaša  kraljičinih  reformnih  težnja.  Althan  zatraži  od  Krče- 
lića,  svakako  u  ime  dvora,  da  izradi  predlog  za  upravnu  reformu 
u  Hrvatskoj ;  u  skladu  s  prokušanom  marijaterezijanskom  takti- 
kom  predobivanja  ljudi  odlikovanjima  i  beneficijama.  Althan 
saopći  Krčeliću  —  potankost  značajna  za  vrijeme  —  da  se  na 
umoru  nalazi  prepošt  zagrebački  Sinersperg,  za  nagradu  Krčelić 
će  postati  njegov  nasljednik.  »Moram  priznati,  veli  sam  Krčelić 
sasvim  iskreno,  da  me  je  obećanje  ovoga  beneficija  sklonulo  na 
posao«.  —  Krčelić  je  oklijevao  jer  je  shvatio  zamašaj  pothvata, 
znao  da  će  upravna  reforma  probuditi  u  Hrvatskoj  ogorčen  otpor, 
da  će  duhovni  njezin  začetnik  biti  žigosan  kao  izdajica;  Althan 
mu  preko  svoga  tajnika  prisiže  da  će  čuvati  tajnu  njegova  autor¬ 
stva,  no  kasnije  niti  je  tajna  sačuvana,  niti  je  Krčelić  stekao  pre- 
pozituru,  Krčelić  je  morao  spoznati  da  u  politici  ne  postoji  pojam 
zahvalnosti. 

Polazna  točka  Krčelićevoga  reformnoga  predloga  spašava  nje¬ 
zinoga  autora  od  osude  povijesti.  U  samoj  osnovi  krije  se  zami¬ 
sao,  koja  svjedoči  i  o  Krčelićevom  političkom  stvaralačtvu  i  nje¬ 
govoj  spoznaji  više  ideje  narodne,  baštine  predaka.  Krčelić  želi 
iskoristiti  reformne  težnje  dvora  za  postići  praktički  barem  jedan 
dio  Vitezovićeve  političke  oporuke:  hrvatsku  cjelokupnost.  Dokaz 
to  je  nacionalne  svjestnosti,  izražene  samo  u  obliku  svoga 
vremena,  u  spisu  namijenjenom  dvoru,  koji  je  protivnik  te  težnje; 
Krčelić,  jak  politički  mozak  sigurno  to  zna,  ali  misli  nadmudriti 
dvorsku  politiku.  Netočan  je  stoga  sud  Tadije  Smičiklasa,  koji  je 
Krčeliću  osporio  svaki  nacionalni  osjećaj,  jer  je  pristao  na  likvi¬ 
daciju  privilegija  staleža  i  redova.  »U  malom  ovom  kraljevstvu 
ima  toliko  vlasti,  kojim  su  i  zemljišta  pomiješana,  što  čini  veliku 
smutnju,  jer  svaka  ima  svoje  običaje,  zakone  i  povlasti«  —  to 
je  polazna  točka  Krčelićevoga  reformnoga  predloga  i  stoga  on 
predlaže  da  se  sva  ta  različita  upravna  područja,  koja  smetaju 
hrvatskoj  sveukupnosti:  Banska  Hrvatska,  Primorje  pod  upravom  \ 
Komore,  Vojna  Krajina  s  karlovačkim,  varaždinskim  i  osječkim 
generalatom,  ujedine  u  jedno  upravno  područje;  to  novo  po¬ 
dručje  nazvat  će  se  »gubemium«. 

Krčeliću  kao  političaru-realisti  nije  važno  ime,  nego  stvaran 
sadržaj.  Upravo  jer  je  realista  zna  Krčelić  vrijednost  psiholoških 
snaga  usidrenih  u  predaji  i  stoga  u  svom  predlogu  zadržaje 
bana  kao  vrhovnika  »gubemiuma«  uz  uvjet  da  bude  vojnička 
osoba;  mudro  gradi  Krčelić  i  tu  svoj  plan,  u  prošlosti  ban  bijaše 
uvijek  i  vojskovodja  kraljevstva;  bansku  čast  spaja  s  vojničkom 

vjerojatno  i  zato  da  bana  izdigne  iz  domaćih  političkih  skupina 
a  i  zato  da  podje  u  susret  namjerama  dvora,  važno  mu  je  svakako 
da  banska  vlast,  makar  i  bana-generala,  bude  proširena  na  sve 
dosežne  hrvatske  zemlje,  mnijući  jamačno  da  se  ljudi  mijenjaju 
a  institucija  ostaje.  Banu  uz  bok  prema  Krčelićevoj  osnovi  stoji 
kao  savjetodavni  kabinet  gubernijsko  vijeće  od  dvanaest  članova, 
koje  bira  i  imenuje  kraljica;  u  to  vijeće  imali  bi  ući  predstavnici 
generalata  karlovačkoga,  varaždinskoga,  osječkog  i  banske  kra¬ 
jine,  predstavnik  grčko-istočnoga  svećenstva,  predstavnik  kato¬ 
ličkoga  svećenstva  (dokaz  koliko  su  vjerske  razlike  imale  uticaja 
u  posljednjim  krizama!),  jedan  predstavnik  visokoga  plemstva, 
dva  predstavnika  nižeg  plemstva,  jedan  predstavnik  gradova, 
jedan  predstavnik  komorskoga  primorja  i  jedan  zastupnik  komi¬ 
sije  invalida.  Krčelić  ne  ukida  sabor,  taj  vjekovni  predstavnik 
političkoga  naroda;  sabor  se  po  njegovoj  osnovi  sastaje  dva  puta 
godišnje  da  čuje  zapovijedi  vladareve,  da  ih  primi  na  znanje  i 
da  saopći  o  njima  svoje  mišljenje. 

Bilo  je  predvidivo  da  će  ta  osnova  izazvati  oporbu  staleža  i 
redova  jer  znači  likvidaciju  njihovoga  starodrevnog  ustava,  te 
prilagodjivanje  na  sustav  u  austrijskima  nasljednjim  zemljama. 
Stoga  Krčelić  u  svojoj  osnovi  predvidja  kako  će  aparat  njegovog 
sustava  djelovati  i  bez  sabora,  predlaže  naime  preustrojstvo  starih 
županija,  gdje  će  župane  imenovati  kruna,  a  župani  će  preko 
bana  izravno  biti  u  dodiru  s  dvorskom  kancelarijom,  što  se  već 
s  uspjehom  provodilo  u  Madžarskoj. 

Krčelićevu  osnovu  valja  promatrati  samo  u  njegovom  vre¬ 
menu  i  s  tadašnjega  položaja  Hrvatstva.  Krčelić  je  jedini  medju 
tadašnjima  političkim  ljudima,  koji  osjetivši  krok  vremena  spo¬ 
znaje  potrebu  da  se  potraži  neka  nova  orijentacija,  neki  izlaz, 
odluka,  dok  staleži  i  redovi  sve  to  ne  spoznaju,  stoje  nepomično  na 
mjestu.  Krčelić  daje  velike  ustupke  habsburškoj  državi,  upravo 
najveću,  staru  ustavnost,  ali  na  njegovoj  tezulji  stvaranje  narodne 
sveukupnosti,  materijalne  stečevine  koje  nosi  vrijeme  pretegle 
su  nad  ustavnošću,  od  koje  su  i  onako  ostali  većinom  mrtvi 
oblici.  Krčelić  je  svoje  vrsti  naprednjak  naprama  konzervativcima 
staležima  i  redovima.  Ideja  i  taktika  Baltazara  Krčelića,  ma  koliko 
ga  žigosali  suvremenici  i  sudila  povijest,  ni  jesu  s  njime  umrle, 
obnavljaju  se,  naravski  u  oblicima  svoga  vremena,  u  politici  sa¬ 
mostalne  liberalne  stranke  1863.,  kao  fragmenti  ulaze  u  politiku 
Ivana  Mažuranića,  takodjer  pristaše  i  provoditelja  reformnih 
težnja  svoga  vremena  u  hrvatskom  području. 

Konstrukcija  Krčelićeva  nije  uspjela  u  najvažnijem  svojem 
dijelu,  u  skrovitoj  ideji,  koju  je  u  nju  unio:  do  okupljanja  ras¬ 
cjepkanoga  hrvatskoga  područja  u  jedno  upravno  tijelo  nije 
došlo,  Beč  je  očito  prozreo  svu  opasnost  jednoga  hrvatskoga  gu- 
berniuma;  prihvaćena  je  samo  njegova  ideja  o  novoj  organizaciji 
županija.  Moguće  su  ideje  Krčelićevoga  operata  djelovale  i  na  način 
imenovanja  novoga  bana;  kad  je  grof  Batthyany  odstupio,  kra¬ 
ljica  imenuje  na  njegov  predlog  banom  Madžara  —  generala 
grofa  Nadasdyia  mimo  prijedloga  hrvatskoga  sabora;  novi  ban 
polaže  prisegu  uz  novu  formulu,  obvezavši  se  svake  treće  godine 
svoj  položaj  staviti  na  raspolaganje  i  uopće  odstupiti  kadgod  to 
kruna  zatraži.  Staleži  i  redovi  dolaze  u  procjep  izmedju  habs¬ 
burškoga  činovničkoga  i  vojničkog  aparata.  Reforme  teku  sad 
nesmetano  dalje,  usporedno  sa  sedmogodišnjim  ratom. 

U  isto  doba,  kad  je  seljak  u  Banskoj  Hrvatskoj  stekao  prvi 
mali  dijelak  pravice,  slijedi  pokušaj  riješenja  agrarnoga  pitanja 
i  u  Dalmatinskoj  Hrvatskoj.  1756.  novi  providur  Francesco  Gri- 
mani,  državnik  izradjenih  prosvjetiteljskih  pogleda  svoga  vre¬ 
mena,  prvi  od  niza  upravljača  zemlje  ima  srca  za  nju,  nastojeći 
poboljšati  život  naroda.  Grimani  sa  svojim  zakonom  polaže  te¬ 
žište  reformi  upravo  na  najzapušteniji  dio  Dalmatinske  Hrvatske, 
na  »nuovo«  i  »nuovissimo  acquisto«,  zemlje  stečene  u  posljednjim 
turskim  ratovima,  gdje  njegovima  reformatorskim  osnovama  ne 
stoje  na  putu  zapreke  feudalizma.  Grimani  dijeli  državnu  zemlju 
seljacima,  ali  pod  uvjet  da  je  smjesta  počnu  obradjivati;  zemlja, 
koja  ostane  kroz  dvije  godine  neobradjena,  oduzima  se  zemljo¬ 
radniku,  i  vraća  državi.  Grimani  odredjuje  tipove  kultura,  gdje 
se  ima  saditi  lan,  gdje  konoplja,  kako  bi  se  seljak  tako  oslobodio 
stranog  tržišta  a  zemlja  učinila  neovisnom  od  uvoza;  svojim  za¬ 
konom  dalje  propisuje  organiziranje  pčelarstva,  vrtljarstva, 
izdaje  stroge  propise  za  razvijanje  voćarstva;  da  suzbije  stva¬ 
ranje  goljeti  brani  tjerati  blago  na  pašu  u  šume,  odredjuje  da 
se  trećina  dobivene  zemlje  ima  pretvoriti  u  pašnjake  i  livade 
kako  bi  se  racioniziralo  stočarstvo;  izdaje  takodjer  propise  za 
pošumljivanje,  propise  za  gradnju  cesta  i  puteva,  propise  za  čišće¬ 
nje  i  održavanje  bunara  i  nakapnica.  Cijela  Grimanijeva  refor¬ 
matorska  osnova  ostala  je  mrtvo  slovo  uslijed  pasivnosti  i  ne¬ 
sposobnosti  činovničtva  ali  i  radi  otpora  samoga  pučanstva,  no 
Grimanijev  zakon,  dalekovidan,  stvaran  i  dobronamjeran  i  u 
cijelosti  i  u  pojedinostima  ostaje  sve  do  naših  dana  idejnim 
temeljem  svih  programa  za  tvarnu  obnovu  Dalmatinske  Hrvatske. 

Grimanijeva  reformatorska  djelatnost  zatajila  je,  ali  godina 
1756.,  godina  objelodanjenja  Grimanijevoga  zakona,  ostaje  ipak 
godinom  početka  preporoda  Dalmatinske  Hrvatske  i  ponovnoga 
aktivnog  sudjelovanja  u  zajednici  Hrvata.  Naime  1756.  ujedno 
je  i  godina  prvog  izdanja  Kačićevog  »Razgovora  ugodnog«.  Usud 
je  stvorio  prirodan  tok  stvari,  počevši  jačati  duhovno  prije  mate¬ 
rijalnoga  i  to  ne  u  vrhovima  već  u  temeljima  narodne  društvovne 
cjeline.  Dok  u  ostalima  hrvatskim  zemljama  nitko  pravo  do  oca 
Muliha  ni  ne  haje  za  duhovni  život  puka,  nitko  ni  ne  pomišlja, 
da  bi  mogao  imati  duhovne  potrebe,  da  bi  se  moglo,  da  bi  bilo 
potrebno  buditi  mu  svijest,  gojiti  misao,  Kačić  sa  svojom  pjesma¬ 
ricom  daje  narodu  Dalmatinske  Hrvatske  knjigu  njegove  dota¬ 
dašnje  sudbine,  temelj  sebesvijesti,  odaje  mu  da  nije  neznatan, 
otkriva  mu  narodno  za  jedinstvo.  Mimo  vrhova  društvovnih  Ka- 
čićeva  pjesmarica  polazi  na  pobjedonostni  pohod  kroz  sve  hrvat¬ 
ske  zemlje,  osvajajući  staru  Liku  i  Krbavu,  otoke,  prodire  u  Sla¬ 
voniju  sve  do  Dunava,  po  Kačiću,  potomku  hrvatskoga  praplem- 
stva,  Dalmatinska  Hrvatska  započinje  duhovni  preporod  naroda 
Hrvata. 

Dok  prosvjetna  djelatnost  u  Dalmatinskoj  Hrvatskoj  niče  iz 
naroda  za  narod,  Banska  Hrvatska  ulazi  u  područje  habsburške 
reformne  prosvjetne  akcije,  kojoj  je  konačni  cilj  hrvatski  svijet 
duhovno  ujednoličiti  s  ostalim  dijelovima  carstva,  duhovno  ga 
preobličiti,  kako  bi  postao  pristupačan  za  daljnje  političke  i  go¬ 
spodarske  težnje  države.  Bez  obzira  na  cilj,  marijaterezijanske 
prosvjetne  reforme  medjaš  su  za  prosvjetni  život  Hrvata,  nose 
prve  ideju  opće  školske  obveze,  stvaraju  prvi  okvir  za  organi¬ 
zirano  školstvo.  Proces  bit  će  dugotrajan,  gotovo  stotinu  godina, 
nailaziti  i  na  politički  otpor  i  na  materijalne  zapreke,  ali  poste¬ 
peno  se  učvršćivati.  Krajiški  sustav,  upravna  reforma  u  Banskoj 
Hrvatskoj  orudje  su  za  provedbu  marijaterezijanskih  pro¬ 
svjetnih  reforma.  Hrvati  ih  primaju,  prilagodjuju  sebi  njihov 
prosvjetni  aparat.  Jedno  te  reforme  nijesu  postigle,  glavni  svoj 
cilj;  nijesu  uspjele  preobličiti  hrvatski  svijet  po  namjerama  bečke 
politike,  učiniti  ga  Austrijancem;  hrvatski  svijet  uči,  ali  ne  robuje 
novoj  prosvjeti. 

Kao  i  do  marijaterezijanskih  prosvjetnih  reformi,  tako  i  u 
prvom  njihovom  razdoblju,  koje  traje  do  1756.,  kad  vladaričin 
sin  Josip  postaje  suvladarom  i  daje  nov  zamah  i  nove  misli  svima 
reformnim  težnjama  —  škola  i  odgoj  stvar  su  svećenstva.  Bečka 
politika  prima  to  stanje  kao  prirodno.  Glavni  stup  školstva  su 

redovi,  svaki  novi  samostan  ujedno  je  i  nov  školski  i  odgojni 
zavod.  Postoji  kod  redova  izvjestna  podjela  rada;  pavlini  i  isu¬ 
sovci  vode  višu  nastavu  dok  franjevci  njeguju  pučko  školstvo. 
Odgojem  ženske  omladine  uz  klarise  u  Zagrebu  bave  se  osobito 
od  1703.  dalje  uršulinke  u  Varaždinu.  Crkva  nastoji  održati  za 
sebe  prosvjetni  monopol,  brani  dapače  osnivanje  škola  neovisnih 
od  crkvene  vlasti.  Škole  posjećuju  pretežno  djeca  plemićkoga 
i  gradjanskog  porijetla.  Uz  crkvene  škole  postoje  i  škole,  koje 
osnivaju  vlastelinstva,  pojedine  općine,  da,  i  sami  seljaci,  — -  ali 
uvijek  pod  rukovodstvom  župnika.  Tako  na  pr.  draganićka  općina 
osnova  još  1678.  školu  i  namiče  sredstva,  cijelo  jedno  selište  za 
njezino  izdržavanje,  osniva  neku  vrst  zaklade  kako  odaje  ispra¬ 
va:  »Izručiše,  skupa  z  listmi  k  selu  pristojećemi,  vek  vekoma,  bah 
bahoma;  voljan  bude  školnik  draganićki  rečeno  imanje,  z  dohod- 
kom  gospodskim,  ladati,  držati,  uživati,  radovati  i  vsaku  hasan 
iz  njega  jemati  i  nigdar  ništa  od  njega  ne  odtujiti,  ter  ovako  selo 
»Crikveno  školničko  imanje«  na  veke  zvalo«.  Oskudni  su  po¬ 
datci  o  tom  školstvu  namijenjenom  narodu,  bile  su  na  rijetko 
posijane,  a  bilo  je  i  cijelih  velikih  krajeva  bez  ijedne  škole,  kako 
to  proizlazi  iz  pisma  bosansko-djakovačkoga  biskupa  Josipa  čol- 
nića  na  Mariju  Tereziju,  kojoj  piše  30.  III.  1756.  da  u  njegovoj 
biskupiji  »nijedna  župa  nema  učitelja  osim  djakovačke«  i  toga 
izdržaje  sam  biskup.  Materijalno  stanje  tih  učitelja  bilo  je 
teško.  »Ovdje  bi  ondje  zapao  učitelja  komad  zemljišta  kad  se 
ono  crkvama  i  župama  darivalo.  Tu  dakle  mogao  je  učitelj  živjeti 
od  prihoda  što  mu  ga  je  davalo  zemljište,  u  mnogim  slučajevima 
nije  on  uopće  ni  imao  kakve  plaće,  a  ni  točno  odredjene  materi¬ 
jalne  odštete.  Stan  je  uvijek  dobivao  ili  u  kojoj  seljačkoj  kući 
ili  u  zgradi,  koja  je  bila  za  školu  odredjena.  A  budući  da  nije 
imao  stalne  plaće,  morao  se  toga  radi  s  općinom  nagoditi.  Neki 
su  učitelji  dobivali  stanovitu  zalihu  živeža  bilo  od  općine,  bilo 
od  pojedinih  obitelji  tako  isto  i  drva  i  drugo  u  naravi.  A  doga- 
djalo  se,  da  je  učitelj  dobivao  hranu  svaki  dan  u  drugoj  kući,  dok 
nije  tako  obredao  cijelo  selo.  Posve  je  naravno,  da  baš  nije  bio 
ugodan  takav  položaj  učitelja,  pa  se  zato  nije  našlo  za  taj  stalež 
dovoljno  ljudi.  Tome  se  staležu  posvećivali  često  ljudi,  koji  nisu 
bili  po  zvanju  učitelji,  nit  su  imali  dovoljno  naobrazbe,  al  samo 
da  prožive,  trebali  su  neku  službu,  pa  su  zato  i  vrlo  često  učite- 
ljevali  samo  neko  vrijeme ...  A  kakva  je  bila  sposobnost  u  ovih 
učitelja,  takav  je  bio  i  napredak  u  obuci«.  (A.  Čuvaj:  »Gradja 
za  povijest  školstva  u  Hrvatskoj  i  Slavoniji«). 

Slično  stanje  školstva  bilo  je  i  na  području  Vojne  Krajine. 
I  tamo  je  u  početku  reformnoga  razdoblja  vodstvo  škola  bilo 
povjereno  svećenicima,  naravski  pod  nadzorom  vojne  vlasti.  U 
Krajini  je  školstvo  stajalo  razmjereno  bolje  u  materijalnom  po¬ 
gledu,  a  osim  toga  bila  je  u  Krajini  veća  stega  u  poredku.  Ali  od 
prvog  časa  Krajiška  vlast  forsira  stvaranje  njemačkih  škola;  još 
1703.  naloženo  je  u  krajiškim  generalatima  »da  u  svakom  selu 
izluče  kolonijalnu  sesiju  slobodnu  od  svakih  tereta  za  učitelja 
vješta  njemačkom  jeziku«. 

Pored  svih  prvih  reformatorskih  nastojanja  pučka  nastava, 
taj  glavni  cilj  njihov  teško  napreduje,  jer  nema  školskih  knjiga, 
te  uopće  učila.  Teško  je  danas  predočiti  kako  se  naučalo  u  tim 
školama;  vjerojatno  su  svećenik  ili  njegov  pomoćnik  učitelj,  a 
taj  je  katkad  bio  i  crkvenjak,  napamet  naučali  djecu  glavna  na¬ 
čela  vjere,  molitve;  jamačno  je  po  tim  školama  rijetko  bilo  naći 
školsku  ploču,  pisanje  se  vjerojatno  učilo  na  pijesku  ili  zemlji; 
ni  učitelji,  a  kamo  li  školska  djeca  nijesu  imali  knjiga  —  tek 
darovitije  pojedince  jamačno  je  učitelj  učio  tajnama  pisanja  i 
čitanja.  Tek  1758.,  koliko  znamo,  narod  dobiva  prvu  školsku 
knjigu  na  hrvatskom  jeziku,  štampanu  u  Hrvatskoj;  do  tad 
jamačno  se  gdjegdje  služili  tek  katekizmima  štampanima  u  Italiji, 
koje  je  držao  na  skladištu  knjižar  Bartul  Occhi,  u  Veneciji  »na 
rivi  od  Horvatov«.  Ti  katekizmi  sigurno1  su  se  upotrebljavali  pre- 
težno  u  primorskim  stranama. 

Pisac  prve  školske  knjige  u  Hrvatskoj  je  Mijo  Šilobod- 
Bolšić  (vidi  si.  br.  18.),  ličnost  svakako  značajna  za  svoje  vrijeme. 
Kao  Habdelić,  Mulih,  Krčelić  i  Šilobod-Bolšić  nosilac  je  prosvje¬ 
titeljskoga  duha  svoga  vremena,  ali  svi  ti  svećenici-prosvjetitelji, 
domaći  sinovi,  istodobno  su  ljudi  bistra  oka  i  živa  osjećaja  za 
narodne  potrebe,  u  njima  se  već  ćuti  moderna  nacionalna  ideja, 
koja  će  biti  proglašena  u  Europi  do  nekoliko  desetljeća.  Šilo¬ 
bod-Bolšić,  rodom  ispod  Okića,  svršivši  filozofiju  u  Beču,  teolo¬ 
giju  u  Bologni,  proživio  je  sav  svoj  vijek  medju  narodom,  župni- 
kujući  u  Martinskoj  Vesi,  kasnije  u  Sv.  Nedjelji.  On  je  već  enci¬ 
klopedijska  ličnost,  zahvaćujući  najrazličitije  prosvjetne  potrebe; 
izdaje  na  pr.  1760.  temelje  gregorijanskoga  pjevanja,  djelo  koje 
će  ostati  u  upotrebi  stotinu  godina  u  zagrebačkom  sjemeništu,  1786. 
izdaje  vrstu  malog  praktičkog  leksikona  pod  naslovom  »Cabala, 
to  je  na  vszakojachka  pitanya  kratki  ter  vendar  prikladni  od¬ 
govor  vu  Horvatszkem  jeziku«.  Ali  najvažnije  mu  je  djelo  tiskano 
u  Zagrebu  kod  Antuna  Reinera  1758.  »Aritmetika  Horvatszka«, 

prva  hrvatska  računica,  koja  će  služiti  narodu  sve  do  preporod¬ 
nih  dana.  Nikla  je  ta  računica  iz  dnevne  potrebe,  jer  kako  sam 
veli:  »Vu  našem  orsagu  drugeh  takoveh  knjig  ne  vidimo,  nego  ali 
stranskeh,  ali  vekšem  talom  po  papereh  napisaneh.  Da  anda  i 
mi  doma  imali  budemo,  kaj  do  sada  od  drugeh  posudjevali  jesmo: 
ovo  ja  tebe,  vseh  računov  knjižicu,  kakti  vema  pčelica,  med  iz 
cvetja,  iz  vnogeh  diačkeh,  i  latinskeh  knjig  skup  spravil,  i  ne 
za  vučene  vučeno,  nego  za  priproste,  priprosto  najmre  onak 
spisal,  kak  sem  se  ufal  laglje,  i  bolje  tebe  vuputiti«. 

Sedmogodišnji  rat,  kojemu  Hrvati  opet  daju  obilat  danak  u 
krvi,  sama  Krajina  daje  preko  5.000  momaka,  pritište  marijatere- 
zijansku  prosvjetnu  reformu,  kao  i  reformistička  nastojanja  na 
svim  ostalim  područjima.  U  Krajini  vojna  uprava  počinje  primje¬ 
njivati  i  prve  gospodarske  reforme,  diktirati  kulture:  počinje  pri¬ 
silno  uvoditi  sadjenje  dudovog  svilca,  promicati  voćarstvo,  kuša 
srediti  stočarstvo  —  stajaća  nova  vojska  treba  vunu.  Javlja  se 
već  i  ideja  za  osnivanje  gospodarskih  škola.  Otkrivaju  se  nedo¬ 
statci  karolinške  ceste  i  kuju  od  1757.  dalje  osnove  za  komunika¬ 
cije,  upirući  ih  na  plovnost  rijeka;  1759.  prvi  puta  posebno  povje¬ 
renstvo,  koje  tvore  graditeljski  savjetnik  Rab,  sudac  zagrebačke 
županije  Špišić  i  vojnički  inžinir  Stipanović  pregledava  Savu, 
Dravu  i  Kupu,  odredjuje  velik  operat  za  sredidbu  kako  bi  se 
osposobile  za  promet.  Već  1757.  niče  i  ideja  gradnje  kanala  iz- 
medju  Save  i  Drave,  kako  bi  se  na  taj  način  »stvorilo  vodeni  put, 
kojim  bi  se  produkti  iz  Donje  Madžarske  približili  toliko  Trstu, 
da  bi  donle  trebalo  prevaliti  samo  još  put  od  devet  sati«  —  i  z¬ 
nesena  je  tu  os  prometne  politike,  koju  će 
habsburška  država  graditi^  i  braniti  sve  do 
svojega  konca.  Samo  sedmogodišnji  rat  kao  svaki  rat  pro¬ 
ždire  nesmiljeno  kapitale;  u  ovom  ratu  habsburška  država  prvi 
puta  upoznaje  takodjer  stečevinu  novog  vremena,  papirnati  no¬ 
vac,  obveznice,  »copone«,  kako  ih  nazivlje  Adam  grof  Orsić  u 
svojima  memoarima,  isplaćene  u  gotovom  tek  godinu  dana  na¬ 
kon  rata;  kao  svaki  rat  tako  i  sedmogodišnji  nosi  na  jednoj  strani 
trgovačku  konjukturu,  na  drugoj  opću  skupoću  1  sve  to  koči  za¬ 
mah  reformnim  težnjama.  Velikoj  reformnoj  državnoj  osnovi 
uspjelo  je  izgraditi  tek  temelje. 

Hrvatski  ljudi  lutaju  po  svim  bojištima,  prisutni  su  i  u  bitci 
kod  Kolina  1757.  prozvanoj  »rodjendanom  habsburške  monar¬ 
hije«,  no  sva  ta  krvarenja  nijesu  bila  stopostotno  jalova.  U 
Šleskoj,  Pruskoj,  Češkoj,  upoznaju  na  djelu  mnoge  dobre  teče- 

vine  novoga  vremena,  pogotovo  iz  gospodarskoga  života.  Kra¬ 
jišnici  na  povratku  s  bojišta  donose  u  Hrvatsku  prvi  nasad 
krumpira, taj  pouzdani  ustuk  cikličkim  pojavama  općeg  glada.  I 
pojedinci  iz  plemena,  koji  u  vojsci  služe  kao  častnici,  koriste  se 
vidjenim,  nastoje  presaditi  srednjeuropska  iskustva  u  hrvatsku 
zemlju.  Kako  se  iz  korespondencije  grofa  Sermagea  vidi,  on  u 
stranom  svijetu  osobito  promatra  trgovinske  i  gospodarske  pri¬ 
like,  koje  mnije  presaditi,  pa  vrativši  se  1761.  kući  uredjuje  nov  na¬ 
čin  prevoza  drva  u  gorskim  šumama;  potpukovnik  banderijalaca 
Franjo  Kušević  osniva  pak  negdje  u  blizini  Zagreba  tvornicu 
sukna,  kod  kojega  mu  je  pothvata  grof  Sermage  poslovni  drug. 

Najjače  je  djelovao  boravak  u  njemačkoj  zemlji,  gdje  se  na¬ 
šao  kao  zarobljenik,  na  potomka  skupine  iseljenika  negdje  sta¬ 
rinom  iz  Hercegove  zemlje,  koja  je  za  oslobodilačkih  ratova  tamo 
početkom  stoljeća  prebjegla  iz  Bosne  u  Slavoniju,  graničarskog 
častnika  Matiju  Antuna  Reljkovića.  (Vidi  si.  br.  10.)  Na  njega 
je  sve  vidjeno  silno  djelovalo  u  usporedbi  sa  stanjem  u  domo¬ 
vini.  Postao  je  uvjeren  gorljiv  pobornik  reformnih  ideja  sustava. 
Još  u  zarobljeničtvu  piše  knjigu  po  francusko-njemačkim  uzo¬ 
rima,  svojega  »Satira«,  kojeg  izdaje  1762.  u  Dresdenu,  knjigu 
praktičke  pouke  o  vrijednosti  suvremenih  reforma.  To  djelo  će 
po.'+ati  narodnom  knjigom,  najvažnijim  instrumentom  prosvje¬ 
ćivanja  u  drugom  razdoblju  reformne  ofenzive,  koja  je  na  do- 
maku,  a  sve  zahvaljujući  osjećaju  za  čist  narodni  jezik,  koji  je 
Reljković  baštinio  od  svojih  predaka  —  kao  Kačić  tako  i  Relj- 
ković  jedini  umije  pisati  zaista  onako  kako  narod  govori. 

Mirom  u  Hubertsburgu  u  veljači  1763.  sedmogodišnji  rat  svr¬ 
šava  neodlučno;  Habsburgima  nije  uspjelo  postići  cilj,  natrag  osvo¬ 
jiti  Šlesku,  izgubljenu  u  nasljednom  ratu,  moć  Prusije  ostala  je  ne¬ 
taknuta,  ostao  je  habsburškoj  državi  samo  dug  u  golemoj  svoti 
za  ono  vrijeme,  cd  trista  milijima  forinti.  Opet  Beč  traži  nove 
poreze,  dok  staleži  svoja  stara  prava.  Spor  krune  i  parlamenta 
svršava  uvadjanjem  apsolutizma,  sabore  kraljica  jednostavno  više 
ne  saziva,  odredbe  izravno  šalje  županijama. 

1765.  Marija  Terezija  uzima  za  suvladara  sina  Josipa,  koji  je 
izabran  i  za  cara  rimskog  carstva  njemačke  narodnosti.  S  tom 
godinom  stvarno  počinje  razdoblje  jozefinizma,  doba  aktivnih 
reforma.  1767.  likvidirani  su  i  posljednji  ostanci  izvršbene  vlasti 
hrvatskoga  sabora,  osnovano  je  »vijeće  kraljevstva  Hrvatske,  Sla¬ 
vonije  i  Dalmacije«  po  uzoru  Krčelićevoga  gubemijskoga  vijeća, 
sa  sjedištem  u  Varaždinu,  kao  vrhovna  vlast  u  političko-gospo- 

darskim  i  vojničkim  poslovima,  po  uzoru  namjesničkoga  vijeća  u 
Ugarskoj.  Upravna  reforma,  načeta  nakon  seljačke  bune  1755. 
time  je  dovršena.  Vlada  nastoji  prikazati  novu  upravnu  reformu 
Hrvatima  kao  nagradu  za  njihovu  vjernost,  hrvatsko  je  vijeće 
posve  ravnopravno  i  nezavisno  od  ugarskoga;  no  staleži  i  redovi, 
držeći  se  oblika  stare  ustavnosti,  bijesna  su  oporba  protiv  novog 
sustava  i  sve  jače  traže  savez  s  madžarskim  stališima.  Antun  Špi- 
šić  poslije  šesnaest  godina  ima  već  vojsku  sljedbenika.  Time  je 
udaren  temelj  novoj  političkoj  orijentaciji  plemstva,  koje  želi  čim 
tjesniji  naslon  na  Madžare  za  zajednički  otpor  protiv  bečkoga 
centralizma  i  njegovih  svih  reforma;  stališi  i  redovi  postaju  ma- 
gjarofili  a  tout  prix.  Na  linijama  te  orijentacije  odvijat  će  se 
sav  politički  a  potom  i  gospodarski  i  društvovni  život  Hrvata 
kroz  budućih  stotinu  i  pedeset  godina. 


* 

J  O  Z  E  F  I  N  I 


Z  A  M 


»Za  vrijeme  moga  života  mnogo  šta  se  promijenilo  u  Hrvat¬ 
skoj  u  pogledu  običaja  i  navika«,  utvrdjuje  u  svojim  memoarima 
Adam  grof  Oršić,  koji  je  proživio  i  drugo  razdoblje  marija- 
terezijanske  vladavine  kad  je  u  njoj  već  odlučan  Josipov  duh  i 
sam  čisti  jozefinizam.  Zaista,  teško  da  je  posljednjih  stoljeća  u 
životu  Hrvata  bilo  razdoblja,  kao  što  je  ovih  dvadeset  i  pet  go¬ 
dina  od  1765.  pa  do  1790.  godine  smrti  Josipa  II.,  kad  se  sve 
tako  naglim  tempom  i  tako  temeljito  mijenjalo.  Onima,  koji  su 
proživjeli  to  doba,  jamačno  je  sve  sličilo  na  čudan  san  na  javi. 

Josip  II.  kao  mlad  prijestolonasljednik  podastire  svojoj  ma¬ 
teri  Mariji  Tereziji  cijeli  niz  spomenica  o  reformama,  koje  treba 
uvesti  u  organizaciju  vojske,  školstvo,  upravu,  sudstvo,  gospo¬ 
darski  život.  Sam  je  nazvao  te  svoje  spomenice  »reveries-sanja- 
rije«.  Svojim  cjelokupnim  reformnim  težnjama,  ma  koliko  bile  u 
pojedinostima  i  dosljednje,  sam  je  dao  točnu  karakteristiku:  imaju 
u  sebi  crtu  sanjarija. 

Josip  II.  dijete  je  enciklopedističkoga  racionalizma,  no  ujedno 
u  sebi  on  nosi  već  i  dinamičke  arealne  zanose  revolucije  u  ko¬ 
jima  se  kriju  zametci  romantike.  Njegov  je  racionalizam  obojen 
sanjarskom  romantikom  rousseauovskoga  humanizma.  Svoje 
državotvorne  konstrukcije  gradi  kao  dogmatički  revolucionarac, 
pred  očima  mu  lebdi  kao  konačni  cilj  velika  oslobodilačka  vojna 
na  Istok,  snivajući  o  velikom  habsburškom  carstvu  na  Orijentu; 
racionalistička  orijentalna  politika  Princa  Eugena  Savojskoga  kod 
Josipa  II.  poprima  zamahe  križarske  mistike.  Sanjar  pak  ostao  je 
Josip  II.  u  onom  najhitnijem:  ocjeni  realnosti  konačnih  snaga 
ljudske  duše,  koje  su  objekt  svih  reformnih  pokušaja.  Josip  II. 
osvjedočeni  čovjekoljubac  nije  poznavao  čovjeka,  imponderabilia 
ljudske  naravi,  vjerujući  da  se  ljudska  narav  može  korigirati, 
ujednoličiti,  svojim  dobronamjernim  reformama  izazvao  je  samo 
otpor  i  mržnju.  Jozefinizam  i  narodi  morali  su  doći  u  tragičan 
sukob;  sustavi  su  trenutno  djelo  pojedinca  ili  grupe  pojedinaca, 
a  narodi  vjekovno  djelo  Božje  i  nikakav  sustav  ne  može  trajno 
promijeniti  njihovu  bitnost. 

1767.  počinje  djelovati  novo  »vijeće  kraljevstva  Hrvatske, 
Slavonije  i  Dalmacije«.  Organiziran  je  zamjerni  činovnički  stroj, 
koji  provodi  zamišljene  reforme  nesmetano  od  sabora.  Reforme 
se  provode  usporedno  na  svim  područjima  dosljednošću,  za  ko¬ 
jom  se  ćuti  duh  Josipa  II.  Neposredno  nakon  upravne  reforme 
od  1767.  počinje  1768.  velika  školska  reforma,  izgradnja  i  provedba 
koje  traje  punih  devet  godina,  prošavši  za  to  vrijeme  daleko¬ 
sežnu  evoluciju.  Na  tu  evoluciju  odlučno  djeluje  i  učvršćenje 
ideje  apsolutističke  države  koja  se  na  području  nastave  suko- 
bljuje  s  težnjama  crkve,  a  zatim  borba  za  kolonijalnu  trgovinu, 
koja  svršava  s  privremenom  likvidacijom  isusovačkog  reda,  do 
tad  glavnog  nosioca  nastavnog  sustava.  Prosvjetne  reforme  u 
prvom  redu  posvećene  su  pučkoj  nastavi,  a  na  njih  se  neposredno 
nadovezuje  akcija  za  osnivanje  srednjih  i  viših  nastavnih  zavoda. 
Reformna  akcija  se  sve  više  centralizira,  konačni  cilj  joj  je  osno¬ 
vati  školstvo,  koje  će  biti  jednako  u  svim  zemljama  carstva. 

1768.  županije  na  zahtjev  centralne  vlade  izvješćuju  o  stanju 
školstva  u  Hrvatskoj.  Izvješća  su  porazna;  na  primjer  u  križe- 
vačkoj  županiji  imali  su  pavlini  malu  latinsku  školu  u  Križev¬ 
cima,  u  Koprivnici  postojala  je  t.  zv.  trivijalna  ili  normalna  škola 
i  to  bijaše  sve,  u  cijelom  primorju  nije  bilo  nijedne  seoske  škole. 
Samo  treba  kod  toga  istaknuti  da  je  istom  te  godine  i  u  Beču 
osnovana  prva  javna  pučka  škola  u  duhu  novih  ideja,  a  da  je 
1770.  u  samom  Beču  od  19.514  djece  polazilo  školu  samo  4.665 
djece.  1770.  kraljica  upućuje  poziv  svećenstvu  i  zemaljskoj  go¬ 
spodi  neka  sami  započnu  osnivati  škole;  spomenuti  već  Ivan  Pa- 
tačić  od  Zajezde  čini  se  jedini  prihvaća  te  prosvjetne  težnje.  Kako 
veli  Tadija  Smičiklas  »nije  se  čuditi,  što  pučka  škola  i  uopće  nauka 
nije  napredovala,  kada  se  na  um  uzme  strašna  predrasuda  mnogih 
odličnih  crkvenih  i  svjetskih  ljudi,  da  prostom  puku  ne  treba 
škole«. 

Ipak  posljednjih  godina  čini  se  da  su  opomene  ponešto  dje¬ 
lovale.  Namjestničko  vijeće  dostavlja  1774.  biskupu  Gal  j  uf  u  popis 
pučkih  škola  u  Hrvatskoj;  ima  ih  svega  sedamnaest  i  to:  kaptolska 
pučka  škola  u  Zagrebu,  Samoboru,  Selima,  Sisku,  Velikoj  Gorici, 
Martinskoj  Vesi,  Sv.  Ivanu  Zelini,  Bistrici,  Sv.  Martinu  pod  Oki- 
ćem,  Varaždinskim  toplicama,  Vrbovcu,  Virovitici,  Pakracu,  Ple- 
temici,  Kutjevu,  Sesvetama  kod  Požege  i  u  Kaptolu;  popis  taj 
čini  se  nije  potpun  (Čuvaj:  Grad  ja  za  povijest  školstva). 

70-tih  godina  18.  stoljeća  ćuti  se  već  skrivena  stalna  nape¬ 
tost  izmedju  državnih  vlasti  i  crkvenih  ljudi  radi  nastavne  re- 

forme.  Prvo  razdoblje  reforme  Marije  Terezije  još  poštuje  shva¬ 
ćanje  da  je  pučko  školstvo  u  prvom  redu  stvar  svećenstva.  Čim 
Josip  postaje  suvladarom  začinje  borbu  protiv  prosvjetnoga 
monopola  crkve,  za  jozefinizam  školstvo  postaje  velevažna  grana 
uprave.  Spor  je  počeo  povodom  jedne  razmirice  u  Koruškoj  na 
pritužbu  levantinskog  biskupa.  Svećenstvo  se  postavilo  na  stano¬ 
vište  da  su  mu  učitelji  kao  takovi  podčinjeni  i  ovisni  samo  od 
svećeničkih  glavara,  da  namještanje  i  otpuštanje  njihovo  pripada 
samo  tim  glavarima.  Na  to  je  dvorska  kancelarija  28.  IX.  1770. 
izdala  kao  tumač  previšnju  odluku  gdje  se  veli:  »Moja  namjera 
bijaše  i  jest,  da  crkvenjaci  i  učitelji,  kad  su  u  jednoj  osobi,  u 
crkvenim  službama  t.  j.  kao  crkvenjaci  isključivo  ovise  o  sve¬ 
ćenstvu  i  njima  se  po  meni  imaju  pokoravati;  ali  školstvo  jest  i 
ostat  će  uvijek  politicum,  prema  tome  ne  može  ni  jedan,  koji 
je  istodobno  crkven jak  i  učitelj,  biti  primljen  i  otpušten  jedino  od 
svećenstva;  naprotiv  kad  je  služba  crkvenjaka  i  učitelja  razlu¬ 
čena,  ovisi  onaj  isključivo  od  duhovne,  kao  ovaj  od  svjetovne 
vlasti«. 

Nastavni  reformni  podhvat  Habsburga  nesumnjivo  je  olak¬ 
šao  spor,  koji  je  nastao  izmedju  državnih  vlasti  zapadne  Europe 
i  isusovačkog  reda.  Moćni  red,  djelotvoran  svojom  snažnom  dina¬ 
mičkom  organizacijom,  inteligencijom  svoga  vodstva  koje  ima 
istančani  smisao  za  duh  vremena  postade  komercijalno-koloni- 
jalna  sila  sa  svojim  kolonijalnim  gospodarstvima,  plantažama, 
naročito  u  Paragvaju,  raspolažući  svojom  trgovačkom  mornari¬ 
com,  u  Francuskoj  pak  prilagodivši  se  sustavu  merkantilizma 
takodjer  držeći  dio  trgovine  i  novčarstva  u  svojim  rukama.  Dje¬ 
latnost  i  bogatstvo  reda  izazvalo  je  prirodno  otpor,  zavist  i  na¬ 
padaje  državnih  vlasti;  Španija  i  Portugal  oružanom  snagom  likvi¬ 
diraju  isusovačku  koloniju  u  Paragvaju,  u  Francuskoj  —  na  do- 
maku  je  već  revolucija!  —  gospodarska  kriza  izazivlje  prvi  udar 
proti  bogatoga  reda,  pod  pritiskom  svih  katoličkih  vlasti  papa 
Klement  XIV.  svojom  bulom  od  19.  VIII.  1773.  dokida  isuso¬ 
vački  red,  koji  prestaje  živjeti  i  u  habsburškoj  državi.  Njegov 
imutak  država  plijeni,  pretvara  ga  u  školske  zaklade,  na  kojima 
sad  temelji  puni  zamah  daljnjih  nastavnih  reforma. 

6.  XII.  1774.  Marija  Terezi  ja  potpisala  je  »Allgemeine  Schul- 
ordnung«  za  svoje  nasljedne  zemlje,  ali  koja  se  djelomice  pri¬ 
mjenjuje  i  u  hrvatskim  zemljama.  »Allgemeine  Schulordnung« 
temelj  je  modeme  školske  politike,  na  tom  carskom  patentu  grade 
sve  daljnje  nastavne  osnove  i  u  Hrvatskoj.  »Allgemeine  Schul- 

ordnung«  propisuje  osnivanje  pučkih  škola  u  svim  mjestima  gdje 
je  župna  crkva;  autor  reforme  opat  Ignjat  Felbinger,  u  svojoj 
osnovi  predvidja  sve  i  najsitnije  tančine  organiziranja  školstva, 
u  koji  uz  čitanje,  pisanje  i  računicu,  ulazi  i  »nauka  o  poštenju«, 
elementi  etičkoga  uzgoja  i  gospodarstvo,  predvidja  da  se  školske 
sobe  ne  smiju  upotrebljavati  za  druge  svrhe  kao  eventualni  stan 
za  učitelja,  predvidjene  su  metode  poučavanja;  uredjen  način 
kažnjavanja  djece,  ispitni  postupak,  nadzor  nad  školama  i  razu¬ 
mije  se  —  u  tom  je  sva  dalekosežnost  reforme  —  obvezatan  po¬ 
lazak  škole  od  7  do  12  godina;  osnova  preporučuje  dalje  osnutak 
djevojačkih  škola,  a  propisuje  osnutak  glavne  škole  u  okružnim 
mjestima,  gdje  će  se  učiti  latinski,  zemljopis,  povijest,  risanje, 
mjerstvo  uz  počela  kućnoga  i  poljskog  gospodarstva.  Još  1772., 
utemeljena  je  u  Beču  »c.  k.  naklada  školskih  knjiga«,  kako  bi 
obuka  svagdje  bila  jednolična;  čitanke  za  škole  u  Hrvatskoj  manje 
su  se  štampale  u  Beču  a  više  u  Budimu,  ali  u  skladu  sa  Felbin- 
gerovom  reformom. 

Na  temelju  »Allgemeine  Schulordnung«  najprije  se  u  hrvat¬ 
skom  području  reformiraju  škole  u  Vojnoj  Krajini,  ali  i  u  dije¬ 
lovima  provincij alata,  kao  u  Osijeku.  Iz  škole  u  Djurdjevcu  saču¬ 
van  je  hrvatski  prevod  novih  propisa,  koji  je  učinio  župnik  Gjuro 
Kušić  1775.,  gdje  se  primjerice  navode  medju  ostalim,  slijedeće 
dužnosti  učitelja: 

»1-mo.  Škole  vszigdar  vu  odredyeno  y  stanovito  vreme,  ter 
vuru  naisze  derse,  y  decza  ne  szamo  vu  Stejenyu  i  pisszanyu,  nego 
oszebujno  vu  potrebneh  vere  kotrigeh  i  kerschanszkom  dersany  y 
sznage  naisze  vuche,  dodhranyuju  zaradi  zaradi  toga  Škole  vu  ju¬ 
tro  ob  7-me  vure,  i  ob  10-  vure  dokonchaju  se,  po  poldan  pako  ob 
12-te  vure  i  ob  3-te  vure  dokonchaju. 

2- do.  On  duzen  bude  vsza  napervo  postavlena  obdersavanya 
vu  vszem  zversiti,  oszebujno  vszaki  dan  (t.  j.  vu  skolne  dneve) 
k-sz,  mesec  pelati  ochiveszto  lepo  dersanye  poveksati  popevku 
Missionarszku  napervo  popevati. 

3- tio.  Kuzen  bude,  deczu  oszebunyonvu  oneh  navichiti,  koja 
k-Szvete  Szpovedi  y  pricheschanyu  potrebna  jeszu,  zaradi  toga 
pako  vszaki  tijeden  kerschanszki  navuk  ali  Szpitivanye  marljivo 
dersal  bude. 

4-  to.  Paziti  ima  da  on  Falinge  vredno  prez  szerditosti  velike 
kastiguje,  y  deczu  ne  tak  lahko  po  glave  biti,  ali  za  laszi  vlechi, 
nego  nyim  druge  koje  decza  chutila  budu  pokare  dal  bude,  one 

pako,  kojsze  dobro  dersze  pohvali  i  i  obatrive,  da  ovak  drugi 
voly  dobe. 

5-  to.  Naipuszti  deczu  marlivo  povedati,  u  nyhova  piszma 
pregleda,  falinge  zbrisse,  napervo  posztavi,  y  nazad  piszati,  al 
pobolsati  puszti,  y  zaradi  dervneh  novczev,  ali  derv  szsm  nai 
dobro  pazi,  da  takova  od  decze,  ali  lyudi  nebisze  krala;  od  kuda 
vnogo  neprilike  ziti  more. 

6- to.  Ako  pak  nema  detcze  za  navuk,  tak  Skolnik  dusen  bude, 
za  viszoku  Grofov,  gruntezku  Goszpodu  vszaki  dan  pod  Szvetu 
messum  jedno  czislo  zmoliti . . .« 

U  Ugarskoj  i  Hrvatskoj  takodjer  počinju  već  1774.  primje¬ 
njivati  »Allgemeine  Schulordnung«.  Kod  ugarskoga  i  hrvatskoga 
namjestničkoga  vijeća  osnovane  su  naukovne  komisije,  slične 
naukovnoj  dvorskoj  komisiji  u  Austriji.  Hrvatskoj  naukovnoj  ko¬ 
misiji  dolazi  na  čelo  Nikola  pl.  Škrlec-Lomnički,  odvjetak  staroga 
turopoljskoga  roda  i  gojenac  Baltazara  Krčelića,  dobar  mentorski 
uticaj  kojega  se  ćuti  u  svoj  djelatnosti  Škrlca  političara  i  upravnika. 
U  Nikoli  pl.  Škrlcu,  javlja  se  prvi  puta  novi  tip  u  evoluciji  hrvat¬ 
skoga  plemstva:  službenik-činovnik;  visoki  činovnički  položaji,  uz 
vojničku  službu  odsele  sve  više  postaju  ciljem  sinova  hrvatskih 
plemićkih  rodova;  sam  Škrlec,  uspinjući  se  ljestvicom  činovničke 
karijere,  nikad  ne  gubi  svijesti  o  svojoj  narodnoj  pripadnosti,  ra¬ 
zumno  provodi  reformnu  politiku  ali  neosporno  u  interesu  na¬ 
roda.  I  pored  stvarnoga  centralizma  vladavina  razborito  ima 
obzira  prema  političkim  individualnosti  Ugarske  i  Hrvatske  već 
iz  taktičkih  razloga.  Ideje  »Allgemeine  Schulordnung«  stvarno 
dobivaju  snagu  u  Ugarskoj  i  Hrvatskoj  tek  koncem  1777.  kad  kra¬ 
ljica  potvrdjuje  operat  ugarske  i  hrvatske  naukovne  komisije  kao 
»Ratio  educationis  totiusque  rei  literariae  per  regnum  Hungariae 
et  provincias  eidem  adnexas«.  To  je  ugarsko-hrvatska  varijanta 
Felbingerove  osnove  uzimajući  samo  više  obzira  na  materinjski 
jezik  dotičnih  zemalja  i  na  mješovite  vjerske  prilike,  te  s  naro¬ 
čitim  obzirom  na  osnivanje  srednjih  nastavnih  zavoda  i  njihovu 
organizaciju.  U  to  doba  postoje  u  Hrvatskoj  gimnazije  riječka, 
varaždinska,  zagrebačka,  požeška,  križevačka,  osječka  i  rumska, 
u  glavnom  u  skladu  s  upravnom  podjelom  zemlje  na  županije; 
gimnazija  ima  pet  godišta,  prva  tri  gramatična,  druga  dva  huma¬ 
nistička,  jer  je  t.  zv.  »parva«  bila  pridružena  normalci  kao  treći 
razred  gdje  su  se  učili  početci  latinskoga  jezika;  najviše  se  uči 
latinski,  a  materinski  jezik  može  se  upotrebljavati  kao  nastavni 

samo  u  nižim  razredima;  sve  predmete  u  razredu  predaje  jedan 
učitelj,  dok  je  vjeroučitelj  za  sve  razrede;  poslije  je  pripojen  gim¬ 
naziji  mudroslovni  tečaj,  koji  traje  dvije  godine,  a  gdje  predaju 
logiku,  filozofiju,  matematiku,  prirodopis  i  fiziku.  Taj  humani¬ 
stički  odgojni  sistem  živi  u  Hrvatskoj  stvarno  sve  do  1918.  U  tim 
školama  uzgajaju  se  naraštaji  hrvatske  inteligencije,  ta  nastava 
oblikuje  hrvatskog  političara,  svećenika,  pravnika  i  književnika, 
klasični  autori  prvi  su  učitelji  života,  Tito  Livije  i  Tacit  naučaju 
ih  ne  samo  umijeće  govomištva,  već  uzgajaju  divljenje  za  velike 
značajeve  i  poštivanje  kreposti.  Sinovi  pak  vrhova  plemstva  svr¬ 
šavaju  nauke  u  »Theresianumu«,  osnovanom  još  1746.  kao  zavodu 
za  odgoj  elite,  koja  ima  biti  stup  vladavine  habsburške  dinastije. 

Te  prosvjetne  težnje  jozefinizma  nijesu  ostale  bez  rezultata. 
Prisilno  školovanja  nesumnjivo  nosi  zamjeme  uspjehe,  to  već 
dokazuje  na  pr.  činjenica  da  je  prvo  izdanje  Reljkovićevoga  »Sa¬ 
tira«,  otisnuto  u  1.500  primjeraka,  raspačano  u  roku  od  dvije  go¬ 
dine  dana  —  svakako  osobit  književno-knjižarski  uspjeh  — ,  pri 
čemu  valja  imati  na  umu,  da  je  još  i  onda  svijet  željan  knjige 
prepisivao  pojedina  djela;  sedamdeset  pak  godina  poslije  prvoga 
izdanja  izašlo  je  u  Osijeku  i  drugo  izdanje  »Satira«.  S  jozefiniz- 
mom  svakako  počinje  snažna  književna  djelatnost  u  gornjo* 
hrvatskim  krajevima;  ta  književna  djelatnost,  pretežno  na  kaj¬ 
kavskom  narječju  ima  svoje  osebujne  značajke;  beletristike  skoro 
nema,  očito  nema  za  nju  izravne  potrebe,  još  nema  estetske  kul¬ 
ture,  ali  bujicom  raste  praktična,  stručna  književnost  svih  mo¬ 
gućih  struka:  gospodarska,  živinarska,  pravna,  vojnička,  zdrav¬ 
stvena.  To  je  isprva  pisanje  bilo  upravljano,  naručeno,  ali  isto¬ 
dobno  je  i  odraz  težnja  i  potreba  vremena.  Ta  kajkavska  knji¬ 
ževnost  svezana  sve  više  sa  sustavnom  nakladničkom  djelatnošću, 
koja  dolazi  do  vrhunca  u  doba  biskupovanja  Maksimilijana  Vr- 
hovca  traje  sve  do  trećega  desetljeća,  do  početka  hrvatskog  na¬ 
rodnog  preporoda.  Hrvati  nijesu  u  to  razdoblje  zaboravili  svoj 
jezik  —  naprotiv,  ćuti  se  nov  polet.  Latinština  služi  kao  jezik 
uprave,  no  dnevni  život  poznaje  samo  domaću  riječ.  Tokom  17. 
i  18.  stoljeća  proživljuje  kajkavština  značajan  razvitak,  upija  u 
se  koji  taj  biljeg  latinštine,  ali  zadržaje  svoje  prirodno  bogat¬ 
stvo,  dozrijevši  upravo  u  drugoj  polovici  18.  stoljeća,  posebno 
svojom  bujnom,  slikovitom  frazeologijom.  Radoslav  Lopašić  na¬ 
šao  je  u  bilješkama  prabilježnika  Petre  Znike,  koji  je  umro  1641. 
zapisanu  kajkavsku  narodnu  pjesmu  o  porazu  Turaka  pod  Si¬ 
skom,  nastalu  jamačno  neposredno  nakon  samoga  dogadjaja.  Evo- 

lucija  kajkavštine  kroz  podrug  stoljeća  vidi  se  u  toj  pjesmi  kad 
je  usporedimo  s  pisanjem  oko  1770.  Ta  narodna  pjesma  glasi: 

Milo  tuže  turske  bule,  Kupe  vode  gledajući. 

Kupe  vode  gledajući,  Hasan-pašu  proklinjući: 

Oh  prokleta  Kupa  voda,  koja  si  se  izmešala, 

Koja  si  se  izmešala  to  s  junačkom  crnum  krvjum. 
Odbiraj  se  Kupa  voda  od  junačke  crne  krvi, 

Naj  ju  budu  milo  bule  k  srdcu  svomu  pritiskale. 

Nit  se  Kupa  odbirala  od  junačke  crne  krvi, 

Nit  je  bule  primajući  k  srcam  svojim  pritiskale. 

Oh  prokleti  Hasan-paša!  bilo  ti  se  zahotilo 
Tvrda  grada,  bila  Siska,  tvrda  grada,  bila  Siska, 

Bilo  ti  se  zahotilo  Turovoga  lipa  polja, 

Trnovoga  lipa  polja,  i  Zagreba  lipa  mista, 

Bilo  ti  se  zahotilo  prelipoga  kaptoloma, 

Prelipoga  kaptoloma,  popovskoga  lipa  blaga. 

Bilo  ti  se  zahotilo  popovskoga  srebra,  zlata, 

Sveta  Kralja  zlata  križa,  sveta  Kralja  zlata  križa. 

Bilo  ti  se  zahotilo  zagrebačkih  mladih  snaha. 

Bilo  ti  se  zahotilo  i  divojak  zagrebačkih. 

Bilo  ti  se  zahotilo  turopoljska  bila  hliba, 

Turopoljska  bila  hliba,  kravarskoga  dobra  vina. 

Hliba  se  je  bil  založil;  vode  Kupe  se  je  napil, 

Kupe  vode  prez  mertuka  i  s  vnogimi  vitezovi, 

I  s  vnogimi  vitezovi,  i  s  vnogimi  delijami, 

I  s  vnogimi  delijami,  carovimi  janičari. 

O  Kaurska  lipa  zemlja  kako  se  ti  sad  veseliš, 

Lipo  pojuć  stare  majke,  stare  majke  i  vdovice. 

Stare  majke  i  vdovice,  mladi  momki  i  divojke, 

Lipe  pisme  popivajuć,  Hasan-pašu  proklinjajuć. 

Oh  prokleta  Turska  zemlja,  kako  se  ti  sad  žalostiš. 

Milo  tuže  turske  majke,  turske  majke  i  starice. 

Turske  majke  i  starice,  turske  bule  i  divojke, 

Tužne  pisme  popivajuć,  Hasan-pašu  proklinjajuć. 

Oh  prelipa  Bosna  zemlja  i  široka  Romanija, 

I  široka  Romanija  i  bogata  Natolija, 

Kaj  se  toga  počrnilo  iz  slavnoga  Carigrada, 

Kaj  je  toga  opustilo  od  dolnjega  Biograda. 

August  Šenoa  u  »Vijencu«  1877.  objelodanio  je  jedno  lju¬ 
bavno  pismo  »od  prije  sto  godina«,  pronadjeno  u  nekoj  turo- 

poljskoj  plemićkoj  kući.  »Komadić  žuta  papira,  veli  Šenoa,  izša- 
ran  žutom  tintom.  Vrstice  teku  nejednako,  pismena  nestalne 
ruke  stoje  razdaleko,  kan  da  cutis  kako  je  srdce  plaho,  kako  dje¬ 
vojačka  ruka  drkče.  Pisala  ga  god.  1770.  u  nekoj  prekosavskoj 
kuriji  plemićka  gospodična,  pisala  ga  mladu  plemiću.  Nije  doduše 
polazila  ni  kakve  ženske  gimnazije  al  imala  je  po  svoj  prilici  srdca. 
To  staro  kajkavsko  ljubavno  pisance  glasi  ovako: 

»Boltek  Dragi  Srdce  moje!  JaNjih  Lepo  Pozdravljam. 
Oni  su  meni  Radost  vu  Žalosti ,  Svetlost  vu  Tamnosti,  ako 
pijem.  Za  Njih  mislim,  ako  jem,  za  njih  mislim,  ar  Njih  s 
Serdca  Ljubim,  naNjih  mislim,  kada  Zor  ja  počne.  Ja  sam 
Njih  Ljubila  i  Ljubim  Njih  Boltek  Dragi,  Serdce  Moje! 
Serdce  me  boli  da  Jeden  Drugomu  nesme.  Ja  njih  Lepo  Pro¬ 
sim  Naj  mi  odpišeju,  kaj  g oder  znaju  .Ostajem  Verna  Draga 
Antonija  N - ć.« 

Habsburška  vlast  da  bi  uputila  i  predobila  hrvatski  svijet  za 
svoje  reforme  mora  širiti  pismenost,  dati  mu  poučnu  književnost 
na  njegovom  jeziku  i  time  mu  jača  jezik,  hrptenicu  narodnosti. 
Skromni  pisci  ili  prevodioci  tih  različith  spisa,  gospodarskih 
uputa,  pučkih  spisa,  kalendara,  prva  su  stanica  jednog  novog 
društvovnoga  razreda,  malobrojnog,  ali  sve  važnijega:  inteligen¬ 
cije.  Inteligencija  oblikuje  se  iz  pripadnika  najrazličitijih  staleža, 
sinova  i  plemstva  i  gradjanstva  i  seljačtva  i  svojim  spisateljskim  ra¬ 
dom  na  hrvatskom  drevnom  jeziku  zbližuje  stališe,  razgradjuje 
brane  koje  ih  dijele;  u  političkom  životu  ostaju  još  staležke  ra¬ 
zlike,  ali  u  dnevnom  i  praktičnom  zbivanju,  u  reformama  gospo¬ 
darstva,  trgovine  staleži  se  počinju  izjednačivati. 

Prometna  crta  Podunavlje — Jadran  os  je  oko  koje  se  hvata 
i  mijenja  sav  dnevni  život.  Jačanje  prometnih  veza  nije  više 
samo  stvar  vlasti,  prianja  uza  nj  i  privatna  pobuda,  koja  doduše 
nije  nikla  u  Hrvatskoj  već  u  Ugarskoj  gdje  se  osnivaju  brodarska 
i  žitarska  društva,  no  s  kojima  zajedno  rade  i  imućnici  iz  Hrvat¬ 
ske:  i  velikaši  (grofovi  Patačići,  Erdody,  barun  Ignjacije  Magda- 
lenić)  i  svećenstvo  i  gradjani.  Preduvjet  jačanja  prometa  bijaše 
sredidba  rijeka.  Taj  pothvat  temelji  se  na  spomenutu  već  Raa- 
bovu  spomenicu.  1773.  započeli  su  prvi  sredidbeni  radovi  na 
Kupi.  Gabriel  Grueber,  »Directeur  de  la  Navigation«  u  Ljubljani, 
pod  koji  je  ured  spadala  sredidba  Save,  Kupe  i  Ljubljančice, 
podnosi  izvješće  o  tima  sredidbenim  radovima  obavljenima  1773., 
iz  kojega  se  razabire  da  je  kod  Siska  preložena  Sava  u  staro  ko- 

rito  koje  je  napustila  zaprijetivši  Sisku  poplavom,  da  je  kod 
Ozlja  započeta  gradnja  jednoga  kanala,  da  je  kod  Karlovca  mi¬ 
nama  produbljeno  korito  Kupe,  da  su  kod  Sredička  ispravljeni  i 
pojačani  nasipi.  Najveće  poteškoće  zadavala  je  Sava.  Poslije 
oslobodilačkih  ratova  šuštao  je  na  Savi  svaki  promet,  rijeka  se 
zamuljila,  cijeli  kraj  od  Lonje  do  Zemuna  bio  je  izvrgnut  stal¬ 
nim  poplavama.  Prirodne  poteškoće  za  uredjivanje  toka  Save  po¬ 
većavale  su  i  političke;  Sava  je  granica  izmedju  dva  carstva,  samo 
medjunarodnom  suradnjom  bilo  bi  moguće  izvesti  taj  pothvat, 
kraj1  zapuštenosti  »turske«  obale  svi  pokušaji  uredjivanja  hrvat¬ 
ske  obale  Save  trajno  su  jalove.  Preostaje  uslijed  toga  gradnja 
cesta  uz  samu  rijeku.  No  ipak  sveudilj  niču  iznova  osnove  da  se 
obidje  ta  zapreka  i  skrati  put  od  Drave  do  Save  gradnjom  kanala. 
Te  osnove  o  gradnji  kanala  dolaze  do  vrhunca  u  osnovama,  koji¬ 
ma  se  bavilo  bačko  brodarsko  i  trgovačko  društvo,  kojemu  je  bio 
u  posljednjem  vremenskom  odsjeku  članom  i  biskup  Maksimilijan 
Vrhovac;  zamislitelj  pak  ovoga  ogromnog  podhvata  bio  je  Teodor 
grof  Batthyanyi,  tadašnji  posjednik  velikih  šumovitih  prostora  u 
Gorskom  kotaru,  »vrlo  poduzetan  čovjek  ,no  čije  su  osnove 
upravo  radi  svoje  smionosti  većinom  ostale  neizvedive«,  kako 
spominje  još  1825.  njemačka  spisateljica  Therese  von  Cirtner  u 
svojemu  opisu  puta  kroz  ove  krajeve  (Therese  von  Artner:  Briefe 
iiber  einen  Theil  von  Croatien  und  Italien,  Pesth,  bei  Otto  Wi- 
gand  1830.).  Tim  osnovama  bio  je  cilj  stvoriti  brodiv  prorov  od 
Drave  preko  Save  i  Kupe  do  Jadranskoga  mora  (vidi  si.  br.  11.). 
Preko  dvadeset  godina  izradjuje  te  osnove  gotovo  fantastične  za 
ono  vrijeme  jer  predvidjaju  tunele,  zaustave.  Kako  je  pako  bio 
taj  svijet  zatravljen  tima  osnovama  najbolje  svjedoči  da  je  za 
samu  izradbu  planova,  proučavanje  tla  utrošena  za  ona  vremena 
ogromna  svota  od  pola  milijuna  forinti.  Dok  je  kanal  Drava — Sava 
—Kupa  bio  više  stvar  novca  nego  tehnike,  sveza  Kupa — Jadran 
bijaše  zamršen  tehnički  problem.  Predvidjeno  bijaše  da  Kupom 
do  završne  točke  kod  Broda  na  Kupi,  odakle  je  dalje  imala  voditi 
cesta  do  Rijeke  i  Bakra,  mogu  ploviti  ladje  od  800  do  1.000  va¬ 
gana  zapremnime.  Na  udaljenosti  od  Karlovca  do  Siska  bilo  je 
po  osnovi  predvidjeno  ukloniti  50  različitih  terenskih  brana,  raz¬ 
bijanjem  litica  i  kamenja  u  koritu  rijeke.  Za  obići  strmac  kod 
Ozlja  zasnovan  bijaše  od  Ladešića  do  Stativa  kanal  dugačak  900 
hvati  sa  15  zapora,  koji  bi  prema  proračunu  stajao  1,650.000  fo¬ 
rinti.  Od  cijele  osnove  bijaše  izgradjeno  samo  četiri  milje  prorova, 
kad  je  posao  zapeo.  Osnova  je  konačno  napuštena  1798.  u  jeku 

napoleonskih  ratova  i  opće  gospodarske  krize,  ali  po  sudu  današ¬ 
njih  stručnjaka  ne  bi  bila  ni  izvediva  do  kraja  radi  nesavršenosti 
tadašnjih  tehničkih  pomagala.  Tako  ta  osnova  ostaje  samo  doku- 
menat  stvaralačke  smionosti  duha  ljudi  onoga  vremena. 

1768.  i  1775.  Josip  putuje  po  hrvatskim  zemljama,  naročito 
posvećujući  pažnju  Hrvatskom  Primorju  (vidi  si.  br.  23.)  te  Voj¬ 
noj  Krajini.  Sve  ispituje  i  nadzire,  poglavito  prometne  veze. 
Reljković  je  u  bilješci  svoga  »Satira«  ostavio  dokumenat  o  tada¬ 
šnjim  cestogradnjama.  »Baron  Ljubibratić  od  Tribnja,  kako>  ttiisto 
Bečka  u  gradiškoj  regimenti  na  obristlieutenatsku  čast  stupi, 
onako  od  istoga  onaj  započeti  posao  naslidovaše.  Drumove  po 
koncu  široko  iskrči,  s  obe  strane  vodene  oluke  (žljebove)  načini, 
po  polak  piskom  i  kamenjem  nasu  i  utvrdi,  sa  strana  voće  i  razli¬ 
čita  stabla  posadi,  mostove  tvrde  i  negibljuće  popravi.  Sela,  koja 
su  blizu  s  obe  strane  druma  po  koncu  ispruži,  a  ostala  u  red  po¬ 
stavi  i  gradiškoj  krajini  čisto  drugo  lice  dade.  Oko  šta,  osim 
muke  i  truda,  kojega  imadijaše,  s  jedne  strane  nenavitost  trpi  jaše, 
a  s  druge  psost  i  proklinjanje  skoro  u  oči  čuti  moraše;  ali  on  či¬ 
neći  se,  kako  da  i  ne  čuje,  ne  ostavi  svoj  započeti  i  čiloj  Slavo¬ 
niji  osobito  potribiti  posao,  dokle  ga  ne  dovrši.  Kada  li  pak  Nji¬ 
hovo  Veličanstvo  Josip,  ovoga  imena  drugi,  rimski  cesar,  godine 
1768.  dostoja  se  iz  Beča  Slavoniju  pohoditi. . .  vidi  svojim  okom 
Slavoniju,  vidi  Savu  i  svoje  medjaše,  vidi  gradove,  varoše  i  sela, 
kroz  koja  drumom  putujući  vidi  s  raskošjem  s  obe  strane  puta 
u  svakom  mistu  stojeće  muško  i  žensko,  malo  i  veliko,  koje 
opravši  se,  što  je  koje  ikada  lipše  moglo,  s  radošću  i  veseljem 
gledahu  svoga  najvećega  monarku  i  samovladaoca.  Vidi  putove 
i  drumove  široke  upravne  i  kamenjem  nasute,  mostove  tvrde, 
sela  po  koncu  u  red  stavljena,  vidi  i  pofali . . .  Pofali,  rekoh  pu¬ 
tove  i  drumove.  Tada  oni,  koji  prije  toga  kroz  guste  šikare  pu¬ 
tovaše  i  svaki  čas,  da  pustahija  konja  za  uzdu  ne  zgrabi,  bojaše 
se,  pak  sa  svim  tim  u  krčenju  istih  Ljubibratiću  dušu  psovaše, 
videći  širok  i  slobodan  drum  počeše  ga  i  sami  faliti . . .  Tada  oni, 
koji  prije  toga  vozeći  se  priko  starih  mostova  pipaše,  hoće  li  moći 
održati  kola,  i  namiščaše  platine  (daske)  da  konji  ne  propadu, 
pak  u  načinjanju  istih  Ljubibratića  kleše . . .  počeše  ga  blago¬ 
slivljati  . . . « 

Najveća  cestovna  gradnja  jozefinizma  bijaše  cesta  Karlovac 
— Senj;  sagradjena  je  1770. — 1779.  troškom  od  388.000  forinti. 
Josip  II.  na  svom  putovanju  po  Hrvatskoj  spoznao  je  da  je  karo¬ 
linška  cesta  i  loša  i  nedovoljna  —  roba  bi  stajala  na  putu  kadšto 

i  po  20  dana,  i  često  se  pokvarila  (R.  Lopašić:  Karlovac).  Isto¬ 
dobno  s  »jozefinskom«  cestom  sagradjena  je  cesta  i  u  Vojnić  i 
u  Bansku  Krajinu.  Jozefinska  cesta  oživljuje  Senj  i  njegovu  luku, 
gotovo  kroz  stotinu  godina,  upravo  do  gradnje  riječke  željeznice 
uslijed  jozefinske  ceste  Senj  je  izlaz  na  more  za  cijelo  svoje  za- 
ledje  i  to  ne  samo  Liku,  Pounje,  dio  Posavine  nego  i  dio  Bosne; 
izlazom  na  more  preko  Senja  Krajina  uz  vojničko  značenje  sve 
više  postaje  i  gospodarski  čimbenik.  Jozefinski  sustav  cesta  u 
Hrvatskoj  i  Slavoniji,  pokraj  trgovinsko-gospodarske  svrhe  imao 
je  i  svoju  vojničku  zadaću,  jednako  odlučnu  za  njegovu  gradnju; 
te  ceste  su  preduvjet  izvršenja  Josipovog  sna  o  ratnom  pohodu 
protiv  Turske,  prodoru  na  Istok  do  Carigrada. 

Druga  polovica  18.  stoljeća  u  Zapadnoj  je  Europi  razdoblje 
početaka  nove  tehnike  u  gospodarstvu.  Stroj  si  prirodno  prvo 
krči  put  u  poljodjelstvo.  1758.  izumljena  je  modema  mlatilica, 
koju  u  prvo  vrijeme,  do  primjene  parnoga  stroja,  pokreću  volovi  i 
voda,  izumljen  je  moderni  plug,  iskušan  sustav  odvodnivanja  pod¬ 
vodnoga  tla,  1760.  Salignac  izradjuje  stroj  za  mijesenje  krušnoga 
tijesta,  počinje  spoznaja  potreba  odabiranja  stoke.  Nove  ce¬ 
ste  jozefinskoga  doba  dovode  do  hrvatskih 
krajeva  prve  odraze  tih  revolucionarnih  po¬ 
kreta  u  gospodarstvu.  Nosilac  reformi  u  gospodarstvu 
je  vlast..  Puk  prima  te  poticaje  pod  moraš,  odupire  im  se  svojim 
primitivnim  konzervatizmom,  proteci  će  desetljeća  dok  narod 
spozna  korist  novih  stečevina.  Svakako  je  prva  stečevina  koju 
je  narod  prigrlio  bio  krumpir  —  ostale  prinove  teže  hvataju  ko¬ 
rijen.  Drugojačije  je  s  višim  društvovnim  razredima;  i  pored 
otpora  protiv  državopravnih  političkih  ciljeva  vlasti,  gospodarske 
reformne  težnje  vlasti  bude  shvaćanje.  Svjedoči  to  na  pr.  djelo 
svećenika  iz  okolice  Križevaca  Mije  Mušića  koji  je  umro  još 
1764.  u  Beču,  a  koji  je  —  kako  spominje  nepotpisani  pisac  u 
»Narodnim  Novinama«  od  27.  I.  1847.  —  »želeći  podignuti  hor- 
vatsku  obertnost  i  rukotvorstvo,  koje  je  onda  na  veoma  nizkom 
stupnju  stajalo,  opredjelio  stipendium  od  godišnjih  50  forinti  za 
horvatskoga  diečaka,  koji  bi  imao  volju  izučiti  u  Beču  zanat«, 
samo  1847.  bilježe  »Narodne  Novine«  da  se  za  taj  štipendij  već 
tri  godine  nitko  ne  natječe. 

Konačno,  koliko  se  nov  društvo vni  razred,  inteligencija,  za¬ 
grijao  za  reforme  najbolje  dokazuje  Reljkovićev  »Satir«;  rasprave 
pak  koje  je  izazvao  daju  približno  točnu  sliku  općega  raspolo¬ 
ženja  hrvatskoga  svijeta  prema  jozefinskim  reformama;  kako  je 

jima,  shvaćanjima,  navikama.  Značajno  je  takodjer  da  su 
telii  tih  predaja  i  protivnici  bezkompronnsnih  reforma  bili  od 
reda  svećenici  _  bit  će  da  se  tu  ćuti  i  odraz,  koji  je  izazvao  spor 
Josipa  II.  sa  crkvom.  Reljković,  čisti  reformni  zapadnjak  u  »bati¬ 
ni«  udara  prvo  na  stare  običaje,  kolo,  posijela,  divane,  zigosuci 
ih  kao  baštinu  turskih  vremena,  jamačno  promišljeno,  ne  bi  li 
ih  tim  žigom  omrazio  narodu,  a  samo  zato,  jer  u  tim  običajima 
vidi  zapreku  za  pojačavanje  radne  djelatnosti,  koja  je  teme  j  svi 
reformnih  težnja.  Reljković  je  društvovni  politik  —  prvi  upravo 
to  bilo  u  užem  području  Reljkovićeve  djelatnosti,  u  Slavoniji, 
jamačno  bijaše  i  drugdje:  reforme  bude  otpor  predaja  u  obica- 
u  »Satiru«  iznosi  na  dnevni  red  pitanje  zadružnih  dioba,  spozna- 
jući  dalekosežnost  problema.  Reljković  kao  uzgoj itelj  narodni 
kudi,  ali  umije  i  hvaliti:  sva  je  njegova  hvala  posvećena  ra¬ 
tarskom  staležu,  prvi  u  svom  vremenu  hvali  seljaka;  u  skladu  je 
to  s  taktikom  habsburške  politike,  koja  politički  otpor  staleža  i 
redova  suzbija  pozivom  na  neslobodne  staleže,  poglavito  selja  a, 
a  jamačno  se  tu  ćuti  i  duh  vremena  kojim  već  vlada  rousseauovski 
ugodjaj  težnja  za  idejom  povratka  prirodi;  Reljković  razlaze 
kako  seljački  stalež  podnipošto  nije  posljednji  na  svijetu,  pripo¬ 
vijeda  seljaku  postanak  staleža  i  uznosi  ratarski  stalež  nad  sve 
ostale.  Za  upoznati  pak  društvovni  život  i  gospodarski  razvitak 
dijela  Hrvatske  onoga  vremena  Reljkovićev  »Satir«  bogato  je 

vrelo.  .  . 

Zaista  je  turobna  slika  hrvatskoga  gospodarstva,  kako  ga 
Reljković  opisuje  u  posljednjem  pjevanju  »Satira«  govoreći  »od 
gazdaluka«;  ljudi  stanuju  u  lomnim  kolibama,  bez  prozora;  u  kuci 
nema  ni  stolca,  niti  ormara,  ljudi  sjede  na  zemlji  »po  turski«; 
stočarstvo  je  na  najprvotnijem  stupnju,  od  njega  nikakove 
koristi,  nitko  ne  umije  timariti  marvu,  nitko  je  pravo  ne  umije 
podpreći  pod  plug.  Reljković  prvi  upozoruje  na  ogroman  kapital, 
koji  se  krije  u  slavonskim  šumama,  a  koji  propada  u  tutanj.  »Ne 
dadu  nam  (mrmlja  jedan  nedokučljivi  naselac)  —  pripovijeda 
Reljković,  —  nedadu  nam  gospoda,  spahije,  magistrat  ili  sudac 
sići  šumu  kao  dosada.  Nesmijemo  prez  njihova  dopuštanja  i  ce¬ 
dulje  sići  japiju  (gradju)  i  drva  za  vatru.  A  sam  pripovijeda,  da 
je  zapamtio,  kada  je  ovdi  ili  ondi  bila  plemenita  šuma  kako  sto- 
borje  i  tako  gusta;  da  ne  bi  zmiju  iz  nje  za  rep  izvukao,  a  opet 
ne  zna,  što  će  reći  ne  dati;  što  li  štediti,  što  Ii  sporiti  (činiti  da 
napreduje)?  Pravo  veliš:  »ne  dadu  kako  dosada«.  Evo  ti  uzroci 
zašto  to  biva:  jerbo  ti  dosada  presposlen  zavrgavši  sikiru  na 

rame  vazdan  po  šumi  baćokaš  (kljucaš)  pak  ugledavši,  gdi  se  iz 
hrasta  izvijaju  stršeni,  misleći  da  su  pčele,  pleneš  (svališ)  njim 
o  zemlju  i  teško  utečeš  od  stršena  ostavivši  hrast  na  zemlji  neka 
trune.  Je  li  to  od  potribe?  Jerbi  ti  dosada  ugledavši  u  hrastu 
duplje,  što  je  žuna  iskopala,  tresnješ  njim  u  zemlju  misleći,  da 
su  u  njemu  puhovi,  pak  ne  našavši  ništa  ostaviš  hrasta  na  zemlji, 
nek  trune.  Za  koju  je  to  potribu?  Jerbo  ti  dosada  utiravši  marvu 
i  koze  u  šumu  nasladjuješ  se  sikući  mlade  hrastiće,  da  marva 
oko  tebe  brsti  i  ogriza.  Jeli  to  kvar  ili  nije?  Jerbo  ti  dosada  ne 
ktijući  cipati  ležeću  šumu  lupiš  najvećim  hrastom  o  zemlju,  koji 
kada  se  satare,  pokupiš  sitnaž  pak  voziš  kući,  a  hrast  ostane  tru- 
neći.  —  Gospoda  dakle  dadu  tebi,  koja  su  ti  za  japiju  potrebita, 
ali  ne  dadu  na  vatru  sići  stoljeća,  dok  teće  na  zemlji;  i  kakogod 
ti  ne  ćeš  dići  načeti  čiloga  kruha,  dok  ne  poj  idu  komadiće,  onako 
i  ovdi  se  spori  (štedi)  nad  šumom,  nek  tebi  dulje  teće,  a  ne  njima. 
O  da  se  je  ovako  sporilo  prije  50  godina!  ali  su  stari  sikli  ne  oba- 
zirajući  se  na  poslidnje«.  Učiti  hrvatskoga  seljaka  raditi  prvi  je 
cilj  jozefinskih  reformi,  kojima  je  Reljković  najvjerniji  i  naj¬ 
uporniji  pobornik,  i  kao  pisac  i  kasnije  kao  graničarski  častnik- 
upravnik;  svjetuje  Reljković  svoga  seljaka-graničara  dobrom  raz¬ 
boritom  riječi,  ali  kad  ustreba  i  batinom. 

Reforihe  gospodarstva  šire  se  i  učvršćuju  i  riječju,  zapovje- 
dima,  promičbeno-poučnom  književnošću  ali  i  primjerom. 
Najbolja  knjiga  te  praktične  književnosti,  koja  tvori  upravo  re¬ 
voluciju  u  gospodarskom  životu  hrvatskoga  naroda  je  priručnik 
za  razborito  gospodarstvo,  s  potpunim  svojim  naslovom  »Pri- 
rucsna  knjiga  za  Slavonsku  seljansku  mladex  ucsitti  u  dobro 
nagradjenom  poljskom  radjenjukojunaj  parvi  biashe  popisao  Ivan 
Wiegand  Jedan  izmed  Cesarskog  -  Kraljevskog  -  Austrianskoga 
Drushtva  od  Texacstva,  ili  tako  recsen  za  Gospodarstva  sada 
pak  Ponaj  Miloš tiveishjoj  Zapovjedi  Njihovoga  cesarskoga  kra¬ 
ljevskoga  aposhtolskoga  velicsjanstva  iz  Nimacskog  Jezika  u 
Slavonski  priobratio  Ignatia  Jablanczk  Svietle  Varmecxie  Poxe- 
ske  negdashnji  Notar.  —  U  Beesu  kod  Josipa  Kurtzbocka,  Ce- 
sarsko-Kraljevskoga  Dvora,  Illiricskog  i  Istocsnog  Shtampara. 
Godishte  MDCCLXXII.«  Taj  praktični  udžbenik  gospodarenja 
u  svojim  počelima  još  danas  vrijedi  —  a  da  je  donio  uspjeha, 
svjedoči  konačno  drugo  izdanje  »Satira«  iz  godine  1779.  gdje 
Reljković  hvali  Slavonca  za  napredak  posljednjih  šesnaest  godina. 

Od  novih  kultura,  koje  je  reformna  djelatnost  uvodila  u 
hrvatsku  zemlju,  najveću  je  pozornost  i  organizaciju  posvećivala 

uzgoju  duda  i  dudovoga  svilca.  Svila  bijaše  u  18  stojeću  jedan 
najvažnijih  trgovinskih  proizvoda,  sustav  merkantilizma,  koji 
melji  svij  uspjeh  na  izvoznoj  robi,  forsira  proizvodnju  svile. 
Vojna  Krajina  i  radi  podneblja  a  i  radi  pogodnog  radnog  stroja 
posta  glavno  područje  uzgoja  svile.  Prvi  pokušaj,  uzgoja  svde 
padaju  u  godini  1761.  u  slavonskim,  a  poslije  u  hrvatskim 
krajevima.  Carolus  Szolengy,  »Sacrae  Regiae  Maiestatis  Cultu- 
rae  Serieae  inspector«  tiska  u  Zagrebu  oko  1768.  »Kratak  navuk 
ili  vupućenje,  kak  dudovo  belo  drvo  zasadzati  i  crveki  svilu  de- 
lajući  hraniti  se  moreju«.  Krajiške  oblasti  svojski  promiču  svi- 
larstvo  ustupcima  i  oprostom  od  poreza;  na  granici  sadnja  dudova 
bila  je  preduvjet  za  dopuštenje  sklapanja  braka. 

Napredak  bio  je  spor  —  treba  vise  godina  dok  dud  izMuste 

_ no  razvitak  svilarstva  mora  da  je  vrlo  uznapredovao,  Jer 

dolazi  već  zabrana  uvoza  strane  svile.  Zna  se  da  je  1777.  godine 
osnovano  uz  potporu  vlade  poduzeće  za  izradbu  sv  ene  ro  e 
u  Beču  koje  je  poduzeće  trošilo  sirovinu  iz  Slavonije,  a  u  btra- 
žemanu  već  se  par  godina  prije  izradjivali  iz  domaće  svile  rupcici 
i  druge  sitnarije.  Danas  još  po  Slavoniji  redovi  dudova  govore 
o  nekadašnjoj  bogatoj  kulturi  svile,  ponovno  obnovljenoj  60-tih 
godina  19.  stoljeća  kad  je  Austrijsko  Carstvo  izgubilo  talijanske 
pokrajine,  do  tad  svoje  glavno  gojilište  dudovog  svilca.  Hrvatska 
svila  bila  je  dobre  kakvoće,  poznata  na  medjunarodnom  tržištu 
u  prvoj  polovici  19.  stoljeća  kao  »ilirska«  svila,  dok  u  drugoj  po¬ 
lovici  19.  stoljeća  dolazi  na  strana  tržišta  kao  »madžarska«  svila 
stekavši  prve  nagrade  u  samom  Lyonu,  središtu  francuskog 
svilarstva.  Još  neposredno  prije  rata  1914.  Hrvatska  i  Sla¬ 
vonija  proizvode  godišnje  300.000  kg.  svile.  Na  to  je  došla  pošast 
pjegavice,  koja  ništi  dudove;  proizvodnja  svilenih  čahura  sasvim 
propada,  a  poslije  1918.  nitko  ne  dolazi  na  misao  obnoviti  kulturu 
dudovog  svilca,  proizvod  koji  bi  narodu  odbacivao  zamjeran  pri¬ 
hod  uz  neznatan  radni  napor.  Jozefinistički  podhvat  gojenja  du¬ 
dovog  svilca  u  hrvatskim  stranama  prvi  je  pokušaj  u  većem  mje¬ 
rilu  stvoriti  nove  veleobrtničke  sirovine  u  Hrvatskoj,  pokušaj  pre¬ 
obraziti  gospodarsku  kulturu  u  Hrvatskoj.  Drugi  sličan  pokušaj 
gojiti  veleobrtničke  sirovine  opet  pada  u  jozefinsko  razdoblje,  a 
to  je  organiziranje  i  propagiranje  pčelarstva.  Popularnu  raspravu 
Slovenca  Antuna  Janča  o  razboritom  pčelarstvu  poznaje  i  Relj- 
ković  i  preporučuje  pčelarstvo  seljaku  —  pčelarstvo  promiču 
oblasti  radi  voska,  koji  je  naročito  cijenjena  izvozna  roba.  Ko¬ 
načno  za  osloboditi  domaće  tržište  od  stranog  uvoza,  oblast  pro- 

miče  ovčarstvo,  besplatno  dijeli  za  rasplod  merino-ovce  i  kako 
Reljković  spominje  »ovnove  od  Maceđonije«,  pa 

»Sad  ću  vunu  ovčju  poboljšati, 

Jere  će  mi  finija  postati, 

Pak  ju  mogu  skuplje  prodavati 
Jali  sukno  doma  dat  otkati . . . 

S  uvadjanjem  novih  pasmina  ovaca  mnogo  su  eksperimen¬ 
tirali.  Najprije  su  pokušali  miješati  odomaćenu  grubo-  i  đugo- 
vlaku  »vlašku«  pasminu  ovaca  s  austrijskom  pasminom,  i  to  s  pri¬ 
lično  dobrim  rezultatom;  dok  je  centa  »vlaške  vune«  stajala  od 
18  do  20  forinti,  vuna  austro-vlaških  mješanaca  prodaje  se  već  po 
26—28  forinti,  a  srijemska  vuna  dapače  30  do  32  forinte.  Ovce 
goje  većinom  plemići  i  svećenici,  seljak  zazire  od  ovčarstva  iz 
straha  pred  povišenjem  desetine.  Kasnije  kušaju  uvesti  azijske 
ovce,  a  uspjeh  donosi  uzgoj  macedonskih  i  španjolskih  ovaca, 
poglavito  u  Vojnoj  Krajini. 

Ovčari  dobivaju  porezne  pogodnosti,  kmetovi-ovčari  budu 
oslobodjeni  od  desetine.  Ovčarstvo  propagira  i  sam  Reljković 
izdavši  na  poticaj  dvorskoga  ratnog  vijeća  1776.  u  Osijeku  svoju 
»Pravo  i  pomljivo  ispisanu  Ovčamicu«.  U  predgovoru  ističe  Relj¬ 
ković  da  su  kraljica  »najmilostivije  odlučili  kroz  više  godina 
onima  ovčju  pripašu  ljubećim  stada  držaocem  plemenitu  ovčju 
marvu  badavadj  podilivati,  samo  da  poslije  po  došastim  uteme¬ 
ljenim  općinskim  uredbama,  davši  oni  od  sebe  po  onoliko  mladi 
jagnjića,  ta  ista  odluka  medju  priprosti  puk  raširi  se  i  našega 
vilaeta  vuna  kroz  jedan  općinski  način  po  nimački  i  madžarski 
država  popravi  se  i  poboljša«.  U  Mrkoplju  je  osnovano  uzgaja¬ 
lište  priplodnih  ovaca  »španjskih  i  paduanskih«,  iz  kojega 
jagnjad  u  drugoj  godini  besplatno  dijele.  Vuna  je  pretežno  odla¬ 
zila  u  tvornice  u  Austriji,  ali  bilo  je  i  kućnog  obrta  a  ja¬ 
vljaju  se  u  to  doba  i  prve  tvornice.  Poticaj  za  te  tvornice  daju 
Nijemci,  koje  marijaterezijanska  vladavina  naseljuje  u  dijelo¬ 
vima  Slavonije.  Tako  su  u  Podborju  kod  Daruvara  doseljeni  nje¬ 
mački  suknari  izradjivali  čohu  i  flanel,  a  bojadisala  se  roba  u  bo- 
jadisaoni  u  Pakracu;  domaća  preradjevina  za  seljačke  potrebe 
bojadisala  se  domaćim  sredstvima  po  drevnom  iskustvu. 

Svi  ti  pothvati  trebaju  po  desetke  godina,  a  onda  zamiru  u 
novim  prilikama.  Većinom  politicum  potiskuje  zanimanje  za 
gospodarske  potrebe  i  tako  dobre  sjetve  jozefinizma  pravo 

ni  jesu  iskorišćene  sve  do  naših  dana.  Problemi  organiziranja 
gospodarskog  stvaranja  vječno  ostaju  otvoreni. 

Još  za  života  Marije  Terezije  pod  uticajem  Josipovih  savjeta 
počinje  opet  nova  upravna  razdioba  hrvatskih  zemalja,  kojoj  su 
na  početku  uzrok  više  gospodarski  nego  politički  razlozi.  Ideja 
za  tu  novu  upravnu  diobu  nesumnjivo  je  nikla  za  vrijeme  Josi- 
povoga  putovanja  po  Hrvatskoj  1775.,  iste  godine,  kad  je  Beč 
oduševljeno  pozdravio  prvu  trgovačku  ladju,  koja  je  s  tovarom 
stigla  onamo  Kupom,  Savom  i  Dunavom.  Ta  ladja  bila  je  prva 
lasta,  ali  koja  još  nije  naviješćala  proljeće,  nego  samo  dopuštala 
njegovu  mogućnost  u  budućnosti.  Izvješće,  koje  je  Josip  II.  po¬ 
dastro  nakon  svoga  puta  pruža  nepovoljnu  sliku  stvarnosti.  »O 
Karlobagu  reče,  da  je  malo  mjesto  punije  prosjaka  nego  li  trgo¬ 
vaca.  Senj  prije  znatno  trgovačko  mjesto,  sad  je  propao,  jedina 
Kraljevica  da  ima  prekrasnu  ali  zapuštenu  luku.  Rieka  da  ima 
samo  njekoliko  trgovaca,  na  karolinškoj  cesti  da  nije  viditi  put¬ 
nika  ni  trgovačke  robe,  Kupa  ima  malo  vode,  a  puno  je  kamenja 
i  vodopada,  Sava  je  obrasla  ogromnom  šumom«.  (Smičiklas:  Po¬ 
vijest  II.)  Josipov  put  po  Hrvatskoj  pospješuje  gradnju  Joze- 
finske  ceste  i  prouzročuje  likvidaciju  »Austrijskoga  primorja«  i 
dokinuće  tršćanske  »intendanze«,  koja  je  njime  vladala.  Uslije¬ 
dilo  je  to  već  14.  veljače  1776.  —  Hrvatskoj  se  vraća  njezin  od 
starine  pripadni  dio  s  gradom  Rijekom,  i  to  tako,  da  područje 
južno  od  karolinške  ceste  pripadne  Vojnoj  Krajini,  grad  Karlo¬ 
vac  posta  slobodnim  i  kraljevskim  gradom,  a  područje  sjeverno 
od  karolinške  ceste  kao  novu  županiju  »severinsku«  neposredno 
utjelove  Hrvatskoj.  Sama  Rijeka  s  kotarom  dobi  zasebna  guber¬ 
natora,  koji  je  ujedno  i  veliki  župan  severinske  županije,  »da  se 
trgovina  u  kotaru  i  riječkoj  luci  uredjenim  i  sustavnim  rukovod¬ 
stvom  podigne«.  Time  se  pomalo  rodi  osebujan  položaj  ovoga 
grada.  Te  reforme  nijesu  oduševile  hrvatske  staleže,  kao  uvijek, 
u  obrani  protiv  reforma  traže  oni  pomoć  ugarskih  staleža.  Ugri 
pokazuju  sve  veće  zanimanje  za  Rijeku,  koja  je  konačno  i  dobila 
poseban  položaj  kako  bi  postala  svezom  Podunavlja  s  morem. 
Staleži  hrvatski,  udruženi  s  ugarskim,  sve  upornije  traže  ukinuće 
banskoga  vijeća,  koje  je  stvarno  vršilo  nekadašnje  poslove  sabora 
posljedica  toga  otpora  bijaše  da  je  1779.  hrvatsko  bansko  vijeće 
ukinuto  a  svi  njegovi  poslovi  preneseni  na  ugarsko  namjestničko 
vijeće,  u  kojemu  je  hrvatski  ban  samo  mogao  davati  svoj  glas 
i  mnijenje  o  hrvatskim  poslovima,  čime  Hrvatska  bude  konačno 
podložena  Ugarskoj.  Godinu  dana  kasnije  22.  XI.  1780.  umire 

Marija  Terezija  —  Josip  II.  ima  već  spremljeno  polje  za  svoje 
reforme. 

Gorljivošću  sanjara-idealiste,  ne  obzirući  se  na  bilo  koje  za¬ 
preke  autoriteta,  predaja,  stvarnosti  Josip  II.  načinje  svoje  re¬ 
forme  prvo  navijestivši  rat  crkvi,  jer  on  ne  želi  dijeliti  vlast  ni 
s  kim,  sve  u  duhu  svoje  lozinke:  »čovjek  mora  narodima  činiti 
dobro  proti  njihovoj  volji,  i  kao  što  u  republikama  vlada  despo- 
tizam  zakona,  tako  u  monarkijama  neka  bude  despotizam  na¬ 
čela«.  »Budući  da  sam  filozofiju  učinio  zakonaricom  svoga  car¬ 
stva  —  piše  on  habsburškom  poklisaru  kod  sv.  Stolice,  —  stegnut 
ću  ugled  ulema  i  postavit  ću  vladarska  prava  u  pristojni  im  ugled. 
Potrebno  je  da  iz  vjere  izbacim  neke  stvari,  koje  tamo  ne  spa¬ 
daju.  Prezirem  praznovjerje  i  Saduceje,  zato  ću  od  njih  oslobo¬ 
diti  moj  narod.  U  Rimu  će  to  dakako  proglasiti  da  diram  u  bo¬ 
žanska  prava,  što  ću  uzeti  puku  njegove  tribune  i  povući  granicu 
izmedju  filozofije  i  dogmatike,  a  nisam  za  to  upitao  slugu  sluga 
Božjih.  Od  ovih  stvari  potiče  rasulo  čovječjega  duha.  Načela 
samostanstva  od  Pachomia  do  naših  dana  protive  se  svijetlu  uma. 
Krivi  pojmovi  o  vjeri  obastiru  dušu  prostoga  čovjeka,  on  Boga 
više  ne  pozna.  Ja  ću  se  skrbiti,  da  zgradu  jaku  za  vjekove  sagra¬ 
dim.  Osnovat  ću  skupne  zakone  za  moje  svećenike,  koji  će  pro¬ 
svijetljen  duh  prenesti  u  svijet  i  u  njem  poučiti  moj  narod.  Za 
stotine  godina  bit  će  ljudi  opet  kršćani,  poznavat  će  dužnosti 
prema  Bogu,  domovini  i  čovjeku,  unuci  će  nas  naši  blagoslivljati, 
sto  smo  ih  od  Rima  oslobodili«.  Josip  II.  zaista  vrši  rastavu  crkve 
od  države  svojim  ediktom  od  26.  III.  1781.,  zabranivši  svećenstvu 
primati  papinske  bule  i  zapovjedi  papinske  bez  dopuštenja  carske 
kancelarije,  a  pod  kraj  godine  21.  XII.  1781.  izdaje  veliki  tole¬ 
rantni  edikt,  kojim  dopušta  i  nekatolicima  ispovijedati  svoju 
vjeru,  slobodno  imati  posjeda  i  postizavati  sve  časti  kao  i  kato¬ 
lici,  dok  1782.,  ograničuje  sve  vlasti  svećenstva  lih  na  apostolski 
rad,  ujedno  dokinuvši  sve  samostane,  koji  ili  ne  naučaju  ili  ne 
dvore  bolestnike,  zaplijenivši  njihov  imutak  u  korist  naukovnih 
zaklada.  Sam  papa  Pio  VI.  pošao  je  u  Beč  nagovoriti  cara  da 
opozove  svoje  odredbe,  ali  uzalud  —  Josip  II.  ne  sustaje  na 
na  svom  putu. 

Filozof-revolucionarac  na  prijestolju  grozničavo  sipa  re- 
formne  edikte  —  u  svemu  ih  je  izdao  neko  šest  tisuća  —  stvara 
u  državi  praznu  razinu  na  kojoj  teži  sagraditi  svoju  idealnu  zgradu 
narodne  sreće.  Za  Josipa  II.  ne  postoje  politički  razlozi  i  obziri  i 
za  svakim  korakom  novog  reformnog  pokušaja  niču  novi  protiv- 

nici:  ljudi  crkve,  staleži  i  redovi,  konačno  i  sam  onaj  narod,  koji 
vladar  želi  usrećiti. 

Usporedno  s  borbom  sa  crkvom  Josip  II.  temeljito  reformira 
nastavu  na  načelu  beskonfesionalnosti  i  jedinstvenoga  državnog 
jezika.  1783.  počinju  upravne  reforme.  Prvo  u  Vojnoj  Krajini:  tri 
krajiška  generalata  ujedinjuje  u  jedan.  1784.  uveden  je  njemački 
jezik  kao  službeni  jezik  u  cijeloj  državi,  ukinuta  latinština  u  ugar¬ 
skim  i  hrvatskim  stranama,  činovnici  imaju  služiti  ondje  kuda  ih 
se  pošalje.  1785.  pokrenut  je  najosjetljiviji  zadatak:  nova  upravna 
dioba  Ugarske  i  Hrvatske,  koje  su  razdijeljene  na  deset  okruga 
ili  distrikta,  ali  tako,  da  su  hrvatski  distrikti  spojeni  sa  susjednima 
madžarskim  županijama;  1786.  ukinuta  je  mlada  severinska  župa¬ 
nija,  njezin  istočni  dio  pridružen  zagrebačkoj,  a  ostatak  s  Hrvat¬ 
skim  Primorjem  i  Vinodolom  proglašen  »Ugarskim  Primorjem«. 
Želeći  ukloniti  sjećanje  na  stara  vremena  još  1784.  zapovjedi 
Josip  II.  prenijeti  krunu  Sv.  Stjepana  iz  Požuna  u  carski  Beč,  čin 
koji  je  mahom  uvrijedio  sve  Madžare  u  najopasnijem  mjestu  — 
području  osjećaja.  Bura  ori  po  županijskim  skupštinama,  koje 
šalju  predstavke  i  prosvjede,  dok  to  carska  vlast  ne  zabrani  i 
konačno  1785.  dokine  i  županije.  Vrhunac  nemira  izazva  naredba* 
o  popisu  pučanstva,  odluka  suvremena,  razborita,  ali  upravo  zato 
mrska  i  posljednjem  podaniku  jer  je  ne  razumije  i  jer  dolazi  u 
slijedu  niza  reformnih  'diktata.  Plemić  se  buni  protiv  popisa  jer 
je  kod  popisivanja  izjednačen  sa  seljakom,  seljak  se  buni  jer  misli 
da  je  popis  predznak  novih  daća  i  poreza.  Vojska  mora  pomagati 
oružanom  snagom  provedbu  popisa  pučanstva. 

2.  VIII.  1785.  objelodanjen  je  Josipov  patent  o 
emancipaciji  seljaka,  reformni  čin,  koji  ga  je 
preživio,  uz  njegove  sudbene  reforme  i  njegov 
uticaj  na  marijaterezijansku  odluku  o  ukida¬ 
nju  torture  i  procesa  protiv  vještica.  Josipov 
patent  veliki  je  korak  naprijed  od  marijaterezijanskih  urbara, 
stvorivši  stvarno  oslobodjenje  seljaka-kmeta,  davši  mu  u  prvom 
redu  slobodu  seliti  se.  Kmet  je  prestao  biti  »pripisan«  zemlji,  ste¬ 
kao  po  volji  svojoj  ženiti  se,  učiti  zanate  i  polaziti  škole.  Seljak 
više  ne  mora  biti  sluga  kod  svoga  zemljovlasnika,  zemlju  koju 
obradjuje  smije  prodati  uz  pogodbu  da  kupac  daje  i  u  buduće 
zakonite  pristojbe  i  podavanja  zemljovlastniku.  Zemljovlastnik 
pak  ne  smije  protjerati  seljaka-kmeta  s  njegova  zemljišta,  a  isto 
tako  zabranjeno  mu  je  zlostavljati  kmeta.  Odmah  kod  izdavanja 
patenta  o  emancipaciji  seljaka  zapažene  su  i  njegove  slabe  strane. 

Seljak  je  stekao  slobodu  seliti  se,  ali  time  i  gubio  zemlje,  seljak 
je  došao  u  opasnost  postati  beskućnikom-proleterom.  Da  uslijed 
opće  slobode  seobe  ne  opuste  pojedini  krajevi,  županijske  vlasti 
ne  dopuštaju  da  se  najednom  odseli  s  jednoga  područja  većina 
ili  svi  seljaci-kmetovi,  oblasti  moraju  nastojati  iseljenike  nado¬ 
mjestiti  novim  kmetovima.  Josipov  patent  o  emancipaciji  se¬ 
ljaka  neposredno  nije  imao  većih  praktičnih  rezultata,  nije  u  bit¬ 
nosti  promijenio  način  života  seljaka,  tim  više  što  su  se  i  sami 
seljaci  bunili  protiv  toga  patenta  —  ali  načelo  oslobodjenja  kme¬ 
tova  izrečeno  je  i  ustanovljeno  —  proteći  će  još  pola  vijeka  dok 
Josipova  odluka  postane  djelom. 

Pripravivši  oslobodjenje  kmeta  Josip  II.  pokreće  posljednju 
veliku  svoju  reformu  1786.  —  pravednu  razdiobu  poreza,  za  koju 
je  preduvjet  izmjeriti  zemlju,  stvoriti  kataster.  Sam  car  u  Hrvat¬ 
skoj  nadzire  izradjivanje  katastra,  na  svakom  koraku  nailazeći  na 
pasivni  otpor.  Ispisani  su  milijuni  araka  papira  —  protiv  ideje 
pravednoga  poreza,  koji  izjednačuje  sve  staleže,  složni  su  svi 
staleži.  Tempo  jozefinskih  reformi  prebrz  je  da  bi  ih  ljudi  mogli 
primiti . . . 

Od  tih  dvadeset  godina  jozefinske  reformne  djelatnosti  i  nje¬ 
zinom  odrazu  u  hrvatskom  životu  ostavio  je  Adam  grof  Oršić  ne¬ 
posrednu  živu  sliku,  upravo  zato,  jer  opisuje  svoje  vrijeme  bez 
književnih  težnja  i  umijeća,  uvijek  usporedjujući  po  vječnom 
diktatu  ljudskoga  gledanja  staro  i  novo.  »Za  vrijeme  moga  ži¬ 
vota  mnogo  što  se  promijenilo  u  Hrvatskoj  u  pogledu  običaja  i 
navika,  —  začinje  on  svoje  pričanje  u  dubokoj  starosti,  već  po¬ 
slije  napoleonskih  ratova  budeći  marijaterezijansku  i  jozefinsku 
prošlost.  —  Društva,  redute  i  komedije  poznavali  su  samo  oni 
Hrvati,  koji  su  bili  u  Grazu  ili  Beču.  Nitko  nije  ni  zimi  radi 
zabave  odlazio  u  grad.  Veselo  se  slavila  godovna,  imendani  i  ro- 
djendani.  Kavaliri  i  imućni  plemići  pozivali  su  svoje  susjede,  pa  se 
cijele  noći  plesalo  uz  dvije  gusle  i  jednu  cimbalu.  Gdje  je  kuća 
bila  premalena  za  mnogo  gostiju,  spavali  bi  muškarci  skupa  u 
jednoj  velikoj  sobi  na  slami,  žene  dvije  po  dvije  u  jednom  kre¬ 
vetu;  danju  se  rijetko  kartalo,  već  se  igrale  male  društvene  igre. 
Na  stol  su  dolazila  dobra  i  brojna  mesnata  jela,  torte  i  paštete 
bila  su  najotmjenija  jela;  za  stolom  se  dugo  sjedilo  i  pilo  u  zdra¬ 
vlje  svakoga  pojedinca. 

Nije  bilo  trgovine  stokom,  žitkom  ili  vinom;  ali  i  malo  gotova 
novca.  Župnik,  koji  bi  ostavio  200  forinti,  bio  je  bogat  čovjek.  Sve 
je  bilo  jeftino,  nije  se  znalo  za  raskoš.  Jedan  providnik  imao  je  go- 

dišnje  plaće  30  forinti,  pri  tom  je  dobro  živio.  Podžupani  i  pri- 
sežnici  zadovoljavali  su  se  naslovom  »spectabilis«,  svaki  se  odije¬ 
vao  kako  je  mogao,  ali  dobrim  suknom,  jer  tad  se  moglo  dobiti 
fine  nizozemske,  francuske  i  engleske  tkanine  lakat  po  najviše  4 
forinta.  Nošnja  bogatih  žena  sastojala  se  iz  jedne  »Strickrock- 
kleide«  iz  jake  svilene  tkanine  i  prema  imutku  kakvog  uresa  za 
svečanosti;  plemićke  se  djevojke  zadovoljavale  haljinom  iz  platna 
ili  pamuka;  crna  pregača  iz  tafta  bila  je  već  blagdanski  ukras. 
2ene  su  malo  što  znale  osim  molitvenika;  med  ju  sobom  su  raz¬ 
govarale  o  kućanstvu,  svojoj  djeci  i  služinčadi.  Kako  su  samo 
naobraženiji  Hrvati  znali  njemački,  općenito  se  govorilo  hrvatski 
ili  latinski.  Luksus  muškarca  bile  su  lijepe  puške,  jahaći  konji  i 
jahaća  oprema,  samo  je  zagrebački  biskup  imao  jednu  nobl- 
kočiju,  drugojačije  ekipaže  nijesu  bile  poznate;  ipak  vozile  su  se 
uglednije  dame  i  kavaliri  šestopregom,  imali  i  dva  hajduka.  — 
U  Hrvatskoj  bilo  je  mnogo  cesta,  mostova  i  mitnica.  Ali  te  su 
ceste  i  mostovi  bili  vrlo  loši,  nigdje  nije  bilo  ni  jedne  gradjene 
ceste;  većinom  je  žensko  i  muško  moralo  jašiti,  zato  je  kasnije 
hrvatsko  vijeće  dalo  ukinuti  većinu  mostova  i  mitnica  i  brigu 
za  njihov  popravak,  zajedno  s  gradnjom  predalo  županijama.  Li¬ 
ječnika  i  ranamika  bilo  je  malo,  zagrebački  kaptol  imao  je  jednoga 
gradskog  medicusa,  ostali  svijet  liječilo  je  nekoliko  pukovnijskih 
ranarnika,  franciškani,  onda  ljekarnici;  i  većina  kuća  imala  je  malu 
zalihu  ljekarija  i  upotrebljavala  se  različita  kućna  sredstva.  Ka¬ 
snije,  za  vrijeme  Marije  Terezije  dobile  su  županije  liječnike  i 
ranamike.  Krumpir  nije  bio  poznat,  donijela  ga  je  i  počela  saditi 
vojska  za  vrijeme  sedmogodišnjega  rata.  Isto  tako  je  vojska 
donijela  iz  Saske  i  Šlezije  u  Hrvatsku  nepoznatu  spolnu  bolest, 
Voltaireove  knjige,  a  s  njima  je  došlo  u  zemlju  i  nekoliko  slobodnih 
zidara.  To  društvo  kasnije  je  kod  svih  staleža  vrlo  jako  primljeno, 
ali  kako  je  sad  u  Francuskoj  ukinut  jakobinski  klub,  ima  sad  u 
Hrvatskoj  manje  slobodnih  zidara. 

Oko  godine  1770.,  počela  se  u  Hrvatskoj  širiti  pogubna  raskoš, 
koja  je  nadmašivala  snage;  naročito  u  Varaždinu,  gdje  je  bilo 
sjedište  banskoga  vijeća  vidjelo  se  sjajne  ekipaže  najnovijega  na¬ 
čina,  stolno  srebro,  prekrasne  livreje,  tekliće,  francuske  kuhare. 
Ekselencije,  magnifici  i  žene  dali  su  dobavljati  iz  Beča  skupe  mode, 
održavala  se  prava  ukočena  društva,  jednom  riječi  Varaždin  bio 
je  mali  Beč.  Ta  je  raskoš  nadmašivala  snage  naroda  i  mnogi  se, 
naročito  Franjo  Patačić,  tako  upropastio,  da  su  zaplijenjena  dobra 
njegova  i  njegove  žene.  Kad  je  Varaždin  pogorio  preneseno  je 

bansko  vijeće  u  Zagreb,  onda  za  godinu  dana  ukinuto;  ali  tragovi 
raskoši  i  oholosti  su  ostali.  Plemstvo  se  umnožilo,  tim  je  postalo 
i  slabije  na  imutku;  ali  svak,  i  niži  sudac  i  gospoštijski  činovnik 
traži  da  ga  naslovljuju  »spectabilis«.  Svak  hoće  posjećivati  i 
redute  i  kazalište,  svak  hoće  imati  svoje  karuce,  svak  mladić  bez 
službe  i  imutka  lijepo  je  odjeven,  malo  poštuje  starije  ili  više 
ljude  po  činu,  ali  većina  imaju  imutka  ili  znanja  a  kad  je  takav 
mladić  u  službi,  neznalica  ipak  hoće  veći  čin  i  uvijek  se  drži  važno; 
odatle  pronevjeren  ja,  a  katkad  i  kradje.  Izdatci  na  ljubav¬ 
nice  takodjer  nijesu  neznatni.  Ženska  se  raskoš  takodjer  popela 
na  najviše;  od  vremena  na  vrijeme  naručuju  najnovije  i  naj¬ 
skuplje  uresne  stvari,  danas  nije  više  moguće  razlučiti  sobaricu, 
komorkinju  ili  gradjansku  ženu  od  prve  dame.  Lijepe  djevojke 
imaju  vrelo  prihoda,  a  ljubavnik  mora  snositi  troškove  raskoši 
za  što  biva  vjerno  nagradjen.  Žene  brbljaju  općenito  samo  o 
modi,  točno  promatraju  haljine  svake;  još  nakon  godine  dana 
znaju  kakav  je  ova  ili  ona  ovom  ili  onom  zgodom  nosila  nakit, 
točno  ga  kritiziraju,  katkad  vode  diskurse  o  teatru  i  redutama, 
najmanje  ih  brine  brigu  za  djecu  i  kućanstvo.  Ima  sad  i  mnoštvo 
učenih  i  problematičnih  žena,  koje  tako  unesrećuju  svoju  obitelj; 
ali  uskoro  će  oskudica  novca  drugoj ači je  poskočiti  i  mlada  će 
gospoda  morati  uslijed  oskudice  životnih  sredstava  moljakati  za 
niske  službe.  Plemići  s  malim  imanjem  rado  će  postati  vojnici, 
svećenici  ili  upravitelji  kod  imućnijih.  Djevojke  će  rado  tražiti 
službe,  odijevati  se  prema  svojemu  staležu  i  imutku,  a  naročito 
kad  jednom  bude  ukinut  ugarski  ustav  i  plemstvo  izgubi  svoj 
imunitet,  onda  će  oskudica  srušiti  raskoš  i  oholi  ili  lijeni  ljudi 
tražit  će  kruha  pomoću  veleobrta.  —  Za  posljednjih  godina  kad  su 
ljudi  u  ratu  vidjeli  različite  zemlje  kao  i  čitanjem  različitih  knjiga 
kultura  je  porasla,  ali  običaji  i  moral  jako  su  popustili.  Malo  se 
poštuje  starost,  predpostavljene  skupa  s  vjerom,  svaki  mladji  ili 
niži  smatra  se  jednakim  starijemu  i  predpostavljenom,  plemstvo 
mrzi  velikaše,  prezire  svećenike;  ali  voli  novac;  to  su  posljedice 
lošega  odgoja,  iz  kojega  je  nastala  općepogubna  oholost.  Mladi 
velikaši  i  imućniji  plemići  sakupljaju  malo  znanja,  moraju  u  svim 
stvarima  za  skupe  novce  tražiti  savjeta  od  siromašnijih  slojeva, 
koji  ih  često  najgrublje  varaju  i  jer  taj  razred  ljudi  dobro  vidi  da 
je  neophodno  potreban  neukim  bogatašima,  ohol  je  i  prezire 
imućne.  Broj  odvjetnika  tako  je  velik  da  će  uskoro  nadmašiti  broj 
rasprava;  taj  pakostni  ljudski  soj  traži  zaradu,  huška  podložnika 
protiv  gospodara,  zabrinut  je  za  zaradu,  zato  se  laća  prevara.  Kod 

sudova,  većinom  sjede  siromašniji  ljudi  i  zato  katkad  ne  ide  s  prav¬ 
dom  najbolje.  Kod  zemaljskih  i  županijskih  kongregacija  više 
vrijedi  onaj,  koji  je  drzak  i  koji  ima  zvučan  glas,  premda  katkad 
nadrobi  kojekakve  budalaštine.  Takav  stvara  opće  raspoloženje, 
ali  većinom  govore  mladi  ljudi,  ma  koliko  malo  imali  iskustva  . . . 
Premda  je  gostoljubivost  u  Hrvatskoj  posljednjih  godina  znatno 
popustila,  još  se  većinom  drži  u  Zagorju . . .« 

1787.  započe  Josipov  želj kovani  rat  protiv  Turske.  Uz  pri¬ 
tajene  snove  o  pobjedonosnom  pohodu  na  Istok,  gospodarsko- 
trgo vinski  momenti  odlučni  su  uzročnici  rata.  Tursko  susjedstvo 
onemogućuje  razvitak  trgovine  Savom  a  poglavito  Dunavom; 
Turska  krati  slobodu  brodarenja  Dunavom,  dopuštajući  plovidbu 
carskim  ladjama  ali  samo  do  Vidina,  gdje  se  roba  morala  preto- 
variti  na  turske  ladje  za  plovidbu  do  Crnoga  Mora.  Prema  savez¬ 
nom  ugovoru  s  ruskom  caricom  Katarinom  II.  u  slučaju  pobjede 
imale  su  habsburškoj  državi  pripasti  počamši  od  Beograda  na 
jugozapad  sve  zemlje  do  Jadranskoga  mora;  a  predvidjeno  je 
da  habsburško  carstvo  dobije  i  neka  trgovinska  uporišta  na  Sre¬ 
dozemnom  Moru;  Dunav  bi  postao  slobodan  za  trgovinu  i  na 
njem  habsburška  država  dobiva  gradove  do  Nikopolja. 

Od  Dnjestra  do  Jadrana  razvila  se  je  bojna  fronta.  Glavni 
udarac  Josipove  ofenzive  bio  je  upravljen  protiv  Beograda;  hrvat¬ 
ska  zemlja  opet  postaje  ratištem,  polazište  za  prodor  u  Bosnu 
gdje  habsburška  vojska  očekuje  pomoć  od  pobune  raje;  pod 
vodstvom  ličkoga  satnika  Filipa  Vukasovića  poslan  je  posebni 
ekspedicioni  zbor  u  Crnu  Goru,  odakle  se  snovalo  provaliti  u 
Albaniju  —  pothvat  koji  medjutim  ne  uspi,  kao  ni  čitava  vojna. 
Rat  se  otegao  bez  uspjeha  sve  teže  se  odrazujući  u  nutrašnjim 
prilikama  države.  Sustav  jozefinizma  nedovršen,  nesredjen  puca 
pod  pritiskom  ratnih  posljedica  i  novčanih  napora,  kojima  se 
pridruže  još  i  elementarne  katastrofe.  Iz  Oršićevih  memoara  ra- 
zabire  se  sva  bijeda  u  Hrvatskoj  u  drugoj  godini  Josipovoga  tur¬ 
skog  rata;  »1786.  Karl  Lichtenstein  ležao  je  pred  Dubicom,  ušan- 
čio  se  i  ne  izveo  ništa  znatna.  Čete  su  mu  brojne  ležale  po  bolni¬ 
cama  i  umirale.  Seljak  je  uslijed  podvoza  i  drugih  nepogodnih 
stvari  skrajnje  stisnut,  bio  je  dao  podvozu  konje  i  stoku,  ko¬ 
načno  mu  je  ova  još  zaražena,  pa  je  nakon  toga  uslijedila  opća 
stočna  zaraza,  ja  sam,  koji  to  pišem,  izgubio  sam  u  deset  dana  96 
komada  najljepše  švajcarske  rase.  Po  cestama  je  ležala  ljeti  dje¬ 
lomično  carska,  djelomično  posebnička  rogata  marva  i  konji  kre¬ 
pani,  i  nije  bilo  dovoljno  marve  za  obradjivanje  zemlje,  zemlju  se 


140 


većinom  kopalo  i  tako  sijalo  žito.  Strašna  nerodna  godina  prouzro¬ 
čila  je  velik  glad,  tako  da  su  seljaci  pekli  kruh  iz  drvene  kore  i  ku¬ 
kuruznih  klasunjaca  i  nadjeni  su  mnogi  i  njihova  djeca  mrtvi  od 
glada  na  cestama,  po  šumama  i  pašnjacima.  Josip  je  dao  dopre¬ 
miti  žito  iz  Sicilije  poduprijevši  —  premda  malo  kasno  —  ipak 
nešto  narod;  zemljarinska  koncesija  je  još  uvijek  trajala,  oduzi¬ 
majući  novac  i  žito  gospoštiji,  koja  nije  mogla  podupirati  svoje 
podložnike  uslijed  čega  su  oboje  dospjeli  u  tužne  prilike«. 

Rat  na  jugoistoku,  buna  u  Belgiji,  glad  i  nesredjenost  u  zemlji 
rastaču  jozefinizam;  carski  povjerenici  kao  Ballassa  u  Hrvat¬ 
skoj  na  silu  provode  nova  novačenja,  rekvizicije  žita  —  sve  je 
osirotjelo,  sve  je  nezadovoljno.  1788.  da  bi  se  ublažilo  to  nezado¬ 
voljstvo  carski  povjerenici  dobiju  nalog  sazvati  županijske  skup¬ 
štine  u  Ugarskoj  i  Hrvatskoj  da  u  nekom  obliku  ozakone  rekvi¬ 
zicije  i  novačenja.  No  županijske  skupštine  postaju  prosvjedni, 
upravo  buntovni  zborovi  —  oblasti  ih  moraju  brzo  zaključiti. 

Rat  traje  i  u  1789.  U  Francuskoj  je  buknula  revolucija.  I  u 
Ugarskoj  i  u  Hrvatskoj  stanje  je  nalik  na  revoluciju.  Županijske 
skupštine  sastaju  se  pod  kraj  godine  mimo  volje  oblasti,  jedin¬ 
stven  njihov  je  glas:  »Kralj  je  dužan  sazvati  sabor«;  u  pokrajini 
goni  svijet  carske  činovnike,  dokida  službeni  jezik,  ne  izvršuje 
jozefinske  zakone,  na  cara  sipa  kišu  predstavki,  pisanih  smio- 
nošću  i  slobodom  izraza  koji  nijesu  uobičajeni  u  odnosu  krune  i 
stranaka. 

Josip  II.  teško  je  bolovao  od  tuberkuloze,  njoj  je  konačno 
i  podlegao.  Njegova  bolest  jamačno  je  uzrok  grozničavog  ritma 
njegovih  reforma,  naglih  političkih  odluka,  upornih  u  svojoj  areal- 
nosti.  Ratni  neuspjesi,  otpor  konzervativnih  snaga  koje  je  podcije¬ 
nio,  a  sigurno  i  razvitak  dogadjaja  u  Francuskoj  stvaraju  njegov 
načelni  odstup.  Aktom  od  28.  I.  1790.  Josip  II.  sam  ruši  joze¬ 
finizam,  vraća  ustavnost,  kakva  je  bila  prigodom  njegovoga 
nastupa  na  prijestolje  1780.,  vraća  Stjepanovu  krunu  u  Ugarsku, 
odobrava  sastanke  županija,  uspostavlja  staležima  i  redovima 
njihova  prava.  20.  II.  1790.  umire  Josip  II.  namislivši  sam  sebi  nad¬ 
grobni  natpis:  »Ovdje  počiva  vladar,  kojemu  su  namjere  bile 
čiste,  ali  je  bio  zle  sreće,  te  je  sam  vidio  propadati  svoje  osnove«. 

HRVATI  U  DESETLJEĆIMA  EUROPSKIH 

POTRESA 


1789.  dana  3.  lipnja  izašle  su  u  Zagrebu  prve  novine  pod  na¬ 
slovom  »Kroatischer  Korrespondent«.  Pokrenuo  ih  je  i  izdavao 
dvorski  knjižar  i  štampar  Ivan  Toma  pl.  Trattner.  Kako  im  samo 
ime  veli  bile  su  to  hrvatske  novine,  koje  su  samo  izlazile  na  nje¬ 
mačkom  državnom  jeziku,  u  proglasu  o  izdavanju  novina  izričito 
se  naglasuje  kako  će  im  biti  težnje  i  najbrže  i  najtočnije  skupljati 
vijesti  iz  Hrvatske  i  Slavonije  i  Vojne  Krajine.  List  je  dakako  mo¬ 
gao  postojati  i  izlaziti  samo  kao  glasilo  i  tumač  ideja  jozefinizma 
_  slomom  njegovim  prestaje  zaista  izlaziti  »Kroatischer  Korre¬ 
spondent«;  već  u  prvom  svojem  broju  list  je  javljao  da  car  bo¬ 
luje  od  »lakih  napadaja  groznice«  i  da  je  u  Laxenburg,  gdje  mu 
čini  se  vrlo  pogoduje  zdrav  ladanjski  zrak,  hitno  morao  otputovati 
njegov  tjelesni  liječnik  barun  von  Stork.  Novine  u  glavnom  iz¬ 
vješćuju  o  razvitku  ratnih  dogodjaja,  o  ustrojstvu  hrvatske  vojske 
pod  Laudonom,  gradnji  poljskih  bolnica,  svečanim  proslavama 
osvojenja  Beograda.  List  niti  jednom  riječi  ne  bilježi  da  je  u 
Francuskoj  buknula  revolucija. 

Tek  do  tri  godine,  1793.  kad  počinje  iz  Vojne  Krajine  odlaziti 
vojska  na  ratišta  protiv  Francuske,  i  hrvatski  život  prviput  osjeća 
odraz  koji  su  u  Europi  izazvali  francuski  dogadjaji.  Drugi  po¬ 
tresni  val  koji  je  dopro  do  Hrvatske  donio  je  gospodarske  i  trgo¬ 
vinske  neprilike.  Cistom  političkom  uticaju  francuske  revolucije 
nema  u  hrvatskim  zemljama  nigdje  traga  sve  dok  dio  njih  ne  dospi 
pod  vladavinu  Napoleonovoga  carstva.  Toga  uticaja  nije  ni  moglo 
biti,  jer  nije  bilo  tko  bi  ga  primio.  Srž  ideja  francuske  revolucije 
hrvatski  svijet  je  zapravo  već  upoznao  u  jozefinizmu  i  odlučno  ih 
otklonio.  Revolucija  i  jozefinizam  ogranci  su  istoga  idejnog  sje¬ 
mena,  koje  se  samo  drugoj ači je  razvilo  u  različitima  političkim 
klimama.  Francuska  revolucija  i  jozefinizam  razlikujući  se  po 
svom  političkom  obliku,  poklapaju  se  svojim  društvovnim  sadr¬ 
žajem;  i  revolucija  i  jozefinizam  teže  k  izjednačenju  društvovnih 
razreda  i  u  političkim  pravima  i  gospodarskim  dužnostima  prema 
državi,  samo  što  jozefinizam  političku  moć  pridržaje  za  vladara- 
filozofa,  a  revolucija  za  skupinu  idejnih  istomišljenika;  prosvjetni 

i  vjerski  ciljevi  i  revolucije  i  jozefinizma  opet  su  istovjetni,  a 
slažu  se  i  u  obliku  organizacije  države  ukidanjem  povjestnih  po¬ 
krajina,  stvaranjem  departementa  odnosno  distrikta  kao  i  voj¬ 
ničkim  organizacionim  težnjama.  Zagrebačka  županija  u  svojoj 
predstavci,  koja  nije  cara  više  zatekla  na  životu,  izriče  politički 
vjeruju  stališa  i  redova  protiv  ideja  jozefinizma  i  prema  tome  ideja 
revolucije:  »Nesretna  je  ona  zemlja  —  kaže  predstavka  —  gdje 
su  zakoni  moralno  uništeni  rasulom  ćudoredja,  gdje  se  ruše  za¬ 
koni  posvećeni  običajima  mnogih  vjekova,  koje  su  vrijedni  ljudi 
učinili,  a  kraljevi  potvrdili  prisegom,  koje  je  vaše  veličanstvo  kra¬ 
ljevskom  riječju  zajamčilo,  pak  ste  ih  opet  dokinuli.  Ne  zna  se 
pravo  što  je  veću  štetu  naneslo  kraljevstvu,  da  li  slobodnjačtvom 
odgojena  mladež  dok  se  je  time  mladje  svećenstvo  pokvarilo,  te 
je  zato  vjera  i  ćudoredje  izkvareno,  ili  pako  novim  zakoni  pravo- 
sudnimi.  Novim  sudbenim  i  kaznenim  postupnikom  uvedena  je 
ona  kuga  u  zemlju,  da  se  iz  jednih  pravda  druge  radjaju  s  neiz- 
mjernimi  troškovi  stranaka.  Bezbrojne  takse  ubijaju  prijeporne 
stranke,  tajnost  u  poslu  i  različita  zavlačivanja  smućuju  suca.  Od¬ 
vjetnikom  daje  se  prilika,  da  posao  zavlače,  pravda  će  se  vući 
kroz  vjekove,  te  je  bolje  svoje  pravo  gubiti,  nego  li  se  za  nj 
pravdati«. 

Ideje  revolucije  nije  imao  tko  prihvatiti.  U  Francuskoj  nosi¬ 
lac  je  ideja  revolucije  gradjanstvo,  revolucionarne  ideje  kud  god 
se  šire  zahvaćaju  gradjanstvo,  a  gradjanstva  u  Hrvatskoj  stvarno 
nema.  Gradovi  imaju  u  hrvatskom  narodnom  životu  u  doba  fran¬ 
cuske  revolucije  skromnu  važnost:  Zagreb  ima  ispod  3.000  sta¬ 
novnika,  Varaždin  ispod  5.000,  Rijeka  ispod  6.000,  Bakar  prema 
popisu  sačuvanom  u  madžarskom  statističkom  uredu  u  Pešti  ima 
1787.  7.656  stanovnika,  ali  tu  je  očito  uračunato  i  stanovništvo 
cijeloga  bakarskog  kotara,  Senj  neko  2.500  duša,  Karlovac  oko 
3.000  duša;  po  broju  pučanstva  veći  su  gradovi  Dalmatinske  Hrvat¬ 
ske  gdje  Zadar  i  Šibenik  broje  po  prilici  u  isto  vrijeme  6.000  sta¬ 
novnika,  dok  je  Split  najveći  grad  Dalmatinske  Hrvatske  s  12.000 
stanovnika,  a  najveći  hrvatski  grad  je  Dubrovnik  s  oko  20.000 
duša.  U  gradjanskoj  Hrvatskoj  gradjanstvo  je  tvorilo  svega  28.490 
duša  dakle  tek  4,3%  dok  je  prema  računu  dr.  Ml.  Lorkovića  plem¬ 
stvo  brojilo  u  gradjanskoj  Hrvatskoj  oko  25.000  duša;  pretežno 
su  to  mali  plemići,  posjednici-šljivari  turopoljski  i  podravski,  dok 
Slavonija  ima  svega  356  odraslih  plemića.  Slavonija  je  izrazito 
zemlja  veleposjeda  —  sve  prema  648.512  stanovnika  civilne  Hrvat¬ 
ske  i  Slavonije.  Te  brojke  najbolje  objašnjuju  zašto  se  je  moglo 

pojaviti  nekoliko  »jakobinskih«  grupa  samo  u  gradovima  Dalma¬ 
tinske  Hrvatske,  zašto  ih  nema  u  Banskoj  Hrvatskoj,  a  pogotovo 
ne  u  Vojnoj  Krajini. 

Tek  1794.  ima  traga  agitaciji  s  idejama  francuske  revolucije  u 
Hrvatskoj,  agitaciji  kojoj  vjerojatno  bijaše  središte  u  Ugarskoj 
u  krugu  opata  Ignjata  Martinovića  jozefinca  koji  je  dosljedno 
postao  jakobinac.  Značajno  je  da  je  ta  agitacija  bila  u  prvom 
redu  namijenjena  seljaštvu,  jamačno  se  med  ju  seljacima  ćutilo 
neko  vrijenje  uslijed  sve  oštrije  gospodarske  krize,  a  i  do  seljaka 
je  sigurno  dopro  glas  da  dolazi  »sloboda«,  da  je  u  Francuskoj  uki¬ 
nuto  kmetstvo  pa  zato  nastoji  agitacija  na  nj  djelovati.  U  jednom 
suvremenom  agitacijonom  letku  iz  Hrvatske  udara  se  na  plem¬ 
stvo  da  nije  od  koristi  ni  kralju  ni  domovini,  ni  Bogu,  plemstvo 
da  je  krivo  ratu  s  Francuskom.  »Muž  plemiće  hrani  i  odijeva  — 
govori  taj  letak  u  stihu  —  moste  i  ceste  sam  napravlja;  sve  on 
djela,  sve  on  plaća,  ako  mu  ne  ostane  nit  rubača.  Za  gospodu 
mora  vojevati,  svoju  krv  žuhko  prolievat,  ali  gospoda  na  to  ne 
paze,  kada  ga  živa  odiraju.  Pomoći  i  pravice  za  njega  ne  ima. 
U  saboru  se  gospoda  sabiraju  sve  u  svojem  poslu,  a  suzama  se¬ 
ljačkim  se  to  plaća.  Francez  ne  ratuje  proti  gradjaninu  i  seljaku, 
već  proti  vam  krvnikom  plemićem  i  popom  onim  vražjim  na- 
mjestnikom  koji  su  pod  vidom  pobožnosti  sebi  natrpali  tuste  do- 
hodke,  bogatstvo  i  zemaljsko  sve  gospodstvo,  —  te  konačno  za- 
vršuje  —  Ovak  Francuz  sam  govori,  za  to  noć  i  dan  se  bori,  da 
potere  gospodčinu  i  utvrdi  sloboščinu.  Grofi,  popi,  plemeniti,  da 
se  mogu  skoreniti,  da  broj  Ijudeh  bude  dvojih,  samo  dobrih  i  zlo¬ 
čestih.«  Pisci  toga  i  sličnih  letaka  (koji  se  nijesu  sačuvali),  letaka 
moguće  i  slobodno  prevedenih,  mogli  su  biti  samo  jakobinci-ple- 
mići  i  inteligenti,  gojenci  jozefinizma.  Svakako  su  dobro  poznavali 
prilike  u  Hrvatskoj,  jer  se  uopće  ne  obraćaju  na  gradjarstvo,  koje 
je  malobrojno  i  po  svojoj  duhovnoj  razini  nepristupačno  mislima 
revolucije.  Uostalom  jakobinski  krug  Martinovićev  uhićen  je  i 
smaknut  u  Ugarskoj  1795.,  a  značajno  je  da  su  dvorski  krugovi 
pokušali  dovesti  u  savez  s  Martinovićevim  pokretom  zagrebačkog 
biskupa  Maksimilijana  Vrhovca,  koji  je  svakako  bio  gorljiv  po¬ 
bornik  jozefinizma,  primajući  i  primjenjujući  njegove  stvaralačke 
težnje  u  Hrvatskoj,  ali  kasnije  bio  je  isto  tako  odlučno  stožer 
p roture volucionarne  i  protunapoleonske  djelatnosti  u  hrvatskim 
stranama  —  sljedbenici  jozefinizma  a  priori  su  sumnjivi  da  su 
skloni  revoluciji! 

Za  hrvatske  staleže  i  redove  važnijom  od  francuskih  dogo- 
djaja,  a  djelomice  i  radi  njih  bijaše  likvidacija  jozefinizma.  Hajka 
traje  protiv  mjernika,  koji  su  mjerili  zemlju  za  izradbu  katastra, 
uz  svirku  i  pjevanje  pale  njihove  zapisnike.  »Srdačnom  bratin- 
stvu  s  Madžari  na  zajedničku  obranu  staroga  ustava  otvore  se 
širom  vrata«,  veli  Tadija  Smičiklas.  Mržnja  protiv  jozefinizma  i 
bratinstvo  s  Madžarima  vidljivo  se  manifestira  i  u  svakidašnjem 
životu.  U  drugoj  polovici  vladavine  Marije  Terezije  a  pogotovo 
pod  jozefinizmom  počeo  je  dio  plemstva  nositi  francusku  nošnju, 
brijati  brkove,  nadijevati  vlasulje.  »1790.  madžarsko  plemstvo  na¬ 
kon  Josipove  smrti  —  pripovijeda  Adam  grof  Oršić,  —  obuze  na¬ 
jednom  domoljuban  zanos,  sve  je  najednom  htjelo  biti  patriota. 
Dalo  si  šiti  odjeću  po  staromadžarskim  običajima,  žene  su  no¬ 
sile  madžarsku  nošnju,  krzna  i  csako,  nitko  nije  htio  govoriti  dru¬ 
gačije  nego  madžarski  ili  u  Hrvatskoj  hrvatski . . .  Patriote  se 
isticali  brkovima  i  dugom  sabljom,  kosom  razdijeljenom  na  dva 
dijela... — «  Snažno  djeluju  na  misao  zajedinstva  s  Ugrima  i 
težnja  za  budućnost  otkloniti  opasnost  novoga  jozefinizma,  isto¬ 
vjetnost  društvovnih  i  gospodarskih  interesa,  istovjetni  odgoj  te 
zajedničtvo  diplomatskoga  jezika,  latinštine. 

Etnička  pripadnost  nema  tu  nikakve  uloge,  nacionalni  mome- 
nat  nije  odlučan  za  pojavu  težnje  političkoga  zbliženja  i  suradnje 
Hrvata  i  Madžara  ni  poslije  u  doba  nacionalizma.  Ta  je  suradnja 
uvijek  reakcija  na  ekspanzije  habsburške  politike,  takva  je  već 
dijelom  u  doba  Zapolje,  u  savezu  zrinsko-frankopanskom  s  ugar¬ 
skim  velikašima,  1751.  nosilac  je  toga  raspoloženja  virovitički  pod¬ 
župan  Antun  Špišić  kad  traži  naslon  slavonskih  županija  na  Ugar¬ 
sku  za  borbu  protiv  marijaterezijanskih  reforma,  sad  u  doba  raz- 
gradjivanja  jozefinizma,  a  obnovit  će  se  1861.— 1868.  u  borbama  za 
ugarsko-hrvatsku  nagodbu  opet  kao  reakcija  na  francjozefinski 
apsolutizam.  Odlučuje  borba  političkih  naziranja,  kod  čega  su 
staleži  i  redovi  hrvatski  i  ugarski,  bez  obzira  na  časoviti  stranački 
naziv  društvovno  i  gospodarski  konzervativni  elemenat,  dok  je 
bečka  politika  stvarno  nosilac  društvovno-gospodarskog  na¬ 
pretka  svoga  vremena,  bez  obzira  na  svoju  političku  formulu. 
Ugarski  i  Hrvatski  stališi  suradjuju  i  traže  političko  zbliženje  za 
očuvati  svoj  društvovno-gospodarski  povlašćeni  položaj  na  ustuk 
jozefinizmu,  koji  oslobadja  kmetove  i  želi  stvoriti  poreznu  ravno¬ 
pravnost;  uvadjanje  njemačkoga  kao  državnog  jezika  tek  nuz- 
gredno  posta  »gravaminom«,  jer  dobar  dio  plemstva,  naročito  vi¬ 
šega  takmi  se  u  primanju  kulture  bečkoga  baroka  sve  dok  nijesu 

reforme  stale  pogadjati  njegove  probitke.  Ali  i  kod  te  ocjene  ne 
smijemo  biti  prestrogi  suci,  bio  je  to  duh  tadašnjega  vremena, 
posljedica  životnog  razvitka  političkih  ljudi,  kojima  su  bili  us¬ 
kraćeni  širi  vidici  i  daleki  pogledi. 

Kod  razgradjivanja  jozefinizma  hrvatsko  je  plemstvo  prvo¬ 
borac,  radikalnije  od  samih  ugarskih  stališa.  Ignjat  barun  Magda- 
lenić  zastupa  gledište,  da  je  neustavno  Josipovo  vladanje  preki¬ 
nulo  vezu  izmedju  dinastije  te  Hrvata  i  Madžara,  koji  mogu  sebi 
birati  novoga  vladara.  Nikola  Škrlec-Lomnički,  kao  obnovljeni  ve¬ 
liki  župan  zagrebačke  županije  izradjuje  i  predlaže  dalekosežnu 
ustavnu  reformu  -  ali  uvijek  u  skladu  s  hrvatskim  državnim 
pravom  kojemu  upravo  on  obnovljuje  stare  snage,  ojom  je 
predvidjen  osnutak  »vrhovnog  senata  kraljevine«  (naime  Ugarske 
i  Hrvatske)  gdje  bi  bili  istaknuti  velikaši  i  plemići  obiju  strana 
primjenjujući  u  duhu  novog  vremena  misao  »pacta  conventa«;  taj 
senat  imao  bi  zadatak  ograničiti  težnje  ekzekutivne  vlasti,  dakle 
dvora,  stojeći  mu  uz  bok  kao  neka  vrst  kontrole,  jer  bez  privo  e 
toga  senata  ne  bi  se  ništa  smjelo  učiniti.  Glavna  je  misao  hrvat¬ 
ske  politike  da  se  Hrvatska  »od  Ugarske  nikad  ne  odcijepi«,  iza¬ 
slanici  za  ugarsko-hrvatski  sabor  zaklinju  se  da  će  raditi  za  ko¬ 
rist  Ugarske  i  Hrvatske  složnim  silama  sa  stališima  ugarskim,  u 
zajedničkim  stvarima  da  će  se  pokoravati  većini  glasova.  Ali  slu¬ 
teći  da  osnova  s  osnutkom  senata  ne  će  uspjeti,  odlučuju  hrvatski 
staleži  i  redovi  »da  će  ovih  preostalih  šest  županija  hrvatskih  pri¬ 
mati  naredbe  od  namjestničtva  ugarskoga  dotle,  dokle  se  Pro¬ 
biju  one  strane  hrvatske,  koje  su  danas  pod  Venecijom  i  Tur¬ 
skom  i  dok  se  toliki  broj  županija  na  okupu  nadje,  da  budu  mogli 
uzdržavati  jednu  visoku  političku  oblast;  neka  se  ipak  već  sad 
prema  razmjeru  ovih  šest  županija  uzme  k  namjestničtvu  hrvat¬ 
skih  službenika«.  Ovim  je  zaključkom  do  kraja  razorena  banska 
vlast,  kojoj  je  snage  već  oduzelo  habsburško  reformno  doba,  ban 
je  stavljen  pod  ugarsko  namjestničtvo.  Ta  je  odluka,  donesena 
kao  taktički  potez,  koji  je  u  budućnosti  donio  teške  političke  krize 
u  ugarsko-hrvatskim  odnošajima,u  srži  svojoj  značajna:  naglasuje 
kao  političku  misao,  kao  hrvatski  politički  program  težnju  okupiti 
sve  hrvatske  zemlje,  bez  obzira  na  tadašnje  državne  granice.  I  a 
odluka,  koja  doduše  uvjetno  politički  podstavi  ja  Hrvatsku  pod 
Ugarsku,  nosi  već  izraziti  biljeg  nacionalizma.  Taj  nacionalizam, 
od  sad  raste  već  na  zajedničkom  saboru,  sazvanom  radi  krum- 
sanja  Leopolda  II.  Josipovog  nasljednika,  izražen  je  zaslugom 
Nikole  Škrlca  u  sve  krepčem  naglašivanju  hrvatske  državne  osob- 

nosti,  hrvatskog  državnog  prava,  vrca  poput  iskara  u  prvom 
kreševu  s  madžarskim  nacionalizmom,  koji  je  planuo  snažnim  ža¬ 
rom.  Do  sad  u  glavnom  skladna  sedamsto  godišnja  hrvatsko-ugar- 
ska  državna  zajednica  —  činjenica,  da  se  tako  dugo  održala  po 
sebi  zbori  da  nije  bila  samo  slučajna  — ,  pod  djelovanjem  fermenta 
ideje  nacionalizma,  po  prvi  put  pokazuje  znakove  krize.  »Duh 
madžarski  prodre  prviput  kroz  cijelo  saborsko  djelovanje,  ma¬ 
džarski  se  uzelo  raspravljati,  saborski  dnevnici  madžarski  voditi, 
a  latinski  je  bilo  samo  u  prijevodu«,  veli  Smičiklas;  Hrvatska  se 
politika  nesvjestno  i  neočekivano  našla  pred  novom  frontom.  Po¬ 
činje  spor  o  državnom  jeziku  jer  madžarski  sabor  stavlja  zahtjev 
da  se  uvede  madžarski  kao  državni  jezik  i  u  Hrvatskoj;  u  tom 
sporu  prviput  niče  kod  stališa  i  redova  misao  da  bi  i  hrvatski 
mogao  biti  diplomatski,  politički  jezik;  spor  se  vodi  oko  vjer¬ 
skih  pitanja  radi  prava  protestanata,  za  pravo  raspisivanja  poreza. 
Njihalo  se  hrvat  ske  politike  tad  počinje  kre¬ 
tati  na  drugu  stranu,  hrvatska  politika  pred 
prvom  pojavom  madžarskog  nacionalizma  tad 
opet  počinje  polagati  nade  u  dvor,  radja  krila¬ 
ticu  »aula  est  pro  nobis«,  dok  Madžari  prijete  bunom,  prego¬ 
varajući  već  s  Pruskom,  Engleskom  i  Nizozemskom.  Dilema:  Beč 
ili  Požun,  odnosno  Budimpešta  počinje  sa  svojim  uticajem  na 
hrvatski  život.  Borba  svršava  jednako  kao  tri  četvrt  vijeka  kasnije 
u  doba  sklapanja  austro-ugarske  nagodbe;  izmedju  dvora  i  Ma¬ 
džara  dolazi  do  sporazuma,  a  kruna  potvrdjuje  čl.  LVIII.  kojim 
Hrvatska  dolazi  pod  ugarsko  namjestničko  vijeće.  Od  sad  je  za 
život  Hrvata  važnije  ono  što  se  dogadja  na  požunskom,  nego  za¬ 
grebačkom  saboru.  Usporedno  s  tim  preokretom  u  političkoj  sud¬ 
bini  Hrvata  završen  je  mirom  u  Švištovu  u  kolovozu  1791.  i  rat 
s  Turskom,  koji  je  započeo  Josip  II.  Bojna  fronta  prelazi  s  jugo¬ 
istoka  na  zapad  protiv  revolucionarne  Francuske.  Austrija 
sklapa  s  Pruskom  protufrancuski  savez  u  veljači  1792.  a  1.  ožujka 
nenadano  umire  car  Leopold  II.  ostavivši  prijestolje  svojemu  sinu 
Franji  II.,  koji  će  vladati  četrdeset  i  tri  godine  kroz  cijelo  vri¬ 
jeme  europskih  gospodarskih  društvo vnih  i  političkih  potresa. 

Rat,  kao  sve  pojave  i  djela  ljudska,  ima  svoje  pozitivne  i  ne¬ 
gativne  strane.  Svaki  je  rat  posljedica  nesklada  snaga  ideja,  su¬ 
koba  protivnih  težnja  gospodarskih  i  političkih  sustava,  smisao  je 
svakog  rata  uspostaviti  narušeni  prirodni  sklad.  I  svaki  rat  je, 
kako  reče  već  Heraklit  »otac  svega«,  izazivlje  prirodno  pojačanu 
borbu  za  opstanak  i  pojedinca  i  društvovnih  i  narodnih  skupina. 

neosporno  budi  nove  i  do  vrhunca  razvija  dotadašnje  životne 
energije,  radjajući  na  svakom  koraku  nove  potrebe  pronalazi  za 
njih  i  nova  riješenja.  U  svakom  je  ratu  nečiji  gubitak  nečiji  do¬ 
bitak.  Revolucionarni  ratovi  i  kod  Hrvata  otkrivaju  nove  energije. 

U  usporedbi  s  razdobljem  austrijskoga  nasljednog  i  sedmo¬ 
godišnjega  rata  položaj  hrvatskoga  života  na  početku  francuskih 
ratova  mnogo  je  povoljniji.  Reformni  rad  Karlovoga,  Marije  Te¬ 
rezi  j  inoga  i  Josipovog  doba  u  hrvatskim  zemljama  nije  bio  bes- 
plodan:  uveo  je  i  postavio  na  temelje  stečevine  suvremene  za¬ 
padno- europske  tehničke  civilizacije,  dao  zemlji  suvremenu 
organizaciju  —  stvar  odlučna  u  budućim  europskim  krizama,  kad 
ratovi  nijesu  bili  više  kabinetski,  već  idejni  i  materijalni.  Hrvatski 
svijet  primao  je  te  reforme  habsburških  vladara  s  nepovjerenjem 
i  otporom  prirodnim  konzervativizmom  jednostavne  zemlje,  tre¬ 
balo  je  vremena  spoznati  njihovu  korist  i  prilagoditi  ih  svojim 
običajima,  potrebama  i  naziranjima.  Primao  je  ono  što  mu  je 
odgovaralo,  plaćao  za  to  težak  danak  u  krvi  i  novcu,  ali  uspio 
sačuvati  svoju  duhovnu  osobnost.  Najveći  užitnik 
habsburških  reformi  bio  je  kmet-seljak;  marija- 
terezijanski  urbar  i  jozefinski  edikt  o  oslobođenju  kmetstva  bi¬ 
jahu  ogroman  napredak;  premda  nijesu  donijeli  a  niti  su  mogli 
donijeti  načelnu  gospodarsku  i  političku  slobodu  i  ravnopravnost, 
za  uvijek  su  uklonili  za  čovjeka  seljačkoga  porijetla  zapreke 
usponu  u  viši,  povoljniji  društvovni  položaj,  pružili  mu  moguć¬ 
nost  naobrazbe  i  time  gospodarskog  sticanja,  —  time  su  uklo¬ 
njene  prve  zapreke  slobodnom  razvitku  svih  narodnih  energija, 
do  tad  sputanih  stvarno  sredovječnim  političko-društvovnim  su¬ 
stavom.  Gospodarske  reforme,  toliko  neshvaćene,  uvećale  su 
mogućnosti  zarade  i  stvorile  preduvjete  za  povišenje  životnoga 
standarta  i  djelomično  ga  povisile;  katkad  je  i  na  silu  kmet-seljak 
počeo  učiti  intenzivno  gospodarenje.  Gradnja  prometnih  sveza 
stvara  nove  bliske  dodire  sa  stranim  kulturama  koje  nose  nove 
pobude  i  nesumnjivo  povećaje  korist  rada  i  donosi  blagostanje. 
Prosvjetne  reforme  udaraju  temelj  cjelokupnom  budućem  pro 
svjetnom  nastojanju  Hrvata  i  u  pogledu  općega  školstva  i  stva¬ 
ranja  viših  nastavnih  zavoda.  Populariziranje  reformnih  pothvata 
rađa  bogatu  stručnu  književnost  na  kajkavskom  narječju,  koja 
obuhvaća  sve  razrede  onoga  vremena.  Gornjo-hrvatski  svijet  po¬ 
činje  misliti  u  suvremenima  europskim  predodžbama,  živi  europ¬ 
skim  životom  i  njegovim  težnjama.  Javljaju  se  početci  znanstve¬ 
noga  rada  u  europskom  smislu. 

Zagrebački  kanonik,  Josip  Franjo  Domin  (1754. — 1819.)  bivši 
profesor  fizike  na  sveučilištu  u  Pešti,  suvremenik  Voltin,  u  Za¬ 
grebu  proučava  pojave  munjine,  nastoji  pronaći  njezinu  primjenu 
u  medicini.  I  sam  sustav  Vojne  Krajine,  ma  bio  krut,  tražio  teške 
žrtve  žive  krvi,  velika  je  škola  za  hrvatske  ljude,  budeći  smisao 
za  organizaciju,  poredak,  nijeteći  duh  predaje  viteške  etike  Ive 
Senjanina;  vojnička  služba  oštri  duh  poduzetnosti;  upravo  iz 
krajiških  krajeva  javljaju  se  prvi  inžiniri  Hrvati,  te  prvi  suvremeni 
priradnici  kod  Hrvata  u  19.  stoljeću.  Velik  doseg  ima  ta  Hrvat¬ 
ska  iz  posljednjih  godina  18.  stoljeća,  makar  bila  po  opsegu  i 
politički  oslabljena,  upravo  s  posljedicama  tih  reformnih  djelo¬ 
vanja:  uz  to  što  je  čuvar  državo-pravnog  kon¬ 
tinuiteta,  europskim  svojim  stupnjem,  pros¬ 
vjetnim  mogućnostima,  gospodarskim  razvit- 
k om,  organizacijom  postaje  snagom  privlači- 
vosti  za  ostale  hrvatske  zemlje,  postepeno  nji¬ 
hovim  predvodnikom. 

Sasvim  su  drugojačiji,  pozitivniji  i  odlučniji  ljudi  Hrvatske 
pod  konac  18.  stoljeća  od  svojih  otaca  polovicom  stoljeća,  svi  su 
oni  već  djeca  reformnog  doba.  Vidokrug  im  je  širi,  zanimanje 
mnogostranije,  potrebe  istančane,  veće  znanje  pruža  im  veću 
elastičnost  u  političkim  borbama;  jer  društvovni  razredi  gube 
značaj  kaste,  jasnije  vide  i  stvarnije  oblikuju  ciljeve  narod¬ 
nih  težnja,  množe  sredstva  kojima  će  ih  postići.  I  kod  svih  od 
reda,  bez  obzira  na  kojem  dijelu  djeluje,  rad  je  energičniji, 
ustrajniji  i  plodonosniji. 

Četiri  desetljeća  vlada  hrvatskim  životom  na  prelazu  iz 
18.  u  19.  stoljeće  ličnost  zagrebačkog  biskupa  Maksimilijana 
Vrhovca  (vidi  si.  br.  19).  Sin  je  hrvatskog  konjaničkog  satnika 
plemića  iz  karlovačke  okolice  Alekse  Vrhovca,  rodjen  1752.  u 
Karlovcu.  Kratko  vrijeme  svoje  mladosti,  u  skladu  s  predajama 
roda,  služi  kao  vojnik,  a  onda  se  posvećuje  svećeničkom  zvanju, 
uči  u  Zagrebu,  Beču  i  Bologni,  gdje  1774.  stiče  doktorat  bogo¬ 
slovlja;  tek  slijedeće  godine  prima  u  Zagrebu  svećeničke  redove, 
postaje  odmah  rektor  zagrebačkoga  sjemeništa,  a  dvanaest  godina 
kasnije  Maksimilijan  Vrhovac  već  je  zagrebački  biskup.  Karijera 
mu  je  brza  i  sjajna.  Sam  car  Josip  II.  imenovao  je  Vrhovca  za¬ 
grebačkim  biskupom,  dokaz,  da  ga  je  smatrao  čovjekom  sasvim 
odanim  svojim  idejama.  Vrhovac  bijaše  zaista  čovjek  ne  toliko 
jozefinizma,  koliko  duha  svoga  vremena  i  samo  politički  momenat 
nije  mogao  jedino  odlučivati  o  njegovom  imenovanju  za  biskupa. 

Cijelo  njegovo  javno  djelovanje  kroz  četrdeset  godina  biskupo- 
vanja  odaje  da  je  Maksimilijan  Vrhovac  bio  najjača  ličnost  u 
životu  Hrvatske  po  svom  političkom  radu,  svojoj  naobrazbi, 
stvaralačkoj  energiji  na  svim  područjima. 

Vrhovac  ima  koju  tu  srodnu  crtu  s  Baltazarom  Krčelićem; 
istančan  osjećaj  za  političke  vrijednosti,  udružen  s  političkim 
ambicijama,  naobrazbu  višu  od  ostalih  suvremenika,  smisao  za 
napredne  stečevine  svoga  vremena,  težnju  za  kulturnim  stva¬ 
ranjem  —  ali  koliko  su  im  različiti  udesi!  Sigurno  razlog  je  tome 
i  u  razlici  temperamenata;  Vrhovac  ima  talenat  društvovne  okret¬ 
nosti,  kojega  nema  u  impulzivnom  Krčeliću,  ali  glavni  je  razlog 
u  duhu  vremena;  Krčelićev  talenat  ne  može  se  izraziti  u  skučenim 
prilikama  njegova  doba,  Vrhovac  djeluje  već  u  općim  drugim 
prilikama,  stvorenim  reformama,  kojima  je  Krčelić  utirao  staze. 
Jamačno  Krčelić  promašuje  Vrhovca  smionošću  svojih  političkih 
zamisli,  ali  Vrhovac  smioniji  je  i  spretniji  politički  taktičar,  spre¬ 
man  i  na  velike  kompromise  da  bi  sačuvao  mogućnost  djelovanja 
i  za  se  i  za  opći  narodni  razvitak.  Vrhovac  odmah  slijedeće  go¬ 
dine  kako  je  imenovan  biskupom,  1788.  ukida  u  zagrebačkoj  bi¬ 
skupiji  t.  zv.  gorički  misal,  častnu  relikviju  iz  najstarijih  vremena, 
misal,  koji  je  imao  obilježje  staroslavenskih  misala,  oštro  nastupa 
protiv  ostanaka  glagolice  u  svojoj  biskupiji;  protivnici  njegovi  su 
tvrdili  da  tako  usrdno  provodi  jozefinske  ideje  jer  želi  postati 
primasom  ugarskim.  Po  svojoj  ličnosti  Vrhovac  je  imao  pravo 
na  takve  ambicije.  Istupi  Vrhovčevi  protiv  relikvija  prošlosti 
nijesu  medjutim  velik  grijeh;  historizam,  obožavanje  starine  u 
njegovo  doba  nije  bio  poznat,  rodit  će  ga  romantika  tek  za  par 
desetljeća;  svijet  Vrhovčevoga  vremena  navikao  je  gledati  samo 
naprijed,  zanositi  se  budućnošću,  a  Vrhovac  je  u  svojoj  sadaš¬ 
njosti  stvarao  i  za  svoje  vrijeme  i  za  budućnost,  za  sve  staleže; 
Vrhovac  je  prvi  moderni  organizator  kulturnoga  stvaranja  u  Za¬ 
grebu.  Najveći  je  graditelj  svoga  doba,  unatoč  stalnih  ratova: 
gradi  biskupski  dvor  s  vrtom  na  Vlašku  ulicu,  sa  staklenicima, 
s  perivojem  koji  dotjeruje  »biskupski  inžinir«  Luka  Domitrović, 
uredjuje  biskupski  vrt  u  Vlaškoj  ulici,  od  kojega  još  danas 
vrtljarska  kuća,  najljepši  spomenik  zagrebačke  arhitekture  iz 
posljednjih  desetljeća  18.  stoljeća,  vrt  s  najvećim  i  najmoder¬ 
nijim  staklenicima  u  čitavoj  onodobnoj  Hrvatskoj  sa  stotinama 
nasada  naranča,  četruna,  granatnara,  oleandera,  lovora  i  maslina, 
aloja  i  kakteja.  Vrhovac  stvara  Maksimirski  perivoj  savjestno  se 
spremajući  za  taj  pothvat  brojnim  stručnim  djelima  —  pothvat, 

koji  će  dovršiti  tek  njegovi  nasljednici  Alagović  i  Haulik.  Taj 
crkveni  velikaš,  koji  uživa  u  raskoši  svoga  vremena,  ima  uz  to, 
što  bi  se  danas  reklo,  istančan  društvovni  osjećaj:  osniva  zagre¬ 
bačko  sirotište,  gradi  bolnicu  milosrdne  braće  —  za  ono  doba 
jednu  od  najvećih  u  habsburškom  carstvu.  Kao  vlasnik  imanja  i 
dvora  Golubovec  u  Hrvatskom  Zagorju  obnovlja  i  modernizira 
Stubičke  Toplice,  kako  ističe  tamošnji  liječnik  von  Hartig  »za 
dobro  paćeničkoga  čovječanstva«,  namijenivši  ih  svima  društvov- 
nim  slojevima.  Najvažnije  pak  djelo  Vrhovčevo  za  kulturni  raz¬ 
vitak  Hrvata  njegova  je  tiskara.  Vrhovac  je  prvi  moderni  tiskar 
i  knjižar  u  Hrvatskoj.  Misao  je  njegova  osloboditi  se  od  stra¬ 
naca  tiskara,  koji  su  se  tokom  druge  polovice  18.  stoljeća  naselili 
u  Zagrebu.  1794.  kupuje  dotadašnju  najveću  zagrebačku  tiskaru 
Trattnerovu  i  organizira  je  kao  »Biskupsku  tiskaru«  u  Vlaškoj 
ulici,  u  privatnoj  svojoj  kući,  u  jednom  dijelu  današnjega  siro- 
tišta.  Samo  jozefinska  vremena  su  prošla,  Habsburgi  su  stožer 
borbe  protiv  revolucije,  car  Franjo  II.  nosilac  je  konzervativnoga 
apsolutizma,  Vrhovčeva  prosvjetiteljska  djelatnost  budi  sumnje, 
tim  više,  što  osnutak  njegove  tiskare  pada  u  isto  doba  s  Marti- 
novićevom  jakobinskom  urotom;  zagrebački  štampar  Kotsche, 
gledajući  u  novoj  biskupskoj  tiskari  poslovnog  takmaca  i  otpuš¬ 
teni  biskupski  odvjetnik  Stjepan  Brigljević  tuže  biskupa  da 
tiska  zabranjene  knjige  i  šuruije  s  mjestnim  jakobincima;  sam 
Martinović,  valjda  kako  bi  sebe  odteretio,  spominjao  je  Vrhovca 
kao  uzornog  prosvjetitelja  —  kasnija  je  istraga  ustanovila  da 
Vrhovac  nije  imao  ništa  s  Martinovićevom  grupom  ni  s  drugima 
tajnim  društvima,  —  ali  sam  car  Franjo  II.  odlučuje  7.  II.  1795.: 
»Budući  da  ja  nerado  gledam,  kako  biskup  zajedno  sa  svojim 
zvanjem  obavlja  gradjanski  obrt,  to  se  ima  njega  neizravno  upo¬ 
zoriti  da  svoju  tiskaru  što  prije  nekom  trećem  strukovnjaku  ustu¬ 
piti  uznastoji«.  Vrhovac  razumije  dani  mig,  stiče  dekret  o  pri¬ 
vilegiju  za  tiskanje  i  raspačavanje  knjiga  i  odstupa  tiskaru  biskup¬ 
skom  »knezu  dvornome«  i  svom  šurjaku  Antunu  Novoselu.  For¬ 
malno  tiskara  i  knjižara  nijesu  biskupove,  ali  Vrhovčeve  ideje 
zrcale  se  u  njihovom  poslovanju,  kako  veli  1821.  Toma  Mikloušić, 
»za  veliku  vendar  općinsku  hasen  i  navukov  napredek«.  U 
Vrhovčevoj,  odnosno  »Novoselskoj  knjižari  i  tiskari«,  kako  joj 
je  službeni  naslov,  prodaju  i  Voltaireovu  Povijest  Rusije,  nje¬ 
mačke  autore  Gellerta,  Gottscheda,  Klopstocka,  Lessinga,  Wie- 
landa,  drame  Schillerove  i  Kotzebueove,  talijanske  pisce  Tassa 
i  Metastasia  i  dakako  domaće  pisce,  tiskane  u  tiskari.  Tiskara 

radi  sve  do  1825.,  kad  je  prodana  za  3.500  forinti  njezinom  faktoru 
Josipu  Rossiju.  Kroz  trideset  godina  svoga  opstanka  tiskano  je 
u  Vrhovčevoj  tiskari  osim  hrvatskih  i  latinskih  kolendara  oko  200 
knjiga  i  prigodnih  spisa,  cijela  domaća  proizvodnja  na  hrvatskom, 
latinskom  i  njemačkom  jeziku.  Već  izvadak  iz  popisa  knjiga  štam¬ 
panih  u  Vrhovčevoj  tiskari  (objelodanio  ga  dr.  V.  Deželić  u  »Na¬ 
rodnoj  starini«  br.  X.)  pokazuje  šta  je  zanimalo  tadašnji  hrvatski 
svijet,  koja  su  pitanja  vladala  njegovim  životom,  kakve  su  bile 
njegove  potrebe. 

1794.  biskupska  je  tiskara  izdala  dva  rada  tadašnjega  profe¬ 
sora  zagrebačke  velike  gimnazije  Mati  je  Petra  Katančića  »Fructus 
autumnales«,  pseudoklasičnu  poeziju  i  raspravu  »De  columna 
milliaria«,  djelo  arheologa  i  povjestnika  Andrije  Blaškovića  »Hi- 
storio  universalis  Illyrici«  i  dva  njemačka  djela.  1795.  tiskana  je 
od  učitelja  gradjanske  škole  u  Zagrebu  Korniga  Franza  »Kroati- 
sehe  Sprachlehre,  oder  Anweisung  fiir  Deutsche,  die  kroatisehe 
Sprache  in  kurzer  Zeit  griindlich  zu  erlernen,  nebst  beygefiigten 
Geschprachen  und  versehiedenen  Obungen«  —  omašna  knjiga  od 
preko  400  stranica,  koja  je  očito  bila  potrebna.  Iste  godine  tiskane 
su  dvije  knjige  zagrebačkoga  poliglota  i  službenoga  tumača  istoč¬ 
njačkih  jezika  Franje  Dombaya  na  njemačkom  jeziku  »Životopis 
Muhamedov  obzirom  na  njegove  vjersko-političke  i  moralne  za¬ 
kone«,  te  njegova  popularna  knjiga  o  filozofiji  Arapa,  Perzijanaca 
i  Turaka,  obe  knjige  omašne  opsegom. 

1796.  tiskana  je  uz  »Pesme  od  Josefa  Cesara«  (naslovi  knjiga 
navode  se  u  današnjem  pravopisu),  svakako  jedna  najznačajnija 
knjiga  za  ono  vrijeme,  naime  djelo  karlovačkoga  trgovca  Josipa 
Šipuša  pod  naslovom  »Temelji  žitne  trgovine  polag  narave  i  do- 
gadjajev«.  Iste  godine  u  dva  sveska  od  zajedno  blizu  600  stranica 
izdan  je  hrvatski  prevod  Kampeovoga  »Robinzona«;  tu  »kruto 
povoljnu  i  hasnovitu  pripovest  za  decu«  preveo  je  na  hrvatski  u 
kajkavskom  narječju  Anton  Vranić,  »slavne  biškupije  zagrebačke 
mašnik«.  Na  njemačkom  jeziku  izlazi  iste  godine  praktična  uputa 
za  uzgoj  šparge. 

1797.  tiskana  je  samo  jedno  knjiga  na  hrvatskom  jeziku  i  to 
»Hižna  knjižica,  vu  koje  vsakojačka  vračtva  tuliko  duhovna  ku- 
liko  svecka  domaća  zadržavajuća,  osebujno,  kak  jeden  hižni  go¬ 
spodar  proti  Bogu  i  bližnjem  svojemu,  proti  sebe  samomu;  kak 
tulikajše  vu  svojeh  posluvanjeh  mora  se  ponašati«.  Ta  je  knjiga 
početak  niza  knjiga  na  j  različiti  je  praktične  pouke;  napoleonski 
ratovi,  sve  veći  promet  nose  nove  potrebe,  nove  pojmove,  nova 

zanimanja,  nove  zabave;  javljaju  se  novi  problemi,  osobito  zdrav¬ 
stveni;  sve  se  to  odrazuje  u  kajkavskoj  publicistici,  koju  Vrhov- 
čeva  Novoselska  tiskara  sustavno  kultivira. 

1798.  jedan  grof  Oršić  izdaje  naputak  za  uzgoj  i  pripitomlji- 
vanje  ptica  pjevica  pod  naslovom  »Knjižica  baratanja  s  finki  van 
izdana  po  jednom  finko-ljubitelju«. 

1799.  izlazi  na  njemačkom  jeziku  knjiga  Hochmeyer  Seba- 
stiana:  »Meine  Bemiihungen  zum  Nutzen  des  Vaterlandes,  wie 
namlich  auch  die  kleinen  Fliisse  des  Konigreiches  Kroatien  schiff- 
bar  gemacht  werden  konnen«.  Knjiga  raspravlja  o  pitanju,  koje 
je  stalno  na  dnevnom  redu,  a  koji  upravo  tih  godina  dobiva  britku 
aktuelnost  za  hrvatsku  zemlju.  Prometno  pitanje  zaokuplja  sva¬ 
čije  zanimanje,  svatko  je  sve  više  na  njemu  zainteresiran.  Aktuelna 
je  svakako  i  knjiga  Josipe  grofice  Oršić  rodjene  Zichy,  koja  izdaje 
popularnu  živinarstvenu  nauku  pod  naslovom  »Vračitel  betegu- 
juće  živine  to  jest  vračtva  za  rogatu  marhu,  krmke,  mladinu  van 
dana . . .  na  općinsku  hasen.«;  razborito  gospodarstvo  nije  po¬ 
dručje  samo  muških,  nego  i  žena. 

1800.  izdana  je  povijest  Grgura  Maljevca  pod  naslovom  »Hor- 
vacka  od  Kristuševoga  narodjenja«. 

1801.  doktor  Lalangue,  liječnik  banov  i  županije  varaždinske 
objelodanjuje  »De  Re  Obstetricia  iliti  kratek  navuk  od  meštrije 
pupkorezne  za  potreboću  mužek  i  siromašek  ladenskeh  Ijudeh 
horvatskoga  orsaga  i  okolo  njega  bližneh  stranskih«.  Slijedi  na  to 
stanka  od  tri  godine  kad  iz  Vrhovčeve  tiskare  ne  izlazi  nijedna 
značajnija  knjiga  na  hrvatskom  jeziku. 

1804.  tiskane  su  tri  knjige  o  problemima,  koji  zanimaju  i  tište 
hrvatski  svijet.  Te  godine  izdaje  Marko  Antun  Horvatić  »doslu¬ 
si  sesvetački,  u  Slavoniju  blizu  Požege  plebanuš,  za  sad  u  Pe¬ 
trinji  prebivajući«  knjižicu  pisanu  sjajnom  štokavštinom  pod  na¬ 
slovom  »Način  laglji  velikih  ladjah  i  uz  vodu  i  niz  vodu  puto¬ 
vati«  (vidi  si.  br.  26./27.).  Prometno-trgovinsko  pitanje  očito  je  za¬ 
okupilo  cijelu  hrvatsku  javnost,  pogotovo  ga  mora  osjećati  svijet 
u  petrinjskom  kraju  gdje  Horvatović  boravi;  i  on  »dosluženi  žup¬ 
nik«  kuša  ga  riješiti  svojim  izumom,  o  kojemu  će  biti  još  riječi. 
Iste  godine  izdane  su  dvije  popularne  brošure  o  cijepljenju  ko¬ 
zica;  te  su  brošure  prijevod  njemačke  raspravice  Mihovila  Neu- 
stiidtera  »prvoga  likara  u  Erdeljskoj  zemlji,  koja  je  prevedena 
na  »ilirski«,  ikavštinu  i  štokavštinu,  po  naslovom  »Kratki  nauk 
od  ucipanja  koz  kravljih«,  te  na  »horvatski«,  »kajkavski«,  pod 

naslovom  »Kratek  navuk  od  vcepljanja  koz  kravjeh  na  horvacskt 
jezik  prenesen«. 

1810.  izdana  je  velika  knjiga  od  preko  400  strana,  djelo  >>lzpi- 
sivanj  živlenja  i  činih  Napoleona  Cesara  Francuzah  i  kralja  od 
Italije  od  njegovog  narodjenja  do  vrimena  sklopljenoga  mira  u 
Tilsitu  iz  nimačkoga  u  narodni  jezik  preneseno  po  Antunu  Nagyu, 
u  zagrebačkoj  visokoj  učionici  dogodovštine  općinske  i  domoro- 
decke  cesarsko  kraljevskom  stavljenom  naučitelju,  i  po  država 
orsaga  madžarskoga  prisegnutom  pravde  branitelju«;  na  kraju 
knjige  je  dodatak:  »Napoleonovo  osobno  življenje,  njegovi  pri¬ 
jatelji,  domaćine  i  anekdoti«.  To  hrvatsko  izdanje  Napoleono- 
voga  životopisa  prvo  kazuje  koliko  je  ličnost  cara  morala  tada 
fascinirati  i  najšire  društvene  krugove,  buditi  maštu,  sama  po 
sebi  djelovati  agitaciono;  kad  je  ta  knjiga  tiskana,  Austrija  je 
još  u  ratu  s  Napoleonom,  Zagreb  središte  protufrancuske  i  revo¬ 
lucionarne  akcije,  kojoj  je  duša  upravo  biskup  Vrhovac.  Taj 
životopis  Napoleonov  dio  je  te  akcije;  nije  pisan  kajkavski,  na¬ 
mijenjen  je  očito  u  prvom  redu  ljudima  Vojne  Krajine,  nije  slavo- 
pojka,  već  pamflet  protiv  Napoleona.  Iste  godine  izdana  je  i  nova 
gramatika  hrvatskoga  jezika  namijenjena  Nijemcima,  napisao  ju 
je  Josip  Matijević  a  podpuni  joj  naslov  glasi:  »Horvacka  grama¬ 
tika  oder  Kroatische  Sprachlehre  zum  Gebrauche  aller  jener  be- 
sonders  der  Deutschen  Kroatiens  Ein\vohner,  welche  Lust  haben 
die  kroatische  Sprache  griindlich  zu  erlernen,  von  einen  Men- 
schenfreunde  verfasst  u.  herausgegeben«,  očito  je  Komigova 
»Sprachlehre«  rasprodana.  Od  1812.  sustaje  izdavanje  političko- 
gospodarske  književnosti,  ali  povećaje  kajkavska  beletristika. 

1812.  i  1813.  godine  su  napoleonskoga  sloma,  političkih  pre¬ 
viranja,  oštre  gospodarske  krize.  Tih  godina  u  Vrhovčevoj  tiskari 
tiskane  su  na  hrvatskom  jeziku  samo  dvije  službene  stvari  i  to 
1812.  »Naredba  Općinska.  Za  ravnanje  i  obdržavanje  tak  družine 
kak  gospodarov  prepisana  van  dano  iz  generalskoga  spravišča  iz 
varmedjije  zagrebačke  I-ga  septembra  1812.  vu  Zagrebu  drža¬ 
noga.  Po  Emeriku  Lentulayu  m.  p.«,  a  1813.  proglas  o  odred  jiva- 
nju  cijena  (skupoća  i  spekulacija  haraju!)  vlast  intervenira  pozi¬ 
vom  na  jedan  saborski  zaključak  iz  sličnih  prilika  pod  naslovom 
»Potlamkam  cena  vseh  za  življenje  napotrebneših  dugovanj  toje- 
sto  kruha,  vina,  mesa  na  mnogo  pomenjšalo  bi  se  bila  zato  takaj 
za  dostojni  vu  plaći  dela  mešterskoga  red  vučiniti  poleg  artiku- 
luša  71.  leta  1659.  Limitacija  sledečeh  napravlena  je  meštrov  i 
prodavne  robe  najmre  . . .  Vandano  iz  velikoga  slavne  varmedjije 

zagrebačke  15.  matiuša  leto  1813.  vu  Zagrebu  državnog  spra- 
višča  . . .  «  Te  godine  u  Vrhovčevoj  tiskari  tiskana  je  i  knjiga 
Birlinga  Ivana  »Nova  skupsložena  zagrebečka  sokačka  kniga  vu 
šesteh  razdeljenih,  zadržavajuća  554.  jestvin  pripravi  jato«. 

1817.  izdana  je  mala  brošura  »Navuk  zemeljske  jabuke,  oliti 
krumper  za  kruh,  jestvine  i  konj-krmu  potrebuvati:  kak  takaj  ove 
od  pohabljivanja  občuvati  i  dugo  zadržati.  Iz  nemškoga  na  hor- 
vacko  preneseno  1816.«.  —  opet  dokazalo  gospodarskih  poteškoća 
i  opasnosti  glada. 

1818.  posjetio  je  Zagreb  car  Franjo  II.  Tim  povodom  je 
Maksimilijan  Vrhovac  dao  tiskati  svoje  djelce,  pjesme  za  kolo, 
pod  naslovom  »Plesopisen«.  Uzmakom  Francuza  iz  Hrvatske  za 
Vrhovca  politika  dobiva  nov  zadatak,  stari  svoj  zadatak,  okupiti 
u  jednu  jedinicu  sve  hrvatske  zemlje.  Politički  zadatak  Vrhovac 
ne  shvaća  kao  lih  politički  posao,  političko  ujedinjenje  Hrvata 
ima  usporedno  teći  s  upoznavanjem  kulturnih  razlika  medju 
Hrvatima.  Vrhovac  je  imao  jasne  pojmove  o  sadržaju  kulture 
kod  Hrvata,  potrebi  spoznaje  njezine  duhovne  vrednote,  pa  1813. 
upućuje  svima  svećenicima  svoje  biskupije  proglas  da  sakupljaju 
i  njemu  šalju  narodno  blago:  narodne  pjesme,  pripovjetke,  po¬ 
slovice,  riječi  i  izreke,  vjerojatno  želi  sabrati  gradivo  i  dati  ga 
znanstveno  obraditi.  To  je  pothvat  po  kojemu  je 
Vrhovac  prvi  organizator  duhovnoga  narod¬ 
noga  preporodnog  rada. 

Od  1818.  pa  do  1825.  godine  kad  Vrhovčeva  tiskara  prelazi  u 
druge  ruke,  iz  njezine  radionice  izlaze  —  uz  proglase  i  objave  — 
u  glavnom  knjige  četvorice  domaćih  pisaca  i  to  djela  profesora 
gradjanskoga  i  kaznenog  prava  zagrebačke  akademije  Imbriha 
Domina  (»Predznanja  pravic  samosvojnih  vugerskih«,  »Dogodo- 
pis  pravic  samosvojnih  vugerskih«  1818,  »Navučanje  vu  pravicah 
samosvojneh  vugerskeh«  1821.)  te  djela  Miklušića.  (Stoletni  ko- 
lendar  iliti  dnevnik  stoletni  horvatski  do  leta  1901.  1819.,  »Izbor 
dugovanjih  vsakovrstneh  za  hasen  i  razveseljeje  služečeh  —  I.  od 
početka  naroda  slavinskoga  i  njegoveh  ladavcev,  II.  od  slovarnih, 
piščev  i  knjig  orsaga  horvackoga,  III.  od  gospodarstva  i  domačeh 
protimbih,  IV.  prirečja  horvacka«  1821.,  te  »Huta  pri  Savi«  1822.), 
Jandrića  (»Ljubomirovići  iliti  prijatel  pravi«  1821.),  te  Brezovač- 
koga  (»Matijaš  Grabancijaš  dijak«  1823.  i  »Diogeneš  iliti  sluga 
dveh  zgubljeneh  bratov«  1823).  1820.  odštampana  je  na  novo  u 
Vrhovčevoj  tiskari  i  Vitezovićeva  »Sibila«. 

Kao  što  je  Maksimilijan  Vrhovac,  politik,  mecena,  društvovni 
stvaralac  i  organizator  kulturnoga  života,  posljedak  djelovanja 
reformnih  uticaja  na  redove  plemstva  i  velikaša,  doba  novih  pri¬ 
lika  jednako  je  oslobodilački  djelovalo  na  druge  staleže,  omogu¬ 
ćivši  pojedincima  izdići  se  izvan  svoga  društvovnog  razreda  lih 
svojima  osobnim  sposobnostima,  stvaralački  djelovati  na  svoju 
okolinu.  Te  predstavničke  ličnosti,  ljudi  svoga  društvovnoga  raz- 
zreda,  iznad  su  prosjeka,  no  njihov  primjer  utječe  na  ostale.  Ni 
Vrhovac  nije  samotna  pojava;  mladji  je  po  godinama  od  njega 
Janko  grof  Drašković,  ali  isto  tako  po  svom  odgoju,  pogledima, 
djelovanju  posljedak  reformnoga  doba  i  zato  nije  slučaj  da 
Janko  Drašković  spaja  Vrhovčev  rad  s  tež¬ 
njama  budućega  preporodnog  naraštaja.  Nije  si¬ 
gurno  osamljena  pojava  ni  Stjepan  Tkalec  nepismenjak,  pokme- 
ćeni  turopoljski  plemenitaš,  takodjer  predstavnička  ličnost  svoga 
vremena.  Pedeset  godina  prije,  Stjepan  Tkalac  i  pored  svog  ta¬ 
lenta  i  životne  vještine  jamačno  bi  ostao  neznani  siromašak  ili 
bi  svršio  kao  buntovnik,  koji  se  ogriješio  o  najstrože  zakone  dru- 
štvovnih  razlika;  nove  prilike,  stvorene  reformama  u  načelu  pru¬ 
žaju  svima,  bez  razlike  porijetla,  jednaku  mogućnost  za  razvitak 
u  životu. 

Turopoljski  seljak-plemenitaš  Mihalj  Tkalac  na  početku  18. 
stoljeća  napustio  je  svoje  kućište,  otjeraše  ga  s  njega  pošasti,  ne- 
rodice,  poplave  toli  česte  u  posavskom  kraju.  Doba  je  rata  s  Tur¬ 
cima  i  on  ode  u  Bosnu.  Ne  mogavši  se  tamo  održati,  vrati  se  u 
stari  zavičaj  sklonivši  se  kod  nekog  Horvatića,  podanika  ple¬ 
mićke  obitelji  Pogledić  u  Kravarskome,  oženi  kmetskom  djevoj¬ 
kom  i  sam,  premda  starinom  turopoljski  plemić,  posta  kmetom. 
Tom  Mihajlu  Tkalcu  rodio  se  1749.  sin  Stjepan. 

Svi  Tkalci,  sudeći  po  kronici  njihovoga  roda  i  konačno  po  ži¬ 
votu  njezinoga  pisca  Imbre  Tkalca  nemirna  su  krv,  valjda  ista 
ona,  koja  je  gonila  u  srednjem  vijeku  turopoljske  konjanike, 
Kobiliće,  u  tudje  vojničke  službe.  Stjepan  Tkalac  nema  smisla  za 
život  prikovan  uz  zemlju,  odbija  se  od  kuće,  privlači  ga  širok 
svijet,  unajmljuje  se  za  ladjara,  »hajoša«  na  Savi.  Dogadja  se  to  u 
doba  kad  se  opet  pokušalo  uspostaviti  trgovinsku  plovidbu  po 
Tisi,  Dunavu,  Savi  i  Kupi  do  Karlovca  odakle  žito  iz  Podunavlja 
putuje  karolinškom  cestom  do  mora.  Stjepan  Tkalac  pustolovna 
je  krv,  ali  neiscrpljive  energije  i  hladna  razbora.  Od  ladjara  po¬ 
staje  kormilar,  od  kormilara  za  desetak  godina  suvlasnik  maloga 
»tumbasa«,  ladje  žitarice,  kojom  plovi  sad  za  svoj  račun  izmedju 


156 


Bečeja  i  Karlovca.  Karijera  njegova  teče  dalje  kao  nekoga  ame¬ 
ričkoga  milijunaša  self  mademana  . . .  Imao  je  jamačno  pronicavo 
oko  ne  samo  za  ljude  već  i  prilike  i  jak  kombinatoran  duh;  Stje¬ 
pan  Tkalac  »njuši«  konjunkturu  i  nakupuje  velike  količine  žita 
uoči  rusko-turskoga  rata  1778—1782.  i  stekne  kroz  par  godina  za 
onda  velik  imetak  od  nekoliko  stotina  hiljada  forinti,  koje  ulaže  u 
sve  smionije  poslove.  Unuk  njegov  Imbro  spominje  da  mu  je  djed 
imao  na  Savi  i  Kupi  oko  dvanaest  ladja,  na  Crnom  i  Jadranskom 
moru  dva  broda,  u  Bečeju,  Sisku,  Karlovcu  i  na  Rijeci  vlastita 
žitna  skladišta,  poslujući  s  Banatom,  Vlaškom,  Južnom  Rusijom 
i  Italijom. 

Tragikomične  zgode  prate  život  Stjepana  Tkalca  otkako  je 
postao  milijunaš.  Premda  gavan  s  kojim  računaju  na  carskom  dvo¬ 
ru  —  za  turskoga  rata  mora  platiti  »dobrovoljni  prisilni  ratni  po¬ 
rez«  od  150.000  forinti  —  u  domovini  još  uvijek  su  on  i  njegova 
braća  kmetovi,  podložnici  plemenitoga  gospodina  Pcgledića,  koji 
ih  ucjenjuje,  prijeteći  da  će  ih  prisilno  vratiti  na  selišta.  Stjepan 
Tkalec  oslobadja  se  kmetstva,  kupivši  kuću  postaje  automatski 
karlovačkim  gradjaninom;  braću  svoju  mora  nasilu  oteti  njiho¬ 
vom  zemaljskom  gospodinu,  takodjer  ih  uvevši  u  gradjanski  stalež, 
istodobno  »uzajmiti«  Poglediću  50.000  forinti  da  otmica  ostane  bez 
posljedica.  Konačno  protiv  volje  Stjepan  Tkalac  postaje  i  pravno 
»gospodin«  dobiva  plemstvo,  mora  za  nj  mastno  platiti,  parbi  se 
s  erarom,  konačno  umire  shrvan  kaosom,  koji  je  prouzročio  bečki 
bankrot  1808.,  ne  radi  toga  jer  je  i  on  pretrpio  teške  novčane  gu¬ 
bitke,  već  zato  jer  se  našao  u  vrtlogu  birokratskih  spletaka,  u  svi¬ 
jetu,  kojemu  nije  bio  dorastao  i  koji  nije  mogao  shvatiti.  Djeca 
toga  nepismenoga  kmeta-milijunaša  uživaju  već  najbolji  odgoj 
svoga  vremena,  kći  mu  se  školuje  kod  uršulinka  u  Grazu,  naj- 
otmjenijem  odgajalištu  hrvatske  aristokracije,  jedan  sin  mu  po¬ 
staje  husarski  satnik,  drugi  veleposjednik  . . . 

Gradjanski  stalež,  kakogod  bio  brojčano  najslabiji,  najveći  je 
užitnik  pozitivnih  strana  reformnoga  doba.  Gradovi,  ma  i  ma¬ 
leni,  dobivaju  prve  stanice  novog  prosvjetnoga  sustava,  osje¬ 
ćaju  blagodati  uprave,  gradovi  su  zapravo  mezimci  reformnih  tež¬ 
nja  te  uporišta  za  razvitak  prve  trgovine  i  veleobrta.  Opći  stan- 
dart  i  materijalni  i  duhovni  naglo  rastu  u  gradovima.  Reprezen¬ 
tativni  je  gojenac  grada  i  doba  reformi  karlovački  trgovac  »Hor- 
vaćanin«  Josip  Šipuš,  pisac  knjige  »Temelji  žitne  trgovine  polag 
narave  i  dogadjajev«.  Dok  je  Tkalac  sirov  kapitalista,  —  veli  Dr. 
Josip  Matasović  u  svojoj  studiji  »O  banovinskoj  trgovini  u  XVIII. 

stoljeću«  —  mudar  i  od  prirode  pronicav,  Šipuš  je  obrazovani  pro- 
svjetaš  svoga  vijeka,  a  na  osnovi  kompilacija  genijalan  teoretičar, 
kojemu  se  pored  istavljene  privrede  u  domaću  korist  hoće  i  bolje, 
narodne  podloge«.  Tkalac  i  Šipuš  praktični  su  žitarski  trgovci,  ali 
dok  je  Tkalac  analfabeta,  koji  i  pored  uspjeha  ostaje  zdrav  pri¬ 
mitivan  konzervativac,  Šipuš,  razabire  se  iz  njegove  knjige,  spada 
sigurno  medju  najobrazovanije  najnaprednije  ne  samo  trgovce, 
nego  uopće  ljude  tadašnje  Hrvatske.  Tkalac  trguje  samo  uz  go¬ 
tovo,  neznane  su  mu  političko-ekonomske  teorije,  pozna  samo 
praksu.«  Jednostavnost  ondašnjega  trgovanja  lako  je  sebi  pred¬ 
staviti,  —  pripovijeda  o  tom  Imbro  Tkalac  u  svojim  »Uspome¬ 
nama  iz  mladosti  u  Hrvatskoj«  —  kad  se  razabere,  da  je  Stjepan 
Mihajlović  Tkalac,  koji  je  s  Mihaljem  Stipićem,  mojim  djedom 
s  materine  strane  godinama  bio  u  poslovnim  odnošajima,  pa  mu 
običavao  slati  često  i  po  stotine  hiljada  forinti  tadašnjega  papir¬ 
noga  novca,  a  da  ga  je  nosila  peto-šesto  godišnja  curica  poto¬ 
njega.  Dijete  su  poslali  Stjepanu,  a  on  bi  zamotao  djetetu  pakete 
novca  u  rubac  oko  vrata  i  zavezao  onda  okrajke  rupca  oko  tijela, 
pa  mu  rekao  da  ide  kući.  Kad  bi  dijete  došlo  kući,  otac  bi  toga 
djeteta  ne  rekavši  ni  riječi  razvezao  maramu,  izvadio  svežnjeve 
novca  i  položio  ih  u  blagajnu.  A  isto  se  zbivalo,  kad  bi  Mihalj 
Stipić  slao  novce  svom  poslovnom  drugu.  Obojica  njih  niti  su 
znali  čitati  ni  pisati,  i  obojica  su  mislili,  da  su  namire  i  mjenice 
suvišne«.  Josip  Šipuš  već  je  moderan  trgovac,  koji  umije  uz 
hrvatski  i  latinski,  njemački,  talijanski,  francuski,  čini  se  i  engle¬ 
ski  i  koji  prati  stručnu  književnost  na  tim  jezicima.  1776.  izašla 
je  od  Adama  Smitha  »Inquiry  into  the  nature  and  causes  of  the 
wealth  of  nations«,  to  evandjelje  načela  slobodne  trgovine  u  po¬ 
litičkoj  ekonomiji,  a  Šipuš  je  1796.  prvi  i  gorljivi  propovjednik 
nove  gospodarske  vjere  —  čita  ga  svakako,  moguće  u  originalu. 
Uz  Adama  Smitha  poznaje  temeljito  svu  tadašnju  političko-eko- 
nomsku  literaturu.  U  svojoj  knjizi  spominje  i  citira  slijedeće 
pisce  i  knjige:  Necker:  Sur  la  legislation  des  graines;  Dupaty: 
Lettre  sur  L’Italie.  Deux  Ponts  en  1785.;  Andreuci:  Dissertation 
sur  le  moyens  d’employer  les  pauvres;  Ragiomentu  sul  Comercio 
della  Toscana-Fiorenza  1781.;  Empheriden  der  Meschheit  vom 
Jahr  1775  &  1776.  Landwirtschaftliche  Versuche  eines  Toskani- 
schen  Pfarres  III.  Bd.;  Sarcone:  demali  osservati  in  Napoli  nel- 
l  anno  1764.;  Verfasser  der  patriotischen  Anmerkungen  Uber  die 
dermalige  Fruchtsperre;  Hamburgische  Monatschrift,  November 
1789.;  Graf  Smettow:  Patriotische  Gedanken  eines  Danen  vom 


158 


Jahr  1790.;  Reimarus:  Ueber  Getreidehandel  (Hamburg,  1791.); 
Beckman:  Anleitung  zur  Handlungswissenschaft  (Gottingen 
1789.);  Reimarus  Freier  Getreide-Handel;  Phillipi  und  Justi:  Bey- 
trage  zur  Polizey-  und  Kameralwissenschaft;  Abhandlung  bey 
der  Okonomie-phisikalischen  Samlung. 

Šipuš  nije  samo  trgovac  ni  teoretičar,  on  je  prvi  ekonomski 
političar  Hrvata,  njegova  knjiga  odraz  je  zbilje  tadašnje  hrvatske 
problematike,  borbena  brošura  stručnjaka,  koji  poznaje  krizu, 
predvidja  njezino  zaoštrenje  i  unaprijed  svjetuje  koristan  lijek. 
Šipuš  poštuje  Adama  Smitha  i  njegovu  nauku  o  slobodnoj  trgo¬ 
vini,  načelno  je  njezin  pobornik,  ali  istodobno  i  čovjek  stvar¬ 
nosti  —  odstupa  od  načela  slobodne  trgovine,  predlaže  interven¬ 
ciju  vlasti,  traži  dapače  nadzor  i  vodstvo  državne  vlasti  u  trgo¬ 
vini  kako  bi  se  osigurala  prehrana  zemlje  i  sačuvao  mir.  Sva  ta 
Šipuševa  razmatranja  i  prijedlozi  tiču  se  tadašnjega  gospodarsko- 
trgovinskog  položaja  Hrvatske  oko  1795.,  sigurno  kaotičnih  pri¬ 
lika,  a  Šipuševi  prijedlozi  očito  su  glas  koji  vapi  u  pustinji. 

Zrelost,  vidovitost  i  narodnu  svjestnost  piščevu  otkriva  sam 
uvod  knjige.  Trgovac  Šipuš  u  tom  uvodu  svoje  knjige,  koju  po¬ 
svećuje  Maksimilijanu  Vrhovcu  »kak  naukov  ljubitelju«,  prvi 
pokreće  pitanje  jedinstvenoga  hrvatskoga  književnog  narječja  i 
pravopisa;  njemu  kao  praktičnom  čovjeku  mnogo  je  stalo  do  toga 
da  čim  više  ljudi  upozna  njegove  misli  i  prijedloge,  publicistika 
ne  može  napredovati  dok  se  moraju  izdavati  knjige  u  različitim 
narječjima,  ćuti  i  nedotjeranost  i  zastarjelost  jezika  naročito  kad 
treba  raspravljati  o  novim  pojmovima,  koje  vrijeme  donosi.  Iz 
uvoda  se  vidi  da  je  Šipuš  očito  po  poslu  proputovao  sve  hrvat¬ 
ske  krajeve,  poznaje  običaje,  luči  narječja.  I  on  je  optimista.  Ra¬ 
duje  ga  što  već  nema  »vesti  i  coprije,  nemira  i  straha«,  po  čemu 
se  u  svakom  vilajetu  sudi  da  li  je  koji  narod  »vrlo  u  tmici  i  blud- 
nosti  stanuje«;  raduje  ga  što  može  ustanoviti  da  se  »ove  strane 
(t.  j.  poglaviteše)  ni  našeg  društva  vrlo  slabo  ili  može  biti  ništa 
se  od  jednakiuh  sebi  u  tudjima  glasovitešim  orsagima  žiteljov 
razlučuju«,  pa  zato  »kakogod  koji  presvetli  ravnitelj  slavnoga 
našeg  naroda,  pompć  i  zapoved  davati  bude  mogel,  za  znanost 
našu  povekšati,  čistoću  govorenja  podignuti,  nauke  razdiliti,  bo¬ 
gatstvo  i  jakost  skupljati,  onakovo  (naime  napredno)  zvunsko 
stanje  takodjer  kod  nas  ugledati  i  čekati  imamo«. 

Razloživši  najprije  temeljna  načela  političke  ekonomije, 
uvjete  trgovine,  osvrnuvši  se  na  odnos  izmedju  sela  i  grada,  se¬ 
ljaka  i  zemljovlastnika,  obrtnika  i  tvorničara,  nadničara  i  glavni- 

cara,  došavši  do  spoznaje  da  trgovina  može  cvjetati  samo  u  si¬ 
gurnosti  Šipuš  izriče  misao  da  sveukupnu  trgovinu  treba  staviti 
pod  vodstvo  državne  vlasti,  »Naroda  Čuvarov  i  Poglavarov«.  Ka¬ 
ko  to  postići?  Šipuš  je  protivnik  onih  koji  zahtijevaju  prisilne 
cijene  u  trgovini,  (čega  je  već  onda  bilo  u  Hrvatskoj),  jer  »vridni 
spahija  i  gazda  svojom  je  mukom  to  žito  privridio«,  trgovac  je 
opet  kupio  na  svoj  riziko  pa  je  »vridno  da  i  vsaku  dojduću  od 
tuda  i  fajdu  (korist)  uživa«,  no  spominje  i  prigovor:  svaka  za¬ 
jednica  ima  vlast,  nad  imutkom  svakoga  člana  a  potrebama  na¬ 
roda  valja  podvrći  potrebe  pojedinca,  za  korist  nekojih  pojedi¬ 
naca  ne  smiju  —  »poglavari  društva«  pustiti  hiljade  ljudi  pomri- 
jeti  od  glada.  Uzgredice  pri  tom  spominje  da  je  vika  za  hljebom 
počela  u  »sadašnjoj  revolutii«  francuskoj  onda  kad  se  je  žito  po- 
čšelo  taksirati.  Šipuš  stoga  predlaže  neka  prodaja  žitka  bude  u  nu- 
trašnjosti  zemlje  slobodna,  a  izvoz  neka  se  ograniči  ako  bi  sama 
zemlja  došla  u  opasnost  skupoće  i  nestašice  žita.  Šipuš  dalje  u 
svom  spisu  upozorava  na  dužnost  države  predviditi  osiguranje  za 
eventualne  godine  nerodice,  sijati  valja  i  preko  godišnje  potrebe 
i  stvarati  pričuvne  zalihe,  država  mora  radi  siromašnih  slojeva 
graditi  državna  skladišta. 

U  svojoj  knjizi  Šipuš  se  dakako  osvrće  izravno  na  domaće 
prilike,  tad  je  već  u  zraku  rat  u  Italiji,  sigurno  se  to  osjeća  u 
Hrvatskoj.  Vlada  oskudica  hambara  i  skladišta,  proizvodnici  mo¬ 
raju  čekati  dok  trgovci  svoje  isprazne.  Mnoštvo  različitih  na¬ 
redaba  samo  stvara  zabunu  i  širi  glad,  radi  njih  bogatiji  stvaraju 
sebi  zalihe,  roba  ne  dolazi  na  tržište,  cijene  rastu.  Malaksalošću 
žitne  trgovine  zapinje  i  druga  trgovina,  raste  skupoća  i  javlja  se 
nestašica  zaslužbe.  Sve  je  u  neizvjesnosti.  Zahtijevajući  slobodo¬ 
umnu  ali  i  razbornu  gospodarsku  politiku  Šipuš  završuje  svoje 
djelo  riječima:  »Slabi  i  siromašni  orsagi  uvik  jačemu  i  bogatijemu 
komšiji  i  orsagu  na  volju  ostaviti  bivadu,  ktome  još  pokloniti  se 
njihova  dužnost  kaže.  Onaj  za  to  nemari  vse  koji  nizak  se  je 
odhranio,  on  za  sebe  dobra  dila  i  ne  traži,  jer  ga  ne  pozna  — 
ali  kada  ovaj  tako  zaboravit  biva  koga  najveći  broj  jeste.  Onaj 
koji  je  tomu  uzrok  imade  jednako  čekati,  dok  vrime  dojde,  ni 
on  se  pomiluvat  nebude  —  jerbot  iz  jednog  sunca  jednaki  traki 
k  nama  doleze«. 

Ličnost  kao  Vrhovac,  Stjepan  Tkalac,  Šipuš  pa  poslije  grani¬ 
čarski  častnici  organizatori  novih  tehničkih  vrjednota  koji  dje¬ 
luju  na  prelomu  stoljeća,  ocijenjeni  europskim  mjerilom  ni  jesu  di¬ 
vovi  povijesti  čovječanstva,  ali  za  razvitak  hrvatskoga  života  ve- 

likani  su  jer  odlučno  i  uspješno  krče  put  boljitku  cijeloga  naroda. 
Udara  u  oči ^da  u  isto  vrijeme  nema  takvih  stva¬ 
ralačkih  ličnosti  u  ostalim  hrvatskim  ,k  r  a  j  e- 
v  i  m  a  izvan  Banske  Hrvatske  i  Vojne  Krajine; 
nema  ih  u  Dalmatinskoj  Hrvatskoj,  premda  je  tamo  trajan  uticaj 
latinske  kulture,  gradska  civilizacija  razvijenija,  život  sigurniji, 
nema  ih  ni  u  bosanskom  dijelu  Hrvatske  premda  je  civilizacija 
islama  bila  kroz  dva  stoljeća  nadmoćnija  civilizaciji  u  Banskoj 
Hrvatskoj.  No  18.  stoljeće  doba  je  preloma.  Racionalna 
organizacija  i  tehnički  napredak  civilizacije, 
stiču  prevagu,  reformno  18.  stoljeće  priklju¬ 
čuje  Bansku  Hrvatsku  i  Vojnu  Krajinu  krugu 
te  nove  europske  c  i  vi  1  i  z  a  c  i  j  e,  s  t  v  a  r  a  j  u  ć  i  tu  u 
omjeru  prema  ostalim  hrvatskim  povjestnim 
zemljama  hrvatski  kulturni  maksimum.  Refor¬ 
mno  razdoblje  —  nuzgredno  je  što  djeluje  u  tudjem  političkom 
interesu  —  stvara  povoljno  tlo  za  materijalni  napredak  i  kao  uvi¬ 
jek  i  svagdje  kulturni  uspon  ide  usporedno  s  materijalnim 
usponom. 

Bajoslovan  poslovni  uspjeh  Stjepana  Tkalca  samo  je  vrhunac  u 
općem  uspjehu.  Pored  svih  Šipuševih  kritičnih  primjedaba,  ogra¬ 
ničenih  u  ostalom  na  žitarsku  struku,  unatoč  nedavnoga  turskog 
rata  nesumnjiv  je  gospodarski  procvat  Hrvatske  koncem  18.  sto¬ 
ljeća  pod  habsburškom  vlašću.  Svi  zaradjuju:  i  trgovac  i  gradja- 
nin,  seljak  i  veleposjednik,  koji  se  prilagodio  racionalnom  gospo¬ 
darstvu,  a  to  je  većina  veleposjeda;  grof  Adam  Oršić  uveo  je  već 
švicarsku  pasminu  krava.  Vojničke  potrebe  radjaju  nove  vele- 
obrte  i  promiču  samo  seljačko  gospodarstvo.  1791.  krajiške  oblasti 
osnovale  su  u  Turnju  kraj  Karlovca  državnu  tvornicu  sukna,  a 
1793.  u  Karlovcu  tvornicu  koža,  sve  za  vojničke  potrebe;  te  tvor¬ 
nice  rade  sve  do  1799.;  pokus  nije  uspio  poglavito  radi  slabe  ne- 
iskusne  radne  snage,  krajiška  vlast  privukla  je  u  tvornice  one  kra¬ 
jišnike,  koji  nijesu  bili  sposobni  za  vojničku  službu,  teško  bijaše 
pretvoriti  krajiškoga  seljaka  u  tvorničkoga  radnika,  a  čini  se  da 
ni  stručnjaci  nijesu  bili  prvorazredni,  tvornice  su  zatvorene,  jer 
im  je  gotova  roba  bila  skuplja  od  uvezene.  Uprava  karlovačkog 
generalata  pod  vodstvom  Gyulayjevim  pridigla  je  ratarstvo  i  či¬ 
tavo  gospodarstvo  svojih  krajišnika;  u  to  doba  počinje  cvasti 
proizvodnja  pepeljike,  pepeljika  se  istina  proizvodi  paljenjem 
šume,  što  nije  racionalno,  ali  taj  će  proizvod  sve  do  70-tih  go¬ 
dina  19.  stoljeća  biti  jedan  od  glavnih  proizvoda  Hrvatske.  Sva¬ 

kako  je  seljak  osjetio  konačno  blagodat  reformi:  proizvodnja  je 
porasla  upravo  u  doba  konjukture,  cijene  poljodjelskim  proizvo¬ 
dima  porasle  su  kao  nikad  prije. 

Kao  na  zapadu  karlovačko-primorski  kraj,  tako  su  na  istoku 
okolica  Osijeka  i  Zemuna  područje  gdje  se  najjače  osjeća  gospo¬ 
darski  uspon.  Uz  Karlovac,  Osijek  i  Zemun  dvije  su  zaglavne  po¬ 
staje  riječnoga  trgovinskoga  prometa  na  osi  Podunavlje— Jadran. 
Osijek  trguje  s  Likom  i  Primorjem,  ali  i  sa  Srednjom  Europom, 
osječki  trgovci  posluju  dapače  i  s  Hamburgom.  Jozefinsko  doba 
omogućilo  je  naseljivanje  stranaca  i  to  Nijemaca  i  Grka.  Grci, 
kojih  se  dio  doselio  oko  1775.,  od  reda  su  trgovci  velikog  iskustva, 
znatnog  kapitala  i  dobrih  poslovnih  veza.  Nijemci  su  i  trgovci  i 
obrtnici  i  tvorničari  dok  su  Grci  isključivo  trgovci.  1795.  Osijek 
već  ima  tvornicu  šećera,  tvornicu  svile  i  bojadisaonu,  koju  su 
osnovali  Antun  Jorris  i  Baltazar  Riel  iz  Hessena;  u  Osijeku  je 
ljevaonica  mjedi,  koja  izradjuje  orijentalne  fildžane,  važnu  iz¬ 
voznu  robu  za  turske  pokrajine,  ima  hidraulički  mlin,  čitavo  čislo 
pivovara  u  gornjem,  donjem  i  unutarnjem  gradu,  ima  brodogra¬ 
dilište  gdje  se  grade  šajke-topnjače.  U  nedalekom  je  Čepinu  Ka- 
pistran  Adamović  1785.  osnovao  tvornicu  uzeta  i  kolima  preko 
Tirola  otpremao  svoju  robu  u  Amsterdam.  Svagdje  trgovački  sta¬ 
lež  povisuje  životni  standart,  gaji  društvovnost,  ima  visoke  kul¬ 
turne  potrebe.  Osječki  trgovac  Franz  Sebastian  Stiirmer  sagradio 
je  sebi  kuću  s  umjetnim  perivojem,  paviljonom  u  renesansnom 
slogu  gdje  ima  kupaonu  s  mramornom  kadom.  Grčka  kolonija  u 
Zemunu  živi  ne  samo  životom  materijalnih  uživanja  nego  i  du¬ 
hovnih  užitaka,  gaji  glazbu,  pjesništvo,  a  1812.  organizira  domaće 
dobrovoljačko  kazalište  koje  izvodi  Schillerove  drame.  Grčki 
doseljenici  u  hrvatskim  stranama  snažan  su  ferment  u  razvitku 
trgovine  i  gospodarstva  (Anastas  Popović,  Gavella,  obitelj  Mallinj 
i  _  kazalištnoga  stvaranja  (Dimitrije  Demeter,  Adam  Mandrović, 
Stjepan  Miletić,  Branko  Gavella). 

No  u  Osijeku  nije  trgovina  isključivo  u  rukama  doseljenika. 
Ignjat  Alojzije  Brlić  u  jednom  pismu  sinu  Andriji  Torkvatu  spo¬ 
minje  osječkoga  trgovca  Kneževića,  kod  kojega  je  sam  bio  u 
nauku,  ne  samo  kao  vrstna  trgovca,  bogatog  čovjeka,  već  i  kao 
promicatelja  kulture,  koji  je  Reljkoviću  namirivao  troškove  ti¬ 
skanja  njegovih  djela  —  opet  dokaz  visoke  duhovne  razine  do¬ 
maćega  trgovačkog  staleža. 

Potres  napoleonskih  ratova  naglo  ruši  taj  materijalni  uspon. 

1795.  počinju  stupati  krajiški  bataljuni  protiv  Francuza.  Od¬ 
sad  kroz  dva  desetljeća  hrvatski  vojnici  neprekidno  ratuju  na 
svima  europskim  bojištima.  Kod  Arcole  sam  Napoleon  čudom 
izmiče  smrti  u  borbi  s  hrvatskim  krajišnicima.  I  Banska  Hrvatska 
diže  vojsku  —  politička  Hrvatska  listom  stoji  s  habsburškim  car¬ 
stvom  protiv  revolucionarne  Francuske.  Franjo  II.  uklonio  je 
odmah  pri  nastupu  na  prijestolje  i  posljednje  tragove  jozefi- 
nizma,  uspostavio  staru  ustavnost  u  Ugarskoj  i  Hrvatskoj,  sta¬ 
leži  i  redovi  podupiru  bezuvjetnu  habsburšku  politiku  jer  znaju 
da  braneći  carstvo  brane  i  sebe  jer  je  revolucija  protivnik  dota¬ 
dašnjega  poretka.  Unatoč  svih  ratnih  nedaća  tokom  napoleonskih 
ratova  carstvo  može  stoga  uvijek  računati  na  pomoć  svojih  di¬ 
jelova. 

18.  IV.  1797.  svršen  je  prvi  francuski  rat  primirjem  u  Leobenu. 
Rat  je  svršen  kompromisom,  privremeno  tajnim:  habsburško  car¬ 
stvo  odstupa  Francuskoj  Belgiju,  a  dobiva  u  zamjenu  mletačku 
Istru,  Kvarnerske  otoke,  Dalmaciju  i  Boku  Kotorsku.  Prvobitna 
je  Napoleonova  namjera  sačuvati  Veneciju  i  njezine  posjede  na 
talijanskom  kopnu  prilagodivši  njezin  sustav  francuskome,  no 
nakon  krvavog  sukoba  venecijanskih  baterija  na  Lidu  s  jednim 
francuskim  brodom,  12.  V.  1797.  ukinuta  je  stara  patricijska  re¬ 
publika,  na  mjesto  koje  dolazi  privremena  vlada  sastavljena  od 
članova  frankofilske  demokratske  stranke.  Tek  19.  X.  1797.  ko¬ 
načno  je  u  Campoformio  potpisan  austro-francuski  mirovni  ugo¬ 
vor,  koji  potvrdjuje  leobenske  zaključke.  Tim  dogodjajima  za¬ 
padni  dio  hrvatskoga  povjestnoga  prostora  izravno  dolazi  u 
vrtlog  velikoga  europskog  preobraženja. 

Još  je  1796.  posljednji  mletački  dužd  Ludovico  Manin  digao 
iz  Dalmacije  razmjerno  veliku  vojsku  dobrovoljaca  od  preko 
10.000  momaka.  Uoči  sloma  patricijske  republike  da  bi  se  udobro- 
'voljili  Francuzi,  u  dokaz  miroljubivosti  Venecije  ta  je  vojska  po- 
slana  kući  i  ona  donosi  u  zemlju  glas  o  padu  republike,  kojom  su 
zavladali  »jakubinci  i  žudije«.  Medju  ostancima  mletačke  vlasti, 
činovnicima  i  plemstvu  nasta  zabuna  i  rasap;  francuske  ideje 
imale  su  pristaša  u  mladjem  dijelu  plemstva,  koje  želi  poduprijeti 
novu  frankofilsku  vladavinu  u  Veneciji.  U  manjini  su  to  poje¬ 
dinci,  koji  dapače  ističu  trobojnu  francusku  kokardu;  većina  pu¬ 
čanstva,  svi  Dalmatinski  Hrvati  žestoki  su  protivnici  revolucije  i 
njezinih  ideja.  Stara  vlast  je  na  samrti,  generalni  providur  Dal¬ 
macije  Querini  zna  za  tajni  sporazum  u  Leobenu  pa  se  zato  drži 
pasivno.  Kroz  mjesec  dana  nakon  sloma  stare  republike  Dalma- 

tinska  Hrvatska  živi  u  bezvladju.  Točno  mjesec  dana  poslije  12. 
VI.  dolazi  iz  Venecije  u  Split  uticajni  član  franjevačkoga  reda 
otac  Andrija  Dorotić.  S  njegovim  se  dolaskom  dogadjaji  miču  s 
mrtve  točke.  Otac  Andrija  Dorotić  najmarkantnija  je  ličnost, 
koju  su  dogadjaji  francuske  revolucije  iznijeli  kod  Hrvata  na  po¬ 
vršinu  zbivanja.  Bogoslovac  i  agitator,  pučki  tribun  i  političar  sve 
u  jednoj  osobi,  čovjek  istinskoga  revolucionarnoga  tempera¬ 
menta  ali  na  strani  protivnika  revolucije  i  —  izdanak  hrvatskih 
predaja.  Zahvaća  u  dogadjaje  u  naponu  svoje  muževne  snage, 
1797.  mu  je  trideset  i  šest  godina;  zahvaća  izravno,  plete  niti  vi¬ 
soke  diplomacije  i  upire,  prvi  od  Hrvata,  svoje  političko  djelo¬ 
vanje  na  najšire  narodne  slojeve;  pješači  po  Dalmaciji,  bježi  s 
raspisanom  ucjenom  na  svoju  glavu,  u  svakom  njegovom  potezu 
ćuti  se  rijetka  odlučnost  i  duboka  odanost  svom  osvjedočenju. 
Kao  franjevac  iz  Dalmatinske  Hrvatske  prožet  je  idejama  Kači- 
ćevima;  ima  zorko  oko  za  dogadjaje  i  smionost  uhvatiti  se  s  njima 
u  koštac:  misao  mu  je  jasna,  logična;  kad  nestaje  mletačke  vlasti 
kucnula  je  hora  provesti  ujedinjenje  Dalmacije  S  Hrvatskom  i 
Slavonijom. 

12.  VI.  1797.  iskrcao  se  fra  Andrija  u  Splitu,  dva  dana  ka¬ 
snije  cijela  je  Dalmatinska  Hrvatska  od  Cetine  na  sjever  popla¬ 
vljena  letačima  »proglašenja  narodu  dalmatinskom«  koji  vele: 
»Narode  slavni!  Ti  si  podložan  bio  dosad  privrednomu  duždu 
mletačkome,  komu  si  se  bio  povoljno  (od  svoje  volje)  podložio, 
da  te  vlade  upravlja  po  pravici  i  zakonu  Isukrstovu  i  da  te  uzdrži 
u  viri  katoličkoj.  Tvoga  dužda  i  svu  gospodu  vimike  služeći  virno 
i  braneći  njihovo  dostojanstvo,  istirali  su  te  nepošteno  iz  Mletaka 
i  neharno  izdali.  Pak  evo  su  dužda  odbacili,  vitnike  su  i  gospodu 
razrušili,  prilike  su  svetoga  Marka  potlačili  i  zakone  prominuli. 
Na  pristolje  sada  su  postavili  Jakovljevce  i  čifute  iliti  žudije,  pak 
nastoje,  da  te  opet  k  njima  prilože.  Lipa  stvar!  Oni  isti,  koji  su 
te  izdali,  sad  opet  držeći  te  budalasta  žele,  da  se  s  njima  složiš. 
Narode  slavni!  Spomeni  se  tvoje  slave  i  znaj,  da  su  žudije  nepri¬ 
jatelji  tvoje  vire  i  najveći  iskopajnici  tvoga  zakona.  Nije  dakle 
pristojno  tvojoj  slavi,  ni  koristno  tvojoj  viri,  da  se  k  njima  ti  pri¬ 
ložiš.  Pri  tebi  jeste  sada,  narode  dalmatinski  tvoja  prostotnost,  i 
moreš  priložiti  se  komu  ti  hoćeš.  A  moreš  se  i  po  tebi  vladati  i 
zakone  tebi  postaviti,  pak  živiti  u  katoličkoj  viri  i  čestitost  iska¬ 
zati.  Obazdri  se  na  stara  vrimena  i  vidit  ćeš,  kako  su  tvoji  prvo- 
rodjeni  vladali,  tako  i  ti  moreš«.  Na  dan  svoga  dolaska  Dorotić  je 
održao  u  poljudskom  samostanu  vijeće  s  istaknutim  Splićanima, 

koje  zaključi  poslati  caru  Franji  II.  deputaciju  i  ponuditi  mu  Dal¬ 
maciju.  Dorotić  dvadeset  godina  služi  habsburškoj  politici,  ali 
nije  plaćen  agent;  radi  iz  uvjerenja,  a  u  tijesnim  je  vezama  s 
Vrhovcem  i  politikom  stališa  i  redova,  koji  takodjer  vjeruju  da 
je  čas  ujedinjenja  Dalmacije  s  Hrvatskom  i  u  toj  vjeri  postupaju, 
uživajući  pri  tom  i  punu  podporu  ugarskih  staleža  i  redova;  kod 
ovih  posljednjih  uskrisuje  sjećanje  na  državu  Ljudevita  I.  Anžu- 
vinca. 

Puk,  naročito  iz  okolice  gradova,  sve  vlasteoski  koloni,  uz- 
bučio  se  na  povratku  svoje  braće-vojnika  iz  Venecije.  Puk  zna 
da  je  nestalo  stare  vlasti,  koju  je  diljem  stoljeća  navikao  pošti¬ 
vati,  nova  vlast  u  Veneciji  sasvim  mu  je  strana,  ozloglašena,  voj- 
nici-povratnici  jamačno  ostavši  bez  plaće  opadaju  je,  narod  je 
protiv  »jakovljevaca  i  žudija«.  Puk  po  svojemu  tumači  proglase 
proširene  nakon  povratka  Dorotićeva  da  može  sam  po  sebi  vla¬ 
dati  i  zakone  sebi  postaviti.  Tri  dana  po  povratku  Dorotićevom 
započe  niz  sukoba,  stvarno  seljačkih  buna  u  okolici  svih  dalmatin¬ 
skih  gradova;  na  samo  Tijelovo,  15.  VI.  u  Splitu,  te  istih  ovih 
dana  i  u  Makarsko j,  na  otocima  Hvaru  i  Braču.  Iz  suvremenih  pri¬ 
kaza  teško  je  ustanoviti  da  li  su  te  istodobne  bune  bile  organizi¬ 
rane  ili  su  pak  buknule  spontano.  To  pitanje  nije  ni  važno  za  tok 
i  ocjenu  dogadjaja.  Bune  su  logična  posljedica  uticaja  političkih 
prilika,  gospodarskog  stanja  i  prirodnih  težnja  naroda,  koji  u 
revolucionarnoj  promjeni  nastoji  izvojštiti  i  osigurati  sebi  svoj 
đruštvovni  i  gospodarski  ideal,  a  to  je  ukidanje  odnosa  izmedju 
zemljovlastnika  i  zemljoradnika.  Sve  bune  imaju  izrazito  agraran 
značaj.  U  Šibeniku  cilj  je  seljačkih  ustaša  spaliti  arhive  kako  bi 
nestale  isprave  o  pravu  vlasničtva  na  zemlje,  kojima  su  oni  na¬ 
jamnici;  pobunjenici  napadaju  pojedine  zemljovlastnike,  da  li  su 
ti  pojedinci  bili  naročito  tvrdi  prema  svojim  zemljoradnicima  nije 
moguće  razabrati  iz  suvremenih  spisa.  U  Splitu  buna  je  uperena 
protiv  pukovnika  Matutinovića,  predstavnika  nove  frankofilske 
vlade  u  Veneciji,  mrskog  osim  toga  svima  bivšim  vojnicima  radi 
neumoljive  strogosti.  U  Makarskoj  pučki  je  pokret  ograničen  na 
bučne  manifestacije,  ali  u  kojima  se  takodjer  ćuti  oštrica  protiv 
staležkih  povlastica.  Na  Hvaru  puk  se  pobunio  radi  petorice  stra¬ 
naca,  nazrijevajući  u  njima  revolucionarne  agente.  Na  Braču 
bila  je  buna  izrazito  društvovno-gospodarska  uperena  protiv  ve¬ 
likih  plemićkih  pogodnosti;  puk  je  proglasio  ukidanje  plemstva, 
proglasio  plemićka  prava  ugaslima  i  izabrao  dva  kapetana  trgo¬ 
vinske  mornarice  povjerivši  im  smjesta  poći  do  austrijskih  vlasti 

javiti  da  pučanstvo  Brača  želi  pod  vlast  carsku.  Cijeli  revolu¬ 
cionarni  pokret  nosi  tri  biljega:  svi  su  društvovni  razredi  Dalma¬ 
tinske  Hrvatske  složni  u  otporu  protiv  francuskih  ideja,  seljačtvo 
posebno  želi  postići  ukidanje  privilegija,  riješenja  agrarnog  pi¬ 
tanja,  i  svi  staleži  zajedno  traže  doći  pod  carsku  vlast  na  temelju 
staroga  historijskog  prava  Habsburga  kao  zakonitih  nasljednika 
hrvatskih  i  ugarskih  vladara.  Na  sastanku  splitskih,  trogirskih  i  ši¬ 
benskih  gradjana  u  Kaštel  Gomilici  kod  popa  Ignjata  Bakotića 
prihvaćeno  je  njegovo  tumačenje  da  Dalmatinski  Hrvati  trebaju 
uzeti  »ugarsku  krunu,  da  se  tako  kao  dio  hrvatske  države,  s  ko¬ 
jom  ste  u  stara  vremena  bili  u  zajednici,  opet  združite«  —  I  plem¬ 
stvo  i  svećenstvo  Splita,  Trogira,  Šibenika,  Brača,  dapače  i  Za¬ 
dra  zaključuje  isto  kao  i  franjevci  na  svojem  sastanku  u  Karinu, 
poslati  adresu  caru  Franju  II.,  u  kojoj  se  iskazuje  »živu  želju  da 
se  združe  s  pukom  kraljevstva  hrvatskoga,  s  kojim  bijahu  u  stara 
vremena  kao  združeni  dio  pridruženi  kruni  ugarskoj  kraljevstva«. 
Sve  žudi  čim  prije  dolazak  austrijske  vojske  kako  bi  se  sačuvao 
red.  Time  je  svršila  mletačka  vlast  u  Dalmatinskoj  Hrvatskoj  i 
u  duši  naroda  i  pravno. 

Još  11.  V.  započele  su  habsburške  čete  zaposijedati  Istru  i 
Kvarnerske  otoke,  a  25.  VI.  krenula  je  iz  Trsta  na  72  broda 
vojska  od  4.000  momaka  i  više  topova  za  okupaciju  Dalmacije  pod 
zapovjedničtvom  general-majora  Matije  baruna  Rukavine  od 
Bojnograda,  ratnika  iz  marijaterezijanskih  ratova  i  viteza  reda 
Marije  Terezi  je.  Radi  lošega  vremena  vojska  je  tek  5.  VII.  stigla 
u  Zadar.  20.  IX.  bilo  je  završeno  zaposijedanje  cijele  Dalmatinske 
Hrvatske  do  Kotora,  osim  dubrovačke  republike  koja  ostaje  sa¬ 
mostalna. 

General-major  Rukavina,  krajiški  sin  iz  Trnovca  kod  Gos¬ 
pića  pokazao  je  svojim  djelovanjem  u  Dalmaciji  kako  ni  školo¬ 
vanje  u  krajiškim  školama  ni  dugogodišnje  službovanje  u  habs¬ 
burškoj  vojsci  nije  moglo  zatomiti  osjećaje  narodne  pripadnosti. 
General-major  Rukavina  s  prvim  korakom  na  tlo  Dalmacije  na¬ 
stupa  kao  Hrvat,  prvi  mu  je  govor  u  Zadru  izrečen  na  hrvatskom 
jeziku,  i  njegova  je  zasluga  da  je  čitavo  pučanstvo  Dalmatinske 
Hrvatske  pozdravilo  habsburšku  vojsku  kao  oslobodioce  i  Šibenski 
fratar  Josip  Glumčević  najbolje  ustanovljuje  zamašaj  toga  Ru- 
kavininog  postupka.  »Kad  je  cesarska  vojska  došla,  mal  da  se  ne 
ponoviše  smutnje  i  neredi.  Na  glas  da  je  to  vojska  njemačkoga 
cesara,  puk  se  stade  buniti . . .  Dosta  se  htjelo  dok  mu  je  razjaš¬ 
njeno,  da  je  cesar  još  i  kralj  Ungarije,  o  čemu  se  jedino  uvjeriše 

po  tome,  što  im  je  general  Rukavina  hrvatskom  besjedom  mogao 
na  sreću  dokazati,  da  je  i  sam  Hrvat,  te  da  u  ime  ugarsko-hrvat- 
skoga  kralja  zaposjeduje  Dalmaciju«.  Rukavina  svoju  politiku 
otvoreno  priznaje  ministru  vanjskih  poslova  Thugutu  u  svom 
izvješću  nakon  završene  okupacije  31.  VII.  veleći  med  ju  ostalim: 
»S  propovjedaonica  po  crkvama  tumačio  sam  sakupljenom  na¬ 
rodu,  da  je  Nj.  Vel.  car  podjedno  i  kralj  Ugarske,  Hrvatske  i 
Dalmacije.  Pod  prisegom  sam  ga  uvjeravao,  da  sam  podanik 
ugarskoga  kralja,  donosilac  prava,  reda  i  milosti  u  ime  Njeg.  Vel. 
kralja  Ugarskoga  . . .«  Djelatnost  je  Rukavinina  dalekosežna;  nje¬ 
gova  politika  stvara  stranku,  koja  će  tražiti  ujedinjenje  Dalma¬ 
cije  Hrvatskoj  i  ugarskoj  kruni  na  temelju  hrvatskoga  povjest- 
nog  državnog  prava.  Pretežan  dio  plemstva  i  svećenstva  pristaše 
su  i  pobornici  toga  ujedinjenja;  jedan  redarstveni  izvještaj  spo¬ 
minje  kao  vodje  te  stranke  vodje  conte  Zaninovića  iz  Budve, 
Tartaglie-Jakeliće,  Draganiće,  Cindri,  Albertije  i  Milesije  iz 
Splita,  Garagnine  iz  Trogira;  plemstvo  je  za  ujedinjenje  s  Hrvat¬ 
skom  i  Ugarskom  očekujući  zaštitu  svojih  prava  u  ugarskoj  ustav¬ 
nosti,  svećenstvo  je  za  Ugarsku  ustavnost  jer  se  boji  austrijske 
uprave,  još  uvijek  zasićene  jozefinizmom.  I  s  ovu  stranu  Velebita 
od  toga  časa  ne  sustaje  djelatnost  za  ujedinjenje  Dalmacije 
Hrvatskoj  i  Ugarskoj,  svakom  zgodom  iz  nova  dolazi  na  dnevni 
red. 

Rukavina  je  počeo  tu  politiku  samostalno,  kao  što  je  uopće 
u  svim  postupcima  u  Dalmaciji  radio  svojom  glavom,  protiv  ra¬ 
čuna  vlade  u  Beču.  Austrijski  premijer  Thugut,  učenik  marijete- 
rezijanskoga  kancelara  Kaunitza,  bijaše  kao  i  njegov  učitelj  strog 
centralista  te  je  u  skladu  sa  svojom  zamisli  habsburške  države 
odlučio  uvrstiti  Dalmatinsku  Hrvatsku  u  red  habskurških  nasljed¬ 
nih  zemalja,  uvesti  u  njoj  njihov  sustav.  Na  adresu  dalmatinskih 
Hrvata  car  stavlja  primjedbu  da  »poradi  sadašnjega  stanja  ne 
može  biti  ni  govora  o  sjedinjenju  s  Ugarskom  ili  sličnom  riješe- 
nju«,  premda  je  ugarski  palatin  nadvojvoda  Josip  uočio  te  odluke 
a  nakon  koraka  hrvatskog  bana  grofa  Erdodyja  podsjetio  bečku 
dvorsku  kancelariju  da  je  car  prigodom  svojega  krunisanja  za 
ugarskoga  kralja  prisegao  »natrag  dobiti  Dalmaciju  i  pridružiti  je 
zemljama  krune  ugarske«.  Već  je  u  kolovozu  1797.  uklonjen  iz 
Dalmatinske  Hrvatske  general-major  Rukavina,  carskim  kome¬ 
sarom  imenovan  grof  Thurn,  kojemu  ministar  predsjednik  i  mi¬ 
nistar  vanjskih  posala  grof  Thurn  daje  povjerljivi  naputak: 
»Vaša  će  zadaća  biti  suzbijati  ovu  nezgodnu  želju  Dalmatinaca  u 

korist  sjedinjenja  s  Ugarskom:  za  sad  nema  uopće  mjesta  nika¬ 
kvim  novotarijama«. 

General-major  Rukavina  samo  dva  mjeseca  vlada  u  Dalma¬ 
ciji,  ali  ta  su  dva  mjeseca  odlučna  za  budući  razvitak  ljudi  i  doga- 
djaja.  Rukavina  ne  samo  da  je  raspalio  pokret  za  ujedinjenje 
s  Hrvatskom  i  Ugarskom  već  je  nanio  još  jedan  udarac  osnovama 
bečke  dvorske  kancelarije.  Čim  je  preuzeo  vlast  u  svoje  ruke  ge¬ 
neral-major  Rukavina  je  u  ime  carsko  svečano  potvrdio,  u  duhu 
hrvatske  i  ugarske  ustavnosti,  sve  privilegije  pojedinih  staleža, 
stvorivši  time  gotovu  činjenicu  preko  koje  nije  mogla  prelaziti 
vladavina  carskih  povjerenika.  Te  su  pogodnosti  uporište  svih  bu¬ 
dućih  političkih  borba  u  Dalmatinskoj  Hrvatskoj.  Dosljedno  sa 
svoga  stanovišta  ustavnosti  general-major  Rukavina  oštro  je  istu¬ 
pio  i  protiv  uzročnika  posljednjih  agrarnih  nemira;  izdao  je  strog 
proglas  predvidivši  najoštrije  mjere  protiv  svih  onih  koji  bi  us¬ 
kratili  dužna  podavanja  svojima  zemljovlastnicima,  prekorio 
seoske  svećenike  iz  okolice  Trogira  radi  slabog  djelovanja  na  puk, 
čineći  ih  odgovornima  za  eventualne  buduće  nerede.  Uopće  je 
oštro  nastupio  protiv  istaknutih  pojedinaca  u  pučkom  pokretu, 
dapače  i  onih,  koji  su  bili,  kao  na  Braču,  odred jeni  poći  austrijskim 
vlastima  i  zamoliti  zaposjedanje. 

Dalmatinska  je  Hrvatska  pod  habsburškom  vlašću  od  lipnja 
1797.  pa  do  veljače  1806.  kad  je  nakon  izgubljene  bitke  kod  Au- 
sterlitza  požunskim  mirom  u  prosincu  1805.  gubi  zajedno  s  Tiro¬ 
lom  i  Venecijom.  Tih  osam  godina  austrijske  uprave  —  od  11. 
VII.  1804.  naslov  Franje  II.  glasi  »car  austrijski«  a  ne  više  »rimski 
car  njemačke  narodnosti«!  —  godine  su  jalovih  pokusa,  što  naj¬ 
bolje  svjedoči  da  se  u  Dalmatinskoj  Hrvatskoj  kroz  to  vrijeme 
promijenilo  pet  carskih  komesara.  Prilagoditi  Dalmatinsku  Hrvat¬ 
sku,  u  mnogom  zaostalu  pod  mletačkom  vladavinom,  sustavu  au¬ 
strijske  uprave  bio  bi  divovski  posao  i  u  mirna  vremena,  a  kamo 
li  ne  u  doba  kad  je  cijela  Europa  bila  u  političkom,  društvovnom 
i  gospodarskom  vrijenju.  Na  svakom  koraku  austrijski  su  uprav¬ 
nici  ćutili  težak  teret,  koji  im  namre  i  venecijanska  vladavina  i 
gotove  činjenice  politike  general-majora  Rukavine.  Nad  svime 
pak  tišti  sve  teža  novčana  kriza  carstva.  Za  zasnovane  re¬ 
forme  nema  novaca,  kad  i  sama  austrijska  vojska  u  pojedinim 
djelovima  carstva  ostaje  bez  novčanih  sredstava.  Na  pr.  1802. 
brodski  trgovac  Andrija  Brlić  kroz  četiri  mjeseca  prehranjuje  iz 
svojih  sredstava  u  Brodu  na  Savi  cijelu  posadu,  koja  je  ostala  bez 
plaće  i  mazde  (podatak  iz  arhiva  obitelji  Brlić  u  Brodu  na  Savi). 

Radi  privilegija  nemoguće  je  uvesti  jedinstvenost  u  upravi,  sud¬ 
stvu  i  financijama  —  sve  ostaje  uslijed  toga  na  polovičnim  mje¬ 
rama;  jedino  je  uvedeno  djelotvorno  redarstvo.  Kako  je  bilo  te¬ 
ško  provesti  nov  poredak  konačno  najbolje  svjedoči  činjenica 
da  je  austrijska  vladavina  morala  praktički  napustiti  pokušaj  no¬ 
vačenja  vojnika  u  Dalmaciji,  —  novaci  su  većinom  prebjegli  u 
Bosnu.  Austrijska  uprava  sticajem  je  prilika  nastavak  mletačke 
uprave. 

Gospodarski  je  Dalmatinska  Hrvatska  za  vrijeme  prve  au¬ 
strijske  vladavine  u  stalnoj  krizi,  pa  nije  bilo  moguće  ni  pomisliti 
pridići  je  reformama.  Jadranom  su  stali  harati  gusari-kriumčari, 
zahvativši  znatan  broj  brodova;  presječena  je  trgovina  s  Italijom, 
uslijed  čega  je  pola  pučanstva  zapalo  u  bijedu;  onda  je  utanače- 
njem  u  Lunevilleu  Austrija  obećala  zatvoriti  svoje  luke  za  engle¬ 
ske  brodove  i  robu.  Trgovina  pak  je  potpuno  zastala  kad  je  došla 
zabrana  svakog  izvoza  živežne  robe;  stoka  se  umnožila  i  uslijed 
zaostalog  stočarstva  uništila  malo  preostalih  šuma.  Otkad  je  Au¬ 
strija  zaposjela  Dalmatinsku  Hrvatsku  osnovana  su  tamo  samo 
tri  poduzeća:  jedna  tiskara,  jedna  pivovara  i  jedna  tvornica 
sukna.  1798.  stigla  je  ponuda  za  gradnju  mlinova  na  vjetar,  pot¬ 
hvat,  koji  je  imao  svoje  razloge  jer  dalmatinske  rijeke  neredovi¬ 
tom  snagom  svoga  toka  otešćavaju  pogon  vodenih  mlinova;  pri¬ 
jedlog  je  medjutim  otklonjen.  Jedno  rudarsko  povjerenstvo  ispi¬ 
talo  je  nalaze  ugljena  u  Siveriću  blizu  Drniša  i  nalaze  asfalta  kod 
Vrgorca,  koje  država  otkupljuje  1800.  za  svotu  od  600  forinti. 
Austrijska  vladavina  ima  interes,  ali  nema  sredstava  za  javne  ra¬ 
dove.  Medjutim  Splićanin  Frane  Zavoreo,  ženijski  kapetan  u  ve¬ 
necijanskoj  vojsci,  koji  je  još  1787.  izradio  prvu  kartu  Dalmacije, 
prešavši  u  austrijsku  službu,  u  granicama  mogućnosti  stvara 
osnove  i  izradjuje  prve  moderne  tehničke  pothvate.  Kao  arhi¬ 
tekt  popravlja  vladinu  plaču  u  Zadru,  lazaret  u  Splitu,  most  u 
Trogiru;  kao  inžinir  uvodi  prve  gromobrane  u  Dalmatinskoj 
Hrvatskoj  na  tamošnjim  barutanama  i  izradjuje  osnove  za  isuši¬ 
vanje  močvara  u  dolinama  Krke  i  Cetine.  Glavno  mu  je  djelo  me¬ 
djutim  osnova  nove  cestovne  mreže  —  stvarno  je  ceste,  koje  je 
poslije  izveo  Marmont,  zasnovao  sve  Zavoreo;  slabim  sredstvi¬ 
ma,  kojima  je  raspolagao,  izveo  je  1797.  odsjek  ceste  od  Zvoni- 
grada  u  Hrvatskoj  do  Knina,  1798.  cestu  Knin— Ostrovica— Benko¬ 
vac  prema  Zadru,  1799.  cestu  Ostrovica — Skradin:  od  1800.  do 
1803.  završio  je  ceste  Šibenik — Skradin,  Knin — Drniš,  te  cestu  Ši¬ 
benik — Trogir  povezavši  je  sa  starom _  cestom  Trogir — Split.  Ta 

gradnja  cesta  omogućila  je  osnutak  poštanske  službe,  koja  je 
stvorena  1799. 

Najveću  poteškoću  svima  osnovama  austrijske  uprave  zada¬ 
valo  je  agrarno  pitanje.  Nadvojvoda  Karlo,  od  srpnja  1799.  do 
veljače  1801.  drugi  komesar,  slijedeći  jednu  osnovu  berlinske 
vlade  iz  1800.  godine  za  koloniziranje  Istočne  Prusije,  zamisli 
pridići  gospodarstvo  Dalmatinske  Hrvatske  i  njezin  rentabilitet 
pomoću  naseljenika  iz  austrijskih  zemalja.  Provedeno  je  više 
anketa  i  u  izvještaju  ankete  grofa  Carnea  Stefaneo  trećeg  carskog 
komesara  iz  1801.  utvrdjene  su  prvo  dvije  činjenice:  Dalmacija 
ima  vrlo  neznatno  pučanstvo  obzirom  na  svoju  površinu;  zemlja, 
obradjivana  manje  primitivnim  načinom,  mogla  bi  hraniti  mnogo 
veći  broj  stanovnika.  Grof  Carnea  Stefaneo  posjetio  je  tokom 
svoje  ankete  posjed  markiza  Manfrina  u  Ninu,  te  posjede  u 
Vrani.  »Vrana  bijaše,  veli  on  u  izvještaju,  pomnjivo  obradjivana 
za  vrijeme  Turaka,  koji  su  je  pretvorili  u  pravi  zemaljski  raj;  da¬ 
nas  je  kraj  pust«;  ovi  veleposjednici  spremni  su  suradjivati  kod 
koloniziranja.  Najzanimljiviji  je  medjutim  izvještaj  grofa  Goes- 
sa,  četvrtog  carskog  komesara  od  srpnja  1802.  do  lipnja  1804.  u 
zaključcima  kojega  je  dana  točna  slika  gospodarskog  stanja  Dal¬ 
matinske  Hrvatske:  »Na  otocima  Krku  i  Rabu,  kao  i  na  Lošinju 
ne  manjka  zemljoradnika,  već  obradive  zemlje.  Rado  bili  bi  pri¬ 
mljeni  obrtnici  tkalci,  kožari  i  klobučari,  radi  nestašice  kojih  go¬ 
dišnje  znatne  svote  odlaze  u  inozemstvo.  Pag  bi  primio  dose¬ 
ljenike,  koji  bi  omogućili  povisiti  proizvodnju  solana,  ali  uslijed 
nepovjerenja  domaćeg  stanovničtva  ti  bi  doseljenici  smjeli  dola¬ 
ziti  u  malim  skupinama.  Zadar  bi  drage  volje  primio  zemljorad¬ 
nike,  ali  za  to  treba  prvo  reformirati  uvjete  unajmljivanja  zemlje. 
Dok  postoji  zakon  Grimani,  država  ne  može  raspolagati  niti 
s  jednim  komadićem  zemlje;  reforma  bi  omogućila  /podijeliti 
oko  130.000  hektara  pašnjaka  i  šikara  koje  danas  služe  poda¬ 
vanju  paše.  Općine  Šibenik.  Trogir,  Omiš,  Imotski,  Neretva, 
Hvar,  Brač  i  Korčula  odgovaraju  da  bi  se  doseljenicima  samo 
onda  mogla  podijeliti  zemlja,  kad  bi  se  uklonilo  sadašnje  uživa- 
telje  zemlje.  U  Imotskom  siromaštvo  kraja  već  uzrokuje  stalnu 
struju  iseljivanja  u  Tursku.  Stanovnici  Hvara  rado  bi  upotrebili 
strane  nadničare  koji  su  dobro  vješti  savršenijim  metodama  po¬ 
ljodjelstva;  mogla  bi  se  osnovati  i  tvornica  opeka  i  crijepa.  U 
Splitu  su  odgovorili  da  Vlaji  rade  samo  pod  pritiskom  nužde; 
ni  pouke  teoretičara  ni  upravne  mjere  ne  će  moći  svladati  nji¬ 
hove  upornosti  i  predrasuda.  Treba  dakle  ukinuti  zakon  Grimani 

i  još  nakon  toga  trebat  će  računati  s  moralnim  navikama  zemlje, 
otporom  ne  samo  najnižega  staleža,  nego  i  viših  staleža;  nijedan 
bogati  zemljovlastnik  nije  pristao  poduprijeti  kolonizacione 
osnove.  U  Makarskoj  predlažu  isušivanje  jednog  močvarnog 
jezera.  Prodaja  dijela  područja  pokrila  bi  troškove  a  ostatak  bi 
se  mogao  podijeliti  medju  naseljenike.  Knin  nudi  dio  svojih 
javnih  dobara;  stanovničtvo  bilo  bi  nadoknadjeno  za  taj  gubi¬ 
tak  poukom,  koju  bi  im  dali  iskusni  poljodjelci  naseljeni  na 
podijeljenoj  zemlji.  Sinj  traži  isušivanje  baruštine  Cetine  i  revi¬ 
ziju  prava  vlastničtva;  zemlja  ne  bi  time  ništa  dobila.  Povećanje 
pučanstva  izvazvat  će  povećanje  poljodjelske  proizvodnje  i  time 
opće  blagostanje.  Markiz  Manfrin  nudi  na  prodaju  svoj  posjed 
u  Ninu,  conti  Galbiani  i  Borelli  nijesu  nastavili  pregovor  s  gro¬ 
fom  Carnea  Stefaneo. 

Zaključak:  I.  Je  li  moguće  stvoriti  naselja  u  Dalmaciji? 

Odgovor:  U  sadašnjem  stanju  agrarnoga  zakonodavstva  mo¬ 
guće  je  dovesti  samo  pojedinačne  obitelji  na  zemlje,  koje  se  vra¬ 
ćaju  državi  primjenom  toga  zakona,  i  u  tom  slučaju,  obitelji 
smještene  sred  neprijateljskoga  pučanstva  bit  će  izvrgnute  pro¬ 
gonima.  Osim  toga  postoji  opasnost  da  izgube  svoje  dobre  navike 
i  poprime  navike  svijeta  medju  kojim  će  živjeti. 

2.  Je  Ii  osnova  provediva  ako  se  ukine  zakon  Grimani? 

Odgovor:  Da,  ali  treba  zamijeniti  zakon  Grimani  zakono¬ 
davstvom  koje  će  jamčiti  sigurnost  imutka  i  života,  koje  će 
stvoriti  pravo  vlastničtva  i  olakšati  promet  nekretnina.  Dok  to 
ne  bude,  treba  odgoditi  stvaranje  kolonija. 

3.  Ima  li  drugih  načina  za  provedbu  osnove? 

Odgovor:  Da,  ima  dva:  veleobrt  i  trgovina,  koje  treba  na 
sve  načine  promicati,  a  nada  sve  podijeliti  najveću  slobodu  trgo¬ 
vačkoj  mornarici.« 

Požunskim  mirom  sve  su  te  osnove  habsburške  vladavine 
ostale  na  papiru.  Ali  ostali  su  problemi,  ispunjajući  svekoliko 
vladanje  Francuza  u  Dalmatinskoj  Hrvatskoj. 

Dok  za  tih  osam  godina,  1797.  do  1806.  Dalmatinska  Hrvatska 
trpi  sve  težu  gospodarsku  krizu  uslijed  rata,  Gornja  Hrvatska 
upravo  uslijed  rata  kao  područje  prevozne  trgovine  uživa  za- 
mjerno  blagostanje.  Nije  to  solidno  blagostanje  već  ratno,  — 
etapna  konjuktura  sa  svima  povoljnima  i  nepovoljnim  poprat¬ 
nim  pojavama.  Ljudi  lako  stiču  imutke,  ali  većinom  i  lako  troše, 
razvija  se  raskoš  i  prosjek  morala  opada,  materijalna  dobra  su 

u  cijeni,  duhovna  dolaze  u  pozadinu.  U  političkima  i  gospodar¬ 
skim  središtima  Gornje  Hrvatske,  naročito  Zagrebu  i  Karlovcu 
opet  započinje  manija  zabava.  Imućnici  kupuju  karuce,  još  nazad 
par  desetljeća  nepoznatu  raskoš,  »Calesche«,  »Cabriolete«  i 
»4-sitziger  Schwimmer  mit  englischen  Vorderdach«,  strastveno 
igraju  biljar,  karte,  lutriju,  kupuju  glasovire,  dolazi  u  porabu 
»Eau  de  Cologne  veritable  eaux  trois  lis«  i  čokolada.  Plemićka 
mladež  odlazi  na  vojnu  službu  u  slikovitim  uniformama,  popri¬ 
majući  galantne  manire.  Školstvo,  djelo  prosvjetne  epohe  marije- 
terezijanske  i  jozefinske,  strogo  i  plodonosno,  počinje  popuštati. 
U  učiteljskom  muzeju  u  Zagrebu  sačuvano  je  slijedeće  pismo 
jednoga  učitelja  svojemu  kolegi  iz  1807.,  koje  najbolje  crta  tada¬ 
šnje  prosvjetno  stanje:  »Dragi  gospon  kolega!  Pišem  njim  ov  list 
vu  velike  stiske.  Zutra  bi  imel  biti  pri  nas  veliki  egzamen  (ispit) 
ja  pak  i  moji  dijaki  nikaj  nezname,  to  je,  nismo  se  mogli  tak 
hitro  prirediti.  Naj  mi  za  pet  ran  Kristoševih  pomogne  vezda, 
ar  bu  zlo,  naj  mi  pošle  ju  15  ali  20  nihovih  najbolši  dečkov  i  pucic 
ja  je  bum  za  trna  za  6  vur  potrebuval,  naj  mi  veruju,  ja  njim 
nikak  na  nih  nepokvarim  i  jesem  tak  njihov  najpreštimanši  i  na 
službu  najpripravneši« . . .  Juraj  Šporer  u  svojim  memoarima 
»Odziv  iz  prošlosti«,  objelodanjenima  u  »Pozoru«  1863.  upotpu¬ 
njuje  sliku  školstva  i  ćudorednosti  mladeži  početkom  stoljeća; 
dok  po  malim  pokrajinskim  mjestima  vlada  još  stroga,  upravo 
primitivna  stega  u  obiteljskom  odgoju,  u  većim  gradovima  sve 
je  raskorlaćeno.  »Iz  Zagreba  me  odpratiše  na  retoriku  u  Senj 
tom  namjerom  da  se  vježbam  u  talijanskom  jeziku,  pripo¬ 
vijeda  Šporer;  —  ondje  dodjoh  u  kuću  trgovca,  prijana  moga 
oca.  Obitelj  sastojaše  od  gospodara,  gospodje  i  dvaju  sinova 
odgojenih  za  trgovinu.  Tu  vidjeh  kako  se  kruto  gospodarsko  sil- 
ničtvo  izvršuje:  jer  je  tu  vladala  samo  stroga  zapovjest  i  prijet¬ 
nja,  a  nikada  znak  prijatnosti  premda  su  mu  sinovi  dovoljno 
ispunjavali  dužnost.  Za  svaku  najmanju  nemarnost  kažnjeni  su 
tim  načinom,  da  otac,  došav  u  jutro  do  kreveta  još  spavajućega 
sina,  probudi  ga  debelim  korbačem,  pa  ga  po  podu  puzećega  ne¬ 
milo  izbije.  A  kad  se  plaćuća  majka  za  tužnoga  sinka  pomoli, 
zahvati  i  nju  gdjekoji  udar  okrutnih  ruku.  I  ona,  vrla  gospoda¬ 
rica,  nebje  ino  nego  tužna  sužnja  svoga  silnika.  U  takovoj  suro¬ 
voj  još  po  njekud  običajnoj  vladi  gospoduje  na  mjesto  ljubavi 
—  strah,  na  mjesto  štovanja  —  odurnost,  na  mjesto  povjerenja 
i  pouzdanja  —  nevjera  i  lukavstvo  i  griehotno  motreća  nujnost.« 
Iz  takvoga  spartanskoga  odgojnog  kruga  Šporer  odlazi  u  Zagreb, 

tu  već  vlada  skroz  drugoj  ačij  i  poredak:  » ...  Mi  ubogi  djaci  ne 
bismo  pravo  upućeni  baš  u  nijednom  jeziku.  Hrvatski  posve  is¬ 
krivljeno,  latinski  dosta  mlohavo,  njemački  samo  po  kućevnom 
običaju,  starogrčki  nikako . . .  Još  više  zanemareno  je  svakako 
ćudoredno  stanje.  Malo  se  pobrinuše  za  naš  izvanškolski  život . . . 
I  ja  sam  se  tako  u  12.  godini  moje  mladosti  namjerio  na  slobodu, 
predav  se  i  razpušćenom  društvu  starijih  djaka.  Igre  na  karte, 
pohod  kazališta,  pa  i  plesališta  pod  krabuljom  bez  znanja  mojih 
kućaninah,  svagdje  piće  šljivovice  kod  Kočevara  pod  konviktom, 
razbijanje  noćnih  svjetiljkah  po  ulicah,  ljuta  borišta  po  Tuškancu, 
tajno  ulivanje  crnila  u  škropionicu  u  zornicu  i  prišivanje  suknjah 
klečećih  ženah  u  crkvi,  i  mnoge  ine  prokšije  prodjoše  nesaznane 
i  nekažnjene.  Jednoć  samo  slučajno  izdani  na  plesaonici,  kažnjeno 
je  nas  pet  po  akademičkom  sudu  na  školski  zatvor,  baš  na  zadnje 
pokladne  dneve,  koji  mi  svim  tim  proboravismo  ugodno.  Spora¬ 
zumni  s  pedelom  igrasmo  i  napijasmo  dnevno,  a  noćju  plesasmo 
s  kćerima  pedela  i  njihovim  prijateljicama...« 

Podlijeganje  viših  društvovnih  slojeva  uživanjima,  slabljenje 
morala  —  sve  posljedice  životne  neizvjestnosti  u  ratovima  — 
odsad  stalno  rastu  kroz  cijelo  doba  napoleonskih  ratova,  potra- 
javši  još  i  par  godina  iza  njih.  Ta  je  pojava  dalekosežnih  poslje¬ 
dica,  ostavlja  koban  trag  na  društvu  i  na  pojedincima,  koji  u  to 
doba  stiču  odgoj.  Klice  bolesti  bana  Jelačića,  poznijega  ministra 
za  Hrvatsku  Franje  baruna  Kulmera,  kneza  Schwarzenberga, 
prvog  ministra  predsjednika  Franje  Josipa  sigurno  su  dobrim 
dijelom  posljedica  uzgoja  i  uživalačkih  grijeha  toga  doba. 

No  istodobno  je  ratna  konjuktura  —  sudeći  po  sačuvanim 
podatcima  budila  poduzetnost  pojedinca;  uz  početke  vele- 
obrta  u  Vojnoj  Krajini,  koju  u  glavnom  pokreće  državna  vlast, 
javljaju  se  i  prvi  pokušaji  veleobrta  u  Banskoj  Hrvatskoj.  Po¬ 
treba  i  tu  djeluje  stvaralački.  Počinje  se  osjećati  nestašica  ma¬ 
nufakture  i  pojedinci  još  kušaju  doskočiti.  Kako  svjedoči  grof 
Oršić  1801.  osnovao  je  u  Krapini  gro.  B.  Woykffy  tvornicu  zem¬ 
ljanoga  posudja,  koja  je  radila  srednjim  uspjehom,  a  zatim  je 
osnovao  i  tvornicu  koža.  Bakreni  rudnik  kod  Samobora  radio  je 
vrlo  dobro,  Hacquet  pripovijeda  da  se  u  njegovo  doba,  dakle  oko 
1780.  iskopalo  u  samoborskim  rudnicima  godišnje  oko  8000  centi 
čistoga  bakra;  osim  toga  kopala  se  u  samoborskom  gorju  sadra 
a  oko  1800.  bilo  je  ondje  i  željeznih  rudnika  i  jedna  visoka  peć. 
Kod  Radoboja  marljivo  je  radio  rudnik  sumpora,  a  u  blizini  Stu- 
bice,  u  selu  Slani  Potok  komora  je  pokušala  proizvoditi  sol;  taj 

pokušaj  je  propao,  kako  bilježi  grof  Oršić  oko  1813.  »sad  je  sve, 
ne  zna  se  da  li  hotice  ili  iz  neznanja  zasipano  i  uništeno.« 

U  to  isto  doba  započeto  je  najveće  tehničko  djelo  onoga 
vremena:  gradnja  Lujzinske  ceste.  Prometno  pitanje  uslijed  rata 
u  Italiji  postalo  je  osobito  suvremeno  na  početku  stoljeća,  i  za 
državu  i  za  poduzetne  pojedince-trgovce.  Upravo  cijela  javnost 
želi  pridonijeti  riješenju  toga  pitanja.  Svjedoči  to  spomenuta  već 
knjižica  Marka  Antuna  Horvatića:  »Način  laglji  velikih  ladjah 
i  uz  vodu  i  niz  vodu  putovanja«  iz  godine  1804.  Častni  i  svakako 
bistri  plebanuš,  koji  je  u  svom  obitavalištu  Petrinji  imao  prilike 
razmišljati  o  tom  problemu,  poznavajući  ga  svakako  u  tančine 
iz  godine  svoga  života  u  Posavini,  u  svom  predgovoru,  gdje  na- 
glasuje  da  »ništa  nije  neuzmožno,  što  stvarih  narav,  u  moći  svojoj 
zadržava«,  opisao  je  plastično  razvitak  i  tadašnji  način  trgovin¬ 
ske  plovidbe  po  Savi:  »Mlogo  su  se  dosada  veli  on,  trgali 
i  umarali  ljudi  vukući  uz  vodu  natovarite  goleme  ladje,  od  skora, 
u  vrijeme  turske  vojske;  ovakove  velike  pune  ladje,  uz  vodu  po 
konjih  voziti  počeo  je  barun  Taufferer,  kojega  načina  svi,  velikih 
ladjah  gospodari  pofališe,  i  poprimiše,  premda  ovaj  isti  način: 
po  konjih  ladju  voziti,  ništa  gospodarom  ladjarskim  stroške  neu- 
kida,  nego  još  većma  uzmlaža,  na  toliko:  da  ove  godine  jedan 
lagjarski  gospodar  morao  je  platiti  1.300  fl.  za  16  konja,  koji  su 
mu  od  Zemuna  do  Siska  ladju  vukli.« 

Taj  sustav  riječnoga  prometa,  Tauffererov,  kako  ga  nazivao 
Horvatović,  održao  se  je  sve  do  polovice  19.  stoljeća,  protegao 
Savom  sve  do  Štajerske  i  Kranjske,  a  svakako  pridonio  i  gospo¬ 
darskom  procvatu  Zagreba  u  početku  19.  stoljeća.  Optujski  žup¬ 
nik  Kellner  u  svojemu  dnevniku  iz  godine  1812. — 1814.,  putujući 
iz  Zagreba  prema  Sevnici,  opisuje  promet  na  Savi  uzvodno  od 
Zagreba  veleći:  »Pogled  je  na  rijeku  Savu  divan.  Uvijek  se  tu 
nešto  vidi  na  rijeci.  Sad  plove  ladje  niz  vodu,  sad  uz  vodu  ih 
vuku  konji.  Sad  zastanu  ladje,  nasukavši  na  pličini,  nepomično 
nekoliko  sati  u  vodi,  dok  ih  opet  svima  naporima  ne  učine  plov¬ 
nima.  Opet  vidiš  više  bačava,  čvrsto  skupa  svezanih,  ploviti  niz¬ 
vodno  bez  ladje,  gdje  2  do  3  čovjeka  sjede  na  bačvama.«  Promet 
sa  Zagrebom,  od  kako  je  pogranično  mjesto  postao,  jamačno  se 
jako  pojačao.  Zagreb  ima  znatnu  trgovačku  luku,  a  prave  se 
nekako  u  to  vrijeme  osnove  izvesti  potok  Medveščak  počamši 
od  t.  zvane  »Splavnice«  u  polje  i  proširiti  ga  kao  kanal,  kojim  bi 
se  roba  mogla  Savom  dopremati  i  odpremati,  kako  je  to  prema 
gradskim  spisima  zabilježio  August  Šenoa  u  »Viencu«  1879.  Grad- 

sko  vijeće  1840.  izdaje  dopuštenje  za  iskrcavati  u  »zagrebačkoj 
luci«  razmjerno  velike  ladje,  kako  to  svjedoče  sačuvane  isprave. 
(Vidi  si.  br.  42.)  .  i 

Iz  Horvatićevog  zapažanja  vidi  se  srž  prometnoga  problema: 
promet  rijekom  je  ne  šamo  spor,  nego  i  skup;  smanjiti  vrijeme 
i  trošak  prevoza  robe  zadatak  je,  koji  se  nameće  prometnoj  poli¬ 
tici  u  Hrvatskoj  sve  do  gradnje  prvih  željeznica,  a  postat  će  taj 
problem  upravo  životno  pitanje  za  cjelokupni  gospodarski  život 
Gornje  Hrvatske,  nakon  napoleonskih  ratova,  kad  rusko  žito 
iz  Odese  počinje  konkurirati  na  tršćanskom  i  riječkom  tržištu 
žitu  iz  Podunavlja  upravo  radi  njegovih  visokih  prevoznih  tro¬ 
škova.  Župnik  Marko  Antun  Horvatović  nastoji  riješiti  taj  pro¬ 
blem  svojim  izumom;  on  kombinira  plovidbu  na  jedra  sa  svojim 
izumom:  tjeranjem  ladje  pomoću  kolesa,  koja  će  pokretati  ljud¬ 
ska  snaga;  Horvatovićeva  ideja  mehanizma  ista  je  kao  i  kod 
prvoga  Fultonovoga  parobroda  od  1807.  —  razlika  je  samo  u 
pogonskoj  snazi.  (Vidi  si.  broj  27.)  Iz  Horvatovićeve  knjižice 
vidi  se  da  su  izvedeni  i  pokusi  s  njegovim  izumom  odnosno 
s  upotrebom  jedra  na  pruzi  Karlovac —  Pančevo.  Horvatović,  kao 
svi  izumioci,  bio  je  velik  optimista;  osim  toga  bio  je  pun  ideja 
i  prijedloga;  kako  su  ladje  niz  vodu  obično  vozile  prazne,  jer  vo¬ 
zile  su  pretežno  žito  pravcem  istok — zapad,  predlaže  on  da  se 
riječnim  prometom  odprema  »navlastito  promišljavajuć  slavnoga 
orsaga  Ilorvackoga  produkta,  osobito  pako  viteško  bijelo  vino, 
kojega  bi  mogli,  u  vrijeme  bratve  dobrih  jeseni,  kad  se  groždje 
bere  kupiti,  i  privesti  do  Banata  u  moštu  (budući  da  se  staro  tamo 
po  vodi  voženo  pokvari  vino)«,  a  da  radnici,  koji  će  kretati  nje¬ 
gov  stroj,  zahvate  bolji  ritam,  Horvatović  u  svojoj  knjižici  od¬ 
mah  bilježi  zajedno  s  kajdama  potpunu  ladjarsku  pjesmu,  kojoj 
glase  prvi  stihovi: 

»Srećno  ladjo  brodarico,  —  gospodarah  drugarico  —  i  uz 
vodu  i  niz  vodu,  —  po  srećnomu  putuj  hodu  —  kuda  goder  se 
pomakneš  —  da  se  nigdi  ti  ne  smakneš.« 

Horvatovićev  izum  ostao  je  nepostignut,  ali  on  ne  bi  ni  bio 
riješio  srž  prometnoga  pitanja;  troškovi  riječne  plovidbe  bili 
su  manje  osjetljivi  u  usporedbi  s  troškovima  prevoza  cestom 
od  Kupe  do  mora.  To  pitanje  za  jedno  razdoblje,  a  to  će  reći 
u  glavnom  sve  do  gradnje  riječke  željeznice,  rješava  general  Filip 
barun  Vukasović.  (Vidi  si.  br.  30) 

Filip  Vukasović,  častnik,  graditelj  i  inžinir, 
odvijetak  drevne  senjske  patricijske  porodice, 

najčišći  je  stvaralački  izdanak  razdoblja  joze- 
finizma  kod  Hrvata.  Kod  toga  čovjeka,  nesumnjivo  hr¬ 
vatskoga  velikana,  može  se  dobro  slijediti  uticaj  reformnoga  vre¬ 
mena  18.  stoljeća  na  darovitu  ličnost.  Prošao  je  kao  toliki  kraji¬ 
šnici  kroz  prve  krajiške  škole,  uzgojen  dalje  u  habsburškima  voj¬ 
ničkim  zavodima,  u  vojničkoj  službi  uspinje  se  do  najviših  časti, 
—  sposobnim  ljudima  bez  obzira  na  porijetlo  ništa  ne  priječi 
karijeru.  Sudeći  po  cijelom  njegovom  djelovanju  Filip  Vukasović 
čovjek  je  najviše  naobrazbe  svojega  vremena,  velikoga  znanja, 
koje  premašuje  vojničku  struku;  još  1825.  spominje  ga  Therese 
von  Artner,  putujući  Lujzinskom  cestom,  kao  »čovjeka  temeljitog 
matematičkog  znanja  i  izvanredne  djelatnosti«.  Talenat  kod 
Vukasovića  ne  buja  na  štetu  energije,  darovitost  i  volja  kod  njega 
su  uskladjeni.  Vukasović  je  primio  svo  znanje  svoga  vremena, 
primjenjuje  ga  u  probitku  svoga  zavičaja  usrdnošću,  koja  može 
biti  samo  posljedica  osjećaja;  naobrazba,  stečena  u  tudjoj  civili¬ 
zaciji  nije  oslabila  svijest  o  narodnoj  pripadnosti. 

Josip  II.  upravo  Vukasoviću  povjeruje  provedbu  svojih 
tehničkih  osnova  u  Hrvatskom  Primorju.  Osnovavši  prvu  ratnu 
mornaricu  1780.  —  bili  su  to  kuteri  »Le  ferme«  i  »La  juste«,  na¬ 
bavljeni  u  Nizozemskoj,  svaki  s  20  topova,  zapovjedničtvo  na 
njima  bilo  je  povjereno  kapetanima  trgovačkih  brodova  a  po¬ 
sadu  su  dali  mornari  iz  Karlobaga  i  Senja  —  Josip  II.  predaje 
Vukasoviću  uredjenje  senjske  luke,  koja  bi  uz  Kraljevicu,  zami¬ 
šljenu  kao  ratnu  luku,  imala  biti  glavna  trgovačka  luka  Hrvatskog 
Primorja,  otkako  je  1779.  svezana  Josipovom  cestom  sa  zale- 
djem.  Vukasović  doista  stvara  u  Senju  moderne  lučke  uredjaje, 
koji  još  danas  postoje  i  svjedoče  o  koncepciji  i  solidnosti  Vuka- 
sovićevoga  rada.  Vukasovićevo  je  djelo  očito  monumentalni  senj¬ 
ski  magazin,  skladan  i  kao  arhitektonsko  djelo  i  kao  ustanova. 
Vukasović  je  nadalje  ozidao  srednji  dio  senjske  luke,  podigao 
i  »carske  magazine«  i  počeo  uredjivati  bujicu,  koja  je  proticala 
kroz  sam  grad.  Cijeli  je  taj  rad  govorio  o  živom  lokalnom  pa¬ 
triotizmu,  koji  je  očito  pobudjivao  Vukasovića  u  izvedbi  njego¬ 
voga  zadatka.  U  isto  vrijeme,  1786. — ‘1788.  Vukasović  još  kao 
satnik  gradi  cestu  u  Bag  preko  Konjskoga  na  Baške  Oštarije — 
Crne  Grede — Brušana — Gospić,  koja  je  cesta  medjutim  danas 
sasvim  napuštena.  Iskustvo,  stečeno  kod  te  gradnje,  primjenjuje 
Vukasović  kasnije  kod  gradnje  svoga  najvećeg  djela:  Lujzinske 
ceste.  1792.  Vukasović  je  morao  prekinuti  taj  rad  radi  turskoga 
rata,  u  kojemu  mu  je  povjerena  posebna  zadaća;  on  je  zapovjed- 

nik  posebnoga  ekspedicionoga  zbora,  koji  ima  stvoriti  vojničku 
suradnju  sa  Crnogorcima  i  s  jugozapada  u  Albaniji  napasti  tur- 
sku  frontu.  Ta  zadaća,  koja  je  imala  uz  vojnički  i  diplomatski 
značaj  novo  je  svjedočanstvo  ugleda  Vukasovićevih  sposobnosti. 

Konačno  1804.  povjerena  je  Vukasoviću  gradnja  nove  ceste, 
koja  će  spajati  Podunavlje  s  Jadranom.  Pothvat  je  započet  u 
najteže  doba,  uoči  velikoga  austro-rusko-engleskoga  koalicionoga 
rata  protiv  Napoleona.  Jedno  je  značajno  kod  gradnje  te  ceste. 
Ta  gradnje  nije  isključivo  državni  pothvat;  rezultat  je  nastoja¬ 
nja  privatnih  trgovinskih  interesa  i  državnih  vojničkih  potreba. 
Karolinška  cesta  dotrajala  je  u  svakom  pogledu,  a  i  promet  je 
novom  Josipovom  cestom  na  Senj  zapinjao,  odnosno  nije  mogao 
s\  lađa  ti  potrebe,  koje  su  danomice  rasle  upravo  u  vrijeme  grad- 
nje  nove  ceste.  Najveći  promet  žitom  bio  je  od  1805. — 1809  Ma¬ 
kar  se  je  od  svakoga  vagana  žita  od  Karlovca  do  mora  na  senj¬ 
skoj  cesti  plaćalo  kiriju  od  jedne  škude,  a  sav  narod  od  Kupe 
do  mora  vozio  je  hranu  dapače  na  kravama,  ipak  nije  bilo  do- 
vojno  podvoza,  pa  su  u  Karlovcu  osnovane  podružnice  bečke 
otpremničke  tvrtke  baruna  Reinischa  i  nekog  poduzetnika  iz 
atnog  Praga;  za  konje  tih  opremničkih  poduzeća  sagradio  je 
erar  četiri  velike  staje,  svaku  za  po  stotinu  konja  u  Zvečaju 
Tounju,  Modrušu  i  Vratniku  (R.  Lopašić:  Karlovac).  Ideju  za 
novu  cestu  pokrenuo  je  biskup  Vrhovac  kao  član  Kr.  ugarskog 
rustva  za  riječnu  plovidbu,  koje  se  bavilo  neprovedivom  osno¬ 
vom  kanala  Drava-Sava— Kupa-Jadran.  Dioničari  društva  bili 
su  knez  Dietrichstein,  knez  Nikola  Esterhazy,  grof  Schaffgotsch, 
iskup  Maksimilijan  Vrhovac,  grof  d'Aspremont,  grofica  d'Aspre- 
monh  grofovi  Karlo  i  Franjo  Batthyanyi,  grof  Ivan  Harrach,  ba¬ 
run  Fmp  Vukasović,  barun  Wimmer.  Društvo  je  dobilo  više  po¬ 
godnosti  i  pravo  vlasničtva  za  cestu  na  50  godina.  U  ime  društva 
gradnju  ceste  zasniva  i  rukovodi  Vukasović  tada  na  čelu  zagre¬ 
bačkoga  generalnog  zapovjedničtva. 


Trasa  te  najvažnije  veličanstvene  ceste  u  Hrvatskoj,  —  na¬ 
poleonski  stručnjak  Gaudin  nazvao  ju  je  1811.  »najljepšom  ce- 
s  om  Europe«  koja  još  i  danas  služi  i  suvremenom  motorizi¬ 
ranom  prometu,  najbolji  dokaz  vrsnoće  njezinoga  poteza  i  so- 
lidnosti  gradnje,  —  vodi  Karlovac—Stative— Netretić— Prilišće— 
Vukova  Gorica— Severin— Vrbovsko— Moravice— Skrad— Delni- 
ce— Lokve  Mrzle  Vodice — Jelenje — Grobničko  Polje — Oreho- 
vica— Rijeka.  Ta  je  cesta  glavni  put  iz  Podunavlja  na  Jadransko 
more  sve  do  gradnje  riječke  željeznice.  Još  pozniji  naraštaji  di- 

vili  su  se  Lujzinskoj  cesti  kao  europskom  čudu,  veličajući  njezi¬ 
noga  graditelja,  Therese  von  Artner  u  svojemu,  spomenutom 
već  putopisu  veli  da  »cesta  nije  samo  naj  solidni  ja  nego  i  naj¬ 
ljepša  gradjevina.  Smioni  i  genijalni  pronicavi  pogled  njezinoga 
stvaraoca  znao  je  za  njezin  potez  pronaći  u  izvedbi  najteže,  ali 
u  porabi  najudobnije  staze«.  Gradnja,  bez  obzira  na  tadašnje 
ratne  prilike,  bijaše  mukotrpna.  Kako  Artnerica  spominje  »Vuka- 
sović  se  imao  boriti  s  mnogima  zavidnicima  i  klevetnicima,  koji 
ni  jesu  mogli  shvatiti  njegove  smione  misli  i  razvikali  da  je  neiz¬ 
vedivo  njegovo  miniranje  klisura  pred  Rijekom«;  Vukasović  po¬ 
bjednik,  no  ojadjen  da  je  htio  na  završna  vrata  ceste  staviti  nad- 
pis  »Per  gli  Increduli  (Za  nevjernike)«,  medjutim  vrata  dobiše 
ime  »Porta  Hungarica«.  I  kasnije  su  vlastnici  imali  sa  cestom  ve¬ 
like  neprilike.  Cesta  je  stajala  2,110.194  forinti,  od  toga  su  podu¬ 
zetnici  platili  u  gotovom  1,207.834,  a  za  ostatak  su  morali  uzeti 
zajam,  na  koji  je  dabome  trebalo  plaćati  kamate.  Još  1825.  du¬ 
govi  gradnje  ceste  iznašaju  902.360  forinti.  Radi  zaostalih  kamata 
morala  se  povisiti  mitnička  pristojba  na  27  krajcara  po  centi, 
previsoka  za  vrijednost  robe,  koju  u  glavnom  tvore:  žito,  lan, 
duhan,  pepeljika,  brodarsko  drvo,  ta  podunavska  i  hrvatska  roba 
postaje  skuplja  od  žita  iz  Odese,  duhana  iz  Amerike.  Kasnije 
snizuju  taracovinu  na  10  kr.  za  drvo,  12  za  žito,  15  za  duhan 
ali  i  to  je  još  preskupo.  Čisti  dobitak  1825.  nakon  odbitka  godi¬ 
šnje  režije  od  40.000  forinti,  nije  dovoljan  za  plaćanje  godišnjih 
kamata.  Društvo  Lujzinske  ceste,  imalo  je  u  Beču  središnjega 
ravnatelja  koji  je  dvaput  godišnje  dolazio  nadzirati  upravu  ceste, 
društvo  je  za  uzdržavanje  ceste  ubiralo  mitniČarinu  na  pet  glav¬ 
nih  mitnica:  u  Stativama,  Severinu,  Delnicama,  Orehovici  i  Sv. 
Josipu  uz  nekoliko  manjih  mitnica;  društvo  je  kasnije  u  19.  vi¬ 
jeku  izgradilo  i  cestovne  odvojke  prema  Modrušu  i  Metliki,  te 
od  Kupnjaka  do  Ravne  Gore  spojivši  je  tako  s  Karolinškom  ce¬ 
stom.  Kad  je  1873.  otvoren  željeznički  promet,  društvo  se  na¬ 
stojalo  riješiti  ceste,  osobito  kad  je  1875./76.  moralo  namiriti 
velike  troškove  za  prokapanje  snijega  u  Osoju  i  Lepenicama; 
činovničtvo  raspušteno  je  u  jesen  1876.,  zgrade  su  poprodane,  a 
erar  je  konačno  preuzeo  cestu  tek  godine  1881. 

Gradnja  ceste  trajala  je  od  1804.  do  1811.  Sam  Vukasović 
veli  da  ju  je  sagradio  »s  novci  i  Primorci«;  cesta  je  vrsno  tehničko 
djelo,  svagdje  su  mogli  prolaziti  tovari  do  40  centi.  Lujzinska 
cesta  duga  je  18  milja  (cc  133.6  km),  26  stopa  široka  (preko  8  m). 
Svagdje  je  ozidana  zidanom  ogradom,  temelj  joj  je  od  zidana 

kamena,  mostovi  snažni  i  ukusni;  na  svaku  Vi6  milje  nalazi  se 
miljokaz,  na  više  mjesta  ploče  i  obeliški  s  oznakom  daljine  u  oba 
pravca.  Kosine  su  tako  položene  da  nigdje  nije  trebalo  kočiti 
kotače  nizbrdice.  Svagdje  su  bili  uredjeni  kanali  za  gorske  bujice, 
gdje  je  tlo  dopuštalo  zasadjeni  su  uz  cestu  drvoredi,  a  gdje  je 
bila  potreba  zaštitni  zidovi  za  obranu  od  bure.  Kod  Mrzlih  Vo¬ 
dica  Vukasović  je  sagradio  i  vodovod  iz  gorskoga  izvora  do 
zdenca  na  cesti.  U  godini  kad  je  u  glavnom  cesta  dovršena  umire 
i  Filip  barun  Vukasović  od  teške  rane,  koju  je  zadobio  kao  ge¬ 
neral  u  bitci  kod  Asperna.  Lujzinska  cesta  dovršena  je  konačno 
1811.  pod  francuskom  upravom,  koja  je  nakon  diplomatskih  inter¬ 
vencija,  društvu  dala  još  neke  znatne  pogodnosti,  kao  pogodnost 
gradnje  konačišta,  koja  će  biti  slobodna  od  poreza,  besplatnu 
drvnu  gradju  iz  državnih  šuma.  Cesta  je  dovršena  potpunoma 
i  predana  prometu  1.  XII  1811.  U  vrijeme  gradnje  Luj- 
zinske  ceste  u  pukovniji  Filipa  baruna  Vukaso- 
vića  počinje  vojničku  službu  mlad  častnik  Ka- 
jetan  Knežić,  kojemu  je  bilo  sudjeno  nastaviti 
osnove  svojega  prvog  zapovjednika. 

Zamjerno  blagostanje,  trgovačka  konjunktura  Gornje  Hr¬ 
vatske  stvaraju  nove  seobe.  Gradnja  Lujzinske  ceste  stvorila  je 
nove  naseobine  Primoraca  duž  svojega  protega.  Povećalo  se  pu¬ 
čanstvo  Karlovca  sve  od  samih  došljaka  od  2.000  duša  1765.  na 
3.900  duša  1808.,  za  čitavih  sto  posto  u  roku  od  manje  pola  sto¬ 
ljeća.  Posebno  privlači  Gornja  Hrvatska  ljude  iz  Dalmatinske 
Hrvatske,  gdje  istodobno  vlada  teška  gospodarska  klonulost. 
Kolike  su  bile  te  seobe  nije  moguće  ustanoviti;  da  su  postojale 
i  bile  plodonosne  za  gospodarski  razvitak  Hrvata  odaje  seoba 
porodice  Vranjicanj.  Iz  Staroga  Grada  na  Hvaru  seli  poduzetni 
Šime  Vranjicanj  sa  sinovima  Jurjem,  Ambrozom  (rodjenim  još 
1801.  u  Starom  Gradu)  i  Nikolom  u  Senj,  dok  mu  se  je  brat  Mato 
naselio  na  Rijeci.  Porodica  Vranjicanj  osniva  niz  trgovačkih  po¬ 
duzeća,  bavi  se  žitnom  trgovinom,  pomorstvom,  stvara  trgovačku 
dinastiju,  koja  sredinom  19.  stoljeća  snažno  djeluje,  daje  svoj 
biljeg  razvitku  cjelokupnoga  tadašnjeg  gospodarskog  života 
Hrvata. 

HRVATI  U  PRVOM  ODSJEKU 
NAPOLEONSKIH  OSNOVA 


Plinskim  mirom  u  prosincu  1805.  stekao  je  Napoleon  Dal¬ 
matinsku  Hrvatsku.  Nepune  četiri  godine  kasnije  u  listopadu  1809. 
mirom  u  Schonbrunu,  dobiva  Hrvatsku  na  desnoj  obali  Save  do 
Jasenovca  pa  na  zapad  do  Jadrana.  Polovica  područja  povjestne 
Hrvatske  živi  pod  francuskom  vladavinom  do  u  jesen  1813.  Nakon 
schonbrunskog  mira  ujedinjene  su  te  hrvatske  zemlje  s  Goricom, 
Istrom,  većim  dijelom  Koruške  i  Kranjske  u  posebno  upravno 
tijelo  prozvano  »Ilirske  pokrajine«,  u  koje  je  s  Dalmacijom  do¬ 
spjela  i  republika  dubrovačka;  njezinu  je  samostalnost  ukinula 
francuska  vojska  pod  generalom  Lauristonom  sedam  dana  na 
kon  što  je  27.  V.  1806.  zaposjela  sam  grad  Dubrovnik. 

Od  bitke  kod  Marenga  pa  do  bitke  kod  Borodina,  kroz  blizu 
petnaest  godina  svi  su  strategijski  potezi  Napoleonovi  proraču- 
nani,  odlučni  koraci  k  jednom  političkom  cilju:  pod  svojim  vod¬ 
stvom  ujediniti  europski  kontinent,  preustrojiti  ga  u  onom  duhu 
i  pravcu,  koji  je  on  dao  energijama  francuske  revolucije,  u  poli- 
tičko-gospodarsku  cjelovitu  zajednicu,  sa  snagom  tako  preure- 
djene  Europe  povesti  odlučan  boj  s  glavnim  protivnikom  te  svoje 
europske  zamisli,  s  Engleskom.  Taj  odlučan  boj  s  Engleskom 
počinje  1806.  kad  Napoleon  odredjuje  kontinentalni  zatvor,  naime 
zabranu  uvoza  engleske  robe  i  pristanak  engleskih  brodova  u 
svima  lukama  europskoga  kontinenta.  Godina  je  važna  za  razvi¬ 
tak  života  Hrvata  u  napoleonskim  zamislima.  Jer  se  odlučio  na 
borbu  s  Engleskom  do  skrajnjih  posljedica,  1805.  poslije  Auster- 
liza  Napoleon  uzima  sebi  onu  Dalmaciju  koja  ga  nije  zanimala 
prigodom  mira  u  Campoformiu  1797.  pa  je  tad  prepustio  Austriji. 
Dalmacija  mu  je  potrebna  da  zatvori  lanac  kontinentalnoga  za¬ 
tvora,  jer  Jadran  s  Trstom  još  je  jedina  sveza  europskoga  konti¬ 
nenta  s  Englezima;  1810.  mirom  u  Schonbrunu  pojačava  tu  pozi¬ 
ciju.  Još  u  studenom  1806.  francuski  konzul  u  Veneciji  Jules  Bes- 
siere  pisao  je  francuskom  ministarstvu  vanjskih  posala  da  dok 
Trst  i  Rijeka  budu  austrijski,  Englezima  ostaje  moć  prekinuti 
trgovinu  na  Jadranu...  Osvojenje  Trsta  dakle  je  neophodno 
potrebno,  bez  toga  je  kontinentalni  sustav  nepotpun.  Istodobno 

predobivši  Hrvatsku  s  ostalim  dijelovima  austrijskih  zemalja  iz 
kojih  stvara  »Ilirske  pokrajine«  veže  Dalmaciju  s  Italijom  i,  što 
je  onda  bilo  za  nj  najodlučnije,  dobiva  uporište  za  kontinentalnu 
svezu  preko  europske  Turske  do  Levanta,  važnu  nada  sve  za  uvoz 
pamuka,  potrebnog  francuskoj  industriji.  Uz  to  osnovu  prodri¬ 
jeti  na  Istok  do  Indije  i  tamo  tući  Englesku  Napoleon  nije  do 
kraja  izbrisao  iz  svoga  programa. 

Gospodarsko-strategijski  interes,  koji  je  imao  Napoleon  za 
Dalmaciju  a  poslije  za  »Ilirske  pokrajine«  u  svojim  osnovama, 
isključivo  je  odredjivao  temeljne  pravce  organiziranja  francuske 
vladavine  u  njezinim  formama  u  tim  zemljama.  Zemlje  su  za 
njega  samo  strategijske,  prometne  i  gospodarske  vrjednote  — 
narodi  bili  su  mu  sasvim  ravnodušni.  Napoleon  stvarajući  »Iliriju« 
nije  se  uopće  brinuo  za  narodna  pitanja,  na  primjer  tek  poslje¬ 
dnji  dan  prije  svoga  odlaska  iz  Beča  u  listopadu  1809.  nakon  iz¬ 
radbe  schdnbrunskoga  mira,  zapitao  je  grofa  Filipa  Cobenzla, 
rodom  iz  Donje  Koruške,  kakve  su  zapravo  narodnosti  njegovi 
novi  podanici.  A  u  svibnju  1810.  u  pismu  ministru  rata  Clarkeu 
ljuti  se  što  je  Marmont  upotrebio  francuske  čete  protiv  turskih 
Bosanaca  i  da  se  francuska  krv  prolijeva  za  takve  trice;  za  to 
je  mogao  upotrebiti  Hrvate;  isto,  kad  mu  je  Bertrand  javio  da 
nezdrav  zrak  u  Poli  prouzrokuje  bolesti,  Napoleon  je  ogorčen 
što  nije  smjesta  povukao  francuske  čete;  dovoljna  bi  bila  na¬ 
rodna  garda  a  osim  toga  ima  Hrvate. 

Zemlje  reorganiziraju  uvijek  i  isključivo  u  interesu  Napoleo- 
nove  politike,  prvenstveno  u  interesu  vojničkoga  i  gospodarskog 
potencijala  Napoleonovoga  carstva  sprovode  reforme;  u  koliko 
su  bile  pozitivne  za  Hrvate  bijaše  to  dobrim  dijelom  posljedica 
lične  djelatnosti  pojedinaca;  trajniji  su  rezultati  dakako  ostali 
samo  tamo  gdje  je  suradjivala  i  volja  naroda.  Drugi  čimbenik, 
koji  je  odredjivao  život  hrvatskih  krajeva  pod  francuskom  vla¬ 
davinom  kao  i  djelotvornost  njezinih  reforma  bili  su  Napoleonovi 
protivnici  Englezi.  1807.  pojavila  se  je  u  Jadranu  ruska  morna¬ 
rica  kao  saveznik  Engleza;  Rusi  nijesu  shvatili  strategijsku  i  ta¬ 
dašnju  trgovinsko-prometnu  važnost  jadranskih  voda  —  pogotovo 
otoka  Visa,  ali  njom  se  okoristili  Englezi,  stvorivši  tamo  uporište 
odakle  će  razvijati  kontinentalnu  blokadu,  vršiti  svoje  prodore, 
koji  su  konačno  ukočili  cijelu  trgovinu  na  Jadranu,  umrtvivši  ži¬ 
votni  nerv  gospodarstva  cijeloga  hrvatskog  područja:  prevoznu 
trgovinu  i  plovidbu.  Po  tom  je  gospodarska  strana  napoleonskih 
ratova  pored  općih  europskih  gospodarskih  smetnja  usudno  dje- 

lovala  na  cjelokupni  život  Hrvata  u  razdoblju  1805.  do  1814.  Tra¬ 
govi  te  krize  ćute  se  ne  samo  u  gospodarskom  nego  uopće  dru- 
štvovnom  životu  sve  do  30-tih  godina  19.  stoljeća,  narod  malak- 
savši  gospodarski,  gubi  sposobnost  primati  kulturne  poticaje. 

S  francuskim  zaposjedanjem  Dalmatinske  Hrvatske  nestalo 
ie  i  dubrovačke  republike.  Agonija  je  njezina  počela  već  u  vri 
jeme  kad  je  Dalmacija  pripala  Austriji  mirovnim  ugovorom  u 
Campo  Formio.  Sve  težima  medjunarodnim  gospodarskim  prili¬ 
kama  kao  i  pobuni  duhova,  koja  plamti  cijelom  Dalmacijom  u 
ustancima  puka  čim  je  nestalo  mletačke  vlasti,  ne  može  odoljeti 
ni  Dubrovnik  unatoč  svoga  bogatstva.  U  drugoj  polovici  18.  sto¬ 
ljeća  dubrovačka  se  trgovina  oporavila  od  udarca  pretrpljena  ve¬ 
likim  potresom  1664.;  njezina  mornarica  1797.  broji  363  brodova 
iznad  15.  tona,  vrijednih  16  miljuna  pijastera,  koji  brodovlastm- 
cima  odbacuju  godišnji  prihod  od  2,400.000  pijastera  i  plaćaju 
republici  152.000  pijastera  za  pravo  plovidbe;  mala  plovidba  upo- 
trebljuje  80  brodova,  vrijednih  400.000  pijastera;  sam  porez  na 
ulje  odbacuje  državi  27.000  pijastera;  pomorski  izvoz  iznosi 
420.000,  a  uvoz  1,800.000  pijastera,  a  uz  to  dolazi  još  trgovina 
s  Bosnom  i  Albanijom  —  trgovina  godišnje  nosi  dubrovačkoj 
državi,  koja  obuhvaća  svega  32.000  stanovnika  svotu  od  svojih 
1,700.000  pijastera  ili  700.000  forinti.  Čim  se  je  rat  približio  Ja¬ 
dranu,  Dubrovnik,  pored  sve  neutralne  politike  i  zaštitničtva, 
pada  u  životnu  krizu;  zaraćene  stranke  sve  češće  uzimaju  manje 
više  prisilne  zajmove  od  Dubrovnika,  te  velebanke,  veći  dio 
svoje  glavnice  Dubrovnik  je  pohranio  u  Bečku  Banku  i  čim 
počinju  pripreme  za  novi  rat  u  Europi,  oluja  udari  na  dubrovačke 
financije;  Beč  plijeni  30%  dioničke  glavnice  bečke  banke,  dakle 
i  dubrovačkog  novca  —  prosvjedi  su  uzaludni,  pokolebani  su  te¬ 
melji  nezavisnosti  Dubrovnika. 

Htijući  brzo  popraviti  pretrpljeni  udarac,  dubrovački  senat 
odlučivši  povisiti  poreze,  koji  u  prvom  redu  pogadjaju  puk;  svaka 
prodaja  nekretnina  oporezovana  je  sa  6%,  uvozne  carine  povi¬ 
šene  od  50  do  400%;  udaren  je  težak  porez  na  masline,  vino, 
stoku  a  što  je  svijet  najviše  uzbudilo,  povišene  su  ogromno  cijene 
soli  uz  prisilnu  dužnost  kupovanja.  Automatski  slijedi  pobuna 
dubrovačkih  podložnika,  naročito  u  Konavlju;  senat  traži  pomoć 
od  trebinjskoga  paše  i  od  carskog  komesara  u  Dalmaciji,  kojemu 
medjutim  pobunjeni  seljaci  tvrde  da  ih  senat  hoće  ubiti  pore¬ 
zima  samo  zato  »jer  ne  će  slijediti  stope  vlastele  na  putu  u  jako- 
binizam«;  seljaci  šalju  posebnu  adresu  austrijskom  caru,  moleći 

ga  da  ih  oslobodi  nepodnosivoga  jarma  vlasteoskoga.  Bečki 
dvor  ukori  carskoga  komesara  Bradyja  radi  pregovora  s  buntov¬ 
nim  dubrovačkim  seljacima,  obećavši  senatu  eventualnu  pomoć. 
Konavoska  buna  se  stiša,  no  senat  stade  pod  različitim  izlikama 
progoniti  kolovodje  bune.  Do  1806.  politički  Dubrovnik  životari, 
trgovački  dapače  dobro  posluje.  To  novo  blagostanje  takodjer 
je  ubrzalo  propast;  francuska  okupacija  bila  bi  uslijedila  i  da 
nije  u  Boki  Kotorskoj  postojala  francusko-ruska  bojna  fronta, 
do  koje  je  Lauriston  mogao  doći  samo  preko  dubrovačkoga  pod¬ 
ručja;  dubrovačko  zlato  i  mornarica  bijahu  potrebni  francuskoj 
politici  kao  i  teritorijalni  kontinuitet  do  Boke.  27.  V.  1806.  Lauri¬ 
ston  je  zaposjeo  Dubrovnik;  borbe,  koje  su  se  vodile  u  okolici 
Dubrovnika,  te  crnogorsko-ruska  opsada  grada  u  lipnju  i  srpnju 
iste  godine  dokončavaju  bogatstvo  Dubrovnika:  kmetovi  zajedno 
s  crnogorsko-ruskom  vojskom  bore  se  protiv  vlastele.  1808.  ne¬ 
staju  i  posljednji  tragovi  nezavisnosti,  Dubrovnik  bude  priklju¬ 
čen  Dalmaciji. 

Zatraživši  nakon  Austerlitza  od  Austrije  Dalmaciju,  Napo¬ 
kon  je  u  njoj  gledao  jedino  strategijske  postave  na  moru  i  pro¬ 
metne  sveze,  koje  vode  na  balkanski  istok  do  Istanbula;  za  slučaj 
novoga  rata  s  Rusijom  francuska  vojska  preko  Balkana  mogla 
bi  udariti  na  Dunav  i  Crno  more,  za  slučaj  sloma  Otomanskoga 
Carstva  Napoleon  moći  će  opet  najdjelotvornije  intervenirati. 
Požunskim  mirom  Dalmacija  je  stvarno  odstupi jena  napoleon¬ 
skoj  Kraljevini  Italiji,  njoj  će  biti  podvrgnuta  u  pogledu  gradjan- 
ske  uprave,  dok  Francuska  daje  vojna  zapovjedničtva  i  vojsku. 
Poglavarom  gradjanske  uprave  Dalmacije  imenovan  je  28.  IV. 
1806.  Mletčanin  Vicenzo  Dandalo  sa  starim  mletačkim  naslovom 
»generalnoga  providura«;  vojničko  zapovjedništvo  u  Dalmaciji 
predano  je  maršalu  generalu  Marmontu,  s  danom  12.  VI.  Dandolo 
dolazi  u  Zadar  3.  VII.  1806.,  a  njegovo  vladanje  traje  do  konca 
godine  1809. 

Po  sudu  svih  suvremenika  i  povjestnika  neobičan  bijaše  taj 
Vicenze  Dandolo,  kojemu  je  povjeren  zadatak  preobraziti  Dal¬ 
matinsku  Hrvatsku  u  skladu  s  novim  poretkom,  koji  Napoleon 
gradi  u  Europi.  Dandolo,  svršivši  nauke  u  Padovi,  mlad  se  stao 
baviti  s  tada  novom  znanošću  kemijom;  mlad  je  osnovao  u  Ve¬ 
neciji  ljekarničko  poduzeće  i  stekao  svojim  ljekarijama  velik 
imutak;  uz  te  poslove  Dandolo  se  bavio  i  sa  čistom  znanošću, 
održavao  sveze  s  francuskim  kemičarima,  prevodio  na  talijanski 
djela  Lavoisiera,  Morveaua.  i  Fourcroya,  uveo  u  talijanski  jezik 

novo  kemijsko  nazivlje,  uz  kemiju  bavio  se  i  pitanjima  poljo¬ 
djelstva,  stočarstva,  racionalnog  gospodarstva,  uzgojen  u  fran¬ 
cuskim  enciklopedističkim  idejama  postao  je  pobornik  francuskih 
političkih  ideja  u  rodnom  gradu.  1797.  kad  je  oborena  aristokrat¬ 
ska  republika  Dandolo  vodi  u  ime  privremene  vlade  pregovore 
s  francuskim  glavnim  stožerom  i  Marmont  u  svojim  memoarima 
pripovijeda  kako  je  Dandolo  tad  do  suza  ganuo  Napoleona  bra¬ 
neći  žarko  stvar  svoje  domovine.  Osnovavši  Talijansko  Kraljev¬ 
stvo  Napoleon  se  sjetio  Dandola,  pozvao  ga  u  osnovani  Talijan¬ 
ski  Institut  i  konačno  mu  povjerio  upravu  Dalmacije.  Pisani  u 
svom  djelu  »Dalmacija  od  1797.  do  1815.«  daje  slijedeću  karakte¬ 
ristiku  Dandola:  »Prije  i  ponad  svega  on  je  krepostan  strogom  i 
nepodmitivom  krepošću  po  uzoru  Plutarhovih  junaka,  uzora  svih 
dobrih  ljudi  koncem  posljednjih  stoljeća.  Bit  će  pravedan,  bes- 
prikoran  i  radit  će  oduševljeno  za  poboljšati  sudbinu  pučanstva, 
kojim  će  vladati.  Ali  s  druge  strane,  bit  će  tašt  i  despot ...  Valja 
dodati,  da  bude  potpun  lik  Dandolov,  da  je  nervozan,  osjetljiv; 
nije  poznavao  hladnokrvnosti  ni  svladavanja  samog  sebe  što  je 
neophodno  potrebno  kod  vladanja  konačno  zato  i  jer  je  bio  prije 
svega  teoretičar  navikao  raditi  s  apstraktnim  pitanjima  i  rješa¬ 
vati  ih  na  temelju  principa  a  priori,  nije  imao  one  pronicavosti 
iz  koje  su  sazdani  državnici;  o  svim  je  stvarima  imao  predrasude, 
gotove  ideje,  apsolutne  i  krute,  koje  često  nijesu  mogle  ući  u 
okvire  zbilje  često  vrlo  različite.  Iznenadjuje  da  je  Napoleonov 
izbor  pao  na  takvog  čovjeka  za  mjesto  upravitelja  nove  zemlje; 
taj  izbor  pokazuje  da  ni  Napoleon  nije  bio  suveren  poznavalac 
ljudi  i  dohvata  njihovih  sposobnosti;  s  druge  strane  taj  izbor 
govori  o  tome,  da  Napoleon  1797.  još  nije  bio  sasvim  na  čistu, 
kako  će  prilagoditi  život  Dalmacije  svojima  imperijskim  osno¬ 
vama,  te  osnove  tek  se  radjaju,  postepeno  će  se  razvijati,  Napo¬ 
leon,  koji  kao  strateg  ulazi  u  najsitnije  potankosti  svakoga  svoga 
plana,  šalje  Dandola  u  Dalmaciju  bez  nekih  posebnih  uputa. 

Dandolo  dolazi  u  Dalmaciju  ne  kao  prefekt  jedne  francuske 
provincije;  mnije  da  mu  naslov  »generalni  providur«  daje  poluvla- 
darska  prava,  koja  su  uživali  nekadašnji  mletački  providuri,  vje¬ 
ruje  da  su  vojne  oblasti  pod  njim,  a  ne  da  s  njima  ima  dijeliti 
vlast  i  biti  dapače  pod  njima.  Dandolo,  pored  sve  svoje  odanosti 
načelima  revolucije,  mnije  vladati  i  zaista  kuša  vladati  kao  pro¬ 
svijećeni  apsolutista  kova  Josipa  II.  Dolazi  to  do  izražaja  već 
u  njegovom  prvom  proglasu  Dalmatincima,  programu  njegove 
vladavine,  pisanom  talijanskim  i  hrvatskim  jezikom:  »Evo  me 

medju  vami,  o  hrabreni  i  virni  narode  dalmatinski.  Bog  mi  je 
svidok,  da  su  čiste  i  poštene  moje  misli,  da  ne  navidim  osobitu 
moju  korist,  da  sam  pripravan  stanovito  nastojati  za  vaše  dobro, 
i  da  ufam  srčeno,  da  će  se  brzo  ispuniti  vaše  srićno  preporo- 
đjenje.  Ja  znadem  i  odveć  dobro  žalosne  i  stare  vaše  nesriće,  ali 
utiš'te  se,  ove  su-jurve  dospile.  Ne  će  vaš  više  suditi  ljudi  opaki 
i  nenaučni.  Ne  će  više  projti  toliko  godina  brez  da  budu  osu- 
djene  vaše  pravde  i  nesvršeni  vaši  procesi,  radi  kojega  uzroka 
dosada  ste  trpili  toliko  škode  i  jade.  Vladanje  biti  će  i  vridno  i 
brzo  za  opraviti  vaše  posle.  Ovo  vladanje  upravljeno  od  pošte¬ 
nja,  od  zakona  i  od  dobrodilovanja,  ne  će  globiti  više  čovika  ne¬ 
vojna  i  slaba,  ni  uzobisti ti  ljude  bogate  i  moguće.  Jao  onome  ne¬ 
dostojnome  sudcu,  koji  bi  primio  koji  dar.  Prošla  su  vrimena  da 
prolijete  ono  malo  krvi  što  vam  još  ostaje  u  žilama.  Ja  zovem 
krv  vašu  ono  malo  jaspri  što  vam  ostaje  i  od  koje  vam  potribuju 
za  raditi  vaša  polja,  za  umnožiti  vaše  zanate,  vaše  trgovine, 
stvari  jesu  ove,  koje  mi  najviše  stoje  na  srcu.  Odveć  ste  do  sad 
bili  nesrićni  i  nevojni.  Jedno  vladanje  strašivo,  usilno  i  odviše 
sumnjivo  držalo  vas  je  toliko  vikova,  sasvim  da  u  velikom  miru, 
oglobljene  i  nevojne.  Na  sramotu  ove  lipe  zemlje,  na  sramotu 
ovoga  ugodnog  podnebja,  na  sramotu  vaše  naravske  podobnosti, 
ovo  opako  vladanje  suprotiveć  se  istoj  naravi  čoviskom  razumu, 
naučno  je  nastojalo,  da  se  vi  ne  uzmnožite,  da  vaša  polja  ostanu 
zapuščena  i  vaša  pamet  potamljena  i  brezumna.  Ne  će  se  više 
povratiti  ono  žalosno  vrime,  a  ja  ću  imati  vazda  prid  očima  i 
nevolje,  koje  ste  trpili  i  vaša  slavna  dila,  staru  vašu  čestitost  i 
davno  vaše  veličanstvo.  Valjani  Dalmatinci!  Sve  vaše  potribe 
i  vaše  koristi  od  ovoga  časa  jesu  potribe  i  koristi  moje,  niko  ne 
će  ih  moć  uvriditi  vez  da  bude  teško  pedipsan.  A  kako  igda  bio 
bih  ja  mogao  prijati  ovo  dostojanstvo,  da  nisam  bio  stanovit, 
da  prihodeći  meju  vami,  ja  bih  bio  vaš  otac,  vaš  prijatelj?  Vi- 
rujte  mi  tolikoje,  da  naš  kralj  mogao  je  za  vas  odabrati  jednoga 
čovika  od  mene  mudrijega  i  naučenijega,  da  li  ne  će  veče  od 
mene  puna  želje  i  misli  za  vas  učiniti  čistite.« 

Dandolo  je  svakako  dobro  poznavao  slabosti  stare  mletačke 
uprave  u  Dalmaciji:  nesposobnost  i  sebičnost  činovničtva,  pravnu 
zaostalost,  stalešku  pristranost;  njih  ukloniti  uz  razvitak  gospo¬ 
darstva  i  trgovine  program  je  njegove  vlade,  a  taj  program  za¬ 
ista  nastoji  postići  metodama  prosvjetiteljskoga  apsolutizma; 
vojničkoj  okupaciji  Dalmacije  Dandolo  daje  civilizatorni  sadržaj. 

Dandolo  je  stigao  u  Zadar  3.  VII.  1807.  Osjećao  se  vladarom 
Dalmacije  samo  osamnaest  dana.  21.  VII.  iskrcao  se  je  u  Zadru 
general  Marmont.  Dandolo  ga  ne  dočekuje  htijući  time  pokazati 
svoju  vrhovnost  nad  generalom  i  nadvlast  gradjanske  uprave  nad 
vojskom.  Ni  Marmont  ne  posjećuje  Dandola,  ali  mimo  njega 
uspostavlja  spoj  s  mjestnima  gradjanskim  vlastima.  Suprotnost 
izmedju  Dandola  i  Marmonta  traje  sve  do  osnutka  Ilirskih  Po¬ 
krajina,  kad  Dandolo  napušta  Dalmaciju  nakon  što  je  Marmont 
imenovan  podkraljem  Ilirije;  te  suprotnosti  ostavile  su  trag  i  na 
reformnom  djelu  Dandolovom. 

Sam  narod  bijaše  zbunjen  promjenom;  ljudima  svakako  nije 
išlo  u  glavu  kako  ga  je  Cesar,  kojemu  se  povjerio  s  toliko  oda¬ 
nosti,  mogao  predati  Francuzima,  u  pamćenju  jednoga  dijela  na¬ 
roda  još  žive  Dorotićeve  filipike  protiv  »jakovljevaca  i  žudija«. 
Dorotićeva  agitacija  duboko  je  zasjekla  u  narodu,  koji  se  nikad 
nije  mogao  saživjeti  s  francuskom  vladavinom.  Uz  Francuze  pri¬ 
staje  dio  inteligencije  po  gradovima,  no  široki  su  slojevi  narodni 
u  pasivnom  otporu,  u  svima  malo  kritičnijim  vremenima  izbijaju 
bune.  Prva  je  uslijedila  neposredno  nakon  dolaska  Marmonto- 
voga,  kad  Marmont  po  Napoleonovom  nalogu  kuša  sastaviti  »dal¬ 
matinsku  legiju«  u  jakosti  od  2700  momaka;  ta  se  vojska  imala 
skupiti  od  dobrovoljaca,  a  u  koliko  ih  ne  bi  bilo  dovoljno,  re¬ 
dovnim  novačenjem,  Dalmatinci  se  usprotivili  novačenju,  stali 
buniti,  bježati  u  Bosnu  ili  Austriju;  1807.  diglo  je  ustanak  neko 
deset  sela  u  dolini  Krke  uskrativši  plaćanje  desetine;  u  kolovozu 
pobuni  se  i  omiški  kraj  radi  novačenja  istodobno  sa  splitskom 
i  kaštelanskom  okolicom.  Cim  se  pak  u  blizini  obale  pojavila 
ruska  mornarica,  izvršivši  iskrcavanje  na  nekim  mjestima,  narod 
je  smjesta  na  oružju  protiv  Francuza.  Samo  najoštrijim  mje¬ 
rama,  smrtnim  kaznama,  Marmont  uspijeva  uspostaviti  mir.  Ti 
politički  nemiri  takodjer  otešćuju  Dandolove  reformne  osnove; 
pojava  je  ista  kao  i  u  Banskoj  Hrvatskoj  i  u  Vojnoj  Krajini  na 
početku  reformnih  podhvata:  narod  u  svojoj  neukosti  ne  može 
shvatiti  koristi  reforma,  načelno  je  nepovjerljiv  prema  svim  no¬ 
votarijama  jer  mu  je  po  iskustvu  sve  novo  donosilo  samo  neko 
zlo,  izravno  je  protiv  reforma  jer  mu  ih  donese  vlast,  koju  ne 
pozna  i  koju  su  ga  naučili  mrziti.  Jedino  je  Marmont  kod  svojih 
cestogradnja  znao  naći  pravi  put  do  naroda  i  zagrijati  ga  za  svoj 
pothvat;  kao  i  u  Vojnoj  Krajini  vojnici  su  bili  uspješniji  u  pro¬ 
vedbi  reformi  od  birokrata. 

Nepune  tri  godine  traje  izradba  i  provedba  Dandolovih 
upravnih,  prosvjetnih  i  gospodarskih  reformi;  za  to  vrijeme  izvr¬ 
šen  je  posao,  za  koji  je  jozefinizam  u  Gornjoj  Hrvatskoj  trebao 
preko  jednog  desetljeća.  Tim  reformama  u  Dalmatinskoj  Hrvat¬ 
skoj  neosporno  su  udareni  temelji  za  njezin  prelaz  iz  sredovječ 
noga  u  novovjeki  poredak.  Dandolo  prvo  rastavlja  upravu  od 
sudstva.  Osnovana  je  središnja  vlada  u  Zadru,  providurija,  pod¬ 
vrgnuta  talijanskom  podkralju  u  Milanu,  kojega  Dandolo  na¬ 
zivlje  »franačkim  banom  od  Italije«;  providurija  ima  odsjek 
za  pravosudje,  riznicu,  vojne  poslove,  prosvjetu  i  računovod¬ 
stvo;  zemlja  je  podijeljena  na  četiri  okružja:  zadarsko,  šibensko, 
splitsko  i  makarsko,  kojima  su  na  čelu  delegati;  okružja  se  dijele 
na  kotare  ili  cantone,  kojima  su  na  čelu  vicedelegati;  kotari  se 
dijele  na  općine,  gradske  i  seoske.  Providuru  uz  bok  stoji  kao 
savjetnik  »glavno  vijeće«  od  48  članova  imenovanih  iz  inteligen¬ 
cije  i  imućnika,  iz  svakog  kotara  jedan  ili  više  njih  već  prema 
broju  pučanstva.  Tom  reformom  Dalmatinska  Hr¬ 
vatska  po  prvi  put  dobiva  jedinstvenu  upravu, 
nestalo  je  za  uvijek  sredovječnoga  mozaika 
sitnih  autonomnih  jurisdikcija. 

Dok  se  kod  upravne  reforme  postupalo  radikalno,  u  reformi 
sudstva  napreduje  se  oprezno,  računajući  s  mentalitetom,  tradi¬ 
cijama  i  običajima  pučanstva.  Sudstvo  je  odijeljeno  od  uprave 
osnovana  su  22  mjestna  ili  pomirbena  suda;  u  Zadru  i  Splitu 
osnovani  su  tribunali,  sudbeni  stolovi  kao  prizivni  sud  za  mje- 
stne  i  prva  instatancija  u  civilnim  i  kriminalnim  parnicama:  ka¬ 
snije  i  Dubrovnik  dobiva  takav  sudbeni  stol;  nadalje  je  u  Zadru 
osnovano  prizivno  sudište,  dok  je  kao  kasacioni  sud  odredjen 
sud  u  Milanu.  Razmjerno  lako  bilo  je  provesti  novu  mehaničku 
organizaciju  sudstva,  teže  bilo  je  primijeniti  u  Dalmatinskoj  Hr¬ 
vatskoj  Napoleonov  zakonik  radi  narodnog  shvaćanja,  običaja, 
poglavito  u  imovinskim,  baštinskim  i  ženidbenim  stvarima.  Od 
Napoleonovog  zakonika  prihvaćen  je  kao  temelj  prava  da  su 
pred  sudom  svi  staleži  jednaki;  sudilo  se  medjutim  po  mletačkim 
i  austrijskim  zakonima  s  uputom  da  ih  sudac  uvijek  primjenjuje 
u  duhu  francuskoga  prava;  ukinuta  je  dalje  tortura,  smrtna  ka¬ 
zan  imala  se  vršiti  siječenjem  glave  a  ne  više  vješanjem,  pokušalo 
se  reformirati  tamnice,  izdan  je  statut  za  odvjetnike,  koji  su  mo¬ 
rali  besplatno  braniti  siromašne  optuženike,  konačno  ukinuta  je 
kazan  batinjanja  i  zamijenjena  tamnicom  ili  globama;  ova  po¬ 
sljednja  reforma  najmanje  je  zadovoljila  puk,  jer  je  jednostavan 

čovjek  više  volio  pretrpjeti  dvadeset  batina  nego  sjediti  u  tam¬ 
nici  ili  pak  biti  osudjen  na  globu,  koju  uostalom  nije  mogao  ni 
platiti  radi  oskudice  novca.  Kakogod  su  te  reforme  potekle  iz 
plemenite  težnje  i  u  načelu  bile  dobre,  ipak  su  stvorile  velik 
kaos;  pravdu  su  dalje  izricali  stari  suci  koji  su  se  teško  snalazili 
u  zbrci  mletačkih,  austrijskih  i  francuskih  zakona;  ni  sam  narod 
nije  bio  oduševljen  novim  poretkom,  sud  u  njegovim  očima, 
upravo  zato  jer  je  bio  sad  odijeljen  od  upravne  vlasti,  nije  imao 
za  nj  pravi  autoritet. 

Još  veći  kaos,  koji  se  gotovo  pretvorio  u  katastrofu,  izazvala 
je  Dandolova  agrarna  reforma,  koja  je  nesumnjivo  potekla  iz 
idealnih  pobuda  ali  je  pokazala  kako  doktrinarni  idealizam  u 
praktičnoj  politici  može  uroditi  kobnim  posljedicama.  Polazeći 
sa  stanovišta  apsoluta  pravde  Dandolo  ishodi  4.  IX.  1806.  kod 
Napoleona  ukidanje  Grimanijevih  zakona  iz  1756.  Kako  je  već 
spomenuto  po  Grimanijevom  zakonu  seljaci  u  Nuovo  Acquisto 
nijesu  bili  vlastnici  zemlje  nego  samo  uživaoci  za  se  i  za  svoje 
muške  potomke;  Dandolo  bijaše  uvjeren  da  će  izvršiti  djelo 
pravde  i  slobode  ukinuvši  Grimanijev  zakon  i  davši  seljaku  pot¬ 
puno  pravo  vlastničtva  nad  zemljom,  koju  obradjuje  samo  da 
desetinu  koju  je  do  tad  davao  u  naravi,  odsad  plaća  kao  porez; 
tim  pravom  potpunoga  vlastništva  seljak  je  stekao  pravo  pro¬ 
dati  i  zadužiti  svoju  zemlju.  Čim  je  nov  zakon  proglašen,  cijela 
četa  spekulanata  razmilila  se  po  nekadašnjem  Nuovo  Acquisto, 
počevši  seljacima  uzimati  zemlju  za  stare  dugove,  nudeći  zaj¬ 
move  uz  lihvarske  kamate;  neki  seljaci  sami  su  stali  prodavati 
zemlju,  ugrožen  je  seljački  posjed,  zaprijetila  opasnost  da  se- 
ljačtvo  Zagore  postane  proletercem,  beskućnikom.  Dandolova 
vlada  opazivši  opasnost  mora  izdavati  novele  zakonu,  kojima  se 
oteščava  prodaja  nekretnina;  no  šteta  se  nije  mogla  sasvim  po¬ 
praviti,  mnoštvo  seljaka  osta  bez  zemlje  i  umnoži  broj  protivnika 
francuske  vlasti. 

Usporedno  s  upravnim  i  sudstvenim  reformama  Dandolo 
zaista  udari  temelj  modernoj  javnoj  nastavi  u  Dalmatinskoj  Hr¬ 
vatskoj,  gdje  mletačka  vlast  za  cijelo  vrijeme  svoje  vladavine 
nije  osnovala  niti  jednu  jedinu  školu.  5.  V.  1807.  izdaje  Dandolo 
svoju  »Osnovu  općenu  općenoga  nauka  u  Dalmaciji«,  po  kojoj 
se  ima  osnovati  pored  »mudroučionice«  sa  značajem  sveučilišta 
u  Zadru  još  sedam  javnih  »knjigoučionica«  (gimnazija)  u  Zadru, 
Šibeniku,  Trogiru,  Splitu,  Makarskoj,  Hvaru  i  Krku,  te  po  svima 
važnijim  mjestima  »učionice  prvostvorne«  —  pučke  škole.  Dan- 

dolo  snuje  osnovati  i  dvije  »mudroskupštine«  (akademije)  u  Za¬ 
dru  i  Splitu,  četiri  bogoslovije,  te  nekoliko  obrtnih  škola;  uz  za¬ 
darsku  »mudroučionicu«,  koja  će  osposobljavati  pravnike,  ljekar¬ 
nike,  kirurge,  javne  bilježnike,  arhitekte  i  geometre,  zamišlja 
»vrtao  ljekotravni«  (botanički  vrt)  odrediti  posebno  zemljište 
><za  posadjenja  i  druga  težačka  kušan  ja«,  posebnu  »odhranicu« 
(konvikt)  za  dvadeset  mladića.  Predvidjeno  je  da  svaka  porodica 
stvoriti  knjižicu,  prirodopisne,  fizikalne  i  anatomske  zbirke, 
mora  poslati  u  pučku  školu  barem  jedno  muško  dijete,  pod  pri¬ 
jetnjom  globe  od  6  forinti.  Svoje  reformne  namisli  tumači  Dan¬ 
dolo  preko  lista  tjednika  »II  regio  Dalmata  —  Kraljski  Dalma- 
tin«,  koji  je  počeo  izlaziti  12.  VII.  1806.  i  koji  je  izlazio  sve  do 
1.  IV.  1810.;  list  tiskan  je  na  pola  na  talijanskom,  na  pola  na 
»arvackom«  jeziku;  hrvatski  dio  lista  samo  je  doslovni  prijevod 
talijanskoga  lista,  hrvatski  prijevod  izradjivali  su  dva  redovnika 
fra  Paško  Jukić  a  poslije  dominikanac  Nikola  Budrović.  Premda 
je  »Kraljski  Dalmatin«  samo  prijevod  talijanskoga  lista,  ipak  ga 
valja  smatrati  prvom  novinom  na  hrvatskom  jeziku.  List  je  iz¬ 
lazio  poradi  »stvari  od  vladanja  koje  se  daju  na  svitlost«,  služ¬ 
beno  je  dakle  glasilo  Dandolovo  uz  politički  dio,  koji  prirodno 
veliča  Napoleonovu  vladavinu,  »Kraljski  Dalmatin«  krcat  je 
praktičnim  uputama  o  gospodarstvu,  šumarstvu,  bavi  se  pitanjem 
prehrane,  odvraća  narod  od  praznovjerja. 

Kod  procjenjivanja  prosvjetnih  reformi  Dandolovih,  kao 
uopće  kod  ocjene  cjelokupne  francuske  reforme  djelatnosti  u 
hrvatskim  zemljama,  potrebno  je  imati  prvo  jedno  na  umu:  fran¬ 
cuska  vladavina  savršeno  je  ravnodušna  prema  narodnosti  Hr¬ 
vata,  njihovom  narodnom  napredku.  To  što  Dandolo  izdaje 
hrvatsku  verziju  službenih  novina,  samo  je  sredstvo  za  cilj  svoje 
težnje  dovesti  do  znanja  pučanstva.  Cijela  zgrada  njegovoga 
školstva  izgradjena  je  na  talijanskom  nastavnom  jeziku.  U  svo¬ 
joj  osnovi  za  sjemeništnu  nastavu  Dandolo  izrijekom  veli  neka 
»novo  svećenstvo  zaboravi  hrvatski  jezik  i  da  poradi  na  talija- 
niziranju  Dalmacije«  (Pisani  str.  232.);  u  toj  svojoj  misli  dosljed¬ 
niji  je  od  marijaterezijanskih  i  jozefinskih  reformi  u  Gornjoj 
Hrvatskoj. 

Kakogod  bila  impozantna  nastavna  zgrada  Dandolova  na 
papiru,  praktički  donijela  je  skromne  rezultate.  Nastavna  osnova 
zadarske  »mudroučionice«  bijaše  kako  veli  Pisani  »bizarna  zami¬ 
sao  jednoga  najvećih  utopista  revolucije«;  nejasne  su  granice 
nastave  izmedju  pojedinih  disciplina  —  a  bez  obzira  na  to,  za 

svoju  veliku  nastavnu  osnovu  Dandolo  nije  imao  ni  dovoljno 
nastavnika  ni  dovoljno  sredstava. 

Istim  žarom,  kojim  Dandolo  mnije  pretvoriti  Dalmaciju  u 
domovinu  znanja  i  umijeća,  najdraže  boravište  muza,  učiniti  Za¬ 
dar  novom  Atenom,  gdje  će  on,  Dandolo  biti  Periklo  a  Minerva- 
zaštitnica  veliki  Napoleon,  laća  se  i  gospodarskih  reforma.  I 
na  tom  području  Dandolov  je  zamah  poput  vihora;  u  prvom 
redu  čisti  atmosferu,  odnosi  mnogo  toga  što  je  ruševno  i  zamrlo, 
bistri  vidik  i  —  to  je  u  glavnom  sav  njegov  uspjeh.  I  na  području 
gospodarskih  reformi  Dandolo  zaoruje  prvu  brazdu  po  starim 
osnovama  providura  Grimanija,  dokazuje  da  je  moguće  ih  iz¬ 
voditi,  no  na  tome  manje  više  i  ostaje.  — 1  Ali  ukazan  je  put  k 
cilju. 

Dandolo  se  po  opsežnoj  osnovi  laća  gospodarske  obnove 
zemlje.  Prva  mu  je  briga  promet;  nema  cesta  ni  mostova,  (pod 
Venecijom  sav  se  promet  u  glavnom  vršio  morem)  rijeke  poplav¬ 
ljuju  zemlju.  No  za  javne  radove  nema  sredstava,  a  i  u  osno¬ 
vama,  Dandolo  i  Marmont  se  ne  slažu;  Dandolo  kod  cestogradnja 
misli  na  gospodarstvo,  Marmont  na  vojničke  potrebe.  Većina 
osnova  o  javnim  radovima,  kao  regulacija  Krke,  ostaje  neizve- 
dena;  kad  su  dovršeni  planovi,  počinju  novi  ratovi.  Ceste  Mar¬ 
mont  gradi  prema  osnovama  inžinira  Zavorea:  zasluga  je  Mar- 
montova  što  je  umio  organizirati  provedbu  Zavoreovih  osnova. 
Ceste  gradi  vojska  i  seljaci  Zagore  koji  dobivaju  za  rad  dnevno 
kruh  i  pet  soldina.  Ceste  su  petnaest  do  dvadeset  stopa  široke, 
(4.7 — 6.2)  obrubljene  zidanim  kamenom;  taj  zidarski  posao  vršili 
su  vojnici  i  najmljeni  zidari,  sredinu  ceste  grade  seljaci.  Gradnja 
se  vrši  fantastičnom  brzinom;  Marmont,  izvrstan  psiholog,  bodrio 
je  taštinom  vojnike  na  rad  najavivši  da  će  svaka  pukovnija  imati 
svoje  ime  uklesano  u  mramornu  ploču  na  dijelu,  koji  je  izvršila; 
cesta  Knin — Split  sagradjena  je  tako  u  roku  od  šest  tjedana. 
Dalje  su  još  izgradjene  ceste  Knin — Klis,  Klis — Split,  Trogir — 
Šibenik,  Trilj — Bosanjska  granica;  započeta  je,  ali  uslijed  rata 
1811.  nije  dovršena  cesta  Solin — Trogir,  te  Sinj — Dubrovnik. 
Troškovi  tih  cestogradnja  nijesu  bili  veliki,  jer  se  nije  plaćala 
odšteta  za  zemljište,  a  radna  snaga  bila  je  prisilna;  ipak  dano 
je  vojnicima  i  seljacima  nagrada  u  visini  od  120.000  franaka;  ura¬ 
čunavši  k  tome  trošak  za  kruh  čini  to  svotu  od  150.000  franaka 
za  odprilike  120  km.  ceste;  prema  tome  je  prosječno  metar  ceste 
stajao  1.25  franaka.  Za  pokriće  troškova  služilo  je  44.000  franaka 
dobivenih  prodajom  jednoga  tovara  zaplijenjene  kriumčarske 

robe,  20.000  franaka  sabrali  su  braća  Garagnin  u  okolici  Splita 
kao  dobrovoljne  prinose;  za  preostalih  86.000  došlo  je  gotovo  do 
spora  izmedju  Marmonta  i  Dandola  jer  ih  je  morala  namiriti 
vladina  blagajna.  Ta  brza  gradnja  cesta,  koje  su  Austrijanci  to¬ 
liko  najavljivali  a  nikad  izvršili,  jamačno  se  najviše  dojmila  pu¬ 
čanstva  Zagore,  koje  je  skovalo  rečenicu:  Marmont  je  zajašio 
konja  i  rekao:  »Neka  se  sagrade  ceste«;  a  kad  je  sjašio,  ceste 
su  bile  gotove. 

Ceste  su  preduvjet  za  daljnje  Dandolove  reforme,  koje  će, 
on  je  uvjeren,  dovesti  do  gospodarskoga  procvata  Dalmacije. 
Samo  u  Dalmaciji  nije  bilo  veleobrta,  trgovina  uslijed  općih  pri¬ 
lika  nije  mogla  naprijed  unatoč  svih  anketa  i  novoosnovanih 
trgovačkih  komora;  ruska  i  poslije  engleska  blokada  obala  one- 
mogućiše  svaki  razvitak  trgovine;  poljodjelstvo  i  stočarstvo  bilo 
je  pak  na  najprimitivnijem  stupnju. 

U  jednom  članku  »Kralj skoga  Dalmatina«  jadikuje  Dandolo: 
»U  Dalmaciji  ima  gline,  a  nema  ni  lončarstva  ni  ciglana;  ima  sili¬ 
kata,  a  nema  staklarstva;  ima  obilje  drva,  a  samo  nekoliko  jad¬ 
nih  ugljara;  ima  vapnenca,  a  nema  vapnenice;  ima  lijepog  mra¬ 
mora,  koga  nitko  ne  umije  obradjivati;  ima  kamenog  ugljena  a 
nitko  ni  ne  pomišlja  kopati  rovove;  ima  željezne  rudače  koju 
nitko  ne  iskorišćuje.  Nedovoljan  broj  je  tkalaca  obzirom  na  pro¬ 
izvodnju  vune  i  obzirom  na  potrebe  pučanstva.  Ima  obilje  koža 
a  nema  kožarnica;  ne  iskorišćuje  se  drozga  od  maslina,  iz  koje 
bi  se  mogao  napraviti  sapun;  krpe  izvoze  mjesto  da  iz  njih  prave 
papir  kao  i  loj,  mjesto  da  prave  svijeće.  Ima  nekoliko  prostih 
kovača,  nekoliko  nevještih  stolara  i  nijednoga  kolara.  Zemljani 
lonci  koji  tvore  veći  dio  pokućtva  Vlaja,  dolaze  iz  vrlo  daleka  i 
ako  im  je  cijena  u  Veneciji  50  lira  za  hiljadu,  ovdje  dolaze  na 
300,  a  ipak  imamo  u  izobilju  i  drva  i  gline.  Isto.  je  i  s  opekom, 
hiljadu  komada  stoji  u  Anconi  36  livri,  a  u  Zadru  ih  prodaju  po 
220.  Sva  nam  željezna  roba  dolazi  opterećena  ogromnim  prijevoz¬ 
nim  troškovima  i,  u  ovoj  zemlji  prekrivenoj  šumama,  iz  inozem¬ 
stva  valja  dobavljati  gradjevno  drvo«.  Francuska  vladavina  kuša 
stvoriti  veleobrt:  osnovana  je  jedna  tvornica  sapuna,  jedna 
tvornica  papira,  osnivaju  se  kovačnice,  pilane,  mlinovi.  Samo 
cijeli  taj  veleobrt,  i  pokraj  svoje  skromnosti,  nalazi  se  u  gospo¬ 
darskom  zrakopraznom  prostoru.  Seljak,  siromašan  i  neuk,  nije 
mogao  postati  mušterija  veleobrta,  ni  onog  koji  izradjuje  stvari 
prve  potrebe,  ustanovljuje  i  Pisani  koji  simpatično  prikazuje  rad 
francuske  vladavine;  da  je  opeka  stajala  i  20  livri  za  hiljadu  ko- 

mada,  seljak  nije  imao  ni  tih  20  livri  —  gradio  si  kolibu  dalje 
po  iskustvu  predaka.  Roba  pak  potrebna  gradovima  sva  se  uvo¬ 
zila:  gradjevno  drvo  iz  Hrvatskoga  primorja,  iz  Trsta  njemačka 
željeznarija,  šećer  i  kava;  iz  Papinske  države  crijep,  opeka,  lonci 
i  svježe  voće;  na  sajmu  u  Sinigagliji  kupovala  je  Dalmacija  uso¬ 
ljenu  ribu  i  raskošnu  robu;  iz  Puglie  uvozi  lončarsku  robu  i  tje¬ 
stenine;  iz  Bosne  stoku,  željezo,  med,  vosak,  platno  i  preradjeni 
bakar;  iz  Turske  Albanije  gradjevno  drvo  i  žito;  iz  Sicilije  pa¬ 
mučnu  i  svilenu  robu;  iz  Venecije  pokućtvo,  dragocjenosti,  lje¬ 
karije,  rižu.  Dalmacija  je  pako  izvozila  prema  izvještaju  savjet¬ 
nika  Ismaellija  od  godine  1806.:  vir.o,  rosolio,  ulje,  sirove  kože 
i  lan.  Rat  na  moru  postepeno  je  sve  više  kočio  i  unutrašnju  i 
vanjsku  trgovinu. 

Prvu  godinu  svoje  uprave  Dandolo  još  naginje  čistom  mer- 
kantilizmu,  očekujući  gospodarske  uspjehe  od  trgovine.  1808.  od¬ 
riče  se  merkantilizma;  više  književnik-filozof  nego  praktični  dr¬ 
žavnik  Dandolo  ima  lično  sretno  svojstvo  sam  sebi  stvoriti  novu 
vjeru,  koju  opet  oduševljeno  slijedi.  Te  godine  sljedbenik  je 
svoje  neobične  teorije  tvrdeći  da  je  pomorska  trgovina  propast 
za  zemlju,  propast  za  poljodjelstvo  jer  izvozi  kapitale.  Čemu  gra¬ 
diti  i  opremati  brodove,  dapače  zaradjivati,  kad  to  upropašćuje 
domovinu,  koja  mora  od  inozemstva  tražiti  sve,  dapače  i  kruha? 
A  za  to  vrijeme  lijepa  polja  su  neobradjena  uslijed  oskudice 
radne  snage,  a  i  uslijed  oskudice  kapitala  koji  se  troši  na  pomor¬ 
sku  trgovinu.  Za  potkrjepu  svoje  teorije  Dandolo  upozorava  na 
Kitajce,  koji  ne  šalju  svojih  brodova  u  Europu,  a  ipak  Europejci 
dolaze  k  njima  i  godišnje  kupuju  tamo  čaja  za  trideset  milijuna... 
Dandolo,  koji  se  prije  u  dokolici  bavio  i  teoretski  i  praktički  po¬ 
ljodjelstvom,  svu  svoju  djelatnost  svoje  uprave  posvećuje  sad 
poljodjelstvu. 

Tek  šestina  površine  Dalmatinske  Hrvatske  bila  je  obradiva, 
a  način  obradjivanja  bijaše  tako  zaostao  da  žetva  nije  mogla 
prehraniti  pučanstvo.  Tri  stručnjaka  iz  Italije  na  Dandolov  na¬ 
log  ispituju  poljodjelski  položaj:  njihovo  izvješće  pouzdana  je 
slika  gospodarskih  prilika  zemlje  i  načina  života  stanovništva. 
U  okolici  gradova  i  uz  more  našli  su  nekoliko  dobrih  kultura 
povrća,  lijepe  vinograde  i  obilje  maslina;  podalje  od  mora  po¬ 
ljodjelstvo  i  šumarstvo  još  je  u  povojima.  Gdje  je  zemlja  dobra, 
nedovoljan  je  ljudski  rad  —  dobre  oranice  slabo  rode  jer  ih 
seljak  obradjuje  najprimitivnijim  plugom  i  jer  mu  je  nepoznato 
gnojenje.  U  gorama  ima  šuma,  ali  rastu  slučajno,  nitko  ih  ne 

njeguje,  svijet  ih  iskorišeuje  nerazborito,  mladu  šumu  pak  zatiru 
koze;  prosječno  propadaju.  Jedan  najvećih  podhvata  Dandolo- 
vih  bijaše  pokušaj  pošumljavanja;  na  prekupljenom  posjedu 
markiza  Manfrina  blizu  Nina  osnovao  je  zavod  za  pošumlja- 
vanje,  koji  bi  godišnje  davao  50.000  mladica  za  pošumljavanje  i 
20.000  mladih  voćki;  izdao  je  stroge  zakone,  koji  brane  paljenje 
šume,  sječu  drveća  u  općinskim  i  državnim  šumama,  obnovio  za¬ 
boravljeni  Grimanijev  zakon  o  osnivanju  »svete  šume«  svakoj 
općini.  Te  su  Dandolove  osnove  isprva  napredovale,  ali  došao 
je  na  to  rat  1809.,  kad  je  postradao  zavod  za  pošumljavanje  kraj 
Nina;  rat  objavljen  kozama  koje  brste  mladu  šumu  takodjer  je 
neuspio:  pastiri  konačno  su  tako  izvježbali  svoja  stada,  da  bi  na 
osobit  fićuk  bježala  iz  šuma  čim  bi  se  pojavili  državni  lugari. 

Slab  uspjeh  odbacuju  i  Dandolove  težnje  poboljšati  poljo¬ 
djelstvo  i  stočarstvo.  Iz  Italije  dao  je  Dandolo  dopremiti  savršene 
željezne  plugove;  seljaci  ih  odbijaju  jer  da  su  skupi  i  krhki,  ne¬ 
navikli  su  njima  baratati;  Dandolo  jadikuje  što  jednako  pod¬ 
ručje  u  Lombardiji  odbacuje  šesterostruku  žetvu  kao  u  Dalma¬ 
ciji;  poljodjelstvo  zahiruje  i  radi  primitivnoga  stočarstva;  u  ve¬ 
ćini  naselja  Dalmatinske  Zagore  nepoznata  je  staja,  poljodjel¬ 
stvo  radi  toga  nema  gnoja.  Za  poboljšati  pasminu  ovaca  do¬ 
prema  1808.  sa  svoga  imanja  u  Varesu  100  rasplodnih  merino- 
ovnova;  većina  tih  dragocjenih  životinja  poklana  je  za  vrijeme 
ratnih  operacija  1809.,  ali  ipak  poboljšica  zapažena  je  već  slije¬ 
deće  godine,  Dandolo  raspisuje  nagrade  od  200  do  500  livra  za 
gospodare,  koji  će  steći  najbolju  žetvu  u  zemlji;  »Kraljski  Dal* 
matin«  pun  je  praktičnih  gospodarskih  pouka  (koje  je  valjda 
rijetko  tko  čitao  jer  je  puk  skoro  sasvim  nepismen),  izdaje  malu 
knjižnicu  u  osam  svezaka  o  poboljšanju  ovčje  pasmine,  o  krum- 
piru,  o  gnoju,  o  opasnostima  diobe,  o  opasnostima  za  javno  do¬ 
bro,  potrebi  stvaranja  nove  industrije.  Svima  župnicima  Dalma¬ 
cije  upućuje  Dandolo  u  rujnu  1807.  »knjigu«,  vatreni  apel  mle¬ 
tačke  barokne  kićenosti  i  patetične  revolucionarne  rječitosti  — 
radi  sadnje  krumpira: 

»Pričastni  Gospodine  Xupnice. 

Ti  Gospodine  Xupnice  podniosise  bas  kako  vridni  gradja- 
nin,  nastojechi  da  u  tvojoj  xupanii  bude  uveden  Kravji-navartak, 
koji  sahragniva  tollike  xivote. 

Tisise  tollikojer  podnio  kako  pomhnivi  pastir  svoga  stadda, 
tumacechimu  Nauk  Chiudoredni  i  ost.  kojega  je  jesam  tebi  po- 

slao,  za  skratiti  po  gnemu  zlochie,  i  iskorenuti  mnoghe  ustarane 
privare. 

Ti  sada,  Gosp.  Xupnice,  podatichiesc  jedan  novi  biligh  tvoga 
nastojanja  i  tvoje  gliubavi  i  za  tillesnu  korist  tvoizih  Seglianaa. 

Ispisaosam  jedan  KRATKI  NAUK  varhu  Temagna  radgne 
od  Krumpora.  Sa  mallo  truda,  a  mallo  ne  brez  ikakoce  troscgne 
mojtichje  tvoji  dobri  Segliani  uklonitise  od  glada.  Ti  znadesc 
velle  dobro  da  vic  od  glada  mori  cesto  Dalmacziu  i  daje  izrok 
od  tolliko  drughih  pritesckih  nevogliaa,  i  grihaa.  S  ovom  mojom 
Kgnigom  ti  hochies  pirati  ovi  Nauk:  nastojaosam  kollikomije  bilo 
moguchie,  daga  mogu  razumiti  svi  kolliczi.  Ovo  vochie  jest  jedan 
istinniti  daar  Boxij  za  pomochi  nevoglana  covika;  kolliko  visce: 
ti  budesc  nastojati  da  tvoji  Segliani  texaja  juga  i  rade,  tolliko 
visce  uccinnitise  hochesc  dostojan  date  Vladanje  setu  je,  i  dati 
Providur  General  podade  osobiti  zaklad  svoje  ugodnosti. 

Evo  dakle,  Gosp.  Xupnice,  evo  zdruxeno  u  tvojimi  rukama 
sve  setoje  najpotribbitie  za  utcinniti  poglie  stanje  tvoga  puka, 
koji  nechie  pristati  blagoslivjati  tvoje  imee. 

S  Naukom  Chiudorednim  ti  hochiesc  gnemu  priniti  najvechie 
i  najpoglavitie  dobro,  spasenje  duhovno:  s  kravjim-navartkom 
tischies  ugrabiti  smarti  velliki  broj  diecicze,  vagliatischiesc  gni- 
hovom  zdravhliu  tillesnomu,  i  uzmoxitissiesc  puk:  s  radgnom  i 
uzmnoxenjem  od  Krumpiraa  tischiesc  pripraviti  opehienu  hranu 
i  gliudem  i  xivotini  u  kojojmudrago  nesrichi  od  zle  ljetine. 

Akobi  znao,  Ti  Gosp.  Xupnice,  da  immade  kod  tebe  koji 
komad  zemglie  Opchiene  na  kojoj  mogaobi  ti  posaditi  i  raditi 
Krumpire,  uccechi  tako  i  nutkajući  tvojim  gliuveznivim  izghle- 
dom  tvoje  Segliane,  Ti  neimmadesc  nego  prositiga,  i  bittichieti 
odma  dopuseten. 

Tvoja  bogliubnosc  i  millosctja,  Gosp.  Xupnice  cinime  uzdati 
dachiesc  Ti  i  znati  i  hotiti  ugoditimi  za  dostighnuti  iz  ovizih 
vrtkaa  tollika  i  tollioko  vellika  dobra  za  korist  tvoizih  sinovaa  i 
tvoje  bratje.  Na  ti  način  i  ti  od  tvoje  strane  pomochi  hochiesc 
opehienu  čestitost  Naroda  pod  mnoghomoguchim,  i  primudrim 
Odvitovanjem  onoga  Blagodama  i  Vellika  Kraglia  kojemu  za 
nassu  velliku  sriechiu  jesmo  podloxni. 

Pozdravgliamte  najvechim  casctju 
DANDOLO 

1809.  pod  kraj  svoje  uprave  Dandolo  uvidja  skromnost  us¬ 
pjeha  svoga  rada;  u  svojima  promičbenim  člancima  naj skladni¬ 
jim  rečenicama  izrekao  je  narodu  koju  tu  trpku  istinu,  rekao  mu 
da  je  kratkovidan,  lijen,  praznovjeran,  odan  piću;  ali  još  uvijek 
je  optimista,  sad  se  bavi  osnovama,  kao  i  nadvojvoda  Karlo,  po¬ 
boljšati  stanje  Dalmacije  pomoću  stranih  naseljenika.  U  jednom 
pismu  Napoleonu  razlaže  smjernice  budućih  reforma;  »Vama  nije 
nepoznato,  Sire,  da  bi  obradivo  tlo  Dalmacije  moglo  ne  hraniti, 
nego  obogaćivati  miljun  ljudi,  dok  ima  tek  četvrtinu  toga  pučan¬ 
stva  i  koje  ne  može  prehraniti.  Valja  poduzeti  mjere  za  obraditi 
napuštene  zemlje,  a  naročito  općinska  imanja  koja  su  gotovo  sva 
neobradjena.  Zato  treba  dozvati  naseljenike  i  glavničare  iz  susjed¬ 
nih  zemalja  i  za  privući  radnu  snagu  i  zlato  stranaca,  valja  uki¬ 
nuti  zemljarinu  za  30  godina.  Tako  su  naseljene  Sjedinjene 
Države.« 

Medjutim  na  domaku  bijaše  stvaranje  »Ilirskih  Pokrajina«, 
kojima  je  Napoleon  namijenio  nov  dalekosežan  zadatak.  Pro¬ 
svjetiteljske  reforme  težnje  Dandolove  uprave  postale  su  nuz- 
gredne  u  tima  Napoleonovim  isključivo  strategijskim  osnovama. 
Kad  je  Marmont  imenovan  potkraljem  »Ilirskih  Pokrajina«,  Dan¬ 
dolo  29.  I.  1810.  napušta  Dalmaciju. 

HRVATI  U  NAPOLEONOVIM  »ILIRSKIM 
POKRAJINAMA« 


U  stopu  je  moguće  slijediti  kako  se  kod  Napoleona  razvija  i 
dozrijeva  misao  stvaranja  »Ilirskih  Pokrajina«  i  njihov  zadatak. 
Bitkom  kod  Austerlitza  2.  XII.  1805.  slomio  je  Napoleon  Austriju 
i  mislio  da  ju  je  priklonio  ideji  svoga  europskoga  poretka;  14.  X. 
1806.  kod  Jene  slomi  Prusiju,  koja  je  do  tad  uživala  najviši  voj¬ 
nički  ugled  u  Europi;  nakon  krvavih  bitaka  kod  Eylaua  i  Fried- 
lanđa  Napoleon  u  srpnju  1807.  sklapa  mir  s  Rusijom,  vjerujući  da 
je  sad  konačno  osiguran  mir  na  kontinentu  —  sad  može  dalje 
praviti  osnove  za  obračun  s  Engleskom.  A.  Vandal  u  svojemu 
djelu  »Tilsit  i  Erfurt«  pripovijeda  potankosti  o  povjerljivim  raz¬ 
govorima  Napoleona  i  ruskog  cara  Aleksandra  I.  u  Tilsitu,  kako 
su  na  zemljovidu  dijelili  pokrajine  Otomanskoga  carstva:  »Napo- 
ieon  ih  pokazivao  prstima  na  zemljovidu  i  odredjivao  dijelove  koji 
će  pripasti  dvima  vlastima  u  smanjenim  posjedima  Turske!  Rusija 
je  već  stotinu  godina  težila  za  moldavsko- vlaškim  kneževinama  i 
danas  ih  vojnički  zaposjela;  te  će  biti  njezin  dio.  U  slučaju  po¬ 
trebe,  ako  predje  Dunav,  dio  Bugarske  može  dostići  sudbinu  kne¬ 
ževina.  Francuska  pak  naći  će  izvan  svojih  posjeda  u  Iliriji  mjesta 
za  širenje,  i  Napoleon  je  čas  pokazivao  na  Albaniju  i  Bosnu, 
čim  bi  Dalmacija,  ta  tanka  pokrajina  protegnuta  duž  jadranske 
obale,  dobila  na  širini  i  čvrstoći,  čas  na  Albaniju,  Epir,  Grčku, 
koje  bi  je  produljile  na  jug.  Medjutim  u  koliko  su  oba  vladara 
predvidjala  idealna  osvajanja,  ni  jesu  im  strogo  odredjivali  vri¬ 
jednost  i  prostranost;  nijesu  povlačili  granice.«  Istoga  dana  kad 
je  potpisan  mirovni  ugovor  u  Tilsitu,  Berthier,  glavar  Napoleo- 
novoga  glavnog  stožera  šalje  Marmontu  značajne  upute.  Nalo¬ 
živši  mu  spremiti  vojsku  od  svojih  22.000  momaka  Berthier  veli 
doslovno:  »Nada  sve  poskrbite  dobiti  obavijesti,  koje  ćete  poslati 
izravno  caru  po  pouzdanim  častnicima.  1.  zemljopisne  i  upravne 
obavijesti  koje  možete  dobiti  o  Bosni,  Macedoniji,  Traciji,  Al¬ 
baniji  i  Grčkoj.  2.  Koliko  je  pučanstvo  tursko,  koliko  grčko? 
Kakve  bi  izvore  pružale  ove  zemlje  jednoj  europskoj  vlasti,  koja 
bi  ih  imala,  u  pogledu  odijevanja,  živeža,  novca.  Druga  spome¬ 
nica  bit  će  vojnička  spomenica.  Ako  dvije  vojske  istodobno  udju. 

jedna  preko  Kotora  i  Dalmacije  u  Bosnu,  druga  preko  Krfa  u 
Grčku,  kako  mora  biti  snažna  cijela  vojska  za  uspjeh?  Koja 
je  vrsta  oružja  najprobitačnija?  Kako  treba  prevoziti  top- 
ničtvo?  Kako  se  može  obrskrbljivati?  Kako  popunjavati?  Koji 
bi  bio  podvoz  najbolji?  1808.  u  Istanbulu,  gdje  su  državni  udari 
na  dnevnom  redu  i  gdje  engleska  diplomacija  pobija  fran¬ 
cuski  utjecaj,  ozbiljno  računaju  s  provalom  francuske  vojske  u 
Bosnu,  ekspedicijom  u  Indiju  preko  turskog  područja.  Medjutim 
1809.  dolazi  mjesto  ekspedicije  na  Istok  do  novog  trećeg  rata 
s  Austrijom,  koja  mnije  iskoristiti  Napoleonov  nesretni  rat  u 
Španiji.  U  tom  ratu  Dalmacija  je  sporedno  bojište  —  kod 
Wagrama  austrijska  je  vojska  poražena,  premda  nije  uništena; 
posljedica  austrijskog  poraza  je  schonbrunnski  mir  i  osnutak 
»Ilirskih  Pokrajina«.  Ideja  istočnoga  rata  nije  time  napuštena  već 
samo  odgodjena.  Nove  »Ilirske  Pokrajine«  dobivaju  samo  dvo¬ 
struki  zadatak;  uz  to  da  budu  uporište  eventualne  kampanje  na 
Istok,  imaju  biti  i  »straža  postavljena  pred  vrata  Beča«. 

Strategijska  zadaća  »Ilirskih  Pokrajina«  odredjuje  i  njihovo 
organiziranje,  privremeno  povjereno  Marmontu,  sad  već  Vojvodi 
Dubrovačkom  i  maršalu.  »Ilirske  Pokrajine«  moraju  se  prvo  same 
izdržavati,  moraju  odbacivati  čim  više  novaca  i  dati  čim  više  voj¬ 
nika.  Dalmatinska  Hrvatska,  siromašna  zemlja,  uslijed  toga  done¬ 
kle  »Quatite  negligeable«  u  novoj  državnoj  tvorevini,  pridružena 
napučeni j ima  i  bogatijima  zemljama,  odsele  ima  pasivnu  ulogu; 
njom  upravljaju  osrednji  ljudi  kao  nekim  francuskim  departe- 
mentom,  bez  shvaćanja  za  njezine  potrebe  i  raspoloženje  pučan¬ 
stva.  Od  hrvatskih  zemalja  u  »Ilirskim  Pokrajinama«  Napoleona 
sad  najviše  zanima  područje  Vojne  Krajine  kao  uzgajalište  voj- 
nika.  Marmont,  kojemu  je  povjerena  privremena  organizacija 
Ilirije,  vatren  je  pobornik  krajiškoga  sustava,  snuje  ga  primijeniti 
i  na  Dalmatinsku  Zagoru.  Po  njegovom  savjetu  Napoleon  ostavlja 
u  Hrvatskoj  sve  stare  ustanove,  zadruge  —  u  Vojnoj  Krajini  pro¬ 
mijenile  su  se  samo  odore  i  vježbanje  po  francuskom  vježbov- 
niku.  Upravu,  sudstvo,  prosvjetu  uredjuje  Marmont  u  Iliriji,  — 
podijeljenoj  na  šest  pokrajina:  Kranjsku,  Korušku,  Istru,  gra- 
djansku  Hrvatsku,  Dalmaciju  s  Dubrovnikom,  te  Hrvatsku  Kra¬ 
jinu,  po  Dandolovom  sustavu  iskušanom  u  Dalmatinskoj  Hr¬ 
vatskoj.  Tek  jedno  je  novo  u  Marmontovoj  organizaciji  školstva: 
u  Hrvatskoj  je  uvedena  u  pučkim  školama  obuka  samo  u  mate¬ 
rinskom  jeziku,  a  djelomično  i  u  nižim  gimnazijama,  osnovanima 
na  Rijeci,  u  Senju,  Karlovcu  uz  liceje  na  Rijeci  i  Karlovcu.  Te 

nastavne  reforme  —  prve  u  novom  vijeku  utemeljene  dosljedno 
na  hrvatskom  jeziku  —  pozdravlja  tadašnja  malobrojna  inteli¬ 
gencija.  Prekratko  su  djelovale  te  hrvatske  škole  u  francuskoj 
Hrvatskoj  da  bi  ostavile  u  prosvjetnom  razvitku  Hrvata  dublji 
kakvi  trag.  No  jednim  je  ipak  urodila  Marmontova  školska 
osnova;  zahvaljujući  njoj  mogao  je  ući  u  hrvatski  kulturni  život 
pop  Šime  Starčević,  najjača  stvaralačka  ličnost  Hrvata  u  prvoj 
četvrti  19.  stoljeća.  Premda  katolički  svećenik  Šime  Starčević  su- 
radjuje  s  francuskom  upravom  u  školstvu,  jer  očito  vidi  priliku 
iskoristiti  nove  mogućnosti  za  narodne  svrhe.  Po  narudžbi  fran¬ 
cuske  vlasti  izradjuje  Šime  Starčević  prema  nekoj  francuskoj 
gramatici  za  Nijemce  »Novu  ričoslovnicu  ilirsko-francusku  za 
potrebovanje  vojničke  mladosti  ilirskih  država«,  no  usporedno 
izdaje  u  Trstu  1812.  knjigu  pod  naslovom  »Nova  ričoslovnica  ili- 
rička  vojničkoj  mladosti  krajičkoj  poklonjena  trudom  i  nastoja¬ 
njem  Šime  Starčevića  župnika  od  Novoga  u  Lici«;  knjigu,  koja 
nije  puka  gramatika,  već  prvo  orudje  za  kulturno  ujedinjenje 
Hrvata,  djelo,  koje  rasvijetljuje  puteve  budućim  naraštajima.  Cilj 
je  Starčevićeve  »Ričoslovnice«  stvoriti  jedinstven  hrvatski  knji¬ 
ževni  jezik  kao  temelj  zajedničkoga  duhovnog  stvaranja  ali  upi¬ 
rući  se  na  čist  narodni  govor  hrvatske  Like;  Starčević  izradjuje 
najjednostavniji  i  najdosljedniji  pravopis  prije  Gajeve  reforme, 
utvrdjuje  zakone  naglaska  hrvatskoga  jezika,  otkriva  njegovo 
bogatstvo,  uz  svoju  gramatiku  sastavlja  i  malu  čitanku,  zbroj  na¬ 
rodnoga  jezičnog  i  etičkoga  blaga  koje  je  sam  sakupio  —  i  kao  i 
Kačić  —  ne  piše  svoje  djelo  za  učene  jezikoslovce,  već  za  živ 
narod,  ono,  za  čim  je  prije  šesnaest  godina  vapio  vidovito  prak¬ 
tički  trgovac  Josip  Šipuš  —  prvi  stvara  za  svoje  vrijeme  Šime 
Starčević.  Šime  Starčević  sam  stvara  odlučan  odsjek  u  razvitku 
kulturnoga  života  Hrvata. 

Od  siječnja  1810.  do  travnja  1811.  traje  privremena  organi¬ 
zacija  »Ilirskih  Pokrajina«  koju  je  Marmont  zamislio  kao  samo¬ 
stalnu  državnu  jedinicu  Francuskoga  Carstva,  unijevši  u  nju 
mnoge  Dandolove  misli  i  svoje  poznavanje  ljudi  i  zemlje,  na¬ 
predak  koji  mu  je  nesumnjivo  bio  na  srcu.  Napoleon  ruši  tu 
Marmontovu  osnovu  potpisavši  15.  IV.  1811.  dekret  o  konačnoj 
organizaciji  »Ilirskih  Pokraj  ina«:  centralizatorski  i  autokratski 
Napoleonov  duh  pretvorio  je  »Ilirske  Pokrajine«  u  skupinu  fran¬ 
cuskih  departementa.  Već  od  početka  morao  je  Marmont  dijeliti 
vlast  s  generalnim  intendantom,  kojemu  bijaše  stvarno  predana 
unutrašnja  uprava,  kao  što  je  u  Dalmaciji  dvojstvo  vojničke  i 

gradjanske  uprave  dovelo  do  trzavica  izmedju  Marmonta  i  Dan- 
dola,  to  je  dvojstvo  u  »Ilirskim  Pokrajinama«  bilo  još  dosljednije 
provedeno.  Marmont  ozlojedjen  daje  ostavku  na  položaju,  koji 
mu  se  činio  nedostojnim  vojnika  i  traži  zapovjedništvo  u  dje¬ 
latnoj  vojsci;  nasljednikom  mu  posta  general  Bertrand,  bivši  gla¬ 
var  Napoleonovoga  glavnog  stožera,  izbor,  koji  opet  odaje  kako 
je  Napoleon  namijenio  u  prvom  redu  dalekosežnu  vojničku  ulogu 
»Ilirskim  Pokrajinama«. 

Na  Marmontovu  odluku  napustiti  guvernerstvo  »Ilirskih  Po¬ 
krajina«  kojega  se  latio  s  toliko  čara  jamačno  je  djelovao  i  sve 
kritičniji  razvitak  općih  prilika  u  Srednjoj  Europi.  Više  nego  ikoji 
dotadašnji  ratovi,  osim  moguće  tridesetgodišnjega  ali  sjećanja 
kojega  je  već  bilo  zaboravljeno,  posljednja  tri  napoleonska  rata 
stvorila  su  u  Europi  stanje,  donekle  slično  modernom  totalitarnom 
ratu  20.  stoljeća.  Bili  su  to  već  ratovi  razmjerno  velikih  masa, 
brzih  pokreta,  ratovi  u  kojima  su  se  hvatale  u  koštac  ne  samo 
dvije  političke  ideje:  Napoleonova  europska  revolucija  i  konzer¬ 
vativni  monarhizam,  nego  su  se  borila  dva  različita  organizaciona 
sustava;  bili  su  to  materijalni  ratovi,  ratovi  gospodarski.  Ratovi 
nijesu  samo  zgadjali  pučanstvo  neposrednoga  bojišta  i  područje 
kretanja  vojski,  sve  više  je  svaki  pojedinac  i  daleko  od  bojišta 
ćutio  rat  u  svojemu  svakidašnjem  životu.  »Ilirske  Pokrajine« 
stvorene  su  kad  se  već  teško  ćutile  gospodarske  posljedice  rata, 
a  kroz  prvu  godinu  Marmontove  privremene  uprave  »Ilirskih  Po¬ 
krajina«  gospodarske  su  se  prilike  još  pogoršale.  Marmont  bio 
je  ambiciozan  čovjek,  sigurno  tašt,  ali  koliko  je  bio  vrstan,  dje¬ 
lotvoran  organizator,  toliko  bijaše  i  pronicav  državnik,  pa  je  ja¬ 
mačno  prozreo  da  su  gospodarski  napori  naroda  prešli  već  svoj 
vrhunac,  da  je  njihov  slom  pitanje  vremena.  Za  tu  katastrofu, 
koja  se  naslućuje,  Marmont  jamačno  nije  htio  snositi  odgovor¬ 
nost.  Buduća  njegova  karijera  dokazuje  da  je  Marmont,  kakogod 
nije  bio  malodušnik,  umio  zaustaviti  se  pred  ponorom  i  okrenuti 
natrag;  kad  1814.  savezničke  vojske  dolaze  pred  Pariz  prvi  od 
Napoleonovih  maršala  prilazi  Bourbonima,  za  »stodnevne«  nove 
vladavine  Napoleonove  napušta  Francusku,  poslije  Waterlooa 
stiče  milost  kraljeva  Ljudevita  XVIII.  i  Karla  X. 

Stvorivši  »Ilirske  Pokrajine«  Napoleon  je  odlučio  da  se  imaju 
same  izdržavati,  a  to  je  značilo  dati  maksimum  prihoda  ne  samo 
za  redovni  i  državni  život  nego  i  za  sve  veće  vojničke  potrebe. 
Marmont  se  zdušno  laća  toga  sizifovskog  zadatka.  Bogatije  bile 
su  nove  »Ilirske  Pokrajine«  od  Dalmacije,  ali  već  takodjer  iscr- 

pljene  ratovima,  dezorganizirano  im  je  gospodarstvo,  a  pučanstvo 
u  velikoj  većini  protivno  francuskoj  vlasti.  Nove  granice  schon- 
brunnskoga  mira  rasjekle  su  jedinstvena  gospodarska  područja, 
stvarana  vjekovima;  no  snage  tla,  predaje,  povezanost  interesa 
djeluju  dalje,  »Ilirske  Pokrajine«  stvarno  ne  živu  ni  trenutak  sa¬ 
mostalnim  gospodarskim  životom  i  svaka  promjena  u  Austriji 
osjeća  se  u  napoleonskoj  Iliriji  i  obratno. 

Prva  muka,  koju  su  »Ilirske  Pokrajine«  baštinile  od  Austrije 
bijaše  kriza  valute.  Od  1791.  stalno  pada  tečaj  papirnate  forinte, 
novac  sve  manje  vrijedi  i  logično  raste  skupoća;  već  1800.  austrij¬ 
ska  vlada  mora  davati  svojim  činovnicima  skuparinski  doplatak. 
1810.  u  času  osnutka  »Ilirskih  Pokrajina«  valutama  kriza  u  Au¬ 
striji  približuje  se  vrhuncu;  nove  granice  ne  mogu  zadržati  nje¬ 
zinu  bujicu.  Kad  Francuzi  dodjoše,  u  »Ilirskim  Pokrajinama« 
gotovo  nema  srebra  ni  zlata,  poplavljene  su  bakrenim  krajca¬ 
rima  a  još  više  papirnim  novcem  Bečke  Banke,  prozvanim  »Ban- 
cozettel«.  Generalni  intendant,  glavar  gradjanske  uprave  grof 
Dauchy  uvodi  kao  prvu  mjeru  novog  reda  sniženje  tečaja  papir¬ 
natoga  novca,  vjerujući,  da  će  ga  tako  istisnuti  iz  prometa;  vri¬ 
jednost  papirnatoga  austrijskoga  novca  u  studenom  1809.  naj¬ 
prije  smanjena  je  do  jedne  četvrtine  nekadašnje  vrijednosti,  25. 
XII.  1809.  na  petinu,  od  16.  II.  1810.  na  šestinu,  a  konačno  16.  III. 
1810.  austrijski  novac  imao  je  biti  stavljen  izvan  prometa.  Velik 
dio  ljudi  zapada  u  bijedu;  zabilježen  je  slučaj  krajiškoga  poruč¬ 
nika  Dujma  Kovačevića  iz  Borićevca,  koji  je  kao  umirovljenik 
poslije  30.  godina  djelatne  službe  došao  zapovjedničtvu  ličke  pu¬ 
kovnije  i  saopćio  da  ne  može  ni  živjeti  ni  umrijeti  sa  svojom 
mirovinom  od  11  forinti  mjesečno  —  ili  neka  mu  se  mirovina 
povisi  ,ili  neka  ga  vojna  vlast  opet  primi  u  službu.  I  u  »Ilirskim 
pokrajinama«  pokazalo  se  da  se  valutarne  krize  ne  mogu  rje¬ 
šavati  birokratskim  odredbama;  uzalud  oblasti  zabranjuju  spe- 
kuliranja  valutama,  konačno  zabranivši  uvoz  austrijskoga  novca; 
samo  pučanstvo  teško  se  snalazi  u  poplavi  sveudilj  novih  odre¬ 
daba  pogotovo  kad  i  same  francuske  čete  iznova  donose  naročito 
austrijski  bakreni  sitniš;  valutarne  reforme  uz  to  smetaju  pogra¬ 
nični  promet,  naročito  trgovinu  živežom,  koji  »Ilirskim  Pokra¬ 
jinama«  treba  iz  zemalja  austrijskoga  carstva;  uslijed  valutarne 
reforme  različite  isplate  starih  ugovora,  oporuka  izazvale  su  cijeli 
niz  procesa.  Ipak  1.  I.  1811.  »Bancozetteli«  bili  su  isključeni  iz 
»Ilirskih  Pokrajina«. 

Bijaše  doista  posljednji  rok.  Jer  početkom  ožujka  1811  svi 
su  uredi  austrijskih  carevina  dobili  zapečaćenu  zapovjed  koju 
su  morali  otvoriti  u  devet  sati  u  jutro  15.  III.  1811.  Zapovjed  je 
objavila  bankrot  —  »Bancozetteli«  proglašeni  su  bezvrijednima. 
U  hrvatskim  zemljama  austrijskoga  carstva  bankrot  izravno  nije 
počinio  velike  štete,  pretežna  većina  pučanstva  nema  gotovine, 
glavnica  je  zemlja,  ali  pogodjen  bijaše  hrvatski  trgovački  stalež 
i  različite  zaklade,  neizravno  posljedice  bijahu  teške;  silno  je  po¬ 
skupila  manufakturna  roba,  kako  bilježi  grof  Oršić  »par  dobrih 
TOlova  stajao  je  2.000  forinti,  lakat  finog  sukna  100,  par  čizama 
80  forinti. . .  Uslijed  oskudice  novca  obustavljen  je  rad  u  tvor¬ 
nicama,  javljaju  se  neminovne  popratne  pojave  gospodarskih 
riza:  kradje,  razbojstva.  Sve  te  pojave  nijesu  mogle  šuštati  ni 

™f?nrk,°j  granici  ~  »Ilirske  Pokrajine«  takodjer  ćute  au¬ 
strijski  bankrot.  U  općoj  novčanoj  krizi  bezizgledni  bijahu  svi 
re  ormni  pothvati  oživiti  sva  područja  gospodarstva  »Ilirskih 
okrajma«,  kako  je  to  Napoleon  zadao.  Marmont  sam  u  jednom 
svojem  izvještaju  konstatira  da  »sadašnji  sustav  Ilirije  osigu¬ 
rava  postepeno  osiromašenje  pučanstva«,  a  Catineau  la  Roche 
u  spomenici  namijenjenoj  Napoleonu  veli,  da  Ilirija  ne  može 
udovoljiti  svojim  potrebama  za  više  od  šest  mjeseci,  preostalo 

Pnkr!^i«m0Ia  Z1VjCtl  ,°d  uvoza’  medjutim  prije  osnutka  »Ilirskih 
Pokrajina«  te  su  zemlje  izravnale  uvoz  s  izvozom,  nada  sve  po¬ 
morskom  trgovinom.  Jadran  praktički  u  vlasti  je  Engleza,  trgo¬ 
vina  stoga  vise  ne  postoji.  Ali  ne  samo  to;  iz  podataka  jednog 
istražnog  povjerenstva  od  4.  VIII.  1819.  vidi  se  što  je  značila  za  pu¬ 
čanstvo  obustava  pomorske  trgovine.  Prema  tim  podatcima  obala 

9  ^  i°  ,U^rn,ika  raspoIagaIa  ie  s  1-700  trgovačkih  brodova. 

000  ilh  J?arkl’  P°morstvom  Bilo  je  zaposleno  9.817  pomo¬ 
raca,  ».UJI  bavilo  se  pomorskim  ribarstvom,  1.283  bilo  je  zapo¬ 
sleno  drugojačije  pomorstvom  —  svi  ti  ljudi  ostali  su  bez  posla 
jer  veoma  brodovlja  leži  u  lukama.  Pomorci  južne  Dalmacije 
uslijed  te  nezaposlenosti,  pritišteni  nuždom,  pomalo  se  sami 
odaju  gusarstvu  i  odlaze  u  englesku  službu,  naročito  otkako  su 
_  nglezi  zaposjeli  Vis;  1812.  prema  jednom  francuskom  izvještaju 
službf  °k°  6  000  POm°raCa  iz  lirskih  Pokrajina«  u  engleskoj 

Gospodarske  reforme  u  hrvatskom  dijelu  »Ilirskih  Provin¬ 
cija«  uvode  se  u  glavnom  po  uzoru  Dandolovih  reforma  u  Dal¬ 
maciji,  samo  sa  skromnim  uspjehom.  Zamjerna  pažnja  posve¬ 
ćena  je  šumama;  francuska  uprava  donosi  prve  zakone  o  šu- 

mama,  temelji  šumarsko  gospodarstvo  u  svakom  pravcu:  šumar¬ 
skoj  politici,  zaštiti  šume,  iskorišćivanju,  uzgoju,  pošumljavanju, 
šumskoj  paši,  lovu  i  ribarstvu;  samo  ekonomsko-financijski 
momenat  tih  reforma  ostao  je  promašen,  jer  nema  pomorske  tr¬ 
govine,  cijena  drveta  pada  katastrofalno,  iskorišćivanje  šuma  se 
ne  isplaćuje,  sve  hrvatske  šume  tih  su  godina  mrtva  glavnica.  Od 
novih  kultura  vlada  »Ilirskih  Pokrajina«  bavi  se  osnovama  sad¬ 
nje  pamuka  u  Dalmaciji;  oskudica  sredstava,  koja  priječi  svaki 
zamašniji  pothvat,  ne  dopušta  ni  taj  pokus.  U  glavnom  gospo¬ 
darska  politika  ograničuje  se  na  redarstvene  mjere.  U  vezi  s  go¬ 
spodarskim  osnovama  francuska  uprava  dotakla  se  je  i  seljač¬ 
kog  pitanja.  Vlast  čini  se  sama  osjeća  da  nema  snage  donijeti 
neke  konačne  odluke,  ćuteći  jamačno  svoju  privremenost.  Re¬ 
volucionarne  lozinke  prilično  su  već  zastarjele  u  poslu  svaki¬ 
dašnje  politike.  Sukobivši  se  s  feudalnim  sustavom,  uprava  »Ilir¬ 
skih  Pokrajina«  zaostaje  na  po  puta;  o  nekom  ukidanju  kmetstva 
nema  ni  govora:  djelomično  ukida  samo  neka  kmetska  podavanja 
(ljudsku  tlaku,  dok  su  ostala  podavanja  imala  biti  otkupljena 
novcem),  poprativši  sve  očinskim  savjetom  da  preostalo  zemljo- 
vlastnik  i  zemljoradnik  sami  medju  sobom  urede  na  prijateljski 
način  .0  uticaju  francuskih  ideja  o  ukidanju  kmetstva  u  hrvat¬ 
skim  stranama  predleži  razmjerno  malo  podataka,  ali  iz  kojih 
se  ipak  vidi  da  su  kmetovi  očekivali  od  nove  vlasti  svoje  oslobo- 
djenje;  u  nekim  krajevima  seljaci  sami  obustavljaju  podavanja, 
dolazi  do  sukoba,  na  što  francuske  oblasti  izdaju  nalog  da  kmet¬ 
ski  odnosi  uz  proglašene  polakšice  moraju  ostati  na  snazi  dok 
Napoleon  ne  donese  odluku,  do  koje  medjutim  nikad  nije  došlo. 
Uostalom  same  francuske  oblasti  služile  su  se  kmetovskom  tla¬ 
kom  kod  izvadjanja  javnih  radova.  Tako  nitko  nije  bio  zadovo¬ 
ljan  novim  stanjem;  zemljovlastnici  bili  su  osvjedočeni  da  se 
previše  pošlo  u  susret  kmetovima,  kmetovi  pak  da  su  premalo 
dobili.  Konačno  su  i  zemljovlastnici  i  kmetovi  postali  složni  pro¬ 
tivnici  francuske  vladavine. 

O  nekom  razvitku  veleobrta  u  hrvatskim  zemljama  »Ilirskih 
Pokrajina«  takodjer  nije  moglo  biti  govora  —  dapače  i  najvaž¬ 
nije  tvornice  na  Rijeci  u  stalnoj  su  krizi  radi  pomanjkanja  siro¬ 
vina,  mjesto  blagostanja  dolazi  nezaposlenost.  Pokušana  su  samo 
dva  pothvata  i  to  u  Splitu  je  francuska  tvrtka  »Gourgoin,  Bac- 
cuet  et  Cie«  odlučila  1812.  osnovati  tvornicu  koza,  a  neki  Mlchaud 
dobio  je  koncesiju  za  tvornicu  stakla  u  Mrzle  Vodice  gdje  je  u 
blizini  nadjeno  silikata  —  no  s  odlaskom  Francuza  obustavljena 

su  ta  dva  pothvata.  Konačno  jednom  odlukom  Napoleonovom 
iz  1810.,  poslano  je  20  mladića  iz  »Ilirskih  Pokrajina«  u  carsku 
obrtnu  školu  u  Chalons-sur-Marne,  gdje  se  pretežno  učio  fini  obrt 
i  metalurgija,  da  bi  ti  mladići  pridonijeli  razvitku  obrta  u  svojoj 
domovini;  konačna  sudbina  tih  pitomaca  je  nepoznata. 

No  sva  ova  nastojanja,  koja  su  mogla  po  naravi  stvari  postići 
cilj  tek  s  vremenom,  ne  rješavaju  probleme  dnevnoga  života; 
Ilirija  je  kroz  cijelo  vrijeme  francuske  vladavine  bez  manufak¬ 
ture,  sve  mora  dobavljati  iz  austrijskih  zemalja.  Trgovina  pako, 
pored  neminovnih  posljedica  ekonomske  krize,  ratnih  potreba, 
siromaštva  zemlje,  valutarnih  nedaća,  engleske  blokade  valjda 
još  najviše  trpi  od  kaosa  carina.  Tek  pod  konac  1810.  »Ilirske 
Pokrajine«  dobivaju  svoju  carinsku  tarifu.  Do  tad  su  postojale 
stare  carinske  granice,  pa  dok  je  Austrija  oteščavala  i  spriječa- 
vala  izvoz  i  gotove  robe  i  sirovina  u  »Ilirske  Pokrajine«  dotle  u 
Italiji,  onemogućavale  svojim  visokim  stopama  uvoz  iz  Italije 
u  Iliriju;  tako  se  na  pr.  za  francusku  robu,  koja  je  išla  u  Iliriju 
plaćalo  u  Trstu  carina  od  60°/o,  a  ako  je  slučajno  išla  još  preko 
austrijskoga  teritorija,  plaćalo  se  još  daljnjih  60#/o;  i  izvoz  iz 
»Ilirskih  Pokrajina«  u  talijanske  zemlje  takodjer  bio  je  podvrgnut 
visokim  carinama. 

Tarifni  sustav,  koji  je  Ilirija  dobila  1810.  i  koji  je  tri  puta 
upotpunjen,  kako  naglasuje  Melita  Pivec-Stele  u  svojem  djelu 
»Gospodarski  život  Ilirskih  Pokrajina«,  jasno  izrazu  je  cijelu  Na- 
poleonovu  gospodarsku  politiku  u  ovim  zemljama.  Smjernice 
opće  politike  Napoleonove  nameću  tu  gospodarsku  politiku: 
isključena  je  sva  kolonijalna  roba  i  sva  engleska  manufaktura; 
uvijeno  isključuje  se  i  austrijski  veleobrt;  naprotiv  najveće 
pogodnosti  dane  su  u  prvom  redu  francuskoj  rukotvorini,  zatim 
talijanskoj;  izvoz  Ilirskih  Pokrajina  u  prvom  redu  uživa  pogod¬ 
nosti  u  Francusku,  a  onda  u  Italiju;  najveće  pak  pogodnosti 
dane  su  prevoznoj  trgovini  u  Tursku  i  Francusku  —  momenat, 
koji  treba  posebno  istaknuti,  jer  u  njemu  se  krije  glavni  gospo¬ 
darski  uzrok  osnutka  »Ilirskih  Pokrajina«. 

Malu  sliku  tadašnjega  gospodarskog  općeg  života  ljudi  u 
»Ilirskim  Pokrajinama«  i  njihovih  poteškoća  odaje  i  sam  popis 
predmeta,  koje  je  zabranjeno  izvoziti.  Zabranjen  je  izvoz  sve 
robe  koja  služi  pomorstvu,  svakog  novca  u  bilo  kojemu  obliku, 
oružja,  brodova,  svake  stoke,  pepela,  sušenoga  i  usoljenog  mesa, 
kudjelje,  svih  vrsta  voska,  željeznih  čavala,  porculanske  zemlje, 
hrastove  kore  za  stroj enje  kože,  kositra,  starog  željeza,  jedre- 

nine,  sijena  i  trava,  svježeg  voća,  sjemenja,  neizradjenog  pre¬ 
diva,  svježeg  i  sušenog  povrća,  jarbola,  streljiva,  zlata  u  bilo 
kojemu  obliku,  slame,  pergamena,  kože  i  krzna,  dragog  kamenja, 
platine,  sadre,  svake  dlake,  salitre  (bez  izričitog  dopuštanja),  ka¬ 
mene  soli,  svile  u  svakom  obliku,  sode,  sumpora,  trijesla,  zemlje 
za  bojadisanje.  S  druge  strane  zabranjeno  je  uvoziti:  čelik  u 
svakom  obliku,  lanene  i  platnene  tkanine,  sukno,  konac,  ostruške 
bakra,  željeza  i  ocjeli,  linon  i  batist  (osim  iz  Francuske  i  Italije) 
englesku  robu,  ljekarije  (bez  posebnoga  dopuštenja),  živu,  kovine 
za  zvona,  svaku  neobradjenu  i  obradjenu  kovinu,  lončarsku  i 
porculansku  robu  (osim  iz  Francuske  i  Italije),  lanene  tkanine. 
Slobodan  bio  je  izvoz  žive,  a  slobodan  uvoz  svake  stoke,  sjeme¬ 
nja,  kruha,  svježe  ribe. 

Već  taj  popis  o  zabrani  robe  odaje  s  kojima  se  je  poteško¬ 
ćama  borila  trgovina.  Druga  poteškoća  bila  je  sama  organizacija 
trgovine.  Trgovina  i  obrt  do  francuske  vladavine  živjeli  su  u 
sustavu  cehova;  francuska  vlada  ukida  cehove,  u  nutrašnjoj 
trgovini  stoji  na  načelu  slobodne  trgovine  i  pogoduje  stranom 
trgovačkom  elementu  —  a  svemu  tome  se  pasivno  protivi  domaći 
živalj,  pogotovo  pogodnostima  za  strane  trgovce.  Pored  Rijeke, 
Karlovac  je  u  te  godine  trgovački  najrazvijeniji  grad  u  Hrvat¬ 
skoj.  Prema  Trstu,  Rijeci  i  Ljubljani  karlovačka  trgovina  bila  je 
ipak  skromna.  Vidi  se  to  iz  ankete,  koju  je  poduzeo  u  lipnju 
1810.  intendant  Vienney,  stavivši  gradskoj  upravi  slijedeća  pi¬ 
tanja:  ima  li  u  Karlovcu  preduvjeta  za  osnutak  novih  trgovačkih 
poduzeća;  kakve  bi  bile  prednosti  ili  pogubnosti  za  grad  od 
takvih  poduzeća  s  gledišta  pučanstva  i  trgovinskih  prilika;  broj 
trgovaca  ili  trgovačkih  tvrtki,  odredivši  kao  trgovačku  tvrtku 
ono  poduzeće,  koje  trguje  na  veliko,  ime  i  potpis  kojega  su  po¬ 
znati  i  koje  posluje  sa  solidnim  tvrtkama  najvažnijih  trgovačkih 
luka  Europe,  kao  trgovce  drugog  razreda  one  koji  trguju  u  ko¬ 
misiji,  te  konačno  maksimalni  broj  trgovaca  novih,  koje  bi  grad 
mogao  imati?  Na  taj  upit  odgovorilo  je  gradsko  vijeće  23.  VI. 
1810.  da  u  Karlovcu  nema  trgovaca  prvoga  razreda,  a  trgovaca 
drugog  razreda  ima  u  Karlovcu  18,  odgovor  na  treće  pitanje  nije 
poznat.  Karlovačka  je  trgovina  ograničena  na  domaće  tržište  i 
domaću  robu,  pretežno  živežnu;  ali  i  tu  je  poslovanje  moralo 
biti  vrlo  teško,  jer  obzirom  na  stalni  porast  skupoće,  nesigurne 
prilike  upravo  1810.  odredjen  je  prvi  popis  prisilnih  cijena  za 
živež,  koji  se  uostalom  rokom  budućih  ratnih  godina  mijenja; 
odredjene  su  tako  najviše  cijene  za  pšenicu,  raž,  ječam,  zob, 

kukuruz,  rižu,  sol,  brašno,  kruh,  govedinu,  krumpir,  grah,  bob, 
maslac,  slaninu,  ocat,  vino,  pivo,  sijeno,  slamu,  drvo,  svijeće; 
cijene  su  rasle  od  siječnja  1811.  do  veljače  1812.  padajući  za  po¬ 
jedinu  robu  sve  do  prosinca  1812.  Za  buduću  godinu  1813.  pre¬ 
staju  podatci,  ali  ta  je  svakako  bila  najgora,  kako  to  tvrdi  i 
Adam  grof  Oršić  u  svojim  memoarima:  ». . .  Plodnost  bila  je 
vanredno  loša.  Jedva  se  od  žetve  dobilo  utrošeno  sjeme.  Sijena 
bilo  je  dovoljno,  ali  toliko  slaba  berba  vina  da  onaj,  koji  je  1812. 
dobio  50  vedri,  dobio  je  ove  godine  jedva  5,  a  i  to  je  bilo  kiselo, 
jer  još  pod  konac  listopada  velik  dio  groždja  nije  bio  za  uživa¬ 
nje.  »Insurekcija«  protiv  Napoleona  i  sve  ostalo  stajalo  je  puno 
novaca.  Nije  se  mnogo  proizvodilo  za  prodaju,  a  što  se  je  i  pro¬ 
izvelo,  nije  se  moglo  prodati,  jer  je  sva  trgovina  bila  zapela.  Na¬ 
stupila  je  opća  nestašica  novca,  pa  je  skupoća  bila  tolika  da  je 
lakat  lošega  sukna  za  livreje  stajao  5  forinti,  čizme  za  sluge  12 
i  t.  d.  Sve  je  moralo  vezati  kraj  s  krajem.  Gospodar  radi  lošeg 
vremena  nije  mogao  zasijati  zimske  usjeve,  dakle  stojimo  pred 
novom  slabom  godinom,  sve  je  potišteno  i  jedino  što  misaonoga 
čovjeka  još  pridiže,  —  zaključuje  Oršić,  — •  je  to  da  se  uslijed 
sretnog  ratovanja  savezničkih  vojski  možemo  nadati  skorom 
miru,  kad  će  trgovina  opet  procvjetati  kad  će  prestati  prolije¬ 
vanje  krvi  ljudske  i  kad  će  se  dokrajčiti  gotovo  nepodnosiva 
podavanja . . .« 

Najvažnija  roba  u  trgovini  »Ilirskih  Pokrajina«  bijaše  sol; 
o  soli,  njezinoj  proizvodnji  i  cijeni  ovisi  pogotovo  Dalmacija, 
koja  troši  sol  više  od  ostalih  pokrajina  ne  samo  radi  solenja 
ribe,  nego  i  za  to  jer  u  pograničnoj  trgovini  s  Turskom  sol  za¬ 
pravo  vrši  ulogu  novca;  pretežni  uvoz  stoke  iz  Turske  u  Dalma¬ 
ciji  vrši  se  u  zamjenu  za  sol.  Od  vajkada  su  dalmatinske  solane 
na  Pagu  bile  pravi  rudnik  zlata.  Promet  solju  prije  dolaska  Fran¬ 
cuza  u  Dalmaciju  iznosio  je  24,700.000  funti,  od  te  ogromne  ko¬ 
ličine  sama  Dalmacija  trošila  je  8.000  milijuna  a  ostatak  od  blizu 
17  miljuna  izvozilo  se  u  Bosnu.  Paške  solane  godišnje  su  davale 
oko  6  miljuna,  ostatak  od  19  miljuna  funti  u  mirna  vremena  uvo¬ 
zio  se  većinom  iz  solana  Papinske  Države.  Dandolo,  preuzevši 
upravu  Dalmacije  ubrzava  proizvodnju  soli  na  Pagu  i  u  Stonu  i 
to  na  taj  način  da  oživljuje  veće  napuštena  solišta;  1806.  do  1827. 
solišta,  umjetne  pličine  gdje  se  isparuje  more,  polovica  bila  je 
slabo  iskorišćena  a  preko  200  njih  bilo  je  sasvim  napušteno.  Dan¬ 
dolo  odredjuje  podpun  pogon  svih  paških  solana;  dok  je  još 
1806.  dobiveno  5,780.700  funti  soli,  1807.  proizvodnja  se  popela  na 

13,408.000  funti;  Dandolo  je  računao  da  će  za  tri  godine  pojača¬ 
nim  pogonom  postići  proizvodnju  od  25  miljuna  funti  i  tako 
osloboditi  zemlju  ovisnosti  od  stranih  solana.  Rat  uništi  Dan- 
dolove  nade,  a  1809.,  u  prvim  danima  ljeta,  Austrijanci  zaposje¬ 
daju  Pag;  zaplijeniše  tad  na  Pagu  10  miljuna  funti  soli,  što  je 
katastrofalan  udarac  za  dalmatinsko  rizničarstvo. 

Od  osnutka  »Ilirskih  Pokrajina«  sol  postaje  jedan  najtežih 
utega  francuske  vladavine.  Sol  uz  duhan,  salitru,  barit  i  lutriju 
državni  je  monopol.  Od  duhana  i  soli  francuska  uprava  očekuje 
najveće  prihode,  ali  je  čekaju  baš  tu  najveće  neprilike,  dijelom 
kao  posljedica  vlastite  slabe  organizacije  i  krivudave  politike 
(uprava  tih  monopola  čas  je  u  zakupu  posebnika,  čas  u  režiji 
države)  a  najviše  engleske  blokade.  »Ilirske  pokrajine«  iznenada 
ostadoše  bez  dovoljno  soli,  koju  upravo  u  to  vrijeme  najviše 
treba.  Prevozna  trgovina  živežom  ide  preko  Hrvatske,  a  vrši  se 
podvozom  konjskim  a  dobrim  dijelom  i  volovima.  Zato  se  sol 
sve  više  troši,  a  kad  ponestane  soli  za  stoku,  stoka  je  stala 
pobolijevati,  zavladale  su  prave  epidemije.  Rat  je  dezorganizirao 
rad  skoro  svih  solana,  a  Austrija  napustivši  područje  »Ilirskih 
Pokrajina«  ispraznila  je  sva  skladišta  soli.  U  toj  krizi  soli,  frau- 
cuska  uprava  upućena  je  pretežnim  dijelom  na  uvoz,  što  je  težak 
posao  radi  engleske  blokade;  konačno  Francuzi  su  prisiljeni 
sami  pogodovati  kriumčarima  i  njihovom  pomoći  osigurati  uvoz 
morske  soli. 

To  pitanje  soli  tvori  cijelo  jedno  poglavlje  životnog  romana 
Andrije  Lodovica  Adamicha,  predstavničkog  trgovca  s  pod¬ 
ručja  povjestne  Hrvatske  u  doba  napoleonskih  ratova.  Taj 
Andrija  Lodovico  Adamich,  rod  kojega  jamačno  potiče  negdje 
iz  Hrvatskog  Primorja  ili  Istre,  sin  je  ugledne  riječke  trgovačke 
porodice,  rodjen  1767.  U  praktičan  život  ulazi  u  doba  gospodar¬ 
skog  uspona  jozefinizma.  Predaja  veli  da  su  mu  roditelji,  bogati 
ljudi  bili  oklevetani  da  su  našli  neko  zakopano  blago  i  da  nijesu 
o  tom  obavijestili  državnu  blagajnu  pa  da  su  radi  toga  bili  utam¬ 
ničeni  u  Crikvenici.  Mladi  Andrija  Lodovico  da  je  na  to  pošao 
ravno  u  Beč  k  caru  Josipu  II.  i  opravdavši  svoje  roditelje  stekao 
carevu  naklonost  i  veze  na  dvoru.  U  doba  napoleonsko  Andrija 
Lodovico  broji  medju  one  trgovce,  koji  ulaze  po  Vinneyjevom 
upitu  u  prvi  razred;  tvrtka  Adamićeva  svjetska  je  tvrtka,  sam 
Adamić  putovao  je  osim  po  Austriji  i  Italiji  i  po  Francuskoj, 
Španiji  i  Turskoj.  1791.  osnovao  je  na  Rijeci  trgovinu  drveta  i 
konopa,  razvivši  je  do  velikih  razmjera.  1802.  on  je  član  grad- 

skog  vijeća  na  Rijeci,  1806.  gradi  na  svoj  trošak  kazalište,  t.  zv. 
staro  kazalište,  postaje  1809.  zapovjednik  gradske  garde,  dapače 
1810.  predlaže  francuskim  vlastima  da  će  na  svoj  trošak  sagra¬ 
diti  kazalište  u  Karlovcu,  do  čega  medjutim  ne  dolazi  uslijed 
poznije  novčane  krize.  Bio  je  žarki  mjestni  riječki  rodoljub; 
po  svom  političkom  osjećanju  Adamić  bio  je  Ugrin,  opstanak  i 
procvat  svoga  rodnog  grada  u  svoj  svojoj  političkoj  djelatnosti 
veže  uz  ugarsku  krunu,  jer  i  sav  njegov  posao  vezan  je  na  ugar¬ 
sku  državnu  i  gospodarsku  zajednicu.  I  on  je  jedan  od  onih,  koji 
suradjuje  na  gradnji  Lujzinske  ceste,  suradjuje  kod  izradjivanja 
svih  prometnih  osnova,  regulaciji  Kupe,  osnovama  za  gradnju 
kanala  Drava — Sava — Kupa — Jadran.  Uvijek  je  i  za  francuske 
vladavine  sačuvao  ugarsko  državljanstvo.  Poslije  sloma  Napo- 
leonovoga  predvodi  deputaciju  caru  Franji  II.  tražeći  združenje 
Rijeke  sa  zemljama  Stjepanove  krune.  Bio  je  član  ugarskog  sa¬ 
bora  do  svoje  smrti  1828.  Svojim  idejama  dao  je  smjernice  raz¬ 
vitku  Rijeke.  Čim  je  osnutkom  »Ilirskih  Pokrajina«  nastupila 
kriza  soli  sam  se  Marmont  obratio  na  Adamića  da  nabavi  sol 
za  Iliriju  i  to  u  količini  od  300.000  minotsa  (starih  francuskih 
vagana)  u  današnjoj  mjeri  15,600.000  litara,  Adamić  je  sa  svojim 
jednim  poslovnim  drugom  trgovcem  Schramom  uzeo  u  zakup  i 
monopol  soli.  Do  soli  moglo  se  doći  samo  pomoću  Engleza  i  Ada¬ 
mić  je  na  to  otputovao  u  Englesku.  Njegovu  daljnu  pustolovinu 
pripovijeda  Pivec-Stelleova  na  temelju  francuske  arhivske  gra- 
dje:  »Adamić  bio  je  u  Engleskoj  sklopiti  posao  glede  soli  ne 
samo  za  Iliriju  nego  dapače  i  za  Italiju.  Njegov  drug  Cayoiis 
ustvrdio  je,  da  je  Adamić,  koji  je  pod  Austrijom  bio  u  trgovin¬ 
skim  vezama  s  Engleskom,  prijavio  londonskom  admiralitetu 
42  gusara  koji  su  pustošili  ilirske  obale  pod  engleskim  barjakom; 
uslijed  toga  su  ti  gusari  dobili  nalog  napustiti  Jadran  a  više  nji¬ 
hovih  vodja  je  kažnjeno.  Na  povratku  Adamić  sazna  na  Malti 
da  su  se  gusari  zakleli  osvetiti  mu  se;  na  to  se  ukrcao  na  jedan 
sicilijanski  brod  i  otplovio  na  Vis.  Tu  mu  je  pukovnik  Danese 
(austrijski  emisar  u  Dalmaciji)  saopćio  da  Englezi  spremaju  iskr¬ 
cavanje  u  Kotoru!  Adamić  ne  želeći  dirnuti  se  dalmatinske  obale, 
uputi  se  u  Mletke.  Tu,  pozvan  na  preslušavanje,  izjavi  zdravstve¬ 
nom  vijeću  da  je  spreman  —  prema  uputama  generalnog  guver¬ 
nera  —  odgovarati  samo  glavnom  guverneru.  Bude  uhićen, 
onda  opet  pušten  na  slobodu;  u  Ljubljani  ponovno  je  uhićen  i 
odveden  u  Trst  osumnjičen  da  je  pukovniku  Daneseu  davao 
sredstva  za  iskrcavanje  na  kopnu.  27.  XI.  1812.  oslobodjen  je  i 

30.  vrativši  se  na  Rijeku  podnese  Adamić  guverneru  Bertrandu 
pritužbu  radi  oba  uhićenja  od  52  dana,  što  ga  je  uništilo  a  isto¬ 
dobno  da  je  izgubio  navjeru  i  trideset  brodova,  koji  su  vozili 
sol  za  Italiju.  U  toj  pritužbi  on  nabraja  svoje  zasluge:  kad  su 
Francuzi  došli,  javne  blagajne  bijahu  prazne.  Jedini  on  je  imao 
povjerenja  u  vladu,  namjestio  bolnicu  u  Rijeci,  hranio  vojsku, 
dobavljao  žito  Hrvatskoj  Krajini,  izvozio  kovine  i  daske  iz  Ilirije, 
u  5  mjeseci  snabdio  solju  za  14  mjeseci  od  Kotora  do  Devina 
skladišta,  koja  su  bila  prazna.  Kad  je  pak  uvadjanje  novih  carina 
dokrajčilo  trgovinu  solju,  glavni  guverner  htio  je  da  Adamić 
podje  u  Englesku  da  tu  trgovinu  obnovi.  Na  putu  bio  je  14  mje¬ 
seci  i  uspio  u  Londonu,  iskoristivši  opoziciju,  upraviti  prigovore 
admiralitetu  radi  gusara,  koji  kaljaju  čast  nacije.  Ishodio  je  za¬ 
povijed  da  bude  dignuta  blokada  za  sve  nenaoružane  brodove. 
Čovjek,  koji  je  1809.  snabdijevao  solju  Italiju,  tad  u  ratu  s  Austri¬ 
jom,  ne  može  se  rotiti  protiv  domovine.  Adamić  je  zatražio  pro¬ 
gon  protiv  svojih  klevetnika,  u  protivnom  slučaju  da  će  povući 
se  u  Austriju  ili  Italiju.  Tjedan  dana  kasnije  vlada  je  ponovno 
zatražila  njegovu  pomoć  za  trgovca  Rudolpha  u  Ljubljani,  Voita 
i  Donadiena  u  Trstu,  za  snabdjevanje  Dubrovnika  i  Kotora,  mo¬ 
gućnost  posredovanja  za  slobodan  prolaz  nekih  brodopratnji.  »Ta 
su  izvješća  —  veli  Pivec-Steleova  završujući  svoj  prikaz  Adami- 
ćeve  djelatnosti,  koja  jamačno  najbolje  osvjetljuje  sve  poteškoće 
trgovanja  za  vrijeme  napoleonskih  ratova,  —  gotovo  hotice  tamna; 
uza  sve  to  se  iz  njih  naslućuje  neobična  uloga,  koju  je  Adamić 
vršio  gotovo  očitom  sukrivnjom  ilirske  vlade  kao  manje  više  po¬ 
luslužbeni  posrednik  izmedju  Ilirije  i  Engleske«. 

Sve  francuske  upravne  i  gospodarske  reforme  u  »Ilirskim 
Pokrajinama«  posljedica  su  potreba  dnevnoga  života,  prilagodji- 
vanja  općem  poretku  carstva.  Ali  Napoleon  kad  je  stvarao  »Ilir¬ 
ske  Pokrajine«  pored  strategijsko-političkih  ciljeva  koje  je  želio 
postići:  imati  »stražu  pred  vratima  Beča«,  zatvoriti  na  Jadranu 
bedem  svojega  kontinentalnoga  sustava,  stvoriti  si  uporište  za 
eventualno  vojničko  napredovanje  preko  Balkana  na  Istok,  nami¬ 
jenio  im  je  i  jedan  prometno-trgovački  zadatak,  koji  je  smatrao 
životnom  potrebom  za  opstanak  carstva  i  za  koji  se  uprava  »Ilir¬ 
skih  Pokrajina«  po  njegovima  izravnim  uputama  ima  prvenstveno 
brinuti.  U  Napoleonovoj  osnovi  Ilirija  ima  biti  glavna  zemlja 
prevoza  za  trgovinu  Francuske  s  Levantom,  Ilirija  ima  biti  boji¬ 
šte  gdje  će  Napoleon  na  kopnu  suzbiti  i  slomiti  uticaje  engleske 
pomorske  blokade. 

Šta  je  značio  taj  suhozemni  put  na  Istok  za  Francusku  otkriva 
činjenica  da  je  engleska  blokada  umrtvila,  dovela  na  rub  pro¬ 
pasti  i  najvažniji  ogranak  francuskog  veleobrta,  tkalački  vele- 
obrt.  Radi  blokade  francuski  veleobrt  gubi  jedno  od  svojih 
najvažniji  tržišta  na  Levantu  i  istodobno  ostaje  bez  glavne 
sirovine:  pamuka,  kojega  treba  godišnje  50  do  60.000  bala.  Sav 
taj  pamuk  francuski  veleobrt  dobivao  je  iz  Zapadne  Indije,  dok 
je  u  Tursku  izvozila  uspješno  u  masama  pamučne  tkanine  živo 
bojadisane,  pored  svoje  svilene  robe,  pusteninu,  crven-kape  i 
fesove,  mousseline  i  šalove. 

Nestašicu  pamuka  uslijed  blokade  osjetila  je  već  i  Austrija 
prije  nego  što  su  osnovane  »Ilirske  Pokrajine«.  Za  doskočiti  toj 
potrebi  Austrija  je  dapače  u  godinama  1808. — 1813.  pokušala 
uzgajati  pamuk  u  Hrvatskoj  Vojnoj  Krajini.  Vaniček  u  svojoj 
Povijesti  Vojne  Krajine  navodi  da  su  ti  pokusi  uspjeli,  da  je 
uzgojeni  pamuk  po  svojoj  kakvoći  bio  bolji  od  macedonskoga 
i  gotovo  dostigao  vrsnoću  pamuka  iz  Zapadne  Indije,  no  da  su 
te  kulture  uspijevale  samo  u  klimatski  vanredno  povoljnim  godi¬ 
nama  kakva  je  bila  1811.,  a  posvema  da  su  zatajile  u  običajnoj 
nepostojanoj  klimi  nakon  čega  su  pokusi  obustavljeni.  I  Dando- 
lova  uprava  u  Dalmaciji  bavila  se  idejom  uzgoja  pamuka,  ali 
nije  došlo  ni  do  pokusa.  Medjutim  položaj  Austrije  u  pogledu 
dobava  levantinskih  sirovina  bio  je  povoljniji  od  Francuskoga 
carstva.  Do  englesko-francuskog  rata  trgovina  s  Levantom  bila 
je  isključivo  pomorska:  roba  je  iz  maloazijskih  gradova  dolazila 
u  južno-francuske  luke,  Španiju,  Trst.  Čim  je  uslijed  rata  preki¬ 
nut  pomorski  promet,  Beč  postaje  gotovo  monopolsko  središte 
za  trgovinu  s  Levantom  i  to  putem  Dunava.  Roba  dolazi  u  Cari¬ 
grad  ili  Solun  — 1  plovidba  grčkim  arhipelagom  nije  narušena  blo¬ 
kadom  —  a  odatle  preko  Macedonije  dolazila  je  u  dva  pravca  do 
Dunava:  prvi  je  tekao  na  Niš — Vidin — Oršovu — Budimpeštu  (za 
koji  je  put  trebalo  67  dana  a  stajao  po  kvintalu  81.61  franaka),  a 
drugi  je  išao  preko  Skoplja — Sarajeva — Broda— Budimpešte  do 
Beča  (a  trajao  je  55  dana  i  stajao  63  franka  po  kvintalu  od  56 
kg.).  Prvi,  premda  skuplji  i  dulji,  imao  je  prednost  da  je  bio 
sigurniji. 

Ideja  je  Napoleonova  preko  »Ilirskih  Pokrajina«  stvoriti  nov 
trgovački  put  na  Istok,  koji  će  biti  pod  njegovim  nadzorom, 
omogućiti  izravnu  dobavu  robe  iz  Leventa  i  istodobno  razbiti 
time  i  austrijski  monopol  trgovanja  s  Levantom  i  onemogućiti 
posljedice  engleske  blokade.  I  zato,  kao  što  je  Marmont  u  Dal- 

maciji  gradio  ceste  prema  strategijskim  potrebama  onoga  raz¬ 
doblja,  u  »Ilirskim  Pokrajinama«  grade  se  ceste,  organizira  pro¬ 
met  i  poštanska  služba  u  sustav  za  prometno-trgovinske  potrebe 
napoleonskoga  carstva  i  njegovoga  kontinentalnog  sustava. 

Ravnateljstvo  cesta  i  mostova  povjereno  je  već  1.  IV.  1810. 
inžiniru  Jean  Louis  Blanchardu,  a  5.  VII.  i.  o.  osnovan  je  posebni 
inžinirski  zbor  od  četrnaest  inžinira  za  provedbu  Napoleonovih 
osnova.  No  tek  skroman  dio  tih  osnova  na  hrvatskom  prosvjet¬ 
nom  prostoru  postao  je  djelo.  Izradjene  su  opsežne  potanke 
osnove  i  za  samu  gradnju  cestovne  mreže,  njihovu  upravu,  plov¬ 
nost  rijeka,  čišćenje  luka,  isušivanje  močvarnih  područja,  grad¬ 
nju  nakapnica;  kroz  čitavu  1811.  trajala  je  izradba  osnova,  uz 
neke  manje  gradnje.  Kad  je  pak  1812.  imao  započeti  stvaran  rad, 
na  domaku  bješe  već  rat  s  Rusijom;  za  ceste  preostaše  tek 
skromna  novčana  sredstva  i  radna  snaga  domaćeg  pučanstva. 
Ipak  je  izvedeno  razmjerno  mnogo.  U  Gradjanskoj  Hrvatskoj 
sagradjeno  je  novih  cesta  u  duljini  od  47  km,  dok  su  popravljene 
gotovo  sve  ostale  ceste  u  duljini  od  266  km.,  uredjen  donekle 
tok  Save  i  Kupe  i  očišćena  luke  na  Rijeci;  osim  toga  očišćene  su 
i  popravljene  luke  u  Kraljevici,  Selcima  i  Senju.  Konačno  je  u 
Vojnoj  Krajini  popravljeno  cesta  u  duljini  od  preko'  500  kilo¬ 
metara,  i  sagradjen  most  preko  Save  kod  Kostajnice,  najvažniji 
objekt  za  Napoleonovu  levantinsku  trgovinu.  U  Dalmaciji  je 
gotovo  do  kraja  dovršena  velika  napoleonska  cesta,  koja  je  po 
vezavši  u  jedinstven  sustav  dotadašnje  stare  ceste  išla  od  Ljub¬ 
ljane  preko  Postojne  na  Trnova — Lipa — Rijeka — Bakar — Novi' — 
Senj — Otočac — Perušić — Gospić — Gračac — Knin — Vrlika — Sinj — 
Trilje — Vrgorac — Norin — Dubrovnik — Ercegnovi — Kotor  u  Bud¬ 
vu;  u  Dalmaciji  je  od  toga  velikog  prometnog  sustava  sagradjeno 
pod  francuskom  upravom  gotovo  sve  ,osim  posljednjega  ogranka 
prema  Dubrovniku  i  Kotoru,  od  kojega  je  samo  dio  svršen  1813. 
kad  prestaje  francuska  vlast.  Osim  toga  su  pod  francuskom  upra¬ 
vom  u  Gradjanskoj  Hrvatskoj  sagradjene  odnosno  popravljene 
ceste  drugoga  i  trećega  reda:  ogranak  ceste  od  Samobora  do  Re- 
metinca,  zatim  ceste  Rijeka — Kastav  do  Pazina,  cesta  Karlovac — 
Sela — Odra — Sisak,  cesta  Karlovac — Modruš  potok — Ribnjak,  te 
u  Vojnoj  Krajini  cesta  Rakovac — Vojnić— Vrginmost — Glina— 
Petrinja — Kostajnica,  a  u  Dalmaciji  ceste  trećega  reda  Zadar — 
Ostrovica — Skradin — Šibenik — Trogir — Split,  cesta  Knin — Drniš — 
Split,  cesta  Sinj — 'Klis — Solin — Split,  cesta  Katuni — Zadvarje — 
Makarska,  te  casta  Katuni — Zadvarje — Omiš. 

Najvažniji  je  za  Napoleonove  osnove  bio  put  Zapad— Istok, 
koji  je  tekao  crtom  Pariš— Ljubljana— Kostajnica— Istanbul— 
Smirna.  U  »Ilirskim  Pokrajinama«  tekla  je  ta  pruga,  opet  vezu¬ 
jući  novim  cestama  stare  od  Ljubljane  na  Šmarje— Višnju  Goru 
— Trebn j  e  Nov o  Mesto— Koštan jevicu— Samobor—' Veliku  Go¬ 
ricu— Lekenik— Petrinju  do  Kostajnice.  1812.  izveden  je  za  taj 
pothvat  najveći  posao:  most  preko  Save  kod  Kostajnice  i  velik 
lazaret  i  skladišta  za  potrebe  karavanske  trgovine  s  Levantom. 
Radi  opasnosti  širenja  zaraznih  bolesti  iz  Levanta,  sva  roba  i 
sva  pošta  morala  se  raskužiti  u  lazaretu,  gdje  je  bio  poseban 
odsjek  i  za  karantenu  putnika,  te  staje  za  stoku;  u  skladištima 
moglo  se  smjestiti  do  12.000  bala  pamuka.  Usporedno  s  ovim  ra¬ 
dovima,  takodjer  u  probitku  trgovine  s  Levantom,  očišćeno  je 
korito  Save  i  Kupe  i  iz  jednoga  Blanchardovoga  izvještaja  raza- 
bire  se  da  je  tad  riječna  mornarica  na  Savi  iznosila  50  brodova, 
koji  su  svake  godine  obavljali  pet  do  šest  putovanja.  Kolika  se 
važnost  polagala  toj  riječnoj  trgovačkoj  plovidbi  dokazuje  i  to 
da  je  1811.  osnovano  u  Ljubljani  pod  nadzorom  vladinim  posebno 
osiguravajuće  društvo  za  plovidbu  na  Savi  s  glavnicom  od  150.000 
franaka.  Iz  francuskih  spisa  dalje  se  razabire  da  je  dio  toga  sav¬ 
skog  brodarstva  bio  vlastničtvo  zagrebačkoga  kaptola.  Od  Ko¬ 
stajnice  išao  je  dalje  karavanski  put  na  Banjaluku — Sarajevo— 
Skoplje,  a  odanle  ili  u  Solun  ili  Istanbul.  Teoretski,  na  papiru, 
prednosti  novoga  trgovačkoga  puta  udarale  su  u  oči;  dok  je  pu¬ 
tovanje  robe^  od  Istanbula  preko  Pazardžika— Niša— Beograda— 
Zemuna  Beča  do  Trsta  trajalo  75  dana  a  troškovi  prevoza  izno¬ 
sili  po  kvintalu  (56  kg.)  80.40  franaka;  prevoz  iz  Istanbula  do 
Odese  pa  preko  Broda — Beča  do  Trsta  trajalo  80  dana  uz  tro¬ 
šak  od  75  franaka  po  kvintalu;  prevoz  od  Soluna  preko  Niša — 
Vidina— Oršove— T emišvara— Szegedina— Budimpešte— Beča  do 
rsta  87  dana  uz  trošak  od  96.60  franaka;  prevoz  od  Soluna 
preko  Skoplja  Sarajeva — Broda — Budimpešte — Beča  u  Trst  tra¬ 
jao  75  dana  a  stajao  78  franaka  po  kvintalu—  novim  putem  od 
Istanbula  preko  Skoplja — Sarajeva — Banjaluke  do  Kostajnice  pa 
dalje  preko  Karlovca  i  Ljubljane  u  Trst  prevoz  je  trajao  samo 
5j  dana,  a  stajao  tek  51.60  franaka,  dok  je  prevoz  od  Soluna  na 
Kostajnicu  i  dalje  preko  Karlovca  u  Trst  trajao  svega  samo  44 
dana  a  stajao^  je  43.20  franaka  po  kvintalu.  U  praksi  su  dulje  i 
skuplje  linije  bile  katkad  ipak  povoljnije,  jer  su  bile  sigurnije. 
Prohodni  je,  u  zimskim  mjesecima  pogotovo  je  znao  zapeti  svaki 
promet  novom  napoleonskom  levantinskom  prugom,  podvoz  je 

morao  biti  dvostruk  što  je  poskupljivalo  prevozne  troškove;  pro¬ 
met  je  takodjer  zapinjao  i  radi  birokratskoga  carinskog  postupka 
naročito  u  samoj  Kostajnici,  a  počinjene  su  i  pogreške  u  tanfal- 
noj  politici.  No  ipak  se  je  cijeli  sustav  pokazao  koristan,  i 
popisa  carinarnice  u  Kostajnici  1811.  vidi  se  točno  kolika  je  roba 
uvežena  ovuda  u  Francusku  i  u  Italiju;  na  prvom  mjesto  stoji 
pamuk:  23.016  bala,  u  vrijednosti  od  4,603.200  franaka  impo¬ 
zantan  broj  kad  se  uzme  u  obzir  da  je  cjelokupna  godišnja  po¬ 
treba  Francuske  na  pamuku  iznosila  50—60.000  bala,  te  da  je  o 
bila  prva  godina  prometa  na  novoj  pruzi  i  da  jos  nijesubua 
sagradjena  sva  skladišta  ni  sve  lazaretne  zgrade;  uz  pamuk  drugi 
je  najbrojniji  uvozni  artikl  devina  dlaka  i  kozja  vuna  u  vrije 
nosti  od  302.800  franaka;  dalje  je  dopremljeno  karavanskim  pu¬ 
tem  do  Kostajnice  kordovanske  kože  u  vrijednosti  od  239.400 
franaka,  zečjih  koža  u  vrijednosti  od  206.216  franaka,  angorskog 
prediva  u  vrijednosti  od  189.600  franaka;  uveženo  je  j os  voska, 
lana,  nojevoga  perja,  šafrana,  kornjačevine,  opiuma,  duhana, 
različitoga  sjemenja,  šiške,  krzna,  te  smole. 

Početak  francuske  vladavine  na  području  povjestne  Hrvat¬ 
ske  pučanstvo  je  primilo  pretežno  ravnodušno;  otvoreni  idejni 
protivnici  francuskih  ideja,  koji  su  ih  poistovjetivši  sa  carstvom, 
listom  su  se  povukli  u  austrijski  dio  Hrvatske;  dio  gradjanstva 
u  Dalmaciji  i  mali  broj  pojedinaca  u  Gornjoj  Hrvatskoj  dočeka  i 
su  Francuze  sa  simpatijama.  Krug  tih  simpatizera  povećao  se 
tokom  kratkih  razdoblja  trgovačke  konjukture,  da  se  kasnije 
sasvim  raspline  kad  je  gospodarska  kriza  postala  nesnosna. 
Imbro  Tkalac,  koji  ne  krije  svojih  simpatija  za  Francuze,  priznaje 
u  svojim  memoarima  da  Francuzi  nijesu  mogli  predobiti  za  se 
javno  mišljenje;  sve  bijaše  osvjedočenja  da  je  francuska  vlada¬ 
vina  prolazan  jaram  jednoga  korjenitog  dušmanma.  Ushit  za 
Napoleona  probudio  se  samo  kod  malog  dijela  krajiških  castni  a, 
koje  je  zanosila  vojnička  slava.  Francuzi  su  pokušali  u  Hrvatskoj, 
naročito  u  Karlovcu  približiti  se  domaćem  svijetu;  osnivah  su 
»patriotske  klubove«,  pokušavali  uvoditi  pojedince  u  svoje  slo- 
bodno-zidarske  lože  sa  ciljem  da  stvore  neki  specijalno  franko- 
napoleonski  patriotizam,  ali  kako  opet  svjedoči  Tkalac  domaći 
svijet  se  toga  klonio,  »već  u  početku  se  mislilo  da  ce  ta  vlada¬ 
vina  Francuza  biti  samo  prolazna  epizoda,  koja  ce  prigodom  pro¬ 
mjene  gospodara  kompromitirati  one,  koji  se  budu  prikljuciva  i 
Francuzima«.  »Mnoge  francuske  navike  —  priča  dalje  Tkalac 
činile  se  Hrvatima  vanredno  smiješnima  i  pridonijele  nazoru  da 

Francuzi  nijesu  ozbiljan  svijet.  Kao  i  u  domovini  bili  su  i  u 
Hrvatskoj  coureurs  de  femmes  i  mnogo  pridonijeli  uvadjanjem 
stanovitih  kuća  popuštanju  drugoj  a  čije  stroge  ćudorednosti  na¬ 
rodne«.  Svećenstvo  i  aristokracija  bili  su  od  početka  protivni 
Francuzima  radi  svojih  staleških  i  materijalnih  probitaka.  Seljak 
je  najprije  mnogo  očekivao  od  lijepih  riječi  o  jednakosti,  brat¬ 
stvu  i  slobodi,  ali  kako  je  ukidanje  feudalizma  ostalo  u  praksi 
najvećim  dijelom  na  papiru,  seljak  se  razočarao  a  osim  toga 
teško  je  trpio  od  vojničkih  i  novčanih  podavanja.  Cijeli  pak 
očekivani  uspjeh  francuske  vladavine  dotukla  je  engleska  blo¬ 
kada:  propala  je  pomorska  trgovina,  kopnena  trgovina  mogla  je 
uspijevati  djelomično  i  to  tek  na  mahove,  skromni  veleobrt, 
koji  je  od  prije  postojao  ili  ga  osnovali  Francuzi  takodjer  pro¬ 
pada;  obrtnici  su  kivni  na  Francuze,  jer  su  ukinuli  cehovski 
sustav,  njima  pogodan,  gradjanski  sloj  dobrim  dijelom  je 
osiromašen  na  svršetku  francuske  vladavine.  Konačno  i  sami  či¬ 
novnici  francuske  uprave  ozlojedjeni  su  radi  stalnih  zaostataka 
kod  primanja  svojih  beriva.  Jedan  od  ponajboljih  poznavalaca 
francuske  uprave  u  »Ilirskim  Pokrajinama«  nesumnjivo  nepristran 
kritičar  Pellenc,  nekadašnji  Mirabeauov  tajnik  i  visoki  član  taj¬ 
noga  redarstva  pod  Napoleonom,  u  svojima  povjerljivim  izvje¬ 
štajima  spominje  pogrješke  francuske  uprave,  koje  su  takodjer 
sijale  nezadovoljstvo  medju  pučanstvom;  izdavani  su  nalozi, 
koje  nitko  nije  razumio,  činovnici  ne  poznaju  jezik  pučanstva, 
nepristupačni  su  i  često  bezobzirni.  Sam  francuski  upravni  sustav, 
mehanički  presadjen  u  »Ilirske  Pokrajine«,  stran  je  i  nerazumljiv 
ljudima,  konačno  mrzak  pored  sve  svoje  dobronamjernosti;  bio 
je  zamršen,  zahtijevao  velik  i  besprikoran  činovničko-vojnički 
aparat,  osnivajući  se  u  prvom  redu  na  pismenosti  pučanstva, 
koje  —  nije  bilo.  Na  pr.  u  Vojnoj  Krajini  podijeljena  je  zemlja 
prema  svojoj  plodnosti  u  tri  razreda,  prema  kojima  se  odredjuje 
porez;  svaki  starješina  kuće  dobio  je  knjižicu  s  popisom  i  klasi¬ 
fikacijom  svoje  zemlje,  popisom  svota  i  rabote  koju  mora  uzdr¬ 
žavati,  popisom  broja  stoke,  kojom  raspolaže,  pa  se  u  tu  knjižicu 
bilježila  svaka  svota,  koju  je  obiteljska  porezna  jedinica  platila, 
dani  izvršene  rabote  —  obračun  se  pravio  koncem  godine.  Jedno¬ 
stavan  svijet  naravski  se  buni  protiv  takvih  reforma.  Konačno, 
od  1797.  područje  »Ilirskih  Pokrajina«  stalno  je  živjelo  u  rato¬ 
vima  sa  svima  njihovim  posljedicama  i  za  sve  poteškoće  života  po 
psihološkom  zakonu  o  intenzitetu  posljednjega  doživljaja  krivi 
su  isključivo  Francuzi  —  sigurno  ih  98%  pučanstva  mrzi  čekajući 

čas  kad  će  otići.  G.  1813.  slijedi  slom  Napoleonov;  još  prije 
sudbonosne  bitke  od  15.  do  18.  X.  kod  Leipziga,  19.  VIII.  austrij¬ 
ska  vojska  ulazi  u  »Ilirske  Pokrajine«,  pučanstvo  je  svagdje  doče¬ 
kuje  kao  osloboditelja.  Bez  većih  bojeva  do  polovice  1814.  Fran¬ 
cuzi  napustiše  i  posljednja  svoja  uporišta  u  Dalmaciji.  Značajno 
je  i  za  vrijeme  i  za  ljude,  da  su  na  francuskoj  strani  od  prvog 
dana  svi  mjerodavni  čimbenici  uvid j ali  da  je  kontinentalni  zatvor 
koban  po  francusku  vladavinu  u  »Ilirskim  Pokrajinama«  samo 
što  su  rijetki  imali  smionost  iskreno  to  saopćiti  Napoleonu.  Sam 
Marmont  već  1810.  odgovarajući  na  jedan  upit  carev  ističe  da 
samo  slobodna  trgovina  može  spasiti  ove  nesretne  zemlje;  isto 
je  mišljenje  zastupao  generalni  intendant  Chagrol  kao  i  inteli¬ 
gentni  Pellenc,  no  oni  izrazuju  svoj  sud  vrlo  uvijeno.  Tek  1812. 
Pellenc  nakon  svoga  puta  po  Iliriji  usudjuje  se  staviti  važan 
načelni  predlog,  da  se  naime  napoleonski  kontinentalni  sustav 
zamijeni  europskom  kontinentalnom  trgovinskom  federacijom. 
No  u  to  vrijeme  svi  su  već  predloži  zakasnili. 

Za  povjestno  područje  Hrvata  i  njegov  razvitak  bila  je  fran¬ 
cuska  vladavina  tek  epizoda.  Suvremenici  su  je  mukotrpno  pro¬ 
življavali;  vrjednote  života  mijenjale  su  se  iz  dana  u  dan,  za 
svakog  pojedinca  jamačno  bila  su  to  vremena  kad  se  ne  zna  je  li 
život  svršio  ili  tek  počinje  novi.  Bile  su  to  godine  opće  neizvjest- 
nosti,  kad  rijetki  ljudi  živu  i  djeluju  s  pogledom  upravljenim 
u  budućnost.  »Ilirske  Pokrajine«  bile  su  improvizacija  i  zato  je 
i  sav  napor  uložen  u  njihov  razvitak  bio  bez  trajnih  posljedaka. 
Ostale  su  kao  dobitak  tek  ceste.  I  mnoštvo  reformnih  osnova, 
koje  su  most  od  reformnoga  jozefinizma  do  doba  modeme 
državne  organizacije  19.  stoljeća.  Svakako,  francuska  uprava  je 
dokazala  u  nekim  odsjecima  javnoga  života  vrijednost  i  djelo¬ 
tvornost  modeme  organizacije  rada.  Zaostale  su  i  neke  ideje  kao 
ferment  u  mozgovima  pojedinaca,  pojedine  sjemenke,  koje  će 
proklijati  istom  za  podrug  desetljeća. 

HRVATI  U  PRISOJU  SVETE  ALIJANSE 


»Jedino  još  misaonoga  čovjeka  pridiže  što  se  uslijed  sret¬ 
noga  vojevanja  savezničkih  vojski  može  nadati  skorom  miru,  kad 
će  trgovina  opet  procvjetati,  kad  će  prestati  prolijevanje  ljudske 
krvi  i  dokončati  skoro  nepodnosiva  podavanja«,  —  ta  bilješka 
Adama  grofa  Oršića  iz  godine  1813.  tumači  jamačno  prilično 
točno  raspoloženje  hrvatskoga  svijeta  na  zalazu  Napoleonove 
moći.  Izmoreni  ratovima  ljudi  žude  mir  kao  nikad  do  tad,  oče¬ 
kujući  od  njega  povratak  nekadašnjega  blagostanja. 

Samo  u  životu  naroda  kao  ni  u  životu  pojedinaca  nema  po¬ 
vratka  natrag. 

Pučanstvo  dojučerašnjih  »Ilirskih  Pokrajina«  bez  razlike  sta¬ 
leža  pozdravlja  dolazak  austrijske  vojske,  uvjereno,  da  mu  ona 
nosi  povratak  u  staro.  Plemstvo  i  svećenstvo  oduševljeno  je  kon¬ 
cem  francuske  vladavine  ne  samo  zato,  jer  je  njezinim  nestan¬ 
kom  minula  i  opasnost  za  njihove  političke,  društvovne  i  gospo¬ 
darske  prednosti,  nego  i  zato,  jer  je  uvjereno,  da  se  vraća  stara 
ustavnost,  zakonodavstvo  i  uprava,  a  koje  su  ljudi  bili  navikli 
bez  obzira  na  to  bile  one  dobre  ili  loše;  politički  su  ljudi  zado¬ 
voljni,  vjerujući  da  sad  nestaje  najnovije  granice,  koja  je  podije¬ 
lila  Hrvate;  seljak-kmet  takodjer  nije  protiv  nove  promjene,  jer 
mu  Francuzi  i  onako  nijesu  dali  najavljeno  i  obećano  oslobo- 
djenje,  a  ozlojedili  ga  svojom  upravom,  koju  nije  razumio,  pore¬ 
zima  i  svima  žalima  neminovnim  u  ratnim  vremenima,  a  za  koje 
je  njih  smatrao  jedinim  krivcem.  I  krajišnici  u  francuskoj  vojsci 
listom  prelaze  pod  habsburški  stijeg,  sudjelujući  odmah  u  pro¬ 
gonu  francuskih  posada;  Vojna  Krajina  saživjela  se  i  duhovno 
s  habsburškim  poretkom,  vjernost  staroj  zastavi  za  krajišnike 
nije  pusta  riječ;  tek  pojedini  krajiški  častnici  odlaze  s  Francu¬ 
zima,  neki  jer  su  istinski  oduševljeni  Napoleonovi  ratnici,  neki 
jamačno  čuvajući  stečeni  vojnički  čin,  vjerujući  da  još  nije  svr¬ 
šeno  sa  srećom  francuskih  orlova. 

Osvjedočen,  da  se  vraćaju  »stara  dobra  vremena«,  dio  se 
gradjanstva  i  plemstva  predaje  zabavama  i  užitcima,  ponesen 
onim  oćutom  olakšice,  koji  uvijek  i  svagdje  prirodno  slijedi  na- 

petost  dugih  godina  ratne  oskudice.  Bilo  je  to,  kako  veli  Imbro 
Tkalac  u  svojima  »Uspomenama  iz  mladosti«,  doba  »političkoga 
i  društvovnog  bakanala  bečkoga  kongresa«,  koji  je  i  u  hrvatskom 
provincijalu  našao  svoju  karikaturu;  »Sve  je  zaronilo  u  more  za¬ 
bava,  kao  da  se  nakon  patnja  dugog  tamnovanja  stekavši  slobodu 
htjele  je  od  srca  naužiti«.  Tkalčeve  navode  potvrdjuje  potpuno 
i  Juro  Šporer  u  svojemu  »Odzivu  iz  prošlosti«.  Ta  je  zaraza  za¬ 
bavljanja  započela  uostalom  već  za  posljednjih  godina  francuske 
vladavine;  u  jezi  pred  neizvjesnošću  sutrašnjice  služe  zabave  lju¬ 
dima  kao  neko  opojno  sredstvo,  a  kasnije,  kad  rat  svrši,  opet 
ljudi  u  radosti  olakšice  rone  u  sve  moguće  razbibrige.  Bečki 
kongres,  koji  likvidira  napoleonsko  carstvo,  stekao  je  konačno 
nadimak  »kongres  koji  pleše«.  Karte  i  ples,  vino  i  erotika  ispu¬ 
njaju  dokolicu  ljudi,  koji  time  sve  više  gube  smisao  i  shvaćanje 
za  duhovne  vrjednote.  U  Hrvatskoj  se  ta  pojava  zapaža  najjače 
u  Karlovcu,  jer  tamo  živi  razmjerno  najimućniji  svijet. 

»Vesela  društva  starijih,  —  opisuje  sin  karlovačkog  načelnika, 
Šporer,  zabave  Karlovčana  oko  1810.,  a  taj  je  stil  zabava  potra¬ 
jao  još  par  godina,  —  započela  su  s  užinom  na  šetalištu  blizu 
Korane,  gdje  se  obveseliše  pjevanjem  i  bezbrojnim  napitnicama, 
a  vrativši  se  u  grad,  dodjoše  ponajviše  u  našu  kuću,  gdje  je  pri- 
redjena  igra  poldvanaestnica,  a  za  ovom  kadšto  i  ples,  jer  krasne 
gospodje,  osobito  kad  bijahu  sretne  na  kartah,  htjedoše  i  tim  na¬ 
činom  uživati  društvenu  slogu . . .  Igralo  se  onda  na  karte  tolikom 
strašću,  da  se  mnogokrat  radilo  o  gubitku  i  dobitku  koje  hiljade 
forintih.  Nu  tadanji  dobitki  trgovački  bijahu  u  Karlovcu  tako 
obilati,  da  su  njeki  objestnici  desetačama  lule  zapaljivali . . .  Još 
više  dražio  me  je  pogled  plesova  društvenih,  gdje  se  nije  baš 
odviše  staralo  za  onu  strogu  čednost,  koja  bi  morala  vladati  sva¬ 
kim  nedužnim  veseljem.,.«  Tkalac  otkriva  u  svojim  uspome¬ 
nama  još  mračnije  naličje  društvovnosti  hrvatskoga  ladanjskog 
plemstva  u  doba  odjeka  bečkoga  kongresa:  »Medju  susjedima 
priredjivale  se  zabavne  partije,  kod  kojih  se  znalo  sastati  deset  i 
više  obitelji,  a  nakon  što  se  tri  četiri  dana  kod  jednoga  susjeda 
na  veselilo,  naplesalo  i  napilo,  odlazilo  se  k  slijedećem,  gdje  se 
isto  ponavljalo  i  tako  po  redu,  dok  se  opet  ne  bi  vratili  k  prvo¬ 
me  . . .  Kad  je  bio  dovršen  turnus  kod  susjeda,  odlazilo  se  k  uda¬ 
ljenijim  prijateljima  i  cijela  obitelj  s  konjima,  kolima  i  služinčadi 
putovala  bi  tako  od  jednoga  do  drugoga,  dok  ne  bi  zima  s  kišama 
i  snijegom  učinila  posvema  neprohodnima  ceste,  koje  su  uvijek 
bile  u  lošem  stanju.  I  kod  Hrvata  . . .  gostoprimstvo  nije  samo 

krepost,  nego  upravo  moralna  dužnost,  kojoj  se  nitko  ne  smije 
oteti.  Ali  ovdje  čini  se  nitko  nije  ni  mislio  da  se  radi  o  pravoj 
zloporabi  gostoljublja  i  da  kod  takvih  zabavnih  posjeta  gošćenje 
50—60  ljudi  s  30  i  40  konja  upropašćuje  svijet  za  cijelu  godinu. 
Ni  na  ćudoredne  posljedice  tih  mnogoljudnih  skupova  u  manje 
više  ograničenima  stanbenim  prostorijama  nije  nitko  mislio.  U 
jednoj  sobi  konačilo  je  8 — 10  osoba,  žene  i  djeca  zajedno,  a  kad 
za  muške  ne  bi  bilo  više  mjesta,  smiještali  bi  ih  na  susjedne 
seljačke  torove  i  suše.  Kad  bi  se  nakon  plesa  i  večere  žene  povu¬ 
kle,  muškarci  bi  pili  i  kartali,  a  kad  nijesu  više  znali  što  bi  počeli, 
posljednje  veče  prije  odlaska  počeli  bi  igru,  koju  je  izmislio  neki 
razvratnik,  a  koja  je  sramotna  igra  ubrzo  poprimljena:  napiti 
muškarci  kockali  bi  se  za  žene,  tko  će  kojoj  poći  te  noći . . .  « 
Pad  ćudorednosti  za  napoleonskoga  i  poslijenapoleonskoga 
vremena  bijaše  opća  pojava  u  Europi,  no  za  mladu  društvovnost 
kod  Hrvata  ta  je  pojava  teška  i  dalekosežna:  etička  kriza  počela 
je  najedati  one  društvovne  razrede,  koji  su  po  imutku  a  i  na¬ 
obrazbi  imali  sve  više  vodstven  položaj  i  mogli  stvaralački  dje¬ 
lovati  u  narodnoj  zajednici.  Ta  kriza  etike  kod  vodstvenih 
staleža  u  mnogom  pogledu  objasnjuje  razvitak  političkoga  i 
gospodarskog  života  Hrvata  budućih  desetljeća.  Svagdje  u  Europi 
u  prvoj  polovici  19.  stoljeća  gradjanstvo  s  dijelom  plemstva  obli¬ 
kuju  narodnu  svijest  u  modemi  čimbenik  politike;  svagdje  je 
gradjanstvo  stvaralac  nacionalizma,  jer  razmjerno  osigurano 
blagostanje  omogućuje  steći  znanje  koje  vodi  k  spoznaji  snaga 
narodne  misli,  u  nacionalnoj  slobodi  gradjanstvo  traži  i  svoju 
političku  i  gospodarsku  slobodu.  U  Hrvatskoj,  u  doba  poslije 
napoleonskih  ratova,  gradjanstvo,  uz  to  što  je  i  malobrojno, 
svojim  materijalizmom,  bez  duhovnih  potreba,  nepristupačno  je 
strujama  duha  vremena,  slijepo  i  za  vlastite  probitke,  pa  tako 
podatan  objekt  za  eksperimente  vladavinskoga  sustava:  gradjan¬ 
stvo  je  duhovno  nepomično,  bez  poduzetnosti,  nema  djelotvorne 
uloge  u  narodnom  životu.  Tek  nov  naraštaj,  koji  ulazi  u  javan 
život  oko  1830.  spoznaje,  prihvaća,  nijeti  oslobodilačku  misao 
narodnosti,  nastojeći  joj  dati  zamah;  no  taj  naraštaj  već  je  pose¬ 
ban  društvovni  razred,  »inteligencija«,  skup  nekolicine  aristo¬ 
krata,  sinova  gradjana  i  mladih  svećenika,  svi  većinom  gospodar¬ 
ski  nemoćni. 

Mamurluk  je  došao  brzo  nakon  radosti  radi  odlaska  Fran¬ 
cuza.  Prvo  se  ne  obistiniše  nade,  da  će  biti  uspostavljeno  jedin¬ 
stvo  hrvatskih  zemalja;  Austrija  je  »Ilirske  pokrajine«  pretvorila 

u  »Ilirsku  kraljevinu«,  podvrgnutu  bečkoj  vladi;  smjesta  je  uve¬ 
dena  uprava  kao  u  austrijskim  nasljednim  zemljama;  »uprava, 
kako  spominje  Tkalac,  glomaznija,  pedantnija  i  šikanoznija  od 
francuske,  koja  nije  poznavala  autonomije  municipija  kao  ugar¬ 
ski  ustav,  ali  zato  imala  ugarskoj  ustanovnosti  nepoznatu  bilje- 
govinu  i  registrame  takse  te  monopol  duhana  i  soli.  Puk  je  vikao: 
»Kad  nam  ne  daju  živjeti  kako  smo  prije  živjeli,  čemu  su  potje¬ 
rali  Francuze?«  U  mnogim  se  kotarevima  pobunilo  seljačtvo,  stalo 
skidati  cimere  s  austrijskim  dvoglavim  orlom  s  ureda  i  trafika, 
paliti  ih  i  goniti  austrijske  činovnike.  Naravski  pozvana  je  voj¬ 
ska  uspostaviti  red,  s  buntovnicima  postupaju  po  prijekom  sudu, 
to  će  reći  na  licu  mjesta  sudilo  se  bez  priziva  pred  improviziranim 
sudom  na  vješala  i  tešku  tamnicu.  Plemstvo  i  gradjanstvotakodjer 
mrmljaju  ali  se  drže  mimo  u  nadi  da  provizorij  ne  će  dugo 
trajati:  Seljaci  prolazeći  grčili  su  šake  i  mrmljajući  kleli.  »Seljak, 
koji  je  slučajno  prisustvovao  postavljanju  austrijskoga  dvoglavog 
*orla,  kliknuo  je  »Francuski  orao  imao  je  samo  jedan  kljun,  a  ko¬ 
liko  će  žderati  ova  beštija  s  dva  kljuna«,  —  bilježi  Tkalac. 

Prosvjedi  »staleža  i  redova«  protiv  odluke  bečke  vlade  nijesu 
uspjeli;  car  i  kralj  Franjo  II.  odbi  primiti  hrvatsko  izaslanstvo 
pod  predvodničtvom  biskupa  Vrhovca,  dapače  biskup  bude  po¬ 
zvan  u  Karlovac  položiti  tamo  kao  biskup  prekosavskih  strana 
posebnu  prisegu  »carstvu  austrijanskomu«;  prekosavske  hrvatsko 
plemstvo  takodjer  pozvano  1814.  priseći  »i  austrijanskoga  carstva 
sreću  promicati«  odbi  taj  zahtjev  veleći:  »mi  ne  znamo  zakona 
austrijanskoga«.  No  postepeno  i  taj  je  otpor  ukroćen.  Upirući 
se  na  »svetu  alijansu«,  sustav  uzajamnog  siguranja  europskih 
kopnenih  vlasti  od  svakoga  pokušaja  bune  s  domišljato  izgradje- 
nim  redarstvenim  strojem  austrijskoga  ministra  nutarnjih  po¬ 
slova  grofa  Sedlnitzkoga,  austrijsko  carstvo  nastoji  nastaviti  poli¬ 
tiku,  koju  su  prekinuli  revolucija  i  napolepnski  ratovi,  politiku 
marijeterezijanskoga  i  jozefinskoga  doba:  stvoriti  centralističku, 
apsolutističku  monarhiju.  Problem  je  isti,  iste  su  i  metode,  ali 
drugo  je  vrijeme,  drugi  su  ljudi;  što  nije  onda  uspjelo,  sad  može 
još  manje  uspjeti;  nije  teško  ujednačiti  i  ujednoličiti  područja 
izvan  Zemalja  Stjepanove  krune,  ali  zapreka  je  toj  politici  opet 
ugarska  i  hrvatska  ustavnost.  Austrijska  vlada  primjenjuje  isku¬ 
stva  iz  doba  jozefinizma:  birokratizira  i  smanjuje  vlast  varme- 
gjija,  tih  bastiona  ustavnosti,  a  sredstvo  za  tu  politiku  nalazi  u 
seljačkom  plemstvu.  Poslije  francuske  revolucije,  uvidjaju  u 
Beču,  opasno  bi  bilo  rušiti  ostanke  feudalne  ustavnosti  pogodu- 

jući  kmetovima  kao  u  vrijeme  Marije  Terezije  i  Josipa  II.  Zato 
sustav  agitira  med  ju  malim  seljačkim  plemstvom.  Seljaci  plemići- 
jednoselci  dolazili  su  po  uobičajenoj  praksi  na  županijske  skup¬ 
štine  samo  svake  treće  godine,  kad  se  birala  nova  županijska 
uprava.  G.  1819.  austrijska  vlada  daje  tom  seljačkom  plemstvu 
glas  u  svim  pitanjima,  na  županijskim  skupštinama  odlučuju  sad 
seljačke  plemićke  čete,  politički  neodgojene,  podupirajući  sve 
vladine  prijedloge;  velikaši  i  ostalo  plemstvo,  našavši  se  u  ma¬ 
njini,  prestaju  uopće  dolaziti  na  županijske  skupštine  i  ustavnost 
posta  tako  prazna  formula,  kojom  bečka  vlada  izvadja  sve  što 
hoće.  Samo  ni  tu  nema  povratka  natrag.  Marijeterezijanskoj  i 
jozefinskoj  vladavini  apsolutizam  nije  bio  samo  cilj,  već  i  sred¬ 
stvo,  odnosno,  njihov  je  apsolutizam  u  povjestnom  gledanju 
stvaralački  sa  svojom  reformnom  djelatnošću,  preobrazuje  i  pri 
diže  državnu  zajednicu  u  prvom  redu  gospodarski,  e  bi  tako 
mogla  ući  u  političku  utakmicu  u  Europi,  konačno  sadi  klice  dru- 
štvovnoj  ravnoteži.  Apsolutizam  vladanja  Franje  II.,  sam  je  sebi 
cilj  —  konzervirati  ono  što  postoji,  osigurati  dinastiji  u  prvom 
redu  političke  stečevine  pobjede  nad  Napoleonom.  Strah  pred 
sablasti  revolucije  sputava  stvaralačtvo  zatirući  svaku  inicijativu 
odozdo;  redarstvo  je  svemoćno,  nadzire  sve,  sumnja  u  sve;  sam 
pak  sustav  nema  sredstava  nastaviti  gospodarsku  reformnu  poli¬ 
tiku  marijeterezijanskoga  i  jozefinskoga  doba. 

Rat  protiv  Napoleona  donio  je  političku  pobjedu,  ali  i  po¬ 
svemašnju  gospodarsku  iscrpljenost.  Još  se  osjećaju  posljedice 
bankrota  iz  godine  1811.,  nazaduju  poljodjelstvo  i  trgovina, 
oteščani  političkim  promjenama.  No  katastrofa  za  gospodarski 
život  i  sam  sustav  dolazi  1817.  Godina  1816.  bila  je  godina  opće 
nerodice  u  Srednjoj  Europi,  1817.  izbija  strašan  glad,  koji 
državni  stroj,  još  u  preustrojbi  i  glomazan,  ne  uspijeva  suzbiti  — 
slijedi  neminovno:  opće  osiromašenje  i  nov  državni  bankrot.  »Li¬ 
hvar  je  došao  do  najvećega  cvata  i  posve  upropastio  zemljovlast- 
nike,  —  bilježi  Tkalac  u  svojim  uspomenama;  —  da  se  održe  nad 
vodom,  uzimali  su  nominalno  10  do  12°/«,  a  kako  nijesu  mogli 
otplaćivati  dug  gotovinom,  plaćali  su  u  naravi  —  vinu,  žitu, 
šljivama  (za  pečenje  rakije),  sijenu,  gradjevnom  i  gorivom 
drvetu  —  što  bi  vjerovnici  otkupljivali  uz  smiješno  niske  cijene, 
čim  bi  se  kamati  povisili  na  30  i  40%>.  Ili  bi  si  zemljovlasnik 
kušao  pomoći  na  taj  način,  da  bi  založio  jedan  dio  svojega 
alodijalnoga  posjeda  ili  svoje  podanike  s  kućom  i  selištem,  tako 
da  bi  zemljovlasniku,  koji  je  imao  50  i  više  selišta,  na  koncu 

ostalo  5  ili  6,  s  kojima  nije  mogao  obradjivati  svoje  imanje  i 
zato  morao  konačno  osiromašiti.  Godina  1817.  sa  svojom  gladi 
i  novim  državnim  bankrotom  morala  je  otrijezniti  ljude  i  do¬ 
krajčiti  tužno  besmisleni  veseli  život  posljednje  tri  godine.  Ali 
za  većinu  bilo  je  već  prekasno.  Oni  rijetki,  koji  su  se  spasili 
iz  općega  potopa,  morali  su  smanjiti  svoje  potrebe  na  najnužnije 
i  povući  se  na  ladanjsko  imanje«.  Dezorganizacija  nastala  napo¬ 
leonskim  ratovima  produljila  je  godine  nerodice;  nije  bilo  do¬ 
voljno  sjemena,  oslabiše  i  radna  snaga  i  radni  moral  i  gospodara 
i  kmeta:  glad  u  Hrvatskoj  traje  sve  do  1819.;  Smičiklas  bilježi 
po  pripovijedanju  suvremenika,  da  je  »vagan  (cea  60  litara)  pše¬ 
nice  tih  godina  bio  u  cijeni  do  70  forinti.  U  nekih  krajevih,  kamo 
nije  bilo  sgodnih  puteva,  umirali  su  ljudi  od  glada.«  Ta  gospo¬ 
darska  katastrofa,  za  vrijeme  koje  patrijar¬ 
halno  gospodarstvo  Hrvatske  dolazi  prvi  puta 
u  bliski  dodir  s  novčanim  gospodarstvom,  du¬ 
boko  se  odrazila  u  sveukupnom  životu  Hrvata 
u  prvoj  trećini  19.  stoljeća:  i  u  politici,  duhov¬ 
nom  stvaralačtvu  i  neminovnom  društvovnom 
previranju  —  u  općem  siromaštvu  malakšu  sve 
snage.  Crta  razvitka  života  Hrvata  pada  vrlo  nisko;  no  kao 
uvijek,  tako  i  tu,  u  najnižem  svom  padu  val  stiče  zamah  za  nove 
uspone. 

Kao  svagdje  u  razvitku  tako  ni  tu  nema  oštrih  granica  izme- 
dju  dva  razdoblja:  staro,  koje  umire,  isprepliće  se  na  različitim 
područjima  s  novim  snagama  koje  niču  i  oblikuju  se,  djelujući 
usporedno.  Još  uvijek  —  ni  uz  službenu  atmosferu  vladavine 
Svete  Alijanse  —  nije  zamro  racionalizam  18.  stoljeća,  na  sva¬ 
kom  koraku  i  duhovnoga  i  materijalnoga  života  Hrvata  ćutimo 
čas  očito,  čas  tek  naslutivo  uticaj  njegovoga  najizrazitijega  pred¬ 
stavnika  biskupa  Maksimilijana  Vrhovca:  u  politici,  gospodar¬ 
stvu,  graditeljstvu,  organiziranju  kulturnoga  života.  Vrhovac  je 
i  po  svojem  položaju  najvišega  crkvenog  dostojanstvenika  i  po 
svojim  svojstvima  središte  svega  u  Hrvatskoj.  Ratovi  i  njihove 
posljedice  osujetiše,  suspregoše  i  mnoge  mu  zamisli  i  mnoga 
djela;  novo  vrijeme  nosi  nove  potrebe,  daje  nove  izraze  težnjama, 
a  Vrhovac,  premda  već  u  godinama,  prima  i  promiče  i  novo. 
Njegova  »Novoselska«  tiskara  sve  rjedje  štampa  knjige  gospo¬ 
darskoga  i  političkog  sadržaja,  količina  ove  proizvodnje  pada; 
no  kakvoća  i  značaj  novih  djela  neosporno  su  zanimljivi  kao 
odraz  težnja,  potreba  i  naziranja  novog  vremena.  Naoko  preko 

noći  javlja  se  upravo  u  20-tim  godinama  19.  stoljeća  bujna 
hrvatska  lijepa  književnost  na  kajkavskom  narječju  i  to  kaza- 
lištnai  1821.  izlazi  Jandrichev  »Ljubomirovich  iliti  Priatel  Pravi«, 
1823.  Brezovačkoga  »Mathias  Grabantiash  Diak«  (prviput  štam¬ 
pan  već  1804.)  te  »Diogenesh  iliti  szluga  dveh  zgublyeneh  bratov«, 
1822.  Miklošićeva  »Huta  pri  Savi«.  Svako  je  kazalištno  i  dramsko 
stvaranje  —  više  no  ostali  ogranci  lijepe  književnosti  —  umnožak 
društvovnih  prilika  i  snaga,  poslijedak  dugotrajnijega  vremen¬ 
skog  procesa,  pa  tako  je  i  pojava  kajkavske  drame  na  početku 
19.  stoljeća  stvarno  posljednji  zrio  plod  prosvjetiteljskoga  razdo¬ 
blja,  začetoga  još  za  vladavine  Marije  Terezije.  I  taj  je  plod 
dozrio  pod  okriljem  Vrhovčevim. 

Kazališta  nema  bez  općinstva,  razvitak  kazališta  uvijek  teče 
usporedno  s  razvitkom  društva,  kazalište  je  njegovo  zrcalo. 
Kazalištno  općinstvo  hrvatske  kajkavske  drame  stvara  se  dijelom 
u  zagrebačkom  sjemeništu,  gdje  pitomci-bogoslovi  koncem  škol¬ 
ske  godine  priredjuju  diletantske  predstave,  koje  su  se  održale 
do  daleko  u  drugu  polovicu  19.  stoljeća.  Kazalište  bogoslovaca 
djelo  je  isusovačkoga  reda,  koji  je  svagdje  nijetio  kazalište  kao 
prokušano  odgojno  sredstvo.  Glume  pitomci-bogoslovi  nabožne 
i  odgojne  komade,  alegorije,  pa  su  jamačno  i  izveli  i  »Comediju 
od  Svetoga  Aleksija«,  koju  je  još  1786.  napisao  »složitelj  igro- 
kazov«  Tito  Brezovački,  vjerojatno  je  predstavljali  u  »ziđanici« 
biskupa  Galjufa,  predšastnika  Vrhovčevoga  (na  brežuljku  »Sa¬ 
lati«  povrh  Kaptola),  koja  je  prema  predaji  služila  kao  prva 
kazalištna  zgrada  u  Zagrebu.  I  stoga  nije  slučaj,  da  su  kajkavski 
komediografi  bili  od  reda  svećenici  i  da  su  njihova  djela  stalno 
živjela  na  repertoaru  kazališta  bogoslovaca;  August  Šenoa  u 
jednom  odlomku  svojega  »Mladog  gospodina«,  ocrtao  je,  ja¬ 
mačno  prema  ustmenoj  predaji,  atmosferu  tih  sjemeništnih  pred¬ 
stava.  Usporedno  s  bogoslovskim  kazalištem,  živi  i  razvija  se 
postepeno  i  drugo,  svjetovno  kazalište,  kao  zabava  i  potreba 
visokoga  plemstva.  Krčelić  u  svojim  »Annuama«  spominje  već 
predstave  »živih  slika«  u  velikaškim  kućama;  aristokracija  orga¬ 
nizira  sebi  na  zabavu  gostovanja  stranih  njemačkih  glumaca 
tokom  cijele  druge  polovice  18.  stoljeća.  Za  jozefinizma  ban, 
odnosno  komesar,  Balassa  snuje  stvoriti  stalnu  kazalištnu  zgradu 
u  Zagrebu  pregradnjom  napuštenoga  uršulinskoga  samostana  u 
gornjem  gradu.  S  jednom  kazalištnom  družinom  dolazi  1786.  u 
Zagreb  iz  Moravske  Carolus  Francius  Freudenreich,  zvanjem 
mehaničar,  ali  i  glumac,  osnivač  hrvatske  kazalištne  dinastije  i 

djed  prvoga  glumca  zvanjem  kod  Hrvata,  redatelja  i  dramatičara 
Josipa  Freud enreicha.  Njemački  glumci  predstavljaju  za  gradjan- 
stvo  u  staroj  pivovari  u  današnjoj  Basaričekovoj  ulici,  za  aristo¬ 
kraciju  u  njihovim  domovima.  U  tom  svjetovnom  kazalištu  uzga¬ 
jaju  se,  stiču  tehničko  kazalištno  znanje  i  budući  kajkavski 
komediografi-svećenici,  koji  će  stopiti  odgojno-nabožno  kazalište 
s  plemićko-zabavnim;  kanonički  vizitator  Mirko  Raffay  zamjera 
na  pr.  Titu  Brezovačkome  što  kao  svećenik  polazi  javne  kaza- 
lištne  predstave. 

1807.  Zagreb  je  dobio  stalno  kazalište,  i  to  u  palači  baruna 
Kulmera,  prije  Pejačevićevoj,  u  Demetrovoj  ulici  br.  1.  Te  godine 
kupio  je  naime  formalno  tu  palaču  za  kazalište  tadašnji  zagre¬ 
bački  veliki  župan  Antun  Amade  de  Varkony,  dok  je  stvarni 
kupac  bio  —  biskup  Vrhovac.  (Gj.  Szabo:  Gdje  se  sve  u  Zagrebu 
igrao  teater?  Kazalištni  almanah  1937.).  Otkako  je  imao  neprilika 
radi  kupnje  tiskare  biskup  se  jamačno  žacao  javno  latiti  tako 
svjetovnoga  pothvata  kao  što  je  kupnja  kazališta,  pa  ga  je  pro¬ 
veo  pod  plaštem  Amadeovog  imena.  U  kazalištu  u  Demetrovoj 
ulici  daju  predstave  sve  do  1834.  kad  je  sagradjena  nova  kaza- 
lištna  zgrada  na  uglu  Markovoga  trga  i  Gospodske  ulice.  Knji¬ 
ževna  razina  predstava  na  razmjerno  je  visokom  stepenu,  izvode 
suvremen  svjetski  repertoar:  Shakespearea,  Schillera,  Molierea, 
Goldonia,  opere  Mozarta,  Rossinia,  Cherubinia  i  Donizettia,  da¬ 
pače  i  Glucka.  Društvo  je  dozrjelo  za  kazalište  i  kao  zabavište 
i  kao  uzgojni  zavod.  Tu  je  vidljiva  jedna  pozitivna  crta  onoga 
zabavnog  raspoloženja,  koje  je  pirovalo  u  doba  neposredno  prije 
i  poslije  sloma  napoleonskoga  carstva.  1815.  taj  bujan  kazalištni 
život  rad  ja  u  Zagrebu  i  prvi  časopis  »Agramer  Theater- Journal«, 
koji  se  pretežno  bavi  kazalištnim  stvarima,  repertoarom,  glum¬ 
cima  i  t.  d.,  ali  donosi  i  zabavne  i  poučne  sastavke,  kao  »Wochen- 
schrift  zur  niitzlichen  und  angenehmen  Unterhaltung«;  list  tis¬ 
kan  u  Vrhovčevoj  »Novoselskoj  tiskari«,  nije  dugo  izlazio,  na¬ 
vodno  je  izašlo  samo  sedamnaest  brojeva,  vjerojatno  je  uginuo 
u  prvom  političko-gospodarskom  klonuću. 

Kazalište  kao  izdanak  bujnog,  imućnog  društva,  ne  cvate 
samo  u  Zagrebu,  čini  se  još  bolje  napreduje  u  Karlovcu,  bogatom 
trgovačkom  i  živahnom  vojničkom  gradu.  Tkalac  u  svojima  me¬ 
moarima  spominje,  da  su  od  1813.  do  po  prilici  1830.  u  Karlovcu 
zimi  stalno  gostovale  njemačka  drama  i  talijanska  opera:  »U 
prvoj  vladao  je  Kotzebue,  Iffland  i  Collin,  u  drugoj  Rossini, 
Cimarosa,  Boieldieu.  Naročito  je  zanosio  Rossini  sa  svojima  ča- 

robnim  melodijama.  U  Karlovcu  još  nije  bilo  kazalištne  zgrade; 
igralo  se  u  razmjerno  Velikoj  plesnoj  dvorani  tamošnjega  prvog 
svratišta.  Nije  bilo  lože  ni  galerija.  U  parteru  zauzeli  bi  prve 
redove  sjedišta  što  vrhovni  civilni  činovnici  i  generali,  u  dalnjim 
redovima  sjedile  su  žene  —  djevojke  nijesu  zalazile  u  teater  — 
a  za  sjedištima  stajali  su  u  redovima  muškarci.« 

Brezov ački,  Jandrić,  Mikloušić,  pisac  »Baruna  Tamburlano- 
vića«  i  drugi  neznani  pisci  kajkavskih  komedija  —  sačuvano  je 
tih  komedija  od  prilike  pedeset,  najviše  u  rukopisu,  nešto  i  samo 
po  imenu  —  svi  su  pretežno  kasni  plodovi  prosvjetiteljskoga 
doba;  svi  oni  slaveći  vrlinu  poučavaju,  žele  svojim  igrokazima 
stvoriti  dobra,  poštena  i  razborita  čovjeka  —  jamačno  zato,  jer 
u  ratnim  i  poratnim  vremenima  vidljivo  slabe  etničke  vrjednote 
društva.  Estetska  vrijednost  tih  komedija  nije  velika,  većinom 
su  bolje  ili  slabije  preradbe  tudjih  uzora,  tehnički  svakako  bolje 
od  poznijih  prvih  dramskih  pokušaja  »ilirskih«  preporoditelja, 
no  tima  svojim  prekrojidbama  uspjeli  su  ponajbolji  medju  njima 
udahnuti  posebnu  čudesnu  životnu  snagu,  koja  nije  malaksala  ni 
do  današnjega  dana.  Ta  je  snaga  u  živom  jeziku.  Jezikom  i  je¬ 
zičnim  izražajem  pisci  kajkavskih  komedija  zgoljni  su  realiste, 
pišući  jezikom  svoje  svagdašnjice,  krjepkom  mu  frazeologijom, 
koja  bogato  nijansirajući  društvovne  razlike  govora  daje  živ  do¬ 
maći  biljeg  osobama  komedija.  Time  su  svezali  svoje  igrokaze 
s  gledaocima,  stvorili  doista  kazalište,  koje  svagdje  i  uvijek 
stvaraju  izvedba  djela  plus  gledaoci,  udarili  temelj  razvitku  nove 
hrvatske  drame  i  kazalištne  umjetnosti.  Ta  kajkavska  komedija, 
njegovana  u  biskupskom  sjemeništu,  izvršila  je  uz  to  velik  poli¬ 
tički  i  kulturni  uticaj:  prva  nijeti  u  gornjima  hrvatskim  stra¬ 
nama  smisao  za  narodni  jezik  i  narodnu  svijest  u  redovima 
bogoslovske  omladine,  pretežnom  većinom  neplemićke  djece, 
domaću  materinsku  riječ  kajkavska  komedija  prva  izdiže  na  višu 
razinu  u  životu;  u  tom  kultu  domaćega  jezika  mladi  bogoslovi, 
budući  svećenici,  dozrijevaju  za  preporodni  pokret,  u  kojemu  će 
igrati  tako  zamašnu  ulogu.  Konačno,  kajkavsko  kazalište  iz 
konca  18.  i  početka  19.  stoljeća  prva  je  nesakralna  umjetnost 
kod  Hrvata,  koja  ima  u  sebi  ma  i  skroman  biljeg  općenarodnoga 
duha,  namijenjena  svima  društvovnim  razredima.  Taj  veliki  pre 
laz  umjetnosti  iz  crkvene  u  svjetovnu  (umjetničko  stvaranje 
bijaše  do  tad  povezano  isključivo  sa  crkvenim  životom),  koji  se 
kod  Hrvata  javlja  pod  konac  18.  stoljeća  uz  kazalište  izražuje 
se  usporedno  i  u  arhitekturi.  Samo  dvor  i  stanbena  zgrada  baroka 


223 


u  Hrvatskoj  kopije  su  stranih  uzora,  namijenjene  pojedincu,  dok 
u  kazalištu,  namijenjenom  većem  ili  manjem  krugu  zajednice, 
strane  oblike  ispunjuje  domaći  sadržaj. 

Biskupski  grad,  gdje  poslije  Vrhovca  stoluje  Aleksandar 
Alagović,  takodjer  crkveni  knez  tipa  druge  polovice  18.  stoljeća, 
sve  do  1835.  središte  je  kulturnoga  mecenatstva  i  društvovnosti 
Banske  Hrvatske,  koja  u  to  doba  konačno  preuzimlje  predvod- 
ničtvo  cjelokupnoga  narodnog  života.  Kao  što  je  Vrhovac  tajni 
pokrovitelj  kazališta,  tako  je  Alagović  zaštitnik  glazbe,  koja 
postaje  potrebom  višega  plemićkoga  i  gradjanskog  društva  otkako 
je  Zagreb  dobio  stalno  kazalište;  1827.  osnovan  je  Glazbeni  Za¬ 
vod,  koji  ima  svoju  školu,  svoj  orkestar,  priredjuje  koncerte. 
Biskupi  i  Vrhovac  i  Alagović  veliki  su  graditelji,  u  Bartolu  Fel- 
bingeru,  došavšem  u  Zagreb  1809.,  nadjoše  izvrstnog  izvršitelja 
svojih  težnja.  Felbinger,  poklonik  klasicizma,  kao  graditelj  prvo 
biskupa,  a  onda  velikaša  i  novoga  imućnog  gradjanstva,  daje 
oblik  Zagrebu  19.  stoljeća,  gradeći  i  pregradjujući  i  biskupski 
dvor  i  velikaške  palače  (Narodni  Dom,  palača  Jelačić,  palača 
Drašković)  i  kuće  gradjana  i  trgovaca  (kuće  Frigan,  Domoterffy). 
Kazalište,  glazba  uz  blago,  bezopasno  spisateljstvo  opće  su  zna¬ 
čajke  doba  vladavine  Svete  Alijanse  i  u  Hrvatskoj.  1826.  I.  IV. 
počinje  izlaziti  u  Zagrebu  drugi  po  redu  časopis  pod  imenom 
»Luna  —  Agramer  Zeitschrift«,  no  koji  nosi  na  prvoj  stranici 
prvoga  broja  hrvatsku  pozdravnu  pjesmu  Tome  Mikloušića,  koji 
mnije  da  nastupa  novo  doba: 

Nut  ishadja  sunce  iz  oblakov 
Ter  prestira  jasnost  svojeh  trakov 
Zvrhu  tebe,  pajdašica  mila. 

Naša  dika,  zagrebačka  vila . . . 

Nut  vre  gledaj  sine  domovine, 

Kak  se  zdižu,  počimlju  novine 

Tak  domaćem  kak  stranjskem  davati, 

Vu  njih  diku  tvoju  spisavati... 

»Luna«  donosi  revijalne  članke  ispremiješanje  vijestima  o  suvre¬ 
menim  dogadjajima,  a  1829.  postaje  »Luna«  prilog  njemačkih  no¬ 
vina  »Agramer  (politische)  Zeitung«.  Tek  ritam  svih  tih  pothvata 
ljudi  iz  18.  stoljeća,  pothvata  namijenjenih  malom  iveru  naroda, 
novom  gradjanskom  sloju  i  dijelu  plemstva,  postaje  po  zakonu 
prirode  i  razvitka  zbivanja  sve  sporiji,  sve  umorniji.  No,  malo 

znano,  nevidljivo  svijetu  počeli  su  već  ključati  novi  vrutci  i  u  sta¬ 
rijim  i  mladim  ljudima  novoga  vijeka. 

Duh  narodnosti  počinje  dozrijevati.  Želja,  koju  je  izrazio 
Josip  Šipuš  u  predgovoru  svoje  knjige  o  žitnoj  trgovini:  odabrati 
i  izgraditi  jedno  narječje  kao  književni  jezik  svih  Hrvata,  nije 
više  samotan  glas  u  pustinji,  tako  reći  leži  u  zraku  kao  spoznaja, 
da  je  jezik  jedan  glavnih  izražaja  i  orudja  utvrdjivanja  narod¬ 
nosti.  Otkako  je  Maksimilijan  Vrhovac  26.  VI.  1813.  uputio  sve¬ 
ćenstvu  zagrebačke  biskupije  poziv  za  skupljanje  knjiga,  rukopisa 
i  narodnoga  blaga,  nema  godine  da  netko  nešto  ne  priloži  bu- 
djenju  narodnosti  i  stvaranju  hrvatskoga  jezičnog  jedinstva; 
k  tom  cilju,  kao  najvažnijem,  teže  sve  misli  i  sva  nastojanja. 
Samo  sve  je  to  pojedinačan  rad,  rascjepkanost  političko-upravna, 
prometne  poteškoće,  izoliranost  ljudi  onemogućuju  udružiti  te 
napore  i  donijeti  stvaran  posljedak.  Skoro  sasvim  je  nepoznata 
ljudima  zagrebačkoga  kruga  »Ričoslovica«  popa  Šime  Starčevića 
izašla  1812.,  dobrim  dijelom  riješivši  već  ono  pitanje,  koje  u 
Zagrebu  tek  načinju.  1814.  kanonik  Marko  Mahanović  tiska 
svoje  »Obsevationes«  (Razmatranja«)  o  hrvatskom  pravopisu, 
iznoseći  kratki  nacrt  povijesti  hrvatske  književnosti,  prikaz 
narječja,  prvu  skromnu  bibliografiju  hrvatskih  knjiga  uz  nacrt 
hrvatske  gramatike.  Od  starijega  naraštaja  1818.  prof.  Anton 
Nagy  u  predgovoru  svojega  »Starog  i  novog  kalendara  horvat- 
skoga«  ponovno  pokreće  pravopisno  pitanje,  koje  njega  i  nje¬ 
gove  suvremenike  mori  kao  teški  bol:  »Doista  s  turobnim  srcem 
(ak  gdo  istinu  povedati  ne  krati)  valuvati  moramo,  da  skorom 
nijeden  narod  vu  pobolšanju  pravopisanja,  vu  zesnaženju  i  okin- 
čenju  materinskoga  jezika,  kak  takaj  vu  vundavanju  knig  i  ruko- 
pisov  ni  tak  dalko  zaostal,  kako  Horvatski,  Slavonski  i  Dalmatin¬ 
ski,  gde  drugi  narodi  vnogo  marlivejši  i  skrblivejši  z  svojum 
nastojnostjum  vse  tre  naše  za  vnogo  jesu  pretekli.«  I  Nagyu 
jasno  je,  da  su  jezik  i  narodnost  natjesnije  povezani,  pa  bi,  veli 
on,  »stanovito  vsake  hvale  vreden  čin  vsigdar  bil,  če  bi  ovi  tri 
narodi  drugeh  narodov  vu  ovomu  dugovanju  stope  sledili,  marli- 
vejše,  složnejše  vu  svršenosti  materinskoga  jezika  sebe  zabavlali, 
kajti  vnoge  kreposti,  koje  človek  ne  bi  ni  štimal  odovud  izhajaju, 
najmre  da  se  po  potrebuvanju  i  govorenju  materinskoga  jezika 
ista  ljubav  domorocev  proti  domovini  jača  i  krepi,  takova  pak 
ljubav  srce  samo  na  dobro  i  hasen  domovine  nagiblje,  vrednost, 
krepost,  složnost  i  takaj  istu  moč  naroda  čuva  i  zdržava,  zvun 
t0£a<  proti  vsaiđ  stranski  sili  z  složnostjum  oboružena,  sebe  vite- 

ško  i  djedjerno  brani,  koj  pak  sebe  z  stranskeh  orsagov  glasom 
več  zabavla,  materinskog  pak  zahitava,  on  ne  samo  svojemu 
narodu  i  domorocem  dužnu  ljubav  neg  takaj  svaku  vrednost  i 
preštimanje  skraćuje.«  Iste  misli  izrazuje  iste  godine  1818.  i  Tomo 
Mikloušić  u  predgovoru  svojega  »Stoletnog  kalendara«,  veleći: 
»Ljubav  domovine  i  želja  naš  narodni  jezik  kuliko  izvisiti,  mene 
genula  jest  ov  Stoletni  dnevnik  ispisati  i  poleg  želenja  vnogeh 
na  svetio  van  dati.  Naš  horvatski  jezik,  ako  gdo  ali  osebne  reći 
ali  složnost  celoga  govorenja  prez  vsake  presudje  prav  premisli, 
pred  vnogemi  drugemi  dičiti  se  more,  da  k  dijačkomu,  hoću  reći, 
najpoglavitešemu  na  svetu  jeziku,  najspodobneši  je ...  «  Slijedeće 
godine,  1819.,  kraljevska  akademi'ja  zagrebačka  čini  velik  korak 
k  organiziranju  kulture  kod  Hrvata:  osniva  akademijsku  knjiž¬ 
nicu  na  temelju  dara  još  Baltazara  Krčelića,  koji  odmah  uvećaše 
Eleonora  grofica  Patačić  i  biskup  Vrhovac.  Kako  pak  bijaše 
mukotrpan  rad  tih  pregalaca  organiziranja  kulturnog  života,  svje¬ 
doči  1821.  Tomo  Mikloušić  u  predgovoru  svoga  »Izbor  dugovanj 
vsakovrstneh«,  otkrivši  koliko  nepovoljne  bijahu  knjižarske  pri¬ 
like,  odnosno  slab  odziv  javnosti;  na  njegovih  hiljadu  razaslanih 
poziva  na  pretplatu  »Stoletnoga  kalendara«  odazvalo  se  tek  sto¬ 
tinu  podpisnika,  a  uz  to  spominje,  da  u  Hrvatskoj  nije  moguće 
prodati  ni  trista  istisaka  jedne  knjige;  spominjući  pokret  madžar¬ 
skih  bogoslova  1787.,  »da  svoj  narodni  vugerski  jezik  popraviju, 
osvetlaju  i  izvišiju«  i  uspjeh  toga  pokreta,  vapi  Mikloušić:  »Zakaj 
to  isto  biti  ne  bi  moglo  i  s  Horvatskem,  koji  pred  vnogemi  s  plođ- 
nostjum  rečih  dičiti  se  more?«,  i  dodaje  sjetno  i  gordo:  »Ove 
zadnjić  sreće  ja  se  ne  dočakam,  medtemtoga  mene  vu  grobu  jošče 
mojem  batrivelo  bude  mišlenje  ono,  da  budući  negda  domorodci 
spominjali  budu:  Bil  je  jednoć  domorodec  zmed  ostaleh  jeden 
koj  imel  je  goruću  želju  domovine  svojoj  po  osvetlanju  narod¬ 
noga  jezika  diku  pribaviti,  a!  —  trsenja  njegova  koj  bi  želei,  ne 
mogel,  koji  bi  mogel,  podpreti  neje  hotel . . .  « 

Mikloušićevo  iskustvo,  da  »trsenja  njegova  koj  bi  želei,  ne 
mogel,  koj  bi  mogel,  podpreti  neje  hotel«,  doživjeli  su  i  oni  mla¬ 
dići  u  tudjem  svijetu  na  školovanju,  koji  se  usporedno  sa  starim 
naraštajem  laćaju  samostalno  istoga  posla,  no  već  s  drugim  po¬ 
gledima,  na  drugim  putevima.  Ti  su  već  mladići  djeca  velikoga 
europskoga  potresa  i  novih  nazora  i  novih  potreba.  Jedno  su  sa 
svojima  starijima  kad  se  radi  o  konačnom  cilju:  i  oni  su  kao  i 
stariji  im  postali  i  razvitkom  misli  i  uticajem  razvitka  dogadjaja 
prvi  hrvatski  nacionalisti;  narodnost  za  njih,  i  stare  i  mlade,  nije 

više  neka  nejasno  apstraktna  formula  kao  još  kod  ljudi  druge 
polovice  18.  stoljeća,  hrvatstvo  za  njih  je  činjenica,  zbilja,  koju 
samo  treba  probuditi,  učvrstiti  u  svima  hrvatskim  dušama.  Jasno 
im  je:  postići  mogu  to  prvo  razvitkom,  usavršavanjem  jezika. 
No  kad  se  radi  o  opsegu  pojma  narodnosti,  o  načinu  rada  za 
narodnost,  postoje  već  razlike  izmedju  starog  i  mladog  naraštaja. 
Stari  naraštaj,  uzgojen  u  doba  habsburških  reforma  18.  stoljeća, 
stekao  je  od  njega  i  sačuvao  u  sebi  kao  glavnu  značajku  duh, 
gledanje  i  metode  autoritativnih  pedagoga;  svi  se  ti  ljudi  na  svo¬ 
jima  razmjerno  visokim  društvovnim  položajima  smatraju  učite¬ 
ljima  naroda,  a  učenik  njihov,  narod,  za  njih  je  pretežno  lih  nji¬ 
hov  društvovni  razred.  Nacionalizam  je  starog  naraštaja  uz  to 
ograničen  na  uzgojno  područje,  naraštaj  starih  na  početku  19. 
stoljeća  politički  i  društvovno  strog  je  konzervativac  bdijući 
budno  nad  staleškim  privilegij  ama,  žudeći  pobjedu  stare  ustav¬ 
nosti,  ali  izbjegavajući  svaki  teži  sukob  s  državnim  sustavom 
carstva. 

Prvi  predstavnici  novog  naraštaja,  djaci  na  stranim  sveučili¬ 
štima  —  nema  ih  mnogo,  svega  nekolicina  —  hrvatski  su  naciona¬ 
listi  kao  i  njihovi  očevi,  no  njihovo  osjećanje  i  shvaćanje  narod¬ 
nosti  izvire  već  iz  drugih  vrutaka.  Osjećaj  narodnosti  otaca 
gradila  je  borba  s  habsburškim  centralizmom,  bliski  primjer  ra- 
djanja  nacionalizma  u  Madžarskoj  od  Josipovih  vremena  pa  do 
mecenatstva  Franje  grofa  Szechenya  i  njegovih  drugova,  te  prvi 
okršaji  na  ugarsko-hrvatskom  zajedničkom  saboru  u  Požunu  za 
municipalna  prava  hrvatske  kraljevine,  usredotočena  upravo  u 
pitanju  jezičnome.  Mladi  naraštaj  upotpunjuje  i  proširuje  baštinu 
gledanja  svojih  otaca.  Nacionalizam  mladih  razvija  se  i  u  odra¬ 
zima  ideja  francuske  revolucije  i  prvih  uticaja  njemačke  roman¬ 
tike;  u  svojim  težnjama  traže  oni  čas  svjestno  čas  nesvjestno 
nove  načine  rada.  Napoleonski  ratovi,  više  no  sva  povjestno- 
filozofska  naučanja,  iskovaše  zbilju  pojma  naroda  kad  po  prvi 
puta  objektom  rata  ne  bijahu  samo  staleži,  već  narodi  kao  cjelina 
novi  rod  uključuje  u  pojam  narodnosti  sve  društvovne  razrede 
bez  razlike. 

1815.,  u  dane  bečkoga  kongresa  oglasi  se  prvi  predstavnik 
mladog  naraštaja.  To  je  devetnaestgodišnji  Antun  pl.  Miha- 
no vić-Petropol j ski,  plemićki  sin,  nećak  protonotara  kraljevstva 
Josipa  Kuševića,  budućeg  branitelja  hrvatskih  municipalnih 
pravica.  Mimo  običaja  hrvatskih  plemićkih  sinova  mladi  je  Miha- 
nović  pošao  na  pravne  nauke  u  Beč.  Tamo  tiska  1815.  brošuru 

»Reč  domovini  od  hasnovitosti  pisanja  vu  domorodnom  jeziku« 
pod  značajnim  mottom:  »Vse,  kaj  žive  i  prirodnoga  glasa  ima, 
vu  njem  drhče,  plače  i  vsaku  čut  očita.«  Antun  pl.  Mihanović  već 
je  kao  devetnaestgodišnji  mladić  izrazita  ličnost;  različit  je  od 
svojih  otaca,  ali  i  od  mladjih  svojega  naraštaja,  spajajući  u  sebi 
dva  doba,  zbroj  prošlosti  i  slutnje  budućnosti,  stopivši  raciona¬ 
lizam  minuloga  stoljeća  i  suzdržanu  bujnost  osjećaja  romantike. 
Mihanović,  svakako  jedan  najnaobraženijih  naših  ljudi  svoga 
vremena,  moguće  dijelom  upravo  po  tome,  uz  svojstva  ćudi,  bio 
je  kao  jaka  individualnost  više  samotnjak  nego  akter  društvov- 
nih  pokreta  ili  član  jedne  idejne  skupine,  pa  nije  vjerojatno 
mišljenje  dr.  Drechslera,  životopisca  Mihanovićevog,  da  je  na 
Mihanovićev  pothvat  izravno  djelovala  grupa  Srba,  koji  se  stali 
okupljati  u  Beču  oko  Vuka  Karadžića  i  Dmitrije  Davidovića, 
izdavača  »Novina  Srbskih«  (1813.)  i  »Zabavnika«  (1815.).  Svoje 
temeljne  nazore  stekao  je  Mihanović  svakako  u  zagrebačkom 
krugu  gdje  je  svršio  srednjoškolske  nauke,  a  izoštrio  ih  u  poli¬ 
tičkoj  pobjedi  njemačke  oslobodilačke  romantike  1815.  Mihano- 
vićeva  »ReČ  domovini«  skroz  je  individualno  djelo.  Mihanović 
u  tom  svom  spisu,  namijenjenom  vodstvu  tadašnje  hrvatske  poli¬ 
tičke  i  kulturne  javnosti,  ide  dalje  od  otaca,  traži  od  njih  poslje¬ 
dnji  odlučni  korak  dosljednoga  nacionalizma,  navješćenje  rata 
političkoj  i  društvovnoj  latinštini  u  Hrvatskoj.  »Smešno  je —  veli 
on,  —  dogadjaje  Budimira,  Zrinija,  ali  Frangepanija  z  rečmi  T. 
Livija,  Plutarka  ali  Cezara  ispisane  najti.«  Mihanović  zahtijeva 
cijelu  političku  i  kulturnu  revoluciju  ukidanjem  latinštine  i  uva- 
djanjem  hrvatskoga  jezika  u  javan  život,  ali  u  cilju  racionalnoga 
prosvjetiteljstva,  koji  će  odgojiti  hrvatski  narod  za  suvremen 
europski  život.  Svoju  misao  razvija  Mihanović  iz  vlastitoga  zapa¬ 
žanja:  »Dogadjaji  vsih  narodov,  —  veli  on,  koteri  vu  navuki 
na  razsvečene  misli,  domorodnu  jakost  i  zvanjsko  preštimanje 
pružili  se  jesu,  nam  svedočiju,  da  prvi  razsvečenja  temelj^  vu 
jeziku  domorodnoga  podignjenju  biva  . . .  Ovo  premišlavaju  čem 
zroki  pod  oko  pasti  moraju,  koteri  ktomu  pomoći  ali  pačke  pri- 
donašaju . . .  Prez  dvojmbe,  prva  pačka  je  da  občinski  posli  vu 
stranskom  jeziku  obavljaju  se,  i  tak  potreboča  vekša  takovoga 
vučiti  se,  nego  domorodnoga  izdignuti  nastaje.  Sim  spada,  da  i 
vsi  navuki  budućem  poslenikom  vu  jeziku  od  domorodnoga  čisto 
razlučnom  prednašaju  se . . .  Ne  dvojim  ja,  da  znanje  stranskeh 
jezikov  napreku  narodnomu  ne  pači;  kajti  drugi  vnogi  več  znašli 
jesu,  kotero  spoznati  ne  moremo,  ako  pisma  njihova  razmeli  ne 

budemo  Ali  z  zalostjum  spoznajem,  da  narod  naš,  premda  veliku 
Huropinskoga  puka  stran  ispuni,  tak  daleko  gledeč  na  občinsku 
veka  razsvečenost  zaostaje,  da  nikakova  znanostih  znamenja  vu 
jeziku  svojein  pokazati  ne  more,  nego,  o  tuga!  jarem  stranskeh 
jezikov  nosi.  Zato  i  malo  ljudeh  broji,  kojeh  ime  zvan  domovine 
medjah  znano  bi  bilo . . . «  Mihanović  već  s  devetnaest  godina 
samostalan  je  u  svom  umovanju  i  prosudjivanju,  ne  prima  slijepo 
uticaje  svoga  vremena;  potiče  ga  uspjeh  njemačke  romantike, 
ali  na  pr.  odbija  njezino  uzvisivanje  pučkoga  stvaranja.  Miha- 
novic  prosudjuje  hrvatski  puk  hladnim  razborom,  prvi  je  naš 
potpuni  zapadnjak-racionalista  ali  i  gordi  plemeniti  koljenović: 
»Fuk  naš  vu  vezdašnjem  stališu  sam  sebe  od  neme  živine  zado¬ 
voljno  razlučiti  ne  zna.  Pripovesti  od  nerazumnih  bab  vu  zipke 
pocete,  čez  mladost  vre  gusto  čuje,  razum  njegov  vu  vrstnost 
zivlenja  ovak,  i  po  drugih  zasleplenjih  vu  čuti  svojoj  jedino  ču- 
dami  optršen,  vsakoj  istinitoj  misli  zapre  se,  i  teško  prez  vnogih 
let  razsvečenja  probudi  se.« 

Da  ne  samo  puk  »vsakj  istinitoj  misli . . .  teško  prez  vnogih 
let  razsvečenja  probudi  se«  iskusio  je  sam  Mihanović  sa  svojim 
proglasom,  koji  osta  bez  odziva.  Drugojačije  nije  moglo  biti.  Nije 
mogao  uspjeti  proglas,  koji  je  propovijedao  najveći  prevrat  u 
tadašnjem  životu  Hrvata  u  doba  kad  je  zamrijeo  zamah  revolu- 
cija  uopće,  kad  su  svi  žudjeli  za  povratkom  u  staro;  hrvatski 
staleži  i  redovi,  na  koje  se  Mihanović  stvarno  obraćao,  zabavljeni 
bjehu  pitanjima  čiste  politike  i  gospodarskim  poteškoćama,  a 
mjesu  bih  ni  dozreli  za  Mihanovićeve  prijedloge.  Muk  nakon  pro- 
g  asa  uvrijedio  je  Mihanovića,  ali  još  nije  pokolebao  njegove  mla 
denacke  volje  nešto  stvoriti.  To  se  razabire  iz  njegovoga  drugog 
proglasa  izdanog  u  siječnju  1818.  u  Padovi  gdje  se  je  našao  putu 

JrUC1  L°Itahjl  baštinivši  nakon  očeve  smrti  5000  forinti  gotovine 
1  to  Mihanovićevo  putovanje  u  strani  svijet  nova  je  pojava,  prvi 
puta  je  susrećemo  kod  jednoga  hrvatskog  čovjeka.  Ta  sklonost  za 
putovanja  kasnije  će  kod  Mihanovića  još  ojačati,  prvi  je  jamačno 
od  hrvatskih  intelektualaca  koji  posjećuje  Sjevernu  Ameriku,  ne 
kao  benau  tražeći  nove  životne  i  pjesničke  pobude,  nego  tražeći 
tržište  za  hrvatsko  vino!  Početkom  19.  stoljeća  romantika  na 
cestama,  koje  tehnika  svagdje  sve  više  stvara,  otkriva  čar  puto¬ 
vanja  i  smisao  za  ljepotu  krajobraza,  smisao  nepoznat  još  ljudima 
18.  stoljeća.  Ljudi  čeznu  i  žive  u  byronovskim  Stimmungima. 
laj  naobrazbeni  put  po  Italiji  dalekosežan  je  za  Mihanovićev 
razvitak.  1817.  Mihanović  je  našao  u  Veneciji  »iliričke  knjige« 

iskajući  rukopis  Gundulićeva  »Osmana«;  »u  Pataviji  gradu« 
rukopis  je  mimo  i  pažljivo  pročitao.  Uznositim  ponosom 
napunila  ga  je  Gundulićeva  pjesan,  opovrgavši  mu  tvrdnju  u  »Reč 
domovini«  da  »narod  naš,  premda  veliku  Europinskoga  puka 
stran  ispuni,  tako  daleko  gledeć  na  občinsku  veka  razsve- 
čenost  zaostaje«;  zanijelo  ga  je  i  samo  djelo  i  jezik  —  u 
Gundulićevom  jeziku  nailazi  gotovo  ono  orudje,  za  kojim  je 
hleptio  u  prvom  svom  proglasu.  Svoje  otkriće  hiti  saopćiti  narodu 
hrvatskome  —  svoj  drugi  proglas  piše  pokušajem  štokavštine!  — 
želi  vas  narod  upoznati  s  tim  spomenikom  njegove  europske  kul¬ 
turne  zrelosti.  U  tom  svojemu  novom  proglasu,  upućenom  iz 
Padove  »znanosti  i  narodnoga  jezika  prijateljem«  obznanjuje  da 
će  izdati  tiskom  »Osmana«  i  pozivajući  domorodce  na  pretplatu 
ne  može  zatomiti  trpkosti  razočaranja,  koju  mu  je  donio  prvi  pot¬ 
hvat.  »Ima  koji  pismeno  govoriti  domorodjenim  za  nepovoljno 
držiju,  —  veli  tu  Mihanović  od  Petropolja,  Hrvatin,  —  ako  se 
ne  varam  krivo  nejmaju.  Jer  nekojim  pišajući,  mnogim  što  piše, 
drugim  obadvoje  ne  ugadja.  Vendar  ona,  koja  navlastito  k  Domo¬ 
vini  spadaju,  spomenjuć  od  nakanjenja  svojega  preporučenje  i 
obranbu  nadijaše;  dvojnomu  vsigdar  budući  pohvalenja,  a  zahval¬ 
nost  sam  ne  žudi«.  No  Mihanović  prelazi  preko  prvog  neuspjeha; 
nov  pothvat  mu  »ljubav  k  svemu,  što  je  domorodno,  svetuvaše 
tem  zmožneje,  kad  me  inorodnih  čestljive  želje  izbudjavahu.  Nam 
zaisto  sramotno  bilo  bi,  da  nekoji  narodi,  naši  rodjaki,  množinum 
vandanih  delah  nas  obladajuć  i  vu  trsenju  što  imamo  vandati, 
prveji  pred  nami  zvali  bi  se.  Mnoga  imamo  vredna  iz  tmine  na 
svjet  stati,  da  dedov  naših  ume  očitaju,  kano  čine  njih  povjesti 
čuvaju«.  I  ovaj  Mihanovićev  proglas  osta  glas  u  pustinji,  nitko 
mu  se  ne  odazva  u  Hrvatskoj,  gdje  upravo  te  godine  počinje  go¬ 
spodarska  kriza  uslijed  nerodice,  gdje  osjećaju  neuspjehe  politike 
za  ujedinjenje  Prekosavske  Hrvatske.  Neuslišan,  Mihanović  udara 
samostalnim  samotnim  putem,  odlazi  zatim  u  vojničku  službu 
kao  sudac-auditor,  postaje  kasnije  austrijski  konzularni  činovnik, 
služba  ga  vodi  na  Bliski  Istok,  bavi  se  sanskritom.  No  srcem  je  i 
duhom  u  domovini.  Kad  mladji  od  njega  stvaraju  ono  što  je  on 
mnio  stvoriti,  Mihanović  daje  svoje  vrhovno  pjesničko  djelo,  svje¬ 
dočanstvo  neprekinute  sveze  s  rodnom  zemljom;  1835.  u  10.  broju 
»Danice«  izlazi  kao  prva  pjesma  štampana  novim  pravopisom 
»Horvatska  domovina«,  buduća  narodna  himna  Hrvata.  U  njoj  je 
Mihanović  uzvisio  Gundulićevu  idilu  na  vis  ideala  hrvatskoga 
bivstva,  uskladio  u  hrvatskom  krajobrazu  poziv  ratara  i  ratnika, 

obnovio  prvi  u  19.  stoljeću  vjekovni  hrvatski  cilj:  oslobodjenje 
braće  s  onu  stranu  Une,  u  posljednjoj  kitici  vrelošću  srca  i  odluč- 
nošću  misaonoga  zrelog  muža  uobličio  ljubav  Hrvata  prema  do¬ 
movini  riječima  zavjeta,  koje  će  uvijek  iz  nova  sa  srsima  zanosnog 
strahopočitanja  ponavljati  bezbrojni  naraštaji: 

Teci,  Savo  hitrp,  teci, 

Nit  ti  Dunav  silu  gubi. 

Kud  li  šumiš,  svetu  reci: 

Da  svog  doma  Horvat  ljubi, 

Dok  mu  njive  sunce  gr  i  je. 

Dok  mu  hrastje  bura  vije. 

Dok  mu  mrtve  grob  sakrije. 

Dok  mu  živo  srce  bije! 

Samo  par  godina  mladji  Mihanovićevi  suučenici  već  su  ljudi 
drugoga  kova.  Nacionalizam  tih  mladića  širi  je  od  nacionalizma 
staroga  naraštaja,  a  sadržajniji  od  nacionalizma  Mihanovićevoga. 
Ti  mladji  ne  misle  više  u  predodžbama  svojih  otaca,  kritički  ih 
prosudjuju,  misle  u  oblicima  svojega,  najnovijeg  vremena.  Pogo¬ 
tovo  je  pak  velika  razlika  izmedju  tih  najmiadjih  i  starijih  glede 
sredstava  i  načina  rada;  najmladji  kušaju  iskoristiti  iskustva  i 
stečevine  napoleonskoga  doba. 

Francuska  revolucija  stvorila  je  moderno  novinstvo,  otkrila 
uticaj  toga  novog  oružja  na  ljudske  duše,  njegovu  snagu  oblikova¬ 
nja  ljudskog  mišljenja.  Novinstvom,  koje  se  obraća  na  ljude  bez 
razlike  staleža,  služe  se  pojednako  i  sljedbenici  revolucije  i  sljed¬ 
benici  proturevolucije.  Na  ustuk  napoleonskom  novinstvu  dapače 
u  Hrvatskoj  pokreće  1813.  profesor  zagrebačke  pravoslovne  aka- 
demije  Antun  Nagy,  onaj  isti,  koji  je  preveo  Napoleonov  životo¬ 
pis,  izdanje  kasnije,  1817.  »Novi  i  stari  kalendar  horvatski«,  izda¬ 
vanje  novina  »Slavonski  Feniks«;  do  tih  novina  nije  nikad  došlo 
jer  je  medjutim  nestalo  napoleonske  opasnosti  a  s  njom  i  razloga 
za  izdavanje  novina  u  protunapoleonskom  duhu.  No,  spoznaja 
važnosti  novinstva  zaokupila  je  1818.  predstavnike  najmladjega 
naraštaja,  na  školovanju  u  Beču. 

Pokretač  akcije  za  izdavanje  novina  bio  je  Juraj  Šporer  — 
sam  se  još  1863.  potpisuje  kao  Spor  —  sin  bogate  karlovačke  trgo 
vačke  obitelji,  podrijetlom  iz  Bribira;  no  kako  sam  prije  govori  u 
svojim  »Odzivima  iz  prošlosti«,  akcija  nije  bila  isključivo  nje¬ 
gova,  lična,  već  pothvat  male  skupine  hrvatskih  medicinara  na 
sveučilištu  u  Beču  godine  1817.-1818.,  od  koje  on  poimence  spo- 

minje  Aleksu  Praunspergera  i  Aleksu  Vancača,  poznije  proto- 
medike  kraljevstva.  Neki  »vrijedni  starina  A.  Š.«  u  »Viencu« 
1872.  br.  20.  opisujući  duhovnu  atmosferu  u  kojoj  je  živjela 
ta  mladost,  upozoruje  na  uticaj  primjera  njemačke  roman¬ 
tike  na  nju:  »Nepoleonski  nimbus,  koji  je  od  godine  1809. 
do  1812.  čitav  svijet  obuzimao,  preletavao,  obsjenjivao  i  oba¬ 
sjavao,  nije  mogao  proći  i  bez  upliva  na  mladež  carstva  austri- 
janskoga.  Vatrena  uzhićenost  za  i  proti  napoleonizmu,  posije 
njegova  poraza  godine  1813.  i  1814.  veoma  se  je  ohladila.  Nu 
probudjena  jedan  put  duševna  svjetsko-politička  radinost  ne 
dade  se  odmah  umiriti.  Puci  odmoreni  od  ratne  jeke  tvorahu 
druge  vrste  radinosti.  Uslijed  toga  obratili  su  oni  svoj  du¬ 
ševni  rad  na  političko-narodnu  samostalnost.  Na  ovo  polje  prije 
svih  europskih  naroda  stupiše  Nijemci  i  začeše  čistiti  svoj  jezik. 
Ja,  budući  1816.  god.  u  Beču,  obćio  sam  svaki  dan  s  mladim  Ni¬ 
jemcima  dolazećima  na  sveučilište  bečko,  gdje  sam  svjedokom 
bio.  kako  su  ovi  mladići  nekom  pretjeranosti  sve  zabacivali  što 
nije  germansko,  tako  na  pr.  ne  bi  kazali  spatzieren  nego  lustwan- 
del;  Glimmstengel,  a  ne  cigare  itd.  U  isto  doba  bio  je  na  sveučili¬ 
štu  bečkom  Gjuro  Sporer,  rodom  iz  Karlovca.  Ovaj  je  nekoliko 
godinah  učio  u  Spljetu  ili  u  Zadru,  donio  od  ondje  neku  uzhiće¬ 
nost  za  dalmatinsko  narječje.  Inače  mladić  vatrene  prirode, 
muzikalan  i  pjesnik.  Pisao  je  1816.  ili  1817.  jednu  njemačku  dramu, 
koje  nije  dozvolila  tiskati  bečka  cenzura . . .«  Sam  Šporer  u  svo¬ 
jima  uspomenama  štampanima  u  »Pozoru«  1863.  i  pismima  ostavio 
je  najvjerniji  opis  pokušaja  svoga  i  svojih  drugova  kao  i  svjedo¬ 
čanstva  njihovoga  općeg  shvaćanja  nacionalizma;  iz  tih  uspomena 
vidi  se  da  je  Šporer  želio  slijediti  primjer  Davidovićevih  novina, 
a  kod  stvaranja  osnova  da  mu  je  bio  glavni  savjetnik  slovenski 
slavista  Jernej  Kopitar  tad  cenzor  knjiga  i  skriptor  u  dvorskoj 
knjižnici.  Kopitar  bodraše  Šporera  u  njegovim  težnjama,  ali  mu 
neprestano  svjetujući  da  najprije  svrši  liječničke  nauke.  Ipak  još 
prije  svršetka  liječničkih  nauka  Šporer  podnese  molbu  za  dopu¬ 
štenje  izdavati  novine,  molbu,  koia  bude  razmjerno  brzo  riješena; 
Šporer  je  podnio  svoju  molbu  početkom  1817.  a  povoljna  odluka 
dvorske  kancelarije  nosi  datum  21.  lipnja  1818.  Iz  službenih  spisa, 
koje  je  objelodanio  Šišić,  razabire  se  i  uloga  Kopitareva  kao  i 
uzrok  povoljne  odluke;  stručno  mišljenje  o  Šporerovoj  molb: 
davao  je  sam  Kopitar,  a  ministar  unutrašnjih  poslova  grof  Sedl 
nitzki  predlažući  knezu  Mettemichu  da  se  Šporeru  podijeli  zatra- 
traženo  dopuštenje,  motivira  to  državnim  austrijskim  interesom 

jer  pomoću  lista,  koji  će  izlaziti  »in  Illyrischer  Sprache  mit  romi- 
schen  Lettem«  odvratit  će  se  moguće  pravoslavno  pučanstvo  od 
ćirilskih  spisa  i  knjiga,  koje  dolaze  iz  Rusije,  mjesto  u  Petrograd 
ti  bi  nesjedinjeni  cesarsko-kraljevski  podanici  stali  obraćati  svoje 
poglede  u  Beč,  a  time  bi  bila  postignuta  važna  državna  svrha,  u 
Beču  već  izlaze  jedne  »ilirske«  novine,  ali  ćirilicom,  novi  list  nami¬ 
jenjen  je  katoličkim  Ilirima,  ali  bi  s  vremenom  mogao  privući  i 
pravoslavne  čitatelje.  Šporer  ni  ne  sluteći  da  je  njegova  osnova 
postala  olinom  visoke  medjunarodne  politike,  nestrpljivo  je  oče¬ 
kivao  učinak  svojega  oglasa  za  izdavanje  »Oglasnika  ilirskoga«, 
koji  nosi  datum  12.  srpnja  1818. 

Šporer  i  njegovi  drugovi  imaju  o  svrsi  novina  sasvim  drugo- 
jačije  mišljenje  od  bečke  dvorske  kancelarije.  Njima  je  cilj  »ko- 
ristno  uputiti  razum  i  srce  puka«;  za  Šporera  i  njegove  drugove 
narod  nijesu  više  samo  »staleži  i  redovi«  kao  za  stari  naraštaj, 
kudikamo  je  točnije  odredjen  sadržaj  toga  pojma  nego  kod  Miha- 
novića;  upravo  »prosti  puk«,  njegov  boljitak,  pred  očima  je 
Šporeru  i  drugovima,  koji  za  nj  kuju  prvu  osnovu  prosvjetne, 
društvovne  i  gospodarske  politike;  Šporer  sam  opisuje  svoje  po¬ 
glede  i  osjećaje  iz  1818.:  »Prosvjeta  neda  se  podložiti  stvarnoj 
sili,  te  ne  može  utmuti  iza  strašne  borbe  prošastoga  vieka.  Kad 
jednom  silna  jur  uzdrmana  kruta  feudalna  načela  budu  posve  uni¬ 
štena,  znat  će  i  prosti  puk  prisvojiti  si  načine  i  prava,  da  se  izo- 
brazi  po  svojih  potrebah  na  polju  obrtnosti,  prometa,  ratarstva, 
stočarstva  i  vrtljarstva,  u  čem  bez  obćinskih  učionah  neima  na- 
priedka.  Zato  i  valja  reći,  da  bi  bolje  bilo  mjesto  bezkrajnih 
žrtvah  za  izobraženje  višjih  stališah,  pomisliti  jače  na  tu  prieku 
najnuždniju  prosvjetu,  jer  kako  se  bar  meni  čini,  može  samo  onda 
prava  sreća  niknuti,  kad  bude  sva  naša  mila  zemlja  tako  obra- 
djena,  da  radnik  po  svojemu  trudu  bude  nagradjen  obilnošću 
svojih  plodovah,  pa  da  dosegne  do  obilnosti  višjih  stališah... 
Eno  već  po  strani,  naime  na  Švajcarskoj  i  na  Belgiji,  gdje  blaga 
zakonska  sloboda  ukriepi  jur  obći  razlog,  puk  razvija  svoju  snagu 
i  napreduje  gorostasnim  korakom  stvarno  i  duhovno«. 

Šporer  prvi  daje  tako  staroj  hrvatskoj  riječi 
puk  nov,  suvremen  sadržaj,  kojim  prvi  briše  sve 
razlike  medju  staležima.  Uskladiše  se  kod  njega  nova 
poimanja  koja  je  stvorila  francuska  revolucija  s  neposrednim  uti- 
cajem  kruga  njemačke  mladosti  u  Beču,  oblikovane  naukom  Her- 
derovom  o  novom  nacionalizmu.  Tu  je  jasno  vidljiva  oštra  granica 
izmedju  18.  i  19.  stoljeća;  prestao  je  djelovati  »apstraktni  čovjek« 

racionalističkoga  naziranja,  a  pojavio  čovjek  izrazito  narodne  pri¬ 
padnosti.  »Vjerovati  u  univerzalno  čovječanstvo  do  konca  svih 
vremena,  kako  reče  Herder,  isprazan  je  san  i  ludilo.  Zemlja  je 
okrugla  i  ostaje  okrugla  zemlja;  točka  u  kojoj  se  radjamo  uvijek 
će  ostati  samo  jedna;  i  mi  nikad  ne  možemo  učiniti  manjima  gra¬ 
nicu,  uspone,  koje  nameću  vrijeme,  narodnost  i  porijetlo«,  oslo- 
bodjena  je  tu  i  za  Hrvate  »tajna  narodnosti«,  onaj,  kako  reče 
Herder  »još  nerodjeni  kralj«,  koji  viada  poviješću  ljudstva. 

Sam  mladi  Šporer  sa  svojim  drugovima,  kao  i  Mihanović, 
bješe  prethodnik,  uzalud  je  očekivao  odzive  iz  domovine  na  svoj 
proglas.  U  svojim  pismima  Milanu  Grloviću  i  Augustu  Šenoi  iz 
godine  1878.  Šporer  je  za  neuspjeh  svojega  pothvata  krivio  najviše 
biskupa  Vrhovca,  koji  da  mu  je  odgovorio  da  »još  tomu  nismo 
dorasli«  i  da  je  bolje  za  Šporera  da  se  posve  posveti  svojim  nau- 
kama.  Vjerojatno  je  Vrhovac  gledao  pothvat  Š'porerov  s  omalo- 
važanjem,  već  po  onom  vječnom  zakonu  neshvaćanja  staraca 
težnja  mladeži;  no  bez  obzira  na  lično  stanovište  Vrhovčevo 
prilike  svakako  nijesu  bile  ni  najmanje  povoljne  za  izdavanje 
novina.  1818.  je  godina  teške  gospodarske  krize  uslijed  glada, 
ljudi  javnoga  života  kao  neposredni  cilj  hrvatske  politike 
gledaju  povratak  prekosavske  Hrvatske  banskoj  upravi,  a  u  tom 
nastojanju  novine  bile  bi  od  male  ili  nikakve  koristi,  (najviše 
oko  300  ljudi  u  Hrvatskoj  čita  domaće  knjige!)  pogotovo  s  mladim 
idejama,  nepristupačnima  a  vjerojatno  i  mrskima  starom  nara¬ 
štaju  odgovornih  političara.  Samo  odluku  o  povratku  odcijepljene 
Hrvatske  nije  iznudila  politika  hrvatskih  stališa  i  redova,  već 
medjunarodni  dogadjaji. 

Metternichov  sustav,  stvoren  1815.  nakon  napoleonskih  rato¬ 
va,  ulazi  s  1820.  u  cijeli  niz  kriza.  1820.  buknula  je  revolucija  u 
Italiji  trajući  sve  do  1821.;  čim  je  talijanska  buna  ugušena  teškim 
vojničkim  naporom,  započeo  je  iste  godine  1821.  ustanak  Grka  za 
oslobodjenje,  kojim  se  mijenja  stvarno  cijeli  europski  položaj  jer 
je  zapadna  Europa  na  strani  Grka,  dok  mettemichovska  Austrija, 
težeći  svagdje  svima  sredstvima  zatomiti  svaki  pokret  narodnosti, 
stupa  na  stranu  Turske;  uslijed  toga  zapadnoeuropske  vlasti  pod 
pritiskom  svojega  javnog  mišljenja  odmiču  od  Austrije,  glavnog 
užitnika  pobjede  nad  revolucijom  i  Napoleonom,  oporičući  joj 
mogućnost  davati  pravac  europskoj  politici  —  Sveta  Alijansa  pre¬ 
staje  stvarno  postojati. 

Vanjsko-politički  zapletaji  izazivlju  unutrašnje  krize.  Radi 
rata  protiv  revolucije  u  Italiji  austrijska  vlada  treba  sveudilj  nove 

vojnike,  čim  rat  u  Italiji  dulje  traje  tim  više  rastu  ratni  troškovi, 
državno  gospodarstvo  biva  pokolebano;  potrebni  su  novi  prihodi 
pa  je  povišena  cijena  soli  za  100°/o,  popeterostručen  izvanredni 
ratni  porez,  sve  same  mjere  koje  odaju  svu  težinu  gospodarskoga 
položaja,  koji  se  nije  još  ni  uspio  srediti  nakon  napoleonskih  ra¬ 
tova.  No  te  mjere  pogoduju  upravo  ustavnjačkoj  oporbi  u  Ugar¬ 
skoj,  gdje  županije,  makar  i  birokratizirane,  uskraćuju  vršiti  vla¬ 
dine  naloge,  zahtijevajući  uporno  povratak  ustavnosti.  Obnovljen 
je  u  punoj  snazi  stari  sukob  ugarsko-hrvatske  ustavne  misli  i 
bečkoga  birokratskog  centralizma.  Metternich  na  to  pokušava 
suzbiti  ugarsku  oporbu  ustupcima  konzervativnim  »staležima  i 
redovima«.  U  nizu  tih  ustupaka  dolazi  1822.  i  do  povratka  preko¬ 
savske  Hrvatske  pod  bansku  vlast.  No  oporba  u  Ugarskoj  raste 
dalje,  uz  misao  ustavnosti  sve  jača  je  i  misao  madžarskoga  nacio¬ 
nalizma,  javljaju  se  prve  pojave  liberalističkih  ideja;  protiv  bečkih 
odluka  ustaje  konačno  i  ugarska  dvorska  kancelarija,  ugarska 
vlada  i  dvorska  ugarska  komora,  u  pokrajini  dolazi  do  sukoba 
s  vojskom;  pred  svima  tima  predznacima  bune  Beč  je  prisiljen  na 
posljednji  ustupak:  1825.  vraćena  je  ustavnost  i  sazvan  sabor  u 
Požunu,  pod  izlikom  krunidbenih  svečanosti  četvrte  žene  Franje 
II.  Auguste  Karoline  Bavarske.  Za  Hrvate  znači  to  i  saziv  hrvat¬ 
skoga  sabora. 

Taj  hrvatski  sabor,  koji  se  sastao  22.  VIII.  1825.  u  Zagrebu 
po  svojemu  je  djelokrugu  tek  sjena  nekadašnjih  sabora;  uključen 
u  okvir  austrijskoga  državnog  sustava  nema  prava  vršiti  zakono¬ 
davni  rad,  raspolagati  slobodno  s  prihodima  zemlje,  nije  parla 
menat  nego  vrsta  savjetodavnog  tijela,  skup  predstavnika  mišlje¬ 
nja  privilegiranih  staleža  —  smije  samo  izražavati  želje  i  birati 
izaslanike,  koji  će  te  želje  zastupati  i  tumačiti  u  zajedničkom 
ugarsko-hrvatskom  saboru;  tek  u  medjusobnim  odnosima  Ugarske 
i  Hrvatske  sabor  ima  pravo  potvrditi  ili  nepotvrditi  odluke  zajed¬ 
ničkoga  sabora.  Kao  izaslanici  za  požunski  sabor  1825.  izabrani  su 
bili  Stjepan  Ožegović  i  Antun  Kukuljević  za  donju,  te  Alojzije 
Bužan  za  gornju  kuću,  gdje  su  uostalom  imali  pravo  osobno  sudje¬ 
lovati  u  radu  i  pojedini  velikaši.  Ti  izaslanici  primili  su  od  sabora 
upute  za  svoj  rad  u  Požunu,  upute  svakako  značajne  za  ono  doba, 
u  njima  se  zrcale  i  stvaralačke  misli  mjerodavnoga  političkoga 
naraštaja  jednako  kao  i  njegova  djelomična  jalovost  prema  poja¬ 
vama  novoga  vremena.  Državopravna  politička  misao  jasna  je  i 
vidovita:  sabor  1825.  kao  temelj  hrvatske  politike  izriče  odlučno 
težnju  ujediniti  sve  hrvatske  zemlje,  sjediniti  s  ustavnom  Hrvat- 

skom  Vojnu  Krajinu  i  Dalmaciju  —  ta  formulatemeljnih 
hrvatskihpolitičkihzahtjevaodseleponavljat 
će  se  u  izjavama  svih  hrvatskih  sabora  pod  habs- 
burškom  vladavinomsve  do  1918.  Tmurna  i  nepovoljna 
slika  je  društvo vnih  i  gospodarskih  prilika  u  daljnjim  željama  i 
zahtjevima,  koje  je  sabor  1825.  utvrdio:  zahtijeva  poreznu  jedna¬ 
kost  slavonskih  županija  s  hrvatskim  (slavonske  županije,  koje  su 
Madžari  već  počeli  smatrati  dijelom  Madžarske  plaćale  su  viši 
porez  od  hrvatskih)  naglasujući  da  se  po  čl.  59.  iz  godine  1791. 
hrvatski  porezi  imaju  posebno  raspraviti  u  zajedničkom  saboru; 
kako  je  hrvatski  gospodarski  život  počeo  nazadovati  nakon  raz¬ 
doblja  cvjetanja  početkom  stoljeća,  kako  je  postao  sasvim  ne¬ 
samostalan,  pretvorio  se  u  područje  tudjega  izrabljivanja,  vidi  se  iz 
pritužbe  sabora  da  roba  iz  Hrvatske,  prelazeći  u  austrijske  zemlje, 
plaća  toliku  carinu  da  je  gotovo  nije  moguće  izvoziti,  dok  austrij¬ 
ska  roba  plaća  malenu  carinu  ulazeći  u  Hrvatsku;  uz  to  sabor 
zahtijeva  pomoć  hrvatskim  brodarima  i  ribarima  na  Jadranu,  gra¬ 
na  gospodarskog  života  Hrvata,  koja  bijaše  još  najrazvijenija 
u  pomorskom  brodarstvu  stvorene  su  i  skupljene  prve  milijunske 
glavnice,  isključivo  hrvatske.  Konačno  jedan  od  najvažnijih  zah¬ 
tjeva  hrvatskoga  sabora  1825.  da  se  seljaku-kmetu  zabrani  sloboda 
seobe,  a  to  znači  ukidanje  patenta  Josipa  II.  iz  god.  1785.  o  oslo- 
bodjenju  kmetova,  hrvatski  staleži  i  redovi  još  1825. 
vjeruju  da  ima  povratka  natrag,  gledaju  pred 
očima  samo  svoje  staleške  ciljeve,  ne  shvaćaj  u- 
ćidaihjevećvrijemepregazilo.  I  takopolitičko- 
misaono  i  gospodarsko-društvovno  uboštvo  ob- 
jasnjujuuzmake  inemoći  hrvatske  službene  po¬ 
litike  slijedećih  godina. 

Na  saboru  u  Požunu  1825.  našla  se  je  medjutim  hrvatska  poli¬ 
tika  u  vrtlogu  hrvanja  starih  političkih  predodžaba  i  novih  poli¬ 
tičkih  snaga,  dvije  stare  fronte  javljaju  se  u  novim  oblicima:  na 
jednoj  je  strani  habsburški  konzervativni  birokratski  centralizam, 
na  drugoj  probudjeni  već  madžarski  nacionalizam  uprijet  u  ideju 
stare  ugarske  ustavnosti.  Ugarski  ustavnjaci  takodjer  su  konzer¬ 
vativni,  zastupnici  madžarskih  županija  borbeni  protiv  bečke  poli¬ 
tike  zahtijevaju  jamstva  za  ustavnost  samo  zato,  jer  ta  ustavnost 
znači  osiguranje  sustava  privilegija  staleža  i  redova.  No  med  ju 
madžarskim  saborskim  zastupnicima  ima  tu  još  i  skupina,  u  kojoj 
su  prvoborci  madžarskoga  novog  nacionalizma;  to  su  stariji  za¬ 
stupnici  još  iz  sabora  1805.  i  1807.  u  kojima  živu  nakalamljene 

misli  revolucionarnoga  europskog  razdoblja  kao  Pavao  Nagy  od 
Felsobiika,  Toma  Ragalyi  i  Abraham  Vay,  kojima  se  pridružiše 
i  najmladji,  nosioci  novih  društveno-političkih  misli:  tek  dva- 
desetitrigodišnji  Ljudevit  Kossuth  i  grof  Stjepan  Szechenyi,  sin 
osnivača  madžarskoga  narodnog  muzeja.  Beč  daje  ustupe  konzer¬ 
vativnim  snagama  požunskoga  sabora,  prihvaća  zahtijevano  na¬ 
čelo  ustavnosti  s  obvezom  da  će  se  sabor  sastajati  najmanje  svake 
treće  godine;  time  je  saborska  većina  predobijena  za  vladinu 
opću  konzervativnu  politiku,  osiguravši  sebi  svoje  privilegije 
većina  staleža  i  redova  postaje  uvjerenim  borcem  protiv  ideja  i 
poretka,  koje  bečka  politika  smatra  revolucionarnima,  pa  kad 
grupa  mladih  iznosi  prvi  prijedlog  za  uvadjanja  temeljne  dru- 
štvovne  jednakosti,  da  se  ukine  najvažniji  privilegij  plemstva: 
isključenje  njegovo  od  porezne  dužnosti,  većina  odbija  taj  pred- 
log.  Madžarski  pak  nacionalizam  iživljuje  se  u  zahtjevu  uvesti 
madžarski  jezik  u  javni  život;  bečka  vlada  prima  i  taj  zahtjev  opet 
kao  ustupak  za  konzervativnu  politiku  većine  staleža  i  redova. 

Tu  sad  počinje  otvoren  sukob  izmedju  ma¬ 
džarskoga  i  hrvatskog  nacionalizma.  Madžarski  na¬ 
cionalizam  ne  priznaje  osebujnoga  položaja  Hrvatske  u  sklopu 
zemalja  krune  Sv.  Stjepana,  zahtijeva  uvesti  madžarski  jezik  u 
javni  život  i  za  Hrvatsku.  Izaslanici  Hrvatske  dolaze  u  procjep: 
i  hrvatska  je  politika  za  ustavnost  a  protiv  centralističkih  težnja 
Beča,  već  stoga  jer  je  bečki  sustav  činovnički,  Beč  imenuje  činov¬ 
nike,  dok  u  ustavnoj  Ugarskoj  i  Hrvatskoj  činovnike  biraju  župa¬ 
nijske  skupštine;  po  bečkom  sustavu  činovnici  moraju  imati  raz¬ 
mjernu  opću  naobrazbu,  u  ustavnoj  Ugarskoj  i  Hrvatskoj  do¬ 
voljno  je  za  javne  službe  skromno  znanje  Verboczyja  a  izbor 
osiguravaju  obiteljske  sveze  i  korteši;  ugarska  ustavnost  osim  toga 
osigurava  staleške  privilegije  —  tu  konzervativnu  crtu  interesa, 
koju  je  hrvatska  politika  spremna  slijediti,  ruši  sad  madžarski 
nacionalizam.  Jer  uvesti  madžarski  jezik  u  upravu  znači  za  Hrvate 
da  će  u  doglednoj  budućnosti  biti  iz  javnih  služba  isključeni  svi 
oni,  koji  ne  umiju  madžarski.  Nacionalni  osjećaji  službene  hrvat¬ 
ske  politike  nesumnjivi  su,  samo  taj  nacionalizam  još  nije  potpun, 
nije  suvremen,  već  lih  državnopravan  i  stoga  hrvatski  izaslanici 
ističu  svakom  zgodom  da  Hrvatska  nije  sastavni  dio  Ugarske,  već 
savezno  kraljevstvo  (regnum  socium)  s  posebnim  teritorijem 
i  grbom,  ravnopravno  Ugarskoj  »koja  joj  nije  mati,  već  sestra,  i 
to  mlad  ja,  jer  je  Hrvatska  starija  država  od  Ugarske,  njenim  se 
jezikom  nikad  nije  služila«.  No  ipak  odlučuju  probitci  staleža,  koji 

žele  sadržati  u  svojim  rukama  javne  službe,  hrvatski  izaslanici 
izjavljuju  da  »uvidjaju«  korist  i  potrebu  madžarskoga  jezika,  pa 
jer  žele  sreću  i  napredak  svojim  potomcima,  da  će  sve  moguće 
učiniti  da  mladež  hrvatska  nauči  madžarski«.  Zaista,  hrvatski 
sabor  zaključi  na  to  1827.  da  mladež  u  svim  školama  ima  obligatno 
učiti  madžarski  jezik,  no  dodavši,  da  u  Hrvatskoj  nema  biti  u 
upravi  drugi  jezik  nego  latinski  a  taj  zaključak  potvrdi  i  kralj 
posebnim  člankom.  Službena  je  hrvatska  politika  sačuvala  hrvat¬ 
ske  državopravne  položaje,  ali  nacionalno  dospjela  je  na  mrtvu 
točku  —  većina  starog  naraštaja  staleža  i  redova  iscrpi  jela  je 
svoje  stvaralačke  snage:  hrvatstvo  je  atomizirano  na  svima  po¬ 
dručjima.  Bez  pogovora  primljena  je  stoga  odluka  saborska,  ko¬ 
jom  je  u  doba  uspona  nacionalizma  politički  predstavnik  jednoga 
naroda  učinio  prvi  korak  prihvatiti  jednu  od  najhitnijih  oznaka 
drugoga  naroda:  njegov  jezik. 

Tek  mladost,  koja  upravo  kroči  u  život  ćuti  svu  sudbinsku 
dalekosežnost  saborske  odluke;  njezin  je  govornik  mlad  bogo¬ 
slov  Pavao  Štoos,  kmetski  sin,  koji  godine  1830.  jauče  bolnim 

klonućem.  »Vre  i  svoj  jezik  zabit  Horvati 
Hots,  ter  drugi  narod  postati«. 

Obilježeno  svojstvo  je  mladosti  sveudilj  gledati  naprijed,  jer 
je  po  naravi  malo  šta  veže  s  prošlošću,  pogotovo  kad  ta  mladost 
nije  ni  po  svojemu  društvovnom  porijetlu  ni  njegovim  probitcima 
ukotvljena  u  prošlost.  U  tom  je  sva  njezina  pokretna  stvara¬ 
lačka  snaga.  Mladost  Hrvata,  koja  oko  1830.  godine  ulazi  u  život, 
upravo  time  postat  će  jedan  najodlučnijih  čimbenika  u  snopu 
snaga,  koje  stvaraju  narodni  preporod  Hrvata. 

Iste  godine  1830.  kad  je  Pavao  Štoos  zabugario  svoju  tužba¬ 
licu,  izašlo  je  u  Budimu  na  hrvatskom  i  njemačkom  jeziku  djelce 
pod  naslovom  »Kratka  osnova  horvatsko-slavenskoga  pravopisa- 
nja  poleg  mudroljubneh  narodneh  i  prigospodameh  temeljov  i 
zrokov«.  Pisac  te  knjižice  bio  je  dvadeset  i  jednu  godinu  star: 
djak  mudroljublja  Ljudevit  Gaj,  sin  krapinskoga  ljekarnika,  koji 
je  starinom  vukao  lozu  iz  Burgundije.  Taj  mladić  rijetke  darovi¬ 
tosti,  rječitosti,  žive  mašte,  izdržljivosti  i  organizatornih  spo¬ 
sobnosti,  kakvih  nije  jamačno  nitko  prije  njega  imao  kod  Hrvata, 
svojim  je  dijelcem  uspio  domišljato  presjeći  gordijski  čvor  pra¬ 
vopis  Hrvata.  Time  je  izradio  prvo  orudje,  kojim  će 
nov  naraštaj  mladosti  pokušat  iz  atomizira¬ 
noga  hrvatstva  stvoriti  narodni  kolektiv. 

POTREBE  KOJE  STVARAJU  NARODNI 
PREPOROD  HRVATA 


Narodni  preporod  Hrvata,  zvan  u  svoje  vrijeme  »ilirizam«, 
početak  je  spoznaje  europskoga  novijega  vijeka  i  u  dušama 
većine  hrvatskih  ljudi.  Razgradjuju  se,  ruše  i  postepeno  uklanjaju 
obamrijeli  ostanci  sredovječne  Hrvatske  i  život  Hrvata  razmjerno 
naglo  prelazi  iz  svojega  sredovječja  ne  u  onaj  »novi  vijek« 
šablonske  diobe  svjetske  povijesti,  koji  počinje  s  otkrićem  Ame¬ 
rike,  već  u  onaj  noviji  vijek,  koji  se  je  pojavio  s  prvim  nastupom 
moderne  tehnike,  francuskom  revolucijom  kao  početkom  politič- 
ko-društvovne  preobrazbe,  a  koji  je  trajao  sve  do  1914.,  počet¬ 
nom  godinom  novoga  općeg  preobraženja  života  ljudstva. 

U  hrvatskim  zemljama  taj  je  preokret  posljedica  zbroja  razli¬ 
čitih  sila:  i  uticaja  europskoga  duha  vremena  i  geopolitičkoga 
položaja  hrvatskih  zemalja  i  konačno  sposobnosti  tadašnjih  hrvat¬ 
skih  vodstvenih  ljudi  shvaćanja  i  primanja  različitih  uticaja. 

Doba  baroka  i  prosvjetiteljstva  prokrčilo  je  put  u  hrvatsku 
zemlju  svojima  tvarnim  stečevinama.  Narodni  pak  preporod 
oživio  je  i  preobličio  duhovne  snage  Hrvata,  prilagodio  ih  suvre¬ 
menim  potrebama  i  dao  im  zamah,  osposobivši  ih  time  da  se  mogu 
u  životnoj  borbi  primajući  stečevine  najnovijeg  vremena  takmiti 
sa  susjednim  narodima.  Nov  društvovni  razred,  »inte¬ 
ligencija«,  pretežno  pripadnik  novoga  narašta¬ 
ja,  došavši  na  narodno  vodstvo,  uklanj  a  ostanke 
hrvatskoga  feudalnoga  sredovječja,  koji  prije- 
čiše  uskladjen  napor  svih  narodnih  snaga,  a 
davši  nov  sadržaj  pojmu  hrvatske  narodnosti 
uspijeva  stvoriti  iz  atomiziranih  narodnih  sna- 
ga  prvu  narodnu  skupnost  Hrvata. 

Danas  više  nema  spora  o  tome  da  je  narodni  preporod  afir¬ 
macije  Hrvata  u  srži  svojega  razvitka  samonikli,  autohtoni  pokret 
Hrvata.  Misao  hrvatske  samobitnosti  nije  nikad  ugasnula  tokom 
stoljeća.  Ona  je  prvo  živjela  katkad  više  katkad  manje  izrazito 
svjestno  u  puku,  koji  je  u  svojoj  konzervativnoj  obranbenosti 
sačuvao  njezin  sadržaj:  hrvatsku  jezičnu  starinu,  drevna  načela 

posebnoga  hrvatskog  društvovnog  poretka,  duh  svojega  narodnog 
prava,  svoje  shvaćanje  etike.  Živjela  je  ta  misao  hrvatske  samo¬ 
bitnosti  kao  shvaćanje  narodnoga  poslanja  u  pojedinima  jakim 
ličnostima-intelektualcima,  koji  je  predaju  kao  dragocjenu  baštinu 
od  naraštaja  k  naraštaju.  Književnici  i  pjesnici,  državnici  i  voj- 
skovodje  goje  je,  razvijaju  i  brane,  sve  od  najistaknutijih 
prevodnika  Bosanske  Hrvatske  Tvrdka  i  Hrvoja,  tih  baštinika 
misli  samostalne  hrvatske  državnosti,  preko  rodova  hrvatskih 
feudalaca-dinasta  Šubića  i  Krčkih  knezova,  književnika,  mislilaca 
i  pjesnika  Dalmatinske  Hrvatske  do  Vitezovića,  Kačića  i  prvih 
trudbenika  prosvjetiteljskoga  razdoblja  u  Hrvatskoj  18.  stoljeća. 
Tu  baštinu  kao  živu  snagu  preuzimlje  preporodni  naraštaj,  koji 
obnavlja  i  preoblikuje  misao  narodne  samobitnosti  u  skladu  s  po¬ 
trebama  novoga  vijeka,  primjenjujući  kod  Hrvata  uzore  iskustva 
iz  života  susjednih  naroda. 

Svaka  je  ideja  i  posljedak  izvjestnih  potreba.  Ideja  »ilirizma«, 
narodnog  preporoda  Hrvata  bijaše  reakcija  na  neudo voljene  po¬ 
trebe  hrvatskoga  naroda  u  doba  prvog  poleta  i  utvrdjivanja 
europskih  modernih  nacionalizama,  kad  se  je  zaista  radilo  o 
opstanku  Hrvata  kao  naroda  u  prvoj  utakmici  težnja  pomladjenib 
europskih  naroda  stvoriti  sebi  vlastiti  dom  na  svojemu  narodno¬ 
snom  području,  oblikovati  cijeli  narodni  život  po  svojima  nutraš- 
njima  narodnim  potrebama.  Tu  su  zadaću  hrvatski  preporoditelji 
izvršili  povoljno  u  okviru  mogućnosti  svojih  snaga  i  tadašnjih 
političkih  okolnosti  u  austrijskoj  carevini  i  u  Europi.  Svakako 
pak  su  udarili  čvrst  temelj  i  odredili  smjernice  radu  budućih 
pokoljenja. 

Narodni  preporod  Hrvata  bio  je  prvotno  pokret  organizi¬ 
ranja,  koji  je  morao  —  kako  bi  se  približio  k  svojemu  cilju  — 
obuhvatiti  sva  područja  hrvatskoga  života:  jednako  političku 
borbu,  uljudbeno  stvaranje  kao  i  društvo vni  i  gospodarski  život. 
Obseg  zadaće  preporoda  bijaše  ogroman  u  omjeru  s  mogućno¬ 
stima  i  broja  i  snage  i  iskustava  preporoditelja.  Raznovrstnost  po¬ 
dručja,  na  kojima  je  trebalo  stvoriti  novo  ili  barem  stvoriti  pre¬ 
duvjete  za  stvaranje  novoga,  objasnjuje  ujedno  da  taj  posao  nije 
mogla  izvršiti  samo  ona  mladež,  koja  je  ušla  u  javni  život  oko 
godina  1830. — 1835.  dajući  zbivanju  pokretnost  a  glas  osjećajima 
i  mislima,  a  kojoj  na  oko  pripada  isključiva  zasluga  za  uspjeh 
preporoda.  Nijesu  to  mogli  stvoriti  niti  ljudi  samo  jednoga  dru- 
štvovnoga  razreda.  Uspjeh  je  velik  i  dalekosežan,  jer  su  se 
po  prvi  puta  u  novijoj  povijesti  Hrvata  našli 

u  zajedničkom  radu  jedne  misli  pripadnici 
svih  društvovnih  razreda. 

Našli  su  se  svjestno,  vodjeni  mišlju  nacionalizma  a  uskladivši 
svoi  rad  i  neki  ljudi  staroga  naraštaja  i  iz  najvišega  društvo vnog 
sloja  »staleža  i  redova«,  ljudi  životnog  iskustva,  te  mladost,  koja 
je  okupljena  iz  svih  društvovnih  razreda,  proniknuta  i  svezana 
mišlju  narodnosti,  dala  djelu  pokretnu  snagu.  Zato,  jer  su  prepo¬ 
rodne  snage  bile  tako  društvovno  izjednačene,  bijaše  moguće  isto¬ 
dobno  obuhvatiti  sva  područja  gdje  je  trebalo  buditi  snage  i  stva¬ 
rati  novo,  rješavati  istodobno  i  gospodarska  pitanja  i  kulturna 
pitanja  hrvatskoga  života,  koja  su  medjusobno  čvršće  svezana 
nego  što  se  to  čini  kad  se  razmatra  i  ocjenjuje  posebno  književno 
i  posebno  političko-gospodarsko  djelovanje  hrvatskih  preporodi¬ 
telj  a.  Političko-gospodarske  potrebe  hrvatske 
tadašnjice  bile  su  gotovo  zamašnija  pobuda  za 
razvitakhrvatskoga  preporoda  nego  čisto  knji¬ 
ževne  težnje.  U  nekim  godinama  i  okolnostima  upravo  te 
gospodarsko-političke  potrebe  odlučuju  o  stanovištu  dijela  poje¬ 
dinih  društvovnih  razreda  prema  preporodnom  pokretu. 

Preporod  Hrvata  stvaraju  dvije  skupine  ljudi,  različite  i  po 
društvenoj  pripadnosti,  probitcima,  pogledima  i  poljima  djelat¬ 
nosti.  Prvu  skupinu  tvori  nekoliko  aristokrata  i  viših  plemića  kao 
Janko  grof  Drašković,  grofovi  Oršići,  Nikola  Zdenčaj,  Lujo  Jela- 
čić  i  drugi.  Oni  su  posljednji  živi  izdanci  prosvjetiteljskoga  raz¬ 
doblja,  razmjerno  stari  ljudi,  svi  skoro  djelatni  političari.  Svojim 
uzgojem  stečenim  u  doba  prosvjetiteljstva,  svojom  razmjerno 
visokom  općom  naobrazbom  pristupačni  su  misli  novovjekoga 
nacionalizma,  gledajući  i  političke  i  gospodarske  probitke  zemlje 
i  svojega  staleža  drugim,  pronicavijim  očima  nego  većina  ostalih 
predstavnika  »staleža  i  redova«.  Oni  su  spoznali  prodornu  snagu 
nacionalizma,  prihvaćaju  je  i  to  ih  zbližuje  i  veže  u  radu  s  najmla- 
djim  društvovnim  naraštajem;  dakako,  ovi  napredni  predstavnici 
»staleža  i  redova«  pri  tome  nastoje  prilagodivši  se  mislima  i  poletu 
nacionalizma  osigurati  i  svoje  staležke,  gospodarske  probitke. 

Najmladji  naraštaj  skupina  je  mladića-djaka  iz  svih  dru¬ 
štvovnih  razreda:  ima  medju  njima  sinova  i  plemića  i  građjana  i 
seljaka-kmetova,  ali  upravo  misao  narodnosti  izbrisala  je  sasvim 
medju  njima  razlike  podrijetla,  koje  tada  još  stvaraju  medju  lju¬ 
dima  često  neprolazne  granice.  Kod  svih  tih  mladih  ljudi  jaki  su 
uticaji  romantike,  koje  im  ne  donosi  škola  već  najveći  učitelj:  duh 
vremena,  taj  daje  oblik  njihovom  nacionalizmu.  Nacionalizam 

preporodne  mladeži  izrazitiji  je  u  osjećaju  nego  u  izgradjenosti 
spoznaje. 

Preporoditelji  staroga  naraštaja  osjećaju  se  narodno  samo  i 
isključivo  kao  Hrvati.  Mladi  narastaj  dakako  živi  hrvatskom  na¬ 
rodnom  mišlju,  ali  doživljujući  svoj  nacionalizam  izmedju  narod¬ 
ne  stvarnosti  i  svojih  želja,  narodne  neznatnosti,  slabosti,  zaosta¬ 
losti  i  svoje  žudnje  za  narodnom  veličinom,  nastoji  taj  mladi  na¬ 
raštaj  poduprijeti  i  pojačati  položaj  svoga  hrvatskoga  naciona¬ 
lizma  slavenskom  i  sveslavenskom  konstrukcijom,  traži  saveznika 
i  suborioca  za  težnje  svoga  nacionalizma.  Dok  stari  naraštaj  pre¬ 
poroditelja  sa  životnim  realizmom  djelatnih  političara  prima  za 
svoj  rad  poticaje  iz  zbilje  stanja  Hrvata  u  Austrijskom  Carstvu  i 
iz  poleta  madžarskoga  nacionalizma,  mladost  sa  svojom  bujnom 
maštom  nadahnjuje  se  sveslavenskom  romantikom  Čeha  Pavla 
Šafarika  i  Slovaka  Jana  Kollara.  Uticaj  spisa  obojice  dalekosežan 
je  za  oblikovanje  i  razvitak  hrvatskoga  preporoda.  Rijetki  su 
narodi,  kod  kojih  su  zasade  znanosti  bile  tako  snažne  za  njihov 
razvitak  kao  prve  zasade  modernoga  jezikoslovstva  na  razvitak 
Hrvata.  Moglo  je  pako  doći  do  toga  poglavito  stoga  jer  je  jezično 
pitanje  već  u  prvom  sukobu  Hrvata  s  madžarskim  nacionalizmom 
postalo  najvažnije  narodno-političko  pitanje,  pa  su  dokazala 
jezikoslovne  znanosti  postala  prvorazredna  dokazala  političke 
borbe.  U  skladu  pak  s  tadašnjim  shvaćanjima  oni  smatraju  jezik 
jedinim  obilježjem  i  oznakom  naroda,  jezikoslovna  srodnost  odre- 
djuje  političke  sklonosti  i  suradnje.  I  zato  na  najmladji  naraštaj 
djeluje  Pavao  Šafarik  sa  svojima  djelima  »Geschichte  der  slavvi- 
schen  Sprache  und  Literatur  nach  Mundarten«  (izdano  godine 
1826.)  i  »Uber  der  Abkunft  der  Slaven«  (izdano  1828.),  u  kojima 
nastoji  dokazati  istobitnost  podrijetla  svih  naroda  slavenske 
jezične  skupine  i  stvoriti  prema  tome  zaključak  o  potrebi  rada 
na  istodobnosti  njihove  buduće  sudbine.  Još  više  pak  je  od  Šafa- 
rikovih  djela  djelovala  na  mladež  pjesan  Jana  Kollara  »Slavy 
Dcera«  uzvisujući  i  slaveći  misao  kulturnoga  jedinstva  svih  Sla¬ 
vena  s  nadom  u  oslobodjenje  i  spas  u  slavenskoj  uzajamnosti 
mladost  Hrvata  pred  neposrednom  opasnošću  madžarizacije  traži 
utočišće,  nalazi  snagu  za  otpor  u  Šafafikovima  i  Kollarovima  sve¬ 
slavenskim  snovima,  unoseći  ih  kao  stvarnost  u  osnove  svojega 
rada.  Potrebno  je  ustanoviti  da  ta  »slavenska  konstrukcija«  nacio¬ 
nalizma  mladih  preporoditelja,  barem  u  hrvatskom  prostoru,  nije 
zazorna  mjerodavnim  mjestima  u  Beču.  Bjelodano  se  vidi  iz  histo¬ 
rijata  Šporerovoga  »Oglasnika  ilirskoga«  da  je  Mettemich  već 

1818.  pogodovao  slavenskom  »ilirizmu«  težeći  da  u  njegovom 
okviru  privuče  Beču  »nesjedinjene«  cesarsko-kraljevske  podanike 
i  otme  ih  od  uticaja  ruskoga.  Tu  istu  politiku  provodi  u  svakidaš¬ 
njem  životu  i  uprava  Vojne  Krajine  potpuno  izjednačujući  hrvat¬ 
ski  i  srbski  živalj,  dapače  pogoduje  ovome  posljednjemu  na  uštrb 
Hrvata  samo  kako  bi  ga  opet  čim  čvršće  svezala  s  austrijskom 
politikom.  Shvatljivo  je  da  to  mora  jačati  raspoloženje  mladosti 
kad  vidi  da  službena  carska  politika  ne  pravi  razlika  izmedju 
Hrvata  i  Srba.  S  takvim  raspoloženjem  i  s  premoći  zanosne  osje¬ 
ćajnosti  najmladji  naraštaj  polaže  težište  svojega  rada  prven¬ 
stveno  na  književno  polje. 

Izmedju  skupine  starih  i  mladih  preporoditelja  u  radu  nema 
izrazitih  granica:  po  koji  taj  predstavnik  mladosti  najčvršće  su- 
radjuje  sa  starima  na  političkom  i  gospodarskom  području  (Lju¬ 
devit  Vukotinović,  Dragutin  Rakovac,  Mirko  Bogović,  Stjepan 
Mlinarić),  a  isto  tako  i  stari  savjetom  i  tvorom  pomažu  književni 
rad  mladih.  Sukladnost  suradnje  starih  i  mladih  pogotovo  je  u 
radu  čiste  politike,  koja  se  razvija  sve  jače,  kao  uopće  cijeli  život 
Hrvata  u  tim  desetljećima,  pod  uticajem  austrijskih  državnih 
probitaka  i  pritiska  madžarskoga  nacionalizma.  Ta  sukladnost 
starih  i  mladih  preporoditelja  vidljiva  će  biti  i  u  vodstvu:  misaoni 
predvodnik  preporoda  stari  je  grof  Janko  Drašković,  izvršitelj 
preporodnih  zamisli  mladi  Ljudevit  Gaj. 

Prosudjujući  gospodarski  i  društvovni  razvitak  Hrvata  u  no¬ 
vom  vijeku  uopće,  a  napose  u  19.  stoljeću,  stalno  treba  imati  na 
oku  činjenicu,  da  je  Hrvatska  bila  s  Ugarskom  ne  samo  u  državo- 
pravnom,  nego  i  u  društvovnom  i  u  gospodarskom  zajedništvu. 
Istobitni  bili  su  ne  samo  gospodarski  i  društvovni  interesi  staleža 
i  redova,  iz  čega  proizlazi  neminovnost  političke  suradnje,  nego 
su  oni  i  na  madžarskoj  i  na  hrvatskoj  strani  bili  i  uzgojeni  istim 
uzgojnim  sustavom,  velikim  dijelom  bili  su  rodbinski  svezani 
med  ju  sobom,  jednako  su  na  njih  djelovali  uticaji  uljudbe  sred¬ 
njoeuropskoga  baroka  oblikovavši  im  i  naziranja  i  volju,  dnevni 
život  i  navike,  ukus  i  vjerovanja;  prosvjetiteljstvo  austrijske  vlade 
sa  svojom  germanizatorskom  težnjom  izbilo  je  kod  jednih  i  kod 
drugih  prve  iskre  nacionalizma,  a  sam  im  je  zemljopisni  položaj 
svezao  i  isprepleo  gospodarski  život.  Istobitna  bila  je  i  sudbina 
i  zemljoradnika-kmeta  s  ovu  i  s  onu  stranu  Drave  i  Dunava,  u 
istoj  je  društvovno-gospodarskoj  ovisnosti,  sude  mu  svagdje 
jednako  po  Verboczyjevom  »Tripartitu«,  a  na  cijeli  taj  narodno¬ 
sno  različit  svijet  od  Karpata  do  Save  i  dijela  Jadrana  utiču  iste 

duhovne  i  tvarne  snage  povjestnoga  razvitka  Europe  izazivljući 
u  glavnom  jednake,  odnosno  srodne  odraze.  Ni  uskrs  hrvatskoga 
i  madžarskoga  narodnog  preporoda  sa  svojim  suprotnim  težnjama 
i  prirodnim  sukobima  ne  može  tu  mnogo  promijeniti.  Brojne  po¬ 
jave  u  Madžarskoj,  gdje  je  suvremeni  narodni  pokret  stariji  od 
hrvatskoga  za  dva  desetljeća,  djeluju  pokretno  na  pojedine  ljude 
u  Hrvatskoj  u  godinama  1825.— 1835.  izrazito,  a  na  mahove  slabije 
ili  jače  kroz  cijelo  daljnje  19.  stoljeće. 

Plima  rodoljubnog  osjećanja  u  Madžarskoj  nesumnjivo  se  je 
dojmila  pojedinih  hrvatskih  ljudi  na  saboru  u  Požunu,  i  samih 
članova  obiju  kuća  saborskih  i  mladih  plemića-pravnika,  »jurata«, 
koji  su  po  tadašnjem  običaju  pratili  pojedine  saborske  članove  u 
Požun  kao  neka  vrst  njihovih  tajnika  školujući  se  tako  za  politički 
rad;  tako  je  na  pr.  Ljudevit  Vukotinović  bio  neko  vrijeme  »jurat« 
grofa  Draškovića;  u  središnjem  sjemeništu  u  Pešti  školuju  se 
mnogi  hrvatski  bogoslovi  (Strossmayer,  Stjepan  Mlinarić,  Adolfo 
Veber-Tkalčević,  kasnije  i  Ante  Starčević),  na  peštanskom  sveu¬ 
čilištu  neko  je  vrijeme  djak  i  Ljudevit  Gaj  —  polet  madžarskoga 
narodnog  preporoda  pobudjuje  mlade  ljude  na  sličan  rad.  Nada 
sve  tu  je  pojava  Stjepana  grofa  Szechenyija,  njegov  rodoljubni 
idealizam,  poletna  izdržljivost  u  radu,  novi  vidici,  koje  je  on 
otkrio  svojemu  narodu  u  zbilju  i  u  buduću  sudbinu,  ostavili  su 
neosporno  vidljiv  trag  u  težnjama  hrvatskih  preporoditelja,  pogo¬ 
tovo  u  djelatnosti  Janka  grofa  Draškovića.  Već  prvi  nastup  Sze- 
chenyijev,  kad  je  1825.  u  požunskom  saboru  nakon  govora  Pavla 
Nagya  koji  je  zatražio  osnutak  madžarskoga  znanstvenog  dru¬ 
štva  požalivši  ujedno  da  zemlja  nema  za  to  dovoljno  sredstava, 
ustao  i  izjavio  da  daje  narodu  godišnji  prihod  svojih  imanja  u 
visini  od  6U.000  forinti  —  onda  ogromnu  svotu  —  za  osnutak 
Madžarske  Akademije  Znanosti,  ta  gesta  požrtvovnosti  za  narod 
stala  je  i  kod  Hrvata  buditi  duh  nesebičnog  žrtvovanja.  Szechenyi, 
koji  od  toga  dana  nosi  pridjevak  »najvećega  Madžara«,  stiče 
neopisiv  uticaj  na  madžarski  život  onih  godina,  a  time  i  na  hrvat¬ 
ski.  On  se  iskorišćuje  tim  uticajem,  pokreće  cio  narod  da  se 
pridigne  i  da  si  pomogne  vlastitim  snagama,  posvećujući  posebnu 
pozornost  upravo  gospodarskom  životu,  nikad  ne  gledajući  u 
prošlost  već  upravljajući  sve  poglede  samo  u  budućnost.  Madžar¬ 
ski  povjestnik  Szekfii  ocjenujući  Szechenyjevu  ličnost  veli  za  nj 
da  on  nije  bio  samo  državnik,  već  nešto  više:  utjelovljenje  mo¬ 
ralne  energije,  stege  i  savjesti  cijeloga  naroda.  Dobro  poznavajući 
gospodarski  napredak  država  zapadne  Europe  na  početku  19. 

stoljeća  Szechenyi  vodi  svoju  preporodnu  djelatnost  sa  stanovišta 
da  je  »samo  bogat  narod  —  slobodan  narod«,  zahtijevajući  prije 
svega  gospodarske  reforme  u  svojima  spisima  »Hitel«  (Vjeresija, 
objelodanjeno  1830.),  »Vilag«  (Svijetlost,  objelodanjeno  1831 ),  te 
»Stadium«  (objelodanjeno  1833.).  Usporedno  počeo  je  od  1830. 
dalje  izdavati  i  novine  »Jelenkor«  (Sadašnjost)  s  književnim  pri¬ 
logom  »Tarsalkodo«  (Dug).  Prema  Szechenyijevom  osvjedočenju 
novčano  i  tvarno  propadanje  Madžarske  (prilike  pak  u  Hrvatskoj 
bile  su  ako  ne  jednake,  a  ono  još  i  gore)  posljedica  je  držanja  ne 
carevinske  vlade  već  samoga  naroda,  poglavito  privilegiranih  sta¬ 
leža  s  njihovom  posvemašnjom  nepokretljivošću.  Protivno  stanju 
u  zapadno-europskim  zemljama,  veli  Szechenyi,  Madžari  ne  pri¬ 
daju  vrijednost  ni  zemlji,  ni  kapitalu,  ni  radu.  Radi  ostanaka  sre¬ 
dovječnoga  poretka  poglavito  u  pogledu  vlastničtva  zemlje  zem- 
ljovlastnik  ne  uživa  ni  najskromnije  vjeresije  bez  koje  je  opet 
nemoguće  suvremeno  usavršiti  načine  gospodarenja;  trgovma  je 
nerazvijena  jer  nema  prometnih  sredstava,  a  u  koliko  ih  ima  za¬ 
starjela  su,  novac  ne  kola  pa  nema  probitaka  ni  poljodjelstvo  ni 
stočarstvo  u  koliko  bi  se  i  usavršili,  jer  nemaju  unosna  ni  doma¬ 
ćeg  ni  stranog  tržišta,  koliko  pak  ta  postoje,  ovisni  su  o  trgovin¬ 
skoj  politici  bečke  vlade.  Szechenyi  žigoše  narodne  pogrješke: 
zavist,  osvetljivost,  neukost,  a  poglavito  krivo  tumačenje  duha 
viteštva  shvaćenog  kao  plandovanje,  bijeg  od  rađa  i  borbu  za  stara 
staležka  prava.  Szechenvi  gleda  jasno,  uočio  je  izvor  svemu  zlu 
i  stoga  stavlja  kao  temeljni  uvjet  za  napredak  promjenu  ugar¬ 
skoga  ustava  u  suvremenu  duhu,  a  to  će  reći  ukidanje  privi¬ 
legija  plemstva.  Szechenyi  je  sam  aristokrata  i  veleposjednik, 
poznaje  svu  osjetljivost  agrarnoga  pitanja,  ne  vodi  ga  na  čistu 
političku  formulu  i  ne  zahtijeva  da  se  formalno  i  izravno  ukine 
kmetstvo,  već  traži  u  prvom  redu  da  se  najprije  ukinu  privilegiji 
plemstva  u  pogledu  poreza,  traži  da  se  u  Madžarskoj  uvede  po¬ 
rezna  jednakost,  što  je  početak  neizravnoga  ukidanja  kmetstva, 
zaklinjući  plemstvo  da  se  samo  odrekne  te  pogodnosti  koja 
sprječuje  narodni  napredak.  Szechenviju  je  ideal  okupiti  sve 
narodne  snage  pod  vodstvom  visoke  aristokracije  kao  najnaobra- 
ženijega  i  gospodarski  najneovisnijega  staleža.  Svoje  zamisli 
Szechenyi  ne  promiče  samo  slovom  i  zborom,  nego  i  tvorom:  on 
osniva  u  Pešti  narodnu  čitaonicu,  »kasino«,  po  uzoru  koje  su  brzo 
nastala  slična  društva  po  cijeloj  zemlji  sa  zadaćom  omogućiti 
slobodno  raspravljanje  svih  suvremenih  narodnih  pitanja,  osniva 
gospodarsko  društvo,  stočarske  zadruge  kako  bi  se  oplemenila 

pasmina  madžarske  stoke,  podstiče  uredjivanje  toka  Dunava  i 
Tise,  osniva  parobrodarsko  društvo  na  Dunava,  gradi  most-lan- 
čenjak  izmedju  Budima  i  Pešte,  kojim  ne  veže  samo  oba  grada, 
već  koji  most  ima  i  suvremenu  simboliku:  svaki  prolaznik  preko 
mosta,  bio  on  plemić,  gradjanin  ili  kmet  mora  platiti  jednaku 
pristojbu  —  bijaše  to  prvi  korak  k  stvarnom  izjednačenju  svih 
staleža  u  plaćanju  poreza.  U  Szechenyijevima  osnova¬ 
ma  i  radu  hrvatski  preporoditelji  nalaze  do¬ 
brim  dijelom  gotove  uzore. 

Rijetke  misaone  rodoljubne  ljude  u  Hrvatskoj  oko  1830.,  i 
stare  i  mlade,  sve  koji  poznaju  i  prate  razvitak  Madžara  moraju 
zabrinuti  pogledi  u  budućnost,  premda  i  Szechenyijeva  reformna 
djelatnost  udara  na  zapreke  kod  konzervativnih  staleža  i  redova. 
No  u  Hrvatskoj  već  je  uvijeno  prihvaćeno  u  načelu  madžarizi- 
ranje  javnoga  života,  narednih  godina  otpor  staleža  i  redova 
protiv  madžarizacije  postaje  još  slabiji,  a  morat  će  posvema  postati 
nemoćan  ako  uspiju  Szechenyijeve  reforme  i  ako  Madžari  gospo¬ 
darski  ojačaju.  Madžari  već  u  svojima  osnovama  predvidjaju  i 
gospodarsko-trgo vinsko  prodiranje  na  Jadransko  more  preko 
hrvatskoga  područja!  Na  oko  im  je  slobodan  put  do  mora,  nema 
nigdje  vidljivih  snaga  ni  uporišta  za  otpor. 

Na  hrvatskoj  strani  duhovno  mrtvilo,  društvo vna  rascjepka¬ 
nost  i  gospodarska  zaostalost  još  su  veći  nego  u  Madžarskoj. 
Ni  jesu  još  preboljene  bolesti  siromaštva,  iscrpljenosti  i  klonuća 
poslije  napoleonskih  ratova,  ni  godina  glada  i  političkih  nedaća. 
Sustav  austrijskoga  carstva  priječi  ulaz  znanju,  koje  donosi 
sa  sobom  stvaralački  nemir.  U  Austriji  osim  cenzure  na  tisko¬ 
pise  tiskane  u  zemlji  postoji  i  cenzura  na  inozemne  knjige  pod 
naslovom  »revizije«  pa  se  je  svaki  omot  knjiga  iz  inozemstva  smio 
otvarati  samo  na  carinarnici  u  prisutnosti  cenzora,  koji  je  morao 
zabilježiti  naslov  svake  knjige  i  usporediti  ga  s  »mjesečnim  popi¬ 
som«  k.  k.  Oberste  Polizei  —  und  Censur-Hoffstelle  u  Beču.  Istina, 
doduše  koja  ta  knjiga  prokriumčarena  je  iz  Hamburga,  Leipziga 
ili  Capolaga  u  Švicarskoj,  ali  te  knjige  malo  koga  zanimaju,  ma¬ 
glovite  bjehu  predodžbe  o  zbivanju  u  svijetu,  koji  se  počeo  preo¬ 
bražavati  upravo  u  istočnom  dijelu  Europe:  1827.  francusko-rusko- 
engleska  je  mornarica  kod  Navarina  netom  uništila  pomorsku 
snagu  Turske,  1828.  carska  Rusija  zaposjeda  rumunjske  kneževine, 
prelazi  na  Balkan  i  Kavkaz,  »istočno  pitanje«  ulazi  u  novo  raz 
dobije  novim  slabljenjem  Osmalijskoga  carstva,  Moldavija,  Srbija 
i  Galicija  stiču  pravo  izabrati  sebi  vlastitu  vladu,  amedjunarodna 

konferencija  u  Londonu  1830.  osigurava  potpunu  nezavisnost 
Grčke  —  načelo  narodnosti  pobjednosno  napre¬ 
duje  i  za  male  narode.  Iste  godine  1830.  srpanjska  revo¬ 
lucija  u  Parizu  donosi  duboku  promjenu  političkih  pogleda  u  čita¬ 
voj  Europi  otkrivši  nove  obzore:  ta  je  revolucija  vratila  narodima 
misao  njihovoga  vrhovničtva  dotukavši  duh  sustava  Svete  Ali¬ 
janse.  Nove  ideje  idu  naprijed  već  svojom  novošću  i  privlačivošću 
neispitanih  nada,  noseći  svagdje  pogotovo  blagostanje  i  moć  gra- 
djanskom  staležu,  dobrim  dijelom  produktu  novih  snaga  tehnike. 
U  Hrvatskoj  gotovo  nitko  ne  samo  da  ne  stiče  novo  znanje  ni 
vidike,  nego  hrvatski  svijet  upravo  u  to  razdoblje  jače  nego  prije 
počinje  gubiti  i  osjećaj  i  štovanje  za  stare  vrjednote  narodne 
kulture.  Oko  1830.,  kao  u  duhu  odricanja  hrvatske  službene  poli¬ 
tike  kad  »i  jezik  svoj  zabit  Horvati  hote«  grižki  župnik,  prije  ka¬ 
nonik  senjski  Franjo  Vrignanin,  čovjek  koji  se  je  po  pripovijeda¬ 
nju  Radoslava  Lopašića  dovoljno  bavio  knjigom,  pali  dobar  dio 
arkiva  drevnog  krbavskog  i  modruškog  kaptola,  sve  starih  glago- 
licom  pisanih  isprava,  spisa  političke  i  uljudbene  vrjednote,  kao  i 
neki  drugi  goropadni  zatirač  glagolskih  starina,  kurat  iz  T  riblja 
Jelčić.  A  svećenstvo  bilo  je  oduvijek  još  najobrazovaniji  stalež 
kod  Hrvata!  Opća  pak  zaostalost  posljedica  je  i  zanemarenosti 
pučkoga  školstva  u  banskoj  Hrvatskoj.  Ono  još  samo  životari  od 
ostanaka  marijeterezijanskih  reformi.  »Na  državnom  saboru 
1832. — 1836.,  bilježi  Tkalac,  bilo  je  doduše  odlučeno  osnivati  pučke 
škole,  ali  zakon  se  nije  provadjao,  jer  je  uslijed  gospodarskih  ne¬ 
daća  vrlo  malo  općina  moglo  nabaviti  novčana  sredstva  a  mnoge 
to  nijesu  ni  htjele,  i  jer  se  županijske  uprave  nijesu  ništa  zani¬ 
male  za  pučku  prosvjetu.  Županijske  oblasti  umovale  su  ovako: 
ako  je  već  skroz  neobrazovani  kmet  uvijek  sklon  na  bunu  proti 
zemaljskoj  gospodi,  bit  će  sa  školovanjem  još  gori.  I  kad  bi  se  u 
županijskim  skupštinama  taknuli  ovoga  žalostnog  pitanja  pučkih 
škola,  smijuckala  su  se  sakupljena  gospoda  jedan  drugome  u  lice 
načinom  starorimskih  augura ...  i  ti  se  prijedlozi  nikad  nijesu 
mogli  oživotvoriti.« 

Gradjanstvo,  drugdje  nosilac  duha  vremena,  koje  je  napre¬ 
dovalo  sve  do  pred  slom  napoleonske  vladavine,  posljednje  je 
desetljeće  promijenilo  svoj  način  života  već  zato  jer  je  prosječno 
siromašnije;  ono  nema  nikakvih  duhovnih  potreba,  trgovci  kao 
Josip  Šipuš  su  izumrijeli,  a  sam  dnevni  život,  stan,  odjeća,  bijahu, 
kako  spominje  Tkalac,  »vrlo,  vrlo  čedni;  samo  vanredno  odlični 
ili  veoma  bogati  ljudi  imadjahu  u  svojim  stanovima  vrlo  primi- 

tivno  obojenih  soba,  drugojačije  su  bile  okrečene  s  tamnim  rubom 
pri  podu,  a  i  toga  ruba  često  nije  bilo,  dok  se  papirnate  tapete 
smatralo  vanrednom  raskoši  kao  i  parkete . . .  zavjesa  se  nije 
mnogo  vidjelo  . . .  uredjaj  jedne  »bolje«  sobe  za  primanje  sastojao 
se  iz  otomana,  nekoliko  naslonjača,  stolaca  presvučenih  vunenom 
tkaninom,  staklenoga  ormara  za  srebreninu«;  užitci  su  u  Zagrebu, 
Karlovcu  i  na  Rijeci  karte,  kazalištne  zabave  i  »balovi»  u  pokla- 
dama;  ples  uče  sve  do  polovice  stoljeća  većinom  »meštri  od  ple¬ 
sanja  iz  Tersta«,  koji  oglašuju  svoj  dolazak  u  mjestnim  novinama. 
Uz  obilat  domaći  stol  —  bijela  kava  već  je  raskoš,  a  čaj,  koji  služe 
u  najotmjenijim  kućama  nitko  pravo  ne  voli  —  nošnja  bijaše 
jedina  raskoš,  a  tkanine  glavna  uvozna  roba.  Nošnja  je  jedino  u 
čemu  slijede  uzore  zapadne  Europe.  Tkalac  je  opisao  u  svojim 
uspomenama  prvo  svoje  stajaće  odijelo,  koje  mu  je  oko  1830.  sašio 
neki  karlovački  krojač  i  koje  se  je  sastojalo  iz  smedjega  kaputa, 
bijelog  prsluka  od  pikea  i  bijelo-modro  isprutanih  hlača,  k  tomu 
košulja  s  velikom  ogrlicom  koja  je  padala  preko  ramena,  visoke 
čizme  iz  prirodno-žute  teleće  kože,  svijetlo-sivi  klobuk  i  masli- 
nasto-zelene  rukavice.  Ženska  nošnja  gradjanstva  slijedila  je 
bečku  modu,  koja  je  opBt  bila  bar  za  godinu  dana  zakašnjela  pa¬ 
riška  moda,  jer  treba  uzeti  u  obzir  da  je  vrijeme  putovanja  i  za 
ljude  bilo  dugotrajno,  sestra  Tkalčeva  treba  za  put  iz  Sibinja  u 
Hrvatsku  17  dana;  svilene  oprave  bijahu  velika  rijetkost,  koju  si 
mogoše  dopustiti  samo  žene  plemića  i  najbogatijih  trgovaca; 
obično  su  se  žene  odijevale  u  vunene  ili  pamučne  haljine,  a  svoje 
toalete  obično  su  pokazivale  kod  podnevne  mise,  jer  redovite  šet¬ 
nje  žena  nijesu  bile  običaj.  Neizmjerno  su  maleni  tragovi  nekih 
estetskih  potreba  jer  konačno  za  njih  nema  ni  novčanih  moguć¬ 
nosti;  u  drugom  desetljeću  19.  stoljeća  portretira  po  Hrvatskoj 
Waldmiiller,  1830.  oglašuje  u  prilogu  »Agramer  Zeitunga«  svoj 
dolazak  u  Zagreb  Heinrich  Ferstler  »akademischer  Portraitmaler 
von  Wien«  kao  i  Michael  Carl  Stroy,  »Portrait  —  und  Historien- 
maler«  —  svi  se  preporučuju  u  novinskim  oglasima  u  prvom  redu 
»dem  hohen  Adel,  lobi.  k.  k.  Militair«  jamčeći  »die  vollkommenste 
Ahnlichkeit,  und  zwar  um  die  billigsten  Preise«  —  ali  i  ti  su  por- 
treji  za  tadašnje  ljude  više  dokazalo  otmjenosti,  bogatstva,  dio 
pokućtva  a  ne  potreba  umjetnosti.  Poslije  1830.  u  gradjanskom 
staležu,  ili  točnije  u  staležu  trgovaca  opažaju  se  širi  vidici,  veća 
poduzetnost  u  poslovima  —  političke  oluje  u  pojedinimi  dijelo¬ 
vima  Europe  donose  novu  konjunkturu.  Od  1830.  osobito  se  raz¬ 
vija  brodarstvo  u  Hrvatskom  Primorju.  Osjetio  se  je  naime  i  u 

hrvatskim  stranama  uticaj  zatvaranja  Dardanela  1825.— 1830., 
pa  žito  iz  Odese  ne  dolazi  na  zapadno  i  južno-europsko  tržište, 
podunavskom  žitu  nema  takmaca  i  radi  toga  oživljuje  prelazna 
trgovina  u  Hrvatskoj.  Godine  nerodice,  oskudica  na  kukuruz  u 
Italiji  takodjer  pogodu/u  trgovanju  i  razvitku  riječnoga  i  pomor¬ 
skog  brodarstva.  Tih  godina  bude  se  sisački  trgovci  na  brzinu 
gradeći  ladje;  Therese  von  Artner  bilježi  u  svojemu  putopisu  da 
je  1828.  sagradjeno  na  sisačkom  brodogradilištu  sedam  velikih  žit¬ 
nih  brodova,  zapisala  im  je  i  ime  i  veličinu:  »Trinita«  126  stopa 
duga,  »Veneđig«  128  stopa,  »Hamburg«  144  stopa,  »Marseilles« 
147  stopa,  »Ibrail«  136  stopa«,  »Leone«  140.  stopa,  »Neu-Navarin« 
140  stopa  duljine  —  sve  iz  najbolje  hrastovine  i  najboljega  susta¬ 
va.  Oživljuje  dakako  i  kirijašenje,  a  Bakar  i  Kraljevica  izvozne  su 
luke  za  žito  u  Jakin.  Javlja  se  i  druga  izvozna  roba;  Artnerica  bi¬ 
lježi  da  se  je  tih  godina  nastanio  u  Osijeku  neki  Englez,  koji 
izvozi  drvo,  lanene  cunje  i  konoplju  preko  Rijeke  i  Trsta  pretežno 
u  Englesku.  I  Zagreb,  kao  sve  življe  središte  političkoga  i  dru- 
štvovnoga  života  postaje  zanimljiv  i  za  trgovački  svijet,  pretežno 
stranoga,  njemačkog  i  grčkog  podrijetla.  Ali  za  politiku,  a  to  sve 
više  znači  pokret  za  narodnost,  gradj^alstvo  je  posvema  hladno 
i  ravnodušno.  Državni  redarstveni  sustav  najjače  je  uspio  kod 
gradjanstva.  Domaći  pak  gradjanski  živalj,  mali  svijet  sitnih 
obrtnika  i  trgovaca  živi  životom  starih  vremena,  opasan  cehov¬ 
skom  stegom,  skromne  je  naobrazbe,  još  skromnijih  potreba, 
duhovno  pako  potpuno  nepokretan. 

O  svakidašnjem  životu  plemstva,  koje  je  većinom  mali  ili 
najviše  srednji  zemljoposjednik  i  gospodar,  opet  je  sačuvao  živu 
sliku  Imbro  Jkalac.  »Trajala  je  neprestana  borba  za  političku 
slobodu,  pripovijeda  Tkalac,  —  dašto  i  za  vlastite  staležke 
prednosti,  a  bijaše  uperena  protiv  apsolutističkih  težnja  bečke 
vlade  i  tako  su  svi  državni  interesi  bili  bačeni  u  pozadinu.  Najprije 
je  potamnio  a  zatim  posve  nestao  —  ako  je  uopće  postojao  — 
svaki  bistri  pojam  o  gospodarskim  temeljima  ukupnoga  đruštvov- 
nog  života  narodnog.  Uvijek  se  je  više  trošilo  nego  što  se  je  imalo; 
prodavalo  se  je  žito  na  vlatu,  nepokošena  trava  na  livadama,  vino 
na  čokotu,  šljive  na  drvetu  za  bilo  koju  cijenu,  pa  ako  to  nije 
dostajalo,  pravili  su  se  dugovi  s  lihvarskim  kamatima.  U  Hrvat¬ 
skoj  nije  bilo  vjeresijskog  novčanog  zavoda.  Jedino  zagrebački 
kaptol  bijaše  neka  rudimentarna  hipotekama  banka.  Kaptol  je 
dobro  gospodario  vrlo  velikim  imanjem  biskupije,  te  je  velepo¬ 
sjednicima  davao  zajmove  na  dobru  i  prvu  hipoteku.  Premda  su 

zaklade  zagrebačkoga  kaptola  bile  znatne,  ipak  nijesu  bile  dovolj¬ 
ne  za  veću  potražnju  zajmova,  te  se  je  njima  moglo  koristiti  samo 
malo  ekonoma.  Još  manje  su  mogle  zadovoljavati  molbama  za 
hipotekarne  zajmove  uprave  javnih  zaklada.  I  tko  se  nije  mogao 
namiriti  na  dva  ova  vrela,  taj  je  bio  okrutno  izručen  nemilosti- 
vima  šakama  profesionalnih  lihvara.  Veleposjednici  imadjahu  kod 
kuće  svega  u  izobilju,  samo  nikad  nijesu  imali  novaca.  I  njihovo 
se  je  gospodarstvo  sve  brže  primicalo  kraju . . .«  Oskudno  je 
svakako  znanje  većine  plemstva  o  suvremenim  načinima  gospo¬ 
darenja,  a  pogotovo  o  načelima  političke  ekonomije;  nazadak 
udara  u  oči  tim  više  što  je  još  prije  tridesetak  godina  karlovački 
trgovac  Josip  Šipuš  poznavao  i  pratio  gotovo  svu  tadašnju  poli- 
tičko-ekonomsku  književnost.  U  koliko  je  pak  bilo  znanja,  ono 
ne  dolazi  u  promet  na  korist  zajednice.  Tkalac  je  opet  krunski 
svjedok  za  razinu  naobrazbe  tadašnjega  plemstva,  još  uvijek 
vodstvenoga  staleža,  ujedno  pokušavši  obrazložiti  uzroke  pojava¬ 
ma,  uzroke  ukorjenjene  u  feudalnom  sustavu:  »Izbor  zvanja  bijaše 
tad  za  plemića  vrlo  ograničen;  trgovinu  i  obrt  gledalo  se  s  prezi¬ 
rom;  gospodarstvo  na  vlastitom  posjedu  bijaše  jedino  dostojno 
zanimanje  za  plemenitaša,  jer  su  mu  tadašnje  političke  prilike 
onemogućile  sudjelovati  u  javnom  životu.  Ali  plemić  je  i  kao  go¬ 
spodar  morao  imati  neko  pravničko  znanje  da  si  brani  kožu  od 
vlade  i  da  može  imati  pregled  nad  zamršenim  imovinskim  odno- 
šajima  zemljovlastnika  i  zemljoradnika-podanika.  Svaki  je  plemić 
stoga  učio  pravo  jer  to  bijaše  prvi  stupanj  za  postati  gospodar  ili 
sudac  i  takodjer  biskup  zagrebački,  koji  je  pokraj  bana  zauzimao 
najviši  položaj  u  zemlji.  Mlad j i  sinovi  obično  bi  se  posvećivali 
vojničkim,  ili,  ali  rjedje,  svećeničkom  zvanju  . . .  Samo  te  su  prav¬ 
ne  nauke  bile  najprimitivnije;  malo  t.  zv.  prirodnog  prava,  isto 
toliko  ugarskog  privatnog  prava,  malo  statistike  i  državnog  prava; 
to  »bijaše  sve  što  se  je  moglo  naučiti . . .« 

Tek  najmladji  izdanak  plemićke  djece  počeo  je  odlaziti  na 
strana  učilišća,  većinom  postavši  sudionikom  preporoda,  dok  nji¬ 
hovi  očevi  gotovo  listom  promatraju  nov  pokret  sa  stanovišta  pro¬ 
bitaka  staleža  i  redova.  Većina  plemstva  ili  je  protivnik  toga  no¬ 
voga  što  je  nazvano  preporodom  ili  je  barem  ravnodušno  prema 
njemu.  »Ilirce«  poduprijeti  će  tek  dio  malih  plemića-seljaka,  pre¬ 
težno  nepismen  jaka,  ali  samo  iz  pojedinih  krajeva,  a  to  je  više 
posljedica  rodbinskih  i  prijateljskih  sveza,  nego  spoznaja  »ilirskih« 
ciljeva.  Od  naprednih  gospodarskih  podhvata  velikaša  i  imućnijih 
srednjih  plemića  na  početku  19.  stoljeća  malo  šta  je  ostalo 

krjepko  i  živo  do  30-tih  godina;  tvornice  su  ili  sasvim  propale  ili 
su.  zapuštene,  na  svaki  način  nedjelotvorne  i  radi  oskudice  goto¬ 
vine,  strukovnj aka,  sustavnog  nadzora;  tvorevine  su  im  bile  i  loše 
i  skupe,  nesposobne  takmičiti  se  s  uvezenom  robom.  I  sam  grof 
Janko  Drašković  osnovao  je  u  Rečici  tvornicu  šećera,  koja  nije 
uspijevala  —  jamačno  mu  je  tek  omogućila  steći  potanki  uvid  u 
svijet  i  pitanja  trgovine  i  veleobrta. 

I  seljački  stalež  kao  društvo vni  čimbenik  ima  svoj  uticaj  na 
oblikovanje  narodnoga  preporoda  Hrvata.  Mladi  naraštaj  u  svo¬ 
jemu  idealističkom  pregnuću  sve  više  svraća  svoj  pogled  k  puku, 
spoznajući  da  je  on  premoćni  dio  naroda  —  ta  dio  ljudi  mladog 
naraštaja  sam  je  potekao  iz  seljačkoga  kmetskog  staleža,  mladi 
bogoslovi,  glavna  vojska  »Iliraca«  listom  su  kmetska  djeca!  Stariji 
pak  naraštaj  sve  većma  ćuti  u  svojemu  svakidašnjem  životu  trzaje 
kmetskoga  svijeta,  nikako  ne  može  biti  ravnodušan  prema  njima, 
svejedno  bio  sljedbenik  ili  protivnik  novih  ideja.  Ti  su  pak  trzaji 
i  previranja  sve  češći  i  sve  jači;  središte  im  doduše  nije  u  hrvat¬ 
skim  stranama,  ali  i  tu  su  se  ćutili  njihovi  potresi. 

Godine  1829. — 1830.  bijahu  nerodne  godine  u  cijelom  Podu¬ 
navlju,  pa  dolazi  do  niza  seljačkih  buna,  koje  zajedno  predstavljaju 
velik  ustanak  kmetova.  Pobunjeni  su  seljaci  poubijali  mnoge  zem¬ 
ljoposjednike,  vlastelinske  i  upravne  činovnike.  Uslijed  sve  jačega 
pritiska  novčanoga  gospodarstva  zemljoradnici-kmetovi  su  teško 
snosili  svoje  stanje,  koje  konzervativni  staleži  i  redovi  nastoje  još 
i  pooštriti  i  to  upravo  u  vrijeme  kad  napredni  krugovi  u  Ugarskoj 
zahtijevaju  ukinuće  plemićkih  privilegija  osobito  u  pogledu  po¬ 
reza  —  taj  je  momenat  sigurno  morao  imati  uticaj  na  pokret 
seljaka,  o  kojemu  medjutim  suvremeno  novinstvo  pod  strogom 
bečkom  cenzurom  javlja  vrlo  malo  ili  ništa.  Na  suvremenike  taj 
je  seljački  pokret  morao  učiniti  silan  dojam,  a  zahvatile  su  selja¬ 
čke  bune  i  hrvatske  krajeve.  Dr.  Ante  Starčević  u  svojemu  sabor¬ 
skom  govoru  od  10.  XI.  1889.  to  potvrdjuje  spominjući  očito  po 
pripovijedanju  suvremenika  kako  su  tad  zemaljska  gospoda  pripi¬ 
sivala  to  »komešanje  medju  kmeti«  spletkama  bečke  vlade,  što 
nije  nevjerojatno,  jer  je  moglo  biti  u  probitku  bečke  politike  sa 
seljačkim  nemirima  izvršiti  pritisak  na  madžarsku  politiku  i  na 
njezine  konzervativne  krugove  kako  bi  se  još  više  priklonili  Beču 
od  straha  pred  seljačkim  nemirima,  kao  i  na  napredne  elemente 
kako  bi  ovi  na  djelu  vidjeli  plodove  svojih  lozinki.  Da  su  ta  »ko- 
mešanja«  odjeknula  i  u  Hrvatskoj  podkrjepljuje  i  opet  Tkalac, 
koji  u  svojim  uspomenama  iz  mladosti  slika  potresnu  sliku  guše- 

nja  jedne  seljačke  bune  u  okolici  Krašića  kod  Karlovca.  I  ovoj 
buni  bijaše  stari  uzrok  svih  kmetskih  pobuna,  spor  zemljoradnika- 
kmetova  o  podavanjima  u  naravi,  jer  se  neki  vlastelinski  činovnici 
nijesu  zadovoljavali  s  pravom  devetinom  žita  i  sijena,  ni  deseti¬ 
nom  vina,  nego  su  zahtijevali  još  polovicu  svega  toga,  moguće  i 
mimo  znanja  zemaljske  gospode.  Seljaci  su  se  branili  pred  sudom, 
ali  nijesu  ništa  postigli.  Vjerojatno  ostao  bi  i  taj  spor  na  sudu, 
da  pod  uticajem  posljedica  dogadjaja  u  Podunavlju  i  glasina  da  je 
car  dao  »nove  pravice«  seljacima  za  zaštitu  protiv  gospode  — 
radilo  se  pak  o  saborskoj  raspravi  u  Požunu  o  kraljevskom  pri¬ 
jedlogu  za  novi  urbarijalni  zakon,  koja  se  vuče  od  1832.  do  1836.,  i 
ubrzava  odnosno  usporava  prema  prilikama  i  oštrini  sporova 
izmedju  zemljovlastnika  i  zemljoradnika,  —  seljaci  ne  obustaviše 
sva  podavanja.  Kad  su  došli  gospoštijski  činovnici  poslije  žetve, 
oboriše  se  seljaci  tvorno  na  njih,  izubijavši  ih  do  mrtvila,  nakon  čega 
gospoštija  zatraži  od  županije  vojničku  pomoć  protiv  seljaka.  Po¬ 
sredovanje  mjestnoga  župnika  s  propovjedaonice  ne  uspi.  Kmetovi 
su  kao  uvijek  u  svojim  bunama  uvjereni  da  je  vladar  na  njihovoj 
strani,  zavjeriše  se  da  će  svoje  »stare  pravice«,  koje  je  sad  car 
obnovio,  braniti  krvlju  i  imanjem  od  gospode.  Vojnička  pomoć 
nastupa  nepolitički,  brutalno,  u  krvavom  sukobu  kod  Krašića  po¬ 
giba  mnoštvo  seljaka  i  priličan  broj  vojnika.  Stvar  je  zabašurena, 
istraga  se  radi  krvoprolića  nije  nikad  dovršila,  a  županijski  sudac, 
koji  je  čini  se  stvarno  najviše  skrivio  krvoproliće,  dade  posjeći 
drevnu  lipu,  pod  kojom  su  seljaci  od  pamtivijeka  obdržavali  sje- 
didbe  svojih  sučija.  Samo  tim  da  je  posječena  prastara  lipa,  sim¬ 
bol  seljačke  pravice,  agrarno  pitanje  nije  bilo  riješeno.  Seljački 
nemiri  javljaju  se  čas  jače,  čas  slabije  sve  do  1848.  Urbarski  zako¬ 
ni  od  godine  1836.  nijesu  mogli  zaustaviti  pokret  kmetova,  vje¬ 
rojatno  davši  im  još  jaču  pobudu.  Za  kmetove  je  riješenje  agrar¬ 
noga  problema  vrlo  jednostavno,  oni  zahtijevaju  opće  izjedna¬ 
čenje  s  plemstvom.  Značajna  je  za  to  poimanje  seljačka  buna 
zimi  1843. — 1844.  koju  bilježi  u  svom  dnevniku  Dragutin  Rakovac 
prema  pripovijedanju  grofa  Janka  Draškovića;  pobunili  su  se 
svi  kmetovi  izmedju  Save  i  Kupe  govoreći  da  su  im  Turopoljci 
kazali  da  su  i  oni  plemeniti  i  da  su  njihova  plemenitaška  pisma 
sakrivena  u  gradu  Lukavcu,  trebaju  ih  se  samo  domoći  pa  će  biti 
sasvim  slobodni.  O  tom  pokretu  objavljeno  je  razmjerno  malo 
isprava.  Medjutim  iz  sačuvanih  suvremenih  spisa  razabire  se  da 
je  uz  opće  prilike  na  seljake  morala  djelovati  i  neka  agitacija, 
koja  je  vjerojatno  dolazila  iz  ugarskih  stranka.  Dr.  Matasović 

objelodanio  je  u  svojoj  raspravi  »O  banovinskoj  trgovini  u  18.  st.« 
tekst  jednoga  letka  u  stihovima,  moguće  prevedenima  s  nekog 
uzora  na  stranom  jeziku,  u  miješanom  kajkavskom  i  štokavskom 
narječju.  Taj  letak  veli: 

» Grošeke  zajdne  zprešaju  mužu 
Da  si  nakite  štarbavu  ružu; 

Što  preostane  peljaju  dalje, 

U  inozemne  vućeju  halje: 

U  Beču,  Rimu,  bolji  su  vrači, 

Jelo  i  pilo  doma  ne  raču 

5  svojemi  Ijudmi  doma  žmukljare. 

Ma  po  Londonu  su  ja  ju  dare!  U 
Što  ne  pograbe  dekle,  markeri 
Raskošno  proždru  bankroteri: 

Jel  domovina  tak  se  uzdiže? 

Jel  domorodstva  cilj  se  postiže ? 

a  kmet: 

U  kotcu  hiri,  pun  straha,  glada, 

Golo  mu  dete  okolo  pada; 

Noćjum  i  danom  plah  promotrava, 

Kolike  daće  gospodi  davat 
Daćam  na  konac  doći  ne  može, 

Opet  na  tlaku,  kaže  se,  Bože!! 

Tlaku  prevaža  breme  prokleto, 

Popu  deseto!  Spaji  deveto! 

Carkvenu  daću  jedva  izbavi, 

Novi  već  teret  leži  na  glavi: 

Priprega,  štibra,  nasipi,  puti, 

Tužnoga  muža  udarac  ljuti. 

Neposredniji  je  dokumenat  vremena  narodna  pjesma  iz 
Hrvatskoga  Zagorja,  koju  je  u  »Naše  Gore  Listu«  objelodanio 
1862.  župnik  Slavoljub  Perok,  a  koja  pokraj  svojega  šaljivog 

ugodjaja  —  neznani  kmetski  pjesnik  pjeva  kako  će  prevariti  svo¬ 
jega  »zemaljskog  gospodina«  kod  obračunavanja  »gomice«,  daće 
za  vinograd  —  otkriva  i  tegobe  seljaka-kmeta  i  njegov  način 
mišljenja: 

Jen  tal  vinca,  dva  vode 
Na  zdravlje  naše  gospode. 

Naj  gosponek  vodu  pije 
Ki  za  vince  neskerbi, 

A  ti  mužek  vince  pij 
Ki  se  za  njega  skerbiš. 

Mužek  tam  v  gorici  teža, 

A  gosponek  si  sedi, 

Vzeme  tintu  —  pere  v  ruke 
Sim  pak  tam  počerčkuje. 

Z  toga  potlam  vun  prečteje 
Kaj  mu  mužek  dužen  je. 

Mužek  mu  zabadav  dela 
To  mu  sve  zadosti  ni. 

Ćele  lete  ga  splačuje 
Sve  mu  mužek  nazad  da  . . . 

Svakako  pod  pritiskom  stalnih  seljačkih  buna  ugarsko-hrvat- 
ski  sabor  u  Požunu  konačno  je  dovršio  nov  urbarski  zakon,  koji 
je  donio  nov  jedinstveni  poredak  u  odnosima  izmedju  zemljopo¬ 
sjednika  i  zemljoradnika.  Taj  zakon  (izradjen  prema  pruskom 
uzoru)  u  glavnom  već  je  sav  u  znaku  novog  novčanog  gospodar¬ 
stva,  predvidivši  mogućnost  seoba,  stvarno  otkupa  kmetova,  ure¬ 
divši  takodjer  i  kmetska  javna  podavanja,  osobito  t.  zv.  varme- 
gjijska,  koja  su  posljednjih  desetljeća  bila  još  mukotrpnija  od 
podavanja  zemaljskom  gospodinu.  Novi  urbarski  zakon  predstav¬ 
ljaju  zak.  čl.  1836.:  4—10  i  12;  čl.  4.  uredjuje  način  i  red  seobe 
podanika  i  posljedice  seobe,  čl.  5.  odredjuje  sastavne  dijelove 
urbarskih  selišta,  čl.  6.  razlaže  koristi  na  koje  imaju  kmetovi  pravo 
uz  uživanje  selišta,  čl.  7.  govori  o  kmetskim  dužnostima,  čl.  8. 
o  urbarskim  ugovorima  izmedju  kmeta  i  vlastele,  čl.  9.  organizira 
nutrašnju  upravu  kmetskih  općina,  čl.  10.  uredjuje  vlastelinsku 
sudbenost  i  postupak  u  urbarskim  sporovima,  dok  čl.  12.  ustanov¬ 
ljuje  razmjer  ovlašćenika  kod  iskorišćivanja  zajedničkih  poreza. 

Najvažnije  su  svakako  bile  odredbe  o  veličini  urbarskih  selišta 
te  odredbe  o  seobi.  Zemljoposjednik  mora  dati  zemljoradniku- 
kmetu  primjeren  seljački  posjed  da  može  živjeti  s  porodicom  i 
udovoljavati  dužnostima  prema  njemu  i  državi.  Selište  se  dijeli 
na  unutrašnje  ili  kućno  zemjište  (kuća  za  stanovanje,  dvorište, 
gospodarske  zgrade  i  kućni  vrt)  te  vanjsko  zemljište:  oranica  i 
livada.  Po  zakonu  mora  nutrašnje  zemljište  imati  1  jutro  površine, 
osim  požeške,  virovitičke  i  srijemske  varmegjije,  gdje  ostaje  stari 
običaj  i  gdje  je  to  nutrašnje  zemljište  veće.  Veličina  vanjskog 
zemljišta  mijenja  se  prema  plodnosti  i  raspoloživosti  tla  od  12  pa 
sve  do  40  jutara  oranice  i  od  5  pa  do  10  »kosaca«  livade.  Jutro 
je  stara  mjera  za  oranice,  površina,  gdje  se  moglo  zasijati  dva 
požunska  mjerova  žita  (1  požunski  mjerov  okruglo  62  i  pol  litre, 
a  »kosac«  livade  od  koje  se  mogao  godišnje  dobiti  voz  sijena  (ne 
računajući  otave).  Mjere  su  podjednake,  ali  u  različitim  krajevima 
predstavljaju  različitu  površinu.  U  Hrvatskoj  i  Ugarskoj  jutro 
oranice,  odnosno  kosac  livade  predstavlja  površinu  od  1100,  1200 
odnosno  1300  četvornih  hvati  (1  četvorni  hvat  3.5966  četvornih 
metara),  u  požeškoj  varmegjiji  1296  četvornih  hvati,  u  virovitičkoj 
i  srijemskoj  varmegiji  jutro  oranice  2000,  a  kosac  livade  1000 
četvornih  hvati.  Uz  selištne  zemlje  postojale  su  i  vanselištne,  u 
prvom  redu  vinogradi  i  krčevine.  Samo  uslijed  opće  oskudice  na 
gotovini  mogućnosti  seoba,  odnosno  otkupa,  koje  novi  urbarski 
zakon  pruža,  ostale  su  manje  više  mrtvo  slovo,  pogotovo  u  Hrvat¬ 
skoj,  gdje  je  državna  vlast,  a  to  su  u  Hrvatskoj  formalno  još 
uvijek  »staleži  i  redovi«,  prirodni  protivnik  rješavanja  kmetskoga 
pitanja.  Uostalom  državna  vlast  ni  sama  nema  novčanih  sred¬ 
stava.  Te  seljačke  bune  i  stalne  krize  dakako  ne  pogoduju  na- 
predku  gospodarstva  u  Hrvatskoj,  slabeći  i  njezine  političke 
mogućnosti.  Uticaj  kmetskoga  pitanja,  dakle  uticaj  staleža  kmet¬ 
skoga,  bit  će  dalekosežan  za  razvitak  mogućnosti  preporoda  i 
općih  prilika  Hrvata.  Težnje  i  djela  preporoditelja  proći  će  stvar¬ 
no  mimo  seljačkoga  društvo vnoga  razreda,  koji  zatravljen  svojom 
problematikom  ne  će  uopće  imati  sluha  za  lozinke  njihove.  N  o 
upravo  splet  gospodarsko-društvovnih  pita¬ 
nja  sa  svima  svojima  pozitivnim  i  negativnim 
mogućnostima  potiče  dio  preporoditelja  na  nji¬ 
hovu  djelatnost  —  na  temelju  uzora  madžarskoga  prepo¬ 
rodnog  pokreta. 

Slične  prilike  gospodarskih  i  društvovnih  snaga  kao  u  Hrvat¬ 
skoj  pod  banskom  upravom  vladale  su  i  u  ostalima  hrvatskim 

krajevima,  samo  mjestimično  još  teže  i  zamršenije  uslijed  veće 
gospodarske  zaostalosti,  krutosti  društvovnog  sustava  i  sasvim 
tudje  političke  uprave,  što  je  sve  uzrok  još  niže  prosvjetne  razine. 
I  tu  se  krije  jedan  razlog  zašto  je  podhvat  preporoditelja  ostao 
uvijek  manje  više  ograničen  na  Hrvatsku  pod  banskom  vlašću. 
U  Dalmatinskoj  Hrvatskoj  kao  da  su  se  vratila  vremena  pred- 
prosvjetiteljske  mletačke  vladavine.  Njome  vladaju  iz  Beča, 
koji  ne  pozna  tu  zemlju  i  njezine  prilike,  predaleko  mu  je,  a  poli¬ 
tički  zanimljiva  samo  negativno  kao  i  nekoć  Mletcima;  u  Beču 
pogotovo  nemaju  shvaćanja  za  pomorsku  vrijednost  Dalmatinske 
Hrvatske.  Uostalom  manje  više  sve  se  države  europskoga  kopna 
slabo  tad  zanimaju  za  pomorska  pitanja,  prepuštajući  Anglosa¬ 
sima  stvoriti  sebi  nadmoć  na  moru.  Gradovi  Dalmatinske  Hrvat¬ 
ske  gospodarski  jedva  životare,  nestalo  je  u  njihovom  življu  ne¬ 
kadašnjega  uljudbenog  stvaralačtva;  mladi  Šibenčanin  Niccolo 
Tommaseo,  vrativši  se  s  nauka  iz  Italije  u  rodni  grad  okrutno 
psuje  što  se  je  morao  vratiti  u  taj  »grubi  svijet,  u  taj  strašan 
grad,  taj  grad  koji  bi  se  moglo  nazvati  skupinom  životinja«, 
jaučući:  »Zar  ću  morat  uvijek  sahnuti  u  Dalmaciji?«  Tommaseo 
svagdje  vidi  samo  neplodno  kamenje.  Stvar  je  to  dakako  ćudi, 
premda  i  njemački  putopisci  po  Dalmatinskoj  Hrvatskoj  iz  onih 
i  kasnijih  godina  ističu  mješavinu  zaostalosti  ljudi,  primitivnosti 
načina  života,  ljepote  krajobraza  i  spomenika  prošlosti.  Pojedinci, 
jači  duhovi  u  Dalmatinskoj  Hrvatskoj  neosporno  su  sasvim  sve¬ 
zani  s  uljudbom  apeninskoga  poluotoka.  Trogiranin  Marko  Kažoti 
(de  Casotti)  piše  1833.  popularni  svoj  »dalmatinski  povjestni  ro¬ 
man«  »Miljenko  i  Dobrila«  nadahnut  neposredno  djelima  talijan¬ 
ske  romantike  doba  Manzonijevih  »Vjerenika«.  Velebit  je  nepro¬ 
lazna  granica  prema  sjevernoj  kopnenoj  Hrvatskoj  i  njezinim 
podhvatima.  Kopnena  pak  Dalmatinska  Hrvatska  posvema  je 
utonula  u  prvotnu  patrijarhalnost,  načinom  života  više  je  dio 
Bosanske  nego  Dalmatinske  Hrvatske.  Gosparski  Dubrovnik 
društvovno  i  gospodarski  zamire,  čekajući  uticaje  priliva  nove 
krvi  svojega  zaledja;  gospari,  koji  ne  žele  imati  odvijetka  da  im 
sinovi  ne  moraju  živjeti  u  »neslobodi«,  nijesu  romantična  legenda, 
nego  živa  stvarnost  sutona  vodstvenog  društva  nekadašnje  dubro¬ 
vačke  republike. 

Bosanska  Hrvatska,  kao  kroz  svu  svoju  prošlost,  tako  je 
svijet  za  sebe  i  u  prvoj  polovici  19.  stoljeća.  Stvarno  ne  vladaju 
njome  veziri,  koje  šalje  u  Travnik  istambulska  vlada,  već  bosan¬ 
ska  vlastela,  većinom  poislamljeni  drevni  hrvatski  koljenovići, 

jedini  nasljedni  faudalci  u  Osmanlijskom  Carstvu.  No  davno  već 
je  malaksala  organizatorna  sn_ga  turske  carevine,  ona  ne  može 
više  izdržavati  utakmicu  s  novom  zapadnom  i  srednjom  Europom 
m  vojmcki  ni  gospodarski,  blagostanje  pada  i  kad  sultan  Mahmud 
u  zO-tim  godinama  19.  stoljeća  pokreće  reforme  u  svom  carstvu 
najžešći  otpor  protiv  njih  budi  se  upravo  u  Bosanskoj  Hrvatskoj 
pod  vojničkim  vodstvom  Huseina  bega  Gradaščevića.  I  tu  uspo¬ 
re  no  kroče  politička,  društvovna  i  gospodarska  kriza,  koju  jed¬ 
nako  osjećaju  i  zemlj ovlaš tnik  i  zemljoradnik-kmet,  na  kojega 
zemljovlastnik  prebacuje  sve  veći  porast  svojih  životnih  troškova, 
»bpahije  i  porez  pojedoše  nam  sve,  —  govori  mladom  Tkalcu  u 
40-tim  godinama  19.  stoljeća  neki  domaćin  u  Bosanskoj  Krajini; 

kad  je  dobra  godina  nemamo  po  četiri  mjeseca  kruha,  a  inače 
gladujemo  i  po  šest  i  sedam  mjeseci ...  Kad  spahija  vidi  da  dobro 
radiš  zemlju  i  da  ona  dobro  rodi,  uzme  namah  je  za  sebe,  a  tebi 
dade  iscrpljenu,  jalovu  oranicu,,  pa  kad  je  ti  poslije  nekoliko 
godina  teške  muke  popraviš,  opet  ti  je  uzme.  Od  svega  moraš 
davati  trećinu,  desetinu,  dimnicu  od  kuće,  pa  harač.  A  što  onda 
preostaje.«  U  toj  sve  oštrijoj  gospodarsko-dru- 
stvovnoj  krizi  izvor  je  pokreta  raje,  uzrok  t  zv 
»i s točnog  pitanja«,  koje  konačno  odlučuje  sud¬ 
binom  Bosanske  Hrvatske  u  budućim  desetlje¬ 
ćima  Težnje  raje  sukladne  su  s  težnjama  kmetova  u  ostalim 
hrvatskim  stranama,  i  njezina  duhovna  razina  nema  sposobnosti 
primanja  ideja  »Iliraca«,  koje  kapnu  u  Bosnu.  Raji  je  po- 

g  e  svrnut  preko  Save,  ali  vidi  tamo  najprije  veliko  kato- 
ličko  carstvo. 


...  0st°;’1  lpak  Jedan  odsjek  hrvatske  zemlje  gdje  u  trećem  de¬ 
setljeću  19.  vijeka  nije  zamrijdo  barem  materijalno  stvarala čtvo. 
lo  je  Vojna  Krajina.  U  interesu  je  oružane  snage  Austrijskoga 
Carstva  da  Vojna  Krajina  odgovara  svojoj  svrhi,  a  to  više  ne 
znaci  samo  davati  čim  veći  broj  vojnika  nego  biti  tako  uredjena 
da  se  može  sama  izdržavati.  Upravni  stroj  u  Vojnoj  Krajini 
brojniji  je,  uredniji  i  suvremeniji  nego  u  hrvatskom  provincijalu, 
dakako  i  skuplji,  pa  je  već  radi  toga  trebalo  stalno  bditi  da  ostanu 
arem  neumanjene,  ako  već  ne  pojačane  njezine  gospodarske 
snage,  trebalo  je  u  granicama  mogućnosti  držati  korak  s  napred- 
kom  vremena  i  njegovim  tehničkim  stečevinama.  Sam  krajiški 
sustav,  s  kojim  se  je  narod  konačno  saživio,  kakogod  bijaše  nepo¬ 
voljan  s  hrvatskoga  nacionalnog  stanovišta  jer  se  nije  osvrtao  na 
hrvatski  značaj  zemlje,  ipak  bijaše  povoljan  u  dvojem:  prvo,  kra- 


17 


257 


jiška  je  stega  prisilila  ljude  učiti  raditi,  a  drugo,  u  Vojnoj  Krajini 
darovitost,  a  ne  porijetlo  kao  u  hrvatskom  provincijalu  odlučuju 
o  društvovnom  napredku  pojedinca:  i  sinu  prostoga  graničara  su 
uvijek  otvoreni  puti  do  najviših  časti.  Tome  je  pogodovao  sustav 
krajiškoga  školstva,  po  svom  postanku  u  marijeterezijansko  doba 
namijenjen  upravo  krajiškom  »puku«.  To  školstvo  je  dosljedno 
organizirano,  brojnije  i  raznolikije  nego  u  provincijalu.  Upravo 
1825.  provedena  je  reforma  školstva  u  Vojnoj  Krajini;  njom  su 
osnovana  tri  posebna  školska  povjerenstva,  koja  stalno  bdiju  nad 
radom  i  napretkom  škola  i  napretkom  učiteljskoga  zbora.  U  puč¬ 
kim  školama  uče  sustavno  praktično  gospodarstvo,  uz  pučke 
postoje  i  posebne  stručne  škole,  »matematičke,  geometrijske 
škole«,  postoje  i  stalne  ženske  škole,  osnovani  su  posebni  tečajevi 
za  uzgoj  učitelja,  a  posebni  zimski  tečajevi  za  odrasle.  Cjelokup¬ 
nu  nastavu  vodi  već  od  1816.  naukovno  dvorsko  povjerenstvo, 
dok  nadzor  nad  obukom  vrše  častnici.  Dakako,  u  probitku  je 
krajiškog  sustava  da  krajišnici  nauče  njemački,  službeni  jezik 
vojske,  ali  ne  bi  se  moglo  reći,  da  postoji  uvijek  izrazita  namjera 
ponijemčiti  krajišnike;  krajiške  su  škole  bile  zapravo  dvojezične, 
neki  predmeti  se  predaju  i  na  hrvatskom  jeziku,  osobito  vjero¬ 
nauk  i  nauka  o  ćudorednosti  kao  i  prva  načela  matematike  i  pri- 
rodopisa  —  krajiško  školstvo  prvo  u  Hrvatskoj  ima  i  stalne  škol¬ 
ske  knjige  na  hrvatskom  jeziku.  Taj  solidni  školski  sustav  odrazio 
se  je  i  na  duhovnoj  razini  pučanstva.  Krajiški  narod  nesumnjivo 
je  postao  napredniji  od  svoje  braće  pod  vlašću  »staleža  i  redova«, 
u  prvoj  polovici  19.  stoljeća  izgubivši  svoj  dojučerašnji  izraziti 
konzervativizam.  Uz  školstvo  svakako  je  tome  pridonio  i  nov 
sustav,  uveden  krajiškom  reformom  od  1807.,  koji  je  preživio  i 
francusku  vladavinu.  Tom  reformom  konačno  je  uredjena  kra¬ 
jiška  uprava,  obuhvativši  područje:  pravosudja,  redarstva,  crkve, 
školstva,  rizničarstva,  poljodjelstva,  stočarstva,  rudarstva,  lova, 
ribarstva,  oplemenjivanja  proizvoda,  cehova,  gradjevinstva,  trgo¬ 
vine,  prometa,  mjera  i  utega,  carina  i  konačno  narodno-gospodar- 
stvo  —  dakako  sve  u  vojničkom  obliku  i  stegi;  uredjen  je  i  erarski 
i  općinski  rad,  znatno  su  ograničena  prijašnja  podavanja  u  radu. 
Konačno  stanovnici  Vojne  Krajine  podijeljeni  su  u  dva  razreda: 
krajišnike,  koji  su  vršili  vojničku  službu,  te  osobe,  koje  su  vršile 
samo  ograničenu  vojničku  službu,  nove  naseljenike-negraničare, 
gradjane.  Uredjen  je  konačno  i  nov  porezni  sustav,  koji  je  predvi- 
djao  izvjestan  zemljištni  porez,  obrtni  i  trgovački  porez,  mlinar¬ 
ski  porez,  porez  na  služinčad,  porez  na  dohodak  —  područje 

Vo  j  neKrajineuprvoj  polovici  19.  stoljeća  jedi- 
nije  dio  hrvatske  zemlje,  koji  uživa  suvremenu 
organizaciju  Zapadne  Europe. 

Kao  što  je  hrvatsko  područje  u  europskom  gospodarskom 
položaju  izrazito  područje  prelazne  trgovine,  tranzita,  tako  je 
unutar  hrvatskoga  područja  Vojna  Krajina  glavna  osovina  pre¬ 
lazne  trgovine  i  u  pravcu  sjever-jug  i  u  pravcu  istok-zapad.  Ta 
zadaća  jača  i  njezinu  strategijsku  važnost.  Trgovinska  djelotvor¬ 
nost  Vojne  Krajine  nije  malaksala  ni  u  razdoblja  gospodarske 
klonulosti,  u  doba  pak  blagostanja  upravo  na  području  Vojne 
Krajine  i  u  njezinom  neposrednom  susjedstvu  stvorena  su  prva 
uporišta  suvremene  trgovine  kod  Hrvata:  Zemun,  Brod,  Sisak, 
Karlovac,  Senj.  Sva  trgovina  ovoga  europskoga  prostora  išla  je 
preko  krajiškoga  područja,  sve  do  ukidanja  Vojne  Krajine  djelo¬ 
tvorni  su  »raštelji«  (vidi  si.  br.  82.)  i  »kontumaci«,  pogranična  pre- 
lazna  mjesta  i  za  putnički  i  za  trgovinski  promet,  a  ujedno  i 
zdravstveni  bedemi  protiv  zaraznih  bolesti,  koje  stalno  se  vraća¬ 
jući  dolaze  s  turskog  područja.  Taj  trgovinski  promet  razmjerno 
je  visok,  kako  to  svjedoči  popis  trgovinskog  prometa  u  godinama 
1803.— 1804.  samo  na  rašteljima  i  kontumacima  Slavonske  Vojne 
Krajine.  Glavna  je  uvozna  roba  pamuk,  bilo  kao  sirovina  bilo 
kao  gotov  proizvod,  kojega  je  uvezeno  preko  15  i  pol  hiljada  centi; 
uz  pamuk  preKO  Bosne  uvoze  najviše  kožu,  opet  ili  kao  sirovinu, 
polurobu  ili  gotovu  robu  (sedla,  konjske  orme,  remenje  itd.);  same 
»kordovanske«  kože  uvezeno  je  u  spomenuto  godišće  271.944  ko¬ 
mada;  treća  po  redu  najjača  uvozna  roba  je  stoka  (17.639  komada 
rogate  marve,  20.977  ovaca  i  koza,  1.752  jagnjadi,  1.042  konja  i 
147.581  komad  svinja,  vjerojatno  iz  srpskoga  pašaluka);  preko 
Bosne  dolazi  tih  godina  —  godine  su  to  napoleonskoga  kontinen¬ 
talnog  zatvora!  —  obilje  kolonijalne  robe  (kava,  šafran,  datulje, 
smokve,  halva,  papar,  ulje);  općenito  je  uvoz  kolonijalne  robe 
uvijek  jači  preko  istočnih  nego  preko  zapadnih  puteva  sve  do  po¬ 
lovice  19.  stoljeća.  U  trgovinskim  gradovima  na  području  Vojne 
Krajine  odnosno  gradovima  njezinog  pograničnog  kruga  radjaju 
se  ili  uzgajaju  prvi  pozniji  organizatori  suvremene  trgovine  kod 
Hrvata  (Ambroz  Vranyczanv,  Djuro  Cernadak,  Mijo  Krešić, 
Ante  Jakić  i  drugi),  a  da  je  sustav  razmjerno  mnogo  uradio  za 
opći  boljitak  gospodarskoga  stanja  Vojne  Krajine  dovoljno  rje¬ 
čito  govore  brojke:  dok  je  prema  službenom  popisu  iz  godine 
1816.  bilo  u  Vojnoj  Krajini  794.161  jutro  neplodne  zemlje,  prema 
popisu  iz  godine  1840.  taj  je  broj  pao  na  457.290  jutara  premda  to 

razdoblje  nije  u  austrijskom  carstvu  gospodarski  plodnosno  i 
premda  je  od  1820.  do  1836.  neprestano  trajao  »mali  rat«  na  bo¬ 
sanskoj  granici,  donekle  kao  posljedica  sve  težega  položaja  raje 
uslijed  zaoštrene  društvovno-gospodarske  krize  i  u  Bosanskoj 
Hrvatskoj.  Dvorsko  ratno  vijeće  i  državna  kancelarija  u  Beču, 
skladno  s  Metternichovim  smjernicama  vode  politiku  sklonu  Tur¬ 
skoj,  a  protiv  buntovnih  pokreta  raje,  pa  u  mjerama,  koje  propi¬ 
suju  zapovjednicima  »na  kordunu«  dolaze  do  riječi  upravo  gospo¬ 
darski  obziri:  tako  godine  1822.  ratno  vijeće  daje  uputu:  »U  koliko 
kršćanski  bjegunci  iz  Turske  ne  mogu  dokazati  da  imaju  sred¬ 
stava,  kojima  bi  se  mogli  sami  izdržavati,  moraju  se  smjesta 
otpremiti  natrag  u  njihov  zavičaj«. 

Uprava  Vojne  Krajine  promičući  gospodarski  boljitak  svo¬ 
jega  područja  slijedi  i  u  19.  stoljeću  stope  vladavina  Karla  III., 
Marije  Terezije  i  Josipa  II.  posvećujući  osobitu  brigu  prometu: 
cestama  i  uredjivanju  rijeka.  Sretnim  sticajem  prilika  nakane 
krajiškoga  sustava  našle  su  se  zajedno  s  vidovitim  stvaralačkim 
rodoljubljem  jednoga  hrvatskog  sina,  koji  stvara  djela  odlučna  po 
razvitak  narodne  zajednice  ne  samo  u  svojemu  vremenu,  nego  i 
za  budućnost.  Riječ  je  o  majoru  Josipu  Kajetanu  Knežiću  (vidi 
si.  br.  34.)  učeniku  i  radnom  nasljedniku  generala  Filipa  baruna 
Vukasovića  u  njegovima  cestogradnjama  i  prometnim  osnovana. 

Major  Knežić  vršio  je  zadaće  koje  mu  je  povjeravala  uprava 
Vojne  Krajine  ,no  pri  tome  je  u  svoju  djelatnost  ulagao  svu  svoju 
rodoljubivu  dušu,  stvarajući  povrh  svoje  službene  dužnosti.  I 
Knežić  je  sin  Vojne  Krajine,  rodjen  1786.  u  Petrinji,  gdje  je  svršio 
krajišku  trivijalku  i  geometrijsku  školu,  odakle  su  ga  kao  osobito 
darovita  djaka  poslali  na  daljnje  nauke  u  Beč.  Iz  Beča  dolazi 
Knežić  1801.  u  veliku  praktičnu  školu  u  domovini:  u  pukovniju 
Filipa  baruna  Vukasovića,  koji  upravo  te  godine  počinje  graditi 
Lujzinsku  cestu.  Tu  je  Knežić  mogao  spoznati  veličinu  i  tajnu 
cestogradnja,  izoštriti  oko,  shvatiti  njihov  narodno-povjestni  za- 
mašaj. 

Napoleonski  ratovi  čini  se  odvedoše  Knežića  od  njegovoga 
pravog  poslanja,  kao  častnik  sudjeluje  1804.  u  ratu  protiv  Napo- 
leona  u  Poljskoj,  a  kad  je  schonbrunskim  mirom  vojna  Krajina 
pripala  Francuskom  Carstvu  1810.  Knežić  kao  poručnik  stupa  u 
francusku  vojsku  gdje  u  roku  od  tri  godine  stiče  satnički  čin, 
vjerojatno  jer  je  uz  vojničke  vrline  govorio  i  njemački,  francuski 
i  talijanski.  Kad  je  Francusko  Carstvo  propalo  Knežić  bude  opet 
preuzet  u  austrijsku  vojsku,  ali  kao  vojnički  inžinir;  u  činu  više 

ne  napreduje,  jamačno  radi  službovanja  u  francuskoj  vojsci,  ne 
kao  satniku  povjereni  su  mu  najvažniji  gradjevni  pothvati  u 
hrvatskim  stranama.  Knežić  najprije  djeluje  u  Zadru  kod  tamoš¬ 
njega  Zemaljskoga  gradjevnog  ravnateljstva;  što  je  stvoreno  pod 
austrijskom  vladavinom  u  Dalmatinskoj  Hrvatskoj  u  prvoj  polo¬ 
vici  19.  stoljeća  djelo  je  Knežićevo:  sagradio  je  nekoliko  novih 
cesta,  a  prema  vlastitim  osnovama  uredio  tok  rijeka  Čikule  i 
Krke;  dalekovidno1  mu  je  oko,  stvara  i  osnovu  za  isušivanje  moč¬ 
vara  u  području  rijeke  Cetine,  no  koja  ostaje  na  papiru. 

Iz  Dalmatinske  Hrvatske  Knežićev  pogled  neprestano  hvata 
velebitsku  gromadu,  koja  stojeći  neprolazna  dijeli  istonarodnu 
braću.  Trenutak  nastanka  začeća  velikih  djela  uvijek  je  nemoguće 
ustanoviti,  kao  prečesto  i  ličnosti  prve  njihove  zamisli,  no  sigurno 
je  Knežić,  ako  ne  sam  potaknuo,  a  ono  svakako  svojom  izdržlji- 
vošću  promicao  misao  gradnje  velike  velebitske  ceste.  Zna  se  da 
se  za  nju  borio,  shvaćajući  njezin  doseg  i  sagradio  je  kao  jedno 
najvećih  tehničkih  djela  kod  Hrvata  u  prvoj  polovici  19.  stoljeća. 
Cesta,  koja  vodi  iz  Obrovca  (stvarno  od  Zadra)  preko  Halana 
Malog  (1045  m.  visine)  do  Sv.  Roka  u  Lici  danas  još  je  neokrnjeno 
živa,  ispunjuje  svoju  zadaću  i  stoji  kao  neprolazan  spomenik 
svojega  graditelja.  Ta  cesta,  dovršena  1831.,  kao  visoka  gorska 
cesta  još  danas  remek  djelo,  svečano  je  predana  prometu  4.  X. 
1832.  (vidi  suvremenu  sliku  u  J.  Horvat:  »Kultura  Hrvata  kroz 
1000  godina«  I.  svezak);  njome  je  svladana  velebitska  gromada  i 
Hrvatska  Lika  prometno  spojena  sa  sjevernom  Dalmatinskom 
Hrvatskom. 

Kad  je  dovršio  tu  cestu,  1833.  Knežić  bude  umirovljen  u  činu 
majora  još  kao  razmjerno  mlad  čovjek  —  tek  mu  je  47  godina! 
Uzrok  umirovljenju  ostao  je  do  danas  nepoznat,  jamačno  krijući 
neku  dramu  zavisti,  spletaka,  kleveta  ljudi  njegovoga  kruga,  a 
vjerojatno  je  sam  Knežić  kao  svaka  jaka  izrazita  ličnost  bio  neu¬ 
godan  svojoj  okolini,  višoj  po  vojničkoj  hijerarhiji.  Samo  Knežić, 
pravno  umirovljenik,  radi  dalje  jer  ljudi  njegove  energije  i  duha 
ne  poznaju  mirovanja.  Hrvatski  ban  barun  Vlašić  poziva  odmah 
iste  godine  Knežića  preuzeti  posao  pregradnje  stare  Jozefinske 
ceste,  koja  polazeći  od  Karlovca  preko  Velike  Kapele  i  Vratnika 
u  Senj  nije  više  odgovarala  svojoj  svrhi  radi  nepovoljne  trase, 
velikih  uspona  i  oštrih  zavoja,  a  kojom  je  tekao  jak  promet  prema 
Senju,  jedinoj  velikoj  čisto  hrvatskoj  luci  Sjevernoga  Jadrana. 
Knežić  je  izvršio  zadaću  do  1843.  I  ta  pregradjena  Jozefinska 
cesta  služi  do  danas  svojoj  namjeni,  dvokatni  vijadukt  koji  je 

Knežić  sagradio  preko  Tounjčice  najsmionije  je  graditeljsko  djelo 
kod  Hrvata  u  prvoj  polovici  19.  stoljeća.  Za  vrijeme  pregradnje 
Josefinske  ceste  Knežić  se  je  stalno  nastanio  u  t.  zv.  »Majoriji« 
nešto  niže  Vratnika;  kraj  »Maj  ori  je«  uredio  je  t.  zv.  »Cesarsko 
Vrilo«  a  ponad  vrela  sagradio  crkvicu  Sv.  Mihovila  iza  koje  si  je 
za  života  izdjelao  grobnicu  u  velebitskom  kamenu.  U  tom  svom 
skloništu  Knežić  živi  petnaest  godina  ljeti  i  zimi,  suvremenici  ga 
vjerojatno  smatraju  čudakom,  i  —  dalje  proučava  tlo,  pravi 
osnove  kako  će  rodnoj  zemlji  stvoriti  nove  žile  kucavice,  nova 
prometna  sredstva.  Pregradnja  Jozefinske  ceste  donijela  je  Kne- 
žiću  napokon  jedno  veliko  priznanje,  za  to  djelo  odlikovan  je 
Leopoldovim  redom,  predanim  mu  na  najvišoj  točki  ceste  na  Ve¬ 
likoj  Kapeli.  Dalje  Knežić  zasniva  pregradnju  ceste  Gospić — Kar¬ 
lovac,  ali  ne  doživi  njezina  dovršenja  umrijevši  15.  rujna  1848.  u 
Senju  nečujno  za  širu  hrvatsku  javnost,  zaokupljenu  tad  Jelači- 
ćevim  pohodom  na  Madžarsku.  Konačno,  kao  vjeran  Vukasovićev 
učenik  i  sljedbenik  Knežić  je  takodjer  proširio  senjsku  luku,  sa¬ 
gradio  senjski  vodovod  i  uredio  česmu  na  senjskom  Zvonimiro¬ 
vom  trgu. 

Josip  Kajetan  Knežić  ne  samo  što  je  u  ono  razdoblje  jedini 
čovjek  djela  kod  Hrvata,  nego  nesumnjivo  i  najsuvremeniji  duh, 
koji  ćuti  nove  vrijednote.  Živući  u  zabiti  svojega  velebitskoga 
brloga  Knežić  ipak  živi  krokom  duha  vremena,  prati  sve  nove 
stečevine,  osobito  tehničke.  On  valjda  jedini  sasvim  točno  pred- 
vidja  što  to  znači  kad  je  1838.  zafićuknuo  prvi  parovoz  u  habsbur¬ 
škom  carstvu  na  pruzi  Beč — Wagram.  Najrevolucionarnija  steče¬ 
vina  tehnike  početkom  19.  stoljeća  već  se  približuje  hrvatskim 
zemljama,  par  godina  poslije  1838.  humci  Hrvatskoga  Zagorja 
hvataju  već  jeku  željezničkog  topota  na  prvim  odsjecima  pruge  iz 
Beča  prema  Trstu.  I  dok  »Ilirci«  u  Zagrebu  skladaju  svoje  prve 
budnice  i  davorije,  Knežić  1840.-41.  već  je  izradio  osnovu  za  prvu 
željeznicu  u  Hrvatskoj! 

Od  trasiranja  cesta  i  gradnje  cesta  pa  do  prvih  početaka 
novoga  mehaniziranog  prometa  za  duh  kakav  je  Knežić  nije  teško 
učiniti  prvi  korak.  Sve  Knežićeve  osnove  odaju  ne  samo  njegovu 
tehničku  suvremenost  nego  i  zrio  uvid  u  središnji  problem  Hrvat¬ 
ske,  njegovu  gospodarsku  važnost  za  narodnu  cjelinu. 

Therese  von  Artner  u  svojemu  putopisu  ostavila  je  svjedo¬ 
čanstvo  o  jednom  tehničkom  pokušaju*  nažalost  bez  nekih  stvar¬ 
nih  podataka.  No  iz  njezine  pute  bilješke  iz  godine  1825.  razabire 
se  da  je  Knežić  za  vrijeme  gradnje  ceste  preko  Velebita  gledao 

na  taj  prometni  spoj  dalekosežno,  da  je  cesta  preko  Velebita  bila 
samo  jedan  razlomak  veće  osnove  hrvatskog  prometnog  sustava, 
kojemu  je  zadaća  ubrzati  promet  preko  hrvatskih  rijeka  do  mora. 
Artnerica  veli  da  je  Knežić  dobio  poziv  izraditi  prijedlog  »zu 
einer  schwebenden  Eisenbahn  von  Sziszek  bis  Karlstadt,  um  die 
Verbindung  dieses  Stapelortes,  wo  sich  der  Handelsweg  nach 
Laibach  und  der  Seekiiste  in  zwei  Richtungen  spaltet . . .  zu  ver- 
kiirzen«.  Očito  je  ta  Knežićeva  osnova  predvidjala  neku  vrst 
naprave  za  teglenje  ladja  uz  vodu  Kupe  do  Karlovca.  Kasnije,  kad 
je  željeznica  već  doprijela  do  austrijskoga  carstva,  Knežić  isto 
pitanje  kuša  riješiti  na  nov  način.  Životopisac  Knežićev  Matija 
Filjak  (u  »Ličkom  kalendaru«  za  g.  1941.)  objelodanjuje  o  toj 
Knežićevoj  osnovi  slijedeće:  ». . .  Što  najviše  zapanjuje  kod  Kne- 
žića  i  što  je  najveći  dokaz  njegovoga  tehničkog  genija  i  spreme, 
to  je  njegova  osnova  za  gradnju  željezničke  pruge  od  Siska  preko 
Petrinje,  Gline,  Topuskoga  do  Bandinoga  sela  (na  izvoru  Gline) 
te  odavde  na  Senj.  Tadašnje  neobično  snažno  strujanje  trgovine  iz 
Podunavlja  na  Jadran  ponukalo  ga  je ...  da  slijedeći  davni  spoj 
Siscia — Senia  istim  smjerom  izgradi  modernu  željezničku  svezu. 
U  detalje  izradjen  projekt  pruge  u  cijelosti  je  sačuvan.  To  je 
prvi  projekt  pruge  na  području  Hrvatske.  Premda  je  Knežić 
živio  u  planinama  Velebita  i  Kapele,  pratio  je  sve  suvremene 
tekovine  gradjevne  i  prometne  tehnike.  Za  ovu  su  prugu  bili  izra- 
djeni  nacrti  za  mostove,  postaje  i  sve  ostale  potrebne  naprave. 
Knežić  je  prošao  cijeli  kraj  od  Siska  do  Senja  i  sastavio  elaborat 
za  tu  gradnju.  U  prvo  je  vrijeme  predvidio  prevoz  konjskom 
snagom  (Pferdebahn)  do  Bandina  sela,  a  odavle  bi  krajišnici  ko¬ 
lima  vozili  sobu  u  Senj.  Kad  bi  bio  gotov  cijeli  spoj  od  Siska  do 
Senja,  uveo  bi  se  parni  pogon  s  lokomotivama.  Upravo  pred 
100  godina  propagirao  je  Knežić  izgradnju  te  pruge.  Uspio  je  toli¬ 
ko,  što  je  vrhovno  ratno  vijeće  u  Beču  potpuno  prihvatilo  tu 
osnovu  i  odredilo,  da  se  namaknu  potrebna  novčana  sredstva,  ali 
na  tom  financijskom  pitanju  stvar  je  zapela,  te  je  gradnja  propala. 
Osnova  je  za  ovu  prugu  plod  Knežićeva  velikog  duha,  njegova 
duboka  poznavanja  našeg  geografskog  položaja,  te  realnog  gledanja 
na  gospodarstvo,  promet  i  napredak.  Bio  je  jedan  od  najvećih 
propagatora  spoja  s  Jadranom,  ne  samo  bližeg  zaledja,  nego  spoja 
Crnog  mora  s  našim.  Vodeni  put  Dunavom  i  Savom  do  Siska 
imao  bi  se  najkraćom  prugom  voditi  do  mora.  Kolikogod  je  onda 
bio  velik  promet  na  Kupi  do  Karlovca,  te  odanle  do  mora,  osno¬ 
vom  Knežićevom  više  bi  se  koristilo  razvitku  toga  prometa  i  radi 

nepodesnosti  Kupe  za  plovidbu  u  ljetnim  mjesecima,  kao  i  mnogo 
većoj  udaljenost  toga  puta . . .  Još  je  medju  ostavštinom  Kneži- 
ćevom  ostala  osnova,  kojom  bi  se  kao  jednom  varijantom  imao 
spojiti  i  Karlobag  željezničkom  prugom  . . .«  Poslije  četvrt  stoljeća 
Knežićeve  osnove  doći  će  tek  na  dnevni  red.  I  tad  će  Vojna  Kra¬ 
jina  i  njezin  narodni  imutak  imati  odlučnu  ulogu  kao  promicatelj 
tehničkoga  napredka  u  Hrvatskoj. 

Blagostanje  i  polet  duba  vremena  Vojne  Krajine  iznimka  su 
na  gospodarsko-društvovnom  zemljovidu  Hrvatske  oko  1830.  Sve 
ostalo  nalik  je  na  ustajale  vode,  gdje  se  još  dugo  ne  će  pomoliti 
plodna  zemlja.  Trenutci  su  sudbonosni  obzirom  na  vrijeme,  poli¬ 
tičku  stvarnost  i  sve  veću  opasnost  za  Hrvate  i  od  porasta  gospo¬ 
darske  moći  Madžara.  Čini  se  da  još  samo  čudo  može  spasiti 
sudbinu  Hrvata.  To  se  je  čudo  dogodilo.  Stvoriše  ga  mladi  prepo¬ 
roditelji  pod  vodstvom  staroga  grofa  Janka  Draškovića.  Uspo¬ 
redno  s  bujanjem  narodne  svijesti,  stvaranjem  orudja  za  uzgoj  i 
prosvjetu  narodnu  po  uputama  Janka  Draškovića  organiziraju  se 
društvene  snage  s  neposrednom  zadaćom:  omogućiti  go- 
spodarskinapredak  Hrvata  kako  bi  se  mogli  po¬ 
litički  održati  u  novom  vremenu. 

ČAROBNA  FORMULA  NARODNOG 
PREPORODA  HRVATA 


Formula  narodnog  preporoda  tako  je  nadnaravno  teška  svo¬ 
jom  jednostavnom,  čistom  logičnošću  da  se  je  pretežnoj  većini 
suvremenika  preporoda  u  tadašnjoj  hrvatskoj  stvarnosti  zaista 
morala  činiti  neozbiljnom  ona  šaka  ljudi:  jedan  starac  i  nekoliko 
golobradih  mladića  koji  je  odlučiše  oživjeti.  Takva  je  uostalom 
sudbina  postanka  gotovo  svih  odlučnih  političkih  zamisli.  Jer 
preporoditelji  odlučiše  zaista  stubokom  promijeniti  cijeli  dota¬ 
dašnji  vjekovni  poredak  hrvatskoga  života  u  prkos  stvarnosti  i 
svim  snagama  za  njom.  Formula  je  jednostavna,  ali  gvozdene  lo¬ 
gičnosti:  skupiti,  obnoviti  i  tako  uskladiti  sve  do 
tad  atomizirane  snage,  duhovne  i  tvarne,  dati  im 
toliki  zamah  djelovanja  da  suzbiju  sve  one  cen- 
trifugalnesile,  kojestvorišeoblicitlabrvatske 
zemlje  i  s  njima  uticaji  povjestnog  razvitka.  Po 
prvi  puta  je  pokušano  dosljedno  primijeniti  tu 
formulu  u  životu  Hrvata  upravo  u  času  kad  su  te 
snage  najslabije  i  najraspršenije. 

Formulu  narodnog  preporoda  Hrvata  iznio  je  Janko  grof 
Drašković  ne  kao  apstraktnu  spekulaciju,  već  kao  činjenični  zak¬ 
ljučak  na  temelju  iskusnoga  prosudjivanja  stvarnosti,  na  ocjeni 
mogućnosti  koje  se  ukazuju.  Točno  ocijeniti  činjenice  i  iz  njih 
izvući  onaj  jedini  mogući  pravi  zaključak,  spoznati  krizu  i  nje¬ 
zine  uzroke  te  otkriti  jedini  mogući  izlaz  iz  nje  već  je  djelo  visoko 
vrijednog  državničtva  u  životu  jednoga  naroda.  Medjutim  Janko 
Drašković,  a  to  je  biljeg  potpunog  državničtva,  ne  samo  da  uz 
to  otkriva  i  krijepi  snage  budućnosti  koje  to  mogu  vršiti  nego 
kroz  skoro  dvadeset  godina  sam  ih  vodi,  upravlja,  njihovom  po¬ 
moći  svoje  i  svojega  vremena  zamisli  pretvara  u  djelo.  Spomenik 
svoje  državničke  dalekovidnosti  dao  je  Drašković  u  svojemu 
spisu  »Disertacija  iliti  razgovor  darovan  gospodi  poklisarom  za¬ 
konskim  i  budućem  zakono tvorcem  kralj  evinah  naših  za  buduću 
Dietu  ungarsku  odaslanem  držan  po  jednom  starom  domorodcu 
Kraljevinah  ovih.  U  Karlovcu  pritiskano  slovimi  Joana  Nep. 


263 


Prettnera  1832.«  Svjedočanstvo  pak  dnevnog  stvaralačtva  Draško- 
vićevog  sveukupan  je  razvitak  Hrvata  od  1832.  sve  do  godine 
1848.,  razdoblje  kad  je  postavljen  temelj  suvremene  Hrvatske, 
gdje  se  u  svakom  većem  djelu  hrvatske  tadašnjice  na  svim  polji¬ 
ma  nazrijeva  zamisao,  pobuda  i  neposredna  suradnja  Janka 
Draškovića. 

Draškovićeva  »Disertacija«  ugledala  je  svijetlo  svijeta  pod 
jesen  1832.  pred  sastanak  hrvatskoga  sabora  u  studenom,  koji  se 
je  okupio  po  običaju  izabrati  izaslanstvo  svoje  i  dati  mu  upute 
za  zajednički  ugarsko-hrvatski  sabor  u  Požunu,  zakazan  za  19. 
XII.  te  godine.  Spis  je  doduše  izdan  u  savezu  s  odredjenom  zgo¬ 
dom,  ali  svaki  njegov  redak  svjedoči  da  je  plod  dugogodišnjega 
promatranja  i  prosudjivanja  sveukupnoga  života  Hrvata,  djelo  i 
političkoga  znanja  i  bogatog  životnog  iskustva.  Formalno  je  »Di¬ 
sertacija«  spomenica  namijenjena  samo  odgovornima  političkim 
ljudima.  No  time  što  je  Janko  grof  Drašković  tiskao  kao  prvu 
modernu  političku  brošuru  kod  Hrvata,  pisanu  jezikom,  koji  na¬ 
stoji  biti  štokavsko  narječje  i  u  skladu  s  nastojanjima  najmladjih, 
Drašković  se  istodobno  obraća  na  njih.  Mladi  su  već  glasni,  prem¬ 
da  ih  nije  mnogo.  Ljudevit  Gaj  izdaje  1830.  svoju  »Kratku  osnovu 
hrvatsko-slavenskoga  pravopisa«  kao  prvi  glasonoša  težnja  naj- 
mladjega  naraštaja;  1931.  mladi  doktor  filozofije  Matija  Smodek 
drži  na  zagrebačkoj  pravoslovnoj  akademiji  prvo  predavanje  o 
hrvatskom  jeziku,  dakako  na  kajkavskom  narječju;  u  svibnju  1832. 
Ivan  Derkos  izdaje  spis  »Genius  patriae  super  dormientibus  filiis 
suis«,  prvi  predloživši  da  se  sva  narječja  u  Hrvat¬ 
skoj,  Slavoniji  i  Dalmaciji  slože  u  jedan  jezik, 
ne  pučki,  već  književni,  kojim  bi  se  pisala  zna¬ 
nost,  povremeni  spisi  i  na  kojemu  bi  se  pjesni- 
čtvo  gajilo.  Pitanje  jezika  za  mladež  nije  lih  političko  pitanje, 
ona  je  kao  svaka  mladež  puna  sebesvijesti  i  Jožef  Kundek  »slavne 
biskupije  zagreb.  bogoslovac«  u  kolovozu  1832.  već  gordo  kliče: 
»Ar  se  zdižu  Mladi,  posluju  marljivo,  ter  podžižu  v  stareh  kraj 
bilo  vgaslivo«.  Mladež  osjeća  da  je  tu  polazna  točka  za  preobra- 
ženje  i  ojačanje  naroda,  koji  joj  se  pred  očima  javljaju  kao  lijep 
zanosan,  ali  i  maglovit  san.  Janko  Drašković  sa  svojom 
brošurom  daje  tima  težnjama  mladosti  stvaran 
sadržaj  dnevnoga  života. 

Janko  Drašković,  kojega  njegovi  mladi  suvremenici  pamtiše 
kasnije  kao  »starca  punog  iskustva,  savršene  udvornosti,  diplo¬ 
matske  uljudbe«  (Kukuljević)  —  1832.  Draškoviću  su  62  godine, 

krjepki  njegov  ustroj  koji  mu  omogući  život  u  zdravlju  sve  do 
86  ljeta  svjedoči  da  je  u  to  doba  bio  na  vrhuncu  zrelosti  svojih 
umnih  snaga  —  spoznao  je  koje  se  mogućnosti  kriju  u  rodoljub¬ 
nom  zanosu  mladih  ljudi,  te  na  njih  kalami  svoje  osnove  narodnog 
napretka.  Stvarno  je  Drašković  namijenio  svoju  brošuru,  taj 
gotov  program  praktične  svakidašnje  politike,  upravo  mladom 
pokoljenju.  Sam  kao  parlamentarac  nije  jamačno  polagao  velike 
nade  u  uspjeh  uticaja  svojega  spisa  na  predstavnike  službene 
hrvatske  politike.  Na  požunskom  saboru  savjeti  i  pozivi  Draško- 
vićevi  zaista  su  ostali  glas  koji  vapi  u  pustinji.  Hrvatsko  saborsko 
izaslanstvo  na  saboru  u  glavnom  zauzimlje  stanovište  suprotno 
načelima  i  gledanju  Draškovićevom,  osobito  u  društvovno-gospo- 
darskim  pitanjima.  Drašković  cijepi  svoje  misli  na  mlado  poko¬ 
ljenje,  njemu  daje  osnovu  rada,  nastojeći  svesti  bujicu  njihovih 
osjećaja  u  kolotečinu  tvarne  hrvatske  zbilje,  daje  njegovim  tež¬ 
njama  razumni  stvaralački  pravac,  dostižne  stvarne  ideale. 

Kroz  tri  godine  poslije  tužbalice  Pavla  Stoosa  nad  sudbinom 
hrvatske  narodne  misli  uoči  1830.  niknula  je  četa  mladih  prega¬ 
laca,  svraćajući  se  u  Zagreb  nakon  dovršenih  ili  započetih  nauka. 
Kako  je  jezično  pitanje  uslijed  težnja  madžarskoga  nacionalizma 
prvo  narodno-političko  pitanje,  ono  je  u  prvom  redu  predmet  za¬ 
nimanja  i  rada.  Ono  što  je  bilo  zapušteno  hitno  se  obradjuje.  Već 
1830.  Gaj  izdaje  svoju  pravopisnu  osnovu  jednim  mahom  riješivši 
najzamršenije  pitanje  posljednjih  stoljeća,  pitanje  hrvatskoga 
pravopisa,  stvorivši  time  temeljni  preduvjet  za  cijelu  buduću  je¬ 
zičnu,  političku  i  književnu  djelatnost.  Gaj  je  oživio  ono  što 
su  tako  mukotrpno  načinjali  ne  svršivši  naraštaji  otaca  i  djedova 
prije  njega.  Time  je  mahom  porasao  u  krugu  mladosti  njegov 
ugled,  izbio  je  na  vodstvo  mladoga  pokoljenja.  Od  1830. — 1832. 
množe  se  upravo  u  Zagrebu  redovi  te  mladeži,  koju  Drašković  ima 
prilike  osobno  upoznati  preko  svojega  »jurata«  Ljudevita  Far- 
kaša-Vukotinovića,  takodjer  jednoga  od  tih  mladih  pregalaca.  Ti 
mladići  dolaze  s  nauka  u  Pešti,  Grazu  i  Beču,  svaki  pojedini  do¬ 
noseći  novu  inačicu  i  vanjskih  uticaja  i  vlastitih  snova,  i  svesla¬ 
venskih  ideja  i  uticaja  njemačke  romantike  i  madžarskoga  pre¬ 
porodnog  rada.  Sveza  je  medju  svima  tim  mladim  ljudima  Ljude¬ 
vit  Gaj,  sin  krapinskoga  ljekarnika,  medju  svojim  drugovima  raz 
mjerno  i  najimućniji  mladić.  Drugovi  ga  znaju  s  njegovih  nauka 
u  Grazu  i  Pešti  gdje  se  je  družio  i  s  onima,  koje  ti  mladi  ljudi 
smatraju  velikanima  i  duhovnim  vodjama  sveslavenskoga  pokreta, 
pa  već  1831.  gledaju  u  njemu  svojega  vodju.  Bilo  je  to  i  radi  njegove 

knjižice  o  pravopisu,  ali  još  većma  zato  jer  su  zatravljeni  snažnom 
ličnošću  toga  zaista  neobičnog  čovjeka,  đrugojačijega  od  njih 
rječitošću,  maštom,  brzinom  shvaćanja,  djelatnošću  i  izdrži j i- 
vošću  živoga  temperamenta.  Svjedoči  taj  dojam  Gajev  na  njegove 
drugove  pismo  Dragutina  Rakovca,  koji  mu  1831.  piše  iz  Zagreba 
u  Peštu:  »Oni  ovdi  občinsku  želju  zažgali  su  njih  poznati;  vsaki 
pita  kde  jesu?  kaj  jesu?«  Već  u  prvom  svojemu  tom  nastupu  u 
život  Gaj  otkriva  svojstva,  koja  su  temelj  cijele  njegove  djelat¬ 
nosti  i  zalog  uspjeha:  on  je  rijetko  sposoban  agitator  i  realizator 
ideja,  koje  su  većinom  tudje,  ali  koje  prima  u  se  punom  snagom 
dajući  ih  opet  odmah  od  sebe  sa  svojim  biljegom  u  pristupačnom, 
zamamljivom  i  jasnom  obliku  i  pune  životna  zamaha.  Gajev  je 
pravopis  spretna  primjena  dijakričnih  znakova  češkog  pravopisa 
na  hrvatski  jezik,  misao  o  stvaranju  jednoga  književnog  jezika 
Hrvata  neposredno  uzima  on  od  Derkosa;  za  malo  vrijeme  Gaj 
će  napoleonsko-metternichovsku  oznaku  »Ilirije«,  tu  zaostalu  ba¬ 
štinu  zemljopisnog  naziva  iz  klasične  starine,  učiniti  polugom  st /a 
ranja  bojovnog  preporodjenog  hrvatskog  nacionalizma,  dati  »ili- 
rizmu«,  kojim  se  hoće  poslužiti  kao  taktičkim  sredstvom  u  duhu 
Vitezovićevih  osnova  i  Kačićeve  pjesmarice,  i  privide  temelja 
gordog  povjestnog  poslanja  i  razvitka,  vjerujući  konačno  i  sam 
do  kraja  života  u  tu  vlastitu  tvorevinu.  No  sve  te  svoje  domišljaje 
i  prilagodjivanja  Gaj  je  preobražavao,  davao  im  izravnost  svojih 
vrelih  osjećaja,  svojega  poleta  i  svoje  sposobnosti  neposrednoga 
djelovanja  na  ljude. 

Značajno  je  da  svi  suvremenici  Gajevi  zapamtiše  njegovo 
istodobno  i  pronicavo  i  sanjarsko-zanosno  oko,  njegov  glas,  nje¬ 
govu  čarolijsku  snagu  uvjeravanja,  kojom  je  najteže  stvari  činio 
lakima,  nevjerojatno  pretvarao  u  vjerojatno,  sigurno,  neminovno. 
Ferdo  Livadić  potvrdio  je  to  F.  Z.  Kuhaču  pripovijedajući  mu  o 
Gaju:  »Gaj  je  umio  toliko  u  dušu  upirati  i  čovjeka  smotavati  i  bio 
je  u  Svemu  što  se  slavenstva  tiče,  toliko  brz  i  vičan  dočekati  i 
suzbiti,  da  mu  se  nitko  nije  mogao  oteti.  Često  sam  pokušao  su- 
protnut  se  njegovim  nazorom  i  njegovo  nagadjanje  sumnjom  po¬ 
remetiti,  ali  moram  izpovjediti,  da  me  je  premda  pravo:-lovca 
vazda  nadbio  i  da  se  posije  20  godina  malne  sve  ono  zbilo,  što 
je  Gaj  nagovještao.  Ako  se  je  u  zadnju  ruku  imalo  štošta  Gaju 
zamjeriti,  to  je  ipak  baš  on  kao  nitko  drugi,  ni  pred  njim,  ni  za 
njim  vrstan  bio  domamiti  svakoga  u  kolo  rodoljuba  (Vienac 
1874.)«. 

Sam  razbor  Draškovićev  jedva  da  bi  pokrenuo  hrvatski  svi¬ 
jet,  Gajeva  ličnost  bila  je  motor  koji  dade  zamah  cijelom  prepo¬ 
rodnom  podhvatu.  Taj  Gajev  zanos  pokrenu  gore,  ona  vjera  koja 
mu  je  izmamila  već  u  1832.,  kako  dokaza  prof.  F.  Fancev,  prvu 
budnicu,  izrazivši  se  sebesvjestno  u  prvim  stihovima: 

Još  Hrvatska  ni’  propala,  dok  mi  živimo. 

Visoko  se  bude  stala,  kad  ju  zbudimo; 

da  odmah  u  četvrtoj  kitici  prodre  u  srce  svih  svojih  suvremenika, 
izazvavši  u  njima  ganuće  svojega  vjerovanja: 

Hoj  Horvati,  bratjo  mila,  čujte  našu  reč. 

Ne  će  nas  razdružit  sila  baš  nikakva  već; 

Nas  je  negda  jedna  mati  draga  rodila, 

S  jednim  nas  je,  Bog  joj  plati,  mlekom  dojila  . . . 

I  Drašković  spoznaje,  dapače  kroz  neko  vrijeme  i  sam  podli¬ 
ježe  čaroliji  Gajeve  ličnosti,  iz  koje  kao  da  izbija  živ  oganj  užižući 
sva  srca.  Svakako  je  Drašković  odmah  uočio  jedinstvenu  daro¬ 
vitost  »Lujice«  kako  ga  je  od  milja  nazivao,  spoznao  da  je  tu 
poslana  jedinstvena  snaga  oživotvoriti  njegove  zamisli,  odredivši 
ga  odmah  od  prvih  susreta  izvršiteljem  njihovim.  Draškovićeve 
društvovne  i  prosvjetne  zamisli  u  djelo  pretvara  Gaj,  on  stvara 
organizaciju  preporodnoga  rada.  Cisto  političko  vodstvo  »ilirizma« 
zadržaje  Drašković  u  svojim  rukama  sve  do  1843.,  kad  se,  stvo¬ 
rivši  prve  preduvjete  za  nj,  posvećuje  pretežno  gospodarskim 
pitanjima  nastupajući  u  političkom  životu  više  kao  neki  savjetnik 
i  sudac,  kojega  poštuju,  ali  uvijek  ne  slušaju. 

Svojom  »Disertacijom«  Drašković  svezuje  sve:  i  hrvatsku 
prošlost  s  tadašnjicom  u  slutnje  budućnosti,  i  raznolike  tadašnje 
društvovne  i  ljudske  snage  u  jedno  organizirano  i  duhovno  i 
tvarno  tijelo.  Dostižno  bijaše  to  samo  duhu,  koji  je  znao  valjda 
ponajbolje  od  svih  tadašnjih  hrvatskih  ljudi  i  pouke  prošlosti  i 
sve  potrebe  tadašnjosti,  koji  je  imao  i  oko  i  shvaćanje  i  za  one 
skrivene  vrjednote  i  mogućnosti-  »Disertacija«  u  prvom  redu 
dokazuje  kako  je  Drašković  pomnjivo  morao  slijediti  rad  i  težnje 
mladeži. 

Kao  i  u  dalnjem  radu  ilirskoga  doba  nije  uvijek  lako  razlučiti 
tko  je  stvaralac  pojedinih  djela  i  radnih  ulomaka.  Svakako  Draš¬ 
kovićev  se  udjel  stalno  slijeva  s  djelom  mladih.  Dok  Derkos 
iznosi  kako  je  Hrvatima  potrebno  stvoriti  jedan  književni  jezik, 
Drašković  već  piše  svoju  brošuru  jezikom,  koji  ima  biti  utjelov- 

ljena  želja  mladih,  piše  je  jezikom,  kojemu  je  težnja  biti  štokav- 
ština,  no  koji  je  svojim  rječnikom  i  slogom  dakako  daleko  od 
hercegovačkoga  narječja;  Drašković  kao  mag  pretvara  želje  mla¬ 
dosti  u  djelo,  koje  je  u  onom  času  moralo  silno  djelovati  na 
suvremenike.  I  kasnije  će  Drašković  donositi  gotove  odluke  za 
pitanja,  koja  mladi  tek  naslućuju  ili  načinju.  Drašković  je  svakako 
poznavao  staru  hrvatsku  književnu  prošlost  i  stari  jezik,  osjećao 
je  što  treba  stvoriti,  makar  sam  i  ne  imao  umijeća  jezičnog  stva¬ 
ranja.  Kako  je  Draškovićev  jezični  pokušaj  bio  revolucionaran 
svjedoči  to  što  je  svojemu  spisu  morao  priložiti  mali  riječnik  koji 
tumači  štokavske  riječi  odnosno  Draškovićeve  štokavske  kova¬ 
nice  —  latinskim  tumačem,  na  uhar  i  starima  i  mladima.  No  sve¬ 
jedno,  cilj  je  postignut:  Drašković  je  dokazao  svojima  suvreme¬ 
nicima,  i  mladima  i  starima,  da  Hrvati  mogu  na  svom  jeziku,  koje¬ 
ga  se  nisu  spremni  odreći,  pisati  o  najsuvremenijim  pitanjima, 
izraziti  sve  —  da  im  nije  potrebna  madžarština!  Za  mlade  Draš¬ 
kovićev  spis  prva  je  pobjeda  pokreta,  koji  se  još  na  djelu  nije  ni 
pokrenuo. 

Okom  čovjeka  najbolje  naobrazbe  svojega  vremena  Draško¬ 
vić  obuhvaća  svu  hrvatsku  problematiku  u  svojoj  »Disertaciji«, 
na  svakoj  pak  stranici  ćuti  se  težnja  i  spoznati  stvar  i  pružiti 
Hrvatima  dokazala  za  svakidašnju  političku  borbu.  Drašković 
pozna  temeljito  hrvatsku  povijest  ali  je  ne  gleda  onim  romantič¬ 
nim  zanosom  kao  mladi  svijet,  ona  mu  je  dokazalo  prava  Hrvata 
na  život,  neprekinute  misli  hrvatske  državnosti,  zbornik  stečevina 
koje  treba  nadograditi,  dovršiti,  on  snove  i  napore  prošlih  poko¬ 
ljenja  uskladjuje  u  sintezu  hrvatske  zbilje.  Cilj  hrvatske  politike 
vidi  u  okupljanju  svih  hrvatskih  zemalja  u  jedno  tijelo;  sabirući 
sve  zahtjeve  prošlosti  u  duhu  Ritter-Vitezovićeve  »Croatia  redi- 
viva«  Drašković  ne  zaboravlja  ni  na  jedan  odcijepljeni  hrvatski 
kraj:  zahtijeva  povratak  Dalmacije,  Hrvatske  Krajine,  Rijeke, 
s  odmjerenom  diplomatskom  rečenicom  stavlja  hrvatskoj  javnosti 
pred  oči  da  ne  zaboravi  ni  Bosansku  Hrvatsku  —  po  prvi  puta  u 
vijeku  modernoga  nacionalizma  Drašković  utvrdjuje  teritorijalni 
program  hrvatskoga  narodnog  pokreta. 

Za  tu  novu  potpunu  Hrvatsku,  kojoj  je  matica  i  snaga  privla- 
čivosti  Hrvatska  pod  ustavnom  vlasti  bana,  zahtijeva  on  ustavnost 
širu  od  tadašnje  —  zahtijeva  povratak  u  stanje  prije  Josipa  II., 
posebni  hrvatski  dikasterij  u  saveznom  sustavu  austrijskoga 
carstva,  zahtijeva  stvarno  posebnu  hrvatsku  vladu  u  izravnom 
odnošaju  s  krunom,  samostalnu  ustavnost.  Opće  političko  gle- 

danje  Draškovićevo  kako  je  izraženo  u  »Disertaciji«  i  u  daljnjem 
njegovom  preporodnom  radu  bliže  je  prosvjetiteljstvu  18.  stoljeća 
uz  neke  kaleme  misli  francuske  revolucije  nego  tadašnjem  prvom 
europskom  liberalizmu  i  prvim  pojavama  političke  demokracije. 
Drašković  je  hrvatski  koljenović,  velikaš  i  racionalista  i  uslijed 
toga  sljedbenik  postepenoga  razvitka  zbivanja  a  ne  revolucije. 
Suvremenik  velikih  potresnih  promjena  za  svojega  vijeka,  bogat 
iskustvom  života,  doživjevši  mnoge  promjene  političkih  sustava 
on  u  »Disertaciji«  ostavlja  otvoreno  pitanje  oblika  političkog 
sustava  budućnosti,  naglasivši  samo  neka  opća  načela,  koja  smatra 
potrebnima  za  uspjeh.  Ta  je  pak  načela  otkrio  govoreći  o  dru- 
štvovnim  i  gospodarskim  pitanjima.  Za  deset-dvanaest  godina 
Drašković  i  mladje  pokoljenje  preporoditelja  razilazit  će  se  već 
u  mišljenju  o  koristi  i  oblicima  pojedinih  sustava;  Drašković  će 
ostati  veliki  gospodin  dok  će  se  mladje  pokoljenje  preporoditelja 
radikalizirati  sve  više  kročeći  za  lozinkama  demokracije  19.  sto¬ 
ljeća,  začete  u  velikoj  francuskoj  revoluciji,  ali  rodjenoj  tek  u 
»srpanjskoj  revoluciji«  1830. 

U  jednom  Drašković  ne  mora  nadahnjivati  mlade  preporo¬ 
ditelje,  a  to  je  na  polju  prosvjete.  Njegove  misli  i  misli  mladih 
iste  su  odnosno  idu  usporedno,  spozna jući  da  je  prosvjeta  predu¬ 
vjet  svega;  i  Drašković  i  mladi  naraštaj  složni  su  u  tom  da  treba, 
pridići  razinu  prosvjete  Hrvata.  Samo  dok  mladi  pri  tome  i  s  mi¬ 
slima  i  s  djelom  snuju  o  uspjesima  knjige  koja  će  narod  proslaviti 
u  svijetu,  Draškoviću  su  pred  očima  svakidašnje  koristi  koje  mora 
donijeti  opća  prosvjeta.  On  tu  teži,  kao  i  na  drugim  poljima 
»dobru  peldu  Madžarov  nasljeduvati«  neprestano  držeći  na  oku 
poboljšanje  društvovnih  prilika  u  savezu  s  konačnim  ciljem  go¬ 
spodarskim  poletom,  koji  je  za  njega  preduvjet  da  se  narod 
Hrvata  održi. 

Polazna  točka  Draškovićevih  gospodarsko-društvenih  misli 
je  položaj  grada  Rijeke.  Tu  on  počinje  graditi  svoju  osnovu  dajući 
time  tvarni  sadržaj  preporodnim  zamislima.  Oštro  je  oko  Draško¬ 
vićevo,  zahvaća  odmah  cijelo  pitanje  gospodarsko-trgovinskoga 
života  hrvatske  zemlje  kao  osi  svega  ostalog  zbivanja.  Borba  je 
za  slobodu  i  iskorišćivanje  trgovinskog  puta  od  Podunavlja  do 
mora.  Iz  Draškovićevoga  spisa  vidi  se  kako  se  britko  počelo  već 
ćutiti  gospodarske  posljedice  političke  ofenzive  madžarskoga 
nacionalizma,  kolik  je  njihov  udjel  u  zamahu  Draškovićevoga 
pothvata  i  po  tome  cijeloga  preporodnog  pokreta.  »Mi  u  trgovini 
Madžarov  zarad  nihovih  dobrih  zemalj  i  našega  mukotrudnoga 

kopna  svigdar  gubivamo,  —  veli  Drašković  zadrijevši  u  srž  pi¬ 
tanja,  —  budući  oni  jeftinije  prirodje  svoje  dati,  i  črez  to  naše 
cene  kvariti  mogu.«  Uz  pogubne  posljedice  sve  veće  gospodarske 
ovisnosti  hrvatskih  zemalja  od  Madžara  tu  je  još  i  pojava  me- 
djunarodne  trgovine,  posljedica  sve  većeg  razvitka  tehnike  pro¬ 
meta,  koja  počinje  daviti  hrvatski  gospodarski  život,  prijeteći 
opasnošću  i  podunavskoj  trgovini.  »Do  sad  trgovci  inokrajni  sa¬ 
mosvojni,  —  veli  Drašković,  —  tekar  dobitak  voištući,  svak  za 
čas  i  za  se  tekar  trgujuć,  često  na  štetu  narodov  naših  radiše.  Za 
oto  se  dogadja  svagdan,  da  se  moskovska  i  egiptonska  hrana  ondi 
prodaje  i  brodovi  z  ruskim  konopljem  ondi  urese,  a  naš  prirod 
kod  kutje  jeftino  pazari.«  Tome  doskočiti  vidi  Drašković  lijek  u 
vrsti  upravljane  državne  trgovine,  predlažući  da  se  na  Rijeci 
osnuje  neka  vrst  državnog  trgovinskog  društva,  »družtvo  trgo¬ 
vačko  jaspra  imajuće  tamo  utemeli,  koje  da  prirodu  ungarskomu 
i  hrvačkomu,  osobito  onomu  kojemu  puta  u  nimačke  kraje  oprie- 
čiše  (!),  po  moru  put  naidje.«  Po  razlaganju  Draškovićeve  »Diser¬ 
tacije«  cijela  prosvjetna  politika  kao  i  zakonodavstvo  moraju 
imati  glavnu  zadaću  pojačati  gospodarske  stvaralačke  snage  na¬ 
roda.  Drašković  se  zaustavlja  na  pomanjkanju  gotovine,  traži 
glavnicu,  želi  privući  u  zemlju  ma  i  strane  glavničare  premda 
istodobno  zagovara  osnutak  banaka  —  samo  prilivu  strane  glav¬ 
nice  smeta  zakonodavstvo  koje  onemogućuje  svaku  navjeru 
stoga  treba  osnovati  i  urediti  mjenbene  sudove.  »Uvjerovanstvo 
bi  onda  odmar  utemelilo.  Trgovci  i  svaki  doista  novac  u  korisni 
progon  posala  trebajući  bi  nje  svigdi  u  Europi  našao,  dje  sad 
zbog  pomanjkanja  toga  suda  nijedan  inokrajni  i  baš  i  malo  koji 
domaći  novce  svoje  Madžaru  ol  Horvatu  u  zajam  dati  se  neu- 
sudi.  Voljedu  naimre  svoje  novce  u  one  pakosne  loze  i  dugo¬ 
vanja  inokraiških  trgovaca  uložiti  i  iz  okolišanja  s  velikim  kva¬ 
rom  domovine  izvaditi,  neg  trudom  i  troškom  pravde  zarad  svojih 
novac  goniti.  Ovi  lozi  pomažu  jedino  špekulante  one  i  vrgu 
novce  u  šake  onih,  koji  nje  još  za  nas  žive  protiva  nama  drugam 
uložiti  mogu.  Iz  neimatja  uvjerovanja  daklje  ne  samo  stradanje 
novca  trebnoga  nego  i  šteta  naša  politička  izilaziti  može.«  Od 
priliva  gotovine  Drašković  očekuje  mnogo,  gotovo  jedino  na 
tom  mjestu  svoje  rasprave  predaje  se  on  snatrenju:  »Kako  bi 
liepo  odotle  fabrike  uvesti  i  blagopolućje  privesti  svojoj  domo¬ 
vini,  i  po  tim  trgovinu,  koja  sad  trpeća  jest,  dobitnu  učiniti  mogli, 
da  tekar  bivanje  svoje  u  tudjih  varašah  pomajnšaju,  i  toliko 
tamo  zamah  domovini  pako  na  štetu  ne  troše.  Kako  liepo  bi 


272 


nama  morsko  družtvo  se  utemelilo,  i  koliko  ne  bi  Rieka  i  naš 
kornere  napredovao.«  U  doba  kad  »nauci  toliko  napredovaše,  da 
već  nebo  i  zemlja  svoje  otajnosti  pogubiše«  Drašković  zahtijeva 
—  dajući  time  programatski  cilj  cijelom  preporodnom  pokretu  — 
da  prosvjeta  i  znanje  budu  svima  jednako  pristupačni!  —  da 
visoke  političke  nauke  »trudom  bez  razlike  roda  dostigivat  bi 
mogli«  oni  koji  su  za  to  sposobni,  »dok  mlogobrojni  drugi  sve 
plemodjelne  (umjetničke)  i  rukotvorne  nauke,  koji  stalna  leba 
dadu,  po  volje  i  prignutju  svojemu  pribrali  bi«,  naglasujući  ko¬ 
načno  da  »vladevstvo  posle  neka  izlaz  dade  trgovini  i  rukotvoru, 
i  pelda  vjere  u  svakom  slučaju  da  bidne  od  velikih,  koji  pogle¬ 
dalo  manjih  jesu.«  Prijeka  je  to  potreba,  jer,  veli  Drašković 
dajući  malu  sliku  prosvjetnoga  stanja  Hrvatske  u  doba  već 
općega  tadašnjega  poleta  Europe  »vu  nauku  i  odhranjenju  svako 
zamudjeno  ljeto  veliku  škodu  čini.  Jere  vilaet  i  zeman  pojdoše 
svakdan  naprvo,  a  neučena  mladost  ostade,  koja,  kad  njoj  ne 
dade  tako  se  učiti,  kako  ona  zeman  ispozna,  volji  ništa  se  ne 
uči  i  iz  zraka  i  čujenja  dogadjajev  (kojih  Europa  sad  puna  jest) 
težanje  svoje  pobrati.« 

Konačno  Drašković  smiono  načinje  najvažnije  pitanje,  koje 
svi  ćute  a  o  kojemu  se  u  ono  doba  —  pogotovo  u  Hrvatskoj  — 
ne  govori  dok  ne  pritisne  potreba,  o  pitanju  kmetstva.  Sve  do 
1848.,  unatoč  rasprava  na  zajedničkom  ugarsko-hrvatskom  sa¬ 
boru  u  Požunu  o  preustrojstvu  urbarskih  odnošaja,  hrvatska  ze¬ 
maljska  gospoda  niti  ne  pomišljaju  na  to  da  je  moguće  da  kmet¬ 
skoga  poretka  jednom  nestane.  U  oglasima  dražbi  u  novinama 
oglasu  je  se  uz  prodaju  zemlje  uvijek  i  prodaja  kmetova.  Tako 
na  pr.  u  »Narodnim  Novinama«  moguće  je  čitati  još  1847.  oglas, 
koji  veli:  »Prodaje  se ...  u  Varmegjiji  Varašdinskoj,  župi  Križov- 
ljanskoj,  blizu  glavnog  druma...  u  verhu  Babinec  na  gornom 
grofa  Batthyanyja . . .  vinograd  s  30  kopačov.«  Drašković  prvi 
javno  načinje  u  Hrvatskoj  pitanje  kmetstva.  Kao  i  Szechenyi  u 
Madžarskoj  tako  ni  Drašković  u  Hrvatskoj  ne  traži  ukidanje 
kmetstva,  dapače  Drašković,  kojemu  je  kao  političaru,  pogotovo 
u  spisu  namijenjenom  barem  formalno  predstavnicima  hrvatske 
službene  politike,  a  to  su  još  uvijek  »staleži  i  redovi«,  stalo  po¬ 
stići  jedinstvo  političke  fronte  protiv  težnja  madžarskoga  na¬ 
cionalizma  i  njegovih  mogućnosti,  ne  načinja  kao  Szecheny  pi¬ 
tanje  ukidanja  plemićkih  pogodnosti.  I  sam  Drašković  je  velikaš 
i  gospodar,  priradnik  svoje  vrste,  a  uz  to  i  pronicav  duh,  koji 
predvidja  da  bi  naprječac  osloboditi  kmetove,  bez  priprave,  bez 

novčanih  mogućnosti,  značilo  propast  i  za  zemljoposjednike  i  za 
same  kmetove,  kako  se  je  doista  i  skoro  dogodilo  1848.  Drašković 
kao  i  Szechenyi  u  Madžarskoj  namjenjuje  i  dalje  naobraženim 
staležima  vodstvenu  ulogu,  ali  zahtijeva  od  njih  promijeniti  nji¬ 
hov  postupak  prema  »našem  štibraškom  puku«.  Staležima  i  redo¬ 
vima  dovikuje:  »Vi  jeste  njegovi  otci  i  njemu  siroto-čuvari.  Nije 
više  zemanu  priložno,  da  se  durma  djeca  šibum  ravnadu,  osobito 
kad  porastu.  Valja  puka  milije  odhraniti,  i  iz  rodjenih  dušmanov 
pravu  si  djecu  i,  ako  dobro  nauče,  prijatelje  tvoriti.  On  jest  čudo 
puta  mložniji  od  vas,  bez  njega  ni  hraniti  se,  nit  živit  ne  možete. 
Učin  te  daklje  i  puku  primjerenu  milotu,  da  vas  i  sostojanje 
ljubiti  mogao  bude,  izvisite  pamet,  dje  se  najdje,  i  preporučite 
kralju  svakog  po  pameti  izvišenog  i  u  činih  jasnoga  čojka  za 
predobitje  plemenštine,  i  zakonite,  da  oni,  koji  u  obadnah  pre- 
grješkah  obsudjcni  budu,  iste  pravice  izgube,  da  se  tako  rieči 
svetoga  Štipana  svrše,  koi  piše:  »Plemeniti  pako  tekar  on  jest, 
koga  čini  plemenuju.«  Uvedenje  pritištenicah  (tiskara)  uvježba- 
nje  olahkotilo  jest.  Bud  te  obzirni  da  vam  nijedna  bistra  glava 
ne  uteče,  jere  ako  s  vami  držale  budu  ove  jasnije  osobe  i  dovolne 
biti  uzrok  imale  budu,  korist  će  vam  dojti  bez  truda,  dje  pro¬ 
tivno  suproti  vas  buduće  u  tegotno  doba  ufano  štetu  vam  uzro- 
kuvati  kadri  budu . . .«  U  ovim  je  riječima  svojega  spisa  Draško¬ 
vić  jamačno  najneposredniji,  otkrivši  svoju  ličnost  bogatu  srcem 
i  umom,  kojom  je  usmjerio  cijeli  preporodni  pokret  Hrvata,  davši 
mu  uz  političke,  prosvjetne  i  gospodarske  ciljeve  i  etički  sadržaj. 
Duh  Janka  grofa  Draškovića  živi  u  svima  djelima  i  pothvatima 
hrvatskoga  preporoda. 

USPON  I  PROCVAT  PREPORODA 

HRVATA 


»Uvedenje  pritištenicah  uvježbanje  olahkotilo  jest«  —  uva- 
djanje  tiska  olakšalo  je  prosvjetu,  veli  Drašković  1832.  u  zavr¬ 
šnom  odlomku  misli  svoje  »Disertacije«;  iste  godine  u  ožujku 
Ljudevit  Gaj  predaje  svoju  molbu  za  izdavanje  novina.  Prvo¬ 
bitno  Gaj  traži  dopuštenje  za  izdavanje  novina  »pod  napiszom: 
Danicza  Horvatzka,  Dalmatinzka  i  Slavonzka«,  vjerojatno  sa  svo¬ 
jim  drugovima  snivajući  tek  o  časopisu  pretežno  književno- 
društvovnoga  značaja  kakva  je  doista  kasnije  i  bila  njegova 
»Danica«,  prilog  poznijih  »Novina  Horvatskih«.  Književnost  i 
narodnost  a  ne  dnevna  politika  (u  kojoj  kao  većina  neplemići 
ne  bi  izravno  mogli  ni  djelovati)  pred  očima  je  mladima,  kako 
to  uostalom  obilato  dokazuju  sva  njihova  sačuvana  pisma  iz  tih 
godina.  Pod  uticajem  misli  Draškovićevih  vjerojatno  dozri¬ 
jeva  i  širi  se  Gajeva  novinska  osnova.  Jer  1833.  u  ožujku  Gaj 
zaista  dobiva  dopuštenje  izdavati  »Danicu«,  književni  list  — 
samo  sad  je  dozrijevanje  zamisli  već  pošlo  naprijed.  Gaj  već 
traži  dopuštenje  izdavati  političke  novine.  I  tu  Gaj  uspijeva, 
sam  odlazeći  u  Beč  do  najmjerodavnijega  ministra  unutra¬ 
šnjih  poslova  grofa  Sedlnitzkoga  i  konačno  do  samoga  staroga 
cara  Franje.  Vjerojatno  je  Gaju  u  Beču  i  Draškovićeva  preporuka 
izravnavala  puteve,  kao  što  će  Drašković  spašavati  novine  kasnije 
kad  im  zaprijeti  zabrana  radi  ilirskoga  imena.  Gaj  je  trebao  tudju 
pomoć  samo  do  prve  stube,  kasnije  su  mu  pomagali  njegov  osobni 
čar  i  društvovna  spretnost.  Podjela  dopuštenja  za  izdavanje  no¬ 
vina  nakon  oprezne  Sedlnitzkijeve  povjerljive  obavijesti  o  Gaje¬ 
voj  ličnosti  uslijedila  je  u  jesen  1834.  —  pobijedila  je  jamačno 
stara  misao  Metternichova  iz  vremena  kad  je  potvrdio  Šporeru 
dopuštenje  za  izdavanje  zasnovanoga  njegovog  »Oglasnika«  kao 
i  zametak  misli  da  se  političkim  težnjama  sve  radikalnijih  i  opor¬ 
nih  Madžara  stvori  moguće  neka  protuteža.  Potvrdjuju  to  i  riječi 
staroga  cara,  koje  je  Gaj  pribilježio  u  odlomku  svojega  dnevnika 
iz  1833.:  »Ja,  ja  die  Ungarn,  die  machen  uns  wohl  viele  Ge- 
schichten . . .«. 

Svoj  talenat  organizatora  Gaj  dokazuje  pripravljajući  izda¬ 
vanje  novina;  računa  sa  svima  mogućnostima  društvovnih  sklo¬ 
nosti  i  potreba:  ima  za  se  već  barem  platonički  zagrebačku  i 
varaždinsku  varmegjiju,  neke  gradove,  obraća  se  za  potporu  na 
vojsku  i  na  svećenstvo,  kojemu  za  uzvrat  pruža  kasnije  u  no¬ 
vinama  svu  podporu  kad  dolazi  na  dnevni  red  požunskoga  sa¬ 
bora  »protestantsko  pitanje«,  kad  Madžari  zahtijevaju  slobodu 
nastanjivanja  za  protestante  u  Hrvatskoj,  što  je  protiv  »munici- 
palnih«  prava  Hrvata.  Proglas  za  izdavanje  novina  djelo  je  sku¬ 
pine  mladih;  nacrte  za  nj  izradiše  Vukotinović.,  Babukie  i  Antun 
Mažuranić,  iz  tri  njihova  nacrta  sastavi  Gaj  konačni  proglas. 
Uoči  pak  izlaska  prvog  broja  novina,  koji  osvanu  6.  I.  1835.  mladi 
pregaoci  bjehu  na  sto  muka,  svi  su  bili  nevjesti  novinarskom 
poslu.  Prema  sjećanjima  Antuna  Mažuranića  prve  brojeve  su  iz- 
radjivali  on  i  Dragutin  Rakovac,  dok  je  Gaj  primao  prijatelje  i 
»občaravao  slušatelje  svojima  zanosnim  govorima«;  mladim  lju¬ 
dima  pomogao  je  prve  brojeve  novina  izraditi  Ljudevit  Jelačić, 
izbačen  iz  profesorske  službe  radi  svojega  slobodarstva,  on  ih 
upućuje  kako  će  vaditi  gradivo  iz  tadašnjih  znamenitih  novina 
»Augsburger  Allemeine  Zeitung«,  on  je  stvarno  prvi  urednik 
»Novina  Horvatskih«. 

Prvo  godište  »Novina«  a  i  kasnija,  sve  tamo  do  1840.  u  glav¬ 
nom  su  bezbojna,  izažetak  iz  njemačkih  listova,  uz  skromne 
vijesti  o  domaćem  životu.  Uzrok  njihovoj  nezanimljivosti  ne  bi¬ 
jaše  samo  sustav  sa  svojom  strogom  cenzurom,  koja  budno  bdije 
da  novine  ne  objave  koju  uzbudljivu,  neugodnu  vijest,  uzrok 
bijaše  uz  slabu  vještinu  tih  prvih  novinara  kod  Hrvata  i  nemoć 
jezika  koji  nitko  ne  poznaje,  osobito  od  drugog  godišta  kad  Gaj 
mijenja  svojima  novinama  uz  ime  i  pravopis  i  narječje.  Bez 
obzira  na  svoje  preporodno  opće  poslanje  ta  prva  godišta  Gaje¬ 
vih  novina  izvršiše  veliku  zadaću.  Kroz  pet-šest  godina  uspjelo 
je  urednicima  i  suradnicima  Gajevih  novina  stvoriti  ne  samo 
oblik  novinarskoga  stvaranja,  nego  i  doslovno  stvoriti  nov  jezik. 
Ti  prvi  suradnici  prvih  hrvatskih  novina  više  su  pridonijeli  iz¬ 
gradnji  novovjekog  hrvatskog  jezika  nego  jezikoslovci  i  čisti 
književnici.  Bijaše  to  težak  pionirski  rad,  tim  teži,  jer  većina  tih 
prvih  novinarskih  suradnika  kod  Hrvata  mora  tek  i  stvoriti  i 
naučiti  novo  književno  narječje  —  gotovo  listom  su  bili  kajkavci, 
kasnije  najmarljiviji  medju  njima,  prvi  novinar  zvanjem  Bogo- 
slav  Šulek  čak  je  rodom  Slovak.  Oni  moradoše  stvoriti  nov  jezik 
svakidašnjega  života,  obogatiti  ga  riječima  i  izrazima  iz  svih  od- 

sjeka  suvremenoga  života;  pišući  svoje  sastavke  tako  reći  na 
svakom  koraku  moraju  izmišljati,  graditi  nove  riječi  i  za  misaone 
pojmove  i  za  stvari  koje  nosi  novo  vrijeme  prvoga  veleobrta  i 
prvoga  glavničarstva.  Objavljujući  te  riječi  moraju  uvijek  u  za¬ 
porki  dodati  njemačko  ili  latinsko  njihovo  značenje;  po  koja  je 
ta  njihova  jezična  tvor  ina  bila  nespretna  kovanica,  mnoge  su  i 
takove  ušle  u  živi  jezik,  ali  neke  su  i  dokaz  nesumnjivoga  jezič¬ 
nog  stvaralačtva  u  duhu  narodnome,  dokaz  neumornoga  prou¬ 
čavanja  narodnog  jezika.  Gajeve  »Novine«  rastu  i  razvijaju  se 
usporedno  s  razvitkom  preporodnoga  pothvata,  njihovo  su  vjerno 
zrcalo;  prva  godišta  su  nezanimljiva  jer  uopće  nemaju  još  šta 
javljati,  no  već  poslije  1840.  postaju  arenom  borbe  misli  iz  svih 
područja  narodnoga  života.  Usporedno  se  razvijaju  i  oblici  novi¬ 
narskoga  stvaranja;  dozrijevanje  je  brzo,  »Narodne  Novine« 
donose  već  sve  vrste  novinarske  proze  u  savršenom  obliku:  Šule- 
kovi  politički  članci  danas  još  imaju  antologijsku  vrijednost  svo¬ 
jim  oblikom,  točnošću  i  bogatstvom  izraza,  političko-diplomat- 
skom  odmjerenošću,  Vukotinovićevi  sastavci  prvi  su  društvovno- 
uljudbeni  ogledi  a  gospodarski  njegovi  članci  slogom  i  snagom 
kojom  iznose  probleme  tvore  temelj  gospodarske  književnosti 
Hrvata,  dok  su  Antun  Niemčić  i  Stjepan  Mlinarić  prvi  feuilleto- 
niste  kod  Hrvata. 

No  prvih  godišta  od  »Novina«  važnija  je  »Danica«.  Prve 
preporodne  težnje  sa  svojom  sklonošću  za  književnost  tu  se 
mogu  izživjeti,  tu  se  vodi  glavni  od  oblasti  neprimijećeni  boj 
za  spašavanje  i  jačanje  jezika,  zaista  boj  za  spašavanje  i  jačanje 
narodnosti,  tu  se  budi  narodni  duh.  »Danica«  donosi  prve  budnice 
i  davorije,  pjesme  većinom  slaba  pjesnička  oblika,  ali  vrele  rodo¬ 
ljubive  osjećajnosti,  širi  mit  slavenske  uzajamnosti  donoseći 
crtice  iz  slavenskoga  života,  narodno  blago,  izvadke  iz  starih 
hrvatskih  pisaca,  počinje  donositi  i  osvrte  o  suvremenim  pita¬ 
njima  hrvatske  uljudbe.  »Danica«  stvara  pravi  spoj  izmedju  male 
skupine  preporoditelja  i  hrvatskoga  svijeta,  vežući  ljude  do  tad 
nepovezanih  krajeva  Hrvata,  stvara  preporodno  dru¬ 
štvo.  »Danica«  je  orudje,  koje  neposrednije  od  »Novina«  prvih 
godina  preporoda  djeluje  na  preobraženje  hrvatskih  društvovnih 
snaga. 

Prvo  godište  »Novina«  i  »Danice«  izlazi  pod  zastavom  čistoga 
Hrvatstva,  pisana  su  starim  pravopisom  i  na  kajkavskom  narječju, 
uz  koji  taj  rijetki  prilog  na  štokavštini,  medju  kojima  je  prva 
Mihanovićeva  »Horvatska  domovina«.  Pod  konac  godišta  javlja 


277 


se  prva  rasprava  o  pravopisu,  znak  prvog  previranja  medju  mla¬ 
dim  dijelom  preporoditelja.  Prvo  godište  »Novina«  i  »Danice« 
bješe  već  uspjeh  preporoda;  okupljene  su  već  u  jedno  kolo  sve 
narodne  snage,  i  starci  i  mladi,  svih  društvovnih  krugova  i  svih 
hrvatskih  krajeva.  Stari,  u  koliko  izravno  ne  suradjuju  s  mladima, 
vrše  ulogu  njihovih  zaštitnika  kao  na  pr.  posljednji  zreli  europski 
predstavnik  kajkavske  književnosti  opat  Ivan  Krizmanić,  prijatelj 
Vrhovčev,  prevodilac  Miltonovoga  »Izgubljenog  raja«  i  Shakes- 
pearea,  koji  u  svom  župnom  dvoru  u  Mariji  Bistrici  daje  uto¬ 
čište,  zborište  mlađim  preporoditeljima.  No  tom  uspjehu  stajaše 
nasuprot  neuspjeh  službene  hrvatske  politike  upravo  u  toj  godini 
1835.:  sabor  u  Požunu  prihvati  prijedlog  da  Hrvatska  i  Slavonija 
imaju  primiti  madžarski  jezik  kao  službeni.  Nastupa  dramatski 
trenutak,  čeka  se  kroz  cijelu  jesen  i  zimu  1835.  —  jer  samo  još 
vladarska  sankcija,  da  taj  zakonski  prijedlog  potvrdi  i  vladar, 
od  ožujka  1835.  novi  kralj  Ferdinand  V.,  kojemu  se  hrvatska 
službena  politika  obrati  za  zaštitu  posebnom  predstavkom,  — 
pa  da  taj  zakonski  prijedlog,  prihvaćen  od  sabora,  postane  i 
zakonom.  Jaz  je  dubok  izmedju  Hrvata  i  Madžara,  ali  ne  samo 
u  pitanju  jezika;  tu  su  i  t.  zv.  municipalna  prava,  koja  brane  pro¬ 
bitke  hrvatskih  stališa  i  redova  na  novčano-gospodarskom  polju, 
različiti  oprosti  od  podavanja  vojsci  i  kontribucija,  ratna  daća, 
koju  Hrvatska  stoljećima  plaća  za  polovicu  manje  od  ostale 
Ugarske;  za  svim  pak  tim  su  reformne  težnje  madžarskoga  mla¬ 
dog  liberalnog  nacionalizma  na  području  agrarnom.  To  približuje 
pokretu  mladih  »stare«  i  same  »staleže  i  redove«.  Preporodni 
uspjeh  je  pojačan,  ali  i  sami  preporoditelji,  pogotovo  Gaj  koji 
ima  istančan  duh  za  politiku  jamačno  osjeća  netrajnost  toga  po¬ 
jačanja.  Metternichov  pouzdanik  u  Hrvatskoj  profesor  Stjepan 
Moyzes  u  jednom  svojem  izvješću  o  hrvatskim  prilikama  nakon 
svršetka  požunskoga  sabora  1835./1836.  veli  doslovno,  pronicavo 
zapazivši  izvore  promjena  raspoloženja  u  Hrvatskoj:  »Da  nijesu 
Madžari  na  prošlom  saboru  tako  napadnim  strančarstvom  napali 
na  municipalna  prava  hrvatska,  a  osobito  —  što  vrijedi  za  većinu 
hrvatskoga  plemstva  —  da  nijesu  Madžari  na  prošlom  saboru 
izašli  s  novim  urbarom,  već  da  su  se  baš  obratno  zauzeli  za  vla¬ 
stelinske  interese,  onda  bi  nesumnjivo  najveći  dio  hrvatskoga 
plemstva  rado  pristao  na  zahtjev  Madžara  da  zanemare  jezik 
svojih  pradjedova,  i  prigrlio  bi  madžarski  jezik  kako  bi  već  i 
umio.  Ali  pored  urbarskoga  pitanja  madžarski  je  jezik  u  Hrvat¬ 
skoj  naišao  na  otpor,  dapače  kod  nekih  postade  i  omraženim, 

premda  samo  prijateljevanje  s  Madžarima  i  sad  još  broji  dosta 
sljedbenika,  koji  misle  da  se  samo  u  združenju  s  Madžarima  može 
naći  sigurno  jamstvo  za  plemićke  povlastice.«  Te  političke  okol¬ 
nosti  uz  ferment  misli  o  snazi  sveslavenske  sloge  uz  činjenicu  da 
su  »Novine«  i  »Danica«  u  svom  prvom  godištu  ostale  ograničene 
na  život  uže  Hrvatske,  daju  poticaj  i  onako  nestrpljivom  poletu 
Gaja  i  njegovih  drugova  za  dalekosežan  podhvat.  Od  1836.  naro¬ 
dni  preporod  Hrvata  uzima  »ilirsku«  oznaku.  Mladi  hrvatski  na¬ 
cionalizam  osjetivši  neposrednu  opasnost  razmaha  madžarskoga 
nacionalizma  traži  jačanje  u  »ilirstvu«  mnijući  skupiti  pod  tom 
oznakom  sva  ostala  razasuta  narodna  uda,  uvjeren  uz  to  da  je 
jednakost,  odnosno  srodnost  jezična  i  nepobitan  dokaz  narodne 
istovjetnosti.  To  je  vjerovanje  uostalom  odgovaralo  zasadama 
tadašnje  europske  znanosti.  Gaj  i  njegovi  drugovi,  i  stari  i  mladi, 
osvjedočeni  su  da  su  pronašli  arhimedsku  točku  i  za  svoj  prepo¬ 
rodni  rad  i  za  narodnu  budućnost  Hrvata.  Sebesvijest  preporodi¬ 
telja  raste,  »Danica«,  sad  »Ilirska«  gordo  nosi  od  1836.  geslo: 
»Narod  bez  narodnosti  jest  tijelo  bez  kosti«. 

Taj  ilirski  račun  bio  je  samo  djelomično  točan  u  vremenu. 
Mladi  su  u  prvi  mah  za  »ilirstvo«,  a  i  dio  starih.  Potrebno  je  uz 
to  naglasiti  da  za  cijelo  vrijeme  »ilirstva«  kod  premoćne  većine 
njegovih  sljedbenika  nikad  ono  nije  izbrisalo  hrvatstvo,  nije  niti 
u  časovima  poznijih  političkih  stranačkih  borbi  ilirstvo  značilo 
odreknuće  od  hrvatstva.  Janko  grof  Drašković  koji  je  u  svojoj 
»Disertaciji«  najčišći  hrvatski  nacionalista,  spominjući  u  njoj 
»ilirstvo«  samo  na  dva  mjesta  kao  zemljopisno-upravnu  odnosno 
povjestnu  oznaku,  pozdravlja  i  prihvaća  »ilirstvo«;  kao  praktičan 
političar  Drašković  ga  svakako  prima  kao  nadobudno,  kroz  neko¬ 
liko  godina  zaista  stvaralačko  sredstvo  u  narodnom  razvitku. 
Ostali  vodstveni  politički  ljudi,  dakle  stariji  naraštaj,  pozdrav¬ 
ljaju  ilirstvo  kao  nov,  privlačiv  bojni  poklič  okupljanja  narodnih 
snaga,  i  kao  sredstvo  djelovanja  na  protivnika,  t.  j.  na  madžarski 
nacionalizam.  Ovakva  upotreba  »ilirstva«  u  praktičnoj  politici, 
kao  i  poznije  sinteze  slične  ilirstvu,  pa  i  sama  misao  zajedinstva 
svih  Hrvata  u  službenoj  politici  banske  Hrvatske,  odnosno  Tro- 
jednice  osobito  prema  madžarskom  nacionalizmu  donosila  je  kat¬ 
kad  i  uspjehe,  makar  i  negativne.  U  velikim  sukobima  madžarski 
nacionalizam  uvijek  je  u  svom  naletu  morao  računati  s  tim  da  iz¬ 
van  njegovog  dohvata  još  ima  Hrvata,  da  podjarmiti  Trojednicu 
ne  može  za  njih  biti  konačni  uspjeh,  jer  hrvatskih  snaga  ima 
i  izvan  nje.  Već  su  »Iliri«  *na  mahove  znali  rukovati  u  političkoj 

igri  s  nepoznanicom  zamaha  ilirskih,  slavenskih  snaga.  Dio  pri¬ 
padnika  staleža  i  redova  podupire  ilirstvo  zato  jer  nesumnjivo 
ono  uživa  neizravnu  podporu  bečke  politike,  koja  ilirstvo  drži  u 
pričuvi  kao  eventualnu  protutežu  madžarskom  nacionalizmu,  po¬ 
gotovo  kad  je  ime  ilirsko  još  do  nedavno  bilo  oznaka  za  jedno 
upravno  područje  carstva.  Dvor  ne  škrtari  s  priznanjima  vodstvu 
ilirskoga  pokreta.  1836.  Drašković,  priznati  vodja  »ilirstva«  do¬ 
biva  odlikovanje  reda  Sv.  Stjepana,  kasnije  sam  će  Gaj  dobiti 
kao  neplemić  mjesto  odlikovanja  briljatni  prsten  od  cara  u  znak 
nagrade  za  svoj  rad.  Ti  znakovi  sklonosti  vjerojatno  množe  broj 
njegovih  sljedbenika  i  medju  onim  krugovima,  koji  bi  u  drugim 
prilikama  bili  prema  njemu  najmanje  ravnodušni.  Sam  je  Gaj 
čovjek  više  širokoga  nego  dubokog  znanja,  do  konca  života  vje¬ 
rovao  u  ilirstvo,  ali  istodobno  i  spoznao  njegovu  snagu  kao 
sredstva  za  svoje  osnove.  Njegov  zanosni  idealizam  bio  je 
protkan  ne  toliko  materijalnom  sebičnošću,  ta  sam  troši  bez  pro¬ 
mišljanja  svoju  očevinu  za  narodni  rad!,  koliko  jakom  crtom 
taštine.  Ta  taština  nije  bila  sasvim  isprazna,  imao  je  svojom  da- 
rovitošću  izvjestno  pravo  na  nju.  Gaj,  za  kojega  je  izdavanje 
»Novina«  i  »Danice«  uz  idealni  narodni  rad  istodobno  i  temelj 
životnog  obstanka,  bavi  se  već  tih  godina  osnovama  za  osnutak 
velike  tiskare  —  radi  toga  mu  uspjeh  »Novina«  i  »Danice«  lično 
ne  može  biti  ravnodušan,  mora  sve  pokrenuti  kako  bi  ih  čim  više 
proširio.  »Ilirstvo«  način  je  kako  će  ti  listovi  brzo  osvojiti  sve 
krajeve  istojezičnoga  prostora.  Tiskarski  pothvat  Gajev  potiče  i 
njegovu  kasniju  djelatnost  u  »Čitaonici«  i  za  »Maticu«.  »Novine« 
pak  i  »Danica«  svojim  uspjehom  moraju  svojega  ravnatelja  uz- 
visiti  u  njegovom  vodstvenom  položaju..  Mladi  svijet,  Gajevi 
drugovi  i  mladji  sljedbenici,  svi  djeca  jake  osjećajnosti  i  roman¬ 
tike,  zanosni  su  »Iliri«  jer  »ilirstvo«  još  jača  njihove  rodoljubne 
.  osjećaje,  izdiže  na  veću  visinu;  riječi  domovina,  narod,  za  te 
mlade  ljude,  kako  to  svjedoče  njihova  pisma,  zaista  su  najviši 
smisao  života;  u  ilirstvu,  u  za  jedinstvu  koje  im  ono  pruža,  brišu 
se  i  sve  društvovne  razlike,  bude  snovi  sigurne  pobjede.  Dakako 
i  tu  ima  svoj  udio  i  ćud  i  temperamenat  pojedinaca;  značajno  je 
na  pr.  da  ljudi  kao  Rakovac,  Vukotinović,  upravo  oni  predstavnici 
mladog  naraštaja,  koji  su  bili  osobito  blizi  Draškoviću,  sura- 
djivali  s  njime  na  gospodarsko-društvovnom  polju,  prvi  medju 
svojim  drugovima  kritički  gledaju  ilirstvo,  prvi  se  vraćaju  čistom 
Hrvatstvu.  Dragutin  Rakovac  u  svojemu  »Malom  katekizmu  za 
velike  ljude«  već  šest  godina  kasnije,  istina  nakon  prvih  neu- 

spjeha  ilirske  politike,  uskrisuje  1842.  čistu  hrvatsku  misao 
Rittera-Vitezovića,  ogradjujući  se  i  od  »južno-slavjanstva«  kao 
nadomjestka  za  »ilirstvo«.  Tek  malen  dio  »staleža  i  redova«,  ja¬ 
mačno  ne  dokučujući  zamašaj  novoga  pokreta,  prve  je  godine 
sasvim  ravnodušan  prema  »ilirstvu«  i  uopće  preporodnom  po¬ 
kretu. 

Prvi  nalet  »ilirstva«  nosi  nesumnjiv  uspjeh.  Osobito  »Danica« 
sa  svojim  rodoljubnim  pjesmama,  veličanjem  narodnosti,  slaven¬ 
ske  drevne  snage  budi  zanosne  vidike  dakako  prvenstveno  u  du¬ 
šama  mladih  ljudi.  Broj  njihov  raste,  ali  nije  velik,  ne  premašuje 
nekoliko  stotina  ljudi,  ali  razasuti  su  po  svima  hrvatskim  kraje¬ 
vima,  svaki  od  njih  žarom  duše  neumoran  je  promicatelj  novih 
misli,  budeći  i  talasajući  probudjene  snage.  Sama  Gajeva  ličnost 
ne  daje  pokretu  niti  časka  stanke.  Gaj  s  prvim  uspjehom  ilirstva 
predaje  molbu  za  osnutak  tiskare  i  usporedno  načinje  pitanje 
društvo vnoga  organiziranja.  Gaj  izvodi  misli  Draškovićeve  po 
primjeru  Szechenvijevoga  preporodnoga  rada  u  Madžarskoj. 
Svagdje  se  ćuti  majstorstvo  Gaja-organizatora.  U  kolovozu  1836. 
kad  je  na  okupu  hrvatski  sabor  načinje  Gaj  u  svojim  člancima 
»Društvo  prijatelja  narodne  izobraženosti  ilirske«  misao  naro¬ 
dnog  ilirskoga  društva  veleći:  »Cilj  ovoga  narodne  izobraženosti 
društva  jest  već  u  nazočnom  naslovu  dosta  naznačen.  Sredstva 
kojim  bi  se  prava,  naravska,  zakonita  izobraženost  kod  našega 
ilirskoga  naroda  utemeljiti  i  rasprostraniti  mogla,  jesu  dvovrsna. 
Na  prvu  vrst  sredstva  spadat  će  duhovna  zabava  iliti  radnja  uče¬ 
nih  sukotriga  (t.  j.  članova).  Najpače  nastojmo  poslovanje  u  svim 
znanostih  (izvan  politike  i  teologije)  u  narodnom  jeziku  ilirskom, 
dakle  pred  svim  potrebno  izobraženje  istoga  narodnog  jezika. 
Na  drugu  pak  vrst  potrebnih  sredstava  spadat  će  pribavljenje 
knjig  i  rukopisov,  najpače  takovih,  što  se  kakvim  god  načinom 
našega  naroda  i  otačastva  tiču.  Zatim  marljivo  sabiranje  i  saku¬ 
pljanje  svakojakih  stvari,  koje  se  na  opredijeljene  znanosti  pro¬ 
težu,  odkuda  bi  se  složnom  voljom  i  moćom  svih  prijatelja  na¬ 
rodne  izobraženosti  ilirske  velika  obćinska  knjižnica  i  narodni 
muzej  podignuo.«  Tu  je  početak,  prvi  puta  u  novoj 
povijesti  Hrvata,  za  društvovno-političko  nji¬ 
hovo  preobraženje.  Preporod  dobiva  svoj  po- 
vjestni  sadržaj,  krči  nove  puteve  razvitku  narodne  za¬ 
jednice. 

Kad  je  Gaj  izašao  sa  svojim  člancima  o  potrebi  »Društva  pri¬ 
jatelja  narodne  izobraženosti  ilirske«  sam  pothvat  bio  je  već 

stvarno  dozrio  na  mjerodavnom  službenom  mjestu  hrvatskoga 
javnog  života  u  —  saboru.  Gaj  je  bio  samo  javni  glasonoša  nje¬ 
gov.  Koliko  su  priprave  za  taj  podhvat  posljedak  neposredne 
Gajeve  agitacije,  koliko  pak  je  u  njima  imao  svoj  udio  Janko 
Drašković  danas  je  teško  ustanoviti,  vjerojatno  je  i  taj  podhvat 
kao  cijeli  preporod  djelo  zajedničko,  u  kojemu  samo  svak  vrši 
svoju  odredjenu  ulogu.  Gaj  je  prozborio  u  novinama  tek  onda 
kad  su  se  već  sve  županije  i  slobodni  gradovi  izjavili  za  osnutak 
toga  društva,  iznijeli  cijelo  pitanje  pred  sabor.  U  saboru  medju- 
tim  javlja  se  i  prva  oporba  protiv  »ilirstva«.  Predstavnici  su  te 
oporbe  aristokrate  Aleksandar  grof  Drašković,  barun  Levin 
Rauch  i  Pavao  Keresturi,  te  braća  Josipovići,  predvodnici  turo¬ 
poljskoga  plemstva;  oni  se  ne  spotiču  na  samu  misao  već  na 
oznaku  »ilirstva«  koje  im  »miriši  po  Rusiji«,  oni  zahtijevaju  da 
društvo  dobije  ime  »društvo  za  narodnu  prosvjetu«.  To  su  ljudi 
rodbinski,  društvovno  i  zato  i  politički  svezani  s  novima  radikal¬ 
nim  strujama  madžarskoga  života,  jamačno  je  iz  Madžarske  do¬ 
šao  poticaj  za  otpor  protiv  »ilirstva«,  štićenika  bečkog  kruga. 
Okupljanje  i  preobražavan  je  društvovnih  snaga  neminovno  nosi 
zametak  i  političkoga  opredjeljivanja.  U  saboru  staleža  pobje- 
djuje  ta  oporba,  konzervativna  društvovna  solidarnost  jača  je  od 
novih  misli;  sabor  prima  osnovu  o  osnutku  društva,  ali  prihvativši 
oznaku  »narodno«  a  zabacivši  ime  »ilirsko«.  Zaključak  je  uvršten 
kao  čl.  XV.  u  zapisnik  saborski,  a  sam  ban  Vlašić  i  biskup  Ala- 
gović  obvezaše  se  da  će  kao  pokrovitelji  društva  ishoditi  mu  po¬ 
tvrdu  kod  kralja. 

Ritam  zbivanja  ide  sve  brže.  Doduše  kraljevske  potvrde, 
odnosno  dopuštenja  za  osnutak  društva  nema  ;»Iliri«  pripisuju 
to  spletkama  Madžara,  ali  će  vjerojatnije  biti  to  posljedica  spo¬ 
rosti  rada  uprave  bečkoga  sustava,  koji  uopće  vrlo  oprezno  donosi 
sve  odluke . . .  »Iliri«  su  medjutim  domišljati  i  kad  je  prošla  go¬ 
dina  dana  a  da  dopuštenje  društva  nije  došlo,  jednostavno  mimo¬ 
ilaze  odluku  najviše  oblasti.  Gradska  poglavarstva  smjela  su  dati 
dopuštenje,  ne  za  osnutak  željenoga  društva,  već  dopuštenje  za 
osnutak  »čitaonica«,  vrstnika  onih  »kasina«,  koji  su  po  osnovi 
Szechenyjevoj  osnovani  u  Madžarskoj.  Preporodni  pokret  svojim 
zamahom  teče  bez  obzira  na  odluke  visokih  oblasti.  Cijeli  mu  je 
naglasak  udaren  na  preobraženje  društva,  nastojeći  novom  mišlju 
narodnosti  proniknuti  i  posljednju  njegovu  stanicu:  obitelj.  U 
svibnju  1838.  Janko  Drašković  objelodanjuje  —  opet  nov  dokaz 
njegove  društvovne  stvaralačke  pronicavosti  —  spis  »Ein  Wort 


282 


an  Illyriens  hochhergige  Tochter«;  to  je  prva  knjižica  tiskana  u 
novoj  Gajevoj  tiskari  simbolički  označuje  njezino  poslanje.  U  toj 
knjižici  Drašković  poziva  hrvatske  žene,  cijelo  društvo  na  surad¬ 
nju  na  narodnom  poslu,  upućujući  ih  kako  ga  treba  vršiti:  druš- 
tvovnim  stvaranjem  i  promicanjem  novoga  književnog  jezika, 
budjenjem  svijesti,  oduševljenjem,  znajući  da  će  sve  ostalo  doći 
kao  uzdarje.  Poziv  na  srca  nije  promašio.  Ivan  Kukuljević,  sje¬ 
ćajući  se  dojma  vatrenoga  Draškovićevog  poziva,  bilježi:  »Iza 
one  poslanice  na  kćeri  ilirske  pretvorila  se  čarobno  sva  ćud  i  na¬ 
rav  naših  svjestnih  žena;  one  koje  bijahu  napola  ponijemčene, 
stadoše  učiti  i  govoriti  hrvatski,  poprimiše  narodnu  nošnju,  po¬ 
češe  čitati  hrvatske  knjige  i  časopise,  a  neke  pokušaše  i  obogatiti 
hrvatsku  književnost.«  Sve  što  je  narodno  pomalo  je  postalo 
moda,  ali  na  taj  je  način  obračunano  s  tudjinštinom,  pobudjeno 
zanimanje  i  ljubav  za  cjelokupno  preporodno  stvaranje;  književ¬ 
nost,  umjetnost,  i  pored  svojih  skromnih  uspjeha  dobiše  svoje 
općinstvo,  prvi  ilirski  trudbenici  stekoše  za  koga  će  stvarati. 

Rodoljubni  osjećaj  raste  poput  rijeke,  raste  sebesvijest  i  u 
tom  raspoloženju  uspijeva  i  mala  varka,  kojom  je  izigrana  spo¬ 
rost  oblasti.  Ne  čekajući  njihovu  konačnu  odluku,  prvo  u  Va¬ 
raždinu,  u  siječnju  1838.  na  poticaj  Metela  Ožegovića  osnovana 
je  prva  čitaonica,  u  ožujku  iste  godine  u  Karlovcu  (njezini  su 
organizatori  Karlo  Klobučarić,  Antun  Vakanović  i  Ambroz  Vra- 
njicanj)  a  konačno  u  kolovozu  u  Zagrebu.  Sam  Janko  Drašković 
prvi  potpisuje  poziv  na  upis  u  Čitaonicu,  veleći:  »Budući  da  je 
čitanje  knjigah  i  novinah  u  današnje  doba  u  celoj  prosvetljenoj 
Europi  obće  sredstvo  narodnoga  izobraženja,  naš  pak  glavni 
varoš  Zagreb  još  nijedne  obćinstvu  otvorene  knjižnice  ili  druge 
podobne  prilike  neima;  zato  mi  zdola  podpisani  s  mnogobrojnom 
domorodnom  gospodom  spoznavši  neobhodnu  potrebu  složili  smo 
po  zgledu  drugih  znamenitih  varošah  družtvo  čitanja  ili  čitao¬ 
nicu,  koje  plemenita  sverha  iz  priložene  osnove  razvideti  se 
može...  Takojer  je  družtvo  ovo  jur  odmah  u  postanku  bitje 
svoje  putem  ovdešnjega  slavnoga  varoškoga  poglavarstva  najvi¬ 
šemu  vladarstvu  službeno  objavilo  i  takovim  se  načinom  sada  za 
očito  deržati  ima.  Usudjujemo  se  i  t.  d.« 

»Čitaonica«  prva  je  društvovna  organiza¬ 
cija  kod  Hrvata,  jamačno  najplodniji  podhvat 
preporoditelja,  koji  su  od  početka  na  čistu,  s  njezinom 
zadaćom.  Čitaonica  je  i  klijalište  i  velika  radionica  narodnoga 
sveukupnoga  posla  i  okrilje  za  daljnje  pothvate.  Proizlazi  to  bje- 

lodano  iz  prvoga  nastupnog  govora  njezinoga  prvog  predsjednika 
(od  14.  VII.  1838.!)  Predsjednik  je  dakako  mogao  biti  samo  Janko 
Drašković.  On  u  svom  govoru  daje  vjerodostojno  prikaz  izvora 
preporoda,  kao  i  osnove  budućnosti,  malu  ispovijed  svojega  udje¬ 
la  u  preporodnom  radu:  »Ako  bi  i  dalje,  —  veli  on,  —  skrb  za 
našu  narodnost  zanemarili,  tada  bi  okolo  nas  ustali  drugi  narodi, 
koji  bi  nas  radi  pomanjkanja  narodne  sloge,  obrtnosti  ili  indu¬ 
strije  i  odhranjenja  nadkrilili:  tada  bi  se  —  što  Bog  predragi  i 
naša  ozbiljna  volja  sačuvaj  —  krv  predji  naših  gorko  prolijana  i 
njihoviti  glasoviti  čini  zaboravili;  jerbo  bez  narodnoga  odhranje¬ 
nja,  bez  sloge  i  blaga  ne  ima  snage  i  jakosti  u  državi;  a  gdje  toga 
u  zao  čas  ne  ima,  tu  ne  ima  udanašnje  doba  nikakve  važnosti  niti 
kod  dvora,  niti  kod  susjeda,  još  manje  u  ostaloj  Europi.  Probu¬ 
dimo  se  dakle  i  pridajmo  prirodjenoj  našoj  vjernosti  prema  kra¬ 
lju  i  konštituciji  skrbljivost  za  naše  napredovanje  i  podbočimo 
našu  mladež  s  hasnovitimi  nauci,  pritegnimo  bistrije  glave  u  našu 
Čitaonicu  i  nadjimo  način,  da  vredni  domorodci  svojih  trudova 
primjernu  zaslužbu  dobiju.  Budimo  prijatelji,  budimo  braća  bez 
razlike  imena,  jer  svih  nas  otac  jest  kralj  naš  i  mati  konštitucija 
naša.«  Obrazlagajući  njezina  pravila  u  kojima  se  medju  ostalim 
veli  da  joj  je  glavna  svrha  da  »otvori  priliku  k  čitanju  različitih 
časopisa  i  knjiga«  pa  da  »širi  koristne  znanosti«,  Drašković  je 
rekao:  »Koristi  presladkoga  našeg  naroda  i  domovine  privesti 
ćemo  ako  naš  jezik  temeljito  i  savršeno  naučimo.  Ako  zatim  ko¬ 
ristne  knjige  drugih  izobraženih  naroda  u  naš  jezik  prevedemo 
ili  same  takove  osnujemo.  Ako  trgovačku  i  poljodjelsku  vrst 
izbistrimo,  najviše  pako  ako  primjerno  odhranjenje  naroda  na¬ 
šega  i  pridobavljenje  većeg  imutka  njemu  pripravimo«.  Tu  je 
već  u  zametku  osnutak  »Matice«  i  »Gospodarskoga  društva«,  koje 
Drašković  zamišlja  kao  dva  zajedno  svezana  pothvata.  Vidi  se 
to  po  prvim  osnovama,  oživljenima  pod  vodstvom  Draškoviće- 
vim.  Značajno  je,  da  »Čitaonica«  odmah  u  prvim  mjesecima  svo¬ 
jega  opstanka,  24.  siječnja  1839.  raspisuje  natječaj  izrazito  gospo¬ 
darskih  ciljeva:  raspisana  je  nagrada  od  20  dukata  za  najbolju 
knjigu  koja  će  poučiti  kako  bi  se  izvozilo  naše  vino,  glavni  i  naj¬ 
unosniji  prirod  zemlje,  jer  sada  »što  se  ne  može  izvoziti  u  su¬ 
sjedne  pokrajine,  na  puk  nećudoredno  djeluje,  koji  ga  prekomjer¬ 
no  tako  rekuć  trošiti  mora«;  40  dukata  dat  će  se  za  knjigu  koja 
će  pokazati  kako  bi  se  u  nas  »podigla  suknara  i  kožara,  jer  te 
dvije  grane  odjeće  i  obuće  obćenito  se  traže  i  uvijek  su  potrebne«; 
kože  ima  dosta  u  našoj  zemlji,  a  vunu  možemo  iz  vana  dobiti,  dok 

je  »slabo  u  nas  odgajanje  ovaca«;  15  dukata  dat  će  se  za  knjigu  o 
»papirni,  kojoj  bi  se  potrebi  tim  laglje  odoliti  moglo,  čim  se  mno¬ 
žina  pm  jaka  u  domovini  našoj  nalazi,  koji  se  u  inostrane  zemlje 
izvažaju«;  16  dukata  raspisana  je  nagrada  za  onoga  «koji  pri¬ 
kladnu  priručnu  knjigu  sastavi,  koja  bi  sve  moguće  predmete  na 
gospodarstvo  spadajuće  sadržavala  i  u  selskih  učionicah  upotre- 
biti  se  mogla«.  Da  je  to  uslijedilo  sve  na  poticaj  Janka  Draško- 
vića,  odgovarajući  njegovom  shvaćanju  preporodnoga  rada,  ra- 
zabire  se  i  po  tome  da  je  izričito  spomenuto  da  on  osobno  jamči 
za  nagrade  natječaja.  Draškoviću  je  »Čitaonica«  sa  svojom  dje¬ 
com  sredstvo  za  provesti  osnove  nabačene  u  njegovoj  »Diserta¬ 
ciji«,  misao  da  prosvjeta  i  gospodarski  napredak  moraju  ići 
usporedno.  Od  mladih  ostaje  tom  slijedu  Draškovićevih  misli 
najvjerniji  Vukotinović.  Kad  se  osniva  narodni  muzej  Vukotino- 
vić  u  »Narodnim  Novinama«  još  1847.  piše:  »Što  će  nam  samo 
nauci  mudroljubni  i  pravnički?  Dosta  ima  kod  nas  philozophah  i 
jurisconsultah,  koji  su  bez  posla . . .  mnogi  od  njih  ne  zna  gdje 
će  sutra  jesti.  Zanatlijah  pako  dobrih  neima,  jedno  zato,  što  svaki 
i  malo  imućnuiji  otac  svoga  sina  želi  videti  kano  advokata  ili  kano 
paroka;  drugo,  što  neima  učionice  zanatničke.  Odatle  sliedi,  da 
inostrani  k  nama  dolaze;  da  nam  inostrani  najbolje  čizme,  najbo¬ 
lje  haljine,  najbolje  karuce,  najbolje  hrane  i  t.  d.  prave;  a  naš 
narod  pun  talenta  k  svakom  rukotvorju,  čami  na  najnižem  stup¬ 
nju  obretnosti . . .  Zato  poduprite,  čestita  gospodo,  museum,  iz 
njega  će  procvasti  obertnost,  škola  i  polytechnicum,  iz  ovoga  pako 
pervi  početak  preporodjenja  obertnoga  ili  industrialnoga.  Do- 
klegod  neodgojimo  krepki  izobraženi,  domorodni  srednji  stališ, 
štono  Francezi  zovu:  —  Tier-parti,  a  Nemci:  Mittelstand,  ne¬ 
ćemo  nikad  imati  jakosti  moralne,  niti  čistog  narodnog;  jer  pro¬ 
sti  puk  uvek  ostaje  manje  više  žertva  surovosti,  —  višja  pako 
aristokratia  neće  se  nikad  sasvim  odreći  običaj  ah  salonskih!« 

Prvenstveno  za  udovoljiti  ovim  zadaćama  osniva  Čitaonica 
»Maticu«.  Dne  7.  ožujka  1839.  stvoren  je  zaključak  »da  se  s  ovim 
društvom  Čitaonica,  kojega  je  vendar  najglavnija  svrha  čitanie 
novina  i  knjiga  i  poradi  toga  članovi  većom  stranom  samo  u  mje¬ 
stu  biti  mogu,  jošte  jedan  novi  sbor  pod  imenom  »Matica  Ilir¬ 
ska«  skopča.  Ovo  novo  društvo  imalo  bi  se  na  spodobu  »Matice 
češke«  u  Pragu  i  »serbo-ilirske«  u  Pešti  ustanoviti.  Cilj  »Matice 
Ilirske«  imao  bi  biti  taj,  da  se  svakojake  koristne  knjige  u 
ilirskom  jeziku  na  obćinske  društva  troškove  utiskati  dadu«.  Tu, 
kao  i  kod  svih  pothvata  onoga  vremena  misao  Draškovićevu  nosi 

i  vodi  Gaj,  kalameći  na  nju  i  svoje  težnje  i  shvaćanja;  u  prvoj 
osnovi  za  »Maticu«  iliti  »društvo  jezika  i  pismenstva  ilirskoga« 
veli  se  izričito  da  će  društvo  skrbiti,  da  se  narodne  novine  s  tiska¬ 
rom  (Gajevom)  netom  osnovane  uzdrže  i  podignu,  one  će  biti 
organ  društva,  koje  će  »izdavati  naučne,  poučne  i  beletrističke 
knjige«  a  nastojat  će,  kad  mu  porastu  glavnice,  da  sagradi  pri¬ 
mjerenu  zgradu,  u  kojoj  bi  se  namjestio  malo  po  malo  osniva¬ 
jući  se  »muzeum  i  narodna  biblioteka«;  sve  čitaonice  u  zemlji, 
osnovane  s  dopuštenjem  mjestnih  oblasti  ili  koje  će  se  još  osno¬ 
vati,  dospijevaju  pod  okrilje  ovoga  od  kralja  potvrdjenoga  druš¬ 
tva;  dok  se  to  zbude,  upravljat  će  se  zakladama,  koje  za  ovo 
društvo  budu  prispijevale,  zagrebačka  Čitaonica.  Gajeva  tiskara, 
ulog  njegove  očevine  po  toj  osnovi  ima  se  spojiti,  ujediniti  sa 
Čitaonicom  koja  se  pretvara  u  organizatornu  vodstvenu  i  nad¬ 
zornu  središnjicu  cijeloga  rada  novog  društvovnog  poleta. 

Taj  polet  zbilja  raste,  zahvaća  skoro  sav  tadašnji  svijet,  da¬ 
kako  uvijek  samo  onaj  pismeni.  Sve  je  to  djelo  genijalnoga  impro- 
vizatora  Gaja,  koji  daje  smisao,  zvuk  i  ritam  svemu.  Svejedno, 
bila  misao  tudja  ili  njegova,  on  joj  daje  suvremen  oblik.  Na  svi¬ 
ma  područjima  on  je  začetnik  gibanja,  prva  pokretna  snaga,  ne- 
iscrpljiv  u  svojim  domišljajima  —  i  u  organizaciji,  i  u  pjesmi, 
skladbi,  sitnicama  društvovnoga  života,  agitator  kakvome  r jetko 
gdje  ima  premca  u  tadašnjem  vremenu.  Njegovom  zaslugom 
svaka  izuštena  ili  napisana  riječ,  namijenjena  javnosti  ili  ne,  pro¬ 
dorna  je  snažna  agitacija.  Gaj  prvi  stvara  tip  hrvatske  budnice 
sa  svojom  »Još  Hrvatska  nij'  propala«,  za  njom  slijedi  poplava 
istovrstnih  stihova  u  svima  godištima  »Danice«,  često  šepavih 
stihova,  no  vrelih  iskrenih  osjećaja.  Te  budnice  nastoje  usaditi 
u  mozgove  već  po  zakonu  ponavljanja  i  stalnosti,  da  je  hrvatski 
narod  silan,  velik,  neoboriv,  samo  treba  uprijeti  novim  snagama. 
»Sloga«  je  čarobna  riječ,  koja  nosi  preobraženje,  ponavlja  se  u 
svima  tadašnjima  domoljubnim  stihovima.  Svaka  je  davorija 
prodorna  krilatica  preporodnih  osnova  kako  ih  je  iznio  Drašković 
u  »Disertaciji«;  već  1835.  Mato  Topalović  parafrazirajući  Draško- 
vićeve  misli  pjeva  o  »tužnoj  Bosni«  i  njezinoj  hudoj  sudbini,  ži- 
gošući  »avet  nesloge«.  Budući  trijezni  zasnivač  gospodarskih 
osnova  Dragutin  Rakovac  borbeno  kliče  »jošte  živi  riječ  naših 
djedova«  zazivi jući  prokletstvo  na  »izdajicu  svoje  domovine«,  ali 
opet  u  skladu  s  Draškovićevim  mislima  poziva  Hrvate  neka  sta¬ 
ve  »pušku  na  klin,  mač  u  tok«  jer  je  sad  »drugi  skok«;  »oštro  pero, 
bistar  um  nek  svjetloće  tare  drum«.  Gaj  sam  prvi  stvara  melodije 

za  budnice,  darovito  hvatajući  motiv  pučke  popijevke  baroknog 
oblika,  nadahnjuje  skladbe  za  te  davorije,  mobilizira  glazbenike. 
A  mladež  pod  vodstvom  pjevača  Alberta  Štrige  prihvaća  popi¬ 
jevke,  ore  se  svagdje  kao  da  niču  iz  same  zemlje,  uznoseći  srca. 
Taj  narodnosni  pokret  proniče  u  sam  svakidašnji  život,  njegove 
sitnice,  svemu  dajući  svoj  biljeg.  Mijenja  se  ples,  mijenja  nošnja. 
Strani  »meštri  od  plesanja«  tih  godina  ni  jesu  više  očekivani 
došljaci;  naviješćen  je  u  hrvatskom  društvu  rat  »četvorci«,  nje¬ 
zino  mjesto  zahvaća  »narodno  kolo«  na  temelju  pučkih  ple¬ 
sova,  likova  svatovca;  graničarski  častnici  pjevaju  ili  fićukaju 
melodiju,  koju  strukovnjaci  stavljaju  u  kajde.  Tako  postepeno 
preporoditelji  prvi  otkrivaju  blago  narodne  umjetnosti;  Stanko 
Vraz,  nastanivši  se  godine  1838.  stalno  u  Hrvatskoj  sam  sa¬ 
kuplja  upravo  narodne  melodije,  najčišća  umjetnička  duša  pre¬ 
porodnog  doba  Vatroslav  Lisinski  nadahnjuje  se  na  pučkoj 
popijevci.  Pokret  dobiva  i  svoju  odoru,  na  Draškovićev  poziv 
»plemenite  ilirske  kćeri«  počinju  gajiti  narodnu  nošnju  — 
radja  se  odatle  surka  i  crvenkapa,  koje  igrom  slučaja  po¬ 
staju  borbena  oznaka  u  budućima  kreševima  preporodne  po¬ 
litike.  Tadašnji  mladi  kapelan  Stjepan  Mlinarić,  duhoviti  kro¬ 
ničar  društvovnih  pojava  u  »Danici«  i  »Novinama«  vjero¬ 
dostojno  je  zabilježio  taj  porod:  » . . .  Malog  nu  starog  Križevca 
ide  dika  ovoga  iznašašća.  Poklade  g.  1840.  bijahu  u  Križevcu  oso¬ 
bito  živahne.  Dana  6.  II.  dade  kasino  bal,  koi  se  medju  inim  raz- 
seveljenji  time  odlikova,  što  se  je  na  njemu  posle  preporodjenja 
slovstva  i  narodnosti  naše  pervi  put  u  višjih  krugah  kolo  plesalo. 
Da  se  je  isto  uzklikom  i  radostju  primilo,  dokazuje  i  to,  što  se  je 
družtvo  tek  od  7 — 8  satu  u  jutro  razišlo.  Nu  u  čas  plesanja  opazi 
poglaviti  g.  Z.  da  se  kolo  narodno  biti  imajuće  takodjer  i  u  na¬ 
rodnoj  opravi  plesati  mora;  zato  probesedi:  »Gospodo,  do  četir- 
naest  dana  plesat  ćete  kod  mene  kolo,  nu  narodno  obučeni«. 
S  veseljem  bi  primljen  na  veselje  poziv ...  i  14  danah  sve  je  po¬ 
slovalo  za  uzvisiti  slavu  dana  i  naroda.  Sve  nošnje,  kod  ilirskoga 
naroda  obične,  više  vidjeti:  cerven  kapah  u  izobilju;  —  i  da  nitko 
bez  svatbene  svite  ne  bi  osto,  za  inostrane  od  nežnih  rukuh  delia- 
hu  se  iz  cerveno-bčlih  verpacah  spletena,  horvatske  kocke  pred¬ 
stavljajući,  i  mesecom  i  zvezdom  urešena  znamenja.  Gg.  L.  F.  i 
F.  Ž.  u  surkah  su  došli  (u  prilici  Moslavac).  I  budući  da  su  surke 
o\e  ne  za  teatar  već  za  bal  bile,  te  tako  naravno  od  finieg  sukna 
budući  zahitjene  biti  nemogahu,  zato  ih  spomenuta  gg.  kroz  zimu 
i  proletje  u  sobi,  a  po  letu,  kano  prikladne,  u  večer  i  za  šetnju 

upotrebljavahu.  U  perva  doba  gledala  ih  predsuda  kao  bele  vra¬ 
ne-  nu  dan  na  dan  običnie  postadoše  tako,  da  se  je  prilikom  iza¬ 
biranja  častnikah  varmedskih  dana  1.  rujna  1841.  u  Knzevcu  vec 
kao  svečana  oprava  vidila,  i  znamo  da  danas  ne  samo  puno  veća 
strana  domorodac  već  i  neke  domorodkinje  u  surkah  hodaju. 

Evo  od  male  stvari  gorostasnih  plodovahl  Ako  pitamo:  zašto. 
—  Duh  veka  odgovara:  jer  je  narodno!  Jest  narodno,  i  zato 
vredno,  ne  samo  da  se  razprostrani,  nego  i  potrebno,  da  obće 
postane«,  —  zaključuje  osvjedočeni  domorodac  Stjepan  Mhna- 
rić  koji  drugom  jednom  zgodom  —  bio  je  i  oduševljeni  sljedbe¬ 
nik  misli  gospodarskoga  napretka!  —  daje  surki  i  narodno-go- 
spodarsku  važnost,  jer  je  surka  »iz  domaće  čoševine,  domaćega 
sukna ...  Svi  se  narodi  brinu  za  tergovinu,  fabrike,  obertnost . . . 
i  jaka,  skupa,  više  putih  nepravedna  sredstva  k  tomu  upotreblja¬ 
vaju  ...  mi  nit  možemo  Zollverein  uvesti,  nit  ina  velika  sredstva 
upotrebiti,  —  nu  možemo  se  obvezati,  da  ako  ili  deržavmm  ili 
domorodnim  ili  posebnim  troškom  fabrika  podigne  da  će  svaki 
pravi  rodoljub  sukno  iz  domorodne  fabrike  ne  samo  za  surke, 
nego  i  svu  opravu  kupovati  i  nositi ...  Po  tom  uvedenju  od  sur- 
kih  luxus  bi  se  umaljio ...  U  naše  doba  netreba  na  opravi  poka¬ 
zati,  koi  šta  im  u  džepu  —  to  se  i  onako  znade . , .« 

Tako  brzo  dozrijeva  »ilirizam«.  U  trku  se  nastoji  dostići  ono 
što  je  zakašnjeno  posljednjih  desetljeća,  hvatajući  korak  osobito 
Madžara.  »Čitaonica«  je  rodnica  svih  narodnih  tvorevina.  Na 
dnevnom  redu  je  osnivanje  kazališta,  izdavanje  knjiga,  osnivanje 
gospodarskoga  društva,  narodne  glazbe.  Sve  stvaraju  diletanti, 
pomalo  površno,  sve  je  improvizirano,  jer  svak  se  mora  laćati 
svega,  ali  tu  je!  1840.  koje  nedavno  u  kazalištu  sagradi  trgovac 
Stanković  (vidi  si.  br.  47.)  prvu  hrvatsku  kazališnu  predstavu 
izvodi  se  »Juran  i  Sofija,  ili  Turci  kod  Siska«.  Napisao  je  dramu 
mladi  Ivan  Kukuljević,  (vidi  sliku  br.  65.),  bivši  častnik  kod 
ugarske  garde,  dakako  prvobitno  njemački  ;djelo  je  bezazleno 
svojim  oblikom,  ali  je  prva  riječ  hrvatska  s  pozornice.  »Ushit,  ko¬ 
jim  je  u  neobično  velikom  broju  sakupljeno  obćinstvo  ovo  upravo 
domorodno  djelo  primilo,  —  piše  »Danica«  ne  može  se  opisati. 
Svaki  izraz,  svaka  riječ,  koja  se  na  rod,  jezik,  kralja  i  domovinu 
proteže,  slijedjaše  gromovito  pljeskanje  i  radostno  klicanje,  kakvo 
ga  se  još  nikad  u  tom  teatru  čulo  nije«.  Mladi  se  je  Kukuljević 
odmah  pročuo,  postao  mahom  jedan  najuglednijih  preporodnih 
književnika;  no  kazalište  mu  je  samo  jedna  ljestvica  u  razvitku 
—  svaki  od  tih  preporoditelja  mora  biti  svestran,  i  taj  bivši  gar- 

dijski  častnik  preko  pozornice  ulazi  u  politiku,  kasnije  u  znanost. 
Najzadovoljniji  je  s  uspjehom  prve  predstave  pravi  promicatelj 
kazališta  medju  preporoditeljima  mladi  liječnik  Dimitrije  Deme- 
ter  (vidi  sliku  br.  45.),  pohrvaćeni  grčki  sin,  koji  je  još  na  po¬ 
četku  svoje  književne  djelatnosti  neodlučan:  prvu  svoju  pjesan 
piše  na  materinskom  grčkom,  tek  kasnije  pjeva  na  hrvatskom 
jeziku!  Čudo  su  još  veće  uspjesi  preporodnoga  zaleta,  jer  su 
stvoreni  tako  reći  bez  sredstava,  sve  dobrovoljnim  prinosima: 
narod  sam  je  sebi  Mecena.  Traje  tako  sve  do  u  1848.  »Prosit 
treba  i  vavijek  prositi,  —  piše  Vukotinović  u  jednom  svojem  pi¬ 
smu;  —  u  svakoj  skupštini,  kod  svake  gostbe,  u  svakom  spravišću, 
tako  da  najbolji  domorodac  dosaditi  mora  drugomu  najboljem 
domorodcu;  i  već  se  ljudi  iz  daleka  boje,  kad  vide  da  stanoviti, 
domorodci  k  njim  dolaze  . . .« 

U  posljednjem  odsjeku  uspona  »ilirizma«  opažaju  se  već 
različita  strujanja  i  stvaranje,  skupina  medju  preporoditeljima. 
Zabrana  »ilirskoga«  imena,  koja  dolazi  prvih  dana  1843.  samo  je 
pospješila  da  je  to  vrijenje  izbilo  vidljivo.  Dijeljenje  ljudi  došlo 
bi  i  bez  toga  vanjskog  uticaja,  jer  je  to  prirodna  posljedica  ljud¬ 
skih  svojstava  i  naglog  razvitka  koji  ljudi,  osobito  u  pokrajini, 
ne  mogu  slijediti.  Sama  Gajeva  jezična  reforma  po  sebi  bila  je 
nepristupačna  starijem  svijetu;  osobito  u  pokrajini  opaža  se 
oporba  protiv  tih  novotarija.  Ignjat  Alojzije  Brlić,  (vidi  sliku 
br.  42.),  brodski  trgovac,  gramatičar  i  književnik,  izdavač  kalen¬ 
dara,  prevodilac,  sakupljač  narodnoga  blaga  i  sam  djelom  prepo¬ 
roditelj  od  prvoga  časa,  godinama  će  voditi  oporbu  protiv  Za¬ 
greba  i  njegovih  jezičnih  reformi,  odnosno  stvaranja  novog 
književnog  jezika,  dok  su  još  živa  i  snažna  druga  narječja;  iz- 
vjestnu  ulogu  igra  pri  tome  i  pokrajinski  patriotizam  »Slavonca« 
kao  i  katkad  diktatorska  držanja  zagrebačkih  preporoditelja  pre¬ 
ma  istomišljenicima  u  pokrajini.  Nov  književni  jezik  ne  zado¬ 
voljava  ni  one  rijetke  Dubrovčane  koji  su  srcem  uz  preporod, 
predaje  dubrovačkog  jezika  i  knjige  previše  su  stare  i  ponosne 
da  bi  mahom  poniknule  pred  novim,  koje  se  tek  stvara.  »Ilirstvo« 
sve  jače  stičući  političku  boju  takodjer  počinje  dijeliti  ljude, 
makar  se  njegovi  sljedbenici  izravno  ne  odriču  hrvatskoga  imena; 
»Ilirstvo«  radikalizirajući  se  politički  dobiva  i  sve  radikalniji 
društvovni  sadržaj,  biva  geslom  reformnih  krilatica,  tako  da 
»Hrvatstvo«  postaje  stožer  oko  kojega  se  okupljaju  i  oni  koji  su 
nezadovoljni  s  jezičnim  reformama,  kojima  »ilirstvo«  »miriši  po 
Rusiji«,  a  konačno  i  oni,  koji  za  njim  slute  snage  protvne  nji- 

hovima  društvovno-gospodarskim  probitcima.  Čuti  se  nesklad  i 
u  samim  vrhovima  preporodnoga  vodstva.  Zaista  pokret  odlazi 
sve  više  putevima  drugojačijima  od  onih  kako  ih  je  na  pr.  za¬ 
mislio  Janko  Drašković.  Težište  pokreta  sve  više  prelazi  na  knji¬ 
ževnost,  koja  se  sasvim  stapa  s  politikom,  unoseći  u  nju  sve  to 
više  »ilirske«  sveslavenske  snove,  dok  gospodarska  pitanja,  po 
prirodi  neprestano  svezana  s  političkim  pitanjima  sve  više  odlaze 
u  pozadinu,  odnosno  za  njih  nema  zanimanja,  tolikog  zanosa, 
a  niti  zdušnosti  u  radu.  Draškovićevima  prvotnim  mislima  o  te¬ 
melju  preporodnoga  rada  ostaju  vjerni  osobito  Dragutin  Rakovac 
i  Ljudevit  Vukotinović,  postepeno  s  njim  stvarajući  posebnu 
skupinu  koja  kasnije  postaje  oporba  Gaju  i  na  književnom  po¬ 
lju.  Jer  svagdje  kao  u  ritmu  poleta,  tako  i  u  pojavama  razdva¬ 
janja  ćuti  se  uticaj  Gajeve  ličnosti. 

Gaj  je  vidljiv,  glasan  vodja.  S  vodstvenim  položajem  raste 
i  njegova  neprikosnovena  autoritativnost.  Preporodni  vodja  po¬ 
stepeno  postaje  i  neslužbeni,  ali  stvarni  politički  vodja,  koji  kroči 
svojima  posebnim  putevima,  zapravo  politički  nikome  odgovo¬ 
ran.  Gaj,  koji  je  uz  svoju  darovitost  uložio  u  narodni  podhvat  i 
cijelu  svoju  očevinu  počinje  smatrati  preporodni  pokret,  vascijeli 
hrvatski  javni  život  svojom  osobnom  stvari.  Stečenu  duhovnu 
glavnicu  on  ulaže  u  čistu  politiku:  čest  je  gost  po  bečkima  najvi¬ 
šim  mjestima,  poznat  je,  dopisuje  sa  svima  istaknutim  političkim 
ličnostima  svojega  doba,  putuje  svakuda,  proširuje  doseg  sebi  i 
svojoj  politici  preko  granica  Hrvatske  pod  banskom  vlašću  i  pre¬ 
ko  granica  samoga  carstva,  —  drugi  je  to  ilirizam  od  onoga,  koji 
odgovara  politici  Beča.  Dok  je  za  začetnike  sveslavenske  misli 
i  ona  bila  tek  uljudbeni  pojam,  Gaj  je  prvi  kuša  pretvoriti  u 
političku  stvarnost.  Pokret  mu  prelazi  granice  osmanlijskog  car¬ 
stva  sa  svojom  sjetvom  ničući  nove  težnje  u  dušama  tamošnjega 
svijeta,  sam  je  sve  češće  u  svezi  s  mogućnicima  u  Srbiji  ma  koliko 
se  oni  naglo  mijenjali  na  njezinom  kormilu,  zna  ga  Prag,  Berlin 
—  konačno  odlazi  i  u  Rusiju,  sve  u  ime  skupljanja  milodara  za 
preporodne  pothvate.  Gaj  se  je  stvarno  vinuo  do  oline  medju- 
narodne  politike,  osobno  ga  strastveno  privlači  velika  diplomat¬ 
ska  igra,  o  kojoj  i  svojima  najbližima  zbori  malo  i  to  samo  u  ma¬ 
glovitim  navješćenjima.  Zanesen  svojom  jakom  maštom,  kojoj 
sam  podliježe,  Gaj  u  svojoj  ulozi  nekog  »ilirskog  kancelara«  po¬ 
činje  gubiti  shvaćanje  za  zbilju  u  kojoj  još  uvijek  postoji  diplo¬ 
macija  Metternicha  i  ruskog  cara  Nikolaja  I.  Uz  to  Gaj  često  za¬ 
mjenjuje  i  isprepliće,  jamačno  nesvjestno,  diplomaciju  s  obič- 

nom  povjerljivom  obavjestnom  službom.  Gaj  osim  toga  jamačno 
i  sam  podliježe  svojoj  rječitosti,  svakako  neobičnoj,  ali  koja  je 
u  hrvatskom  svijetu  tađašnjice.  uzgojenom  u  govorničtvu,  morala 
jače  djelovati  nego  u  krugovima  gdje  odlučuju  snage  hladnog 
razuma.  Uzdajući  se  očito  u  tu  snagu  svoje  rječitosti,  koja  se  ćuti 
i  u  njegovim  malobrojnim  spisima,  gdje  se  bujna  mašta  stapa 
s  govorničkim  efektima,  Gaj  se  zalijeće  u  europsku  politiku,  sa 
slijepom  vjerom  da  mu  je  i  tu  namijenjena  vodstvena  uloga  pre¬ 
poroditelja. 

Poznata  je  povijest  njegovih  memoranduma  ruskoj  carskoj 
vladi  predanih  1838.  i  1840.  Gaj  u  tim  memorandumima  dijeli 
Europu,  kojoj  se  i  Metternich  i  Ruski  car  zavjeriše  sačuvati  mir 
i  borbu  od  svih  nasilnih  preokreta,  pokreće  »istočno  pitanje«,  ruši 
i  austrijsko  i  osmanlijsko  carstvo!  Sama  Rusija  konačno  upozo- 
ruje  Metternicha  na  Gajeve  osnove,  a  Beč  je  već  osim  toga  upo¬ 
zoren  s  osmanlijske  strane,  koja  bune  medju  rajom  pripisuje  uti- 
caju  Gajevom  —  11.  siječnja  1843.  objavljena  je  u  Beču,  a  18. 
siječnja  1843.  god.  proglašena  carska  odluka  o  zabrani  ilirskoga 
imena.  Protiv  Gaja  osobno  Beč  ne  poduzima  nikakve  mjere,  mo¬ 
guće  ga  upravo  time  veže  za  poznije  povjerljive  službe. 

Za  većinu  sljedbenika  preporodnoga  pokreta  zabrana  »ilir¬ 
skoga«  imena  bijaše  težak  udarac  —  za  uži  krug  preporoditelja 
ta  zabrana  ne  dolazi  sasvim  neočekivano.  U  osvrtima  istaknutih 
suvremenika  ima  doduše  i  koji  taj  prizvuk  zloradosti  prema  Ga¬ 
jevoj  osobi,  ali  u  glavnom  primljeno  je  to  kao  udarac  oluje,  koja 
hara,  ali  čisti  zrak.  Sigurno  najmjerodavniji  je  sud  iz  tih  dana  dao 
o  Gaju  sam  Janko  Drašković,  trijezan  sudac  bez  strasti,  koji  je 
u  ostalom  od  svih  Gaja  najbolje  morao  poznati  iz  vlastitih  opa¬ 
žanja  pišući  Vukanoviću:  »Na  svršetku  te  molim,  nemoj  Ti  oda¬ 
brati  nauku  od  našega  malog  Ljudevita.  Ti  imaš  zreliju  pamet. 
On  ima  mnogo  glave,  ele  u  njega  nije  beseda  bez  strasti  i  bez 
svojskoga  (sebičnog)  obzira.  Da  on  pisati  hoće,  sebi  i  nama  bi 
koristio,  nego  kano  kolovodja  nije  znani  ni  ufani  —  a  ovo  mu  je 
želja  i  duša.« 

Zabrana  »ilirskoga«  imena  nije  bila  nikakva  katastrofa  niti 
za  razvitak  Hrvata  niti  za  sam  preporod.  Bijaše  ta  zabrana  zaista 
kao  oluja,  koja  je  pročistila  zrak  i  vodama  svoga  pljuska  odnijela 
ono  što  je  bilo  suvišno.  Još  prije  zabrane  »ilirskoga«  imena  vi¬ 
djelo  se  je  da  nije  uspjela  prvobitna  osnova  stvoriti  pod  ilirskim 
imenom  misao  političkoga  zajedinstva  istojezičnih  i  sličnojezičnih 
naroda.  Slovenci  odbiše  »ilirstvo«,  ono  nije  osvojilo  Dalmatinske 


291 


Hrvatske,  u  Bosanskoj  Hrvatskoj,  tad  još  na  duhovnom  i  politi¬ 
čkom  ugaru,  dakako  moglo  je  zatraviti  samo  tragičnoga  Jukića 
i  nekoliko  njegovih  vršnjaka,  —  svagdje  je  posijalo  u  društvu 
koje  je  stvorila  odmah  i  sjeme  oprjeka.  Zabrana  »ilirskoga«  ime¬ 
na  vraća  preporodni  rad  na  prirodni  put,  k  hrvatstvu.  Osobni 
pak  neuspjeh  Gajev  srušio  je  njegov  kratkotrajni,  ali  neosporno 
snažni  autoritet,  otvorivši  time  slobodnije  polje  kritici,  prvo  kri¬ 
tičnom  ocjenjivanju  vlastitoga  rada.  Gajeva  uloga  je  smanjena, 
premda  je  još  uvijek  zamašna:  njegova  darovitost  za  agitaciju 
djeluje  dalje,  osobito  medju  najmladjima.  No  kroz  izvjestno 
vrijeme,  zapravo  sve  do  1848.  to  je  njegova  isključiva  uloga.  1848. 
uspjet  će  mu  na  nekoliko  tjedana,  par  mjeseci  i  uhvatiti  kormilo 
visoke  politike. 

Još  prije  sloma  »ilirstva«,  u  kolovozu  1841.  preporod  Hrvata 
stvara  sebi  ustanovu,  za  kojom  je  Janko  Drašković  hleptio  prije 
deset  godina,  koja  je  po  njegovoj  osnovi  imala  postati  stožerom 
snaga  preobraženja  života  Hrvata.  To  je  »Gospodarsko  društvo«, 
odnosno  kako  mu  je  službeno  bilo  ime  »Hrvatsko-slavonsko  go¬ 
spodarstvo  društvo«.  Zametak  društvu  osnovan  je  u  veljači  1841. 
na  sastanku  u  dvoru  biskupa  Haulika  13.  studenog  1841.  održana 
je  u  županijskoj  zgradi  prva  općenita  skupština  novoga  društva. 

Prije  godinu  dana  Drašković  je  u  »Čitaonici«  potaknuo  dje¬ 
latnost  za  promicanje  gospodarske  prosvjete,  raspisao  čak  i  na¬ 
grade  za  gospodarske  prosvjetne  knjige.  Natječaj  je  ostao  bez 
uspjeha.  Mlad  naraštaj  bez  obzira  da  je  sav  bio  zanijet  za  knji¬ 
ževnost,  nije  mogao  ni  imati  previše  smisla  za  gospodarska  pita¬ 
nja  jer  su  ti  mladi  ljudi  većinom  skromna  imetka,  »intelektualci«, 
predstavnici  slobodnih  zvanja.  S  njima  kao  sa  cjelinom  Draško¬ 
vić  nije  mogao  raditi  na  gospodarskom  dijelu  preporoda.  Misli 
»Disertacije«,  koje  su  vjerno  zrcalo  stvarnoga  stanja  hrvatskog 
života,  ni  jesu  probudile  samo  novo  pokoljenje,  nego  i  dio  »sta¬ 
leža  i  redova«,  dapače  i  onih,  koji  su  stajali  daleko  od  »ilirstva«, 
no  osjetili  sudbinsku  povezanost  društvovnih  razreda  naroda. 
S  tima  veleposjednicima,  većinom  prvim  ljudima  vremena 
Drašković  zajedno  osniva  »Gospodarsko  društvo«  kojemu 
predvodničtvo  preuzimlje  biskup  zagrebački,  ne  samo  prvi 
dostojanstvenik  kraljevine  nego  i  najveći  veleposjednik  u  gor- 
njo-hrvatskim  krajevima.  Sastanku,  na  kojemu  je  utemeljeno 
»Gospodarsko  društvo«  bili  su  prisutni  Brigljević  Josip  od 
Kurilo vca,  bilježnik  sudbenog  stola,  grofovi  Janko  i  Aleksan¬ 
dar  Drašković,  Antun  grof  Erdody,  Nikola  Farkas  prefekt 

Erdodyjevih  dobara,  Tadija  Ferić  od  Hudoga  Bitka  župan  za¬ 
grebačkoga  kaptola,  Mirko  Haraminčić  vlastelin,  biskup  Juraj 
Haulik,  Inkev  Mirko  od  Palina,  Eduard  Jelačić  od  Buzma  pod¬ 
župan  zagrebačke  županije,  Ljudevit  Jelačić  i  Stjepan  Jelačić, 
pruski  kapetan  izvan  službe  i  vlastelin  Dragutin  Klinggraff,  Stje¬ 
pan  Koroskeny  vlastelin,  Ivan  Kuković  prisjednik  banskoga  sto¬ 
la,  Antun  i  Franjo  Kukuljević,  Franjo  barun  Kulmer,  Nikola 
Mikšić  od  Gornjega  Lukavca,  c.  kr.  savjetnik,  Moyses  Stjepan, 
prof.  filozofije  i  cenzor,  Laval  grof  Nugent,  Jurap  grof  Oršić  od 
Slavetića,  Ladislav  grof  Pejačević,  Josip  biskup  Schrott,  Dioniz 
prof.  filozofije  i  cenzor,  Laval  grof  Nugent,  Juraj  grof  Oršić  od 
nonik  Mato  Vuković  kanonik,  Eduard  i  Nikola  Zdenčaj  od  Za- 
hrmić-grada  i  Josip  Žuvić  od  Brebira,  bivši  zagrebački  podžupan. 
Udara  dakako  u  oči  da  tu  nema  nijednoga  predstavnika  mladog 
naraštaja;  kako  je  rečeno,  nijesu  ni  mogli  biti  jer  su  daleko  od 
gospodarskoga  života  i  jer  sami  nijesu  zemljoposjednici.  Do 
veljače  1842.  društvo  će  imati  630  članova,  sad  su  tu  već  i  mladi 
preporoditelji,  premda  u  skromnom  broju,  u  glavnom  mladji 
ljudi  iz  najbliže  okolice  Janka  Draškovića,  skupina,  koju  bi  se 
moglo  nazvati  »preporodni  realiste«:  Dragutin  Rakovac,  Ljudevit 
Farkaš-Vukotinović,  Tomo  Blažek,  Stjepan  Mlinarić  i  —  Ljudevit 
Gaj,  ali  samo  kao  obični  član  društva,  prvog  društva  u  ono  vri¬ 
jeme,  gdje  nema  vodstvene  uloge.  Naprotiv  medju  prvim  čla¬ 
novima  ima  mnoštvo  častnika  Vojne  Krajine  na  čelu  s  Kajeta- 
nom  Knežićem  i  Jelačićem,  tada  »oberstl.  kod  nar.  banov.  gr.  p. 
r.«.  »G  ospodarsko  Društvo«  prvo  društvovno 
ujedinjuje  u  radu  Gradjansku  i  Vojnu  Hr¬ 
vatsku. 

Uz  Haulika,  dva  su  još  čovjeka,  koje  on  spominje  na  uteme- 
Ijiteljnoj  skupštini  društva  kao  osobite  pregaoce  za  osnutak  druš¬ 
tva:  bili  su  to  stari  prijatelji  i  politički  istomišljenici  Draškovićevi 
grof  Laval  Nugent,  tada  zapovijedajući  general  i  gospodar  Trsata 
i  Severina  i  zagrebački  veliki  župan  Nikola  Zdenčaj.  Kolika  je 
pak  potreba  nametala  gospodarski  preporodni  rad  svjedoči  da  je 
društvo  zaista  uspjelo  skupiti  sve  ljude  bez  obzira  na  društvovne 
i  političke  skupine,  koje  se  upravo  u  to  doba  prvi  puta  sukob- 
ljuju  na  polju  čiste  politike.  Uostalom  sam  govor  Haulikov,  sli¬ 
jedeći  smjernice  Draškovićeve  »Disertacije«  daje  vjernu  sliku 
gospodarskoga  stanja  tadašnje  Hrvatske. 

Uvodni  odlomci  Haulikovoga  govora  zanosno  su  veličanje 
poljodjelstva;  odmah  na  početku  navodi  on  tada  suvremenoga 

Rotha,  kako  je  već  veliki  Sully  rekao  da  je  poljsko  gospodarstvo 
»dojkinja  države«,  a  marljiv  i  razborit  poljski  gospodar  siguran 
njezin  temelj.  »Broj  stanovnikah  u  deržavi  i  š  njime  njezina  snaga 
povekšava  se  napredovanjem  obrazovanja.  U  njemu  poljsko  go¬ 
spodarstvo  zauzima  uzvišeno  mesto,  i  blago  onoj  derzavi,  koja 
na  njemu  temelj  svoje  sreće  polaže.«.  Opjevavši  Reljkovicevim 
ushitom  slavu  poljodjelca  i  ulogu  njegovu  u  životu  čovječanstva 
i  suvremene  Europe,  Haulilc  svraća  pogled  na  hrvatske  gospodar¬ 
ske  prilike:  »Pogledajmo  sad  našu  domovinu,  koja  pod  blagim 
i  pravednim  vladanjem  uživa  dobročinstva  ustava,  od  više  sto- 
letjah  dovoljno  izkušena,  kao  i  umerene,  pametne  slobode,  ne- 
poznavajući,  bremena  svojevoljnosti,  niti  one  razuzdanosti,  koja 
se  s  redom,  za  sreću  čovečanskoga  družtva  tako  potrebitim,  ni¬ 
malo  neslaže,  a  još  nijedan  narod  oblažila  nije  —  domovinu  nasu, 
i  kojoj  blago  nebo  dopušta,  da  se  na  jednoj  istoj  njivi  više  putili 
kroz  godište  žanje,  i  koja,  premda  od  veće  strane  ne  baš  verlo 
plodovitu,  ništanemanje  —  izuzimajući  kamenite  i  brežnate  ko- 
tare  —  obćenitu  dobru  ima  zemlju,  koja  već  i  srednji  trud  do- 
voljno  naplatjuje.  Negledeć  nove  koristi,  prisiljeni  smo  izpove- 
diti,  da  se  mi,  što  se  tiče  obćinskoga  blaga  —  s  gori  imenovani 
bogatimi  deržavami,  koje  s  nami  graniče,  m®sto  pred  nami  ustu¬ 
piti  moramo;  premda  njima  rečene  blagodarnosti  naravi  nisu, 
koliko  nama,  na  ruku.  Želeći  se  o  tome  osvedočiti,  dosta  je,  ako 
mimogred  oko  bacimo  na  našega  seljana  i  njegovu  kućanstvo. 
Ja,  istina,  neću  da  kažem,  da  je  nizko  stanje  našega  poljskoga  go¬ 
spodarstva  jedini  uzrok  zla,  koje  se  tako  često  pojavljuje,  mi¬ 
slim  vendar,  da  nitko,  koi  samo  ikoliko  domovinu  našu  pozna, 
tajiti  neće,  da  herdjavo  stanje  kućanstva  i  neuredni  način  živ¬ 
ljenja  seljana  našega  u  uzkom  savezu  stoji  s  njegovim  nevaljanim 
i  zanemarenim  poljskim  gospodarstvom;  i  da  treba,  da  se  imetak 
malo  po  malo  podiže,  ljubav  k  redu  podpaljuje,  i  ljudi  pobudjuju 
na  plemenita  razmišljavanja,  uvedenjem  razumnih  naredbah  po¬ 
ljodjelstva  i  oživljavanjem  i  usaveršivanjem  seoske  radinosti. 
Ako  oštrim  okom  promotrimo  način,  kako  se  sad  teraju  glavne 
grane  naših  seoskih  gospodarstvah,  što  vidimo?  kako  se  herdjavo 
ponajviše  polje  radi?  —  ponajviše!  velim:  jerbo  ako  i  ima  u  ma¬ 
lom  ili  velikom  gdčkoi  hvale  vredni  primčr  boljega  gospodarstva, 
to  je  ništanemanje  on,  žalibože,  malo  koga  na  nasledovanje  po¬ 
budio.  Nebi  li  Englez  ili  Belgianac  mislio,  da  mnoga  njiva  naša 
nova  je  jama,  u  kojoj  se  glina  kopa,  a  mi  vidimo,  da  se  na  njoj 
često  sije,  ter  još  takovo  seme,  koje  nit  će  očistjeno,  niti  obči- 

njeno,  i  na  mesto  od  najboljega  ponajviše  od  nevaljana  i  pokva¬ 
rena  zernja  uzima  se?  Može  li  radnja  bolja  da  je  s  orudjem, 
s  kojim  se  veći  dio  silah  i  težaka  i  marhe  badava  troši?  Nepoka- 
zuje  li  lenos,  kojom  se  gnoj  sakuplja,  nemarnost  i  opaki  način, 
kako  se  š  njime  postupa,  da  mu  ljudi  niti  cene,  niti  naravi,  niti 
koristi  pravo  nepoznadu?  Kako  se  kukavno  derže  naše  livade  po 
berdinah,  i  dolinah,  i  kako  se  jošte  slabo  i  samo  na  gdekojih  me- 
stih  s  malo  većom  pomnjom  siju  trave,  koje  služe  marhi  za 
kermu?  —  Lombardez  4,  5,  6  i  više  putih  kroz  godište  kosi  na 
svojoj  livadi  najlepšu  travu,  a  u  našoj  domovini,  koja  malo  ne 
pod  istim  stupnjem  širine  leži;  i  najboljimi  je  naravskimi  liva- 
dami  blagoslovena,  na  kojih,  kada  se  dobro  uzgoje,  cervena  de- 
teljina  3  puta,  a  luceria  5  putih  kositi  se  može,  kerma  često  u  pro- 
letju  uzmanjka,  a  velikom  štetom  marhe,  a  po  tom  i  poljodelstva 
i  narodnjega  blaga.  Gojenje  marhe  i  našoj  domovini,  premda  su 
u  njoj  sve  okolnosti  takove,  da  bi  ono  najvećma  napredovati 
moglo,  obćenito  tako  je  zapušteno,  kao  i  gojenje  konja,  koga 
seljanin  još  gore  gleda,  nego  rogatu  marhu  —  konja  našega,  koi 
sa  svojom  plemenitom,  vatrenom  kervju  čini,  da  mu  se  inostranci 
čuditi  moraju,  kada  polag  svega  toga,  što  mu  izvanjska  prilika 
i  ružno  deržanje  mnogo  neobećava,  po  težka  više  putih  kola  za- 
pregnut,  ćele  štacie  bez  oduška  terčuć  projde;  i  koi  da  se  bolje 
hrani  i  neguje,  i  da  mu  se  podreklo  ili  samo  po  sebi,  ili  drugom 
kojom  još  boljom  kervju  oplemeni,  nego  bi  služiti  više,  nego  se 
verovati  može,  i  na  veliki  glas  doći.  Dalje,  Bog  je  našu  domovinu 
blagoslovio  verlo  dobrim  vinom;  pri  svem  tome,  što  u  nas  svašto 
tako  jako  raste,  težko  ma  ikojeg  rast  ja,  koji  bi  tako  obilato  bu- 
jilo,  kao  ters  na  naših  berdinah,  još  i  divlji  u  germlju  i  po  ploto- 
vih;  I  Horvatska  i  Slavonia  mogle  bi  biti  medju  pčrvima  zemljami, 
koje  su  od  vina  na  glasu,  da  je  samo  vino  tako  dobro,  koi  što  ga 
mnogo  ima,  polag  svega  toga,  što  se  vinogradi  herdjavo  rade. 
Neću  ja  ovdi  da  domovinu  našu  uzporedim  s  onim  zemljami, 
koje  graniče  sa  susedi,  gde  malo  ili  baš  nimalo  vina  nerodi,  s  rajn- 
skimi  okolicami,  s  Francezkom  itd.,  gde  živa  i  sigurna  vinska 
tergovina  vinogradnika  pobudjuje  ma  oplemjenjivanje  i  marlji¬ 
vost  u  gojenju  loze  i  vina  u  podrumima  nego  jedino  usudjujem 
se  opaziti,  da  smo  mi  u  ovoj  struci  gospodarstva,  koja  za  nas 
od  najveće  je  znamenitosti,  daleko  zaostali  za  Šoprunci,  Budimci 
i  Štajerci,  premda  se  svi  ovi  gotovo  u  istih  okolnostih  s  nami  i 
njima  nebo  onako,  kao  nama,  prijatno  nije.  Jošte  samo  mimogred 
želim,  da  se  šume  naše,  koje  zasve,  da  su  mnoga  kvara  preter- 

pile,  ništanemanje  jošte  jednako  prekrasno  stoje,  u  svojoj  krasoti 
sačuvaju  dobro  uredjenim  šumarstvom,  da  gdegod  potreba  ne- 
uzbude  veća,  nego  što  naraste,  i  da  nas  nebudu  odvetci  naši  pra¬ 
vedno  korili.  Nu  da  nebudem  u  govoru  mome  odviše  prostran, 
hoću  na  koncu  mojega  razjašnjenja  gospodarstva  našega  još  dve 
struke  da  napomenem,  koje  mnogomu  možebiti  neznamenite  se 
vide,  ništanemanje  veoma  važne  postati  mogu.  Razumevam  ovdi 
gojenje  svile  i  pčelah.  Kad  glasoviti  svilar  grof  Dandolo,  u  svome 
izvčrstnom  delu,  dokazuje,  da  je  za  kraljevstva  talianskoga  pod 
Bonapartom  odande  na  godinu  u  inostrane  deržave  izvoženo  svile 
za  83—110  milionan  lirah,  i  kad  je  obćenito  poznato,  da  od  onoga 
vremena  gojenje  svile  onamo  svedjer  napreduje,  tako  mora  svaki 
domorodec  i  prijatelj  čovečanstva  želiti,  da  bi  oni  primeri,  koji’ 
su  već  kod  nas  u  požeškoj  varmedji  i  u  gradiškoj  graničarskoj 
regimenti  učinjeni,  i  druge  na  nasljedovanje  potegli . . .  Pčele,  koje 
isto  tako  malo  potrebuju  truda  i  troška  u  novcu,  gojile  su  se 
negda  s  većom  marljivostju,  nego  sada,  kako  to  svedoče  naši 
municipalni  zakoni  i  naš  deržavni  arkiv,  gdeno  se  nalazi,  da  je 
gojenje  pčelah  bilo  pod  osobitom  skerbju  i  obrambom  deržavnih 
stališah,  i  zaista  je  vredno,  da  se  na  tu  struku  radinost  naroda 
potakne,  navlastito  radi  one  razmerno  znamenite  pomoći,  koju 
ona  donosi  malim  gospodarstvom,  kao  što  to  i  sad  svedoče  nekoji 
primeri  u  domovini  našoj . . .« 

Znamenit  taj  je  pothvat  »Gospodarskoga  društva«  u  razvitku 
Hrvata,  kao  i  taj  Haulikov  govor.  Jamačno  po  prvi  puta  u  životu 
hrvatske  državnosti  jedan  dostojanstvenik  kao  zagrebački  bi¬ 
skup  čini  takav  ispit  savjesti  cijeloga  narodnog  života,  po  prvi 
puta  obuhvativši  grijehe  i  potrebe  gospodarske  cijele  narodne 
zajednice,  svih  staleža.  Uslišana  je  molba  Janka  Draškovića  da 
staleži  spoznaju  da  su  »otci  i  siroto-čuvari«  i  hrvatskoga  »šti- 
braškoga  puka«.  Još  prije  tri  do  četiri  desetljeća 
takva  šta  nije  bilo  moguće  ni  zamisliti,  poslje¬ 
dica  to  je  duha  vremena,  koji  spoznaše  iuobli- 
čiše  preporoditelji.  I  sasvim  u  duhu  Draškovićevih  misli 
po  Szechenyijevom  uzoru  da  plemstvo  i  viši  staleži  moraju  pred¬ 
voditi,  Haulik  odmah  dodaje:  »Nu  ako  naše  poljsko  gospodarstvo 
i  nije  ovako  slabo,  kao  što  je  ovdi  samo  poveršno  napomenuto; 
ništanemanje  želiti  je,  da  bi  se  još  bolje  uzdiglo,  i  velika  je  za¬ 
sluga  raditi,  da  se  taj  cilj  postigne.  Pervi,  koji  u  tomu  kod  nas 
živu  priliku  dati  mogu,  jesu  plemići  našega  naroda,  koji  su  to  po 
svojoj  znanosti,  i  po  svojemu  imutku  učiniti  kadri,  koje  na  to  za- 

hvalnost  prema  providnosti  božanskoj  i  domovini  poziva,  i  koji, 
bez  pohlepe  za  svojom  koristju  radeći  i  nagradjeni  jedinom  sa- 
vestju,  da  su  blago  bližnjega  svoga  unapredili,  mogući  su  užitak 
sretnoga  svojega  stanja  još  većma  umnožiti.« 

Svjestnost  utemeljitelja  »Gospodarskog  društva«,  širina  nji¬ 
hovog  pogleda  i  shvaćanje  potreba  ne  samo  njihovoga  staleža 
nego  narodne  cjeline  očituje  se  iz  tadašnjih  društvovnih  rasprava, 
kad  zasnivaju  prve  pothvate.  Svi  su  oni  svjestni  da  uspjeh  ne 
može  doći  preko  noći.  Ljudevit  Jelačić  od  Buzina,  isti  onaj  koji 
je  pomogao  mladim  preporoditeljima  kod  prvog  uredjivanja 
novina,  revan  suradnik  i  na  gospodarskom  polju  primjećuje  u 
raspravi  »da  bi  trebalo,  da  mi  osobito  gledamo  takovih  iznaći  raz- 
sadah,  koje  su  fabrike  i  tergovinu  probitačne,  i  time  žetvu  sve 
većma  povekšati;  zaludu,  veli,  mi  polje  obradjujemo,  kad  zemlja 
naša  tako  leži,  da  s  jedne  strane  u  nju  gerne  žito  iz  neizmerno 
plodnoga  Banata,  čim  se  s  druge  strane  hambari  naših  lukah  če¬ 
sto  pune  pšenicom  i  kukuruzom  od  žalova  ruskih«.  Nikola  Farkaš 
nadstojnik  dobarah,  dakle  iskusan  strukovnjak  drži  na  jednoj 
skupštini  društva  predavanje  pod  naslovom  »Glavne  mane  i  zla, 
koja  nedadu,  da  procvate  poljodjelstvo  u  kraljevini  horvatskoj, 
i  nekoji  načini,  kojimi  bi  se  dalo  zlo  ovo  stanje  naskoro  popra¬ 
viti.«  On  navodi  kao  glavne  uzroke:  »I.  razkomadanje  selištah  na 
mala  parčeta,  koja  raztrešeno  i  često  daleko  od  dvora  leže,  ne¬ 
uredno  se  obradjuju  i  često  zbog  toga,  što  se  na  njih,  bez  raz¬ 
loga  i  potrebe  vreme  i  težaci  troše  i  što  kojekakvih  kvar  ah  i  šte- 
tah  preterpeti  moraju,  ništa  nenose;  2.  život  patriarkalski,  u  ku- 
ćah  seoskih,  koj  je  istina  dobar  za  proste  narode,  koji  se  okolo 
skitaju,  nipošto  pako  za  sadašnje  okolnosti  i  vremena,  gđe  duh 
čovečanski  sveudilj  napreduje  u  zanatih,  život  patriarkalski,  koj 
sam  lenost  i  svadju  goji,  i  priliku  daje,  da  jedno  družinče  drugo, 
gde  može,  vara,  što  svakako  narav  ljudsku  mora  da  kvari;  3.  du¬ 
hovna  zapuštenost  našega  seljana,  koja  čini,  da  je  glup  i  pun  pred- 
sudah,  i  da  nemože  da  dokuči,  kako  bi  čestit  bio,  da  mu  je  ku¬ 
ćanstvo  u  dobrom  redu,  da  bolje  njivu  obradjuje  i  da  je  poslenii. 
—  Te  pako  mane  dale  bi  se,  kao  što  veli,  popraviti  ovako:  I.  da  se 
selišta  nanovo  razdele  i  svakomu  seljanu  dadu  čitavi  komadi  ze¬ 
mlje;  da  se  seoske  kuće  prenesu,  i  od  njih  da  se  prave  uredna 
sela;  da  se  zemljište  razdele  na  komade,  i  ustanovi  vreme,  kada 
i  šta  se  ima  na  kojemu  komadu  sijati  ili  saditi;  2.  da  se  kod 
seljakah  ukine  stališ  patriarkalski;  3.  da  se  umnože  i  poboljšaju 
seoske  škole;  a  osobito  4.  da  se  ukinu  prerane  ženitbe,  koje  su 

kod  naših  seljanah  od  davnih  vremenah  u  običaju,  jerbo  to  naj¬ 
većima  puk  naš  duševno  i  telesno  kvari.« 

Uz  izmjenu  misli,  gospodarski  preporoditelji  prionuli  su  i 
uz  praktičan  rad.  Haulik  sam  darovao  je  više  jutara  zemlje 
društvu  da  se  uredi  društvovno  pokušavalište,  gdje  se  zaista  go¬ 
dinama  svojski  radi.  Društvo  stupa  u  svezu  s  gospodarskim  druš¬ 
tvima  u  Štajerskoj  i  Tirolu,  odlučuje  se  odmah  na  izdavanje  go¬ 
spodarskoga  časopisa,  za  koji  dopuštenje  dolazi  medjutim  tek 
1854.  Do  tog  vremen  aizdaje  se  medjutim  »List  mjesečni  hrvatsko- 
slavonskog  gospodarskoga  družtva«,  koji  je  sam  svojim  sadrža¬ 
jem  i  bogatim  društvovnim  vjekopisom  zrcalo  velikih  zamisli  i 
rada  gospodarskoga  preporoda,  kao  i  tadašnjega  stanja  gospo¬ 
darstva  u  Hrvatskoj  uopće.  Samo  plemstvo,  zemljoposjednici 
moraju  učiti  razborito  gospodariti,  izmjenjuju  iskustva,  druš¬ 
tvo  nabavlja  suvremene  strukovne  knjige  i  časopise.  Justus-Lie- 
bigova  otkrića  gospodarske  kemije  upravo  tih  godina  žedno  se 
primaju  i  u  hrvatskim  stranama:  oplodjivanje,  gnojenje  zemlje 
najvažnije  je  pitanje,  očito  sasvim  nepoznato  sel j aku-kmetu,  jer 
o  njemu  se  najviše  piše  i  govori;  družtvo  promiče  gradnju  staja 
e  bi  se  dobilo  stajskog  gnoja,  raspisuju  se  nagrade  za  uzgoj  stoke. 
Dakako  i  stroj,  »makina«  u  gospodarstvu  zatravljuje  nov  svijet 
Pokret  ima  dva  glavna  i  najzaslužnija  promicatelja  u  mladom 
Dragutinu  Rakovcu  i  Dragutinu  Klinggraffu,  kr.  pruskom  satniku 
izvan  službe,  koji  se  je  nastanio  u  Hrvatskoj  i  stvorio  sebi  na 
današnjem  Cmroku  u  Zagrebu  uzorno  gospodarstvo.  Njih  dvo¬ 
jica  duša  su  društva,  izmjenično  i  zajedno  vodeći  tajničke  poslo¬ 
ve.  Dnevnik  Dragutina  Rakovca  svjedoči  kako  je  taj  hrvatski 
preporoditelj  na  javi  i  u  snu  mislio  na  gospodarski  procvat  Hr¬ 
vata.  Zanima  ga  silno  izum  novoga  sustava  vinske  preše  i  mlina 
nekog  Savinšega,  brine  se  za  to  kako  bi  se  proširio  jestivi  »špi- 
časti  kesten«,  koji  raste  u  okolici  Siska  a  nitko  ne  zna  da  ga  je 
moguće  uživati,  u  svom  dnevniku  bilježi  razgovore  sa  starim 
Kiepachom  iz  Samobora,  »koj  derkće,  kad  kakov  nastroj  ugleda. 
Dopada  mu  se  medju  tvorili  (modeli)  secalo  za  repu.  Grangesov 
plug . . .«  Klinggraff  i  Rakovac  zajedno  izdaju  »Predavanja  za 
seljaka  horvatsko-slavonskoga«,  prvi  izvorni  pokušaj  gospodar¬ 
ski  preporoditi  seljaka;  od  tih  »Predavanja«  izašla  su  samo  tri 
sveska,  onda  je  obustavljeno  izdavanje  1847.  —  bila  je  to  godina 
nerodice  i  glada,  a  kasnije  su  došli  dogadjaji  1848.  Naprotiv  go¬ 
spodarski  njihov  »Koledar  za  puk«  izašao  je  u  nakladi  od  6000 
komada  —  u  tako  velikoj  nakladi  nije  izašla  do  tad  nijedna  hr- 

vatska  knjiga.  Klinggraff  je  umro  14.  travnja.  1856.,  a  po  njegovoj 
želji  seljaci  su  ga  pokopali  na  njegovom  dobru.  Na  upit  da  li  se 
smije  pokojnika  pokopati  izvan  groblja,  Haulik  je  odgovorio  br¬ 
zojavom:  »Pustite  moga  prijatelja  Klinggraffa  tamo  gdje  je  po¬ 
kopan.  Amen«. 

Utemeljenjem  »Gospodarskog  društva«  i  njegovim  pionir¬ 
skim  radom  preporodni  pokret  kod  Hrvata  postaje  tek  cjelovit  i 
uskladjen.  Taj  rad  od  svih  ogranaka  preporodnih 
težnja  i  nastojanja  najneposrednije  zahvaća 
cijeli  narod,  nastojeći  uskladiti  probitke 
svih  društvovnih  slojeva.  Tek  time  je  pojam 
narodnosti  kod  Hrvata  stekao  potpuni  sadr¬ 
žaj.  Velik  to  je  preokret  u  životu  Hrvata,  po 
prvi  puta  spoznata  je  društvovna  poveza¬ 
nost  naroda,  po  prvi  puta  najviši,  najnaobra- 
ženiji  slojevi  skrbe  za  najneukije  članove  na¬ 
roda.  Duh  vremena  kako  ga  oblikovahu  preporoditelji  za  po¬ 
trebe  Hrvata  tu  se  je  izrazio  najjače  i  najsretnije.  Dok  su  putevi 
političkih  ciljeva  preporoda  često  magloviti,  dok  ni  u  pitanju  je¬ 
zika  i  književnosti  nema  medju  preporoditeljima  jasnih  smjer¬ 
nica  niti  jedinstva  —  samo  poimanje  jezika  nije  uskladjeno, 
mori  ga  dilema:  da  li  s  narodnom  pjesmom  ili  s  dubrovačkom 
književnošću  da  li  ga  treba  obnoviti  na  vrutku  samoga  naroda, 
ili  dati  nov,  bolji,  savršeni  nastavak  na  temelju  umjetnog 
razvitka  književnosti  —  osnove  gospodarskoga  preporoda,  ocjena 
zbilje  i  putevi  napretka  jasni  su  i  stvarni.  Ćuti  se  da  su  tu  osnovu 
izradili  ljudi  zrela  životna  iskustva;  opažanja  , ocjene  i  misli  kroz 
stotinu  godina  sačuvahu  svoju  vrijednost. 

Ipak  neposredni  gospodarski  uspjesi  bili  su  često  skromni  i 
spori.  Razmjerno  kasno  započet  je  taj  gospodarski  preporodni 
rad  da  bi  mogao  dostići  korak  susjednih  naroda.  Ali  preporodi- 
teljske  osnove  na  gospodarskom  polju  ostale  su  stalan  program 
gospodarskoga  rada  kod  Hrvata.  Stvoren  je  temelj,  zasijano  prvo 
sjeme  i  pokazan  siguran  put  u  budućnost. 

U  STRUJI  NOVOGA  VIJEKA 

Hrvatski  veleposjed  pokreće  i  nosi  gospodarski  preporod 
Hrvata  kao  jezgru  općih  preporodnih  težnja.  Drugojačije  nije  ni 
moglo  biti.  Samo  taj  društvovni  sloj  kao  dio  »staleža  i  redova« 
imao  je  političku  i  gospodarsku  snagu  i  pogled  potreban  za  taj 
podhvat,  a  kao  agrarac,  velepoljodjelac  i  u  manjoj  mjeri  kao 
velestočar,  imao  i  shvaćanje  za  nj  kao  i  pobudu  probitka.  Te 
njegove  težnje  stiču  poslije  1840.  dobrog  pomagača,  koji  ih  upot¬ 
punjuje  i  promiče  i  bez  čije  suradnje  u  duhu  narodnosti  ne  bi 
taj  podhvat  gospodarskog  preporoda  mogao  postići  svoje  za- 
mjerne  uspjehe.  Taj  pomagač  su  trgovci. 

U  zapadnoj  Europi,  ponajpače  u  Engleskoj,  u  to  isto  doba 
već  su  u  sukobu  agrarci  i  trgovina,  ili  točnije  rečeno,  veleobrt 
koji  trgovina  stvara  uz  suradnju  tehnike.  Taj  će  sukob  agrara  i 
i  veleobrta  udarit  biljeg  razvitku  cijeloga  stoljeća,  preobraziti 
društvovno-gospodarske  snage  Europe.  Osjetit  će  se  do  pola  sto¬ 
ljeća  i  u  Hrvatskoj  prve  posljedice  te  europske  borbe,  probitci 
veleobrta  i  veletrgovine  počet  će  točiti  i  proždirati  agrarni 
veleposjed,  taj  posljednji  izdanak  »staleža  i  redova«,  donijeti  i 
kod  Hrvata  opću  preobrazbu  društvovnih  i  političkih  snaga. 
Medjutim  u  doba  preporoda  agrar  i  trgovina  u  Hrvatskoj  idu 
usporedo,  ne  samo  radi  toga  jer  su  im  previše  nejednake  opće 
snage  da  bi  uopće  med  ju  njima  moglo  doći  do  borbe,  već  i  zato 
jer  oni  misaono  idu  usporedno,  dapače  se  upotpunjuju.  Trgovina 
u  Hrvatskoj,  premda  pretežnim  dijelom  u  rukama  ljudi,  koji 
nijesu  hrvatskog  porijetla,  takodjer  bude  u  neku  ruku  zacije- 
pljena  zanosom  nacionalizma,  i  ona  se  dobrovoljno  podvrgava, 
priljubljuje  općima  narodnim  težnjama  učvrstiti  narodnost  na 
svim  poljima,  svagdje  se  osoviti  na  vlastite  noge.  Taj  priključak 
trgovine  u  Hrvatskoj  težnjama  narodnog  preporoda  dogadjaj  je 
dalekosežnih  posljedica.  Time  Banska  Hrvatska  valom 
preporodnoga  poleta  postaje  i  na  tom  polju 
predvodnik  za  sve  hrvatske  zemlje,  postaje  i 
tu  njihovom  hrptenicom,  premda  je  upravo  na  tom 

području  u  ono  doba  trgovina  bila  razmjerno  slabije  razvijena 
nego  u  drugim  odsjecima  hrvatskog  prostora. 

Uz  cestovnu  mrežu,  nastalu  u  18.  i  početkom  19.  stoljeća  kao 
spoj  izmedju  vodenih  puteva,  tih  pradavnih  prirodnih  i  najvaž¬ 
nijih  prometnih  žila  hrvatske  zemlje,  na  najodlučnijima  njezi¬ 
nim  raskršćima  živu  trgovinska  uporišta,  sad  već  sa  zamjernim 
predajama,  iskustvom  i  zadaćama. 

Tri  su  tu  čimbenika  odlučna  sa  svojima  zemljopisnima,  po¬ 
litičkim  i  gospodarskim  uticajima,  oblikovanima  izvan  hrvatske 
zemlje,  koja  je  u  tom  času  uslijed  političke  prošlosti  i  gospodar¬ 
ske  zaostalosti  stoljećima  objekt  a  ne  subjekt  trgovine.  I  plovne 
vode  i  sam  položaj  kopna  vuku  je  prema  dunavskom  prostoru, 
taj  je  odlučan  za  trgovinski  razvitak  matične  hrvatske  zemlje. 
Stupanj  političkih  snaga,  koje  se  vjekovima  okupljaju  i  opet 
rasplinjuju  oko  Dunava,  mijenja  donekle  pravce  toga  trgovinskog 
razvitka  kod  Hrvata.  Dok  je  Osmanlijsko  Carstvo  u  punoj  snazi, 
unatoč  ratova,  njegova  gospodarsko-trgovinska  snaga  privlači  i 
hrvatsku  trgovinu.  Uticaji  te  stare  snage  još  se  ćute  u  prvoj  po¬ 
lovici  19.  stoljeća:  Sava  i  Drava  preko  Dunava  otvaraju  trgovinski 
put  na  istok  i  svojim  pritocima  na  jugoistok.  Dakako  promijenio 
se  je  tu  već  znatno  predmet  trgovine:  roba  razvijene  obrtnosti 
Osmanlijskoga  Carstva  više  ne  prodire  ovamo,  nju  već  poti¬ 
skuje  roba  novog  srednje-europskoga  veleobrta;  još  je  znatan 
priliv  mirodijske  robe  s  istoka,  ali  glavna  roba  sad  su  prirodni 
plodovi:  žitak,  drvo,  stoka,  kože  iz  Bosanske  Hrvatske  i  Srbije. 
Zemun,  Brod  i  djelomično  Vinkovci  glavna  su  mjesta  trgovanja 
s  Osmanlijskim  jugoistokom.  Ta  trgovina,  koja  postepeno  tih 
godina  djelomično  već  obamire,  nemajući  svakako  više  onu  od¬ 
lučnu  ulogu  kao  nekoć  za  hrvatski  život,  na  svoj  način  djeluje 
i  društvovno  i  narodno  i  gospodarski.  Tom  se  trgovinom  bave 
razmjerno  stare  ali  skromne  trgovinske  kuće,  imajući  sad  već 
više  izvozni  nego  uvozni  značaj:  one  sad  prvu  robu  srednje- 
europskoga  veleobrta  prodaju  susjednim  zemljama  Osmanlij¬ 
skoga  Carstva,  dok  je  uvoz  skromniji.  Tom  se  trgovinom  bavi 
hrvatski  svijet  ili  ljudi  njemačkog  porijetla:  robu  dobavljaju  u 
glavnom  u  Beču  ili  Grazu,  rjedje  u  Pešti,  zaliha  pak  robe,  ma 
bila  i  malena,  mora  biti  mnogostruka.  Iz  pisama  brodskoga 
trgovca  Ignjata  Brlića  (vidi  sliku  br.  46.),  istaknutog  predstavnika 
ovoga  staleža,  vidi  se  da  je  on  morao  držati  na  skladištu  naj¬ 
raznovrsniju  robu,  počevši  od  tekstila  i  posudja,  galanterijske  i 
živežne  robe,  do  ljekarija  i  knjiga,  dakako  uz  robu,  koju  traži 


301 


okolišnji  seljački  svijet.  Drugu  skupinu  trgovaca  u  tom  području 
tvore  trgovci  stokom,  uvoznici  iz  Bosanske  Hrvatske  i  Srbije; 
ta  je  trgovina  skoro  isključivo  u  rukama  srpskoga  življa,  te 
trgovci,  prečesto  najskromnije  naobrazbe,  stvarno  su  veletršci 
raspolažući  s  jakim  glavnicama.  Trgovine  u  Zemunu,  kao  i  u 
drugima  trgovinskim  sjedištima  s  jakim  vojničkim  posadama 
dakako  da  se  prilagodjuju  i  potrebama  i  željama  mjestnoga  i 
okolišnoga  vojničkog  i  veleposjedničkog  življa,  dobre  su  tu  po¬ 
slovne  mogućnosti,  unosna  je  trgovina  a  trgovci  jaki  glavničari, 
dobrim  dijelom  Nijemci. 

Od  18.  pa  do  polovice  19.  stoljeća  sve  više  raste  uticaj  podu¬ 
navske  žitnice  na  cijeli  hrvatski  razvitak.  Gradnja  cestovne  mreže 
od  mora  do  vodenih  puteva  Podunavlja  odlučno  djeluje  na  go¬ 
spodarski  život  kopnene  Hrvatske:  ona  postaje  izrazito  područje 
prolazne,  prometne  trgovine.  Prolazna  trgovina  glavni  je  izvor 
prihoda  zemlje  nadmašujući  njezinu  skromnu  vlastitu  proizvod¬ 
nju,  dajući  dakako  i  njoj  pobude  razvitka.  Cestovni  sustav  pre- 
miješća  težište  trgovinskoga  razvitka  hrvatske  zemlje  od  istoka 
na  zapad.  Ima  još  jedan  čimbenik,  koji  se  manje  više  svagdje 
očituje  u  razvitku  trgovine  kod  Hrvata:  najdjelatnija  njihova 
trgovinska  područja,  duž  plovnih  rijeka  i  uz  samo  more  spadaju 
u  upravu  Vojne  Krajine,  u  koliko  i  jesu  trgovinska  središta  slo¬ 
bodni  gradovi,  živu  i  razvijaju  se  ipak  u  prisoju  njezinog  uprav¬ 
nog  sustava,  prirodnog  bogatstva  i  —  etničkog  sastava:  tu  je 
manje  više  starinski  hrvatski  živalj  izmiješan  tokom  posljednja 
dva  stoljeća  s  pridošlim  vlaško-srpskim  življem,  a  taj  prevladjuje 
upravo  u  trgovini.  Završne  hrvatske  riječne  luke  na  zapadu 
Karlovac  i  Sisak,  glavni  posrednici  trgovine  s  Podunavljem,  kako¬ 
god  su  skoro  isključivo  hrvatski  gradovi,  u  neposrednoj  okolici 
već  ih  okružuju  tudja  naselja.  Ipak  u  Karlovcu  i  Sisku  trgovina 
je  u  hrvatskim  rukama,  odnosno  u  rukama  već  pohrvaćenih  do¬ 
šljaka.  I  karlovačka  i  sisačka  trgovina  imaju  posebno  obilježje; 
trgovci  su  tu  istodobno  i  brodari,  podržavajući  prema  okolno¬ 
stima  vlastitu  jaku  riječnu  trgovinsku  mornaricu.  Glavna  roba 
je  žitak,  a  otkako  se  u  Srednjoj  i  u  Zapadnoj  Europi  razmahala 
gradnja  željeznica,  gradjevno  drvo,  pragovi,  postepeno  će  istisnuti 
trgovinu  žitom,  koja  upravo  u  doba  hrvatskog  preporoda  do- 
življuje  prvu  veliku  krizu  uslijed  promjene  i  tehnike  europskih 
trgovinskih  puteva.  Karlovački  i  sisački  trgovački  svijet  naj¬ 
jača  je  snaga  u  tadašnjem  novom  društvovnom  i  gospodarskom 
razvitku;  osobito  Karlovac,  bogat  grad,  u  mnogim  trenutcima 

odlučniji  je  dapače  predvodnik  nego  Zagreb;  karlovačko  gra- 
djanstvo  jači  je  čimbenik  u  preporodu  od  zagrebačkoga. 

Sasvim  je  zasebna  gospodarsko-trgovinska  jedinica  primor¬ 
sko  područje,  lučki  sustav  na  Kvarneru:  Rijeka-Bakar-Senj- 
Karlobag.  Živalj  tu  je  čisto  hrvatski,  a  živi  od  pomorstva  1  po¬ 
morske  trgovine;  glavnicu  stečenu  trgovinom  ulaže  u  brodove. 
Tu  su  jamačno  okupljene  tad  najveće  hrvatske  glavnice.  Hrvat¬ 
ska  kvarnerska  mornarica  broji  koncem  1840./41.  75  velikih 
brodova  od  22.661  tonelata,  zaposlujući  820  mornara,  te  68  ma¬ 
njih  brodova  s  3512  tonelata  s  preko  300  mornara,  te  godine  joj 
uvoz  vrijedi  1,596.853  forinti  dok  izvoz  3,437.470  forinti,  sve  ura¬ 
čunato  bez  prometa  kroz  riječku  luku;  samo  1840./41.  na  škve- 
rovima  sušačkima,  pećinskima,  u  Martinščici  i  Kraljevici  sagra- 
djeno  je  jedanaest  novih  brodova  barkah,  brigantina,  polaka  u 
skupnoj  vrijednosti  od  278.300  forinti,  čiji  su  vlastnici  Kozulići, 
Bonetići,  Ćirkovići,  Flori  je,  Minchi,  Vičulići,  Milašovići  —  a  za 
to  isto  vrijeme  godišnji  proračun  Trojednice  ne  dosiže  još  milijun 
forinti.  Zajedno  pak  s  trgovinskom  mornaricom  Dalmatinske 
Hrvatske,  tvori  ona  preko  polovicu  mornarice  Austrijskog  Car¬ 
stva.  No  taj  primorski  svijet  ipak  manje  više  živi  svojim  životom, 
kopneno  središte  Hrvatstva  još  mu  je  daleko,  izravno  ne  utiče  na 
skupni  razvitak  gospodarsko-trgovinskoga  života  Hrvatske.  Ve¬ 
lebitska  gromada  pak  priječi  svaki  veći  trgovinski  promet  iz- 
medju  Kopnene  i  Dalmatinske  Hrvatske,  koja  je  kroz  to  cijelo 
vrijeme  kao  i  tokom  minulih  stoljeća  trgovinsko-prometni  izlaz 
svojega  bosansko-hercegovačkoga  zaledja,  ne  utječući  još  nimalo 
na  novo  oblikovanje  života  Hrvata. 

Posebno  je  trgovinsko  područje  sjeverozapadna  Hrvatska 
s  dva  svoja  glavna  središta:  Varaždinom  i  Zagrebom.  Varaždin 
je  u  početku  19.  stoljeća  trgovinski  važniji  od  Zagreba,  on  je 
glavno  mjesto  za  prolaznu  trgovinu  prema  sjeveru  —  ali  s  pre¬ 
mještanjem  političkog  središta  u  Zagreb,  a  pogotovo  pak  od 
doba  preporoda  Zagreb  stiče  sve  jaču  važnost  i  u  trgovinskom 
pogledu.  Tu  je  trgovina  u  rukama  pretežno  njemačkog,  odnosno 
već  pohrvaćenog  njemačkog  življa,  uz  koji  je  u  Zagrebu  mala, 
ali  poduzetna  i  glavnicom  snažna  grčka  naseobina,  u  drugom 
koljenu  već  sasvim  pohrvaćena;  od  doba  Josipa  II.  ima  u  Zagrebu 
i  Varaždinu  i  nekoliko  židovskih  trgovačkih  porodica,  koje  uslijed 
neodredjenosti  svojega  društvovnoga  i  političkog  položaja  igraju 
još  vrlo  skromnu  ulogu  i  u  trgovinskom  životu. 

Trgovački  stalež  sve  brže,  sve  više  dolazi  naprijed.  Nose  ga 
nove  prilike,  sve  veći  imutak  i  sve  veća  naobrazba.  Trgovački 
stalež  postaje  predstavnik  gradjanstva,  zastupnik  njegovih  pro¬ 
bitaka  i  težnja,  sve  to  više  zasjenjujući  dotadašnje  gradjanstvo: 
malog  obrtnika.  Mali  obrtnik  živi  starinskim  životom,  sapet  je 
cehovskom  stegom,  nepokretan,  dok  trgovac,  u  stalnoj  svezi  sa 
Srednjom  ili  Zapadnom  Europom  postaje  uz  naobraženo  plem¬ 
stvo  i  mladu  inteligenciju  prenosnikom,  ne  toliko  novih  misaonih 
vrednota,  koliko  tud j ih  suvremenih  svakidašnjih  iskustava,  onih 
tvarnih  stečevina,  koje  se  izrazu  ju  u  porastu  dnevnih  potreba, 
ugodnosti,  navika,  koje  su  na  oko  nevažni  ali  uporni  pokretači 
napretka.  Prirodno  je  da  trgovački  stalež  kao  takav  nije  u  prvim 
redovima  preporodnoga  pokreta.  No  taj  trgovački  stalež  sve  više 
zapaža  kako  su  njegovi  probitci  svezani  s  tim  novim  pokretom, 
da  su  ukotvljeni  u  opći  i  gospodarski  razvitak  zemlje,  pa  stoga 
ne  može  biti  ravnodušan  prema  preporodnim  težnjama,  pogotovo 
na  gospodarskom  polju.  Od  1840.  do  1842.  godine,  koje  bistre 
cijeli  preporodni  podhvat,  trgovački  stalež  sve  djelotvornije 
prianja  uz  preporod  jer  uvid  ja  da  ta  politika  nosi  i  njemu  pove¬ 
ćanje  političkih  prava. 

Stvarno  trgovci  u  Zagrebu  stvaraju  prvu  suvremenu  organi¬ 
ziranu  zajednicu  u  svim  hrvatskim  stranama.  Još  1833.  odlučiše 
zagrebački  trgovci  osnovati  »trgovački  zbor«  kao  svoje  pred¬ 
stavništvo,  koje  će  zastupati  njihove  probitke  u  gradskoj  općini 
i  prema  političkim  oblastima.  Na  čelu  toga  pothvata  bijahu  tr¬ 
govci  Franjo  Kahn,  Pavao  Hatz  i  Anastas  Popović.  Pravnici  izra- 
diše  trgovcima  statute,  koje  kralj  Ferdinand  odobri  1835.  Bijaše 
to  svakako  nova  snaga  u  hrvatskom  životu,  organizacija,  koja  je 
raspolagala  razmjerno  velikim  sredstvima;  vidi  se  to  po  svotama 
upisnine  u  ime  koje  veletržac  plaća  500,  trgovac  laktene  i  modne 
robe  100,  mirodijar,  željezar  i  trgovac  niirnberške  robe  60,  a  svi 
ostali  40  forinti;  osim  toga  članovi  te  organizacije  plaćahu  stalnu 
članarinu,  pristojbe  za  šegrte  i  pomoćnike,  te  kazne.  Stalež  na¬ 
stupa  svjestno,  dakako  na  ustuk  cehovskom  sustavu.  Trgovački 
zbor  svakako  je  prvi  dokazao  u  gornjo-hrvatskim  stranama  ko¬ 
risti  posebničke  pobude  u  organiziranom  podhvatu.  Te  pobude 
bivaju  sve  jače,  jer  manje  više  svi  ti  trgovci  najbolje  poznaju 
od  svih  stanovnika  u  Hrvatskoj  strani  svijet  i  duh  vremena, 
stekavši  šire  vidike,  svi  su,  i  oni  domaćega  porijetla,  proživjeli 
po  nekoliko  godina  naukovanja  u  stranom  svijetu,  kako  to  svje¬ 
doči  Mijo  Krešić,  suvremenik  toga  doba  u  svojoj  »Autobiogra- 

fiji«.  Trgovci  stalno  daju  najsuvremenije  pobu¬ 
de  hrvatskom  životu  kao  promicatelji  tvarnog 
napretka:  oni  su  najgorljiviji  pobornici  rje¬ 
šavanja  prometnih  pitanja,  prvi  promicatelji 
stečevina  tehnike,  zagrebački  trgovci  daju  po¬ 
bude  za  novo  trgovinsko  zakonodavstvo,  nji¬ 
hov  krug  osniva  već  za  par  godina  »I.  Hrvatsku 
štedionicu«,  prvi  novčani  zavod  kod  Hrvata. 

Organizatorni  rad  na  cjelokupnom  gospodarskom  polju  ide 
usporedno  s  organiziranjem  uljudbenog  i  političkog  života  u  Hr¬ 
vatskoj.  Tih  godina  sve  je  proniknula  spoznaja  da  su  uspjesi  do- 
stiživi  lih  smišljenim  skupnim,  a  ne  pojedinačnim  radom.  Snagu 
zamaha  dakako  daje  rodoljubni  zanos  mladeži.  Neuspjeh  »ilir¬ 
stva«,  koji  se  već  ćuti  oko  1840.  a  koji  svršava  sa  službenom  za¬ 
branom  ilirskoga  imena  u  političkom  životu  (kasnije  će  biti  ilirsko 
ime  opet  dopušteno  samo  u  književnosti,  no  to  »drugo  ilirstvo« 
nema  više  značenja  prvoga,  političkoga,  kojega  se  je  odrekao  i 
sam  Gaj  uoči  1844.  nazvavši  ga  »politička  ilirska  nakaz«),  stvarno 
je  djelovao  povoljno  na  opći  razvitak:  razbor  je  svladao 
tlapnje  osjećaja,  pojavila  se  je  kritika,  koja 
ocjenjuje  i  ljude  i  djela.  Nadmoć  razbora  prirodno  do¬ 
vodi  na  vodstvo  u  narodnim  poslovima  starije  koljeno.  Moralo 
je  to  toga  doći  i  zato  jer  preporodna  misao  postaje  i  čimbenikom 
dnevne  politike. 

Uz  prosvjetu  i  gospodarstvo  i  politika  se  počinje  organizi¬ 
rati  u  skupine.  Godina  1841.  godina  je  rodjenja  prvih  politič¬ 
kih  stranaka  kod  Hrvata,  organiziranih  u  suvremenom  smislu.  I 
tu  je  odlučan  uticaj  iz  Madžarske:  organizirane  političke  stranke 
u  Hrvatskoj  nastaju  u  sjeni  razvitka  madžarskoga  političkog  ži¬ 
vota.  Zamah  madžarskoga  narodnjačkog  ustavnjačtva  kao  pro¬ 
tivnik  bečke  politike  težeći  zahvatiti  kao  svoje  područje  i  Hrvat¬ 
sku  našao  je  tu  pristaša  sasvim  prirodno  uslijed  djelovanja 
predaja,  rodbinskih  sveza  i  staležkih  plemićkih  probitaka;  ovi 
osnivaju  1841.  u  Zagrebu  »horvatsko-vugersku  stranjku«.  Pobudu 
za  osnutak  stranke  neizravno  dao  je  i  »ilirizam«,  za  kojim  se 
jasno  vidi  uticaj  bečke  politike,  a  manje  jasno  naslućuje,  odno¬ 
sno  želi  naslutiti  uticaj  Rusije.  U  ime  spašavanja  ustavnih  slo¬ 
boština  stranka  stoji  na  stanovištu  čim  čvršćega  ustavnog  za  je¬ 
dinstva  s  Madžarima,  pa  i  u  najvažnijem  pitanju  svakidašnje 
politike  u  Hrvatskoj,  u  jezičnom  pitanju,  ona  zastupa  službenu 
madžarsku  politiku  da  Hrvati  moraju  prihvatiti  madžarski  kao 

službeni  jezik  uprave.  Kako  su  članovi  »horvatsko-vugerske 
stranjke«  stvarno  gledali  budućnost,  kakvu  su  je  želili  upravo  u 
jezičnom  pogledu,  danas  je  teško  ocijeniti.  Činjenica  je  da  su 
istodobno  s  tim  svojim  službenim  stanovištem  nastojali  isticati 
kajkavsko  narječje  na  ustuk  »ilirskoj«  štokavštini,  da  su  se  njome 
služili  u  dnevnom  životu,  da  je  sam  strankin  najodlučniji  vodja 
Levin  barun  Rauch  za  to  cijelo  vrijeme  nutarnju  upravu  svojega 
zemaljskoga  posjeda  vodio  na  hrvatskom  jeziku,  dao  tiskati  svoje 
tiskanice  na  kajkavskom  narječju.  Pokretači  nove  stranke  bili 
su  Aleksandar  grof  Drašković,  Levin  i  Djuro  barun  Rauch,  turo¬ 
poljski  plemići  Josipovići,  neki  Jelačići,  s  novom  strankom  išlo 
je  turopoljsko  plemstvo,  te  seljačko  plemstvo  iz  Sv.  Ivana  Zeline 
i  Moravča.  Napredne  misli  madžarskoga  nacionalizma  ni  jesu  ku¬ 
movale  osnutku  »horvatsko-vugerske  stranjke«,  ona  je  skrajnje 
konzervativna,  izrazito  staleška,  gledajući  u  ugarskoj  ustavnosti 
samo  štit  za  svoje  staleške  probitke.  Ta  stranka  nema  izgradjena 
uljudbena  ni  gospodarska  programa,  dok  u  gospodarskom  životu 
njezini  vodje  suradjuju  s  »Gospodarskim  društvom«  gdje  vladaju 
»Ilirci«,  u  agitaciji  se  njezino  vodstvo  ističe  demagogijom  sa 
ciljem  da  pomoću  izborničkih  plemićkih  gomila  dodje  na  vlast  u 
županijama  i  po  njima  u  saboru. 

Na  ustuk  »horvatsko-vugerskoj  stranjki«  odmah  je  osnovana 
i  »ilirska  stranka«,  koja  se  nakon  zabrane  ilirskoga  imena  na¬ 
zivlje  »narodnom  strankom«.  Vodja  stranke  je  Janko  grof  Dra¬ 
šković,  glavni  agitator  Ljudevit  Gaj,  koji  znalački  vodi  gorljivu 
četu  nesebičnih  sljedbenika,  svu  mladu  inteligenciju,  koja  ma 
da  i  nema  većinom  političkih  prava,  strastveno  smatra  dužnošću 
i  neizravno  sudjelovati  u  politici.  Josip  barun  Neustadter  u  svo¬ 
jim  uspomenama  na  doba  bana  Jelačića  sačuvao  je  brojne  prizore 
iz  prvih  stranačkih  borbi  narodne  stranke.  Revnošću  svojih  agi¬ 
tatora,  a  sigurno  i  rodbinskim  svezama  uspijeva  narodnoj  stranci 
osvojiti  nadmoćnu  većinu  u  križevačkoj,  varaždinskoj  i  požeškoj 
županiji,  a  najveći  joj  je  uspjeh  pobjeda  u  spornoj  zagrebačkoj 
županiji  1842.  Borbe  se  vode  na  izborima  za  županijsko  častničtvo, 
gdje  pobjeda  odlučuje  stvarno  i  o  pobjedi  u  saboru,  kojemu  ve¬ 
ćinu  djelatnih  članova  daju  županije. 

»Narodna  stranka«,  unatoč  poraza  1845.  stalno  raste  u  nad¬ 
moći  nad  »horvatsko-vugerskom  stranjkom«.  Jača  je  već  i  nepo¬ 
pustljivost  madžarskoga  nacionalizma.  Po  svemu  je  ona  stranka 
budućnosti  jer  kao  izdanak  preporodnog  pokreta  zahvaća  sve 
odsjeke  narodnog  života,  jer  ima  u  svojemu  krilu  mladost,  jer 

si  je  znala,  poglavito  zaslugom  Gajevom,  stvoriti  sva  moguća 
sredstva  borbe,  od  književnih  težnja,  kazališta  do  nošnje,  i  pje¬ 
sama  budnica,  uopće  jer  ima  stvaralačkog  poleta.  »Horvatsko- 
vugerska  stranjka«  ostala  je  svojom  djelatnošću  ograničena  na 
čistu  mjestnu  politiku,  provodeći  je  bez  duha,  često  surovo.  Nje¬ 
zini  vodje  ne  spoznadoše  ulogu  novih  društvovnih  snaga,  za  čudo 
ne  pokušavši  oponašati  ni  »Ilirce«  a  kamo  li  svoje  madžarske 
uzore.  Jedino  društvo  koje  su  osnovali  bilo  je  »Casino«  po  uzoru 
madžarskih  »Casina«,  te  koji  je  imao  biti  protuteža  Čitaonici 
»Ilira«,  a  koji  je  kod  županijskih  kongregacija  i  restauracija, 
služio  kao  vojni  logor  stranke.  Nitko  u  »horvatsko-vugerskoj 
stranjki«  niti  ne  kuša  tući  »Ilire«  istim  oružjem:  živi  još  i  dje¬ 
latni  kajkavski  književnici  onih  godina,  premda  protivnici 
Gajevih  jezičnih  reformi,  nijesu  u  taboru  »horvatske-vugerske 
strajnke«.  Nadmoć  je  preporodnog  pokreta  svakako  i  u  tome  što 
je  došlo  do  organiziranja  stranke  nakon  drugih  pokušaja  organi¬ 
ziranoga  rada,  što  se  je  »ilirska  stranka«  mogla  već  uprijeti  na 
neke  čvrste  organizacije,  dok  »horvatsko-vugerska  stranjka«  ima 
za  sobom  prilično  neobuzdano  ladanjsko  plemstvo.  Upravo  pak 
prije  otvorenog  političkog  nastupa  preporoditelji,  proniknuvši 
društvo,  oplodivši  stvaralačke  njegove  snage,  počinju  sami  u 
svojemu  krugu  misaono  čistiti  samo  bivstvo  preporoda. 

Tu  odlučuje  kriza  »ilirstva«.  Došla  je  u  dobar  čas  da  se 
učvrsti  i  projasni  Hrvatsko,  pruži  mu  bogatiji  sadržaj. 

Ilirstvo  je  kao  politička  misao  dotrajalo  još  prije  nego  što  je 
službeno  zabranjeno.  Ilirstvo  odbiše  i  Slovenci  i  Srbi.  Slovenci 
oblikujući  svoju  uljudbenu,  dakle  i  narodnu  osobnost  hladno 
odklanjaju  »ilirstvo«  za  koje  se  oduševljavaju  tek  pojedini  mladi 
ljudi  »većinom  iz  Donjega  Štajera.  Izmedju  »Ilirstva«  i  Srba  obra¬ 
čun  je  žešći;  1842.  u  jeku  je  prilično  vreli  okršaj  izmedju  Gajevih 
»Novina«  i  »Novina  serbskih«  koje  izlaze  u  Pešti  pod  urednič- 
tvom  T.  Pavlovića,  a  koje  glatko  odbijaju  »ilirstvo«,  ne  želeći  se 
odreći  srpskog  imena  ni  narodnosti.  Pogotovo  pak  je  strano 
»ilirstvo«  Srbima  u  njihovoj  maloj  državici.  U  samoj  Hrvatskoj 
pod  banskom  vlašću,  odnosno  u  Vojnoj  Krajini  malen  broj  Srba, 
na  prste  ih  je  moguće  nabrojiti,  ide  s  Gajevim  pokretom.  Time  je 
zamisao  »ilirstva«  propala;  u  književnosti  živu  još  i  dalje 
njegove  lozinke,  ali  politički  su  zamrijele,  po¬ 
stale  bezvrijedne.  Kako  je  ta  »ilirska  zamisao«  bila  stvarno  po¬ 
java,  s  kojom  se  ljudi  nijesu  nerazdruživo  saživjeli,  dokazuje 
činjenica,  da  je  lako  preboljen  slom  »ilirstva«,  već  1841.  Vuko- 

tinović  otvoreno  vojuje  protiv  politike  »iliromanije«.  U  dane 
njegovoga  zamiranja  ponovljuje  se  pod  kritičnom  ocjenom  ne¬ 
davne  prošlosti  i  stvarnosti  hrvatski  nacionalizam.  Glasni  propo¬ 
vjednik  te  obnove  hrvatskog  nacionalizma  bio  je  Dragutin 
Rakovac.  On  svojim  političkim  spisom  »Mali  katekizam  za  velike 
ljude«  vodi  hrvatsku  tadašnju  javnost  u  izravnost  političkog 
života,  na  temelju  Vitezovićevih  misli,  kojega  izričito  spominje 
kao  onoga  koji  je  imao  »pred  očima  cilj  podoban  našemu«,  a  u 
skladu  s  duhom  svojega  vremena  daje  suvremen  sadržaj  hrvat¬ 
skom  nacionalizmu.  Kako  je  to  bilo  potrebno  u  onaj  čas  svjedoči 
da  je  Rakovčev  spis  u  godinu  dana  proširio  se  u  preko  1000  isti- 
saka  (za  onda  ogroman  broj!)  Taj  Rakovčev  spis  oblikovao  je 
političko  gledanje  preporodnoga  pokoljenja.  Dakako,  i  tu  je  u 
prvom  redu  razložena  borba  za  hrvatski  jezik  »jer  znamo  da  sa 
smrću  narodnog  jezika  i  narod  isti  umire«;  nema  napredka  bez 
prava  na  narodni  jezik  »tudji  jezici  kadri  su  samo  pismene  ljude 
prosvijetliti,  ali  nikad  čitav  narod«  —  tu  misao  prosvjećivanja  i 
uzgoja  narodnoga  Rakovac  provodi  svojim  radom  u  »Gospo¬ 
darskom  društvu«,  izdavanjem  poučnih  gospodarskih  spisa  za  na¬ 
rod;  naglašeno  je  tu  i  čuvanje  ustavnih  i  narodnih  prava,  jer  »ne 
ćemo  da  nas  drugi  ma  koj  narod  kao  orudje  samo  smatra  za 
povekšati  broj  jednoplemenika  svojih«.  Najvažnije  je  u  Rakov- 
čevom  spisu  da  on  ima  smionosti  načeti  pitanje  pod  kojim  će 
barjakom  u  buduće  ići  preporod;  ilirstvo  već  je  na  izdahu,  a 
Rakovac  vojuje  izravno  protiv  sveslavenskih  konstrukcija  na¬ 
pomenuvši:  »Možemo  li  se  zvati  južni  Slaveni?  Ne  možemo.  To 
je  naimenovanje  neodlučno,  neopredeljeno  i  u  svakom  obziru 
neprikladno«,  —  njemu  je  Vitezović  putokaz. 

Drugo  je  političko  pitanje,  koje  ulazi  u  raspravu,  naglašivanje 
monarhizma.  Izbila  je  tu  svakako  uvriježena  predaj  na  monarhis- 
tičnost  Hrvata,  koju  ističu  osobito  u  borbi  protiv  madžarskog 
nacionalizma,  polažući  posljednje  nade  uvijek  u  cara  i  dinastiju, 
a  bit  će  da  se  tu  krije  i  izvjestan  odraz  na  republikanstvo,  koje  se 
čuje  na  mahove  i  kod  madžarske  ljevice  i  u  krugu,  koji  je  pod 
uticajem  »Mlade  Italije«.  U  »Narodnim  novinama«  od  1842.  u 
jednom  dopisu  s  Rijeke  iz  pera  Gašpara  Matkovića,  pomorca  i 
trgovca  vodi  se  prepirka  s  danas  nevidljivim  ali  onda  svakako 
opstojnim  protivnikom.  Tu  se  veli:  »Sačuvaj  nas  Bože  od  repu¬ 
blikanskih  načela.  Nama  sada  posve  drugo  sad  treba,  nego  takovih 
u  teoriji  lepih,  nu  u  praktiki  bogme  ne  lepih  političkih  sanjariah. 
Obišo  sam  ja  deržave,  u  kojih  demokratičko  upravljanje  vlada: 

i  baš  jerbo  sam  ih  vidio,  mogu  suditi  o  njih,  i  to  slobodno,  a  mo- 
žebit  i  temeljitije  nego  li  oni,  koji  većinom  iz  čuvenja  iz  knjiga 
deržave  one  poznaju;  i  ođperto  izpovedam,  da  je  glede  pučkoga 
blagostanja  vladanje  takovo  škodljivo;  —  a  to  je  naravno,  jer 
ondi,  gde  su  mnogi  opravnici,  navadno  se  poslovi  neoveršuju 
onako,  kao  što  bi  trebalo.  Bio  sam  suviše  putih  pri  izabiranju 
severoamerikanskih  obćinskih  družtvah,  i  uverio  sam  se,  da  polag 
sve  svoje  velike  izobraženosti,  koliko  god  je  putih  govornik  usta- 
jao  i  za  dobro  domovine  odvetovao,  da  je  svagda  puk  zaslepljivao, 
i  govor  njegov  da  druge  sverhe  imao  nije,  nego  da  po  njem  višje 
kakvo  dostojanstvo  steče,  gde  bi  se  obogatiti  mogao . . .  Neima 
polag  moga  mnenja  bolje  sisteme  vladanja,  nego  što  je  monar- 
kična,  gde  vladar  sa  svojim  podložnicima  tako  postupa,  kao 
s  decom  svojom  . . .« 

Kritika  sa  svojim  obračunavanjem  zahvaća  sva  polja  javne 
djelatnosti,  vodeći  do  novih  stvarnijih  puteva  rada.  Taj  val  kri¬ 
ticizma  posljedica  je  neuspjeha  »ilirstva«,  a  dublji,  ljudski  izvori 
njegovi  svakako  su  u  odnošaju  preporoditelja  prema  Gajevoj 
ličnosti;  autoritet  je  pokoleban  i  sad  se  glasno  čuje  ono  što  se 
je  prije  samo  šaputalo.  Sigurno,  od  1835.  do  1842.  stvoreno  je 
neizmjerno  mnogo,  kako  to  priznaje  prof.  Preis  u  pismu  iz  Za¬ 
greba  1841.  prijatelju  Kutorgi:  »U  Hrvatskoj  prije  sedam  godina 
nije  bilo  ništa.  Sada  u  samom  Zagrebu  rade  dvije  tiskare  bez 
prestanka.  Izlaze  dvoje  novine  —  političke  i  literarne  na  ilirskom 
jeziku.  O  novoj  godini  to  će  se  podvostručiti.  U  svakom  išto 
znatnijem  gradiću  osnovane  su  čitaonice.  Doskora  osnovat  će  se  u 
Zagrebu  muzej  i  pored  njega  učeno  društvo.  U  Zagrebu  osnovan 
je  stalan  ilirski  teatar.  Po  gradovima  idu  putujuća  društva.  Mla¬ 
dež  je  probudjena  za  živo  patriotičko  djelovanje.  Ako  to  sve 
mjerite  europskim  laktom,  to  nije  Bog  zna  što.  No  za  Boga  može 
li  se  učiniti  više  u  sedam  godina?  Ne  zaboravite  jošte,  da  sve  to 
rade  s  velikim  naporom  pojedini  ljudi  i  ne  bogati;  ne  rade  bez 
borbe  sa  starim  pokoljenjem  i  s  neprijateljima  raznog  zvanja  i 
porijetla . . .«  Jamačno  je  strože  misaone  ljude  medju  preporodi¬ 
teljima  upravo  taj  uspjeh  činio  kritičnima,  najbolje  poznavahu 
sami  svoje  djelo,  znajući  stvarnost  iza  blistavog  pročelja.  Gaj  je 
žnjeo  slavu  uspjeha  i  po  zakonima  ljudske  naravi  morao  pod¬ 
nijeti  i  teret  poraza.  Uoči  sloma  ilirstva  Gaj  sa  svojom  auto- 
ritativnošću  izaziva  reakciju  najprije  u  književnosti.  Rakovac, 
Vraz  i  Vukotinović  pokreću  1842.  list  »Kolo  —  članci  za  lite¬ 
raturu,  umetnost  i  narodni  život«,  kojemu  prvi  uvodnik  piše 

Dragutin  Rakovac;  »Kolo«  je  ustuk  »Danici«  gde  Gaj  onemogu¬ 
ćuje  svaku  stvarnu  kritiku,  ocjenjujući  suvremenu  književnu 
tvorbu  samo  s  gledišta  agitacione  vrijednosti.  No  tih  godina,  za 
Gajevih  čestih  putovanja,  vjerojatno  zaslugom  tadašnjega  stvar¬ 
nog  urednika  »Novina«  Bogoslava  Šuleka,  prvog  novinara  zvanjem 
kod  Hrvata,  takodjer  čovjeka  stvarnosti  i  kritična  duha  kakvi  su 
Rakovac,  Vukotinović  i  drugovi,  u  »Novinama«  sve  su  češće  kri¬ 
tike,  i  to  neumoljive,  kritike  svih  pojava  javnoga  života,  pogotovo 
društvovnih.  Značajna  je  upravo  ta  društvovna  kritika,  ona  odaje, 
koliko  preporodni  kritičari  spoznaju  i  cijene  društvovne  snage, 
ćuteći  da  se  na  njima  temeljio  sav  uspjeh  preporoda. 

Sve  bujnija  je  ta  društvovnost.  Mali  Zagreb,  središte  i  po¬ 
kretač  novoga  života  počinje  živjeti  načinom  iznad  broja  svoga 
stanovničtva  i  iznad  opće  razine  zemlje.  U  svemu  teži  držati 
korak  sa  zapadnim  svijetom,  prima  sve  moguće  uticaje,  koji  po¬ 
stepeno  na  novo  oblikuju  stare  predaje.  Mali  je  primjer  pomodna 
novost  daguerrotipije;  Daguerre  je  1839.  objavio  svoj  izum  Fran¬ 
cuskoj  akademiji  znanosti,  već  1842.  draguerrotipisti  posjećuju 
Zagreb;  stranačka  dioba  društva  nosi  utakmicu  plesova,  a  svijet 
luduje  za  lutrijama  toliko  da  »Narodne  Novine«  javno  žigošu  tu 
maniju:  »U  našoj  domovini  strašno  su  se  ugnijezdile  tako  zvane 
velike  loterije,  u  kojih  se  dobra,  imanja  izigrava ...  Po  svim  du¬ 
ćanima  srećke...  Hiljade  i  hiljade  izlaze  ovim  putem  iz  kralje¬ 
vine«.  Pravu  sliku  pak  društvovnog  stanja  i  njegovog  naličja 
otkrivaju  Vukotinovićeve  »Misli«,  niz  feuilletona  oštrih  zapaža¬ 
nja,  britke  kritike  svih  pojava;  tek  tridesetgodišnji  Vukotinović 
katonski  je  strog,  a  stvaran  kao  njegov  zaštitnik  Janko  grof 
Drašković.  * 

»Mi  u  konstitucionalnom  kraljevstvu  živimo,  —  počinje  Vu¬ 
kotinović  jednu  svoju  kritiku  tadašnjeg  hrvatskog  političkog 
svijeta,  hvatajući  odmah  u  sabirno  zrcalo  sliku  cijeloga  društva, 
i  to  zrelim  književnim  izražajem  kraj  kojega  se  zaboravlja  da 
su  taj  novi  jezik  i  nova  književnost  tek  sedam  godina  stari;  — 
možemo  dakle  a  i  moramo  udionici  biti  većanja,  koja  se  u  naših 
poslovih  derže.  Kod  nas  neima  Ciceronah,  Demosthenah,  niti 
Dantonah,  Mirabeauah,  niti  Broughamah,  O'Connelah,  niti  Nagy 
Pallah  niti  Deakah  ...  A  zašto  neima?  . . .  Zato  jer  nitko  ne  misli 
ni  dan  prie,  nego  da  će  u  spravišće  ići,  šta  će  se  pretresati,  šta  će 
i  sam  predložiti,  šta  li  govoriti . . .  svaki  nepripravan  dodje  i  sedi 
tamo  mudra  i  pametna  lica,  nu  mučeći  jux|ta  illud:  qui  tacet,  phi- 
sophus  manet.  Krepki,  vatreni  i  obširni  govori  čuju  se  tek  po  ve- 

ćanju,  kad  je  već  prekasno:  »Posle  boja  s  kopjem  v  germ!«  lako 
prolazi  leto  po  leto,  domovina  gine,  i  drugi  ustaju,  da  nam  gospo- 
duju.  Zimi  daklem,  akoprem  Straussovi  i  Lannerovi  valceri  i  naj- 
pametniemu  čoveku  kadkad  glavu  i  noge  pometu,  može  se  toliko 
dobrog  pripraviti,  ugovoriti,  osnovati,  da  bi  se  i  dobrotvorna 
posledica  od  toga  ćele  ostale  godine  osećati  mogla.  Narodnost 
nestoji  u  tom,  da  koi  u  narodnu  kavanu  ide,  da  čitaonicu  samo 
polazi,  i  na  balu  koi  pravnici  ili  mladići  urede,  narodne  boje  nosi, 
tamo  nemački  tanca  i  nemački  krasnom  spolu  dvori...  Pravo  je 
dakle  domoljublje:  postojanje  tersenje  narodu  svomu  u  svakom 
obziru  koristiti...  Englezi  i  Francezi  imadu  svoja  shodišta,  koja 
clubb  zovu;  takav  clubb  je  mesto,  u  kom  se  sledbenici  različitih 
političkih  izpovedanjah  o  promenah  ili  poboljšanjih  ustava  dogo¬ 
varaju  . . .  Kod  nas  clubbi  nisu  ni  dopušteni,  niti  ih  trebamo . . 
kamo  sreće,  kad  bi  naši  častnici  i  drugi  muževi,  koji  nešto  upliva 
u  politica  i  juridica  imadu,  samo  klupu  kod  kuće  imali,  kud  bi  se 
posadili,  i  dobro  sve  ono  pretresli  i  promislili,  o  čemu  će  sutra 
za  zelenim  stolom  raditi . . .«  Nemčićeva  komedija  »Kvas  bez  kru¬ 
ha«  karikatura  je  hrvatskoga  političkog  života  u  pokrajini  napi¬ 
sana  po  živim  izvorima,  Vukotinovićeve  »Zimske  misli«  svjedoče 
to  u  drugim  riječima.  Uz  Rakovca  Vukotinović  je  najdjelatniji 
suradnik  »Gospodarskoga  društva«  i  promicatelj  općega  gospo¬ 
darskoga  napretka;  ali  i  tu,  u  okviru  vlastitoga  područja  djelat¬ 
nosti,  kritika  oduševljenih  zamisli  suvremenika  isto  tako  je  stroga 
i  stvarna:  ». . .  Sad  već  o  fabrikah  misliti  ili  snivati,  . . .  lepa  je 
istina  i  domorodno,  nu  žalibože  samo  vatrena  želja.  —  Gde  ho¬ 
ćemo  da  fabrike  obstoje  i  cvetaju,  tatno  mora  i  vlastničtvo  zemlje 
osigurano  biti,  tamo  treba,  da  se  puk  i  rukotvoreći  posredniji  sta¬ 
liš  politekničkimi  zavedenji,  izkustvom  i  ljubavlju  za  posao  izo- 
brazi;  —  nijedna  obstojati  neće  moći,  u  kojoj  inostrani  poslenici 
priviknuti  mogu  i  kojima  se  poglavito  vino  horvatsko  tako 
budu  radili,  koji  se  podneblju,  jeziku  i  ovdašnjim  običajima  teško 
dopada,  da  ga  bez  obzira  piju,  bez  da  se  žalostnih  posljedica  boje 
i  koji  tako  nikada  duž  je  vremena  kod  nas  izdurati  nisu  kadri . . .« 

Uz  Rakovca  i  Vukotinovića  treći  u  tom  kritičarskom  kolu  je 
Antun  Nemčić,  pisac  sjajnih  »Putositnica«,  medju  svojim  dru¬ 
govima  moguće  najjetkiji,  jer  je  najviše  književnik,  prodirući  pod 
kožu  svojim  suvremenicima:  » . . .  Paradokson  je  —  veli  on  u 
jednom  svojem  članku  iz  1846.,  —  kad  takovi  proti  intimatu  uzv. 
namestničtva,  izdatom  glede  pisanja  vlastitih  imena  po  starom 
pravopisu,  viču  —  koji,  premda  k  našoj  stranki  spadaju,  ipak  se 

svedjer  starim  krivopisom  podpisivaju,  akoprem  nikakvih  feu¬ 
dalnih  gradovah  ne  poseduju.  A  superlativ  parodoxona  je:  kad 
to  isto  neplemići  doromodci  čine . . .  Paradoxon  je:  kada  rodjeni 
Horvat  s  drugim  rodjenim  Horvatom  u  horvatskoj  domovini  da¬ 
nas  magjarski  korespondira  —  a  sutra  iz  svega  gerla  peva: 

Oj,  Horvati,  braljo  mila, 

Čujte  našu  reč: 

Neće  nas  razdružit  sila 
Baš  nikakva  već . . . 

Paradoxon  je:  kad  tako  zvani  »predstavnici  puka«  inače  (kao 
što  sami  sebe  rado  nazivaju)  telom  i  dušom  domorodci  —  onog, 
koi  ih  u  granice  zakonitosti  svratja,  ma  bio  on  domorodec  kakov 
mu  drago,  svojim  i  domovine  nepriateljem  kerste.  Tko  ubija  telo, 
taj  ni  dušu  nehrani.  Paradoxon  je:  kada  se  tako  zvani  konštitu- 
cionalni  muževi,  dosledno  vitezovi  slobodne  štampe,  groze  s  le- 
skovim  opovčrgnutjem  onih  članakah,  koji  im  nisu  po  ćudi . . .« 

Najzamašnija  je  djelatnost  kritike  dakako  u  književnosti, 
toga  mezimčeta  preporoda.  Ta  se  kritika  manje  osvrće  na  poje¬ 
dina  djela,  mnogo  ih  i  onako  ne  ima,  ta  kritika  nije  estetična,  nego 
ona  počinje  ocjenjivati  književne  misli  vodilje,  iznosi  na  dnevni 
red  pitanje  književne  orijentacije  u  svezi  s  jezikom,  koji  se  tek 
izgradjuje,  kao  i  društvovne  odražaje  književne  tvorbe.  Prvi 
pokretač  hrvatske  kritike  Stanko  Vraz,  najdjelatniji  preporodni 
književnik  zvanjem  i  cijelim  bićem  svojim,  vidi  ono  što  je  ostalo 
skriveno  Gaju,  graditelju  novog  jezika  i  književnosti,  za  kojega 
je  i  književnost  najprije  sredstvo  za  narodnu  agitaciju.  Vraz 
osjeća  da  je  za  književni  razvitak,  njezin  napredak  odlučno,  da 
li  će  nova  književnost  mora  biti  narodna  ili  tradicionalna,  treba 
li  joj  biti  uzorom  narodno  književno  stvaranje  ili  pak  stara  du¬ 
brovačka  književnost.  Sa  čisto  književnoga  gledišta  pitanje  je 
preoštro,  preodlučno  postavljeno,  odnosno  stvoreno  u  odrazu 
uticaja  europskih  književnih  škola  klasicizma  i  romantike.  Za 
preporoditelje  u  zbilji  bilo  je  to  više  pitanje  jezične  nego  knji¬ 
ževne  tvorbe:  treba  li  stvarati  nov  književni  jezik  nasljedujući 
baštinu  stare  dubrovačke  knjige  ili  narodnu,  pučku  književnost, 
u  konačnoj  dosljednosti  živ  govor.  Pitanje  je  zapravo  riješio 
Ivan  Mažuranić  sa  svojom  nadopunom  »Osmana«  i  »Smrću  Smail- 
age  Ćengića«  stvorivši  jezik  u  kojemu  se  stopiše  i  živ  narodni 
jezik  i  zrelost  dubrovačkih  i  klasičnih  predaja  —  kao  uvijek  u 
književnim  pitanjima  umjetnik-stvaralac,  mimo  svih  teorija, 

stvara  napredak.  No  ti  prvi  kritičarski  osvrti  kod  Hrvata  imaju 
posebno  značenje  za  poznavanje  društvovnih  snaga  u  organiza¬ 
ciji  uljudbenog  života,  u  mnogo  objašnjujući  i  budući  razvitak 
života  hrvatske  književnosti. 

Vukotinović,  zastupajući  gledište  »Kolaša«  kojima  je  Vraz 
duhovni  vodja,  u  prvom  redu  vojuje  protiv  domoljubnog  diletan¬ 
tizma  u  književnosti,  otkrivajući  ujedno  kako  zapravo  prepo¬ 
rodno  čitateljstvo  prima  tu  novu  književnost  ,iz  čega  proizlazi 
drugo  pitanje:  za  koga  uopće  treba  pisati?  Jer  pored  svega  zanosa 
veliki  su  uspjesi  hrvatske  knjige  ako  se  može  tiskati  u  450  pri¬ 
mjeraka  —  broj  ljudi,  koji  se  zanimaju  za  književnost  sigurno 
nije  domašio  više  od  jedne  hiljade;  Havliček  kao  uspjeh  pripo¬ 
vijeda  Rakovcu,  koji  to  odmah  bilježi  u  svoj  dnevnik,  da  ima 
za  svoj  almanah  »Iskru«  450  do  480  predbrojnika.  Vojujući  protiv 
diletanata  piše  Vukotinović  uoči  1842.:  ». . .  Godina  1841.  je  pro¬ 
šla.  Što  smo  učinili?  Čim  smo  literaturu  našu  obogatili?  Žalibože, 
za  svu  godinu  ništa  nije  izašlo  do  nekoliko  igrokazah  i  »Glasi  iz 
žeravinske  dubrave«  od  St.  Vraza.  Tko  je  pisao?  Nitko.  Dali  se 
koi  novi  spisatelj  pojavio?  Nije  nijedan...  Čemu  daklem  toliko 
vike  i  buke  o  domoljublju,  kad  ne  će  nitko  da  se  ozbiljno  trudi! 
Nekoliko  pesmicah  na  godinu  izpevati,  nije  ništa  —  to  je  igra, 
to  je  šala,  osobito  za  onoga,  koi  zvanje  k  pesničtvu  ima.  Misliti, 
čitati,  raditi  treba  neprestano,  neumorno,  jer  sa  nekoliko  pesamah 
kasno  će  nam  procvasti  literatura,  a  još  kasnije  ime  naroda.  Nas 
Europa  još  ne  poznaje,  niti  išta  znade  o  trudu,  kojim  se  naša 
aristokracija  upinje,  da  drugim  izobraženim  Europejcem  spodobna 
bude.  Naš  je  ukus  pokvaren,  nit  je  naški,  nit  je  nemački . . . 
Nčmce  treba  da  štujemo,  jer  smo  od  njih  mnogo  stvari  naučili, 
ali  zato  netreba  da  domaće  zabacimo,  da  Nemci  budemo . . .  kao- 
god  što  ni  Nemci  nezabaciše  svoje  da  Francuzi  budu . . .  Kad  je 
moda  naša  Carica,  i  kad  je  sve  ono,  što  je  moderno  lepo  i  dobro, 
nastojmo  učiniti,  da  bude  ono  što  je  narodno  moderno . . .« 

Izravnije  još  ulazi  u  pitanje  preporodne  književnosti  Mirko 
Bogović  je  sa  svojim  iskrenim  primjedbama  o  književnosti  prepo¬ 
roda  i  njezinoj  zadaći,  koja  je  tad  bila  za  suvremenike  odlučna 
u  njezinom  đruštvovno-narodnom  odrazu: 

»Literatura  neka  bude  poluga  za  pučko  izobraženje,  —  veli 
Bogović  u  prosincu  1842.  —  kojemu  naravno  znanstveno  predteča 
biti  mora,  jer  »nemoguće  je  pučke  poučne  literature  imati  u 
takvom  jeziku,  koji  je  svake  znanstvene  literature  lišen«,  veli 
grof  Leo  Thun  u  svom  članku:  Stanje  češke  literature  i  njezino 

znamenovanje . . .  Nu  nije  to  tako  lak  posao,  kao  što  bi  čovek 
mislio:  utemeljiti  literaturu  za  izobraženje  puka.  —  Onaj  koi  je 
to  učiniti  nakanio,  sreta  se  na  putu  s  nebrojenim  tegobami,  koje 
nadvladati  mora,  prie  nego  što  će  zadaću  svoju  resiti  moći.  Zna¬ 
čaj,  način  življenja,  kreposti  i  mane  puka  moraju  podpuno  po¬ 
znate  biti  onomu,  koi  hoće  da  prosveti  njegovoj  išta  doprinosi,  i 
zato  one  učene  glave,  koje  neprestano  u  sobi  i  nad  knjigami  čame, 
a  puk  nepoznaju,  nemogu  mu  nikad  učitelji  biti.  Koi  za  puk  hoće 
da  piše,  treba  najprie  da  duh  puka  u  sebe  upije,  treba  da  čisto 
i  razgovetno  puku  opet  priobćivati  znade  ono,  što  je  na  polju 
znanosti  sebi  pribavio:  da  se  nipošto  visoko  ne  popne,  dapače 
neka  do  nekojega  stupnja  sidje  nižje  puku,  pa  da  ga  k  sebi  uzvisi. 
Pučka  literatura  treba  daklem  da  u  jednakoj  mjeri  poučna  i  za¬ 
bavna  bude;  treba  u  njoj  da  se  zamenito  duh  i  serdce  zabavlja, 
ako  joj  je  stalo,  da  sverhu  svoju  postigne.  Na  dalje  neka  lite¬ 
ratura,  kako  za  znanstveno  i  pučko  izobraženje,  tako  isto  i  za 
družtveno  obćenje  služi.  Družtveno  bo  općenje  literatura  u  jed¬ 
nakoj  su  meri  izraz  naših  mišlenjah,  i  jedno  i  drugo  istimi  se 
okolnostima  upravljaju  . . .« 

Medjutim  dalje  od  ovog  Bogovićevog  i  Vrazovog  naslućiva- 
nja  jezgre  hrvatskoga  književnog  i  jezičnog  pitanja  ne  dolazi.  Rije- 
šenje  ne  može  dati  preporodno  pokoljenje.  »Iliri«  uostalom  prije 
svega  žele  stvoriti  književnost  za  naobražene  slojeve,  kako  bi  ih 
odbili  od  tudjinštine;  tradicionaliste,  klasiciste  medju  njima  sli¬ 
jede  uzore  Dubrovčana,  koji  opet  stvoriše  vlasteosku  knjigu,  i 
Dubrovčani  i  preporoditelji,  kao  konačno  i  cijela  književnost 
kojoj  su  dali  pravac,  pišu  hrvatskim  riječima,  ali  stil,  oblik,  izraz, 
način  pisanja,  mnoge  nove  riječi  kovanice,  sve  je  to  nadahnuto 
tudjim  uzorom,  strano  i  nepristupačno  puku,  kako  je  to  izvrstno 
zapazio  Ante  Petravić  u  svojim  »Studijama«.  Oponašajući  ili  Du¬ 
brovčane,  ili  strane  uzore  preporodne  književnosti  njeguju  po¬ 
glavito  stih  i  njegov  tudji  oblik  —  značajno  je  da  osim  publicista 
Vukotinovića  i  Šuleka,  te  Niemčića  i  Matije  Mažuranića  u  pre¬ 
porodno  doba  nema  pisaca  proze.  Jalovost  tih  prosvjetnih  za¬ 
daća  preporodne  književnosti  jamačno  je  najstvarnije  uočio 
Ignjat  Brlić,  koji  u  jednom  pismu  sinu  Andriji  piše  1845.:  »što 
se  tiče  podučavanja,  Danica  je  podučavanje,  Zora  je  podučavanje, 
sve  knjige  što  se  pišu  —  sve  je  podučavanje;  za  koga  je  ovo  po¬ 
dučavanje?  za  nikoga  jer  nitko  ne  štije.  Puk  se  podučava  na  su¬ 
višnim  stvarima,  ljudi  traže  Ezopovih  jabukah,  traže  Reljkovića 
Satira,  traže  svake  godine  kalendar,  koji  ima  više  smišnoga,  taj 

je  draži,  od  novih  traže  kadkad  pismarice  —  drugo  puk  ne  će  da 
štije,  još  je  dite,  još  se  hoće  da  zabavlja.  —  Vox  Populi,  vox 
dei  —  kroz  fabule,  pisme,  pripovidke,  poslovice  smišne  dositke 
itd  —  hoće  se  puk  da  podučava,  to  želi,  to  bi  štio;  za  suhoparne 
stvari  nemari.  A  tko  piše  za  puk?  U  ovo  vrime  nitko.  Pametna 
mladež  za  pametnije  od  sebe  piše,  a  tko  štije?  —  nitko,  ergo  mlati 
po  praznoj  slami«. 

U  svima  tim  osvrtima  tih  prvih  kritičarskih  razmatranja  ne- 
svjestno,  uzgredno  dirnuta  je  i  otkrivena  još  jedna  značajka  pre¬ 
porodnoga  pokoljenja:  njegov  odnošaj  prema  umjetnosti  uopće. 
Pojava  je  zanimljivija  društvovno  nego  estetski,  jer  konačno 
umjetninu  stvara  ličnost  a  ne  društvo,  ali  umjetnost  odaje  raspo¬ 
loženje  i  pobude  društva.  Preporodno  pokoljenje  nema  još  uopće 
osjećaja,  karem  istančanog  osjećaja  za  vrjednote  lijepoga,  toga 
dokaza  uljudbene  zrelosti  —  i  tu  je  razlog  zašto  umjetnički  daro¬ 
vite  ličnosti  njegove  moraju  zahiriti  ili  tragično  svršiti.  Preporod 
Hrvata,  ne  smije  se  zaboraviti,  čedo  je  svojega  vijeka,  njegovi 
nosioci  svagdje  sakupljaju  u  prvom  redu  znanje,  zatravljeni  nje¬ 
govom  novošću  i  čudesnim  mogućnostima  koje  ono  otkriva  oni 
se  sve  više  udaljuju  od  predaja,  koje  su  zbroj  vjekovnih  iskustava. 
Hrvatski  svijet  u  cijelom  19.  stoljeću,  kao  i  ostala  Europa,  strje- 
lovito  brzo  odmiče  od  predaja,  a  te  su  odlučne  u  primanju  i  do¬ 
življavanju  umjetnosti.  I  u  stvaranju  i  u  primanju  umjetnine 
nema  kratka  puta  do  potpunosti.  Nije  moguće  u  kratko  razdoblje 
prozrijeti  tajnu  jednoga  stila  za  savršenstvo  kojega  bijaše  po¬ 
treban  razvitak  i  rad  pokoljenja.  Samo  predaj  a  uzgaja  profinjenost 
ukusa  —  novo  pokoljenje  i  doba  općeg  preoblikovanja  toga  ne¬ 
maju.  U  prvim  godinama  19.  stoljeća  zamire  crkvena  umjetnost 
u  Hrvatskoj,  posljednje  joj  je  djelo  župna  crkva  u  Pregradi  (vidi 
sliku  35.);  slično  je  i  na  drugim  umjetničkim  poljima  pa  kad  se 
pojavi  čudo  umjetničke  velike  darovitosti,  mora  ono  zahiriti, 
kako  to  kazuju  slučajevi  prvog  hrvatskog  skladatelja  Hrvata  Li- 
sinskoga  i  prvog  suvremenog  slikara  Karasa,  pa  i  Vraza,  koji 
gladuje  i  mora  od  prijatelja  zaimati  po  koji  novčić,  kako  to 
svjedoči  Rakovac  u  svojem  dnevniku.  Njihov  udes  ne  bi  bio 
mimoišao  ni  Ivana  Mažuranića  da  je  bio  samo  umjetnik.  Prepo¬ 
rodno  razdoblje  nema  shvaćanja  za  umjetnost,  premda  je  neko 
vrijeme  vladala  tvrdnja  da  je  »ilirizam«  u  prvom  redu  književni 
pokret,  jer  se  zamjenjivalo  književnost  s  njezinim  organizira¬ 
njem,  s  izgradnjom  jezika  i  političkom  agitacijom.  Časoviti 
uspjeh  kojega  djela,  kao  prva  izvedba  prve  opere  Lisinskoga 

»Ljubav  i  zloba«  posljedica  je  društvovno-političkih  okolnosti, 
općeg  narodnog  raspoloženja  a  ne  umjetničke  vrijednosti  djela, 
koju  je  mogla  spoznati  i  užiti  —  tek  nekolicina.  Zasluge  hrvatskih 
preporoditelja  za  književnost  uza  sve  to  ni  jesu  ništa  umanjene. 
Oni  su  udarili  temelj  njezinoj  organizaciji,  počeli  od  početka 
stvarati  općinstvo  za  književnost.  Stvorili  su  čudo,  ali  ni  kod 
čuda  ne  može  se  tražiti  nemoguće.  A  polet  preporoda  je  čudo: 
šaka  ljudi  pokrenula  je  cijeli  život  na  svima  poljima,  pojedinac 
tu  je  obavio  posao  za  koji  treba  obično  godinama  cijela  četa 
trudbenika.  Dragutin  Rakovac  na  pr.  prevodi  komade  za  kaza¬ 
lište,  piše  pjesme,  udara  temelj  prirodoslovnom  muzeju,  duša  je 
»Gospodarskoga  društva«.  Gdjegod  su  preporoditelji,  i  u  gospo¬ 
darstvu  i  u  književnosti  načeli  koje  pitanje,  slutnje  i  pogledi  su 
im  daleki  i  pronicavi,  makar  i  ne  donijeli  riješenja,  jer  je  ono 
izvan  njihove  moći.  Točni  su  zapažaji  Bogovića  i  drugova  o 
pučkoj  književnosti,  ali  tek  su  željkovani  vidici,  jer  puk  je  skoro 
sav  nepismen. 

»Znanje  oslobadja«,  to  je  lozinka  tadašnjega  vremena.  Hrvati 
je  primaju.  Žedja  steći  novo  znanje  i  novo  iskustvo  daje  pečat 
preporodnom  vremenu.  Jamačno  nikad  poslije  nije  ta  žedja  bila 
tako  jaka  i  tako  sveobuhvatna.  Najstariji  naraštaj  žudi  steći  naj¬ 
novije  gospodarsko  znanje.  Mladež  pije  znanje  kao  spužva  teku¬ 
ćinu.  Valjda  je  najvjerniju  sliku  te  mladeži  dao  Josip  Miškatović 
u  svojemu  nekrologu  Ivanu  Perkovcu  u  »Viencu«  1871.,  opisavši 
središte  preporodne  mladeži,  tadašnje  zagrebačko  sjemenište, 
zbilja  narodno  klijalište.  Tu  su  sabrani  najdarovitiji  sinovi  puka, 
kojima  je  radi  društvovnog  sustava  jedini  slobodan  put  u  život 
samo  kroz  sjemenište.  Tih  su  godina  tu  Ivan  Perkovac,  Janko 
Jurković,  Antun  Stojanović,  Ante  Starčević.  »Bio  je  to  čudan  za¬ 
vod,  —  veli  Miškatović;  —  Usrijed  Zagreba,  ovog  ognjišta  na¬ 
rodnom  žaru,  koji  se  je  u  ono  doba  već  najljepše  razbujao,  bila 
je  seminarija  najsilnija  i  neprestana  varnica.  Sa  svih  stranah  ze¬ 
mlje  u  njoj  su  bili  sgmuti  mladići,  čila  tiela  i  duha,  žedni  bilo 
dobra  bilo  zla  zanosa,  te  su  drhtali  pod  obiljem  radosti,  što  su 
se  mogli  zaliti  plemenitim  čuvstvom  narodnosti,  koje  no  je  pre- 
poradjalo  mlada  im  bića,  zanosilo  ih  u  duhovni  svijet  neslućene 
ljepote  i  pripravljalo  na  velika  djela.  Prije  pustopašni  neuki  gi¬ 
mnazijalci,  sad  su  se  svom  snagom  utrkivali,  koji  će  u  koristnoj 
knjigi  najdalje  doteći.  Najvatreniji  rodoljubi  bili  su  najvatreniji 
teologi,  najsolidniji  pitomci.  Osim  propisanih  naukah  pritisnuše 
učiti  slavenske,  francuzki  i  talijanski  jezik.  Ustroj iše  sebi  posebnu 

knjižnicu,  u  kojoj  djela  Sv.  Augustina,  Cyrrila,  Masillona,  Bos- 
sueta,  Lacordairea  i  t.  d.  stojahu  uz  Dantea,  Voltairea,  Rousseaua, 
Kollara,  Mickiewicza,  Puškina,  Gundulića  i  dr.  Radi,  čitaj  lakomo, 
bez  izbora,  bez  odmora,  dan  i  noć.  Šest  godina  brzo  proteknu. 
Jedan  je  od  njih  sretnu  misao  zamislio,  da  za  našu  pučku  djecu 
prerade  spise  Kr.  Šmida.  Ti  su  spisi  poplavili  zemlju,  i  bacili 
mnogo  plemenito  zrno  u  mladjahna  srca...  Duhovna  mladež  za¬ 
grebačke  seminarije  izvinu  se  u  znamenita  faktora  narodnoga 
pokreta . . .« 

Ta  ista  žedja  za  novim  znanjem  i  novim  iskustvom  mori  i 
stalež  trgovaca,  jer  oni  prvi  neposredno  oćutješe  uticaje  novih 
stečevina  u  svom  poslu.  Uslijed  naglog  širenja  moći  stroja  te 
pobude  trgovaca  osobito  su  snažan  čimbenik  u  općem  razvitku 
života  Hrvata  u  19.  stoljeću,  pogadjajući  usud  stotina  tisuća  ljud¬ 
skih  života. 

Istaknuto  je  već  da  je  trgovina  u  Hrvatskoj  skoro  isključivo 
provozna  trgovina.  Ta  je  trgovina  prosječno  tako  velika  i  unosna 
da  su  trgovci  u  Hrvatskoj  navikli  već  smatrati  tu  trgovinu  jedi¬ 
nim  oblikom  trgovine.  Domaća  proizvodnja  za  tu  trgovinu  tako 
reći  nije  dolazila  u  obzir.  Zato  kod  trgovaca  u  Hrvatskoj  još  u 
preporodno  vrijeme  sva  je -pozornost  posvećena  prometnim  pita¬ 
njima  i  tehničkim  njezinim  novim  sredstvima.  No  uticaj  novih 
tehničkih  prometala  počinje  se  već  osjećati  i  u  toj  trgovini: 
hrvatskoj  glavnoj  prometnoj  trgovinskoj  pruzi  na  vodi  i  na 
kopnu  javlja  se  već  takmac,  prva  željeznica  u  austrijskom  car¬ 
stvu,  željeznica  Beč — Trst  sa  zasnovanim  odvojcima  u  Madžarsku, 
vidljivo  je  već  da  će  dio  trgovinskoga  prometa  u  dogledno  vri¬ 
jeme  preći  na  ovaj  novi  put,  trgovci  u  Hrvatskoj  slute  da  im  se 
u  tom  slučaju  spremaju  crni  dani.  Ta  je  opasnost  tim  veća  što 
je  uslijed  otvorenja  Dardanela  za  ruske  brodove  nakon  1830. 
rusko  žito  počelo  osvajati  zapadno-europska  tržišta,  niskom  cije¬ 
nom  svojom  potiskujući  uspješno  podunavsko  žito  i  na  samom 
tršćanskom  tržištu.  Još  uvijek  jako  je  poslovanje  te  provozne 
trgovine  u  Hrvatskoj,  ali  pronicavi  pojedinci  medju  trgovcima 
počinju  već  uvidjati  da  će  njihov  posao  morat  zamrijeti  ako  ne 
ojača  proizvodnja  u  neposrednoj  njihovoj  blizini  pružajući  im 
robu  za  izvoz  od  kojega  žive.  Odatle  postepeno  zanimanje  trgo¬ 
vačkog  staleža  za  opća  gospodarska  pitanja  Hrvatske  i  njihov 
napredak.  No  taj  napredak  uz  znanje  i  volju  ovisi  još  o  jednom 
čimbeniku,  a  to  je  glavnica:  Hrvatska  je  osobito  siromašna  goto¬ 
vinom,  i  najveći  imućnici  u  zemlji  slabo  raspolažu  njome.  Ta  po- 

treba  daje  pobude  trgovačkom  svijetu  u  Hrvatskoj  za  prve  po¬ 
kušaje  stvaranja  glavnica.  Odatle  sasvim  prirodno  dolazi  do  toga 
da  trgovački  svijet  teži  steći  i  uticaj  na  politički  život  kako  bi 
uskladio  zakonodavstvo  potrebama  trgovine,  a  konačno,  kad  na¬ 
rodna  stranka  više  neslužbeno,  ali  stvarno  postavlja  sebi  za  cilj 
ukidanje  sustava  staleža  i  redova,  potpune  ravnopravnosti  staleža, 
a  to  će  reći  svima  pojednako  dati  mogućnost  za  uspjeh  u  životu, 
trgovački  stalež  u  Hrvatskoj,  bez  obzira  na  svoje  podrijetlo,  po¬ 
dupire  politiku  narodne  stranke. 

Oskudni  su  brojčani  podatci,  koji  bi  omogućili  dati  u  tančine 
sliku  zamašaja  i  snage  trgovine  u  Hrvatskoj  preporodnoga  doba. 
Brojidba  je  tek  u  povojima,  nepotpuna,  nema  ni  podataka  s  dru¬ 
gih  područja  gospodarskog  života,  koji  bi  poslužili  kao  usporedba, 
omogućivši  točnije  zaključke.  Neki  pojam  o  toj  trgovini  daju 
nam  skupni  podatci  novina.  Tako  je  u  »Narodnim  Novinama« 
početkom  1841.  objavljen  pregled  vrsta  robe,  koju  se  prevozi 
Savom,  Kupom  i  dalje  cestama  u  primorske  luke,  njezino  porijetlo 
i  odredište,  kako  slijedi: 

»1.  Pšenica,  — 1  za  koju  se  veli  da  je  »najznatnii  tergovački 
članak  ugarsko-horvatskoga  primorja«  — ,  dolazi  većinom  »iz 
Banata,  Bačke,  takodjer  Srčmske,  Virovitičke  varmegje  od  Ma- 
roša  do  Arada  i  Segedina  Tisom  preko  Novog  Bečeja,  kao  od 
Temišvara  uz  Begu  i  Temiš  do  Titelja,  Slankamena,  Zemuna  uz 
Savu  do  Siska,  te  ide  dalje  u  Mletačku,  Lombardiju,  Dalmaciju, 
Terst,  za  Kranjsku  i  Istru,  ostalo  u  Livorno,  Genuu  i  Marsilj ... 
Otegotna  okolnost  pretovarivanja  iz  velikih  ladja  u  manje  u  Si¬ 
sku,  što  prouzročuje  štetu  kod  pretovarivanja  po  ocjeni  riječkih 
trgovaca  od  15  krajcara. 

2.  Napolice:  pšenica  i  raž  mešano,  dolazi  u  Sisak. 

3.  Kukuruz:  najviše  iz  Banata  i  Sr®ma,  odlazi  u  Istru,  Kranj¬ 
sku,  Dalmaciju,  Mletke,  na  Jonske  otoke,  Greciju.  Gore  rečene 
austrianske  pokrajine,  ako  im  se  ugarski  kukuruz  privozio  nebi, 
morale  bi  ga  iz  papinskih  deržava  kupovati,  i  tako  daklem  novce 
iz  zemlje  onamo  odpravljati. 

4.  Proso:  s  desne  obale  Tise. 

5.  Duhan:  debrecinska  i  segedinska  okolica.  Dio  se  vozi  i 
kolima  od  Segedina  i  Pečuja  preko  Koprivnice  i  Zagreba  u  Kar¬ 
lovac,  jer  vele  da  se  navadno  nešto  pokvari  ako  se  po  vodi  nosi. 
Cea  400.000  centi  ide  preko  Siska,  Reke  i  Tersta  u  inostrane  der- 
žave,  imenito  u  Taliansku,  te  južnu  Francesku. 

6.  Konoplja:  iz  Bačke. 


318 


7.  Pepeo:  stranom  iz  Srema  i  Slavonije,  kao  i  iz  Horvatske, 
stranom  iz  Bosne  kao  »prohodni  članak«. 

8.  Vuna:  iz  Ugarske. 

9.  Vosak:  Srem,  Bosna,  nešto  iz  Madžarske. 

10.  Svinjska  mast:  većinom  Banat  i  Slavonija,  iz  Bosne  i 
Srbije  kao  prohodni  članak,  raznosi  se  za  sapun  i  razsvetlenje  u 
Taliansku. 

11.  Slanina:  najznatniji  izvozni  članak  iz  Ugarske  i  Banata 
preko  Siska  i  Reke  u  inozemstvo. 

12.  Hrastova  drva  za  brodogradnju  i  duge  iz  slavonskih  i  hor- 
vatskih  gradjanskih  i  krajiških  šuma  do  2G0.000  centi,  iz  Bosne 
kao  prohodni  članak  oko  100.000  preko  Siska  i  to  na  Reku«.  Na 
kraju  podataka  upozorava  se  da  se  gornji  proizvodi  otpremaju 
ponajviše  na  Rijeku,  rjedje  u  Bakar,  nikad  pak  u  Kraljevicu,  jer 
tamo  su  uredjena  skladišta  bez  obzira  na  promet.  Novi  jedan 
momenat,  obzirom  na  porast  prometa,  je  taj,  da  je  iz  Zagreba 
promet  preko  Ljubljane  do  Trsta  brži  kolima  nego  preko  mora, 
»jer  se  u  ovih  stranah  dovoljno  kolah  nabaviti  nemože,  jer  je 
nova  cesta  (Lujzinska)  slabo  naseljena,  te  pomanjkanje  čverstih 
magazinah  u  Karlovcu,  koji  se  ne  mogu  graditi  radi  tverdjave.« 

Već  ovi  zbrojni  podatci  o  trgovinskom  prometu  Savom  otkri¬ 
vaju  značaj  trgovine  i  njezine  zadaće,  odaju  njezine  poteškoće 
kao  i  neizravno  gospodarsko  stanje  cijele  hrvatske  zemlje.  Prvo 
tu  je  sam  način  brodarenja  i  njegov  pravac:  sav  unosni  promet 
kreće  uz  vodu,  vrši  se  taj  promet  t.  zv.  »tumbasima«  velikima 
otvorenim  ili  zatvorenim  ladjama,  koje  uz  vodu  moraju  vući 
ljudi,  konji  ili  volovi  na  dugim  užetima;  ladje  tegle  u  glavnom  ili 
unajmljenici,  ili  kod  erarskih  prevoza,  pomilovani  kažnjenici  pod 
vojničkim  nadzorom.  Promet  teče  isključivo  lijevom  obalom  Save, 
desna,  koja  je  pod  osmanlijskim  vrhovničtvom,  neprohodna  je  i 
zapuštena;  osmanlijsko  vrhovničtvo  uopće  osujećuje  srediti  tok 
cijele  rijeke.  Već  ova  tehnička  strana  odaje  i  trgovinske  pote¬ 
škoće:  taj  promet  je  i  dugotrajan  i  skup,  ma  koliko  bila  jeftina 
radna  snaga,  skup  je  i  radi  potrebe  čestoga  pretovarivanja,  pogo¬ 
tovo  jer  roba  većinom  mora  do  Karlovca,  glavnog  cestovnog 
raskršća;  tako  se  mora  roba  u  Sisku  pretovarivati  na  manje  ladje 
radi  ograničene  plovnosti  Kupe,  a  u  Karlovcu  se  ponovno  mora 
pretovarivati  u  kola.  Iz  pregleda  ovog  trgovinskog  prometa  dalje 
udara  u  oči,  da  je  u  tom  trgovinskom  prometu  proizvodnja  same 
Hrvatske  razmjerno  skromna;  glavna  roba  je  drvo  i  pepeo,  koji 
služi  za  proizvodnju  potaše,  potrebne  za  zapadnoeuropske  veie- 

obrte;  lijep  dio  hrvatskih  šuma  izgara  u  to  doba  u  te  svrhe.  Udara 
u  oči  da  se  glavna  roba  gornjo-hrvatskih  zemalja,  s  kojom  se 
veleposjed  najviše  ponosi  i  koji  je  za  agrarca  najunosniji,  naime 
vino,  uopće  ovdje  ne  promeće.  Stvarno  je  ta  proizvodnja  vina 
bila  prosječno  skromna,  pokrivala  je  domaću  proizvodnju,  a  za 
izvoz  uopće  nije  bila  zgodna  radi  slabog  baratanja  vinom,  lošega 
neukog  podrumarstva;  koliko  se  vina  izvozi  iz  gornjih  hrvatskih 
strana,  odlazi  kolima  u  Štajersku.  Vino  Dalmatinske  Hrvatske 
počinje  se  medjutim  u  to  doba  već  izvažati  u  Francusku  za 
rezanje  tamošnjih  vina.  No  hrvatski  agrarci  neprestano  moz¬ 
gaju  upravo  nad  pitanjem  izvoza  vina!  Mihanović  je  dapače 
radi  toga  putovao  tja  u  Ameriku,  a  narednih  godina  hrvatski  su 
vinogradari  zatravljeni  jednim  izvješćem  austrijskoga  konzula  u 
Trebizondu  Dmitrija  Athanackovića,  koje  je  izvješće  čak  proči¬ 
tano  na  spravišću  zagrebačke  varmegje,  da  se  u  Georgiji  zani¬ 
maju  za  uvoz  vina,  da  je  sklopljeno  nekoliko  unosnih  poslova  sa 
srijemskim  samotokom,  da  je  i  Rusija  počela  davati  pogodovna 
uvozna  dopuštenja  za  vino.  U  ovoj  prevoznoj  trgovini  nije  tako- 
djer  navedena  trgovina  stokom.  Ta  nije  bila  velika,  ali  je  ipak 
igrala  zamjernu  ulogu:  tu  je  u  prvom  redu  sustavni  uzgoj  svinja, 
koje  se  uzgajaju  ii  glavnom  u  Turopolju,  u  njegovim  lugovima, 
te  konjarstvo  u  dijelovima  Podravine.  Tu  stoku  trguju  na  velikim 
zagrebačkim  sajmovima,  kuda  kupci  dolaze  većinom  iz  Kranjske 
i  Štajerske.  Medjutim  ta  se  stoka  ne  može  takmičiti  na  većim 
tržištima  i  radi  svojega  soja,  koji  postepeno  zakržljava,  i  radi 
količine  kao  i  vrstnoće.  Zaostalost  stočarstva  osjetit  će  se  pot¬ 
puno  tek  za  pola  stoljeća,  kad  će  biti  potrebna  njegova  temeljita, 
sustavna  preustroj  ba. 

Prirodno  je  da  trgovački  stalež  živi  prvenstveno  svezan  s  pro¬ 
metnim  pitanjem,  da  se  za  nj  najviše  zanima  i  da  daje  najjače 
pobude  za  njegovo  usavršenje.  S  najvećom  pozornošću  prati  nov 
podhvat  za  uredjenje  toka  Save  i  s  tim  u  svezi  posao  za  isu¬ 
šivanje  Lonjskoga  polja  —  pitanje  načeto  još  u  doba  Marije 
Terezije  —  a  koji  je  posao  povjeren  vodstvu  dvorskoga  povjere¬ 
nika  Mirka  baruna  Inkeya.  Dapače  Zagrebački  trgovci  rade  na 
sredidbi  Save  sve  do  Zagreba  dokle  je  Sava  tada  još  plovna  la- 
djama  od  2000  vagana,  zahtijevajući  da  se  tečaj  Save  od  Rugvice 
do  Zagreba  kanalom  ili  shodno  napravljenim  prekopinama  po¬ 
pravi.  Tim  bi  ladje  iz  Siska  do  Zagreba  za  2  ili  najdulje  za  2  i  po 
dana,  a  možda  i  parobrodi  dolaziti  mogli.  Parni  stroj  pobjedo¬ 
nosno  već  prodire  kao  misao  i  u  Hrvatsku,  zatravljujući  trgovački 

i  gospodarski  svijet.  Taj  ne  sluti  još  potpunoma  njegov  domašaj, 
nije  mu  jasno  kakovu  će  parobrod  i  željeznica  izazvati  duboku  i 
trgovinsku  i  gospodarsku  i  društvovnu  promjenu.  Trpeći  česte 
neprilike  u  svom  poslovanju  radi  sporosti  u  prometu,  zanesen 
novošću  čudesne  brzine  parovoza,  trgovački  svijet  računa  samo 
na  svoje  dobitke  na  vremenu,  zaboravivši  da  je  prometno-posre- 
dovna  njihova  trgovina  stvorila  i  ojačala  čitava  nova  zvanja. 
Uslijed  potrebnih  čestih  pretovarivanja  uz  trgovce  su  zasluživali 
i  otpremnici,  ladjari,  vozari,  nosači,  sve  zvanja  koja  će  otpasti  ili 
djelomično  morat  oslabiti  u  slučaju  željezničkog  prometa  kojemu 
će  biti  suvišni,  da  će  stoga  biti  potrebno  preustrojiti  cijelo  poslo¬ 
vanje.  Jedini  tada  mladi  Tkalac,  kako  barem  pripovijeda  u  svo¬ 
jim  uspomenama,  vidi  jasno  tu  neminovnu  budućnost,  jer  je 
konačno  bogatstvo  njegove  porodice  poteklo  upravo  iz  toga 
»medjuprometa«.  »Ali  karlovački  trgovci,  —  priča  Tkalec,  — 
s  kojima  sam  o  tom  govorio,  gledali  su  me  sažalno  s  visoka  te  su 
govorili  da  se  takve  stvari  ne  mogu  naučiti  iz  knjige,  nego  samo 
poslovnim  iskustvom.«  S  druge  strane  hrvatski  agrarci  manje  su 
se  od  trgovaca  zanimali  za  ta  prometna  pitanja,  opet  ne  sluteći  da 
će  nove  prometne  mogućnosti  u  prvom  redu  biti  na  korist  njima, 
da  će  otvorenjem  novih  puteva  njegov  prirod  moći  lako  doći  do 
tržišta,  da  će  ga  moći  birati  i  postići  veću  cijenu.  Dakako  i  za  to 
je  bilo  potrebno  da  se  poljodjelstvo  pripravi  za  taj  veliki  preokret 
u  svjetskoj  trgovini,  a  da  hrvatsko  poljodjelstvo  nije  pri  tome 
sasvim  zatajilo,  zasluga  je  utemeljitelja  »Gospodarskoga  društva«, 
ono  moguće  na  j  izravni  je,  premda  skromno,  pripravlja  Hrvate  za 
novo  doba. 

1836.  godina  je  odlučnih  prometnih  osnova  i  za  Hrvate.  Te  je 
godine  zasnovan  željeznički  spoj  Beča  s  Trstom.  Kod  izradji- 
vanja  ove  osnove  došao  je  prometno-gospodarski  položaj  hrvat¬ 
ske  zemlje  do  izražaja  isto  tako  kao  i  kod  zasnivanja  prvih  mo¬ 
dernih  cesta  u  18.  stoljeću.  Politički  sustav  austrijskoga  carstva, 
odnosno  poseban  položaj  Zemalja  Krune  Stjepanove,  dakle  i 
Hrvatske,  osujetio  je  da  prvobitna  osnova  za  taj  spoj  Beča  s  mo¬ 
rem  nije  zahvatio  izravno  Hrvatsku.  Prema  prvobitnoj  osnovi,  za 
izbjeći  gromadu  Semmeringa,  koja  je  stavljala  tolike  tehničke  za¬ 
preke,  bijaše  predvidjena  pruga  Beč  —  Bečko  Novo  Mjesto  — 
Šopronj  —  Čakovac  —  Varaždin  —  Zagreb  —  Brežice  —  Novo 
Mesto  —  Ljubljana  i  dalje  u  Trst.  Državnopravne  prilike  osujetiše 
ovu  osnovu.  Medjutim  te  iste  godine  i  ugarsko-hrvatski  sabor  u 
Požunu  prihvaća  svojim  zakonskim  člankom  XXV  ex  1836.  osnovu 

za  gradnju  željezničkih  pruga  u  Ugarskoj  i  Hrvatskoj.  Time  po¬ 
činje  takmičenje  izmedju  agrarne  istočne  i  veleobrtničke  zapadne 
polovice  habsburške  države  u  prometnoj  politici,  koje  čas  manje 
čas  više  vidljivo  ispunja  sav  gospodarsko-prometni  život  njezin 
sve  do  konca.  I  Beč  i  Budimpešta  teže  osigurati  spoj  s  morem, 
i  čim  je  zasnovana  osnova  pruge  Beč — Trst  sabor  1836.  zasniva 
osnovu  pruge  od  Pešte  preko  Kaniže,  Zagreba  i  Karlovca  u 
Hrvatsko  Primorje.  Obje  su  osnove  značajne  po  život  Hrvata; 
u  obima  Zagreb,  koji  do  tad  ima  neznatno  prometno-gospodarsko 
značenje,  ulazi  u  račune  budućeg  prometnog  sustava.  Osnova  po- 
žunskoga  je  sabora  ozbiljno  zamišljena,  sabor  donosi  odluku  i  o 
dopuštenju  izvlastbe  zemljišta  za  gradnju  željeznice,  dajući  joj 
čvrstu  pravnu  osnovu.  No  odlučiše  ipak  konačno  probitci  i  volja 
velikih  stranih  zajmodavaca,  koji  se  odlučuju  prvo  za  spoj  Beča 
s  morem.  Kad  su  oko  1840.  započeli  već  prvi  radovi  na  gradnji 
pruge  Beč — Trst  u  Ugarskoj  i  u  Hrvatskoj  željezničko  pitanje 
ne  silazi  s  dnevnoga  reda  već  naprotiv  stiče  nove  pobude.  Spoj 
Pešte  s  morem  u  prvom  je  redu  madžarskih  prometnih  osnova  i 
sam  Kossuth,  koji  se  osobno  zalaže  za  »jadransku  željeznicu«  do¬ 
lazi  u  Hrvatsku  promicati  misao  te  željeznice,  osnovu  koje  pro¬ 
učavaju  na  tlu  i  strukovnjaci-inžiniri  Wallau,  Shepherd,  Zimpel, 
Krether  (prema  podatcima  studije  ing.  Savist-Nossana  o  gradnji 
prvih  željeznica  u  Hrvatskoj).  Usporedno  se  je  osnovao  i  jedan 
konzorcij  hrvatskih  veleposjednika,  koji  nosi  novu  osnovu,  da  se 
naime  hrvatski  riječni  prometni  sustav  sveže  s  novom  prugom 
Beč — Trst,  da  se  naime  sagradi  odvojak  od  riječnih  luka  Siska  i 
Karlovca  preko  Zidanog  mosta  do  Zagreba,  htijući  se  za  prvo 
vrijeme  zadovoljiti  dapače  i  željeznicom  na  konjski  pogon,  ako 
bi  pogon  parovozom  bio  preskup.  Javlja  se  istodobno  osnova, 
koju  zagovara  slavonski  veleposjed  i  madžarski  krugovi,  da  se 
naime  sagradi  željeznica  od  Vukovara  preko  Slavonije  na  Sisak 
i  Karlovac  i  dalje  na  more. 

Prometno-trgovinsko  pitanje  Hrvatske  već  je  u  to  doba  sa¬ 
svim  dozri  jelo,  svi  krajevi  osjećaju  britkost  njegovog  riješen  ja, 
dakako  svaki  kraj  i  svaki  društvovni  sloj  unoseći  u  nj  težnje 
svojih  probitaka.  A  za  svim  tim  osnovama  ćuti  se  pobuda  utak¬ 
mice  ruske  pšenice  u  samim  jadranskim  lukama  kao  zabrinutost, 
koju  budi  ta  pojava.  Uz  agrarce  i  trgovački  svijet  i  središta  hr¬ 
vatskog  pomorstva  sudjeluju  u  raspravi  o  budućim  željeznicama. 
Tu  se  javlja  utakmica  med  ju  samim  lučkim  gradovima  —  ćute  da 
njihov  uspon  ili  slom  ovise  o  tome  gdje  će  željeznica  završiti. 


322 


Karlovac  i  Rijeka  složni  su  da  buduća  željeznica  ima  izaći  na 
Rijeku,  zasnovano  je  već  i  prethodno  društvo  koje  računa  da  će 
moći  sagraditi  željeznicu  troškom  od  1,200.000  forinti,  naglasujući 
da  željeznica  mora  voditi  preko  »provincijala«  a  ne  kroz  podru¬ 
čje  Vojne  Krajine.  Zanimljiv  je  prijedlog  Karlobaga  —  taj  je  u 
to  doba  gospodarski  važniji  od  Zagreba,  ima  s  njim  skoro  isti 
broj  stanovnika  —  koji  ističe  da  je  karlobaška  luka  u  svako  doba 
godine  zaštićena  od  nepovoljnih  vjetrova,  prolaz  izmedju  Kvar¬ 
nerskih  otoka  da  je  najprikladniji,  i  da  je  odavle  najbrži  put  do 
papinskih  država  i  napuljskoga  kraljevstva,  s  kojima  Karlobag 
najviše  posluje.  Stoga  Karlobag  predlaže  »gvozdenu  kolomiu«  od 
Siska  do  Maljevca,  odanle  pak  bi  se  roba  otpremala  popravlje¬ 
nom  trgovinskom  cestom  do  luke.  Sve  bi  stajalo  2,400.000  forinti. 
Senjski  trgovci  imaju  opet  svoju  osnovu,  kojoj  je  otac  major 
Knežić  i  Krajiška  Uprava.  Po  toj  osnovi  ide  željeznica  od  Siska 
do  Bandina  sela,  a  odanle  bi  promet  opet  tekao  na  Jozefinsku 
cestu  i  u  Senj.  »Za  tu  je  sverhu,  —  javljaju  »Narodne  Novine«  u 
ožujku  1841.  — upraviteljstvo  cesarske  Krajine  već  godine  1839. 
osnovu  napravilo  i  troškove  izračunalo.  Budući  da  u  Krajini  ne  bi 
trebalo  plaćati  za  eksproprijaciju  zemljišta,  drva  za  podloge  ima 
dovoljno  u  erarskim  šumama,  a  nadnice  se  uredno  platjaju  samo 
sa  20  kr.  proračunano  je  da  bi  ta  prometna  arterija  stajala 
1,200.000  forinti  i  ovo  bi  bio  najkraći  put«.  Svagdje  se  traže  tom 
hrvatskom  medjuprometnom  odsjeku  čim  kraći  putevi.  1841.  po¬ 
stoji  i  u  Osijeku  društvo,  koje  obnavlja  stare  osnove  spoja  Du¬ 
nava  sa  Savom  i  to  medju  Osijekom  i  Brdom  ili  Vukovarom  i 
Samcom  pomoću  prorova  »kojim  bi  se  načinom  vožnja  iz  naj- 
plodovitijih  krajeva  Ugarske  u  Sisak  za  50  miljah  pokratila,  naj¬ 
bliži  savez  velikog  tergovačkog  grada  Pešte  s  morem  proizveo,  i 
baš  u  dolnjoj  Savi  nahodeća  se  pogibeljna  mesta  kao  na  pr.  kod 
Rače  sa  svime  izbegla«. 

Polet  kod  rješavanja  tih  prometnih  osnova  nesumnjivo  je 
velik  i  vjerojatno  bi  barem  jedan  dio  ovih  osnova  bio  za  desetak 
godina  izveden  da  nije  došla  najprije  godina  teške  nerodice  1847. 
uoči  revolucije  i  rata  1848.-49.,  koji  za  desetljeća  odgadjaju  pro¬ 
vedbu  i  dijela  ovih  osnova,  izvadjanih  u  sasvim  novima  politički¬ 
ma,  gospodarskim  i  đruštvovnim  prilikama,  pod  vodstvom  pro¬ 
bitaka  u  prvom  redu  središta  habsburške  države. 

Medjutim  čim  kraći  i  čim  brži  put  ostaje  zadaća  dana  za 
hrvatsku  medjuprometnu  trgovinu,  kojoj  »Narodne  Novine«  od 
1841.  dalje  posvećuju  sigurno  isto  toliko  pozornost  kao  i  težnjama 

na  književno-umj etničkom  i  političkom  polju.  Jer  kao  sablast  za 
cijelu  ovu  trgovinu  javlja  se  sve  jače  na  jadranskim  tržištima 
odesanska  i  galačka  jeftinija  pšenica.  Senjski  trgovački  krug  je¬ 
dini  gleda  te  pojave  s  izvjestnom  ravnodušnošću  —  Senj  je 
prvenstveno  izvozna  luka  za  drvo  i  drvnu  robu,  dužice,  žitna  tr 
govina  nit  mu  se  pomaže  niti  odmaže.  Senjani  zato  smatraju 
1842.  (u  jednom  dopisu  »Narodnim  Novinama«)  da  »pri  napredu- 
jućem  umaljivanju  naše  žitne  tergovine,  koju  odesanska,  a  još 
više  galačka  jevtinia  pšenica  ugnjetuje  i  najposlie  ako  se  kra¬ 
ljevine  naše  na  vreme  ne  požure  prenos  iz  Banata  k  moru  požuriti 
—  domala  sasvim  zagušiti  hoće,  za  veliku  si  sreću  pripisati,  da 
nam  ostaje  još  jedan  tergovački  članak  ili  proizvod,  koi  barma 
za  neko  vreme  našim  pomorskim  gradovima,  našem  rodnom 
puku  i  prevoznikom  posla  i  zaslužbe  pruža.  Taj  proizvod  jesu 
hrastove  duge,  od  kojih  se  svake  godine  u  ilirskih  naših  šumah 
od  7 — 8  miliunah  tricipelnih  komadah  nasekuje:  pak  preko  Kar¬ 
lovca  u  Senj,  Reku  i  Bakar  prevezene,  odplivaju  iste  u  Marselju  i 
Bordo,  gdeno  u  burad  pretvorene,  odnesu  francezka  vina  u  sje¬ 
vernu  Ameriku.  Ovoj  tergovačkoj  struci  imade  osobito  naš  osi¬ 
romašeni  grad  zahvaliti,  da  ga  množtvo  kopnovozacah,  a  luku 
našu  dobar  broj  morskih  galiah,  neprestano  posetuje,  našim 
oskudnim  rabotnikom  i  gradjanstvu  zaslužbu  pružajući,  koju 
njim  kamenito  zemljište  naših  okolinah  uzkratjuje.  Odskora  do- 
jadriše  nam  opet  4  golema  broda,  koji  se  sada  dugami  za  fran- 
cezku  zemlju  tovare:  galija  amerikanska  »Aretuza«,  ruska  »Nor- 
den«,  a  ostale  dve  su  naše  gore  list,  od  kojih  jedna  pod  upravlja¬ 
njem  g.  Milatovića  zove  se  »Princip  Metternik«,  a  druga  uprav¬ 
ljana  po  g.  Petraniću  nosi  nemanje  drago  nam  ime  »Nikola 
Zdenčaj«.  Prve  dve  galije  naimljene  su  za  Bordo,  a  »Metternik« 
i  »Zdenčaj«  ići  ćeju  za  Marsilju.  Posljednji  ovaj  brigantin  sagra- 
djen  je  letos  na  otoku  Crešu . . .« 

Neravnu  borbu  s  tom  sablasti  za  hrvatsku  posredničku  pro¬ 
metnu  trgovinu  preuzima  do  dvije  godine  1843.  Ambroz  Vranji- 
canj,  (vidi  prilog  u  bojama),  jedna  od  najznačajnih  hrvatskih 
ličnosti  kroz  dvadeset  budućih  godina  i  svojom  odlučnošću  i  tri* 
jeznom  poduzetnošću,  rodoljubljem  djela  bez  velikih  riječi  i 
smionošću  u  odlučnim  časovima  narodnoga  života,  uz  to  trgovac 
širokih  vidika,  iskustva  i  radišnosti.  Radi  nemira,  izazvanih  po¬ 
kretom  protiv  francuzke  vladavine  u  Dalmatinskoj  Hrvatskoj, 
odselilo  se  je  1806.  iz  Staroga  Grada  na  Hvaru  kod  Vranjicanja 
(starim  pravopisom  pisali  su  se  Vranyczany)  u  gornje  hrvatske 

strane.  Ambroz  Vranjicanj  još  je  rodjen  1801.  u  Starom  Gradu. 
Rod  se  naselju  je  u  Senju,  a  mladim  Vranjicanjima  Senj,  Rijeka  i 
Karlovac  postaju  pozornice  njihove  djelatnosti.  Vranjicanji  su 
brodovlasnici  i  trgovci  drvom  i  žitom.  Djuro  Vranjican,  pretežno 
brodovlasnik  ima  tvrtku  na  Rijeci,  Nikola  je  drvotržac  u  Senju, 
dok  Ambroz  ima  sjedište  u  Karlovcu  —  tri  su  samostalne  tvrtke, 
ali  koje  se  upotpunjuju,  najčvršće  jedinstveno  suradjuju,  tvoreći 
jedan  obiteljski  koncern.  Imutak  Vranjicanj  a  raste  postavši  jedan 
najmoćnijih  Hrvatske  u  godinama  oko  1840.  Vranjicanji  naj¬ 
ugledniji  su  ljudi  svoga  vremena  u  Kraljevini,  na  ravnu  nogu 
općeći  sa  svima.  Ambroz  Vranjicanj  unosi  širinu  pogleda  medi¬ 
teranskoga  Hrvata  i  u  svoje  poslovanje  i  u  cijeli  svoj  javni  rad. 

Od  prvoga  nastupa  preporodnoga  pokreta  on  mu  je  jedan 
najdjelatnijih  članova,  a  djelatnost  njegova  obuhvaća  jednako 
i  gospodarska,  kao  i  uljudbena  i  politička  pitanja.  1841.  živo  prati 
Gajevu  osnovu  za  kupnju  kazališta,  koje  je  sagradio  1834.  opet 
jedan  trgovac  Kristofor  Stanković,  sudjeluje  u  radu  čitaonice,  u 
onom  najužem  vodstvenom  krugu  preporodnog  pokreta  on  je 
istaknut  član  čije  mišljenje  uvijek  traže.  Prijatelj  je  Janka  Dra- 
škovića,  baruna  Kulmera,  Zdenčaja,  Gaja,  Vakanovića,  kao  i 
predstavnika  trgovačkog  staleža,  u  svima  osjetljivima  pothvatima 
politike  narodne  stranke  on  se  ne  žaca  preuzeti  odgovornost. 
Poslije  krvoprolića  u  srpnju  1845.  na  Markovom  trgu  on  predvodi 
hrvatsko  izaslanstvo  do  ministara,  pred  Mettemichom  je  njegov 
govornik  i  tumač  narodnih  želja.  Kakogod  od  svih  svojih  suvre¬ 
menika  sigurno  ponajbolje  zna  cijenu  novca,  i  tu  je  širokogrudan, 
uvijek  spreman  i  na  najveću  žrtvu,  pišući  1844.  Gaju  u  jednom 
pismu:  »More  li  u  času  od  naše  smerti  ili  života  od  šparanja  divan 
biti?«  Od  svih  hrvatskih  preporoditelja  Vranjicanj  je  jamačno 
najbolji  poznavalac  ljudi,  po  tome  on  ocjenjuje  političke  mo¬ 
gućnosti  dajući  najstvarnije  političke  sudove.  Nakon  zabrane 
ilirskoga  imena  on  je  jedan  od  onih,  koji  ispravlja  ilirsku  politiku 
pišući  Gaju  iz  Beča:  »Odobravaju  naši  priatelji  ovdi  namiru  tvoju 
listu  našem  ime:  Horvatzko  Slav.  Dalm.  narodne  novine  podieliti 
i  tako  ga  na  deržave  naše  stup  legalni  nastaviti.  Mora  i  to  dovući 
nam  kog  novog  priatelja.«  Kao  u  politici  tako  je  i  u  priradnom 
životu  tadašnje  Hrvatske  Ambroz  Vranjicanj  vodstvena  ličnost. 
Glavni  prometno-politički  podhvati  kod  Hrvata  u  tom  desetljeću 
podhvati  su  Ambroza  Vranjicana.  On  osniva  prvo  dioničarsko 
društvo  u  Hrvatskoj,  daje  Hrvatskoj  prvi  riječni  parobrod,  naj- 
gorljivi  je  pobornik  gradnje  željeznica,  sam  plaća  nove  tehničke 

pokuse,  kako  bi  se  riješilo  čim  povoljnije  prometno  pitanje  u 
Hrvatskoj.  Sam  osobno  vodi  uvijek  agitaciju*  nastojeći  raspršiti 
predrasude,  kako  se  to  vidi  iz  jednoga  njegovog  pisma  iz  godine 
1844.,  u  kojemu  veli:  »Mnogi  naših  starih  spaia  boji  se  uvedenja 
parobrodarstva  u  hrvatsk.o-slavonskih  vodah  i  kolomijah,  koje 
prosecale  bi  svu  Slavoniu  i  Horvacku!  Kratki  vid  imaju  ti  ljudi 
svi,  gdi  je  život,  gdi  je  poslovanje  i  korist,  nego  gdi  su  Comu- 
nikacije  nagle  i  jeftine?  Austria  dakle,  koja  je  mogla  preko  Ugar¬ 
ske  vodeji  kolomiu  iz  Beča  u  Terst,  prišparati  25  miliona  forinti 
—  te  je  preko  svojih  nasledskih  provinciah  Štajerske  i  Kranjske 
s  takovom  strašnom  žertvom  protegla  željeznice,  valja  za  uta- 
maniti  države  svoje?  ili  za  usrećiti  je?  Je  li  Belgija,  Engleska  i 
Francuska  u  propadanju  zato,  što  je  razterla  kolomie  na  sve  4 
strane.  Mi  vidimo,  da  sve  više  oživi  ju  je  s  kem  više  raztežu  ko¬ 
lomie  i  sve  srećnije.  Što  po  ćelom  svetu  širokom  sreću  stvara, 
mora-li  baš  kod  nas  nesreću  roditi.  Nego  ne  ćemo  razlagati 
koristi  stalne,  koje  iz  onih  sudeći  Hrvatskoj  i  Slavonii  prispele 
budu  —  čin  će  pokazati  bolje,  nego  reći,  istinu  mog  očekivanja.« 

Ta  su  se  Vranjicanova  očekivanja  izjalovila.  Ali  sve  da  je 
on  unaprijed  znao  da  će  tako  svršiti,  on  bi  sigurno  ipak  poduzeo 
cijeli  svoj  pothvat,  jer  taj  kruti  čovjek  stvarnosti  gori  zanosom 
mašte  čim  je  riječ  o  naprednom  stvaranju. 

Kao  pustolovna  pjesan  teče  povijest  Vranjicanjovog  osnutka 
prvog  parobrodarskog  društva  na  Savi,  sačuvana  u  njegovim 
pismima  i  u  suvremenim  novinskim  izvješćima.  Dakako,  potreba 
prilika  rodila  je  ovaj  Vranjicanjov  podhvat,  potreba  čim  jefti¬ 
nije  i  brže  dopreme  podunavskoga  žita  do  jadranskih  luka,  kako 
bi  se  moglo  takmičiti  s  ruskom  i  rumunjskom  pšenicom.  Od  1841. 
radja  se  taj  podhvat;  zasniva  ga  Vranjicanj  i  rukovodi  u  svima 
tančinama.  Neobičan  je  podhvat  za  tadašnje  hrvatske  prilike, 
prvo  je  to  reprezentativno  dioničarsko  društvo,  koje  treba  osno¬ 
vati,  prikupiti  na  suradnju  ne  samo  domaće  ljude,  nego  i  poslovne 
prijatelje  iz  Beča  i  Ugarske.  Sam  Vranjican  brine  se  za  pozive  na 
upis  dionica,  traži  mišljenje  i  Gajevo  kako  da  se  ti  pozivi  otisnu, 
moleći  ga  »da  izvoliš  imenoslovje  vriednih  naših  muževa...  pre¬ 
gledati,  ter  ti  odluči,  jeli  se  ima  svima  ali  jednoj  strani  u  ilirskom 
našem  jeziku  takove  liste  tiskati  ili  ne.  Ovo,  po  mnenju  naj¬ 
iskusnijih  ljudi,  ne  samo  za  člane  družtva  koristno,  nego  mnogo 
više,  za  uzdignut  je  tergovine  u  obće  smerajuci  poduzet  je  izlazi 
u  duhu  sasvim  narodnom,«  dodajući  još  na  koncu  pisma  da  treba 
pozive  banu,  biskupu  i  »verhovnom  našem  Županu  našimi  slovi  i 

to  pisano.  Svima  drugima  pako  štampano  poslati.«  U  društvu 
su  uz  Vranjicana  dioničari  najbogatiji  tada  trgovci,  tvrtke  Kotur 
iz  Siska,  Kavić  i  Brkić  a  iz  Zemuna  Spirta,  dok  je  tehnički  sa¬ 
vjetnik  društva  neki  Fletcher,  očito  Englez,  s  kojim  je  Vranjican 
upoznao  se  u  Beču.  I  agitacija  u  novinama  čini  se  da  je  dobrim 
dijelom  izravno  Vranjicanovo  djelo,  u  promičbenim  člancima 
nalaze  se  iste  riječi,  isti  slijed  misli  kao  i  u  njegovim  pismima. 
1844.  osnovano  društvo  za  parobrodarstvo  na  Savi  i  Kupi  (dionica 
po  250  forinti)  kupilo  je  parobrod  »Eloridsdorf«,  koji  dobiva 
odmah  hrvatsko  ime  »Sloga«.  Parobrod  ima  parostroj  od  100 
konjskih  sila  i  to  posebnog  sustava,  koje  je  izumio  spomenuti 
Fletcher.  Zapovjedničtvo  parobroda  povjereno  je  Dalmatinskom 
Hrvatu  Gjuri  Banu.  Parobrod  je  24.  kolovoza  1844.  krenuo  iz 
Beča  preko  Požuna,  Pešte,  Slankamena,  Beče  ja  i  Zemuna,  te 
Savom  do  Siska.  Dakako  i  Ambroz  Vranjicanj  plovi  brodom  na 
prvom  njegovom  putu.  Suvremeni  novinski  izvještaji  kao  i  dnev¬ 
nik  Dragutina  Rakovca  mogu  dočarati  svu  strepnju  i  zanos  kojim 
su  u  Hrvatskoj  očekivali  taj  parobrod.  »Narodne  Novine«  po¬ 
nosno  pišu:  »Hvala  Bogu  dakle,  što  nam  je  pomogo  sve  zapreke 
na  koje  smo  u  ovom,  Horvatom  i  Slavoncem  bi  reći  nepoznatom 
poduzetju,  naišli,  srećno  pobediti . . .  Podpuno  smo  uvereni,  da 
je  ovim  korakom  nov  kamen  posložen  na  hram  sreće  i  blagostanja, 
dio  narodu  našem  podignuti  želimo;  samo  da  se  jošte  Horvatska 
i  Slavonia  željeznicom  skopča,  pa  će  se  i  tergovina  i  obertnost 
lepo  unaprediti;  naši  poljodjelci,  videći  da  mogu  proizvode  svoje 
u  dobru  cenu  prodavati,  rado  će  se  potruditi  i  nastojati,  da  koliko 
više  mogu  žitka,  marve,  vune  i  t.  d.  zapate:  i  ovako  će  se  i  siro¬ 
maštvu  i  lenosti  doskočiti . . .«  Preko  godinu  dana  plovi  »Sloga« 
Savom.  64  i  pol  sata  treba  uz  vodu  od  Zemuna  do  Siska,  održa- 
juci  i  putnički  i  robni  promet,  ali  što  joj  je  najvažnija  zadaća, 
tegli  teretne  brodove  —  za  teglenje  se  plaća  na  tom  putu  za  800 
poštanskih  vagana  650  forinti  —  put  je  i  brži  i  jeftiniji,  jer  je  pro¬ 
sječno  prije  trošak  prezova  iznosio  po  vaganu  14  do  20  krajcara. 

Posao  je  napredovao  i  društvo  već  se  bavilo  namjerom  kupiti 
još  jedan  parobrod.  Medjutim  16.  IX.  1845.  zadesi  nesreća  »Slogu«, 
ili  uslijed  lošeg  manevriranja  ili,  kako  se  općenito  tad  tvrdilo 
kao  žrtva  atentata,  koji  su  pripravili  poslovni  takmaci  brod  je 
udarivši  u  podvodni  stup  potonuo  blizu  Rače.  Nesreća  bila  je 
svakako  tajnovita  i  nedovoljno  objašnjena.  Parobrod  je  potonuo 
u  neposrednoj  blizini  obale;  društvo  je  pokušalo  brod  izvaditi, 
radovi  su  trajali  dva  i  pol  mjeseca,  stajali  oko  4.000  forinti,  ali  su 

ostali  bez  uspjeha.  Brod  je  bio  osiguran  u  Trstu,  osigurnina  pla¬ 
ćena,  ali  je  propala  dividenda  i  kamati.  Bio  je  to  smrtan  udarac 
Vranjicanjovoj  parobrodarskoj  osnovi.  Gubitak  »Sloge«  shvaćen 
je  kao  narodna  nesreća,  a  1847.  kad  se  parobrodarsko  društvo 
konačno  razvrglo,  popraćuju  »Narodne  novine«  čemernim  rije¬ 
čima:  ». . .  Izvestje  o  zadnjoj  skupštini  savskog  parobrodarskog 
družtva  napunit  će  svakog  rodoljuba  gorkom  žalost  ju  i  svakog 
ravnodušnoga  inostranca  iskrenim  sažaljenjem.  Svet  se  čudi,  što 
Horvatska  nenapreduje  dovoljno:  ta  kako  da  napreduje,  kad  ju 
nitko  ni  od  kuda  ne  podupire,  dapače  joj  zapreke  stavlja.  U  su- 
sednoj  zemlji  (Ugarskoj)  troše  se  stotine  tisućah  na  poboljšanje 
materialno,  podupiru  se  koristni  zavodi,  grade  željeznice,  ure- 
djuju  reke  —  mi  smo  samo  na  sebe  ostavljeni,  mi  ni  toga  neima- 
mo,  što  nam  neobdohno  treba . . .  Time  se  je  de  facto  naše  do¬ 
maće  parobrodarsko  družtvo  raspalo  —  jer  bez  parobroda  ne 
može  biti  parobrodarskog  družtva.  Samo  mu  je  sena  još  ostalo, 
a  i  ta  će  izčeznuti,  čim  sunce  sasvim  za  goru  zadje.  Tako  je  za¬ 
glavilo  društvo,  kog  smo  s  tolikom  željom  izgledali,  s  tolikom 
radost  ju  pozdravili,  s  tolikim  učestjem  (Theilnahme)  pratili.  Slič¬ 
noga  družtva  nije  odprie  Horvatska  vidila,  i  zato  smo  njegovo 
zaveden  je  svim  pravom  kao  početak  nove  aere  smatrali,  kao  klicu 
vetjega  tergovačkoga  družtva,  kao  izvor  materialnoga  blagosta¬ 
nja.  Pa  sve  ovo  ode  bez  traga!  Sve  ove  nade,  osnove,  želje,  posle- 
dice  leže  zakopane  u  besnih  talasih  divlje  Save . . .  Pitanje  je 
dakle,  tkoće  uživati  korist  izviruću  iz  brodjenja  po  Savi?  Tko 
će  biti  pravi  gospodar  ove  velevažne  reke?  Horvatska  i  Slavonia 
može  si  korist  ovu  pribaviti  i  prisvojiti,  samo  da  hoće.  Nu  dakako 
k  tomu  treba  krepke  volje  —  a  žalibože  te  nam  fali...  Našinci 
su  se  tako  uplašili  nesretne  sudbine,  koja  je  »Slogu«  postigla,  da 
su  bili  odmah  za  razkide  . . .« 

7.  I.  1847.  održana  je  u  Karlovcu  ta  kobna  glavna  skupština 
savsko-kupskoga  parobrodarskoga  društva  —  23.  istog  mjeseca 
iste  godine  javljaju  već  »Narodne  Novine«  »Nešto  o  žitnoj  ter- 
govini  i  o  Guggenbergerovih  novopronadjenih  kolesa«,  jamačno 
prvom  tehničkom  pokusu  u  Hrvatskoj,  za  kojim  opet  stoji  Ambroz 
Vranjicanj.  On  se  nije  dao  »uplašiti«  kao  ostali  »našinci«.  Kroz 
tri  mjeseca  izvješćuje  Franjo  Lovrić  »Narodne  Novine«  o  toku 
ovoga  Vranjicanj  ovog  pokusa,  otkrivajući  u  svojim  izvješćima 
neuvijeno  i  pogriješke  hrvatske  trgovine.  Sam  taj  Guggenberge- 
rov  izum  u  tim  izvješćima  opisan  je  samo  približno,  jamačno 
Lovrić  nije  bio  točno  upućen  u  tehniku,  odnosno  teško  je  nalazio 

prave  izraze  u  hrvatskom  jeziku  za  tančine  izuma.  Guggenberg, 
umirovljeni  tehnički  častnik  iz  Graza,  stekao  je  sa  svojim  izu¬ 
mom  kraljevski  patent,  zanimanje  za  njegov  izum  bilo  je  veliko 
u  cijeloj  habsburškoj  državi;  sama  mu  je  austrijska  vlada  omo¬ 
gućila  u  državnim  >  gvoždj arama«  namaknuti  potrebne  posebne 
vrste  čelika  za  njegov  izum.  Načelo  njegovoga  izuma  bilo  je  da 
pomoću  iste  snage  vučenja  prema  drugim  kolima  uzmogne  vući 
dvostruki  teret,  i  to  pomoću  posebnog  »kolesa«.  Lovrić  ovako 
opisuje  Guggenbergerova  kola:  »Akoprem  je  sva  ova  sprava  još 
tajna  iznašastnika:  toliko  nam  je  ipak  poznato,  da  najveću  korist 
doprinosi,  ko  što  već  rekoh,  izvanredna  jakost  gvozd  ja  i  dvo- 
verstne  šine  na  svakom  točku  tako  da  se  točak  sa  gvozdenom 
šinom  u  drugoj  gvozdenoj  šini  iliti  po  njoj  okret  je,  i  tako  ova 
poslednja  kao  na  mesto  željeznice  služi«,  —  očho  je  cijeli  izum 
počivao  na  načelu  smanjivanja  trenja  kod  točka,  bio  neki  prauzor 
kotača  na  kugličnim  ležaj  ima. 

Sigurno  su,  prva  izvješća  o  tom  izumu  zanijela  Ambroza 
Vranjicanja,  poklonika  svakog  tehničkog  napretka,  pogotovo  kad 
je  oćutio  na  svakom  koraku  da  teško  napreduju  osnove  sa  željez¬ 
nicom  i  da  će  uslijed  katastrofe  »Sloge«  i  parobrodarstvo  na  Savi 
zastati.  Lovrić  u  svojem  članku  daje  naslutiti,  da  je  to  prevozno 
pitanje  svih  ovih  godina  morilo  Ambroza  Vranjicanja,  jer  veli 
da  se  je  već  prije  Guggenbergerove  pojave  »mislilo,  nebi  li  se  u 
Englezkoj,  gde  su  najbolji  mekanoci  i  mahiniste,  kakova  osobita 
konstrukcia  kolah  za  Luizinsku  cestu  naći,  izumiti  i  ovamo  do¬ 
baviti  mogla,  kojimi  bi  se  mogla  kiria  ili  vozarna  obaliti,  prevoz 
k  moru  olakšati,  i  time  prednost  za  naše  proizvode  k  moru  olak¬ 
šati«,  —  u  srži  je  tu  zamišljeno  suvremeno  iskorišćivanje  dobrih 
cesta  mimo  željeznice,  rodjen  prauzor  motoriziranoga  cestovnog 
prometa  na  velike  daljine.  Lovrić  u  svojemu  članku  (boreći  se  pri 
tome  s  jezikom,  morajući  izmišljati  nove  riječi)  ne  štedi  s  kriti¬ 
kom  hrvatske  trgovine,  koja  radi  neustrajno,  bez  sustava:  »Ima 
tome  već  20  godina  što  naša  žitna  tergovina  stenje  pod  jarmom 
natecanja  (konkurencie)  s  Cernim  morem,  gde  se  usled  na 
predujuće  poljodjelske  obertnosti  u  južnih  stranah  Rusije  pro- 
izvodjenje  žita  znamenito  povekšalo.  Pored  toga  probudio  se  je 
napredujući  poljodelski  duh  i  u  podunavskih  predelih  a  osobito 
u  Vlaškoj,  koja  u  novie  doba  siaset  žita  proizvadja,  što  sve  ukup¬ 
no  uzamši  goni  našu  žitnu  tergovinu  iz  terga  sveta  (Weltmarkt) 
t.  j.  ne  samo  iz  inostranih  morskih  lukah,  već  i  iz  istih  naših, 
kanoti  iz  Reke  i  Tersta,  tako  su  veoma  redki  slučaji  (kao  na  pr. 


329 


izvanredni  glad  u  Englezkoj  —  koji  je  bio  1847.),  kada  i  mi  po¬ 
nešto  sa  nekom  koristju  —  prodati  možemo;  —  nu  o  urednoj 
prodaji  i  tergovini  nemože  ni  razgovora  biti.  —  K  ovoj  kugi,  koja 
nas  davi,  doprinaša  najviše  i  to,  što  su  naši  prevozni  troškovi  od 
Siska  i  od  Karlovca  do  mora  samo  onda  ponešto  nizki  i  umereni, 
kad  nije  tako  rekuć  ništa  za  prevažati,  a  čim  se  kakova  živahnost 
u  pošiljanju  ukaže,  eto  ti  i  vozarina  poskoči,  tako,  da  ne  možeš 
s  računom  do  kraja  izaći.  Suprotivno  brodovi  na  moru  u  novie 
doba  dvo-  i  trostruko  su  se  umnožali  tako,  da  u  onih  slučajih, 
gde  se  prie  2  for.  30  kr.  srebra  iz  Odese  u  Terst  prevožnje  od 
merova  platjalo,  sada  se  20  kr.  platja.  Ovim  načinom  morala  bi 
naša  tergovina  naskorom  propasti,  jerbo  dočim  se  drugde  ne 
samo  obertnost  diže,  već  se  i  sredstva  za  oblakšanje  prevoza 
(transporta)  umnožavaju:  mi  još  nikakvoga  uspeha  od  sviuh  do¬ 
sada  predlaganih  i  pretresanih  sredstava  za  oblakšanje  prevoza 
i  tergovine  k  obali  morskoj  neimamo.  Mi  imamo  veoma  malo 
izkusnih  i  umnih  tergovacah  u  pravom  smislu,  kojim  bi  osim 
posebne  svoje  koristi  i  obće  narodno  i  tergovačko  domovine  naše 
dobro  na  sercu  ležalo,  koji  bi  iz  sadašnjosti  u  budućnost  gledajući 
sa  promicanjem  obćeg  blagostanja,  na  kojemu  se  jedinom  čversto 
i  temeljito  blagostanje  pojedinih  osnovati  može  —  za  napredkom 
toliko  težili  i  mislili,  mislit  volju  imali  i  misliti  znali.  Nu  ako  ih  je 
i  veoma  malo  takovih,  to  opet  hvalimo  Eogu,  da  ih  ikoliko  ima  . . .« 
Napokon  su  stigla  Guggenbergerova  kola  i  s  njima  je  27.  siječnja 
1847.  izvršen  u  Karlovcu  prvi  pokus,  o  kojemu  tamošnji  list  »Der 
Pilger«  —  tjednik  osnovan  1841.,  koji  se  je  osobito  bavio  gospo¬ 
darskim  pitanjima  —  javlja  da  je  sjajno  uspio.  Iz  Karlovca  pošla 
su  Guggenbergerova  kola  na  pokuse  u  Rijeku  i  Trst,  i  u  ožujku 
opet  javljaju  »Narodne  Novine«  potankosti  o  tim  pokusima,  za 
koje  je  »Pesti  Hirlap«  u  jednom  izvješću  s  Rijeke  javio  već  da 
ni  jesu  uspjeli,  što  popraćuje  pisac  »Narodnih  Novina«  s  primjed¬ 
bom  da  je  »magjarski  dopisnik  stvar  preterao  i  da  je  samo  zato 
toliki  protivnik  Guggenbergerovih  kolesah,  jer  ih  smatra  kao 
nadomestak,  te  zato  kao  zapreku  željeznice  rečke«.  U  tom  se 
izvješću  veli:  »Istina  je,  voz  ovaj  po  pravilah  Guggenbergerovih 
sagradjen  nije  u  Reci  do  sad  s  velikim  uspehom  delovao,  al  ne 
zato,  što  Guggenbergerovo  pronašastje  tobože  nevalja,  već  zato, 
što  su  ova  kola  prevelika  za  Lujzinu  cestu,  za  ondašnje  konje  i 
način  vozitbe.  S  toga  su  pomenuta  kola  u  Terst  odpravljena,  i 
ovde  su  učinjeni  do  sada  pokusi  dobro  za  rukom  pošli,  kao  što  to 
potverduje  sledeće  izvestje  »Journala  austr.  Lloyda«:  »U  Terstu 

3.  ožujka.  Zanimivo  je  bilo  ovih  danah  pojavljenje  velikih  tarni- 
cah  (Lastwagen)  sagradjenih  po  novih  pravilih  J.  M.  Guggenber- 
gera.  Voz  je  ovaj  jak  i  jednostavan,  pored  osobitog  olakšanja 
vožnje,  čini  se  da  izpunjava  i  davno  gojenu  želju,  lako  se  gibućih, 
svim  nesgodan  puta  i  vremena  perkosećih  kolah.  Poduzeta  su  do 
sad  mala  vozitba  (8  miljah  daleko  s  nadavnim  i  povekšanim  to¬ 
varom  pokazuje  zbilja,  da  blato,  šljunak  i  osobito  smezlutci  tar- 
nice  ove  neustavljaju  i  da  se  može  na  njih  bez  umnožanja  tegleće 
marhe  za  30  pet.  više  tovara  i  preko  berdah  voziti.  Daše  ova 
znamenita  preimućtva  novih  tarnicah  podpunoma  dokažu,  po¬ 
duzet  će  se  sada  više  pokusnih  vožnjah  (Probefahrten)  izmedju 
lersta  i  Celja  sa  sve  većjim  tovarom.  Blagotvorne  posledice 
olakšanje  vožnje  odviše  po  svuda  u  oči  udaraju  i  zato  obratjamo 
već  sad  pozornost  sviuh  na  ovo  radostno  pojavljenje.«  Kasnije 
se  više  ne  spominju  Guggenbergerova  kola  —  po  svoj  prilici  su 
dogadjaji  1848.  pokopali  njihovu  izvedbu.  Zanimanje  za  njih  u 
Hrvatskoj  ostaje  medjutim  dokaz  duha  poduzetnosti,  koji  daje 
svoj  pečat  predstavnicima  onog  vremena,  u  prvom  redu  Ambrozu 
Vranjicanju. 

Pobuda  trgovca  stvara  i  prvi  novčani  zavod  kod  Hrvata,  za 
kojim  je  žudio  i  Janko  Drašković  u  svojoj  »Disertaciji«  i  »Na¬ 
rodne  Novine«  sve  do  1841.  dalje.  Osnutak  prve  štedionice  djelo 
je  skupine  zagrebačkih  trgovaca,  koje  podupiru  i  neki  velikaši  i 
dakako  Ambroz  Vranjicanj.  Sastanak,  na  kojemu  je  zaključeno 
osnovati  štedionicu  održan  je  4.  ožujka  1846.,  a  dozT>ola  je  usli¬ 
jedila  24.  listopada  1846.  Štedionica  pod  imenom  »Perva  horvatska 
štedionica«  osnovana  je  na  400  dionica  po  100  forinti  srebra,  a 
počela  je  raditi  1.  prosinca  1846.  i  to  u  9  sati  toga  dana  održana 
je  kod  Sv.  Marka  misa  »za  spasonosni  uspeh  ovoga  obće  lcorist- 
noga  zavedenja«.  Štedionica  je  imala  prve  prostorije  na  Harmici 
u  kući  biskupskoga  župana  Zengevalla  (danas  Jelačićev  trg  br 
17.),  a  radila  je  dnevno  od  9  do  1  sat  po  podne.  »Narodne  Novi¬ 
ne«  posvećuju  uvodnike  osnutku  štedionice,  i  u  uvodniku  uoči 
otvorenja  njezina  veli  se:  »  . . .  Ugarska  ima  već  do  15  štedionicah, 
samo  Horvatska  nije  imala  do  sada  nijedne.  Najposle  ogranu  i 
njoj  ovo  sunce;  dojdućega  1.  prosinca  otvorit  će  se  svečano  perva 
horvatska  štedionica.  Nedvojimo,  da  će  Bog  i  nju  blagosloviti, 
i  da  će  ona  tako  blagotvorno  delovati  kao  i  njezine  sestre.  Na¬ 
pokon  neka  mi  je  prosto  nekoje  želje  glede  ovoga  zavoda  očito¬ 
vati.  Parva  je,  da  bi  se  u  svih  većjih  varoših  tako  zvane  komandite 
ili  (kao  što  sam  u  Brodu  na  jednome  dućanu  Čitao)  naručbine 

zavele;  druga,  da  bi  se  u  njem  na  narodni  jezik  što  -većji  obzir 
uzimao,  da  postane  zbilja  narodnim  zavodom.  Neću  time  da  ka¬ 
žem,  kao  da  je  narodni  jezik  izključen;  istina  je,  da  su  i  dionice 
(akcie)  i  pravila  (statuti)  u  narodnom  jeziku  tiskana  i  time  se 
narodni  jezik  prima  za  jezik  matice  (originala);  nu  zašto  nisu 
i  uložne  knjižice  (Einlags-Biichel)  istim  jezikom  pisane  ?—  Odlič- 
nii  razumiju  i  tako  oba  jezika,  ali  siromasi  ako  znadu  ,znadu  samo 
horvatski  čitati,  pa  zavod  ovaj  baš  je  ponajviše  za  njih  utemeljen. 
Može  biti  da  poslovodja  nije  horvatskom  jeziku  včšt;  nu  toliko 
se  od  njega  ipak  može  bez  preteranosti  zahtevati,  da  živući  od 
horvatskih  novacah,  barem  toliko  od  horvatskoga  jezika  koliko 
mu  treba  da  može  uloge  upisivati.  Tako  će  postati  zavod  ovaj, 
osnovani  od  samih  rodoljubah,  utočište  sirotinje,  izvor  blagosta¬ 
nja,  poluga  materialnoga  napredka,  mati  drugih  sličnih  zavede- 
njah.  U  to  ime  Bog  pomozi!« 

Radi  usporedbe  potrebno  je  istaknuti  da  je  prva  banka  u 
Turskoj  osnovana  tek  1849.,  u  Pragu  1852  i  to  njemačka,  tek  1869. 
prva  banka  u  Srbiji.  1876.  prva  banka  u  Bugarskoj. 

Kod  osnutka  »Perve  horvatske  štedionice«  bile  su  u  posjedu 
dionica  slijedeće  osobe: 

Augustin  Gjuro,  Aresich  Pavao,  Aresich  Petar,  Arko  Martin, 
Bauer  Ivan,  Berdarich  Aleks,  Binder  Kurt,  Blum  David,  Bošnja- 
ković  Stjepan,  Brigljević  pl.  Ivan,  Czerni  Andrija,  Chaich  Mihael, 
Chavrak  Fr.,  Concilija  Ivan,  Ceynar  Josip  Czanjuga  Ivan,  Deme- 
ter  Dimitrije,  Demeter  Teodor,  Dolovčak  Ivan  Nepomuk,  Doro- 
tich  Juraj,  Epstein  V.,  Folnegović  dr.,  Frigan  Alois,  Gaj  Ljudevit, 
Gavella  Gjuro,  Gjurkovečki  Andrija,  Gorenz  Marko,  Grabina 
Nikola,  Gregorić  Gjuro,  Hatz  Pavao,  Horvath  Josip,  Horbeld 
Josip,  Irgolić  V.,  Jakčin  Andrija,  Jambreschak  Gregor,  Krausz 
Emerik,  Kassner  Franjo,  Kamauf  Ivan,  Kelemen  Ferdo,  Koller 
Nikola,’ Korlin  Antun,  Kosler  W.  Kovačević  Simo,  Krebsz  Franjo, 
Kreb  Vilim,  Kulmer  barun  Fr.,  Konig  Vilim,  Kresztich  Stjepan, 
Krieger  Josip,  Kogantschek  Antun,  Krausz  Gotfreid,  Kukovie 
Ivan,  Lackovich  Gjuro,  Laurinšek  Toma,  Lelis  Josip,  Lenzendorf 
Lovrenčić  Antun,  Lovrenčić  Alois,  Mever  Ludvig,  Mever  Gott- 
fried,  Malosseg  I.,  Maruzzi  Franjo,  Mažuranić  Antun,  N.  Mallin, 
Marsanich  Antun,  Mudrić  Josip,  Merherr  Antun,  Mraović  Aleks. 
Mraović  B.,  Musevich  Nic.,  Novak  Franjo,  Mosan  Antun,  Orsich 
grof  Gjuro,  Petković  Antun,  Pogorelec  Jakob,  Popovich  Atana- 
sije,  Pressl  Franjo,  Radulović  Simun,  Rauth  Ed.  Rauth  Karlo,  Ro- 
ber  Josip,  Sermage  grof  Otto,  Rubido  Antun,  Schey  Nikola,  Schi- 

witz  Franjo,  Schlichtinger  Josip,  Rosenkranz  Karl,  Shega  Ferdo, 
Simrak  Basil,  Skarecki  Aleksandar,  Skopini  Michael,  Shrabecz 
Alois,  Spierer  Jacob,  Sparchakel  Aleks,  Sučić  Antun,  Schnapp 
Ferdo,  Smiković  Lud.,  I.  B.  Tartl,  Tiszar  Mihael,  Tkalčić  Stjepan, 
Toman  Josip,  Vancaš  Aleks,  Viđali  Šime,  Weiss  dr.  Verbanchich 
Jos.,  Weiss  Jacob,  Vesselly  Jacob,  Werdanich  Johann,  Vranycza- 
ny  Ambroz  jun.  Vrabčević  Stjepan,  Wolgemuth  Franjo,  Žerjavić 
Ferdo,  Zdenčaj  Eduard. 

Prvi  predsjednik  štedionice  bio  je  Anastas  Popović,  zagre¬ 
bački  trgovac,  rodom  Grk,  ali  već  davno  pohrvaćen,  kao  i  pohr- 
vaćene  grčke  obitelji  Mallin  i  Gavella  sudjelujući  već  u  svima 
podhvatima  preporoda.  Popović  je  vodio  štedionicu  strogo  i 
oprezno,  zahvaljujući  njemu  štedionica  je  bez  ikakvih  potresa 
proživjela  burne  godine  1848. — 49.  Štedionica  od  prvog 
dana  svoga  osnutka  stoji  nad  staležkim  tada¬ 
šnjim  poretkom.  U  njezinoj  osnovi  poslovanja  predvi- 
djen  je  dakako  u  prvom  redu  posao  štednje,  okupljanja  glavnica. 
Štedionica  u  prvoj  godini  poslovanja  objavljuje  da  će  primati 
uloge  do  2000  forinti  više  se  ne  će  primati  na  jednu  knjižicu.  Ka¬ 
mate  će  plaćati  od  4%.  Kao  osnovu  rada  predvidja  davati  zaj¬ 
move  na  nepokretna  dobra  na  pet  godina,  i  to  ne  samo  na  ple¬ 
mićka  nego  i  gradjanska,  zatim  većim  općinama,  te  i  seljakom  na 
njihove  urbarske  zemlje.  Prvi  dan  poslovanja  uloženo  je  bilo  u 
štedionicu  preko  500  forinti,  a  na  koncu  prve  poslovne  godine 
iskazan  je  čisti  dobitak  od  1892  forinta  i  10  novčići,  koji  se  osta¬ 
vlja  za  stvaranje  »čuvame  glavnice«  (Reservefonda),  koji  je  pri¬ 
jedlog  jednoglasno  prihvaćen. 

Usporedno  s  organiziranjem  trgovine  dolazi  i  početak  prvoga 
skromnog  veleobrta  u  Hrvatskoj,  prvog  pokušaja  iskoristiti  do¬ 
maće  surovine.  Svijet  za  sebe  je  Rijeka,  lučki  grad,  posebne  upra 
ve,  no  koji  u  ono  vrijeme  ne  samo  da  ima  pretežno  hrvatsko  sta- 
novničtvo  nego  taj  hrvatski  živalj  sudjeluje  i  u  tom  veleobrtnič- 
kom  podhvatnom  radu.  Na  Rijeci  postoje  1842.  godine  62  tvor¬ 
nice:  1  tvornica  papira,  25  tvornica  cigara  (duhan  još  nije  državni 
monopol!),  3  tvornice  klobuka,  2  voštanih,  2  lojenih  svijeća,  2 
tvornice  sidra,  4  »od  jedekah«  (tjestenine),  10  pecara  špirita,  1 
tvornica  šećera,  6  kožara,  2  pivovare.  2  tvornice  čokolade  —  da¬ 
kako  taj  primjer  s  Rijeke  poučno  djeluje  na  hrvatski  priradni 
svijet.  Postoje  stvarno  tri  skupine  u  Hrvatskoj,  koje  kušaju  za¬ 
snovati  veleobrtničke  pothvate.  Prva  skupina,  ali  svijet  za  sebe, 
jesu  brodograditelji;  tu  su  uložene  najveće  domaće  glavnice,  bro- 

đogradilišta  u  Kraljevici,  Bakru,  Senju  grade  i  za  riječke  i  tršćan¬ 
ske  brodovlasnike.  Rad  je  brodogradilišta  na  vrhuncu  1847.  kad  je 
veći  dio  Europe  uslijed  opće  nerodice  patio  od  glada.  Avelin  Će- 
pulić,  budući  književnik  i  političar  pišući  u  »Narodnim  novinama« 
o  toj  zaposlenosti  hrvatskih,  navlastito  bakarskih  brodogradilišta 
primjećuje:  »Uzrok  je  tome  obći  glad  u  Europi,  jer  koliko  sila. 
imade  brodovah  u  sviuh  narodah,  nemogu  dosti  hrane  gladujućim, 
imenito  Ircem  nositi,  i  tako  dok  jadni  Irci  od  glada  umiru,  špeku¬ 
lanti  si  s  dukati  kesu  pune.  E  tako  je  »tud ja  nesreća  za  me  sreća« 
vele  oni,  filantropia,  to  je  chimaera  za  njih  jer  trgovac  je  kosmo- 
polita.  Ta  brodogradnja  uostalom  vrši  se  u  duhu  obnovljene  hr¬ 
vatske  narodnosti.  Kad  je  1847.  u  Bakru  porinut  u  more  brod 
»Mate«  od  7.000  vagana,  brod  na  prednjoj  strani  nosi  sliku  »Ilira« 
u  ječermi  i  crven-kapi,  a  na  stražnjoj  strani  ima  hrvatski  kockasti 
grb,  dok  je  naokolo  natpis  »Horvatska«;  brod  je  vlasničtvo  Ja¬ 
kova  Tadejevića  i  Mate  Polića  iz  Hreljina,  a  sam  Janko  grof 
Drašković,  svečano  dočekan  kumuje  brodu. 

Druga  su  skupina  promicatelja  veleobrta  hrvatski  velikaši, 
koji  prvi  prelaze  od  starinskoga  na  suvremeno  razborito  gospo 
darstvo,  nastojeći  iskorišćivati  domaće  surovine,  već  prema  mje¬ 
stima  svojih  posjeda.  Sam  Janko  Drašković  imao  je  na  svom 
imanju  Rečica  šećeranu,  a  baruni  Rauchi  Lužnici  izvrstnu  tvor¬ 
nicu  cigara,  barunica  Vilhelmina  Kulmer  podigla  je  u  Osredku 
nedaleko  Samobora  tvornicu  stakla,  koja  očito  slabo  posluje,  jer 
»Narodne  Novine«  1845.  vape:  »mi  možemo  reći,  da  imamo  u 
domovini  fabriku,  koja  dobro  i  lepo  staklo  pravi,  pa  ja  ne  znam, 
da  li  tko  izmedju  Elorvatah  čaše  ondi  kupuje?  da  li  se  tko  tomu 
raduje?  da  li  tko  onu  fabriku  podupire?  da  li  znadu  mnogi  naši 
domorodci,  da  staklanu  tamo  imamo?«  Stalno  pak  radi  rudnik 
sadre  u  Samoboru  vlastničtvo  Kiepacha. 

Treća  skupina  promicatelja  veleobrtnih  podhvata  većinom  su 
doseljeni  stranci.  Zasluga  je  očito  vinkovačkog  gradjanina  An¬ 
tuna  Treyera,  da  je  dopremio  u  kopnenu  Hrvatsku  već  1846.  prvi 
parni  stroj  u  veleobrtničke  svrhe.  U  Korodju,  koji  spada  gospoštini 
grofa  Eltza  on  je  osnovao  prvi  parni  mlin,  za  koji  je  strojeve  iz¬ 
radio  »osečki  mehanik  Lieber«.  »Narodne  Novine«  hvale  taj  pod- 
hvat  jer  »mnoga  iznašastja  novie  dobe  ma  se  koliko  tersila  da 
obćekoristna  budu,  često  ipak  padu  kao  monopol  u  šake  glavniča- 
rah  i  to  zato,  jer  mnogo  novčanih  troškovah  iziskuju.  I  baš  s  toga 
svagda  je  velika  zasluga,  ako  se  iznašastje  koje  u  manjem  me- 
rilu  pokuša,  i  ako  se  poraba  i  korist  njegova  činom  posvedoče«; 

spomenuvši  primjer  Treyerov  vele  na  koncu:  »Ovakvi  parni  mlini 
sagradit  se  mogu  i  manjim  troškovi,  i  obilne  dohodke  donose  oso¬ 
bito  u  okolicah,  gde  gorivo  nije  skupo.  Želiti  bi  zato  bilo,  da  bi  se 
još  mnogi  u  primer  gospodina  Treyera  ugledali«. 

Preporoditelji  i  ovim  prvim  pokušajima  ve- 
leobrta  teže  dati  čim  jači  narodni  biljeg,  ne 
samo  po  imenu  nego  po  zadaći  njegovoj,  shva¬ 
ćanje  potreba  zajednice  dolazi  na  prvo  mjesto, 
s  tom  se  željom  otvaraju  putevi  svakom  novom, 
ma  i  sporednom  podhvatu.  Kao  veliko  otkriće  javljaju 
»Narodne  Novine«  prvih  dana  1847.  da  u  nekadašnjem  paulin- 
skom  majuru  u  Varaždinu  postoji  »tvornica  pamučnog  i  vune¬ 
nog  tvor  ja«  kojoj  je  vlastnik  neki  g.  Tomazi,  veleći:  »Šteta  je 
što  g.  Tomazi  nije  do  sada  putem  novinah  razglasio  obstanak  ove 
svoje  tvornice  i  što  nije  poslao  svoga  tvorja  (fabrikatah)  u  druge 
hervatske  i  slavonske  gradove;  jer  gledeć  na  kakvoću,  dobrotu  i 
cenu  mogli  bi  se  njegovi  tvorovi  natecati  s  inostranom  robom. 
Nevaram  se,  ako  reknem,  da  još  ima  u  našoj  domovini  ljudih, 
koji  bi  po  mogućnosti  mladjahni  ovaj  zavod  podupirali,  kod  kojih 
naime  nevlada  smertonosna  za  domaću  obertnost  predsuda,  kao 
da  je  samo  ono  dobro,  što  je  tudje  i  inostrano,  a  sve  ono  da  ne- 
valja,  što  se  kod  kuće  proizvodi.  —  Ovakovim  Ijudem  da  kako  je 
sve  jedno;  propala  domovina,  propao  narod,  samo  ako  oni  svojim 
požudam  zadovolje.  Nemisle  na  to,  da  nam  se  u  sadašnjih  okol- 
nostih,  gde  je  luksus  na  toliko  zavladao,  osobito  valja  brinuti,  da 
se  u  domovini  tvornice  podignu  i  pridignute  uzderže,  u  obće 
pako,  da  se  obertnost  nastani  i  udomi,  drugčie  se  nećemo  dugo 
uzderžati.  Domovina  morat  će  nam  propasti,  ako  se  i  nadalje  na- 
tecali  budemo  u  modi  s  Englezi  i  Frarcezi,  koji  imadu  toliko  do¬ 
maćih  tvornica,  a  mi  nikakvih.  Mi  želimo,  kao  i  drugi  narodi, 
mode  uvek  menjati,  al  uslčd  toga  moramo  inostranu  robu  kupo¬ 
vati,  i  tako  nam  ono  nekoliko  krajcarah,  koje  s  velikim  trudom 
skuckamo,  odnose  tergovci  u  tudjinu,  od  kuda  ih  nećemo  tako 
lahko  dovabiti.  Ovakovim  načinom  izmiču  nam  se  novci  iz  rukuh, 
i  po  tom  se  siromaštvo  u  našoj  zemlji  kod  svih  stališah  sve  bolje 
umnožava;  jer  su  novci  duša  svakog  poslovanja,  i  bez  njih  ne- 
može  ni  poljsko  gospodarstvo,  ni  tergovina,  ni  obertnost  tako,  kao 
što  bi  trebalo,  napredovati.  Ovomu  zlu  moglo  bi  se  doskočiti  osni¬ 
vanjem  raznih  tvornicah;  jer  onda  bi  mnogi,  koi  sad  prosjači,  po¬ 
sla  dobio,  a  novci,  koji  sada  za  inostranu  robu  u  tudjinu  odilaze, 
ostali  bi  kod  nas  i  obticali  (cirkulirali)  bi  u  našoj  domovini.  Vla- 

stelin  (zemaljski  gospon,  spahija)  kupovao  bi  od  fabrikantab 
robu,  a  ovaj  bi  zamenito  od  vlastelina  nabavljao  živež  i  proizvode 
naravske«.  Ta  razmatranja  svojega  varaždinskog  dopisnika  Jo¬ 
sipa  Partaša  popraćuju  »Narodne  Novine«  s  jednim  »dodatkom 
uredničtva«  veleći:  »Istina  je,  da  će  biti  ovi  tvornici  (fabrikanti) 
ponajviše  inostranci;  al  to  neka  nas  ne  plaši:  kod  nas  nema  občrt- 
noga  duha,  obertne  škole  (Industrie-Schule),  zato  neima  ni  tvor- 
nicah.  Al  kad  našinci  u  tudjem  primaru  uvide,  koliki  dobitak  do¬ 
bro  uredjene  fabrike  donose  i  kad  ujedno  steku  priliku,  gdje  bi 
se  mogli  u  tvorničkih  poslovih  uvežbati,  nema  sumnje,  da  će  se  i 
oni  obertnosti  primiti  i  time  k  procvetanju  domovine  mnogo  do 
prineti.«  Dapače  1847.  kad  »tvornica  kartah  Josipa  Bačka  u  Za¬ 
grebu,  Dugoj  ulici  br.  969  »izda  iskoristivši  ushit  stvoren  prvom 
predstavom  Lisinskijeve  opere  »Ljubavi  i  zloba«  igraće  karte  s 
figurama  u  narodnoj  nošnji  »spodobne  onoj,  koje  su  imale  osobe 
predstavljajuće  u  ilirskoj  operi«,  te  vidicima  Krapine,  Kalnika, 
Okića,  Medvedgrada  s  dvorom  Šestine,  Jurjavesi,  Bosiljeva  itd. 
(vidi  prilog  u  bojama  br.  4)  »Narodne  Novine«  koje  su  nijeteći 
visoko  etičko  društvovno  i  osobno  mjerilo  do  sad  uvijek  žigo- 
sale  sve  poroke  i  strasti,  nastoje  sad  pomoći  i  ovaj  podhvat  u 
ime  narodnosti,  pišući:  »Dobro  poznamo  ubojitost  ove  pogubne 
igre,  nu  ipak  nas  je  uzradovalo,  kad  smo  viđali,  da  se  ono,  što  je 
naše,  što  je  narodno,  i  u  nižjih  već  verstah  dopada,  i  da  se  već  naši 
obertnici  narodnom  formom  služe,  da  si  pribave  kupacah . . .  Šta, 
viče  koi  moralista,  dakle  vi  kartanje  preporučujete,  u  mesto  da 
ga  utamanite?  ...  U  koga  nije  zadnja  iskra  čovečnog  dostojanstva 
uternula,  taj  će  se,  pogledavši  ove  slike,  imenito  štit  dolnjaka, 
sčtiti,  da  karte  imaju  biti  samo  zabava,  a  ne  žertvenik  imetka,  vre¬ 
mena,  zdravja  i  poštenja...  Gledajte  dakle  narodne  te  slike,  i 
osvestite  se,  kad  pogibeljna  strast  hoće  da  vas  zaokupi,  setite  se, 
da  nije  junak,  koi  naslikanoga  protivnika  nadvlada,  već  je  vitez, 
koi  se  sa  živim  neprijateljem  bori...«  Uzgredno,  ove  »Dvorane 
zagrebačke  karte«  povod  su  prvoj  trgovačkoj  raspri  u  novinama  u 
Zagrebu,  jer  je  osim  Bačka  još  neki  tvorničar  karata  (znak  da  je 
taj  posao  tih  godina  osobito  uspijevao!)  izdao  slične  karte;  u  no¬ 
vinskim  stupcima  »Narodnih  Novina«  i  »Agramer  Zeitunga«  vode 
oba  tvorničar  a  prepirku  čije  su  karte  »prave  narodne«. 

U  lipnju  1847.  donose  »Narodne  Novine«  opet  jednu  pobudu, 
značajnu  za  pokretnost  trgovačkoga  svijeta,  prijedlog  za  osnutak 
domaćega  osiguravajućega  društva  protiv  vatre,  opravdavajući 
prijedlog  s  narodno-gospodarskim  potrebama,  jer  »serce  mora  da 

peče  svakog  rodoljuba,  kad  pomisli  na  te  silne  novce  koji  iz  naše 
tako  siromašne  domovine  svake  godine  u  inozemstvo  putuju«, 
zahtijevajući  i  kod  toga  prijedloga  kao  što  je  to  bilo  kod  svih 
sličnih  pobuda  posljednjih  deset  godina  i  na  gospodarskom  i  na 
uljudbenom  polju,  da  sabor  preuzme  tu  stvar  u  svoje  ruke,  da  u 
ovom  slučaju  dapače  prisilno  provede  osiguranje  kuća  i  zgrada! 
Taj  slučaj,  kao  i  svi  prošli,  s  jedne  strane  svjedoče,  kako  je  ugled 
sabora  bio  jak  u  predodžbama  svijeta,  a  s  druge  strane  takodjer 
razjašnjuje  uzroke  zašto  su  posljednjih  godina  nastale  tolike 
organizacije  i  toliki  društvovni  pothvati  u  Hrvatskoj.  Vrijeme 
nosi  nova  pitanja,  koja  sabor  ne  može  riješiti,  jer  je  sabor  staleža 
i  redova  dotraj ao  i  u  svom  sustavu  i  sastavu,  odatle  tolik  zamah 
novih  društvovnih  snaga,  koje  stvaraju  različite  organizacije  za 
rad,  koji  je  izvan  pogleda  i  shvaćanja  te  snaga  feudalnoga  aristo¬ 
kratskog  sabora. 

Medjutim  u  ovom  posljednjem  razdoblju,  taj  zamah  zanio  je 
i  sam  sabor.  I  on  plovi  novovjekim  vodama.  Nove  političke  prilike 
dale  su  i  njemu  odlučnost  i  polet,  koje  još  prije  deset  godina  nije 
bilo  moguće  ni  zamisliti.  Djelomično  je  to  posljedica  što  su  i  u 
njegove  redove  prodrijeli  ljudi  mladog  preporodnog  pokoljenja. 
Ali  odlučniji  bijaše  opći  preokret  u  političkim  odnošajima.  Novi 
uticaji  djeluju  na  hrvatsku  politiku  i  iz  Beča  i  iz  Požuna,  odno¬ 
sno  Budimpešte. 

Bečka  politika  prema  Hrvatima  u  razdoblju  od  1840.  do  1847. 
prošla  je  kroz  mnogo  promjena.  Njezina  razmjerna  neprijaznost 
prema  Hrvatskoj  raste  od  zabrane  »ilirstva«  pa  sve  do  krvave 
županijske  restauracije  u  Zagrebu  29.  srpnja  1845.  Ban  Haller 
izvršitelj  je  te  politike  koja  ide  za  tim  da  se  Hrvate  obuzda  u 
njihovom  sve  oštrijem  sukobu  s  Madžarima  radi  jezičnog  pitanja. 
Od  1845.  dalje  madžarski  se  nacionalizam  sve  više  radikalizira  i  u 
probitku  je  bečke  politike  jačati  odlučnost  Hrvata  kao  protutežu 
tom  radikalizmu  madžarskoga  nacionalizma  —  to  krijepi  odlučnost 
sabora  staleža  i  redova.  Uz  to  na  saboru  u  Požunu  sve  više 
dozrijeva  i  riješenje  urbarskoga  pitanja,  u  nagonu  samoobrane, 
staležki  sabor  postaje  čvršći  i  jedinstveniji.  Sabor  se  sastaje  u 
listopadu  1847.  da  po  starom  običaju  stvori  zaključke  o  držanju 
hrvatskih  poklisara  u  Požunu.  Na  tom  saboru  stečevine  preporoda 
dobivaju  prodornu  snagu  političkog  argumenta,  donose  političku 
pobjedu  preporodnog  pokreta.  23.  listopada  1847.  na  prijedlog 
Ljudevita  baruna  Bedekovića,  a  nakon  plamenog  govora  Ivana 
Kukuljevića  sabor  zaključuje  »neka  se  narodni  jezik  uzvisi  na 

onu  čast,  vrijednost  i  valjanost  koju  je  kod  nas  do  sad  uživao 
latinski  jezik«.  Poslanje  preporoda  time  je  iz¬ 
vršeno,  završen  je  politički  srednji  vijek  u 
hrvatskom  razvitku.  Taj  posljednji  čisti  sabor  »staleža 
i  redova«  rasta j ući  se  sa  svojom  skoro  tisućljetnom  prošlošću, 
posljednjima  svojim  odlukama  izravnaj  ući  puteve  budućnosti,  uz 
ovu  povjestnu  političku  odluku,  gradi  most  u  budućnost  i  na  polju 
društvovne  preustrojbe  u  duhu  novog  vremena.  U  savezu  s  ras¬ 
pravama  u  Požunu  o  urbaru  sabor  odredjuje  svojim  nuncijama: 
»ako  se  izrekne  načelo  otkupljenja  od  urbarskih  dužnosti  i  od 
desetka  glede  kojega  načela  stališi  i  redovi  žele,  da  ne  bude  silu- 
juće  za  gospoštine,  nega  gg.  poklisari  nastoje,  da  se  ovako vo  silo¬ 
vanje  sa  potpunom  naknadom  gospoštije  skopča;  samo  od- 
kupljenje  neka  se  okolnostima  miestnim  prilagodi  i  za  unapre- 
djenje  glavnica  hipotekarno  naredi«.  S  tom  odlukom,  hrvatski 
»staleži  i  redovi«  već  su  neizravno  sami  pristali  na  ukidanje  po¬ 
sljednjih  ostanaka  kmetstva  —  stari  sustav  dostojno  odstupa. 

Te  svoje  povjestne  odluke  posljednje  čisti  sabor  staleža  i 
redova  stvara  u  doba  teško  i  sudbonosno.  1846.  u  cijeloj  je 
Europi  godina  jedne  najtežih  nerodica  u  cijelom  stoljeću  —  glad 
uz  vremenske  nepogode  traje  kroz  cijelu  1847.  Glad  je  zahvatio  i 
dijelove  Hrvatske,  glasom  »Narodnih  novina«  traže  se  i  preporu- 
čiiuju  nadomjestci  za  brašno:  korijenje  od  pira  (radix  graminis), 
žir,  brašno  se  miješa  s  krumpirom,  mrkvom,  bundevom,  repom. 
Glad  je  osobito  jak  u  manje  plodnim  krajevima,  iz  Gorskog 
Kotara  ljudi  bježe,  odmeću  se  u  prosjake  tražeći  milostinju.  Priliv 
bijednika  ćuti  se  i  u  Zagrebu,  glad  rad  ja  opću  skupoću  i  dru¬ 
štvovne  krize;  u  lipnju  1847.  »Narodne  Novine«  primjećuju: 
»Neka  se  čuva  Zagreb  da  ga  ne  bi  proleteri  jurišali,«  zahtijevajući 
da  se  nesretnicima  dade  zarada,  osnuju  »radionice  ili  robotališta«. 
Bijeda  je  tim  veća  jer  je  starinski  upravni  sustav  varmegjijski 
posvema  zatajio. 

Taj  pad  životne  razine  uslijed  nerodice,  glada  i  društvovne 
krize  teško  pogadja  daljnji  razvitak  preporodnih  gospodarskih 
podhvata  i  osnova,  svih  bez  razlike.  Već  u  drugoj  polovici  1847. 
vlada  tu  zastoj,  a  nitko  ne  sluti  još  da  je  tu  već  uslijedio  prekid. 

Opća  europska  prehranbena  kriza  1846.-1847.  stalaže  razorne 
stanice,  koje  će  prasnuti,  izazvati  europski  obrat  već  u  drugom 
mjesecu  1848. 

DRUŽTVOVNA  REVOLUCIJA  HRVATA 

1848. 


Sve  su  revolucije  bučan  završetak  dugotrajnoga  razvitka 
borbe  suprotnih  povjestnih  ideja.  Radi  toga  obično  ljudi  precje¬ 
njuju  udarnu  snagu  revolucije.  Uvijek  je  u  revolucijama  raz¬ 
mjerno  mala  sila  oborila  protivnika,  jer  obara  ono,  što  je  već 
obamrijelo,  kao  što  malo  jači  jesenski  vjetar  ruši  suho  lišće. 
Revolucije  obično  ništa  više  niti  ne  postizavaju:  uklanjaju  umrlo 
čineći  mjesto  novome,  koje  će  takodjer  jednom  imati  svoj  svr¬ 
šetak.  Gledana  iz  povjestne  daljine,  revolucija  godine  1848.  — 
kao  što  je  stvarno  i  bilo —  nastavak  je  revolucije  započete  prije 
pola  stoljeća  u  Francuskoj,  ona  je  drugi  juriš  gradjanstva  na 
feudalni  aristokratski  sustav,  koji  je  nakon  svoje  pobjede  nad 
Napoleonom,  izdankom  revolucije,  mislio,  da  je  moguće  u  cijeloj 
Europi  pomaći  povjestni  kalendar  za  pola  stoljeća  natrag.  Kao 
u  svima  revolucijama,  tako  je  i  u  revoluciji  godine  1848.  riječ 
»sloboda«  bojni  poklik,  koji  raspaljuje  oganj  preokreta.  No 
revolucija  1848.  prva  je  zaista  europska  revolucija,  obuhvativši 
istodobno  skoro  sve  europske  kopnene  zemlje  od  Atlantika 
do  Rusije,  pa  već  stoga  njezina  lozinka  »sloboda«  budi  svagdje 
druge  predočbe.  U  Francuskoj  ona  ide  isključivo  za  promjenom 
političkoga  sustava,  u  Italiji  budi  rat  za  narodno  oslobodjenje 
i  ujedinjenje,  dok  je  pitanje  političkoga  sustava  potisnuto  u  po¬ 
zadinu,  u  Njemačkoj  ona  stapa  borbu  za  nov  politički  sustav 
s  borbom  za  narodno  i  državno  jedinstvo,  dok  u  carskoj  Rusiji, 
zahvativši  tek  tanki  sloj  inteligencije,  budi  isključivo  društvovne 
ciljeve. 

Obuhvativši  cijelu  Europu  u  kratkom  roku  od  ciglih  mjesec 
dana,  revolucija  1848.  najdulje  je  plamtjela  u  habsburškoj  državi, 
izazvavši  i  najdublje  povjesne  posljedice.  Ta  je  pojava  sasvim 
prirodna.  Habsburška  je  država  sastavljena  od  desetak  naroda, 
koje  je  postepeno  okupio  u  državnu  zajednicu  u  glavnom  pro¬ 
bitak  zajedničke  sigurnosti  od  opasnosti  s  Istoka,  a  koja  je 
opasnost  medjutim  nestala;  te  narode  drži  na  okupu  predaja 
uobličena  u  priznavanju  gotovo  mističnoga  poslanja  vladarstva 
carskoga  doma,  te  postepeno  s  novim  vremenima  razvitka  sve  to 

čvršća  sveza  zajedinstva  gospodarskih  probitaka,  a  konačno  i 
sam  državni  stroj.  No  rad  je  toga  državnoga  stroja  postepeno 
zastarjeo,  pa  radi  toga  zaostao  prema  kroku  vremena,  novim 
potrebama,  a  uz  to  ima  i  sve  to  slabije  i  nepokretni  je  vodstvo, 
sam  sve  teže  odolijeva  dinamici  novih  snaga,  koje  pokreću  u 
državi  život  i  sve  što  je  oko  njega. 

U  svojoj  jezgri  feudalni  je  sustav  morao  dospjeti  u  krizu, 
čim  se  je  pojavio  ferment  nacionalizma,  koji  u  revolucionarnom 
razvitku  prije  pol  stoljeća  igra  još  sporednu  ulogu.  Taj  ferment 
nacionalizma  daje  nove  pobude  društvovnima  slobodarskim 
težnjama.  Suprotnosti  pak  probitaka  različitih  narodnih  skupina 
u  habsburškom  carstvu,  pojačane  društvovnim  prcbitcima  daju 
ognju  revolucije  obilje  goriva.  No  istodobno  u  tima  suprotno¬ 
stima  nalazi  se  takodjer  i  klica  uzroka  neuspjeha  revolucije  1848. 
U  habsburškoj  državi:  lozinka  »sloboda«  ne  može  ujediniti 
revolucionarne  težnje,  jer  za  svaki  narod  Austrije,  ta  »sloboda« 
znači  nešto  skroz  suprotno  od  »slobode«  najbližega  susjeda. 
Bečkom  djačtvu  i  inteligenciji  cilj  je  oživotvoriti  politička  načela 
liberalizma;  Talijanima  u  Austrijskoj  Lombardiji  i  Veneciji  uklo¬ 
niti  habsburšku  vlast;  narodima  slavenskih  jezika  steći  ravno¬ 
pravnost  za  svoju  narodnost  u  sklopu  preustrojenoga  carstva, 
Madžarima  u  posljednjoj  dosljednosti  stvoriti  nezavisnu  narodnu 
madžarsku  državu;  Hrvatima  pak  je  cilj  u  prvom  redu  obraniti 
se  od  političkog  širenja  madžarskoga  nacionalizma. 

Pod  lozinkom  »slobode«,  revolucija  se  diže  na  noge,  a  kako 
svaka  revolucija  mora  imati  vidljivoga  protivnika,  utjelovitelja 
svih  protivnih,  obično  nevidljivih  snaga,  koje  ona  teži  srušiti,  uz 
poklik:  »Živjela  sloboda!«  revolucija  1848.  u  Austriji  kliče:  »Do¬ 
lje  Metternich!«  Kao  što  je  poklik  »sloboda«  pokrivao  nejasne 
ciljeve,  tako  je  i  poklik  »Dolje  Metternich!«  bio  prilično 
krivo  usmjeren.  Sustav,  koji  je  nosio  njegovo  ime,  bio  je  samo 
djelomično  njegovo  djelo,  a  primjena  pak  toga  sustava,  koja  ga 
je  u  to  doba  učinila  mrskim  narodima  habsburškoga  carstva, 
stvarno  je  bila  protivna  Metternichovim  političkim  težnjama. 
Sve  se  troši,  pa  i  revolucionarni  zanosi.  Kad  Metternich  stvara 
svoj  sustav  osiguranja  mira  u  Europi  nakon  pada  Napoleono- 
voga,  europski  narodi  pozdravljaju  Metternicha  i  njegovo  djelo 
kao  oslobodioca,  toliko  su  ih  iscrpjeli  ratovi,  toliko  im  je  mrska 
postala  svaka  revolucija,  kao  uglavljeni  uzročnik  ratova.  Chateau- 
briand  u  svojim  »Uspomenama  s  onu  stranu  groba«  ostavio  je 
svjedočanstvo  raspoloženja  europskoga  svijeta  za  vrijeme  i  pod 

kraj  napoleonskih  ratova,  kad  je  većina  ljudstva  gledala  u  Na- 
poleonu  i  njegovim  carskim  orlovima  Antikrista  i  Apokaliptičke 
Jahače,  plješćući  oduševljeno  onima,  koji  uklanjaju  opasnost 
revolucija  i  ratova  i  svih  njihovih  popratnih  zala.  Čovjek,  koji 
je  uspio  dati  europskomu  svijetu  sigurnost  i  novu  vjeru  u  mir, 
bio  je  državnik  velikoga  kova  i  taj  pronicavi  vještak  upravljanja 
narodima,  jamačno  je  poznavao  bolje  od  svih  revolucionaraca 
svu  zastarjelost  i  krhkost  austrijskoga  državnog  sustava,  kao  i 
snage  novoga  vremena  utjelovljene  u  misli  nacionalizma.  Osobno 
se  osjeća  iznad  svih  tih  nacionalizama,  osjećajem  i  vjerom  je 
Europejac,  priznavši  to  sam  jednom  zgodom:  »Već  odavna  je  za 
me  Europa  poprimila  vrijednost  jedne  domovine«.  Metternich 
misli  u  predodžbama  država,  a  ne  naroda.  Sredivši  i  ustalivši 
mir  i  sigurnost  europskoga  kopna  poslije  konačnoga  sloma  Na- 
poleonovoga  godine  1815.,  Metternich  odmah  1817.  želi  riješiti 
nutarnje  pitanje  habsburškoga  carstva.  Metternich  prima  buđje- 
nje  nacionalizma  naroda  habsburškoga  carstva  kao  političku  ne¬ 
minovnost.  On,  kao  državnik,  gleda  pojavu  nacionalizma  dakako 
bez  osjećaja  i  simpatija  i  antipatija,  on  s  njime  računa  samo  kao 
s  političkom  činjenicom.  Kao  čuvar  države,  u  čije  europsko  po¬ 
slanje  Metternich  vjeruje,  on  teži  uskladiti  sve  te  težnje  austrij¬ 
skih  naroda,  dakako  opet  ne  iz  nekih  osobnih  osjećaja  prema 
dinastiji,  čije  je  predstavnike  i  njihovu  ljudsku  vrijednost  sigur¬ 
no  sam  najbolje  poznavao,  nego  prema  dinastiji  kao  političkoj 
činjenici,  kao  državotvornom  čimbeniku,  koji  u  carstvu  sve  spaja 
i  uskladjuje.  Spoznajući  trajno  revolucionarno  djelovanje  misli 
nacionalizma  stopljene  s  naukom  političkoga  liberalizma,  Metter¬ 
nich  izradjuje  1817.  osnovu  dalekosežne  preustrojbe  cijeloga  su¬ 
stava  habsburškoga  carstva.  Metternich  je  tada  predložio  osno¬ 
vati  »Carevinsko  vijeće«,  parlamenat  predstavnika  svih  narod¬ 
nosti  carstva,  izaslanika  sabora  povjesnih  njegovih  jedinica.  To 
bi  »Carevinsko  vijeće«  prema  njegovoj  osnovi  raspravljalo  o 
rizničarskim  i  zajedničkim  poslovima.  Metternich  je  očito  pri¬ 
željkivao,  da  to  »Carevinsko  vijeće«  postane  polje,  gdje  će  se 
moći  politički  izživljavati  težnje  nacionalizma  austrijskih  naroda, 
gdje  će  oni  postepeno  moći  sticati  političko  iskustvo,  jer  cilj  je 
Metternichov  postepenim  razvitkom  centralistički  stroj  habs¬ 
burške  činovničke  države  pretvoriti  u  uskladjenu  suvremenu 
federaciju  zemalja,  razgraničenih  u  »gubernije«  prema  narodno¬ 
stima.  Godina  te  Metternichove  osnove  značajna  je  i  za  razvitak 
hrvatskoga  nacionalizma.  Metternichove  osnove  razjašnjuju, 

zašto  su  Šporer  i  njegovi  drugovi  tako  brzo  stekli  dopuštenje  za 
izdavati  »Oglasnik  Ilirski«,  a  razjašnjuje  takodjer,  zašto  je  hr¬ 
vatski  preporodni  pokret  uvijek  nalazio  manje  više  vidljivu,  od¬ 
nosno  osjetljivu  Metternichovu  podporu  —  bilo  je  to  samo  jedan 
odsjek  njegove  opće  politike  preustrojbe  austrijskoga  carstva. 
Taj  će  se  Metternichov  obrazac  preustrojbe  carstva  javiti 
javiti  kasnije  u  novom  obliku  i  u  zamislima  i  postupcima  samih 
austrijskih  naroda  1848.  na  saboru  u  Kromjerižu,  kasnije  u  po¬ 
litici  Schmerlingovoj,  oživjet  će  prilagodjen  novim  okolnostima, 
dapače  i  u  osnovama  Karla  Habsburškoga  1917.  1918.  No,  dina¬ 

stija  je  odbila  Metternichovu  osnovu.  Car  Franjo  II.  odbio  ju  je 
i  1817.  i  1832.,  kad  ju  je  Metternich  ponovno  predložio,  jer  je 
očito  osjetio  dolazak  velike  krize  u  revolucionarnim  pojavama 
godine  1830.  Ne  poznavajući  iskustvo,  da  su  najbolje  one  refor¬ 
me,  koje  provode  konzervativci,  dinastija  je  odbivši  Metterni- 
chove  osnove  odlučila  sudbinom  svojom  i  svoje  države.  Vjero¬ 
jatno  se  u  tima  prijedlozima  za  preustrojbu  carstva  kriju  tako¬ 
djer  razlozi  budućih  trvenja,  zakulisne  borbe,  koju  protiv  Metter- 
nicha  vode  članovi  dinastije.  Kad  umire  Franjo  II.,  a  na  prijesto¬ 
lje  dolazi  slabi  Ferdinand  V.,  i  kad  se  radi  toga  mora  osnovati 
regentsko  vijeće,  članovi  dinastije,  nadvojvode,  osujetiše,  da 
Metternich  dobije  odlučnu  ulogu  u  regentskom  vijeću:  predsjed¬ 
ništvo  je  preuzeo  nadvojvoda  Ludwig,  Metternichu  su  ostavljeni 
samo  vanjski  poslovi,  a  u  regentsko  vijeće  kao  treći  član  dolazi 
grof  Kolowrat,  glavni  Metternichov  protivnik.  Metternichove  su 
nutarnjo-političke  osnove  time  nasukale,  prepuštena  mu  je  samo 
vanjska  politika.  Regentsko  je  vijeće  pozornica  dvorskih  sple¬ 
taka,  a  kad  u  Beču  bukne  revolucija,  nadvojvode  na  čelu  s  nad- 
vojvodkinjom  Sofijom,  simpatiziraju  s  buntovnim  djačtvom, 
kako  bi  oborili  Metternicha,  čiju  glavu  traži  revolucija.  Metter¬ 
nich  sam  odstupa,  odlazi  u  progonstvo,  a  revolucija  uspijeva,  jer 
nema  protiv  sebe  ni  autoriteta,  ni  organiziranoga  protivnika,  — 
uslijedilo  je  ono,  što  je  Metternich  1817.  htio  izbjeći  sa  svojim 
reformnim  prijedlozima. 

Od  prvoga  trenutka  revolucija  u  austrijskom  carstvu  postoje 
dvogube  snage:  društvovne  i  nacionalne.  Te  snage  idu  neko  vri¬ 
jeme  usporedno,  upodpunjuju  se,  a  neko  vrijeme  se  uzajamno 
slabe  i  umrtvi iuiu  svoiim  suprotnim  ciljevima,  negdje  više,  ne¬ 
gdje  manje.  Ta  se  je  suprotnost  djelovanja  ovih  različitih  sastav¬ 
nih  snaga  revolucije  znatno  osjetila  i  u  Hrvatskoj,  i  u  samom 

toku  revolucije,  a  još  jače  u  trajnima  njezinima  dalekosežnim 
posljedicama. 

Već  u  godinama  prije  1848.  u  Hrvatskoj  se  čuje  sve  to  bliži 
krok  društvovne  krize.  Preporodno  pokoljenje  pomnjivo  ga 
osluškuje,  spoznaje  dozrelost  društvovnoga  pitanja,  koje  znači 
hitnu  potrebu  riješenja  seljačkoga  pitanja.  Cijeli  preporodni  rad 
na  gospodarskom  polju  usmjeren  je  prema  tome  cilju,  samo  što 
se  većini  čini  taj  cilj  još  veoma  daleko,  pa  vjeruje,  da  još  ima 
vremena.  Sam  pogled  na  seljačko  pitanje  dovodi  preporodno 
političko  vodstvo  pred  teške  procjepe,  posljedice  njegove  razli¬ 
čite  društvovne  pripadnosti.  Preporoditelji  su  i  aristokrate-vele- 
posjednici,  i  mali  posjednici  iz  skupine  staleža  i  redova,  dakle 
takodjer  »zemaljske  gospode«,  ali  takodjer  su  i  sinovi  gradjana 
i  seljaka  i  članovi  nove  slobodne  inteligencije  —  različiti  njihovi 
gospodarski  probitci  onemogućuju  njima  i  cijelom  preporodnom 
pokoljenju  stvoriti  sebi  jedinstveno  gledište  na  pitanje  kmetstva. 
Sam  brojčani  omjer  društvovnih  skupina,  kojih  se  tiče  seljačko 
pitanje,  potresan  je  za  njegovo  riješavanje,  pa  i  uopće  za  riješa- 
vanje  problematike  narodnoga  preporoda  Hrvata.  Prema  brojidbi 
od  1840.  u  Hrvatskoj  pod  banskom  vlašću,  broj  pučanstva  iznosi 
847.680  duša  (vidi  dr.  Mladen  Lorković:  »Narod  i  zemlja  Hr¬ 
vata«);  nažalost  u  podatcima  ove  brojidbe  nije  ona  provedena 
prema  društvovnim  razredima;  medjutim  prema  popisu  »Zemalj¬ 
ske  gospode«,  dakle  imanja  s  kmetskim  zemljištima,  iz  godine 
1849. — 1853.  (vidi  prilog),  broj  takovih  imanja  iznosio  je  u  Hrvat¬ 
skoj  preko  560,  a  u  Slavonskoj  Hrvatskoj  32  s  preko  24.000  kmet¬ 
skih  selišta  i  preko  4500  »želira«;  u  taj  broj  su  uključena  i 
kmetska  zemljišta  crkvenih  »staleža«,  kao  i  pojedinih  gradova. 
Ako  se  od  broja  pučanstva  odbiju  pripadnici  stranih  narodnosti, 
kojih  ima  preko  150.000,  te  pučanstvo  gradova,  činovničtvo,  voj¬ 
ska,  slobodna  zvanja,  još  uvijek  omjer  skupine  »zemaljske  go¬ 
spode«,  politički  vodstvenih  ljudi,  i  kmetskoga  življa  ne  iznosi 
više  od  1:100.  Suprotnosti  probitaka  suviše  su  velike  i  oštre,  da 
bi  ih  obzirom  na  velike  razlike  u  prosvjetnoj  razini  mogla  trajno 
uskladiti  preporodjena  misao  narodnog  zajedinstva. 

Seljačko  se  pitanje  stalno  zaoštruje  zahtijevajući  svoje  rije- 
šenje.  O  tome  govore  stalna  vrijenja  i  neprestane  bune  seljaka, 
kao  i  rasprave  na  zajedničkom  hrvatsko-madžarskom  saboru  u 
Požunu,  gdje  je  odluka  već  doizrela  u  načelu.  Staleži  i  redovi, 
užitnici  kmetskoga  sustava,  već  su  se  u  misli  izmirili  s  ukidanjem 
posljednjih  kmetskih  podavanja.  Jasno  je,  da  je  pitanje  kmetstva 

samo  još  pitanje  novca,  —  tek  nema  glavnice,  pa  na  tome  za¬ 
staju  sve  dobre  namjere.  Radi  gospodarske  zaostalosti  i  siroma¬ 
štva  zemlje,  riješenje  će  urbarskoga  pitanja  neminovno  donijeti 
teške  gospodarske  i  društvovne  potrese,  pogoditi  tisuće  probi¬ 
taka,  bez  obzira  na  njihovu  političko-misaonu  i  društvovnu  pri¬ 
padnost,  kao  i  za  to,  jer  pretežna  većina  ni  zemaljske  gospode, 
ni  seljaka  kmetova  nije  ni  duhovno,  ni  naobrazbeno  dozrijela  za 
nov  sustav.  Za  to  se  sve  do  posljednjega  časa  osjeća  i  u  postup¬ 
cima  požunskoga  sabora,  i  u  djelovanju  javnosti,  težnja,  po  mo¬ 
gućnosti  čim  dalje  odgoditi  odluku  u  urbarskom  pitanju. 

Zajednički  hrvatsko-madžarski  sabor  u  Požunu  riješava  urbar- 
sko  pitanje  na  razmake.  Dakako,  odluka  zajedničkog  sabora  još 
ne  vrijedi  u  Hrvatskoj,  dok  je  ne  potvrdi  i  hrvatski  sabor.  Ali, 
svaka  odluka  i  njezina  provedba  u  Madžarskoj  već  samom  svo¬ 
jom  obstojnošću  djeluje  i  na  razvitak  prilika  kod  Hrvata,  budeći 
neprestano  medju  seljačtvom  vjeru,  da  se  čas  konačnog  oslobo- 
djenja  sve  to  više  približuje.  Godine  1840.  u  Požunu  je  stvoren 
i  s  odobrenjem  konzervativaca  zakon,  koji  dopušta  i  upravo  želi 
promicati  otkupljivanje  kmetova.  Taj  je  zakon  izradjen  po  uzoru, 
kako  je  kmetsko  pitanje  bilo  riješeno  u  državama  njemačkoga 
saveza;  vrijednost  godišnjih  podavanja  i  u  novcu  i  u  radu  pro- 
računana  je  u  glavnicu  i  to  za  razdoblje  od  16  do  20,  a  najviše  25 
godina,  prema  toj  osnovi  kmet  je  odplaćivao  tu  svotu  odkupa  u 
godišnjim  obrocima  u  visini  od  0.75  do  1.75  posto  ustanovljene 
glavnice  zajedno  s  ukamaćenjem,  tako  da  je  prema  toj  osnovi 
glavnica  mogla  biti  isplaćena  za  30  do  40  godina.  Preduvjet  za 
provedbu  ove  osnove  bilo  je  napredno  gospodarstvo  i  dakako 
obstojnost  glavnice,  koju  je  tada,  kad  je  osobno  glavničarstvo 
tek  u  povoju,  mogla  namaknuti  samo  država,  odnosno  po¬ 
sebni  navjerni  novčani  zavodi,  —  način  sada  neprovediv  i  u 
Madžarskoj,  a  pogotovo  u  Hrvatskoj.  Zakon  iz  1840.  ostao  je 
stvarno  na  papiru,  jer  ni  jedan  seljak  nije  imao  mogućnosti  od- 
kupiti  se.  Uoči  same  revolucije,  u  velikaškoj  kući  u  Požunu,  5. 
veljače  1848.  čuvar  krune  barun  Nikola  Vay,  govoreći  o  dota¬ 
dašnjem  radu  za  uredjenje  urbarskoga  pitanja,  ustanovio  je  obra¬ 
čun,  koji  vrijedi  i  za  hrvatske  prilike:  »Izrecimo  naše  nutarnje 
osvjedočenje,  da  se  bezuspješnost  dosadašnjih  odkupnih  zakona 
ne  može  jedino  nemarnosti  zemaljske  gospode  prema  ovoj  stvari 
pripisati,,  nego  i  mnogobrojnim  drugim  zaprekama,  kao  na  pr. 
raznoliki  stupanj  izobraženosti  kod  seljaka,  nedostatak  za  odkup 
potrebitoga  imutka  i  t.  d.  Stoga,  jer  se  odkup  po  našemu  mnije- 

nju  samo  uz  podpunu  naknadnu  izvesti  može,  ako  li  se  pak  ovo 
održaje,  potreba  prisilnoga  zakona  skoro  sama  po  sebi  prestaje. 
Stoga  smatramo  glavnu  zadaću  ovoga  državnog  odbora,  da  pored 
uklanjanja  drugih  prepona,  koje  postoje,  prije  svega  ostaloga 
da  gleda  iznaći  onaj  način  i  sredstva,  kako  se  mogu  uz  podpuno 
namrienje  zemaljskoga  gospodara  odkupiti«. 

1844.  uveden  je  nov  dodatni  zakon  urbarskim  zakonima,  koji 
opet  odaje  svu  muku  državne  politike  s  urbarskim  pitanjem  u 
prodoru  glavničarskoga  europskog  sustava  i  u  području  vlasti 
madžarsko-hrvatskoga  sabora.  Državne  potrebe,  koje  nosi  novo 
vrijeme,  ne  mogu  se  namiriti  radi  slabe  porezne  snage  države, 
što  je  opet  posljedica  porezne  staleške  nejednakosti,  pa  poku¬ 
šavaju  tome  doskočiti  na  taj  način,  da  i  nove  potrebe  prebace 
na  kmetski  stalež.  Dakako,  uspjeh  je  neznatan,  samo  je  pojačan 
odpor  i  nezadovoljstvo  kmetskoga  staleža  prema  sustavu.  Jer 
država  nema  novčanih  sredstava,  pojačana  su  kmetska  podava¬ 
nja  u  radnoj  snagi:  jedno  kmetsko  selište  mora  davati  »var- 
megjske  težake«,  njih  24  godišnje,  odnosno  12  »foringah«  t.  j. 
podvoza;  taj  se  radni  prinos  upotrebljavao  za  gradnju  poštan¬ 
skih  cesta,  za  trgovinske  zidane  i  nezidane  ceste  (postales  et  co- 
merciales  viae),  za  druge  javne  radove,  kao  zidanje  i  gradnju 
mostova,  varmegjskih  stanova,  dakako  uz  poslove  gradnje  i  odr¬ 
žavanje  općinskih  puteva.  No  ta  nova  podavanja  ne  samo  da  su 
ozlojedila  kmetove,  ona  su  postala  izvor  sukoba  zemaljske  go¬ 
spode  i  varmegjskih  oblasti,  koje  su  u  tom  sukobu  slabije,  jer 
su  izabrane  od  zemaljske  gospode.  »Gospoda  zemaljska«  paze 
na  svoje  kmete,  — bilježe  »Narodne  Novine«  tih  godina  —  iako 
sudac  varmegjski  prie  na  put  tera  kmeta,  nego  je  i  najmanji  spa- 
hija  posijao,  odmah  dobije  pismo  veliko  ex  officio  i  dvaput  pod- 
brisano  »urgens«  ne  manjka  na  listu . . .  dakle  dva  tjedna  ima 
sudac  varmegjski  za  radnju  varmegjsku.  Marva,  to  znamo  svi, 
kako  je  u  proljetju  gladna,  slaba  i  mršava.  U  jednom  kotaru 
imamo  na  pr.  1.000  kućah,  100  kola  izašlo  bi  dakle.  Tu  treba  ve¬ 
likog  nadziranja.  Veliki  sudac  ima  i  drugih  poslova,  političkih, 
juridičkih,  policijskih,  urbarjalnih,  školskih,  cerkvenih  i  vojničkih. 
Bilježnik  općine,  čudna  stvar,  na  njemu  jaše  gospoština,  var- 
megja  i  seljak...«  Nakon  trogodišnjeg  iskustva  opći  je  zahtjev, 
da  se  ovaj  zakon  promijeni  i  robota  pretvori  u  novčani  porez. 
Tih  godina  sustav  se  kmetstva  svagdje  nalazi  na  uzmaku.  Ukida 
se  1847.  i  posljednji  vidljiv  ostanak  varmegjske  vlasti  nad  kme¬ 
tovima,  —  kažnjavanje  tjelesnim  kaznama.  Staro  pokoljenje  ja- 

mačno  je  to  shvatilo  kao  predznak  konca  svijeta,  kako  je  stvarno 
i  bilo  konac  jednoga  tisućljetnoga  društvovnog  poredka.  To  je 
pobudilo  opet  mnoge  rasprave.  U  tim  raspravama  najnapredniji 
duhovi  preporoditelja  osjećaju  sve  oštrije  procjep,  u  koji  ulaze, 
ćute  da  dogadjaji  dolaze  brzo,  da  će  sve  to  zateći  nepripravljene. 

Bogoslav  Šulek,  u  jednom  svojemu  majstorskom  članku, 
uzoru  tadašnjega  novinarskoga  sloga  kod  Hrvata,  u  prosincu 
1847.  pod  naslovom:  »Batina  ili  tamnica«,  odaje  te  strepnje  i  mi¬ 
saone  neodlučnosti  preporoditelja  u  sukobu  stvarnosti  i  ideala 
tadašnje  hrvatske  društvovne  zbilje:  »  . . .  Istina  je,  da  naši  seljaci 
nisu  baš  izobražena  srca:  nu  što  je  tomu  krivo?  Način,  kojim  se 
je  do  sada  s  njim  postupalo.  Uslijed  ovoga  ubije  si  u  glava,  da 
je  on  na  svijetu  samo  da  druge  dvori  i  služi,  a  pored  takve  po¬ 
misli  ne  može  se  u  njemu  poroditi  plemenito  čuvstvo  i  priprav¬ 
nost  za  izvršivanje  dužnosti.  Pogledajmo  samo  u  bližnje  austrian- 
ske  pokrajine,  seljak  tamo  i  u  materijalnom  i  duševnom  obziru 
mnogo  bolje  stoji,  nego  kod  nas.  Zašto?  Jer  je  bolje  osiguran  od 
svake  samovolje  i  despotizma.  Nu  austrianska  vlada  hoće,  da 
seljaka  još  bolje  podigne.  Pa  kakvimi  se  sredstvi  za  to  služi? 
Zar  je  dana  svakomu  vlast  seljaka  batinati?  Ili  je  njegovu  slo¬ 
bodu  stegnula  i  ograničila?  Ni  jedno  od  ovih,  već  mu  je  put  slo¬ 
bodi  otvorila,  pruživši  mu  ruku,  da  se  odkupi  od  svoga  vlastelina. 
Uostalom,  jako'  se  varaju,  koji  misle,  da  seljak  ne  zapamti  siro¬ 
vo  postupanje,  da  ne  osjeća  batina  — mnogi  dogadjaji  strahovito 
su  ove  mnijenje  refutirali,  i  pokazali,  da  i  glupi  seljak  u  srce  usa- 
djuje  svaku  sebi  učinjenu  krivicu,  da  ga  ljuto  boli  svaki  udarac, 
jer  i  on  ima  žuljeva  sam  na  rukuh  i  noguh,  a  —  ne  drugdje . . . 
Bili  dakle  batinjanje  naprečac  i  odmah  ukinuli,  kao  što  ona  druga 
gospoda  tvrde?  Mi  za  to  nismo  dotle,  dok  se  ne  nadje  shodni 
aekvivalent  ovoj  kazni.  Možda  ćc  tko  ovdje  napomenuti  tamnicu; 
naopako  i  u  zao  čas!  Tamnice  naše,  kao  što  ih  sad  vidimo,  jesu 
prave  pećine  hajdučke,  gdje  se  zlotvor  ne  će  popraviti,  nego  će  se 
i  onaj,  koji  nešto  krjeposti  u  sebi  ima,  iz  korjena  izopačiti.  Kako 
ne  bi,  kad  svi,  zli  i  dobri,  u  jednome  kljetu  čame,  jedu  i  piju,  te 
neznajući  i  nemogući  dobro  djelati,  zlo  rade.«  Šulek  konačno  za¬ 
htijeva  novi  kazneni  zakon,  nove  kaznionice  i  radionice,  a  prije 
svega  školovanje  seljaka. 

Posljednjih  mjeseci,  prije  prevrata,  po  pisanju  »Narodnih 
Novina«  može  se  slijediti  upravo  korak  po  korak,  kako  u  spo¬ 
znaji  vlastitih  slabosti  raste  nemir,  koji  se  pretvara  postepeno  u 
pravi  strah  pred  dogadjajem.  A  čim  se  dogadjaji  više  približuju, 

sve  više  raste  spoznaja  vlastite  nemoći.  »...Nam  se  ne  treba 
uzoholiti,  —  pišu  »Narodne  Novine«  u  siječnju  1848.!  —  I  od¬ 
mah,  jedva  što  smo  prvi  korak  učinili  k  preporodjenju,  upuštati 
se  u  duboka  pretresivanja  politička,  koja  bi  mogla  rascjepljenje 
medju  nami  prouzročiti,  a  u  takvom  preranom  rascjepljenju 
propali  bi  svi  skupa,  jer  smo  dosad  jošte  slabi,  te  stojimo  na  sta¬ 
klenih  noguh.  Ne  treba  si  illusiju  praviti  i  misliti,  da  je  naša  »Ge- 
neralis  Regnorum  Dalmatiae  Croatiae  et  Slavonke  Gongregatio« 
souveraini  convent,  tijelo  zakonotvorno,  u  kom  sjede  represen- 
tanti  naroda:  Mi  smo  zastupnici  bili  zavisne,  može  biti  još  i  pri¬ 
strane  bojažljive  aristokracije...  To  bi  se  moglo  svim  pravom 
nam  i  kazati,  da  bi  se  bili  upuštali  u  pitanja  mnoga  tako  visokoga 
merituma,  da  su  spadala  samo  u  krug  općenitoga  zakonotvornoga 
sbora,  mnoga  pako  tako  škodljiva,  da  bi  njihovo  pretresivanje, 
kako  već  rekoh,  medju  nami  razdor  porodilo  bilo,  jer  bi  se  onda 
prepirke  političke  započele,  za  koje  mi  još  zreli  nismo,  za  to,  jer 
nismo  jošte  »narod  jak  u  svom  življu  narodnom«  ...  i  to  je  uzrok, 
zašto  sam  kazao,  da  bi  konačna  propast  narodnosti  naše  mogla 
proisteći  iz  takvog  nezrelog  politiziranja.  To  i  sada  tvrdim;  znam 
ja  dobro,  da  je  koristno,  da  se  u  državi  ustavnoj  opposicia  poro¬ 
di .. .  bez  toga  ne  ima  napredka;  ali  kad  se  opposicia  porodi  ne- 
prava  i  u  nepravo  vrijeme,  tada  se  ruše  i  jači  narodi,  nego  što 
smo  mi.  Pojmovi  konservativizma  i  opposicije  još  nisu  u  domo¬ 
vini  našoj  razviti,  naša  politika  jošte  spava:  ona  će  se  tek  poro¬ 
diti  .. .  Ona  se  mora  u  svom  iz  svoga  poroditi  življa...  Za  to 
valja  tražiti  najviši  stupanj  razvit  ja  narodnoga,  da  dostignemo 
zreloću  u  obziru  narodnosti.  Zreloća  ta  dovesti  će  narod  izobra- 
ženju,  iz  ovoga  će  pak  izaći  politika . . .«  Par  dana  kasnije  ovim 
čemernim  razmišljanjima  pridružuju  se  nova:  »...Tko  želi  imati 
odgovorni  ministerium,  treba  da  se  najprije  sam  pokori:  da  se  kod 
nas  uvede  odgovornost  ministeria  u  svoj  strogosti,  kao  što  je 
na  pr.  u  Englezkoj,  ne  dvojim,  da  bi  se  pokajao  mnogi  sadašnji 
varmegjski  diktator,  koji  za  sad  najviše  na  odgovorni  ministerij 
viče  —  kad  bi  mu  se  njegova  varmegjska  vlast  svršila.  Ako  dakle 
želimo,  da  nam  ministri  za  sve  ono  odgovaraju,  što  u  državi  biva, 
treba  prije  da  im  zbilja  svu  vlast  u  ruke  predamo  i  da  dokinemo 
autonomiju  municipalnu;  jer  to  valjda  ne  možemo  zahtijevati, 
da  ministri  za  tudje  čine  odgovaraju.  Dok  se  dakle  sve  uzde  dr¬ 
žavnoga  voza  ne  predaju  ministeriju  u  ruke,  dok  sva  varmegja 
svojim  putem  idu,  dok  tolika  nejednakost  pred  zakonom  vlada 

i  tolika  anarchija  u  varmegja  bjesni  —  dotle  iskati  odgovorni 
ministerijum  znači:  graditi  kuću  i  početi  od  krova.« 

Dva  mjeseca  kasnije  sva  ta  pitanja,  koja  bude  tolike  bojazni 
i  sumnje,  pretvoriše  se  u  divovsku  zbilju,  koja  svakog  dana  sve 
teže  pritišće  hrvatski  život.  Došla  je  »sloboda«  i  s  njom  prerano, 
trpko  probudjenje. 

U  siječnju  1848.  —  u  oči  revolucije  —  hrvatsko-madžarski 
odnošaji  zaoštrili  su  se  kao  još  nikada  do  tad.  Madžarski  nacio¬ 
nalizam  postaje  sve  nasrtljiviji,  taj  oćut  javlja  se  na  svakomu 
koraku  podžižući  sve  to  većma  borbenost  sve  širih  hrvatskih  kru¬ 
gova.  Spor  izmedju  narodne  stranke  i  »horvatsko-vugerske 
stranjke«  u  zagrebačkoj  županiji  došao  je  pred  požunski  sabor. 
Hrvatski  izaslanici  osporavaju  požunskom  saboru  presudjivati 
taj  spor,  koji  je  nastao  u  jednoj  hrvatskoj  varmegji.  Medjutim 
borbeni  madžarski  nacionalizam  otkako  je  njegovo  vodstvo, 
nakon  svojega  spora  sa  grofom  Szechenyem  koji  je  za  spo¬ 
razum  s  nemadžarskim  narodima,  preuzeo  Ljudevit  Kossuth, 
gubi  posvema  smisao  za  psihičke  posljedice  u  političkoj  borbi. 
Požunski  sabor  odbija  prosvjed  hrvatskih  izaslanika  i  pre¬ 
daje  cijelu  stvar  posebnom  odboru  »za  ispitivanja  hrvatskih 
smutnja«,  kojemu  je  odboru  predsjednik  sam  Kossuth.  Kossuth 
poziva  hrvatske  poslanika  da  im  sudi,  ali  ovi  dakako  odklanjaju 
taj  poziv.  Već  je  ovo  bilo  ražarilo  atmosferu,  no  nakon  toga  do¬ 
lazi  pred  požunski  sabor  zakonski  prijedlog  »o  madžarskom  jezi¬ 
ku  i  narodnosti«.  Hrvati  to  shvaćaju  kao  odmazdu  za  svoj  od- 
klon.  Taj  je  zakonski  prijedlog  odredjivao  za  »Ugarsko  Pri¬ 
morje«  da  svi  uredi  i  činovnici  imaju  službeno  dopisivati  s  ma¬ 
džarskim  oblastima  jedino  u  madžarskom  jeziku,  a  u  domaćim 
poslovima,  da  se  mogu  »uz  madžarski  jezik  služiti  samo  još  tali¬ 
janskim«.  »Županijama  požeškoj,  virovitičkoj  i  srijemskoj  ostav¬ 
lja  se  u  domaćoj  upotriebi«  još  samo  šest  godina  latinski  jezik, 
računajući  od  razlaza  ovoga  sabora.«  Zakonska  osnova  predvi- 
dja,  da  svi  novci  imaju  nositi  madžarski  grb  i  madžarski  nadpis, 
da  se  kod  svih  gradjanskih,  pomorskih  i  vojničkih  javnih  zavoda, 
zatim  u  »ugarskim  lukama,  na  brodovima  ugarskih  trgovaca  i  na 
drugim  ugarskim  brodovima«  ima  upotrebljavati  jedino  madžar¬ 
ski  grb  i  madžarska  zastava,  a  isto  tako  da  i  svi  službeni  pečati 
imaju  dobiti  madžarske  nadpise.  Po  toj  zakonskoj  osnovi  sve 
hrvatske  oblasti  i  sudovi  imaju  odmah  dopisivati  s  madžarskim 
oblastima  i  sudovima  jedino  madžarski,  a  samo  za  domaću  upo¬ 
trebu  ostavlja  im  se  latinski  jezik.  Tom  zakonskom  osnovom  ma¬ 
džarski  nacionalizam  ulazi  u  spor  sa  zaključkom  hrvatskog  sabora 

o  hrvatskom  službenom  jeziku.  Konačno  je  taj  zakonski  prijedlog 
zahtijevao,  da  se  madžarski  jezik  obvezatno  ima  učiti  u  svima 
hrvatskim  školama,  dakle  i  u  pučkima.  Donja  kuća  požunskoga 
sabora  primila  je  taj  zakonski  prijedlog  unatoč  prosvjeda  hrvat¬ 
skih  poslanika  doslovno,  a  velikaška  kuća  donijevši  samo  neke 
nevažne  promjene.  Hrvatsko  izaslanstvo  opet  se  obraća  na  krunu 
s  molbom,  da  uskrati  sankciju  ovoj  zakonskoj  osnovi,  koja  je 
zaista  značila  propast  Hrvatske. 

Prihvat  ove  zakonske  osnove  morao  je  postati  za  Hrvate 
znak  uzbune  na  očajnu  u  onom  trenu  bezizglednu  borbu  za  na¬ 
rodni  obstanak.  U  tom  raspoloženju  dolazi  bečki  prevrat  isto¬ 
dobno  s  glasom  o  tome,  da  je  vladar  nakon  dva  dana  revolucio¬ 
narnih  borbi  u  Beču  odpustio  Metternicha,  proglasio  slobodu 
tiska  i  obećao  narodima  ustav  na  temelju  odgovorne  parlamen¬ 
tarne  vlasti.  Došla  je  »sloboda«,  a  za  hrvatski  narod  ta  »sloboda« 
može  značiti  samo  oslobodjenje  od  madžarske  opasnosti,  koja 
je  došla  sa  zakonom  »o  madžarskom  jeziku  i  narodnosti«  tako 
vidljivo  i  tako  britko.  Taj  momenat  odredjuje  i  cilj 
48-š  ke  revolucije  na  hrvatskom  odsjeku  i  glavni 
pravac  njezinogarazvitka.  Za  hrvatsku  politiku  dolazi 
»sloboda«,  koju  je  donijela  revolucija,  kao  »deus  ex  machina« 
pred  katastrofom. 

Prvi  je  dobio  obavijest  o  dogadjajima  u  Beču  Ambroz  Vra¬ 
njicanj.  Shvatio  je  značaj  dogadjaja,  a  sam  čovjek  djelatnosti  i 
brzih  odluka,  odmah  je  u  njih  zahvatio.  Zasluga  je  Vranjicanjova, 
kako  to  svjedoči  i  barun  Neustadter  u  svojima  memoarima,  da 
je  prvi  odjek  glasa  revolucije  u  samom  Zagrebu  prošao  bez  ne¬ 
kih  većih  posljedica,  da  je  bezbolno  protekao  prijelaz  iz  sloma 
stare  vlasti  u  novo,  i  da  se  je  odmah  počela  oblikovati  barem  sjena 
neke  vlasti,  premda  je,  kako  opet  svjedoči  Neustadter,  postojala 
opasnost,  da  dodje  do  izgreda,  neminovnih  popratnih  pojava  sva¬ 
koga  pokreta,  jer  su  se  dapače  i  u  samoj  zagrebačkoj  posadi  osje¬ 
tili  pojedini  znaci  bune.  Vranjicanj  je  uz  tadašnjega  zagrebačkog 
načelnika  Kamaufa  stvorio  vladavinski  autoritet  gradske  uprave 
pod  zaštitom  koje  narodna  stranka  stvara  privremenu  vlast,  kojoj 
su  politički  predstavnici  sam  Vranjicanj  i  Ivan  Kukuljević,  od 
svojega  govora  u  saboru  1843.  jamačno  najpopularniji  politički 
čovjek  u  Hrvatskoj. 

Od  prvog  trenutka  revolucije  u  Beču,  Hrvatska  je  u  politici 
dinastije  važan  ulog,  kojemu  posvećuje  najveću  pozornost.  Raz¬ 
log  je  tome  dvojak:  politički  Hrvatska  je  snažna  protuteža  ma- 

džarskom  nacionalizmu,  koji  u  predratnom  vihoru  automatski 
postaje  predvodnikom  revolucije.  Dinastija,  odnosno  regentsko 
vijeće,  nadvojvode,  kroče  tu  pouzdanim  utrenicima  taktike,  koju 
je  odredio  još  Metternich.  Hrvatska  je  osim  toga  odlučna  i  voj¬ 
nički,  jer  Hrvatska  u  taj  par,  bez  obzira]  na  upravne  sustave,  znači 
i  Vojnu  Krajinu.  Jer  kakogod  je  carstvo  u  prve  dane  revolucije 
politički  ugroženo  sa  strane  madžarskog  nacionalizma,  vojnička 
opasnost  izravno  prijeti  iz  Italije,  gdje  revolucija  znači  rat,  a 
najpouzdaniji  dio  posada  u  ugroženoj  Lombardiji  i  Veneciji  daju 
Graničari;  pred  vidicima  sudbonosnoga  rata  u  Lombardiji  ne- 
iscrpljive  pričuve  graničarske  vojske  jedina  je  stvarna  pomoć 
s  kojom  može  carstvo  računati.  Ta  misao  odlučuje  već  16.  ožujka 
dakle  odmah  treći  dan  revolucije  kod  imenovanja  graničarskoga 
pukovnika,  Josipa  baruna  Jelačića  za  hrvatskoga  bana,  do  tad  u 
austrijskom  carstvu  jednoga  od  mnogih  pukovnika.  S  pogledom 
na  buduće  oružane  zapletaje  Jelačić  kraljevskom  odlukom  po¬ 
staje  ne  samo  ban,  nego  i  zapovijedajući  general  u  vojnoj  krajini, 
general,  pravi  tajni  savjetnik.  Time  je  stvarno  za  buduće  doga- 
djaje  u  osobi  Jelačićevoj  ujedinjena  banska  Hrvatska  i  Vojna 
Krajina,  unaprijed  je  prihvaćen  time,  premda  neizravno,  stari 
politički  zahtjev  Hrvata,  da  se  ujedine  sve  hrvatske  zemlje,  još 
prije  velike  narodne  skupštine  u  Zagrebu,  koja  se  sastaje  25. 
ožujka  1848.  dva  dana  nakon  što  je  formalno  podpisan  dekret 
o  Jelačićevom  imenovanju.  Povjestna  je  činjenica,  da  je  imeno¬ 
vanje  Jelačićevo  za  bana  uslijedilo  i  da  je  tako  brzo  izvedeno, 
zaslugom  bivšeg  srijemskog  velikog  župana  hrvatskoga  velikaša 
Franje  baruna  Kulmera.  Formalno  imenovanje  Jelačićevo  za 
bana,  —  što  je  značajno  za  prosudjivanje  carske  politike  i  ulogu, 
koju  je  ona  odredila  u  revoluciji  Hrvatskoj,  —  uslijedilo  je  isti 
dan,  kad  je  u  Požunu  sabor  vijećao  o  sastavu  prve  odgovorne 
vlade  Madžarske.  Odlučeno  je  već  Madžare  i  revoluciju  pobijati 
snagom  Hrvata,  tako  spašavati  carstvo. 

Zaslugom  Ambroza  Vranjicanja  proživljen  je  prvi  tren  glasa 
revolucije.  Tu  i  tamo  pokazali  su  se  atomi  anarkije,  dapače  i 
osamljene  pojave  pobune  u  vojsci  zagrebačke  posade,  ali  te  su 
brzo  uklonjene,  jer  vojna  zapovjedničtva  rade  u  sporazumu  s  na¬ 
rodnim  odborom  Kukuljević-Vranjican,  koji  je  preko  načelnika 
Kamaufa  sazvao  za  dan  25.  III.  veliku  narodnu  skupštinu  da 
sastavi  narodna  zahtijevanja.  Glas  o  prevratu  nesumnjivo  je  u 
Hrvatskoj  izazvao-  olakšanje.  Revolucija,  to  je  od  prvog  trena 
njezin  smisao  u  Hrvatskoj,  kad  je  sve  zatajilo,  otkriva  moguć- 

nost  puta  za  obranu  narodnosti  i  za  uklanjanje  madžarske 
opasnosi. 

Medjutim  u  oči  sastanka  narodne  skupštine  iznenada  se  jav¬ 
lja  u  Zagrebu  Ljudevit  Gaj.  On  je  na  prvi  glas  o  pobuni  u  Beču 
pošao  u  Graz,  gdje  je  pomoću  svojega  pokrovitelja  i  oduševlje¬ 
noga  narodnjaka  grofa  Lavala  Nugenta  uspio  odmah  prodrijeti 
u  jezgru  dogadjaja.  Laval  ga  vodi  do  nadvojvode  Ivana,  kojemu 
on  obrazlaže  svoje  poglede  na  hrvatsko  pitanje  i  njegove  mo¬ 
gućnosti  za  Austriju.  Iz  Graza  dalje  odlazi  u  Beč,  gdje  svojim 
pronicavim  okom  odmah  spoznaje  pravac  budućih  dogadjaja. 
On  je  jedan  od  onih  rijetkih  ljudi,  koji  zna,  da  je  Jelačićevo 
imenovanje  već  gotova  stvar.  Vraća  se  smjesta  u  Zagreb  i  tu 
preuzima  odmah  vodstvenu  ulogu.  Gaj  svojim  govorničkim  ta¬ 
lentom,  svojom  sposobnošću  organizacije,  vještinom  upravljanja 
ljudskim  dušama  daje  pokretu,  koji  su  izazvali  revolucionarni 
dogadjaji,  politički  sadržaj,  pravac  i  šta  je  najvažnije,  daje  na¬ 
rodnoj  skupštini,  održanoj  na  Blagovijest  1848.  krijepku  držav- 
nostnu  sebesvijesnost.  Premda  znajući,  da  je  Jelačićevo  imeno¬ 
vanje  već  gotova  stvar,  Gaj  upotrebljuje  varku,  da  skupština  na 
njegov  prijedlog  bira  Jelačića  za  bana  odnosno  da  iznosi  i  nje¬ 
govo  imenovanje  vladaru  kao  jedno  od  bitnih  narodnih  zahtije¬ 
vanja.  Hrvati  u  revoluciji  1848.  s  blagovjestnom  skupštinom  do¬ 
bivaju  čvrsto  tlo  pod  nogama.  Sa  sviješću  nosilaca  narodnoga 
vrhovničtva  odlazi  sjajno  izaslanstvo  te  narodne  skupštine  po¬ 
dastrijeti  u  Beč  narodna  zahtijevanja.  Ta  su  narodna  zahtijeva¬ 
nja,  zbroj  predaj nih  zahtjeva  svih  hrvatskih  sabora  od  1790.  da¬ 
lja,  te  lozinki,  koje  je  donijelo  novo  vrijeme.  Zahtijeva  se  nakon 
zahtjeva  o  imenovanju  Jelačića  za  bana,  saziv  državnoga  sabora, 
ujedinjenje  Dalmacije,  Vojne  Krajine,  »vlastiti  nezavisni  našem 
saboru  odgovorni  ministerium,  kojega  članovi  imaju  biti  ljudi 
narodu  povoljni  i  od  novijega  duha,  napredka  i  slobode«,  zahti¬ 
jeva  se  dakako  uvedenje  narodnog  jezika  u  nutarnje  i  izvanjsko 
upravljanje,  u  školstvo,  traži  provedba  izbora  na  temelju  jedna¬ 
kosti  bez  razlike  staleža,  ukidanje  urbarskih  odnošaja,  stvaranje 
Narodne  banke,  ukidanje  mitnica  i  slobodan  uvoz  soli.  U  tim 
zahtijevima  našli  su  se  ciljevi  i  stare  hrvatske  politike  i  ciljevi 
društvovnoga  preporodnog  rada  na  temelju  programa  Draškovl- 
ćeve  »Disertacije«  i  ciljeva  novoga  slobodarstva,  koje  se  još  do 
jučer  nije  smjelo  ispovijedati,  a  kojima  je,  kako  to  svjedoči  pisa¬ 
nje  »Narodnih  Novina«  onih  dana,  glavni  propagator  i  formula- 
tor  Bogoslav  Šulek. 

Izaslanstvo  je  otišlo  u  Beč,  odakle  se  vraća  prilično  razoča¬ 
rano.  Kako  se  razabire  iz  jednoga  pisma  Kulmerovoga  Jelačiću 
istih  dana,  u  Beču  smatraju  hrvatska  narodna  zahtijevanja  »iiber- 
spannt«,  sam  Kulmer  ih  ublažuje,  pogotovo  je  težnja  da  u  njima 
ne  ostane  —  uz  lozinku  revolucije,  već  razorne  u  Beču  —  niti 
išta,  što  bi  dalo  razabrati  da  Hrvati  traže  odcjepljenje  od  Ma¬ 
džara.  Sama  pak  zahtijevanja  pretvaraju  se  po  savjetu  Kulmero- 
vom  u  »želje«,  koje  car  obećaje,  u  koliko  su  opravdane,  uslišati. 
Istoga  dana,  kad  je  u  Budimpešti  svečano  ustoličena  prva  parla¬ 
mentarna  vlada  grofa  Ljudevita  Batthyanyja  Jelačić  je  položio 
zakletvu  pred  carem,  a  taj  je  isti  dan  u  Italiji  sardinska  vojska 
prešla  već  u  navalu  prisilivši  zapovjednika  austrijske  oružane 
snage  Radetzkoga  na  uzmak.  Pokraj  svega  osobnog  razočaranja 
hrvatskog  izaslanstva  u  Beču,  Hrvatska  je  odlučan  čimbenik  u 
cijeloj  borbi  carske  državne  politike  s  revolucijom.  U  tom  je 
časovita  snaga  hrvatske  stvari. 

»Sada  se  toliko  govori,  toliko  politizira,  da  ljudi  gotovo  ne¬ 
maju  kad  ni  jesti  ni  spavati.  Sve  su  glave  pune,  i  mnogi  ni  ne  zna, 
što  da  misli,  što  da  slijedi,  što  da  vjeruje;  čim  se  više  govori,  tim 
se  svijet  većma  miješa«,  ustanovljuje  Ljudevit  Vukotinović  u 
svojem  spisu  »Nekoja  glavna  pitanja  našega  vremena«,  napisa¬ 
nom  15.  travnja  1848.  u  Zagrebu.  Nije  bilo  tako  samo  u  Zagrebu. 
Tako  je  i  u  svima  gradovima,  i  mjestima;  brodski  trgovac  Ignjat 
Alojzije  Brlić  piše  koncem  travnja  svojemu  sinu  Andriji  Tork- 
vatu:  »Štogod  mi  novoga  pišeš,  sve  sam  u  novinama  štio,  jer  ja 
kao  nepolitik  sada  petore  novine  štijem«.  To,  kako  Vukotinović 
veli  »politisiranje«  nije  sasvim  jalovo.  Bistre  se  pitanja,  jasnoća 
pojmova  potrebna  je  svima.  Po  tim  raspravama  se  razabire,  kako 
je  i  preporodna  inteligencija  zatečena  dogadjajem,  kako  je  revo¬ 
lucija  došla  prerano,  kako  svi  manje  više  stoje  bez  kompasa. 
Dati  pravac  političkoj  misli,  označiti  nove  ciljeve  kuša  skupina 
mladih  intelektualaca,  dakako  u  duhu  općih  revolucionarnih  lo¬ 
zinki.  To  pobudjuje  opće  opredjeljivanje.  Do  jučer  još  manje 
više  jedinstvena  narodna  stranka,  dijeli  se,  javlja  se  u  njoj  lje¬ 
vica  i  desnica,  koju  predstavlja  Kulmer,  narodni  konzervativac. 
dok  ljevica  intelektualaca  zahtijeva  odlučnu  reformu  svega,  vje¬ 
rujući  da  je  došao  čas  učiniti  tabulu  rasu  i  reformirati  Hrvatsku. 
Ideali  su  ljevice  ideali  liberalizma  u  lozinkama  velike  francuske 
revolucije.  Oni  upravo  kliču,  da  se  srušila  »naša  stara,  trula,  te 
malo  vrijedna  constitucija«  —  »živila  reforma!«  to  je  opći  usklik. 
U  stvarnosti  ta  intelektualna  ljevica  narodne  stranke  zahtijeva 

parlamentarizam  i  demokraciju.  Prvi  glasonoša  tih  intelektuaiaca- 
političara  je  Ljudevit  Vukotinović,  najdosljedniji  pak  Bogoslav 
Šulek  i  barun  Kušlan.  Dakako,  uticaj  te  skupine  osjetljiv  je  jedino 
u  Zagrebu  i  u  nekojim  pokrajinskim  gradovima.  Tu  se  osnivaju 
prema  receptu  revolucije  narodne  garde,  s  mnogo  oduševljenja, 
malo  vrijednosti,  još  manje  koristi.  Kod  osnutka  tih  garda  u 
praksi  najvažnije  je  pitanje,  kakva  će  biti  odora.  U  Zagrebu  je 
dapače  pokušano  provesti  obvezatnu  službu  u  narodnoj  gardi  od 
18  do  60  godina,  častnici  se  biraju,  vježbanje  se  vrši  jedanputa 
na  nedjelju,  odora  je  slikovita:  modre  hlače  s  bijelo-crvenom 
prugom  po  boku,  haljetak  iz  smedjeg  sukna  na  način  surke  s  bi¬ 
jelim  pucetima  mjesto  toka,  te  crveni  kalpak  sa  bijelom  tugom. 
Prve  je  dane  odziv  u  narodnu  stražu  silan.  Sastavljeno  je  u  Za¬ 
grebu  cijelih  devet  satnija,  pripadnost  narodnoj  straži  u  neku 
ruku  je  dokaz  domorođstva.  Dakako  bilo  je  i  toga.  Pjesnik  Stanko 
Vraz  kao  obični  gardista  vrši  straže  i  čini  se  njegovo  krhko 
zdravlje  u  toj  službi  dobiva  smrtan  udarac.  Medjutim,  za  par 
tjedana  te  su  narodne  straže  postale  izvor  nemira.  »Narodne  No¬ 
vine«  tuže  se  na  nemarnost  nekih  častnika,  koji  da  su  krivci  »vje- 
kovitih  neredah«.  Sedma  kaptolska  četa  otvoreno  se  je  pobunila 
zaprijetivši  da  će  zapaliti  grad,  ako  se  svrgne  njezin  kapetan 
Brimšik.  Spor  svršava  time,  da  su  gardisti  Brimšik,  Bulvan,  Doli, 
Deutsch,  Turković,  Podvinski,  Benčić,  Poliček,  Peršić,  Ignjat,  Dra¬ 
gutin  i  Josip  Domin  isključeni  iz  Narodne  straže  kao  »neprija¬ 
telji  narodne  straže  kao  »neprijatelji  narodnosti«.  Tek  poslije 
graničarska  vojska  daje  narodnim  stražama  u  pokrajini  organi¬ 
zaciju  i  temelj  stege,  poslužit  će  ona  dobro  kroz  duge  mjesece 
čuvajući  granicu  na  Dravi. 

Kad  se  je  Jelačić  kao  ban  vratio  u  Zagreb  i  stvarno  preuzeo 
vlast,  uz  lice  revolucionarnih  dogadjaja  u  gradovima  revolucija 
je  u  te  dane  počela  dobivati  već  i  svoje  mnogo  stvarnije  naličje. 
Svakog  dana  sve  osjetljivije  postaje  drugo  žarište  uzroka  snaga, 
koje  su  se  pokrenule  pod  dodirom  glasa,  da  je  došla  »sloboda«. 
Taj  drugi  dio  pozornice  manje  je  rasvijetljen  od  zbivanja  čiste 
politike,  koju  pokreće  sudar  hrvatskoga  i  madžarskoga  naciona¬ 
lizma,  ali  dogadjaji  na  toj  drugoj  revolucionarnoj  pozornici  po¬ 
staju  sve  odlučniji,  trajniji  su  i  dalekosežniji.  Stare  sile  suprotnih 
društvovnih  probitaka  već  prije  ožujskih  dana  u  pokretu,  počele 
su  se  sad  vidljivo  pobijati.  Neriješenost  kmetskoga 
pitanja  postaje  tako  britka,  da  je  u  ovim 

prvim  mjesecima  odlučnija  za  vodstvo  hrvat¬ 
stva,  koje  svakoga  dana  sve  to  vidljivije  i 
osjetljivije  uskrisuje  znakove  hrvatske  dr¬ 
žavnosti,  i  od  samoga  madžarsko-hrvatskoga 
spora. 

Kmetski  narod  nije  pismen,  ne  čita  novine,  ali  je  prije  nego  što 
je  buknuo  prevrat  u  Beču,  i  prije  nego  što  su  se  dogadjaji  pokre¬ 
nuli,  on  već  u  vrijenju.  Požunski  sabor  dovršuje  zakonsku 
odluku  o  urbarskim  odnošajima.  Već  sutra-dan  po  bečkoj  buni 
ugarsko-hrvatski  sabor  na  prijedlog  Kossuthov  jednoglasno  odlu¬ 
čuje,  da  se  odriče  svojih  staleških  privilegija,  pristavši  na  poreznu 
jednakost,  odmah  zatim  opet  na  Kossuthov  prijedlog  pristavši, 
da  se  kao  zakon  proglasi,  da  prestaje  svaka  urbarska  dužnost,  a 
država  da  uzima  naknadu  za  sebe,  t.  j.  da  će  vlastela  dobiti  nak¬ 
nadu  od  države,  nestalo  je  urbara,  vlastelinske  sudbenosti  i  crk¬ 
vene  desetine. 

Jelačić,  čim  se  je  vratio  iz  Beča,  izdaje  19.  travnja  okružnicu 
na  sve  hrvatske  oblasti,  da  »dok  se  ne  sastane  hrvatski  sabor  ima 
svako  poglavarstvo  i  općina  djelovati  pod  ličnom  odgovornosti 
u  svom  djelokrugu,  i  ni  od  koga  primati  nikakvih  službenih  na¬ 
loga.«  Tom  okružnicom,  koja  je  u  skladu  s  duhom  zahtijevanja 
narodne  skupštine  od  25.  ožujka,  prekinuta  je  sveza  izmedju 
Hrvatske  i  Madjarske.  No  glas  o  ukidanju  urbarskih  dužnosti  na 
požunskom  saboru  leti  od  jednog  kmetskog  selišta  do  drugog. 
I  zagrebačka  narodna  zahtijevanja  od  25.  ožujka  traže  ukidanje 
urbara  preporodna  inteligencija  prvoborac  je  te  odlučne  reforme. 
Ali  glas  o  odluci  sabora  u  Požunu,  toga  »velikog  spravišća«  u 
predočbi  seljaka,  činjenica  gotove  odluke  mnogo  se  silnije  doim¬ 
lje  kmetskoga  svijeta  od  zagrebačkih  zahtijevanja  i  rasprava  o 
rješavanju  kmetskoga  pitanja. 

Sliku  općega  raspoloženja  prilika  u  Hrvatskoj  neposredno 
nakon  početka  revolucije  vjerno  je  ocrtao  Bogoslov  Šulek  30.  III. 
u  »Narodnim  Novinama«  u  svojemu  uvodnom  članku  »Molba  na 
gospodu  duhovnike«,  pozivajući  ih  da  oni  porade  na  smirivanju 
duhova:  »...Ko  što  već  rekoh,  neprijatelji  naši  bune  plemstvo  i 
puk.  Što  je  laglje  uzbuniti  nego  plemstvo?  Plemići  (a  i  duhovnici), 
koji  su  do  sada  sva  prava  imali,  a  nikakvih  teretah  nisu  nosili, 
koji  su  imali  robotu,  vlasteosku  oblast,  desetinu,  deveto,  koji  su 
u  varmedjah  i  na  saboru  svu  zemlju  zastupali,  izgubiše  sve  ovo; 
plemstvo,  koje  je  do  sada  prosto  bilo  mal  da  ne  svakoga  obćin- 
skog  tereta,  morat  će  od  sada  sve  terete  nositi.  To  je  da  kako 

velik  udarac  za  onoga,  koi  se  nije  zanj  pripravljao,  koi  nije  po¬ 
zornim  okom  tečaj  sveta  sledio,  koi  nije  naše  stanje  motrio. 
Naši  dušmani  viču:  »svemu  tomu  krivi  su  Iliri!«  — .Bili  se  dakle 
čudili,  ako  kojemu  neveštomu  plemiću  na  ove  reči  serce  uzavre; 
ako  kojemu  župniku  (kojemu  su  do  sada  podložnici  ili  kmeti 
zemlju  obradjivali)  duh  klone? 

...  Nu  teženje  našega  veka,  imenito  pako  teženje  slavjan- 
stva  tim  se  razlikuje  od  slobode  prošastih  vekovah,  što  ju  ovi 
neproteže  samo  na  jednu  castu,  na  jedan  stališ,  nego  na  sve,  na 
svaki  narod  na  sve  ljude. . . 

. . .  Zar  smo  se  imali  opirati  ovim  liberalnim  zakonom?  —  Pa 
što  bi  bilo,  kad  bi  naš  puk  doznao,  da  su  njegovi  drugovi  preko 
Drave  svi  slobodni,  nebi  li  on  sam  slobodu  svojom  šakom  potra¬ 
žio?  Zar  smo  imali  čekati,  da  se  kakav  Gubec  pojavi  i  da  seljake 
proti  plemstvu  pobuni?  A  sad  bi  ih  bilo  mučnie  nadvladati  nego 
prie  200  godinah.  Zar  smo  imali  čekati,  da  se  kod  nas  ponove 
prizori  galički,  gde  su  seljaci  navalili  na  gospodu  i  sve  vlastele 
bez  obzira  poubili  i  poklali?  —  To  svatko  znade,  da  naš  seljak  od 
davna  nenavidnim  okom  gledaše  povlastice  plemstva  i  duhovnič- 
tva  ovde  je  dakle  valjalo  preprečiti,  da  ova  otajna  meržnja  ne 
bukne  plamenom.  Mi  smo  dakle  učinili,  što  mudra  politika  zah- 
teva,  mi  smo  dali,  što  se  više  nemože  uzkratiti  —  dali  smo  u  svoje 
vreme  concessie  i  spasili  smo  tim  i  plemstvo  i  obći  mir. 

. . .  Istom  pazljivostju  valja  i  puk  naš  uputiti  o  svem,  što 
biva  sada  po  svetu  i  u  domovini.  Dve  su  pako  stvari,  koje  našega 
prostaka  najlakše  smute.  Pervo:  narodna  vojska.  Laživi  proroci 
trube  naokolo,  da  će  sad  Iliri  conscriptiu  uvesti,  te  će  morati 
svatko  u  vojnike  ići. 

. . .  Još  se  boje  nekoji  da  će  Kranjci  postati.  Ovde  dakle 
valja  ljudima  razložitim  što  se  je  sve  sbilo  u  Beču,  kakve  su 
promene  nastale  kako  se  je  Austria  u  slobodnu  deržavu  preobra¬ 
zila.  Da,  Kranjci  su  već  sada  slobodnii  nego  naš  seljak,  u  Beču 
vlada  većja  sloboda  nego  kod  nas,  u  Beču  je  odgovorni  mini- 
sterium  i  sloboda  štampe:  naša  brat  ja  imat  će  za  koi  mesec  po 
svoj  prilici  bolju  konštituciu  nego  što  je  naša. . .  Kobne  dane 
živimo,  neznamo,  što  će  nam  sutrašnji  dan  doneti,  zato  treba  da 
budemo  jedna  duša,  jedno  telo«. 

Već  početkom  travnja  dolaze  prvi  glasovi  o  agrarnim  suko¬ 
bima,  o  seljačkom  pokretu.  Taj  se  pretežno  ne  iskazuje  u  tvar¬ 
nim  napadajima,  nasilnom  oduzimanju  vlastelinskoga  imutka, 
niti  u  većim  sukobima,  nego  u  pasivnom  odporu.  Kmetovi  stvarno 

provode  svoje  oslobodjenje  odkazujući  u  prvom  redu  radna  po¬ 
davanja.  Samo  godišnje  doba  daje  svemu  kobnu  oštrinu,  pro¬ 
ljetni  su  radovi  na  selu  u  punom  jeku,  a  radna  snaga  je  izostala. 
Prijeti  da  će  ostat  neobradjene  i  alodijalne  i  selištne  zemlje, 
seljak  radi  samo  za  se  ono,  što  je  najnužnije.  U  nekim  mjestima, 
kao  u  Požegi,  kmetovi  dolaze  i  na  sazvanu  županijsku  skupštinu; 
dolazi  500  seljaka  i  u  njihovoj  prisutnosti  ta  županijska  skupština, 
pretvorena  u  »glavnu  narodnu  skupštinu«,  stvara  odluku,  da  je 
ukinut  urbarski  zakon,  da  je  ukinuta  službena  vlast  zemaljske 
gospode.  Cijela  ta  skupština  u  Požegi  svršava  u  glavnom  skladno, 
svečanom  povorkom  pod  narodnim  zastavama,  kićenjem  narod¬ 
nim  kokardama.  Županijske  skupštine,  koje  se  sazivlju  u  travnju, 
isključivo  su  posvećene  urbarskom  pitanju,  ne  samo  za  to,  jer 
su  sve  županije  dobile  od  Batthyanijeve  vlade  zaključke  požun- 
skoga  sabora,  već  i  zato,  jer  sami  njihovi  članovi  osjećaju  hitrost 
urbarskoga  pitanja.  Odluka  je  teška,  jer  provedba  urbara  bez 
odluke  Zagreba  politički  bi  značila  priznanje  odluka  požunskoga 
sabora  u  cijelosti,  a  to  znači  i  zakona  o  madžarskom  jeziku  i  dr¬ 
žavnosti.  Županijske  skupštine  u  glavnom  ipak  prolaze  bez  težih 
posljedica.  One  ipak  objavljuju  kmetovima  ukidanje  urbara,  puku 
se  oglašuje  kako  to  na  primjer  zaključuje  skupština  županije  kri- 
ževačke,  da  »gospodština  kmetove  na  davanje  tlake  više  ne  mogu 
siliti,  nu  kmeti  za  to  neka  ne  ostave  gospoštine  svoje  u  potre- 
boći«.  Zanimljiv  je  slučaj  skupštine  zagrebačke  županije,  gdje  je 
u  većini  »horvatsko-vugerska  stranjka«;  tu  se  osjeća  kako  ta 
»horvatsko-vugerska  stranjka«  nije  imala  misaone  povezanosti 
s  madžarskim  političkim  životom,  da  joj  je  bio  stran  program 
madžarskoga  slobodarstva,  da  je  nastala  manje  više  u  osobnom 
kreševu,  da  je  bila  proizvod  mjestnih  prilika  i  maglovitoga  poi¬ 
manja  ustavnosti.  Naime,  ta  madžaronska  većina  zagrebačke  žu¬ 
panije  ne  proglašuje  požunskih  zakona  o  ukidanju  kmetstva, 
nego  prelazi  preko  njih  tim  više,  što  je  kmetstvo  prestalo  via 
facti,  jer  sami  seljaci  nijesu  više  išli  na  rad  svojoj  zemaljskoj 
gospodi.  Zagrebačka  županija  gdje  su  madžaroni  u  većini  kao  i 
skupština  varaždinske  županije,  gdje  su  Iliri  većina,  u  urbarskom 
su  pitanju  potpuno  složne,  zaključivši  da  se  pošalje  kralju  pred¬ 
stavka  da  odbije  potvrdu  zakona  o  ukidanju  urbarskih  odnosa, 
dok  ne  bude  prije  zakonom  riješeno  pitanje  naknade  zemljo- 
vlastnicima. 

O  svima  tima  seljačkim  pokretima  ostalo  je  razmjerno  malo 
zabilježeno  u  tadašnjim  novinama,  a  i  arhivi  pojedinih  županija, 

u  koliko  su  sačuvani,  pružani,  oskudno  gradivo  kako  je  to  usta¬ 
novio  Aleksije  Jelačić,  koji  se  je  prvi  pozabavio  sa  seljačkim 
pokretom  u  Hrvatskoj  1848.  Da  je  taj  pokret  općenit  bio  i  jak 
već  u  prve  dane  prevrata,  razabire  se  iz  ispovijedi  jednoga 
člana  hrvatskog  izaslanstva,  koje  je  putovalo  u  Beč  caru  sa  za¬ 
htijevanjima  velike  narodne  skupštine,  a  koji  priznaje:  »Iz  Zag¬ 
reba  do  Varaždina  ništa  se  ne  dogodi,  što  bi  vrijedno  bilo,  da  se 
napomene.  Izim  to,  što  muzi  seljaci  nami  ne  će  da  da  na  tlaku 
idu,  govoreći,  da  do  poglavarstva  druge  gospode  neima  da  su 
sada  dakle  svi  jednaki.  Dosta  dugo,  vele  oni,  jesu  se  neka  gos¬ 
poda  s  našim  žuljem  i  znojem  hranila,  a  sada  neka  se  sami  hrane, 
jer  tko  ne  ore,  ne  sije  i  ne  kopa,  neka  ne  jede  i  ne  pije,  oni  brinut 
će  se  za  to,  da  bude  svaki  radio,  jer  kažu,  da  su  gospoda  seljačke 
haljine  obukla  pak  da  idu  oko  seljaka  kao  seljaci,  da  ih  upute  na 
to,  da  se  gospodinu  tlaka  davati  mora,  stoga  ne  će  oni  više  na  ha¬ 
ljine,  nego  na  ruke  gledati;  tko  ima  u  seljačkoj  haljini  gladke  i 
fine  ruke,  po  onom  će  udariti  . .  Tako  nam  pripovijedaše  po  krč¬ 
mama  izmedju  Zagreba  do  Varaždina  gde  stajasmo.  Uostalom, 
da  je  sva  okolica  mirna  i  ufamo  se  u  Boga  i  u  nas,  da  će  ljudi 
mirni  ostati,  kako  im  se  oglasi  da  je  tlaka  prestala. . .  Kako  i  ko¬ 
jim  činom  će  se  ovo  zemaljsko  gospodi  nadomjestiti,  pokazat  će 
nam  naskoro  rezultat  sabora«.  No  pokret  zahvativši  zamah,  stiče 
sve  to  brži  ritam.  Madžaronski  pristaše,  ozlojedjeni  političkim 
razvitkom  dogadjaja,  u  taj  prvi  mjesec  dana  revolucije  iskoriš- 
ćuju  seljačko  pitanje,  kako  bi  zadali  novoj  vladavini  čim  više 
neprilika.  Oni  iskorišćuju  i  nezadovoljstvo  zemaljske  gospode, 
koja  vide  da  se  nalaze  pred  ponorom,  i  nezadovoljstvo  seljaka 
kmetova,  koji  žele  čim  prije  osjetiti,  da  su  podpuno  vlasnici  zem¬ 
lje  i  da  su  prekinuti  svi  odnošaji  njihovi  prema  dojučerašnjoj 
zemaljskoj  gospodi.  Jednostavnost  opće  naobrazbe  i  toga  malog 
plemstva  i  dakako  kmetskih  slojeva  pogoduju  toj  agitaciji.  »Na¬ 
rodne  Novine«  bilježeći  u  travnju  o  raspoloženju  u  zagrebačkoj 
županiji  i  o  tim  podhvatima  Madžarona  pišu:  »U  nas,  osobito 
oko  Sv.  Ane,  stvari  stoje  zlo:  Madžaroni  su  prosti  narod  uzbunili, 
gnjev  i  ogorčenost  u  njem  vlada.  Plemiće  su  uputili,  da  su  njim 
Iliri  štibru  nametnuli,  a  kmetom  su  u  glavu  zabili,  da  će  sada  svi 
soldatom  postati;  podalje  ovim  predikuju,  da  je  tlaka  već  prije 
16  godina  ukinuta  bila,  nu  da  po  tom  u  sporazumljenju  sa  gospo¬ 
dom  zemaljskom  nisu  hoteli  na  madžarskom  saboru  zakon  pro¬ 
glasiti.  Župnici  i  duhovnici  u  najvećoj  su  pogibelji.  Uzbudjeni 
narod  kaže,  da  im  ni  crkve  ni  popa  ne  treba«. 

Svi  ti  dogadjaji  potresno  djeluju  na  preporodno  pokoljenje, 
na  njegove  najistaknutije  predstavnike,  nosioce  i  zagovaratelje 
misli  oslobodjenja  seljaka:  politička  se  je  teorija  okrutno  za  njih 
sukobila  s  političkom  zbiljom.  Ljudevit  Vukotinović,  koji  je  u  svo¬ 
jemu  spisu  oduševljavao  sebe  i  svoj  naraštaj  slobodarskim  mis¬ 
lima,  doživljuje  trpkost,  koju  uvijek  donosi  odgovorni  politički 
rad.  U  jednomu  svom  dopisu  u  »Narodnim  Novinama«  govoreći 
o  prilikama  u  županiji  križevačkoj,  turobno  javlja  o  postupcima 
seljaka,  koji  da  su  »krivim  duhom  nadahnuti  napali  livade  gos- 
poštijske,  sve  blago  svoje  unutra  natjerali  i  lijepu  mladu  travicu 
popasli  i  pogazili  tako  da  čovjeka  srce  boli«.  On  je  seljakom  oštro 
zabranio,  »učio  sam  ih  i  opominjao  neka  idu  van,  ali  oni  su  me 
neuljudno  primili  i  ne  samo  nisu  išli  van,  nego  su  još  u  većom 
broju  došli«.  Konačno,  taj  istinski  prijatelj  seljačkoga  naroda 
mora  poći  u  križevačku  županiju  uspostaviti  red  s  vojničkom 
snagom.  Sigurno  su  i  sama  zemaljska  gospoda  bila  mjestimično 
kriva  za  ove  prilike  i  za  njih  je  sukob  sa  stvarnošću  bio  potresan, 
jer  je  za  većinu  došla  iznenada  i  jer  se  još  uvijek  nijesu  mogli 
pomiriti  s  mišlju  da  je  staro  doba  otišlo  u  nepovrat.  Oni  se  još 
uvijek  tješe  da  će  ipak  sačuvati  svoje  probitke  i  za  to  zatežu 
priznati  novu  stvarnost.  Dakako  bilo  je  i  protivnih  slučajeva. 
Kultura  srca  kao  uvijek  u  ovakvima  osudnima  društvo vnim  preo¬ 
kretima,  sve  je  ublaživala  i  rješavala.  Najbolje  to  svjedoči  slučaj 
mladoga  novinara  iz  ilirskoga  pokreta  Vjekoslava  Štauduara,  koji 
javno  odlučno  osudjuje  svoju  plemićku  braću,  izriče  oštru  kritiku 
upravo  onoga  plemstva,  koje  je  bilo  pripadnik  Ilirske  stranke,  a 
koje  je  na  djelu  zatajilo.  Sam  je  svojim  postupkom  dao  idealan 
primjer,  hlepti  da  ga  drugi  nasljedjuju.  Svoje  gledište  smiono  je 
sam  opisao  u  »Narodnim  Novinama«:  »Dočim  su  po  drugih,  ime- 
nito  slavonskih  županijah,  —  veli  on,  —  kmeti  od  tlake  jurve 
oslobodjeni,  naše  tobož  liberalne  zagrebačke  županije  gospoda 
sve  jednako  oklijevaju  i  ustežu  se  ovaj  najplemenitiji  zakon  u 
našem  zakoniku  proglasiti.  Šta  činimo  dakle  mi  Iliri  a  osobito  pri¬ 
jatelja  narodnih  zahtjevanja?  Ja  mnijem,  da  se  podložnikom  ima 
odmah  kazati,  da  se  radujemo  nad  slovom  slobode,  koja  od  sada 
i  njima  po  nauci  hrišćanske  ljubavi  pripada«.  Pozivajući  se  na  pri¬ 
mjer  poljskih  galici jskih  plemića,  koji  su  bez  ikakve  nagrade 
oslobodili  seljake  od  tlake,  Štauduar  nastavlja:  »Ja  od  moje 
strane,  povrativši  se  dana  10.  travnja  iz  naše  misije  bečke  kući, 
sazvao  sam  odmah  sutradan  svoje  podložnike,  i  govorio  sam  im 
od  prilike  ovako:  Ne  mogu  vam  dovoljno  iskazat:,  koliko  se  ra- 

dujem,  što  ste  riječ  oslobodjenja  od  rabote  tako  mimo  i  pristoj¬ 
no  dočekali.  Dočim  su  po  drugih  stranah  podložnici,  ne  čekajući 
proglašenja  ove  slobode  iz  usta  varmegjskih  poglavara  ili  zemalj¬ 
ske  gospode  samovoljno  tlaku  od  sebe  odbacili,  vi  ste  meni  vjerni 
ostali.  Dakle  rabota  je  prestala«.  Naglasivši,  da  uostalom  gospoda 
zemaljska  još  mogu  tražiti  tlaku,  dok  se  dotični  zakon  u  županiji 
ne  proglasi,  Štauduar  na  koncu  veli:  »Ja  od  svoje  strane  već  se 
sada  dobrovoljno  odričem  te  pravice  i  hoću  sam  uživati  tu  radost, 
te  mojim  ustima  naviestiti  vam  prvu  riječ  slobode.  Posljedica 
ovog  čina  bila  je  ta,  da  sam  se  ja  sa  mojim  podložnicima  prija¬ 
teljski  rastao  i  uvjeren  sam,  da  će  mi  na  svako  djelo  doći  (da¬ 
kako  uz  primjerenu  nagradu),  kao  što  to  već  i  činom  pokazaše«. 
Stauduarova  ispovijed  uzgredno  odkriva  jednu  na  oko  nuzgrednu, 
ali  značajnu  činjenicu,  koju  potvrdjuju  i  svi  suvremeni  vjeko- 
pisi.  Agrarni  nemiri  pojavili  su  se  samo  u  krajevima  banske  Hr¬ 
vatske,  u  hrvatskim  županijama,  dok  u  t.  zv.  slavonskim  župani¬ 
jama  prelaz  iz  kmetstva  u  slobodu  ide  bez  potresa.  U  prilogu 
objavljen  popis  urbarskih  zemalja  u  hrvatskima  i  slavonskim 
županijama,  pruža  nam  ključ  spoznaje  i  ove  pojave.  U  hrvat¬ 
skim  županijama  prevladjuje  mali  plemićki  posjed.  Tu  je 
brojno  malo  plemstvo  s  razmjerno  malim  brojem  selišnih  ze¬ 
malja  u  pojedinoga  zemaljskog  gospodina,  ali  broj  kmetova  tu 
je  najveći.  Zemljišni  posjed  stvarno  je  atomiziran,  mnogo  ima 
ljudi  na  malo  zemlje,  i  plemića  i  kmetova.  Posljedica  to  je  pov- 
jesnog  razvitka,  seoba  još  iz  vremena  Osmanlijskih  ofenziva.  U 
slavonskim  županijama  postoji  samo  zaista  veliki  posjed,  imanja 
su  većinom  alodijalna,  kmetskih  zemljišta  ima  razmjerno  malo  i 
taj  veleposjed,  bez  obzira  na  to,  da  je  sklon  madžarskoj  politici, 
pa  prihvaća  odluke  požunskoga  sabora  Jako  se  rastaje  sa  kmet¬ 
skim  sustavom  lakše  nego  u  hrvatskim  županijama,  gdje  zemalj¬ 
ska  gospoda,  koja  su  sama  dobrim  dijelom  još  zaostali  gospodari, 
bez  mogućnosti  prilagodjivanja  novčanom  gospodarstvu,  porazno 
osjećaju  gubitak  kmetske  radne  snage. 

Ban  Jelačić  preuzevši  vlast,  prvo  rješava  urbarsko  pitanje. 
Sva  ostala  pitanja,  politička,  potisnuta  su  u  pozadinu  s  kmetskim 
pitanjem,  dapače  i  pitanje  odnošaja  prema  Madžarskoj  u  taj  tren 
pitanje  je  drugorazredne  važnosti.  Društvovno  porijetlo,  odgoj, 
život  u  Vojnoj  Krajini  uz  jaku  crtu  istinskoga  rodoljublja,  omo- 
gućiše  Jelačiću  da  izvrši  svoju  povjestnu  ulogu  u  razvitku  života 
hrvatskoga  naroda,  ulogu,  koja  je  odlučnija  i  veća  od  svih  ostalih 
njegovih  političkih  čina  ,i  od  samog  njegovoga  rata  protiv  Ma- 

džara.  Aleksije  Jelačić  dao  je  točnu  karakteristiku  bafiove  lič¬ 
nosti  i  uticaj  njezin  na  rješavanje  urbarskoga  pitanja:  »Ban  Jela¬ 
čić  bio  je  nesumnjivo  konzervativac  premda  prosvijećen.  Ali 
pripadajući  jednoj  starodrevnoj  plemićkoj  porodici,  koja  je  živ¬ 
jela  više  od  mača,  nego  od  znoja  kmetova  i  od  prihoda  s  nepo¬ 
kretnih  imanja,  on  je  mogao  bolje  shvatiti,  nego  mnogi  od  ple¬ 
mića  veleposjednika,  potrebu  reforme  zastarjelih  odnošaja  izme- 
dju  kmetova  i  gospode.  On  je  jasno  vidio,  da  samo  iskrena  i  od¬ 
lučna  politika  u  pravcu  ukidanja  kmetske  zavisnosti  seljaka, 
može  osigurati  slobodu  Hrvatske  u  borbi  sa  Madjarskom,  gdje 
je  napredno  plemstvo  još  prije  više  godina  shvatilo  prijeku  po¬ 
trebu  da  se  urbar  ukine  i  seljak  postane  slobodan  gospodar  svoje 
kuće  i  zemljišta  pod  upravom  samo  državnih  vlasti.  Ali  ipak, 
vezan  obiteljskim,  materijalnim  i  psihološkim  svezama  sa  plem¬ 
stvom,  ban  Jelačić  nije  mogao  nikako  postati  revolucionar, 
rušilac  postojećeg  stanja.  Za  to  je  on  nastojao,  da  plemstvo 
dobije  podpunu  naknadu  za  ukinuta  prava  njegova  na  rad  i  danke 
seljaka,  a  u  isto  vrijeme  da  se  sačuva  od  starih  agrarnih  odnošaja, 
sve  što  se  je  moglo  sačuvati,  —  t.  zv.  kraljevska  manja  prava 
gomice  t.  j.  naturalni  odnosno  novčani  danak  koji  je  smatran  za 
jednu  vrstu  arendne  plaće  seljaka  pravim  vlasnicima  vinograda. 
Ban  Jelačić  držao  je  osim  toga,  da  je  njegova  dužnost  kao  po¬ 
glavara  vlade,  kraljevskoga  namjesnika  i  narodnoga  vod  je,  biti 
društvo vnim  posrednikom  izmedju  različitih  staleža  i  izmirite¬ 
ljem  društvovnih  sukoba.  Za  to  je  on  držao,  da  je  najbolja  poli¬ 
tika  provoditi  načelo  »svakome  svoje«,  —  dakle  u  tadašnjoj  situ¬ 
aciji:  seljacima  sloboda,  i  priznanje  prava  za  njihovu  zemlju, 
plemstvu  naknada  za  osiguranje  prava  neograničenog  vlasničtva 
na  ostale  njegove  (alodijalne  ili  neurbarske  zemlje),  isto  tako 
kao  i  vrhovnog  prava  vlasničtva  na  gorne  zemlje.  Mir  i  red  u 
zemlji  i  zadatak  teške  borbe  sa  Madžarima,  tražili  su,  po  mišlje¬ 
nju  bana  Jelačića  i  njegove  okoline,  ne  samo  izvjesno  popuštanje 
seljacima  slično  onome  koje  je  učinjeno  u  Ugarskoj  i  u  drugim 
zemljama  habsburškima,  nego  i  suzbijanje  njihovih  revolucionar¬ 
nih  težnja,  pod  kojima  su  se  shvaćali  i  neki  zahtjevi,  koji  su  pre¬ 
lazili  odred jene  granice«. 

Točno  mjesec  dana  poslije  velike  zagrebačke  skupštine,  Je¬ 
lačić  je  izdao  svoj  proglas  na  narod,  'kojim  uglavljuje  ukidanje 
kmetstva.  Drugi  dan  poslije  toga  proglasa  Jelačić  proglašuje  pri¬ 
jeki  sud.  Oba  proglasa,  pored  sve  različnosti  svrhe,  jedna  su  cje¬ 
lina.  Oba  ta  proglasa  jesu  »krsni  list«  nove  suvremene  Hrvatske. 

Odluka  o  tom  činu  nastala  je  pobudom  Jelačićevom,  čin  je  nje¬ 
govo  političko  djelo,  dok  je  provedba  i  obrazloženje  djelo  Ivana 
Mažuranića,  noseći  biljege  njegovoga  državničkoga  duha.  Akt  o 
oslobodjenju  kmetstva,  kako  je  i  naglašeno  u  proglasima,  izvrše¬ 
nje  je  14.  člana  zahtijevanja  zagrebačke  skupštine,  legitimista 
Jelačić  ovdje  se  najčvršće  stapa  s  revolucijom,  priznavši  zakono¬ 
davnu  valjanost  te  narodne  skupštine,  dajući  zakonsku  snagu 
jednome  revolucionarnom  zaključku. 

Poslije  objave  Jelačićevoga  proglasa,  položaj  se  neposredno 
popravlja.  Agrarni  nemiri  se  stišavaju,  jer  se  i  za  dojučerašnje 
kmete  i  za  zemaljsku  gospodu  javlja  u  neposrednoj  budućnosti 
vjera  u  konačni  spas,  konačnu  odluku,  a  to  je  sabor.  Sabor  će 
donijeti  konačno  uredjenje  pitanja,  koje  je  s  Jelačićevim  pro¬ 
glasom  samo  polovično  riješeno  i  za  kmeta  i  za  zemaljsku  gos¬ 
podu.  Teška  je  baština  staroga  sustava,  zamršeni  su  odnošaji 
zemljovlasnika  i  zemljoposjednika,  stoljetnim  razvitkom  ispre- 
pleli  su  se  običaji  shvaćanja  i  prava,  sve  je  to  teško  riješiti  jed¬ 
nim  potezom  pera.  Proglasom  od  25.  travnja  ukinuta  je  stvarno 
tlaka,  podavanje  u  radu  i  u  naravi,  dok  selišne  zemlje  postaju 
vlasničtvo  kmetovo.  Ali  time  odnošaj  nije  konačno  razriješen. 
Tu  su  i  tako  zvana  »manja  kraljevska  prava«,  pa  pitanje  gomice, 
za  koje  se  grčevito  hvataju  i  kmetovi  i  zemaljska  gospoda.  Vi¬ 
nograd  je  još  uvijek  u  gornjima  hrvatskim  stranama  najunosnije 
zemljište,  vlasničtvo  nad  vinogradom  cilj  je  koji  privlači  i  kmeta 
i  zemaljskoga  gospodina.  To  pitanje  nije  riješeno,  kao  što  nije 
riješeno  ni  pitanje  odštete  zemaljskoj  gospodi  za  selišne  zemlje 
i  za  tlaku.  I  seljaci  kmetovi  i  zemaljska  gospoda  vjeruju,  da  će 
tu  sabor  donijeti  konačnu  odluku.  I  kraj  dozrijevanja  svih  ostalih 
pitanja,  potrebe  čim  hitnije  preustrojbe  uprave,  pitanje  Vojne 
Krajine,  čije  je  pučanstvo  takodjer  obuzeo  duh  revolucije  budeći 
želju  za  oslobodjenjem,  te  pitanje  odnošaja  s  Madžarima,  agrarno 
pitanje  ostaje  najvažnije  i  sabor  1848.  u  svojem  kratkotrajnom 
zasjedanju  posvećuje  najviše  vremena,  najstrastvenije  rasprave 
urbarskom  pitanju. 

Mjesec  i  pol  dana  proteklo  je  od  Jelačićevih  proglasa  o  uki¬ 
danju  kmetstva  do  saborske  rasprave.  U  saborskom  zasjedanju 
rasprava  o  urbaru  vremenski  je  na  posljednjem  mjestu.  Sabor, 
koji  započinje  svoj  rad  5.  lipnja  —  kod  biranja  njegovih  zastup¬ 
nika  po  tadašnjem  novom  izbornom  zakonu  po  prvi  puta  u  povi¬ 
jesti  hrvatskoga  naroda  i  seljak,  makar  i  neizravno,  sudjeluje  u 
biranju  svojih  političkih  predstavnika,  poslavši  dapače  nekoli- 


361 


ko  svoje  braće,  dojučerašnjih  kmetova  —  u  mislima  je  stalno 
s  urbarskim  pitanjem.  Jamačno  su  tek  sad  njegovi  članovi,  a  to 
su  sve  ljudi  narodne  stranke,  spoznali  svu  njegovu  težinu  ,koja 
im  još  prije  nekoliko  tjedana  nije  mogla  biti  tako  vidljiva.  Kao 
što  je  to  bio  slučaj  već  prvih  urbarskih  zakona  požunskoga  sabora 
minulih  godina,  pokušaja  sustavnog  odkupljivanja  kmetova,  tako 
i  sad  dolazi  na  vidjelo,  da  je  riješenje  pitanja  u  prvom  redu  stvar 
novčana.  Dakako,  bilo  je  moguće  i  stvoriti  revolucionarnu  od¬ 
luku,  ukinuti  kmetstvo  potpuno,  bez  ikakve  odštete,  ali  niti  u 
teoriji,  niti  jedan  čas  ne  uzima  se  to  ozbiljno  u  mogućnost  ne 
samo  obzirom  na  gospodarske  prilike,  jer  bi  takvo  riješenje  go¬ 
spodarski  dotuklo  cijelu  zemlju,  nego  niti  ljudski  —  jer  ipak 
cijeli  vodstveni  sloj  sabora  1848.,  ti  preporoditelji  pretežno  sami 
su  članovi  dojučerašnjih  staleža  i  redova,  sami  su  plemići  ili  nji¬ 
hova  djeca,  njihov  osobni  obstanak  ovisi  o  kompromisnom  rije- 
šenju  urbara.  Tu  se  odkriva  ujedno  i  gospodarska  komponenta 
hrvatske  politike  1848.  Samo  jedan  trenutak,  u  času  potresnog 
razočaranja,  kad  20.  lipnja  dolazi  glas,  da  je  Jelačić  svrgnut  s 
banske  časti,  ljudi  sabora  1848.  pomišljaju  na  to,  da  Hrvatsku 
izdvoje  iz  sklopa  austrijskoga  carstva.  Taj  osjećajni  trenutak  je 
prošao,  Hrvatska  1848.  i  njezin  sabor  krijepko  naglašujući  nepre¬ 
kidnost  hrvatske  državnosti,  istinski  svezuju  svoj  razvitak  i  svoju 
budućnost  sa  sudbinom  austrijskoga  carstva.  Samo  u  ovom  sa¬ 
stavu  moguće  je  pomišljati  na  riješenje  urbarskoga  pitanja  u  duhu 
želja  i  probitaka  vodstvenoga  zemljoposjedničkoga  staleža,  a  i 
skupne  narodne  gospodarske  snage.  U  svima  raspravama  o  ur¬ 
baru  saborski  ljudi  kakogod  su  strastveni  u  svojima  prepirkama, 
u  posljednjem  zaključku  vide  samo  jednu  mogućnost,  da  država 
pruži  vlasnicima  zemlje  željenu  odštetu,  održi  im  obstanak. 
Sama  Hrvatska,  da  se  je  i  izdvojila  nekim  sticanjem  prilika  iz 
sklopa  austrijskoga  carstva,  mogla  bi  bila  riješiti  urbarsko  pita¬ 
nje  samo  radikalno,  s  posljednjom  dosljednošću  proglasiti  oslobo- 
djenje  kmetstva  bez  naplate.  No  za  takvu  agrarnu  revoluciju  nije 
preduvjeta  ni  tvarnih  niti  duhovnih. 

Rasprava  je  o  urbarskom  pitanju  sabora  1848.  jedna  najdra¬ 
matičnijih  ne  samo  u  povijesti  hrvatskog  sabora  ,nego  uopće  u 
prošlosti  Hrvata.  Psihološki  je  sukob  sudbonosan.  Na  jednoj  je 
strani  u  dušama  tih  saborskih  ljudi  njihov  probitak,  stečevina  ne 
samo  preporodnoga  doba  nego  i  sva  baština  do  tad  vodstvenoga 
društvovnog  razreda,  koji  je  sačuvao  misao  državnosti;  na  dru¬ 
goj  strani  pak  je  ideja  boljitka  cijele  narodne  zajednice,  spo- 

znaja  nove  više  društvovrie  pravde  kojoj  treba  žrtvovati  osobni 
probitak.  Saborska  rasprava  postaje  mikrokozmom  dotadašnje 
Hrvatske,  zrcalo  ljudi  i  prilika  u  času  osudnom  po  budućnost  na¬ 
rodnu,  ljudi  se  hrvaju  —  ćuti  se  to  u  svakoj  rečenici  rasprave  — 
nesamo  za  svoj  kruh  svakidašnji,  u  toj  raspravi  osjeća  se  žilava 
borba  hrvatskih  ljudi  s  novim  duhovnim  strujama,  koje  sve  jače 
prodiru  u  hrvatski  prostor,  a  za  koje  nitko  ne  može  znati  što  nose, 
s  duhom  vremena,  baštinjenima  pogledima,  željama  budućnosti. 
Kakogod  bila  rasprava  strastvena,  u  njoj  je  bilo  i  dokaza  ljud¬ 
ske  i  umstvene  veličine  i  znanja  i  političke  pronicavosti. 

Na  banov  prijedlog  izabran  je  posebni  odbor  »o  predmetu 
ukinutih  urbarskih  i  ostalih  sa  ovim  predmetom  skopčanih  pita¬ 
nja,  kao  i  o  predmetu  poljodjelstva«.  Iz  nacrta  za  saziv  ovoga  od¬ 
bora  vidi  se,  da  je  prva  misao  bila  sastaviti  odbor  »zaradi  nak¬ 
nade.  . .«  ali  ove  su  riječi  izbrisane.  Saborski  su  ljudi  pravodobno 
osjetili,  da  sam  ovakav  naziv  odbora,  koji  ima  zadatak  spremiti 
prijedloge  za  uredjenje  kmetskog  pitanja  bio  nezgodan  s  naglas¬ 
kom  za  probitcima  zemljovlastnika.  Ali  ovaj  je  zalet  iskrenosti 
značajan  —  stvarno  je  cijela  rasprava  išla  u  pravcu  ove  skrovite 
misli,  težište  raspravi  leži  prvo  na  probitcima  zemljoposjednika, 
a  onda  tek  zemljoradnika  —  pojava  ljudski  razumljiva.  U  ovaj 
odbor,  kojemu  je  bio  predsjednikom  izabran  Herman  Bužan,  je¬ 
dan  najuticajnijih  i  najimućnijih  plemića  narodne  stranke,  više¬ 
kratni  izaslanik  u  požunskom  saboru,  dok  su  mu  članovi  bili: 
Andrassy  Miroslav,  Babić  Tito,  Bornemissa  Juraj,  Bunjevac  Jo¬ 
sip,  Bunjić  Josip,  Car  Stjepan,  Čačković  Josip,  Cuculić  Tomislav, 
Furlić  Tomo,  Gjurgjević  Teodor,  Halper  Nikola,  Jelačić  Kazimir, 
Karoly  Ljudevit,  grof  Corberon  Edgar,  Lendvaj  Juraj,  Lentulaj 
Zdenko,  Mandić  Tomo,  Marinković  Ivan,  Novak  Franjo,  Nović 
Jovo,  Pisačić  Juraj,  Pisačić  Franjo,  Prešern  Šišman,  Raškaj  Josip, 
Špun  Miroslav,  Sukić  Adam,  Vidaković  Adam,  grof  Vojkfi  Šišma, 
Vulanović  Slavoljub  i  Zidarić  Ivan.  Kad  se  ova  imena  usporede 
s  popisom  vlasnika  dojučerašnjih  kmetskih  zemljišta,  vidi  se,  da 
su  u  ovom  odboru  bili  pretežno  ljudi  manjega  plemićkog  posjeda, 
većinom  iz  Hrvatskoga  Zagorja,  njihovo  gospodarsko  stanje  i 
mogućnosti,  daju  biljeg  i  pravac  razvitku  cijele  saborske  raspra¬ 
ve.  Značajno  je  dakako,  da  nema  tu  predstavnika  velikog  posjeda 
iz  slavonskih  županija,  za  njih  je  urbarsko  pitanje  bilo  već  u 
glavnom  riješeno,  većina  su  i  onako  u  madžarskom  taboru.  O  vi¬ 
jećanjima  odbora  ni  jesu  sačuvani  nikakvi  zapisci  u  saborskim 
spisima,  dapače  niti  njegov  prijedlog.  Novinstvo  zaokupljeno 

sa  skupnošću  cijele  problematike  političke  i  diplomatske,  osobito 
burnim  dogadjajima  dana  oko  20.  lipnja  i  njegovim  opasnim  mo¬ 
gućnostima,  ipak  bilježi  prosječno  najviše  o  urbarskoj  raspravi, 

premda  ne  donoseći  u  cijelosti  njezin  tok. 

Kod  ocjene  ove  povjesne  saborske  rasprave  potrebno  je 
uvijek  imati  na  umu,  da  je  ona,  kakogod  je  zrcalo  ljudi,  njihovih 
slabosti  i  vrlina,  u  svojemu  prosjeku  svjedočanstvo  narodne 
svijesti  i  visoke  etičke  odgovornosti,  jer  su  svi  ti  ljudi  bez 
obzira  na  svoj  način  izražavanja  spremni  žrtvovati  svoj  probitak 
ideji.  Upravo  po  urbarskoj  raspravi,  po  prilogu 
požrtvovnosti  sabor  1848.  stiče  svoje  povjesno 
značenje  kao  jamačno  najveći  i  najvažniji 
sabor  u  životu  hrvatskoga  naroda,  uzakonju- 
jući  društvovnu  jednakost,  stvorivši  time  od 
Hrvata  moderan  narod.  Prvi  otvara  raspravu  Skender 
Zdenčaj  prisjednik  sudbenoga  stola  i  zastupnik  kotara  Vrbovec. 
Govori  on  jednostavno,  nije  veliki  govornik,  ali  već  njegova  iskre¬ 
nost  u  toj  jednostavnosti  daje  pravac  i  zvuk  cijeloj  raspravi,  od- 
kriva  svu  težinu  odluke  vodstvenih  ljudi  tadašnje  hrvatske  poli¬ 
tike,  u  dvostrukoj  borbi  za  održanje  hrvatske  narodnosti  i  držav¬ 
nosti  i  spoznaje  potrebe  stvoriti  veliko  reformno  djelo  društvovne 
jednakosti.  Zdenčaj  je  rekao  po  prilici  samo  slijedeće:  »Jučer 
smo  spasonosno  naredbe  za  granicu  učinili:  treba  sad  i  drugoj 
strani  nešto  dati,  koja  dosad  ništa  imala  nije,  tim  više,  jer  će 
se  po  tome  seljaka  obodriti,  a  mi  gospodo  ne  ćemo  glavu  u  torbi 
nositi.  Ako  mi  je  odlučeno,  da  ju  izgubim,  barem  ću  je  preko 
Drave  prenesti!«  Drugi  značajni  govornik  u  raspravi  bio  je  za¬ 
stupnik  grada  Križevaca  Franjo  Žigrović,  veliki  bilježnik  križe- 
vačke  županije.  On  otvoreno  odkriva  svu  nadu,  koju  je  narod 
polagao  u  sabor,  nadu,  koja  je  dokaz  bila  i  ugleda,  što  ga  je 
sabor  stoljećima  stekao  u  narodu,  ne  samo  političkom  narodu, 
nego  i  u  samom  puku  hrvatskome  a  isto  tako  dokaz  je  i  poli- 
tičnosti  nagona  narodnoga.  Žigrović  odmah  uvodno  veli,  da  ne 
misli  »da  ima  ovde  ikoga,  koji  ne  bi  spoznao,  da  se  polaštice 
puku  dati  imadu.  Zaista  mir  i  red,  koji  je  kod  nas  vladao,  pri- 
pisat  se  ima  samo  onoj  nadi,  koju  je  puk  u  sabor  ovaj  postavio. 
Nadu  ovu  ispuniti  treba,  jer  od  tog  ispunjenja  kredit  sabora, 
zavisi  povjerenje,  koje  je  narod  u  bana  postavio...  Pojavile  su 
se  već  želje,  da  varoši  mogu  poglavarstva  svoja  obnoviti,  da 
mogu  žudije  tjerati,  osobito  u  Varaždinu  i  Zagrebu  (najprije  u 
Varaždinu,  a  onda  u  Zagrebu  pojavio  se  je  u  toku  mjeseca  trav- 

nj  a  jak  narodni  pokret  protiv  Židova),  koje  želje  jesu  naravna 
posljedica  onih  promjena,  koje  su  se  jur  učinile.  Tako  isto  po¬ 
javile  su  se  želje  i  u  prostom  puku,  nu  želje  pravednije  od  gra- 
djanskoga  staleža . . .  Što  će  reći  puk,  ako  mi  kući  dodjemo,  pa 
mu  ništa  ne  donesemo,  već  smo  se  samo  o  njegovom  trošku 
ovdje  zabavljali«.  Žigrović  naglasuje,  da  ukinuće  urbarskih  odno- 
šaja  »poveljom  banskom  narodu  jur  osigurano«  treba  da  sabor 
prenese  u  zakon.  Žigrović  je,  kao  svi  članovi  sabora  do  nekoliko 
iznimaka  za  to,  da  se  nadoknada  za  izgubljenu  tlaku  dade 
bivšoj  zemaljskoj  gospodi,  ali  on  naglasuje,  da  »riješenje  pitanja 
ovog  zavisi  od  uspjeha  uredjenja  medjusobnih  odnošanja  s  Ugar¬ 
skom  i  za  to  konačno  predmeta  ovog  pretresivanje,  osobito  glede 
načina  nadomještenja,  za  vrijeme  odgoditi  se  mora.« 

Nakon  Žigrovićevoga  govora  uzeo  je  riječ  zastupnik  sisačkoga 
kotara  odvjetnik  i  novinar  Slavoljub  Vrbančić.  On  je,  moglo  bi 
se  reći,  govornički  vodja  malobrojne  ljevice.  Govor  mu  je  radi¬ 
kalan,  da  nije  bio  izrečen  u  saboru,  morao  bi  se  nazvati  dema¬ 
goškim.  No  bio  je  sigurno  točan  tumač  raspoloženja  i  shvaćanja 
onog  dijela  hrvatske  inteligencije,  sinova  društvovnoga  sloja,  koji 
do  tad  nije  uživao  političkih  prava,  koji  je  oblikovao  svoje  poli¬ 
tičke  težnje  u  mislima  francuske  revolucije.  Vrbančić  već  počinje 
svoj  govor  s  navalom:  »Povela  se  je  riječ  ob  onoj  stranki  naroda, 
s  kojom  se  je  dosad  kao  s  robovi  postupalo  (nekoji:  To  je  laž), 
robstvo  je  bilo  (buka).  Seljak  dosad  nije  smk)  ni  učiti,  znamo 
mi  da  je  i  seljak  bio  jednom  slobodan,  nego  da  mu  je  sloboda 
silovitom  rukom  oteta.«  Vrbančićev  govor,  koji,  sudeći  prema 
novinskom  izvješću,  izazivlje  neprekidnu  buru  i  prosvjede,  svrša¬ 
va  s  prijedlogom,  da  se  kmetovima  dade  podpuna  nadoknada,  da 
mu  se  vrate  sva  prava;  novinsko  izvješće  ne  bilježi,  da  li  se  je 
izjavio  za  naknadu  zemljoposjednicima,  vjerojatno  nije.  Ljudevit 
Vukotinović,  potrebno  je  naglasiti,  sam  plemić,  suradnik  Janka 
Draškovića  na  gospodarskom  polju,  a  uz  to  i  društvovni  kritičar 
medju  prvima  u  preporodnom  pokretu,  govori  trijeznošću,  koja 
kao  da  odrazuje  misli  Janka  Draškovića.  On  priznaje,  da  su  prošla 
vremena,  kad  je  plemstvo  bilo  jedini  stup  domovine.  Da  mu  je 
propao  i  duh  i  fizička,  a  i  moralna  snaga.  Plemstvo  se  je  omekšalo, 
za  to  je  sve  malo  pomalo  propadalo,  a  naskoro  će  i  propasti.  Vu¬ 
kotinović  je  za  priznati  prava  i  seljaku  i  vlastelinu.  Za  pravo 
krčmarenja  koje  do  tada  bilo  monopol  vlastele,  Vukotinović 
predlaže,  neka  se  prizna  seljačtvu,  ali  neka  se  ne  da  pojedincu, 
jer  da  bi  se  puk  kroz  to  demoralizirao  i  u  novčanom  obziru  du- 

boko  pasti  morao.  Zato  neka  se  to  pravo  dade  općini,  da  ga  ona 
iznajmljuje.  Sisački  zastupnik  Lovrić  upozorava,  da  se  pod  poj¬ 
mom  plemstva  krije  i  veliki  broj  neimućnih,  za  prava  kojih  se 
on  zalaže.  I  njega  najviše  mori,  gdje  će  se  naći  sredstva  za 
naknadu,  a  i  njemu  je  pred  očima,  da  je  budućnost  neizvjesna, 
da  je  u  toj  neizvjesnosti  izvjestan  samo  obračun  s  ofenzivnošću 
madžarskoga  državnoga  nacionalizma,  pa  stoga  traži  unutarnji 
mir  pod  cijenu  svake  vrste  »da  neprijatelj  ne  dodje,  da  nas  sve 
ne  upropasti,  treba  slijedit  duh  vremena,  jer  koji  ne  će  poznat 
brata  za  brata,  morat  će  tudjina  za  gospodara.  Treba  dakle  pustit 
ona  prava,  koja  su  nadvladala  već  u  Austriji  i  u  Ugarskoj.  Za¬ 
stupnik  Piškorac  odgovara  na  napadaj  Vrbančićev  veleći,  da 
prava  vlastnika  nisu  samo  po  robstvu  zadobita,  mnogi  da  su  ih 
žuljevima  svojima  zadobili.  On  niti  ne  pomišlja  suprotstaviti  se 
misli  naknade,  ali  i  njega  mori  pitanje,  odakle  smoći  naknadu. 
On  izriče,  da  se  državni  dohodci  za  naknadu  upotriebe  i  da  se 
u  jamče  poštenjem  cijeloga  naroda.  Zastupnik  staležkoga  sabora 
u  požunskom  saboru  Metel  Ožegović,  glavni  govornik  konzerva- 
tivaca  u  ovoj  raspravi,  nije  uopće  oduševljen  urbarskom  raspra¬ 
vom.  Za  njega  je  najvažnije  pitanje  »pacifikacija«,  shvaćanje 
razumljivo  kod  čovjeka,  koji  je  osobno  proživio  posljednjih  go¬ 
dina  svu  borbu  s  madžarskim  nacionalizmom.  Za  njega  je  »paci¬ 
fikacija«,  a  to  je  vjerovanje,  da  će  dinastija  presuditi  i  smiriti 
hrvatsko-madžarski  spor,  važnija  od  svih  drugih  predmeta.  I  on 
je  dakako  za  to,  da  se  kmetski  odnošaji  razriješe.  Ali  on  je  samo 
zato  »neka  se  samo  ona  prava,  koje  su  seljaci  uslijed  banskoga 
lista  dobili,  potvrde  od  strane  sabora,  da  im  ova  ista  nitko  više 
uzeti  ne  bude  mogao,  a  to  će  za  sad  dosta  biti«.  Ožegović  se 
osim  toga  obara  na  ono  mišljenje,  koje  do  tada  još  nije  u  ras¬ 
pravi  bilo  iznešeno  (u  koliko  ga  nije  Vrbančić  iznio),  ali  koje  je 
svakako  postojalo  izvan  sabora,  naime,  da  se  kmetski  odnošaji 
razriješe  bez  ikakve  naknade  bivšim  zemljovlastnicima.  »Varaju 
se  jako,  veli  on,  koji  viču  proti  naknadih,  misleći,  da  će  po  tom 
dobiti  javno  mnijenje  za  se.  Ovo  ne  zavisi  od  puka,  ono  je  u 
ruku  inteligencije  (vika),  pa  što  će  biti  ako  ne  budemo  mogli 
održati  ono,  što  mi  sada  dajemo«.  Metel  Ožegović  nadalje  opšir¬ 
no  govori  o  gornjima  zemljama,  zastupajući  stanovište  većine 
zemljoposjednika,  da  su  to  njihove  zemlje,  koje  uopće  ne  ulaze 
u  ovu  raspravu.  Na  usta  djakovačkog  zastupnika  Žuvića  izne¬ 
sene  su  posebne  strane  urbarskoga  pitanja  u  slavonskim  kraje¬ 
vima.  Žuvić  je  takodjer  za  naknadu  zemljovlastnicima  i  predlaže, 

da  se  naknada  namakne  izravnim  porezom.  On  je  za  to,  da  se 
ukinu  i  daljnje  povlastice  plemstva,  kao  što  je  bila  mlinarija, 
ptičari  ja  i  ribarija,  »jerbo  narav  nije  ribe  i  ptice  za  privilegium 
stvorio«.  Ali  najvažnije  je  za  njega  pitanje  iskorišćivanje  šuma, 
odnosno  pitanje  žirovine,  slobodnoga  tovljenja  svinja  u  šumama. 
Žuvić  veli,  da  u  ime  »64.000  požeške  županije  Slavonaca  moli, 
da  taj  prijedlog  domoljubno  i  pozorno  bude  primljen,  jer...  ži- 
rovina  u  toj  županiji  jest  različita  od  hrvatske  ondje  bo  su  šume 
na  hiljadu  i  hiljadu  jutara,  bez  da  u  njih  seljak  i  jednog  hrasta 
ima«.  Ističe,  kako  su  u  srijemskoj  i  u  virovitičkoj  županiji  već 
jake  centrifugalne  sile,  pa  »ako  se  još  požeška  varmegja  ogorči, 
onda  vam  jamčim,  da  ste  Slavoniju  izgubili«.  I  ovdje  se  osjeća 
izbitak  latentne  centrifugalne  sile,  koja  je  uvijek  manje  više  dje¬ 
lovala  u  slavonskim  stranama,  sve  od  polovice  XVIII.  stoljeća, 
kad  se  u  slavonskih  žapunijah  počinje  vidljivo  osjećati  sklonost 
približavanja  k  Madžarskoj.  Bez  obzira  na  časoviti  izraz  tih  težnja 
u  politici,  to  je  posljedica  životnih  prilika,  drugojačijih  no  u 
hrvatskim  županijama,  politike,  koju  je  donijelo  samo  tlo,  po¬ 
teškoće  prometa  s  Gornjom  Hrvatskom,  kao  i  slabog  shvaćanja 
gornjo-hrvatskih  ljudi  za  osebujnosti  života  Slavonske  Hrvatske. 
Ćuti  se  to  i  u  pismima  Ignjata  Alojzija  Brlića  kad  se  buni  protiv 
Gajevoga  pravopisa,  nazivajući  ih  »naduhti  zagrebci«,  kojima  da 
je  uvijek  sloga  u  ustima  ”ali  oni  samo  ono  za  slogu  drže,  tko 
njih  u  svemu  slipo  nasliduje,  sve  ostale  —  za  nesložne  progla- 
šuju,  koji  se  usude  njihove  magarečine  rešetati«.  Taj  isti  antago¬ 
nizam  čutit  će  se  još  i  budućih  20  godina  u  doba  stvaranja  nagode. 

I  slijedeći  govornik  Lončarević  sav  je  usredotočen  na  pitanje, 
kako  će  se  provesti  odkup  odnosno  naknada  vlasteli,  koja  je  po¬ 
trebna,  jer,  veli  on,  »u  tom  slučaju,  ako  bi  se  nepravedna  ova 
odluka  ovdje  i  izrekla,  da  se  nikakva  naknada  dati  ne  ima,  povod 
bi  dala  komunizmu  u  pravom  smislu,  jer  tko  bi  onda  siguran 
s  vremenom  biti  mogao,  da  ono,  što  steče  pravedno,  da  mu  se 
oteti  ne  će,  dapače  i  sami  ti  kaputi  koje  nosite«.  Samo  »naš  je 
puk  siromašan  i  ne  može  na  se  toliki  teret  primiti,  a  dobra  su 
nam  sva  skoro  krunska  s  onu  stranu  Drave  i  Dunava«.  I  radi 
toga  Lončarević  priželjkuje  »primirenje  naše  s  Madjari  onako, 
kao  što  čast  naroda  našeg  iziskuje«.  On  takodjer  pomalo  odkriva 
i  izvore  madžaronštine.  »Jesu  li  tako  zvani  madjaroni  i  zbilja 
domovine  i  mile  naše  narodnosti  neprijatelji?  Ja  bi  se  podufao 
izreći  da  su  ako  baš  ne  svi,  ipak  mnogi  možda  tako  dobri  rodo- 
i  domoljubci  kao  i  mi.  Zašto  su  ih  ljudi  dakle  protivu  nas?  Ni 

za  što  drugo,  neg  uprav  zato,  jer  su  uvidjeli,  da  u  slučaju  odcjep¬ 
ljenja  od  Ugarske  ili  ikada  ili  nikad  naknadu  za  toliki  svoj  gu¬ 
bitak  ovdje  dobiti  ne  bi  mogli«,  —  na  što  »Narodne  Novine« 
ispod  crte  stavljaju  slijedeću  opasku  uredničtva:  »Ovdje  se  go¬ 
spodin  govornik  strašno  vara.  Ta  zašto  su  bili  ovi  ljudi  toliki 
neprijatelji  još  prije,  nego  je  tko  i  slutiti  mogao,  da  će  se  tlaka 
ukinuti?  Ta  mnogi  izmedju  njih  ni  neima  podajnikah!«  I  Lonča- 
rević  upozorava  na  posebne  prilike  Slavonije,  prilike  u  Hrvatskoj 
nijesu  mu  poznate,  za  to  se  ne  će  u  njih  pačati.  Glede  Slavonije, 
veli,  da  je  nemoguće  stvarati  konačne  odluke  tako  dugo,  dok  ne 
bude  sve  katastralno  izmjereno,  kako  ne  bi  radi  toga  došlo  do 
pobune,  on  predlaže  da  se  običaji  glede  paše,  drvarine,  žirovine 
i  ostalih  urbarijalnih  odnošaja,  koji  je  do  1802.  medju  velepo¬ 
sjedom  i  nekdašnjim  podanicima  vladao,  tako  dugo  izdrži,  dok 
se  konačno  izravnan  je  ne  uredi. 

Zanimljivo  je,  a  i  značajno  po  sam  način  tada  saborskoga, 
da  tek  u  sredini  rasprave  uzima  riječ  predsjednik  odbora  za  rij e- 
šenje  urbarskoga  pitanja  i  da  tek  sada  govori  o  prijedlogu.  On 
doslovno  veli:  »Ja  imam  čast  predati  operat  urbarskoga  odbora, 
kome  sam  za  predsjednika  predstavljen  bio.  Ako  bi  se  ovaj  pro¬ 
čitao,  istina  je,  da  bi  vijećanje  od  točke  do  točke  malo  duže  tra¬ 
jalo,  ali  ne  da  bi  se  kao  što  se  jest,  po  dvojici  mašala  raspre 
medju  nas  bacila,  ne  bi  se  domovina  naša  pogibelji  izvrgla«.  Iz 
novinskih  izvješća  ne  može  se  razabrati,  da  li  je  do  čitanja  toga 
operata  odborskoga  uopće  došlo,  sudeći  po  daljnjem  toku  ras¬ 
prave  operat  uopće  pročitan  bio  nije.  Toli  odgadjana  rasprava 
o  urbarskim  pitanjima  u  ove  dane  srpnja  već  je  sve  više  po¬ 
tisnuta  krizom  ugarsko-hrvatskih  odnošaja.  Medjutim  i  Herman 
Bužan  smatra,  da  je  najvažnije  pitanje  način  naknade.  On  je  za 
to,  da  se  to  pitanje  odgodi  do  vremena,  kad  će  biti  moguće  ga 
riješiti,  ali  naglasivši,  da  »mi  ni  u  čem  ne  želimo  dati  manje  su- 
gradjanom  našim,  negO'  Madjari«.  Ostala  urbarska  pitanja  pred¬ 
laže  povjeriti  na  rješavanje  odsjeku  nutarnjih  poslova. 

U  ovom  toku  rasprave  uzima  riječ  i  sam  Jelačić.  Njegov 
istup  odaje  svu  njegovu  nestrpljivost  radi  cijele  rasprave.  Cijela 
rasprava  njegovom  vojničkom  duhu  kao  da  pravo  ne  odgovara, 
on  bi  želio  u  tom  brojčano  velikom  saboru  čuti  brze  jedinstvene 
odluke.  Njegov  kratki  istup  značajan  je  za  njegovu  ličnost,  odaje, 
da  nije  istančan  čovjek  politike,  ali  za  to  da  u  njemu  trepti  sva 
uzbudljiva  ličnost  vodje,  koji  traži  ne  rasprave  i  vijećanja,  nego 
djelo,  pokret.  Jelačić  je  doslovno  rekao,  kako  bilježe  novine  za- 

jedno  sa  svim  upadicama,  koje  odaju  dojam  banovih  riječi:  »Vi 
ste  gospodo  moja,  mnogo  govorili  o  narodu  i  o  narodnosti,  pa  sad 
ipak  u  takovih  okolovštinah  velite:  »ja  ću  to,  a  ja  to«.  Ugledajte 
se  u  primjer  braće  naših  graničara  brodskih.  Došao  je  tamo  poziv 
od  Hrabovskoga,  da  šalju  poslanike  u  Varadin.  Šta  su  kazali  hra¬ 
bri  graničari?  »Mi  ne  ćemo  biti  pod  madjarskim  ministarstvom, 
mi  spoznajemo  samo  cara,  pa  bana  (živili!  živili!)  mi  ništa  za  sad 
ne  tražimo  (živili!)  dok  je  domovina  u  pogibelji,  a  onda  ćemo 
već  i  mi  tražit«.  (Živili!)  U  tom  se  sastoji  domoljublje  —  nismo 
mi  došli  ovamo  trgovati«. 

Na  unatoč  banove  opomene,  rasprava  teče  dalje,  samo  joj 
ritam  postaje  brži,  strastveniji.  Poslije  Jelačića  najznačajniji  je 
govornik  Antun  Niemčić.  On  je  takodjer  za  naknadu  te  nastoji, 
nasljedjujući  uzore  požunskoga  sabora,  unijeti  neki  praktični  po¬ 
redak  u  pitanje  naknade,  postaviti  cijelo  pitanje  na  stvarne  te¬ 
melje,  predlažući,  da  se  povedu  mjere,  kako  bi  se  na  licu  mjesta 
ustanovila  šteta,  koju  treba  nadoknaditi.  Istodobno  je  za  to,  da 
se  širokogrudno  podje  u  susret  seljaku.  Smatra  to  moralnom 
dužnošću  veleći:  »Mi  doista  nismo  ništa  za  materijalnu  korist 
seljaka  učinili,  pa  ne  smijemo  od  njega  tražiti,  da  se  idejami 
kojekakvimi  narodnosti  ushiti,  ta  znamo  dobro,  da  smo  se  vrago- 
metno  malo  za  škole  pobrinuli«.  I  on  veli:  »da  je  samo  nada  u 
ovaj  sabor  uzrok  bila,  da  madžaroni  narod  pobuniti  mogli  nisu, 
da  se  je  pako  to  bezakonje  dogodilo,  morali  bi  ga  biti  silom 
bajonetah  utaložiti.  Koliko  bi  nam  preostalo  bajonetah,  da  idu 
preko  Drave,  ako  ih  svakuda  pošiljali  budemo.  Bolje  je  neka 
nekoji  štetuju,  nego  milioni«.  Ljudski  je  interesantan  iskren 
govor  Josipa  Bunjika,  koji  je  podrijetlom  plemić,  ali  je  najgor¬ 
ljiviji  zagovornik  probitaka  seljaka  iz  Hrvatske  Slavonije.  »Hvala 
Bogu,  započinje  on,  da  jedanput  i  na  mene  red  dodje.  Ja  dosad 
nikad  cifrao  nisam,  a  ne  ću  ni  od  sad,  već  ću  samo  moju  dužnost 
izvršiti.  Znamo,  što  se  dogodilo  oko  godine  1808.  zatim  1814.  naj- 
poslije  prije  10  godina  kroz  očinsku  ljubav  spahijah  —  revolu¬ 
cija,  valja  sada  prepriječiti,  da  se  to  isto  ne  dogodi.  Mi  smo 
nešto  počeli  o  ukinuću  urbara,  ono  je  ponajprije  izašlo  od  ma- 
djarskog  ministeriuma,  pa  smo  i  mi  ovo  isto  iz  straha,  da  se  ne 
dogodi  revolucija  učinili.  Zakoni  oni,  nikakve  vrijednosti  ne  ima- 
du,  jer  nisu  publicirani.  Što  se  tiče  šuma,  moram  Slavoniju  od 
Hrvatske  razdijeliti,  neima  tamo  takovih  šuma  kao  ovdje,  u  koju 
da  unidje  slavonski  jelen,  virio  bi  mu  na  jednu  stranu  rep,  a  na 
drugu  rogovi.  U  Hrvatskoj  ima  seljak  svoj  kolos  jek,  urbarske 

šume  i  što  ja  znam  sve,  ali  toga  u  Slavoniji  nema.  Tamošnje  se 
spahije  po  Parizu  i  Beču  skitaju,  a  oficiri  njihovi  puk  nemilo  gni- 
ječe.  Oni  svoje  paše  zatvaraju  i  na  kmetske  blago  svoje  i  ovce 
natieraju,  a  kud  ovca  jedanput  prodje,  nema  za  onu  godinu  više 
fajde.  Tamo  imade  šuma  na  hiljade  i  hiljade  rali,  ni  za  10  godina 
ne  će  se  izmjeriti.  Tamo  nekakav  Prandau  mjeri,  odkad  ga  je 
majka  rodila,  pa  još  nije  ništa  izmjerio.  Zato  sam  ja  toga  mni¬ 
jenja,  kad  gospodin  na  kmetskome  pase,  neka  po  načelu  slobode 
i  jednakosti  kmet  na  gospodskom  pase . . .  Neka  se  dade  kmetu 
onoliko,  koliko  §.  2.  1807.  dopušta.  Zatim  neka  mu  se  dade  drva- 
rija  u  mjestima,  koja  su  u  kotaru  sela,  a  ne  vrh  Petrove  gore, 
kamo  ne  može  niti  on,  a  kamoli  konj  da  se  uspenje.  Tamo  u  Sla¬ 
voniji  sve  se  to  tako  vuče,  ko  koža,  kad  ju  ćurčija  nateže«.  Bunjik 
traži,  da  se  seljacima  dozvoli  žirovina,  da  se  njima  dade  mlinar¬ 
sko  pravo,  t.  j.  da  se  ukine  vlastilinski  mlinarski  monopol,  ko¬ 
načno  uopće  da  se  sva  ta  pitanja  urede  pravedno,  inače  »jesenas 
će  biti  bune«. 

Osjećajan  je  i  govornički  najdotjeraniji  govor  Ivana  Kuku- 
ljevića.  On  naglasuje,  da  ne  zastupa  samo  seljaka,  nego  i  zemalj¬ 
sku  gospodu.  »Što  se  tiče  onog,  da  su  seljaci  bili  pod  robstvom, 
—  veli  Kukuljević  —  i  ja  to  tvrdim.  Ali  nisu  oni  sami  bili,  već 
je  bio  čitav  narod.  S  druge  strane  tajim,  da  je  plemstvo  to  uči¬ 
nilo,  nego  je  to  duh  feudalski,  duh  stranih  naroda,  koji  samo  sve 
podjarmiti  i  gospodovati  želi.  Dužnost  je  naša  ljagu  tu  od  plem¬ 
stva  hrvatskoga  odbaciti,  jer  ne  stoji,  da  su  Madžari  sami  puk 
oslobodili:  Oni  to  ne  bi  nikad  učinili  bez  upliva  Europe.  Kad  se 
o  naknadi  govori,  ne  razumijeva  se  samo  plemstvo,  već  i  svaki 
onaj,  koji  negibivi  imetak  posjeduje.  Dakle,  ako  treba  da  bu¬ 
demo  Francezi,  treba  da  i  duh  franceski,  onaj  duh  prave  slobode 
poprimimo.  Gospodin  Georgijević  kaže  prispodobu  o  ladji  na 
uzbunjenom  moru,  iz  koje  treba  izbaciti  neke,  da  čitava  ladja 
ne  utone.  Ali  bi  li  spasonosno  bilo  za  ladju,  da  se  baš  oni  ljudi 
van  bace,  koji  kormilo  i  veslo  ladje  u  rukuh  imadu?  Zato  opet 
velim,  treba  da  tu  ljagu  operemo.  I  ja  sam  spadao  toj  kasti,  i 
ja  sam  plemić  i  ponosim  se  što  jesam,  jer  je  plemstvo  hrvatsko 
vavijek  domovinu  branilo  i  vodilo  put  k  slobodi,  jednakosti  i 
bratimstvu . . .  «  Kukuljevićevim  govorom  završena  je  17.  sjed¬ 
nica  sabora,  a  na  početku  18.  sjednice  Jelačić  je  pozvao  zastup¬ 
nike,  da  govore  »ali  samo  u  kratko«.  Slijedeći  govornik  bio  je 
Kazimir  Jelačić.  Zanimljiv  je  za  pojave,  koje  su  se  javljale  tih 
mjeseci  u  Hrvatskoj,  uvod  njegovoga  govora.  On  veli:  »Ne  mogu 


370 


mimoići,  da  žalost  ne  izrazim  vrhu  toga,  što  se  ono  sveto  načelo 
čitave  Europe  »Sloboda,  jednakost  i  bratimstvo«  tako  zloupotreb¬ 
ljava;  jer  kad  koga  strasti  vuku,  kad  komu  što  uzeti  treba,  što  se 
čuje?  Opet  i  opet  ovo  načelo.  Neka  se  uvede  to  načeloi  u  život, 
ali  neka  se  i  granice  stave  onakove,  da  nitko  u  tudji  imetak  ne 
dira.  Što  pak  nekoja  gospoda  tvrde,  prvo  da  treba  puk  umiriti, 
vjera,  žalosno  bi  bilo,  da  puk  takove  želje  goji.  Ja  imam  sreću 
biti  zastupnik  od  20.000,  pa  ipak  ništa  od  nega  ne  znam.  Znam 
ja  ljude,  koji  su  trčali  od  kotara  do  kotara,  koji  su  principija  ko¬ 
munistička  rasprostranjivali,  samo  ako  ih  za  svoje  zastupnike 
izaberu.  Zato  ja  tajim,  da  je  prosti  puk  mogao  takove  naputke 
dati,  suprotivno  tvrdim,  da  mnogi  i  mnogi  od  naputka  takovoga 
ni  riječice  ne  znadu.  Drugi  argumenat  čini  mi  se  malo  i  smiješan. 
Kažu  naime  neka  gospoda,  da  će  nositi  glavu  u  torbi,  ako  to  i  to 
puku  ne  donesu.  To  je  vjera  smiješno  jer  bi  mogle  takove  općine 
gdje  nema  šuma,  šume  i  žirovinu  zahtijevati«.  Govornik  nalazi, 
da  je  isplatiti  naknadu  »onoj  klasi  ljudi,  koja  je  od  godine  1834. 
sve  žrtvovala,  koja  je  život  u  pogibelj  stavljala,  đočim  su  oni, 
koji  se  sad  najbolje  hvastaju  i  viču,  spavali  i  nisu  ni  pare  na 
žrtvenik  donijeli«. 

Svetozar  Kušević,  gradski  zastupnik  požeški,  u  svojemu  go¬ 
voru  ističe,  kako  je  rasprava  o  naknadi  za  sad  preuranjena.  »Ili 
ćemo  ostati  s  Ugarskom  u  savezu  ili  ne  ćemo  —  veli  on,  ako 
ostanemo  imat  ćemo  jedan  fond,  ako  se  pako  razdijelimo,  ovo 
će  bit  istom  osobiti  predmet  izvjesnog  razmatranja«,  on  je  da 
se  stvar  naknade  odgodi  nakon  što  se  ustanovi  da  su  svi  u  načelu, 
da  se  naknada  ima  dati.  Glede  t.  zv.  manjih  prava  kraljevskih, 
bio  je  protiv  toga,  da  se  ta  jednostavno  ukinu,  te  veli  da  nije 
točno,  kako  prikazuju  oni,  koji  zahtijevaju  ukinuta  ta  prava  »da 
to  puk  naš  silom  i  pretnjama  nekim  iziskuje«,  jer  da  puk  »tako 
neblagodarno  ne  misli  i  da  bi  mogao  u  ovom  burnom  vremenu 
radi  nekih  koncesija,  sebe,  narodnost,  domovinu,  a  braću  svoju 
žrtvovati,  jer  u  trenutku  ovome  ne  prijeti  nevolja  boljarom  sa¬ 
mim,  nego  je  neprijatelj  naš  opći«.  On  odkriva  takodjer  zanim¬ 
ljivu  činjenicu,  da  bi  ukidanjem  ovih  prava  bili  oštećeni  ne  samo 
plemići,  i  oni,  koji  su  si  u  najnovije  vrijeme  dobra  kupili  »već  bi 
bila  oštećena  ona  klasa  ljudi  koja  žilu  životnu  jedne  države  sači¬ 
njava  t.  j.  gradjani,  jer  ovi  novce  imadu  kod  bol  jara«.  Sveto- 
ivanski  zastupnik  Dolovčak  govori  u  ime  ljevice.  On  veli:  »Kroz 
cijelo  vrijeme  samo  se  govori  o  slobodi,  jednakosti  i  bratimstvu, 
ali  ovo  je  sve  samo  na  jeziku.  Ja  ne  znam  kako  bi  to  moglo  biti, 


371 


da  seljak,  koji  je  tako  dugo  stenjao  pod  jarmom,  da  on  ne  može 
pra\a  imati  vina  točiti  na  svojemu...  o  naknadi  mislim,  da  će 
odbor  fmancijalni  izraditi  osnovu,  odkud  i  kako  da  se  ta  naknada 
izvesti  imade«.  Pletemički  zastupnik  Špun  je  zato,  da  se  naknada 
primi  u  načelu,  a  kako  da  se  to  provede,  da  se  pričeka,  dok  se 
urede  odnošaji  s  Madžarskom.  Kao  slavonskog  zastupnika  i  njega 
najviše  zanima  pitanje  slavonskih  šuma.  On  je  takodjer  za  za¬ 
štitu  kapitalista,  koji  da  su  već  1811.  prigodom  novčanoga  sloma 
mnogo  izgubili.  Zastupnik  iz  Prečeca  Pavlec  održao  je  jedan  od 
najradikalnijih  govora  na  cijeloj  ovoj  saborskoj  sjedidbi,  radi¬ 
kalniji  i  od  samoga  Vrbančića.  On  sve  svoje  napadaje  upravlja 
osobno  na  aristokraciju,  optužujući  ju  kao  uzročnika  svih  narod¬ 
nih  slojeva  nedaća.  »Promatrajući  sadašnjost  i  prošasnost  vidi¬ 
mo,  da  je  u  zakonotvorstvu  uticala  dosada  samo  jedna  frakcija 
pod  užasnim  aristokracije  imenom.  Odtud  je  slijedilo,  da  su  svi 
zaključci  smjerali  samo  na  ugnjetenje  naroda  u  duhu  aristokra- 
tičnom:  Dakle  narod  naš  nije  imao  historiju  (na  predmet!)  kroz 
^00  godinah  robstva.  Sve  što  se  o  slavi  naroda  govori,  to  je  samo 
slava  aristokracije,  a  slava  naroda  našeg  bilo  je  —  robstvo.  Ako 
nas  i  sada  nadvlada  aristokracija,  zato  ipak  neka  ne  radi  nikakve 
zaključke  o  naknadi,  jer  može  sigurna  biti,  da  će  se  ti  zaključci 
već  na  budućem  narodnom  saboru  uništiti,  jer  se  kaže  u  diplomi 
banskoj:  »Da  se  puk  oslobadja  od  tlake  tako,  da  mu  se  nikad 
više  naprtit  mogla  ne  bude«  i  to  bez  ikakvoga  uvjeta.  Jednakost 
je  izrečena  izmedju  granice  i  provincijala,  budući  je  i  tamo  car¬ 
ska  rabota  dokinuta,  a  nju  nitko  ne  će  nadoknaditi,  dakle  i  mi, 
ako  smo  dosljednji  jednakosti  radi  s  granicom,  to  isto  izjavit 
moramo.  Zato  ja  ovdje  svečano  u  ime  naroda  protestiram  proti 
tome,  da  bi  se  naknada  poštenjem  naroda  garantirala  (buka  i 
Živio!)«.  Same  »Narodne  Novine«  u  svojemu  izvješću  saborskom 
ispravile  su  ovaj  govor  Pavlecov  sa  jednom  kratkom  primjedbom, 
da  »ni  u  provincijalu  ne  će  dobiti  komorska  imanja  naknade«,  to¬ 
čeći  strogo  posebnička  imanja  od  državnih  odnosno  carskih,  sma¬ 
trajući  granicu  u  duhu  njezinog  ustrojstva  carskim  vlasnicima.  U 
posljednjem  odsjeku  saborske  rasprave  o  urbaru,  javila  su  se  još 
dva  predstavnika  crkve,  odnosno  Kaptola  i  to  Kargačin,  kanonik 
modruški  i  zastupnik  čazmanskoga  Kaptola  Vuković.  Predstav¬ 
nici  Kaptola,  odlučno  zahtijevaju  naknadu  za  desetinu,  koja  će 
biti  izgubljena.  Zastupnik  Kaptola  modruškoga  ističe,  da  je  de¬ 
setina  bila  jedini  prihod  njegovoga  Kaptola,  da  je  ovaj  sad  »lišen 
svega  uzdržanja,  da  je  ostao  bez  kruha«.  Zastupnik  Kaptola  čaz- 

manskoga  veli,  da  ovaj  gubi  32.000  težaka,  te  dakako  traži 
naknadu. 

Posljednji  stvarno  govornik  u  cijeloj  raspravi  bio  je  zastup¬ 
nik  Vojne  Krajine  auditor  Matić.  Njegov  je  govor  značajan  u 
toliko,  jer  po  samim  njegovim  riječima,  Graničari  nemaju  niti 
pojma  o  prilikama  i  odnošajima  u  hrvatskom  provincijalu,  ova 
područja  živjela  su  usporedno  neznajući  pravo  jedan  za  dru¬ 
goga  kako  žive,  posljedice  povjesnog  razvitka  ovih  dvaju  hrvat¬ 
skih  upravnih  područja  Matićevim  govorom  bjelodano  su  odkri- 
vene.  »Ja  stvar  urbarsku,  rekao  je  Matić,  promatram  ne  iz  gle¬ 
dišta  prakse,  ali  iz  gledišta  naravi.  Pitam  ja  sad,  je  li  danas  ono 
pravo,  što  je  bilo  prije  500  godina,  a  ono  što  je  pravo  bilo  500 
godina,  nije  li  pravo  bilo  i  na  početku  svijeta?  Suprotno  onom 
što  je  nepravedno  bilo  prijme  500  godina,  nije  li  ni  danas  nepravo? 
Ja  mislim,  što  nije  s  pravdom  stečeno,  ne  može  se  ni  s  pravdom 
posjedovati.  Ova  naša  prava  proizlaze  iz  sistema  feudalskoga  t.  j. 
iz  prava  jačega.  Naši  stari  kraljevi  dijelili  su  sve  svojim  ljubim¬ 
cima,  pa  i  ljude,  a  ovi  su  ih  prodavali.  Čovjek  nije  stvar,  dakle 
se  nije  imao  pravo  poklanjati.  Dakle  nije  ni  on  pravo  kakvo  do¬ 
bio,  kome  je  poklonjeno.  Pitam  ja  dakle:  Ima  li  se  naknada  za 
oto  dati?  Ja  mislim,  gdje  pravde  neima,  neima  ni  indemnizacije. 
Buduć  pako  neki  kroz  toliko  stoljeća  ljude  uživaju,  za  to  vele, 
da  je  to  pravo  vremenom  potvrdjeno:  Nu  prava  čovječanska, 
mislim,  vrijeme  zastariti  ne  može.  Ja  kažem,  da  si  nije  narod 
pomoći  mogao.  Ovaj  sabor  je  prvi  na  kom  je  narod  svoju  glavu 
digo,  pa  pita:  »Što  je  bilo  s  nama  za  600  godina?«  Mi  mu  velimo: 
Nepravda.  Kako  dakle  naknadu  mi  tražiti  možemo,  kad  ju  narod 
ne  traži  za  pretrpljenu  nepravdu?  (pljeskanje).  Iz  gledišta  dakle 
naravskoga.  nikakove  naknade  ne  treba,  jer  je  nepravedna  (pljes¬ 
kanje).  A  tko  bi  ju  platio?  Ja,  koji  nisam  ni  znao,  što  je  urbar? 
To  je  dakle,  razumijete  li,  iz  gledišta  naravi  posve  nepravedno. 
(Jedan  glas:  »A1  ne  iz  pozitivnog«)  Dalje  prvi  put  u  mom  životu 
čujem,  da  se  ne  smije  ptica  u  zraku  ubiti,  ni  zec,  kad  mu  zelje 
jede«. 

Govor  Matićev  morao  je  učiniti  jak  dojam,  kako  se  vidi  po 
upadicama,  ne  samo  na  saborske  članove  nego  i  na  saborske 
galerije.  Te  galerije,  koje  su  jedan  samo  sićušan  odlomak  narodne 
gomile,  dosad  nepomične,  pasivne,  kao  zbor  u  antiknoj  tragediji, 
sad  su  se  prvi  puta,  čini  se,  jače  pokrenule.  Govor  Matićev  na¬ 
dalje  odaje,  kako  je  život  i  način  mišljenja  ljudi  Vojne  Krajine 
bio  skroz  različit  od  načina  mišljenja  ljudi  hrvatskoga  provin- 

cijala  —  odaje  takodjer  na  jedan  trenutak,  zašto  su  još  prije 
stotinu  godina  kmetovi,  dižući  bune  želj  kovali  podpasti  pod  Kra¬ 
jinu,  zašto  se  je  pak  Krajina,  njezin  svijet  stvarno  odupirao  pod¬ 
pasti  pod  bansku  vlast.  Oskudna  su  suvremena  izvješća  o  toku 
i  dojmu  cijele  saborske  rasprave  o  urbarskom  pitanju,  ali  čini 
se,  da  je  svakako  ona  djelovala  na  javnost  više  nepovoljno,  nego 
povoljno.  Jelačić,  koji  uopće  zazire  od  dugih  raspravljanja,  traži 
konac  njezin,  kako  dokazuje  i  rasprava  o  pacifikaciji,  koja  je 
slijedila  nakon  rasprave  urbarske.  Jelačić  i  oni,  koji  nadahnjuju 
njegovu  politiku,  počinju  osjećati  sabor  kao  teret.  Njihova  je 
težnja  čim  prije  sabor  poslati  kući. 

U  saborskome  izvješću  veli  se,  da  je  nakon  Matićevoga  go¬ 
vora  jedan  neimenovani  zastupnik  ustao  i  rekao:  »Čudim  se  du¬ 
gotrajnoj  vašoj  strpljivosti,  svijetli  bane,  kojom  ste  već  govornike 
poslušali.  Mislim,  da  se  sad  već  zaključak  izreći  mogao  bude!«, 
što  je  popraćeno  s  još  nekoliko  usklika:  »Zaključak!  Zaključak!« 
Ovakav  način  završetka  saborske  rasprave  ponovit  će  se  za  par 
dana.  Tad  će  upravo  zastupnik  Matić  predložiti,  da  se  sabor  od¬ 
godi,  a  banu  dadu  diktatorske  punomoći.  Nakon  ovoga  ban  je 
priopćio  odluke,  koje  su  ušle  u  saborske  zapisnike,  kao  51.  27., 
28.  i  30.  Iz  saborskih  se  izvješća  ne  razabire  tko  je  bio  tvorac 
tih  saborskih  članaka,  jamačno  ih  je  izradila  mala  skupina  ljudi, 
najbližih  doglavnika  banovih,  vjerojatno  Herman  Bužan  i  Ivan 
Mažuranić,  koji  je  izradjivao  većinu  proglasa  i  zakonskih  čla¬ 
naka  Jelačićevih  odnosno  saborskih.  Članci  su  bili  izradjeni  očito 
već  tokom  rasprave,  sigurno  prije  njezinoga  zaključka,  saboru  su 
predloženi  bili  samo  na  potvrdu,  jer  sabor  1848.  pokraj  svih  svojih 
težnja  približiti  se  europskim  parlamentarnim  uzorima,  stvarno 
je  samo  jedno  savjetodavno  tijelo,  bez  izradjenoga  postupnika, 
bez  preciznoga  glasovanja.  S  gledišta  praktičnoga  parlamenta¬ 
rizma,  sabor  1848.  bio  je  više  sličan  županijskim  skupštinama, 
skupštinama  starih  varmegja,  gdje  su  se  zaključci  primali  i  od¬ 
bijali  ne  nadglasavanjem,  nego  nadvikivanjem.  Njegovi  članovi 
nisu  vikli  još  sustavnom  parlamentarnom  radu,  sabor  tek  je  neka 
prva  škola  parlamentarizma  i  za  njegovo  vodstvo,  a  pogotovo 
za  njegove  članove.  Bila  je  to  posljedica  i  prošloga  razvitka  i 
opće  naobrazbe.  Posebno  s  urbarskom  raspravom  nije  bio  zado¬ 
voljan  onaj  krug  preporoditelja,  koji  stvara  javno  mišljenje,  a 
vjerojatno  nije  bilo  zadovoljno  niti  to  javno  mišljenje  s  posljed- 
cima,  odnosno  sa  saborskim  zaključcima.  »Narodne  Novine« 
uopće  ne  donose  na  urbarsku  raspravu  nikakav  veći  osvrt,  za- 

dovoljuju  se  u  samom  izvješću  o  saborskoj  raspravi  ispod  crte 
malom  bilješkom,  ali  koja  je  za  sebe  značajno  svjedočanstvo 
dana,  veleći:  »O  predmetu  ovom  izjavila  se  je  množina  govor- 
nikah,  kojih  govore  gospoda  izvjestitelji  (Užarević  i  Vrbančić) 
pomnjivo  pobilježiše,  nu  mi,  čitajući  ih  uvidismo,  da  je  to  sve 
samo  vjekovito  ponavljanje  iste  stvari,  drugom  riječju,  za  to  nam 
se  suvišno  činilo  priopćiti  u  novinah  o  trošku  drugih  važnijih 
vijesti.  Uopće  moramo  ispovjediti,  da  se  ovaj  predmet  vrlo  ne¬ 
parlamentarno  pretresao,  nitko  si  nije  uzeo  truda,  da  ovaj  pred¬ 
met  svestrano,  po  pravilih  retoričnih  iscrpi  i  tako  vijećanju  pravac 
podijeli,  već  se  je  sve  vijećanje  kao  rasplinulo  bez  traga  u  opće¬ 
nitih  izrazih  ili  u  lokalnih  primjedbah.  Nu  sada,  pošto  se  je  vi¬ 
jećanje  saborsko  zaglavilo,  ne  ćemo  zboriti  o  predmetu  ovom, 
da  ne  budemo  »post  fešta  sacerdos«:  al  kad  se  opet  sabor  na¬ 
stavi,  progovorit  ćemo  opširnije  o  parlamentarnom  vijećanju«. 
No  do  toga  nije  došlo,  sabor  1848.  nije  se  više  nikad  sastao. 

Kakogod  nije  sabor  sam  izradio  zakonsku  odluku,  niti  je 
odglasovao  po  strogim  parlamentarnim  načelima,  ipak  su  za¬ 
ključci,  koje  je  Jelačić  predložio,  bili  vjeran  posljedak  saborske 
volje,  kako  se  je  ona  izrazila  u  većini  govora.  Urbarski  zakoni 
hrvatskoga  sabora  1848.  imaju  sporazumni  značaj.  Nekoja  zemljo- 
vlasnička  prava  ukidaju  se  besplatno,  ali  je  u  isto  vrijeme  za 
ukinute  urbarske  službe  i  daće,  te  dijelove  »manjih  kraljevskih 
prava«  zemljovlasnicima  načelno  priznato  pravo  naknade.  Obzi¬ 
rom  na  opće  okolnosti  rok  i  način  te  naknade  nije  bilo  moguće 
odrediti.  Seljak  je  postao  vlasnikom  svojih  selišnih  zemalja,  a 
osim  toga  priznato  mu  je  pravo  uživanja  razmjerno  velikih  pro¬ 
bitaka  u  vlastelinskim  šumama.  Radikalna  ljevica  nije  pobjedila, 
ali  u  mnogom  je  prihvaćeno  baš  ovdje  njezino  mišljenje.  Naj¬ 
važniji  je  dakako  članak  27.,  koji  potvrdjuje,  uzakonjuje  Jelači- 
ćevu  odluku  od  25.  travnja,  da  je  ukinuta  svaka  kmetska  zavis¬ 
nost  seljaka,  te  njihovo  pravo  vlasničtvo>  na  urbarske  zemlje: 
»Sve  urbarske  dosadašnje  službe  i  daće  prestaju  za  uvijek.  Isto 
tako  izjavljuje  se  i  proglašuje  nezavisnost  tako  pojedinih  po¬ 
danika,  kao  i  čitavih  općina  od  dosadašnje  oblasti  vlasteoske 
(gospodske,  spahijske).  Krijepost  i  valjanost  banske  povelje, 
kojom  bi  bilo  ukinuće  urbarskih  služba  i  daća  i  crkvenoga  desetka 
pretežno  osigurano,  potvrdjuje  se  zakonom  ovim.  Svaki  dosa¬ 
dašnji  kmet  jest  neograničeni  vlasnik  svoje  urbarske  zemlje  i 
može  je  u  cijelo  ili  na  komade  zamijeniti,  založiti  ili  prodati«. 
Tako  zvana  manja  kraljevska  prava  naime:  krčmarenje,  lovina. 


375 


ribarija,  ptičarija  i  mesarenje,  ne  će  odsad  uživati  samo  vlastela, 
zato:  a)  Dosadašnje  pravo  krčmarenja  od  Miholja  do  Gjurgjeva 
zadržat  će  i  u  buduće  svaka  općina:  osim  toga  moći  će  svaka 
općina  i  od  Gjurgjeva  do  Miholja  isto  pravo  na  jednom  mjestu 
uživati,  b)  Po  pravu  krčmarenja  razumijeva  se  točenje  svake  vrsti 
pića,  naime:  vina,  piva  i  rakije.  Pravo  ovo  pripada  samo  čitavoj 
općini  zajednički,  a  općina  imat  će  ga  u  najam  dati  na  korist 
općinske  pjeneznice.  c)  Ribarija,  ptičarija  i  mesarenje  dozvoljuje 
se  svakome  na  njegovoj  zemlji  ili  gruntu.  ć)  Lovina  je  takodjer 
svakomu  slobodna,  samo  ne  u  šumi  isključivo  vlasteoskoj  iliti 
alodijalskoj.  —  Država  jamči  vlastelom,  da  će  dobiti  naknadu  za 
ove  urbarske  službe  i  da  će  kao  i  za  štetu,  koju  imadu,  što  se 
je  pravo  krčmarenja  na  općine  proteglo.  Posebni  državni  odbor 
opredijelit  će  način  i  izvor  ove  naknade,  i  podnijet  će  svoje  djelo 
bližnjemu  saboru.  Svaka  općina  i  svaki  stanovnik  njezin  ima 
pravo  na  svom  zemljištu  bez  svake  daće  rakiju  peći,  opeke, 
vapno  žgati  i  mline  svake  vrsti  i  pilane  u  smislu  opstojećih  za¬ 
kona  graditi  i  posjedovati.  Ako  bi  se  ponašlo,  da  je  koji  mlin 
bližnjim  zemljama  na  štetu,  to  će  ga  samo  dotična  oblast,  a  ne 
vlastelin,  ukinuti  moći.  Članak  28.  posvećen  je  potanko  drvarenju, 
paši  i  žirovini,  uzimajući  posebni  obzir  na  prilike  u  Slavoniji. 
Članak  30.  predvidja  moratorij  za  vlastelu,  obzirom  na  novi  urbar- 
ski  zakon  veleći:  »Takovim  zemaljskim  gospodarom,  koji  posje¬ 
dovanju  prije  proglašenja  najnovijega  članka  urbarskog  urbar- 
stvo  pripadalo  je,  izvan  mjenica  iz  odnošenja  trgovačkoga  pro 
ističući,  do  buduće  zakonske  naredbe,  nikakov  drugi  dug  odpovi- 
jedati  se  ne  može,  i  samo  za  doba  neplaćene  zakonske  kamate 
mogu  se  od  njih  sudbenim  putem  potrebovati«.  Ova  tri  članka 
sabora  1848.  upodpunjena  su  još  člankom  29.  koji  nosi  naslov: 
»O  nošenju  općinskih  tereta«,  a  koji  proglašuje  načelo  porezne 
jednakosti  veleći:  »Nošenje  općinskih  tereta  proteže  se  na  sve 
državljane  bez  razlike  roda  i  stališa.  Ključ  porezanja  (podjelje- 
nja  štibre)  za  dosadašnje  štibraše  ostat  će  i  nadalje  onaj,  koji 
je  dosad  vladao,  —  za  one  pako,  koji  su  dosad  od  poreza  prosti 
bili,  izradit  će  ključ  porezanja  privremeno  jedan  odbor,  kog  će 
zastupnici  narodni  u  velikoj  skupšćini  izabrati  i  zakleti,  dok  se 
opći  ključ  po  saboru  ne  opredijeli.  Porezanje  po  takovom  kijuču 
započeti  će  se  s  prvim  danom  mjeseca  studena  godine  1848.«. 

Ova  četiri  saborska  članka,  27.  do  30.  naj 
veće  su  stečevine  sabora  1848.,  temeljit  pre¬ 
okret  u  razvitku  Hrvata.  Oni  su  ukinuli  mno- 

gostoljetni  feudalni  sustav,  priznali  načelo 
društvovne  jednakosti  i  oslobodivši  kmeta 
njegovih  spona  i  proglasivši  jednakost  svih 
članova  naroda  prema  državi  uvadjanjem  na¬ 
čela  porezne  jednakosti.  Preporodno  poko¬ 
ljenje  s  time  je  izvršilo  svoje  poslanje  za¬ 
jedno  s  odvjetcima  prošlosti,  koji  su  u  novu 
Hrvatsku  žrtvovali  svoje  probitke,  hrvatska 
domovina,  na  svojemu  najvažnijem  području, 
stekla  je  s  tim  zaključcima  znakove  moderne 
europske  države.  S  ovim  zaključcima  stvoren  je  pred¬ 
uvjet,  da  je  to  isto  pokoljenje  moglo  slijedećih  mjeseci  u  naj¬ 
stvarnijim  oblicima  politike  krijepko  naglasiti  i  očitovati  obnov¬ 
ljenu  državnost  Hrvata. 

Žrtve  dane  ma  i  najpripravnije,  nikad  se  lako  ne  pregaraju. 
S  ovima  saborskima  zaključcima  nije  stvarno  nitko  bio  odušev¬ 
ljen.  Osjetilo  se  to  slijedećih  mjeseci.  Zaključci  su  nesumnjivo 
vrhunac  onoga,  što  se  je  moglo  dati,  stvorio  ih  je  politički  razbor, 
koji  se  obično  rijetko  javlja  u  burnima  vremenima  revolucije. 
Jedno  je  pitanje  iz  područja  odnosa  »zemaljske  gospode«  i  kme¬ 
tova  sabor  ostavio  neriješeno,  a  to  je  pitanje  gornice.  To  će 
pitanje  biti  izvor,  može  se  reći  žarišna  točka,  oko  koje  će  se  još 
niz  godina  voditi  sporovi,  otešćujući  provedbu  urbarskih  zakona. 
Kakogod  je  urbarsko  pitanje  sa  saborskim  odlukama  bilo  načelno 
riješeno,  ono  još  narednih  mjeseci  uvijek  je  jedan  od  glavnih 
uzročnika  krize  i  nesigurnosti,  pitanje,  na  kojemu  izbija  uzbu- 
djenost  duhova  i  nagona  zatalasanih  revolucijom.  Niti  svi  časovi 
državne  krize  u  odnošaju  prema  Madžarima,  ne  mogu  ga  trajno 
skinuti  s  dnevnoga  reda  niti  ublažiti  njegove  oštrice. 

Već  sama  provedba  zakona,  —  zakon  se  provodi  pod  dikta¬ 
tom  prilika,  bez  vladarske  sankcije,  —  stvara  nove  zapletaje. 
Zapreke  stvaraju  i  ljudi  i  sam  hrvatski  sustav,  baština  sredo- 
vječja,  koju  nije  uspjelo  preko  noći  ukinuti.  Zakon  postaje,  po 
starom  hrvatskom  običaju,  zakonom  kad  ga  prihvati  sabor,  ali 
isto  tako  zakon  postaje  zakonom  koji  obvezuje  ljude  tek  onda, 
kad  ga  objave  županije  i  županijske  oblasti,  sve  dalje  na  niže  do 
općine.  No,  s  proglašenjem  zakonskih  članaka  o  urbaru  zapinje. 
Veliki  sudci  varmegjski  ne  žure  se  s  proglašivanjem  novoga  za¬ 
kona,  a  to  dovodi  do  komešanja  naroda,  narod  čuvši  za  zakon 
ma  i  neslužbeno,  počinje  ga  primjenjivati,  u  primjenu  dakako 
unašajući  svoja  shvaćanja  i  želje,  o  kojima  u  zakonu  nema  niti 

govora.  Osobito  je  izbilo  na  osjetljivom  pitanju  šuma.  Drvarenje 
su  seljaci  uvijek  teško  osjećali,  za  nj  je  bilo  uvijek  velikih 
borba  i  krvavih  glava,  osim  toga  seljaci  počinju  odbijat  plaćati 
porez,  shvaćajući  svoje  oslobodjenje  od  kmetskih  podavanja  i 
oslobodjenjem  od  porezne  dužnosti,  a  k  svima  tima  zapletajima 
dolazi  još  i  uticaj  madjaronske  promičbe,  a  gdjegdje  i  mjestni 
separatizam.  Ove  borbe  pak  postići  će  vrhunac  u  najkritičnijem 
času  za  hrvatsku  državu,  u  jesen,  kada  je  počelo  groždje  dozri¬ 
jevati  i  kad  se  osjetila  sva  kobnost  zamršenoga,  a  neriješenoga 
pitanja,  gomice.  Dolazi  i  do  krvavih  sukoba,  u  nekim  slučajevima 
mora  biti  upotriebljena  i  vojska.  Svakako  najzanimljiviji  su  bili 
dogadjaji  na  Grobniku  i  u  Gorskom  Kotaru,  koji  su  se  u  mje¬ 
secu  srpnju  razvili  u  pravu  bunu.  Nemiri  su  započeli  na  sporu  o 
drvarenju.  Oko  ovoga  spora  razvio  se  je  pod  različitim  utica- 
jima  cijeli  jedan  društvovno-politički  pokret,  kojemu  su  na  čelu 
bili  dapače  i  mjestni  svećenici,  a  kojemu  je  konačni  cilj  bio  osno¬ 
vati  samostalnu  upravnu  jedinicu,  koja  bi  se  izdvojila  iz  vlasti 
hrvatskoga  vrhovništva.  Dakako  bilo  je  tu  i  uticaja  madjarske 
promičbe,  koja  je  nastojala  u  području  od  Gorskoga  Kotara  do 
Hrvatskoga  Primorja,  stvorivši  nemire  i  separatizam,  zadati  jedan 
prije  svega  politički  udarac  Jelačićevoj  Hrvatskoj.  U  to  doba 
već  je  osjetljiva  suradnja  madžarske  i  talijanske  revolucije,  po¬ 
stoji  pače  opasnost,  da  koji  revolucionarni  brod  poduzme  kakav 
podhvat  u  vodama  Hrvatskoga  Primorja.  Taj  podhvat,  za  koji 
je  predležala  osnova,  imao  je  biti  olakšan  pobunom  područja 
Grobnika  i  Gorskoga  Kotara.  Grobničani,  kako  se  vidi  iz  cije¬ 
loga  njihovoga  proglasa,  teže  složiti  »puk  litorala  horvatskoga  . . . 
jerbo  nema  načina,  koga  upotrebit  ne  će  oficiri  gradomegjskim 
zapriječiti  nam  dostignuće  želja  naših  a  za  priprečiti  mir,  red  i 
slogu  med  općinom  ovim«.  Čini  se,  da  su  tome  uzbudjenju  pri¬ 
donijele  takodjer  i  županijske  oblasti,  koje  su  sa  svojima  đore- 
volucionamim  shvaćanjima  i  načinima  počele  djelovati  u  primor¬ 
skim  krajevima,  naviklima  na  drugi  postupak.  Još  Erazno  Barčić 
godine  1895.  govoreći  o  riječkom  pitanju,  veli,  da  je  upravo  var- 
megjski  postupak  izaslanika  zagrebačke  vlade,  primjenjujući  var- 
megjsku  praksu,  dapače  i  batine,  medju  riječkim  stanovničtvom, 
posijao  prvo  sjeme  odpora  Riječana,  tada  još  80"/o  Hrvata,  protiv 
suradnje  sa  Zagrebom,  kad  je  Rijeku  po  Jelačićevom  zaključku 
zaposjela  1848.  hrvatska  vlast. 

Teško  bijaše  stišavati  te  nemire,  uklanjati  poteškoće.  Stvar¬ 
nost  je  neprestano  bila  jača  od  govorene  riječi  obećanja,  pogo- 


378 


tovo  pak  je  ostao  bez  uspjeha  pokušaj  djelovati  na  narod  preko 
novinstva.  Već  u  svibnju  Bogaslav  Šulek  predlaže  osnovati  no¬ 
vine  za  puk,  jer  »nenadane  promjene  ne  zna  si  puk  naš  tumačiti, 
buduć  je  prost  i  neuk«,  te  se  raduje  kad  Slavoljub  Vrbančić  od¬ 
luči  izdavati  novine  »Priatel  slobode  —  novine  za  gradjane  i 
seljake«,  za  koje  veli  u  predobjavi,  da  će  biti  pisane  »razumlji¬ 
vim  slogom  i  na  koliko  treba  prostim  provincijalnim  jezikom, 
da  ga  uzmogne  razumijeti  svaki  i  posljednji  gradjanin  i  seljak«. 
Te  su  novine  zaista  počele  izlaziti,  ali  tek  6.  kolovoza  1848.  i  to 
pod  imenom  »Priatel  puka«,  a  ne  »Priatel  slobode«,  kako  je  to 
Vrbančić  prvobitno  zamislio.  Prvi  su  dani  »slobode«  otišli  već 
u  nepovrat,  a  pisma,  što  ih  izmijeniše  Kulmer  i  Jelačić,  odaju 
uzroke  sve  to  strožega  nastupa  Jelačićeve  vlade  protiv  radi¬ 
kalnijega  novinstva. 

Kod  prosudjivanja  vodstvenih  ljudi  u  Hrvatskoj  1848.  jama¬ 
čno  više  nego  u  ikojem  razdoblju  hrvatske  prošlosti  težnje  su, 
makar  i  nepostignute,  isto  tako  važne  kao  i  posljedci.  Jer  nikad 
se  tako  nije  vodila  borba  izmedju  težnja  i  zbilje,  često  i  nedo¬ 
voljno  spoznate,  kao  godine  1848.  Upravo  cijeli  život  Hrvata  u 
toj  godini  borba  je  izmedju  misaonih  težnja,  za  kojima  stoji 
sigurno  dobra  volja,  ali  razmjerno  slaba,  a  često  i  nedovoljno 
iskorišćena  snaga,  te  zbilje,  koja  je  umnožak  ne  samo  hrvatskog 
povjesnog  razvitka  nego  i  snaga  izvan  dosega  hrvatskoga.  Neke 
težnje  ostavljaju  vidljivi  trajan  trag,  neke  su  sjeme  budućih 
uspjeha  i  neuspjeha,  a  neke  su  samo  spomenik  vremena  i  ljudi. 
Duh  vremena,  koji  je  oblikovao  težnje  preporodnog  pokoljenja, 
stvorio  je,  osim  urbarskoga  i  mnogo  drugih  pitanja,  koja  se  sva 
medjusobno  isprepliću,  često  medjusobno  smetaju,  zamagljuju 
poglede,  stvaraju  onu  smutnju  u  kojoj  je  teško  naći  smjer  izlazka. 
Jedno  takvo  pitanje  bilo  je  i  pitanje  Vojne  Krajine.  Odkad  je 
ona  bila  osnovana,  težnja  je  i  želja  političke  Hrvatske  taj  odsje¬ 
čeni  dio  zemlje  i  naroda  vratiti  političkoj  vlasti  hrvatske  držav¬ 
nosti.  Svi  hrvatski  sabori  od  polovice  XVIII.  stoljeća  dalje  u  svim 
svojima  programatskim  zaključcima,  adresama,  naglasuju  potrebu 
povratka  Vojne  Krajine  matici  zemlji.  Bila  je  to  vremenski 
posljednja  rana,  koju  je  pretrpjelo  tijelo  hrvatske  državnosti,  i 
jamačno  za  to  tako  britko  osjetljiva.  Ujedinjenje  Vojne  Krajine 
s  maticom  zemljom  uvijek  je  na  prvomu  mjestu  osnove  okuplja¬ 
nja  svih  hrvatskih  zemalja  u  jedno  tijelo,  tek  poslije  Krajine 
dolazi  naglašavanje  povjesnoga  prava  Hrvatske  na  Dalmaciju  i 
na  zemlje  Bosanske  Hrvatske.  I  sad,  u  prvim  danima  revolucije 

pitanje  ujedinjenja  Vojne  Krajine  dolazi  za  političke  ljude  u 
Zagrebu  na  prvo  mjesto.  Šulek,  u  svojemu  jamačno  najznačaj¬ 
nijemu  novinarskom  dijelu,  u  uvodniku  »Naše  želje«,  prvom 
uvodniku  revolucionarne  Hrvatske  od  22.  ožujka  1848.  na  prvom 
mjestu  unosi  i  kao  politički  zahtjev  i  kao  ideal,  koji  mora  uzbuditi 
sve  političke  težnje  —  pitanje  granice:  »  . . .  pogledajmo  naokolo 
sebe:  nismo  li  »membra  disjecta«  posječena  uda  jednoga  tijela, 
rastrgana  i  raskinuta  na  kraljevine,  pokrajine,  gubernije  i  — 
pašaluke?  Dakle  prije  svega  treba  da  se  sva  ova  uda  u  jedno 
tijelo  stope,  da  nam  se  cjelovitost  naše  domovine  povrati . . . 
Mi  najprije  moramo  iskati,  da  se  povrati  vojnička  granica  pod 
civilnu  vlast.  Ili  zar  toga  jadan  graničar,  koji 

Plugom  pluzi  po  tvrdu  kamenu, 

Stoku  pase  po  golom  strmenu,  — 

O  svom  trošku  i  o  svojoj  hrani 

Stražu  straži  da  oholost  spava  — 

zar  toga  jedan  graničar  još  nije  zaslužio,  da  se  emancipira  ispod 
vlasti  autokratičke  »Hofkriegsratha«,  da  se  združi  sa  svojom 
jednokrvnom  braćom  i  da  odpočine  u  sjeni  mira  od  tolike  nevolje? 
Ili  zar  su  svi  ostali  puci  zreli  i  dostojni  slobode,  samo  n^  graničar, 
koji  za  slobodu  živi  i  umire?  Oj,  gospodo,  da  vi  znate,  koliko 
mora  tužan  graničar  pretrpiti,  ne  bi  takva  šta  tvrdili.  Nu  vi 
neznate  za  njegove  jade,  a  iz  novinah  niste  je  mogli  doznati, 
jer  je  generalkomanda,  kao  cenzor  članaka  tičućih  se  granica 
znala  paziti,  da  se  takva  šta  po  svijetu  ne  raznosi,  već  da  se 
misli,  da  graničar  pliva  u  sreći.  »Za  težnje  i  duševni  zanos, 
kojim  je  Šulek  pisao  svoj  članak,  potrebno  je  još  navesti  jedan 
odlomak,  kojim  se  nakon  »Posestrime  Dalmacije«  govori  o  Bosni: 
»  . . .  Najposlije  treba  da  ištemo  povraćanje  starih  granica  Hrvat¬ 
ske  sve  do  Une  i  Bihaća  u  sadašnjoj  Bosni,  što  bi  se  valjda  lahko 
moglo  diplomatičkim  putem  izraditi,  (!)  jer  turski  car  i  tako 
nezna  već  što  da  počne  nezadovoljnimi  Krajišnici.«  Dakako  i  u 
samoj  Vojnoj  Krajini  revolucija  i  njezine  lozinke  ostavile  su 
takodjer  traga,  ali  sasvim  drugojačijega  značaja,  nego  što  su  želje 
i  težnje  u  Banskoj  Hrvatskoj.  Za  Krajinu  nije  nimalo  odlučno 
pitanje  povratka  njezinoga  pod  gradjansku  Hrvatsku,  revolucija, 
kao  i  kod  seljaka  kmeta,  ni  u  Krajini  ne  budi  državopravne  poli¬ 
tičke  težnje,  ona  isključivo  djeluje  budeći  društvovna  i  upravna 
pitanja. 

Graničar,  kao  i  seljak-kmet  u  gradjanskoj  Hrvatskoj,  po¬ 
zdravljaju  revoluciju  u  prvom  redu  za  to,  jer  vjeruju,  da  će  im 
ona  donijeti  vlasničtvo  zemlje.  Ima  još  jedna  stvar  koja  ujedi¬ 
njuje  želje  seljaka-kmeta  i  graničara,  a  to  je  odnošaj  njegov 
prema  višoj  oblasti,  njoj  je  on  načelni  protivnik,  teži  da  se  ona 
promijeni;  za  kmeta  je  ta  vlast  utjelovljena  u  prvom  redu  u 
zemaljskoj  gospodi  i  njezinim  činovnicima,  te  činovnicima  Var- 
megje,  u  Vojnoj  Krajini  su  to  častnici.  I  jedni  i  drugi  vjeruju, 
da  štogod  dodje,  da  će  biti  bolje,  premda  dakako  i  seljake- 
kmetove,  kao  i  graničare  mnogo  ne  zanima  budući  oblik  upravne 
reforme.  No  ima  jedna  razlika  izmedju  kmetskoga  pitanja  i 
pitanja  granice.  Pitanje  ukidanja  kmetstva  je  isključivo  politička 
stvar,  dok  pitanja  Vojne  Krajine  skroz  su  vojnička  stvar  izvan 
dosega  hrvatske  politike.  Tu  je  od  svih  želja  sabora  i  političkih 
hrvatskih  ljudi  mnogo  mjerodavnija  odluka  vojnoga  vodstva  i 
dinastije.  Od  prvoga  trenutka  revolucije  sva  je  pozornost  dina¬ 
stije  posvećena  Vojnoj  Krajini.  Probitci  obrane  nameću  smjer¬ 
nice  politike  prema  Vojnoj  Krajini.  Mjerodavni  krugovi  znaju 
raspoloženje  na  Vojnoj  Krajini,  koje  je  pobudila  revolucija  i 
upravo  je  to,  sa  svima  mogućnostima  koje  može  donijeti,  jamačno 
bilo  najodlučnije  kod  imenovanja  Jelačića  za  bana  i  vrhovnoga 
zapovjednika  Vojne  Krajine.  Jer  Jelačić  je  uživao  glas  »liberal¬ 
noga«  upravnika  u  Vojnoj  Krajini,  poznato  je  bilo  njegovo  nacio¬ 
nalno  raspoloženje  i  zato  je  on  bio  bezuvjetno  najzgodnija  osoba, 
da  u  dane  revolucije  stane  na  čelo  Vojne  Krajine  i  da  vrijenje, 
koje  je  nastalo  u  pučanstvu  upravi  sredi  u  skladu  s  probitcima 
dinastije  i  carstva.  Potrebno  je  bilo  to  srediti  i  uskladiti  već 
stoga,  jer  su  prvi  bataljuni  Vojne  Krajine  u  Lombardiji  i  Veneciji 
na  bojištu,  a  iskustvo  je  pokazalo  iz  prošlih  ratova,  da  su  grani¬ 
čarske  pukovnije  dobro  vojničko  gradivo  tako  dugo,  dok  znaju 
da  je  kod  njih  na  domu  sve  u  redu;  nemiri  i  vrijenje  u  Vojnoj 
Krajini  slabili  su  stegu  i  vojnu  sposobnost  graničarskih  pukov¬ 
nija  na  bojištu.  Na  samoj  granici  ne  dolazi  do  nemira  ni  sukoba, 
kao  u  gradjanskoj  Hrvatskoj  radi  neriješenosti  kmetskoga  pitanja, 
ali  bilo  je  i  tamo  vrijenja.  Uprava  Vojne  Krajine,  a  to  su  častnici, 
dakako  da  nijesu  oduševljeni  sa  svime  time,  oni  su  otvorena 
oporba  političkim  zahtjevima  Zagreba  za  ujedinjenjem  Krajine 
sa  gradjanskom  Hrvatskom,  već  za  to,  jer  po  njihovom  mišljenju 
to  bi  donijelo  za  njih  težak  udarac,  gubitak  službe,  i  zvanja.  Već 
koncem  ožujka  »Narodne  Novine«  osjećaju  se  ponukanim  upu¬ 
titi  »jednu  riječ  gospodi  oficirom  u  Granici«,  gdje  vele,  kako  su 

sa  žalošću  doznale«,  kako  su  se  gospoda  častnici  naše  junačke 
granice  pobojali  našega  zahtijevanja,  da  bi  se  Granica  pod  gra- 
djansku  ovlast  stavila.  Oni  misle,  da  će  se  time  u  Granici  doki¬ 
nuti  vojničtvo,  da  će  se  svi  morati  odreći  časti  i  postati  ljudi 
civilni.«  Sigurno  je,  da  je  častndčtvo  Vojne  Krajine  prijekim 
okom  gledalo  agitaciju  za  suradnju  s  gradjanskom  Hrvatskom, 
bez  obzira  što  su  u  osobi  Jelaćićevoj  bila  spojena  oba  upravna 
tijela.  Osobito  se  je  to  osjetilo  prigodom  izbora  za  sabor,  — 
težnja  je  častničtva,  da  čim  manje  prostih  Graničara  dodje  u 
sabor.  Postepeno  se  osjeća  i  reakcija  na  ovo  držanje  časnika  i 
u  samim  »Narodnim  Novinama«.  Početkom  lipnja,  kad  pitanje 
Vojne  Krajine  dolazi  pred  sabor  »Narodne  Novine«  objavljuju 
dapače  oštru  kritiku  prilika  u  Vojnoj  Krajini,  iznose  kako  oni 
vele  »nekoja  zla,  koja  prijete  razvitak  duševnoga  i  materijalnoga 
blagostanja.  »Prvo  i  najglavnije  i  najveće  zlo  u  Granici  (veli  se 
u  tom  članku),  jest  birokratička  vlast,  beamtersko  vladanje,  koje 
u  mnogom  smislu  može  se  prispodobiti  sa  samovoljnim  vladanjem 
turskih  vezirluka,  pašaluka  i  begluka  u  susjednoj  nam  jadnoj 
Bosni,  s  tom  samo  razlikom,  što  ovo  posljednje  javnim  nasiljem 
bijednu  raju  tlači  i  ugnjetava  i  očito  se  protivi  promicanju 
duševne  i  materijalne  sreće  onoga  nesretnoga  naroda,  a  ovo  biro- 
kratičko  vladanje  u  Granici,  to  isto  na  finiji,  lukaviji  način  čini 
. . .  Na  papiru  cvatu  škole  u  Granici,  nikad  bolje.  Narodnoga  duha 
u  njima  niti  za  lijek  ne  ima  . . .  tudjinstvo  je  otelo  vlast,  ono  žari 
i  pali. . .  Što  znamo  u  granici  od  ćudorednosti  i  dobrog  vladanja 
puka?  Mnogi  se  predjeli,  da  ne  rečemo  svi,  ni  malo  ne  odlikuju 
ćudorednim  dobrim  vladanjem  . . .  Jedina  svrha  Vojničke  Krajine 
je  proizvodjenje  što  više  vojnika,  za  to  Graničar  ne  smije  iz 
djeteta  svoga  odgojiti  zanatliju  ili  trgovca,  nego  je  svaki  privezan 
zemlji.«  Prilike  u  Vojnoj  Krajini  svakako  nijesu  bile  zavidne, 
premda  su  moguće  kadkad  bile  bolje  od  onih,  u  kojima  je  živio 
u  nekim  krajevima  seljak-kmet.  Krunski  svjedok  za  stanje  u 
Vojnoj  Krajini  sam  je  Ante  Starčević.  On  se  je  upravo  u  dane 
sastanka  sabora  1848.  povratio  u  Zagreb,  kako  sam  priznaje,  bio 
je  stalni  posjetilac  sabora,  prateći  njegove  rasprave,  a  ponajviše, 
s  jezom  u  srcu,  koju  je  u  njemu  budila  ljubav  za  rodni  zavičaj, 
pratio  je  upravo  raspravu  o  Vojnoj  Krajini.  Ta  rasprava  dala  je 
pobudu  mladom  djaku  Ante  Starčeviću,  pobudu  za  prvi  njegov 
javni  politički  nastup,  članak  u  novinama  tadašnje  opozicije 
o  prilikama  u  Vojnoj  Krajini,  o  saborskim  izborima,  —  iznosi  ih 
on  s  onom  dosljednošću,  otvorenošću  i  neumoljivošću,  koje  su 

značajke  njegovoga  cijeloga  političkoga  života.  Ante  Starčević 
u  prvom  redu  zamjera  tadašnjem  novinstvu,  što  se  ono  premalo 
bavi  u  »ovo  navlastito  doba  s  veleznamenitom  stranom  naše 
domovine«,  te  veli  doslovno:  »Kad  sam  se  kod  našeg  sabora  u 
Zagrebu  bavio,  nisam  mogao  ni  na  jedan  način  tu  zagonetku 
riješiti,  zašto  je  tako  malo  prostih  graničara  medju  zastupnicima, 
a  zašto  i  njihova  gospoda  oficiri,  ili  ništa  ne  govore,  ili  za  narod, 
koga  zastupaše,  zlo  i  naopako  rade?  Kad  se  sastaneš  s  grani¬ 
čarom  on  ti  ne  može  dosta  iskazati  svoju  bijedu,  zašto  indi  nisu 
došli,  i  svoje  rane  razvili  narodnoj  skupštini,  koja  je  imala 
odvažnu  volju  i  prikladna  sredstva,  da  mu  ih  izliječi?  —  a  gg. 
oficiri  u  Krajini  se  derže  za  sveznadare  i  naučitelje  naroda,  — 
kako  indi  da  su  tako  herdjavo  radili  za  poboljšanje  života  Gra¬ 
ničara,  koji  su  uvijek  toliko  povjerenje  stavili.  Oni  zaista  naj¬ 
bolje  poznadu  stanje  Granice;  poznati  moraju  narodni  jezik, 
narodnu  ćud  i  običaje,  pa  im  je  najlakše  bilo  svoju  zadaću  do¬ 
stojno  i  točno  ispuniti.  Dok  sam  u  Granici  živio,  imao  sam  često 
priliku  viditi,  gdje  ova  gospoda  dva,  tri  sata  neprestano  viču  i 
ljeskovačom  Graničaru  argumentiraju,  pa  gdje  je  bila  sabljica, 
tu  je  bio  autos  efa;  ali  sam  već  devet  godinah  izvan  nje,  te  sam 
mislio,  da  je  to  prestalo,  barem  sada,  kada  je  i  turskoj  raji  zraka 
slobode  dopala,  i  da  je  novopodijeljena  sloboda  i  u  Granicu 
doperla  makar  samo  toliko,  da  je  čovjeku  dopuščeno  prositi 
pravicu  i  prilužiti  se  poradi  krivice  učinjene,  to-  je  prije  bilo 
crimen  laesae  maestatis . . .  Otoeani  su  bili  izabrali  same  proste 
Graničare  za  sabor,  i  pismeno  su  im  dali  naputke;  ali  došavši 
u  Otočac,  rekoše  im  gospoda  —  pače  su  ih  već  po  putu,  da,  kod 
istoga  izabiranja  od  toga  na  svake  ruke  razbijali,  —  da  tamo  mogu 
samo  onakovi  ljudi  ići,  koji  su  kadri  u  tri,  četiri  jezika  govoriti, 
što  naravski  za  proste  Graničare  nije,  a  naputke  im  baciše 
ad  acta . . .  Bilo  bi  protiv  njih  još  gorje  ispalo,  da  ne  bude  kod 
regimente  jednoga  muža,  koji  se  je  bio  svojski  za  narod  za¬ 
uzeo  . . . «. 

Jelačić  je  svakako  punim  srcem  posvetio  osobitu  brigu 
Vojnoj  Krajini,  politika  u  pitanju  Vojne  Krajine  njegova  je 
osobna  politika,  za  nju  ima  punu  punomoć  od  carske  vlasti,  jer 
ona  osjeća,  da  je  ta  politika  i  u  njezinom  probitku.  U  svojemu 
nastupnom  govoru,  prigodom  prisege,  oduševljeno  on,  upravo 
Krajišnike  pozdravlja,  dočaravajući  im  »vrijeme  blagoga  mira«, 
kad  će  se  i  Krajina  i  gradjanska  Hrvatska  zajedno  »nasladjivati 

uživanjem  jednakih  državljanskih  prava«.  Tu  iskrenost  svojega 
reformatorskog  idealizma  uložio  je  Jelačić  i  u  saborski  čl.  26., 
koji  predstavlja  više  njegovo  shvaćanje,  nego  poglede  hrvatskih 
političkih  ljudi  u  Zagrebu.  U  tom  je  članku  prva  točka  hrvatske 
politike  u  pogledu  Vojne  Krajine,  naime  ujedinjenje  Vojne  Kra¬ 
jine  s  gradjanskom  Hrvatskom,  —  odgodjena.  U  uvodu  veli  taj 
članak  26.  slijedeće: 

»Sabor  trojne  kraljevine  pretresavši  buduća  odnošenja  Voj¬ 
ničke  Krajine  naprama  ostaloj  domovini  uvidio  je,  da  za  sada 
i  do  mirnijeg  vremena  nije  doba  za  radikalne  reforme  krajinske 
i  odlučio  je  da  Vojnička  Krajina  stupivši  kao  i  ostale  pokrajine 
svega  carstva  austrijanskoga  na  ustavni  temelj  sa  Tro  jednom 
Kraljevinom  Hrvatskom,  Slavonijom  i  Dalmacijom  za  sada  samo 
po  načelu  polašticah  uredi  se  i  da  se  za  to  iz  njezine  dosadašnje 
sisteme  samo  sve  ono  izostavi,  što  se  s  ustavnimi  načeli  i  potrije- 
boćom  polašticah  ne  slaže.  Ovaj  dakle  zakon  po  izrečenom  načelu 
polašticah  izradjen  ima  se  kao  prelaz  na  ustavni  temelj  do  općeg 
uredjenja  cijele  domovine  u  mirnije  vrijeme  smatrati,  po  njemu 
Krajina  upravljati  i  tako  u  svom  posebnom  svojstvu,  samo  u 
organički  savez  sa  provincijalom  pod  vrhovnim  praviteljstvom 
ovih  kraljevina  stupiti.«  U  općenitim  odredbama  politički  je 
važno,  da  je  naglašeno,  da  Vojnička  Krajina  ostaje  nerazdruživi 
dio  Trojne  Kraljevine  Hrvatske,  Slavonske  i  Dalmatinske,  ali 
zatim  veli,  da  se  ustav  istih  kraljevina  proteže  i  na  svu  Vojničku 
Krajinu  »u  koliko  ga  ne  ograničava  slijedeći  iz  posebnoga  svojstva 
krajinskoga  zavoda  istečeni  zakon«.  Dalje  se  veli,  da  se  uvadja 
jezik  narodni  u  sve  narodne,  izvanjske  i  unutarnje  poslove  i 
učionice,  zatim  opći  gradjanski  zakonik  austrijski,  dok  se  za 
buduće  zakone  veli,  da  ih  može  stvarati  samo  sveopći  sabor  tro- 
jedne  kraljevine.  Sve  dosadašnje  uredbe,  u  koliko  nijesu  sukladne 
s  ustavnim  načelima,  imaju  se  ukinuti.  Dalekosežnije  su  odredbe 
ovoga  zakonskoga  članka  o  posebnima  pravima  i  dužnostima 
krajiških  žitelja.  Od  odlučne  je  važnosti  §.  6.  ovoga  članka,  kojim 
se  veli,  da  sav  imetak  krajiških  žitelja  postaje  njihova  prava 
svojina,  te  da  po  tome  prestaje  dosadašnje  pravo  vrhovnog  vla- 
steostva,  —  zemlja  prestaje  biti  carskom  zemljom,  dana  samo 
na  uživanje  Krajišniku,  nego  postaje  njegovim  vlasničtvom.  Pred- 
vidjeno  je  takodjer,  da  se  dopušta  inozemcima,  koji  steknu  u 
Krajini  pravo  trgovati  i  graditi  tvornice,  omogućuje  djelovanje, 
ustanovljuje  zemljišni  minimum  za  svaku  krajišku  kuću.  Općinski 
pašnjaci  proglasuju  imetkom  općina,  kuša  urediti  krajiške  šume, 

koje  ostaju  državno  dobro,  ali  uz  uvjet  da  se  s  njima  nikakova 
»špekulacia«  bez  dopuštenja  općina,  kao  suvlasnika  dopustiti  ne 
može«.  Krajišnicima  se  dopušta  baviti  se  trgovinom,  obrtom, 
umjetnošću,  ukidaju  prava  cehovska,  krajiška  mladež  dobiva 
pravo  učiti  niže  i  više  nauke,  pod  zaštitu  zakonsku  stavljaju  se 
krajiške  zadruge,  ukida  rabota,  kuša  udariti  načela  zemljišnom 
porezu,  organizirati  nova  uprava,  uopće  članak  o  ustavu  kraji¬ 
škom  i  povlašticah  Krajine  najopširniji  je  i  najdosljednije  izra- 
djeni  zakonski  članak  u  cijelom  saborskom  radu.  Neposredni 
dojam  ove  saborske  odluke,  bio  je  jak  i  povoljan,  kud  i  kamo 
povoljniji  od  zakonskih  članaka  o  riješenju  urbarskoga  pitanja. 
Sa  svojim  pak  zaključnim  paragrafom,  koji  veli,  da  »Krajina 
madjarskoga  ministerija  ne  priznaje,  niti  priznati  hoće«,  dan  je 
smjer  iskorišćivanju  onoga  zadovoljstva,  koje  je  ova  zakonska 
osnova  pobudila  u  pučanstvu.  Bez  obzira  na  prirodjenu  i  uzgo¬ 
jenu  stegu,  ne  može  biti  nikakove  sumnje  o  tome,  da  je  ovaj 
politički  vješto  proračunani  zakonski  članak  postao  zalogom 
onog  istinskoga  oduševljenja  i  vjernosti,  s  kojom  je  cijela  Kra¬ 
jina  stavila  se  na  raspolaganje  Jelačiću,  išla  u  rat  pod  njegovim 
vodstvom  i  dalje  davala  svoje  pukovnije  Radetzkome  u  Italiji, 
uopće  nosila  na  svojim  ledjima  pretežni  teret  cijeloga  rata  1848. 

U  trzajima  općih  prilika,  izmedju  nada  i  očajne  odlučnosti, 
dozrijevalo  je  središnje  pitanje  Hrvatske  1848.  njezin  odnošaj 
prema  Madžarskoj.  Sam  je  sabor  1848.  u  tom  očajno  odlučan. 
Želja  je  stvarno  svih  vodstvenih  ljudi,  da 
se  nadje  mirni  izlaz  spora  s  Madžarskom.  Ali, 
svi  su  osjećali  ovdje  više  nego  na  ostalima  odsjecima  javnoga 
života,  da  su  želje  ovdje  neodlučne,  da  je  odluka  stvarno  izvan 
dosega  njihovoga.  Svi  govornici  u  posljednjoj  sjednici  sabor¬ 
skoj  posvećenoj  »pacifikaciji«  imaju  stvarno  skrivenu  želju,  da 
dodje  do  nagodbe.  Najizradjeniji  politički  duh  sabora  Ivan  Ma- 
žuranić  veli,  da  ne  vjeruje,  da  će  se  pomirenje  ikad  moći  izvesti 
s  mirnim  putem,  ali  traži,  da  »dosljednji  budemo,  jer  smo  po- 
sredovatelja  već  priznali  i  treba  da  pogodbe  ustanovimo«.  I  Metel 
Ožegović  nagovara  na  mir  i  da  se  strasti  na  stran  puste  veleći, 
da  se  on  drži  »latinskog  prirječja:  da  je  bolji  i  srednji  ugovor, 
nego  tusta  pravda«.  I  Kukuljevič  pored  sve  svoje  zanosne  na¬ 
ravi  ne  odbija  konačno  misao  »pacifikacije«.  Njemčić,  koji  je 
srcem  za  rat  ipak  i  on  konačno  stavlja  uvjete  pogodbe  za  s  Ma¬ 
džarima,  a  to  su:  »ukinuće  dualizma,  dakle  cjelokupnost  monar¬ 
hije,  naše  nezavisno  upravljanje,  te  slobodno  razvijanje  narod- 

nosti  na  temelju  jednakosti,  slobode  i  bratimstva«.  No  svi  ovi 
govornici  za  pomirbu  isto  tako  upozoravaju,  da  je  potrebno  i 
spremiti  se  za  svaki  slučaj.  Medjutim  konačna  odluka  o  »pacifi¬ 
kaciji«  nije  bila  niti  u  rukama  Hrvata,  niti  Jelačića,  a  konačno 
niti  u  rukama  Madžara.  Misao  »pacifikacije«,  misao  je  bila  prvo¬ 
bitno  dinastije.  S  idejom  »pacifikacije«  nastoji  dinastija  dobiti 
vremena  u  svojoj  borbi  s  revolucijom,  nastoji  njome  obuzdavati 
Madžarsku,  jer  u  njoj  vidi  najsnažniji  motor  općega  revolucio¬ 
narnoga  pokreta.  Ima  u  provedbi  te  taktike  trenutaka,  kad  je 
dinastija  već  spremna  napustiti  i  Jelačića,  kao  što  je  to  bio 
slučaj  u  lipnju,  kad  je  već  bio  podpisan  dekret  o  ukidanju  nje¬ 
govoga  banskog  dostojanstva,  kad  je  već  imenovan  Hrabowski 
za  povjerenika  u  Hrvatskoj.  Ti  ustupci  medjutim  nijesu  mogli 
zaustaviti  nalet  madžarskoga  revolucionarnog  nacionalizma  pod 
Kossuthovim  vodstvom,  koji  takodjer  nije  uspio  prozrijeti  na¬ 
mjeru  dvora,  kojem  je  cilj  pojedince  tući  žarišta  revolucije  već 
prema  njihovoj  časovitoj  opasnosti.  Već  je  vidljiv  i  izvršitelj 
ove  politike,  koja  se  moguće  ne  provodi  toliko  prema  čvrstoj 
osnovi,  koliko  po  nagonu  samoobrane  konzervativizma,  a  taj  je 
izvršitelj  vojska,  a  njezin  utjelovitelj  knez  Windischgraetz.  On 
se  javlja  kao  krotitelj  revolucije  u  srpnju  u  Pragu,  stvorivši  si 
uporište  time  za  likvidaciju  revolucije  u  samom  Beču.  Ta  snaga 
konzervativizma  ne  može  doći  medjutim  do  izražaja,  dok  ne 
bude  otklonjena  opasnost  vanjskoga  pomoćnika  revolucije 
na  bojištu  u  Italiji.  Kolovoz  je  1848.  mjesec  preokreta  za 
revoluciju.  Radetzki  toga  mjeseca  iz  obrane  prelazi  u  navalu.  U 
posljednji  čas  ali  prekasno,  čini  se,  da  su  i  Madžari  prozrijel! 
suvislost  dogadjaja.  U  kolovozu  javlja  se  kod  njih  u  odnošaju 
prema  Hrvatskoj  značajan  velik  preokret.  Premda  nije  svršio 
ni  sa  kakvim  stvarnim  uspjehom,  ali  još  niti  s  podpunim  razla¬ 
zom  sastanak  Jelačićev  s  madžarskim  ministrom  predsjednikom 
Ljudevitom  Batthyanyjem  24.  srpnja  u  Beču,  do  kojega  je  došlo 
na  temelju  posredovanja  »Pacifikatora«  nadvojvode  Ivana,  — 
Madjari  nude  mir  Hrvatima.  Na  sjednici  madjarske  vlade  od 
25.  kolovoza  Kossuthova  misao  jedinstvenoga  madžarskog  držav¬ 
nog  naroda  sasvim  je  potisnuta  u  pozadinu,  a  Franjo  Deak  i 
Szemere  izradiše  zakonski  prijedlog  za  uredjenje  madžarsko- 
hrvatskih  odnošaja.  Značajno  je,  da  se  taj  zakonski  prijedlog, 
taj  pokušaj  sporazuma,  u  glavnim  svojim  crtama  poklapa  s  budu¬ 
ćom  ugarsko-hrvatskom  nagodbom,  dapače  je  u  nekim  obzirima 
i  nadmašuje.  Po  toj  Deak-Szemereovoj  zakonskoj  osnovi  sva 

gradjanska  i  vojnička  vlast  Hrvatske  i  Vojne  Krajine  ima  biti 
usredotočena  u  ličnosti  banovoj.  Bilo  je  predvidjeno,  da  posebni 
»hrvatski  savjetnik«  ima  biti  dodijeljen  ministru  kod  carske  kuće, 
zakonska  osnova  predvidja  posebne  hrvatske  odsjeke  kod  držav¬ 
ne  riznice  i  u  ministarstvu  trgovine,  u  samom  krilu  madžarskog 
kabineta  predvidjeno  je  mjesto  posebnoga  »hrvatskoga  ministra«, 
a  Deak-Szemereova  osnova  predvidja  i  podpuno  udovoljenje 
glavnom  hrvatskom  stanovištu;  na  kojemu  se  je  razvio  cijeli 
madžarsko-hrvatski  spor,  a  to  je  priznanje  hrvatskoga  kao  služ¬ 
benoga  jezika  u  Hrvatskoj.  Na  sjednici  madžarske  vlade  od 
27.  kolovoza,  nakon  što  je  prihvaćena  Deakova  zakonska  osnova, 
vlada  madžarska  zaključuje,  da  će  »u  slučaju  da  se  sporazum 
ne  može  postići  na  ovome  temelju,  vlada  biti  spremna  prihvatiti 
i  odcjepljenje  i  raskid  uagrsko-hrvatskoga  državnoga  zajedničtva 
uz  uvjet  jedini,  da  se  Madžarskoj  osigura  posjed  Rijeke  i  slobo¬ 
dan  trgovački  prolaz  do  mora.«  U  Hrvatskoj  šute  o  madžarskim 
prijedlozima.  U  isto  vrijeme  i  austrijska  vlada  bavi  se  ugarsko- 
hrvatskim  sporom.  26.  kolovoza  na  prijedlog  ministra  za  rat 
grofa  Latoura  austrijska  vlada  zaključuje  pružiti  Jelačiću  nov¬ 
čanu  pomoć  za  hrvatsku  vojsku  —  austrijska  vlada  sad  je  pro¬ 
tivnik  hrvatsko-madžarske  »pacifikacije«.  Ova  politika  austrijske 
vlade  uživa  i  podporu  madžarskih  konzervativnih  krugova,  koji 
su  sad  takodjer  najodriješitiji  protivnik  pacifikacije,  koju  bi  uta¬ 
načili  Jelačić  i  Batthyany.  U  ovom  odsjeku  vremenskom  vodja 
madjarskih  konzervativaca  je  grof  Dessewffy,  koji  kralju  podnosi 
spomenicu,  u  kojoj  podsjeća,  da  je  vladar  prigodom  krunidbe 
prisegao  sačuvati  neprikosnovenost  državnoga  teritorija,  a  koji 
je  Batthyany  spreman  prema  osnovi  Deaka  i  Szemerea  napustiti. 
Osim  toga  konzervativce  vodi  u  njihovom  postupku  i  mržnja 
protiv  novoga  sustava,  koji  je  uvela  revolucija.  Sve  to  nesumnjivo 
časovito  jača  položaj  Hrvatske  i  Jelačića.  Odluka  medjutim  pada 
na  talijanskim  bojištima.  Kad  Radetzky  pobjedjuje  kod  Custozze  i 
Somacampagna,  kad  je  s  time  stvarno  postignuta  odluka  u  tali¬ 
janskom  pitanju,  koje  je  izazvalo  medjunarodne  zapletaje,  sebe- 
svijest  vojničkih  krugova  je  porasla,  pogotovo  jer  je  pobjeda 
izvojevana  bez  madžarske  pomoći.  Sad  je  moguće  preći  na 
daljnji  odsjek  borbe  protiv  revolucije.  Dva  tjedna  poslije 
Radetzkijevih  pobjeda  u  Italiji,  Jelačić  prelazi  s  hrvatskom  voj¬ 
skom  preko  Drave. 

Kakogod  su  hrvatski  politički  ljudi  na  dnu  duše  želili  da  se 
mirno  uredi  spor  s  Madjarima,  od  svibnja  dalje  već  traju  priprave 

za  rat,  nit  dogadjaja  nije  u  rukama  njihovima.  »Narodne  Novine« 
tih  mjeseci  objavljivale  su  vrlo  zanimljive  i  značajne  podatke 
o  stanju  državnoga  gospodarstva  Hrvatske.  Kao  na  političkom, 
društvovnom,  tako  je  i  na  gospodarskom  i  novčanom  području 
revolucija  stvorila  duboke  promjene,  koje  će  se  kroz  deset  godina 
osjećati  u  razvitku  hrvatskoga  života.  Uslijed  revolucionarnih 
dogadjaja  već  je  22.  svibnja  austrijska  Narodna  banka  bila  pri¬ 
siljena  obustaviti  plaćanje,  i  austrijska  vrijednota  teško  je  poko¬ 
lebana.  Već  ova  valutama  kriza,  bez  obzira  na  gospodarske 
posljedice  urbarskoga  pitanja  morala  je  razorno  djelovati  na  sve 
one  stečevine  prvoga  poleta  hrvatskoga  gospodarskog  života 
posljednjih  šest  godina.  Odrazuje  se  to  i  u  prihodima  hrvatske 
države,  koja  od  prvih  dana  revolucije  u  ožujku  mora  silom 
prilika  živjeti  samostalnim  državno-gospodarskim  životom.  Vod¬ 
stvo  te  gospodarske  politike  državnoga  rizničarstva  preuzima 
Ambroz  Vranjicanj,  kojemu  i  sabor  povjeruje  predsjedničtvo 
svojega  odbora  »o  financiah,  o  šiibri,  nadalje  o  tergovini,  željez- 
nicah  i  obertnosti«.  Pročelnici  saborskih  odsjeka,  postaju  članovi 
banskoga  vijeća  kojemu  Jelačić,  pošavši  u  rat,  predaje  upravu 
zemlje.  Ambroz  Vranjicanj  je  državni  rizničar  Jelačićeve  Hrvat¬ 
ske,  a  glavni  glavničar  je  —  Zagrebački  Kaptol;  Kaptol  i  biskupi  u 
kritičnim  časovima  stavljaju  na  raspolaganje  narodnom  pokretu 
potrebnu  gotovinu.  Poznat  je  onaj  uznosit  prizor,  kad  na  pobudu 
hrvatskoga  sabora  njegovi  članovi,  a  kasnije  i  cijelo  gradjanstvo, 
donosi  na  oltar  domovine  svoje  raspoloživo  zlato  i  srebro,  drago¬ 
cjenosti,  sve  u  svrhu  obrane  ugrožene  narodnosti.  U  toj  mani¬ 
festaciji  sabiranja  sudjelovali  su  bez  razlike  svi  društvovni  kru¬ 
govi,  pruživši  dokaz  svoje  sposobnosti  žrtvovanja.  Dakako  bi¬ 
jaše  to  više  moralna,  nego  materijalna  podpora  za  vodstvo  rata. 
Vrijednost  priloga  ne  premašuje  par  desetaka  hiljada  forinti.  Te 
sakupljene  prinose  kasnije  kušaju  pretvoriti  u  gotovinu  pomoću 
lutrije;  iz  novinskih  izvješća  ne  razabire  se  pravo,  da  li  je  to  ikad 
postignuto,  u  burnim  danima  rata  i  velikih  preokreta,  koje  je 
donio,  gubi  se  njihov  trag.  Dapače  i  u  jednom  spisu  austrijskog 
tajnog  redarstva  iz  doba  kasnijega  apsolutizma,  zabilježena  je 
jedna  nedokazana  tvrdnja,  da  je  veći  dio  tih  dragocjenosti  pro¬ 
pao,  jedan  pouzdanik  redarstva  dapače  tvrdi,  da  je  to  propalo 
krivnjom  ili  čak  zloporabama  Ljudevita  Gaja,  stvar,  koja  nije 
nikad  razjašnjena  do  sada.  Kako  su  ti  dobrovoljni  prinosi  u 
dragocjenostima,  mogli  slabo  pripomoći  ratnom  podhvatu,  i  kako 
su  se  vršile  priprave  za  nj,  razabire  se  i  iz  spomenutih  izvješća 

o  stanju  u  »pjeneznici  državnoj«.  U  lipnju,  kad  započinju  ratne 
priprave,  u  državnoj  blagajni  gotovina  iznosi  svega  14.591  forintu 
i  4  i  pol  krajcara.  Cjelokupni  državni  dohodci  predvidjeni  su  sa 
168.164  forinte,  te  25  i  pol  krajcara.  Ti  dohodci  u  glavnom  potiču 
iz  Komorskih  tridesetničkih,  solarskih  i  poštanskih  blagajna  u 
Hrvatskoj  izim  Rijeke.  Već  u  to  doba  očito  odlukom  Ambroza 
Vranjicanja  banska  vlast  skrbi  za  državne  prihode,  na  temelju 
odluke  Jelačićeve  o  prekidu  suradnje  sa  Madžarskom  triđeset- 
nica,  uvozni  porez  za  robu  harmiči  se  samo  na  »hrvatsko-slavon- 
skim  tridesetnicama,  a  ne  više  na  ugarskim«.  Uz  ove  dohodke 
druga  jedina  stavka  prihoda  je  tekuća  vojnička  štibra  iz  var- 
megja  i  slobodnih  gradova,  koja  medjutim  donosi  samo  33.307 
forinti.  Tome  nasuprot  izdatci  su  isključivo  namijenjeni  voj¬ 
ničkim  potrebama.  Vojničkoj  blagajni  dano  je  u  lipnju  107.071 
forinti  47  krajcara,  a  osim  toga  je  za  potrebe  vojske  pribavljeno 
13.381  vagan  pšenice  za  svotu  od  43.841  forinta  i  42  krajcara.  Za 
putne  troškove  izaslanika  i  kurira  potrošeno  je  738  forinti  i  18 
krajcara,  cjelokupni  troškovi  banske  instalacije  i  sabora  iznosili 
su  samo  921  forintu  36  krajcara,  dok  stavka  »Privremena  izda¬ 
vanja«  iznosi  1600  forinti.  Službeno  izvješće  za  srpanj  donosi  i 
povećanje  prihoda  i  povećanje  izdataka.  Prihodi  dakako  nijesu 
redoviti  .redoviti  gospodarski  prihodi  naprotiv  padaju.  Dok  saldo 
blagajne  iznosi  13.991  forintu  i  45  krajcara,  prihod  od  trideset- 
nicah  i  solarah  naprama  mjesecu  lipnju  pao  je  za  skoro  55%, 
iznosi  sarno  61.932  forinta  57  krajcara.  Pao  je  i  vojnički  porez, 
koji  iznaša  samo  13.416  forinti  i  12  krajcara.  Naprotiv  porasao 
je  t.  zv.  izvanredni  porez,  koji  je  raspisao  sabor  1848.  sa  svojim 
32.  člankom.  Sabor  je  predvidio,  da  će  taj  porez  donijeti  254.250 
forinti  u  srebru,  stvarno  nije  toliko  donio,  u  srpnju  taj  porez 
donosi  104.000  forinti.  Važna  su  već  stavka  u  ovom  proračunu 
dobrovoljni  prinosi.  Sabor  je  dao  18.368  forinti  i  2  krajcare,  za¬ 
grebačka  varmegja  2.597  forinti  i  8  krajcara,  slobodni  krad  Kar¬ 
lovac  789  forinti  i  48  krajcara,  trgovišta  Pakrac  400  forinti,  Dja- 
kovo  201  forintu,  varmegja  križevačka  291  forintu  i  49  krajcara, 
grad  Križevac  98  forinti  i  51  krajcaru.  Troškovi  su  skoro  isklju¬ 
čivo  posvećeni  vojničkim  pripremama.  Bojnoj  blagajni  dopitano 
je  203.102  forinta  i  57  krajcara,  za  putne  troškove  različitim  ban¬ 
skim  povjerenicima  628  forinti  34  krajcara,  za  poboljšanje  plaća 
prostih  vojnika  2.014  forinti  45  krajcara.  Na  obračune  je  izdano 
3.600  forinti,  dok  mjesečna  plaća  za  privremene  činovnike  držav¬ 
ne  iznosi  svega  414  forinti.  Obračun  za  mjesec  kolovoz,  dakle  u 

oči  početka  rata,  pokazuje  u  svemu  prihod  od  samo  79.842  fo¬ 
rinta  i  30  krajcara.  Saldo  u  blagajni  pao  je  na  6.326  forinti  35 
krajcara.  Solare  i  tridesetnice  odbacile  su  još  samo  24.739  fo¬ 
rinti  i  24  krajcara,  redoviti  vojnički  porez  daje  10.335  forinti, 
izvanredni  15.264  forinti  i  5  krajcara,  svota  od  15.412  forinti  ubi- 
lježena  je  kao  »privremeno  primljeni  novci«,  dok  dobrovoljni 
prinosi  iz  Hrvatske,  Slavonije,  Dalmacije,  Češke  i  Štajerske  iz¬ 
nose  svega  7.386  forinti  i  13  krajcara.  Na  strani  izdataka  nalazi 
se  dotacija  »Bojnoj  pjeneznici«  od  49.  826  forinti  i  3  krajcara, 
za  pribavljanje  podvoza  za  vojsku  potrošeno  je  3.640  forinti  45 
krajcara,  za  državno  konjaničtvo  632  forinta  23  krajcare,  putni 
troškovi  iznose  457  forinti  i  38  krajcara,  predujmovi  13.939  fo¬ 
rinti  25  krajcara.  Neki  izvanredni  državni  troškovi  658  forinti  i 
39  krajcara,  dok  plaće  činovnika  terete  izdatke  sa  319  forinti. 

Sam  sabor  bio  je  dakako  neiskusan  u  riješavanju  proračun¬ 
skih  i  rizničarskih  pitanja.  Iz  oskudnih  podataka  o  saborskom 
radu  vidi  se,  da  je  najdjelatniji  kod  pobuda  tih  pitanja  bio 
pjesnik  Antun  Niemčić.  On  je  predložio,  da  se  osnuje  Hipote¬ 
kama  banka,  radi  sve  to  veće  oskudice  novca  i  špekulacije.  Vra- 
njicanj  pred  pitanjem,  kako  da  namakne  gotovinu,  vrši  čini  se 
i  izvjestan  pritisak  na  Kaptol,  koji  je  konzervativan  i  koji  brine 
brigu,  kako  će  sačuvati  svoj  imutak.  Vranjicanj  je  predložio,  da 
se  zatraži  zajam  od  Kaptola  na  tri  obveznice,  svaka  na  100.000 
forinti,  od  kojih  bi  jedna  bila  plativa  za  šest,  druga  9,  a  treća 
12  mjeseci,  predlažući  za  pokriće  toga  zajma  prihode  solana  u 
Senju,  Bakru  i  Bagu.  Izmedju  Vranjicanja  i  predstavnika  Kap¬ 
tola  u  saboru,  koji  zastupa  kanonik  Vuković,  dolazi  i  do  sukoba, 
u  kojemu  Niemčić  temperamentno  dobacuje:  »Ako  mi  propa- 
nemo,  propast  će  i  Kaptol!«  Cijeli  ovaj  sukob  bio  je  Vranjicanju 
neugodan,  jer  je  u  jednom  izvješću  zabilježeno,  da  je  mrzovo- 
Ijasto  dobacio  u  javnoj  raspravi:  »Stvar  je  neobična,  da  se  po¬ 
slovi  financijalni  u  krugu  od  više  nego  500  ljudi  pretresaju,  stvari 
ote  jesu  odveć  filigran . . .«  Zaključeno  je  konačno,  da  posebno 
izaslanstvo  pregovara  sa  Kaptolom.  No  sve  te  mjere  ni  jesu 
mogle  poboljšati  novčani  položaj,  koji  je  konačno  bio  samo 
jedan  mali  odsjek  gospodarskoga  kaosa,  koji  je  vladao  na  po¬ 
dručju  cijeloga  carstva.  S  jedne  strane  tu  je  nestašica  novca, 
razlika  u  vrijednosti  izmedju  papira  i  kovanoga  novca,  stvar  je 
pak  postala  još  zamršenijom,  kad  se  pojavio  novac  madžarske 
revolucionarne  vlade,  mjera,  koje  će  uostalom  morat  s  vreme¬ 
nom  laćati  se  i  hrvatske  oblasti.  Vranjicanj  se  je  bavio  mišlju 

iskovati  i  posebni  hrvatski  novac,  očito  kao  uzor  iskovano  jc 
nekoliko  komada  toga  novca,  od  kojih  jedan  nosi  oznaku  »Jedan 
Križar  —  1848.«  Ta  osnova  propada,  a  u  oskudici  gotovine  poje¬ 
dini  gradovi  prisiljeni  su  izdavati  vrstu  papirnatoga  novca  (vidi 
sliku  broj  62).  Da  je  to  stanje  postalo  osobito  teško,  da  je  mo¬ 
rala  Jelačićeva  vlast  poprimati  odlučne  mjere,  vidi  se  iz  jedno¬ 
ga  proglasa,  koji  je  28.  VII.  izdao  banski  namjesnik  u  ime  »Uprav¬ 
lja  jućeg  odbora«,  u  kojem  se  medju  ostalim  veli:  »Dozna je  se, 
da  posebni  ljudi  dukate,  srebrene  cvancige  i  talire  potajno  i  uz 
neobične  kamate  u  zemlji  prekupuju  i  na  opću  štetu  srebrene 
novce  sada  iz  Hrvatske  i  Slavonije  iznašaju . . .  Osobito  tride- 
setnice  one,  gdje  putnici  u  druge  zemlje  prelaze,  oštro  paziti 
imadu,  da  ni  jedan  putnik  više  od  100  forinti  u  zlatu,  cvancigama 
ili  talirima  sa  sobom  ne  bi  iznosio,  i  ako  se  nad  je,  da  jedan  ili 
drugi  takovi  putnik  više  od  100  forinti  takove  versti  čvrstih  no¬ 
vaca  kod  sebe  ima,  to  mu  se  oni  zlatni  i  srebreni  novci,  koji  budu 
sutnmu  od  100  forinti  pretekli,  kroz  dotičnu  tridesetnicu  u  banke 
izmijeniti  imadu...  Stavlja  se  i  ovo  do  znanja  općinstva  da  su 
se  od  nekog  vremena  i  nove  t.  zv.  madžarske  banknote  pojavile, 
i  da  ima  pojedinih  ljudi,  koji  iste  banknote  po  narodu  raspro- 
stranjivati  usudjuju  se.  Buduć  da  u  hrvatsko-slavonskoj  zemlji 
samo  bečke  banknote  i  ini  bečki  kreditivi  i  cesarsko-kraljcvski 
državni  papiri  podpunu  valjanost  imadu,  tako  zvane  madžarske 
banknote  pako  podnipošto  u  našoj  zemlji  vrijednost  ili  cijenu 
steći  ne  mogu:  za  to  se  opominje ...  da  takove  od  sebe  odbaci.« 
Upravnim  mjerama  dakako  nije  bilo  moguće  srediti  novčanu 
krizu  —  ona  stalno  raste,  rastačući,  umanjujući  oskudni  narodni 
imutak.  Bile  su  to  teške  pojave  u  Hrvatskoj,  ali  ipak  još  od 
manjega  dohvata,  nego  u  drugim  zemljama  austrijskoga  carstva, 
jer  kao  i  kod  novčanoga  sloma  za  vrijeme  Napoleonskih  ratova, 
Hrvatska  raspolaže  s  razmjerno  malima  tekućim  glavnicama, 
imutak  sav  je  zemlja.  Pogodjeno  je  gradjanstvo,  trgovački  sta¬ 
lež,  ali  gospodarski  pada  ovaj  puta  i  nepokretna  glavnica, 
zemlje,  vrijednost  kojoj  je  neizvjesna,  koja  mora  padati  uslijed 
,  ukidanja  kmetskih  odnošaja.  Iza  prosinca  1848.,  kad  je  ta  nov¬ 
čana  kriza  bila  očito  na  vrhuncu,  pokušana  je  neposredna  skro¬ 
mna  pomoć  na  ovaj  način,  o  kojemu  svjedoči  slijedeći  prijedlog: 
»I  kod  nas  je  već  zavladala  tolika  oskudica  sitnog  novca,  da 
ljudi  banknote  od  jedne  forinte  razdvajaju,  te  ih  mjesto  30 
krajcara  srebra  dijele.  Isto  se  je  dogodilo  i  u  drugih  gradovih 
i  ovaj  nedostatak  sitnoga  privolio  ih  je,  te  su  se  pod  garancijom 


trgovačkoga  tijela  ili  više  imućnijih  građjana  napravili  papirne 
novce  u  vrijednosti  od  20,  10,  5  i  t.  d.  krajcara  srebra.  Tako  se 
je  radilo  u  Pragu,  Ljubljani,  Rijeci,  Karlovcu  i  t.  d.  Tim  se  je 
s  jedne  strane  uklonila  velika  zapreka  trgovini,  a  s  druge  strane 
postavila  se  je  zapreka  gadnom  lihvarenju  i  samoživim  spe¬ 
kulantom.« 

U  to  vrijeme  predloženo  je  takodjer,  da  se  iskoriste  skromne 
glavnice,  koje  je  od  svoga  osnutka  prije  dvije  godine  uspjela 
sakupiti  Prva  hrvatska  štedionica.  Predloženo  je,  da  ona  izda 
za  100.000  forinti  srebra,  papirnoga  novca  od  20  i  10  krajcara 
srebra,  sve  uz  kamate  od  4 %>.  Ova  posudjena  glavnica  morala 
bi  se  Štedionici  povratiti  najkasnije  u  roku  od  pet  godina.  Pri¬ 
jedlog  medjutim  taj  nije  postao  zbiljom.  Predsjednik  Prve  hrvat¬ 
ske  štedionice  Anastas  Popović  bio  je  skrajnje  oprezan  čovjek, 
koji  se  nije  upuštao  ni  u  koji  smioniji  novovjeki  podhvat.  Sam 
je  obrazložio  tu  svoju  bankovnu  politiku  na  slijedećoj  glavnoj 
skupštini  štedionice  u  veljači  1849.  s  nekoliko  riječi,  pruživši  ta¬ 
kodjer  hladan,  ali  rječit  prikaz  općega  gospodarskog  života  Hrvat¬ 
ske  1848.:  »Kao  god  što  su  s  početka  prva  tri  mjeseca  godine 
bila  puna  nade  i  obećavala,  tako  se  slabo  i  neplodno  ukaza  po¬ 
slovanje  posljednjih  9  mjeseci,  jer  dočim  je  neprestano  rastuće 
pouzdanje  prama  zavodu  učinilo,  da  su  se  uložene  glavnice  obilno 
k  nama  prinašale,  to  je  pojavljenje  političkih  prevrata  mjeseca 
ožujka  iste  godine  veoma  ubitačno  djelovalo  na  sve  grane  naše 
štedionice,  a  osobito  na  uloge  sada  sve  više  i  više  prestajuće, 
tako  da  prirastuće  onda  sve  općenitijem  nepovjerenju  prama 
svim  vjeresijskim  zavodom  i  pridolazećih  nam  skoro  svaki  dan 
opozivanih  od  uloženih  glavnica,  nam  se  je  takodjer  potrebito 
učinilo,  da  okolnost  shodno  omedjašenje  u  običajenom  dosad 
obraćanju  naših  opredijeljivih  fondah  naredimo.  Ovu  naredbu 
učinismo  s  istom  onom  pogibelju,  da  dionici  pri  tom  malo  ili 
ništa  ne  će  dobiti,  buduć  smo  točno  pridržavanje  naših  štatutnih 
dužnosti  naprama  ulažućem  općinstvu  za  prvu  i  najprvu  skrb 
držali.«  U  skladu  s  tom  politikom  opreza  Prva  hrvatska  štedio¬ 
nica  svoj  dobitak  te  godine  od  2.023  forinte  49  krajcara  prido¬ 
daje  dobitku  iz  1847.  udarivši  time  temelj  svojoj  pričuvnoj  za¬ 
kladi.  Kako  su  dogadjaji  1848.  duboko  i  trajno  djelovali,  odaju 
još  i  slijedeće  dvije  skupštine  njezine.  Poslije  1849.  tuži  se  Ana¬ 
stas  Popović,  da  su  se  ulošci  doduše  povećali,  »al  trgovina  i  obrt 
leže  u  mrtvilu«.  Novac  leži  bezplodno  u  blagajni,  a  glavna  grana 
opreznog  poslovanja  je  založni  posao  na  zlato  i  srebro.  Mrtav  je 

i  kapital  zemlje,  proizvodne  snage  poljodjelstva  sve  više  ma- 
lakšu.  Već  u  jesen  1848.  ćute  se  prve  posljedice  mehanički  pre- 
sadjenih  načela  liberalizma  u  hrvatsku  zemlju:  Banski  namjes¬ 
nik  mora  u  prosincu  izdati  svima  oblastima  banovu  naredbu, 
neka  ne  dopuste  seljacima  dijeliti  se  »bez  svake  mjere«,  sve 
dok  budući  sabor  ne  izda  shodnu  osnovu  zakona.  Jelačić  brani 
činiti  diobu  ispod  jedne  četvrtine  selišta,  »ova  naredba  svijetlo¬ 
ga  bana,  —  veli  njezino  obrazloženje  —  kao  preveliku  diobu 
seljaka  na  male  komadiće  zemlje  obustavljaju  a  i  tako  osiroma¬ 
šenje  naroda  zaprećujuća  bi  sa  harnošću  primljena  i  na  ravnanje 
priopćena  s  nalogom,  da  pomno  nadgledati  imadu,  da  je  ne  bi 
tkogod  tajnom  diobom  zemljišta  u  naravi  obići  hotio,  jer  se  ta¬ 
kova  dioba  sada  za  tada  ništetnom  proglasuje«.  I  one  skromne 
stečevine  naprednoga  gospodarstva  uslijed  ukidanja  kmetstva, 
dioba  zadruga,  početka  proletariziran  ja  seljaka  počinju  nazado¬ 
vati,  osobito  pako  stočarstvo,  uzgoj  veleobrtničkoga  bilja,  du¬ 
dovog  svilca,  pčelarstva  i  t.  d.  Neustadter  bilježi  u  svojim  memo¬ 
arima  da  je  nakon  ukidanja  kmetstva  broj  se  stoke  i  konja  u 
Hrvatskoj  upravo  prepolovio.  Jača  stega  u  Vojnoj  Krajini,  una¬ 
toč  svih  žrtava,  koje  je  Vojna  Krajina,  kao  glavni  dio  Jelačićeve 
vojske,  pridonijela,  spašava  ipak  njezinu  gospodarsku  razinu,  višu 
prema  razini  gradjanske  Hrvatske. 

Po  svima  sačuvanima  svjedočanstvima  vidi  se,  da  je  Jela- 
čićeva  Hrvatska  teško  podnosila  tu  gospodarsku  krizu,  mogla  ju 
je  podnositi  samo  sve  to  jačom  sviješću  svoje  obnovljene  držav¬ 
nosti,  u  kojoj  vidi  zalog,  da  će  budućnost  pomoći  ukloniti  sva 
ova  privremena  zla.  Moralni  napor  raste,  a  pogoduje  tome  po¬ 
ložaj  Jelačićev  u  dogadjajima,  uloga,  koju  igra  Hrvatska,  to  sve 
krijepi  sebesvijest  političkih  ljudi.  Promjena  na  prijestolju,  uzla- 
zak  Franje  Josipa  na  prijestolje,  koje  donosi  novo  odlikovanje 
Jelačića  čašću  gubernatora  Rijeke,  te  njegovo  imenovanje  civil¬ 
nim  i  vojničkim  gubernatorom  Dalmacije,  ispunjuje  vjekovne 
državnopravne  težnje  hrvatske  politike:  u  Jelačićevoj  ruci  uje¬ 
dinjene  su  zajedno  s  Medjimurjem  sve  hrvatske  zemlje,  koje  su 
se  nalazile  unutar  granice  austrijskoga  carstva.  Istoga  dana  2. 
prosinca  1848.  imenovan  je  Franjo  barun  Kulmer  hrvatskim  mi¬ 
nistrom  »bez  lisnice,  ali  s  mjestom  i  glasom  u  ministarskom 
vijeću«,  da  bude  zakoniti  posrednik  izmedju  dvora  i  vlade. 
Hrvatskoj  je,  u  misli,  a  i  stvarnosti,  priznat 
položaj  posebne  državne  skupine  u  austrij- 

skom  carstvu,  položaj  kakav  je  imala  u  času 
priključka  habsburškoj  državi  zaključkom  če¬ 
ti  n  j  s  k  o  g  a  sabora  1526. 

Ta  pobjeda  hrvatske  državopravne  politike  olakšava  preži¬ 
vjeti  tešku  zimu  1848. — 1849.,  tešku  već  za  to,  jer  je  još  uvijek 
nedovršen  rat  s  Madžarskom,  donijevši  dapače  prolazne  voj¬ 
ničke  neuspjehe.  Hrvatsko  gradjanstvo  nakon  svih  revolucio¬ 
narnih  potresa,  podpunoma  je  na  strani  Jelačića  i  njegove  i  car¬ 
ske  proturevolucionarne  politike.  Mali  primjer  načina  mišljenja 
i  osjećanja  hrvatskoga  gradjanstva,  pruža  brodski  trgovac  Ignjat 
Alojzije  Brlić,  kad  u  pismu  svojemu  sinu  u  veljači  1849.  veli: 
» . . .  Ja,  koji  sam,  što  sam  patio,  što  gledao,  da  drugi  pate  pod 
apsolutizmom,  željkujem  za  zakonitom  slobodom  više  nego  itko 
drugi,  al  bi  i  svaku  razuzdanost,  kao  Robespier  baš  i  s  Giluti- 
nom  dragovoljno  i  bez  svakog  povridjenja  svisti,  kazniti  mogao. 
Koliko  mi  je  apsolutizam  mrzak,  još  mi  je  mržija  razuzdanost, 
nezakonost,  nered  i  druga  sadašnja  zla«.  Brlićeve  riječi  su  zna¬ 
čajne,  znak  su  sve  to  jače  umomosti  opće  volje  nakon  potresa 
posljednje  godine  dana;  ljudi  sve  više  hlepte  za  mirom,  spremni 
su  mu  mnogo  žrtvovati,  kako  bi  spasili  što  je  preostalo. 

Hrvatski  pokret  1848.  proizvod  je  preporodnoga  rada  novoga 
pokoljenja.  Bez  obzira  na  časoviti  slom  neposrednih  ciljeva 
hrvatskoga  vodstva  1848.,  ono  je  stvorilo  najveće  i  najtrajnije 
djelo  u  hrvatskom  razvitku  posljednjih  stoljeća.  Bez  preporoda 
i  njegovoga  djela  1848.  Hrvatska  bi  prestala  postojati.  U  vijeku 
nacionalističke  ideje  u  godini  1848.  hrvatski  nacionalizam  stapa 
se  sa  stvaralačkom  vjekovnom  hrvatskom  državnošću,  davši  joj 
novu  životnu  snagu,  da  istodobno  s  povjesnom  odlukom  o  druš- 
tvovnoj  jednakosti  daje  hrvatskom  nacionalizmu  ljudski  sadržaj. 
U  vatrenom  i  krvavom  krštenju  1848.  stvoren  je  suvremeni  hrvat¬ 
ski  narod.  I  po  tome  djelu  Banska  Hrvatska,  koja  je  uspjela  u 
teškima  stoljetnim  obrambenim  borbama,  sačuvati  neprekidnost 
hrvatske  državne  misli,  probuditi  nacionalizam,  oživjeti  zadrije- 
male  gospodarske  i  društvovne  snage,  primivši  i  prilagodišvi  sebi 
stečevine  europske  tehničke  revolucije,  postaje  predvodnikom  za 
cijeli  narod  bez  obzira  na  granice  koje  stvori  na  njezinom  pro¬ 
storu  povjestni  razvitak  i  oblik  tla.  1848.  Jelačić  je  utjelovljenje 
Hrvatstva.  On  si  je  bio  svjestan  toga,  znao  je  da  ga  svi  ogranci 
Hrvatstva  očekuju  kao  osloboditelja,  spremni  slijediti  ga  kudgod 
ih  povede  bez  obzira  na  žrtve,  kako  je  to  povjerio  prijatelju 

Neustadteru,  koji  to  bilježi  u  svojim  uspomenama.  Iz  svih  hrvat¬ 
skih  zemalja,  bez  obzira  na  granice,  na  glas  da  Jelačićeva  Hrvat¬ 
ska  okuplja  snage  za  oružanu  obranu  narodnosti,  iz  Bosanske  i 
Hercegovačke  Hrvatske,  zaledja  Dalmatinske  Hrvatske,  čak  iz 
Crne  Gore  hrle  dobrovoljci,  nude  pomoć  —  progovorio  je  . glas 
krvi,  uztalasalo  se  i  probudilo  cijelo  Hrvatstvo. 

Taj  se  je  opći  pokret  različito  izrazio  u  različitim  hrvatskim 
zemljama,  već  prema  posljedicama  povjestnog  razvitka  i  druš- 
tvovnih  okolnosti.  Dok  svijet  Dubrovnika,  živući  još  slobodar¬ 
skim  duhom  svoje  republike  šalje  poruke  odanosti  Jelačiću,  pra¬ 
teći  njegove  težnje  svom  srdačnošću,  Dalmatinska  Hrvatska,  opet 
pod  uticajem  svojega  posebnog  povjestnog  razvitka  posljednjih 
stoljeća,  hladna  je  prema  glasovima  iz  Zagreba.  Već  je  blago - 
vjestna  narodna  skupština  u  Zagrebu  iznijela  med  ju  svojim 
»zahtijevima«  da  se  oslobodi  tad  njezin  najpoznatiji  sin  »slavni 
naš  spisatelj  i  domovine  vrijedni  sin  Nikola  Tomaseo«;  sabor 
šalje  poslije  Dalmatinskim  Hrvatima  vatren  proglas  pozivajući 
ih  na  ujedinjenje.  No  taj  je  glas  ostao  neuslišan  —  duh  je  starih 
municipija  prevladao,  pobjedjuje  za  tad  njihova  misao  autono¬ 
mije  Dalmacije  u  Austrijskom  Carstvu.  No  i  tu  je  upravo  1848. 
palo  plodno  sjeme,  koje  kao  svako  sjeme  treba  svoje  vrijeme 
za  dozrijeti. 

Snažnije,  neposrednije  odjeknuli  su  dogadjaji  u  Banskoj 
Hrvatskoj,  u  Bosanskoj  Hrvatskoj.  Reformno  doba,  posljedica 
tehničke  revolucije  posljednjih  se  je  desetljeća  počelo  i  tamo 
osjećati,  budeći  potrese  i  vrijenja  s  onom  žestinom  koja  je  svoj¬ 
stvena  zemlji  i  ćudi  njezinih  ljudi,  koja  odbojnom  opreznošću 
prima  sve  što  je  novo.  Kao  i  u  Hrvatskoj  u  doba  baroka  i  pro¬ 
svjetiteljstva  tako  i  u  Bosni  ali  tek  u  trećem  desetljeću  XIX. 
stoljeća  prve  reforme  dolaze  odozgo.  Sultan  Mahmud  ukinuvši 
janjičare  1826.  smjera  u  cijelom  Osmanlijskom  Carstvu  i  dakako 
i  u  Bosanskoj  Hrvatskoj,  uvesti  reforme  po  zapadno-europskom 
uzoru.  Odgovor  je  Bosanske  Hrvatske  —  kao  i  nekoć  za  doba 
Hrvoja  i  Sandalja  —  obranbena  buna:  Husein  beg  Gradaščević, 
kojega  njegovi  sljedbenici  nazivlju  »Zmaj  od  Bosne«  proglašuje 
»sveti  rat«  protiv  »sultana-kaurina«  i  za  svladati  pobunu  trebalo 
je  pet  godina  borbe  i  iskorišćivanja  osobnih  suprotnosti  medju 
bosanskom  vlastelom.  Bosanski  begovi,  kao  i  »zemaljska  gospo¬ 
da«  u  Hrvatskoj  u  doba  baroka,  nepopustljivo  su  borbeni  protiv 
reformi  nagonski  osjećajući,  da  one  pogadjaju  njihove  društvovne 
i  gospodarske  probitke.  Kad  novi  sultan  Abdul  Medžid  svojim 

hatišerifom  od  godine  1839.  počinje  nove  reforme,  diže  bunu  Ali 
paša  Rizvanbegović,  gospodar  Hercegovine,  i  taj  otpor  traje  sve 
do  1850.,  kad  ga  konačno  ukroćuje  oružanom  snagom  carstva 
poislamljeni  graničar  Omer-paša.  U  tom  sukobu  vlastele  i  sultan¬ 
skih  reformi  težnja  glavni  je  paćenik  raja,  seljak-kmet,  premda 
bi  on  imao  biti  stvarno  užitnik  tih  reformi.  Položaj  raje  stalno 
se  pogoršava  od  posljednjega  velikog  rata  Osmanlijskog  carstva 
u  ovim  krajevima  koncem  XVIII.  stoljeća.  U  gospodarskom  klo- 
nuću,  koje  je  donio  ovaj  rat,  zemljovlastnik-beg  snagom  svoje 
sile  povisuje  kmetska  podavanja,  a  reforme  sultanskih  hatišerifa 
kakogod  nastoje  dokončati  ovu  samovolju,  dati  kmetskim  odno- 
šajima  sustav  nalik  urbarskome,  svojom  općenitom  težnjom  uči¬ 
niti  državu  sličnom  zapadno-europskim  vlastima  takodjer  ko¬ 
načno  povisuju  poreze.  Prema  podatcima  iz  1844.  raja  mora  pla¬ 
ćati  16  različitih  danaka,  sve  od  t.  zv.  pramaljetnog  poreza,  pa 
do  podavanja  u  naravi  veziru.  Raja  to  teško  snosi  radi  skupoće 
novca,  od  svih  reformi  ona  samo  ćuti  povećane  poreze  i  pooštreni 
pritisak  zemljoposjednika  — sve  reformne  težnje  ostaju  konačno 
mrtvo  slovo,  osmanlijska  je  uprava  preslaba  provesti  reforme. 
»Arzaoli«  (tužbeni  listovi),  koje  raja  podnosi  »tužeći  i  plačući 
carskim  vezirima«,  a  koji  su  pisani  dikcijom  narodne  pjesme, 
jalov  su  krik  za  starom  pravdom  kao  prijašnjih  stoljeća  u  Hrvat¬ 
skoj,  obično  radjaju  još  težim  posljedicama  odmazde.  Prizori 
Mažuranićeve  pjesni  nijesu  proizvod  pjesničke  mašte,  nego  vjerna 
slika  zbilje,  premda  je  povjestni  Smail-aga  prema  nepristranima 
povjestnim  podatcima  bio  još  najmanje  oštri  ubirač  harača.  Kon¬ 
zervativizam  bosanske  vlastele  postaje  sve  oštriji,  zadirući  preko 
granica  svojih  društvovnih  probitaka  pretvara  se  u  vjersko-druš- 
tvenu  nesnošljivost.  1841.  javlja  se  u  gradovima  pokret,  da  se  iz 
njih  ukloni  sve  stanovničtvo,  koje  nije  islamske  vjere,  a  to  je 
stanovničtvo  pretežno  obrtnik  i  trgovac.  Posljedica  je  sve  oštrija 
gospodarska  kriza  u  gradovima.  Pokret  dobiva  izrazitu  oštricu 
protiv  stranaca,  nižu  se  napadaji  na  trgovačke  karavane,  a  stranci, 
koji  pobudom  osmanlijske  vlasti  kušaju  u  Bosni  istraživati  rudno 
blago,  kao  neki  Nijemac  iz  Leipziga  Schultz,  doživljuju  najgora 
iskustva  i  konačno  izgon.  Kroz  cijelo  vrijeme  osmanlijske  vlada¬ 
vine  bosanski  su  franjevci  bili  pred  turskim  oblastima  glavni  i 
jedini  odvjetnici  raje,  podržavajući  istodobno  sveze  s  Austrijom, 
budeći  nadu  u  bolje  dane.  No  upravo  u  četrdesetima  godinama 
XIX.  stoljeća  u  samim  redovima  franjevaca  dolazi  do  raspri  koje 
nanose  veliku  i  nenaknadnu  štetu  katoličanstvu,  raja  ostaje  bez 

odvjetnika.  To  i  sve  oštriji  postupci  begova  protiv  inovjeraca 
radjaju  posljedicom,  da  mnoštvo  katolika  prelazi  na  islam.  Primi¬ 
tivni  način  gospodarstva  pojačava  još  krizu  i  svake  godine  po 
jedan  kraj  Bosanske  Hrvatske  poznaje  glad. 

Pod  ovakvim  okolnostima  dopire  u  Bosnu  glas  o  revoluciji 
i  o  novim  pravicama,  koje  najjače  odjekuju  kod  raje.  Već  u 
travnju  »Narodne  Novine«  bilježe  u  jednom  dopisu  »da  je  glas 
ustanka  naroda  za  slobodu  i  kroz  Bosnu  doletio,  da  je  ugnjetena 
raja  Bogu  oči  vratila  i  za  svoje  oslobodjenje  moli«.  Kakogod  nije 
1848.  u  Bosni  došlo  ni  do  kakvih  većih  pokreta,  ipak  je  primjer 
oslobodjenja  kmetstva  u  Hrvatskoj  zatravio  bosansku  raju.  Re¬ 
volucija  je  sa  svojim  društvovnim  ciljem  posijala  u  Bosni  obilato 
sjeme.  Od  1848.  dalje  kroz  20  godina  stalno  rastu  sukobi  izmedju 
zemljoposjednika  i  raje.  Načinje  se.  novo  poglavlje  »Istočnoga 
pitanja«,  za  bosansku  raju  društvovna  preustrojba  u  Hrvatskoj 
postaje  snagom,  koja  privlači.  Na  tom  društvovnom  idealu  sasvim 
polagano  načinje  se  i  nacionalni  preporod  Bosne  u  Hrvatstvu. 

Samo  i  za  Bosnu,  kao  i  za  cijeli  hrvatski  odsjek  revolucije 
1848.  vrijedi  mudra  izreka  Bahrama  III.  vladara  Sasanida:  »Put 
je  dug,  često  se  valja  uspinje  i  silazi«. 

LICE  I  NALIČJE  AUSTRIJSKOG 
APSOLUTIZMA 


Uspon  Hrvatske  1848.  bio  je,  bez  obzira  na  sve  poteškoće 
dnevnoga  života  u  domovini,  brz  i  visok.  Istina,  od  zaključka 
odnosno  odgode  sabora,  počinje  se  javljati  malena,  ali  po  svom 
izražaju  prilično  žestoka  oporba.  Ta  oporba  bila  je  više  načelna, 
nego  osobna,  oni  najradikalnije  raspoloženi  intelektualci  naj- 
mladjih  godišta  med  ju  preporoditeljima  zaziru  od  diktatorske 
uloge,  koja  je  dopala  Jelačića  i  od  izvjesnih  njegovih  načina  oso¬ 
bito  u  odnošaju  prema  novinstvu.  Medjutim,  niti  oporbenjaci  ne 
osjećaju  da  poslije  ovoga  snažnog  neočekivanog  uspona  hrvatske 
stvari  dolazi  nagli  pad. 

Na  temelju  krive  ocjene  vojničkoga  položaja  knez  Windisch- 
graetz,  nakon  što  je  svladao  pobunjeni  Beč  i  nakon  što  je  Jela- 
čićeva  vojska  u  bitci  kod  Schvvechata  presjekla  u  cijelom  revo¬ 
lucionarnom  ratu  najkritičniju  opasnost  da  se  madžarska  revo¬ 
lucija  spoji  sa  austrijskom,  javio  je  u  veljači,  da  je  revolucija 
svladana  nakon  bitke  kod  Kapolne.  Bitka  kod  Kapolne  bila  je 
26.  i  27.  veljače,  4.  ožujka  1848.,  u  misli  da  je  rat  dovršen,  objav¬ 
ljen  je  nov  oktroiran  ustav,  mimo  parlamenta  u  Kromjerižu,  koji 
je  u  noći  od  6.  na  7.  ožujka  1849.  raspušten.  Dvor  i  vojska  vrše 
time  prvi  svoj  državni  udar.  Ustavni  oktroj  kojim  se  obnavlja 
stari  carski  sustav,  bez  obzira  na  povjesne  predaje  pojedinih 
sastavnih  dijelova  carstva,  izazivlje  osobito  u  Hrvatskoj  ogor¬ 
čenje.  Po  prvi  puta  nakon  godinu  dana  revolucije  Hrvati  doživ- 
ljuju  razočaranje,  jer  se  ne  obistiniše  njihova  očekivanja,  da  će 
vladar  u  prvomu  redu  sankcionirati  sve  saborske  zaključke.  Stara 
ustavna  svijest  Hrvata  time  je  najoštrije  pogodjena  i  bansko  vi¬ 
jeće,  kad  ga  Jelačić  poziva  proglasiti  nov  ustav,  odgovara,  da 
toga  ne  će  učiniti,  jer  »nikad  nije  izjavio  naš  narod,  da  će  sta¬ 
rinski  od  predja  svojih  zadobljeni,  te  zakonom  i  prisegom  svijeh 
kraljeva  potvrdjeni  zemaljski  ustav  odbaciti  i  njega  se  posve 
odreći«.  Bansko  vijeće  dapače  podnosi  caru  posebnu  predstavku 
u  tome  smislu,  koja  ostaje  dakako  bez  uspjeha.  Nepristrano  oci¬ 
jenjen  ustavni  oktroj,  kao  i  svi  kasniji  postupci  reforma  vlade 
kneza  Schwarzenberga  i  vladavine  Franje  Josipa  I.,  u  glavnim 

je  crtama  čuvao  oblike  hrvatskih  zahtjeva  državopravne  naravi. 
I  u  ustavnom  oktroju  od  4.  ožujka  1849.  Hrvatskoj  je  priznat  u 
austrijskom  carstvu  položaj  sasvim  poseban  prema  drugim  na¬ 
rodima.  Jedina  od  svih  zemalja  carstva  Hrvatska  ima  svojega 
ministra  u  središnjoj  vladi  (uz  ministra  za  vojsku  Ćorića,  koji  je 
takodjer  Hrvat  no  koji  je  zaboravio  i  svoj  jezik),  zadržaje  ban¬ 
sku  čast,  predvidjen  je  daljnji  rad  sabora,  a  osobito  još  u  oktroi¬ 
ranom  ustavu  priznata  i  istaknuta  želja,  ne  toliko  saborskih  ljudi, 
koliko  Jelačićevog  tumačenja  hrvatske  politike,  naime  podpuna 
nezavisnost  Hrvatske  od  kraljevine  Ugarske.  Hrvatskoj  je  odre- 
djen  nov  teritorij,  kojemu  je  uključen  i  grad  Rijeka  i  Medji- 
murje,  dok  je  glede  zahtjeva  hrvatskoga  sabora  za  ujedinjenjem 
Dalmacije  predvidjeno,  da  o  tom  imaju  stvoriti  odluku  zastup¬ 
nici  Dalmacije  zajedno  sa  zastupnicima  hrvatsko-slavonskog  sa¬ 
bora,  a  njihovu  konačnu  odluku  car  obećaj e  odobriti.  Posebno 
je  ustavom  bio  uredjcn  položaj  Vojne  Krajine.  Dakako  od  cijele 
osnove,  koju  je  predvidjao  članak  26.  hrvatskog  sabora  od  1848., 
osobito  u  političkim  njegovim  težnjama,  ostalo  je  vrlo  malo. 
Vojna  Krajina  ostaje  posebno  vojničko  upravno  tijelo.  Medju- 
tim,  ustav  od  1849.  u  mnogom  pogledu  prihvaća  društvovno- 
gospodarske  reforme  predvidjene  u  članku  26.,  osobito  pak  nje¬ 
govo  načelo  o  pravu  vlasničtva  na  zemlju,  koja  i  po  ovom  ustavu 
prestaje  biti  carsko  vlasničtvo,  a  postaje  zakonitim  vlasničtvom 
ne  doduše  osobno  Krajišnika,  ali  zato  zadruga,  koje  vrše  točno 
vojničke  dužnosti,  odnosno  općina.  Osim  toga  su  u  ustav  ušle 
sve  odredbe  člana  26.  hrvatskog  sabora,  kojima  je  bila  zadaća 
promicati  gospodarski  napredak,  koji  je  predvidjao  ukidanje  ce- 
hova,  ublaživao  kazne,  a  osobito  pak  je  sasvim  prihvatio  odredbe 
o  zakonskom  čuvanju  seljačke  zadruge  u  Vojnoj  Krajini.  Sve  je 
to  dakako  bilo  daleko  od  maksimuma  narodnih  želja  1848.,  ali 
bilo  je  to  svakako  i  maksimum  prilagodjivanja  tih  želja  zajednici 
cijeloga  carstva. 

Ustavni  oktroj  dao  je  nove  pobude  madžarskoj  revoluciji, 
natjerao  je  u  skrajnost,  jer  je  uništio  ne  samo  ustav  i  zakone 
od  1848.,  nego  i  sve  stečevine  stoljetnoga  ugarskog  zakonodav¬ 
stva.  Ozlojedjeni  ustavnim  oktrojem  politički  ljudi  Hrvatske  u 
razdoblju  do  konačnoga  obračuna  s  madžarskom  revolucijom 
drže  se  po  strani,  intimno  u  mislima,  moguće  čak  priželjkujući 
koji  taj  uspjeh  Madžarima,  vjerujući  da  bi  time  oslabljenjem 
bečke  vlasti  bio  pojačan  i  njihov  položaj.  Svakako  činjenica  je, 
da  je  bansko  vijeće  tek  6.  rujna  1849.,  kad  je  madžarska  revo- 

lucija  s  ruskom  pomoći  konačno  ugušena,  proglasilo  oktroirani 
ustav  i  u  Hrvatskoj  i  u  Slavoniji  kao  temeljni  državni  ustav. 
Tek  kad  su  uklonjene  neposredne  posljedice  revolucionarnih 
borba,  ustav  se  počinje  provoditi  i  7.  travnja  1850.  car  konačno 
sankcionira  zaključke  hrvatskoga  sabora  u  skladu  s  novim  usta¬ 
vom  i  sustavom,  prešavši  samo  preko  onih  članaka,  koji  su  sadr¬ 
žavali  ili  samo  povjestne  činjenice  ili  prelazne  odredbe  ili  su  se 
ticali  predmeta,  koji  su  odlučeni  u  pojedinim  članovima  novoga 
ustava,  kao  što  je  to  bio  slučaj  sa  kmetskim  pitanjem,  odnosno, 
koji  su  bili  odraz  potreba  časovitoga  tadašnjega  položaja,  pa  su 
pod  novim  prilikama  izgubili  praktičnu  vrijednost.  Stvarno  s  no¬ 
vim  ustavom  i  sankcijom  pojedinih  zaključaka  iz  1848.  sačuvane 
su  glavne  stečevine  i  preporoda  i  godine  1848.:  sačuvan  je  i  na¬ 
rodni  jezik  u  hrvatskom  javnom  životu  i  u  nastavi  i  učvršćena 
je  društvovna  reforma  ukidanja  kmetstva,  koja  je  konačno  bila 
glavni  sadržaj  preporoda. 

Oktroirani  ustav  živi  samo  dvije  i  pol  godine,  još  prije  nego 
što  se  je  mogao  provesti  ma  i  u  glavnim  crtama,  ukinut  je  31. 
prosinca  1851.  Od  toga  dana  Franjo  Josip  otvoreno  vlada  kao 
apsolutni  monarh,  sve  do  godine  1860.  To  doba  »apsolutizma« 
steklo  je  i  u  povjestnom  gledanju  i  u  povjestnoj  ocjeni  mrzak 
prizvuk.  Svi  su  nagli  prijelazi  iz  jedne  skrajnosti  u  drugu  uvijek 
teško  podnosivi.  I  sukob  nedavnih  povjestnih  snaga  i  stvarnosti 
tih  godina  ostavio  je  svoj  pečat  na  ljudima.  Apsolutizam  Franje 
Josipa  s  gledišta  političkih  ustavnih  doktrina,  bio  je  sigurno  ono, 
što  se  obično  nazivlje  reakcionarstvom.  Medjutim  po  načelima, 
koja  je  taj  apsolutizam  provodio,  duh,  kojim  je  živio  bio  je  u 
mnogom  pogledu  srodan  duhu  razdoblja  prosvjetiteljstva  Josipa 
II.  Državnici  apsolutizma  Franje  Josipa  isto  su  tako  kao  i  pro¬ 
svjetiteljski  car  oduševljeni  poklonici  duha  svoga  vremena,  kako 
ga  je  stvorilo  najnovije  doba  tehničke  revolucije,  i  oni  su  no¬ 
sioci  gospodarskoga  i  društvovnoga  liberalizma  Zapadne  Europe, 
primjenjujući  ga  samo  apsolutističkim  načinima,  kao  i  Josip  II. 
težeći  promicati  blagostanje  svojih  državljana,  dakako  s  konač¬ 
nom  zadaćom  učiniti  austrijsko  carstvo  nakon  teške  političke  krize 
opet  jakom  i  bogatom  državnom  organizacijom,  kako  bi  ono  po¬ 
stalo  sposobno  za  utakmicu  europskih  država.  Dok  Josip  II.  teži 
»modernizirati«  carstvo,  kako  bi  ono  postalo  snažno  orudje  za 
njegove  vanjsko-poiitičke  ciljeve  na  jugoistoku  Europe,  tako  knez 
Schvvartzenberg,  ministar  predsjednik  mladoga  Franje  Josipa, 
želi  »modernizirati«  carstvo,  kako  bi  ukrijepio  njegovu  moć, 

kojom  želi  osvojiti  carstvu  i  dinastiji  nadmoćan  položaj  u  Nje¬ 
mačkoj  srednjoj,  a  po  tom  i  u  cijeloj  kopnenoj  Europi.  I  jedan 
i  drugi  habsburški  apsolutizam  počinjaju  medjutim  istu  pogri- 
ešku.  Oni  ne  računaju  s  predodžbama  ljudske  duše,  sav  snagom 
predaja,  koja  u  njima  djeluje,  a  pogotovo  ne  računaju  dovoljno 
sa  snagom  probudjenoga  nacionalizma  kod  svih  tih  različitih 
naroda,  koji  sastavljaju  carstvo. 

Danas  kod  ocjenjivanja  razdoblja  franzjosefinskoga  apso¬ 
lutizma  odkrivaju  se  ne  samo  crne  strane,  koje  su  vidjeli  nje¬ 
govi  suvremenici,  i  koje  su  gledanje  poprimili  njihovi  sinovi. 
Nepovoljne  pojave  političke  strane  apsolutizma  u  mnogom  su 
pogledu  bile  i  posljedica  klonuća  i  siromaštva  nakon  revolucio¬ 
narnoga  rata,  društvovne  krize.  Činjenica  je,  da  je  apsolutistički 
sustav  osobito  u  Hrvatskoj  otvorio  vrata  i  prokrčio  put  mnogim 
stvaralačkim  stečevinama  prve  polovice  XIX.  stoljeća,  koje  je 
mogla  presaditi  samo  apsolutna  jaka  vlast,  barem  za  tako  kratko 
vrijeme.  U  mnogim  područjima  apsolutistička  vlast  oživotvoruje 
po  koju  tu  zasadu  preporodnoga  doba  osobito  na  polju  organi¬ 
zacije  gospodarskoga  i  prosvjetnog  života,  a  pogotovo  organi¬ 
zacije  uprave.  Samo  je  apsolutna  vlast  mogla  dosljedno  odlučno 
ukloniti  mnogu  zastarjelu  ostavštinu  hrvatskoga  sredovječja,  koje 
je  svršilo  sa  godinom  1848.  Prvo  i  najvažnije  je,  da  je  apsolu¬ 
tistička  vladavina  uspjela  čvrsto  utemeljiti  jednakost  svih  pri¬ 
padnika  države  bez  razlike  staleža  u  pogledu  prava.  Apsolutizam 
je  učvrstio  pravnu  jednakost,  koju  na  primjer  cijeli  reformni  rad 
preporoda  i  preporodnog  sabora  1848.  niti  ne  pokušava  izravno 
iznijeti  na  dnevni  red.  Da  se  uoči  velik  napredak,  koji  je  po¬ 
stignut  pod  vladavinom  apsolutizma,  odnosno  da  sre  barem  uoči 
temelj  za  taj  napredak,  dovoljno  je  navesti  barem  kratak  popis 
svih  tih  praktičnih  reforma,  koje  su  postepeno  mijenjale  i  sam 
dnevni  život. 

Dakako  u  prvomu  redu  temeljna  je  reforma  za  budući  raz¬ 
vitak  Hrvata  uvadjanje  opće  porezne  jednakosti  i  jednakosti 
pred  zakonom.  Poslije  toliko  vjekova  počelo  se  je  učvršćivati 
osvjedočenje,  da  pravosudje  ne  ovisi  o  samovolji  pojedinog  mo- 
gućnika  i  da  parnička  stranka  može  svoje  pravo  istjerati  protiv 
svakoga.  Različitim  apsolutističkim  patentima  i  javni  i  posebni- 
čki  život  stiče  modernu  osnovu,  a  staleški  privilegiji  odlaze  u 
nepovrat.  Već  1850.  gradovi  dobivaju  suvremeni  svoj  općinski 
red,  Zagreb  tako  na  primjer  stiče  preduvjete  za  razvitak  u  mo¬ 
derni  grad,  kad  se  na  temelju  toga  općinskog  reda  dotadašnje 

samostalne  općine  stapaju  u  jedno  tijelo  sa  slobodnim  kraljev¬ 
skim  gradom  Zagrebom. 

Glavni  niz  reformi  uslijedio  je  u  drugoj  polovici  apsolutizma, 
a  tvorac  im  je  svima  bio  Aleksandar  Bach.  Na  te  Bachove 
»patente«  psovali  su  i  suvremenici  i  potonja  pokoljenja,  ali  mnoge 
od  njih  kasnije  zakonodavstvo  nikad  nije  uspjelo  nadomjestiti 
suvremenijim  zakonima,  —  najbolji  dokaz  pronicavoga  stvara- 
lačtva  ovoga  rada.  Za  te  vladavine  uredjen  je  nov  ustroj  vojske, 
uvedene  su  gruntovncie,  nov  služinski  red,  odredba  o  prijavlji¬ 
vanju  stranaca,  vatrogasni  statut,  šumski  zakon,  odredba  o  osni¬ 
vanju  novih  zemljišnih  knjiga,  robni  mešetarnik,  naredba  o  svet¬ 
kovanju  nedjelja  i  praznika,  patent  o  izravnim  porezima,  zakon 
o  novačenju,  kojim  je  uvedena  opća  vojna  dužnost,  uvedene  su 
prve  poštanske  marke,  stvoren  novi  obrtnički  red  na  načelu 
slobode  obrta,  izdan  je  lovački  zakon,  naredbe  o  poljskim  šteta¬ 
ma  i  osnivanje  »poljara«,  izdana  je  naredba  o  javnim  bilježni¬ 
cima,  naredba  o  služinskim  knjigama,  izdan  je  patent  o  ravno¬ 
pravnosti  evangelika,  kojim  je  skinut  s  dnevnoga  reda  problem, 
koji  je  kroz  niz  stoljeća  imao  zamašitu  ulogu  u  političkom  životu 
upravo  u  Hrvatskoj,  apsolutizam  Franje  Josipa  provadja  vjersku 
snošljivost,  kao  i  apsolutizam  Josipa  II.  Od  toga  vremena  počinje 
i  jače  doseljivanje  židovskoga  elementa  u  Hrvatsku. 

Sigurno  je  najveće  djelo  apsolutizma  Franje  Josipa  konačno 
uredjenje  kmetskoga  pitanja.  Vladavina  je  preuzela  osobito  u 
Hrvatskoj  tešku  baštinu.  Ona  ju  je  riješila  u  granicama  moguć¬ 
nosti,  a  dakako  u  duhu  liberalističkih  načela,  nastojeći  izravnati 
probitke  i  zemljoposjednika  i  zemljoradnika-seljaka.  Čim  je  rat 
prestao,  agrarno  pitanje  opet  je  najvažnije  pitanje  dana.  Medju- 
tim,  sad  je  bio  položaj  obrnut,  zemljoposjednici  u  neizvjesnosti 
za  svoju  budućnost  daju  pobude  za  njegovo  rješavanje,  odnosno 
za  pitanje  odštete  za  izgubljena  svoja  prava.  Sva  obećanja  iz 
sabora  i  vladavine  ostala  su  dotad  neispunjena,  bez  naknade,  bez 
čvrstih  izgleda  u  budućnost  zemljoposjed  dolazi  time  u  krizu, 
koja  se  osjeća  u  cijelom  đruštvovnom  životu,  osobito  u  Hrvatskoj, 
jer  taj  zemljoposjed  jedina  je  glavnica,  kojom  stvarno  Hrvatska 
raspolaže.  Već  1850.  bivša  zemaljska  gospoda  prisiljena  su  održati 
u  Zagrebu  jednu  skupštinu.  Tajnik  te  skupštine  je  mladi  publici¬ 
sta  Andrija  Torkvat  Brlić.  Ta  skupština  ustanovljuje  približno 
točan  popis  urbarskih  zemalja  (vidi  prilog),  koji  nam  pruža  drago¬ 
cjen  uvid  u  tadašnje  agrarne  prlike,  te  koji  je  glavni  spis  za  upoz- 

navanje  kmetskoga  pitanja  u  Hrvatskoj  u  času  njegove  likvi¬ 
dacije. 

Zemlje,  navedene  u  tome  popisu,  dakako  samo  su  urbarske 
zemlje,  alodijalni  posjed  ovdje  nije  spomenut.  Medjutim,  kako 
je  ukinuto  radno  podavanje  i  ove  su  alodijalne  zemlje  u  krizi,  jer 
većina  tih  zemljovlasnika  ne  raspolaže  novčanim  sredstvima, 
kojima  bi  mogli  plaćati  radnu  snagu  potrebnu  za  intenzivno!  gospo¬ 
darenje.  Vlastela  su  svoje  zaključke  8.  III.  1850.  u  posebnom  iza¬ 
slanstvu  podastrijeti  caru,  a  dva  dana  kasnije  posjetili  su  sa  svo¬ 
jom  molbom  ministra  predsjednika  kneza  Schwarzeniberga,  mini¬ 
stra  za  nutarnje  poslove  Bacha  i  ministra  pravosudja  Schmerlinga. 
Ipak  još  je  prošlo  tri  godine  dana,  dok  je  to  pitanje  bilo  riješeno, 
—  carstvo  iscrpljeno  ratom  revolucijom,  takodjer  oklijeva  s  ko¬ 
načnim  riješenjem,  skopčanim  sa  zamjernim  novčanim  teretom. 
Tek  2.  ožujka  1853.  izdan  je  carski  patent  »o  izvršbi  rasterećenja 
zemljišnoga  i  o  uredjenju  kako  urbarskih,  tako  i  srodnih  im 
posjednih  razmjera  u  kraljevini  Hrvatskoj  i  Slavoniji«.  Patent 
potvrdjuje,  da  su  prestala  i  sva  prava  i  sve  dužnosti,  koje  su 
proizlazile  iz  urbarske  veze,  a  bivši  kmetovi,  da  su  postali  samo¬ 
stalni  vlastnici  svojih  dotadašnjih  urbarskih  selišta  i  stekli  pravo 
posve  slobodnoga  raspolaganja  njima  uz  jedino  zakonsko  ograni¬ 
čenje  u  pogledu  nasljedstva  seljačkih  dobara  i  dijeljenja  zemljišta. 
Odmah  zatim,  veli  carski  patent,  da  će  se  dotadašnjima  urbarskim 
ovlaštenicima  dati  iz  zemaljskih  sredstava  primjerena  odšteta  i 
to  ne  samo  za  ukinute  prihode  od  urbarskih  selišta,  nego  i  za 
izgubljene  pripadnosti,  koje  su  se  temeljile  na  dotadašnjoj  vla¬ 
stelinskoj  sudbenosti:  to  je  u  prvom  redu  ručna  tlaka  od  želira, 
prihod  od  kotla,  pravo  dućana,  prava  mesarenja,  svih  onih  tako¬ 
zvanih  »manjih  kraljevskih  prava«.  Sva  su  se  prava  imala  odkupiti 
prosječnom  svotom,  koja  je  ustanovljena  za  svako  čitavo  selište 
u  Hrvatskoj  odštetnom  rentom  od  godišnjih  20  forinti,  odnosno 
glavnicom  od  400  forinti,  a  u  Slavoniji  godišnjom  rentom  od  13 
forinti,  odnosno  odštetnom  glavnicom  od  260  forinti.  Za  želirsko 
je  sjedište  odredjeno  u  Hrvatskoj  odštetna  glavnica  od  50  forinti, 
a  u  Slavoniji  od  40  forinti.  Odkup  za  podavanja  u  gotovom  za 
izvanselišne  zemlje  imao  se  je  odrediti  prema  nominalnom  iznosu 
njihovom,  kod  podavanja  u  prirodninama  prema  cijenama  porez¬ 
noga  provizorija  ili  po  sličnim  cijenama,  koje  je  imalo  ustanoviti 
zemaljsko  povjerenstvo,  a  kod  podavanja  u  težacima  prema 
urbarskim  cijenama:  10  krajcara  za  dan  ručne,  a  20  za  dan  vozne 

tlake.  Od  tako  utvrdjene  brutto-vrijednosti  podavanja,  koje  se 
imalo  podkupiti,  oduzimala  se  u  prvom  redu  vrijednost  uzajam¬ 
nih  dužnosti  vlastelinovih,  koje  su  takodjer  odkupom  prestale,  i 
jedna  šestina  u  ime  običnih  nedostataka  kod  vršenja  dužnosti, 
te  na  račun  troška  pobiranja  i  drugih  upravnih  izdataka,  dok  se 
je  preostali  iznos  vrijednosti  množio  s  20  i  tako  dobivena  odkupna 
glavnica.  Ostavljeno  je  bivšim  podanicima  pravo  paše  na  izvjes¬ 
nom  alodijalnom  zemljištu,  pravo  drvarenja  i  žirenja,  kako  je 
bilo  uredjeno  urbarskim  zakonom,  te  pravo  sječe  trske.  Time  su 
ostale  na  snazi  i  dotične  dužnosti  kmetske.  Jedino  su  težačka 
podavanja  na  pravo  drvarenja  smanjena  na  8  dana  ručne  tlake 
po  selištu  ili  na  odkup  s  jednom  forintom  80  krajcara  godišnje. 
Podavanje  na  rezanje  trske  smanjeno  je  na  četiri  dana  tlake 
odnosno  na  odkup  sa  40  krajcara.  Ni  ovo  uredjenje  starih  zemljo- 
posjedničko  i  zemljoradničkih  odnošaja  nije  diralo  u  prava  krče¬ 
vine  i  gomice.  Taj  ostanak  kmetskih  odnošaja,  izazivajući 
brojne  sukobe  i  krize,  trajao  je  još  16  godina.  Da  bi  se  provelo 
rasterećenje,  carskim  patentom  od  16.  I.  1854.  osnovan  je  posebni 
»rasteretni  fond  za  Kraljevinu  Hrvatsku  i  Slavoniju«,  iz  kojega 
se  je  imala  zemljo  vlasnicima  isplatiti  odšteta,  koju  je  opet  trebalo 
pokriti  iz  zemaljskih  prihoda.  Sredstva  za  taj  fond  imala  su  se 
namaknuti  posebnim  prirezom  na  izravne  poreze,  a  prema  potrebi 
i  s  prirezom  na  neizravne  poreze,  koji  su  za  to  bili  prikladni. 
Zemaljskoj  gospodi  fond  je  davao  5%-tne  obveznice,  koje  su 
glasile  na  ime  i  koje  su  se  službeno  zvale  »zemljištno  raste retne 
zadužnice  kraljevina  Hrvatske  i  Slavonije«.  U  gotovom  novcu 
isplaćeni  su  samo  godišnji  iznosi  odštetne  rente  nižemu  kleru  za 
izgubljenu  desetinu.  Kamate  rasteretnica  dospijevale  su  polugo¬ 
dišnje  i  isplaćivale  su  se  u  gotovom.  Imale  su  značaj  državnoga 
papira,  za  isplatu  kojega  jamči  država.  Osnovano  je  bilo  posebno 
»zemljorasteretno  povjerenstvo«  u  Zagrebu.  Carskom  naredbom 
od  7.  lipnja  1857.  predvidjeno  je,  da  se  s  redovitim  odplaćivanjem 
anuiteta  imaju  rasteretnice  uništiti  najkasnije  za  40  godina,  po¬ 
čevši  od  prvoga  ždrijebanja.  Zadužnice  su  se  izvlačile  prema 
stalnoj  osnovi  i  isplaćivale  u  gotovom.  Konačno  patentom  od  17. 
svibnja  1857.  pokrenuto  je  pitanje  komasacije,  te  su  uredjena 
»zajednička«  posredovna  razmjerja  izmedju  bivših  gospoštija, 
bivših  njihovih  podanika,  te  način  vršenja  komasacije. 

Sporo  je  dozrijevala  provedba  konačnog  uredjenja  agrarnoga 
pitanja,  pa  kad  je  ona  uslijedila,  taj  srednji  plemićki  posjed  počeo 

je  već  vidljivo  propadati.  Prenagao  je  bio  skok  iz  feudalnoga  pri¬ 
mitivnoga  gospodarstva  u  novčano  gospodarstvo  i  za  bivšeg  zem- 
ljovlasnika  i  za  bivšega  kmeta.  Potreba  gotovine  razara  plemićko 
društvo.  Zemlja  se  otudjuje  komad  po  komad,  ladanjsko  plemstvo 
polako  seli  u  grad,  ulazi  u  službe,  a  starih  naselja  nestaje,  dobar 
dio  svih  imanja  prelazi  u  ruke  nove  vlastele  novca,  pretežnim 
dijelom  došljaka,  koji  nemaju  nikakvu  svezu,  pogotovo  duhovno, 
s  hrvatskim  svijetom.  To  malo  plemstvo,  po  prosjeku  svoje  opće 
naobrazbe  razmjerno  zaostalo,  u  novim  službama  dolazi  na  pod- 
redjena  mjesta;  Gjalskijev  »Cintek«  slika  je  sudbine  potomaka 
nekadašnjega  hrvatskog  političkog  naroda.  Od  rasapa  uspio  se 
spasiti  odnosno  produljiti  svoj  život  još  za  pola  stoljeća  samo 
dio  srednjega  posjeda,  te  veleposjed.  Ovi  boljari  kroz  ta  pola 
stoljeća,  premda  politički  većinom  naginju  madžaronima,  vrše 
važnu  društvo^no-gospodarsku  ulogu:  njihova  dobra  postaju  ra¬ 
sadnici  i  uzori  suvremenoga  razboritog  načina  gospodarenja.  Da¬ 
kako  i  kod  njih  oštro  oko  opaža  znakove  krize,  kako  je  to  vidovito 
uočio  Eugen  Kvaternik  u  svojemu  »Hrvatskom  glavničaru«  prvom 
društvovnom  spisu  kod  Hrvata. 

Usporedno  sa  sudbinom  bivšega  zemljovlasnika  teče  jedno 
vrijeme  i  sudbina  bivših  kmetova.  Seljak-kmet  konačno  je  u 
teoriji  stekao  političko  i  gospodarsko  oslobodjenje:  postao  je 
vlastnikom  zemlje,  stekao  pravo  raspolagati  s  njom,  ali  stekao 
i  pravo  otudjivanja  i  pravo  zaduživanja.  Mrzeći  tlaku  nastojeći 
u  toj  mržnji  dati  zemaljskom  gospodinu  najmanji  radni  napor, 
seljak  se  je  odvikao  od  intenzivnoga  rada  tim  više,  što  je  u  godi¬ 
nama  nerodice  prema  feudalnom  sustavu  uvijek  mogao  očekivati 
kakvu  takvu  pomoć  od  svojega  zemaljskog  gospodina.  Liberali¬ 
stički  Bachovi  zakoni,  novi  gradjanski  zakoni  od  1853.  ruši  još 
za  život  sposobne  ostanke  staroga  hrvatskog  običajnog  prava, 
primjenjuje  i  na  seljake  liberalno  nasljedno  pravo,  uvodi  načelo 
samovlasničtva,  imovina  se  dijeli  medju  djecu  na  jednake  dijelove, 
seljački  posjed  se  počinje  takodjer  komadati,  poglavito  srednji 
seljački  posjed,  seljačko  gospodarstvo  postepeno  se  pretvara  u 
niz  patuljastih  posjeda,  a  njihovi  vlasnici  nemaju  ni  tehničko 
znanje,  ni  dovoljno  radne  snage,  ni  prometne  glavnice,  ne  samo 
da  ga  podpuno  iskoriste,  nego  ni  da  se  njime  prehrane.  Zadruge 
se  počinju  dijeliti,  seljački  domovi  propadaju,  a  na  njihovim  ruše¬ 
vinama  niču  male  kolibice.  Seljak,  u  koliko  se  uspije  održati, 
postaje  opet  podanikom  novoga  »zemaljskog  gospodina«,  kapitala. 

Teške  su  to  posljedice  i  za  opću  gospodarsku  snagu  u  zemlji. 
Ukidanje  kmetstva  u  prvom  redu  pogadja  marvogojstvo.  U  nov¬ 
čanoj  krizi  seljak  se  prvo  rastaje  sa  svojom  stokom,  koju  već 
teško  prehranjuje  radi  nestašice  krme.  Uslijed  nestašice  marve 
nestaje  gnoja,  zemlja  postaje  sve  više  neplodna.  Na  koncu  apso¬ 
lutizma  hrvatsko  novinstvo  postavlja  tragični  obračun,  koji  je 
gotovo  jednak  rasapu  gospodarske  snage  zemlje,  zahtijevajući 
zakonske  mjere  protiv  prvih  ovih  posljedica  novog  liberalistič¬ 
koga  zakonodavstva,  tražeći  u  prvomu  redu  ograničenje  diobe 
seljačkoga  posjeda  i  primjenu  starog  načela  preporodnoga  gospo¬ 
darstva,  onaj  preduvjet  za  uspjeh:  prosvjetu. 

Liberalistički  apsolutizam  dosljedan  svojim  načelima,  teži 
osobito  promicati  trgovinu  i  veleobrt  smatrajući  ih  glavnim  stva¬ 
ralačkim  granama  državnoga  blagostanja.  Apsolutizam  nosi  i  u 
Hrvatskoj  prvo  sustavno  organiziranje  trgovine.  1852.  osnovane 
su  na  tadašnjem  hrvatskom  području  tri  trgovačke  komore,  u 
Osijeku,  na  Rijeci  i  u  Zagrebu.  U  osnovi  bile  su  predvidjene  i  tri 
komore  za  područje  Vojne  Krajine,  ali  nisu  bile  niti  ustrojene, 
niti  im  je  bilo  opredijeljeno  sjedište;  za  Dalmatinsku  Hrvatsku 
osnovane  su  takodjer  tri  trgovačke  komore  u  Zadru,  Splitu  i 
Dubrovniku.  Od  tih  komora  za  hrvatski  život  dakako  najznačaj¬ 
nija  je  komora  u  Zagrebu.  Na  ovom  području  dolazi  do  jedine 
stvarne  suradnje  hrvatskih  ljudi  s  novim  sustavom,  na  svima 
ostalim  područjima  Hrvati  dosljedno  provode  pasivni  odpor.  Go¬ 
spodarski  stvaraoci  iz  preporodnoga  doba  tu  se  opet  nalaze  na 
okupu,  a  motor  rada  opet  je  Ambroz  Vranjicanj.  Taj  čovjek,  koji 
nije  znao,  što  je  snatrenje,  koji  po  svom  mediteranskom  porijetlu 
poznaje  samo  živu  djelatnost,  koji  je  u  svom  zvanju  sigurno 
doživio  mnogo  neuspjeha,  prelazi  na  dnevni  red  i  preko  sloma 
političkih  sanja  i  težnja  1848.,  jer  život  ne  poznaje  stanke,  teče 
dalje.  Vranjicanij  daje  pravac  komorskome  radu,  nastavlja  ga 
tamo,  gdje  je  rat  prekinuo  njegove  osnove  iz  godine  1847.,  nov 
sustav  nastoji  on  upotriebiti  za  svoje  stare  podhvate,  osobito 
pobude  u  prometnom  pitanju.  Pitanje  željeznice  za  Vranjicanja 
je  odlučno  pitanje  hrvatskoga  života,  njima  on  snuje  popraviti 
gubitak,  koji  je  donio  rat  1848.-49.  Svi  zapisnici  komorskih  sjednica 
svjedoče,  kako  je  taj  trijezni  i  žilavi  čovjek  odlučno  i  dosljedno 
provodio  svoju  osnovu.  Odmah  na  prvoj  sjednici  od  1.  ožujka 
1852.  na  Vranjicanovu  pobudu  komora  stvara  zaključak,  da  se 
izabere  posebno  povjerenstvo,  koje  će  podnijeti  vladi  u  Beču 

prijedlog  »da  se  umoli  popečiteljstvo,  tržno-obrtnih  i  graditelj« 
stvenih  poslova,  da  se  hrvatske  željeznice  njegovim  carskim  veli¬ 
čanstvom  dozvoljene  što  prije  sagrade«.  Iz  rasprave,  koja  se  je 
vodila  o  tom  prijedlogu,  vidi  se,  koliko  su  ti  komorski  vijećnici 
imali  pronicav  pogled  i  odlučnost  stvoriti  Zagreb  središtem 
hrvatske  trgovine.  Radi  toga  se  oni  izjavljuju  u  prilog  izgradnje 
željeznice  od  Zidanoga  mosta  do  Zagreba  »sve  do  srca  našeg 
otečevstva«,  Zagreb  svezati  s  riječnim  prometnim  sustavom 
Hrvatske,  jer  veli  »vidimo,  da  dolaze  sve  u  ovom  stanju  gotovo 
svaki  dan  iz  Siska  u  Zagreb  obterećeni  tumbasi,  od  nedavna  pače 
dva  Baugartnerova  tumbasa,  svaki  od  2.000  vagana«,  a  željezničke 
osnove  spaja  komora  zagrebačka  s  osnovom  sredidbe  Save.  Ko¬ 
mora  daje  pobudu  za  prvi  rad  na  polju  brojidbe  u  Hrvatskoj, 
pokreće  pitanje  sredidbe  Lonjskoga  polja,  Vranjicanj  opet  neu¬ 
morno  tjera  pitanje  banatske  žitne  trgovine  od  Karlovca  k  Jadran¬ 
skom  moru,  predlažući,  u  koliko  nije  moguće  u  ovom  času  stvoriti 
parovoznu  željeznicu,  da  se  stvori  barem  konjovozna  željeznica, 
vode  se  dalje  rasprave  o  osnutku  tehničkog  učilišta,  te  podnosi 
molba,  da  se  urede  u  Hrvatskoj  poljodjelske  škole.  Komora  daje 
pobudu  1855.  za  provedbu  parobrodarske  plovidbe  Dravom  od 
Legrada  do  Osijeka,  zahtijeva  da  se  ustroji  podružnica  Narodne 
banke  u  Zagrebu,  te  predlaže,  da  su  osnuje  i  posebna  Hrvatska 
hipotekama  banka.  Zagrebačka  komora  jedna  je  od  najradišnijih 
u  carstvu  stekavši  i  posebnu  pohvalu  ministra  Brucka.  Za  rad 
zagrebačke  komore  u  suvremenom  stvaralačkom  duhu  uz  Vranji- 
cana  zaslužan  je  osobito  Imbro  Tkalac,  njezin  tajnik  od  osnutka, 
pa  sve  do  posljednjih  godina  apsolutizma.  Taj  rijetko  daroviti, 
prvi  suvremeni  publicista  kod  Hrvata,  sam  sin  trgovačkoga  sta¬ 
leža,  imao  je  osobit  osjećaj  za  vrijednote  trgovine  i  priradnoga 
života.  On  je  pisac  svih  godišnjih  izvješća  zagrebačke  komore, 
koja  nijesu  puka  izvješća,  nego  vidovite  osnove  za  reorganizaciju 
cijeloga  gospodarskog  života  Hrvatske,  ne  samo  za  njegove  go¬ 
dine,  nego  za  desetljeća  unaprijed. 

Pobude  na  prometnom  polju,  koje  je  davala  zagrebačka  ko¬ 
mora,  medjutim  su  sporo  napredovale.  Državni  sustav  bogat  je 
zamislima,  ali  siromašan  novčanim  snagama,  carstvo  još  je  uvijek 
na  pola  feudalna  država,  tek  na  početku  kapitalističkoga  i  vele- 
obrtničkoga  razvitka.  Za  izvedbu  svojih  osnova  mora  tražiti  ka¬ 
pital  na  Zapadu,  a  to  ovisi  o  općem  političkom  položaju,  uticajima 
europskog  zbivanja.  Habsburška  država,  osobito  nakon  krimskoga 

rata,  ne  uživa  povjerenje  ni  političkih  kabineta,  niti  europskoga 
novčanoga  tržišta,  politika  borbe  za  premoć  u  Nijemstvu,  koju 
je  začeo  Schwarzenberg,  nosi  i  gospodarske  teške  posljedice.  U 
jeku  posljedica  krimskoga  rata  1857.  u  cijelom  carstvu  vlada  teška 
trgovinska  kriza.  Javljaju  se  potresi  na  području  navjere,  zastoj 
u  prometu,  svagdje  vlada  velika  oskudica  novca.  Pod  nepovoljnim 
prilikama  razvijaju  se  prometne  osnove  i  tek  1858.  podpisani  su 
ugovori  za  gradnju  novih  željeznica  u  hrvatskim  stranama,  i  to 
željeznica  —  od  Zidanoga  mosta  preko  Zagreba  u  Sisak  i  Karlo¬ 
vac,  zatim  je  predvidjena  osnova  pruge  iz  Kaniže  u  Osijek,  te 
spoj  izmedju  obiju  pruga,  a  konačno  željeznica  Sveti  Petar — Ri¬ 
jeka.  Rat  je  buduće  godine  osujetio  odnosno  odgodio  ove  osnove, 
jer  su  glavnice  za  te  gradnje  imale  uzajmiti  pariške  bankovne 
kuće. 

Nakon  revolucije  i  rata  i  Gospodarsko  je  društvo  usporedno, 
a  mjestimično  i  u  suradnji  s  trgovinskom  komorom  nastavilo  svoj 
rad,  dakako  u  granicama  mogućnosti  obzirom  na  opću  agrarnu  kri 
zu.  Uza  sve  to  taj  je  rad  važan,  makar  bio  i  skroman,  organički  se 
nastojeći  nadovezati  na  težnje  prije  1848.  Haulik  još  je  uvijek 
glavni  pokrovitelj  društva  i  njegovoga  rada.  Taj  je  rad  mnogo¬ 
struk,  a  svi  odsjeci  njegove  djelatnosti  vodili  su  do  toga,  da  se 
osnuje  »gospodarska  škola«,  spoznajući  po  iskustvu,  da  sve  nje¬ 
gove  pobude  ne  mogu  donijeti  pravog  ploda,  dok  i  najširi  narodni 
slojevi,  a  to  će  reći  seljak,  koji  je  stekao  sad  slobodu,  ne  dobije 
suvremenu  gospodarsku  naobrazbu.  Gospodarska  škola  ideal  je,  u 
kojemu  trudbenici  Gospodarskoga  društva  vide  onu  čudotvornu 
snagu,  koja  će  donijeti  veliki  preokret  i  preporod  gospodarskih 
snaga.  Stvarni  prijedlog  za  osnutak  te  škole  Gospodarsko  društvo 
podnosi  već  godine  1853.  Pokusno  gospodarstvo,  koje  je  Haulik 
osnovao,  radi  kroz  sve  te  godine  dalje.  Njegova  je  zadaća  pro¬ 
micati  sjetvu  krmnoga  bilja,  a  osobito  djeteline.  Posebna  skrb 
Gospodarskoga  društva  bila  je  posvećena  vinogradarstvu,  tom 
predajno  najunosnijem  i  najdražemu  odsjeku  gospodarstva.  Još 
godine  1846.  izaslanici  Gospodarskoga  društva  prisustvovali  su 
skupštini  Gospodarskog  društva  u  Grazu  i  vidjeli  što  je  tamošnje 
društvo  postiglo  na  području  vinogradarstva,  pa  je  pozvalo  vino¬ 
gradarskoga  stručnjaka  Trummera  iz  Graza,  da  pogleda  naše 
vinograde  i  da  stavi  prijedloge,  što  bi  se  imalo  kod  nas  uraditi 
da  se  vinogradarstvo  pridigne.  Na  njegov  prijedlog  1854.  Gospo¬ 
darsko  društvo  naručuje  50.000  ključića  iz  Gumpolskirchena 

to  je  početak  sustavne  obnove  hrvatskoga  vinogradarstva.  I  na 
području  stočarstva  Gospodarsko  društvo  daje  prve  pobude.  Da 
bi  se  mogao  rad  sustavno  vršiti,  još  je  1854.  Gospodarsko  društvo 
zaključilo  obaviti  pregled  i  urediti  marvinski  kataster,  a  kako  bi 
se  seljaci  predobili  za  valjan  uzgoj  stoke  zaključeno  je  nagrađji- 
vati  seljake,  koji  bi  pri  tome  pokazali  osobit  mar.  Za  nagrade 
su  sakupljeni  dobrovoljni  prinosi,  pa  je  za  najvećega  bika  odre- 
djena  nagrada  od  15  dukata.  Prvo  takvo  nagradjivanje  bikova 
održano  je  1851.  Iz  Gospodarskoga  društva  upravo  u  doba  apso¬ 
lutizma  niknulo  je  i  »Društvo  šumarsko  za  Hrvatsku  i  Slavoniju«. 
Već  kod  osnutka  Gospodarskoga  društva  u  njegovom  su  krugu 
i  šumarski  stručnjaci.  1844.  Dragutin  Kos  predlaže,  da  se  u  krugu 
Gospodarskog  društva  osnuje  samostalni  odsjek  za  šumarstvo. 
Kos  je  1847.  napisao  i  prvu  knjižicu  o  šumarskim  pitanjima  »Šu¬ 
marstvo  u  Hrvatskoj«  upozoravajući  vlasnike  šuma,  da  im  posvete 
čim  veću  skrb.  Još  1846.  zaista  je  osnovan  šumarski  odio  Gospo¬ 
darskoga  društva  iz  kojega  1851.  niče  »Društvo  šumarsko  za 
Hrvatsku  i  Slavoniju«.  Pristrano  bi  bilo  nepriznati  da  je  sustav 
podupirao  sve  ove  težnje,  ali  prema  svojemu  općemu  duhu  i 
shvaćanju,  bliži  su  mu  od  poljodjelstva  i  stočarstva  bili  trgovina 
i  promet  konačno  već  za  to,  jer  su  stočarstvo  i  poljodjelstvo  u 
austrijskim  zemljama  u  glavnom  bili  sredjeni,  a  probitci  austrij¬ 
skih  zemalja  odlučni  su  za  cjelokupnu  politiku  sustava.  Sustav 
od  svih  poljodjelskih  kultura  najviše  je  pozornosti  posvećivao 
duhanu,  jer  ga  je  proglasio  državnim  monopolom.  Proizvodnja 
duhana  raste  od  1851.  do  1856.  1851.  u  Hrvatskoj  i  Slavoniji  ima 
1.319  saditelja  duhana.  1853.  ima  ih  1927,  a  1854.  ima  ih  2286, 
dok  je  1856.  2.369  saditelja  duhana  obradilo  1008  jutara  zemlje. 
Stanovita  pozornost  posvećena  je  na  početku  apsolutističkoga  raz¬ 
doblja  i  pošumljivanju  Krasa  sve  od  Trsta  pa  do  Senja,  no  osim 
neznatnih  pokušaja  sve  je  ostalo  samo  kod  osnove.  Apsolutizam 
mnogo  toga  načinje  i  započinje,  ali  većinu  toga  krivo  provodi  i 
ne  dovršuje,  kako  to  sa  stvarnim  dokazima  navodi  Mirko  Bogović 
u  svojem  »Osvrtu«  na  političke  dogadjaje  u  Hrvatskoj  za  vrijeme 
apsolutizma. 

U  drugoj  polovici  apsolutističkoga  razdoblja  javlja  se  jedan 
dogadjaj,  koji  će  biti  u  daljnjem  svojem  razvitku  od  velikih 
posljedica  za  budućnost  hrvatskoga  života.  Hrvatska  je  prestala 
biti  egzotična  zemlja,  o  kojoj  Europa  zna  malo  ili  ništa,  u 
koju  se  svraćaju  stranci  kao  u  zemlju  onkraj  europske  uljudbe. 

Doduše  još  tih  godina  putuje  po  Hrvatskoj  francuski  crtač  Teo¬ 
dor  Valerio,  koji  u  svojim  sjajnim  crtežima  spašava  upravo  likove 
hrvatskoga  seljaka  iz  toga  značajnog  razdoblja  prijelaza  iz  patri¬ 
jarhalnih  vremena  u  doba  tehnike,  kad  je  još  netaknuta  stara  na¬ 
rodna  nošnja,  ljudski  soj  bio  čist,  dok  još  živi  Vojna  Krajina  u 
posljednjem  svojemu  cvatu  (vidi  slike  broj  82 — 86).  No  uz 
Valerioa  dolaze  u  Hrvatsku  i  drugi  vijestnici  novih  vremena,  koji 
su  ravnodušni  prema  slikovitosti  krajolika  i  nošnji  naroda.  1858., 
—  bilježe  »Narodne  Novine«  —  osnovano  je  jedno  društvo  stra¬ 
nih  glavničara  sa  zadaćom  kupovati  zemlje  i  šume  u  Hrvatskoj. 
To  je  društvo  poslalo  u  Hrvatsku  jednoga  svog  opunomoćenika, 
da  na  licu  mjesta  skupi  obavijesti  o  prilikama.  Posljedak  toga 
bila  je  jedna  spomenica  u  kojoj  se  veli:  ». . .  uza  sve  to,  što  se  tu 
gospodari  što  ie  najgore  moguće,  ima  tu  šuma  kakvih  nije  moguće 
naći  u  Europi«.  Društvo  pregovara  najprije  s  grofovima  Erdo- 
dyma,  želeći  kupiti  njihove  šumske  posjede.  Najveće  prirodno 
bogatstvo  Hrvatske,  njezine  šume  pale  su  na  oko  europskom  ka¬ 
pitalu:  to  je  početak  sustavnog  iskorišćivanja  najvećeg  hrvatskoga 
narodnog  imetka,  početak  jednog  novog  razdoblja  u  životu  Hrva¬ 
ta,  koji  ostavlja  dubok  trag  s  nepovoljnima  gospodarskim,  dru- 
štvovnim  i  političkim  posljedicama  tokom  budućih  desetljeća. 

Politički  je  polet,  začet  prije  15  godina,  prekinut  apsolu¬ 
tizmom.  Taj  su  prekid  hrvatski  ljudi  osjećali  kao  dubok  pad.  No 
taj  je  pad  donio  i  jedno  razdoblje  odmora,  koji  je  hrvatskim 
političkim  ljudima  pružio  priliku  za  ispitivanje  savjesti.  To  stanje 
moguće  je  najtočnije  izraženo  u  onoj  simboličkoj  pjesmci  Ivana 
Filipovića  u  »Nevenu«  »Domorodna  utjeha«,  radi  koje  su  pisac  i 
urednik  »Nevena«  Bogović  dopali  tamnice,  u  kojoj  je  ne  samo 
zaista  vjerno  prikazano  duševno  raspoloženje  Hrvatske  nad  apso¬ 
lutizmom,  nego  je  ujedno  i  dokaz  početka  spoznaje  kritične  ocjene 
nedavne  prošlosti  kao  putokaza  budućnosti: 

Domorodci  što  ste  tužni, 

Što  ste  duhom  svi  klonuli, 

Što  ste  mukom  umuknuli, 

S  koje  tuge  i  nevolje? 

Zato  što  se  nalazimo 
Na  ogromnim  razvalinah, 

Prošastnijeh  od  godinah, 

Krasnih  sankah,  krasnih  željah? 

Da  smo  bili  pametniji, 

Pa  k  tom  da  smo  manje  snili, 

Više  mudro  pak  radili, 

Sad  bi  bili  cilju  bliže. 

S  apsolutizmom  prestalo  je  doba  romantike  u  hrvatskom 
životu.  Dakako,  svi  se  nijesu  mogli  osloboditi  osjećanja  prošlosti, 
romantična  shvaćanja  još  nijesu  izumrla,  ali  upravo  doba  apsolu¬ 
tizma  dokaz  je,  da  je  počeo  u  javnom  životu  hvatati  korjen  reali¬ 
zam,  koji  se  izrazuje  ne  toliko  u  shvaćanjima,  nego  koliko  u  prvim 
početcima  sustavnog  organiziranja  svakog  rada.  Da  bi  se  moglo 
točno  ocijeniti  taj  napor,  potrebno  je  takodjer  makar  letimično 
ocijeniti  hrvatsko  društvo  u  tima  godinama.  Suvremenici  su  izre¬ 
kli  nad  njim  nepovoljan  sud.  U  tom  su  suglasna  tri  najistaknutija 
predstavnika  hrvatske  misli  iz  ovih  godina:  Mirko  Bogović,  Ante 
Starčević  i  prema  mladenačkim  dojmovima  August  Šenoa.  Žuč- 
ljivi  Bogović  u  svojem  »političkom  osvrtu«  žigoše  domaće  rodo¬ 
ljube  iz  godine  1848.,  koji  su  tada  »proždirali  Madžare  i  Švabe, 
a  onda  se  ponizno  klanjali  i  cjelivali  bič  zamahnut  nad  zemljom... 
samo  da  postignu  viši  čin  ili  čak  vrpcu  odlikovanja  u  zapućku, 
svagdje  puzali,  činili  jednom  riječju  više,  nego  što  se  od  njih  i 
tražilo,  što  će  sigurno  reći  vrlo  mnogo«  Ante  Starčević  u  svojim 
uspomenama  govori  o  doba  apsolutizma,  kao  o  »sužanjstvu  koje 
je  zastrlo  i  najsvetiji  i  najjači  ostan  narave«,  koje  pripravlja  zator 
naroda  hrvatskoga.  Starčevićeva  nesklonost  prema  Mažuraniću  i 
Strossmayeru  sigurno  ima  korjen  u  vremenima  apsolutizma,  kad 
je  Ivan  Mažuranić  državni  odvjetnik,  a  Strossmaver  posvema 
politički  nedjelatan,  naprotiv  miljenik  vladavine.  Šenoa  pako  dao 
je  u  svojoj  neumrloj  satiri  »Vječni  Žid  u  Zagrebu«  odušak  mla¬ 
deži  na  pelivanstvo  tadašnjih  ljudi.  Taj  sud  diktirali  su  osjećaji 
nacionalizma,  koji  su  se  razočarali  u  ljudima.  Dakako  ta  politička 
neotpornost  širih  slojeva  gradjanstva  bila  je  prirodna.  To  gra- 
djanstvo  je  mlado,  nije  još  dospjelo  dozrijeti  nacionalnoj  misli, 
sa  svojim  jakim  postotkom  uopće  je  stranoga  porijetla,  u  gospo¬ 
darskoj  krizi  nastoji  spasiti  što  se  dade,  da  se  održi,  priiagodjuje 
se  prilikama.  Jako  i  zdravo  se  i  tu  održaje  i  —  koristi  stečevinama 
materijalnoga  napredka,  koji  mu  sustav  donosi  na  pojedinim  po- 

dručjima  osobito  trgovine  i  u  nekim  odsjecima  gospodarstva,  bu¬ 
di  poduzetnost.  Nevidljivo  se  za  politički  svijet  tadašnjice  okup¬ 
ljaju  nove  snage  političke  i  duhovne.  Novi  školski  sustav,  pokraj 
svojih  političkih  težnja,  uvećava  i  proširuje  u  Hrvatskoj  znanje 
svojom  sustavnom  suvremenom  nastavnom  osnovom.  To  će  veće 
znanje  izbiti  u  godinama  poslije  apsolutizma,  davati  u  novoj  inte¬ 
ligenciji  nove  snažne  pobude  na  svim  poljima,  što  se  osjeća  u  radu 
sabora  1861.,  u  odjeku,  koji  je  taj  sabor  naišao  u  širim  narodnim 
slojevima,  a  čiji  je  užitnik  u  prvom  redu  gradjanstvo.  Samo  sna¬ 
ge  su  bile  suviše  različite.  Hrvatski  politički  svijet  poslije  1849.  go¬ 
dine  nalik  je  na  poplavljenike,  koji  nemoćno  gledaju,  kako  im 
bujica  odnosi  komad  za  komadom  onoga,  što  su  godinama  sticali 
i  stvarali.  Bezpomoćna  nemoć  ubija  im  duše.  Politički  dosljedni 
mogli  su  ostali,  kao  uvijek  u  ovakvim  razdobljima  samo  ljudi  go¬ 
spodarski  neovisni  a  tih  je  bilo  u  Hrvatskoj  razmjerno  malo.  Samo 
plemstvo  proživljujući  katastrofu  svojega  društvovnog  razreda, 
u  skrajnosti  nema  drugog  izlaza,  nego  da  postepeno  takodjer 
ulazi  u  službe.  U  inteligenciji  pak  pojedinci,  stoici,  kao  što  je 
Starčević,  imajući  snagu  ugušiti  u  sebi  sve  materijalne  potrebe  i 
sve  osobne  želje,  mogu  steći  podpunu  nezavisnost  mišljenja. 

Kao  i  apsolutizam  Josipa  II.,  tako  je  i  apsolutizam  Franje 
Josipa  I.  počinio  najveću  pogriješku  vjerujući,  da  se  narodi  mogu 
dekretom  stvarati.  Bijaše  to  jalov  podhvat,  pogotovo  u  XIX.  sto¬ 
ljeću,  kad  je  nacionalizam  spoznao  već  svoju  snagu.  Težnja  ger- 
maniziranja,  nametnuti  narodima  tudji  jezik  i  s  njime  tuđje 
mišljenje,  morao  je  neuspjeti.  Posebno  na  hrvatskom  odsjeku 
bijaše  to  od  nedoglednih  posljedica,  jer  je  u  hrvatskom  shvaćanju 
na  taj  način  sustav  carstva  zauzeo  istu  onu  ulogu,  koju  je  prema 
Hrvatima  do  1848.  vršio  madžarski  nacionalizam,  —  odraz  bio  je 
isti:  odpor  protiv  germanizacije,  kao  dotad  protiv  madžarizacije 
nakon  prvoga  udarca,  koji  je  časovito  omamio  ljude,  budi  u  njima 
nove  snage  nacionalizma,  a  nosioca  sustava  čini  trajno  mrskim. 
Zaplašenost  dijela  gradjanstva,  plemstva  i  inteligencije,  koji  je 
trebao  podupirati  stvaralačke  snage  pojedinaca,  kao  i  to,  da  je 
sustav  počeo  i  taj  nepolitički  rad  smatrati  demonstracijom  protiv 
sebe,  daje  radu  pojedinaca  na  književnom  i  znanstvenom  polju 
osobitu  vrijednost.  Četiri  imena  vladaju  u  hrvatskom  javnom 
životu  u  doba  apsolutizma:  to  su  Ivan  Kukuljević,  Mirko  Bogović, 
Ante  Starčević  i  Josip  Freudenreich.  Svaki  na  svojemu  odsjeku 

nastavlja,  samo  s  novim  pogledima  i  iskustvima,  rad  preporod¬ 
noga  razdoblja. 

Ivan  Kukuljević  do  tad  spisatelj  i  najizrazitiji  govornik  i 
tumač  hrvatske  politike,  u  doba  apsolutizma  otvara  novo  poglav¬ 
lje  u  hrvatskom  javnom  životu,  udara  temelj  modernoj  hrvatskoj 
znanosti.  Već  u  svibnju  1849.,  pod  prvim  neuspjesima  Jelačiće- 
voga  banovanja,  piše  on  u  jednome  pismu:  »Meni  je  politika  već 
preko  mjere  dosadila.  Ja  se  radije  bavim  literaturom.  Tu  živim 
sam  za  sebe  u  novom  krasnom  svijetu.  Sretan  sam  dok  se  u  nje¬ 
govu  krugu  nalazim,  jer  uistinu  ne  ima  se  sad  čovjek  čemu  rado¬ 
vati«.  S  istom  onom  gorljivošću,  s  punim  ulogom  svoje  ličnosti, 
s  kojim  se  je  do  1848.  predavao  politici,  predaje  se  sad  znanstve¬ 
nom  radu.  Ilirsko  razdoblje  nije  imalo  vremena  za  znanost,  i  nije 
pokretu,  koji  mora  stvarati  oduševljenje,  bilo  uopće  moguće  po¬ 
kušat  bilo  kakav  ozbiljan  znanstveni  rad.  Znanstveno  naobraženih 
ljudi  medju  preporoditeljima  tako  reći  nije  niti  bilo.  Ni  Kukuljević, 
nekadašnji  gardijski  časnik  i  poslije  literata  i  politički  govornik, 
nije  imao  znanstvene  naobrazbe,  ali  je  nesumnjivo  i  po  svoj  em  gle¬ 
danju  i  po  svojoj  odlučnosti  i  —  medju  hrvatskim  ljudima  velika 
rijetkost  —  po  svojoj  marljivosti  i  izdržljivosti,  postao  izrazit  čo¬ 
vjek  znanosti.  Životno  iskustvo  posljednjih  godina  izoštrilo  je  u 
njega  i  sposobnost  kritičnoga  ocjenjivanja.  Prošlost  pak  i  poli¬ 
tička  borba  Hrvata,  kojoj  je  hrvatsko  državno  pravo  osovina 
cijeloga  izživljavanja,  odrediše  područje  Kukuljevićeve  djelat¬ 
nosti:  on  postaje  povjestnikom.  Cijelom  njegovom  povjestnom 
radu,  politika  i  njezina  potreba  dnevno  pronalaziti  dokazala  za 
podkrijepu  hrvatskoga  državnoga  prava,  daju  pobudu  i  shvaćanje. 
To  stanovište  Kukuljevićevo  temelj  je  cijeloga  povjestnoga  rada 
Hrvata  u  XIX  stoljeću.  Kukuljevićevi  nasljednici  u  povjesnoj  zna¬ 
nosti  od  Smičiklasa  pa  do  Šišića  kreću  se  utrenicima  Kukuljevi- 
ćevima.  I  po  tome  Kukuljevićev  rad  prelazi  uske  granice  povjesne 
znanosti.  Ta  hrvatska  povijest,  kako  joj  je  dao  shvaćanje  i  po¬ 
glede  Ivan  Kukuljević,  postaje  snažnim  orudjem  oblikovanja  cije- 
lokupnoga  hrvatskoga  života  u  XIX.  stoljeću.  Kukuljević,  kako 
je  sam  uvijek  i  svagdje  isticao,  hrvatski  je  plemić.  Baštinio  je 
poglede  feudalizma,  na  koji  se  uvijek  i  svagdje  upire  i  pravo.  Preko 
Kukuljevića  u  hrvatskom  javnom  životu  razdoblja  XIX.  stoljeća 
ta  misao  hrvatskoga  prava,  taj  historizam  izgradjuje  političku 
svijest,  oživljuje  snage  djedovskih  predaja  i  običaja,  odredjuje 
cjelokupno  hrvatsko  gledanje  na  život.  Kukuljević  sam  si  stvara 

orudje  za  svoj  znanstveni  rad.  Po  uzoru  različitih  »društava  za 
povjesnicu«  i  Kukuljević  osniva  u  Zagrebu  već  1851.  takovo 
»Društvo  za  povjesnicu«.  Glavni  mu  je  suradnik  pri  tom  Matija 
Mesić,  te  kasnije  Rade  Lopašić,  Ivan  Tkalčić,  Blaž  Lorković,  no 
ipak  je  »Društvo  za  povjesnicu«  Ivan  Kukuljević.  Ocjenjujući 
hrvatske  ljude  XIX.  stoljeća,  prema  opsegu  njihovoga  rada  i 
vremenu  rada,  Ivan  Kukuljević  se  odkriva  kao  jedinstvena  pojava 
radinosti  u  hrvatskom  narodu,  moguće  svih  vijekova.  On  je  u 
»Društvu  za  povjesnicu«  i  njegov  organizator,  koji  već  u  prvoj 
godini  opstanka  društva  zna  stvoriti  sveze  sa  svima  znanstvenim 
društvima  i  ljudima  znanosti,  ne  samo  u  austrijskom  carstvu, 
nego  i  u  cijeloj  tadašnjoj  znanstvenoj  Europi.  On  pokreće  glasilo 
društva  »Arkiv«,  njegov  je  urednik  i  glavni  suradnik,  putuje  sam 
po  svima  hrvatskim  krajevima  u  ono  doba  skromnih  prometnih 
sredstava,  putuje  po  cijeloj  Italiji,  svagdje  uspostavljajući  sveze 
s  učenjacima  i  radeći  u  svima  mogućim  arkivima,  gdje  ga  gradivo 
za  hrvatsku  povijest  ne  dočekuje  pripravljeno,  nego  gdje  ga  sam 
mora  odkrivati,  prepisivati,  znanstveno  ocjenjivati  i  upotreblja¬ 
vati.  Putujući  po  hrvatskim  stranama,  proučava  stare  gradine, 
obično  u  zabačenim  krajevima,  prepisuje  stare  nadpise,  a  poslje¬ 
dak  svega  niz  je  znanstvenih  rasprava,  koje  svojom  temeljitošću 
još  danas  razoružavaju  kritiku,  u  kojima  se  danas  moramo  diviti 
i  učenosti  i  točnosti  prosudjivanja,  snagi  znanstvenoga  izražava¬ 
nja.  Već  sama  tehnička  provedba  ovoga  rada,  bez  obzira  na 
znanstvenu  vrijednost,  djelo  je  gotovo  nedokučivo  i  ljudima  da¬ 
našnjice,  neshvatljivo  je  kako  je  to  mogao  izvršiti  jedan  čovjek, 
koji  se  je  uz  to  još  bavio  i  gospodarstvom  i  živio  sretnim  sredje- 
nim  obiteljskim  životom.  Od  1851.  izlazi  dvanaest  svezaka  Kuku- 
Ijevićevoga  »Arkiva«,  kojemu  je  on  glavni,  prosječno  skoro  jedini 
suradnik.  »Arkiv«  je  riznica  prinosa  i  gradiva  za  cijelu  hrvatsku 
prošlost  i  političku  i  društvovnu,  književnu  i  umjetničku.  Posebno 
sabire  Kukuljević  gradivo  za  ogromnu  zbirku  povjestnih  spisa  i 
spomenika  —  tako  nastaju  njegova  »Acta  Croatica«,  te  »Jura 
Regni  Croatiae,  Dalmatiae,  Slavoniae«,  u  kojima  je  povjestni 
razvitak  hrvatskoga  državnog  prava  prvi  puta  u  spomenicima  pre¬ 
dan  učenom  svijetu.  Nema  polja  povjestne  znanosti  gdje  ne  bi 
Kukuljević  zaorao  prvu  brazdu:  njegov  je  prvi  pokušaj  »Bibliogra¬ 
fije  hrvatske«,  sam  piše,  uredjuje  i  izdaje  jedinstveni  »Slovnik 
umjetnika«,  za  sve  te  svoje  zbirke  sam  sakuplja  gradivo  po  arki¬ 
vima  Beča,  Rima,  Venezije,  brojnima  posebničkim  arkivima 

Dalmatinske  Hrvatske.  Da  je  sve  to  blago  hrvatskih  povjestnih 
spomenika  ne  samo  otkriveno  nego  i  spašeno,  isključivo  je  zasluga 
Ivana  Kukuljevića.  Usporedno  s  tim  svojim  radom  piše  tri  teme¬ 
ljite  povjestne  monografije:  »Dogadjaji  Medvedgrada«,  »Grad 
Varaždin«  i  »Grad  Senj«  —  u  hrvatskoj  povjestnoj  znanosti  prve 
uzore  ovoga  rada,  rijetko  nadmašene.  I  uz  ovaj  ogroman  organi 
zatomi  i  istraživalački  znanstveni  rad  on  još  dospijeva  počet 
izdavati  »Stare  pisce  hrvatske«  i  tu  stvarajući  uzor  za  ovu  vrstu 
književno-povjestnoga  djela,  javljajući  se  uz  to  u  novinama  i 
časopisima  redovito  živim,  plastičnim,  dokumentarnim  putopisi¬ 
ma,  a  koji  puta  još  i  kojom  pjesmom  i  pripovjetkom;  njegova 
novelica  »Dva  Slavena«  pored  svega  romantičkoga  zamišljaj  a  u 
potankostima  opisa  suvremenog  života  prauzor  je  realizma  u 
hrvatskoj  književnosti.  Kukuljevićevo  djelo,  kojim  je  stvorio 
temelj  suvremenoga  znanstvenog  rada  kod  Hrvata,  nehotični  je 
plod  apsolutističkoga  sustava. 

I  rad  Mirka  Bogovića  posljedica  je  apsolutizma.  Da  nije  apso¬ 
lutizam  presjekao  redovit  razvitak  političkoga  života,  ni  Bo¬ 
gović  kao  ni  Kukuljević  jamačno  se  ne  bi  bili  posvetili  knji¬ 
ževnom  odnosno  znanstvenom  stvaranju.  I  Bogović  je  u  prvom 
redu  organizator,  koji  sredjuje  i  nastavlja  organizatome  težnje 
preporodnoga  razdoblja,  samo  u  kud  i  kamo  težim  okolnostima. 
Pri  tom  Bogović  nije  samo  čuvar  jučerašnjih  stečevina,  on  na 
stečenom  gradi  dalje.  Snaga  njegovoga  rada  nepovoljnim  vreme¬ 
nima  uprkos,  izvire  iz  njegovih  etičkih  svojstava:  Bogović  bijaše 
jamačno  na jtvrdj i  značaj  i  najdosljedniji  borac  medju  svima 
preporoditeljima;  on  jedini  medju  njima  radi  svoje  djelatnosti 
dolazi  i  u  tamnicu  (vidi  sliku  br.  67).  Medju  svojim  drugovima 
sigurno  ima  najveću  europsku  književnu  i  opću  naobrazbu. 
Ostavljajući  po  strani  njegovo  stihotvorstvo  do  1848.  Bogović 
postaje  književnikom  kao  zrio  čovjek  s  ustaljenim  pogledima  i 
velikim  životnim  iskustvom  svijestan,  da  u  svakom  času  treba 
vršiti  ono,  što  od  čovjeka  iziskuje  potreba  vremena  prema  nje¬ 
govim  najboljim  silama.  U  na  oko  bezizglednim  prilikama  Bogo¬ 
vić  preuzima  Vrazovu  baštinu  »Kola«,  pa  »Neven«  stvorivši  od 
njega  jedini  časopis  Hrvata  u  desetljeću  apsolutizma.  Uz  to  je 
neko  vrijeme  i  tajnik  »Matice«  i  »Društva  za  povjesnicu«.  U 
svaki  i  najsitniji  rad  ulaže  on  svu  svoju  ličnost,  kroz  njezinu 
prizmu  osvjetljujući  ljude  i  prilike  svojega  vremena,  naglasujući 
u  tim  maglovitim  danima  potrebu  jasnog  dosljednog  smjera. 

Bogović  traži  odluku,  i  u  misaonom  previranju  svoga  vremena  i 
kod  rješavanja  pitanja  svakidašnjega  života:  kad  je  godine  1857. 
najbolnije  propadanje  plemićkoga  posjeda  kao  posljedica  uki¬ 
danja  kmetstva  i  nespremnosti  zemljoposjednika,  Bogović  po¬ 
kreće  misao  osnutka  jednog  vjeresijskog  zavoda,  koji  bi  omogućio 
zaduženom  plemstvu  urediti  svoje  prilike.  Suvremenici,  osobito 
poslije  apsolutizma,  kad  Bogović  postaje  prvoborcem  zajedinstva 
s  Madjarskom,  optuživali  su  ga  da  je  nagao,  svojeglav  i  nestrpljiv, 
kasnije  mu  dapače  udarivši  žig  izdajice  (Preradović),  a  nijesu 
opazili,  da  je  Bogović  moguće  jedini  medju  njima  bio  dosljedan 
sa  svojim  shvaćanjima,  kao  i  Ante  Starčević,  uvijek  vjestnik 
potrebe  borbe.  Književni  je  rad  Mirka  Bogovića,  književna  povi¬ 
jest  ocijenila  pravedno,  razlučivši  njegovu  umjetničku  vrijednost 
od  vrijednosti  u  književnom  razvitku.  Svakako  prema  djelima 
»Ilirskog«  razdoblja,  Bogovićeve  tri  drame,  napisane  za  doba 
apsolutizma,  znače  velik,  neslućen  napredak.  Te  su  drame 
ujedno  i  dokumenti  stanovišta  najreprezentativnijega  Hrvata 
apsolutističkih  vremena  prema  apsolutističkom  sustavu,  one  su 
orudje  političke  borbe  i  istodobno  spomenik  razvitka  društvov* 
noga  shvaćanja  Hrvata.  U  svom  »Frankopanu«  napisanom  godine 
1851.,  Bogović  daje  oduška  svojemu  vremenu  prema  apsolutizmu 
i  prema  dinastiji,  svojim  protuhabsburškim  stanovištem  objavivši 
dubok  preokret,  koji  je  nastupio  kod  hrvatskih  ljudi  prema  Beču, 
a  to  znači  dinastija.  U  drugoj  svojoj  drami  »Stjepan,  posljednji 
kralj  bosanski«  (1858),  Bogović  je  opet  vjesnik  novog  odsjeka 
razvitka  hrvatske  političke  misli  tih  godina:  žigošući  posljedice 
nesloge,  nezasitnih  ambicija  pojedinaca  i  nebrige  za  opće  narodne 
probitke,  u  liku  staroga  kralja  Tomaša,  koji  prelazi  preko  prošlosti 
i  pruža  ruku  dojučerašnjemu  protivniku.  Bogović  je  htio  po¬ 
kazati  potrebu  suradnje  Hrvata  s  Madžarima  u  borbi  protiv 
habsburškoga  apsolutizma.  Najznačajnije  je  medjutim  Bogovićevo 
posljednje  dramsko  djelo  »Matija  Gubec«  (1859.).  U  toj  svojoj 
drami,  koja  se  je  do  današnjeg  dana  održala  na  pozornici,  Bogo¬ 
vić  prvi  u  hrvatskoj  književnosti  čini  seljake  protagonistima  dra¬ 
me,  naglasujući  ujedno  načelo  društvovne  jednakosti.  No  njegov 
Gubec  nije  samo  borac  za  staleške  probitke,  nego  borac  za  čast 
čovjeka  uopće  —  Bogović  prvi  u  vremenima  bezpuća  naglašujc 
potrebu  društvovne  suradnje  do  posljednje  dosljednosti,  vidi 
samo  u  tome  zalog  budućnosti.  U  doba  apsolutizma  Bogović  je 
vodstveni  duh  Hrvata,  prokrčen  je  put  misli  im  i  gledanju  za  iz¬ 
vjestan  razmak  naprijed. 

Doba  apsolutizma  vodi  u  javni  život  i  dr.  Antu  Starčevića. 
Starčević,  jedan  je  od  prvih  suradnika  Kukuljevićevog  »Arkiva« 
i  Bogovićevoga  »Nevena«,  on  nastavlja  kasnije  njegov  urednički 
rad,  ispunjajući  često  sam  cijele  brojeve  časopisa,  samo  kako  bi 
mu  produljio  život,  ali  ujedno  i  popunjuje  okvire,  koje  Bogović 
postavlja,  dajući  im  dubok  misaoni  sadržaj.  Ima  mnogo  srodnih 
crta  izmedju  ova  dva  čovjeka,  koji  u  doba  apsolutizma  djeluju 
usporedno,  da  se  kasnije  nadju  kao  politički  protivnici.  I  Star¬ 
čević  i  Bogović  imaju  zajedničku  filozofsku  naobrazbu  i  sklonost 
za  filozofiju.  Obojica  su  nepomirljivi  protivnici  sustava  ne  kao 
prolaznosti,  nego  njegove  misaone  i  ljudske  jezgre;  obojica  su 
dosljednji  u  svojemu  umovanju  do  granica  bez  obzira  na  svoju 
osobnost,  obojica  su  nepomirljivi  nacionaliste.  Kao  što  Bogo¬ 
vić  daje  nov  pravac  razvitku  hrvatske  drame,  tako  Ante  Star¬ 
čević  iz  listka  preporodnih  spisatelja  stvara  prvi  moderni  esej 
kod  Hrvata,  kao  ogledalo  svoje  ličnosti  i  svojega  vremena.  Apso¬ 
lutizam  izgradjuje  i  učvršćuje  prirodnu  Starčevićevu  borbenost, 
u  apsolutizmu  Starčević  dozrijeva  za  podpunoga  muža-borca 
Nepristrano  treba  priznati,  da  je  apsolutistički  sustav  i  na 
prosvjetnom  polju  učinio  za  tadašnju  Hrvatsku  znatan  napredak, 
prvi  sredivši  i  počevši  sustavno  izgradjivati  osobito  pučko  školstvo 
preustrojivši  sustav  srednje  nastave  u  modemom  duhu.  Dovoljno 
je  tu  navesti  za  dokaz  nekoliko  brojki.  Tako  je  na  primjer  od  1854. 
u  samoj  varaždinskoj  županiji  od  listopada  1854.  do  1858.  otvo¬ 
reno  12  novih  učiona,  podignuto  11  novih  školskih  zgrada,  dok  je 
same  godine  1858.  započeto  zidati  13  novih  pučkih  škola,  dok  je 
u  cijeloj  Hrvatskoj  i  Slavoniji  do  godine  1850.  iznosio  godišnji 
trošak  za  školstvo  56.549.05  forinti,  koncem  1856.  iznosio  je  taj 
trošak  112.405  forinti.  Osim  toga  za  nabavu  učila  i  uredjenje  škola 
od  1850.  do  konca  1856.  dano  je  u  Zagrebu  49.268  forinti,  u  zagre¬ 
bačkoj  županiji  53.824.25  forinti,  varaždinskoj  129.608.31  forintu, 
riječkoj  županiji  9.982.07  forinti,  požeškoj  županiji  13.214.53  fo¬ 
rinti,  osječkoj  49.261.58.  Pobudom  sustava  1854.  otvorena  je  u 
Zagrebu  i  prva  realka,  koju  je  javnost  mrzovoljasto  primila, 
smatrajući  ovako ve  zavode  za  sjemenište  nekakvoga  »mrtva 
realizma«.  Počinje  se  mijenjati  dotadašnji  isključivo  klasični 
smjer  nastave  kod  Hrvata,  a  time  i  odgoj  i  naobrazba,  otvara  put 
novim  shvaćanjima.  Uz  realku  javljaju  se  i  prva  skromna  poma¬ 
gala  tehničkoga  vijeka:  1853.  Zagreb  dobiva  tako  na  primjer  prvu 
meteorologijsku  postaju,  a  1857  gradi  se  prva  brzojavna  pruga  u 

Hrvatskoj.  No  prema  svim  ovima  reformama  Hrvati  su  odbojni, 
radi  silovite  habsburške  germanizacije. 

U  obrani  jezika,  kao  biljega  narodnosti,  moguće  je  u  doba 
apsolutizma  bilo  najdjelotvornije  —  kazalište.  Dakako,  profesori, 
kao  Babukić,  Mesić,  Ante  Mažuranić  čuvali  su  narodnu  misao  u 
mladeži,  ali  najširi  slojevi  osobito  gradjanstva,  u  Zagrebu  i  izvan 
njega,  najjače  pobude  u  borbi  za  jezik  dobivaju  u  kazalištu. 
Tu  je  odlučna  gotovo  genijalna  organizatorna  ličnost  Josipa 
Freudenreicha,  prvoga  kazališnog  praktičnog  čovjeka  kod  Hrvata. 
Misao  kazališta,  kao  odgojitelja  naroda,  koju  je  oživotvorio 
Demeter,  razvio  je  i  proširio  Josip  Freudenreich  djelujući  isto¬ 
dobno  i  kao  pisac  i  kao  glumac  i  kao  redatelj.  Još  1851.  na  pobudu 
Jelačićevu,  osnovano  je  dioničarsko  društvo  Hrvatskoga  kazališta. 
Već  kod  toga  djelotvorno  suradjuje  Josip  Freudenreich,  koji  kao 
iskusan  čovjek,  pozdravivši  tu  odluku  istodobno  radi  na  njezinom 
proširenju  na  taj  način,  da  kazalište  ne  bude  samo  stečevina 
jednoga  grada,  nego  cijeloga  naroda.  Tom  svojom  misli  Freuden¬ 
reich  je  daleko  ispred  svojega  vremena.  On  je  organizator  i  poma¬ 
gač  dobrovoljačkih  kazališnih  družina  u  skoro  svima  hrvatskim 
gradovima  i  većim  mjestima.  1849.  dapače  seljaci  su  u  Virju 
složili  dobrovoljačku  kazališnu  družbu.  Te  kazališne  predstave 
kulturan  su  dogadjaj  u  svakom  mjestu.  Ta  dobrovoljačka  kaza¬ 
lišta  izvode  skromni  domaći  repertoar  Kukuljevićevoga  »Jurana 
i  Sofiju«,  Njemčićevog  »Kvas  bez  kruha«  ili  kako  ga  tada  nazi¬ 
vaju  »Križevačka  reštauracija«,  Banovu  »Me j rimu«,  različite  šale, 
koje  većinom  »ponašuje«  Josip  Freudenreich.  Na  tom  repertoaru 
pod  Freudenreichovim  rukovodstvom  radjaju  se  i  prvi  glumci  i 
glumice  po  zvanju  Norvegica  i  Perisova.  Sustav  nastoji  pobijati 
ovu  kazališnu  djelatnost  spoznavši,  da  je  ona  moćno  oružje 
održavanja  narodne  svijesti,  ima  godišta,  kad  tako  reći  ne  postoje 
hrvatske  predstave,  Freudenreich  s  Norvegicom  dapače  odlazi  u 
Galiciju,  tražeći  zarade,  ali  se  uvijek  na  glas  prijatelja  i  zaštitnika 
Demetra  vraća  natrag,  jer  taj  Josip  Freudenreich  već  je  zgoljni 
Hrvat  žive  narodne  svijesti,  za  njega  je  životna  zbilja  riječ  pro¬ 
loga,  koji  je  izrekao  na  prvoj  hrvatskoj  predstavi  poslije  apso¬ 
lutizma  1860.:  »I  ovo  će  naše  sjeme  malo  —  Njegovano  od  hrvat¬ 
skog  roda  —  rast  i  postat  velikijem  stablom,  —  razširiti  svoje 
grane  jake  —  i  uzdići  glavu  pod  oblake:  —  Nek  oholi  ini  vide 
puci,  —  ki  se  diče  da  su  duhom  jaki  —  da  Hrvatska  zemlja  pre¬ 
zir  ana,  —  Mačem  kaznit  inostranca  znade  —  al  i  Muzah  u  njoj 
da  imade.«  1857.  Josip  Freudenreich  daje  hrvatskom  kazalištu 

i  njegovom  razvitku  svoje  životne  djelo,  svoje  »Graničare«,  kaza- 
lištan  komad  čudesne  životne  snage,  koji  je  u  ono  gluho  doba, 
kad  je  bila  zazorna  hrvatska  riječ,  značio  borbu  i  veliku  pobjedu. 
Stari  iskusni  ljubitelj  kazališta,  pisac  »Teute«  Dmitrije  Demeter 
osjetio  je,  da  je  Freudenreich  stvorio  s  tim  komadom  ono,  za  čim 
je  on  težio,  pa  bez  zavidnosti  priznaje:  »Više  takovih  predstava 
i  osiguran  je  opstanak  našega  kazališta«. 

Apsolutistički  sustav  nigdje  nije  tako  zatajio  sa  svojim  poku¬ 
šajem  narodnog  preobličavanja  kao  upravo  u  Hrvatskoj.  Sve  da 
Austrija  i.  nije  bila  poražena  kod  Solferina  1859.,  da  u  slomu 
poraza  Franjo  Josip  I.  nije  bio  prisiljen  preko  noći  mijenjati 
sustav,  on  se  ipak  ne  bi  bio  održao.  Za  tih  godina  apsolutizma 
odrastao  je  već  nov  naraštaj,  u  kojemu  su  živjele  kao  djelotvorna 
snaga  pročišćene  misli  hrvatskoga  preporoda.  Dozrio  je  osobito 
nov  sloj  hrvatske  inteligencije.  Zapravo  je  Freudenreich  u  kaza¬ 
lištu  prvi  dao  pobudu,  da  te  nove  snage  izbiju  svom  svojom 
iskonošću.  U  siječnju  1858.  održana  je  premijera  Freudenreichove 
»Crne  Kraljice«.  Danas  je  taj  kazališni  komad  dobio  već  patinu 
vremena,  pod  kojom  suvremeni  gledalac  moguće  teže  osjeti  stvar¬ 
nost  hrvatskoga  zbivanja  posljednjih  godina  apsolutizma.  Kao 
što  je  Freudenreich  u  liku  Gašpara  Gegića  donio  na  pozornicu 
jedan  suvremeni  smiješni  lik  sa  zagrebačkih  ulica,  tako  je  i  u 
Živanu,  nadobudnom  poletarcu  utjelovio  sve  osjećaje  i  težnje 
tadašnje  hrvatske  mladeži.  Dmitrije  Demeter  u  svojoj  recenziji 
o  »Crnoj  Kraljici«  zabilježio  je,  kako  je  taj  mladić  »Jedan  od 
onih  za  domovinu  i  sve  što  se  na  to  proteže,  ushićenih  mladića, 
koji  su  u  ono  vrijeme  sačinjavali  osobitost  Zagreba  i  kojima  je 
crvena  kapa,  surka,  narodni  napjevi  i  predstave  narodnoga  kaza¬ 
lišta  sve  blaženstvo  bilo  . . .«.  Poslije  10  godina,  makar  na  pozor¬ 
nici,  opet  je  uskrsla  crvenkapa,  surka,  i  na  toj  predstavi  nestalo 
rampe,  koja  dijeli  pozornicu  od  gledališta,  kad  je  Živan  opet 
zapjevao  »Još  Hrvatska  nij  propala . . .«  Uoči  Solferina  Gajeva 
budnica  još  jedanputa  je  migom  raspalila  nov  plamen  naciona¬ 
lizma,  u  kojemu  je  preko  noći  izgorio  Bachov  sustav. 

Apsolutistički  sustav  Franje  Josipa  I.  slomio  se  je  na  nacio¬ 
nalističkom  pokretu  naroda  carstva  i  na  gospodarsko-novčanoj 
krizi,  koja  je  s  dobrim  dijelom  posljedica  vanjske  politike  su¬ 
stava.  Austrija  težeći  za  vodstvom  u  savezu  njemačkih  država 
izazvavši  time  supamičtvo  Prusije  mora  voditi  politiku  prestiža, 
a  ta  je  uvijek  skupa.  Samo  1859.  zamah  je  nacionalizma  bio  jači 
nego  1848.,  jer  se  sad  upire  o  europsku  političku  krizu:  pojedine 
nacionalističke  skupine  uživaju  podporu  protivnika  habsburške 
politike  izvan  granica  carstva.  S  političkom  krizom  usporedno  je 
dozrijela  i  gospodarsko-novčana  kriza.  Sav  gospodarski  napor 
državne  cjeline  troši  se  za  vanjsko-političke  ciljeve,  a  za  to  je 
preslab,  jer  gospodarske  apsolutističke  reforme  još  nijesu  uspjele 
dozri jeti,  birokratski  sustav  pokazao  se  je  nemoćan  kod  rješa¬ 
vanja  gospodarskih  pitanja,  tu  je  latentan  ođpor  pučanstva,  oso¬ 
bito  u  Madžarskoj,  a  konačno  tu  su  i  posljedice  nerodnih  godina 
1857.  i  1858. 

Pod  uticajem  medjunarodnih  dogadjaja  i  gospodarske  krize 
i  Hrvatska  je  dočekala  povratak  ustavnosti.  Pod  uticajem  tih 
dogadjaja  razvija  se  i  cijeli  njezin  život  u  razdoblju  preustrojbe 
habsburškoga  carstva  u  dvojnu  monarhiju.  K  tima  uticajima  pri¬ 
družuje  se  kao  odlučan  čimbenik  u  Hrvatskoj  još  i  psihološko 
raspoloženje  hrvatskih  ljudi.  Posljednji  učinak  uvijek  je  najjači 
mijenjajući  sliku  doživljaja  posljednjeg  razdoblja.  Iskustva  borbe 
za  narodnost  i  ustavnost  pod  apsolutizmom  bude  odpor  protiv 
svega,  što  dolazi  iz  Beča.  Tu  je  takodjer  i  živa  svijest  o  ulozi 
Hrvatske  u  godini  1848.  Tad  je  Hrvatska  bila  sticajem  prilika, 
makar  samo  na  kratko  razdoblje,  odlučna  snaga  za  sudbinu  car¬ 
stva.  1860.  hrvatski  su  vodstveni  ljudi  tako  snažno  pod  dojmom 
toga  sjećanja,  da  niti  ne  opažaju,  kako  se  mijenjaju  opće  prilike 
i  razmjeri  snaga.  Oni  vjeruju,  da  je  sve  još  uvijek  kao  1848.  — 
Odatle  politički  krivi  zaključci  i  postupci. 

Kroz  cijelo  vrijeme  pokušaja  preustrojstva  carstva  hrvatskim 
se  političkim  ljudima  sigurno  nije  bilo  lahko  opredijeliti.  Prvi 
taktovi  razvitka  dogadjaja  bili  su  zaista  slični  prvim  danima 

1848.  Nakon.  Jelačićeve  smrti  20.  lipnja  1859.  dolazi  kratkotrajno 
na  bansku  stolicu  general  grof  Coronini,  nekadašnji  carev  voj¬ 
nički  odgojitelj.  Ni  car  još  nije  osjetio  svu  dalekosežnost  poraza 
kod  Solferina,  mnije,  da  je  još  moguć  apsolutizam.  U  Hrvatskoj 
Coronini  nekoliko  mjeseci  nastavlja  apsolutizam  još  u  pojačanoj 
mjeri.  No  dogadjaji  u  Madžarskoj,  gdje  nacionalistički  pokret 
dobiva  jake  naglaske  revolucije,  uz  pad  austrijske  vrjednote,  ko¬ 
načno  odkrivaju  caru,  da  je  samovladni  sustav  doigrao.  Čim  je 
ta  spoznaja  jasna,  iz  nje  proizlazi  neminovan  zaključak,  da  svaki 
budući  sustav  mora  nastojati  u  bilo  kojem  obliku  postići  spo¬ 
razum  s  Madžarima,  i  to  na  miran  način,  jer  europski  položaj 
ne  dopušta  više  kao  1848.  oružani  obračun.  Kad  se  pak  traži  put 
uredjenja  odnošaja  carstva,  dinastije,  s  madžarskim  nacionaliz¬ 
mom,  Hrvatska  opet  stiče  važnu  ulogu,  no  ta  nije  ona  ista, 
nego  samo  slična  ulozi  iz  1848.,  jer  konačni  cilj  carske  politike  nije 
obračun,  nego  sporazum  s  Madžarima.  Hrvatska  postaje 
samo  sredstvo  taktičkoga  pritiska  u  borbi  za 
sporazum  dinastije  s  Madžarima. 

U  duhu  te  politike  mijenja  se  sustav  najprije  u  Hrvatskoj. 
Car  je  za  rješavanje  nutarnje  krize  carstva  sazvao  »pojačano 
carevinsko  vijeće«  gdje  skoro  svi  predstavnici  naroda  carstva 
nose  zahtjev:  povratak  na  ustav.  No  još  prije,  nego  što  će  pasti 
na  temelju  ovih  savjeta  javna  odluka,  u  Hrvatskoj  odlazi  s  banske 
časti  grof  Coronini,  a  na  njegovo  mjesto  dolazi  domaći  sin  gra¬ 
ničarski  general  Josip  barun  Šokčević,  pomoćnik  Jelačićev  u  voj¬ 
ničkim  stvarima  tokom  posljednjih  godina  njegovoga  života. 
Šokčević  ne  dolazi  praznoruk,  uz  pune  pregršti  obećanja  nosi 
za  suvremenike  i  velik  stvaran  ustupak:  carsku  ovlast,  da  se 
smjesta  uvede  u  javnu  upravu  hrvatski  jezik.  Vidljiv  je  znak  to 
zanimanja  carske  politike  na  Hrvatsku,  pa  to  kao  i  zaključak 
»pojačanoga  državnoga  vijeća«  da  treba  priznati  »povjestno-po- 
litičke  osobnosti  pojedinih  zemalja,  unutar  koje  neka  se  poje¬ 
dine  narodnosti  primjereno  razvijaju  i  napreduju,  ali  u  savezu 
s  potrebama  i  probitcima  cjelokupne  monarhije«,  ta  misao  fede¬ 
ralizma,  budi  velike  nade  u  Hrvatskoj.  I  donosi  smirivanje. 

Posljednji  su  mjeseci  apsolutističkoga  sustava  u  Hrvatskoj 
bili  burni.  Odpor  je  rastao  tako  reći  svakoga  dana  u  Zagrebu, 
koji  je  jedina  i  mala  (Zagreb  ima  nešto  preko  16.000  stanovnika), 
ali  i  odlučna  pozornica  političkoga  razvitka.  Coroninijeva  poli¬ 
tika  jake  ruke  nije  to  mogla  spriječiti.  Nižu  se  demonstracije,  koje 
su  i  odjek  oporbenoga  pokreta  u  Madžarskoj.  Godina  1859. — 

1860.  bila  je  opet  godina  velike  nerodice  u  Hrvatskoj,  neke  žu¬ 
panije  upravo  gladuju  —  i  ta  nesreća  daje  gradivo  za  političku 
manifestaciju,  koja  je  ovaj  puta  prvi  korak  Madžara,  kako  bi 
predobili  Hrvate  za  zajedničku  borbu  protiv  Beča.  U  Madžar¬ 
skoj  sakupljaju  pomoćne  prinose  za  gladne  u  Hrvatskoj,  a  kad 
izaslanstvo  odbora  za  pomoć  dolazi  u  Zagreb,  bude  oduševljeno 
dočekano  uz  demonstracije  protiv  Beča.  U  suvremenim  crteži¬ 
ma,  koje  litografski  umnaža  prvi  tadašnji  litografski  zavod  u 
Zagrebu  K.  Julio  Hiihn,  najbolje  se  vidi  značaj  tih  demonstracija 
protiv  sustava  (vidi  sliku  br.  90.-91.).  I  svaka  sitnica  dnevnoga  ži¬ 
vota  stiče  u  te  mjesece  pečat  borbene  ispovijesti:  mjesto  fran¬ 
cuske  nošnje,  fraka  koji  je  obilježje  apsolutističke  birokracije 
opet  uzima  maha  surka,  kabanice  s  gajtanima,  koje  je  Coronini 
još  prije  par  mjeseci  zabranjivao  činovnicima  nositi,  mjesto  ci¬ 
lindra  počinju  ljudi  nositi  okrugli  klobuk,  a  osobito  je  brada 
vidljiv  znak  oporbe  nasuprot  glatko  izbrijanom  licu  apsolutis¬ 
tičkoga  činovnika. 

Politička  arena  brzo  oživljuje.  Neprestano  pridolaze  novi 
ljudi,  stvara  se  novo  političko  vodstvo  Hrvata.  Najvidljivija  je 
osoba,  oko  koje  se  okupljaju  novi  ljudi,  djakovački  biskup  Josip 
Juraj  Strossmayer.  Za  vrijeme  apsolutističkoga  sustava  bio  je 
Strosmayer  politički  podpunoma  nedjelatan,  uživa  glas  dvorskoga 
štićenika.  Medjutim,  preko  noći  postao  je  najistaknutiji  vodja 
hrvatske  politike  radi  svojih  govora,  koje  je  izrekao  kao  uzvanik 
iz  Hrvatske  u  »pojačanom  državnom  vijeću«.  Zapravo  je  Stros- 
smayer  bio  predstavnik  Slavonije  u  »pojačanom  državnom  vi¬ 
jeću«,  dok  je  Hrvatsku  zastupao  Ambroz  Vranjicanj.  Medjutim, 
kako  Vranjicanj  nije  bio  govornik,  a  Strossmayer  izvrstan  orator 
klasične  škole  rijetke  govorničke  snage  uvjerljivosti,  on  je  na¬ 
stupio  kao  tumač  hrvatskih  želja,  dakako  u  sporazumu  s  Vranji- 
canjem,  naglasivši  osobito  u  misli  ujedinjenje  svih  hrvatskih  ze¬ 
malja  potrebu  ujedinjenja  Dalmacije  s  Hrvatskom  i  Slavonijom. 
Vjerojatno  je  kod  toga  bila  odlučna  blizina  Vranjieanja,  rodom 
Dalmatinskoga  Hrvata,  koji  je  u  ujedinjenju  Dalmatinske  Hrvat¬ 
ske  s  Hrvatskom  i  Slavonijom  nazirao  i  nov  odsjek  za  moguć¬ 
nosti  gospodarsko- trgovinskoga  razvitka  Hrvatske.  Strossmaver, 
koji  je  kao  i  Ljudevit  Gaj  imao  sposobnost  osvajanja  ljudi,  po¬ 
staje  preko  noći  stožer  stvaranja  novoga  vodstva  hrvatske  poli¬ 
tike.  Tu  su  u  prvomu  redu  još  živi  ljudi  iz  preporodnoga  doba,  kao 
Kukuljević,  Mažuranić,  Vukotinović,  Bogović,  Kušlan.  Jedini  Lju¬ 
devit  Gaj  ostaje  po  strani,  osamljen,  po  malo  prezren  od  svojih 

nekadanjih  suborioca.  Uz  ove  stare  preporoditelje  okupljaju  se 
i  istaknuti  mladi  ljudi,  koji  još  1848.  nijesu  mogli  igrati  nikakvu 
ulogu,  ili  koji  tek  ulaze  u  život.  Većinom  su  to  predstavnici  slo¬ 
bodnih  zvanja,  odvjetnici,  profesori  i  svećenici.  Ta  skupina  već 
po  dinamici  mladosti  dat  će  glavnu  četu  ovome  novomu  vodstvu 
hrvatskoga  javnoga  života.  Sve  je  to  od  reda  inteligencija,  i  to 
većinom  sinovi  gradjana,  uz  koje  prianja  i  zamjeran  broj  trgo¬ 
vaca.  Posebna  skupina,  ali  u  prvo  doba  nastupajući  sa  svima  osta¬ 
lima,  jesu  oni  ostanci  »horvatsko-vugerske  stranjke«,  koji  su  za 
jelačićevoga  vladanja  dapače  proživjeli  izvjesno  vrijeme  u  emi¬ 
graciji,  ili  bili  potisnuti  iz  politike  na  svoja  imanja.  Ti  »madža- 
roni«,  u  glavnom  su  predstavnici  ostanaka  nekadašnjih  »staleža 
i  redova«,  predstavnici  plemstva,  koji  su  se  uspjeli  održati  u 
krizi  nakon  ukidanja  kmetstva.  Cijelo  to  novo  vodstvo  hrvatske 
politike  manje  je  međjusobno  svezano,  nego  što  je  to  bilo  kod 
preporodnog  vodstva  1848.  Spaja  ih  u  glavnom  samo  negativnost: 
mržnja  na  apsolutizam;  čim  dodje  na  dnevni  red  pitanje,  kako 
da  se  uredi  budućnost,  njihova  se  sloga  razbija,  počinju  radjati 
političke  stranke. 

Još  prije,  nego  što  je  Franjo  Josip  I.  20.  listopada  1860.  svo¬ 
jom  »listopadskom  diplomom«  otvoreno  objavio  svoju  odluku  o 
povratku  ustavnosti,  ovo  novo  vodstvo  hrvatskoga  javnog  života 
stvara  sebi  glasilo.  1.  listopada  1860.  izlazi  prvi  broj  novoga  dnev¬ 
nika  »Pozor«,  koji  pokreće  bivši  najradikalniji  zastupnik  sabora 
1848.  odvjetnik  dr.  Slavoljub  Vrbančić.  Novina  je  od  prvog  dana 
pod  pokroviteljstvom  biskupa  Strossmayera,  postaje  glasnikom 
njegove  politike,  a  ta  je  u  te  prve  mjesece  politika  svib  političkih 
ljudi  u  Hrvatskoj.  Uz  najbliže  suradnike  i  sljedbenike  Strossmay- 
erove,  kao  što  su  dr.  Mate  Mrazović,  Ivan  Vončina,  dr.  Franjo 
Rački  u  »Pozoru«  objavljuje  svoje  političke  poglede  i  dr.  Ante 
Starčević,  kasnije  dr.  Eugen  Kvaternik,  koji  je  jedini  za  vrijeme 
apsolutizma  odlučno  pošao  u  inozemstvo  potražiti  u  medjuna- 
rodnim  snagama  pomoć  za  Hrvatsku,  tu  suradjuju  takodjer  i  bu¬ 
dući  unioniste,  kao  dr.  Lazar  baron  Hellenbach,  Mirko  Hrvat,  uz 
veterana  hrvatskog  novinstva  Bogoslava  Šuleka  u  »Pozoru«  jav¬ 
ljaju  se  budući  veliki  novinari  ovoga  razdoblja  Ivan  Perkovac, 
Josip  Miškatović,  dr.  Milan  Makanec.  Dakako  stari  sustav  preko 
noći^  gubi  u  Hrvatskoj  i  posljednjega  poštovatelja,  sve  je  sad 
oduševljeno  za  narodnu  borbu,  pa  »Pozor«  mora  već  u  jednom 
od  svojih  prvih  brojeva  ustanoviti:  » . . .  Ima  vrst  tobožnjih  do¬ 
morodaca,  koji  su  samo  ondar  rodoljubi,  kad  se  neimaju  nikoga 

bojati  tko  bi  im  to  zamjerio.  Sada,  pošto  je  opet  na  naše  i  pošto 
se  slobodno  uživamo  svojih  pravicah,  sada  vele  i  oni  da  su  na¬ 
rodni  ljudi,  ne  bi  li  kako  od  buduće  narodne  sreće  ugrabili  po- 
najdeblji  komad.  Dok  je  tudjinstvo  kod  nas  gospodovalo,  bili  su 
najveći  prijatelji  narodnih  neprijatelja . . .  sad  se  hvale,  koliko 
su  patili,  radi  svojega  tajnog  rodoljublja«,  a  Mirko  Bogović,  ko¬ 
jega  su  protivnici  smatrali  cinikom,  jer  je  volio  izricati  neugodne 
istine,  očito  smjerajući  na  po  kojega  toga  novog  narodnog  vodju, 
veli  u  svojemu  osvrtu:  »Kod  novog  obrata  stvari  novi  »patrioti« 
1860.  u  jesen  najednom  mijenjaju  frontu  i  perje;  da  im  njihov 
manevar  bolje  uspije,  vidjelo  ih  se  —  njih,  koji  su  prije  u  nacio¬ 
nalnom  i  liberalnom  pravcu  bili  posljednji,  —  kako  se  sad  guraju 
da  postanu  prvi,  tako  da  čim  sigurnije  prodru,  uzimaju  sada  mo¬ 
nopol  na  patriotizam  i  istodobno  ga  iskorišćuju  kao  cimer,  a 
konačno  tako  na  način  podlih  nitkova  istodobno  nemaju  pre¬ 
čega  posla  nego  čestite  i  postojane  patriote  napadaju  iz  zasjede, 
svagdje  ih  tajno  klevećući«.  Ta  odriješita  kritika  društvovnih 
pojava  u  prve  dane  novog  razdoblja  po  sebi  je  znak  jakog  pre¬ 
viranja  ispod  površine  i  kod  na  oko  skladnog  jedinstva  narodnog 
vodstva.  Prošlost  djeluje  i  onda  kad  je  svršena.  Politiku  čine  ljudi 
i  uvijek  će  lični  odnošaji  igrati  izvjesnu  ulogu,  pogotovo  kad  ta 
skupina  ljudi  1860.  ulazi  u  djelatnost  s  nejedinstvenim  pogle¬ 
dima,  kad  dolazi  na  vodstvo,  barem  dobar  dio  njih,  ne  u  borbi, 
nego  sticajem  prilika. 

To  novo  vodstvo  Hrvata  našlo  se  je  pred  zamašnim  i  odgo¬ 
vornim  političkim  i  gospodarskim  pitanjima,  koja  su  najčvršće 
skopčana  medjusobno  svojim  snagama  djelovanja.  Lako  je  utvr¬ 
diti  i  političke  i  gospodarske  ciljeve,  jer  su  oni  umnožak  i  pre¬ 
daja  i  iskustva,  te  društvovnih  i  gospodarskih  potreba.  Krijepka 
je  sveza,  koja  veže  sve  hrvatske  ljude,  odpor  protiv  apsolutizma. 
Sva  je  njihova  djelatnost  usmjerena,  da  se  apsolutizam  više  ne 
povrati.  Kao  sablast  osjeća  se  strah  pred  apsolutizmom  u  svima 
političkim  postupcima.  Jamstvo  obrane  od  apsolutizma,  čiji  se 
pritisak  još  uvijek  ćuti  i  na  djelu  oasjekavši  Medjimurje  od 
Hrvatske,  samo  je  ustavnost.  Prvoborac  su  pak  ustavnosti  u  car¬ 
stvu  Madžari.  No  tu  se  odkriva  odmah  druga  snaga,  koja  djeluje 
iz  prošlosti,  a  to  je  stara  borba  hrvatskoga  nacionalizma  s  ma¬ 
džarskim  nacionalizmom.  U  misli  svih  ljudi  pokoljenja  1861.  na 
dnu  uvijek  kopka  sjećanje  na  borbe  prije  1848.,  uvijek  se  u  nji¬ 
hovima  postupcima  javlja  upitnik,  hoće  li  biti  moguće  uskladiti 
ciljeve  hrvatskoga  s  madžarskim  nacionalizmom?  To  pitanje  za- 

pravo  nije  stvar  cijele  skupine,  nego  svakoga  čovjeka  za  sebe. 
I  na  toj  dilemi,  pod  uticajima  i  medjunarodnih  dogadjaja  i  uti- 
caja  Beča  bori  se  hrvatska  politička  misao  za  vidik  i  izlaz.  Tu 
je  ona  osjetljiva  točka,  koja  Beču  olakšava  iskoristiti  hrvatsku 
politiku  za  svoj  podhvat  rješavanja  svojega  odnošaja  prema 
Madžarskoj. 

Jasni  su  takodjer  i  gospodarski  ciljevi.  Cijelo  gospodarsko- 
društvovno  pitanje  razvitka  hrvatskoga  života  usredotočeno  je  u 
dvima  stvarima:  u  prometu  i  vjeresiji.  U  novom  gospodarskom 
sustavu,  koji  se  je  tokom  apsolutizma  ustalio  donekle  i  u  Hrvat¬ 
skoj,  pitanje  prometa  je  najvažnije.  Samo  stvaranjem  novih  pro¬ 
metnih  spojeva,  odnosno  moderniziranjem  prastarih  prometnih 
žila-kucavica  hrvatske  prolazne  trgovine  moguće  je  nadati  se,  da 
će  gospodarski  razvitak  i  rad  moći  uopće  naći  oduška  sebi,  imati 
uopće  svrhu,  jer  sve  gospodarske  reforme  i  zasnovane  i  one,  koje 
su  u  skromnoj  mjeri  postignute,  postaju  neplodne,  ne  bude  li  mo¬ 
guće  stvoreni  prirod  donijeti  na  tržišta.  Osim  toga  je  gradnja 
novih  željeznica  u  carstvu,  osobito  pruga  Beč — Trst  sa  svojim 
novim  spojnim  odvojkom  Budimpešta — Pragerhof,  počela  već 
bacati  mračnu  sjenu  na  cjelokupni  gospodarski  život  u  Hrvat¬ 
skoj.  Nekoć  razmjerno  bujna  provozna  trgovina  Dunavom  i 
Savom  do  Kupe,  te  dalje  cestama  na  more,  počela  je  i  te  kako 
osjećati  suparničtvo  nove  željeznice.  Hrvatski  svijet  ćuti,  da  je 
tu  jedini  spas,  da  i  Hrvatska  bude  ukopčana  u  novi  moderni 
željeznički  prometni  sustav,  vjerujući  da  će  oživjeti  obamrijele 
prirodne  glavnice  zemlje.  Drugo  je  pitanje  vjeresije.  Sve  gospo¬ 
darske,  upravne  i  trgovinske  reforme  morat  će  ostati  neplodne, 
ne  bude  li  moguće  riješiti  središnje  društvovno-gospodarsko  pi¬ 
tanje,  a  to  je  hrvatskom  gospodarstvu  namaći  jeftinu  vjeresiju, 
kojom  bi  mogao  onaj  srednji  posjed,  koji  je  preživio  oluju  likvi¬ 
dacije  urbarskih  odnošaja,  a  dobrim  dijelom  i  veliki  posjed  do¬ 
biti  glavnice  za  obnoviti  svoje  gospodarstvo,  nabaviti  sredstva 
za  suvremeno  gospodarenje.  Željeznica  i  »vjeresiona« 
žarišne  su  točke  za  hrvatski  javni  život  1860., 
kao  i  pitanje  državnopravnog  uredjivanja. 

Kao  i  1848.  tako  je  i  1860.  hrvatska  politika  u  prvom  svojem 
odsjeku  pod  dojmom  prvih  prividnih  uspjeha,  proniknuta  veli¬ 
kim  nadama  i  sve  većom  sebesviješću.  Ulogu  blagovjestne  skup¬ 
štine  odigrava  sada  banska  konferencija,  sazvana  po  nalogu 
kraljevom,  sa  zadaćom,  da  podnese  prijedloge  za  uvadjanje  ustav¬ 
nosti  i  uredjcnje  odnosa  izmeđju  Hrvatske  i  Madžarske.  Na  ban- 

sku  su  konferenciju  pozvani  uzvanici,  obzirom  na  bivše  ustavne 
odredbe,  ali  i  »ljudi,  koji  se  ističu  svojim  javnim  ili  gradjanskim 
položajem,  talentom,  javnim  radom  ili  javnim  povjerenjem«, 
dakle  predstavnici  gradjanstva  i  inteligencije,  koji  prije  1848. 
nijesu  imali  izravnih  političkih  prava.  Na  konferenciji  je  vod- 
stvena  osoba  Strossmayer.  Kao  Jelačić  1848.,  tako  i  Strossmayer 
polaže  sve  nade  u  dvor  i  cara.  Prvi  je  zahtjev  te  konferencije, 
da  se  smjesta  ustroji  privremena  dvorska  kancelarija  za  Hrvat¬ 
sku  i  Slavoniju,  koja  je  dana  i  Madžarskoj,  i  koja  samim  svojim 
obstankom  označuje  pobjedu  misli  četrdesetosmaške  hrvatske 
politike;  dalje  zahtijeva  povratak  ustavnih  županija,  te  utjelov¬ 
ljenje  »posestrime  Dalmacije«  Hrvatskoj  i  Slavoniji.  Značajno 
je,  da  nije  pokrenuto  na  banskoj  konferenciji  pitanje  Vojne  Kra¬ 
jine,  Strossmater  je  dvorski  čovjek,  a  Vojna  Krajina  je  pitanje 
koje  dvor  izuzima  iz  politike.  Posebna  deputacija,  kao  i  1848., 
odlazi  pod  vodstvom  Strossmayerovim  u  Beč  vladaru,  te  hrvat¬ 
ski  zahtjevi  bivaju  gotovo  u  cijelosti  prihvaćeni,  koliko  se  tiču 
neposredno  Hrvatske  i  Slavonije:  potvrdjeno  je,  da  se  hrvatski 
uvodi  kao  službeni  jezik,  u  Beču  je  osnovan  privremeni  dvorski 
dikasterij,  predsjednik  kojega  će  imati  »sve  važnije  poslove  moje 
Hrvatske  i  Slavonske  kraljevine  u  mojemu  ministarskom  vijeću 
podnašati  i  zastupati«,  prihvaćen  je  u  načelu  zahtjev  za  ustavno 
uredjenje  županija,  a  glede  Dalmacije  izjavio  je  car,  da  je  voljan 
i  tu  udovoljiti  željama  Hrvata,  pa  stoga  nalaže,  da  se  u  tu  svrhu 
pozovu  na  bansku  konferenciju  izaslanici  Dalmacije.  O  zahtjevu, 
da  se  Hrvatskoj  priklope  i  »otoci  Krk,  Cres,  Osor  i  Lošinj  i  istar¬ 
ski  kotari  Novogradski,  Volovski  i  Labinski«,  dakle  dijelovi  po¬ 
dručja  »nasljednjih  zemalja«,  nije  bio  uopće  spomenut  u  kraljevoj 
odluci.  Uspjeh  je  bio  samo  djelomičan,  ustupke  je  dobila  samo 
banska  Hrvatska.  U  Dalmaciji  austrijska  uprava  i  vojska  vode 
agitaciju  protiv  ujedinjenja  s  Hrvatskom  i  predstavnici  Dalma¬ 
tinske  Hrvatske  ne  dolaze  na  bansku  konferenciju.  Kraljevo  na¬ 
čelno  obećanje  ostaje  mrtvo  slovo.  Medjutim,  taj  neuspjeh  ostao 
je  zasjenjen  u  doživljanju  javnosti,  jer  ova  je  sva  pod  dojmom 
Strossmayerove  mecenatske  pobude,  da  se  u  Zagrebu  osnuje 
akademija  »za  sve  narode  slavenskoga  juga«,  koju  da  ban  Tro- 
jedne  Kraljevine  uzme  pod  svoje  okrilje.  Strossmayer  za  taj 
podhvat  odmah  prilaže  svotu  od  50.000  forinti. 

Na  čelo  hrvatskoga  dikasterij  a  u  Beču  dolazi  Ivan  Mažu- 
ranić,  budu  imenovani  veliki  župani  uspostavljenih  ustavnih  žu¬ 
panija  i  konačno  se  na  temelju  izbornoga  reda  iz  1848.  sastaju 

hrvatski  sabori,  naime  dva:  sabor  Hrvatske  i  Slavonije  u  Zagrebu 
i  posebni  sabor  Dalmacije  u  Zadru,  ovaj  posljednji  prvi  sabor 
u  ovoj  hrvatskoj  zemlji  poslije  izumruća  dinastije  narodnih  vla¬ 
dara.  Taj  sabor  se  i  po  sastavu  razlikuje  od  zagrebačkoga,  iza¬ 
bran  je  na  posebnom  izbornom  redu,  na  načelima  kao  u  nasljed- 
njim  zemljama  austrijske  carevine.  U  dalmatinski  sabor  uz  pred¬ 
stavnike  crkve  dolaze  vlastela  i  posjednici,  zatim  predstavnici 
gradova,  trgovačkih  komora,  te  posebno  seoskih  općina.  Način 
izbora  i  slika  raspoloženja  tu  su  sasvim  drugojačiji,  nego  što  je 
sastav  hrvatsko-slavonskoga  sabora,  izabranoga  na  načelima 
hrvatske  ustavnosti,  te  četrdesetosmaškim  demokratsko-liberal- 
nim  zasadama.  No  kad  se  sabori  biraju,  opći  je  položaj  u  carstvu 
već  promijenjen.  Poslije  »listopadske  diplome«,  koja  je  obećala 
punu  ustavnost,  izašao  je  26.  veljače  1861.  t.  zv.  »veljački  patent«, 
koji  znači  povratak  na  birokratski  centralizam,  predvidjajući  sre¬ 
dišnju  vladu  u  Beču  i  središnji  parlamenat  svih  zemalja  carstva 
u  Beču.  Dalmatinski  se  je  sabor  izjavio  odmah  za  misli  veljačkoga 
patenta  i  odkionio  izabrati  izaslanike  za  hrvatski  sabor  —  pitanje 
ujedinjenja  Dalmacije  i  Hrvatske  time  je  već  mrtvorodjenče. 

Sabor,  koji  se  je  sastao  u  Zagrebu,  vjerna  je  slika  one  pre- 
ustrojbe  društvovnih  snaga,  koju  stvoriše  i  dogadjaji  1848.  i  raz¬ 
doblje  apsolutizma.  Najjača  i  odlučna  skupina  u  saboru  je  inte¬ 
ligencija,  predstavnici  slobodnih  zvanja,  uz  jaku  skupinu  još  živih 
preporoditelja,  koji  tako  reći  svi  udjoše  u  sabor,  osim  Ljudevita 
Gaja,  koji  je  pao  na  izborima.  Ta  inteligencija  ima  bogatu,  široku 
naobrazbu,  koja  dakako  ne  može  imati  političkih  iskustava,  ali 
ta  je  naobrazba  uz  neosporno  idealno  rodoljublje  neumorna  u 
davanju  pobuda,  obuhvaćajući  sva  područja  narodnoga  života. 
Sva  je  ta  inteligencija  zanijeta  mišlju  svojega  vremena  o  stalnosti 
sve  to  većega  napredka  u  svijetu,  žudeći,  da  prenese  sve  njegove 
stečevine  u  hrvatsku  zemlju.  Pogled  je  svih  tih  ljudi  zanijet  u 
daljine  gradeći  idealne  ciljeve,  često  pri  tom  ne  zapažajući  nepo¬ 
srednu  zbilju,  precjenjujući  pogotovo  vlastite  snage.  Ti  prav¬ 
nici,  književnici,  učenjaci,  publiciste,  koji  tvore  većinu  u  saboru, 
kroz  četiri  mjeseca,  koliko  je  sabor  radio,  stvaraju  zbilja  ogro¬ 
man  program  rada  ali  za  provedbu  kojega  će  trebati  desetljeća. 
Tu  zaista  nema  predmeta  iz  državnog,  političkog,  sudstvenog  i 
društvovnog  života  Hrvata,  koje  taj  sabor  ne  bi  potaknuo  i  uva¬ 
žio,  jednako  nijeteći  materijalne  kao  i  duhovne  probitke  Mnogo 
toga  ostaje  samo  želja  i  osnova,  ali  i  spomen  zanosnog  i  pro¬ 
nicavoga  stvaralačtva;  osnove  gradjanskoga  i  kaznenoga  prava 

na  pr.  su  djelo  visokoga  pravnog  shvaćanja,  sretan  spoj  i  duha 
vremena  i  preda jnih  zasada  razvitka  pravne  svijesti  Hrvata.  Sve 
te  pobude  i  sve  te  osnove  ostaju  smjernica  rada,  koje  će  u  drugim 
prilikama  djelomično  pretvoriti  u  djelo  tek  buduća  pokoljenja  — 
od  tih  mnogih  pobuda  i  zamisli  ostala  je  stvarna  stečevina  hrvat¬ 
sko  sveučilište  poduprijeta  opet  Strossmayerovim  mecenatstvom. 
Ta  misaona  plodnost  sabora  1861.  uz  strastvenost  zalaganja  za 
načelnost  i  uz  duboku  vjeru  u  hrvatsku  državnost,  koja  u  one 
dane  svakako  nije  u  skladu  s  političkim  i  gospodarskim  snagama 
Banske  Hrvatske  od  jedva  nešto  preko  800.000  duša,  izazvala  je 
koju  tu  i  podrugljivu  kritiku  izvan  Hrvatske.  Tako  je  bečka  libe¬ 
ralistička  »Neue  Freie  Presse«  nazvala  hrvatski  sabor  »Das  wilde 
Parlament  der  Zvonimir-Krone«  izrazivši  time  opće  tadašnje  ne¬ 
poznavanje  onih  imanentnih  snaga,  koje  u  svakoj  političkoj  borbi 
i  životu,  a  osobito  u  hrvatskom  životu  predstavlja  duhovno  blago 
predaja  i  načela. 

Uporišta  cijelom  saborskom  radu  daju  ona  tri 
žarišna  pitanja  hrvatskoga  života:  odnošaj  prema 
Madžarskoj,  prometno  pitanje  i  pitanje  »vje- 
resione«,  pitanje  glavnice,  koja  može  u  to  doba  jedina  dati 
nove  snage  obnovi  gospodarskoga,  a  po  tome  i  kulturnoga  i  po¬ 
litičkog  života.  Veljački  patent  i  njegova  misao  nove  centralizi¬ 
rane  Austrije  pod  plaštem  prividne  ustavnosti,  razorno  je  dje¬ 
lovao  na  hrvatske  političke  snage  stvorivši  nove  zabune  i  zama¬ 
glivši  vidike.  Brod  hrvatske  politike  iznenada  se  našao  pred 
Scilom  i  Haribdom,  izmedju  kojih  je  teško  bilo  ploviti  sa  svom 
baštinom  predaja  i  sa  svima  idealima  budućnosti.  Rješavanje 
žarišnih  pitanja  hrvatskoga  života  u  saboru  teče  usporedno.  Go¬ 
spodarska  pitanja  dobivaju  jaku  političku  boju,  a  rješavanje  po¬ 
litičkih  pitanja  sputano  je  kao  okovima  sa  gospodarskim  polo¬ 
žajem  zemlje.  Sve  su  ove  rasprave  i  sav  ovaj  saborski  rad  pro¬ 
niknuti  živim  političkim  idealizmom,  koji  je  moguće  najbolje 
izražen  u  predstavci  županije  zagrebačke  caru,  gdje  se  veli:  »Vaše 
Veličanstvo!  Opsjenjivao  bi  se  svaki  onaj,  koji  bi  mislio,  da  da¬ 
našnji  dan  snaga  vladara  u  surovoj  sili  obstoji  i  obstati  može; 
i  da  se  vladaru  brinuti  ne  treba  ni  malo,  za  ćućenje  naroda.  Po¬ 
vjesnica  i  najnovijih  vremena  istinu  tu  pokazuje,  i  zato  upravo 
raduju  se  puci  Vašega  Veličanstva  žezlu  potvrdjeni,  što  se  je 
Vaše  Veličanstvo  osvjedočilo,  da  ljubav  naroda  više  vrijedi,  nego 
milijun  bajuneta,  jer  se  bajuneti  mogu  iznevjeriti,  a  ljubav  na¬ 
roda  je  onaj  živi  štit,  iza  kojega  vladar  prkositi  može  svim  ne- 

pogodam  dolazile  one  s  koje  god  strane  svijeta...«  Svoju  poli¬ 
tičku  odluku  sabor  je  izrekao  nakon  dugih  strastvenih  rasprava, 
protkanih  već  tjeskobom,  u  znamenitim  člancima  42  : 1861.  i 
52 : 1861.  Članak  42.  skupio  je  u  sebi  svu  predaju  hrvatske 
državne  misli  i  njezinoga  prava  i  izrekao  odluku,  da  hrvatski 
narod,  odnosno  kraljevina  Dalmacija,  Hrvatska  i  Slavonija  »pri 
pravna  prema  koristi  i  potreboći  zajedničkoj  s  kraljevinom  Ugar¬ 
skom  stupiti  u  još  užu  državo-pravnu  vezu«,  ustanovivši  odmah 
i  oblike  zajedinstva:  zajedničke  poslove,  te  autonomiju  za  Tro- 
jednu  Kraljevinu  u  upravi,  bogoštovlju  i  nastavi  i  sudstvu.  Sa 
člankom  pak  52.  sabor  je  odklonio  izaslati  svoje  zastupnike  u 
Reichsrath,  odbivši  time  misao  veljačkoga  patenta.  Nakon  isku¬ 
stva  sa  sustavom  apsolutizma  pobjedila  je  misao  hrvatsko-ugar- 
skoga  zajedinstva,  uprijetoga  u  ustavnost.  No  članak  42.  postavio 
je  uvjete  za  hrvatsko-madžarsko  za  jedinstvo,  koji  su  se  sasto¬ 
jali  u  tome,  da  prije  pregovora  za  buduću  suradnju  i  savez  ima 
Madžarska,  odnosno  madžarski  sabor  načelno  priznati  neodvis- 
nost  i  samostalnost,  te  realni  i  virtualni  teritorijalni  opseg  tro- 
jedne  kraljevine. 

U  borbama  za  ove  zaključke  oblikovane  su  tri  skupine.  Ve¬ 
ćina  sabora  pod  vodstvom  Strossmayerovim  stvorila  je  članak 
42.  Od  nje  se  razlikuje  ne  načelno  nego  samo  pitanjem  taktike 
skupina  nekadašnjih  sljedbenika  »horvatsko-vugerske  stranjke« 
skupina  ostanaka  plemstva,  koja  je  podpuno  sporazumna  s  mi¬ 
slima  čl.  42,  ali  još  jače  uprijevši  se  u  misao  ustavnosti  i  borbe 
protiv  bečke  politike  ne  želi  postavljati  Madžarima  uopće  nika- 
kove  predhodne  uvjete  za  provedbu  budućega  državnoga  zaje¬ 
dinstva  Treću  skupinu  čine  stvarno  tri  čovjeka:  Dr.  Ante  Star- 
čević,  Dr.  Eugen  Kvaternik  i  njihov  zastupnički  drug  Petar  Vrdo- 
Ijak.  Oni  su  kao  najčišći  hrvatski  nacionalisti  najdosljedniji  pro¬ 
tivnici  svake  suradnje  s  bečkom  politikom,  ali  isto  tako  i  sva¬ 
koga  državno-pravnoga  saveza  s  Madžarima,  jer  da  će  se  tim 
savezom  samo  ojačati  madžarska  sloboda  i  ustavnost,  a  hrvat¬ 
ski  narod,  da  će  oslabiti  i  konačno  izgubiti  svoju  slobodu. 
Prijedlog  je  ove  skupine,  da  se  narod  hrvatski  preko  sabora  »sa 
viadajućim  kraljem  svojim  u  dogovor  stavi,  te  tim  načinom  od- 
nošaje  svoje  pram  Ugarske  i  Austrije,  svojim  koristima  i  pro- 
bitcima  shodno,  na  temelju  svojih  starodavnih  ustavnih  prava  i 
zahtijevanjima  vremena  odgovarajući  uredi«.  Starčević  u  svo¬ 
jemu  saborskom  govoru,  naglasio  je,  da  ne  vjeruje  ni  Beču  ni 
Budimpešti,  jer  300-godišnji  život  Hrvata  dokazuje,  da  »bečke 

vlade  ne  mogu  promijeniti  svoj  značaj«.  Starčević  vjeruje,  da 
hrvatsku  državu  mogu  stvoriti  samo  »Bog  i  Hrvati«.  Misao  pot¬ 
pune  hrvatske  nezavisnosti  poslije  dugih  stoljeća  prviput  je  javno 
proglašena. 

Pobjedi  misli  državno-pravnoga  ugovora  s  Madžarima  prvot¬ 
no  je  pridonijela  mržnja  na  apsolutizam,  no  djeluje  tu  takodjer 
i  gospodarski  položaj  zemlje,  kao  i  društvovni  sastav  njezin. 
Hrvatski  ljudi  vjeruju,  da  će  ojačati  svoje  gospodarske  probitke 
naslonivši  se  na  Madžarsku,  koja  jednako  kao  i  Hrvatska  osjeća 
pritisak  snaga  gospodarskog  sustava  austrijskih  zemalja,  njihove 
veleobrtničke  i  prometne  nadmoći,  a  takodjer  i  društvovni  sastav 
Hrvatske  bliži  je  društvovnom  sastavu  Madžarske  nego  li  austrij¬ 
skih  zemalja.  Izbilo  je  to  vidljivo  i  u  saboru  i  na  kasnijima  t.  zv. 
banskim  konferencijama,  kao  i  u  raspravama  u  javnosti  o  gospo¬ 
darskim  prilikama  i  težnjama.  Saborski  članci  42.  i  52.  odlučili 
su  sudbinom  sabora.  Sabor  je  raspušten,  no  radi  još  uvijek  ne¬ 
razjašnjenih  odnošaja  izmedju  Beča  i  Budimpešte  carska  poli¬ 
tika  ne  želi  odbiti  Hrvate.  Car  je  potvrdio  članak  42.,  osim  toga 
je  pretvorio  dvorski  dikasterij  u  »kraljevsku  dalmatinsko-hrvat- 
sko-slavonsku  dvorsku  kancelariju«,  te  potvrdio  saborski  za¬ 
ključak  o  osnutku  vrhovne  sudbene  instancije,  stola  sedmorice. 
Ustavnost  je  prividno  ostala,  samo  mjesto  sabora  o  odlučnima 
pitanjima  raspravlja  t.  zv.  banska  konferencija  i  to  samo  kao 
savjetodavno  tijelo.  Banska  konferencija,  osobito  godine  1862. 
stvarno  je  nastavak  rada  sabora  od  1861.  i  u  svom  djelokrugu 
ona  pokreće  svom  snagom  gospodarsko-prometna  pitanja,  jer  u 
političkim  stvarima  sabor  je  izrekao  svoju  odluku. 

Željezničko  pitanje  načeo  je  apsolutizam,  ali  ga  je  uspio  tek 
neznatno  pomaknuti.  Još  1851.  počeli  su  proučavati  tlo  i  zasni¬ 
vati  prugu  Zidani  Most — Zagreb — Sisak.  1855.  počeli  su  gradjevni 
radovi  od  Zidanoga  mosta  dolinom  Save  prema  Zagrebu.  1858. 
dovršen  je  donji  stroj  pruge  s  troškom  od  svojih  2  i  pol  milijuna 
forinti  do  Raihenburga,  ali  onda  radi  pogoršanoga  rizničarskog 
položaja  države  i  neposrednog  rata  u  Italiji  država  je  prisiljena 
obustaviti  gradnju.  Počeli  su  pregovori  o  prodaji  južnih  pruga 
državne  željeznice  posebničkom  društvu,  te  je  u  rujnu  1858.  pod- 
pisan  kupoprodajni  ugovor  sa  »Cesarskim  kraljevskim  povlašte¬ 
nim  družtvom  južnih  državnih  željeznica,  lombardijsko  -  veneci¬ 
janskih  i  centralno  -  talijanskih  željeznica«,  koje  su  stvarno  vlast- 
ničtvo  francuskih,  engleskih  i  bečkih  bankovnih  kuća.  Željeznice 
prelaze  u  posjed  medjunarodnih  glavničara,  koji  su  sasvim  rav- 

nodušni  i  prema  političkim  obzirima  i  potrebama  naroda.  Hrvat¬ 
ski  ogranak  pruge  južne  željeznice  nastavljen  je  1860.  od  Raj- 
henburga  preko  Zagreba  do  Siska;  gradjevne  radove  vodi  podu¬ 
zetnik  Guido  Pongratz,  koji  prvi  primjenjuje  u  Hrvatskoj  mo¬ 
derne  metode  rada  i  pomoćne  uredjaje. 

Dok  još  sabor  1861.  zasjeda,  približujući  se  svojem  koncu, 
vrše  se  prve  pokusne  vožnje  na  željeznici  Zagreb— Sisak,  a  1. 
listopada  počeo  je  prvi  željeznički  promet  na  hrvatskome  tlu. 
Bio  je  to  skroman  još  promet,  jer  samo  tri  puta  na  tjedan  dolazi 
vlak  iz  Beča  u  Zagreb.  Prva  željeznica,  koja  je  stajala  9  i  pol 
milijuna  forinti,  već  budi  i  razočaranja  i  sporove.  Tako  novine 
bilježe  nezadovoljno  veleći,  da  »ravnateljstvo  južnoga  društva 
ne  zna  za  Hrvatsku,  jer  tvrdi  da  željeznica  neide  po  hrvatskom 
zemljištu,  već  po  zemljištu  Južne  željeznice  društva«.  Svečanoga 
otvorenja  nije  bilo,  a  »Pozor«  o  dolasku  prvoga  vlaka  u  Zagreb 
bilježi  slijedeću  opasku:  »Sinoć  je  sila  svijeta  povrvila  u  ovdašnji 
kolodvor,  da  dočeka  željeznička  kola  dolazeći  iz  Zidanoga  Mosta. 
Zagrebčani,  ljudi  dobre  ćudi,  nadali  su  se  za  ovaj  dan  koje  ka¬ 
kovu  veselju,  dapače  i  balu  u  sjajno  rasvijetljenoj  Strijeljani,  ali 
kad  tamo  nije  ni  kolodvor  rasvijetljen  bio,  dapače  ni  željeznička 
kola,  te  su  mnogi  »putnici  od  obijesti«  morali  u  tmini  putovati. 
INam  nije  do  veselja  i  radosti,  koje  je  zagrebačko  zastupničtvo 
ovaj  dan  prirediti  hotjelo,  jer  možemo  i  bez  njega  biti,  ali  ne 
možemo  da  pregorimo  nemarnost,  s  kojom  se  odlikuju  ovdašnji 
organi  Južnog  željezničkog  društva,  pa  bi  željeli,  da  se  tomu  na 
kraj  stane.  Ono  je  na  primjer  pravo  ruglo,  kakvim  je  jezikom 
pisan  prvi  ovdašnji  oglas  željezničkoga  ravnateljstva;  toga  rugla 
ne  bi  dobro  bolje  podnosio  ni  jedan  narod  osim  našega«.  Već 
do  20  dana  nastao  je  ozbiljan  spor  izmedju  grada  i  Južne  željez¬ 
nice  društva,  jer  je  grad  zatražio,  da  kolodvor  bude  rasvijetljen, 
a  Južne  željeznice  društvo  vraća  pismo  grada  neotvoreno  s  opas¬ 
kom  »da  ne  razumije  hrvatski«.  Ovi  mali  sukobi,  kao  da  su  na¬ 
slutili  s  koliko  će  muka  i  patnja  biti  skopčano  pitanje  razvitka 
željeznica  u  Hrvatskoj,  a  što  je  sve  posljedica,  što  stran  novac 
i  stran  gospodar  gradi  te  željeznice,  jer  zemlja  sama  nema  za  to 
sredstava.  No  pojava  prvoga  željezničkog  vlaka  u  Hrvatskoj  dala 
je  upravo  pobudu,  da  prometno  pitanje  udje  u  prvi  red  rasprave. 
Vrijeme  nuka,  a  već  prva  željeznica  pobudjuje  i  mnoga  predvi¬ 
diva,  ali  tek  sad  sasvim  osjetljiva  i  gospodarska  i  društvovna 
pitanja.  Sa  svim  se  tim  bavi  banska  konferencija  1862. 

Temelj  za  raspravu  o  tom  željezničkom  pitanju  je  pronicavo 
izvješće  banskog  savjetnika  Mojsije  Baltića,  jednog  od  prepo¬ 
rodne  garde,  krajiškog  upravnika  i  promicatelja  rada  Gospo¬ 
darskog  društva,  podastrijeto  banskoj  konferenciji.  On  je  istak¬ 
nuo,  da  je  trgovina,  a  tome  i  opće  blagostanje  u  Hrvatskoj  i 
Slavoniji  usprkos  poboljšanja  i  uzdržavanja  cesta,  kao  i  olakša¬ 
nja  brodarenja  na  Savi  i  Kupi  počelo  padati,  čim  se  je  Budim¬ 
pešta  spojila  s  Južnom  državnom  željeznicom,  a  odkako  je  1860. 
željeznica  od  Budima  preko  Kaniže  do  Pragerhofa  za  promet 
otvorena,  sve  da  je  upravo  zapelo.  »Nije  potrebno,  da  se  opširno 
navode  uzroci  te  pojave,  —  veli  on,  —  jer  su  poznati  i  mogu  se 
s  malo  riječi  izjaviti:  »Trgovina  ide  onim  putem,  na  kojemu  je 
kirija  manja,  a  prevoz  sigurniji  i  brži«.  Dok  je  dakle  trgovačka 
roba  iz  Banata  i  predjela  oko  Donjega  Dunava  težeći  za  Ja¬ 
dransko  more,  a  isto  tako  i  prekomorska  roba  za  one  pokrajine 
opredijeljena,  na  spomenute  uvjete  našla  putem  Dunava,  i  že¬ 
ljeznice  od  Budima  preko  Pragerhofa  u  Trst,  dotično  iz  Trsta 
preko  Pragerhofa  i  Budima  u  ravnine  podunavske,  to  je  ona  odmah 
ostavila  stari,  akoprem  kraći,  to  ipak  skupljiji  i  sporiji  put  preko 
Slavonije  i  Hrvatske,  s  kojim  je  prvo  prolazila  u  Hrvatsko  Pri¬ 
morje,  pružajuć  hiljadam  stanovnika  dovoljnu  zaslugu  i  podpo- 
magajuć  domaću  obrtnost,  koje  u  jednakom  razmjeru  padaju,  u 
koliko  promet  manji  postaje.  Ovoj  domaćoj  nevolji  doskočiti  će 
željeznica  od  Zidanoga  Mosta  do  Siska  samo  stranom,  jer  ako 
će  i  postati  trgovački  promet  Savom  i  napomenutom  željeznicom 
živahniji,  to  će  ipak  tim  veće  mrtvilo  nastati  u  stranah  naše 
domovine  od  toga  puta  udaljenim  osobito  u  najsiromašnijih  pre- 
djelih  izmedju  Kupe  i  Jadranskoga  mora.  Dakle  s  pogleda  do¬ 
maćih  interesa  ukažuje  se  silna  potreba,  da  se  izgradi  željezni 
put  u  Hrvatsko  Primorje«.  S  nadahnućem  klasične  poezije  Baltić 
dalje  opisuje  naličje  prvoga  dara  željeznice  u  hrvatskim  kra¬ 
jevima:  »Ljudski  um  pobjedi  bure  na  moru,  nadvlada  plaho- 
vitost  rijeka,  te  presijeca  i  razbija  samokretnom  parom  morske 
talase  i  plahu  brzinu  rijeka,  hitrinom  i  snagom  prvo  nevidjenom. 
Ova  na  pučini  morskoj  i  na  plahovitih  rijekah  pobjedonosna 
sila,  ne  mogaše  ostati  bez  odziva  na  kopna,  dočim  joj  inače  ne 
bi  pobjeda  savršena  bila.  Tu  smo  sad!  Samokretna  para  kreće 
po  željeznih  podlogah  s  najvećimi  tereti.  Hiljade  kirijašah  stoje 
upanjeni  i  prekrštenih  ruku,  te  su  čude  divnom  prizoru,  pa  uvi- 
djajuć,  da  se  ne  mogu  mjeriti  s  tim  pobjediteljem  Eola  i  Neptuna 
okreću  prazna  kola  i  tjeraju  umorene  konje  svoje,  tražeć  novih 

puteva  u  predjel,  kamo  još  nije  doprla  sila  parnoga  samokreta: 
no  ovaj  viče  za  njima:  Eto  mene  za  vama,  neima  vam  drugoga 
spasa,  već  ispregnite  ispod  tovamih  kola  konje  vaše,  pa  upregnite 
ih  pod  plug,  jer  vi  morate  da  služite  meni,  a  služiti  mi  možete 
samo  proizvodećom  radnjom«,  Baltić  u  svojemu  izvješću  stavlja 
na  dnevni  red  središnje  pitanje  hrvatskoga  prometa,  pitanje  že¬ 
ljeznice,  željezničkoga  spoja  s  morem,  da  li  je  takva  željeznica 
potrebna  obzirom  na  opću  korist  i  trgovinu,  ako  bi  to  bio  slučaj, 
od  koje  početne  točke  i  kojim  pravcem  bi  se  ona  graditi  imala, 
te  konačno  pitanje  glavnice,  te  veli:  »Na  prvo  pitanje  za  dokazati 
potrebu  i  shodnost  željeznice,  koja  bi  se  imala  izvesti  u  Hrvat¬ 
sko  Primorje,  ne  treba  drugih  razloga  izim  one  opće  poznate 
okolnosti,  da  je  već  od  davna  sve  do  najnovijega  vremena  Savom 
i  Kupom  mnoštvo  žita  i  drugih  prirodnina  iz  Banata  iz  Podu¬ 
navskih  pokrajinah  i  iz  Slavonije,  pa  i  iz  Hrvatske  preko  Siska 
u  Karlovac  dovoženo,  a  odanle  kopnom  u  Senj  i  Rijeku  za  more 
odpravljeno,  te  da  je  tako  mnogo  kolonijalne  i  prekomoiske  robe 
iz  rečenih  dviju  luka  morskih  preko  Karlovca  i  Siska  odvoženo 
Slavoniju,  Banat  i  Podunavske  pokrajine.  U  novije  vrijeme  po¬ 
pustio  je  taj  promet  znatno  poradi  toga,  što  je  strana  trgovina 
iz  napomenutih  pokrajinah  Jadranskom  moru  udarila  uz  brdo 
Dunavom  do  Budima,  a  odonud  željeznicom  preko  Kaniže  i  Pra- 
gerhofa  u  Trst,  stranom  što  uz  za  skuplju  kiriju  ne  mogu  se  pro¬ 
izvodi  iz  napomenutih  pokrajina  na  hrvatskoj  jadranskoj  obali 
natjecati  sa  sličnimi  proizvodi  iz  Crnoga  mora  i  s  drugih  stranah 
tamo  dovoženimi,  stranom  pako  zato,  što  je  dovožnja  robe  Savom 
i  Kupom  nestalna,  ljeti  poradi  male  vode,  zimi  poradi  leda,  pa 
se  za  to  roba  radje  odašilja  sigurnijim  i  hitrijim  prevoznim  sred¬ 
stvom,  kojim  ona,  akoprem  prolazi  duljim  putem,  ipak  prije  i 
s  manje  troška  u  Trst  i  na  more  dospije,  nego  li  bi  došla  Savom 
i  Kupom,  pa  onda  na  kolih  u  Senj  ili  Rijeku.  To  isto  biva  i  s  ko¬ 
lonijalnom  robom  idućom  s  mora  u  dunavske  predjele.  Izvan  ovih 
trgovinu  od  Hrvatskoga  Primorja  odvraća jućih  uzroka  imade  još 
i  drugih  cijenu  robi  poskupljujućin  i  tim  joj  konkurenciju  prie- 
čećih,  kao  na  primjer,  visoka  cestovina,  nepouzdani  kirijaši  i  još 
njekoji  jnanji  uzroci.  Kad  bi  kirija  porazmjerno  pojeftinila,  kad 
bi  roba  iz  više  pomenutih  pokrajinah  u  Hrvatsko  Primorje  i  odo- 
vud  onamo  u  porazmjerno  kraćem  vremenu,  točno  u  opredije¬ 
ljenom  roku  i  sigurnija  protiv  pronevjerenju  dolaziti  mogla,  onda 
neima  dvojbe,  da  bi  se  sva  trgovina  izmedju  podunavskih  i  po¬ 
savskih  pokrajinah  s  jedne,  a  Jadranskoga  Primorja  s  druge 

strane  ne  samo  opet  svratila  u  Hrvatsko  Primorje,  kako  je  i  prvo 
išla,  već  bi  se  još  znatno  umnožila  tim  više,  što  bi  ovaj  put 
mnogo  kraći,  dakle  i  mnogo  jeftiniji  bio  od  onoga  preko  Budi- 
ma  i  Pragerhofa  u  Trst . . .  nedvojbeno  je,  da  bi  željeznica  u 
Hrvatsko  Primorje  vodeća  iz  obzira  na  opću  trgovinu  i  korist 
ne  samo  potrebna,  već  u  opstojećih  okolnostih  i  najshodnija 
bila«.  Pitanje  pravca  podunavsko-jadranske  željeznice  već  je  bilo 
teže  riješiti,  ne  toliko  sa  stanovišta  prometa,  koliko  pravnoga, 
jer  je  društvo  Južne  željeznice  već  dobilo  koncesiju  na  razne 
željezničke  pruge  u  hrvatsko-slavonskom  zemljištu,  time  su  hrvat¬ 
skim  pobudama  već  sputane  mogućnosti,  a  time  je  odlučeno  i 
pitanje  glavnice,  jer  najpovoljnije  prometne  točke  ušle  su  već 
u  područje  probitaka  društva  Južne  željeznice  i  njezinog  kapi¬ 
tala,  tako  da  bi  za  manje  povoljne  pruge  odnosno  pravce  teško 
bilo  naći  stranoga  glavničara. 

Izabran  je  posebni  odbor  za  riješenje  željezničkoga  pitanja. 
Rad  je  njegov  težak  već  radi  toga,  jer  su  se  odmah  javili  želje 
i  probitci  pojedinih  krajeva,  pojedinih  županija,  gradova.  Naj¬ 
teže  je  pak  bilo  pitanje  izlaska  na  more,  nastaje  žilava  borba, 
treba  li  dobiti  spoj  željeznički  Rijeka  ili  Senj.  Glavni  su  pobor¬ 
nici  rješavanja  željezničkoga  pitanja  u  Hrvatskoj  Lazar  barun 
Hellenbach  i  Ante  Jakić,  trgovac  tiskar,  knjižar  i  pokretač  »Sidra«, 
prvoga  časopisa  isključivo  posvećenoga  trgovini  i  narodnom  go¬ 
spodarstvu.  U  raspravama  takodjer  sudjeluje  istaknuti  tadašnji 
trgovac  Mijo  Krešić  i  izdavač  i  urednik  tadašnjega  glavnog  časo¬ 
pisa  u  Hrvatskoj  »Naše  gore  lista«.  Krešić  i  Jakić,  obojica  pori- 
jetlom  iz  Vojne  Krajine,  ljudi  su  novoga  kova  u  hrvatskoj  jav¬ 
nosti.  Jedan  i  drugi  počeli  su  iz  mala,  prošli  tešku  životnu  školu, 
stekli  imetak,  ali  tu  svoju  stečevinu  oni  ulažu  kao  i  cijeli  svoj 
rad  za  probitke  zajednice.  Jedan  se  i  drugi  odlikuju  širinom  po¬ 
gleda  i  strukovnim  znanjem,  osjećaju  ne  samo  trgovinsku,  nego 
i  opću  narodnu  važnost  suvremenih  prometnih  sredstava.  Lazar 
barun  Hellenbach,  kao  i  Josip  barun  Neustadter,  životopisac  Je- 
lačićev,  porijetlom  je  Nijemac,  koji  se  je  nastanio  u  Hrvatskoj, 
ali  postao  takodjer  jedan  od  najvrijeđnijih  i  najborbenijih  sinova 
svoje  nove  domovine.  Lazar  barun  Hellenbach,  jedan  najobrazo¬ 
vanijih  ljudi  svojega  vremena,  u  njemačkoj  književnosti  poznat 
sa  svojih  filozofskih  djela,  bio  je  istodobno  kao  veleposjednik  i 
praktičan  gospodar,  čovjek  pronicava  pogleda  za  političko-go- 
spodarske  vrjednote.  Hellenbach  je  jedan  od  najodlučnijih  bo¬ 
raca  za  moderniziranje  hrvatskoga  prometa,  ali  kao  veleposjed- 

nik-agrarac  spajajući  prometno  pitanje  sa  pitanjem  agrarne  poli¬ 
tike  u  Hrvatskoj,  odkriva  i  njihov  dubok  društvo  vni  dohvat.  On 
prvi  u  Hrvatskoj  počinje  sustavno  pisati  o  društvovnim  pitanjima 
u  cijelom  nizu  misaonih  essaya  u  tadašnjem  zagrebačkom  »Po- 
zoru«.  Kod  rasprave  o  željezničkom  pitanju  od  svih  je  najpro- 
nicavij'i  Ante  Jakić.  On  prvi  iznosi  misao,  da  željezničko  pitanje 
hrvatsko  ne  može  biti  riješeno  samo  gradnjom  jedne  pruge  od 
Dunava  pa  do  Sjevernog  Jadrana,  kojoj  uz  to  još  nije  točno 
ustanovljena  niti  polazna  niti  završna  točka,  jer  se  još  ne  zna 
hoće  li  početi  od  Vukovara  ili  Zemuna,  a  svršiti  na  Rijeci  ili  u 
Senju.  On  prvi  iznosi  i  misao,  da  je  zadaća  željezničkog  prometa 
razviti  i  naš  cjelokupni  politički  život,  pa  radi  toga,  da  se  željez¬ 
ničko  pitanje  ima  zasnovati  s  glavnom  ishodnorn  točkom  u  Za¬ 
grebu  i  protegnuti  je  crtom  prema  Dalmatinskoj  Hrvatskoj  i 
približiti  je  koliko  je  moguće  medjama  Turske  Hrvatske,  jer  bi 
takova  željeznica  polučila  težnje  »moralno-političkoga  pobratim¬ 
stva  medj  nami  i  našom  hrvatskom  braćom  s  onu  stranu  Une  i 
Velebita,  što  bi  spasonosno  bilo  i  za  našu  braću  Krajišnike«.  Time 
bi  se  postiglo  promicanje  ratarstva,  narodnog  gospodarstva,  obrt- 
nosti,  promicalo  gospodarstvo  i  pomorstvo,  a  takva  pruga  ne  bi 
se  morala  bojati  takmaca.  Ante  Jakić  —  jer  je  trgovac  od  struke, 
vidovitije  od  ljudi  željezničkog  odbora  banske  konferencije,  koji 
tvore  Strossmayer,  vitez  Scarpa,  barun  Hellenbach,  Vukotinović, 
grof  Janković,  dr.  Šuhaj,  Koloman  Bedeković,  a  kojima  su  zastup¬ 
nici  dr.  Subotić,  Bogović,  Wagner,  Bertić,  Baltić,  Crnadak,  Živoj- 
nović,  Hatz  i  Kukuljević  Ladislav,  —  obuhvaća  cijelo  prometno 
pitanje  hrvatskog  prostora  i  uvidja  naličje  jednostrane  dunavsko- 
jadranske  pruge,  on  osjeća  da  je  crta  klasične  »via  exercitualis« 
os  buduće  prometne  politike  Hrvata  kao  čimbenik  njihovoga  op¬ 
ćeg  narodnog  spoja  i  razvitka.  »Varaju  se  oni  koji  misle,  veli  on, 
da  bi  najprobitačnija  bila  najkraća  pruga  Dunav — more,  pa  makar 
se  i  ne  takla  Zagreba  i  Karlovca.  Koristna  bi  bila  samo  domaćim 
i  tudjim  špekulantom,  kojima  do  općenite  koristi  naše  domovine 
nije  stalo,  koliko  do  toga,  da  se  duge  i  žito  s  Dunava  na  more  što 
jeftinijom  vozovinom  prenese.  Od  male  je  koristi  i  pruga  koja  sa¬ 
mim  okrajkom  države  teče  ili  samo  jednu  stranu  zemlje  ili  države 
prosijeca ...  od  kakove  će  prevelike  sreće  našoj  domovini  biti  na 
primjer  željeznica  od  Zidanoga  Mosta  do  Zagreb-Siska  i  Zagreb- 
Karlovca,  ako  se  ne  protegne  od  Siska  do  Dunava  i  od  Karlovca 
do  mora.  Ja  barem  od  takovog  željezničkog  okrajka  ne  vidim 
većeg  dobitka  našoj  domovini,  nego  da  je  željeznom  verigom 

Beču  čvršće  prihvaćena,  kao  što  smo  i  mi  samom  dravskom  šib- 
kom  Budimpešti  jače  pritegnuti  bili«.  Kako  je  austrijska  vlada 
istodobno  pokrenula  i  željezničko  pitanje  u  Dalmaciji  i  to  spoj 
od  Splita  do  bosanske  granice,  Jakić  je  vidio  u  loj  osnovi  samo 
težnju  osujetiti ‘hrvatsku  željeznicu  na  more,  rascjepkati  snage  i 
prometno  sputati  hrvatsku  zemlju  na  tudji  prometni  sustav, 
svezati  je  uz  tudje  probitke. 

Pitanje  je  željeznice  pitanje  novca  i  barun  Hellenbach  pro¬ 
širuje  svojim  pobudama  prvobitni  željeznički  odbor  u  odbor  »vje- 
resionice«.  I  tu  ide  usporedno  rad  Hellenbachov  u  odborima 
banske  konferencije  s  radom  Ante  Jakića  u  javnom  novinstvu. 
Gospodarsku  sliku  domovine  tih  godinah  točno  je  uglavio  upravo 
Jakić,  veleći  u  »Pozoru«:  »Tko  iole  pozna  kukavno  stanje  naše 
javne  vjeresije,  gdje  imućne  i  čestite  kuće  čes+o  poradi  koje 
tisuće  forinti  u  nepriliku  dodju,  te  se  jedva  otmu  lihvarskih  ruku; 
tko  uvaži,  kako  naša  vlastela  i  zemaljski  posjednici  često  radi 
koje  stotine  forinti  ljuto  kubure,  te  lihvarom  u  šake  padaju; 
tko  napokon  promisli,  kako  naš  siromah  seljak,  koji  ne  uživa 
gotovo  nikakve  vjeresije,  plod  svojih  krvavih  žuljevah  obično  bud 
zašto  unovčiti  mora,  jer  poradi  oskudice  novca  neima  dovoljno 
kupaca,  tko  velim  sve  ovo  na  um  uzme,  uvjerit  će  se  jamačno, 
da  je  našoj  hrvatskoj  domovini  vjeresijski  zavod  baš  od  prijeke 
nužde.  Dapače  može  se  smjelo  tvrditi,  da  bez  konačno  uredjenja 
javne  vjeresije,  štono  je  poglaviti  uvjet  poboljšanju  narodnog 
gospodarstva  i  općega  blagostanja,  ne  ćemo  ni  u  drugom  ni  valja¬ 
no,  ni  postojano  naprijedovati:  ...  da  mi  Hrvati  imademo  vjere- 
sionu,  koja  bi  samo  jedan  milijun  forinti  poslenim  rukam  uz 
jeftine  kamate  pozajmiti  mogla,  ne  bi  gospodari  ove  godine  svoje 
dobro  vino  po  2,  3  i  4  forinta,  ako  šljivovice  po  5,  6.  najbolju 
po  9,  10  forinti,  a  šljive  po  deset  groših  potepsti  morali,  već  bi 
ih  barem  uz  dvojinom  bolju  cijenu  prodavali.  U  Krajini  je  još 
gorje:  tamo  nema  ni  te  cijene.  Špekulacija,  imajuć  jeftina  novca 
u  ruci,  pohlepno  bi  se  latila  tih  struka,  buduć  i  dvostrukom  cije¬ 
nom  još  obilan  dohodak  obećaju.  Tim  bi  se  samim  narodno  bla¬ 
gostanje  za  koji  milijun  forinti  pomnožalo . . .  Moglo  bi  se  doduše 
pravedno  očekivati,  da  će  bečki  vjeresijski  zavod  i  kod  nas  svoje 
podružnice  smjestiti,  kao  što  su  ih  smjestili  po  mnogo  manjih 
pokrajinah,  nego  li  je  naša  kraljevina,  ali  kako  je  Hrvatska  u 
austrijskom  savezu  dosele  u  koječem,  tako  i  glede  vjeresijskih 
zavodah  zapostavljena.  Nakon  višeljetnog  hodočašća  u  Beč  i 

bezuspješnog  moljakanja  uvjeriti  se  mogosmo,  da  se  od  Beča 
neimamo  pomoći  nadati;  stoga  su  rodoljubivi  muževi  već  odavna 
misao  zamislili,  da  nam  se  valja  i  glede  novčanih  zavoda  osoviti 
na  vlastite  noge.«  Jakić  zagovara  da  se  osnuje  vjeresijsko  dioni¬ 
čarsko  društvo,  vjeruje  da  bi  se  našlo  domaćega  kapitala,  jer 
Hrvatska  plaća  godišnje  izravna  i  neizravna  poreza  14  milijuna, 
pa  misli,  da  bi  se  valjda  mogao  naći  barem  petnaesti  dio  toga. 

U  toku  daljnjih  rasprava  i  u  novinstvu  i  u  odborima  banske 
konferencije  djelatnost  Jakića  i  Hellenbacha  teče  usporedno,  oni 
su  složni  u  temeljnom  svojemu  shvaćanju,  da  je  zemlji  potreban 
kapital,  kako  bi  se  njezin  razvitak  pomaknuo  s  mrtve  točke,  ali 
po  područjima  njihove  osobne  djelatnosti,  rad  se  ipak  svakoga  od 
njih  razilazi  u  konačnim  ciljevima.  Hellenbachu  je  u  prvomu 
redu  na  umu  probitak  zemljoposjednika,  jer  on  veli:  »Zemljište 
treba  vjeresije,  kao  svaka  druga  grana  obrtnosti:  nu  u  našoj 
domovini  vrlo  je  slabo  ima,  a  to  se  lahko  đokučuje,  budući  da  ima 
neizmjerna  možina  vrijednosnih  papira  (dakako  samo  zemljišnih 
rasteretnica,  vrijednosnih  papira  danih  u  ime  odkupa  za  kmetska 
podavanja),  koji  uz  jednaku  sigurnost  glavnice  i  kamata  ima  tu 
neizmjernu  prednost,  da  se  može  smjesta  unovčiti,  dočim  privatne 
obveznice,  premda  su  sigurne  glede  glavnice,  slabe  kamate  nose 
radi  naših  lihvarskih  zakona,  teško  se  utjeruju  radi  našeg  parbe¬ 
nog  postupnika,  a  osim  toga  nije  ih  moguće  unovčiti  na  brzu 
ruku.  Vlastela  morala  bi  dakle  prije  svega  o  tome  nastojati,  da 
se  udruživanjem  doskoči  ovome  zlu,  pa  da  privatne  obveznice 
steknu  kolektivnu  vrijednoću  burzovnog  papira.  Vjeresijski  zavod 
za  Ugarsku  tako  je  utemeljen,  da  u  tom  obziru  podpunoma  svojoj 
svrsi  odgovara.«  Već  iz  ovog  kratkog  odlomka  Hellenbachovih 
razlaganja  vidi  se  njegova  misao  rješavanja  pitanja  kapitala: 
njemu  je  odlučna  hipotekama  vjeresija,  želi  stvoriti  Hipotekarnu 
banku,  kojoj  će  biti  dioničari  u  prvom  redu  sam  veleposjed,  u 
prvom  redu  u  korist  veleposjeda,  a  pri  tome  slijedi  uzore  razvitka 
organizacije  vjeresije  u  Madžarskoj.  Tu  udara  u  oči  i  politička 
strana  cijeloga  pitanja.  U  daljnjemu  toku  razvitka  ove  Hellen- 
bachove  osnove  izbija  sve  jasnije,  da  ova  skupina  traži  gospo- 
darsko-novčanu  pomoć  Ugarske  odnosno  naslon  na  Ugarsku, 
premda  u  to  doba  još  državno-pravno  ne  postoje  nikakve  sveze 
izmedju  Ugarske  i  Hrvatske.  Na  taj  smjer  razvitka  vjeresijskoga 
pitanja  djelovalo  je  i  to,  što  Austrija  odnosno  Beč,  u  doba  izmedju 
dva  rata  takodjer  nije  raspolagao  ni  sa  kakvim  kapitalima,  pa  nije 

mogao  niti  davati  nikakvu  navjeru.  Tu  je  jezgra  i  poli¬ 
tičkih  težnja  za  nagodbu  s  Madžarima.  Naprotiv  Ja- 
kić  kao  trgovac  želi  stvoriti  jake  kapitale,  koji  će  biti  sposobni 
davati  vjeresiju  u  prvom  redu  trgovini  i  obrtničkim  poduzećima. 
Hellenbach  je  izraziti  fiziokrata,  dok  je  Jakić  najčišći  sljedbenik 
liberalističkoga  merkantilizma.  Jakiću  je  pred  očima  stvoriti  jedan 
vjeresijski  novčani  zavod,  u  obliku  dioničarskoga  društva,  kako 
bi  se  okupio  maleni  na  sitne  svotice  rastepeni  kapital  zemlje. 
Značajno  je,  da  Jakić  propovijeda  pri  tome  okupljanje  domaćega 
kapitala,  te  niti  časka  ne  pomišlja  na  to,  da  otvori  vrata  u  Hrvat¬ 
sku  stranim  glavničarima.  Baron  je  Hellenbach  u  tančine  izgradio 
osnovu  za  osnutak  »zemljištne  vjeresionice«  izradio  joj  i  pravila 
i  poslovnu  osnovu,  za  taj  rad  bio  je  dapače  pozvan  i  jedan 
posebni  stručnjak  iz  Beča.  Po  njegovoj  osnovi  ta  bi  vjeresionica 
uzimala  novce  uz  kamate,  eskomptirala  bi  mjenice,  davala  zaj¬ 
move  na  nekretnine,  bavila  bi  se  žirom,  izdavala  bi  »vjeresinice« 
(Pfandbriefe)  —  dapače  taj  zavod  bi  se  prema  Hellenbachovoj 
osnovi  bavio  i  poslovima  osiguranja  protiv  elementarnih  nesreća, 
opet  u  probitku  velikog  poljodjelstva.  Prema  Hellenbachovoj 
osnovi  predvidjena  je  za  taj  zavod  glavnica  od  2  milijuna  forinti, 
i  to  1  milijun  u  gotovom,  a  drugi  u  zadužnicah  za  jamstvo  osigura¬ 
vajućih  poslovah.  Glavnica  bi  bila  podijeljena  na  10.000  dionica 
po  200  forinti.  Medjutim,  kad  je  došlo  dotle,  cijela  se  osnova  po¬ 
činje  rušiti.  I  željezničko  pitanjeipitanje  vjeresio¬ 
nice  postaju  orudje  političke  borbe.  Odluka  o 
jednoj  i  drugoj  stvari  ovisi  o  Beču,  au  Beču  spre¬ 
mni  su  dati  dopuštenje  za  vjeresionicu,  a  daju 
jednako  razabrati,  da  će  i  željezničko  pitanje 
biti  pokrenuto  s  mrtve  točke:  ako  Hrvatska  pri- 
staneući  u  Reichstag.  A  iu  tom  slučaju  car  ostavlja  sre¬ 
dišnjoj  vladi  pravo  odluke;  banski  željezničko-vjeresijski  odbor 
mora  se  raspustiti  i  samo  Hellenbach  osobno  ulaže  prosvjed  protiv 
toga  postupka.  Bečku  politiku  provodi  »Samostalna  stranka«, 
kojoj  je  na  čelu  Mažuranić,  kojemu  se  prikloniše  Vukotinović, 
Kukuljević,  Vončina,  Čepulić,  Ambroz  Vranjicanj,  a  čiju  politiku 
podupire  i  kardinal  Haulik.  Misao  Mažuranićeva  bijaše,  da  se 
Hrvatska  nagodi  s  Austrijom  prije,  nego  li  ti  učini  Madžarska. 
Medjutim,  usprkos  odlučne  politike,  koju  provodi  u  Hrvatskoj 
dapače  i  s  jakom  rukom,  u  sjećanju  na  aspolutizam,  ta  politika 
nije  uspjela.  Većina  političkih  ljudi  u  načelu  je  protiv  Beča. 

U  ovima  godinama  političke  neodlučnosti  hrvatski  gospodar¬ 
ski  život  priredjuje  značajnu  priredbu,  a  to  je  bila  »Prva  izložba 
đalmatinska-hrvatsko-slavonska«.  Pod  dojmom  prve  svjetske 
izložbe  u  Londonu  1862.,  gdje  je  takodjer  sudjelovala  i  Trojedna 
Kraljevina,  s  razmjerno  povoljnim  uspjehom,  jer  je  od  34  izloži- 
telja  njih  11  odlikovano  kolajnama,  a  10  njih  pohvalama,  vod- 
stveni  predstavnici  hrvatske  trgovine  odlučiše  prirediti  tu  izložbu. 
Bijaše  to  zaista  smion,  ali  i  dragocjen  podhvat,  koji  je  suvreme¬ 
nicima  davao  ne  samo  pobude,  nego  i  samosvijest.  Tek  prije  22 
godine  s  osnutkom  Gospodarskoga  društva,  započet  je  preporod 
hrvatskoga  gospodarstva,  —  prva  zagrebačka  izložba  prikazala  je 
posljedak  toga  22-godišnjega  rada,  rad,  premda  težak  donosi 
uspjeha.  »Gospodarski  list«  imade  1862.  svega  359  predplatnika, 
koji  se  broj  jamačno  poklapa  s  brojem  naprednih  gospodara.  Uz 
gospodarski  svoj  značaj  imala  je  ta  izložba  takodjer  i  političke 
primisli.  Kakogod  je  Dalmatinska  Hrvatska  na  svojemu  saboru 
odklonila  suradnju  sa  Zagrebom  i  kakogod  je  bio  razmjerno  skro¬ 
man  broj  izlagatelja  iz  Dalmatinske  Hrvatske,  posebna  su  iza¬ 
slanstva  došla  na  tu  izložbu,  po  prvi  puta  je  uspostavljen  izmedju 
Hrvata  s  onu  i  s  ovu  stranu  Velebita  izravan  dodir  na  jednom 
javnom  radu.  Izložba  je  osim  toga  bila  i  društvovno  značajna:  kao 
izlagatelji  nastupili  su  uz  veleposjed,  trgovinu  i  obrt  i  prve  vele- 
obrtničke  podhvate  takodjer  i  hrvatski  seljaci  sa  svojim  proizvo¬ 
dima,  premda  seljak  još  uvijek  osjeća  posljedice  nerješivosti 
kmetskih  odnošaja,  još  se  vuče  osobito  pitanje  »gornice«.  Učesnici 
te  izložbe  mogli  su  zaista  reći  baš  u  tom  pogledu:  »Ipak  se  kreće!« 
Tri  godine  prije  te  izložbe  napokon  je  postala  stvarnost  velika 
zamisao  gospodarskih  preporoditelja  Hrvata,  Hrvatska  je  napo¬ 
kon  dobila  gospodarsku  školu  u  Križevcima  s  dva  odsjeka,  jedan 
za  školovanje  gospodarskih  strukovnjaka,  a  drugi  za  poučavanje 
naprednih  seljačkih  gospodara.  Da  je  ta  škola  došla  u  pravi  čas, 
da  je  postojao  preduvjet  volje  za  naobrazbu  kod  seljačkoga  svi¬ 
jeta  opet  je  dokaz  uspjeh  seljačkih  izlagatelja  na  toj  izložbi. 
Obračun,  koji  je  ta  izložba  položila,  predstavlja  skrajnji  napor 
stvaralačkih  snaga  cjelokupnoga  dotadašnjega  gospodarskog  ži¬ 
vota  Hrvata,  kod  ocjene  kojega  treba  imati  uvijek  na  umu,  da  je 
stvoren  u  doba  teške  krize  prijelaza  iz  patrijahalnoga  u  novčano 
gospodarsvo,  da  je  taj  uspjeh  postignut  u  najvećoj  oskudici  glav¬ 
nica.  Suvremenicima  moguće  nije  bio  sasvim  vidljiv,  ali  taj  uspjeh 
bio  je  posljedica  zaista  skrajnjih  napora  zemlje.  Dalje  se  nije 

više  moglo  bez  sustavnog  prijelaza  na  novčano  gospodarstvo.  Taj 
je  pak  prijelaz  ovisio  od  razvitka  političkih  prilika.  U  političkim 
borbama  budućih  godina  i  s  nepovoljnm  riješenjem  političkim 
sasvim  prirodno  taj  gospodarski  napor  mora  popustiti. 

Do  u  tančine  moguće  je  još  danas  pratiti  tu  izložbu,  a  po  njoj 
i  cjelokupno  tadašnje  stanje  hrvatskoga  gospodarskoga  života, 
hrvatske  trgovine  na  temelju  upravo  uzornoga  izložbenoga  kata¬ 
loga  u  izdanju  glavnog  odbora  izložbe  pod  predsjedničtvom  Miro¬ 
slava  grofa  Kulmera,  kojega  i  Eugen  Kvaternik  u  svojemu  spisu 
»Hrvatski  Glavničar«  stavlja  kao  uzor  hrvatskom  veleposjedu  i 
uopće  gospodarskomu  životu.  Katalog  ima  uvodni  dio,  brojidbeni 
nacrt  Trojedne  Kraljevine,  koji  je  znalački  sastavio  tadašnji  pro¬ 
fesor  Petar  Matković,  jedan  od  prvih  ljudi  kod  Hrvata,  koji  je 
shvatio  svu  važnost  tada  mlade  pomoćne  znanosti  brojidbe.  Taj 
pregled  pruža  za  sva  područja  hrvatskoga  života  najtočniju  sliku 
i  položaja  zemlje  , njezinoga  prirodnog  bogatstva,  kretanje  pučan¬ 
stva  i  uopće  po  prvi  puta  brojidbu  pučanstva  prema  zvanju,  daje 
točne  podatke  o  stanju  ratarstva,  vrstama  i  njegove  proizvodnje, 
o  voćarstvu,  vinogradarstvu,  šumarstvu  i  stočarstvu,  rudarstvu, 
trgovini  i  veleobrtu,  i  to  uvijek  za  cjelokupno  područje  Trojed- 
nice,  dakle  i  za  Vojnu  Krajinu  i  za  Dalmaciju.  U  Trojednici 
Hrvati  su  većina  pučanstva  od  preko  95  postotaka.  Od  toga  odpa- 
da  na  gradjanstvo  8.72%  u  banskoj  Hrvatskoj,  u  Krajini  gradjan- 
stvo  iznosi  1.90%,  a  u  Dalmaciji  24.91%  —  brojke  značajne  za 
ocjenu  cjelokupnog  života  odkako  je  gradjanstvo  postalo  u  jav¬ 
nom  životu  stvarno  vodstveni  društvovni  razred.  Od  tog  pučan¬ 
stva  od  obrta  živi  prosječno  1.55%,  od  trgovine  pako  0.24%,  sve 
ostalo  ili  je  seljak  graničar,  ili  živi  od  zemlje,  bez  obzira  bio  on 
seljak  ili  veleposjednik.  Značajne  su  kritične  opaske,  kojima 
katalog  popraćuje  svoje  podatke,  odajući  mukotrpne  korake  go¬ 
spodarskoga  napretka.  Govoreći  o  ratarstvu  veli  na  primjer: 
»poveća  imanja  su  prilično  obradjena,  dočim  se  seljak  starodav¬ 
noga  načina  jošte  drži.  Najrevniji  gospodar  je  Primorac,  koji  i 
najmanji  komadić  zemlje,  pod  silnim  trudom  izmedju  klisurinah 
i  dračjah  iskrči,  vrlo  pomljivo  goji.  Mana,  koje  priječe  razvoj 
gospodarstva  imade  više,  imenito,  što  se  slabo  zemlja  gnoj  i,  buduć 
se  marva  po  pašnjacih  pase,  a  polja  s  nestašice  gnoja  manje  rode. 
Dalja  zapreka  gospodarskog  napredka  je  nestašica  radnih  sila, 
što  se  ponajviše  kućnih  zadrugam  i  nemarnosti  njezinih  članova 
pripisati  imade«.  Osvrćući  se  na  vinogradarstvo  Matković  opet 

iskreno  primjećuje:  »Vinarstvo  nije  sasvim  na  najboljem  stepenu, 
osim  drugih  mana  krivo  je  tome,  što  se  više  na  množinu,  nego  li 
na  dobrotu  vina  pazi,  što  se  groždje  različite  boje,  vrsti  i  nejed¬ 
nako  zrelo  jedno  s  drugim  miješa,  pa  što  konobarstvo  nije  u  naj¬ 
boljem  stanju«.  Govoreći  o  šumarstvu  primjećuje:  »Gojenje  šu- 
mah  je  u  Hrvatskoj  i  Slavoniji  na  niskom  stepenu.  Premda  šu¬ 
marski  zakon  od  3.  XII.  1851.  (uveden  u  Hrvatsku  i  Slavoniju  1. 
siječnja  1858.)  obstoji,  loše  se  žalibože  sa  šumama  gospodari, 
neredovito  se  sjeku,  haraju  se  nemilice,  osobito  šume  općinske, 
zatim  one,  koje  imaju  više  gospodara,  kao  takodjer  one,  koje  su 
tudjinci  pokupovali«.  Vrijednost  pak  šumskoga  gospodarstva 
Trojednice  cijeni  se  tad  na  191  milijun  forinti.  Tužne  činjenice 
odkrivaju  opaske  o  stočarstvu.  Upravo  u  oči  izložbe  1863.  bijesnila 
je  u  Hrvatskoj  i  Slavoniji  marvinska  kuga,  koja  je  zadala  silan 
udarac  gospodarstvu  i  stočarstvu.  Iz  brojidbenih  se  podataka  ra- 
zabire,  da  je  u  Trojednici  bilo  255.119  glava  konja,  7137  mazgi, 
793.532  glave  goveda,  18.592  glave  magaraca,  1,309.309  glava  ovaca, 
553.068  glava  koza  i  843.042  glave  svinja,  što  je  predočavalo  vri¬ 
jednost  od  69,814.511  forinti.  Zanimljivi  su  podatci  o  stanju  svi¬ 
larstva,  stare  grane  proizvodnje  u  Hrvatskoj  sve  od  doba  Marije 
Terezije:  stalo  je  naglo  propadati  nakon  1848.,  a  sasvim  je  dotu¬ 
čeno  1855.  nakon  bolesti  dudovog  svilca;  1860.  opet  je  uzgoj 
svilaca  ponovljen.  Prosječno  se  proizvelo  u  Trojednici  3.300  centi 
svilenih  čahura.  Zanimljivi  su  podaci  o  rudarstvu,  koje  se  je 
upravo  u  doba  apsolutizma  počelo  razvijati.  Spomenuvši  ispiranje 
zlata  na  Dravi  kod  Drnja  i  nalaze  srebra  kod  Velike,  katalog 
izložbe  ustanovljuje,  da  u  Rudah  kraj  Samobora  radi  talionica 
željeza  i  bakra,  koja  proizvodi  prosječno  godišnje  oko  2.500  centi 
ljevanoga  željeza.  Najveći  su  tada  u  Hrvatskoj  rudnici  željezne 
rudače  u  Petrovoj  Gori,  gdje  se  godišnje  proizvodi  oko  120.000 
centi  željezne  rude,  koja  se  tali,  proizvodeći  okruglo  24.000  centi; 
ljevano  željezo  obično  se  izvažalo  u  čistionice  u  Korušku  i  Štajer¬ 
sku.  U  blizini  Ivanca  jedno  belgijsko  društvo  kuša  vaditi  kositar 
i  olovo;  u  doba  izložbe  ljevaonica  je  sagradjena,  ali  još  ne  radi. 
Katalog  izložbe  spominje  već  i  pokušaje  vadjenja  petroleja  i  to 
u  Moslavini  u  dolini  Peklenice,  te  u  selu  Bačindolu,  nedaleko 
Cernika,  gdje  je  nalazište  kupilo  jedno  švaj carsko  društvo.  Raz¬ 
mjerno  je  razvijeno  posljednjih  10  godina  kopanje  ugljena,  od¬ 
nosno  lignita;  kao  nalazišta  spominju  se  Bregana  u  samoborskom 
kotaru,  Kravarsko  u  pokupskom  kotaru,  u  Maceljskoj  gori  od 

Malog  Tabora  preko  Krapine  i  Radoboja  do  Golubovca;  ti  rudnici 
su  u  različitoj  vlastnosti  jednoga  Bavarca,  jednoga  Korutanca, 
zatim  trgovca  iz  Karlovca  i  domaće  vlastele  Kukuljevića,  Bede- 
kovića,  te  opet  jednoga  švajcarskog  društva;  kod  rudnika  u 
Požegi  dapače  je  vlasnik  neki  poduzetnik  iz  Verone.  Cjelokupni 
proizvod  ruda  predstavlja  godišnju  vrijednost  od  350.133  forinte. 
U  odsjeku  o  obrtnosti  značajno  je,  da  se  na  prvomu  mjestu  nalazi 
brodogradnja.  Brodarstvo  uz  zemljištni  posjed  najveća  je  glavnica 
Trojednice.  Još  uvijek  vlada  u  hrvatskim  stranama  brod  na  jedro 
i  škverovi  u  Primorju  stvarno  su  tada  najveća  veleobrtnička  po¬ 
duzeća  u  Hrvatskoj.  Na  12  škverova  prosječno  se  izradi  godišnje 
preko  12  brodova  s  8.000  tonelata  u  vrijednosti  od  preko  850.000 
forinti.  Koliko  je  to  velik  posao  vidi  se  po  tome,  da  su  samo 
riječki  škverovi  od  1850.  do  1852.  za  gradnju  potrošili  487.724  ku¬ 
bika  drva,  16.139  centi  željeza,  766  centi  bakra,  231  centu  tutije, 
a  366  centi  mjedi.  Za  gradnju  brodova  pak  godine  1862.-63.  upo- 
triebljeno  je  61.210  kubika  drva,  12.408  centi  željeza,  509  centi 
bakra,  90  centi  tutije  i  264  centi  mjeda,  —  dokaz  koliko  je  upravo 
.  ovih  posljednjih  godina  porasla  brodogradnja,  koja  zaposluje 
godišnje  preko  350  ljudi.  Znatna  je  još  gradnja  ladja  na  rijekama, 
u  Vukovaru  i  Sisku,  gdje  se  sagradi  godišnje  oko  40  velikih  ladja 
veslarica  i  oko  325  ladjica.  Ova  gradnja  ladja  namijenjena  je  i 
izvozu  i  to  u  podunavske  kneževine  i  u  Tursku.  Kao  slijedeći 
najznatniji  veleobrt  spominje  se  izradba  željeznih  plugova  i  go¬ 
spodarskih  strojeva  i  to  u  Zagrebu,  dok  je  najveće  poduzeće  ove 
vrste  u  Osijeku,  koje  godišnje  proizvodi  oko  550  komada  željez¬ 
nih  plugova  i  oko  50  komada  gospodarskih  strojeva.  Od  ciglanah 
najveća  je  u  Vukovaru,  koja  proizvodi  godišnje  oko  3  miliona 
komada  crijepa,  namijenjenog  većinom  izvozu  u  podunavske 
kneževine.  Tvornice  za  kameno  posudje  su  dvije,  u  Zagrebu  i  Kra¬ 
pini,  a  godišnje  proizvode  do  6.000  centi  robe.  Staklene  su  u 
Osredku,  Zvečevu,  Ivan-polju  kod  Daruvara,  te  u  Bregani,  pro¬ 
sječni  proizvod  je  tvornica  oko  4.000  centi  godišnje,  a  roba  se 
opet  većinom  izvozi  u  istočne  zemlje.  Glavni  veleobrtnički  grad  je 
tada  u  Hrvatskoj  dakako  Rijeka.  Tu  je  ljevaonica  željeza,  podi¬ 
gnuta  1854.,  koja  radi  sa  400  radnika,  izradjujući  različitu  željeznu 
i  bakrenu  robu  i  strojeve  za  parobrode.  Osim  toga  postoje  na 
Rijeci  još  četiri  manje  ljevaonice  željeza  i  12  obrtnika,  koji  izra- 
đjuju  željezne  predmete  za  brodarstvo.  Na  Rijeci  je  takodjer 
i  velika  tvornica  za  kemičke  tvorine,  koja  proizvodi  soličnu  i  sali- 

trenu  kiselinu,  pepelične  soli,  tekući  amonijak,  solik,  modri  kamen 
i  modru  galicu.  Uz  ovu  tvornicu  osnovana  je  takodjer  i  tvornica 
sapuna.  Poljodjelski  sastav  zemlje  stvorio  je  znatan  mlinarski 
veleobrt.  Najveći  je  mlin  na  Rijeci,  koji  proizvodi  godišnje  preko 
200.000  centi  brašna;  žito  dolazi  iz  Hrvatske,  Banata,  Rusije  i  Ru¬ 
munjske,  a  brašno  se  izvozi  i  u  Južnu  Ameriku,  Južnu  Afriku, 
Indiju  i  Englesku,  kamo  se  je  samo  godine  1861.  odpremilo  30.000 
bačava  brašna.  Velik  je  »Belgijski  mlin  na  turbine  u  Karlovcu«, 
koji  godišnje  preradjuje  većinom  banatsku  pšenicu  za  prosječno 
100.000  centi  najfinijega  brašna.  1862.  sagradjen  je  paromlin  u 
Zagrebu  —  posljedica  to  je  gradnje  željeznice  Zidani  Most — 
Zagreb — Sisak,  —  koji  proizvodi  godišnje  200.000  vagana  brašna. 

1860.  sagradjen  je  paromlin  u  Varaždinu.  U  Slavoniji  postoje 
četiri  paromlina  u  Osijeku,  Nuštru,  Virovitici  i  Vukovaru,  koji 
proizvode  godišnje  228.000  centi  brašna.  U  Zagrebu  postoje  dvije 
tvornice  tjestenine,  a  četiri  u  riječkom  kotaru.  Šećerane  postoje 
dvije  i  to  u  Čepinu  blizu  Osijeka,  te  jedna  u  Virovitici.  Jedan  od 
najvećih  podhvata  u  tadašnjoj  Hrvatskoj  je  tvornica  papira  na 
Rijeci  (Smith  i  Meynier),  koja  je  podignuta  još  godine  1828.,  a 
zaposluje  oko  600  do  800  radnika;  proizvodi  sve  vrste  papira 
većinom  za  izvoz  sve  do  Amerike.  Postoje  zatim  tvornice  salama 
u  Osijeku,  Zagrebu  i  Rijeci,  tvornice  likera,  tvornica  duhana  na 
Rijeci,  tvornica  jedrenine  na  Rijeci,  šest  svilara,  četiri  velike 
kožarnice,  dok  je  drvni  veleobrt  usredotočen  u  Gorskom  kotaru, 
gdje  ima  oko  49  pilana,  te  u  Slavoniji,  gdje  postoje  dvije  velike 
parne  pilane.  U  Vojnoj  Krajini  najveći  veleobrtnički  podhvat  je 
opet  brodogradnja  u  Senju,  dok  u  Dalmaciji  brodogradnja  pred¬ 
stavlja  jedini  veleobrt.  Na  dalmatinskim  škverima  sagradjeno  je 

1861.  414  brodova  različne  veličine  u  vrijednosti  od  90.300  forinti. 
Osobit  je  zanimljiv  pregled  uvozne  i  izvozne  trgovine  u  Hrvat¬ 
skoj,  koji  nam  odkriva  takodjer  i  mali  uvid  i  u  način  tadašnjega 
života,  u  potrebe  ljudi.  Udara  u  oči  ,da  je  na  primjer  jedina 
uvozna  roba  raskoši  kolonijal.  Značajno  je  takodjer,  da  je  sasvim 
neznatan  uvoz  odijela  i  odjevnih  predmeta,  —  svijet  se  još  uvijek 
odijeva  u  domaće  tkanine,  uza  sve  to  izvoz  vune  je  7  puta  veći, 
nego  uvoz,  veleposjed,  oplemenivši  soj  ovaca,  glavni  je  proizva- 
djač  vune,  koje  je  proizvedeno  u  Trojednici  prema  brojidbi  od 
1857.  g.  26.718  centi.  Vrijednost  pak  cijeloga  uvoza  Trojednice, 
iznosila  je  1862.  godine  7,305.094  forinte,  dok  je  izvoz  iznosio 

5,662.073  forinte;  kod  uvoza  najglavnija  stavka  su  rudski  proiz¬ 
vodi,  kovine  i  strojevi. 

Sama  zagrebačka  izložba  takodjer  je  dokaz  zamjernih  orga- 
nizatornih  sposobnosti  tadašnjega  pokoljenja.  Glavni  odbor 
izložbe,  koji  je  radio  u  Zagrebu,  uspio  je  organizirati  svoje  pod¬ 
odbore  u  svima  većim  mjestima  cijele  Trojednice.  U  svakom 
mjestu  odbor  je  imao  svojega  predsjednika  i  tajnika,  te  veći  ili 
manji  broj  članova.  Sva  su  se  mjesta  odazvala  pozivu  za  rad, 
osim  Dubrovnika  i  Virovitice.  U  svima  odborima  uspjelo  je  oku¬ 
piti  ljude  svih  političkih  mišljenja  i  stranaka  bez  razlike,  te  svih 
društvovnih  razreda.  Izložba  je  bila  podijeljena  u  četiri  razreda: 
1.)  stočarstvo,  2.)  prirodnine  i  gospodarstveni  proizvodi,  3.)  obrtni 
predmeti  i  4.)  umjetnine  i  starine.  Sve,  što  je  Hrvatska  posljednjih 
22  godine  stvorila,  i  napori  preporodnog  pokoljenja,  kao  i  rad, 
koji  se  je  vršio  za  vrijeme  apsolutizma,  pokazali  su  tu  svoje 
plodove.  U  svemu  je  bilo  izloženo  3.866  predmeta.  Za  ocjenu 
gospodarskog  napredka,  jamačno  je  bila  najzanimljivija  stočarska 
izložba,  koja  odkriva  ulogu  tadašnjega- veleposjeda.  Najbolje  vrste 
rasplodne  uzgajaju  se  na  tadašnjima  hrvatskima  veleposjedima, 
oplemenjujući  i  stočarstvo  i  konjogojstvo,  ali  značajno  je  tako¬ 
djer,  da  su  na  toj  stočarskoj  i  konjogojstvenoj  izložbi  preko  jedna 
trećina  izloženih  grla  odgojili  seljaci.  Najskromniji  je  svakako 
četvrti  razred.  Tu  ima  svega  i  svašta  od  školskih  crtarija  do 
Karasovih  slika,  od  glagolskih  rukopisa  iz  Kukuljevićeve  zbirke, 
pa  do  starog  oružja  i  konjske  orme  iz  zbirke  baruna  Raucha, 
nautičkih  školskih  knjiga,  koje  je  napisao  Vicko  grof  Domin, 
ravnatelj  pomorskoga  trgovačkog  zavoda  na  Rijeci,  dakako  hrvat¬ 
skim  jezikom  (»Obrisi  naukah  brodarstvenih«  za  porabu  pomorske 
mladeži,  te  »poduka  o  manevru  na  moru«,  za  porabu  školske  mla¬ 
deži),  Hiihnovih  kamenotisaka,  Švojserovih  i  Pomerovih  prvih 
svjetlopisa,  pa  do  starinskih  ura  i  igraćih  stolova.  Izložba  1864.  u 
Zagrebu  pokazala  je  uspjeh  europskih  iskustava  presadjenih  u 
hrvatski  prostor,  i  uspjeh  složnoga  rada  cijele  narodne  zajednice. 

Samo  kratkotrajno  bilo  je  razdoblje  toga  mirnog  rada.  Kriza 
habsburškoga  carstva  dozrijeva  usporedne  i  u  nutarnjoj  i  u  vanj¬ 
skoj  politici,  pa  oluja,  koja  se  sprema,  zahvaća  i  Hrvatsku.  1865. 
Mažuranićeva  samostalna  stranka  na  vladi,  raspisuje  izbore,  da 
stvori  većinu,  koja  će  prihvatiti  priključak  Hrvatske  bečkoj  poli¬ 
tici,  naime  ulaz  hrvatskog  političkog  zastupstva  u  Reichsrat.  Ta 
politika  i  ti  izbori  već  su  mrtvorodjenče.  I  Strossmayerova  na- 

rodna  stranka  i  stranka  čistih  unionista,  nastupaju  na  izborima 
zajedno  protiv  t.  zv.  centralista,  Mažuranićeve  samostalne  stran¬ 
ke.  Izbori  se  više  ne  vode  na  temelju  izbornoga  zakona  iz  1848., 
nego  je  provedena  izborna  reforma,  kako  bi  se  osigurala  pobjeda 
samostalnoj  stranci.  Politika  Mažuranićeva  bude  poražena.  Ali  i 
cijela  politika  Reichsrata,  koju  je  provodio  kao  izvršitelj  carevih 
zamisli  Schmerling,  takodjer  je  doživjela  brodolom.  Mijenja  se 
vlada  i  u  Austriji,  Schmerling  odlazi,  odlazi  i  Mažuranić.  20.  listo¬ 
pada  1865.  izlazi  opet  jedna  carska  diploma,  kojom  je  Reichsrat 
raspušten,  a  car  objavljuje,  da  mijenja  svoju  politiku,  da  je 
odlučio  »stupiti  na  put  sporazuma  sa  zakonitim  zastupnicima 
istočnih  zemalja  carstva«.  Neuspjela  je  politika  borbe  i  osamlji- 
vanja  Madžara,  politika  izmirenja  s  Madžarima  postala  je  službe¬ 
nom,  jer  odnošaji  izmedju  Austrije  i  Prusije,  borba  za  vodstvo 
u  njemačkom  narodu  ulazi  u  posljednji  odsjek.  Sabor,  koji  se 
nakon  tri  odgode  napokon  sastaje,  našao  se  je  pred  sasvim  novim 
položajem.  Hrvatska  je  izgubila  onu  svoju  ulogu,  koju  je  imala 
dok  je  trajalo  razdoblje  otvorene  borbe  izmedju  carske  politike 
i  Madžara,  Hrvatska  i  njezina  politika  nijesu  sad  više  potrebni 
Beču  za  njegovu  taktiku.  Hrvatska  je  u  posljednjem  odsjeku  borbe 
bečke  politike  s  Madžarima  prisiljena  na  ulogu  gledaoca  i  to 
nuzgrednog  i  nemoćnog.  No  vodstvo  hrvatske  politike  dotično 
narodna  stranka  na  čelu  sa  Strossmayerom  nijesu  to  shvatili. 

U  saboru  se  1865.  narodna  stranka  čvrsto  drži  načela  članka 
42:1861.  Podsvjestno  sluteći  da  se  položaj  mijenja,  njezino  vodstvo 
grčevito  se  drži  svakoga  njegovog  slova,  osobito  preduvjeta  u 
njemu  naznačenih.  Za  narodnu  stranku  položaj  je  otešćan  još 
time,  što  je  u  carskom  reskriptu,  kojim  je  sabor  sazvan  odmah  i 
pozvan  prihvatiti  najprije  listopadsku  diplomu  i  veljački  patent. 
Teška  je  odluka,  jer  ako  sabor  prizna  poziv  reskripta,  hrvatska 
politika  priznala  je  zajedničke  probitke  s  Austrijom,  priznala 
dosljedno  da  je  Hrvatska  takodjer  samo  jedna  »krunovina  cesar- 
ska«  —  a  tim  prihvatom  pravno  bi  srušila  svu  borbu,  koja  se  je 
vodila  od  1848.  dalje,  uništila  sav  državopravni  slijed  Hrvatske. 
IJ  tom  pitanju  nastupa  kao  odlučni  i  dosljedni  branilac  misli 
hrvatske  državnosti  dr.  Ante  Starčević,  koji  u  ovom  saboru  ima 
kao  svoje  sumišljenike  zastupnike  Erazma  Barčića,  Akurtija  i 
Urbanija  (vidi  sliku  br.  114).  Za  Starčevića  prihvat  poziva  kra¬ 
ljevskog  reskripta  znači  kapitulaciju  kakve  još  nije  bilo  u  hrvat¬ 
skoj  povijesti,  znači  odreći  se  cijele  prošlosti  Hrvata,  svih  načela 

njihove  vjekovne  borbe.  U  adresnoj  debati  27.  I.  1866.  Starčević 
je  održao  svoj  najznamenitiji  i  najdramatičniji  govor,  s  kojim 
je  pozvao  hrvatske  političke  vodje  da  prekinu  taktiziranje  i  diplo- 
matiziranje,  da  ne  popuste,  ustanu  makar  na  otvorenu  borbu, 
spasivši  time  misao  hrvatske  državnosti.  Predvidjanja,  koja  je 
Starčević  iznio  u  svojem  govoru  brzo  su  se  počela  ispunjavati. 

Na  diplomatski  zakučastu  saborsku  adresu  došao  je  odgovor, 
koji  je  narodna  stranka  najmanje  očekivala:  poziv  da  sabor  izabere 
kraljevinski  odbor,  koji  će  s  kraljevinskim  odborom  madžarskoga 
sabora  pregovarati  o  nagodbi!  Krivudava  je  crta  bečke  politike 
prema  madžarsko-hrvatskim  odnošajima  od  kraljevskoga  res- 
kripta  do  zahtjeva,  da  se  Hrvati  izravno  nagadjaju  s  Madžarima, 
ali  bila  je  to  prirodna  posljedica  razvitka  vanjsko-političkoga  po¬ 
ložaja  carstva,  prema  kojemu  carska  politika  prilagodjuje  svoju 
taktiku  prema  Madžarima.  Kad  dolazi  zahtjev,  da  se  Hrvati 
sporazumjevaju  s  Madžarima,  u  zraku  je  već  odlučni  rat  i  s  Pru- 
sijom  i  Italijom  i  odatle  znakovi  pomirljive  politike  prema  Ma¬ 
džarima,  koju  moraju  osjetiti  u  prvom  redu  Hrvati.  Sve  više 
osjećajući  bezizlaznost  položaja  sabor,  odnosno  narodna  stranka, 
bira  kraljevinski  odbor,  koji  pod  vodstvom  Strossmayerovim 
odlazi  u  Budimpeštu  na  pregovore  s  madžarskim  kraljevinskim  od¬ 
borom.  Madžari,  u  oči  rata,  znajući  da  on  mora  donijeti  za  njih 
konačnu  odluku,  zatežu  s  pregovorima  i  kraljevinski  odbori  razi¬ 
laze  se  uoči  proglašenja  austro-pruskoga  rata  bez  ikakvog  po¬ 
sij  edka. 

Ni  poraz  kod  Kraljičinog  Gradca  nije  u  prvi  mah  razjasnio 
položaj  tadašnjem  hrvatskom  političkom  vodstvu.  Raspoloženje 
je  doduše  sumorno,  ali  Strossmayer  kao  vod  ja  saborske  političke 
većine  još  uvijek  goji  nade.  U  to  doba  njegove  sveze  s  dvorom 
i  s  vojničkim  krugovima  ni  jesu  neznatne,  ti  krugovi  u  Austriji 
nijesu  oduševljeni  s  mišlju  sporazumijevanja  Madžarima,  pogo¬ 
tovo  ne  vojnički  krugovi.  Tu  je  uzrok  Strossmayerovim  nadama. 
Medjutim,  Franjo  Josip  I.,  koji  je  u  prvoj  polovici  svoje  vladavine 
bio  sklon  brzim  osobnim  odlukama  u  časovima  teških  kriza  nakon 
poraza,  već  je  stvorio  odluku.  Car  već  izravno  pregovara  s  ma¬ 
džarskim  vodjama,  koji  imaju  moćnoga  odvjetnika  u  osobi  carice 
Jelisave.  U  naglom  ritmu  stvara  se  madžarsko-austrijski  spora¬ 
zum,  stvara  dvojna  monarkija  i  to  kao  izravni  sporazum  cara  i 
madžarskih  vodja.  Tek  kad  su  već  bili  u  toku  carevi  pregovori 
s  Deakom,  narodna  stranka  vjeruje  da  može  promijeniti  tok 

preustrojbe  carstva:  ona  kao  saborska  većina  prihvaća  zaključak, 
da  se  napusti  misao  državnopravne  sveze  s  Madžarskom  i  pokuša 
nagodba  s  Austrijom.  Bilo  je  već  prekasno.  Kod  Kraljičinog 
Gradca  pala  je  i  odluka  o  hrvatsko-madžarskim  odnošajima,  Hr¬ 
vatska  se  mora  prilagoditi  novom  dvojnom  sustavu  Monarhije. 

Hrvatski  je  narod  živio  točno  50  godina  u  sustavu  madžarsko- 
hrvatske  nagodbe.  Činjenica  je  da  je  tih  pola  stoljeća  bilo  pola 
stoljeća  borbe  hrvatskoga  naroda  protiv  nagodbenog  sustava.  Tu 
se  krije  i  prirodan  razlog,  da  za  tih  50  godina  nije  bilo  moguće 
nepristrano  govoriti  o  značaju  nagodbe,  dapače  niti  ustanoviti 
njezin  postanak.  Oni,  koji  su  nagodbu  stvarali  i  oni  koji  su  je 
provadjali  morali  su  redovito  nositi  žig  izdajstva.  Bilo  je  to  poslje¬ 
dica  same  atmosfere  borbe,  ali  i  posljedica  predodžbi  koje  je 
stvorila  upravo  ta  dnevna  borba  protiv  nagodbe  na  svima  odsje¬ 
cima  hrvatskoga  života  kad  su  se  pomutili  i  isprepleli  i  sami 
pojmovi,  što  je  to  politika,  što  je  to  rodoljublje,  što  je  to  oporba. 
Hrvatski  su  ljudi  u  nagodbeno  razdoblje  istovjetovali  politiku 
s  rodoljubljem,  a  rodoljublje  s  oporbom.  Zaboravljeno  je,  da 
je  politika  jedan  posao  rješavanje  izvjesnih  pitanja  narod¬ 
noga  života,  da  je  rodoljublje  osjećaj,  a  oporba  stanje  političkoga 
rada.  Zaboravljeno  je,  da  je  politički  posao  sredjivati  dogadjaje, 
koji  su  posljedica  niza  vremenskih  zbivanja,  umnožak  djelovanja 
različitih  ljudski  i  vanljudskih  snaga,  da  je  politički  rad  uvijek  i 
provedba  baštine  iz  prošlosti.  Za  nagodbenog  razdoblja  prirodno 
nije  bilo  moguće  niti  jasno  uočiti,  a  kamo  li  odrediti  ili  čak  ocije¬ 
niti  ulogu,  koju  je  u  njezinom  stvaranju  odigrao  i  car  Franjo 
Josip  I.,  a  time  ni  uloge  hrvatskih  političara  i  uloge  predstavnika 
madžarske  državne  politike.  Povjesne  snage,  koje  su  stvarale  i 
hrvatsko-madžarsku  nagodbu,  bile  su  bezlične,  nevidljive  pogo¬ 
tovo  suvremenicima,  koji  vide  samo  njihove  časovite  izvršitelje. 
Hrvatski  svijet  nagodbenoga  razdoblja,  uzgojen  je  u  romantičnom 
shvaćanju  povijesti,  pa  voli  u  svojim  tumačenjima  oštre  antiteze, 
u  kojima  je  protivnik  uvijek  crn  kao  djavao,  dok  je  vlastiti  udes 
uvijek  nalik  nedužnom  janjetu. 

Danas,  kad  hrvatsko-madžarska  nagodba  pripada  prošlosti, 
vidljivo  je,  da  ona  nije  bila  nikakova  katastrofa  narodna,  kako 
se  je  to  ukazivalo  njezinim  suvremenicima,  nego  politički  prirodni 
posljedak  omjera  snaga  Hrvata  u  državnoj  zajednici,  u  koju  ih 
je  doveo  njihov  povjesni  razvitak,  njihov  gospodarski  položaj  i 
dakako  snage  njihove  državne  misli.  Te  tri  skupine  čimbenika 

odlučile  su  okvirom  nagodbe.  Udio  političke  spreme  i  pojedinaca 
izrazio  se  je  jedino  u  njezinima  potankostima,  koje  su  mogle  biti 
i  sretnije,  ali  nijesu  morale  biti  odlučnije.  Kod  ocjenjivanja  pak 
onih  hrvatskih  ljudi,  koji  su  djelatno  stvarali  i  počeli  provadjati 
nagodbu,  ne  smije  se  nikad  zaboraviti  da  je  svakom  brodolomu 
potreban  pilot,  koji  će  spašavati  ono  što  se  spasiti  da. 

Ocjenjujući  je  iz  povjesne  daljine,  kad  je  moguće  nepristra- 
nije  ustanoviti  i  stvarnu  snagu  tadašnjega  hrvatstva,  nagodba 
s  Madžarima  bila  je  uspjeh  hrvatske  politike.  U  času,  kad  se 
sklapa  nagodba,  ne  smije  se  nikad  zaboraviti,  politička  tadašnja 
Hrvatska,  a  to  je  samo  Hrvatska  pod  banskom  vlašću,  predstavlja 
samo  dio  Hrvata,  nešto  preko  800.000  duša;  zemlja  je  gospodarski 
još  zaostala,  prosvjetno  je  učinila  tek  prvi  korak  za  prosvjetom 
Srednje  Europe.  Prema  ostalima  dijelovima  carstva  u  svim  obzi¬ 
rima  daleko  zaostaje  za  drugim  zemljama  monarkije.  Uza  sve 
to  toj  je  Hrvatskoj  priznat  sasvim  poseban  položaj,  položaj  po¬ 
sebnoga  političkoga  naroda,  priznaje  joj  nagodba  svojim  slovom 
njezin  državni  teritorij  s  njezinim  posebnim  vrhovničtvom,  grb  i 
zastavu,  priznaje  joj  posebnu  državnu  organizaciju  i  zajamčuje 
ustavnost,  taj  cilj  hrvatske  političke  borbe,  priznaje  joj  podpuno 
jezik  uprave,  sve  prava  koja  ne  uživa  ni  jedan  i  veći  narod  u 
habsburškom  carstvu.  Konačno  u  nagodbi  posebno  je  naglašeno, 
da  se  sama  hrvatsko-madžarska  nagodba  ne  može  mijenjati  bez 
njezine  privole,  opet  jamstvo  priznanja  hrvatske  državno-pravne 
posebnosti.  Sve  su  to  momenti,  koji  znače  pobjedu  hrvatske 
državne  misli,  maksimum  njezinoga  mogućega  uspjeha  u  ta¬ 
dašnjim  okolnostima.  Nagodba  znači  za  Hrvatsku  neprekidnost 
njezine  državnosti,  a  cijeli  pak  postupak  sklapanja  nagodbe  u 
svojemu  obliku,  bez  obzira  na  snage  čini  Hrvatsku  političkim 
čimbenikom,  koji  je  ravnopravan  i  madžarskoj  i  austrijskoj  dr¬ 
žavnoj  polovici.  Uz  ovu  pobjedu  misli  hrvatske  državnosti  nagod¬ 
ba  svojim  oblikom  priznaje  pobjedu  i  stvarnih  zahtjeva  hrvatske 
politike,  kako  su  se  oni  oblikovali  kroz  cijelo  vrijeme  razvitka  od 
preporoda  pa  do  sabora  1861.  Nagodba  je  doslovno  izvršenje  zah¬ 
tjeva  iznesenih  u  saborskom  članku  42.  1861.  Podpuno  su  prihva¬ 
ćeni  svi  ti  zahtjevi,  Hrvatskoj  je  dana,  kako  je  to  tražila,  samo¬ 
stalnost  u  njezinoj  nutarnjoj  upravi,  bogoštovlju  i  nastavi,  te  sud¬ 
stvu.  Zajamčenost  pak  upotriebe  hrvatskog  jezika  u  javnom 
životu  —  kad  se  baci  pogled  samo  kroz  20  godina  unatrag  od 
sklapanja  nagodbe,  —  bila  je  izvršenje  zavjetne  misli  hrvatskoga 

preporoda:  podpuna  pobjeda  materinske  riječi,  i  to  ne  samo 
prema  madžarskom  nacionalizmu,  nego  još  veća  prema  onima, 
koji  su  još  prije  20  godina  bili  pobornici  one  politike,  koja  je 
priznala  tada  potrebu  primanja  madžarskoga  jezika  kao  jezika 
buduće  uprave  u  Hrvatskoj.  Izvršilac  misli  nagodbe  Levin  barun 
Rauch  bio  je  konačno  prije  20  godina  jedan  od  istaknutih  vodja 
politike  »horvatsko-vugerske  stranjske«.  Nagodba  daje  za  svoje 
vrijeme  čvrst  politički  temelj  i  okvir  duhovnoj  skupnosti,  koju 
je  stvorio  narodni  preporod  Hrvata. 

Kao  što  je  sama  austro-madžarska  nagodba  osobno  djelo  Fra¬ 
nje  Josipa,  tako  je  i  u  sklapanju  hrvatsko-madžarske  nagodbe 
Franjo  Josip  I.  imao  osobno  najodlučniju  ulogu.  Ona  je  njegova 
odluka  i  u  njezinom  stvaranju  Franjo  Josip  I.  istodobno  je  i  njezin 
promicatelj  i  kao  vladar  vrhovni  sudac  u  svima  zametcima  spo¬ 
rova,  koji  su  prijetili  osujetiti  njegovu  misao.  Franjo  Josip  I. 
osobno  se  osjećao  uvijek  feudalnim  gospodarom  carstva,  Božjim 
pomazanikom  kojemu  je  dužnost  sredjivati  odnošaje  medju  svo¬ 
jim  podanicima,  težeći  u  svom  shvaćanju  biti  pravedan  prema 
njima.  Franjo  Josip  I.  prisilivši  Hrvate  prilagoditi  se  sustavu 
dvojne  monarhije  i  sporazumijevati  se  s  Madžarima,  čim  su  zapo¬ 
čeli  pregovori,  nastupa  kao  zaštitnik  hrvatskih  probitaka.  Po- 
vjesno  gradivo,  objavljeno  u  posljednjima  desetljećima  nakon 
propasti  Austro-ugarske  monarhije,  u  mnogom  pogledu  ispravlja 
predočbe,  koje  su  suvremenici  imali  o  caru.  U  borbama  medju  na¬ 
rodima  svojega  carstva,  čuvajući  misao  carstva  i  njegovog  obstan- 
ka,  car  je  nesumnjivo  nastojao  biti  u  granicama  ljudske  moguć¬ 
nosti  pravedan  prema  težnjama  pojedinih  naroda,  polazeći  im  u 
susret  koliko  je  to  dopuštala  državna  politika  i  sigurnost  monar- 
kije,  zadaća  sizifovska  kraj  tolikih  centrifugalnih  težnja  dvanaest 
naroda  s  različitim  probitcima.  Održati  te  narode  na  okupu  kroz 
60  godina  u  doba  punog  zamaha  nacionalizma,  dati  im  mogućnosti 
razvitka,  već  je  dokaz  velikoga  državničkog  umijeća.  Doduše 
postojala  je  krilatica  o  »nezahvalnosti  kuće  Habsburg«,  no  kod 
ocjenjivanja  uloge  Franje  Josipa  u  stvaranju  madžarsko-hrvatske 
nagodbe,  ako  je  moguće  i  pretjerano  govoriti  o  nekoj  zahvalnosti, 
ali  postojalo  je  kod  cara  nešto,  što  bi  se  moglo  nazvati  osjećajem 
viteškoga  duha,  koji  treba  namiriti.  Za  vrijeme  vladavine  Franje 
Josipa  do  sklapanja  nagodbe,  hrvatske  politika  bila  je  više  manje 
samo  oružje  kod  stvaranja  njegovih  državnih  zamisli,  tu  su  ulogu 
FIrvati  vršili  iskreno,  iz  osvjedočenja,  i  Franjo  Josip  od  prvoga 

svojeg  ustavnog  oktroja  1849.  u  svojem  carstvu  daje  skroman,  ali 
poseban  položaj  Hrvatskoj  računajući  s  njezinim  zahtjevima.  Sva¬ 
kako,  kod  toga  su  nesumnjivo  bili  mjerodavni  i  politički  računi, 
pogotovo  vojnička  vrijednost  Vojne  Krajine,  i  kod  osiguravanja 
posebnoga  državnog  značaja  Hrvatske  kod  sklapanja  nagodbe, 
politički  račun  ima  udjela  u  postupcima  carevima.  Politiku  dualiz¬ 
ma  Franjo  Josip  I.  prihvatio  je  kao  političku  nuždu,  srcem  pro¬ 
tivnu  njegovim  osobnim  shvaćanjima.  Drugačije  nije  moglo  ni  biti, 
jer  kroz  20  godina  Madžari  su  dosljedni  nepomirljivi  protivnici 
i  dinastije  i  carstva.  Prilagodjujući  svoju  osobnu  politiku  državnoj 
nuždi  i  sklapajući  sporazum  s  Madžarima,  Franjo  Josip  I.  čuvajući 
do  skrajnih  granica  mogućnosti  hrvatsku  državnost,  vrši  svoje 
vrsti  uzvratnoga  osiguranja  te  svoje  nove  još  neiskušane  politike, 
jer  je  konačno  još  neizvjesno,  kako  će  se  pokazati  snaga  njego¬ 
voga  sporazuma  s  Madžarima.  Kad  se  vode  odlučni  pregovori  za 
nagodbu,  Franjo  Josip  I.  djelotvorno  osobno  bodri  članstvo  hrvat¬ 
skoga  kralj evinskog  odbora,  da  ne  budu  suviše  popustljivi  prema 
Madžarima.  Ignjat  Brlić  u  pismu  svojemu  bratu  Andriji  Torkvatu 
iz  travnja  1868.  kad  su  u  toku  ti  pregovori,  javlja  razgovor  carev, 
što  ga  je  na  dvorskom  ručku  imao  sa  članom  hrvatskoga  kralj evin¬ 
skog  odbora  Antunom  Vakanovićem:  »Poslije  ručka,  —  piše 
Ignjat  Brlić  odmah  nakon  razgovora  s  Vakanovićem  —  prozborio 
je  car  s  njim  i  pripovijedao  mu,  kako  je  s  Deakom  o  nama 
razgovarao  i  kako  mu  je  Deak  kazao  da  u  našoj  deputaciji  ima 
ljudi  koji  bi  dalje  išli  u  savezu,  nego  što  on;  povodom  toga  rekao 
je  car  Vakanoviću:  »Sein  Sie  nicht  magyarischer  als  die  Magya- 
ren  selbst«.  I  kasnije,  1875.,  kad  se  nagodba  provodi  u  život  Franjo 
Josip  bodri  osobno  Hrvate  na  odlučnost  prema  Madžarima.  Kad 
je  Miroslav  grof  Kulmer  imenovan  prvim  zapovjednikom  hrvat¬ 
skoga  domobranstva,  stvorenoga  na  temelju  nagodbe,  u  čestim 
audijencijama  od  cara  takodjer  dobiva  —  svjedoči  to  Miroslav 
grof  Kulmer  ml.  prema  pripovijedanju  svojega  oca,  —  upute,  da 
kod  stvaranja  hrvatskoga  domobranstva  čim  čvršće  naglasi  nje¬ 
gov  hrvatski  značaj.  Kod  organiziranja  domobranstva  buknuo  je 
izmedju  zapovjedništva  honveda  i  Kulmera  spor  o  službenom 
jeziku,  jer  zaista  samo  slovo  nagodbe  o  tome  ništa  ne  govori. 
Zapovjedničtvo  honveda  zahtijeva  da  službeni  jezik  u  hrvatskom 
domobranstvu  bude  madžarski  i  da  domobranske  pukovnije  u 
Hrvatskoj  dobiju  zastavu  u  madžarskim  državnim  bojama.  U 
audijenciji  razloživši  caru  taj  spor  i  napomenuvši  mu,  da  bi  ma- 

džarski  zahtjev  bio  od  nedoglednih  posljedica  za  raspoloženje  u 
hrvatskom  narodu,  obzirom  na  svu  prošlost  i  predaju,  dobiva  grof 
Kulmer  od  cara  odgovor:  »Auch  ich  will  keine  Honveds  in  Kroa- 
tien!«  Stekavši  od  cara  odobrenje  za  hrvatski  službeni  jezik  u 
domobranstvu,  Kulmer  sa  šulekom  i  prof.  Vrbanićem  preko  noći 
prevadjaju  domobranski  službovnik  i  vježbovnik,  stvaraju  zapo¬ 
vjedni  jezik  hrvatskoga  domobranstva.  Isti  slučaj  bio  je  i  sa  zasta¬ 
vom.  Slovo  nagodbe  i  tu  je  neodredjeno  i  opet  Franjo  Josip  odo¬ 
brava  grofu  Kulmeru  njegovu  improvizaciju  hrvatskoga  stijega 
crven-bijel-plavoga,  (dok  je  do  tada  bio  hrvatski  stijeg  crven- 
bijeli,a  stijeg  za  Slavoniju  bijeli  i  plavi);  ta  Kuhnerova  improvi¬ 
zacija  postaje  putem  gotovoga  čina  i  državnom  zastavom  trojed- 
nice.  Najjače  došla  je  do  izraza  uloga  Franje  Josipa  I.  kod  rješa¬ 
vanja  pitanja  Rijeke.  U  riječkom  pitanju  hrvatski  i  madžarski 
ugovorači  nagodbe  ne  mogu  se  sporazumjeti  i  u  slovu  nagodbe 
u  §.  66.  veli  se  da  na  teritorijalni  obseg  kraljevinah  Dalmacije, 
FIrvatske  i  Slavonije  spada:  ». . .  savkoliki  prostor,  koj  za  sada 
skupa  sa  gradom  Bakrom  i  njegovim  kotarom  riečkoj  županiji 
pripada,  izuzamši  grad  Rieku  i  njegov  kotar,  glede  kojih  medju 
ova  kraljevinska  odbora  nagodba  uspjela  nije«.  Sabor  1868. 
prihvaćajući  nagodbu,  u  pogledu  ovoga  paragrafa  zaključuje 
zamoliti  cara  prije  sankcije  nagodbenoga  zakona  predstavkom 
»da  ovom  neoborivom  pravu  kraljevinah  Dalmacije,  Hrvatske  i 
Slavonije  na  grad  Rieku  i  njezin  kotar  zakonito  priznanje  priba¬ 
viti  blagoizvoli«.  Ni  madžarski  sabor  nije  zadovoljan  s  §.  66.;  i 
on  prima  nagodbu,  ali  stvara  ujedno  zaključak  da  se  nagodba  ima 
tek  onda  predložiti  caru  na  sankciju,  kad  vlada  »grada,  luke  i 
kotara  riječkoga  Ugarskoj  zemlji  povratno  utielovljenje  neođ- 
vlačno  pripravi,  koje  kad  se  izvede,  ima  se  nagoda  najvišem  odo¬ 
brenju  podastrijeti  i  u  život  uvesti«.  Od  cara  se  traži  pravorijek. 
Car  ne  udovoljuje  ni  zahtjevu  Madžarske  ni  Hrvatske,  ne  stvara 
uopće  konačnu,  nego  privremenu  odluku,  želeći  očito  da  se  pitanje 
po  sebi  važno,  riješi  bez  strasti:  Rijeka  s  kotarom  postaje  posebno 
tijelo  podvrgnuto  »Svetoj  kraljevskoj  kruni«,  dok  konačno  ure- 
djenje  riječkog  pitanja  ima  se  prema  carevoj  odluci  postići  općim 
sporazumljenjem  izmedju  hrvatskoga  i  madžarskoga  sabora. 
Kako  je  slovo  zakona  o  hrvatsko-madžarskoj  nagodbi  bilo  već 
dovršeno  i  prihvaćeno  od  nadležnih  sabora,  bude  careva  odluka 
naknadno  u  nj  uvrštena,  odnosno  nalijepljena  u  prvobitni  tekst 
zakona.  Tako  je  nastala  poznata  »krpica«  o  Rijeci,  a  koja  doslovno 

glasi:  »U  smislu  prijašnjega  paragrafa  priznavaju  se  kao  k  terito¬ 
riju  kraljevina  Hrvatske,  Slavonije  i  Dalmacije  spadajući:  1.)  Sve 
ono  zemljište,  koje  sada  skupa  s  gradom  i  kotarom  bakarskim 
spada  županiji  riječkoj,  s  izuzećem  grada  i  kotara  riećkoga,  koji 
grad,  luka  i  kotar  sačinjavaju  posebno  s  ugarskom  krunom  spo¬ 
jeno  tiela  (separatum  sacrae  regni  coronae  adnexum)  i  glede 
kojega  kao  takova,  posebne  autonomije  i  na  nju  protežućih  se 
zakonodavnih  i  upravnih  odnošaja  uredjenja,  imat  će  se  putem 
odborskih  rasprava  izmedju  sabora  kraljevine  Ugarske  i  sabora 
kraljevina  Hrvatske,  Slavonije  i  Dalmacije  i  grada  Rijeke  opće 
sporazumljenje  postići«.  Tom  odlukom  Franje  Josipa  1.  pitanje 
Rijeke  za  madžarsko-hrvatske  odnošaje  postalo  je  državopravni 
provizorij,  kojega  razvitak  i  konačno  riješenje  ovisi  o  dinamici 
medjusobnih  snaga.  Po  slovu  zakona  o  nagodbi  Rijeka  niti  je 
konačno  izgubljena  za  Hrvatsku,  niti  je  madžarska  politika  po¬ 
stigla  željeno  riješenje.  Za  Hrvate  i  ovakvo  riješenje  bilo  je  te¬ 
žak  udarac,  tim  više,  jer  je  uslijed  omjera  snaga  stvarno  došla 
Rijeka  pod  posvemašnju  vlast  madžarske  vlade.  Odluke  ma¬ 
džarske  vlade  u  teoriji  odobrava  i  hrvatska  vlada,  ali  izravnog  uti- 
caja  na  stvaranje  tih  odluka  nema.  Samo  treba  spomenuti  da  ni 
prigodom  revizije  hrvatsko-madžarske  nagodbe  pitanje  Rijeke 
nije  bilo  niti  dodirnuto,  hrvatska  politika  nema  snage  niti  ga  po¬ 
krenuti,  bojeći  se  moguće  upravo  gospodarske  odgovornosti  ri¬ 
ječkog  pitanja.  No  tokom  cijeloga  nagodbenog  razdoblja  riječko 
je  pitanje  bolni  živac  za  hrvatsko-madžarske  odnošaje.  Značajna 
je  za  hrvatsko  gledište  jedna  epizoda  iz  hrvatskog  sabora  1900., 
kad  je  sam  tadašnji  ban  grof  Khuen  Hedervary  istupio  kao  bra¬ 
nitelj  hrvatskoga  prava  na  Rijeku.  U  žučljivoj  raspravi  narodni 
zastupnik  dr.  Šime  Mazzura  dobacio  je,  da  je  Rijeka  za  Hrvate 
izgubljena;  državnopravni  stručnjak  tadašnje  narodne  stranke 
dr.  Josip  Pliverić  rekao  je  na  to,  da  to  nije  točno,  već  da  je  Ri¬ 
jeka  hrvatsko-madjarski  kondominij;  u  ovu  raspravu  se  je  na  to 
upleo  ban  grof  Khuen  izjavivši,  da  Rijeka  za  Hrvatsku  nije  niti 
izgubljena,  niti  je  kondominij,  jer  jedno  i  drugo  shvaćanje  zna¬ 
čilo  bi  odstupanje  od  prava,  po  duhu  i  slovu  nagodbe  Rijeka  je 
provizorij!  Samo  i  na  madžarskoj  strani  osjećali  su  tegobnost 
provizornosti  riješenja  pitanja  Rijeke,  upravo  s  madžarske  strane 
u  dva  je  navrata  pokušano  provizorij  pretvoriti  u  konačnost. 
Tako  je  Mažuraniću  kao  banu  bilo  ponudjeno  konačno  riješenje 
riječkoga  pitanja  na  temelju  primjene  nagodbe  i  na  područje 
corpus  separatuma  t.  j.  da  Hrvati  dobiju  na  Rijeci:  nutarnju 

upravu,  sudstvo  i  nastavu,  dok  bi  sve  grane  ostalog  života  dos¬ 
pjele  izravno  pod  budimpeštansku  vladu.  Mažuranić  je  medju- 
tim  otklonio  tu  ponudu,  jer  raspoloženje  u  Hrvatskoj  ne  bi  ni¬ 
kada  dopustilo  niti  prihvatilo  takovu  novu  nagodbu.  Madžarski 
ministar  predsjednik  Stjepan  Tisza  takodjer  je  pokušao  dokon¬ 
čati  provizorij  riječkoga  pitanja  i  to  predloživši  caru  Franji  Jo¬ 
sipu  I.,  da  se  Rijeka  konačno  utjelovi  Madžarskoj,  a  Hrvatskoj 
da  se  prizna  virtuelno  pravo  na  t.  zv.  Tursku  Hrvatsku.  Prijedlog 
je  naišao  na  najžešći  odpor  carev,  koji  je  izjavio,  da  nitko  ne 
smije  raspolagati  s  »njegovim  zemljama«  t.  j.  s  Bosnom  i  Her¬ 
cegovinom  (podatci  od  g.  prof.  dr.  Vinka  Kriškovića). 

Odredjujući  oblikovanje  hrvatsko-madžarske  nagodbe  car  se 
je  rukovodio  do  tad  izraženim  zahtjevima  hrvatskih  političkih 
čimbenika.  Nagodba  jc  nesumnjivo  posljedak  vo¬ 
lje  tadašnjih  službenih  političkih  predstav¬ 
nika  Hrvata,  umnožak  njihovih  političkih 
shvaćanja  i  odraza  gospodarskih  i  društvo v- 
nih  prilika.  U  preokretima  svih  političkih  borbi  od  1848.  do 
1868.  stalna  je  njihova  želja,  naglašena  čas  jače  čas  slabije, 
održati  zajedinstvo  s  Madžarima.  I  sam  sabor  1848.  naglasuje 
potrebu  »pacifikacije«,  to  će  reći  mirno  riješenje  tadašnjega  ma- 
džarsko-hrvatskoga  spora.  Sabor  1861.  radja  u  članku  42.  i  misao 
i  sadržaj  nagodbe.  Ni  hrvatska  oporba  ne  zamjerava  stvaraocima 
nagodbe,  što  su  sklopili  nagodbu,  nego  samo  što  su  sklopili  t  a- 
kvu  nagodbu.  Jedini  Ante  Starčević,  dosljedan  misli  naciona¬ 
lizma,  zahtijeva  podpunu  državnu  nezavisnost  hrvatskoga  na¬ 
roda  bez  ovisnosti  i  od  madžarske  i  od  austrijske  vlade.  Za 
žrtve,  koje  zahtijeva  Starčevićeva  misao,  tadašnje  pokoljenje  nije 
još  imalo  snage.  Govori,  izrečeni  u  hrvatskom  saboru  1868.  prigo¬ 
dom  rasprave  o  zakonskom  prijedlogu  o  nagodbi,  zrcalo  su  ra¬ 
zvitka  misli  hrvatskih  političkih  ljudi  o  zajedinstvu  s  Madjarima, 
otkrivajući  ujedno  i  gospodarske  pobude  za  sklapanje  nagodbe. 
Raspoloženju  za  savez  s  Madžarima  daje  temelj  strah  pred  reak¬ 
cijom.  Izvjestitelj  hrvatskoga  kraljevinskog  odbora  zastupnik 
Janko  Car  veli  to  otvoreno:  »Vrlo  važan  je  motiv  po  mojem 
shvaćanju,  da  će  time  (nagodbom)  naša  domovina  biti  otrgnuta 
iz  krila  i  moći  reakcije,  koja  joj  je  prouzročila  neizrecive  nedaće 
i  nesreće«  spominjući  kasnije,  da  »tamne  sile  još  djeluju«, 
šibajući  očito  na  vojničke  krugove,  koji  su  bili  radi  Vojne  Kra¬ 
jine  najuporniji  protivnici  hrvatsko-madžarske  nagodbe.  Ta  mi¬ 
sao  straha  pred  povratkom  apsolutizma  ponavlja  se  u  svim  go- 

vorima  i  za  sve  zagovornike  nagodbe  Madžarska  je  —  kako  je 
stvarno  i  bilo  —  nosilac  načela  ustavnosti,  koja  je  jedino  oružje 
protiv  samovlade.  Svi  branitelji  nagodbe  u  toj  raspravi  ponosno 
ističu,  da  im  je  uspjelo  nagodbom  sačuvati  slijed  hrvatske  državne 
misli  i  svi  uz  to  ističu,  kolike  gospodarske  probitke  nagodba 
pruža  Hrvatskoj.  Ta  nada  u  gospodarske  probitke  odaje  i  sav 
onaj  strah,  koji  je  takodjer  kumovao  stvaranju  nagodbe,  strah 
pred  gospodarskom  nemoći. 

Moderniziranje  cijeloga  javnoga  života  u  Hrvatskoj  već  je 
bilo  dozrijelo,  nerazvijeni  gospodarski  položaj  otešćuje  taj  ra¬ 
zvitak  već  i  za  vrijeme  od  1861.  do  1864.  Posljednje  dvije  go¬ 
dine  prije  nagodbe  iznose  porezni  zaostatci  u  Hrvatskoj  i  Sla¬ 
voniji  do  blizu  2  miliona  forinti  i  obzirom  na  okolnosti  bez  obzira 
da  li  Hrvatska  pristupila  zajedinstvu  s  Madžarima  ili  se  priklo¬ 
nila  austrijskim  zemljama,  pogotovo  ovima  posljednjima  s  izgra- 
djenijom  i  prema  tome  skupljom  upravom,  pogledi  u  budućnost 
kraj  takvog  deficita  morali  su  biti  za  suvremenike  i  stvaraoce 
nagodbe  vrlo  tjeskobni.  Psihološki  djeluje  svakako  i  kriza,  koja 
prati  svaki  neuspjeli  rat,  kao  što  je  bio  rat  1866.  Osim  toga  tu  je 
posvemašnje  pomanjkanje  poreznoga  morala  kod  hrvatskih  ljudi, 
što  je  velikim  dijelom  posljedica  kasnoga  ukidanja  kmetstva;  do 
1848.  plemstvo  ne  plaća  izravni  porez,  a  seljak  bivši  kmet  odupire 
se  uopće  svima  podavanjima,  u  čemu  ga  je  još  i  podupiralo  javno 
mišljenje  za  vrijeme  apsolutizma.  Sve  su  to  obziri,  koji  nukaju 
hrvatske  političke  ljude,  da  u  nagodbi  čim  više  smanje  novčane 
terete  države,  nadajući  se  pri  tome  s  druge  strane  većim  novča¬ 
nim  probitcima.  Tadašnji  hrvatski  političari  uopće  su  slabo  upu¬ 
ćeni  u  pitanja  državnoga  gospodarstva,  svi  su  humanistički  uzgo¬ 
jeni  za  razglabanje  državopravnih  pitanja  i  značajno  je,  da 
stranka  koja  stvara  nagodbu  mora  odabrati  za  rizničarskog  izvje¬ 
stitelja  u  stvaranju  nagodbe  Stjepana  Vukovića,  koji  je  u  to  doba 
bio  još  župnik  u  zagorskom  Ivancu.  Kod  stvaranja  nagodbe  hr¬ 
vatski  kraljevinski  odbor  predao  je  rizničarske  poslove  Hrvatske 
posvema  u  ruke  madžarske  vlade,  prihvativši  načelo  postotka 
tako  da  od  svih  izravnih  i  neizravnih  dohodaka  Hrvatske  i  Sla¬ 
vonije  ima  njoj  ostati  45%>  za  pokriće  autonomnih  potreba,  dok 
55%  ima  ići  za  pokriće  zajedničkih  troškova.  Medjutim,  ustano¬ 
vljeno  je  nagodbom,  da  Madžarska  jamči  Hrvatskoj  2,2000.000 
forinti  za  pokriće  autonomnih  potreba,  u  koliko  bi  izravni  i  ne¬ 
izravni  dohotci  Hrvatske  i  Slavonije  bili  manji,  manjak  će  ići 
na  račun  zajedničkih  troškova.  Ako  bi  se  pak  zemaljski  dohotci 

Hrvatske  i  Slavonije  povećali  ili  pak  troškovi  zajedničkih  tereta 
zemalja  ugarske  krune  smanjili  i  onih  55°/o  premašili  zajedničku 
dužnost,  onda  njihov  preostatak  ide  na  raspolaganje  autonomne 
vlade.  Ne  može  biti  nikakove  sumnje,  da  je  za  čas  stvaranjem 
nagodbe  ovaj  sporazum  bio  za  Hrvatsku  povoljan.  Dakako,  za 
budućnost  bio  je  ovaj  rizničarski  sustav  nagodbe  jedan  od  naj¬ 
težih  utega  za  život  hrvatsko-madžarske  nagodbe,  tim  teži,  što 
su  stvaraoci  nagodbe  izručili  madžarskoj  vladi  ne  samo  državnu 
riznicu,  nego  i  zakonodavstvo  trgovine  i  veleobrta,  sputavši  time 
mogućnost  slobodnoga  razvitka  njihovoga  prema  narodnim  po¬ 
trebama.  Dogodilo  se  je  protivno,  nego  što  su  to  očekivali  zago¬ 
varači  nagodbe,  koja  mjesto  probitaka  na  gospodarskom  polju 
donosi  zastoj,  jer  upravo  gospodarsko  i  trgovinsko  područje 
postaje  orudjem  madjarske  vladavinske  politike  u  Hrvatskoj.  Ci¬ 
jeli  trgovinski  i  gospodarski  život  Hrvatske  upravlja  se  sa  sta¬ 
novišta  probitaka  pretežno  jačega  dijela  toga  državnog  zaje- 
dinstva,  trgovina  i  gospodarstvo  Hrvata  gube  slobodu  pobude,  mo¬ 
raju  se  prilagodjivati  pobudama  madžarske  politike.  Osjetilo  se  je 
to  već  slijedećih  godina,  opet  na  području,  na  kojemu  su  stvaraoci 
nagodbe  i  sljedbenici  nagodbene  politike  očekivali  najviše  probi¬ 
taka:  na  području  željeznica  i  na  području  »vjeresionah«.  Grad¬ 
nja  željeznica  u  Hrvatskoj  napreduje  sporo,  cijeli  sustav  že¬ 
ljezničkog  prometa  postaje  samo  odsječkom  sustava,  kojemu  je 
Budimpešta  središte,  željezničke  pruge  grade  se  u  dugim  raz¬ 
macima,  na  kratkim  odsjecima.  Na  području  razvitka  veleobrta 
i  novčarstva  isti  je  slučaj;  i  tu  postaje  hrvatski  život  ovisan  o  po¬ 
budama  iz  Budimpešte.  Za  svaku  stečevinu  potreban  je  niz  du¬ 
gih  i  žilavih  borbi.  Ta  nepovoljna  strana  hrvatsko-madžarske  na¬ 
godbe  bijaše  posljedica  svakako  nepoznavanja  rizničarskih  pita¬ 
nja  kod  Hrvata  ali  i  posljedice  stranačkih  borbi  iz  godina  1865.  i 
1866.,  koje  su  opet  dobrim  dijelom  posljedica  ne  samo  borbe  po¬ 
litičkih  nazora,  nego  i  borbe  dvaju  pokoljenja.  Središnja  ličnost 
nagodbenjačke  politike,  njezin  stvaralac  bijaše  Levin  barun 
Rauch,  valjda  posljednji  izraziti  dosljedni  feudalac  i  u  svojim 
shvaćanjima  i  odnošaju  prema  ljudima.  Premda  napredan  go¬ 
spodar,  on  je  sačuvao  u  svojim  postupcima  sve  načine  »zemalj¬ 
skoga  gospodina«  iz  dob#  prije  1848.,  ne  samo  prema  svojima  po¬ 
litičkim  protivnicima  u  narodnoj  stranci,  koji  su  svi  skoro  si¬ 
novi  trećega  staleža,  nego  i  prema  ljudima  u  vlastitoj  stranci. 
Autokratska  njegova  ćud  ne  podnosi  lako  tudjeg  mišljenja  i  tu 
je  klica  razdora,  koji  je  u  doba  sklapanja  nagodbe  nastao  u  unio- 

nističkoj  stranci.  Posljedica  toga  razdora  bijaše,  da  su  upravo 
ljudi,  koji  su  bili  najspremniji  u  rizničarskim  pitanjima,  Lazar 
barun  Hellenbach,  J.  Živković  i  dr.  Ignjat  Brlić  bili  prisiljeni  preći 
u  oporbu.  U  ljudskim  svojstvima  bana  Levina  Raucha  leži  tako- 
djer  i  uzrok  žestokih  borbi  s  narodnom  strankom.  Svojom  samo- 
svješću,  koja  mu  je  bila  dala  snagu  i  odlučnost  da  stvori  nagodbu, 
zapodjevao  je  takodjer  i  suvišne  borbe,  odnosno  davao  pogubni 
smjer  okršajima  s  opozicijom,  za  koju  prezirno  veli,  da  su  to  ne¬ 
sposobni  ljudi  za  politiku  jer  samo  »pišu  knjige  i  pjevaju  pjesme«. 
Zaoštrivanje  borbe  bilo  je  kobno  i  za  probitke  Hrvatske,  a  ko¬ 
načno  je  slomilo  i  Levina  Raucha  kao  bana. 

Napokon  treći  čimbenik  u  stvaranju  nagodbe  bilo  je  vodstvo 
madžarske  državne  politike.  Dakako  sasvim  je  prirodno,  da  su 
madžarski  državnici  gledali  na  nagodbu  s  gledišta  madžarske  po¬ 
litike  i  vodili  je  za  madžarske  probitke.  No  isto  tako  danas  je 
očevidno,  da  je  ono  pokoljenje  madžarskih  političkih  ljudi,  koje 
je  nagodbu  stvaralo,  cijenilo  misao  njezinu,  da  se  je  rukovodilo 
isključivo  razlozima  razbora.  Deak,  Kerkapoly  i  sam  Andrassy 
nastoje  nagodbu  učiniti  snošljivom  za  obe  stranke.  Sam  Deak  u 
nekoliko  navrata  u  pregovorima  za  nagodbu  nastoji  zaštititi  hr¬ 
vatske  probitke,  upozoravajući  članove  hrvatskoga  kralj evinskog 
odbora  na  pojedine  slabosti  njihovoga  vlastitoga  gledišta,  u  prvi 
mah  svi  su  madžarski  državnici  voljni  pristati  na  samostalnost 
hrvatskih  državnih  financija.  I  kasnije,  kod  prve  revizije  na¬ 
godbe,  madžarski  njezin  član  stvarno  nije  nepristupačan  ni  je¬ 
dnom  razboritom  zahtjevu.  Prve  godine  života  nagodbe  otkriše 
mnoge  njezine  slabosti,  za  reviziju  njezinu  su  i  Madžari,  i  car  i 
na  hrvatskoj  strani  i  sama  unionistička  stranka,  koja  ju  je  stva¬ 
rala.  To  je  držanje  madžarske  politike  razumljivo.  Dvojni  sustav 
još  je  mlad,  na  svakom  koraku  osjećaju  se  »tamne  sile«,  koje  je 
spomenuo  još  Janko  Car  u  nagodbenoj  raspravi  u  hrvatskom  sa¬ 
boru.  Madžarski  političari  nastoje  čim  jačom  učiniti  hrvatsko- 
madžarsku  svezu,  jer  se  uvijek  iz  nova  javljaju  priprave  za  juriš 
na  austro-madžarsku  nagodbu,  sad  sa  strane  vojničkih  krugova, 
sad  sa  strane  austrijskoga  konzervativnoga  visokoga  plemstva. 
Misao  austrijske  federalizacije,  u  kojoj  visoka  birokracija,  uzgo¬ 
jena  i  stvarana  sve  od  vremena  Marije  Terezije,  za  Madžare  je 
stalna  opasnost.  Jedan  od  juriša  vojničkih  krugova  na  dualizam 
bilo  je  i  rušenje  bana  baruna  Raucha  u  t.  zv.  aferi  Lonjskoga 
polja.  U  ovom  slučaju  doživljuje  hrvatsko-madžarska  nagodba 
svoju  prvu  kušnju,  a  hrvatski  život  sam  ne  sluteći,  po  prvi 

puta  je  izravni  čimbenik  u  jakom  naletu  novoga  novčanog  go¬ 
spodarstva. 

Čim  je  stvoren  dualizam,  a  pogotovo  čim  je  hrvatsko-ma- 
džarska  nagodba  postala  stvarnost,  jasno  je  po  naravi  stvari,  da 
su  izbrojene  godine  opstanka  Vojne  Krajine.  Osobito  rat  1866., 
gdje  prvi  puta  odlučuje  ratna  tehnika,  gdje  puška  ostraguša  Prusa 
tuče  austrijsku  vojsku  sa  zastarjelim  sustavom  pušaka,  pokazao 
je,  da  predstoji  neminovna  preobrazba  vojske  carstva  i  u  po¬ 
gledu  organizacije  i  tehnike,  da  Vojna  Krajina  postaje  nesuvre¬ 
menom.  Vojnički  krugovi  dakako  žele  čim  dulje  produljiti  život 
Vojne  Krajine  iz  svojih  osobnih  probitaka  a  i  za  to  jer  je  po¬ 
sljednjih  godina  najveće  prirodno  bogatstvo  Hrvatske,  i  to 
upravo  s  područja  Vojne  Krajine  dobilo  osobitu  vrijednost, 
naime  šume.  Silni  razvitak  željeznica  u  Europi  poskočio  je  cijene 
željezničkim  pragovima,  a  hrvatske  šume  nepresušan  su  majdan 
te  nove  vrste  drvne  robe.  Jedan  od  rijetkih  paragrafa  mađžarsko- 
hrvatske  nagodbe,  koji  je  štitio  gospodarske  probitke  Hrvata,  bio 
je  §  8.,  koji  je  odredjivao,  da  »ako  bi  se  radilo  o  prodaji  državne 
dalmatinsko-hrvatsko-slavonske  nepokretne  imovine  u  zemljah  i 
šumah,  o  tom  se  i  sabor  kraljevinah  Dalmacije,  Hrvatske  i  Sla¬ 
vonije  saslušati  ima,  pa  da  se  bez  njihove  privole  prodaja  takova 
izvesti  ne  može«.  Time  je  paragrafom  nagodbe  ograničena  vlast 
ratnog  ministarstva,  kao  vrhovnoga  nadležnog  mjesta  u  Vojnoj 
Krajini.  Uza  sve  to  saznalo  se  neposredno  nakon  sklapanja  na¬ 
godbe,  da  ministarstvo  za  rat  kani  prodati  oko  30.000  jutara  šume 
u  brodskoj  i  petrovaradinskoj  krajini.  Sabor  ustaje  pro¬ 
tiv  te  nakane,  a  ban  Rauch  sam  odlučno  vodi  sabor  u  toj  borbi. 
Ta  odlučnost  osujetila  je  ovaj  posao  sa  hrvatskim  šumama.  Voj¬ 
nički  krugovi,  koji  su  bili  sa  svojim  probitcima  u  ovom  poslu, 
obaranju  bana  Raucha.  Kao  oružje  im  služi  afera  Lonjskoga  polja, 
koje  se  hrvatska  oporba  iz  osobnih  uzroka  žilavo  laća  i  uspješno 
je  provodi  pred  sudom  na  području  Vojne  Krajine. 

I  sam  car  Franjo  Josip  I.  počeo  je  kolebati  prema  dualizmu. 
Pod  dojmom  pobjede  Prusije  nad  Francuskom  1871.  i  stvara¬ 
nja  prvoga  Njemačkog  Reicha,  kad  nova  ujedinjena  Njemačka 
samim  svojim  obstankom  djeluje  na  njemačko  pučanstvo  u  habs¬ 
burškoj  državi,  kad  se  u  samom  Beču  pjeva  »Die  Wacht  am 
Rein«,  Franjo  Josip  I.  pred  ovom  neočekivanom  pojavom  centri¬ 
fugalnih  sila  pomišlja  dualizam  zamijeniti  s  federalizmom,  mišlju, 
koja  je  osobito  bliska  visokoj  aristokraciji  Češke  i  Moravske.  Ta 
misao  nije  strana  niti  vojničkim  krugovima,  koji'  borbu  protiv 

dualizma  kušaju  stalno  uprijeti  o  Vojnu  Krajinu.  Vojna  Krajina, 
uz  podporu  narodne  stranke,  u  oporbi,  sad  je  odlučna  protiv 
ujedinjenja  s  maticom  zemljom,  borbene  su  lozinke  u  Kra¬ 
jini,  da  se  ne  smije  dopustiti,  da  Krajina  dodje  »pod  Madžare«.  U 
ovoj  podzemnoj  borbi,  jamačno  računajući  tim  raspoloženjem  pu¬ 
čanstva,  Eugen  Kvaternik  diže  svoju  bunu  na  području  same 
Vojne  Krajine  kod  Rakovice,  sa  ciljem  stvoriti  Nezavisnu  Državu 
Hrvatsku.  Slabi  su  bili  izgledi,  da  bi  buna  mogla  uspjeti  u  kraju, 
gdje  je  Austrija  bila  naselila  samo  srpsko  pučanstvo,  koje  kao 
graničari  ne  će  »pod  Madžare«,  ali  koje  je  tada  odlučan  carevac. 
Kvaternik  pada  kao  mučenik,  svijesno  je  pošao  u  smrt  vjerujući, 
da  je  u  to  vrijeme  općega  klonuća  u  Hrvatskoj  potrebno  pružiti 
primjer  skrajnje  požrtvovnosti.  Rakovička  buna  bila  je  odlučna 
za  raspoloženje  Franje  Josipa  prema  njegovima  nedovršenima 
zamislima  nove  preustrojbe  carstva.  On  se  konačno  priklanja  dua¬ 
lizmu.  14  dana  poslije  Kvaternikove  mučeničke  smrti,  pala  je 
vlada  Hohemvarta,  koja  je  već  imala  gotovu  osnovu  preustrojbe 
habsburškoga  carstva  u  saveznu  državu. 

Nagodbeni  sustav  u  Hrvatskoj  unatoč  otpora  Hrvata  usta- 
ljuje  se,  premda  neznatno  preustrojen  u  pogledu  rizničarske  hr¬ 
vatske  politike.  Kao  svaki  sustav,  tako  je  i  nagodbeni  ovisio  u 
prvom  redu  o  ljudima,  koji  ga  provode,  te  i  o  dinamici  političkih 
snaga,  koje  donosi  vrijeme  i  razvitak  oblika  života.  Postepeno 
nestaju  s  pozornice  stvaraoci  nagodbe  i  na  hrvatskoj  i  na  ma¬ 
džarskoj  strani,  nestaje  s  njima  i  sjećanje  na  uzroke  njezinoga 
postanka,  na  kormilo  dolaze  nova  pokoljenja  ljudi,  a  razvitak 
državni,  nove  potrebe  i  snage,  nova  pitanja,  koja  oni  rad  jaju  nose 
i  nove  kušnje  i  nova  opterećenja  za  sam  sustav  nagodbe.  Na¬ 
godba  se  počinje  provoditi  u  drugom  duhu  od  onoga  s  kojim  je 
sklapana,  nagodba  prestaje  biti  za  Madžare  obranbeno  sredstvo 
protiv  apsolutizma.  Postavši  postepeno  nadmoćni  čimbenik  u  dr¬ 
žavnom  životu  habsburškoga  carstva  Madžari  postaju  i  nosioci  po¬ 
litike  protivne  razvitku  i  dozrijevanju  hrvatskoga  nacionalizma, 
koji  se  ne  zadovoljava  više  svojom  afirmacijom  na  uljudbenom 
polju,  već  traži  svoj  sadržajni  razvitak  i  na  polju  gospodarskoga 
života.  Stara  borba  Hrvata  za  samobitnost  i  nezavisnost  dobiva 
nov  sadržaj,  kojemu  slovo  i  duh  nagodbe  postaju  nesuvremeni 
okviri.  Nagodba  kroz  50  godina  života  u  svojim  oblicima  zastar- 
juje  i  postaje  kobnim  utegom  za  cijelu  Dvojnu  Monarkiju.  Samo 
sustav  primjenjujući  nagodbu  podbada  i  jača  borbenost  nacio¬ 
nalne  misli  Hrvata.  S  time  nagodba  vrši  svoje  prvobitno  nena- 
mijenjeno  poslanje. 

STVARANJE  TEMELJA  MODERNE 

HRVATSKE 


1873.  slavi  Dvojna  Monarkija  25.  godinu  vladanja  Franje  Jo¬ 
sipa  I.  Uz  dvorske  svečanosti  htjelo  se  je  proslaviti  ovu  značajnu 
godinu,  u  stilu  vremena,  s  velikom  svečanom  izložbom.  Ta  je 
izložba  imala  prikazati  svu  snagu  Dvojne  Monarhije,  biti  svje¬ 
dokom  općega  njezinoga,  a  osobito  gospodarskoga  i  trgovinskog 
napredka  za  1.  svibnja  1873.  car  osobno  otvara  izložbu,  koja  još  nije 
ni  podpuno  dovršena.  I  Hrvatska  sudjeluje  na  toj  izložbi  oso¬ 
bito  s  robom  svojega  prvog  veleobrta,  od  kojega  su  bili  na- 
gradjeni  za  rudarstvo:  Faber  Kajetan,  posjednik  rudah  u  Karlovcu 
—  kolajnom  za  napredak.  —  Priznanicom  diplomom:  Zagrebački 
prvostolni  kaptol  kao  posjednik  ugljišta  u  Varašdinskih  toplicah; 
društvo  za  ugljište  u  Brodu;  taoničtvo  za  rude  i  proizvadjanje 
kositra  u  Ivancu;  radobojske  ugljene  i  sumporne  rude;  ugljenar- 
sko  društvo  u  Ivancu;  željezne  rude  petrovogorske  u  Topuskom  i 
rude  viteza  Jakšića.  Kemička  obrtnost:  Morgenthaler  Josip  u 
Osijeku  za  vosak;  Sieber  Josip  sapunar  u  Varaždinu;  Mine¬ 
ralne  vode;  Tvornica  kamenitih  stvari  Iv.  i  Mavre  Sonnenberga  u 
Krapini;  Beočinski  portland  cement;  Tvornica  strojeva  u  Osi¬ 
jeku;  Tvornica  koža  u  Zagrebu;  Hofmannstahl  August  pl.  posjed¬ 
nik  svilane  u  Novoj  Gradišci  —  dobiva  kolajnu  za  napredak,  kao  i 
V'ohlheim  i  Pscherhof,  posjednik  svilane  u  Cerniku. 

Pet  dana  kasnije  dolazi  do  teške  krize  na  bečkoj  burzi,  sloma 
novčanoga  tržišta.  Zbilja  je  srušivši  pročelje  izložbe  otkrila  kako 
je  zapravo  gospodarski  život  Monarkije  pokraj  svih  prividnih 
uspjeha  osnovan  na  slabom  temelju. 

Povod  novčanoj  katastrofi  bila  je  spekulacija  s  vrijednosnim 
papirima  na  bečkoj  burzi,  spekulacija,  koja  je  postala  pravom  za¬ 
razom.  Uzroci  sloma  bili  su  mnogo  dublji.  Od  prvog  dana  svo¬ 
jega  nastupa  na  prijestolje,  nadahnut  mislima  kneza  Schwarzen- 
berga,  Franjo  Josip  I.  vodi  izrazitu  politiku  prestiža.  Prestiž  daje 
značajku  cijeloj  polovici  njegove  dugotrajne  vladavine,  radjajući 
kobnim  posljedicama  ne  samo  u  politici  nego  i  u  gospodarstvu. 
Radi  prestiža  u  prvih  25  godina  vladavina  Franje  Josipa  usiljeno 

traži  napredak  na  polju  gospodarstva,  trgovine  i  veleobrta,  že¬ 
leći  u  utakmici  dostići  i  nadmašiti  druge  velevlasti.  Ali  kao  što  je 
potrebno  vrijeme,  da  iznikne  iz  sjemena  žito,  kao  što  se  tu  ne 
može  nikakvim  sredstvima  ubrzati  rast  i  dozrijevanje,  tako  je 
bilo  i  s  ubrzanim  razvitkom  gospodarskoga  života  Austrije.  Trk 
za  vidljivim  brzim  uspjesima  jalov  je  i  poguban.  Vladavina  pre¬ 
tjerano  promiče  osnivanje  svih  mogućih  dioničarskih  društava, 
trgovačkih  i  veleobrtničkih,  većina  papira  tih  društava  služi  samo 
za  burzovne  spekulacije.  Živi  se  u  podpunoj  primjeni  libera¬ 
lističkih  nauka  o  gospodarskoj  slobodi,  novinska  promičba  je 
podmitljiva,  slavi  nerazvijena  slaba  poduzeća,  sve  u  svrhu  spe¬ 
kulacije,  kojom  se  bave  ne  samo  novčari  i  priradnici,  nego  i  mali 
i  veliki  svijet,  jer  Beč  tih  godina  grad  je  veselog  lagodnog  uži¬ 
vanja,  živi  ritmom  Straussovih  valcera.  Preko  noći  se  stiču  mi¬ 
lijuni,  slijepa  sreća  draži  svakoga  nositi  na  burzu  svoje  uštedje- 
vine.  Onda  se  sva  ta  zgrada  podignuta  na  pijesku  počinje  rušiti. 

Usov  se  je  stao  valjati  5.  svibnja  1873.  9.  svibnja  je  najav¬ 
ljeno  u  samom  Beču  do  100  stečajeva.  Kao  koluti  od  pada  kamena 
u  ustajaloj  vodi  širi  se  panika,  obuhvaćajući  sve  zemlje  monar¬ 
hije.  »Jedna  velika  trgovačka  kuća,  koja  je  još  dan  prije  isplatila 
3  milijuna,  —  izvješćuju  zagrebačke  »Narodne  Novine«  15.  svib¬ 
nja,  otkrivajući  i  atmosferu  i  pojedine  uzroke  sloma,  —  progla¬ 
sila  je,  da  obustavlja  plaćanja.  Tvornice  su  počele  odpuštati  rad¬ 
nike,  političke  osobnosti  zastupničke  kuće  Reichsrata,  da  nisu  do¬ 
bro  djelovale  na  putu,  jer  su  svojim  postupkom  podkopale  te¬ 
melje  trgovinskoga  života  i  svu  solidnost.  Lakoumnost  onih,  koji 
su  pri  kakovom  novom  poduzeću  oslanjali  se  na  sjajna  politička 
imena,  što  su  stajala  na  čelu,  mnogo  puta  je  bila  znatno  kažnjena. 
»Deutsche  Zeitung«  opisujući  situaciju,  kaže  da  je  gora,  nego  da 
je  proglašen  bankrot.  Nekad  slavljena  imena  izgovaraju  se  kao 
imena  varalica  i  palikuća  s  raznim  kletvami.  Burza  je  morala  biti 
zatvorena,  a  sve  je  to  samo  početak  konca«.  Nastala  je  opća  nov¬ 
čana  nevolja,  banke  i  novčani  zavodi  u  Beču,  Trstu  kao  i  u  Pešti 
obustavljaju  reeskompte  mjenica  potegnutih  na  vanjska  novčana 
društva.  Posljedica  bečkoga  kraha  bila  je,  da  je  u  Austriji  palo  pod 
stečaj  osam  banaka  s  glavnicom  od  152  milijuna  forinti,  dva  osi¬ 
guravajući  društva  s  glavnicom  od  3.8  milijuna  forinti,  jedno  že¬ 
ljezničko  društvo  s  800.000  forinti,  7  veleobrtničkih  poduzeća  s 
glavnicom  od  3  milijuna  forinti,  dok  je  u  Ugarskoj  palo  pod  ste¬ 
čaj  10  banaka,  moralo  likvidirati  13  banaka,  dva  osiguravajuća 
društva,  neko  10  veleobrtničkih  podhvata;  u  svemu  je  u 

Austro-Ugarskoj  palo  pod  stečaj  dioničarskih  društava  s  glav¬ 
nicom  od  206  milijuna  forinti,  dok  se  je  u  likvidaciji  našla  glav¬ 
nica  od  295.100  milijuna  forinti. 

Kako  je  na  Hrvatsku  djelovao  ovaj  novčani  slom?  Neposred¬ 
nih  posljedica  zapravo  nije  bilo.  Hrvatska  još  nema  glavnice,  ona 
je  učinila  tek  prvi  korak  u  novčano  gospodarstvo.  Prva  hrvatska 
štedionica  prvi  novčani  zavod  kod  Hrvata,  uz  koji  tek  od  1872. 
živu  mladi  zavodi  Eskomptna  i  Komercijalna  banka,  namijenjeni 
promicanju  trgovine  i  obrta,  bila  je  uvijek  više  nego  oprezna  u 
svojemu  poslovanju,  tako  da  nije  pretrpjela,  zajedno  s  ostalim 
novčanim  zavodima  u  pokrajini,  malim  štedionicama  nikakve 
izravne  štete.  Medjutim  je  značajno,  da  su  na  prvi  glas  o  beč¬ 
komu  slomu  predstavnici  banaka  u  Hrvatskoj  zajedno  s  Trgo¬ 
vačkom  komorom  i  Trgovačkim  Zborom  zaključili  poslati  po¬ 
sebno  izaslanstvo  vladi  u  Budimpeštu  tražeći  zaštitu. 

Trajne  posredne  posljedice  bečkoga  sloma  bile  su  mnogo 
teže.  Bečki  slom  uz  prometni  razvitak  cijele  Europe  pomoću  sred¬ 
stava  tehnike,  koja  donose  na  europsko  tržište  ogromne  količine 
robe  iz  prekomorskih  krajeva,  prouzrokuju  budućih  godina, 
stvarno  kroz  svih  slijedećih  20  godina,  stalan  pad  cijena  svih 
agrarnih  proizvoda,  sve  od  žita  pa  do  stoke.  Tu  su  posljedice 
za  Hrvate  osobito  teške,  jer  je  glavnica  u  Hrvatskoj  pokraj  svih 
prvih  prodora  tehnike,  još  uvijek  zemlja  i  njezin  proizvod.  Po¬ 
gotovo  pak  zemlja  s  nedotjeranim  i  nerazboritim  načinom  pro¬ 
izvodnje  u  općemu  padu  cijena  teško  može  unovčiti  svoje  pro¬ 
izvode  u  oštroj  utakmici,  gdje  odlučuje  kakvoća.  Dok  tako  na¬ 
rodni  prihod  postaje  sve  slabiji  i  bezvrijedniji,  sve  to  više  rastu 
potrebe  države  i  zemlje,  koja  se  preobrazuje  prema  zahtjevima 
suvremenoga  života  i  na  uljudbenom  i  na  materijalnom  polju. 
Porezni  višak  raste  i  dok  prihodi  zemlje  iznose  1872.-74.  prosječno 
godišnje  10  milijuna  forinti,  poskočit  će  u  razdoblju  od  1893.-95. 
na  22  miliona  900.000  forinti.  Za  to  isto  je  vrijeme  na  primjer  od 
1872.  do  1894.  cijena  pšenice  u  Hrvatskoj  od  14.1  forintu  pala  na 
5.6  forinti,  kukuruz  od  7.7  forinti  na  5.40  forinti,  od  1873.  pa  do 
godine  1895.  svima  agrarnim  proizvodima  uz  neznatna  časovita 
poboljšanja  padaju  cijene,  u  sličnom  omjeru  kao  cijene  žita.  Na¬ 
rodna  cjelina  više  mora  plaćati,  dok  manje  dobiva  za  svoje 
proizvode.  Te  pojave  gospodarskoga  života  morale  su  se  odraziti 
na  cjelokupnoj  snazi  narodne  zajednice  Hrvata,  u  njezinima  pre¬ 
gnućima,  otpornoj  snazi  i  u  stvaralačkom  radu.  Usporedo  s  ova- 

kvim  razvitkom  gospodarske  krize  neminovno  teče  i  klonuće  po¬ 
litičke  borbenosti. 

Kad  je  u  punom  jeku  bečka  kriza  Hrvatska  vodi  pregovore  s 
Ugarskom  za  reviziju  nagodbe.  Prve  posljedice  bečkoga  sloma,  i 
to  još  nakon  dviju  nerodnih  godina  1871.  i  1872.  oteščane  stočnom 
zarazom  prenesenom  iz  Bosne,  kad  je  šteta  na  rogatoj  marvi  u 
pojedinim  županijama  iznosila  na  stotine  tisuća  forinti,  morale  su 
djelovati  na  raspoloženje  hrvatskoga  kraljevinskog  odbora,  koji 
pregovara  za  reviziju  nagodbe.  Kakovo  je  bilo  raspoloženje  u  Hr¬ 
vatskoj,  i  s  kakvim  su  očima  politički  krugovi  mogli  promatrati 
posljedice  krize  za  neposrednu  budućnost,  osvjetljuju  »Narodne 
Novine«  iz  polovice  lipnja,  na  domaku  odlučnih  pregovora  za  re¬ 
viziju  nagodbe:  »Već  su  tome  dva  mjeseca  dana  odkako  je  kriza 
na  bečkoj  burzi  nastala,  a  novčani  odnošaji  u  Monarhiji,  ne  samo 
da  se  još  ne  kreću  na  bolje,  nego  usuprot  bivaju  svakim  danom  to 
gorji.  Kriza  žalibože  nije  ostala  na  samu  burzu  ograničena,  van  se 
je  vrlo  osjetljivo  hvatila  trgovine  i  obrtnosti . . .  Općinstvo,  videći 
svaki  dan  sve  to  grozniji  primjerak  poplašilo  se  tako,  da  je  u  ova 
dva  mjeseca  dana  mnoge  milijune  otkazalo  i  iz  trgovačkoga  obrt¬ 
ničkoga  prometa  povuklo.  I  to  je  upravo  najstrašnija  posljedica 
burzine  krize,  što  je  po  njoj  gotovo  svaka  vjeresija  uništena. 
Novčana  nevolja  zahvatila  je  kod  nas  osobito  trgovinu  drvom, 
najživlju  i  najizdašniju  struku  naše  obrtnosti.  Računa  se,  da  je 
slavonskim  trgovcem  drva  otkazano  u  posljednja  dva  mjeseca 
ukupno  do  3  milijuna  glavnice,  kojom  su  radili.  Koliki  je  to  uda¬ 
rac  i  za  dotične  trgovce  i  po  njima  za  čitavu  zemlju,  ovaj  se  čas 
jedva  dade  i  naslutiti . . .  Ovaj  dogadjaj  je  s  druge  strane  važan, 
naime  u  toliko  u  koliko  ugarske  državnike  mora  uvjeriti  o  priekoj 
potrebi,  da  se  jedanputa  bankovno  pitanje  riješi.  Na  svaki  način 
nije  za  državnu  samostalnost  Ugarske  povoljna  svjedočba,  kad 
je  ugarska  država ...  u  svojih  narodnogospodarstvenih  odnošajih 
upućena  na  pravičnost,  skoro  bismo  rekli,  na  milost  tudjega  ban¬ 
kovnog  zavoda«.  U  zbilji  ovoga  kritičnoga  gospodarskog  stanja, 
koje  je  obuhvatilo  i  trgovinu  i  poljodjelstvo  i  stočarstvo  hrvatski 
kralj evinski  odbor  nema  niti  prave  volje  boriti  se  za  rizničar- 
sku  samostalnost,  ni  za  osiguranje  samostalnosti  u  trgovinsko- 
gospodarskim  područjima  Hrvatske.  Prejaka  je  bila  panika,  ma- 
lodušje  uslijed  mračne  stvarnosti,  prirodno  se  javlja  sve  to  življa 
potreba  svoju  slabost  prisloniti  na  ugarske  probitke,  mnijući  da 
će  tako  biti  bolje  zaštićeni  od  opasnosti,  kakvu  je  pružila  kriza 
u  Beču. 

Pregovori  za  reviziju  nagodbe  vode  se  u  sasvim  promijenje¬ 
nim  i  političkim  odnošajima.  U  hrvatskom  stranačkom  životu  na¬ 
stupio  je  veliki  preokret,  stvorivši  velike  zabune  i  klonuća  i  kod 
istaknutih  pojedinaca  i  u  široj  javnosti.  Sam  narod  je,  okupljen 
teškim  brigama,  ravnodušan  prema  visokoj  politici.  Glas  pak  na¬ 
rodne  savjesti  je  pridavljen:  Starčević  i  njegova  skupina  nakon 
Rakovice  su  u  zatvoru,  stavljeni  stvarno  izvan  zakona.  Narodna 
stranka,  koja  je  vodila  posljednje  dvije  godine  najogorčeniju 
oporbu  protiv  nagodbe  rušeći  nagodbeni  sustav  Levina  baruna 
Raucha,  očito  se  bojeći  nakon  Rakovice,  da  ne  bude  njezina  borba 
shvaćena  kao  protudržavna  djelatnost,  a  takodjer  iscrpivši  svoje 
snage,  preko  noći  prihvaća  pod  svoje  ono,  što  je  još  jučer  progla¬ 
šavala  izdajstvom.  Narodna  stranka,  mimo  šake  dosljednjih  na¬ 
čelnih  ljudi,  postaje  nagodbenjačkom  strankom,  ulazi  u  najčvršću 
suradnju  sa  unionističkom  strankom,  tvoreći  konačno  s  njome 
jednu  jedinstvenu  stranku.  Uspjesi  te  politike  bili  su  skromni  u 
pogledu  same  revizije  nagodbe.  Postignuta  je  samo  preinaka  na¬ 
godbe  u  rizničarskim  stvarima,  naime  mjesto  paušala  od  2  mili¬ 
juna  200  forinti  uvedena  je  za  Hrvatsku  tangenta  od  45%  njezi¬ 
nih  prihoda  za  upotriebu  autonomnih  poslova,  —  ali  to  od  pri¬ 
hoda,  koje  će  iskazati  zajednički  državni  rizničar.  Osim  toga  je 
revizijom  nagodbe  zajamčeno,  da  će  se  hrvatski  sabor,  bude  li 
raspušten,  sazvati  opet  u  roku  od  tri  mjeseca  računajući  od  dana 
raspusta.  Nakon  revizije  nagodbe  narodna  stranka,  dakako  s 
unionistima  dobiva  vlast  u  Hrvatskoj,  na  čelu  s  Ivanom  Mažura- 
nićem  kao  banom. 

Opće  malodušje,  koje  se  je  izrazilo  u  pregovorima  za  revi¬ 
ziju  nagodbe,  nije  bilo  sasvim  opravdano.  Hrvatska,  kad  vodi  pre¬ 
govore  za  reviziju  nagodbe,  jača  je  i  bogatija  narodna  zajednica, 
nego  što  je  bila  prije  pet  godina  u  času  sklapanja  nagodbe  — 
samo  tadašnji  hrvatski  politički  ljudi  sa  svojom  pretežno  huma- 
nističko-pravnom  naobrazbom,  bez  pravog  poznavanja  i  shvaća¬ 
nja  gospodarsko-trgovačkih  pitanja,  očito  to  ne  opažaju,  nijesu 
sasvim  svijesni,  ne  mrtvih,  već  upravo  u  to  doba  europskoga  go¬ 
spodarskog  razvitka,  već  oživjelih  hrvatskih  kapitala.  Mogućnosti 
su  tu  velike,  makar  se  već  ćuti  sva  težina  nagodbe  od  1868.  u  nje¬ 
zinom  gospodarsko-trgovačkom  pogledu.  Premda  postoje  po¬ 
voljni  preduvjeti,  u  to  doba  započela  je  i  najdramatičnija  epi¬ 
zoda  narodno-gospodarstvenoga  razvitka  života  Hrvata  u  drugoj 
polovici  XIX.  stoljeća. 

3.  lipnja  1871.  izašla  je  načelna  carska  odredba  o  razvojače¬ 
nju  Vojne  Krajine,  kao  neposredna  posljedica  preustrojbe  cije¬ 
loga  vojničkog  sustava  u  državi  na  temelju  opće  vojne  dužnosti  u 
godini  1868.  U  općem  razvitku  hrvatskoga  života  bio  je  to  jedan 
od  najvažnijih  dogadjaja:  postignut  je  cilj  200-godišnje  borbe 
Hrvata,  izravno  započete  Zrinjsko-Frankapanskim  pokretom,  za 
okupljanje  užih  hrvatskih  zemalja  u  jednu  državno-političku 
tvorbu.  Iskupljen  je  time  zavjet  želja  svih  dotadašnjih  hrvatskih 
sabora,  koji  stalno  zahtijevaju  ujedinjenje  Vojne  Krajine  s  ma¬ 
ticom  zemljom.  Uz  ovu  veliku  političku  stečevinu  dobiva  Hrvat¬ 
ska  s  Vojnom  Krajinom  i  ogromnu  glavnicu:  Krajiške  šume.  Te 
šume  obuhvaćaju  prema  posljednjoj  brojidbi  iz  tih  godina 
1,245.467  jutara,  predstavljajući  prema  tadašnjim  europskim  trž¬ 
nim  cijenama  vrijednost  od  257,042.875  forinti.  Uz  glavnicu  šuma 
Vojna  Krajina  donosi  još  hrvatskoj  državnoj  zajednici  i  vrijed¬ 
nost  zgrada  procijenjenih  na  5  milijuna,  prištednje  krajiške  pri- 
hodarinske  zaklade  u  visini  od  4  i  pol  milijuna,  zaklade  zajed¬ 
ničkoga  krajiškog  imetka  od  preko  12  milijuna  (na  temelju  ra¬ 
čuna  iz  godine  1863!),  imetak,  koji  prema  tadašnjem  računu  uz 
izravne  poreze  odbacuje  dohodak  godišnje  od  preko  12  milijuna 
forinti.  Što  je  to  značilo  postaje  očevidno,  kad  se  uzme  u  obzir, 
da  u  isto  vrijeme,  1871.,  iznose  prihodi  Hrvatske  i  Slavonije  prema 
njihovom  proračunu  7,436.046  forinti,  dok  na  primjer  prihodi  ta¬ 
dašnje  kneževine  Srbije  iznose  svega  3  milijuna  forinti. 

Carska  odluka  o  razvojačenju  Vojne  Krajine  nesumnjivo 
nosi  pečat  osobnosti  Franje  Josipa  I.  Odredba  ima  u  izvjestnoj 
mjeri  značajku  vladarske  zahvalnosti  Vojnoj  Krajini  i  Krajišni¬ 
cima  za  vjekovne  usluge,  koje  su  iskazali  habsburškoj  državi  i  di¬ 
nastiji.  Ta  odredba  ima  u  sebi  crtu  odluke  oca  obitelji,  koji  daje 
svojim  potomcima  u  baštinu  ljubomorno  čuvani  imutak,  skrbno 
se  brinući  da  potomstvo  taj  imutak  ne  razaspe  lakoumno,  odluka 
gleda  Krajišnika  skrbničkim  okom  kao  malodobnoga  neiskusnoga 
baštinika.  Samo  slovo  carske  odluke  o  razvojačenju  Vojne  Kra¬ 
jine,  odnosno  o  razdiobi  njezinoga  imutka,  sadrži  mnogo  dobro¬ 
hotnosti.  Medjutim  od  namjere  do  provedbe  uvijek  je  dalek  put, 
pa  tako  je  bilo  i  s  diobom  baštine  Vojne  Krajine.  Svo  šumsko 
blago  prema  odluci  vladarevoj  dijeli  se  na  pola.  Prva  polovica 
pripada  državi,  na  temelju  odredaba  hrvatsko-madžarske  nagodbe, 
to  je  državno  dobro  zemalja  krune  Svetoga  Stjepana.  Kako  po 
nagodbi  sva  gospodarska  politika  pripada  madžarskoj  vladi,  raz¬ 
vojačenje  Krajine  donijelo  je  neposredno  Madžarskoj  s  njezinom 

nagodbom  s  Hrvatskom,  ogroman  dobitak.  Druga  polovica  kra¬ 
jiških  šuma  odlukom  carevom  postaje  vlasničtvo  krajiškoga  na¬ 
roda,  odnosno  njegovih  imovnih  općina.  Na  državu  je  otpalo 
493.543  jutara  procijenjenih  na  128,512.423  forinta  i  56  novčića,  a 
na  krajiške  općine  751.933  jutara  procijenjenih  na  128,521.422  fo¬ 
rinti  56  novčića.  Već  brojke  površine  kazuju  mnogo:  država  dobiva 
diobom,  koja  je  provedena  na  brzu  ruku  stvarno  vrijedniji  dio 
drvnog  blaga.  U  času  ove  odluke  krajiške  šume  predstavljaju 
upravo  obzirom  na  prometni  razvitak  Srednje  Europe  velik  go¬ 
spodarski  imutak.  Dakako  za  te  kapitale  nastaje  odmah  žilava 
borba,  u  kojoj  je  politička  Hrvatska  manje  više  samo  gledalac. 
Odredivši,  da  polovica  krajiških  šuma  postane  državno  vlasnič¬ 
tvo,  car  je  i  kod  toga  namijenio  dio  toga  imutka  krajiškom  na¬ 
rodu;  dohotci  iz  prodaje  drva  te  polovice,  prema  carevoj  od’uci 
imaju  se  upotriebiti  u  prvom  redu  u  koristne  svrhe  područja 
bivše  Vojne  Krajine.  Taj  dohodak  postaje  posebna  glavnica  t. 
zv.  Krajiška  investiciona  zaklada.  Iz  prihoda  ove  zaklade  imaju 
se  u  prvomu  redu  podmirivati  troškovi  za  stvaranje  i  gradnju 
prometnih  sredstava,  za  isušivanje  močvarnih  područja,  za  nata¬ 
panje,  za  pošumljivanje  Krasa  na  području  bivše  krajine.  Na¬ 
maknut  je  time  kapital  potreban  za  riješenje  ovoga  hitnog  pitanja 
modernog  željezničkog  prometa  u  Hrvatskoj.  Samo  uprava  nad 
tom  investicijonom  zakladom  bila  je  nesretno  odredjena,  njome 
je  imao  upravljati  predstavnik  ratnoga  ministarstva,  i  vlada  u  Bu¬ 
dimpešti,  dok  vlada  Trojednice  i  tu  je  manje  više  pasivni  gle¬ 
dalac.  Zaista  su  iz  ove  krajiške  investicione  zaklade  gradjene  sve 
željezničke  pruge  na  području  bivše  Vojne  Krajine.  Tu  je  borba 
bila  vrlo  teška  osobito  odkako  je  radi  sporova  oko  stvaranja 
Krajiške  investicione  zaklade  pao  posljednji  zapovjednik  Vojne 
Krajine  general  Molinary,  jer  je  zahtijevao,  da  se  krajiške  željez¬ 
nice  izgradjene  novcem  Krajine  imaju  smatrati  vlasničtvom  Kra¬ 
jine,  a  ne  vlasničtvom  ugarske  države.  Madžarska  vlada,  do¬ 
sljedna  svojoj  prometnoj  politici,  a  odlučan  čimbenik  kod  isko- 
rišćivanja  Krajiške  investicione  zaklade,  zauzimlje  stanovište,  ko¬ 
je  računa  samo  s  probitcima  madžarske  željezničke  politike, 
tvrdeći,  da  je  za  Krajišnike  posve  svejedno  kuda  pruge  vode,  nji¬ 
hov  probitak  je  jedino  da  Krajina  sebi  izvojšti  željeznička  pro¬ 
metala,  kako  bi  iskoristila  svoju  proizvodnju  i  omogućila  trgo¬ 
vački  promet.  Sporo,  na  mahove  gradjene  su  sve  te  željeznice  na 
trošak  Krajiške  investicione  zaklade.  Iz  prihoda  investicione  za¬ 
klade  sagradjena  je  pruga  Vinkovci — Slavonski  Brod  od  1878.  do 

1880.,  \j  to  u  glavnom  jer  je  ipostala  (strategijska  pruga  radi 
okupacije  Bosne  i  Hercegovine,  1882.  ogranak  pruge  Sisak — Sunja, 
1883.  Indjija — Srijemska  Mitrovica,  1885.  Šid — Raca,  zatim  Vin¬ 
kovci — Županja — obala  Save,  1888.  Sunja — Novska — Nova  Gra¬ 
diška — Slavonski  Brod,  1889.-90.  Vinkovci — Srijemska  Mitrovica, 
1889.  Vinkovci — Brčko,  1893.  Nova  Kapela  Batrina — Pleternica, 
1895.  Novska — Banova  Jaruga.  Tek  kad  su  strategijske  prilike 
neminovno  to  zahtijevale,  počelo  se  graditi  opet  s  dobrim  dijelom 
prihoda  Krajiške  investicione  zaklade  i  Ličku  željeznicu.  Cijela 
investiciona  zaklada  iznosila  je  godine  1914.  108,279.233  Krune  — 
no  te  su  ogromne  svote  propale,  jer  su  uložene  za  vrijeme  pro¬ 
šloga  svjetskog  rata  u  različite  ratne  zajmove,  vjekovni  narodni 
imetak  Hrvata  najmanje  je  služio  njima  na  korist. 

"  Druga  polovica  krajiških  šuma  dala  je  temelj  krajiškim 
imovnim  općinama.  Jednu  imovnu  općinu  činile  su  sve  upravne 
općine  koje  su  tvorile  jedno  krajiško  pukovnijsko  okružje.  Tako 
je  nastalo  10  krajiških  imovnih  općina  (bez  ličke).  Njihova  go¬ 
tovina,  mukotrpno  stečena  dohotcima,  koji  su  se  ulagali  u  po¬ 
sebne  zaklade  za  školske  svrhe,  za  mirovine,  za  šumske  uprave, 
iznosila  je  1914.  56,217.573  kruna,  a  ta  za  Hrvate  ogromna  svota 
propala  je  u  prvome  svjetskome  ratu. 

Samo  razvojačenje  Vojne  Krajine  provodi  se  u  etapama,  ono 
postaje  stvar  politike,  vršenje  pritiska  i  na  Hrvatsku,  a  kadkad  i 
na  Ugarsku,  stavljajući  uz  to  hrvatsku  upravu,  koja  je  upravo  u 
preustrojbi,  pred  cijeli  niz  teških  pitanja,  političke  i  psihologijske, 
gospodarske  i  društvovne  naravi.  Dok  je  na  primjer  razvojačenje 
Križevačke  i  Belovarske  Vojne  Krajine  provedeno  u  travnju  1872., 
razvojačenje  obiju  banskih  pukovnija  u  lipnju  iste  godine,  razvo¬ 
jačenje  ostalih  dijelova  Vojne  Krajine  traje  sve  do  godine  1881. 
Na  pitanju  konačne  provedbe  razvojačenja  Vojne  Krajine,  koje 
je  najteža  kušnja  za  tadašnju  vladavinu  u  Hrvatskoj,  formalno 
predaje  ostavku  na  banskoj  časti  Ivan  Mažuranić.  Za  to  cijelo 
vrijeme  do  1881.  uz  vladu  Trojednice  u  Zagrebu  postoji  još  uvijek 
i  vlada  Vojne  Krajine,  sama  Trojednica  pati  uslijed  toga  dvoj¬ 
noga  sustava. 

Šest  i  pol  godine  na  vlasti  je  vlada  bana  Ivana  Mažuranića  od¬ 
nosno  nove  narodne  stranke.  Po  prvi  puta  našla  se  je  jedna  čisto 
hrvatska  politička  skupina  tako  dugo  vrijeme  na  upravi  zemlje,  u 
času  teške  preustrojbe  cjelokupnoga  sustava,  preustrojbe  nastale 
i  pobudama  novoga  vremena,  provedbom  nagodbe  i  provedbom 
razvojačenja  Vojne  Krajine.  Odgoj  ljudi  na  vlasti  u  glavnom  od- 

luču  je  njihovim  uspjesima  i  neuspjesima.  Dok  je  nagodba  spu¬ 
tala  i  onako  skromno  stvaralačtvo  tih  ljudi  na  gospodarskom  po¬ 
dručju,  njihov  rad  znači  mnogo  na  polju  uprave  i  nastave.  Dok 
bogatstvo  krajiških  šuma  budi  prodiranje  stranih  kapitala,  drugi 
važni  ogranak  hrvatskoga  priradnog  stvaralačtva  upravo  u  te  go¬ 
dine  ulazi  u  konačno  razdoblje  svojega  sloma.  To  je  hrvatsko 
pomorstvo.  Rijeka  je  doduše  nakon  nagodbe  otpala  kao  hrvatski 
gospodarski  čimbenik,  ali  posljednjim  poletom  oživljuje  u  to  doba 
posljednji  gospodarski  procvat  luka  Hrvatskoga  Primorja  sa  sre¬ 
dištem  u  Senju.  Jer  još  nema  željeznica,  dio  drvne  trgovine  još 
uvijek  je  upućen  na  senjsku  luku.  Još  1871.  rade  škverovi  u  Se¬ 
nju,  ali  to  su  posljednji  trzaji.  Para  smrtonosno  ubija  jedro,  i 
cijelo  tadašnje  hrvatsko  pomorstvo  osudjeno  je  već  na  smrt.  Po¬ 
manjkanje  kapitala,  a  sigurno  i  konzervativizam  svijeta  onemo¬ 
gućuju,  da  glavnice  uložene  u  jedra  pravodobno  budu  upotrieblje- 
ne  za  stvaranje  parobrodarstva.  1871.  zaplovio  je  doduše  prvi  do¬ 
maći  pomorski  parobrod  »Hrvat«.  On  vrši  obalnu  plovidbu, 
ali  od  1873.,  kad  je  konačno  otvorena  željeznica  do  Rijeke,  pomor¬ 
skoj  trgovini  na  jedro  konačno  je  odzvonilo.  Godine  će  biti  po¬ 
trebne,  da  se  stvore  nove  glavnice,  i  da  tekar  za  dva  desetljeća 
nastanu  domaća  parobrodarska  društva  osnovana  s  domaćom 
glavnicom. 

Zakonodavstvo  vladavine  Mažuranićeve  stavlja  se  prven¬ 
stveno  u  službu  izgradnje  nastave.  1874.  Zagreb  dobiva  svoje 
sveučilište  s  tri  fakulteta:  bogoslovijom,  pravom  i  filozofijom.  Pod 
Mažuranićem  stvoren  je  velik  zakon  o  pučkim  učilištima,  o  sred¬ 
njoj  i  višoj  nastavi,  tu  je  postignut  prijelaz  iz  patrijarhalnoga  u 
moderno  doba.  U  okviru  svoje  autonomije  Hrvatska  treba  velik 
broj  inteligencije,  jer  iz  uprave  školstva  i  sudstva  nestaju  stranci. 
Time  je  odredjen  sustav  oblikovanja  cijeloga  hrvatskog  života 
za  budućih  40  godina.  Prvo  jako  raste  postotak  inteligencije,  koja 
postaje  isključivi  glasonoša  hrvatskih  političkih  i  kulturnih  težnja, 
sve  više  im  uzdižući  mjerilo.  Sam  nagodbeni  sustav  daje  takodjer 
biljeg  toj  velikoj  učilištnoj  reformi:  kako  je  gospodarsko-tehnič- 
ki  život  Hrvatske  u  glavnom  izvan  dohvata  autonomne  vlade,  go¬ 
spodarsko- tehnička  nastava  u  tom  je  nastavnom  sustavu  zapu¬ 
štena;  odrazit  će  se  to  postepeno  na  cijelom  narodnom  gledanju  i 
shvaćanju  života.  U  hrvatskoj  nastavi  prevladjuje  sve  do  konca 
stoljeća  humanistički  nastavni  sustav,  inteligencija  stiče  isklju¬ 
čivo  pravnu,  filozofsku  i  bogoslovnu  naobrazbu.  Pučko-učilištni  su¬ 
stav  stvoren  u  doba  Mažuranićeve  vladavine  udario  je  čvrst  te- 

melj  općoj  školskoj  obvezi;  premda  razvitak  srednje  i  visoke  na¬ 
stave  ne  ide  usporedno  s  istim  ritmom,  ipak  je  učinjen  odlučan 
korak  za  prosvjetu  cijeloga  naroda,  to  će  reći  seljaka,  bez  čega 
kasnije  seljački  preporod  braće  Radića  ne  bi  bio  moguć.  U  prve 
dvije  godine  svoje  vladavine  Mažuranićeva  vlada  nosi  već  pet 
novih  zakona,  koji  temeljito  preustrajaju  hrvatski  javni  život.  Tu 
je  osnova  o  obvezatnoj  javnoj  nastavi,  upravnom  reformom  ko¬ 
načno  je  razdijeljena  uprava  od  sudstva,  čime  je  opet  uklonjen 
jedan  ostanak  feudalnog  sustava,  dan  je  okvir  organizaciji  zdrav¬ 
stva,  izradjena  zakonska  osnova  o  pravu  sastajanja,  zakonske 
osnove  o  kotarskim  sudovima,  te  o  preustrojstvu  sudbenih  sto¬ 
lova,  izdana  je  zakonska  novela  o  kaznenom  postupku,  izdan  za¬ 
kon  o  tisku,  konačno  zakon  o  zadrugama  —  provodi  se  misaona 
baština  sabora  iz  1861. 

Od  svih  ovih  zakonskih  osnova  po  društvovni  život  naroda 
bila  je  naj dalekosežnija  zakonska  osnova  o  zadrugama.  Vodstveni 
su  ljudi  Hrvatske  toga  desetljeća  svi  proniknuti  liberalističkim 
mišljenjem.  Kakogod  je  u  njih  razvijena  žica  historizma,  njihov  je 
historizam  čisto  državo-pravni,  protkan  romantičnim  shvaćanjima 
politike,  a  uslijed  liberalističke  natruhe  gledanja  i  bez  shvaćanja 
za  žive  vriednote  prošlosti.  Gledana  na  liberalističke  naočale 
hrvatska  seljačka  zadruga  činila  se  je  tadašnjem  pokoljenju  pre- 
ostatkom  iz  prošlosti,  koji  je  izgubio  svoju  životnu  snagu,  pa  mu 
treba  pomoći,  da  čim  prije  nestane.  Ovo  pokoljenje  ne  vidi  žive 
društvovne  i  gospodarske  snage,  koje  su  se  krile  u  zadružnom 
životu.  Slijepo  veličajući  načelo  osobne  slobode,  ovo  pokoljenje 
iskreno  se  raduje,  da  je  seljak  ukidanjem  kmetstva  stekao  osobnu 
slobodu  i  oslobodio  se  srednjevjekovnih  spona.  Po  tom  shvaćanju 
uredjenje  zemljišnih  odnosa  stvar  je  privatnoga  prava,  zemljište 
je  kapital  baš  kao  svaki  drugi  kapital,  može  se  dijeliti,  cijepati, 
komadati,  kakogod  to  viastnik  hoće.  I  za  seljački  posjed  vrijedi 
sad  opće  gradjansko  nasljedno  pravo  kao  i  za  pokretnu  imovinu. 
Nema  dakako  niti  skrbi  ni  za  seljačku  vjeresiju,  jer,  kako  je  ispo¬ 
vjedio  kasnije  1888.  zastupnik  Ćirić  u  jednoj  saborskoj  raspravi 
baš  o  pitanju  zadruga,  duh  liberalizma  veli,  da  »ustanova,  koja 
se  kosi  s  tolikim  modernim  pravnim  načelima  mora  pasti  sama 
od  sebe.  Da  ona  živi,  morali  bismo  sve  stečevine  novoga  vijeka 
žrtvovati  njoj  za  ljubav;  ali  to  ne  može  biti  jer  to  ne  stoji  do  nas. 
Ideja  čovječanstva,  ideja  pojedinačnosti,  ideja  samostalnosti  i 
nezavisnosti  individualne,  tako  je  jaka,  da  danas  nema  te  reak¬ 
cije,  koja  bi  to  mogla  iz  čovječanstva  istisnuti«.  1870.  izlazi  prvi 

zakon  o  uredjenju  zadruga,  podpuno  proniknut  mislima  liberalne 
agrarne  politike.  Diobu  po  tom  zakonu  može  u  naravi  ili  u  novcu 
tražiti  ne  samo  predstavnik  loze,  nego  i  djevojka,  koja  se  iz  za¬ 
druge  udala,  ako  joj  roditelji  više  ne  žive,  tako  isto  za  svoje 
namiren  je  i  svaki  vjerovnik  pojedinog  zadrugara  može  tražiti 
izlučenje  i  prodaju  njegovoga  idealnog  dijela.  Tim  je  zakonom 
nastao  metež  u  seljačtvu,  tako  da  je  trebalo  već  1872.  izdati  nov 
zakon,  kojim  su  bile  obustavljene  sve  zadružne  diobe.  Konačno 
je  1874.  proglašen  zakon,  koji  takodjer  smatra  zadrugu  za  usta¬ 
novu,  koja  se  je  preživjela,  jer  se  »zadružno  načelo  kosi  s  poj¬ 
mom  prava,  koje  se  praktično  javlja  u  ličnoj  samosvojnosti,  pa 
jer  velikoj  česti  gradjana  oduzima  subjektivna  javna  prava  i 
ubija  u  narodu  porodičnu  svijest,  a  u  ekonomskom  području  steže 
tako  snažnije  pregnuće«.  Ovaj  zakon  predvidja,  da  se  zadruga 
može  dijeliti  već  na  zahtjev  jednoga  člana,  koji  može  tražiti 
diobu,  a  nema  nikakvih  granica,  ispod  kojih  se  zemljište  kod 
diobe  ne  bi  smjelo  cijepati.  Taj  zakon  takodjer  predvidja  i  ogra¬ 
ničenje  za  nastavak  zadružnog  života  nakon  djelomične  diobe. 
Zakon  o  razvojačenju  Krajine  takodjer  je  zadro  u  zadružni  život, 
ali  kud  i  kamo  opreznije,  predvidivši,  da  se  zadružno  selište  ne 
smije  otudjivati  ni  dijeliti  ispod  najmanje  izmjere  od  6  jutara. 
Tek  kasnije,  za  20  godina,  kuša  se  donekle  zaštiti  zadrugu  kao 
posebno  agrarno-pravnu  ustanovu,  no  bilo  je  to  već  prekasno. 
Rasap  je  već  uslijedio.  Kao  i  prigodom  likvidacije  urbarskih  od- 
nošaja,  tako  je  i  kod  stvaranja  zakona  o  zadrugama  bilo  zabora¬ 
vljeno,  da  ideje  moraju  imati  za  svoju  plodonosnost  svoju  po¬ 
sebnu  klimu,  da  ih  je  pogubno  mehanički  prenašati.  Kao  i  kod  ri- 
ješenja  urbarskog  pitanja,  tako  je  i  kod  rješavanja  pitanja  za¬ 
druga,  bilo  zaboravljeno,  da  sa  cijelim  svojim  razvitkom  i  odgo¬ 
jem  seljački  živalj  nije  bio  dozrio  za  liberalističko  shvaćanje  pod- 
pune  gospodarske  slobode.  Nagoni  su  tu  bili  odlučniji  od  razbora 
i  upravo  je  Šenoa  uzgredno  u  svojemu  »Barunu  Ivici«  s  nekoliko 
riječi  nabacio  sliku  posljedica  zaraze  zadružnih  dioba.  Značajno 
je  pak,  da  se  taj  Šenoin  snimak  podudara  u  svemu  sa  Starčevi- 
ćevim  shvaćanjima  o  zadružnom  pitanju:  »Prije  nekoliko  godina. 
—  piše  Šenoa  —  izadje  zakon  za  diobu.  I  žene  da  imaju  dobiti 
dio.  Velike  li  stoga  hajke  po  svoj  kraljevini.  Naš  seljak  i  onako 
je  veliki  pravdaš;  za  dva  prsta  zemlje  pustio  bi,  da  mu  i  zadnja 
kravica  dodje  na  bubanj.  S  toga  se  vikalo  na  sve  kraje:  dijeli,  ter 
dijeli,  ter  dijeli!  Dobro  je  dijeliti  se,  kad  se  ima  šta.  Svoj  si  go¬ 
spodar,  slobodniji  si.  Čovjek  prianja  bolje  radu,  a  kad  su  svi 

skupa,  ovaj  ovako,  onaj  onako  lupa,  a  po  srijedi  prazno.  No,  kad 
sve  imanje  zec  preskočiti  može,  kad  na  tri  sloga  sjedi  devetero 
čeljadi,  a  svaku  glavu  ide  dio,  onda  je  teško  krojiti,  da  svakomu 
ostane  hrane  i  obrane,  onda  je  zlo  dijeliti  se.  A1  što  kad  se 
kumu  zapali  glava,  a  strini  razveže  jezik,  ode  i  pamet,  pa  neimali 
nego  kravicu  i  puricu,  viču  u  sav  glas:  dijeli,  ter  dijeli?  I  stoga 
bilo  u  nas  mnogo  zla.  Zakutni  pisari  i  druge  besposlice,  digoše 
se  kao  gavrani  na  naša  mirna  sela.  Šapuću  kumu:  dijeli  se!  Huškaj 
strica:  dijeli  se!  Bockaj  brata:  dijeli  se!  Draži  sestru:  dijeli  se! 
Brojilo  se,  krojilo  se,  dijelilo  se  na  slamke,  na  liste,  na  zrno.  Pa 
budne  zlo,  vrlo  zlo.  Po  koji  seljak  odnio  prosjački  štap,  a  ostaviv 
gladnim  kaputašem  pune  žepove«.  Posljedice  rasula  zadružnoga 
života  bile  su  teške  i  po  narodnu  živu  snagu  i  po  narodni  imutak, 
pogotovo,  jer  su  uslijedile  usporedno  s  velikim  valom  opće 
agrarne  krize.  Seljački  se  posjed  drobi,  pretvara  u  patuljasti,  se¬ 
ljak  se  konačno  proletarizira,  odlazi  u  grad,  za  najamnika,  kao 
što  su  prije  20  godina  bivši  zemljovlasnici  napuštali  svoju  zemlju 
i  odlazili  u  službe.  Kao  tada  plemićki  posjed,  tako  sada  dobar 
dio  seljačkog  posjeda  prelazi  u  ruke  tudjega  življa.  Seljaci  ostavši 
bez  zemlje,  članovi  zadruga  već  slijedećih  godina  počet  će  poste¬ 
peno  odlaziti  preko  Oceana  za  nadničara  u  Ameriku. 

Prvi  odrazi  ovih  političko-društvovnih  preokreta  nakon  skla¬ 
panja  nagodbe  u  mnogom  su  pogledu  slični  posljedicama  prvih 
godina  uvadjanja  apsolutizma  poslije  1848.  Udarci,  kao  što  su  bili 
Rakovica,  dramatični  preokret  u  politici  narodne  stranke,  koja  je 
iznevjerila  načela  i  obećanja,  što  no  joj  donesoše  uspjeh  na  izbo¬ 
rima,  udarci  sve  teže  gospodarske  krize,  psihološki  su  duboko  za- 
drijeli  u  vodstveni  sloj  naroda,  naime  inteligenciju.  Med  ju  najna- 
čelnijima  ljudima  opet  je  vidljiv,  kao  i  u  doba  apsolutizma,  bijeg 
iz  politike.  Kao  što  u  doba  apsolutizma  književnost  postaje  uto- 
čišće  i  područje  novoga  kulturnog  stvaranja,  tako  i  sad  nakon  10 
godina  izživljavanja  u  politici  od  1861.  do  1871.,  razdoblja  slabo 
plodnoga  u  književnosti,  od  sklapanja  nagodbe  oživljuje  kulturni 
rad.  Kao  što  je  nakon  sloma  apsolutizma,  kao  orudje  političke  ži¬ 
votne  borbe  stvoren  »Pozor«,  tako  je  nakon  nagodbe  stvoren 
»Vienac«,  orudje  novoga  kulturnog  stvaranja.  Za  suvremenike  tih 
godina  vodstvena  ličnost  bio  je  biskup  Strossmayer.  Svakako 
Strossmayer  je  bio  velik  promicatelj  prosvjetnoga  rada.  Njegove 
kulturne  težnje  suvremenici  poštuju,  premda  ga  dapače  i  nje¬ 
govi  najbliži  sljedbenici  nakon  iskustva  posljednjih  godina  slabo 
cijene  kao  političara.  No,  kao  darežljiv  promicatelj  hrvatskih 

znanstvenih  i  umjetničkih  zavoda  nesumnjivo  je  pružio  snažnu 
podporu  razvitku  duhovnoga  života  Hrvata.  San  mu  je  stvoriti  od 
Zagreba  Hrvatsku  Firenzu.  U  tom  njegovom  mecenatstvu  nijesu 
uvijek  vidljiva  prava  shvaćanja  narodnih  potreba.  Po  cijelom  svo¬ 
jem  odgoju  i  načinu  života  nije  on  dospio  do  njih  proniknuti. 
Strossmayerovom  pobudom  dovršuje  se  gradnja  akademijine  pa¬ 
lače,  Strossmayer  snuje  osnutak  prve  javne  zbirke  umjetnina  kod 
Hrvata,  prikuplja  gradivo  za  svoju  Galeriju  slika,  koju  1884.  po¬ 
klanja  narodu,  gradi  biskupsku  crkvu  u  Djakovu,  dijeli  obilne 
priloge  umjetnicima  —  ali  dakako  ne  vidi  jasno,  da  sve  te  steče¬ 
vine  nastaju  u  narodu,  koji  je  još  u  ogromnom  postotku  nepis¬ 
men  i  u  neposrednoj  okolici  svojega  glavnoga  grada.  Mecenatstvo 
Strossmayerovo  namijenjeno  je  u  prvom  redu  malobrojnoj  hrvat¬ 
skoj  inteligenciji.  Sam  Strossmayer  sigurno  je  bio  iskren  poklonik 
umjetnosti,  premda  slab  poznavalac  njezin,  skromna  bijaše  nje¬ 
gova  estetska  kultura,  u  njegovom  zanosu  za  umjetnost  ima  po 
koja  ta  crta  snobizma.  Za  poznavanje  Strossmayerovoga  shvaća¬ 
nja  umjetnosti  poučan  je  njegov  veliki  putopis  po  njemačkim 
zemljama  1875.  objavljen  u  nizu  brojeva  »Vienca«.  U  koliko  je  i 
osjećao  ljepotu,  nije  umio  izraziti  svoje  osjećaje.  Govoreći  o 
umjetnicima  služi  se  plitkim  ukrasnim  pridjevima  kao:  »sjajni 
Makart«,  »nježni  Kupehvieser«,  »duboki  i  zaista  filozofski  Fii- 
rich«,  »umni  i  vrlo  cijenjeni  Steinle«  i  t.  d.  Svagdje  je  zatravljen 
na  svojim  putovanjima  »slogom«  i  »sujetom«,  stekavši  površno 
poznavanje  umjetnosti,  osobito  graditeljstva  iz  tadašnjih  suvre¬ 
menih  priručnika.  Samomu  mu  se  na  jednom  mjestu  putopisa 
otela  iskrena  primjedba,  u  kojoj  žali,  što  se  u  bogosloviji  žali¬ 
bože  ne  uči  estetika,  tako  da  je  svećenstvo  obično  neuko  u  stva¬ 
rima  umjetnosti. 

Sva  ta  Strossmayerova  umjetnička  i  kulturna  pregnuća  vrlo 
su  srodna  s  književnim  težnjama  Iliraca.  Obilje  dobrih  namjera, 
mnoštvo  rasprava,  mnoštvo  pokušaja,  ali  književno  djelo  svoga 
vremena  u  preporodnom  je  razdoblju  bez  teoretskih  rasprava  dao 
Mažuranić  kao  umjetnik-stvaralac.  Tako  je  u  razdoblju  stross- 
maverovskih  težnja  stvaralac  August  Šenoa.  On,  koga  Strossma- 
yer  u  svojemu  obilnom  dopisivanju  s  prijateljem  Račkim.  gdje  se 
osvrće  na  sve  svoje  suvremenike  i  male  i  velike,  spominje  tek 
jedan  ili  dva  puta  i  to  uzgredno  kao  nevažnoga  čovjeka,  ne  kao 
spisatelja.  Šenoa  je  stvorio  ono  što  je  bilo  idealna  potreba  onoga 
vremena:  stvoriti  općinstvo,  dati  mu  zanimanje,  smisao  i  shva¬ 
ćanje  za  kulturni  život,  voditi  ga,  otkrivati  nove  vidike  i  konačno - 

dati  mu  djelo.  »Vienac«  je  orudje  Šenoinoga  stvaranja.  Tu  on 
načinja  i  razradjuje  sva  pitanja  kulturnoga  stvaranja  i  svojega 
vremena  i  budućih  desetljeća.  On  prvi  odredjuje  duh  i  pravac,  ko¬ 
jim  ima  poći  duhovni  razvitak  hrvatskoga  naroda  u  novo  doba.  Ono 
što  je  Strossmaveru  i  njegovom  krugu  još  nepodpuno  jasno,  Šenoi 
je  vidljiv  put  u  budućnost.  »Civilizatorni  pokret  svakoga  naroda  — 
veli  on  pišući  1875.  u  »Viencu«  o  hrvatskim  glazbenicima,  —  ima 
jedan  te  isti  cilj,  da  se  naime  narod  iz  sebe  složno  na  sve  strane, 
u  svima  strukama  razvija  i  usavrši  prema  općim  zakonima  svijeta, 
da  u  svem  žive  svojim  životom.  Uvjeti,  temeljni  zakoni  života 
kulturnoga  za  sve  su  jednaki,  po  njima  postaje  narod  članom 
skladnoga  kola  u  svem  svijetu,  no  s  druge  strane  ima  taj  život  na¬ 
roda  opet  karakterističnih  znakova,  različnih  od  drugih  naroda, 
ima  oseban  način,  kojim  opća  kulturna  načela  izlaze  na  svijet.  Ti 
znakovi,  taj  način  izražavaju  individualitet  pojedinih  naroda,  što 
slabije,  što  jače  prema  ćudi,  prema  povijesti,  prema  domovini, 
prema  podneblju.  Razlikost  tih  kulturnih  pojava  ima  dakako  svoj 
izbor  u  naravi,  jer  ako  su  temeljni  zakoni  u  svoj  prirodi  jedni  te 
isti,  to  se  ipak  pojavljuju  na  sto,  na  hiljadu  raznih  načina.  Svuda 
je  na  primjer  jezik  ljudski  sredstvom,  da  se  izraze  misli,  u  glav¬ 
nom  imaju  i  svi  jezici  ista  temeljna  pravila,  a  opet  ima  na  stotine 
jezika  na  svijetu.  Jezik  je  znak  individualiteta.  Svuda  imade  pje¬ 
snika,  koji  iznose  zanosite  misli  svoga  roda  pred  svijet.  Oni  to 
čine  po  temeljnim  zakonima  poezije, . . .  al  opet  su  med  sobom 
različni,  te  izražavaju  individualitet  naroda.  Jela  ima  korjen, 
stablo,  lišće,  sve  to  ima  i  palma,  al  opet  je  jela  jelom,  palma  pal¬ 
mom.  A  što  je  u  naravi,  to  je  u  životu  naroda,  u  kulturi,  u  znano¬ 
sti  i  umjetnosti«.  I  dok  su  i  ostali  njegovi  suvremenici,  zatravljeni 
duhom  vremena,  slijepi  poklonici  svega  stranoga,  istinski  vjeru¬ 
jući  da  će  svoju  domovinu  učiniti  sretnom,  učine  li  je  sasvim  jed¬ 
nakom  Zapadnoj  Europi,  primajući  bez  kritike  svaku  stečevinu 
Zapada,  a  manje  više  omalovažujući  sve  što  je  domaće,  Šenoa, 
zamjerajući  domaćem  svijetu,  govoreći  o  glazbi,  ali  mnijući  cijeli 
kulturni  život  Hrvata  veli:  »Ima  narodna  glazba,  makar  se  naši 
zagrebački  mudraci  stavili  na  visoke  pete,  vičući:  »Umjetnost  ne 
poznaje  narodnosti!«.  Pa  odakle  u  nas  taj  glupi  smijeh,  to  lažno 
mudrovanje,  te  presude?  Jer  u  nas  još  nema  dosta  kulture,  pa 
stoga  premalo  samosvijesti,  premalo  ponosa ...  U  nas  deklamuje 
se  strahovito  o  napretku,  a  ta  zanešena  vika  nije  drugo,  nego  onaj 
praporac  iz  Svetoga  pisma.  Mi  Hrvati  do  kraja  smo  konzerva¬ 
tivni,  do  kraja  halabučni  prema  sebi,  prema  vlastitoj  snagi.  Mi  se 

svakog  domaćeg  ploda  nekako  plašimo,  od  svakog  samoniklog 
pojava  zaziremo  i  to  zato,  jer  u  nas  još  nije  prodrla  uvjera  o 
važnosti  našega  zajedničkog  kulturnog  zadatka,  jer  smo  raskro- 
jeni  na  sve  strane  svijeta,  naučili  klanjati  se  samo  tud j im  Bogo¬ 
vima,  jer  smo,  da  prozaično  govorimo,  prodavali  tudjincu  za  šup¬ 
lju  paru  bujnu  svoju  pšenicu,  a  kupovali  od  njega  za  tovar  zlata 
hljepčić  kruha.  A  kraj  svih  tih  nevolja,  kraj  mnogih  kukavština 
oziva  se  u  srcu  iskrenog  rodoljuba  glas:  Epur  si  muove«. 

Već  po  ovom  malom  odlomku  vrije  sva  neutaživa  energija  srca 
i  misli,  kojom  je  Šenoa  mogao  jedino  izvršiti  svoje  životno  djelo, 
postati  organizatorom-pobudnikom  cijeloga  svojega  vremena. 
»Budi  svoj!«,  taj  svoj  vjeruju  Šenoa  dosljedno  provodi  u  čitavom 
svojem  radu  težeći  ga  ucijepiti  cijelom  narodu.  Književni  povjes¬ 
nici  stavili  su  Šenou  u  red  romantika,  ali  samo  oblik  njegovoga 
izražaja  je  romantičan,  u  stvari  on  je  cijelim  svojim  radom  rea- 
lista-kritičar  Hrvatske  svojega  vremena  obuhvativši  ne  samo  knji¬ 
ževne  pojave,  nego  cijeli  narodni  život  od  politike,  kulture  do 
društvovnih  dapače  i  gospodarskih  pojava.  Za  njegovoga  vremena 
nitko  nije  tako  pronicavo  proniknuo  u  srž  Hrvata  kao  političara 
kao  Šenoa  u  svojemu  životopisu  Stjepana  Ivičevića,  uprijevši  sve 
u  čovjeka,  jer  čovjek  je  konačno  glavni  materijal  političkoga  stva¬ 
ranja.  Kako  je  Šenoa  duboko  osjećao  političko  zbivanje  svoga 
vremena,  kako  je  trijezno  ocjenjivao  ljude  i  dogadjaje  svjedoče 
odlomci  njegovoga  dosad  samo  djelomično  objavljenoga  dnev¬ 
nika.  Svi  njegovi  romani  uza  svo  povjestno  ruho  rasprave  su  o 
suvremenoj  politici  od  »Zlatarevoga  Zlata«,  gdje  je  ocrtana  borba 
gradjanstva  sa  snagama  feudalizma,  gdje  se  u  liku  Stjepka  Gre- 
gorjanca  mogu  naslutiti  crte  bana  Levina  Raucha,  »Seljačke 
Bune«,  gdje  je  umjetničkom  intuicijom  uspio  prodrijeti  u  težnje 
i  problematiku  hrvatskoga  seljaka  (za  Šenoinog  doba  bune  radi 
neriješenoga  pitanja  gornice  i  segregacija  bile  su  i  te  kako  dio  su¬ 
vremenog  života),  pa  do  »Diogenesa«,  gdje  su  načeta  sva  odlučna 
pitanja  suvremene  psihologije  hrvatske  politike.  U  svojima  »Ka¬ 
zališnim  izvješćima«  i  »Zagrebuljama«  Šenoa  daje  potpuno  jasnu 
sliku  hrvatskoga  društva  svojega  vremena  u  svim  njegovim  od¬ 
sjecima  pred  svim  pitanjima  tadašnjih  dana,  od  političke  orijen¬ 
tacije  pa  do  posljedica  razvojačenja  Krajine.  Kraj  svih  nedaća, 
koje  su  pratile  hrvatsku  politiku  odkako  je  Zagreb  postao  nje¬ 
zino  središte,  Šenoa  stvara  mistiku  Zagreba,  uzdiže  ga  u  osjeća¬ 
nju  svih  svojih  čitalaca  do  današnjega  dana  na  vodstveno  mje¬ 
sto  u  narodu,  Šenoa  otkriva  da  je  Zagreb  predvodnik  Hrvata. 

Šenoa  je  sa  svojim  književnim  radom  stvorio  još  i  nešto  više:  on 
dovršuje  duhovno  ujedinjenje  naobraženih  Hrvata  stvorivši  u 
svojim  djelima  opći  hrvatski  tip,  razumljiv  svima  ljudima  iz  svih 
hrvatskih  zemalja  i  Slavoncu  i  Zagorcu  i  Bosancu  i  sinu  s  Jadran¬ 
skih  žala,  on  prvi  stvara  sintezu  hrvatskoga  čovjeka.  I  tako  je  Še¬ 
noa  sa  svojim  književnim  djelom  dotad  raskrojenu  hrvatsku  knji¬ 
ževnost  učinio  općom  književnošću  Hrvata,  a  time  oživotvorio 
ideal  preporoditelja,  stvorio  hrvatsko  čitalačko  općinstvo.  Po  Še- 
noi  se  cijela  književnost  izdiže  u  životu  hrvatskoga  naroda,  dobiva 
svoju  dinamičnu  snagu.  I  svi  suvremenici  upravo  Šenoinim  orga- 
nizatomim  radom  postaju  narodu  bliskima  i  razumljivima.  Bio  je 
to  herkulski  rad  u  općem  klonuću  pridizati  duhove.  Pod  dojmom 
političkih  nedaća  beznadni  su  pogledi  u  budućnosti.  Za  vrijeme 
kratkotrajne  ali  nasilne  vladavine  Vakanovića,  Franjo  Marković  u 
svojemu  »Benku  Botu«  ostavlja  svjedočanstvo  tadašnjega  duhov¬ 
nog  raspoloženja  hrvatske  inteligencije  stavljajući  svojemu  ju¬ 
naku  u  usta  riječi: 

»Na  stratištu  je  rod  moj.  Divlje  čete 
Nečovječnijeh  okrutnika,  zvjerad. 

Krvoločna  iz  mongolskoga  pieska 
U  ove  kraje  dobjegla,  sad  trga 
Moj  rod  i  jadnu  domovinu  moju. 

Al  rod  se  moj  ne  boji,  na  stratištu. 

Još  domovinsku  pjesmu  smjelo  pjeva , 

Umuknuti  će  glas  taj,  i  grobničko 
Pokrivat  će  ga  polje.  A  nad  njime 
Zavijati  će,  krvlju  zasićeni 
Divljaci  tvoji  s  tobom  kralju!  Strepi! 

Taj  njihov  biesni  klik  nad  grobljem  našim 
Dozivati  će  drugove  im  strašne. 

Provaliti  će  iz  azijskih  strana 

Sav  njihov  divlji  rod  na  zemlju  tvoju 

1  sažgat,  satrt,  pobit  sve  će  živo, 

1  prah  i  kosti  bit  će  zemlja  tvoja, 

A  žrtve  ove,  rod  moj,  i  slomljena 
Iz  grobova  će  podić  uda  svoja, 

I  hrvatski  će  narod  ustanuti, 
l  grobničko  će  proslavit  se  polje. 

Sad  idem  mrijet.  Kad  svane  doba  bolja 
Mom  narodu,  i  moj  će  glas  se  čuti. 

Dok  Mažuranić,  kao  predsjednik  sabora  sumorno  zbori  1871. 
Franji  Kuhaču,  koji  prvi  kod  Hrvata  počinje  sustavno  skupljati 
hrvatsko  glazbeno  narodno  blago,  kad  moli  za  podporu  za  svoj 
rad:  »U  toj  zemlji  ne  može  pošten  čovjek  ni  disati.  Ako  znate 
mjesto,  gdje  se  možete  obskrbiti,  onda  idite  čim  prije.  Kad 
bude  hora  pozvat  ćemo  vas,  jer  vas  nužno  trebamo«,  —  Šenoa 
u  to  doba  budi  nade,  otvara  vidike,  utjelovljena  je  energija. 
Pod  Šenoinim  uredništvom  »Vienac«  je  stožer  tadašnjega  hr¬ 
vatskog  kulturnoga  života.  U  kakvim  se  je  teškim  okol¬ 
nostima  razvijao  Šenoin  rad,  kako  je  uopće  bilo  teško  kulturno 
stvaranje,  otkrio  je  Šenoa  sam  godine  1876.  iznijevši  točan 
broj  »Vienčevih«  predplatnika,  i  prema  njihovom  bora¬ 
vištu  i  prema  njihovoj  društvovnoj  pripadnosti.  »Vienac«  ima  u 
to  doba  svoga  cvata  jedva  nešto  preko  1.450  predplatnika,  od  ko¬ 
jih  je  najviše  317  u  Zagrebu  ,koji  se  je  već  tada  primakao  broju 
stanovništva  od  30.000  duša.  Za  Zagrebom  je  najrevniji  čitalac 
Hrvatsko  Primorje  na  čelu  sa  Senjom.  Gradjanski  sloj  je  tamo 
najstariji  i  najizgradjeniji,  ima  stoga  i  najveće  duhovne  potrebe. 
Sa  Senjom  cijela  riječka  i  delnička  podžupanija  imaju  160  pred¬ 
platnika.  Sisačka  podžupanija,  koja  je  znatno  imućnija,  ima  44 
predplatnika.  Podžupanija  karlovačka  i  jastrebarska  imaju  svega 
66  predplatnika,  od  kojih  35  u  Karlovcu.  Cijela  zagrebačka  podžu¬ 
panija,  dakako  osim  Zagreba,  ima  svega  30  predplatnika.  Podžu- 
panije:  varaždinska,  krapinska  i  zlatarska  imaju  svega  89  pred¬ 
platnika.  Šenoa  veli,  da  je  to  premalo  usporedivši  ovu  dvostruku 
brojem  duša  županija  sa  riječkom;  to  je  staro  područje  maloga 
hrvatskoga  plemstva,  koje,  u  koliko  se  je  gospodarski  održalo,  po¬ 
litički  konzervativno,  raspoloženo  unionistički,  ne  pokazuje  za¬ 
nimanja  za  hrvatsku  književnost.  Županija  križevačka  i  kopriv¬ 
nička  imaju  svega  42  predplatnika,  a  od  tih  su  14  u  Karlovcu.  U 
utjelovljenima  tada  dijelovima  bivše  bjelovarske  Krajine  nema 
ni  jednoga  predplatnika,  u  cjelini  bivše  Bjelovarske  Krajine,  koja 
obuhvaća  dvije  podžupanije,  nema  više  od  33  predplatnika,  od 
kojih  je  10  u  Bjelovaru.  Slavonija  zaostaje  ponešto  za  Hrvatskom. 
Podžupanija  požeška  i  pakračka  s  gradom  Požegom  imaju  u  sve¬ 
mu  51  predplatnika,  a  od  tih  u  samoj  Požegi  40.  Podžupanije  viro¬ 
vitička  i  djakovačka  s  gradom  Osijekom  imaju  99  predplatnika, 
od  tih  Osijek  43,  a  Djakovo  24.  Podžupanije  vukovarska  i  rom¬ 
ska  imaju  svega  30  predplatnika.  Još  je  slabije  stanje  u  bivšoj  Voj¬ 
noj  Krajini.  Medju  predplatnicima  tamo  su  najviše  trgovci  i  uči¬ 
telji,  »najmanje  ćeš  naći  činovnika,  koji  bi  imali  sačinjavati  glav- 

nu  jezgru  narodne  inteligencije.  »Ogulinsko  okružje  ličko-otočko 
ima  40  predplatnika,  okružje  ogulinsko-slunjsko  34  i  to  najviše  u 
samom  Slunju,  gdje  ih  ima  11.  U  području  bivše  Banske  Krajine 
ima  svega  38  predplatnika,  od  tih  14  u  Petrinji,  a  10  u  Glini.  Gra¬ 
diško  okružje  ima  svega  28  predplatnika,  dok  je  brodsko  okružje 
najbolje  u  cijeloj  Krajini,  jer  tamo  ima  47  predplatnika.  Petrova- 
radinsko  okružje  ima  29  predplatnika.  U  Dalmatinskoj  Hrvatskoj 
ima  u  svemu  69  predplatnika,  od  tih  ima  9  u  Splitu  i  jedan  u 
Gružu;  nema  ni  jednoga  u  Skradinu,  Drnišu,  Vrliki,  Trogiru, 
Imotskom,  Makarskoj,  Vrgorcu,  Orebiću,  Kotoru,  Budvi,  Herceg 
Novomu.  Na  otocima  Dalmatinske  Hrvatske  ima  svega  13  pred¬ 
platnika.  Razmjerno  je  bolje  »Vienac«  raširen  u  tadašnjem  t.  zv. 
austrijskom  Primorju,  gdje  ima  47  predplatnika,  dok  u  Kranjskoj 
i  Štajerskoj  ima  46  predplatnika.  Zanimljivo  je,  da  u  ostaloj  Au¬ 
striji  ima  43  predplatnika,  a  to  su  većinom  hrvatski  častnici  i 
hrvatski  djaci,  47  predplatnika  ima  u  ugarskim  stranama.  U  Bo¬ 
sanskoj  Hrvatskoj  broj  predplatnika  1876.  sasvim  je  spao  radi 
tadašnjih  burnih  kriza,  dok  je  prije  broj  kolebao  izmedju  20  i  30. 
Po  staležu  medju  predplatnicima  »Vienca«  ima  najviše  djaka,  i 
to  240,  a  učitelja  pučkih  i  profesora  viših  i  srednjih  učilišta  118. 
Činovničtva  u  najširem  smislu  ima  svega  145,  dok  je  svećenstvo 
zastupano  sa  184  predplatnika.  Gospoda  i  gospodjica,  medju 
kojima  ima  mnogo  učiteljica,  bilo  153  predplatnika.  Odvjetnika 
ima  medju  »Vienčevim«  preplatnicima  svega  21,  16  liječnika,  11 
mjernika  i  48  vojnika.  Čitaonica  i  drugih  društava  bilo  je  medju 
predplatnicima  101,  a  učilišnih  knjižnica  42.  Hrvatski  velikaši,  gro¬ 
fovi  i  baruni  zastupani  su,  veli  Šenoa,  s  vrlo  uglednim  brojem  od  8 
predplatnika.  No  u  prkos  ovoj  maloj  četi  sljedbenika,  skromnih 
općih  snaga,  Šenoa  stvara  novu  etapu  u  razvitku  i  književnosti  i 
kazališta  i  glazbene  umjetnosti  i  hrvatske  kritike  i  —  hrvatskoga 
mišljenja:  odgaja  nov  sloj  rodoljuba,  obnavljajući  vjeru  u  snagu 
hrvatskoga  naroda,  daje  glavni  dio  duhovnom  stvaranju  moderne 
Hrvatske. 

Europski  politički  barometar  od  1875.  dalje  pokazuje  olujno 
vrijeme.  Dozrijeva  »istočno  pitanje«,  stalno  podžižano  sve  težim 
sukobima  izmedju  zemljoposjednika  i  kmetova,  feudalaca  i  raje 
u  Bosanskoj  Hrvatskoj.  Hrvatsko  novinstvo  netremično  bilježi  i 
prati  sve  što  se  dogadja  u  susjednoj  Bosni,  srcem  je  ta  Hrvatska, 
koja  misli,  diše  shvaćanjima  i  naziranjem  gradjanstva  uz  bosan¬ 
sku  raju,  čijima  društvovno-gospodarskim  težnjama  krivo  daje 
narodno  političko  obilježje.  S  pogledima  usmjerenim  na  te  doga- 

djaje  izmiče  općoj  pozornosti  činjenica,  da  je  već  čvrsto 
zasjeo  prodor  stranih  glavničarskih  snaga,  kojima  pogoduje  na- 
godbena  vladavina  odnosno  madžarska  vlada  u  hrvatskim  kraje¬ 
vima.  Radjaju  se  prvi  veleobrti,  koji  su  listom  u  vlasti  stranih 
glavničara,  osobito  pak  drvni  veleobrt,  uz  veleobrt  počeo  se  je 
oblikovati  nov  stalež  radnički,  1877.  počinje  izlaziti  u  Zagrebu 
»Radnički  Glasnik«  prvo  glasilo  radničkoga  pokreta  kod  Hrvata. 

Dolazi  do  intervencije  carske  Rusije  u  balkanskoj  politici,  rusko- 
turski  rat,  i  dok  hrvatsko  novinstvo  1877.  napeto  prati  borbe  na 
Šipkinom  klancu,  mijenja  se  već  slijedeće  godine  na  berlinskom 
kongresu  politički  zemljovid  Europe,  nastaju  nove  države  Ru¬ 
munjska,  Srbija  i  Crna  Gora,  Bugarska.  Te  nove  pobjede  nacio¬ 
nalističke  misli  u  europskoj  politici  bude  i  u  Hrvatskoj  velike 
nade.  Na  domaku  je  riješenje  pitanja  Bosanske  Hrvatske  i  kad 
s  odobrenjem  berlinskoga  kongresa  austro-ugarska  vojska  ulazi 
u  Bosnu,  Hrvati  čvrsto  vjeruju,  da  će  sad  oživjeti  virtualna 
prava  Hrvatske  na  Bosnu,  svi  vjeruju,  da  će  okupirana  Bosna  i 
Hercegovina  biti  pripojena  Hrvatskoj.  Ima  samo  jedan  čovjek, 
koji  drugačije  misli  i  neutrašivo  izriče  svoje  misli.  1878.  na  po¬ 
budu  sljedbenika  iz  Hrvatskoga  Primorja  Ante  Starčević  vraća 
se  u  politiku,  sam  osvjedočen,  da  je  za  to  došao  čas  uslijed  do- 
gadjaja  na  Balkanu.  Starčević  osudjuje  ulazak  austrijske  vojske 
u  Bosnu  i  dobacuje  vidovito:  »A  meni  se  čini,  da  će  ti  Habsburgi 
još  groznije  plakati  nad  zauzećem  Bosne  i  Hercegovine,  nego 
Marija  Terezija  nad  diobom  Poljske«,  jer  Starčević  jedini  je 
osvjedočen,  da  Dvojna  Monarkija  ne  će  pripojiti  bosansko-hr- 
vatske  zemlji  njihovoj  matici,  proriče,  da  će  tom  neprirodnom 
odlukom  zadati  sama  sebi  smrtonosan  udarac. 

Hrvatski  je  sabor  u  času,  kad  austro-ugarska  vojska  napre 
duje  prema  Sarajevu,  upravio  vladaru  adresu,  u  kojoj  veli:  »Za¬ 
datak,  koji  je  Monarkija  preuzela  okupacijom  Bosne  i  Herce¬ 
govine,  mogao  bi  se  trajno  osigurati  samo  onda,  ako  se  ustroj 
zadobivene  pokrajine  malo  po  malo  tako  udesi,  kako  bi  se  s 
vremenom  mogao  pripojiti  na  ustroj  kraljevine  Hrvatske,  Sla¬ 
vonije  i  Dalmacije  u  njihovom  državno-pravnom  odnošaju  prema 
kraljevini  Ugarskoj«.  Sam  ban  Mažuranić,  znajući  namjere  Beča, 
bio  je  protiv  te  adrese,  a  car  odgovara  na  adresu,  da  je  sabor 
»prekoračio  svoju  djelatnost,  govoreći  o  Bosni  i  Hercegovini«. 
Dokončani  su  dani  Mažuranićevog  banovanja.  Okupacijom  Bo¬ 
sne  i  Hercegovine  Hrvatska  je  stekla  novo  značenje  za  dvojnu 
monarkiju.  Budimpešta  i  Beč  ne  žele  da  Hrvatska  postane  sna- 

gom  privlačivosti  za  Bosansku  Hrvatsku.  Mažuranić  radi  toga 
mora  otići,  a  neposredno  nakon  njegovog  odlaska  novo  razdoblje 
dobiva  uvod  otvaranjem  tečaja  madjarskog  jezika  u  Zagrebu, 
t.  zv.  »Davidove  škole«,  te  je  istodobno  objavljeno  okružnicom, 
da  će  u  /buduće  promaknuće  činovnika  u  rizničarsko  j  službi  ovisiti 
o  znanju  madjarskoga  jezika.  Kao  sablast  pomalja  se  opet  borba 
za  jezik,  kao  u  doba  početka  narodnog  preporoda  Hrvata.  Usli¬ 
jedio  je  uvodni  korak  u  posljednji  odsjek  XIX.  stoljeća,  vlada¬ 
vinu  bana  grofa  Khuena  Hedervary-a  u  Hrvatskoj. 

U  SUSRET  NOVOM  STOLJEĆU 


19.  stoljeće  završuje  u  Hrvatskoj  s  dvadesetgodišnjom  vla¬ 
davinom  bana  grofa  Khuen  Hedervaryja.  Suvremenici  je  do- 
živješe  i  sačuvaše  u  sjećanju  kao  crno  razdoblje  najtežega  pod¬ 
jarmljivanja  hrvatstva,  krutu  samovolju  na  zator  hrvatskih  prava 
i  probitaka  na  korist  madžarstva. 

Vladavina  grofa  Khuena  Hedervaryja  poklapa  se  s  razdob¬ 
ljem  velikog  smirenja  od  1880.  do  1900.  u  cjelokupnom  europ¬ 
skom  životu,  kad  je  politička  sigurnost  donijela  velik  procvat,  a 
blagostanje  svagdje  u  glavnom  staložilo  i  učvrstilo  političke 
sustave.  Gdjegod  su  pak  još  postojala  područja  političke  i  go¬ 
spodarske  nesmirenosti,  državna  politika  nastoji  obuzdati  poli¬ 
tičke  nemire  i  istodobno  pridići  gospodarsko  stanje  kao  predu¬ 
vjet  društvovnoga,  a  po  tom  i  političkoga  smirivanja.  Grof  Khuen 
Hedervary  dolazi  u  Hrvatsku  s  takvim  poslanjem.  Nakon  svih 
početnih  sumnja  Franjo  Josip  I.  saživio  se  je  s  dualističkim 
sustavom.  On  ga  želi  održati  pod  svaki  cijenu.  Poslanje  grofa 
Khuena  Hedervarya  nije  stoga  promicati  neke  posebne  madžar¬ 
ske  probitke,  nego  biti  najstrožiji  čuvar  nagodbe  iz  1868.,  koja 
je  neodjeljiv  dio  dualističkoga  sustava,  biti  čuvar  njezinoga  slova, 
kao  i  skrivenoga  smisla,  na  njezinom  temelju  ima  on  vladati 
Trojednicom  u  duhu  državne  politike.  Grof  Khuen  Hedervary 
pouzdanik  je  vladarev.  On  mora  s  jedne  strane  suzbijati  pro¬ 
tivnike  nagodbene  politike,  a  s  druge  sačuvati  osebujnost  hrvat¬ 
skoga  položaja,  kako  bi  Trojednica  uvijek  bila  protuteža  zahtje¬ 
vima  radikalnoga  madžarskog  nacionalizma,  čimbenik,  na  koji 
će  se  u  času  možebitne  krize  uprijeti  državna  politika  dinastije. 
Uz  to  mu  je  zadaća  pridići  materijalnu  prosvjetu  u  Hrvatskoj, 
kako  bi  se  hrvatski  život  uskladio  s  ostalim  zemljama  carstva. 

Grof  Khuen  Hedervary  jednako  kao  i  Benjamin  pl.  Kallay, 
koji  kao  zajednički  državni  rizničar  rnonarkije  i  po  tomu  vrhovni 
upravnik  Bosne  i  Hercegovine  po  prilici  kroz  isto  razdoblje 
upravlja  Bosnom  i  Hercegovinom,  tip  je  upravnika-političara, 
najbliži  shvaćanju  vladarevom  i  državnoj  politici  onoga  vremena. 

On  vješto  vodi  tu  politiku  začetu  u  godinama,  kad  su  europski 
dvorovi  stajali  pod  potresnim  dojmom  umorstva  ruskoga  cara 
Aleksandra  II.  odlučivši  odlučno  suzbijati  sve  radikalne  struje. 
Radi  toga  prvi  je  korak  politike  grofa  Khuena  Hedervarya  one¬ 
mogućiti  tadašnju  najradikalniju  zaista  revolucionarnu  skupinu 
kod  Hrvata,  stranku  prava,  koja  je  istodobno  i  nepomirljivi 
protivnik  nagodbene  politike  i  stranka,  koja  je  jedina  od  tadaš¬ 
njih  političkih  skupina  u  Hrvatskoj  uspjela  prodrijeti  u  šire 
slojeve  hrvatskoga  naroda,  čak  sve  do  seljaka.  U  sukobima  u 
saboru,  izbornom  geometrijom  krši  grof  Khuen  Hedervary  pro¬ 
dornu  snagu  stranke  prava,  stekavši  za  to  najviše  odlikovanje 
habsburške  dinastije:  red  Zlatnoga  Runa.  Tek  kad  je  srušen  taj 
najopasniji  protivnik  dualističkog  sustava,  počinje  grof  Khuen 
Hedervary  primjenjivati  podpuno  zasnovanu  politiku.  Oporbu 
stranke  inteligencije  on  suzbija,  ali  je  ne  ništi  do  kraja,  kako  bi 
održao  političku  borbenu  temperaturu  potrebnu  smislu  carske 
politike  da  Hrvati  ostanu  u  pričuvi  protuteža  ekstremima  ma¬ 
džarskoga  nacionalizma.  Usporedno  počinje  provoditi  upravne, 
prosvjetne  i  gospodarske  reforme.  Tu  svoju  politiku  grof  Khuen 
Hedervary  provodi  zdušno,  ta  mu  politika  leži  u  naravi.  Sam 
je  proniknut  feudalnim  shvaćanjima,  zemlju  povjerenu  svojoj 
upravi  shvaća  kao  svoje  osobno  veliko  imanje,  tvarno  blago 
stanje  koje  mu  leži  na  srcu,  dok  ljude  nastoji  zadržati  u  stezi, 
baš  kao  veliki  spahija  svoje  podanike.  U  cijeloj  politici  Khue- 
novoj,  kao  i  u  politici  Franje  Josipa  ima  jaka  crta  srodna 
prosvijećenom  apsolutizmu  samo  uklopljenom  u  strogo  čuvanje 
oblika  političkog  sustava  svojega  vremena,  parlamentarizma. 
No  taj  je  parlamentarizam  mješavina  liberalizma  i  feudalizma. 
Uz  izabrane  zastupnike  tu  su  i  virilni  članovi,  ostanci  »staleža 
i  redova«.  Politički  to  dvojstvo  sustava  nije  toliko  odsudno 
koliko  njegove  gospodarsko-društvovne  posljedice.  Feudalac 
je  neizravno  gospodarski  povlašćen,  cijeli  porezni  ustav  u 
zemlji  izgradjen  je  njemu  u  korist,  prividno  na  načelu  praved¬ 
nosti,  ali  stvarno  u  korist  veleposjeda:  zemljištna  porezna  stopa, 
najvažniji  prihod  agrarne  zemlje,  za  veleposjednika  je  ista  kao  i 
za  gospodarski  neizmjerno  slabijega  seljaka.  Uz  prirodjeni  kon¬ 
zervativizam  seljaka,  to  im  onemogućuje  podpuno  se  gospodarski 
razviti. 

Svoju  volju  grof  Khuen  Hedervary  nameće  uvijek,  ali  brižno 
čuvajući  oblik  zakona.  Sam  način  donašanja  zakona  prikraja 
političkim  težnjama  sustava,  ali  zakon,  kad  je  jednom  u  krije- 


posti,  jednak  je  za  svakoga.  To  omogućuje  i  visoku  razinu  uprave, 
nad  kojom  sustav  pomnjivo  bdije.  Uprava  je  čista,  sudstvo 
nepristrano,  sam  ban,  kao  i  vladar  u  Beču  najstrože  paze  i  ka¬ 
žnjavaju  svaku  i  najmanju  pojavu  korupcije.  Kao  i  nekadašnji 
stvaralac  Vojne  Krajine  Knez  Sachsen  Hildburghausen,  tako  se 
i  grof  Khuen  smatra  skrbnikom  naroda,  koji  je  u  njegovim  očima 
još  nedorasao,  kojemu  je  potrebna  jaka  ruka  strogog  provodića, 
kojega  treba  darivati  darima  reformi  i  protiv  njegove  volje.  Samo 
slovo  nagodbe  grof  Khuen  Hedervary  za  cijelo  vrijeme  svoje 
vladavine  tumači  strogo  ali  ne  pristrano.  On  u  nagodbenom  duhu 
brani  stanovište  i  probitke  Hrvatske,  a  svojim  osobnim  položa¬ 
jem  nesumnjivo  uzvisuje  ugled  hrvatskoga  bana  u  državnoj 
politici. 

Od  prvoga  trenutka  Hrvati  su  u  oporbi  protiv  Khuenovoga 
sustava,  makar  on  Sa  svojim  organizatomim  radom  stvarno 
izvršuje  baštinu  prijašnjih  hrvatskih  političkih  pokoljenja,  zadaće, 
koje  su  bile  u  programu  i  preporodnog  razdoblja,  kao  i  sabora 
1861.  te  koje  je  započela  Mažuranićeva  vlada.  Samo  ono,  što  se 
je  činilo  idealom  djedova,  za  unuke  nije  više  dovoljno  —  razvitak 
hrvatskoga  shvaćanja  narodnog  života  i  njegovih  težnja  korak- 
nuo  je  već  mnogo  dalje. 

Znanost  i  književnost  proširili  su  vidike,  napredak  stvorivši 
prosvjetne  zavode  ravne  svojom  razinom  sličnim  zavodima 
mnogo  većih  naroda  odgojivši  učenjake  svjetskog  glasa  kao  Va- 
troslava  Jagića,  Gorjanovića,  Brusinu,  uopće  europeiziranje  više 
prosvjete  pobudilo  je  i  ojačalo  političku  samosvijest.  Sama  ta 
kulturna  europezacija  obuhvativši  vrhove  hr¬ 
vatske  inteligencije,  razvila  se  je  brže  od  gos- 
podarsko-društvovnoga  razvitka,  stvarajući 
sve  to  jači  nesklad  medju  društvo vnim  i  poli¬ 
tičkim  snagama.  To  europeiziranje  kulturnog  života  hrvat¬ 
ske  inteligencije,  uvećavši  samosvijest  političku  donosi,  da  ona 
sve  osjetljivije  ćuti  nagodbu  i  načine  njezinoga  izvršivanja.  Odatle 
subjektivni  osjećaj  cijeloga  pokoljenja,  da  je  Khuenova  vladavina 
najprotuhrvatskija  od  svih  sustava,  koji  su  se  promijenili  u  Hrvat¬ 
skoj  tokom  XIX.  stoljeća.  Ta  ocjena  suvremenika  bila  je  više 
umnožak  osjećaja,  nego  posljedak  stvarnosti  činjenica.  Samo 
osjećaji  su  uvijek  u  politici  jedan  od  najvažnijih  činbenika  i  osje¬ 
ćajna  predodžba,  koju  u  hrvatskoj  inteligenciji,  tom  politički  vod- 
stvenom  sloju  hrvatskoga  naroda,  stvori  vladavina  grofa  Khuena 

Hedervarya,  postepeno  je  dala  političkim  težnjama  Hrvata  nov 
odlučan  smjer.  Politička  želja  njihova  pod  vladavinom  grofa 
Khuena  bješe  srušiti  nagodbu.  Ta  je  želja  nadmašivala  stvarne 
snage,  jer  politika  protunagodbena  u  posljednjoj  dosljednosti 
znači  rušenje  dualizma  a  ovo  znači  pak  rušenje  cijele  Austro¬ 
ugarske  Monarhije.  Bez  europskih  zapletaja  bijaše  to  nemoguće, 
stvarno  nedokučivo  u  te  godine  europskoga  političkog  zatišja.  Mo 
bez  obzira  na  mogućnosti  sve  jača  postaje  u  oporbi  protiv  khue- 
novštine  želja  Hrvata  izaći  iz  sklopa  habsburškoga  carstva.  Pri¬ 
mjenjivanje  nagodbe  u  zajedničkim  poslovima  na  polju  dnevnog 
života  zadirući  osobito  u  područje  narodnog  jezika  u  željezničkom 
prometu  sve  više  jača  u  želju.  U  drugoj  polovici  Khuenove  vla¬ 
davine,  pred  sam  konac  stoljeća,  počinje  inteligencija  za  tu  poli¬ 
tiku  tražiti  saveznike,  jer  pored  sve  smionosti  zelja,  hrvatski  vod- 
stveni  političari  ćute  slabost  svojih  stvarnih  snaga  u  toj  borbi. 
Uslijed  toga  se  počinju  jačati  struje  koje  se  zalažu  za  jugoslaven¬ 
ske  zamisli.  Hrvatski  nacionalizam,  koji  vodi  protunagodbenu 
borbu,  počinje  organizatorno  slabiti,  spreman  je  ući  u  kompromise, 
poglavito  radi  toga,  jer  je  nakon  smrti  Oca  Domovine  Dr.  Ante 
Starčevića,  uoči  XX.  stoljeća,  Stranka  Prava,  do  tad  čuvar  najčišće 
nacionalne  misli,  radi  osobnih  sporova  u  vodstvu  ušla,  u  krizu,  pa 
je  time  zamagljena  misao  čiste  politike  hrvatskoga  nacionalizma. 

Kao  i  za  vrijeme  apsolutizma  i  u  doba  poslije  nagodbe,  tako 
i  nakon  kratkih  triju  godina  izmedju  odlaska  Mažuranića  s  ban¬ 
ske  stolice  i  dolaska  Khuenovoga,  kad  je  politika  zanijela  svu 
javnost,  čim  se  sustav  staložio,  izživl  javan  je  u  književnosti 
i  umjetnosti  preotimlje  opet  mah  nad  zanimanjem  za  politiku. 
Predstavnik  književnosti  toga  razdoblja  je  Gjalski,  koji  uspijeva 
uskladiti  misao  hrvatstva  s  oblikom  i  pogledima  zapadno-europ- 
skih  književnih  težnja.  Europa  je  ideal  svih  književnih  stvaralaca 
toga  razdoblja,  od  sljedbenika  Starčevićeve  nauke,  na  čelu  s  Eu- 
genom  Kumičićem,  koji  zanosno  slijede  uspjehe  francuskog  natu- 
ralizma,  pa  do  samoga  Gjalskoga,  koji  u  sebi  spaja  pobudu  blagog 
realizma  Turgenjeva  i  Daudeta,  njemačkih  filozofa  pesimizma 
a  la  Schoppenhauer,  raspoloženja,  koje  odgovara  hrvatskoj  stvar¬ 
nosti.  Sam  sustav  grofa  Khuena  pogoduje  razvitku  umjetničkoga 
života  u  Hrvatskoj,  a  zaštitnikom  i  stvarnim  organizatorom,  ute¬ 
meljiteljem  likovne  umjetnosti  postaje  Khuenov  odjelni  pred¬ 
stojnik  za  bogoštovlje  i  nastavu  Iso  Kršnjavi,  promicatelj  gradnje 
svih  glavnih  nastavnih  zavoda,  prvih  strukovnih  škola  za  obrt  i 

primijenjenu  umjetnost,  promicatelj  estetske  kulture.  Kršnjavi- 
jevo  djelo  omogućuje  Hrvatima  na  ravnoj  nogi  s  drugim  naro¬ 
dima  ući  u  XX.  stoljeće  na  polju  prosvjete.  Paradoksalna  je  činje¬ 
nica,  da  pod  Khuenovom  vladavinom  postaju  stvarnost  uljudbeni 
ideali  hrvatskoga  preporoda. 

Grof  Khuen  Hedervary  upirao  je  snagu  svoje  vladavine  na 
činovničtvo.  Dobrom  poznavaocu  ljudi,  izvrsnom  lovcu  duša 
uspjelo  je  okupiti  oko  sebe  četu  zbilja  darovitih  ljudi,  koji  su  na 
svoj  način  kao  vladini  činovnici  nesumnjivo  vršili  uz  teška  pre- 
garanja  savjesno  velik  rodoljubni  posao.  Uz  Izidora  Kršnjavoga 
uspio  je  sustav  grofa  Khuena  upotriebiti  kao  suradnike  vrstne 
strukovnjake  i  upravnike,  kao  što  su  bili  dr.  Josip  Pliverić,  Josip 
Eugen  Tomić,  Vladimir  Mažuranić,  Nikodem  Jakšić,  a  osobito 
dr.  Ivo  Malin.  Klice,  zasadjene  pod  vladavinom  Ivana  Mažura- 
nića,  ova  skupina  činovnika  goji  i  razvija  usavršujući  upravu  i  u 
skromnim  mogućnostima,  koliko  to  dopušta  slovo  nagodbe,  pri¬ 
donosi  razvitku  gospodarskog  života  u  Hrvatskoj  uvijek  u  skladu 
s  onim  smjernicama,  koje  je  odredilo  Gospodarsko  društvo.  Bila 
je  to  teška  zadaća  radi  nagodbenih  okova,  koje  onemogućuju 
jedinstven  skladan  razvitak  svih  gospodarskih  snaga  u  Hrvat¬ 
skoj.  Trgovina,  veleobrt  i  novčarstvo  ovisni  su  isključivo  od 
madžarske  vlade;  ova  promiče  samo  onaj  veleobrt,  koji  odgovara 
probitcima  cijele  državne  zajednice,  dok  je  razvitak  trgovine 
podvrgnut  u  novčanom  pogledu  obzirima  madžarske  državne 
riznice  i  novčarstva,  a  u  prometnom  pogledu  stoji  pod  uticajem 
smjerova  madžarske  opće  prometne  politike.  U  duhu  liberalistič¬ 
kih  madžarskih  vlada  strano  glavničarstvo  dobiva  slobodno  polje 
rada  u  Hrvatskoj.  Osobito  se  to  osjeća  u  iskorišćivanju  rudnoga 
blaga,  koje  je  gotovo  posvema  u  vlasti  tudjih  glavničara  kao  i 
šume.  Rudarstvo  se  razvija  dakako  prema  potrebama  općeg 
europskog  tržišta,  konjukturi  pojedinih  ruda,  radi  toga  na  pr. 
nema  više  zanimanja  za  olovo  i  srebro,  koje  još  oko  1870.  počinje 
francuski  aristokrata  Carion  iskorišćivati  u  Zagrebačkoj  gori, 
propada  vadjenje  sumpora  u  Radoboju,  nestaje,  odnosno  ma- 
lakše  niz  rudarskih  podhvata,  još  živih  i  nadobudnih  početkom 
19.  st.  Povoljniji  je  bio  položaj  u  agrarnom  veleobrtu,  koji  prera- 
djuje  surovine  domaćega  poljodjelstva  i  stočarstva.  Tu  još  uvijek 
na  prvomu  mjestu  stoji  mlinarska  industrija,  dok  je  poseban  sre¬ 
tan  sklad  izmedju  poljodjelstva  i  veleobrta  uzor  za  razvitak  vele- 
obrta  u  Hrvatskoj  postignut  na  veleposjedu  u  Savskom  Ma- 
rofu,  vlasničtvu  tada  baruna  T.  Dumreichera,  koji  je  sagradio 

tvornicu  žeste  i  pjenice,  prilagodivši  cijelo  poljsko  gospodarstvo 
svojemu  veleobrtnom  podhvatu.  Ta  tvornica,  osnovana  1878.,  kroz 
12  godina  je  pojačala  svoju  proizvodnju  od  31.119  kg  pjenice  na 
250.770  kg.  radeći  s  preko  56°/o  za  izvoz.  Osim  toga  razvila  su  se 
poduzeća  za  preradbu  mesa  i  kože,  od  kojih  je  bio  najveći  pod- 
hvat  braće  Gavrilovića  u  Petrinji,  osnovan  1889.,  te  Zagrebačka 
tvornica  koža  odmah  od  početka  najveći  veleobrtnici  posla  u 
Hrvatskoj,  zaposlujući  do  600  radnika.  Zamjeran  napredak  učinio 
je  i  gradjevni  veleobrt  tvornice  cementa  u  Beočinu,  koje  su  bile  u 
rukama  bečkih  glavničara,  dok  je  u  ovoj  struci  domaće  vodstveno 
poduzeće  bila  tvornica  opeke  J.  Grahora  i  sinovi,  te  tvornica 
»Zagorka«  u  Bedekovčini  za  izradbu  glinene  robe.  Drveni  vele¬ 
obrt  do  nekih  veleposjedničkih  podhvata  sav  je  u  glavnom  u  ru¬ 
kama  stranih  glavničara.  Svi  su  ti  veleobrtni  pokušaji,  zahvativši 
tek  površinu  narodnoga  gospodarskog  života,  ovisili  stvarno  o 
glavnoj  proizvodnji  zemlje  o  poljodjelstvu  i  stočarstvu. 

1891.  Hrvatsko  slavonsko  gospodarsko  društvo  slaveći  50. 
godišnjicu  svojega  opstanka,  priredilo  je  jubilarnu  gospodarsko- 
šumarsku  izložbu.  Bila  je  to  poslije  1864.  prva  priredba  ove  vrste 
u  Hrvatskoj  i  Slavoniji,  koja  je  pružala  obračun  ne  samo  za  raz¬ 
vitak  gospodarskoga  života  u  razdoblju  izmedju  obiju  izložbi, 
nego  uopće  postala  mjerilo  razvitka  gospodarstva  od  dana  narod¬ 
nog  preporoda,  pa  do  konca  XIX.  stoljeća.  Slijedeća  izložba,  pri- 
redjena  1906.  u  mnogo  manjim  razmjerima,  bit  će  mnogo  točnije 
mjerilo  za  ocjenu  gospodarskog  razvitka  zemlje  samo  posljednjih 
dva  desetljeća  XIX.  stoljeća,  za  vrijeme  vladavine  grofa  Khuena 
Iiedervarva. 

U  usporedbi  s  izložbom  1864.  jubilarna  je  izložba  svestranija. 
stručnije  organizirana,  pruživši  zaista  pregled  ne  samo  postignu¬ 
tog  rada,  nego  i  svih  mogućnosti  zemlje.  Po  prvi  put  su  podpuno 
primicnjena  načela  znanosti  kod  ispitivanja  svih  gospodarskih  pi¬ 
tanja,  plodnosti  zemlje,  pogodnosti  pojedinih  kultura,  novih  mo¬ 
gućnosti,  a  treba  priznati,  da  su  ocjene  izrečene  bez  uljepšavanja, 
uz  uspjeh  naglašeni  su  i  svi  nedostatci  i  sve  slabosti  razvitka  hr¬ 
vatskoga  priradnog  života. 

I  ovdje  na  jubilarnoj  izložbi  1891.,  kao  i  na  izložbi  1864.  do¬ 
minira  hrvatski  veleposjed.  Njegov  nastup  na  toj  izložbi  poučan 
je  ne  samo  za  gospodarski,  nego  i  za  društvovni  razvitak,  a  pogo¬ 
tovo  je  poučno  usporediti  veleposjed,  koji  nastupa  na  jubilarnoj 
izložbi  s  popisom  »zemaljske  gospode«  u  času  ukinuća  kmetstva 
polovicom  stoljeća.  Kolika  se  je  duboka  promjena  odigrala  za  tih 

40  godina!  Mali  posjed  više  ne  postoji,  odnosno  u  koliko  postoji, 
izgubio  je  svako  značenje  i  političko  i  društvovno  i  gospodarsko. 
I  taj  srednji  posjed,  koji  je  prije  40  godina  raspolagao  s  desetcima 
kmetskih  selišta,  a  vlasnici  kojega  su  bili  vodstveni  društvovni 
sloj  tadašnjega  hrvatskog  javnoga  života,  izgubio  je  sve  do  ne¬ 
kolicine  svoje  mjesto.  I  veliki  posjedi  su  se  prorijedili,  neki  pro- 
mijeniše  vlasnika,  prešavši  u  ruke  stranca  (primjer  Januševca,  čiji 
je  vlasnik  T.  Dumreicher,  veleobrtnik  u  Savskom  Marofu).  No  ovaj 
veleposjed,  koji  se  je  sačuvao  i  uspio  razviti,  vrši  veliko  poslanje 
u  gospodarskom  razvitku  naroda.  Taj  veleposjed  raspolažući  po¬ 
trebnim  glavnicama,  unajmivši  vrstne  stručnjake,  s  dobrim  dije¬ 
lom  strance,  stvorio  je  uzorna  gospodarstva,  koja  ne  samo  do¬ 
kazuju  mogućnosti  gospodarenja  prema  najsuvremenijima  zah¬ 
tjevima  i  iskustvima  vremena,  nego  su  ta  uzorna  imanja  tako- 
djer  umnožitelji  cjelokupnoga  narodnog  imutka,  te  i  uzorne 
škole  razboritoga  gospodarstva,  koje  odgojno  djeluju  i  na  hrvat¬ 
skog  seljačkog  gospodara.  Misli,  s  kojima  su  se  oduševljavali  ute¬ 
meljitelji  »Gospodarskoga  društva«,  za  pola  stoljeća  zaista  su 
postale  stvarnost,  ti  pojedini  odsjeci  hrvatske  zemlje  u  vlastnosti 
veleposjeda,  po  svojoj  obradbi  i  proizvodnji  jednaki  su  uzornim 
gospodarstvima  zemalja,  koje  su  prije  50  godina  bile  daleko  is¬ 
pred  Hrvatske.  Vrijedi  to  jednako  za  poljodjelstvo  kao  i  za  sto¬ 
čarstvo.  Značajno  je,  da  je  primjer  uzornog  stočarstva  mnogo  po¬ 
voljnije  djelovao  na  seljačke  gospodare,  nego  iskustvo,  koje  je 
veleposjed  pružao  poljodjelstvu.  Budućih  10  godina  stočarstvo  bit 
će  najunosnija  grana  hrvatskoga  gospodarstva,  i  to  upravo  hrvat¬ 
skoga  seljaka.  Ta  nova  konjuktura  u  nekim  dijelovima  hrvat¬ 
skog  seljaka  ne  će  ostati  bez  posljedica  ni  za  uljudbeni  ni  poli¬ 
tički  njegov  budući  razvitak. 

O  jubilarnoj  izložbi  1891.  priredio  je  spomen-djelo  hrvatski 
publicista  Janko  Ibler.  To  djelo,  kao  i  katalog  izložbe  1864.  —  jer 
gospodarska  brojidba  za  svih  tih  desetljeća  još  uvijek  je  u  povo¬ 
jima  i  vrlo  netočna  —  glavni  je  izvor,  po  kojemu  je  moguće  steći 
približno  vjernu  sliku  o  razvitku  cjelokupnoga  gospodarskog  ži¬ 
vota  trojednice.  Ta  spomen-knjiga  otkriva  takodjer  koliku  je  za- 
mašitu  ulogu  odigrala  upravo  za  to  razdoblje  gospodarska  na¬ 
stava,  koju  vrši  najprije  samo  »Gospodarsko  društvo«  pomoću 
svojega  časopisa,  pokušališta,  svoje  organizacije,  a  onda  državna 
uprava  s  gospodarskom  školom  u  Križevcu,  te  gospodarskim 
stručnjacima  i  gospodarskim  čino%7ničtvom  u  okviru  autonomnih 
oblasti,  zemaljskih  i  županijskih.  Udara  takodjer  u  oči,  da  su 

uspjesi  te  gospodarske  nastave  moguće  bili  najzamašniji  u  po¬ 
dručju  bivše  Vojne  Krajine.  Bivši  Krajišnici  navikli  na  stegov- 
niji  život,  pristupačniji  su  uticajima  gospodarskih  strukovnjaka, 
sustav  seljačkih  zadruga,  koji  se  je  za  dvadesetljeća  dulje  odr¬ 
žao  u  područjima  bivše  Vojne  Krajine,  nego  u  hrvatskom  provin¬ 
cijalu,  takodjer  je  pridonio  svoje,  osobito  razvivši  pojedine 
ogranke  kućnoga  obrta.  Podatci  skupljeni  u  ovoj  spomen-knjizi 
svjedoče  da  je  dobrim  dijelom  bio  znanstveno  gospodarski  pro¬ 
učen  značaj  hrvatske  zemlje,  da  su  u  većim  razmjerima  već  iz¬ 
vršeni  pokusi  s  najpovoljnijim  kulturama  u  pojedinim  krajevima, 
da  su  udareni  jednom  riječi  temelji  smjernica  smišljenoga  narod¬ 
nog  gospodarstva.  Udara  to  u  oči  odmah  kod  posljedaka  ocjene 
poljske  proizvodnje  u  Hrvatskoj.  Od  1885.  započela  je  sustavna 
gospodarska  brojidba  u  Hrvatskoj,  koja  je  iskazala,  da  površina 
oranica  i  vrtova  za  to  razdoblje  u  Hrvatskoj  i  Slavoniji  iznosi 
nešto  preko  32#/o  sveukupne  površine,  oko  2  milijuna  370  jutara. 
Ali  ta  brojidba  kazuje,  da  od  te  obradive  zemlje  cijelih  19.17°''« 
prosječno  454.5000  jutara  leži  godišnje  na  ugaru.  Još  uvijek  u 
Hrvatskoj  vlada  »tropoljno  gospodarstvo«,  gospodarenje  s  pro¬ 
mjenom  usjeva  još  nije  prodrijelo,  blizu  450.000  jutara  godišnje 
ostaje  neiskorišćeno.  Od  žitarica  najvažniju  ulogu  igra  kukuruz, 
njime  je  obradjeno  29.230°/«  svih  oranica,  dok  je  pšenicom  zasijano 
samo  15.68%  svih  oranica.  Samo  i  tu  se  još  uvijek  osjeća  zaosta¬ 
lost  gospodarstva,  dok  u  Hrvatskoj  po  hektaru  prihod  kukuruza 
iznosi  13.17  hektolitara,  u  austrijskim  zemljama  na  istoj  po¬ 
vršini  prihod  iznaša  17.36,  a  u  Ugarskoj  16.28  hektolitara.  Skoro 
isti  su  omjeri  i  kod  pšenice;  dok  u  Hrvatskoj  rodi  na  jedan  hek¬ 
tar  prosječno  11.50  hl.  pšenice,  u  isto  vrijeme  u  austrijskim  zem¬ 
ljama  prosječan  prihod  pšenice  po  hektaru  kreće  se  od  15  do  17.14 
hektolitara  pšenice.  Slične  su  razlike  i  kod  zobi,  s  kojom  je  u 
Hrvatskoj  zasijano  9.99 %  svih  oranica.  Osim  krumpira,  kojim  je 
obradjeno  svega  4.35°/o  svih  oranica,  veleobrtničkog  bilja  tako 
rekući  niti  nema.  Uljanom  repicom  zasijano  je  samo  0.45,  lanom 
0.62%,  konopljom  0.76%,  duhanom  samo  0.03%  obradive  zemlje. 
Gospodarske  mogućnosti  1890.  razabiru  se  iz  daljnje  upotrebe 
površine  Hrvatske  i  Slavonije.  Livade  iznose  10.70%,  vinogradi 
1.27%,  pašnjaci  14.18%,  šume  33..99%,  trstici  i  ribnjaci  0.07,  dok 
neplodno  tlo  iznosi  svega  5.45%.  Uspjesi  žetve  i  berbe  bili  su 
1890.  slijedeći:  žitarice  11,530.652  hektolitra  zrnja  i  15,243.478  me¬ 
tričkih  centi  slame,  sočivice  206.147,  okopavine  4,404.423  metrička 

centa,  veleobrtničfcog  bilja  155.929,  krmovnog  bilja  1,600.672,  si¬ 
jena  s  livada  8,703.507,  sijena  s  pašnjaka  3,265.211  metričkih  ce- 
nata,  dok  su  vinogradi  dali  333.085  hektolitara. 

Posljednja  brojka,  prirod  vinograda,  govori  o  velikoj  trage¬ 
diji,  koju  je  pretrpio  gospodarski  život  Hrvata  od  1876.  do  1890., 
izgubivši  teške  milijune  svojega  narodnog  imutka.  1876.  pojavila 
se  je  prviput  u  Hrvatskoj  i  Slavoniji  filoksera;  premda  tadašnji 
godišnjaci  »Gospodarskog  lista«  upozoravaju  na  tešku  opasnost, 
nije  ona  pravo  shvaćena.  No  ubrzo  se  poput  misirskih  zala  sru¬ 
šila  na  hrvatske  vinograde,  taj  izvor  najunosnijih  prihoda,  a  kad 
je  protiv  nje  napokon  započela  borba  1888.  udara  peronospora. 
Kako  brojidba  otkriva  imutci  su  propali  tih  desetljeća:  dok  je  do 
1886.  hrvatsko  vinogradarstvo  po  svojoj  količini  na  trećem  mjestu 
u  monarkiji,  od  1886.  porazno  pada  njegova  proizvodnja.  Ukupni 
prihod  godine  1886.  iznosio  je  1,592.868  hl.  1887.  g.  1,273.767  hl, 
1888.  g.  1,088.761  hl,  1889.  g.  samo  još  617.729  hl!  Dok  je  peronos¬ 
pora  g.  1888.  uništila  85  jutara  vinograda,  g.  1889.  već  uništeno 
4.520  jutara,  u  glavnom  u  zagrebačkoj,  varaždinskoj  i  bjelovar¬ 
skoj  županiji!  Vlada  je  nesumnjivo  učinila  mnogo  za  obnovu 
hrvatskih  vinograda.  Čim  su  se  počele  opažati  prve  posljedice  fi¬ 
loksere  osnovano  je  zemaljsko  filoksemo  povjerenstvo,  koje  su¬ 
stavno  pobija  zarazu,  izradivši  prvo  točnu  brojidbu,  a  zatim  na¬ 
bavljajući  nove  cijepove  američke  loze,  koju  je  trebalo  tek  isku¬ 
šati  da  li  odgovara  tlu  i  podneblju.  Upravo  u  doba  izložbe  1891. 
kriza  je  prviput  uspješno  suzbijena,  početak  obnove  već  je  u 
toku. 

Sama  je  izložba  1891.  protekla  u  znaku  velikog  bratimljenja 
s  Dalmatinskim  Hrvatima.  Dalmatinska  Hrvatska  sudjeluje  po¬ 
sebnim  paviljonom  na  izložbi,  iz  Dalmatinske  Hrvatske  dolazi 
posebno  izaslanstvo  na  izložbu  s  kojom  je  skopčano  i  otkriće  Ka- 
čićevog  spomenika.  Trojednica  nije  u  te  dane  samo  naslov,  nego 
stvarnost  —  i  sam  sustav  pozdravlja  i  ističe  značenje  misli 
Kačićeve! 

Izvršilac  najvećeg  rada  na  gospodarskom  polju  pod  konac  19. 
stoljeća  u  Hrvatskoj  bio  je  Ivo  Mallin,  koje  mu  je  1896.  povjereno 
vodstvo  III.  odsjeka  »za  narodno  gospodarstvo«  jedinog  prirad- 
nog  odsjeka  u  zagrebačkoj  vladi.  Mallin,  odvjetak  pohrvaćene  po¬ 
rodice  grčkih  trgovaca  bio  je  stvarno  stručnjak  za  upravno  pravo, 
ali  čovjek  dalekih  vidika,  visoke  suvremene  naobrazbe,  baštinivši 
jamačno  od  svojih  predaka  smisao  za  gospodarska  pitanja,  ste- 

kavši  opće  gospodarsko  znanje  na  očinskom  uzornom  dobru. 
Kao  voditelj  odsjeka  za  narodno  gospodarstvo  imao  je  izvrstno 
svojstvo  da  je  bio  pristupačan  savjetima  i  pobudama  strukov- 
njaka,  gospodarskih  činovnika  velikih  posjeda.  1896.  preuzevši 
III.  odsjek  zemaljske  vlade  iznosi  pred  sabor  zakonski  prijedlog 
o  promicanju  gospodarstva  u  Hrvatskoj  i  Slavoniji,  veliki  pro¬ 
gram  preustrojbe  gospodarstva  u  Hrvatskoj  u  suvremenom 
smislu.  Na  temelju  toga  zakona  osnovano  je  uzorno  dobro  Bož- 
jakovina  kao  sjemenište  za  provedbu  svih  osnova,  udaren  temelj 
»gospodarskoj  zakladi«  od  500.000  forinti,  iz  koje  se  mimo  pro¬ 
računskih  sredstava  podupire  različite  gospodarske  potrebe.  Uda¬ 
ren  je  dalje  temelj  šumarskoj  akademiji,  stvorena  podkivačka 
škola,  zametak  buduće  veterine,  počelo  se  osnivati  posebne  do¬ 
maćinske  škole  za  žensku  seosku  mladež,  stvorena  je  vinogradar¬ 
ska  i  voćarska  škola  u  Petrinji,  podignuto  novo  gospodarsko  uči¬ 
lište  u  Iloku  —  po  prvi  puta  se  zemaljska  vlast  sustavno  počinje 
baviti  pitanjem  gospodarstva  u  Hrvatskoj  preuzevši  idealnu  ba¬ 
štinu  »Gospodarskoga  društva«,  koje  se  na  pobudu  svojega  pred¬ 
sjednika  Miroslava  grofa  Kulmera,  ml.?  preustraja  na  zadružnom 
temelju  sa  ciljem  udružiti  u  gospodarskom  radu  vlastelu  i  seljake. 
Uoči  XX.  stoljeća  kroči  zadružni  pokret  u  hrvatsku  zemlju;  1898. 
osnovana  je  u  Končanici  prva  seljačka  zadruga,  u  suvremenom 
organiziranju  hrvatskog  života  učinjen  je  prevažni  korak  naprijed. 

Središte  Mallinovoga  rada  imanje  je  Božjakovina,  sa  svojima 
uzornim  stočnim  i  biljnim  uzgajalištima  i  rasadištima,  kojima  se 
obnavlja  soj  stoke,  konjogojstvo,  voćarstvo  i  vinogradarstvo.  Prvi 
veliki  uspjeh  postignut  je  u  stočarstvu  —  nakon  vinogradarske 
krize  stočarstvo  postaje  glavni  izravni  prihod  hrvatskoga  na¬ 
roda,  Hrvatska  i  Slavonija  postaju  razmjerno  znatan  stočni  iz¬ 
voznik,  premda  je  preustrojba  stočarstva  učinila  tek  prvi  korak, 
zasnovavši  sustavno  uzgajanje  stoke  prema  prilikama  zemlje.  Da 
je  to  bio  zbilja  zamjeran  uspjeh  svjedoče  brojke.  Od  godine  1896. 
izvoz  stoke  od  160.800  glava  u  vrijednosti  od  13,490.000  kruna, 
poskočio  je  do  godine  1905.  na  440.441  glavu  u  vrijednosti  od 
67,941.000  kruna,  kroz  10  godina  porasla  je  vrijednost  stoke  u 
Hrvatskoj  i  Slavoniji  na  550,000.000  kruna.  Kako  ističe  Mallinov 
životopisac  dr.  Oto  Frangeš,  taj  za  predratno  vrijeme  ogromni  po¬ 
rast  narodnoga  imetka,  osjećao  se  je  u  čitavom  našem  narodnom 
gospodarstvu;  porezi  i  dugovi  su  se  otplaćivali,  konzum  je  rastao, 
zanimanje  za  druge,  ne  samo  stočarske,  reforme  je  oživio,  a,  sto  je 
bilo  najradosnije,  povjerenje  u  mogućnost,  da  se  dosadašnje  loše 

stanje  može  iz  vlastite  snage  popraviti,  prokrčilo  je  sebi  put  i 
osvježilo  sav  rad  u  narodu. 

Na  izložbi  1891.  sudjelovala  je  i  Dalmacija.  Glavni  su  joj 
proizvodi  bili  konzervirana  riba  i  vino.  Stručni  kritičari  primje- 
tili  su  dakako  kao  i  kod  većine  hrvatskih  vina,  da  je  i  tu  po¬ 
treban  reformni  napredak,  da  vinarstvo  ne  će  moći  odbacivati  pri¬ 
hode,  koje  zaslužuje,  dok  se  ne  uredi  sustavno  podrumarstvo.  U 
svemu  za  to  vrijeme  Dalmatinska  je  Hrvatska  u  gospodarskom 
pogledu  vrlo  zaostala.  Tih  godina  putuje  Dalmatinskom  Hrvat¬ 
skom  umni  austrijski  političar  Baerenreither  i  on  u  svojemu  dnev¬ 
niku  iz  tih  godina  daje  vjernu  sliku  zemlje  ljudi  i  razine  njezinoga 
napredka.  On  svagdje  ustanovljuje  veliku  zapuštenost  poljodjel¬ 
stva.  Uspijeva  maslima,  vino,  kukuruz  i  žito,  ali  nema  skrbi  ni 
njege.  Nasadi  i  obradba  neuredni  su  i  primitivni,  mnogo  zemlje 
leži  na  ugaru . . .  Nema  predaje  dobre  kulture,  a  nitko  ne  čini  ništa 
da  bi  ljude  poučio  i  obodrio.  Stočarstvo  je  napadno  loše.  »Krave 
su  slične  našoj  teladi,  svinje  malene,  ovce  lošega  soja.  Tu  bi  bilo 
zahvalno  polje  rada  za  marljivog  čovjeka,  a  uvidjavna  vlada  ima¬ 
la  bi  zahvalnu  zadaću  promicati  gospodarstvo.  Politički  kao  i  go¬ 
spodarski  ovdje  se  očito  počinjaju  mnoge  pogriješke . . .  Ovom 
zemljom  upravljaju  bez  prave  ljubavi.  Vjerujem,  da  nema  čo¬ 
vjeka,  koji  je  posjeti  i  koji  se  ne  zapita:  šta  bi  sve  moglo  biti  iz 
ove  zemlje?«  Baerenreither  razmatrajući  gospodarske  prilike  Dal¬ 
matinske  Hrvatske  opazio  je,  da  je  razlog  zaostalosti  gospodar¬ 
stva  i  taj,  da  je  dobar  dio  pučanstva  uz  more  živio  u  doba  jedra 
od  brodarstva,  time  zasluživao  novac,  zapustio  obradjivanje  zem¬ 
lje  i  ipak  dobro  živio.  Medjutim,  kad  je  para  utukla  jedro,  svijet 
je  počeo  iseljivati  u  Ameriku,  a  oni,  koji  ostali  kod  kuće,  tek  od 
nužde  se  bave  poljodjelstvom.  Kao  i  u  Hrvatskom  Primorju,  tako 
je  i  u  Dalmatinskoj  Hrvatskoj  domaće  brodarstvo  u  posljednjoj 
četvrti  XIX.  stoljeća  doživjelo  svoj  slom.  Najjače  brodarsko  dru¬ 
štvo  bilo  je  pelješčansko,  osnovano  1865.  preuzevši  sve  pomorske 
predaje  Dubrovnika.  Društvo  je  posjedovalo  33  broda  duge  plo¬ 
vidbe  sa  preko  600  ljudi  posade  .To  društvo  rasplinulo  se  1888., 
brodovi  se  ispod  cijene  prodali,  dioničari  su  za  dionice  od  250 
forinti  nominale  izvukli  samo  62  forinte,  vodstvo  i  plovidbu  pre¬ 
uzima  »Austrijski  Lloyd«.  Zanimljivo  je,  da  obnovu  pomorstva 
započinje  Hrvatsko  Primorje.  1891.  nastojanjem  Ladislava  Kra- 
jača  stapaju  se  mala  parobrodarska  društva  »Krajač  &  Comp.  u 
Senju«,  M.  Švrljuga  &  Comp.«  na  Rijeci  u  novo  društvo  sa  sje¬ 
dištem  na  Rijeci,  koje  se  je  nazvalo  »Ugarsko-hrvatsko  parobro- 

đarsko  društvo«,  koje  je  brzo  uznapredovalo  i  uvelo  redovitu  plo¬ 
vidbu  duž  istočne  Jadranske  obale.  Pod  konac  vijeka  i  Dubrov¬ 
nik  pokazuje  velik  napredak  u  parobrodarstvu,  gdje  početkom 
novog  stoljeća  ima  nekoliko  parobrodarskih  društava,  kao  »Ra¬ 
čić«,  »Marinović«,  »Unione«,  »Ragusea«,  »Gračić«,  »Skrunajević« 
i  Jeličić«,  i  »Obalna  plovidba«. 

Poslanje,  koje  je  vršio  grof  Khuen  Hedervary  u  Hrvatskoj  i 
Slavoniji,  vrši  u  Bosni  i  Hercegovini  Benjamin  pl.  Kailay.  Njegovo 
je  ime  u  Bosni  i  Hercegovini  politički  steklo  isti  prizvuk,  kao  i  ime 
grofa  Khuena  Hedervarya  u  Hrvatskoj  i  Slavoniji.  I  on  je  kroz 
puna  dva  desetljeća  tako  reći  neograničeni  gospodar  ovih  dviju 
hrvatskih  zemalja,  provodeći  politiku  isključivo  u  probitku  car¬ 
stva.  No  još  više,  nego  sustav  grofa  Khuena,  sustav  Kallayev  u 
Bosni  i  Hercegovini  pridonosi  općem  razvitku  ovih  zemalja.  Ne¬ 
osporno  je,  da  je  taj  sustav  udario  postojan  temelj  njezinom  na- 
predku,  europeizirao  kroz  40  godina  ovu  prije  najzapušteniju  po¬ 
krajinu  Osmanlijskoga  carstva.  U  duhu  dualističke  politike  poči¬ 
njene  su  dakako  odsudne  pogriješke.  Kako  se  ne  bi  narušio  su¬ 
stav,  Bosna  i  Hercegovina  velik  su  »Corpus  separatum«  dvojne 
monarkije,  u  njoj  se  sukobljuju  i  križaju  probitci  obiju  pola.  Kal- 
layeva,  odnosno  austro-ugarska  uprava  u  političkim  svojim  smjer¬ 
nicama  pregledala  je  izvore  bosansko-hercegovačkih  kriza  u  XIX. 
stoljeću,  zaboravila,  da  je  agrarno  pitanje  bilo  uzročnik  »istočnoga 
pitanja«.  U  odnose  zemljoposjednika  i  zemljoradnika  Austro¬ 
ugarska  uprava  žaca  se  dirati.  Kmetstvo  ostaje,  premda  ublaženo. 
Austro-Ugarska  zaštićuje  zemljoposjednike  u  skladu  s  natruhama 
svojega  feudalističkoga  shvaćanja,  na  zemljoposjednički  stalež,  na 
begove  mnije  ona  utemeljiti  svoju  vlast  u  novim  pokrajinama. 
Agrarno  pitanje  po  sebi  vrlo  zamršeno  sa  shvaćanjima  islam¬ 
skoga  prava  ostaje  neriješeno,  postaje  opet  izvor  krize,  pronik¬ 
nuvši  se  obilježjem  nacionalističkih  borba. 

Neizmjerno  mnogo  učinila  je  medjutim  austro-ugarska  upra¬ 
va  na  polju  materijalne  kulture.  Dok  su  još  u  toku  okupacione 
borbe,  okupaciona  vojska  već  usporedno  gradi  željeznicu,  zapo¬ 
četu  u  rujnu  1878.  a  dovršenu  u  srpnju  1879.  na  crti  Brod — Žepče. 
Godinu  dana  kasnije  željeznička  je  pruga  produljena  do  Sara¬ 
jeva.  Do  1878.  nije  u  Bosni  bilo  tako  reći  uopće  cesta  a  prve  ceste 
opet  gradi  vojska,  sagradivši  u  ciglih  četiri  godine  oko  750  kilome¬ 
tara.  Ceste  se  dalje  rade  kulukom  sve  do  1892.,  grade  mostovi, 
već  1882.  sredjeno  je  ušće  Neretve,  1880.  odmah  godinu  dana 
nakon  okupacije,  započelo  je  isušivanje  Livanjskoga  polja.  Ceste 

i  željeznice  krče  put  napredku  u  Bosnu,  spajaju  je  sve  čvršće  s 
Europom.  No  i  ovdje  dolazi  do  prvih  teških  sukoba  izmedju  pro¬ 
bitaka  obiju  polovica  dvojne  monarkije;  vojnička  uprava  zasniva 
željeznicu  preko  Lašvc  na  Travnik,  pa  na  zapad,  ali  do  njezine 
gradnje  ne  dolazi  kako  se  ne  bi  stvorio  takmac  Trstu  uspo¬ 
stavom  spoja  sa  Splitom.  Kallay  premda  Madžar  kao  i  grof 
Khuen,  vodeći  carsku  politiku,  dolazi  upravo  u  pitanju  željeznica 
u  jak  sukob  s  madžarskom  vladom.  Kako  spominje  Baerenreither 
na  temelju  dopisivanja  Kallayevoga  s  madžarskom  vladom  o  že¬ 
ljeznici  Split-Bugojno,  čime  bi  Dalmacija  bila  svezana  sa  svojim 
prirodnim  zaledjem,  madžarski  ministar  predsjednik  Bannfy  1896. 
protivi  se  toj  gradnji,  izjavljujući,  da  je  sveza  izmedju  Dalmacije 
i  Bosne  s  konačnim  izlazom  u  Splitu  protivna  probitcima  Ugarske. 
On  može  na  to  pristati  samo  u  slučaju,  kad  bi  se  kao  naknadu  za 
tu  prugu  sagradila  izravna  sveza  Sarajeva  s  Ugarskom  redovitoga 
kolosjeka,  ali  koja  bi  morala  biti  pod  tarifalnim  vrhovničtvom 
ugarskih  državnih  željeznica.  Te  borbe  obiju  polovica  dvojne  mo¬ 
narkije  za  nadmoć  u  Bosni  i  Hercegovini,  široj  javnosti  nevidljive, 
ali  osjetljive,  takodjer  onemogućuju  i  njezino  političko  sredji- 
vanje. 

U  srednjem  vijeku  osvajalački  ratovi  protiv  Bosne  i  s  isto¬ 
ka  i  sa  sjevera,  bez  obzira  na  lozinke,  vodili  su  se  kao  svi  osvaja¬ 
lački  ratovi  i  s  gospodarskim  pobudama.  Rudno  blago  Bosne  i  Her¬ 
cegovine  meka  je  i  za  okupaciju.  Odmah  nakon  okupacije  započi¬ 
nje  iskorišćivanje  rudnoga  blaga  Bosanske  Hrvatske.  1888.  u 
Varešu  već  počinje  iskorišćivanje  željezne  rude  u  20  majdana, 
1891.  sagradjena  je  moderna  visoka  peć,  koja  preradjuje  10.000 
tona  rude  godišnje.  1881.  osnovana  je  »Bosna  eksploatacija  kro¬ 
ma«  u  Duboštici,  1882.  obnovljeni  su  rudnici  soli  u  Tuzli,  1893. 
osnovana  je  Zenica,  1893.  otvorenjem  željeznice  Doboj — Tuzla 
osnovan  je  nov  veleobrt,  tvornica  amonijakalne  robe  u  Lu¬ 
kavcu,  koja  proizvodi  godišnje  15.000  vagona.  1882.  zasnovana  je 
destilacija  drva  u  Tesliću  , počinju  vaditi  bakar  u  Visokom  osni¬ 
va  se  tvornica  pragova  u  Hanu,  tvornica  papira  u  Zenici,  uz  raz¬ 
vitak  tvornica  duhana  na  suvremeni  sustav,  od  kojih  su  1880. 
osnovane  tvornice  u  Sarajevu  i  Mostaru,  1888.  u  Travniku,  1893.  u 
Banja  Luci.  Uz  sigurnost,  koju  je  donijela  zaposjedna  vlast,  raste 
i  poljodjelska  proizvodnja,  makar  skromno  radi  nerješenosti 
kmetskog  pitanja;  za  prvih  12  godina  okupacije  proizvodnja  žita 
porasla  je  za  78°/o,  krumpira  za  190%  duhana  za  197%,  šljiva 
94%,  groždja  za  73%,  po  uzoru  i  iskustvima  u  Hrvatskoj  opleme- 

njuje  se  i  stočarstvo.  Već  1888.  osnivaju  se  pastuharne  u  Sanskom 
Mostu  i  u  Travniku,  a  upravna  vlast  osobito  nastoji  postepeno 
oplemeniti  domaće  govedo,  kravu  »bušu«  opreznim  križanjem 
s  malim  alpinskim  rasama.  —  No  sama  materijalna  kultura  ne  do¬ 
nosi  zadovoljstva  narodu..  Neriješenost  društvovnoga  i  nacional¬ 
noga  pitanja  gomila  opasne  lagume  u  Bosanskoj  Hrvatskoj.  Pro¬ 
tiv  težnja  dualističke  politike,  koja  ide  zatim,  da  stvori  umjetni 
zid  izmedju  trojednice  i  okupiranih  zemalja,  sa  svojim  dvojstvom 
u  Bosni,  takodjer  posljedicom  austro-ugarske  nagodbe,  kao  i  hr- 
vatsko-madjarska  nagodba  u  trojednici  svojom  problematikom  uz 
nacionalne  momente  sve  čvršće  svezuju  hrvatske  zemlje  osjeća¬ 
jima  otpora. 

Približuje  se  novo  stoljeće.  U  Parizu  pripravljaju  veliku  svjet¬ 
sku  izložbu  veličanja  misli  napretka.  Ta  je  misao  postala  novom 
vjerom.  I  hrvatski  je  svijet  zadojen  s  tom  vjerom.  U  njoj  dvo¬ 
struko  teško  ćuti  spone  sustava. 

Uoči  novog  stoljeća  družtvovna  je  slika  Hrvatske  mnogom 
slična  razdoblju  na  početku  stoljeća  kad  su  se  javljale  prve  klice 
narodnog  preporoda.  »Staleži  i  redovi«,  premda  pravno  prestavši 
bitisati  1848.,  stvarno  još  uvijek  postoje.  Tek  je  vrijednost  snage 
njihovih  pojedinih  dijelova  promijenjena.  Tu  su  još  uvijek  feu¬ 
dalci.  Izgubiše  doduše  svoje  političko  predvodničtvo,  ali  još  su 
uvijek  društvovno-gospodarski  vodstveni  sloj.  Njihov  način  ži¬ 
vota,  još  uvijek  proniknut  baroknim  linijama,  ideal  je  koji  nastoji 
oponašati  i  gradjanstvo  i  inteligencija,  usprkos  svega  obožavanja 
novovjekog  napretka.  Feudalno  društvo  daje  ton  i  slog  životu. 
Kao  i  prije  1848.  tako  i  pod  konac  stoljeća  u  Hrvatskoj  još  uvijek 
nema  izrazitog  jakog  gradjanskog  sloja,  koji  bi  bio  politički  i  go¬ 
spodarski  čimbenik.  Mali  gradjanin,  većinom  nacionalno  svije- 
stan,  tvoreći  glavnu  vojsku  političke  oporbe,  gospodarski  i  druž- 
tvovno  je  skromne  snage;  još  uvijek  nije  prebolio  ukidanje  ce¬ 
hovskoga  gospodarstva,  prenagli  skok  bijaše  od  cehovskog  su¬ 
stava  do  prodiranja  veleobrta.  Sloboda  obrta  razvila  se  je  na  uštrb 
kakvoće  proizvodnje,  pa  se  cijeli  gradjanski  sloj,  od  reda  obrtnik, 
ne  može  gospodarski  ojačati.  Veleobrt  i  trgovina,  u  koliko  nijesu 
u  rukama  stranaca,  pod  uticajem  su  stranoga  glavničarstva,  samo 
poslovanje  u  sponama  je  nagodbenoga  sustava.  Rijetki  pojedinci 
kao  na  pr.  Primorac  Juraj  Ružić,  duhovni  nasljednik  stvaralačkih 
hrvatskih  trgovaca  kova  Ante  Jakića  i  Mije  Krešića,  osobnim  sna¬ 
gama  umije  se  vinuti  od  siromašnoga  seljačkog  sina  do  veletršca 
i  promicateljem  blagostanja  za  svoj  uži  zavičaj. 

Kao  i  1848.  tako  i  pod  konac  stoljeća  predvodničku  ulogu  gra- 
djanstva  vrši  stalež  inteligencije,  ljudi  slobodnih  zvanja:  pravnici, 
profesori,  književnici,  svećenici  —  oni  su  javno  mišljenje,  vodje 
političkih  i  uljudbenih  težnja.  Dakako,  djeca  su  svoga  vremena, 
proniknuti  liberalističkim  shvaćanjima,  europeizirati  hrvatski  ži¬ 
vot  do  posljednjih  dosljednosti  njihov  je  ideal.  Pogled  im  je  us¬ 
mjeren  u  daleke  europske  obzore,  prelazeći  često  mimo  nepo¬ 
sredne  hrvatske  stvarnosti.  Živu  mislima  nacionalizma,  samo  ka- 
lameći  na  njih  već  prema  svojem  školovanju  i  starosti  različita 
shvaćanja:  slavenska,  jugoslavenska  ili  čisto  europska,  kozmo¬ 
politska.  Narodna  društva,  pjevačka,  dobrotvorna,  tjelovježbena, 
književna  male  su  arene  djelova-nja  inteligencije,  uvijek  su  znak 
i  političkog  shvaćanja  njihovog  člana.  Sva  inteligencija  osim 
malog  razlomka,  koji  bilo  iz  osobnih  probitaka,  ovisnosti  ali  i 
političkog  uvjerenja  podupire  nagodbenu  politiku,  teži  razbiti 
spone  nagodbenoga  sustava. 

Nagodbeni  sustav,  to  mu  je  nehotična  zasluga,  hrani  i  čeliči 
nacionalističke  osjećaje,  koji  izbiše  svom  žestinom  u  demonstra¬ 
tivnom  spaljivanju  madžarske  zastave  u  listopadu  1895.  prigodom 
boravka  Franje  Josipa  I.  u  Zagrebu.  Poslije  Kvaternikove 
bune  bijaše  to  prvi  znak  revolucionariziranja  hrvatskoga  naciona¬ 
lizma.  No  taj  izravni  buntovni  polet  na  čas  sustaje.  Mladež,  koja 
ga  je  dala  1895.  stvara  »Hrvatsku  Modemu«,  književni  pokret, 
i  ona  se  ćuti  posij edkom  preporodnoga  pokreta  udarajući  prven¬ 
stveno  naglasak  na  preustrojbu  uljudbenog  organiziranja  hrvat¬ 
skog  života  u  skladu  sa  suvremenom  europskom  razinom.  Ta 
mladež  priredjuje  na  ustuk  proslavi  tisućgodišnjice  dolaska  Ma¬ 
džara  četiristogddišnjicu  hrvatske  umjetne  knjige  želeći  nagla¬ 
siti  starinu  prava  hrvatske  uljudbe  nad  madžarskom  političkom 
misli,  utjelovljenom  u  nagodbi.  Ljudi  »Hrvatske  Moderne«  čisti 
liberali  europskoga  kova  dat  će  pečat  hrvatskom  životu  u  prvom 
desetljeću  20.  stoljeća. 

Sa  zakašnjenjem  dolaze  do  Hrvatske  i  velika  europska  du¬ 
hovna  strujanja  kao  i  stečevine  tvarne  civilizacije,  književna 
shvaćanja,  željeznice  pa  i  sama  moda.  Dok  se  hrvatska  inteligen¬ 
cija  pod  konac  stoljeća  klanja  europskom  civilizatornom  napretku 
vjerujući  da  će  on  riješiti  svako  pitanje,  u  samoj  se  zapadnoj  Eu¬ 
ropi  javljaju  već  upitnici.  Belgijanac  Emil  de  Laveley,  koji  dolazi 
80-tih  godina  u  Hrvatsku  proučavati  društvovno-gospodarska  pi¬ 
tanja,  suradnik  »Revue  de  Deux  Mondes«  već  1886.  kliče:  ». . .  Ci¬ 
vilizacija  nas  guši.  U  njoj  smo  otišli  predaleko.  Knjige,  časopisi, 


493 


novine,  pisma  koja  moraš  čitati  i  pisati,  željeznice,  pošta,  brzojav 
i  brzoglas  proždiru  ure  i  sijeku  život:  nema  više  samoće  za  plo¬ 
dotvorna  razmišljanja . . .  Veleobrt  počinje  kvariti  i  gaditi  naš 
planet.  Kemijski  proizvodi  truju  vidike;  tvornička  drozga  prekri¬ 
va  zemlju;  kamenolomi  razdiru  slikovite  obronke  gora;  čadjav 
dim  tavni  zelenilo  lišća  i  modrilo  neba;  izmetine  velegradova  pre¬ 
tvaraju  rijeke  i  prorove  u  klijališta  mikroba  tifusa.  Koristno  ra¬ 
zara  lijepo«,  —  romantičnim  ugodjajem  svoje  stvarne  kritike  tra¬ 
ži  u  poljodjelskim  zemljama  protutežu  smjeru  europske  vele- 
obrtničke  uljudbe  19.  stoljeća. 

Položaj  seljačkoga  staleža  od  početka  do  konca  19.  stoljeća, 
pokraj  ukidanja  urbarskih  odnošaja,  nije  se  mnogo  promijenio. 
Ostala  mu  je  ista  družtvovna  funkcija,  mimo  njega  prolaze  manje 
više  sve  preustrojbe,  seljački  stalež  ostao  je  objekt  narodnog  ra¬ 
zvitka.  Odnošaj  vodstvenoga  družtvovnog  sloja  inteligencije  pod 
konac  stoljeća  isti  je  kao  i  kad  je  1832.  Janko  Drašković  obrazla¬ 
gao  staležima  i  redovima  da  je  njihova  uloga  prema  seljaku  biti 
njegovi  »siroto-čuvari«,  duhovni  i  gospodarski  skrbnici. 

U  tom  času  javlja  se  Ante  Radić  pokrenuvši  i  davši  s  bratom 
Stjepanom  konačni  zamah  posljednjem  ispunjenju  narodnog  pre¬ 
poroda  Hrvata.  Po  prvi  puta  iz  vidika  seljačkoga  čuje  se  riječ 
ocjene  razvitka  Hrvata,  i  uljudbenoga  i  društvovnog.  Ante  Radić 
prvi  izriče  smiono  činjenicu  da  još  nije  postignut  glavni  cilj  pre¬ 
porodne  misli:  jedinstvo  hrvatskoga  naroda,  jer  je  seljak  i  poli¬ 
tički  i  uljudbeno  djelatno  izvan  njega.  1898.  dr.  Ante  Radić  obja¬ 
vljuje  svoju  »Osnovu  za  sabiranje  i  proučavanje  gradje  o  na¬ 
rodnom  životu«.  Taj  spis  u  ruhu  znanstvene  rasprave  odsudan  je 
zaokret  za  cijeli  život  hrvatskoga  naroda,  dovevši  njegov  razvi¬ 
tak  pred  sasvim  nove  vidike.  Otkriveno  je  jednim  mahom  gdje 
je  narod  i  gdje  su  njegove  vječne  stvaralačke  snage,  prave  predaje 
i  pravi  ciljevi.  Otkriven  je  svijet,  koji  je  sakrilo  nasljedovanje  eu¬ 
ropskih  uzora,  sve  ono  što  čini  vjekovni  sadržaj  Hrvatstva:  shva¬ 
ćanja  etike,  prava,  družtvovnosti,  umjetnosti. 

1900.  misao  postaje  djelo.  Te  godine  izlazi  prvi  broj  skrom¬ 
noga  listića  koji  se  zove  »Dom«.  Stvoreno  je  oružje  preporoda  i 
hrvatskog  seljaka,  konačnog  dovršenja  preporoda  Hrvata,  upot¬ 
punjavanja  njegovoga  družtvovnog  sklada  i  po  tome  potpunog 
narodnog  jedinstva.  Hrvatska  zemlja  počinje  bivati  domom  cije¬ 
loga  hrvatskog  naroda.  Seljak,  koji  obuhvaća  preko  80%  naroda 
prestaje  biti  »sirotom«,  u  borbi,  kojoj  daju  zamah  misli  Radića, 

postaje  on  ravnopravni  djelatni  član  naroda.  Hrvatski  nacionali¬ 
zam  obnovljen  u  19.  stoljeću  konačno  dobiva  na  pragu  20.  stoljeća 
svoj  potpun  družtvovni  a  po  tom  i  gospodarski  sadržaj.  Oživjeli 
su  obamrijeli  kapitali  duha  hrvatske  rase.  Utrijet  je  put  u  novo 
stoljeće  oslobodjenja. 

POPIS 


URBARSKIH  ZEMLJIŠTA  U  HRVATSKOJ  I  SLAVONIJI 
U  ČASU  UKINUĆA  KMETSTVA  1848. 


U  arkivu  Gradskoga  Muzeja  u  Zagrebu  sačuvan  je  popis  urbarskih  zemlji¬ 
šta  na  području  Hrvatske  i  Slavonije  u  času  ukinuća  kmetstva  godine  1848.  To 
je  očito  prijepis  popisa  urbarskih  zemljišta  »sastavljenoga  prigodom  vijećanja 
bivših  zemljovlastnika  u  Zagrebu  početkom  godine  1850.  Skupština  bivših  po¬ 
sjednika  urbarskih  zemljišta  sastala  se  je  da  ubrza  riješenje  pitanja  nadoknade 
za  izgubljena  kmetska  zemljišta  i  podavanja,  te  je  njezino  izaslanstvo  pošlo  u 
Beč  u  audijenciju  caru  Franji  Josipu  I.,  te  ministru  predsjedniku  knezu  Schwar- 
zenbergu,  ministru  za  nutarnje  poslove  Bachu  i  ministru  za  pravosudje  Schmer- 
lingu.  Odluka  o  nadoknadi  pala  je  tek  1853. 

Popis  nam  otkriva  razmjere  urbarskih  zemljišta,  pruža  točan  broj  plemić¬ 
kih  imanja  s  urbarskim  zemljištima  (alodijalne  zemlje  dakako  tu  nijesu  spome¬ 
nute),  kao  i  imena  njihovih  vlastnika  u  času  ukidanja  kmetstva,  pa  je  time  jedno 
najvažnijih  vrela  za  poznavanje  gospodarsko-društvovnoga  pitanja  u  godini 
1848.  Nekim  naseljima  danas  je  tek  sačuvano  ime,  neka  su  i  nestala  kao  i  ro¬ 
dovi  njihovih  nekadašnjih  vlastnika.  Dakako  nije  to  točan  popis  plemstva  Hrvat¬ 
ske  i  Slavonije  1848.,  jer  ima  plemića  činovnika  i  vojnika,  nema  tu  pripadnika 
svih  plemićkih  rodova,  uneseni  su  očevidno  u  popis  samo  plemići  koji  su  tražili 
nadoknadu  za  urbarske  zemlje,  no  ipak  je  tu  očito  sakupljen  pretežni  broj  ple¬ 
mića,  do  1848.  političkog  naroda  Hrvata,  pružen  je  tu  barem  okvir  almanaka 
hrvatskog  plemstva.  Ovaj  je  spis  ovdje  prvi  puta  objavljen. 

SELIŠTNE  ZEMLJE  U  HRVATSKOJ  I  SLAVONIJI 
U  ČASU  UKIDANJA  KMETSTVA. 
HRVATSKE  ŽUPANIJE 


Redni  broj 

IME  VLASNIKA 

IME  IMANJA 

Selišta 

Želiri 

1 

Mirko  Lentulaj 

Obed 

17  5/8 

2 

Ivan  Turinić 

Peščeno 

17  2/g 

3 

Benko  Lentulaj 

Leskovac  i  Biškupec 

39  2/ 8 

4 

Ivan  Reizner 

Kurilovec 

4 

5 

Karlo  grof  Drašković 

Bisag 

42  3/4 

6 

Leopold  Piškorec 

Brezje 

26  % 

7 

Makso  Piškorec 

Blatnica 

10  3/g 

8 

Karlo  Domnjanić  kao  skrbnik 

svoga  brata 

Zelina 

11  3/g 

9 

Grofica  Wilhelmina  Oršić 

Gornja  Stubica 

68  3/g 

10 

Eduard  Jelačić 

St.  Martin  Rugvica 

26  2/ 8 

11 

Ivan  Nep.  Stivalić 

Zdenčina 

7  4/8 

12 

Daroslav  Tomić 

Krašinci-Lović 

21  4/g 

13 

Franjo  Zengevall 

Šimunčevec 

3  2/8 

14 

Gjuro  Pisačić 

Novakovec 

14  5/g 

15 

Nikola  Faller  kao  skrbnik 

Mala  Mlaka 

18  3/g 

16 

Grof  Edgar  Corberon 

Januševac 

34  2/g 

1 

17 

Karlo  grof  Drašković 

Hrašćina 

122  i/8 

18 

Aleksander  grof  Erdody 

Novi  Dvori 

114 

2 

19 

Ivan  grof  Drašković 

Božjakovo  • 

205  2/g 

20 

Terezi  ja  ud.  Veselko 

Dobri  Zdenci 

3  5/g 

21 

Žigman  Prešern 

Stative 

16  4/g 

22 

Karlo  Prešern 

» 

13  4/g 

23 

Ignac  Vernić 

Griče-Drežnik 

32  2/g 

24 

Ivan  Nep.  Šandor  de  Gyala 

Turnišće  dolnje 

17  4/8 

25 

Gjuro  Horvath 

Turnišće  gornje  i 

Donja  Batina 

1  4/g 

26 

Ottilia  Horvath  rodj.  Šandor  i 

Franciska  Šandor 

Čehe 

5  2/g 

27 

Nikola  Cernković 

Mikulić 

2  7/g 

28 

Ivan  Lovinčić 

Lipa 

47  7/g 

29 

Ivan  Francisci 

Molvica  i  Zagrebćica 

7  3/g 

30 

Tomaš  Pisačić 

Orehova  Gorica 

14  5'g 

31 

Eduard  Šuljok 

Giznik 

6  7/g 

32 

Benko  Belošević 

Karivaraš 

15  6/g 

33 

Karlo  Jelačić 

Samobor-Konjšćina 

53 

1 

34 

Adalbert  Martinković 

Bertiševec 

6  7/g 

35 

Josip  Šiprag 

Kuplenovo 

10  5/g 

T 

*a 

-a 

<u 

IME  VLASNIKA 

IME  IMANJA 

Selišta 

Želiri 

36 

Barunica  Rukavina  Cecilia 

Maretić 

13  2/8 

37 

Ana  ud.  Plepelić 

Gornji  Verhovec 

15  2/8 

38 

Aleksander  Kerčelić 

Prigorje 

2  6/s 

39 

Crofica  Ana  ud.  Vojkffy 

Donje  Oroslavlje 

51  4/8 

40 

Nikola  Halper 

Pluska 

4  2/g 

41 

Lud.  Emil,  Adolf  i  Maks  Vernić 

Turan 

18  6/8 

42 

Ferdinand  Krizmanić 

Mahično 

12  1/12 

43 

Reizner  rodj.  Tomić 

Gerdun 

18  6/g 

44 

Amalija  Tomić 

Pišćetke 

15 

45 

Ljudevit  Bunjevac 

Mali  Ribnik 

7  7/8 

46 

Antonija  ud.  Tomašić 

Žakanje 

41  4/8 

47 

Barbara  Barabas  rodj.  Peharnik 

Mala  Mlaka 

21  1/12 

48 

Elisa  ud  Cegetek 

Nespesje 

10 

49 

Mirko  Culifaj 

Adamovec 

3  2/8 

50 

Alojz  Stauduar 

Omilje 

5  4/8 

51 

Alojzija  ud.  Daubaczy 

Dolje 

5  4/8 

52 

Praunsberger  Philaeus 

Podolje 

10  4/s 

53 

Praunsberger  Aleksander 

Samobor 

4  5/8 

54 

Praunsbergera  Lazara  nasljednici 

Podvorje 

8 

55 

Cecilija  ud.  Zaić 

Hrastina 

1  5/g 

56 

Josip  Ernest 

Gerdovčak 

3 

57 

Djeca  Ladislava  Lopašića 

Herčić 

12  5/8 

58 

Amalija  ud.  Kružoci 

Ribnjak 

1217/24 

59 

Karlo  Krajačić 

Mikulić 

3 

60 

Marija  Pavković 

Kremenik 

2  7/s 

61 

Grofica  Wilhelmina  ud.  Oršić 

Slavetić 

61  5/8 

62 

Nikola  Zdenčaj 

Odra 

13 

63 

Mato  Sladović 

Zubrinci-Straho  vin  j  ak 

45  3/8 

64 

Grad  Karlovac 

Jelša 

17  6/g 

65 

Ivan  Valčić 

Vućin  Sipak 

2  7/s 

66 

Sofija  ud.  Hac 

Vodostaj 

8  7/s 

67 

Ambroz  Vranicanj 

Severin 

81  5/g 

68 

Stjepan  Kos 

Nespeš  Doljnji 

1  2/8 

69 

Ivan  Treputec 

Podotočje 

19 

70 

Elisa  grofica  Erdody 

Malo  Čiče-Novi-Mosla- 

vina-Negovec- 

Kuzminec 

115811/64 

71 

Franjo  Kupinić 

Bedenica 

3 

72 

Martin  i  Cecilija  Kramarić 

Tošovec 

3  2/8 

73 

Gorgjević  Teodor  i  Drag. 

Kaniža 

44  2/8 

74 

Tito  Ožegović-Femenić,  Ana  Miha- 

ljevec  Gabor-Kušec,  Franjo  i 
Poldrugač  Dora 

Bedenica 

6  4/g 

75 

Helena  ud.  Medunić 

Hrast  je 

39  7/8 

Redni  broj 

IME  VLASNIKA 

IME  IMANJA 

Selišta 

Želiri 

76 

Lud.  Horvath  rodj.  Schauf 

Stubica 

4/8 

77 

Alojzija  ud.  Babočaj 

Štakorovec 

10  1/8 

78 

Alojzija  ud.  Modić 

Lović 

7  7/g 

79 

Vilim  Praunsberger 

Obrh 

4  5/8 

80 

Eduard  Vulaković  i  Petar  Tucić 

Ščitarjevo 

1  5/g 

81 

Marija  ud.  Blažeković 

Kurilovec 

2  5/8 

82 

Barbara  Blažeković 

Vukovina 

8  6  8 

83 

Cecilija  Prešern  rodj.  Praunsperger 

Mali  Ribnik 

5  3/g 

84 

Franjo  grof  Gyulay 

Brezovica 

195 

85 

Tadija  Ferić 

Rudi  Bitek 

6  5/g 

86 

Terezija  Blažeković 

Staro  Čiče 

15  5/g 

87 

Stjepan,  Ivan  i  Franjo  Tompa 

Tržič 

23  3/g 

88 

Pavao  Kotur 

Sipak 

19  2/g 

89 

Tomo  Sever 

Severin 

3  6/g 

90 

Gustav  grof  Bathyany 

Ozalj 

134  7/8 

16 

91 

Grof  Laval  Nugent 

Kaštel 

100 

92 

Luizinska  cesta 

Mali  Modruš  Potok 

13  2/g 

93 

Albert  Kos 

Novaki 

17  3/g 

94 

Matilda  Farkaš 

Molvice 

2  4/g 

95 

Stjepan  Jelačić 

Laduć 

47  6/g 

96 

Rikard  Jelaćić 

Kraj 

40  7/8 

97 

Eduard  Keresturi 

Vurnovec 

9  4/g 

98 

Wilhelmina  grofica  Oršić 

Bistra 

40  3/g 

99 

Ivan  Nep.  Leder 

Kraj  ^ 

7  2/g 

100 

Dragutin  barun  Kušlan 

Zamršje 

10  4/g 

101 

Josip  i  Marija  Ivančić 

Mraćen 

6 

102 

Karlo  Jelačić 

Jankomir 

48 

103 

Mirko  Bušić 

Orle 

34  5  g 

104 

Alojz  barun  Apfaltern 

Mrzi  jaki 

26  4/g 

105 

Hermina  barunica  Vukasović 

Ribnjak 

13440/48 

106 

Guido  Niksić 

Zorkovec  i  Mrkopolje 

67  i/8 

107 

Eduard  Halper 

Škarićevo  i  Petrovska 

11  4/g 

108 

Janko  Kunović 

Lovrećan 

1  1/8 

109 

Gjuro,  Anton  i  Franjo  Kalaj,  Ivan, 

Franjo  Kuković  i  Dora  Končić 

Borkovec  i  Lovrećan 

7  2/ g 

110 

Aleksandar  Blažeković 

Prigorje 

5  7/g 

111 

Anton  Pavek 

Pavučnjak 

5 

112 

Ferdo,  Josip,  Ernest  i  Aloiz 

Schweitzer 

» 

7  1/2 

113 

Maksimilija  ud.  Ljubić 

Bistrač 

23  6/g 

114 

Regina  ud.  Matačić 

Buzin 

8  4/g 

115 

Adalbert  Modić 

Donja  Lomnica 

4  5/g 

116 

Paul  Franketić 

FIraŠće 

2/8 

117 

Ostavina  Aleksandra  Kučića 

Dubrovšćak 

8  2/ g 

Selišta 

Želiri 

118 

Ljudevit  Pichler 

Zamršje 

14  2/8 

119 

Barbara  ud.  Špišić 

Blatnica 

8  6/8 

120 

Samuel  Praunsperger 

Banšćica 

8 

121 

Dominik  Dominić 

Kalinovica 

8  6/g 

122 

Ivan  Burgstailer 

Hruškovec 

1913/16 

123 

Ivan  Kostić 

Pokupje 

30  2/8 

124 

Josipa  ud.  Fiala  rodj.  Zaić 

Hrastina 

3  3/8 

125 

Ostavština  Latinović 

Stupnik 

15  4/8 

126 

Gjuro  Cuzić 

Kosmica 

5/8 

127 

Terezija  ud.  Tancuš  rodj.  Balogh 

Velika  Mlaka 

17  3/8 

128 

Josip  Bunjevac 

Mekušje,  Jaškovo, 

Trešćeno,  Kucel, 

7  2/g 

129 

Sigmund  Galljuf 

Kalinovica 

4  2/8 

130 

Franjo  gr.  Kulmer  ud.  Josipa 

Kulmer  rodj.  Kiepach 

Bregana 

36  2/g 

131 

Josipa  Kiepach  rodj.  Kulmer 

Samobor  Zidanica 

39  2/8 

132 

Josip  Leder 

Takalnik 

4  3/8 

133 

Cecilija  Kos 

FIrastina 

5  4/g 

134 

Nikola  Vladislav 

Toplićica  i  Šertovec 

26  2/8 

135 

Julija  Oršić  rodj.  Jelačić 

Bistra 

31 

136 

Julija  rodj.  Oršić 

Mirovnik 

7  1/8 

137 

»  n  » 

Jako  vije 

9  4/8 

138 

Gjuro  grof  Erdddy 

Želin 

305 

139 

n  jj  „ 

Breznica 

29  3/g 

140 

yy  yy  yy 

Jaska 

282 

141 

Alojzija  grofica  Auersperg 

Bobovica 

3  6/g 

142 

Josipa  Bedeković  rodj.  Kanotaj 

Šimunovec 

25  6/8 

143 

Valentin  Vrančić 

Bedenica 

6  7/8 

144 

Ferdinand  Visner 

Samobor 

11  5/8 

145 

Anton  Tunković 

Stenjevec 

21 

146 

Ernest  grof  Sermage 

Legrad 

45  3/s 

147 

Ivan  Gerdošić 

Kupinec 

1 

147a 

Nikola  Miočić 

Psarjevo 

31  4/g 

148 

Gjuro  Hondrey 

Žitomir 

2  7/8 

149 

Franciska  Jelačić  rodj.  grofica 

Sermage 

Golubovec  i  Vrhovec 

21  7/8 

150 

Ludvig  Gabelić 

Husinec 

10 

151 

Karlo  Balogh 

»i 

11  5/g 

152 

Paul  Bartolić 

Grdovćak 

3  4/8 

153 

Franjo  Pan 

Balagovi  Dvori 

36  3/g 

154 

Daniel  Šufflay 

Bubnarci 

10  2/g 

155 

Filip  Šufflay 

Brlog 

45  2/g 

156 

yy  yy 

Šimunec 

15 

157 

Ana  ud.  Mikić 

Dvorjane 

10 

Želiri 

158 

Ivan,  Sigmund,  Nikola,  Stjepan, 

Gjuro  i  Franjo  Berković 

Vukojevec 

2  6/8 

159 

Ana  ud.  Šaronja 

Hrastina 

2  6/g 

160 

Ivana  Čačković  rodj.  grofica 

Schmidegg 

Adamovec-Krči,  Omilje 

14  6/g 

161 

Gedeon  i  Antonija  BeliŠević 

Adamovćak 

3  3/g 

162 

Ana  ud.  grof.  Sermage  rodj.  Novosel 

Golubovec 

57  3/g 

163 

»  r>  yy  »  »  » 

Vrbovec 

53  5/8 

164 

n  y>  »  »  »  » 

Bistrica 

78  3/8 

165 

»  »  »  »  »  » 

Dolec  i  Prečno 

86/o  146/8 

166 

Ljudevit  barun  Bedeković 

Gradeći 

9  7/8 

167 

Franjo  barun  Kulmer 

Šestine  i  Šišlavić 

114  3/8 

168 

Josipa  barun  Kulmer 

Demerje  i  Brezovica 

34  3/g 

169 

Katarina  ud.  Čačković  rodj.  Jelačić 

Ćehi 

5  3/g 

170 

Franjo  Čačković 

Dobri  Zdenci 

25  7/8 

171 

Cecilija  Florvath  rodj.  Pisačić,  Ivan 

Nemčić,  Blaž  Valia  i  Gjuro  Smodji 

Kelbeno 

3  5/g 

172 

Gabrijel  Mihaljević 

Bedenica 

2  5/8 

173 

Josip  Horvath 

Černec 

1  6/g 

174 

Amalija  ud.  Čegelj 

Stubica 

5/8 

175 

Josipa  barunica  ud.  Kulmer 

Stari  Dvor 

25  7/g 

176 

Ernestina  grofica  Sermage 

Lepa  Ves 

24  7/8 

177 

Andrija  Kovačić 

Nespeš  i  Adamovec 

3/8 

178 

Magda  Kerčelić  rodj.  Kobe 

Vukova  Sela  i  Ćrudnica 

5  7/8 

179 

Ferdinand  Spisić,  Terezija  Čunčić  i 

Barbara  Nemčić 

Mala  Mlaka 

6  4/g 

180 

Ferdinand  Makanec 

Strpet 

2  2/s 

181 

Terezija  ud.  Čunčić  rodj.  Špišić 

Mala  Mlaka 

1  5/g 

182 

Barbara  ud.  Biažeković 

Vukovina 

4  5/g 

183 

Barbara  ud.  Nemčić  rodj.  Špišić 

Velika  Mlaka 

1  2/g 

184 

Marija  ud.  Krčelić 

Prigorje 

2  4/g 

185 

Alojz  Krčelić 

» 

2  5/g 

186 

Franjo  barun  Kulmer 

Oroslavlje 

6  2/g 

187 

Matilda  Špišić 

Krašić 

6  2/g 

188 

Adalbert  Modić 

Kalinovica 

14  2/g 

189 

Stjepan  Pomper  kao  zastupnik 

stečaj  nine 

Budrovec 

2  5/g 

190 

Stjepan  Pomper 

Bencetić 

2 

191 

Ferdinand  Makanec  kao  izvršitelj 

oporuke  Ante  Šufflaya 

Bratina 

6  6/4 

192 

Helena  ud.  Medunić 

Krašić 

4  5/s 

193 

Udova  Cenko-Buković 

Jaguševec 

2  4/8 

194 

Ostavština  Haraminčić 

Novigrad 

135  9/16 

195 

Alojzija  grofica  Erdody 

Gornja  Bistra 

38  5/s 

196 

Ivan  i  Nikola  Arbanas 

Donja  Lomnica 

7 

Selišta 

Želiri 

197 

Karla  ud.  Hirschhofer  rodj.  grofica 

Sermage 

Podgradje 

60  3/8 

198 

Grad  Zagreb 

Zagreb 

42 

199 

Mane,  Heni,  Ervina,  Johanna,  Otmar 

i  Eugen  Sax 

Griče 

24  3/g 

200 

Gjuro  Bomemisa  Stolniković 

Kuplenovo 

14  7/8 

201 

Franjo  Reizner 

Mirinovec 

16 

202 

Alojzija  ud.  Horvath 

Vurnovec 

1  5  16 

203 

Juli  ja  ud.  Fodroci  rodj.  Lovrinčić 

Tršće  i  Berislavec 

43  i/8 

204 

Emil  i  Ema  Kušević  rodj.  Lentulaj 

Opada 

82/24 

205 

Ferdinand  Špišić,  Terezija  Čunčić  i 

Barbara  Nemčić 

Šibice 

1  6/g 

206 

Karlo  IvanoŠić  i  Josip  Šindler 

Repišće 

10  4/8 

207 

Barbara  Smendrović  rodj.  Stepanić 

Dolnja  Lomnica 

1/8 

208 

Ivan  Klafurić  i  Marta  Klenović 

99  95 

2/8 

209 

Josip  i  Tomo  Hainović 

Šašinovec 

1 

210 

Franjo  Jezerinec 

Breg 

15  16 

211 

Emilija  Jelačić  rodj.  Grdenić 

Pleso 

7  3/8 

212 

Petar  grof  Sermage 

Sused 

5  6/s 

213 

Udova  Franje  Miksića 

Tomašnica 

10  6/g 

214 

yy  »  » 

Cerovica 

8 

215 

Gjuro  Herlec 

Obrs 

1  5  8 

Apokajska  ostavština 

216 

(Zagr.  tvrtka  „Apoka  kai  Potaike”) 

Veliki  Modruš  Potok 

19  5/8 

217 

5J  r>  y>  »  » 

Zdenčina 

4  5/g 

218 

Stečaj  nina  Aleksandra  Erdodya 

Kerestinec 

168  2  8 

219 

Rosalija  grofica  Sermage  rodj.  Csaky 

Andraševac 

21  5/g 

220 

Laval  grof  Nugent 

Bosiljevo 

22713/16 

221 

Nikola  Špišić 

Lomnica 

18  6/8 

222 

Dioniz  grof  Sermage 

Oroslavlje 

71  6/8 

223 

Pavao  Krajačić 

Pušća 

17  5/8 

224 

Levin  barun  Rauch 

Lužnica 

88  6/8 

225 

yj  yy  yy 

Vukšinec 

23  7'g 

226 

Gjuro  grof  Drašković 

Pisarovina 

71  1/8 

227 

Katarina  grofica  Oršić  rodj.  Kano  taj 

Hum 

3  6/8 

228 

Herman  Bužan 

Kozinšćak 

69  6/ 8 

229 

Emilija  Bužan  rodj.  Presern 

Donje  Stative 

19  5/8 

230 

Katarina  Ditković 

Žitomir 

29  6/g 

231 

Marija  Hellenbach  rodj.  Adamović 

Sv.  Helena 

37  7/8 

232 

Ambroz  Vranicanj 

Rakitje,  Botinec,  Jurovo 

i  Jankovrh 

109  5/g 

233 

Kajetan  grof  Erdddy 

Ljubljanica 

210  9/16 

234 

Wilhelm  Hetzberg 

Rečica 

60  5/g 

235 

Elisa  grofica  Erdody 

Setuš 

27915/16 

236 

Aleksander  Fodrocy 

Vrhovec 

17  7/s 

Selišta 

Žel 

237 

Marija  Horvath  rodj.  Kanotaj 

Bedenica 

22  7/s 

238 

Amalija  Tobac  rodj.  Tancoš 

Središće 

4  5/g 

239 

Karlo  Alojz  Pogledić  i  Katarina 

Keresturi 

Kurilovec 

7  5/g 

240 

Nikola  grof  Szecheny 

Paukovec 

196  7/g 

241 

Stjepan  Josipović 

Kurilovec 

20 

242 

Emestina  grofica  Sermage 

Legrad 

3  3/g 

243 

Franjo  Kellemen 

Glogovec 

5/g 

244 

Stjepan  Folnegović 

Slanovec 

4  5/g 

245 

Marija  Dominić 

Šašinovec 

1  2/s 

246 

Cjuro  Bellun 

Draganić 

1 

247 

Stjepan  Josipović 

Jako  vije  i  Mikulić 

35  i/8 

248 

Ivana  grofica  Schmidegg  rodj. 

Chamare 

Kuplenovo 

4  7/8 

249 

Franjo  Stork 

Vurnovec 

2  4/g 

250 

Marija  Hainović 

Šašinovec 

7/8 

251 

Ostavština  Bunić 

Zatuka 

12 

252 

Franjo  Šufflay 

Stubica 

2  4/g 

253 

Amalija  grofica  Sermage 

Brezovec 

19  4/g 

254 

Amalija  Pavleković  rodj.  Berković 

Bukevje 

14  4/g 

255 

Dominika  grofica  Ochtritz  rodj. 

grofica  Amade 

Černkovec 

35  5/g 

256 

Nikola  Mbrić 

Psarjevo 

2  4/5 

257 

Nasljedstvo  Ferketić 

Donja  Molvica 

2  5/g 

258 

Cecilija  Kuković  rodj.  Bunjevac 

Drežnik  i  Tomašinci 

18  6/g 

259 

Josip  Sakač 

Trešćerovec 

10  4/8 

260 

Ludvig  Karolyi 

Pokupje 

16  3/16 

261 

Ivan  Haas 

Verškovec 

6/g 

262 

Ivan  Terputec  i  Paul  Jurčić 

Košnica 

6/8 

263 

Elisa  grofica  Erdody 

Setuš 

2 

264 

Zagrebački  Kaptol  za  Amaliju  Lučić 

Pušća 

17  2/g 

265 

Ana  ud.  Demoterffy 

„ 

2  3/s 

266 

Karlo  Rauth 

1  5/g 

267 

Amalija  Lučić  rodj.  Luketić 

3  5/8 

268 

Ana  grofica  ud.  Drašković 

Božjakovina 

102  5/g 

269 

Alojz  i  Emilija  Gorup 

Trebarjevo 

17  2/8 

270 

Lavoslav  Helm 

Rakitovec 

7  3/g 

271 

Franjo  Pogledić  i  Antonija  Josipović 

rodj.  Pogledić 

Kurilovec 

5  9/io 

272 

Tito  Ožegović  i  Julija  Kallay 

Batina 

12  3/g 

273 

Ivan  Vinković 

Jurketinec 

18  3  8 

274 

Gjuro  grof  Drašković 

Klenovnik 

260  2/s 

275 

Ladislav  Kukuljević 

Ivanec 

29  3/8 

276 

Franjo  Novak  Kukuljević 

Puhakovec 

13  3/8 

Selišta 

Želiri 

277 

Ivan  Šandor 

Turnisće 

19  6/8 

278 

Gjuro  Horvath 

yy 

25  6/g 

279 

Petar  Horvath 

25  4/g 

280 

Ivana  ud.  Jurinić 

Pešćeno 

2  2/8 

281 

Josipa  pl.  Lovinčić 

Gerdenci 

12 

282 

Tito  Babić 

Gredice 

27  2/8 

283 

Franjo  Horvath 

Brestovec 

3  4/8 

284 

Franciska  ud.  Kudeiić 

Martinci 

1 

285 

Aleksandar  Matačić 

Vinica 

2  6/g 

286 

August  Kovačoci 

Vratno 

11  6/g 

287 

Petar  Sente  i  Julije  JagoŠić 

Martinisće 

2  7/8 

288 

Ernestina  grofica  Sermage 

Sv.  Križ 

45  2/8 

289 

Mihajlo  Lacković 

Pretkovec 

35  2/8 

290 

Martin  Zoller 

Škarićevo 

9  5/8 

291 

Nestor  Kiepach 

Ludbreg 

45  5/8 

292 

Eduard  Halper  kao  sekvestar 

Ferdinanda  Spišića 

Lovreća  sela 

12  3/8 

293 

Ladislav  Tumpić 

Vomiće 

1  6/ s 

294 

yy  yy 

Gerdenci 

7 

295 

Franjo  Ratko 

Spičkovina 

2  9/16 

296 

Anton  i  Stjepan  Sente 

Martinci 

2  4/8 

297 

Simon  Heržina 

yy 

6  4/g 

298 

Martin  Gambrešić  i  Štef  Mikulić 

Završje 

2  4/8 

299 

Gjuro  Emerik  Kuno  vic  i  Josipa 

Ceboci 

1  2/8 

* 

300 

Stjepan  (Vrano vic)  Vranić 

Gregurovićevo 

1  2/8 

301 

Škender  Šimunčić 

Gerdenci 

12  7/8 

302 

yy  yy 

Zlatar 

4^ 

co 

00" 

303 

Amalija  Čegel 

yy 

11  6/g 

304 

yy  yy 

Braćak 

16  1/3 

305 

Udova  Julije  Šimunčića 

Križanci 

6  7/8 

306 

Alfred  barun  Rukavina 

Trnovec 

34  3/8 

307 

Cecilija  barunica  Rukavina 

Belec 

68  3/8 

308 

Gustav  Ožegović 

Klokovec 

30 

309 

Barbara  Matačić 

Hruševec 

12 

310 

Elizabeta  Car 

Škarićevo 

10  7/8 

311 

Ivan  grof  Erdody 

Varaždin 

387 

312 

Vladislav  Barabaš 

Bela 

18  6/g 

313 

Mačko vićevi  nasljednici 

Pomperovec 

23 

314 

Miroslav  i  Koloman  Bedeković 

Jalžabet 

105 

315 

Mavro  Vinković 

Mala  Erpenja 

26 

316 

Juro  Stoos 

Vinica 

4 

317 

Josip  i  Petar  Belošević 

Lipje 

419/48 

318 

Imbro  i  Franjo  Petrač 

Mihovljan 

4/8 

319 

Sebastijan  Pust 

Bela 

4  7/8 

320 

Wilhelmina  grofica  Oršić 

Popovec 

27  4/8 

321 

Anton  Lerschenthal 

Krapina 

11 

322 

Nikola  Faller 

Ivanec 

58  3/s 

323 

Ana  grofica  Sermage  rodj.  Novosel 

Šegunovo 

48  2/8 

324 

Karlo  Švagel 

Cerje 

14 

325 

Metel  pl.  Ožegović 

Bela 

42  7/s 

326 

Grofica  Schlippenbach 

Sv.  Križ 

49  3/4 

327 

Ana  Orišek 

Beretinec 

19  3/4 

328 

Ivan  Kiš 

Šaulovec 

30  3/4 

329 

Katarina  grofica  Oršić 

Zajezda 

39  2/4 

330 

Marija  ud.  grofica  Oršić 

Popovec 

106  2/4 

331 

Josip  Ogrizek 

Vino 

4  3/4 

332 

Tomaš  Pisačić 

Židovinak  i  Batina 

15  3/4 

333 

Martin  Bogati 

Vojnić  i  Zlatar 

16  5/g 

334 

Martin  Kuzinec 

Ratkovec 

2  4/8 

335 

Dora  Math  i  Gjuro  Glonarić 

Ladislavec 

1  2/8 

336 

Tadija  Belošević 

Lovrećan 

1 

337 

Anka  Kudelić  i  Josipa  Bedeković 

Zlatar 

6 

338 

Terezi  ja  ud.  Svagel  rodj.  Dominić 

Beleci 

9  5/16 

339 

Emilija  Linbler  rodj.  Pap 

Vidovec 

11 

340 

Karlo  Pastory 

Maruševec 

53  3/8 

341 

»>  » 

Križovljan 

47 

342 

Samuel  Bužan 

Vidovec  i  Ivanec 

30  4/8 

343 

Mirko  Andre  Vinković 

Ladislavec 

614/16 

344 

Mirko,  Janko  i  Marija  Vinković 

Šašinovec 

14  6/g 

345 

Josip  Cernković 

Cernkovec 

31  7/8 

346 

Josip  Klafurić 

Ferkutelec  i  Vinica 

11 3/0 

347 

Marko  Bedeković 

Bedekovčina 

20 

348 

99  99 

Šikad 

31  7/8 

349 

Marija  Vreger 

Petrijanci 

1 

350 

Ivana  Kralj 

Vino 

4  2/g 

351 

Katarina  ud.  Kiš 

Šćerbinec 

13  4/8 

352 

Ludvig,  Wilhelm,  Mirko  Gabelić 

i  Karlo  Balogh 

Budinšćina 

5  6/g 

353 

Grad  Varaždin 

138  7/16 

14 

354 

Sigmund  grof  Vojky 

Zabok 

60  6/10 

355 

99  99  99 

Mačko va  Ves 

8  6/10 

356 

Udova  Julija  Fodrocy  rodj.  Bužan 

Sbelava 

1 

357 

Kristina  ud.  Ladani 

Gornja  Pluska 

7 

358 

Alojz  Mikuletec 

Mihovljan 

16  4/8 

359 

Anton  i  Justina  Labaš  rodj.  Jelačić 

Lovrećan 

18  2/8 

360 

Franjo  Novak  i  Kazimir  Jelačić 

Kovačevec 

17  4/8 

361 

Anton  Kukuljević 

Sbelava 

3/8 

507 


’o 

u 

*2 

<u 

pd 

362 

363 

364 

365 

366 

367 

368 

369 

370 

371 

372 

373 

374 

375 

376 

377 

378 

379 

380 

381 

382 

383 

384 

385 

386 

387 

388 

389 

390 

391 

392 

393 

394 

395 

396 

397 

398 

399 

400 

401 

402 

403 


IME  VLASNIKA 

IME  IMANJA 

Selišta 

Želiri 

Kazimir  Jelačić 

Graničari  Ratkovec 

11  l/s 

Sidonija  Rubido,  Amalija  ud.  Oršić 
i  sestre  Aleksandra  i  Gizela 

Svedruža  i  Klemenovo 

58 

Franjo  barun  Ottenfels 

Horvatska 

114  7/s 

Maks  Radičević 

Pristava 

14  3/8 

Nikola  Halper 

Paulovec  i  Pluska 

21 

Franjo  Petrač 

Martiševec 

2 

Ivana  Leder 

Moravče 

6  5/s 

Amalija  ud.  Erd6dy  rodj.  Orsić 

Razbor  i  Dubravica 

114  2/g 

1 

Terezi  ja  ud.  Kengjel 

Jalšovec 

5  2'8 

Ludmila  Modie  rodj.  Fodroci 

Vadina 

25  5/g 

Katarina  Pracaić 

Luka 

1  5/g 

Ivan  grof  Erdody  kao  sekvestar 

Petra  grofa  Erdodya 

Novi  Dvori 

66  3/s 

5 

Amalija  grofica  Palffy  rodj.  Erd6đy 

Lupinjak 

63  i/s 

2 

Blasius  Herzina  Potocky 

Martinisće 

5/8 

Josipa  barunica  Ottenfels 

Bežanec 

104  4/8 

Mathilda  i  Gjuro  Glonarić 

Marinec 

4  2/g 

Josipa  barunica  Kulmer 

Orehovica 

62  9/16 

Josip  Brigle vic 

Malo  Trgovisće 

81  3/8 

Giuro  barun  Rauch 

Marti  janec 

98 

Stjepan  Josipović 

Bela 

51  3/8 

Karlo  Krajačić 

Domahovo 

12  6/g 

Gjuro  Sever 

Budinšćina 

2  6/8 

Ludvig  barun  Bedeković 

Bedekovčina 

1  6/g 

>j  j>  j> 

„ 

73  7/8 

Franjo  grof  Drasković 

Zelendvor 

326  9/16 

5 

Otto  grof  Sermage 

Poznanovec 

92 

Ludvig  Perko 

Sv.  Ilija 

39 

Barbara  ud.  Martinić 

Završje 

5  7/8 

Alojz  Matačić 

Cerje 

14  7/g 

Regina  ud.  Matačić 

„ 

2  6/g 

Ivo  barun  Knežević 

Sv.  Helena 

33  2/g 

7 

Djeca  Aleksandra  Kneževića 

Leskovec 

6  7/g 

Gjuro  grof  Festeđć 

Čakovac 

621  i/s 

958 

Gaspar  Inkey 

Belica 

|  34  2/g 

Terezija  Illias 

Prepoćan 

3/s 

Emerik  i  Polikarp  Gabelić 

Križavec 

5 

10 

Josip  Češnjak 

Prelog 

2  2/8 

Gjuro  grof  Drasković 

Trakošćan 

273 

83 

Josip  Aleksandar  Galjuf 

Vižovlje 

27  3/s 

Magdalena  ud.  Magjar 

Gregurovec 

5  3  8 

Eleonora  Jelačić  rodj.  Gallenfels 

Mali  Tabor 

29  6/g 

9 

Alojzija  Kančić 

Novi  Tabor 

2  4/g 

Redni  broj 

IME  VLASNIKA 

IME  IMANJA 

Selišta 

Želiri 

404 

Aleksandar  grof  Erdody 

Erpenje  i  Družilovec 

70  7/s 

405 

Matij a  Dominić 

Jezero 

5/8 

406 

Karlo  Vojkfy 

Gregurovec 

31 

407 

Franjo  Magjar 

10  4/g 

408 

Ivan  Graputi 

Prelog 

1  4/8 

409 

Mihajlo  Hohnjec 

Grletinec  i  ViŠnjevec 

7 

2 

409a 

Sigismund  Klemens  i  Franjo  Kunčić 

Držislavec 

5/8 

410 

Karlo  Blagaj 

Polanovec 

1  7/3 

4 

411 

Josipa  Kresnik 

Orešje 

8 

412 

Tomas  Korba 

Klenovec 

— 

1 

413 

Heinrich  Krizmanić 

Vuća  Gorica 

2  2/g 

1 

414 

Sigmund  Korba 

Klenovec 

6/8 

415 

Skrbnik  Ane  Heržin 

Trbišnica 

1 

416 

Terezi  ja  Herceg 

Straža 

4  2/s 

417 

Dominik  Dominić  kao  skrbnik 

svoga  sina  Ladislava 

Sela  i  Košnica 

7  7/8 

1 

418 

Dominik  Dominić 

Zadravec 

2  4/s 

419 

»  » 

Tomasevec 

15  2/8 

420 

Josip,  Karlo  i  Stjepan  Klemen 

Držislavec 

6/8 

421 

Emerik  Šatvar,  Ivan,  Matilda,  Gjuro 

i  Jana  Zidarić  i  Ana  Grblinović 

Sudovec 

2  3/8 

422 

Janko  Kunović 

Lovrećan  u  zagreb. 

Varmegji 

— 

423 

Julijana  Fodroci  rodj.  Bužan 

Ivanec 

7  i/8 

424 

Stjepan  Žuvić 

Lipovec 

13 

425 

Marija  Horvath  rodj.  Kanotaj 

Brezje 

10  6/s 

426 

Emilija  grofica  Keglević  rodj. 

Kollenbach 

Mokrice 

29  3/8 

427 

Narcisus  Pisačić 

Oralje 

7  4/8 

428 

Franjo  Pisačić 

Lenišće 

5  5/8 

429 

Ladislav  Tumpić 

Vorinić 

4/8 

430 

Ladislav  Tumpić,  Ana  Tumpić  i 

Josip  Forko 

Celovec 

3  3/16 

431 

Albert  Modić 

Selno 

5  6/s 

432 

Emilija  grofica  Keglević  rodj. 

Kollenbach 

Gorica 

81  5/8 

433 

Gjuro  Ceraj 

Milana 

4/8 

434 

Mato  Ceraj 

Desinić 

3/8 

435 

Paul  Ceraj 

4/8 

436 

Franjo  Kovačoci 

Cerje 

27  4/8 

437 

Barbara  Galeković  kao  užitnica 

Josipa  Galekovića 

Vinica 

3  2/8 

438 

Mihajlo  Konj  ari 

Druškovec  i  Vinica 

39 

439 

Tomo  i  Samuel  grof  Keglević 

Lobor-Veleškovec  i 

Hiacintar 

316 

509 


Redni  broj 

IME  VLASNIKA 

IME  IMANJA 

Selišta 

Želiri 

440 

Karlo  Kanotaj 

Galinec  i  Ladinje 

36  4/io 

441 

Josipa  Bedeković  rodj.  Kanotaj 

Kalinovec  i  Brezje 

8  5/g 

442 

Franciska  Gotz  rodj.  Forko 

Kerpelnikovo 

13/16 

443 

Baltazar  Krajačić 

Ivanec 

3  4/8 

444 

Sigmund  Galjuf 

Sela  i  Košnica 

8 

445 

Franjo  Kristianović 

Paulovec 

10  7/8 

446 

Aleksander  Žerpak 

Grdinovec 

5 

5 

447 

Ostavština  Aleksandra  Erdodya 

Dubrava 

83  7/g 

448 

Alojz  grof  Palfy 

Benkovićevo 

31  4/g 

449 

Djeca  Ljudevita  Koreskonya 

Vinica 

34 

450 

Alojz  grof  Palfy 

Čred 

27  6/g 

451 

Karlo  Balogh 

Cerje 

27  6/s 

452 

Josip  Derčić 

Bidružica 

15 

1 

453 

Terezija  ud.  Pracaić 

Vražja  Peć 

1  l/s 

1 

454 

Nikola  grof  Sećen 

Malo  Trgovišće 

22  3/g 

455 

Gjuro  grof  Erdody 

Jakopovec,  Gotalovec, 

Zamlaće,  Novi  Marof 

295 

5 

456 

Nikola  Mikić 

Poklek 

23  4/8 

6 

457 

Aleksander  i  Barbara  Šemenaj 

Grdenci 

6/8 

458 

Emil  barun  Kavanagh 

Mali  Tabor 

38  4/8 

459 

Ludvig  Kirholz 

Selno 

5  4/8 

460 

Aleksandar  Kirholz 

Jelenjak 

12  2/g 

461 

Josip  Sinković 

Beletinec 

2  4/8 

462 

Ostavština  Mihalić 

Križanci 

1 

463 

Marko  Bedeković 

Mirkovec 

45 

464 

Franjo  Vlašković 

Bukovec 

— 

7 

465 

Stjepan  Koreskonyi 

Vidovec 

20  3/8 

466 

Anton  Koreskonyi 

jj 

9  2/8 

467 

Franjo  Bašlin 

Vinica 

1  7/8 

468 

Ana  Glojnarić  i  ud.  Francina 

Ladislavec 

1 

469 

Herman  Bužan 

Žbilj 

17  4/g 

1 

470 

}>  9) 

Črešnjevec 

23  7/8 

471 

Emil  barun  Kavanagh 

Mali  Tabor 

— 

10 

472 

Miroslav  Kerner 

Stanetinec 

1  4/g 

1 

473 

Marija  Horvath  rodj.  Kanotaj 

Brezje 

1 

— 

474 

Kristina  Blagaj 

Poredje 

13  2  8 

2 

475 

Albert  Modić 

Selno 

1/8 

476 

Marija  Galljuf 

Sela 

7  5/g 

477 

Ernestina  grofica  Sermage 

Komor 

2  6/g 

478 

Ludvig  Perko 

Sv.  Ilija 

1/8 

479 

Miroslav  Bedeković 

Domahovo 

3  2/g 

480 

Kristina  Ladanji 

Spiranec 

9  3/g 

481 

Julija  ud.  Fodroczy  i  sin  Aleksander 

Bogaćevo 

40 

482 

Anton  Marković 

Raven 

1  23  7/s 

510 


Redni  broj 

IME  VLASNIKA 

IME  IMANJA 

Selišta 

Želiri 

483 

Karlo  Domjanić 

Pogančec 

13  4/8 

484 

Ludvig  Petković 

Preseka 

7/16 

485 

Ana  Kamenjak 

Erdovec 

1  3/8 

486 

Petar  i  Filip  Tucić  pl. 

Vinićno  i  Radešić 

4  5/8 

487 

Karlo  Bujanović 

Brežanc 

19  4/s 

488 

Ciprijan  Švagelj 

Kušinovec 

3 

489 

Karlo  grof  Drašković 

Bisag 

50  3/8 

490 

Karlo  Pastory 

Stara  Ves  ili  Raven 

22  2/g 

491 

a  » 

Ćanjevo 

24  4/g 

492 

Josip  grof  Chamare 

Reka 

43 

2 

493 

Nikola  Zdenčaj 

Raven  i  Dubovec 

48  5/s 

494 

Mirko  Femenić 

Vinićno 

2  4/g 

495 

Eduard  Zdenčaj 

Ćanjevo 

30 

496 

Franjo  Novak 

Preseka  Boćkovec 

16  3/s 

497 

Karlo  Koretić 

Repinec 

7 

498 

Ivan  Zidarić 

Sudovec 

11  3/g 

499 

Karlo  Pastory 

Ljubešnica  i  Kalnik 

18  7/g 

500 

Gjuro  Tuk 

Remetinec 

3/8 

501 

Helena  Koretić 

Erdovec 

2  3/g 

502 

Anton  Balogh 

Remetinec 

1  3/g 

503 

Malodobnici  Sugh 

Velika 

30 

504 

Josipa  ud.  Ožegović 

Ćanjevo 

26  3/8 

505 

Mirko  Farkaš 

Lovrečina 

34 

506 

Ana  grofica  Sermage 

Gušćerovac 

86  6/8 

507 

Regina  Dollpof 

Radešić 

3  5/g 

508 

Ferdinand  Inkey 

Rasinja 

164  2/8 

509 

Josip  Spulj 

Dubovica 

7  2/g 

510 

Ana  Svagelj  barunica  Brebrić 

Herešin 

7  2/g 

511 

Magdalena  Canki,  Gjuro  Baneković 

i  Josip  Hadrović 

Vinićno 

1  2/g 

512 

Ana  ud.  Femenić 

2  2/g 

513 

Nikola  Vladislav 

Novo  Mesto 

30 

514 

Emericus  Ožegović 

Beketinec 

6  3/g 

515 

Eduard  Jelačić 

Radešić 

6 

516 

Antonija  ud.  Nain  rodj.  Jelačić 

Sv.  Helena 

6  3/g 

517 

Grof  Karlo  Drašković 

Bukovec 

130  4/8 

518 

Jakob  Uzorinac 

Dianeš 

8  5/8 

519 

Marcel  Kiepach 

Gregurovec 

29  6/g 

520 

Gjuro  grof  Erdody 

Novi  Marof 

150 

521 

Josip  Ernst 

Slanje 

42  4/g 

10 

522 

Mirko  Bušić 

Gjurgjev  Vrh 

7  5/8 

523 

Franjo  Schmidt 

Dubovica  i  Kapela 

23  4/g 

524 

Lacko  Mrazović  i  Gjuro  Baneković 

Gjurinovec 

2  1/8 

525 

Franjo  Zombor 

Veliki  Potok 

31  2/g 

511 


Redni  broj 

IME  VLASNIKA 

IME  IMANJA 

Selišta 

Želiri 

526 

Franciska  Jelečić  rodj.  grofica 

Sermage 

Gušćerovec 

13  2/8 

527 

Franjo  Kupinić 

Bedenica 

1  4/8 

528 

Cecilija  ud.  Striga,  Mirko,  Petar, 

Mikovec 

7  2/g 

Andrija  Trenski  i  Tomaš  Golać 

529 

Aleksandar  grof  Erdody 

Moslavina 

135  7/i6 

9  2/s 

530 

Gjuro  grof  Erdody 

n 

16791/% 

16  3/4 

531 

Ivan  Nemčić 

Imbriević 

1  5g 

532 

Teodor  i  Karolina  Gjurgjević 

r> 

6  2/8 

533 

Filip  Batthyany 

Ludbreg 

265  2/8 

59 

534 

Elisa  grofica  Erd6dy 

Kuzminec  i  Moslavina 

— 

14  1/2 

535 

Marcel  Kiepach 

Dvorišće 

6 

536 

Ivan  Nemčić,  Petar  Tučić  i  ostav- 

Vinica  i  Čanevo 

5  5/8 

ština  Ivana  Ožegovića 

537 

Vladislav  Mrazović 

Gjurinovec 

9/16 

538 

Gustav  grof  Batthyany 

Brod  na  Kupi 

90H/16 

539 

Polikarp  Paravić 

Čubar 

5  3/8 

540 

Zagreb 

Zagreb 

— 

541 

Vugrovec 

Vugrovec 

— 

542 

Gradec 

Zagrebački 

Nadbiskup 

Gradec 

— 

543 

544 

Pokupsko 

Prečec 

Pokupsko 

Prečec 

_ 

545 

Konjšćina 

Konjšćina 

— 

546 

Biškupec 

Biškupec 

— 

547 

Zagrebački  Kaptol 

Kraljevec 

— 

548 

»» 

»j 

Sisak 

— 

549 

» 

Varaždinske  Toplice 

— 

550 

Emerik  Kuković 

Topolo  vec 

— 

551 

Biskupija  Krize vačka 

Tkalec 

24  3/8 

552 

Križevački  Kaptol 

Preseka 

— 

553 

Sjemenište  zagrebačko  Cl.  J. 

Otok 

— 

— 

— 

Sv.  Jelena  kod  Samobora 

— 

555 

Komorsko  dobro 

Preseka 

— 

556 

Patačić  dobro 

Vrbovec  i  Rakovec 

— 

557 

5)  » 

Vukovina 

— 

558 

Ratkay-Thugut  dobro 

Miljana 

— 

559 

Sjemenište  Grčko  -  nesjedinjeno 

Pribić 

— 

560 

Ratkay-hugut  dobro 

Veliki  Tabor 

— 

561 

Komorsko  dobro 

Vrbovsko 

Ukupno 

15604i5,/*6 

1273V2 

512 


SVEČANA  NOŠNJA  IZ  POKUPLJA 
CRTEŽ  ZDENKE  SERTIC 


SLAVONSKE  ŽUPANIJE 


Redni  broj 

IME  VLASNIKA 

IME  IMANJA 

Selišta 

Želiri 

1 

Franjo  grof  Colloredo-Mansfeld 

Cernik 

14313/48 

181 

2 

Julije  Janković 

Pakrac,  Daruvar,  Sirač, 

Straže  man 

139043V2/48 

2391/2 

3 

Gjuro  grof  Erdody 

Kutina 

7038/48 

6 

4 

Grad  Požega 

Požega 

531774/48 

3 

5 

Franjo  Hranilović 

Blacko 

32974  48 

6 

Grof  Festetić 

Brestovac 

19925/48 

4 

7 

Jakoba  Svetica  nasljednici 

Velika  i  Pleternica 

744  2  8 

58 

8 

Josip  Janković 

Granica 

638/44 

— 

9 

Ivan  Nep.  grof  Erdody 

Kutina 

41 

— 

10 

Ivan  grof  Erdody 

» 

7013  64 

6 

11 

Nikola  grof  Sećen 

n 

13^14*4/48 

10  1/2 

12 

Heinrich  grof  Khuen 

Nuštar 

176  i/s 

158 

13 

Dragutin  grof  Elz 

Vukovar 

574  6/8 

1021 

14 

Gjuro  Wilhelm  barun  Lippe- 

Schaumburg 

Mikloš 

II419/32 

31 

15 

Udova  Julije  Adamovića 

Tenje 

9713/32 

20 

16 

Gjuro  Wilhelm  knez  Lippe 

Virovitica 

673 

206 

17 

Josip  grof  Kottulinski 

Gaboš 

29 

12 

18 

Stjepan  Janković 

Terezovac 

28524/32 

126 

19 

Ladislav  i  Stjepan  Delimanić 

Orahovi  ca 

27  3/8 

3 

20 

Josip  Salopek 

Sa  rvaš 

14 

78 

21 

Petar  grof  Pejačević 

Redfala 

3628/32 

99 

22 

Nasljedstvo  Marije  grofice  Pejačević 

Špišić-Bukovica 

45  6/8 

11 

23 

Ferdinand  grof  Pejačević 

Našice 

20320/32 

12 

24 

Ladislav  grof  Pejačević 

Podgorač 

82  5/8 

10 

25 

Petar  i  Karlo  Mihalović 

Feričanci 

13931/32 

39 

26 

Gustav  barun  Hillebrand  i  barun 

Valpovo 

99713/32 

241 

Grandau 

Šokac  Miholjac 

83511/32 

126 

27 

Karlo  grof  Elz 

Vukovar 

717 

266 

28 

Ignac  Mihalović 

Orahovica 

3924/32 

19 

29 

Terezi  ja  Mihalović 

r> 

14  6/32 

19 

30 

Emerik  i  Karlo  Mihalović 

102  6/32 

76 

31 

Ivan  Kapistran  Adan.ović 

Čepin-Erdut 

138H/32 

46 

32 

Josip  Janković 

Voćin 

255  4/8 

76 

Ukupno 

848445/m 

3203 

33 


513 


POPIS  I  OPIS  SLIKA 


Slika  je  isto  tako  važno  poviestno  gradivo  kao  i  natpis  uklesan  u  kamenu, 
ispisana  rieč  povelje  ili  zapis  suvremenika.  Slika  govori  izravnije  i  točnije  od 
svih  riječi,  nadoknadjujući  duge  opise,  kazujući  stotine  stvari  o  ljudima  svojega 
vremena.  To  bijaše  misao-vodilja  kod  skupljanja  i  izbora  slikovnog  gradiva 
ove  knjige. 

Sabrane  su  slike  iz  života  Hrvata  kroz  preko  dva  stoljeća.  One  nijesu  strogo 
ograničene  ni  na  predmete  ni  na  razdoblje  o  kojima  knjiga  govori.  Slikovno 
gradivo  seže  dapače  sve  do  godina  poslije  prvoga  svjetskog  rata.  Dva  su  tome 
razloga.  Odsjek  života  Hrvata,  o  koje  mu  je  najviše  riječ  u  ovoj  knjizi,  pada 
u  razdoblje  baroka,  koji  je  najjače  oblikovao  život  Hrvata  i  njih  same.  Dakako, 
mišljen  je  tu  barok  ne  kao  stil  u  likovnoj  umjetnosti,  nego  kao  stil,  shvaćanje 
života.  Taj  barok  živio  je  u  Hrvatskoj  dulje  nego  u  ostalim  dijelovima  bivše 
habsburške  države,  stvarno  sve  do  prvoga  svjetskoga  rata,  umrijevši  zajedno 
s  Franjom  Josipom  I.  Kako  bi  se  uočili  razvitak  i  umiranje  toga  baroknog  raz¬ 
doblja  okupljeno  je  slikovno  gradivo  i  iz  godina  neposredno  nakon  njegovoga 
nestanka,  pružena  je  tako  mogućnost  usporedjivanja. 

Postoji  dakako  nesrazmjer  u  vremenskim  skupinama  ovoga  slikovnog  gra¬ 
diva.  Stvar  je  prirodna.  Uvijek  su  nam  s  gradivom  najbogatija  najbliža  razdoblja. 
Razvitak  slikovne  tehnike  mnogo  tu  ne  mijenja.  Ni  svietlopis,  najlakša  slikovna 
tehnika,  najraširenija  posljednjih  pola  stoljeća  nije  umnožila  slikovno  poviestno 
gradivo.  Svietlopisi  iz  konca  19.  st.  i  početka  20.  st.  danas  su  isto  tako  rijetki 
kao  i  bakropisi  iz  konca  18.  st.  —  vrieme  zatire  sustavno  djela  svakidašnjice, 
slučaj  spasava  tek  pojedino  iverje  zbivanja.  Na  pr.  svietlopisi  zagrebačkih  de¬ 
monstracija  iz  1903.  isto  tako  su  rijetkost  kao  i  slikovni  prikazi  vojevanja  Hr¬ 
vata  u  18.  st.  Radi  toga  su  pojedina  razdoblja  u  slikovnom  obziru  bogatije  za¬ 
stupana,  ali  težnja  je  bila  sva  razdoblja  uskladiti  i  po  mogućnosti  povezati,  dati 
njihov  organički  slijed  razvitka  i  stapanja. 

Mjerilo  je  kod  biranja  slika  bilo,  koliko  je  pojedini  dokumenat  značajan  za 
ocjenu  jedne  osobe,  družtvovnog  razreda  ili  pak  pojedinog  dogadjaja.  Osim  toga 
donesene  su  i  slike  nekih  isprava,  kao  na  pr.  snimak  slova  hrvatsko-madžarske 
nagodbe  koje  su  manje  poznate  široj  javnosti,  premda  se  općenito  spominju. 
Kad  se  je  pak  cielo  slikovno  gradivo  našlo  na  okupu,  sama  od  sebe  je  udarila 
u  oči  poviestna  povezanost  —  same  slike  progovoriše  o  koracima  vremena  kroz 
dva  stoljeća.  To  je  osobito  vidljivo  kod  ljudi  i  gradjevina.  Uticaj  poviestnih 
snaga  na  svakidašnji  život  moguće  se  najbolje  vidi  u  razvitku  kostima.  Uzmimo 
kao  primjer  lik  podbana  Ivana  baruna  Raucha  (si.  br.  17.)  pa  ga  usporedimo 
s  likovim  poznijih  ljudi,  recimo  s  portreom  nekog  grofa  Draškovića  (si.  br.  20.); 
vremenska  razlika  je  samo  po  prilici  tri  desetljeća  —  no  mjesto  boljarske  nošnje 
Hrvata  iz  prve  pole  novoga  vieka,  već  je  prodrijela  francuska  nošnja.  Mjesto 
brka  muškarci  se  briju  —  doba  je  to  vladavine  žena  18.  st.  Ili  uzmimo  svietlo- 
pisni  snimak  Augusta  šenoe  kao  djaka  (si.  br.  92.);  tu  sliku  upotpunjuju  poli- 

tički  letači  iz  vrstne  Hiihnove  litografske  radionice  (si.  br.  90. — 91.);  politički 
preokret  odrazio  se  je  u  nošnji,  mjesto  birokratskog  cilindra  i  fraka,  dolazi  opet 
okrugli  klobuk  i  surka,  brada  pak  je  znak  političko-družtvovnog  radikalizma. 
Kostimi  pak  Ljudevita  Gaja  i  Eugena  Kvaternika  sami  za  se  govore  o  drami 
hrvatskih  političkih  ljudi. 

Isto  vriedi  i  za  graditeljstvo.  Od  velikaškoga  dvora,  doma  malog  plemstva 
(kojima  danas  već  tako  reći  nema  traga)  do  gradjanske  kuće  i  seljačke  izbe  svi 
su  ti  snimci  med  jaši  mijenja  razvitka  vremena.  Dobra  polovica  slika  namijenjena 
je  životu  hrvatskoga  seljaka,  od  zipke  pa  do  groba  —  u  slici  je  pokušano  dati 
uvid  u  svakidašnji  život  većine  hrvatskoga  naroda  u  svima  njegovim  krajevima. 
Usporedba  se  i  tu  nameće  sama  od  sebe,  usporedba  izmedju  razvitka  hrvatskih 
družtvovnih  razreda.  Same  slike  svjedoče  kolika  je  razlika  u  ritmu  i  smjeru  crta 
njihovog  razvitka.  Na  slici  hrvatske  seljakinje  iz  Pokuplja  (br.  171.)  u  pozadini 
su  obrisi  seljačkoga  doma,  kojemu  je  u  tramu  urezano  da  je  sagradjen  godine 
1700.  Današnje  seljačke  kuće  skoro  ništa  se  od  njega  ne  razlikuju.  Dok  je  u 
razvitku  gradjanskoga  graditeljstva  vrhunac  postignut  sa  zgradom  burze  u 
Zagrebu  (si.  br.  165.),  istodobno  je  vrhunac  napredka  u  životu  sela  put  preva- 
ljen  od  drvenoga  do  željeznoga  pluga  (si.  br.  196. — 198.).  Takva  razvojna  sveza 
vidljiva  je  iz  slika-dokumenata  i  s  ostalih  područja  života,  te  sa  samom  današ¬ 
njicom.  Dat  osjetiti,  uočiti  tu  svezu,  a  moguće  i  steći  iz  nje  pouku,  svrha  je  ove 
male  zbirke  slikovnoga  gradiva,  koje  njome  nije  iscrpljeno. 

1.  Gubčeva  lipa  u  Gornjoj  Stubici.  —  Zbirka  prof.  Gj.  Szabo. 

2.  Ruševine  stubičkog  grada.  —  Ostanci  staroga  grada,  prema  predaji  razore¬ 
noga  za  vrieme  seljačke  bune  pod  Matijom  Gubcem.  —  Zbirka  povjeren¬ 
stva  za  čuvanje  poviestnih  spomenika. 

3.  Hrvatski  vojnici  iz  početka  18.  st.  —  Zbirka  prof.  Gj.  Szabo. 

4.  Franjo  barun  Trenk.  —  Suvremeni  bakrorez.  —  Zbirka  gradskog  muzeja 
u  Osijeku. 

5.  Trenkov  pandur.  —  Zbirka  prof.  Gj.  Szabo. 

6.  Kažnjavanje  nepokornog  graničara.  —  Slika  na  meissenskom  porculanu  ia 
druge  polovice  18.  st.  —  Muzej  za  umjetnost  i  umjetni  obrt  u  Zagrebu. 

7.  Klupa  za  batinjanje.  —  Bila  u  porabi  još  do  polovice  19.  st.  u  kaptolskoj 
općini.  Arheološki  muzej  u  Zagrebu. 

8.  Freski  u  dvoru  Brezovica.  —  Prikaz  bojeva  hrvatske  vojske  u  7-godišnjem 
ratu.  —  Zbirka  povjerenstva  za  čuvanje  poviestnih  spomenika. 

9.  Andrija  Kačić-Miošić.  —  Spomenik  Ivana  Rendića  u  Zagrebu. 

10.  Matija  Antun  Reljković.  —  Suvremeni  crtež. 

11.  — 12.  Nacrti  za  gradnju  prokopa  Drava — Sava — Kupa — Jadransko  more.  — 

Zbirka  prof.  Gj.  Szabo. 

13.  Nacrt  nekadašnje  »zrinske«  visoke  peći  u  Čabru.  —  Državni  arhiv  u 
Zagrebu. 

14.  — 15.  Roba  iz  zrinske  talionice  željeza  u  Čabru.  —  Muzej  za  umjetnost  1 

umjetni  obrt  u  Zagrebu. 

16.  Baltazar  Adam  Krčelić.  —  Arheološki  muzej  u  Zagrebu. 

17.  Ivan  barun  Rauch,  hrvatski  podban  1755.  —  Arheološki  muzej  u  Zagrebu. 

18.  Mihajlo  Šilobod-Bolšić,  hrvatski  glazbenik  i  pisac  prve  računico  na  hrvat¬ 
skom  jeziku.  —  Arheološki  muzej  u  Zagrebu. 

19.  Maksimilijan  Vrhovac,  zagrebački  biskup  1787. — 1827.  —  Arheološki  muzej 
u  Zagrebu. 

20.  Jedan  grof  DraŠković.  —  Pastel  iz  druge  polovice  18.  st.  —  Muzej  za  umjet¬ 
nost  i  umjetni  obrt  u  Zagrebu. 

21.  Oršićev  dvorac  Bistra.  —  Sagradjen  1773.  —  Snimak  Julije  Hiihna  iz  70-  vih 
godina  19.  st.  —  Zbirka  prof.  Gj.  Szabo. 

22.  Drveni  plemićki  dvor  Molvice  kod  Samobora.  —  Nekad  vlasničtvo  obitelji 
Francisci,  gradjevina  18.  st.  —  Zbirka  povjerenstva  za  čuvanje  poviestnih 
spomenika. 

23.  Car  Josip  II.  u  Karlobagu.  —  Djelo  nepoznatog  majstora.  —  Arheološki 
muzej  u  Zagrebu. 

24.  Naslovni  list  šipuševog  djela  »Temelji  žitne  trgovine«.  —  Sveučilištna 
knjižnica  u  Zagrebu. 

25.  Prva  liječnička  knjiga  na  hrvatskom  jeziku.  —  Sveučilištna  knjižnica  u 
Zagrebu. 

26.  Naslovna  strana  Horvatovićeve  knjige  »Način  laglji  velikih  ladjah. . .«  — 
Zbirka  Mirka  Breyera. 

27.  Nacrt  izuma  Marka  Antuna  /  Horvatovića. 

28.  Maršal  Marmont.  —  Iz  Pisanijevoga  djela  »La  Dalmatie«. 

29.  Vicko  Dandolo.  —  Iz  Pisanijevoga  djela  »La  Dalmatie«. 

30.  Split  koncem  18.  st.  —  Suvremeni  bakropis.  —  Iz  djela  Cassasa. 

31.  Patricijska  kuća  u  Hrvatskom  Primorju.  —  Zbirka  povjerenstva  za  čuvanje 
poviestnih  spomenika. 

32.  Petrinja  početkom  19.  st.  —  Zbirka  povjerenstva  za  čuvanje  poviestnih 
spomenika. 

33.  General  Filip  barun  Vukasović  (1755. — 1809.),  graditelj  Lujzinske  ceste.  — 
Arheološki  muzej  u  Zagrebu. 

34.  Josip  Kajetan  Knežić,  u  odori  viteza  Leopoldovoga  reda  (1786. — 1848.) 
graditelj  velebitske  ceste  i  prvi  zasnivač  željeznica  u  Hrvatskoj.  —  Arheo¬ 
loški  muzej  u  Zagrebu. 

35.  Župna  crkva  u  Klanjcu.  —  Zbirka  prof.  Gj.  Szabo. 

36.  Kajkavski  nadgrobni  spomenik  iz  porculana,  početak  19.  st.  —  Etnografski 
muzej  u  Zagrebu. 

37.  — 39.  Kalupi  i  roba  iz  tvornice  kamenine  u  Krapini,  početak  19.  st.  —  Muzej 

za  umjetnost  i  umjetni  obrt  u  Zagrebu. 

40. — 41.  Dvije  slike  Osijeka  iz  početka  19.  st.  —  Gradski  muzej  u  Osijeku. 

42.  Izprava  o  izkrcavanju  žitarskih  brodova  u  Zagrebu  god.  1841.  —  Gradski 
muzej  u  Zagrebu. 

43.  Ivan  Malin,  trgovac  u  Zagrebu  u  prvoj  polovici  18.  st.  —  Zbirka  prof. 
Gj.  Szabo. 

44.  Sofija  Mallin,  rodj.  Demeter,  žena  Ivana  Mallina,  a  sestra  Dmitrije  De- 
metra.  —  Zbirka  prof.  Gj.  Szabo. 

45.  Dimitrije  Demeter.  —  Državni  arhiv  u  Zagrebu. 

46.  Ignjat  Alojzije  Brlić,  trgovac  i  književnik  (1795. — 1855.).  —  Zbirka  obitelji 
Brlić  u  Brodu  na  Savi. 

47.  Kristofor  Stanković,  trgovac  i  graditelj  kazališta  u  Zagrebu.  —  Zbirka 
državnog  kazališta  u  Zagrebu. 

48.  Anastas  Popović,  zagrebački  trgovac  i  prvi  predsjednik  I.  hrvatske  šte¬ 
dionice  u  Zagrebu.  —  Trgovačka  komora  u  Zagrebu. 

49.  Varaždinski  trgovac  Trampusch.  —  Arheološki  muzej  u  Zagrebu. 


520 


50.  Tadija  Ferić  od  Hudog  Bitka,  kaptola  zagrebačkog  dvorni  župan-,  jedan  od 
utemeljitelja  »Gospodarskog  društva«.  —  Iz  FerUeve  kuće  opaljen  je  hitac, 
koji  je  prouzročio  krvoproliće  29.  srpnja  1845.  na  Markovom  trgu  u  Za¬ 
grebu.  —  Arheološki  muzej  u  Zagrebu. 

51.  Utemeljitelji  »Gospodarskog  Družtva«.  —  Crtež  iz  družtvene  spomen- 
knjige  1892. 

52.  — 54.  Surka,  crven  kapa  i  putna  torba  Ljudevita  Gaja.  —  Arheološki  muzej 

u  Zagrebu. 

55.  Sitne  »ilirske«  relikvije.  —  Glasovirski  ključ  Vatroslava  Lisinskoga.  — 
Gradski  muzej  u  Zagrebu. 

56.  Uspomena  na  izvedbu  prve  hrvatske  opere.  —  Gradski  muzej  u  Zagreba 

57.  Vjekoslav  Babukić.  —  Svietlopis  Pommera  iz  1856.  —  Muzej  za  umjetnost 
i  umjetni  obrt  u  Zagrebu. 

58.  Ferdo  Rusan,  ilirski  glazbenik,  skladatelj  »Liepe  naše« . . .«.  —  Zbirka 
prof.  Gj.  Szabo. 

59.  — 60,  Zastava  požeške  narodne  straže  1848.  —  Zbirka  povjerenstva  za  čuvanje 

poviestnih  spomenika. 

61.  Graničari  u  Jelačićevom  logoru.  —  Gradski  muzej  u  Zagrebu. 

62.  Papirnati  novac  grada  Osijeka  1849.  —  Gradski  muzej  u  Osijeku. 

63.  Strossmayer  dolazi  kao  biskup  prviput  u  Osijek.  —  Svietlopis  iz  zbirke 
gradskog  muzeja  u  Osijeku. 

64.  Andrija  Torkvat  Brlić.  —  Svietlopis  iz  god.  1849750.  izradjen  u  inozemstvu. 
—  Zbirka  obiteji  Brlić  u  Brodu  na  Savi. 

66.  Mirko  Bogović.  —  Snimak  iz  god.  1858.  —  Zbirka  prof.  Gj.  Szabo. 

67.  — 68.  Zatvori  u  nekadašnjoj  zagrebačkoj  varmegji,  gdje  je  tamnovao  Mirko 

Bogović  i  kasnije  dr.  Ante  Starčević.  —  Gradski  muzej  u  Zagrebu. 

69.  Jelačić  prima  posvetu  Freuđenreichovih  »Graničara«.  —  Zbirka  arh, 
Aleksandar  Freudenreich. 

70.  — 71.  Domovnica  i  putni  list  Josipa  Freudenreicha.  —  Dvojezične  isprave  iz 

doba  apsolutizma.  —  Zbirka  arh.  Aleksandar  Freudenreich. 

72. — 73.  Josip  Freudenreich  kao  »Dmitrije  Hvaranin«  u  Demetrovoj  »Teuti«  1 
»Grga«  u  »Graničarima«.  —  Zbirka  arh.  Aleksandar  Freudenreich. 

74.  Karasov  zastor  iz  staroga  kazališta  u  Zagrebu.  —  Zbirka  narodnog  kaza¬ 
lišta  u  Zagrebu. 

75.  Imbro  Tkalec.  —  Zbirka  prof.  Gj.  Szabo. 

76.  Naum  Mallin,  zagrebački  trgovac  i  veleposjednik.  —  Zbirka  prof.  Gj.  Szabo. 

77.  — 78.  Brodovi  hrvatske  trgovačke  mornarice  na  jedra  u  drugoj  polovici  19.  st 

—  Zavjetne  slike  iz  Dubrovnika. 

79. — 80.  Nepoznati  zagrebčani  iz  60-tih  godina  19.  st.  —  Muzej  za  umjetnost 
i  umjetni  obrt  u  Zagrebu. 

Gradski  muzej 


81.  Zemljovid  Vojne  Krajine  u  Austrijskom  Carstvu, 
u  Zagrebu. 

32.  »Raštelj«  na  bosanskoj  granici.—  Crtež  Valerioa  u  »Viencu«  18/9. 

83.  Serežanski  »baša«.  -  Crtež  Valerioa.  -  Arheološki  muzej  u  Zagrebu. 

84.  Serežani  s  Granice.  -  Crtež  Valerioa.  -  Arheološki  muzej  u  Zagrebu. 

85. -86.  Dočastnik  i  vojnik  s  Granice.  —  Crteži  Valerioa.  —  Arheološki  mu- 

zej  u  Zagrebu. 

S7.  Jedan  »linijaški«  častnik.  Linijaši  nose  bijele  odore,  a  graničari  tamne.  -- 
Muzej  za  umjetnost  i  umjetni  obrt  u  Zagrebu. 

88.  Petar  Preradović  kao  graničarski  častnik.  —  Zbirka  prof.  Gj.  Szabo. 

89.  Zagreb  oko  godine  1860.  Na  današnjem  Jelačićevom  trgu  putujući  cirkus. 
—  Zbirka  prof.  Gj.  Szabo. 

90.  _ 91,  Letači  iz  doba  prije  hrvatsko-madžarske  nagodbe.  —  Litografski  rad 

Julija  Hiihna.  —  Zbirka  povjerenstva  za  čuvanje  poviestnih  spomenika. 

92.  August  Senoa  kao  djak  1860.  —  Zbirka  prof.  Gjure  Szabo. 

93.  Škarorezi  Augusta  Senoe.  —  August  Senoa,  vrstan  crtač  bavio  se  je  i  ska- 
rorezom,  koji  je  često  nadoknadjivao  tad  još  skupi  svietlopis.  Zbirka 
prof.  Gj.  Szabo. 

94.  Osnova  za  gradnju  prve  željeznice  u  Hrvatskoj  1860.-68.  —  Gradski  muzej 
u  Zagrebu. 

95.  Gradnja  prvog  kolodvora  u  Zagrebu  1862.  —  Gradski  muzej  u  Zagrebu. 

96.  Gradnja  kolodvora  u  Sisku  1862.  —  U  pozadini  se  razabire  tadašnji  tip  pa- 
rovoza  s  visokim  dimnjakom.  —  Zbirka  prof.  Gj.  Szabo. 

97.  I.  gospodarska  izložba  u  Zagrebu  1864.  —  Gradski  muzej  u  Zagrebu. 

98.  Odbor  za  priredbu  I.  gospodarske  izložbe  u  Zagrebu  1864.  Popis  osoba: 
sjede:  I.  Horač,  ljekarnik:  2.  Jagić;  3.  Mirko  Suhaj;  4.  Miroslav  grof  Kul- 
mer;  5.  tajnik  izložbe  Devide;  6.  trgovac  Sivec;  7.  trgovac  Hatz;  stoje: 
8.  šumar  Kadić;  9.  Irgolić;  10.  ing.  Grahor;  11.  urar  Konig;  12.  knjižar  Hart- 
mann;  13.  trgovac  J.  Weiss;  14,  trgovac  Leutzendorf;  15.  trgovac  A.  Weiss; 
16.  trgovac  Hondl;  17.  C.  Bedeković;  18.  trgovac  Mijo  Krešić;  19.  trgovac 
Cvijić;  20.  Gjuro  Deželić;  21.  trgovac  S.  Weiss;  22.  častnik  Turković;  23. 
trgovac  J.  Frankl;  24.  Knjižar  Jakić;  25.  učitelj  Zoričić;  26.  Kvaternik;  27. 
trgovac  Schiirer  i  28.  trgovac  Koller. 

99.  Ante  Jakić,  zagrebački  trgovac.  —  Svietlopis  Pommerov.  —  Zbirka  prof. 
Gj.  Szabo. 

100.  Mijo  Krešić.  —  Svietlopis  Pommerov.  —  Zbirka  prof.  Gj.  Szabo, 

101.  Djuro  Cernadak,  zagrebački  trgovac.  —  Svietlopis  Pommerov.  —  Zbirka 
prof.  Gj.  Szabo. 

102.  Dr.  Aleksa  Vancaš,  liečnik  i  drugi  predsjednik  I.  hrvatske  štedionice.  — 
Svietlopis  Pommerov.  —  Zbirka  prof.  Gj.  Szabo. 

103.  — 104.  Roba  iz  prve  tvornice  stakla  u  Hrvatskoj.  —  Muzej  za  umjetnost  i 

umjetni  obrt  u  Zagrebu. 

105.  Seljaci  iz  okolice  Šestina.  Crtež  Valerioa.  —  Arheološki  muzej  u  Zagrebu. 

106.  Seljaci  iz  okolice  Sinja.  —  Crtež  Valerioa. 

107.  — 108.  Seljaci  iz  Dalmatinske  Zagore.  —  Crtež  Valerioa.  —  Arheološki  mu¬ 

zej  u  Zagrebu. 

109.  Dragutin  grof  Khuen-Hedervarv,  nosi  stijeg  Slavonije  prigodom  ustoličenja 
bana  Levina  baruna  Raucha  1869.  —  Zbirka  prof.  Gj.  Szabo. 

110.  Hinko  pl.  Francisci  nosi  stijeg  Hrvatske  na  ustoličenju  bana  Levina  baruna 
Raucha  1869.  —  Zbirka  prof.  Gj.  Szabo. 

111.  Ferdinand  barun  Inkey  nosi  banski  barjak  na  ustoličenju  bana  Levina  ba 
runa  Raucha  1869.  —  Zbirka  prof.  Gj.  Szabo. 

112.  Julije  pl.  Jelačić  nosi  bansko  žezlo  na  ustoličenju  bana  baruna  Levina 
Raucha  1869.  ii  Zbirka  prof.  Gj.  Szabo. 

113.  Tekst  hrvatsko-madžarske  nagodbe  s  »riečkom  krpicom«  —  Državni  arhiv 
u  Zagrebu. 

114.  Dr.  Ante  Starčević  s  prvim  zastupnicima  stranke  prava  Erazmom  Barčićem, 
Mirkom  Akurtijem  i  Vjenceslavom  Urpanijem  1867.  —  Zbirka  prof.  Gj. 
Szabo. 

115.  Zemljovid  sredidbe  Lonjskoga  polja.  —  Gradski  muzej  u  Zagrebu 

116.  Odora  dr.  Eugena  Kvaternika.  —  Gradski  muzej  u  Zagrebu. 

117.  Jedan  raspored  predstave  u  zagrebačkom  kazalištu  iz  godine  1868.  — 

Zbirka  prof.  Gj.  Szabo. 

118.  — 119.  Slavonska  hrastova  šuma.  —  Zbirka  Milan  barun  Turković. 

120.  Sisak  s  primjercima  trg.  ladja.  —  S  jedne  diplome  iz  godine  1877.  —  Zbirka 
povjerenstva  za  čuvanje  poviestnih  spomenika. 

121.  Karlovac  70-tih  godina  19.  st.  —  Litografija  Jul.  Hiihna.  —  Zbirka  prof. 
Gj.  Szabo. 

122.  Prvi  hrvatski  pomorski  parobrod  »Hrvat«  u  senjskoj  luci  g.  1872.  —  Zbirka 
prof.  Gj.  Szabo. 

123.  Nutrašnjost  gosparske  kuće  u  Dubrovniku  u  19.  st.  —  Zbirka  arh. 
Aleksandar  Freudenreich. 

124.  Lupinjak  na  Sutli. —  Tip  zagorskog  plemićkog  dvora  iz  druge  polovice 
19.  st.  —  Zbirka  povjerenstva  za  čuvanje  poviestnih  spomenika. 

125.  Gospodarski  dio  plemićkog  imanja  u  Hrvatskom  Zagorju  u  drugoj  polo¬ 
vici  19.  st.  —  Zbirka  prof.  Gj.  Szabo. 

126.  Prvostolnica  u  Djakovu.  —  Zbirka  prof.  Gj.  Szabo. 

127.  — 128.  Župna  crkva  u  Djakovu,  bivša  džamija  s  ostancima  zidne  slikarije  iz 
osmanlijskog  doba.  —  Zbirka  povjerenstva  za  čuvanje  poviestnih  spomenika. 

129.  Bosanski  »zaptije«.  —  Crtež  Valerioa.  —  »Vienac«  1879. 

130.  Patnje  raje  u  Bosni.  —  Crtež  Ferde  Quiquereza.  —  »Vienac«  1877. 

131.  Filipovićeva  vojska  prelazi  kod  Broda  na  Savi  u  Bosnu.  —  Suvremeni  crtež 
—  »Vienac«  1878. 

132.  Požar  katoličke  crkve  u  Banja  Luci.  —  Suvremeni  crtež.  —  »Vienac«  1877. 

133.  Franjevački  samostan  u  Kreševu.  —  Zbirka  Rotter-Progonski. 

134.  Nutarnjost  franjevačke  crkve  u  Kreševu.  Sprijeda  sjedi  fra  Grga  Martid 
—  Zbirka  Rotter-Progonski. 

135.  Prvi  akademici  u  Zagrebu.  —  Gradski  muzej  u  Zagrebu. 

136.  Hrvatska  akademija  u  Zagrebu. 

137.  Dr.  Franjo  Rački.  —  Zbirka  prof.  Gj.  Szabo. 

138.  Tadija  Smičiklas.  —  Zbirka  prof.  Gj.  Szabo. 

139.  Ivan  Kr.  Tkalčić.  —  Zbirka  prof.  Gj.  Szabo. 

140.  Vjekoslav  Klaić.  —  Zbirka  prof.  Gj.  Szabo. 

141.  Prvi  profesorski  zbor  hrvatskoga  sveučilišta  u  Zagrebu.  —  Gradski  muzej 
u  Zagrebu. 

142.  Tamburaški  zbor  »Zvonimira«  u  Beču  1885.  —  Sjede  s  lieva  na  desno: 
Budimir  Banjeglav,  poslije  ravnatelj  gimnazije  u  Gospiću,  Vatroslav  Rei- 
ner,  poslije  odvjetnik  u  Karlovcu,  nepoznata  osoba,  Adolf  Miiller,  poslije 
liječnik  u  Beču,  Josip  FJorschiitz  iz  Osijeka.  Stoje  s  lieva  na  desno:  Vladi¬ 
mir  Krišković  poslije  liečnik  na  Rijeci,  Vatroslav  Brlić  poslije  odvjetnik  u 
Brodu,  Rude  Rukavina  poslije  šumarski  savjetnik  u  Novoj  Gradiški,  N 
Domaldović.  —  Zbirka  obitelji  Brlić  u  Brodu. 

143.  Djeveruše  barjaka  Hrv.  pjevačkog  družtva  »Davor«  u  Brodu.  1896.  — 
Družtvovni  rad  gradjanstva  kod  Hrvata,  koji  počinje  nakon  apsolutizma, 
razvio  se  je  osobito  u  posljednja  dva  desetljeća  19.  st.  zahvativši  takodjer 
i  ženski  svijet.  —  Prvi  red  sjedeći  s  desna  na  lievo:  Cirila  Bobinac  poslije 
uđata  Sucher,  Charlotta  Band,  Ida  Filipović  poslije  udata  Klobučar,  Marija 
Latković  poslije  udata  Djanešić.  Drugi  red:  Katica  Vražić  poslije  udata 
Mascha,  kuma  Barjaka  Ivana  Brlić-Mažuranić,  Vera  Miler.  Treći  red:  N. 
Damjančevi,  poslije  udata  Holujević,  Ljubica  Ulbrich  poslije  udata  Barač. 
Josefina  Kosti  poslije  udata  Nikšić,  Angelina  Ferić  poslije  udata  Kudelka. 
—  Zbirka  obitelji  Brlić  u  Brodu. 

144.  Prvi  hrvatski  sokoli.  —  Gradski  muzej  u  Zagrebu. 

145.  Proslava  50-godišnjice  pjevačkoga  družtva  »Kolo«  u  Zagrebu  godine  1902. 
Tadašnji  gradski  načelnik  Adolf  Mošinski  drži  svečani  govor.  —  Gradski 
muzej  u  Zagrebu. 

146.  Izložba  »Gospodarskog  Družtva«  u  Zagrebu  1891.  —  Gradski  muzej  u 
Zagrebu. 

148.  Svadba  u  obitelji  Barbot  1888.  —  Uljana  slika  Weingartnera.  Kuća 
na  slici  postoji  još  danas  na  Bukovcu.  Primjer  družtvovnosti  zagrebačkoga 
gradjanstva  pod  konac  stoljeća.  —  Gradski  muzej  u  Zagrebu. 

149.  Zagrebačka  Ilica  polovicom  19.  st.  —  Trgovine  još  imaju  simbolične  cimere. 
—  Zbirka  prof.  Gj.  Szabo. 

150.  Stara  zvonoljevnica  u  Zagrebu.  —  Zbirka  prof.  Gj.  Szabo. 

151.  Pokladna  povorka  u  Zagrebu  1895.  —  Balerina  na  konju  je  pozniji  humo¬ 
rista  Roda-Roda,  tada  još  topnički  častnik  u  Zagrebu.  Do  njega  jaši  vjerna 
kopija  »najljepšega  čovjeka«  onoga  doba  u  Zagrebu,  savjetnika  Peke  Kašića. 
—  Zbirka  prof.  Gj.  Szabo. 

152.  Veselica  zagrebačkih  gradjana  oko  1910.  —  Na  snimki  se  vide  medju  osta¬ 
lima  kazalištni  umjetnici  Arnošt  Grund  i  Stjepan  pl.  Bojničić,  zatim  po¬ 
znati  zagrebački  graditelj  J.  Dubski,  slikar  Menci  Kl.  Crnčić  i  drugi.  — 
Zbirka  prof.  Gj.  Szabo. 

153.  Pitomci  hrvatskoga  plemićkog  konvikta  u  Zagrebu.  —  Odore  s  mačevima 
su  im  izradjene  prema  osnovi  prof.  Kršnjavoga;  jedan  od  posljednjih  odraza 
baroknoga  shvaćanja.  —  Zbirka  prof.  Gj.  Szabo. 

154.  Zagrebačko  gradsko  zastupstvo  u  tijelovskoj  procesiji  godine  1913.  — ■ 
Svi  još  ceremoniozno  odjeveni  u  »Salonrocke«,  gradski  načelnik  arh.  Ho- 
ljac  nosi  načelnički  lanac  oko  vrata.  —  Zbirka  prof.  Gj.  Szabo. 

155.  Franjo  Ks.  Kuhač.  —  Zbirka  prof.  Gj.  Szabo. 

156.  Stjepan  pl.  Miletić,  organizator  nove  kazalištne  umjetnosti  kod  Hrvata.  — 
Zbirka  prof.  Gj.  Szabo. 

157.  Glumci  narodnoga  kazališta  u  Zagrebu  početkom  20.  st.  —  Gradski  mu¬ 
zej  u  Zagrebu. 

158.  »Živa  slika«  iz  staroga  kazališta  u  Zagrebu.  —  Jedini  snimak  pozornice  i 
kazališta  na  Markovom  trgu.  Razabire  se  plinska  rasvjeta  pozornice.  U 
»živoj  slici«  sudjelovali  su  sinovi  i  kćeri  zagrebačkoga  visokog  družtva. 
Snimak  potiče  od  slikara  Otona  Antoninija  st.  —  Zbirka  narodnog  kaza¬ 
lišta  u  Zagrebu. 

159.  Lisinskijev  »Porin«  u  suvremenoj  izvedbi,  u  režiji  Tita  Strozzija.  —  Zbirka 
narodnog  kazališta  u  Zagrebu. 

160.  Gundulićeva  »Dubravka«  pred  kneževim  dvorom  u  Dubrovniku,  izvedena 
pred  medjunarodnim  obćinstvom  godine  1933.  — 

161.  Hrvatski  kazališni  dobrovoljci  nastupaju  pred  Varaždinskim  gradom.  — 
Zbirka  arh.  Aleksandar  Freudenreich. 

162.  Ante  Radić.  —  Zbirka  prof.  Gj.  Szabo. 

163.  Dr.  Ferdinand  pl.  Šišić,  hrvatski  povjestnik.  —  Zbirka  prof.  Gj.  Szabo. 

164.  Vladimir  Mažuranić,  hrvatski  povjestnik.  —  Zbirka  obitelji  Brlić. 

165.  Burza  u  Zagrebu.  —  Snimak  T.  Dabac. 

166.  Arhitekt  Viktor  Kovačić.  —  Zbirka  prof.  Gj.  Szabo. 

167.. — 168.  Sport  i  njegovi  bodritelji  u  starom  i  novom  Zagrebu.  —  Zbirka  prof. 
Gj.  Szabo. 

169.  Stari  i  novi  Dubrovnik.  —  Snimak  T.  Dabac. 

170.  Zagreb  prvih  desetljeća  20.  st.  —  Tvornički  dimnjak  daje  značajku  obri¬ 
sima  grada.  —  Snimak  T.  Dabac. 

171.  Hrvatska  seljanka  s  djecom.  —  Kupinac,  kotar  Pisarovina;  u  pozadini  kuća 
iz  god.  1700.  —  Snimak  prof.  V.  Tkalčić,  zbirka  etnografskoga  muzeja 
u  Zagrebu. 

172.  Žene  idu  na  »babinje«.  —  Rečica  kod  Karlovca.  Zbirka  etnografskoga 
muzeja  u  Zagrebu. 

173.  Običaj  »ponosa«.  —  Osam  dana  iza  poroda  nose  se  živežni  darovi  rođilji. 
—  Trg  kod  Ozlja.  —  Zbirka  etnografski  muzej  u  Zagrebu. 

174.  Seljačka  kolijevka.  —  Selsko  brdo,  kotar  Pisarovina.  —  Zbirka  etnograf¬ 
skoga  muzeja  u  Zagrebu. 

175.  Kućište  Sinković.  —  Skupina  kuća  s  jablanima  u  Zdenčini,  kotar  Jastre- 
barsko.  —  Snimak  prof.  V.  Tkalčić,  zbirka  etnografski  muzej  u  Zagrebu 

176.  Seoska  kuća  iz  Prelošćice  kod  Siska.  —  Snimak  prof.  VI.  Tkalčić,  zbirka 
etnografskoga  muzeja  u  Zagrebu. 

177.  Seoska  kuća  iz  Sunjske  Grede.  Snimak  prof.  V.  Tkalčić,  zbirka  etno¬ 
grafskoga  muzeja  u  Zagrebu. 

178.  Dio  seoske  ulice  u  Sunjskoj  Gredi.  —  Snimak  prof.  V.  Tkalčić,  zbirka 
etnografskoga  muzeja  u  Zagrebu. 

179.  Seljačka  kuća  na  kat  u  Mraclinu.  —  Zbirka  etnografskoga  muzeja  u 
Zagrebu. 

180.  Seljačka  drvena  kuća  na  sprat  u  Kukunjevcima,  kotar  Pakrac.  —  Zbirka 
etnografskoga  muzeja  u  Zagrebu. 

181.  Kuća  i  kućište  u  Sošicama,  kotar  Jastrebarsko.  —  Snimak  prcf.  V.  Tkalčić, 
zbirka  etnografskoga  muzeja  u  Zagrebu. 

182.  Ognjište  u  Hrvatskom  Primorju.  —  Zbirka  etnografski  muzej  u  Zagrebu. 

183.  Ognjište  u  seljačkoj  kući  u  Donjoj  Bistri.  — -  Zbirka  etnografski  muzej 
u  Zagrebu. 

184.  — 185.  Nutrašnjost  seljačke  kuće  u  Farkašić  Stari,  kotar  Sisak.  —  Snimak  prof. 

V.  Tkalčić,  zbirka  etnografskoga  muzeja  u  Zagrebu. 

186.  Kotac  iz  Donje  Lomnice  u  Turopolju.  —  Snimak  prof.  V.  Tkalčić,  zbirka 
etnografskoga  muzeja  u  Zagrebu. 

187.  Primjer  seljačke  likovne  umjetnosti.  —  Zbirka  etnografskoga  muzeja 
u  Zagrebu. 

188.  Stari  hambar.  —  Zbirka  etnografskoga  muzeja  u  Zagrebu. 

189.  Krušna  peć  u  gradnji,  Štefanovec,  kotar  Zagreb.  —  Snimak  prof.  V.  Tkai- 
čić,  zbirka  etnografskoga  muzeja  u  Zagrebu. 

190.  Pušnica  za  šljive,  »pećnica«,  Štefanovac,  kotar  Zagreb.  —  Snimak  prof. 
V.  Tkalčić,  zbirka  etnografskoga  muzeja  u  Zagrebu. 

191.  Ulišta  od  debla  i  od  slame  u  Potoku,  općina  Popovača.  —  Snimak  prof. 
V.  Tkalčić,  zbirka  etnografskoga  muzeja  u  Zagrebu. 

192.  »Kosci«,  spremište  za  kukuruz,  Granešina,  kotar  Zagreb.  —  Snimak  prof. 
V.  Tkalčić,  zbirka  etnografskoga  muzeja  u  Zagrebu. 

193.  Seljačka  drvena  kapelica  Sv.  Juraj,  Stefanki  lijevi,  kotar  Pisarovina.  — 
Primjer  crkvenoga  graditeljstva  hrvatskih  seljaka.  —  Snimak  prof.  V. 
Tkalčić,  zbirka  etnografskoga  muzeja  u  Zagrebu. 

194.  Molitva  u  džamiji  —  Zbirka  Rotter-Progonski. 

195.  U  medresi.  —  Zbirka  Rotter-Progonski. 

196.  — 198.  Tipovi  drvenih  plugova  iz  različitih  hrvatskih  krajeva.  —  Zbirka 

etnografskoga  muzeja  u  Zagrebu. 

199.  Došao  je  i  željezni  plug.  —  Zbirka  etnografskoga  muzeja  u  Zagrebu. 

200.  Nutarnjost  jedne  zadružne  kuće.  —  Članovi  zadruge  kod  posla  u  glavnoj 
sobi  zadružne  kuće  u  Zdenčini,  kotar  Jastrebarsko.  —  Zbirka  etnograf¬ 
skoga  muzeja  u  Zagrebu. 

201.  Mali  »izum«  kod  klepanja  kose.  —  Selsko  Brdo,  Sela,  kotar  Pisarovina.  — 
Zbirka  etnografskoga  muzeja  u  Zagrebu. 

202.  Žena  kao  orač.  —  Zbirka  etnografskoga  muzeja  u  Zagrebu. 

203.  Mlin  klašičar  u  Stankovcu,  kotar  Glina.  —  Zbirka  etnografskoga  muzeja. 

204.  Spremanje  sijena.  —  Snimak  T.  Dabac. 

205.  Suvremena  vršidba.  —  Snimak  T.  Dabac. 

206.  »Trlice«  taru  lan.  —  Zdenčina,  općina  Klinča-selo.  —  Snimak  prof.  V 
Tkalčić.  Zbirka  etnografskoga  muzeja. 

207.  Tučenje  konoplje  u  stupama.  —  Batina  Gornja,  kotar  Zlatar.  —  Snimak 
prof.  V.  Tkalčić,  zbirka  etnografskoga  muzeja. 

208.  — 209.  Od  preslice  . . . 

210. — 213.  ...  do  tkalačkog  stana.  —  Prelja  iz  okolice  Jajca,  tkalac  kod  rada  u 
Velikom  Bukovcu,  tkalački  stan  iz  Krnjaka,  tkalja  kod  rada  u  Rogolju  kod 
Pakraca.  —  Zbirka  etnografskoga  muzeja. 

214.  Lončar  kod  posla.  —  Stubičko  podgorje,  kotar  Stubica.  —  Zbirka  etno¬ 
grafskoga  muzeja  u  Zagrebu. 

215.  Lončarska  peć  u  Jerovcu  kotar  Ivanec.  —  Zbirka  etnografskoga  muzeja 
u  Zagrebu. 

216.  Lončarska  roba  iz  Bosanske  Hrvatske.  Zbirka  Rotter-Progonski. 

217.  Kožarnica  na  selu.  —  Zbirka  etnografskog  muzeja. 

218.  Narodno  rezbarstvo.  —  Zbirka  Rotter-Progonski. 

219.  Narodna  glasbala.  —  Zbirka  Rotter-Progonski. 

220.  Bacanje  mreže  u  Hrvatskom  Primorju.  — 1  Snimak  T.  Dabac. 

221.  Ribari  kod  doručka.  —  Snimak  T.  Dabac. 

222.  Tunere  u  Hrvatskom  Primorju.  —  Snimak  T.  Dabac. 

223.  Sušenje  mreže.  —  Snimak  T.  Dabac. 

224.  Užar  u  Hrvatskom  Primorju.  —  Zbirka  etnografskoga  muzeja. 

225.  »Ladva«  čamac  iz  jednoga  drveta  iz  Ćaske.  —  Zbirka  etnografskoga  muzeja 

226.  Staro  i  novo  prometno  sredstvo  u  luci.  —  Snimak  T.  Dabac. 

227. —  Domaća  brodogradnja.  —  Snimak  T.  Dabac. 

228.  Solane  na  Pagu.  —  Zbirka  etnografski  muzej. 

229.  _ 230.  Kako  se  izradjuju  lepoglavske  čipke.  Zbirka  etnografskoga  muzeja. 

231.-233.  Lepoglavske  čipke.  —  Čipkarstvo  su  uveli  medju  hrvatske  seljakinje 
lepoglavske  okolice  još  pavlini  u  18.  st.  Barokne  motive  hrvatske  seljakinje 
samostalno  dalje  obradjuju.  —  Zbirka  muzeja  za  umjetnost  i  umjetni  obrt 

234.-236.  Paške  čipke.  —  Muzej  za  umjetnost  i  umjetni  obrt. 

237.  Posavsko  narodno  vezivo.  —  Zbirka  etnografskoga  muzeja. 

238.  Berba  u  Hrvatskoj.  —  Snimak  T.  Dabac. 

239.  Seljaci  pred  crkvom  u  Gračanima.  —  Snimak  T.  Dabac. 

240.  »Šestinski  ražnjići«.  —  Snimak  T.  Dabac. 

241.  Ples  Konavljana.  Snimak  T.  Dabac. 

242.  Ples  uz  gajdaša  u  Djakovštini.  —  Zbirka  etnografskoga  muzeja. 

243.  Ples  u  Pokuplju.  —  Zbirka  etnografskoga  muzeja. 

244.  Svirač  »bajsa«.  —  Snimak  T.  Dabac. 

245.  Svirač  dvojnica.  —  Snimak  T.  Dabac. 

246.  Gajdaš.  —  Snimak  T.  Dabac. 

247.  Seljačka  mladenka  u  Zagorju.  —  Snimak  T.  Dabac. 

248.  Ples  u  Slavonskoj  Hrvatskoj.  —  Snimak  T.  Dabac. 

249.  Mladoženja  iz  okolice  Zagreba.  Snimak  T.  Dabac. 

250.  Mladenka  iz  okolice  Zagreba.  —  Snimak  T.  Dabac. 

251.  Sprovod  na  selu.  —  Zbirka  etnografskoga  muzeja. 

252.  — 254.  Turopoljska  plemićka  nošnja,  plemićki  list  i  pečat  plemićkoga  lista. 

Zbirka  etnografski  muzej. 

255.  Seljačka  nošnja  iz  okolice  Bistre.  —  Zbirka  etnografskog  muzeja. 

256.  Seljakinja  iz  »Turske  Hrvatske«.  —  Zbirka  etnografskoga  muzeja. 

257.  U  pastirskom  stanu  na  Velebitu.  —  Zbirka  etnografskoga  muzeja. 

258.  Nošnja  iz  okolice  Nove  Gradiške.  —  Snimak  T.  Dabac. 

259.  Stara  nošnja  iz  Župe  Dubrovačke.  —  Snimak  T.  Dabac. 

260.  — 261.  Begovska  nošnja  iz  Bosanske  Hrvatske.  —  Zbirka  Rotter-Progonski 

262.  Konavoka  u  Dubrovniku.  —  Snimak  T.  Dabac. 

263.  Podravski  seljak.  —  Snimak  T.  Dabac. 

264.  Mladost.  —  Snimak  T.  Dabac. 

265.  Starost.  —  Snimak  T.  Dabac. 


266.  267.  Hrvatski  seljaci  iz  Posavine.  —  Snimci  T.  Dabac. 

268.  Djevojka  iz  Slavonske  Hrvatske.  Snimak  T.  Dabac. 

269.  Djevojka  iz  zagrebačke  okolice.  —  Snimak  T.  Dabac. 

270.  Žena  iz  Pokuplja.  —  Snimak  T.  Dabac. 

271.  Žena  iz  Turopolja.  —  Snimak  T.  Dabac. 

272.  Najstarija  svečana  konavovska  nošnja.  —  Snimak  T.  Dabac. 

273.  Iz  Bosanske  Hrvatske.  —  Snimak  T.  Dabac. 

274.  Ispod  Dinare.  —  Snimak  T.  Dabac. 


275.  Iz  hercegovačke  Hrvatske.  —  Snimak  T.  Dabac. 

276.  »Junak  sam  iz  Like  ja«.  —  Snimak  T.  Dabac. 


277.  Hrvatski  seljak  iz  Duvna.  —  Snimak  T.  Dabac. 


278.-279.  Seljaci  iz  zapadne  Bosanske  Hrvatske.  -  Snimci  T.  Dabac. 
280.-281.  Seljaci  iz  srednje  Bosanske  Hrvatske.  -  Snimci  T.  Dabac. 
282.  Stari  musliman  Hrvat.  —  Snimak  T.  Dabac. 


283.-284.  Likovi  iz  sarajevske  čaršije.  —  Snimci  T.  Dabac. 

285.  Seljačka  majka  iz  okolice  Zagreba.  —  Snimak  T.  Dabac. 

286'~ZbLUmjetn°St  IVaM  MeŠtr0vića  Posvećena  rodnom  selu  Otavica  - 
Zbirka  muzeja  za  umjetnost  i  umjetni  obrt. 

290.— 291.  Ples  Dalmatinskih  Hrvata.  —  Snimak  T.  Dabac. 


292.  Rodna  zemlja.  —  Snimak  T.  Dabac. 

PRILOZI  U  BOJAMA 


Vj.  Karaš:  Slunj anka.  —  Izvornik  u  arheološkom  muzeju  u  Zagrebu. 

Vj.  Karaš:  Karlovački  trgovac  Duquenois.  —  Izvornik  u  posjedu  g.  dr.  Branimira 
Livadića  u  Zagrebu. 

»Dvoranske  karte«,  na  kojima  je  prikazana  nošnja  na  praizvedbi  Lisinskijeve 
opere  »Ljubav  i  zloba«  u  Zagrebu  1846.  —  Zbirka  arheološkoga  muzeja 


u  Zagrebu. 

Ambroz  Vranicanj.  — 

U  pozadini  slike  prvi  riječni  parobrod  u  Hrvatskoj  »Slo- 

ga«.  —  Izvornik  u  posjedu  g.  Milana  baruna  Vranjicanja. 

Josip  Freudenreich  u  Banovoj  »Mejrimi«.  —  Bojadisani  svietlopis  iz  60-tih 
godina  19.  st.  —  Izvornik  u  Gradskom  muzeju  u  Zagrebu. 

Narodne  nošnje  iz  Pokuplja:  Bojadisani  crteži  prof.  Zdenke  Sertić. 

Kao  i  » Kultura  Hrvata  kroz  1000  godina «  tako  je  i  ova  druga 
knjiga  istoga  djela  tek  jedan  pokušaj,  bez  znanstvenih  ciljeva. 
Želja  je  piščeva  dati  sliku  razvitka  gospodarskoga  i  družtvovnog 
razvitka  Hrvata  u  18.  i  19.  stoljeću  i  to  za  čim  veći  krug  čitalaca. 
Ovo  je  područje  života  Hrvata  do  sad  tako  reći  neobradjeno, 
gradivo  je  razmjerno  oskudno  i  zato  slike  pojedinih  odsjeka  ne 
mogu  biti  podpune.  Gradivo,  koje  će  biti  kasnije  sabrano,  vjero¬ 
jatno  će  u  potankostima  izmijeniti  koju  tu  sliku,  a  vjerojatno  i 
dovesti  do  kojega  toga  drugog  zaključka.  No  gospodarska  i  druž- 
tvovna  pitanja  u  razvitku  Hrvata  vrlo  su  važna,  uvijek  su  djelo¬ 
vala  odlučno  na  hrvatske  političke  i  kulturne  stvaralačke  snage, 
pa  je  potrebno  ih  upoznati  makar  i  u  nesavršenom  prikazu  i 
tumaču. 

Pisca  su  osobito  zadužili  svojim  pobudama,  savjetima,  te  po¬ 
moći  kod  okupljanja  gradiva  gg.  prof.  Ljubo  Babić,  dr.  Ivan  Bach, 
dr.  Josip  Badalić,  dr.  Slavko  Batušić,  prof.  Jean  Dayre,  dr.  Oton 
Frangeš,  arh.  Aleksandar  Freudenreich,  dr.  Milovan  Gavazzi,  dr. 
Viktor  Hoffiler,  dr.  Vinko  Krišković,  Miroslav  grof  Kulmer,  dr. 
Josip  Matasović,  dr.  Josip  Nagy,  dr.  Vinko  Mandekić,  dr.  Rudolf 
Maixner,  VI.  Rotter-Progonski,  prof.  Zdenka  Sertić,  dr.  Mile  Star- 
čević,  prof.  Gjuro  Szabo,  dr.  Šeper,  prof.  dr.  Jaroslav  Šidak  i  dr. 
Vladimir  Tkalčić,  kojima  neka  bude  javno  izrečena  hvala.  Pisac 
je  osobito  haran  gg.  dr.  Vinku  Kriškoviću  i  prof.  Gjuri  Szabo,  koji 
su  mu  svojim  bogatim  znanjem  i  iskustvom  trajno  davali  pobude 
i  obaviesti  za  rad. 

KULTURA  HRVATA  KROZ  1000  GODINA 


DRUGA  KNJIGA 

NAPISAO : 

JOSIP  HORVAT 


IZPR  AVI! 


Uz  svu  brižnost  prigodom  vršenja  korekture  u  ovom  II. 
svezku  »Kulture  Hrvata«  podkralo  se  je  više  pogriešaka,  koje 
kvare  smisao. 

Na  str.  19.  posljednji  redak  mjesto  »Ali  to  plemstvo 
unatoč  svoga  zanimanja...«,  ima  glasiti:  Ali  to  plemstvo 
unatoč  svoga  zamiranja«. 

Na  str.  20.  u  predposljednjem  redku  mjesto  »Martinusius« 
ima  biti  »Martinuzzi«. 

Ostale  tiskovne  pogrieške  moći  će  ljubazni  čitaoc  sam 
izpraviti  prema  smislu. 


po  nacrtu  OLGE  HOCKER,  nastavnice 
Umjetničke  akademije  u  Zagrebu 


Tisak 

i  svi  ostali  tehnički  radovi: 

Atelje  ji  grafičkog  poduzeća:  „Tipografija"  d.  d. 
Zagreb 


KULTURA  HRVATA  KROZ  1000  GODINA 


DRUGA  KNJIGA 

NAPISAO: 

JOSIP  HORVAT 


IZDAO: 

ANTE  VELZEK 
Zagreb,  Bulićeva  12 


Uvez: 

po  nacrtu  OLGE  HOCKER,  nastavnice 
Umjetničke  akademije  u  Zagrebu 


Tisak 

i  svi  ostali  tehnički  radovi: 

Ateljeji  grafičkog  poduzeća:  „Tipografija*  d.  d. 
Zagreb 

2.  RUŠEVINE  STUBICKOGA  GRADA 

!.  HRVATSKI  VOJNICI  POČETKOM  18.  ST. 

.  TRENKOV  PANDUR  4.  FRANJO  BARUN  TRENK 

8.  FRESKI  U  DVORU  BREZOVICA  O  RATOVANJU  HRVATA  U  7-GODIŠNJEM  RATU 

9,  ANDRIJA  KAClC-MIOSlC  10-  MATIJA  ANTUN  RELJKOVlC 

13  NACRT  NEKADAŠNJE  ZRINSKE  »VISOKE  PEĆI«  U  ČABRU 


t4rl5.  ROBA  IZ  ZRINSKE  TALIONICE  ŽELJEZA  U  ČABRU 

16.  BALTAZAR  ADAM  KRCEUĆ  17.  IVAN  BARUN  RAUCH 

19,  MAKSIMIUJAN  VRHOVAC  18.  MIHAJLO  BOLSlC-SlLOBOD 


20.  JEDAN  GROF  DRAŠKOVlC 

21.  ORSlĆEV  dvor  bistra 

NACS5N  LAHGLY1 


VELIKIH 

LAG  Y  AH,  i  UZ  VODU,  i  NIZ  VODU 


*©  jeszt: 

Pokazanye,  kakofze  uz  vodu  jedna  natovarite  Lagya  (koja  đofzada  po  n 
i  josh  v:shje  kony*b  )«fit  p^tribovala  )  oa  dva  rajada ,  zdrava,  i  jaka 
konya  bude  niogja  vozit,  polag  nuter»yega,  u  Lagyi  halatt,  fz pra¬ 
ve,  i  pomocbi.  Niz  vođu  pako  ovakvu  praznu  Lagyu ;  nitko  nebu- 
de  morao  voziti,  ©fzim  upravlyanya  0uhmencxie. 


©T  AKO  1ZUM1TO 


MARKU  ANTUNU  HORVATWV2CHUt 

Smezkpm  Hi»d  doBduzenomu  SzcftvetKskoou ,  u  Jziavoail  bifea  Poztg« 
JPkbanttih« ,  za  &ud  u  ?dbržuyi  prebi  vajachetM. 


26.  NASLOVNA  STRANA  HORVATOVIĆEVE  KNJIGE 
»NAČIN  LAGLJI  VELIKIH  LADJAH  . . .« 


27.  NACRT  IZUMA  MARKA  ANTUNA  HORVATOVIĆA 

29.  VICKO  DANDOLO  28.  MARŠAL  MARMONT 

30.  SPLIT  KONCEM  18.  STOLJEĆA 


31.  PATRICIJSKA  KUĆA  U  HRVATSKOM  PRIMORJU 

32.  PETRINJA  POČETKOM  19.  STOLJEĆA 

33.  GENERAL  FILIP  BARUN  VUKASOVIĆ  34.  JOSIP  KAJETAN  KNEŽIĆ 

35.  ŽUPNA  CRKVA  U  KLANJCU 


36.  KAJKAVSKI  NADGROBNI  SPOMENIK 

37.-39  KALUPI  I  ROBA  IZ  TVORNICE  KAMENINE  U  KRAPINI 

40.-41.  DVIJE  SLIKE  OSIJEKA  IZ  POČETKA  19.  STOLJEĆA 

42.  12 PRAVA  §  ISKRCAVANI  ifT  2  iTA  U  ZAGREBAČKOJ  LUCI  1841 

44.  SOFIJA  MALIN,  SESTRA  DMITRIJE  DEMETRA  43.  IVAN  MALIN,  ZAGREBAČKI  TRGOVAC 

45.  DMITRIJE  DEMETER  46.  IGNJAT  ALOJZIJE  BRLIĆ 

48.  ANASTAS  POPOVIĆ,  PRVI  PREDSJEDNIK  I.  HRVATSKE  47.  KRSTOFOR  STANKOVIĆ,  GRADITELJ  ZAGREBAČKOG 

ŠTEDIONICE  KAZALIŠTA 

49.  VARAŽDINSKI  TRGOVAC  TRAMPUSCH  50.  TADIJA  FERIĆ,  HRVATSKI  VLASTELIN 

U  SPOMENICA 

P0MOSODHINJAM  I  DOMORODCEM 


J^cti,  pčsmol  po  slavjanskom  nebu. 
Javi  radost  veroih  Slavi  grudT, 

Što  sretnomu  danas  u  Zagrebu 
PArve  s’  opere  slavski  zvuk  probudi. 

Kamo  doprež  nek  pronikne  c vMe, 
Nek  iz  njega  včncise  saviju 
I  okrune  one ,  koji  sriće 

S  i  d  o  ni  o  j  koje  dedah  slavnih 
NeumAria  sjkvofn  sja  spomena. 

Da  ćc  u  pArsih  tinjat  nam  mladjanih 
Vek  tva  slava,  bodi  uverena!  — 


I  vaŠa  bratjo!  ljubav  u  ljubavi 
Všk  će  našoj  ii  vit,  —  dok  milina 
Siavske  pćsni  naše  grudi  travi. 

Dok  narodnost  cvast  će  j  domovina!  ! ! 

56.  USPOMENA  NA  IZVEDBU  PRVE  HRVATSKE  OPERE 

58.  FERDO  RUSAN  57.  VJEKOSLAV  BABUKIĆ 


59.-60.  BARJACI  NARODNE  STRAŽE  1848.  U  POŽEGI 

61.  GRANIČARI  U  JELAČIĆEVOM  LOGORU 


Stanovnicima  Orada 
Oseka! 


8fn  Me  Seiopgnet 
(štieggS! 


Uslčd  Odobrenje  Vi^okerednog  Gospodina  der- 
aevnog  Covercnika  Grofa  Katimira  llalfhpanv.  i 
po  Naredbi  Sredotoćnog  Sigurnosti  Odbora,  (laje 
se  »a  znanje: 

Daje  u  nnidnoj  tečaja  novčanog  potreboči 
a  kruga  Varoši  doskočiti,  tergovnoj  Kad  u  nu¬ 
tarnjem  Grada  pod  imenom  ElllIS  LrkU^ch 
obstojeeoi  vlast  udčljroa,  A  »signatie  odvrćdnoati 

&OOO  forint  fk  Srebra,  i  to: 

*«00  ft.  -  po  IO  kr. 

3000  „  -  h  *®  w 

«  dole  nadležeeoj  sliki  a  tečaj  metnuti. 

• 

Oreeetone  n*»iedfttm  brojem  t  dotični«  redom, 
po  jednom  od  Gospode:  A.  GorUtpp%  A.  A ■  4?or- 
t*pp.  P*Hh  Y«ekt1+r  »  E4**rdu  I)*ras  podpi- 
san#  htdatt.  i  promemb*  sa  ceduljama  Banke  i  , 
•bčeg  Stališa  n  vreduo-ii  najmanjoj  od  &  feriS*"*' 
tik,  onim  Nedelie  i  svečanog  dana,  svaki  don 
6rse  a  jutre  od  t  do  f*  Nalik ,  psalme  podne 
pak#  od  t  do  5  Satih;  kad  rečene  tergnrae  Kad* 
učinili  modij  koja  je  *a  to  Jamstvo  na  * 

A  kobi  Okolnosti  bfekivale*  rečem#  w 

do  t om  mmm,  i  »»  «o Wtf>: 

čena  kada  ElfJt*  krkllsrli  ovlast jena  biti. 
Iikrivilelp  oviab  Amdgnatiab  bili  ć#  j«,  kao  lakri- 
vjielji  javnih  kreditnih  Listorah  beanjeet.  Sfemba 
ova  deratiče  dok  ne  toj  petrdboči  dragim  palama 
ne  doskoči,  na  #voki  aačta  paka  odrečeaja  od 
jednog  araer*  a  tom  slučaja  opftdeljtgeo*. 


vluf  Ui  ^.tgrbertata  fyftn 

cemmfjf3r*  OktUn  Cammtr  v.  Battbjšar,  aab  i«  Hn* 

6.?.  PAPIRNATI  NOVAC  GRADA  OSIJEKA  GODINE  1849. 


Affttu 

63.  STROSSMAYER  DOLAZI  KAO  BISKUP  PRVIPUT  U  OSIJEK 


64.  ANDRIJA  TORKVAT  BRLIĆ  —  SVIETLOPIS  IZ  GOD.  1849./50. 


39 


40 


66.  MIRKO  BOGOVIĆ  65.  IVAN  KUKULJEVIĆ 


67.-68.  ZATVORI  U  NEKADAŠNJOJ  ZAGREBAČKOJ  VARMEGJI, 
GDJE  JE  TAMNOVAO  MIRKO  BOGOVIĆ 


41 

69.  JELAČIĆ  PRIMA  POSVETU  FREUD ENREICHO VI H  »GRANIČARA« 


42 


44 


72.-73.  JOSIP  FREUDENREICH  KAO  »DMITRIJE  HVARANIN«  I  KAO  »GRGA« 


45 


74.  KARASOV  ZASTOR  IZ  STAROGA  KAZALIŠTA  U  ZAGREBU 


46 


76.  NAUM  MALIN  75.  IAABRO  TKALAC 


77.-78.  BRODOVI  HRVATSKE  TRG.  MORNARICE  NA  JEDRA 


47 


48 


I.  NEPOZNATI  ZAGREBČANI  IZ  60-TIH  GODINA  19.  STOLJEĆA 


81.  ZEMLJOVID  VOJNE  KRAJINE  U  AUSTRIJSKOM  CARSTVU 


82.  »RASTELJ«  NA  BOSANSKOJ  GRANICI 


49 


50 


84.  SEREZANI  S  GRANICE  83.  SEREŽANSKI  »BASA« 


51 


52 


88.  PETAR  PRERADOVIĆ  KAO  GRANIČARSKI  ČASTNIK  87  JEDAN  »LINIJAŠKI«  ČASTNIK 


ft 


89.  ZAGREB  OKO  GODINE  1860. 


Bilder  aus  unseret  leil 


90.-91.  LETAČI  IZ  DOBA  PRIJE  NAGODBE 


Pod  utrškom  krunom. kano  s  bratom. 
Rukuje  se  Ma§jar  sa  Hervatom. 


53 


92.  AUGUST  ŠENOA  KAO  DJAK 


54 


93.  SKAROREZI  AUGUSTA  5ENOE 


55 


\ 

94.  ZEMLJOVID  OSNOVE  ZA  GRADNJU  PRVE  ŽELJEZNICE  U  HRVATSKOJ  1860.-68. 


95.  GRADNJA  PRVOG  KOLODVORA  U  ZAGREBU 


96.  PRVI  ŽELJEZNIČKI  VLAK  U  HRVATSKOJ 


57 


58 


GOSPODARSKA  IZLOŽBA  U  ZAGREBU  1864. 


59 


98.  ODBOR  ZA  PRIREDBU  ZAGREBAČKE  IZLOŽBE  1864. 


101.  DJURO  CERNADAK  102.  DR.  ALEKSA  VANCAS 


60 


103.— 104.  ROBA  IZ  PRVE  TVORNICE  STAKLA  U  HRVATSKOJ 


61 


62 


105.  SELJACI  IZ  OKOLICE  ŠESTINA 


63 


107.— 108.  SELJACI  IZ  DALMATINSKOGA  ZAGORJA 


109.  DRAGUTIN  GROF  KHUEN  HEDERVARY  KAO  DJAK  U  ZAGREBU  1868. 


64 


5 


65 


110.— 112.  DOSTOJANSTVENICI  NA  INSTALACIJI  BANA  LEVINA  BARUNA  RAUCHA 

113.  TEKST  HRVATSKO-UGARSKE  NAGODBE  S  »RIJEČKOM  KRPICOM« 


114.  Dr.  ANTE  STARČEVIĆ  S  PRVIM  ZASTUPNICIMA  STRANKE  PRAVA  1868. 


67 


115.  ZEMLJOVID  SREDIDBA  LONJSKOGA  POLJA 


116.  ODORA  Dr.  EUGENA  KVATERNIKA 


68 


verta  predstava  čudnovatoga  vodomcta,  zvana:  KALOSPINTECHROMOKRENE. 


Izvan 


Narodno  zemaljsko  ||!  kazalište  u  Zagrebu. 

Danas  u  nedielju  dne  19.  siečnja  1868  predstavljat  će  se 

pod  upravopi  odbora: 


pređbrojke. 


Kristalna  špilja  Najadah 


u  5  raidielah. 


I  razdio:  kroaclfa. 

II,  razdio:  č  udnovati  studenac, 
ih.  razdio:  Vodopad  kod  Miegare. 


iv.  razdio:  Cvletnfak. 

V  razdio:  čudnovati  vodomet  Hi  litre  va¬ 
trom  i  vodom. 


Pred  tim: 


Put  kroz  prozor. 


Veselt  Igra  polag  ScHebe-i 
(Redatelj  g. 


Gtu*.  P«i»ov.. 
Gj».  Popov  ić.v« 


Ckm&er  d’  Barcoor  —  -  —  —  —  C  Pre.deBr.ich  ili  (rtfcfiei.. 


,  ojefov  »iaov.c 


Za  tim 


L)m  P onime .  »»hapsi«,  Gabrklta«  «rtra  po 

mli  h#  —  —  —  —  — 


G)a.  Sojevi*.?*. 


Ivingin  Oraknl. 

s»  S  “i: 

.  ^3 i/ii 


-  _  —  —  —  —  G  P»WB.«ćK. 

Gj^  Lekićev.- 


i  ia*HI»  —  —  — 


šaljiva  igra  a  pjevanjem  u  I  ćinn.  Popeldu  i  Kur  majoru  preveo  A.  II. 

o”š  o  f  e  x 

1 


Ojorfje  ■  hod 


Cl 

—  G.  8»jevi*. 

—  G.  Stefeaovti. 


Očna.  Podtraaufca. 


Gospoja  Odieva  i  gospodi^  Jelenska  boiestne  su. 


Ulazne  eiene 

i  afauniBon  60  .ovi.  tJUuiaa  sa  loto  i  putar  40  novi.  Za  ćattaike  90 

 >0 


rrieiln«: 

90  nov«.  Za  diee«  20  aovd.  «*vw»aa  *taU«  a«  f*h»$  wj*dw  • 


shutisoai  90  aovi.  Zatvore« 


Otvorenje  kase 


očetah  u  V  satlb. 

117,  JEDAN  KAZALIŠNI -RASPORED  IZ  GODINE  1863. 


118—119.  SLAVONSKA  HRASTOVA  ŠUMA 


70 


120.  SISAK  S  TRGOVAČKIM  BRODOVLJEM  1877. 


121.  KARLOVAC  70-TIH  OODINA  19.  STOLJEĆA 


123.  NUTRAŠNJOST  GOSPARSKE  KUĆE  U  DUBROVNIKU 


72 


124.  LUPINJAK  —  TIPIČNI  GOSPARSKI  DVOR  U  HRVATSKOM  ZAGORJU 


125,  GOSPODARSKE  ZGRADE  ZAGORSKOGA  GOSPODSKOG  DVORA 


73 


126.  PRVOSTOLNICA  U  DJAKOVU 


128.  OSTANCI  SLIKARIJA  IZ  OSMANLIJSKO- 
GA  DOBA  U  ŽUPNOJ  CRKVI  U  DJAKOVU 


127.  STARA  ŽUPNA  CRKVA,  NEKADAŠNJA 
MOSEJA  U  DJAKOVU 


74 


129.  BOSANSKI  »ZAPTIJE« 


130.  QUIQUEREZOV  CRTEŽ  O  POKRETU  RAJE  U  BOSNI  1877. 


75 


131,  FILIPOV1ĆEVA  VOJSKA  PRELAZI  KOD  BRODA  SAVO  PRODIRUĆI  U  BOSNU 


132.  POŽAR  KATOLIČKE  CRKVE  U  BANJA  LUCI  1877. 


133.  FRANJEVAČKI  SAMOSTAN  U  KREŠEVU 


134.  NUTARNJOST  CRKVE  U  KREŠEVU  S  LIKOM  FRA  GRGE  MARTIČA 


77 


136.  HRVATSKA  AKADEMIJA  U  ZAGREBU 


135.  prvi  Članovi  akademije  u  zagrebu 


78 


137.  Dr.  FRANJO  RAČKI 


138.  TADIJA  SMICIKLAS 


139.  iVAN  KR.  TKALČIĆ 


140.  VJEKOSLAV  KLAIĆ 


79 


80 


141.  PRVI  FROFESORSKI  ZBOR  HRVATSKOGA  SVEUČILIŠTA  U  ZAGREBU 


142.  TAMBURAŠKI  ZBOR  »ZVONIMIRA«  U  BEČU  1885. 


143.  DJEVERUŠE  BARJAKA  HRV.  PJEVAČKOG  DRUŠTVA 
»DAVOR«  U  BRODU  1896. 


81 


145.  PROSLAVA  50-GODlSNJICE  »KOLA«  U  ZAGREBU  1902, 


82 


146.  IZLOŽBA  »GOSPODARSKOG  DRUŠTVA«  U  ZAGREBU  1891. 


147.  GOSPODARSKA  IZLOŽBA  U  ZAGREBU  1906. 


83 


84 


148.  SVADBA  U  OBITELJI  BARBOT  1886. 


149.  ZAGREBAČKA  ILICA  POLOVICOM  19.  STOLJEĆA 


150.  STARA  ZVONOLIEVNICA  U  ZAGREBU 


85 


151.  POKLADNA  POVORKA  U  ZAGREBU  1896. 


152.  VESELICA  ZAGREBAČKIH  GRADJANA  OKO  1910. 


86 


153.  PITOMCI  HRVATSKOGA  PLEMIĆKOG  KONVIKTA  1913. 


154.  ZAGREBAČKO  GRADSKO  ZASTUPSTVO  U  TJELOVSKOJ  POVORCI  1913. 


87 


155.  FRANJO  KS.  KUHAČ 


156.  STJEPAN  PL.  MILETIĆ 


88 


b9 


157.  HRVATSKI  GLUMCI  POČETKOM  20.  STOLJEĆA 


159.  LISINSKIJEV  »PORIN«  U  SUVREMENOJ  IZVEDBI 


90 


91 


164.  VLADIMIR  MAŽURANIĆ 


162,  ANTE  RADIĆ 


163.  FERDO  PL.  ŠIŠIĆ 


92 


165.  BURZA  U  ZAGREBU 


166.  VIKTOR  KOVAČIĆ 


93 


167.— 168.  SPORT  I  NJEGOVI  GLEDAOCI  U  STAROM  I  NOVOM  ZAGREBU 


94 


169.  STARI  I  NOVI  DUBROVNIK 


95 


170.  ZAGREB  PRVIH  DESETLJEĆA  20.  STOLJEĆA 


96 


171.  HRVATSKA  SELJAKINJA  S  DJECOM  IZ  POKUPLJA  —  U  POZADINI  KUCA 

ORADJENA  1700. 


97 


HHfl 


98 


172.— 173.  PRIPRAVE  ZA  SELJAČKE  KRSTITKE 


174.  SELJAČKA  KOLIJEVKA 


175.  SELJAČKO  DVORIŠTE  U  POSAVINI 


99 


176.— 179.  TIPOVI  HRVATSKIH 


ICO 


SELJAČKIH  DOMOVA 


101 


102 


£01 


104 


105 


106 


107 


193.  CRKVENA  GRADJEVINA  HRVATSKIH  SELJAKA 


\ 


103 


195.  U  MEDRESI 


109 


196.— 197.  TIPOVI  DRVENIH  PLUGOVA 


110 


198.  MJESTO  DRVENOG  PLUGA.. 


199.  U  HRVATSKA  SELA  DOLAZE  ŽELJEZNI  PLUGOVI 


111 


201.  MALI  »IZUM«  ZA  KLEPANJE  KOSE 


112 


202.  ŽENA  KAO  ORAČ 


203,  STARI  MLIN 


i 


113 


205.  SUVREMENA  VRŠIDBA 


204.  SPREMANJE  SIJENA 


114 


206.  STUPANJE  LANA 


207.  SUŠENJE  LANA 


115 


210.— 213.  ... 


116 


ALAČKOGA  STANA 


117 


214—215.  LONČARIJA  NA  SELU 


118 


216.  LONCARSKA  ROBA  IZ  BOSANSKE  HRVATSKE 


217.  KOŽARNICA  NA  SELU 


119 


219.  NARODNA  GLAZBALA 


218.  NARODNO  REZBARSTVO 


120 


220.  BACANJE  MREŽE  U  HRVATSKOM  PRIMORJU 


221.  RIBARI  KOD  DORUČKA 


121 


222.  TUNERE  U  HRVATSKOM  PRIMORJU 


122 


225.  BARKA  IZ  JEDNOGA  DEBLA 


226.  STARO  I  NOVO  PROMETNO  SREDSTVO  U  LUCI 


123 


i  24 


228.  SOLANE  NA  PAGU 


M 


229.— 230.  IZRADJUJU  SE  LEPOGLAVSKE  ČIPKE 


125 


231.— 233.  LEPOGLAVSKE  ClPKE. 


rTOjrjFi'gni 


.126 


234.-236.  PASKE  ČIPKE 


127 


128 


237.  POSAVSKO  NARODNO  VEZIVO 


238.  BERBA  U  HRVATSKOJ 


129 


239.  SELJACI  PRED  CRKVOM  U  GRACANIMA 


240.  »SESTINSKI  RAŽNJIĆI« 


130 


241.  PLES  KONAVLJANA 


131 


132 


243.  PLES  U  POKUPLJU 


244.  SVIRAC  »BAJSA« 


133 


134 


246.  GAJDAŠ  245.  SVIRAČ  U  DVOJNICE 


247.  SELJAČKA  NEVJESTA  U  ZAOORJU 


248.  PLES  U  SLAVONSKOJ  HRVATSKOJ 


135 


250.  MLADENKA  IZ  OKOLICE  ZAGREBA 


249.  MLADOŽENJA  IZ  OKOLICE  ZAGREBA 


251.  SPROVOD  NA  SELU 


137 


252—254  TUROPOLJSKA  PLEMIĆKA  NOŠNJA,  PLEMIĆKI  LIST  l  PECAT 


PLEMIĆKOGA  LISTA 


138 


139 


255.  SELJAČKA  NOŠNJA  IZ  OKOLICE  BISTRE 


256.  SELJAKINJA  IZ  »TURSKE  HRVATSKE« 


257.  U  PASTIRSKOM  STANJU  NA  VELEBITU 


140 


259.  STARA  NOŠNJA  IZ  ŽUPE  DUBROVAČKE 


258.  NOŠNJA  IZ  OKOLICE  NOVE  GRADIŠKE 


141 


142 


263.  PODRAVSKI  SELJAK 


14? 


264.  MLADOST 


144 


